पश्चिमी गुरुङ बाइबल

Western Gurung Bible

Text © 1982 Nepal Bible Society and Wycliffe Bible Translators Inc.

Published by Gurung Translation Committee and Wycliffe Bible Translators Inc.

This app is made available to you under the terms of the Creative Commons License: Attribution-NonCommercial-NoDerivative Works. To view a copy of the license please visit: (http://creativecommons.org/licenses/by-nc-nd/4.0/)

You may share, copy, distribute, transmit, and extract portions or quotations from this work for non-commercial purposes, provided that you do not change any of the text or punctuation and you include the above copyright information.

मत्तीजी

प्‍ह्रीबै खुशीए खबर

प्‍ह्रीबै म्‍ही: बाह्र जना मुख्‍य चेला न्‍होंर्बै मत्ती बिबै चेला।

प्‍ह्रीबै मिति: अन्‍दाज इ., सं., ७० सालरी, अथवा वि., सं., १२७ सालरी, प्‍ह्रीई।

प्‍ह्रीबै कारण: स्‍योम्‍बै पुरानो नियमरी परमेश्वरजी खिजी त्‍हाँबै यहूदी जातिमैंलाई छ्याँबै कबूलजग प्‍ह्रीथेंला। चु किताबरी मत्तीजी च कबूलजग ईशुउँइले पूरा तइमु बिसी प्‍ह्रीइमु। ईशु यहूदी जातर्बै म्‍ही तलेया खिउँइले च कबूलजग यहूदीमैंए लागिर मात्रे आङीं, तर तान संसारर्बै म्‍हीजगए लागिर ग।

ईशु थेबै ताँ लुभिंबै म्‍ही ग बिसी मत्तीजी ल्‍हे ताँ प्‍ह्रीइमु:

क. डाँडा फिर्बै वचन (मत्ती ५:१–७:२९)। ईशुजी स्‍वर्गर्बै राज्‍यए म्‍हीजगए बानी, लल् त्‍हुबै के, नेरो योंबै आशीषजगए बारेर बिइमु।

ख. १० अध्‍यायरी ईशुजी खिए बाह्र जना मुख्‍य चेलामैंलाई प्रचार लबै यात्राए लागिर अर्तीजग पिंइमु।

ग. १३ अध्‍यायरी ईशुजी स्‍वर्गर्बै राज्‍यए बारेर्बै नमुना कथाजग बिइमु।

घ. १८ अध्‍यायरी ईशुजी खिए चेला तबर इच्‍छा लबै म्‍हीजगजी तो के लल् त्‍हुम् बिसी ताँ लुभिंइमु।

ङ. २४ नेरो २५ अध्‍यायरी ईशुजी चु जुगए आखिरी बेला नेरो स्‍वर्गर्बै राज्‍य तखबै बारेर ताँ लुभिंइमु।

मुख्‍य ताँजग

ईशुए आबा-खेजग नेरो जन्‍म तबै ताँ १:१–२:२३

बप्‍तिस्‍मा पिंबै यूहन्‍नाए के ३:१-१२

ईशुजी बप्‍तिस्‍मा किंसी शैतानउँइले जाँच सैदिबा ३:१३–४:११

ईशुजी गालील अंचलरी के लबा ४:१२–१८:३५

गालीलउँइले यरूशलेम ह्याबा १९:१–२०:३४

यरूशलेम शहरए एरियारी ईशुए आखिरी हप्‍ता २१:१–२७:६६

ईशु सिसी फेरि रिबा झाइले चेलामैंने त्‍होबा २८:१-२०

मत्तीजी

प्‍ह्रीबै खुशीए खबर

ईशुए खेजगए मिं

(लूका ३:२३-३८)

1

चु ईशुए खलकर्बै ताँ ग। ईशु खिए खे दाऊद म्रुँए हाँगारी म्‍हीए कोखीर जन्‍म तला। दाऊद बिस्‍याँ स्‍योम्‍बै खे अब्राहामए हाँगाउँइले जन्‍म तला। च हाँगा मुबै खेजगए मिं छाबन मुला:

2 अब्राहामए च्‍हए मिं इसहाक मुला।

इसहाकए च्‍ह याकूब मुला।

याकूबए च्‍हजग यहूदा नेरो चए भाइमैं मुला।

3 यहूदाला च्‍ह ङ्हीं फारेस नेरो जारा मुला। (चमैंए आमा तामार मुला।)

फारेसए च्‍ह हेस्रोन मुला,

हेस्रोनए च्‍ह अराम मुला।

4 अरामए च्‍ह अमिनादाब मुला,

अमिनादाबए च्‍ह नहशोन मुला।

नहशोनए च्‍ह सल्‍मोन मुला।

5 सल्‍मोनए च्‍ह बोअज मुला। (बोअजए आमा राहाब मुला।)

बोअजए च्‍ह ओबेद मुला (ओबेदए आमाए मिं रूथ मुला।)

ओबेदए च्‍ह यस्‍सी मुला।

6 यस्‍सीए च्‍ह दाऊद म्रुँ मुला।

दाऊद म्रुँए च्‍ह सुलेमान मुला। (सुलेमानए आमा बेथसेबा मुला। च चमिंरी ओसोंन उरियाने विवाह लला।)

7 सुलेमानए च्‍ह रोओबाम मुला।

रोओबामए च्‍ह अबिया मुला।

अबियाए च्‍ह आसा मुला।

8 आसाए च्‍ह योसाफात मुला,

योसाफातए च्‍ह योराम मुला।

योरामए च्‍ह उज्‍जिया मुला,

9 उज्‍जियाए च्‍ह योआथाम मुला।

योआथामए च्‍ह आहाज मुला।

आहाजए च्‍ह एजेकिया मुला।

10 एजेकियाए च्‍ह मनस्‍से मुला।

मनस्‍सेए च्‍ह आमोन मुला।

आमोनए च्‍ह योसिया मुला।

11 योसियाए च्‍हजग एकोनिया नेरो चए भाइजग मुला।

च बेलार्न इस्राएलीजगलाई [अथवा यहूदीमैंलाई] शत्रुजगजी ट्होवासी बेबिलोन देशउँई बोह्याई।

12 बह्याबै लिउँइजी एकोनियाए च्‍ह सलतिएल मुला।

सलतिएलए च्‍ह जरूबाबेल मुला।

13 जरूबाबेलए च्‍ह अबिउद मुला।

अबिउदए च्‍ह एलियाकिम मुला।

एलियाकिमए च्‍ह आजोर मुला।

14 आजोरए च्‍ह जादोक मुला।

जादोकए च्‍ह आखिम मुला।

आखिमए च्‍ह एलिउद मुला।

15 एलिउदए च्‍ह एलियाजर मुला।

एलियाजरए च्‍ह मत्‍थान मुला।

मत्‍थानए च्‍ह याकूब मुला।

16 याकूबए च्‍ह यूसुफ मुला। (च यूसुफए म्रिं मरियम मुला। च मरियम परमेश्वरजी खटिदिबै म्रुँ ख्रीष्‍ट बिबै ईशुए आमा मुला।)

17 छले खे अब्राहाम ओनों दाऊद म्रुँए पालो सम्‍म चौध पुस्‍ता तला। दाऊद ओनों इस्राएलीजग बेबिलोन देशउँई बोबै बेला सम्‍म अर्को चौध पुस्‍ता तला। फेरि च बेला ओनों ईशु ख्रीष्‍ट जन्‍म तबै बेला सम्‍म च्‍ह्योमा अर्को चौध पुस्‍ता तला।

ईशु ख्रीष्‍टए जन्‍म

(लूका २:१-७)

18 ईशु ख्रीष्‍टए जन्‍म छले तई। चए आमा मरियम यूसुफ बिबै आमुयुँने बालु विवाह लबै ताँ तला, तर विवाह आतला। चमैं विवाह लब् भन्‍दा ओसों मरियमजी परमेश्वरए पवित्र आत्‍मा-सैंए शक्तिजी प्‍हसी नोना बिसी थाहा योंल् खाँला।

19 चलाई ह्रिबै यूसुफ ठीक के लबै म्‍ही मुला। दिलेया चए प्‍ह्रेंस्‍यो अरू म्‍हीए प्‍हसी नोना बिबै दोष ल्‍हैदिबर मरियमलाई म्‍हीजगए उँइँर भबा आम्‍है, बरु म्‍हीजगजी थाहा आसेन्‍ले खिए प्‍ह्रेंस्‍योलाई वाबै विचार लई।

20 तर चजी चु ताँ सैं न्‍होंनों म्‍हैंमा परमेश्वरउँइले युबै स्‍वर्गदूत चलाई म्‍होंडरी बिई, “ओ दाऊदए खलकर्बै यूसुफ, क्‍हीजी मरियमलाई तोई आङ्हाँन्‍ले धिंर थेंन्। चजी परमेश्वर आत्‍मा-सैंउँइले प्‍हसी नोइमु।

21 चजी च्‍ह घ्रि फिब्‍मु। चए मिं ईशु थेंन्, तलेबिस्‍याँ चजीन् खिए म्‍हीजग अथवा परमेश्वरजी त्‍हाँबै म्‍हीजगलाई खेमैंए आछ्याँबै केए शक्ति नेरो सजायउँइले जुगुदिभिंब्‍मु,” बिई। [ईशु बिबै मिंए अर्थ जुगुदिभिंबै म्‍ही बिब् ग।]

22-25 झाइले यूसुफ रिसी स्‍वर्गदूतजी म्‍होंडर बिबै अनुसार छान् लई। चजी मरियमलाई खिए धिंर भई। तर च च्‍ह आफिन् सम्‍म चजी खिए प्‍ह्रेंस्‍योने आरो। छले च्‍ह फिबै लिउँइजी यूसुफजी चए मिं ईशु थेंई।

स्‍योम्‍बै परमेश्वरए ताँ बिभिंबै म्‍ही घ्रिजी बिई, “प्‍हना लिउँई कन्‍या घ्रिजी प्‍हसी नोसी च्‍ह घ्रि फिब्‍मु, झाइले च ओलाँ कोलोलाई इम्‍मानुएल, अथवा ‘परमेश्वर ङ्ह्योने मु’, बिबै मिं थेंब्‍मु,” बिई। छ बिबै ताँ पूरा तबरी छ तई।

पूर्वउँइले ईशुने त्‍होखबै ज्‍योतिषीमैं

2

ईशु यहूदिया अंचलर्बै बेतलेहेम बिबै नाँसर हेरोद बिबै म्रुँए पालोरी जन्‍म किंई। ईशु जन्‍म किंबै लिउँइजी पूर्वउँइले ज्‍योतिषीजग ङ्युइ ङ्युइ यरूशलेमर फेखई।

2 च ज्‍योतिषीजगजी बिई, “भरखर जन्‍म किंबै यहूदीजगए म्रुँ कोलो खनीर मु? ङिजी च कोलोए मुसारा (तारा) पूर्वउँइले त्‍होंब् म्रोंई। झाइले च कोलोलाई मान लबर ङि चुर खई,” बि बि फेखई।

3 चु ताँ थेसी हेरोद म्रुँ बेले आतिदिई। [“ङए फिरी अर्को म्रुँ त्‍होंखइमु उ?” ङ्हाँसी ङ्हींई।] झाइले फेरि यरूशलेमथेंमैं या [“ङ्ह्योए म्रुँ छले आतिदिसी तो तए?” बिसी] तान आतिदिई।

4 छ तमा हेरोद म्रुँजी मुख्‍य पूजाहारीजग नेरो धर्मगुरुजगलाई खागु लसी बिई, “परमेश्वरए खटिदिभिंबै म्रुँ खनीर जन्‍म किंम्?” बिसी ङ्युइई।

5 चमैंजी जवाफ पिंई, “यहूदिया अंचलर्बै बेतलेहेम नाँसर जन्‍म किंब्‍मु, तलेबिस्‍याँ परमेश्वरए ताँ बिभिंबै म्‍ही घ्रिजी स्‍योम्‍नन् धर्मशास्‍त्रर छले प्‍ह्रीला,

6 ‘यहूदा देशर्बै बेतलेहेम,

यहूदार्बै शहरजग न्‍होंरी तोई सैरै या च्‍योंबा आता,

तलेबिस्‍याँ च नाँसउँइले ओसों प्‍ह्रबै चिबा घ्रि त्‍होंब्‍मु।

चजीन् ङए म्‍हीमैं, अथवा इस्राएलीमैंलाई, घ्‍याँ उँइँभिंब्‍मु,’ बिसी प्‍ह्रीथेंला।”

7 हेरोद म्रुँजी च पूर्वउँइले खबै ज्‍योतिषीजगलाई एकान्‍त क्‍ल्‍होर हुइई। झाइले चमैंने चजी “मुसारा म्रोंबै ठीक बेला खोंयों तला?” बिसी थाहा योंई।

8 झाइले च लिउँइजी चमैंलाई छ बिई, “क्‍हेमैं बेतलेहेम नाँसर ह्यासी च कोलोलाई छेन्‍ले म्‍हैदु। झाइले योंसी च कोलो मुबै क्‍ल्‍हो ङलाई थाहा पिंन्। ङईन ह्यासी चलाई मान लल् त्‍हुम्,” बिई।

9-10 च ताँ थेसी च ज्‍योतिषीमैं घ्‍याँ क्‍हाई। ह्यामा चमैंजी च पूर्व देशर म्रोंबै मुसारा फेरि म्रोंई। छले म्रोंसी चमैं बेले सैं तोंरिला। च मुसारा चमैंए ओसों ओसों ह्यासी च कोलो मुबै क्‍ल्‍होए फिर फेनेसी टिई।

11 चमैं च धिं न्‍होंर होंसी कोलोलाई खिए आमा मरियमए क्‍वेंदर म्रोंई। झाइले चमैंजी च्‍ही धुँसी कोलोलाई मान लई। झाइले ह्रोंसए पोकाजग प्‍लसी म्‍हारा, छ्याँबै थाँ नाँबै धूप, नेरो मुर्र बिबै अत्तर, छाबै भेटिजग चडिदिई।

12 झाइले फेरि एह्याबै बेला जरे परमेश्वरजी “फेरि हेरोद म्रुँ ङाँर आह्याद्,” बिसी म्‍होंडर थाहा पिंई। च कारण चमैं अर्को घ्‍याँउँइलेन् ह्रोंसए देशर एह्याई।

इजिप्‍ट (मिश्र) देशर भौदिबा

13 च ज्‍योतिषीमैं ह्याबै लिउँइजी स्‍वर्गदूतजी यूसुफलाई म्‍होंडरी बिई, “रिद्, कोलो नेरो चए आमालाई बोसी इजिप्‍ट देशउँई भौदिद्। ङजी च देशउँइले फेरि आहुइन् सम्‍म चर्न टिरिद्, तलेबिस्‍याँ हेरोद म्रुँजी चु कोलोलाई सैबरी त्‍हेरो म्‍हैब्‍मु,” बिई।

14 झाइले यूसुफ रिसी कोलो नेरो चए आमालाई बोसी म्‍हुँइँसर्न भौदिसी इजिप्‍ट देशर ह्याबै घ्‍याँ ल्‍हौदिई।

15 झाइले हेरोद आसिन् सम्‍म चमैं इजिप्‍ट देशर्न टिरिई।

परमेश्वरजी खिए ताँ बिभिंबै म्‍हीए सुँउँइले स्‍योम्‍नन् छ बिला,

“ङजी ङए च्‍हलाई ‘इजिप्‍ट देश प्‍यीसी खो’ बिसी हुइइमु।”

छ बिबै ताँ पूरा तबरी छ तई।

बेतलेहेमर्बै कोलोमैंलाई सैबा

16 ज्‍योतिषीजगजी खिलाई छकदिना बिसी हेरोद म्रुँ रिस खसी चूर पर्दिई। चजी मुसारा म्रोंबै बेला च ज्‍योतिषीजगने ङ्युइसी उयाँनन् थाहा सेल् खाँला। छ लमा चमैंजी बिबै बेला अनुसार अडकल थोसी हेरोदजी बेतलेहेम नेरो चए चेंदोंबै नाँस जरे ङ्हींदीं सम्‍मबै आमुयुँ कोलोमैंलाई सैवाबर ल्‍हैदिई।

17 छले परमेश्वरए ताँ बिभिंबै म्‍ही यरमियाजी बिबै ताँ पूरा तखई। चजी स्‍योम्‍नन् छले प्‍ह्रीथेंला:

18 “रामा नाँसरी क्रोब-म्‍होब तबा

झाइले विलाप तबै कै आवाज म्‍हीजगजी थेई।

स्‍योम्‍बै माँ राहेलए खलकर्बै आमाजग

ह्रोंसए कोलोमैंए लागिर क्रोसेन्‍मु।

चमैंए सैं खैलसे क्‍होला आङें,

तलेबिस्‍याँ चए कोलोमैं तान सिह्याला,”

छ बिसी धर्मशास्‍त्रर छाबन् प्‍ह्रीला।

इजिप्‍ट देशउँइले एबा

19 झाइले आखिररी हेरोद म्रुँ सिह्याल् खाँला। स्‍वर्गदूतजी यूसुफलाई इजिप्‍ट देशरी म्‍होंडर फेरि बिई,

20 “ओ यूसुफ, रिद्, कोलो नेरो चए आमालाई बोसी इस्राएल देशर एद्। तलेबिस्‍याँ कोलोलाई सैब् म्‍हैबै म्‍हीजग तोगो सिल् खाँइमु,” बिई।

21 झाइले यूसुफ रिसी कोलो नेरो चए आमा बोसी इस्राएल देशर एखई।

22 तर यहूदिया अंचलर फेखमा अर्खिलउस बिबै म्‍ही खिए आबा हेरोदए क्‍ल्‍होरी म्रुँ तइमु बिबै ताँ यूसुफजी थेई। चु थेसी यूसुफ चर टिबा ङ्हींई। छ तसी म्‍होंडरी अझै चलाई परमेश्वरजी ताँजग बिभिंसी यूसुफ गालील अंचलरी सर्दिह्याई।

23 झाइले चर्बै नासरत बिबै नाँसर टिबर होंई। ख्रीष्‍टलाई नासरतथें बिब्‍मु बिबै ताँ परमेश्वरए ताँ बिभिंबै म्‍हीजी स्‍योम्‍नन् बिला। छ बिबै ताँ पूरा तबरी छ तई।

बप्‍तिस्‍मा पिंबै यूहन्‍नाजी प्रचार लबा

(मर्कूस १:१-८; लूका ३:१-१८; यूहन्‍ना १:१९-२८)

3

[ईशु नासरत नाँसरी टिमा चए रजे-म्‍हजे न्‍होंर्बै] यूहन्‍नाजी यहूदिया अंचलर्बै म्‍ही आटिबै एरिया जरे खसी प्रचार लबर होंई। चलाई “बप्‍तिस्‍मा पिंबै म्‍ही” बिबै चे थेंला। [च चेए अर्थ “क्‍युर शुद्ध लभिंबर प्‍लुँभिंबै म्‍ही ग।”]

2 झाइले प्रचार लमा च यूहन्‍नाजी छ बिई, “आछ्याँबै के लबा प्‍यीसी परमेश्वरउँई सैं एदु, तलेबिस्‍याँ स्‍वर्गर्बै राज्‍य [अथवा परमेश्वरए राज चलिदिबै बेला] चेंदोंन् तखइमु,” बिई।

3 परमेश्वरए स्‍योम्‍बै ताँ बिभिंबै यशैयाहजी छ बिसी च यूहन्‍नाए बारेर प्‍ह्रीला,

“म्‍ही आटिबै एरियारी म्‍ही घ्रिजी कै त्‍येसी छ बिसेन्‍मु,

‘प्रभुए लागिर घ्‍याँर तयार लद्,

खि प्‍ह्रबै लागिर पोखा घ्‍याँजग सोझो बनिदिद्,’ बिसी बिमु,”

छ बिसी प्‍ह्रीला।

4 च यूहन्‍नाजी ऊँटए म्‍विए क्‍वें खिमला, झाइले ट्हुबीए पेटी खिमला। चजी तिरी चमला, झाइले म्‍ही आटिबै एरियार्बै क्‍वेए खुदु थुँमला।

5 यरूशलेम शहरउँइले, यहूदिया अंचलर्बै तान क्‍ल्‍हो क्‍ल्‍होउँइले नेरो यर्दन स्‍योंए खोल-टोलर्बै नाँस जरेउँइले ल्‍हे म्‍ही च ङाँर खमला।

6 च म्‍हीमैंजी ह्रोंस ह्रोंसए आछ्याँबै के बिसी यूहन्‍नाजी चमैंलाई यर्दन स्‍योंरी शुद्ध तबरी प्‍लुँभिंमला, अथवा बप्‍तिस्‍मा पिंमला।

7 तर यूहन्‍नाजी ल्‍हे फरिसी टोलीमैं नेरो सदुकी टोलीमैं या खि ङाँर बप्‍तिस्‍मा किंबर खरिब् म्रोंसी चजी चमैंलाई छले संझिदिभिंई, “ओ प्‍हुरी दों तबै चलाकी म्‍हीमैं, परमेश्वरजी तोगो पिंबै सजायउँइले उम्‍किदिल् खाँम् बिसी खबजी क्‍हेमैंलाई संझिदिभिंई?

8 [बरु च सजायउँइले उम्‍किदिदि ङ्हाँम् बिस्‍याँ] सैं परमेश्वरउँई एद्, झाइले छ लसी छ्याँबै केउँइले प्रमाण उँइँन्।

9 फेरि ‘ङ्ह्यो यहूदीजग परमेश्वरजी त्‍हाँबै म्‍ही अब्राहामए सन्‍तान तसेरो ङ्ह्यो परमेश्वरए सजायउँइले उम्‍किदिब्‍मु,’ बिबा ह्रोंस ह्रोंसन् आबिद्। तलेबिस्‍याँ परमेश्वरजीम् अब्राहामए लागिर चु युमाँजगउँइलेन् सन्‍तान बनिदिल् खाँम्।

10 क्‍हेमैं सिं धुँ दों तब् ग। तोगो या केर आत्‍हुबै सिं धुँए जरालाई परमेश्वरजी थोबर तयार मु। छ्याँबै फल आरूबै तान सिं धुँ थोवासी मिर ख्रोंवाब्‍मु। च नमुना छेन्‍ले सैंर म्‍हैंन्।

11 “क्‍हेमैं सैं एसी ङजी क्‍युर प्‍लुँसी बप्‍तिस्‍मा पिंम्, तर ङए लिली युबै म्‍ही ङ भन्‍दा बेले थेब् ग। ङम् चए जुत्ता नोबरै या लायकबै आरे। चजी क्‍हेमैंलाई परमेश्वर आत्‍मा-सैंजी नेरो मिजी शुद्ध लब्‍मु, अयवा बप्‍तिस्‍मा पिंब्‍मु।

12 [छ्याँबै नेरो आछ्याँबै म्‍ही छुटिदिबर च तयार मु।] अन्‍नजग फ्‍युर्ब नेरो बतिदिबै लागिरी चने नउली मु। खिए तान अन्‍ना छेन्‍ले च्‍याब्‍मु। खिजइ गहुँधन्‍साररी जम्‍मा लबमु, तर प्‍वी चाहिं तुँसी खोंयोंई आसिबै मिर ख्रोंवाब्‍मु,” बिसी नमुना बिई।

ईशुजी यूहन्‍नाने बप्‍तिस्‍मा किंबा

(मर्कूस १:९-११; लूका ३:२१-२२)

13 झाइले च बेला जरे ईशु यूहन्‍नाने “ङलाई बप्‍तिस्‍मा पिंन्” बिसी गालील अंचलउँइले यर्दन स्‍योंर युई।

14 यूहन्‍नाजी ईशुलाई छ बिसी बप्‍तिस्‍मा किंबर रोक्‍दिबरी कोशिश लई। “क्‍हीजी ङलाई बप्‍तिस्‍मा पिंल् त्‍हुब् ग, क्‍हीजी ङलाई तले खब् जा?” बिई।

15 तर ईशुजी यूहन्‍नालाई जवाफ पिंई, “छले ङ्ह्योजी परमेश्वरए इच्‍छा अनुसार लबा ठीक मु, तोगो छान तरिगे,” बिई। चु कारण यूहन्‍नाज्‍यै ईशुलाई बप्‍तिस्‍मा पिंबरी मन्‍जूर लई।

16 बप्‍तिस्‍मा पिंल् खाँबै लिउँइजी ईशु स्‍योंर्बै क्‍युउँइले बाहिरू त्‍होंई। त्‍होंमा स्‍वर्ग थोंई। झाइले ईशुजी परमेश्वर आत्‍मा-सैं ढुकुरए रूपले ह्रोंसए फिर न्‍हेरिब् म्रोंई।

17 च बेलारी मुउँइले छ बिबै कै थेई, “चु ङए प्‍यारो च्‍ह ग, चुलाई म्रोंसी ङ बेले सैं तोंइमु,” बिई।

ईशुलाई आछ्याँबै के लबरी शैतानजी फसिदिब् म्‍हैबा

(मर्कूस १:१२-१३; लूका ४:१-१३)

4

च लिउँइजी परमेश्वरए शत्रु शैतानजी ईशुलाई च्‍हुबै ङोरी फसिदिवाब् म्‍हैरिगे बिसी परमेश्वरए आत्‍मा-सैंजी ईशुलाई म्‍ही आटिबै एरियारी बोई। [शैतानए अरू मिंए मतलब स्‍युर्गु ग।]

2 ईशुजी त्‍हीयाँ म्‍हुँइँस प्‍ल्‍हीच्‍यु दिन सम्‍म तोई आचल्‍ले टिमा लिउँइजी फो ख्रेंई।

3 छ तमा शैतानजी ईशु ङाँर खसी बिई, “क्‍ही क्‍ह्रोंसेन परमेश्वरए च्‍ह ग बिस्‍याँ चु युमाँलाई ‘चबै सै तह्याद्,’ बिद् आ,” बिई।

4 तर ईशुजी जवाफ पिंई, “धर्मशास्‍त्ररी छान् प्‍ह्रीइमु,

‘चबै सै चसी मात्रे आङीं,

तर परमेश्वरए सुँउँइले त्‍होंबै वचन ङेंसी म्‍ही जिन्‍दगी थोल् त्‍हुम्,’

बिइमु,” बिई।

5 च लिउँइजी शैतानजी ईशुलाई यरूशलेम शहरर बोसी मन्‍दिरए तान भन्‍दा नुबै च्‍होरी राल् भिंई।

6 चजी बिई, “क्‍ही क्‍ह्रोंसेन परमेश्वरए च्‍ह ग बिस्‍याँ चु नुबै क्‍ल्‍होउँइले फाल् झोंन्, तलेबिस्‍याँ धर्मशास्‍त्ररी छान् बिसी प्‍ह्रीइमु,

‘परमेश्वरजी खिए स्‍वर्गदूतजग क्‍हीए बारेर हुकुम पिंब्‍मु:

क्‍हीए प्‍हली युमाँरी आथुरिगे बिसी

चमैंए योजी क्‍हीलाई थाम्‍दिभिंब्‍मु,’

बिसी प्‍ह्रीइमु,” बिई।

7 तर ईशुजी जवाफ पिंई, “दिलेया धर्मशास्‍त्ररी चु ताँ या प्‍ह्रीइमु,

‘क्‍हीजी ह्रोंसए प्रभु परमेश्वरलाई जाँच लबा आता,’

बिइमु। छ तसी ङ फाल आझों,” बिई।

8 झाइले शैतानजी ईशुलाई नुबै डाँडा घ्रिरी बोई। चरी चजी संसारर्बै तान राज्‍यजग नेरो चए छ्याँबै सम्‍पत्तिजग ईशुलाई उँइँसी बिई,

9 “क्‍हीजी ङलाई पद्खु तसी फ्‍योइबिस्‍याँ, क्‍हीलाई ङजी चु तान राज्‍यजगर अधिकार लल् भिंब्‍मु।”

10 झाइले ईशुजी चलाई बिई, “ह्याद् शैतान, धर्मशास्‍त्रर छ प्‍ह्रीइमु,

‘क्‍हीजी ह्रोंसए प्रभु परमेश्वरलाई फ्‍योद्,

खिलाई मात्रे सेवा लद्।’”

11 च लिउँइजी शैतानजी ईशुलाई प्‍यीथेंसी ह्याई। बरु स्‍वर्गदूतजग युसी चए शेक सुसार लबर होंई।

गालील अंचलर ईशुजी प्रचार लबै के शुरू लबा

(मर्कूस १:१४-१५; लूका ४:१४-१५)

12 [हेरोद म्रुँजी] यूहन्‍नालाई झयालखानर थुन्‍दिवाइमु बिबै ताँ थेसी ईशु गालील अंचलर्न एई।

13 ईशुजी ह्रोंसए नासरत बिबै नाँस प्‍यीसी कफर्नहुम बिबै बजारर खसी टिबर होंई। कफर्नहुम चाहिं गालील तालए चेंदों मुला, झाइले जबुलुन नेरो नप्‍ताली जिल्‍लारी पर्दिमला।

14 स्‍योम्‍नन् परमेश्वरए ताँ बिभिंबै यशैयाहजी छले बिभिंला,

15 “ओ यर्दन स्‍योंए क्‍योंजा समुद्र ह्याबै घ्‍याँर पर्दिबै

जबुलुनथेंमैं नेरो नप्‍तालीथेंमैं,

अथवा अरू जातिर्बै गालीलथेंमैं,

16 क्‍हेमैं अन्‍यारोर टिलेया थेबै उज्‍यालो म्रोंब्‍मु।

सिल् त्‍हुबै अन्‍यारोर टिलेया क्‍हेमैंए फिरी उज्‍यालो चम्‍किदिब्‍मु,”

बिई। यशैयाहजी बिबै ताँ पूरा तबरी छ तई।

17 ईशु कफर्नहुम बजारर टिबै बेला ओनों खिजी छ बिसी ह्रोंसए ताँ लुभिंबर शुरू लई, “आछ्याँबै के लबउँइले सैं एद्, तलेबिस्‍याँ स्‍वर्गर्बै राज्‍य [अथवा परमेश्वरजी राज चलिदिबै बेला] चेंदोंन् तखइमु,” बिई।

ईशुजी ताँग सैबै म्‍ही प्‍ल्‍हीलाई हुइबा

(मर्कूस १:१६-२०; लूका ५:१-११)

18 तिगैं ईशु गालील तालए छ्योग जरे प्‍ह्ररिमा ताँग सैबै त्‍यी ङ्हींलाई म्रोंई। चमैं शिमोन पत्रुस नेरो चए दाज्‍यू अन्‍द्रियास बिब मुला। च बेलारी चमैंजी तालर जाल प्रिंमला, तलेबिस्‍याँ चमैं ताँग सैब्‍मैं मुला।

19 झाइले ईशुजी चमैंलाई बिई, “ओ भाइमैं, ङने प्रि प्‍ह्रद्। क्‍हेमैंजी ताँग खुब् दोंले अरू म्‍हीजगलाई ङ ङाँर खुभब्‍मु। च के ङजी क्‍हेमैंलाई लुभिंस्‍यो,” बिई।

20 झाइले ईशुजी छ बिबै बित्तिकन् चमैं जालजग वाथेंसी ईशुए लिली ल्‍हैदिई।

21 ईशु अझै प्‍ह्रइन मुमा अर्को त्‍यी ङ्हींनेइया त्‍होई। चमैं जबदीए च्‍ह याकूब नेरो यूहन्‍ना बिबा मुला। चमैं खेमैंए आबाने बालु डुङ्गार कुँसी जाल तुन्‍दिरिला। ईशुजी चमैंलाई या हुइई।

22 च तोदोन् चमैंज्‍यै या ह्रोंसए डुङ्गा समेत आबालाईन प्‍यीथेंसी ईशुए लिली ल्‍हैदिई।

ईशुजी नब्‍मैंलाई सन् ललई प्‍ह्रबा

(लूका ६:१७-१९)

23 ईशु गालील अंचल भरि पूरा घुम्‍दिसी प्‍ह्रई। चमैंए सभा धिं जरे म्‍हीजगलाई लुभिंमला, झाइले स्‍वर्गर्बै राज्‍यए बारेर खुशीए खबर सुनिदिमला। [अथवा “परमेश्वरजी राज चलिदिबर होंइमु। खिलाई म्‍हाँदिद्, झाइले खिजी क्‍हेमैंलाई आशीष पिंब्‍मु,” बिसी सुनिदिई।] तान किसिमबै रोग नेरो बेथाजी नबै म्‍हीमैंलाई ईशुजी सन् लभिंमला।

24 सिरिया देशरै या ईशुए मिं चल्‍दिई। म्‍हीजगजी नौ किसिमले नब्‍मैं नेरो खोंयोंई ह्रुगुदिरिब्‍मैंलाई ईशु ङाँर भई। च नब्‍मैं न्‍होंरी कोई मोंजी स्‍याबा, कोई चर्बने बेथा तबा, झाइले कोई ओलेला आतब्‍मैं मुला। तोई बेथा मुनाबिलेया ईशुजी चमैं तानलाई सन् लभिंई।

25 बेले थेबै म्‍हीए हूल ईशुए लिली ल्‍हौदिई। च म्‍हीमैं गालील अंचलउँइले, डिकापोलिस अंचलउँइले, यरूशलेम शहरउँइले, यहूदिया अंचलउँइले नेरो यर्दन स्‍यों क्‍योंजा पट्टिबै क्‍ल्‍होजगउँइले खला।

डाँडार लुभिंबै वचन

5

तिगैं म्‍हीए थेबै हूल म्रोंसी ईशु डाँडाए फिर ह्यासी बाँजुर कुँई। खिए चेलाजग खि ङाँर खसी वरिपरि कुँई।

2 झाइले खिजी चमैंलाई छ बिसी लुभिंबर होंई।

सैंर्बै सुख नेरो दुःख

(लूका ६:२०-२३)

3 “खबजी परमेश्वरजी ङलाई शक्ति आपिंइबिस्‍याँ ङम् तोई लला आखाँ बिमु, च म्‍ही भाग्‍यमानी ग,

तलेबिस्‍याँ स्‍वर्गर्बै राज्‍यर्बै आशीषजग चजी योंम्।

4 शोक तब्‍मैं भाग्‍यमानी ग,

तलेबिस्‍याँ परमेश्वरजीन् चमैंलाई सन्‍तोष लसी छेन्‍ले सैं क्‍होल् लभिंब्‍मु।

5 ह्रोंसलाई थेब आप्‍हैंब्‍मैं भाग्‍यमानी ग,

तलेबिस्‍याँ परमेश्वरउँइले चमैंजी संसारर्बै अंश योंब्‍मु।

6 परमेश्वरजी ठीक ठहर्दिबै के लला ङ्हाँब्‍मैं या भाग्‍यमानी ग,

तलेबिस्‍याँ चमैंए इच्‍छा पूरा तल् खाँम्।

7 अरूलाई दया लभिंब्‍मैं भाग्‍यमानी ग,

तलेबिस्‍याँ परमेश्वरजीन् चमैंलाई दया लभिंब्‍मु।

8 शुद्ध सैं प्‍याब्‍मैं भाग्‍यमानी ग,

तलेबिस्‍याँ चमैंजी परमेश्वरलाई म्रोंल् योंब्‍मु।

9 म्‍ही आक्‍ह्रीबै ताँरी मिलाप लभिंब्‍मैं भाग्‍यमानी ग,

तलेबिस्‍याँ परमेश्वरजी चमैंलाई खिए सन्‍तान बिब्‍मु।

10 परमेश्वरजी ठीक ठहर्दिबै के लमा दुःख योंब्‍मैं भाग्‍यमानी ग,

तलेबिस्‍याँ स्‍वर्गर्बै राज्‍यर्बै आशीष चमैंल् ग।

11 “ओं, क्‍हेमैंजी ङए लिली प्‍ह्रबै कारणजी म्‍हीजगजी क्‍हेमैंलाई हेल् लब्‍मु, सतिदिब्‍मु, झाइले नौ किसिमबै आछ्याँबै गाली लब्‍मु। तर क्‍हेमैं चाहिं च बेलारी सैं तोंन्।

12 खुशी तसी सैं तोंन्, तलेबिस्‍याँ स्‍वर्गरी क्‍हेमैंए लागिरी थेबै इनाम परमेश्वरजी तयार थेंभिंइमु। च दोंलेन् म्‍हीजगजी स्‍योम्‍नन् परमेश्वरए ताँ बिभिंबै म्‍हीजगलाई या दुःख पिंसी सतिदिला,” बिई।

चज नेरो उज्‍यालो बारेर्बै नमुना

(मर्कूस ९:५०; लूका १४:३४-३५)

13 ईशुजी खिए चेलामैंलाई अझै बिई, “चजजी ट्हालाई लिंब् लब् दोंले क्‍हेमैं चु पृथ्‍वीर्बै म्‍हीजगलाई ङए शक्तिउँइले लिंब् लभिंन्। तर क्‍हेमैंए लिंब् लबै शक्ति म्‍हस्‍याँ क्‍हेमैं स्‍वाद म्‍हह्याबै चज दों तब्‍मु। छाबै चज तो ललेया फेरि स्‍वाद आखा, झाइले कत्ति केर आत्‍हुब तह्याम्। छाबै चजलाई म्‍हीजगजी बाहिरू बोसी भ्‍योंवाब्‍मु, झाइले चिलीमिलीले प्‍हलीजी प्‍लीवाब्‍मु।

14 “फेरि अर्को ताँ, क्‍हेमैं तान संसारए लागिर उज्‍यालो तब्‍मु। डाँडा फिर्बै नाँसै या लोला आखाँ।

15 फेरि खबज्‍यै या भाँडोजी हुबै लागिरी बत्ती आम्रो। बरु धिं तिक्‍वें उज्‍यालो तरिगे बिसी बत्तीलाई नुबै क्‍ल्‍होर थेंम्।

16 छलेन क्‍हेमैंए छ्याँबै बानीए उज्‍यालो या अरू म्‍हीमैंए उँइँर चम्‍किदिरिगे। छ लस्‍याँ क्‍हेमैंजी लबै छ्याँबै केजग अरूमैंजी म्रोंब्‍मु, झाइले परमेश्वरए शक्ति थेब् मु बिसी चमैंजी परमेश्वर क्‍हेमैंए आबाए छ्याँबै बयान लब्‍मु।

धर्मनियम म्‍हाँदिबर पुरानो नेरो नयाँ तरीका

17 “ङ मोशाजी प्‍ह्रीबै धर्मनियम नेरो परमेश्वरए ताँ बिभिंब्‍मैंजी लुभिंबै ताँजग खाँवाबर युब् बिसी आम्‍हैंन्। अंहं, बरु च ताँजग पूरा लभिंबर ङ युब् ग।

18 तर छेन्‍ले याद थेंन्, धर्मनियमए तान भन्‍दा च्‍योंबै ताँ या छलेन पूरा आतल्‍ले म्‍हरिबा आरे। च भन्‍दा मु नेरो पृथ्‍वी म्‍हब् सजिलो मु।

19 चु कारण खबजी धर्मनियमए तान भन्‍दा च्‍युगुसिरी ताँ या आम्‍हाँदि, झाइले च नियम म्‍हाँदिला आत्‍हु बिसी अरूमैंलाई लुभिंमु, च म्‍ही परमेश्वरए म्‍हीमैं न्‍होंरी तान भन्‍दा च्‍योंब् तब्‍मु। तर खबजी धर्मनियम ह्रोंसजी म्‍हाँदिमु, झाइले अरूमैंलाई या म्‍हाँदिल् त्‍हुम् बिसी लुभिंमु च म्‍ही परमेश्वरए म्‍हीमैं न्‍होंरी थेब् तब्‍मु।

20 “च कारण ङजी क्‍हेमैंने क्‍ह्रोंसेन् ठोक्‍दिसी बिम्, धर्मगुरुजगजी नेरो फरिसी टोलीजगजी धर्मनियम म्‍हाँदिसी लुभिंमु, दिलेया चमैंजी म्‍हाँदिबै तरीका भन्‍दा क्‍हेमैंजी म्‍हाँदिबै तरीका झन् छ्याँब तल् त्‍हुम्। छले आम्‍हाँदिस्‍याँ, झाइले आलुभिंस्‍याँ, क्‍हेमैं स्‍वर्गर्बै राज्‍यर्बै जनता तरिबा आरे।

क. रिस खबै बारेर्बै ताँ

21 “ताँ घ्रि बिले: [धर्मगुरुमैंजी] म्‍हीजगलाई छले लुभिंइमु, ‘म्‍ही सैबा आता। खबज्‍यै म्‍ही सैई बिस्‍याँ चलाई न्‍याय लसी दण्‍ड पिंल् त्‍हुम्।’ छ बिबै ताँ क्‍हेमैंजी थेइमु।

22 तर ङजी क्‍हेमैंलाई तो बिम् बिस्‍याँ, खबजी ह्रोंसए भाइने बालु रिस मात्रे खस्‍याँ, चलाई दण्‍ड पिंबर न्‍यायाधीश ङाँर बोरिगे। फेरि खबजी ह्रोंसए भाइलाई ‘केर आत्‍हुब’ बिमु, चलाई तान भन्‍दा थेबै अदालतरी बोरिगे। झाइले ह्रोंसए भाइलाई ‘क्‍ही सिह्याद्’ बिसी सराप झोंस्‍याँ नरकर्बै मिर ख्रोंवारिगे।

23 च कारण क्‍हीजी भेटी चडिदिबै क्‍ल्‍होर ह्यासी परमेश्वरलाई भेटी चडिदिबर होंमा ह्रोंसए भाइने बालु शत्रु तबै ताँ सैंर म्‍हैंस्‍याँ च भेटी चर्न वाथेंसी एह्यादु।

24 झाइले पहिले ह्रोंसए भाइ ङाँर ह्यासी मिलाप लदु। च लिउँइजी खसी परमेश्वरलाई भेटी चडिदिद्।

25 “झाइले ह्रोंसए झगडिया मुस्‍याँ न्‍यायाधीश ङाँर फेन्‍ब भन्‍दा ओसों चने बालु क्‍ह्रीबै भों लद्। छ आलस्‍याँ क्‍हीलाई न्‍यायाधीश ङाँर फेन्‍सी न्‍यायाधीशजी फेरि पुलिस अफिसरए जिम्‍मार ल्‍हैदिवाब्‍मु, झाइले पुलिसजी क्‍हीलाई झयालखानर झोंवाब्‍मु।

26 छेन्‍ले याद थेंन्, पैसा तिफुँन् बिलेन् दण्‍ड आफोन् सम्‍म क्‍ही झाइले त्‍होंल् योंरिबा आरे।

ख. जारी लबै बारेर्बै ताँ

27 “फेरि अर्को ताँ बिले: [धर्मगुरुमैंजइ] छले लुभिंइमु, ‘जारी आलद्।’ छ बिबै ताँ क्‍हेमैंजी थेइमु।

28 तर ङजी क्‍हेमैंलाई तो बिम् बिस्‍याँ, खबज्‍यै चमिंरी घ्रि म्रोंसी सैं न्‍होंनों चलाई आछ्याँबै इच्‍छा लस्‍याँ चजी चने बालु जारीए आछ्याँबै के लल् खाँइमु।

29 चु कारण क्‍हीए क्‍योलोउँइबै म्‍यींजी क्‍हीलाई आछ्याँबै केउँई बोब् म्‍हैस्‍याँ च म्‍यींलाई ट्हुइसी भ्‍योंवान्। तलेबिस्‍याँ क्‍हीजी आछ्याँबै के लसी तान जीउ नरकर भ्‍योंवाब् भन्‍दा बरु आछ्याँबै केर बोब् म्‍हैबै भाग घ्रि मात्रे म्‍हस्‍याँ झन् छ्याँब् ग।

30 छलेन् क्‍हीए क्‍योलो योजी क्‍हीलाई आछ्याँबै के लबर ल्‍हैदिम् बिस्‍याँ चलाई क्‍याँसी भ्‍योंवान्। क्‍हीजी आछ्याँबै के लसी पूरा जीउ नरकर ह्याब् भन्‍दा बरु आछ्याँबै केर ल्‍हैदिबै भाग घ्रि मात्रे म्‍हस्‍याँ झन् छ्याँब् ग।

ग. पार लबै बारेर्बै ताँ

(मत्ती १९:९; मर्कूस १०:११-१२; लूका १६:१८)

31 “फेरि अर्को ताँ, [धर्मगुरुमैंजी] छले लुभिंइमु, ‘म्रिं वाबै म्‍हीजी पार लबै कागत प्‍ह्रीसी पिंइबिस्‍याँ तम्,’ बिसी लुभिंमला।

32 तर ङजी क्‍हेमैंलाई तो बिम् बिस्‍याँ, खब मुले आमुयुँए प्‍ह्रेंस्‍यो फाल्‍टु म्‍हीने आरोलेया च आमुयुँजी च प्‍ह्रेंस्‍योलाई वास्‍याँ चजी खिए प्‍ह्रेंस्‍योलाई जारीए पाप ल्‍हौदिम्। [तलेबिस्‍याँ म्‍हीजगजी छ बिमैन्, ‘च प्‍ह्रेंस्‍योजी जारी के लसेरो फजी वाई।’] फेरि च वाबै चमिंरीने दोस्रो विवाह लबै आमुयुँलाई जारिए पाप खम्।

घ. कसम चबै बारेर्बै ताँ

33 “फेरि अर्को ताँ, [धर्मगुरुमैंजी] छले लुभिंइमु, ‘क्‍हेमैंजी लबै कबूल फाक्‍कर्ब आतरिगे, तर लम् बिसी परमेश्वरलाई कसम चबै ताँ पूरा लद्।’ छ बिबै ताँ क्‍हेमैंजी थेइमु। [तर लला आङ्हाँबै केरी कसम चल् त्‍हुस्‍याँ चमैंजी मामूली कसम चम्, तलेबिस्‍याँ चमैंजी ‘च मामूली कसम चलेया तोई आता’ बिम्।]

34 तर ङजी क्‍हेमैंलाई तोगो तो बिम् बिस्‍याँ, क्‍हेमैंजी खोंयोंई तो सैरै या कबूल लसी कसम आचद्। स्‍वर्गए मिं किंसी कसम आचद्, तलेबिस्‍याँ स्‍वर्ग परमेश्वरए गद्दी ग।

35 झाइले पृथ्‍वीए मिं किंसी कसम आचद्, तलेबिस्‍याँ चुईन परमेश्वरए प्‍हली न्‍हेबै क्‍ल्‍हो ग। झाइले यरूशलेमए मिं किंसी कसम आचद्, तलेबिस्‍याँ चम् बेले थेबै म्रुँ [अथवा परमेश्वरए] राजधानी ग।

36 क्‍ही ह्रोंसए क्र छुइसी कसम आचद्, तलेबिस्‍याँ [परमेश्वर बाहेक] क्‍हीजी म्‍वि घ्रिइ या तार्ग्‍याउँइले म्‍लोंग्‍या, झाइले म्‍लोंग्‍याउँइले तार्ग्‍या लला आखाँ।

37 तो ताँए बारेर ‘ङींबन्’ बिल् त्‍हुमु च ताँरी ‘ङींबन्’ मात्रे बिदु, झाइले तो ताँए बारेर ‘आङीं’ बिल् त्‍हुमु च ताँरी ‘आङीं’ मात्रे बिद्। छ बिब् भन्‍दा बढी कसम चबै इच्‍छा तस्‍याँ च इच्‍छा शैतानउँइले तब् ग।

ङ. बदला किंबै बारेर्बै ताँ

(लूका ६:२९-३०)

38 “फेरि अर्को ताँ, [धर्मगुरुमैंजी] छले लुभिंइमु, ‘म्‍यींए बदला म्‍यीं, झाइले सए बदला स किंल् त्‍हुम्।’ छ बिबै ताँ क्‍हेमैंजी थेइमु।

39 तर ङजी क्‍हेमैंलाई तो बिम् बिस्‍याँ, क्‍हीए नोक्‍सानी लब्‍मैंलाई बदला आकिंन्। खबज्‍यै क्‍हीए क्‍योलोउँइबै क्‍ह्राँमु प्‍लाँवास्‍याँ क्‍हीजी चने बालु अर्को देब्रेउँइबै क्‍ह्राँमुइ या प्‍लाँल् भिंन्।

40 फेरि खबज्‍यै क्‍हीए ह्रेंगाए लागिर अड्डार मुद्दा चलिदिस्‍याँ, चलाई क्‍हीए बक्‍खु या प्‍लिवासी पिंन्।

41 फेरि खबज्‍यै क्‍हीलाई ‘आधा कोस सम्‍म ङए ती नोभिंन्’ बिसी ल्‍हैदिस्‍याँ क्‍ही चने बालु कोस घ्रि सम्‍म नोभिंन्।

42 फेरि खबज्‍यै क्‍हीने बालु तोई ह्रिमु, चलाई पिंनु, फेरि क्‍हीने बालु खबज्‍यै तोई सै ह्रिसी ख्‍यीस्‍याँ पिंन्।

च. शत्रुजगलाई सब् लभिंबै माया लद् बिबा

(लूका ६:२७-२८, ३२-३६)

43 “फेरि अर्को ताँ, [धर्मगुरुमैंजी] छले लुभिंइमु, ‘ह्रोंसए अउलाई माया लद्, शत्रुलाई हेल् लद्।’ छ बिबै ताँ क्‍हेमैंजी थेइमु।

44 तर ङजी क्‍हेमैंलाई तो बिमु बिस्‍याँ, क्‍हेमैं ह्रोंसए शत्रुलाई या सब् लभिंबै माया लद्। क्‍हेमैंलाई दुःख पिंब्‍मैंए लागिर चाहिं परमेश्वरने माफ ह्रिबै प्रार्थना लद्।

45 छ लस्‍याँ मात्रे क्‍हेमैं परमेश्वर क्‍हेमैंए आबाए सन्‍तान तब्‍मु। तलेबिस्‍याँ परमेश्वरजी ठीक नेरो बेठीक लबै म्‍हीमैंए लागिर बराबरले त्‍हीयाँ प्रेल् भिंइमु। फेरि ठीक नेरो बेठीक लब्‍मैं ङ्हींना ङ्हींनए लागिरी नाँ युल् भिंइमु।

46 ह्रोंसलाई माया लब्‍मैंलाई मात्रे क्‍हेमैंजी सब् लभिंइबिस्‍याँ परमेश्वरजी इनाम आपिं। [क्‍हेमैंजी आखोबै] विदेशी सरकारए लागिर बाल रिबै म्‍हीजगज्‍यै छान् लम्।

47 फेरि क्‍हेमैं ह्रोंसजी खोब्‍मैंने मात्रे प्‍ह्रइबिस्‍याँ, अरूजी भन्‍दा तोई थेबै के आलइमु। [क्‍हेमैंजी आखोबै] च्‍योंबै जातिमैंज्‍यै या छ लम्।

48 तर क्‍हेमैं स्‍वर्गर टिबै परमेश्वर क्‍हेमैंए आबा दोंले पक्‍का तल् त्‍हुम्,” बिई।

म्‍हीजगउँइले बयान आम्‍हैद्

क. भिक्षा पिंमा

6

“फेरि अर्को ताँ, क्‍हेमैं छ्याँबै के लमा म्‍हीजगउँइले छ्याँबै बयान योंरिगे बिसी आलद्, तलेबिस्‍याँ क्‍हेमैंजी छाबै छ्याँबै केजग लमा तानन् थाहा योंल्‍ले लस्‍याँ परमेश्वर आबाउँइले तोई इनाम आयों।

2 चु कारण क्‍हेमैंजी गरीबमैंलाई तोमुले सै पिंमा च सभा धिं जरे नेरो घ्‍याँ घ्‍याँ जरे प्‍ह्रबै कपटीमैं दोंले क्‍हेमैंजी आलद्। अरू म्‍हीमैंजी खेमैंए छ्याँबै के लबा म्रोंरिगे बिसी च कपटीजग बिगुल ह्रासी प्‍ह्रम्। छेन्‍ले याद थेंन्, चमैंजी [परमेश्वरउँइले योंबै साटोरी अरू म्‍हीमैंउँइले] इनाम योंल् खाँई।

3 तर क्‍हेमैंजी गरीबमैंलाई भिक्षा पिंमा ह्रोंसए तान भन्‍दा चेंदोंबै दोस्‍तीज्‍यै या थाहा आयोंरिगे।

4 क्‍हेमैंजी भिक्षा गुप्‍तलेन् पिंन्। झाइले तान गुप्‍ति तबै ताँ थाहा योंबै परमेश्वर क्‍हेमैंए आबाजी क्‍हेमैंलाई इनाम पिंब्‍मु,” बिई।

ख. प्रार्थना लमा

(लूका ११:२-४)

5 “झाइले फेरि, क्‍हेमैं प्रार्थना लमा ह्रब् प्‍हैंब्‍मैं दोंले प्रार्थना आलद्। चमैं अरू म्‍हीजगजी म्रोंरिगे बिसी, सभा धिंर नेरो घ्‍याँए छेउ छाउ जरे रासी प्रार्थना लला ङ्हाँम्। छेन्‍ले याद थेंन्, चमैंजी [परमेश्वरउँइले योंबै साटोरी अरू म्‍हीमैंउँइले] इनाम योंल् खाँइमु।

6 तर क्‍हेमैंजी प्रार्थना लमा ह्रोंसए कोठा न्‍होंर होंन्, म्रा तुद्। झाइले परमेश्वर आबा च गुप्‍त क्‍ल्‍होर्न मु, खिने चर प्रार्थना लद्। झाइले गुप्‍तरी लबै के म्रोंबै परमेश्वर आबाजी क्‍हेमैंलाई थेबै इनाम पिंब्‍मु।

7 “झाइले क्‍हेमैंजी प्रार्थना लमा अरू जातिमैंजी लब् दोंले केर आत्‍हुबै ताँ फाक्‍कर्न बरबरदिसी ह्रिंग्‍यो प्रार्थना आलद्। च म्‍हीमैंजी ह्रिंग्‍यो प्रार्थना लस्‍याँ मात्रे परमेश्वरजी थेमु बिसी विचार लम्।

8 क्‍हेमैं चमैं दों आतद्। क्‍हेमैंलाई तो खाँचो मु, च सै क्‍हेमैंजी ह्रिब् भन्‍दा पहिलेन् परमेश्वरजी थाहा योंल् खाँइमु। [छ तसी तिब्‍लेर्न ताँ घ्रिलाई दोबर तेबरले प्रार्थना आलद्।]

9 बरु क्‍हेमैंजी छले प्रार्थना लद्,

ओ स्‍वर्गर मुबै परमेश्वर ङिए आबा।

तान म्‍हीजगजी क्‍हीलाई स्‍वाब ठहर्दिरिगे,

10 तान म्‍हीजी क्‍हीलाई म्रुँलाई दोंले म्‍हाँदिरिगे,

झाइले स्‍वर्गर दोंले क्‍हीए इच्‍छा पृथ्‍वीरै पूरा तरिगे।

11 ङिलाई चैदिब् जति तिंबै चबै सै युभिंनु,

12 फेरि ङिजी ङिलाई आछ्याँबै के लब्‍मैंलाई माफ पिंब् दोंले

क्‍हीज्‍यै या ङिजी क्‍हीलाई लबै आछ्याँबै केए माफ लभिंन्।

13 फेरि ङिलाई दुःख तबै जाँचरी पर्दिला आभिंन्,

शैतानउँइले ङिलाई जुगुदिभिंनु।

बिसी छले प्रार्थना लद्।

14 “ह्रोंसलाई आछ्याँबै के लब्‍मैंलाई क्‍हीजी क्षमा लइबिस्‍याँ परमेश्वर आबाज्‍यै या क्‍हीलाई क्षमा लभिंब्‍मु।

15 तर क्‍हीजी अरूलाई क्षमा आलस्‍याँ परमेश्वर आबाज्‍यै क्‍हीलाई आछ्याँबै केए क्षमा आला।

ग. उपवास टिमा

16 “फेरि क्‍हेमैं उपवास टिमा स्‍वाङ त्‍येबै कपटीमैं दोंले अन्‍यारो ल्‍यीले आटिद्। च स्‍वाङ त्‍येबै कपटीमैं उपवास टिइमु बिसी अरूलाई उँइँबर अन्‍यारो ल्‍यी लसी झाई माई घुम्‍दिरिम्। छेन्‍ले याद थेंन्, चमैंजी [परमेश्वरउँइले योंबै साटोरी अरू म्‍हीमैंउँइले] इनाम योंल् खाँई।

17 तर क्‍हेमैं उपवास टिमा ल्‍यी ख्रुसी, क्र सुइसी हाँसिलोले टिद्।

18 छ तस्‍याँ क्‍हेमैंए परमेश्वर आबाजी बाहेक अरू खबज्‍यै या क्‍हेमैं उपवास टिइमु बिसी थाहा योंरिबा आरे, तलेबिस्‍याँ खि गुप्‍त क्‍ल्‍होरै या मु। झाइले तान गुप्‍त तबै ताँ थाहा योंबै परमेश्वर क्‍हेमैंए आबाजी क्‍हेमैंलाई इनाम पिंब्‍मु,” बिई।

सम्‍पत्ति ङ्हींथु

(लूका १२:३३-३४; ११:३४-३६; १६:१३; १२:२२-३१)

19 “फेरि अर्को ताँ, क्‍हेमैंजी चु पृथ्‍वीर धनसम्‍पत्ति आथुब्रिदिद्। चुरम् धनसम्‍पत्ति प्‍हुलुँजी नौसन् लवाम्, उसिदिसी क्राँह्याम्, झाइले ह्योजी ह्योवाम्।

20 बरु क्‍हेमैंजी ह्रोंसए लागिर स्‍वर्गर धनसम्‍पत्ति जम्‍मा लद्। स्‍वर्गरी प्‍हुलुँजी नाश लला आखाँ, तो सै या आउसिदि, झाइले ह्योज्‍यै या ह्योला आखाँ।

21 तलेबिस्‍याँ खनीर धनसम्‍पत्ति थेंमु, क्‍हीए सैं या चर्न ल्‍हौदिम्।

22 “फेरि नमुना घ्रि बिले, म्‍यीं जीउर्बै बत्ती दों तब् ग। क्‍हीए म्‍यींजी छ्याँबै सै ङ्ह्यो ङ्ह्यो ङ्हाँइबिस्‍याँ क्‍हीए तान सैं या छ्याँब तसी उज्‍यालो तम्।

23 तर क्‍हीए म्‍यींजी आछ्याँबै सै ङ्ह्यो ङ्ह्यो ङ्हाँइबिस्‍याँ क्‍हीए सैं या आछ्याँब तसी अन्‍धकार तब्‍मु। झाइले क्‍हीए छ्याँब ङ्ह्योल् त्‍हुबै म्‍यींजी आछ्याँब ङ्ह्योस्‍याँ क्‍हीलाई कति अन्‍यारो तइमु।

24 “फेरि अर्को नमुना, खबै या मालिक ङ्हींला नोकर घ्रि तला आखाँ। तलेबिस्‍याँ नोकरजी मालिक घ्रिलाई हेल लमु, अर्कोलाई माया लम्, झाइले घ्रिलाई छेन्‍ले ङेंमु, तर अर्कोलाई आम्‍हाँदि। क्‍हेमैंज्‍यै या परमेश्वर नेरो पैसा ङ्हींना ङ्हींनलाई सेवा लला आखाँ।

25 चु कारण ङ क्‍हेमैंलाई बिमु, सोबै लागिर तो चबा, तो थुँब, फेसर जीउए लागिर तो खिबा बिसी शोक फिकर आलद्। क्‍ह्रोंसेन चबै सै भन्‍दा जीवन बेले थेब् मु, आङीं वा? फेरि क्‍वें भन्‍दा जीउ थेब् मु, आङीं वा?

26 मुर प्‍हीरिबै नेमाजगलाई ङ्ह्योद्। चमैंजी खेती या आला, बालि-पुली या आथन्‍गदि, चमैंला धन्‍सारजगै या आरे। क्‍हेमैंए परमेश्वर आबाइना चमैंलाई चल् भिंसेन्‍मु। च नेमाजग भन्‍दा क्‍हेमैं झन् बेले थेब् मु।

27 फेरि क्‍हेमैंजी शोक, फिक्री लसी ह्रोंसए आयु च्‍हौदे या बडिला आखाँ।

28 “झाइले फेरि तो खिब्‍ङें बिसी क्‍हेमैं तले शोक लमु? म्‍ही आटिबै एरियार्बै टजगलाई ङ्ह्योद्। चमैं खैले बडिम्? चमैंजी के आला, क्‍वें आरो।

29 तर याद थेंन्, स्‍योम्‍बै सुलेमान म्रुँ बेले प्‍ल्‍होसी छ्याँब् छ्याँबै क्‍वें खिनाबिलेया चु ट प्‍हारिब् दोंले छ्याँब आरेला।

30 तिगैं ङ्हींगैं प्‍हारिबै टलाई छले पहिरिदिभिंस्‍याँ परमेश्वरजी झन् क्‍हेमैंलाई खिला आभिंरोवा? बाबै, क्‍हेमैंजी खिलाई कति कम्‍ती विश्वास लइमु!

31 लु, तो चबा, तो थुँब, तो खिबा, बिसी फिक्री आलद्।

32 छाबै ताँजग परमेश्वरलाई ङो आसेब्‍मैंजी खोंयोंई फिक्री लम्, तर क्‍हेमैंलाई चु तान सै चैदिम् बिसी क्‍हेमैंए परमेश्वर आबालाई थाहा मु।

33 बरु क्‍हेमैंए सैं परमेश्वरए राज्‍यउँई ल्‍हैदिसी परमेश्वरए इच्‍छा अनुसार पूरा लद्। झाइले परमेश्वरजी क्‍हेमैंलाई चु तान सैजग पिंब्‍मु।

34 चु कारण प्‍हनाउँबै लागिर फिक्री आलद्, तलेबिस्‍याँ प्‍हनाउँबै फिक्री या [परमेश्वरजी] नोब्‍मु। छ तसी तिंबै फिक्रीए फिर प्‍हनाउँबै फिक्री आथप्‍दिद्।

अरूलाई दोष आल्‍हैदिद्

(लूका ६:३७-३८, ४१-४२)

7

“परमेश्वरजी क्‍हेमैंलाई दोष आल्‍हैदिरिगे बिसी अरूलाई दोष आल्‍हैदिद्।

2 तलेबिस्‍याँ खैले क्‍हेमैंजी अरूलाई दोष ल्‍हैदिमु, छलेन परमेश्वरजी क्‍हेमैंलाई दोष ल्‍हैदिम्। झाइले खैबै नापजी क्‍हेमैंजी अरूए लागिर क्‍होएँमु, च नापजीन् परमेश्वरजी क्‍हेमैंए लागिर क्‍होएँभिंब्‍मु।

3 “क्‍हीजी तले क्‍हीए भाइए म्‍यींर्बै कसीं म्रोंमु, तर ह्रोंसए म्‍यीं न्‍होंर्बै मुढालाई वास्‍ता आला?

4 ह्रोंसए म्‍यींर मुढा मुमा क्‍हीए भाइलाई ‘खोई, क्‍हीए म्‍यींर्बै कसीं त्‍येवाले,’ बिसी खैले बिल् खाँम्?

5 ओ कपटीमैं, पहिले ह्रोंसए म्‍यींर्बै मुढा त्‍येद्, झाइले बल्‍ल क्‍हीए भाइए म्‍यीं न्‍होंर्बै कसीं त्‍येबर म्रोंल् खाँम्।

6 “फेरि अर्को ताँ, नगीलाई पवित्र सै आपिंन्। छ लस्‍याँ चमैंजी च सैजग चिलीमिली लसी क्‍हेमैंलाई च्‍हीखम्। फेरि ह्रोंसने मुबै थेबै महंगो सैजग तिली उँइँर आथेंन्। चमैंजीम् च सैलाई हिलर प्‍हलीजी प्‍लिवाम्।

ह्रिदु, म्‍हैदु, झाइले म्रा ह्रासी हुइदु

(लूका ११:९-१३)

7-11 “फेरि अर्को ताँ, क्‍हेमैंए न्‍होंरी आबा घ्रिए च्‍हजी क्‍हें ह्रिमा क्‍हीजी चलाई युमाँ पिंम्‌रोवा? अथवा ताँग ह्रिमा ताँगए साटोरी प्‍हुरी पिंम्‌रोवा? आङीं, क्‍हेमैं खराबी म्‍ही तलेया ह्रोंसए कोलोमैंलाई छ्याँब् छ्याँबै सै पिंबर ह्रम्। झन् स्‍वर्गर टिबै परमेश्वर क्‍हेमैंए आबाजीम् खिने बालु ह्रिब्‍मैंलाई छ्याँबै सैजग पिंब्‍मु। छ तसी तो सै चैदिमु ह्रिब्रें लद्, झाइले परमेश्वरजी क्‍हेमैंलाई पिंब्‍मु। म्‍हैब्रें लद्, झाइले क्‍हेमैंजी योंब्‍मु। म्रा तुलेया हुइब्रें लद्, झाइले खिजी क्‍हेमैंए लागिर म्रा थोंब्‍मु। तलेबिस्‍याँ ख-खबजी ह्रिमु, परमेश्वरजी चलाई पिंब्‍मु। ख-खबजी म्‍हैमु, चजी योंब्‍मु। फेरि म्रा तुथेंलेया ख-खब हुइमु, चए लागिर परमेश्वरजी म्रा थोंभिंब्‍मु।

छ्याँबै नियम

(लूका ६:३१)

12 “म्‍हीजगजी क्‍हेमैंलाई छ छाबै के लरिगे बिसी क्‍हेमैंजी इच्‍छा लब् दोंले क्‍हेमैंज्‍यै या चमैंलाई छाबै छ्याँबै के लद्। मोशाजी नेरो परमेश्वरए ताँ बिभिंबै स्‍योम्‍बै म्‍हीमैंजी पिंबै धर्मनियमए खास अर्थ चुन् ग,” बिई।

म्रा ङ्हीं

(लूका १३:२४)

13 फेरि ईशुजी बिई, “साँग्रु म्राउँइले न्‍होंर होंन्। तलेबिस्‍याँ फराकिलो प्‍ल्‍हाबै म्राउँइले न्‍होंर होंमा, घ्‍याँ सजिलो स्‍यामु, तर च घ्‍याँ नाश तबै क्‍ल्‍होउँई फेन्‍मु। च घ्‍याँर प्‍ह्रब्‍मैंम् ल्‍हेन् मु।

14 साँग्रु म्राए घ्‍याँ पच आयोंब मु, तर च घ्‍याँउँइले न्‍होंर होंमा परमेश्वर ङाँर फेनेम्। चु घ्‍याँ च्‍युगुदे म्‍हीजी मात्रे स्‍याम्,” बिई।

धुँ नेरो चए फल

(लूका ६:४३-४४)

15 “झाइले फेरि स्‍युर्गु तबै धर्मगुरुमैंउँइले होशियारले टिदु। चमैं क्‍हेमैंए उँइँरी क्‍ह्यु दोंले खमु, तर सैं न्‍होंनों बिस्‍याँ वनर्बै प्‍याँगु दों तमु।

16 चमैंए के म्रोंसी क्‍हेमैंजी चमैंलाई ङो सेल् खाँम्। पुजुए धुँरी अर्को किसिमबै फल आरु, झाइले वनर्बै सिउँडी धुँरी तुँबु फल आरु।

17 सोबार्दिबै धुँरी फलै या छ्याँबन् रुम्। तर रोग ल्‍हैदिसी च्‍हेन्‍द्रो तबै धुँरी छ्याँबै स्‍वाबै फल खैले रुम्?

18 सोबार्दिबै सिं धुँरी न्‍होंह्याबै फल रुला आखाँ, झाइले आसोबार्दिबै धुँरी स्‍वाबै सोबार्दिबै फल रुला आखाँ।

19 छेन्‍ले फल आरुबै धुँलाई थोवासी म्‍हीजगजी मिर फावाम्।

20 छलेन क्‍हेमैंज्‍यै या च स्‍युर्गु धर्मगुरुमैंए के म्रोंसी क्‍हेमैंजी चमैंलाई ङो सेल् खाँम्,” बिई।

“प्रभु, प्रभु” बिब्‍मैं

(लूका १३:२५-२७)

21 “झाइले फेरि, ङलाई ‘ओ प्रभु, प्रभु,’ बिसी मिं मात्रे किंब्‍मैं परमेश्वरए राज्‍यर होंल् योंरिबा आरे। बरु ङए परमेश्वर आबाए इच्‍छा अनुसार के लब्‍मैं जति मात्रे होंल् योंब्‍मु।

22 परमेश्वरए न्‍याय लबै आखिरर्बै दिनरी ल्‍हे म्‍ही ङ ङाँर खसी छ बिब्‍मु, ‘प्रभु, प्रभु! ङिजी क्‍हीए मिंरी म्‍हीजगलाई परमेश्वरए खुशीए खबर सुनिदिई। झाइले क्‍हीए मिंउँइलेन् ल्‍हे मोंजग ल्‍हाई, झाइले फेरि अचम् अचम् म्‍हाँदिबै केजग या लई,’ बिब्‍मु।

23 च ताँ थेसी ङजी चमैंलाई छ बिब्‍मु, ‘अंहं, ङजीम् क्‍हेमैंलाई ङो सेना आसेइमु। ङउँइले स्‍योह्याद्, क्‍हेमैंजीम् खराबी के मात्रे लइमु,’ बिब्‍मु,” बिई।

धिं बनिदिबै म्‍ही ङ्हीं

(लूका ६:४७-४९)

24 “छ तमा ङजी बिबै ताँ थेब्‍मैं नेरो ङेंब्‍मैं धिं बनिदिबै बुद्धि मुबै म्‍ही दों तबन् ग। च म्‍हीजी गहिरो जग त्‍हासी पक्‍का क्‍ल्‍होर धिं लला।

25 झाइले नाँ ल्‍हे युसी भोलजग बडिई। झाइले च धिंलाई बेले जोडले खैंजी प्रिंनाबिलेया छेनाले जग त्‍हासी धिं लसेरो च धिंलाई पोंवाला आखाँ।

26 “तर खबजी ङए ताँ थेसेया आङेंब्‍मु, च म्‍ही बालुवाए फिर धिं बनिदिबै बुद्धि आरेबै म्‍ही दों तब् ग।

27 नाँ ल्‍हे युसी भोलजग बडिई, झाइले बेले जोडले च धिंलाई खैंजी प्रिंसी च धिंम् बेले आछेन्‍ले फुह्याई, नोक्‍सान तह्याई।”

ईशुए हक

28 ईशुजी च्‍हौ ताँ बिल् खाँबै लिउँइजी खिए लुभिंबै तरीका थेसी हूलर्बै म्‍हीजग छक्‍कन् पर्दिई,

29 तलेबिस्‍याँ ईशुजी चमैंए धर्मगुरुमैंजी लुब् दोंले आलुला, बरु खिए थेबै हकउँइले चमैंलाई लुभिंब्रें लई।

ईशुजी कोर खब्‍मैंलाई सन् लबा

(मर्कूस १:४०-४५; लूका ५:१२-१६)

8

ईशु डाँडाउँइले क्‍युरू तयुमा म्‍हीए थेबै हूल घ्रि ईशुए लिली ल्‍हैदिई।

2 च बेलारी कोर खबै रोगी घ्रि ईशु ङाँर खई। च पद्खु तसी ईशुलाई छले बिन्‍ती चडिदिई, “ओ प्रभु, क्‍ही लला ङ्हाँस्‍याँ क्‍हीजी ङलाई सन् लल् खाँम्,” बिई।

3 ईशुजी चलाई यो स्‍योंसी छुइसी बिई, “ङ लला ङ्हाँम्। सद्दे तह्याद्,” बिई। झाइले च कोर खबै म्‍ही च तोदोंन् सह्याई।

4 ईशुजी चलाई बिई, “थेद्, क्‍हीजी चु ताँ खबलाई या आबिद्। बरु क्‍ही सरासर पूजाहारी ङाँर ह्यासी चजी ‘क्‍ही कइमु’ बिरिगे बिसी जीउ उँइँन्। झाइले पूजाहारीजी ‘कोर खबा सना’ बिबै लिउँइजी ख्रो पिंन्। स्‍योंम्‍बै मोशाजी पिंबै नियम अनुसार क्‍हीए कोर खबा ससेरो छ लद्। ‘ङ सइमु’ बिसी तानलाई प्रमाण पिंबर छ लद्,” बिई।

ईशुजी रोमी कप्‍तानए नोकर सन् लबा

(लूका ७:१-१०)

5 ईशु कफर्नहुम बजाररी होंमा रोमी फौजीर्बै कप्‍तान घ्रि खसी ईशुलाई छले बिन्‍ती लई,

6 “ङए नोकर नसी धिंर रोरिइमु। च ओलेला आखाँनले छटपट तरिइमु,” बिई।

7 ईशुजी बिई, “तम्, ङ ह्यासी चलाई सन् लभिंस्‍यो।”

8 च कप्‍तानजी बिई, “आङीं, हजुर, क्‍ही ङए धिंर होंबै लागिर ङ लायकब आरे। क्‍हीजी आह्यानाबिलेया सह्याद् बिबै वचन बिभिंस्‍याँ ङए नोकर सह्याम्।

9 ङईन ङ भन्‍दा थेबै म्‍हीउँइले हुकुम योंम, फेरि ङ न्‍होंर्बै सिपाहीजगलाई ङजी हुकुम पिंम्। ङजी घ्रिलाई ‘ह्याद्’ बिस्‍याँ च ह्याम्, अर्को घ्रिलाई ‘खो’ बिस्‍याँ च खम्। छले ङए नोकरमैंलाई ‘क्‍ही छ लद्’ बिस्‍याँ चजी छान् लमु। [च दोंले क्‍हीए शक्ति थेब् तसेरो क्‍हीजी तो ल्‍हैदिमु चन् तम्।]” बिई।

10 च कप्‍तानए ताँ थेसी ईशु छक्‍क म्‍हाँदिई। खिए लिली खब्‍मैंलाई ईशुजी बिई, “छेन्‍ले याद थेंन्, ङजी ङ्ह्योए इस्राएल जातरै या छाबै विश्वास लबै म्‍हीलाई खोंयोंई आम्रोंला।

11 याद थेंन्, पूर्व नेरो पश्‍चिमउँइले ल्‍हे विदेशी म्‍हीजग स्‍वर्गरी ङ्ह्योए खे अब्राहाम, इसहाक नेरो याकूबए साथ साथर्न परमेश्वर उँइँर टिल् योंब्‍मु।

12 तर यहूदीमैंला परमेश्वरने स्‍वर्गर टिल् योंबै हक मुलेया ङलाई विश्वास आलसेरो चमैंलाई बाहिरू अन्‍यारो क्‍ल्‍होर ल्‍हावाब्‍मु। चरी चमैं बेले क्रोसी स क्रिब्‍मु,” बिई।

13 च लिउँइजी ईशुजी कप्‍तानलाई “धिंर ह्याद्, झाइले क्‍हीजी विश्वास लबै अनुसारन् तब्‍मु,” बिई। झाइले च कप्‍तानए नोकर च बेलार्न सह्याई।

ईशुजी ल्‍हे म्‍हीजगलाई सन् लभिंबा

(मर्कूस १:२९-३४; लूका ४:३८-४१)

14 ईशु खिए चेला पत्रुसए धिंर ह्यासी पत्रुसए स्‍युमींलाई जरा खसी रोरिब् म्रोंई।

15 ईशुजी च नबै म्‍हीए यो छुइबै तोदोंन् जरोजी चलाई प्‍यीवाई। पत्रुसए स्‍युमीं रिसी ईशुए सेवा सुसार लबर होंई।

16 नेसा तबै लिउँइजी म्‍हीजगजी मों स्‍याबै ल्‍हे म्‍हीमैं ईशु ङाँर भई। ईशुजी हुकुम पिंसी मोंजगलाई ल्‍हावाई, झाइले नबै म्‍हीमैंलाई सन् लभिंई।

17 परमेश्वरए ताँ बिभिंबै म्‍ही यशैयाहजी स्‍योम्‍नन् छले प्‍ह्रीला,

“ङ्ह्योए बेथाजग खिजीन् बोभिंई,

झाइले ङ्ह्योए रोगजग तान खिजीन् नोबोई।”

येशैयाहजी बिबै ताँ पूरा लबरी ईशुजी छाबै सल् लबै के लई।

ईशुए लिली प्‍ह्र प्‍ह्र ङ्हाँब्‍मैं

(लूका ९:५७-६२)

18 ईशुजी ह्रोंसए वरिपरि म्‍हीए थेबै हूल म्रोंई। च लिउँइजी, “लु, ङ्ह्यो ताल क्‍योंजाँ ह्याले,” बिसी ईशुजी ह्रोंसए चेलामैंलाई बिई।

19 [चमैं ह्याब् भन्‍दा ओसों] धर्मगुरु घ्रिजी ईशु ङाँर खसी “गुरु, क्‍ही खनी ह्यालेया ङई या क्‍हीए लिली प्‍ह्रम्,” बिई।

20 तर ईशुजी चलाई जवाफ पिंई, “स्‍यालजगला टिबै रो मु, नेमाजगला च्‍हों मु, तर परमेश्वरउँइले कुल्‍भिंनाबिलेया ङला रे नेबै क्‍ल्‍होई या आरे,” बिई।

21 फेरि चेला घ्रि खसी बिई, “हजुर, [ङ क्‍हीए लिली प्‍ह्रब् भन्‍दा] ओसों ङए आबा सिसी चलाई प्‍हाबर ह्याल् भिंन्,” बिई।

22 तर ईशुजी चलाई बिई, “बरु क्‍ही तोगो ङए लिली ल्‍हैदिद्। सिनुमैंलाई सिनुमैंजीन् प्‍हारिगे,” बिई। [अथवा चेला धिंर आरेमा आबा सिह्यास्‍याँ जीवन आयोंब्‍मैंजीन् चलाई प्‍हालेन् तम्।]

ईशुजी थेबै खैंलाई रोक्‍दिबा

(मर्कूस ४:३५-४१; लूका ८:२२-२५)

23 झाइले ताल क्‍योंजा ह्याबर ईशु डुङ्गारी क्रेई। खिए चेलामैं या डुङ्गार क्रेसी बालुन ह्याई।

24 छिन्‍द्री लिउँइजी थेबै ङ्हीं ङ्हीं ङ्हाँन्‍देबै खैं खई। च तालर्बै क्‍युए भेल्‍गाजग चल्‍दिसी डुङ्गा पल्‍टिदिबि छेई। ईशु बिस्‍याँ मस्‍त न्‍हरू च्‍हुइरिला।

25 चेलाजगजी ईशुलाई रिवासी बिई, “हजुर, ङिलाई जुगुदिभिंन्, ङ्ह्यो सिबर होंई,” बिई।

26 झाइले ईशुजी बिई, “क्‍हेमैं तले आतिदिला? तले सिबा? क्‍हेमैंजी अझै ङलाई विश्वास आला वा?” च्‍हग बिबै लिउँइजी ईशु रिसी खैं नेरो भेल्‍गालाई हौदिई। झाइले खैं साम-सुम्‍मन म्‍हह्याई।

27 झाइले चर मुबै म्‍हीमैं तान छक्‍क पर्दिई। चमैं खेमैं न्‍होंर बिबर होंई, “चुम् खैबै म्‍ही मुए, खैं नेरो भेल्‍गाज्‍यै चजी बिबै ताँ ङेंब्‍मुना,” बिई।

मों स्‍याबै म्‍ही ङ्हींलाई ईशुजी सन् लबा

(मर्कूस ५:१-२०; लूका ८:२६-३९)

28 ईशु तालए क्‍योंजा पट्टि गदरिनीमैंए ह्युलर फेनेई। चरी ईशुजी छगोंउँइले त्‍होंबै म्‍ही ङ्हींलाई त्‍होई। चमैंलाई मों स्‍याला। चमैं सोबाल तसी अरू म्‍हीजग ङ्हींसी चमैं ङ्हीं प्‍ह्रबै घ्‍याँ प्‍ह्रबन् प्‍यीवाई।

29 झाइले चमैं ईशुने त्‍होबै बित्तिकन् कै त्‍येसी बिबर होंई, “ओ परमेश्वरए च्‍ह ईशु, ङिलाई तो लमु? ङिलाई सजाय पिंबै बेला आतब्‍न सजाय पिंबर युल् वा?” बिसी चमैं पोंबर होंई।

30 च चेंदोंन् तिलीजगए हूल रेंरिला।

31 झाइले च मोंजगजी बिई, “ङिलाई चु म्‍हीमैंउँइले ल्‍हास्‍याँ तिलीजगए हूल न्‍होंर होंल् भिंन्,” बिसी ईशुने बिन्‍ती लई।

32 ईशुजी “तम्, ह्याद्,” बिई। छ तसी च मोंजग च म्‍हीमैंउँइले त्‍होंसी तिलीजगए हूल न्‍होंर होंई। तान तिलीए बगाल क्‍ह्योसी प्‍ह्रोउँइले क्‍हुरिह्याई, झाइले तालर डुब्‍दिसी सिह्याई।

33 तिली छबै म्‍हीजग नाँसउँई क्‍ह्योह्याई। चमैं नाँसर ह्यासी च मों स्‍याबै म्‍ही ङ्हींलाई तबै ताँजग तान सुनिदिई।

34 चु कारण नाँसर्बै तान म्‍हीजग ईशुने त्‍होबर खई। चमैंजी “चु ह्युलर आटिभिंन्” बिसी ईशुने बिन्‍ती लई।

ईशुजी प्‍ह्रला आखाँबै म्‍हीलाई सन् लबा

(मर्कूस २:१-१२; लूका ५:१७-२६)

9

झाइले ईशु फेरि डुङ्गार क्रेई। तालए क्‍योंजाउँइले चोंजा एसी ह्रोंसए बजारउँई खई।

2 कोई म्‍हीमैंजी ओलेला आखाँबै म्‍हीलाई क्‍ल्‍होने बालुन् नोसी ईशु ङाँर भई। च म्‍हीमैंजी विश्वास लब् म्रोंसी ईशुजी च नबै म्‍हीलाई “लु बाबु, क्‍हीए आछ्याँबै के माफ तई,” बिई।

3 छ बिब् थेसी कोई धर्मगुरुजगजी ईशुए फिर रिस खसी ह्रों-ह्रोंसन् ताँ लबर होंई, “अबुई, चु म्‍हीजीम् परमेश्वरलाई म्‍ही आच्‍हील्‍ले ताँ पोंना! [परमेश्वर बाहेक अरू खबजी आछ्याँबै के माफ लल् खाँम्‌रोवा?]”

4 ईशुजी चमैंए सैं न्‍होंर्बै ताँ क्‍होसी चमैंलाई बिई, “क्‍हेमैंजी तले छाबै आछ्याँबै ताँजग सैं न्‍होंर म्‍हैंमु?

5 चु ओलेला आखाँबै म्‍हीलाई तो बिब सजिलो तम्? ‘रिसी प्‍ह्रद्’ बिब् भन्‍दा ‘क्‍हीए आछ्याँबै केजग माफ तइमु’ बिबा सजिलो मु, आङीं वा?

6 तर चु पृथ्‍वीरी आछ्याँबै केए माफ पिंबै हक ‘म्‍हीए च्‍हल्’ ग बिसी ङजी [च गाह्रो ताँ या बिसी] प्रमाण उँइँम्,” बिई। [“म्‍हीए च्‍ह” प्रभु ईशुजी ह्रोंसलाई बिबै मिं ग। चमैंए पोंबै तरीकाउँइले चए मतलब “म्‍ही मात्रे” तसी च नम्र, च्‍योंबै मिं मुला (इजकियल २:१; भजनसंग्रह ८:४, अंग्रेजी बाइबल)। तर चए अर्को थेबै मतलब या मु: ईशु परमेश्वरउँइले खटिदिबै कारणजी खिला राज्‍य चलिदिबै हक, शक्ति, नेरो अधिकार मु (दानियल ७:१३,१४)।]

छ बिसी ईशुजी च नबै म्‍हीलाई बिई, “रिद्, क्‍हीए रोबै क्‍ल्‍हो नोसी क्‍हीए धिंर ह्याद्।”

7 च म्‍ही रिई, झाइले धिंर ह्याई।

8 च म्रोंसी बजारर्बै म्‍हीमैं ङ्हींई। झाइले परमेश्वरजी म्‍हीलाई छाबै हक पिंब् म्रोंसी चमैंजी परमेश्वरए जय जयकार लई।

ईशुजी मत्तीलाई हुइबा

(मर्कूस २:१३-१७; लूका ५:२७-३२)

9 ईशुजी च क्‍ल्‍हो प्‍यीसी ह्यामा मत्ती बिबै म्‍हीलाई अड्डारी कुँरिब् म्रोंई। मत्ती विदेशी रोमी सरकारए लागिर बाल रिबै म्‍ही मुला। ईशुजी चलाई “ङए लिली खो” बिसी हुइई। झाइले मत्ती रिसी ईशुए लिली प्‍ह्रई।

10 च लिउँइजी ईशु मत्तीए धिंर चब् चसेन्‍मुला। चरी विदेशी सरकारए लागिर बाल रिब्‍मैं नेरो अरू च्‍योंबै जातर्बै म्‍हीमैं ल्‍हेन् मुला। च म्‍हीमैं खसी ईशु नेरो खिए चेलामैंने बालुन् चबर टिई।

11 कोई फरिसी टोलीमैंजी छले चब् म्रोंसी ईशुए चेलामैंलाई बिई, “क्‍हेमैंए गुरुम् तले विदेशी सरकारए लागिर बाल रिब्‍मैं नेरो अरू च्‍योंबै जातर्बै म्‍हीमैंने बालुन् कुँसी चब् जा?” बिसी ङ्युइई।

12 ईशुजी चमैंए ताँ थेसी जवाफ पिंई, “डाक्‍टर चाहिं निरोगी म्‍हीमैंलाई आचैदि, तर नबै म्‍हीमैंए लागिर चैदिम्।

13 बरु क्‍हेमैं ह्यासी चु धर्मशास्‍त्रर छले प्‍ह्रीबै ताँए अर्थ म्‍हैद्, ‘ख्रो पिंब्‍मैं म्रोंसी आङीं, बरु दया लब्‍मैं म्रोंसी ङ सैं तोंम्।’ फेरि धर्म लबै म्‍हीमैंए लागिर आङीं, तर च्‍योंबै जातिमैंलाई हुइब् बिसी ङम् युब् ग,” बिई।

उपवास टिबै बारेर्बै प्रश्‍न

(मर्कूस २:१८-२२; लूका ५:३३-३९)

14 झाइले फेरि बप्‍तिस्‍मा पिंबै यूहन्‍नाए चेलामैं ईशु ङाँर खई। चमैंजी ङ्युइई, “ङि नेरो फरिसीजग उपवास टिब्रें लम्, क्‍हीए चेलामैं बिस्‍याँ उपवास आटि, तले जा?” बिई।

15 ईशुजी जवाफ पिंई, “व्‍याउलो बालुन् मुन् सम्‍म विवाहरी खबै इष्‍टमित्रजगलाई शोक लल् त्‍हुम्‌रोवा? निश्‍चय आत्‍हु। तर लिउँइजी म्‍हीजगजी व्‍याउलोलाई [अथवा ङलाई] चमैंउँइले क्‍हाबोब्‍मु। च लिउँइजी चमैं शोक तसी उपवास टिब्‍मु,” बिई।

16 “फेरि अर्को ताँ, खबज्‍यै या नयाँ क्‍वेंजी पुरानो क्‍वेंर आटाल्‍दि। छले टाल्‍दिस्‍याँ च क्‍वें ख्रुमा नयाँ क्‍वें साँग्रिदिह्यामु, च ट्हुबै क्‍ल्‍हो झन् थेब्रें टोवाम्।

17 फेरि छलेन, पुरानो क्‍लिह्याबै भाँडोरी लला पा नाँ खबज्‍यै आझों। छले झोंस्‍याँ पुरानो भाँडो तिह्यासी पा नाँ ङ्हेह्याम्, झाइले भाँडो केर आत्‍हुब् तम्। बरु ताजा पा नाँ नयाँ भाँडोर झोंस्‍याँ, भाँडो, पा नाँ, तोई नौसान आता,” बिई। [अथवा परमेश्वरए उँइँर ठीक ठहर्दिबै नयाँ तरीका पुरानो रीति-थितिने आक्‍ह्री।]

ईशुजी थेबै म्‍हीए चमींलाई रिवाबा नेरो अर्को चमिंरीलाई सन् लबा

(मर्कूस ५:२१-४३; लूका ८:४०-५६)

18 ईशुजी चमैंलाई च ताँ लुभिंबै बेलारी यहूदीमैंए थेबै म्‍ही घ्रि ईशु ङाँर फेखई। चजी ईशुए ओसों पद्खु तसी बिन्‍ती चडिदिई, “ओ प्रभु, ङए चमीं भरखर्न सिई। क्‍ही खसी चलाई छुइभिंन्। झाइले च सोब्‍मु,” बिई।

19 चजी छ बिसी ईशु रिसी चए लिली ल्‍हैदिई। ईशुए चेलामैं या खिने बालुन् ह्याई।

20 ईशु ह्यामा बाह्र वर्ष सम्‍म को युबै युबन् तबै बेथा मुबै चमिंरी घ्रि ईशु लिली खई। चजी ईशुए लिउँइले खसी ईशुए क्‍वेंए ङो छुइई।

21 तलेबिस्‍याँ चजी सैं न्‍होंनोंन् “ईशुए क्‍वेंए ङो मात्रे छुइलेया ङ सह्याम्,” बिब् म्‍हैंरिला।

22 ईशु फरक्‍क लिग्‍याँ तुसी चलाई म्रोंई। ईशुजी चलाई बिई, “लु, सैं तोंन्, नानी, क्‍हीए विश्वासजी क्‍हीलाई सन् लभिंइमु।” च बेलार्न च चमिंरीए बेथा सह्याई।

23 च लिउँइजी ईशु च थेबै म्‍हीए धिंर ह्याई। चरी शङ्ख ह्राब्‍मैं खागु तसी तान म्‍ही खैलाबैल तई।

24 छ म्रोंसी ईशुजी चमैंलाई बिई, “क्‍हेमैं तान बाहिरू ह्याद्। चु कोलोम् आसिइमु, न्‍हरू च्‍हुइमु,” बिई।

छाबै ताँ थेसी चमैंजी ईशुलाई बिल्‍ली लई।

25 तर च म्‍हीमैंलाई स्‍योवाबै तोदोंन् ईशु कोलो मुबै कोठार होंई। ईशुजी चलाई योर क्‍हामा च कोलो रिह्याई।

26 झाइले च जिल्‍ला भरि चु हल्‍ला चल्‍दिई।

ईशुजी कन ङ्हींलाई सन् लबा

27 ईशु च क्‍ल्‍हो प्‍यीसी ह्याबर होंमा कन ङ्हींजी ईशुए लिली ल्‍हैदिसी “दाऊद म्रुँए सन्‍तानर्बै ईशु, ङिलाई दया लभिंन्,” बिसी कै त्‍येई।

28 तर ईशु धिं न्‍होंर होंई।

झाइले च कनमैं ङ्हीं ईशु मुबै क्‍ल्‍होर्न फेनेसी ईशुजी चमैंलाई ङ्युइई, “ङजी सन् लभिंम् बिबै विश्वास क्‍हेमैंने मु वा?” बिई।

चमैं ङ्हींजी “हजुर, मु,” बिसी जवाफ पिंई।

29 झाइले ईशुजी चमैंए म्‍यीं छुइसी बिई, “लु, छ बिस्‍याँ क्‍हेमैंजी विश्वास लब् अनुसार, छ तरिगे,” बिई।

30 च्‍हौ बिसी चमैंए म्‍यीं म्रोंह्याई। झाइले ईशुजी चमैंने “चु ताँ खबलाई या आबिद्,” बिसी हुकुम पिंई।

31 तर ह्याबै लिउँइजी चमैंजी च ताँ च ह्युल भरि सुनिदिवाई।

ईशुजी लडालाई पोंन् लबा

32 च म्‍ही ङ्हीं बाहिरू त्‍होंमा अरू म्‍हीजगजी मों स्‍यासी लडा तबै म्‍हीलाई ईशु ङाँर भई।

33 झाइले ईशुजी मों ल्‍हावाई। ल्‍हावाबै तोदोंन् च म्‍ही पोंबर होंई। झाइले म्‍हीजग छक्‍कन् पर्दिसी “ङ्ह्योए इस्राएल देशरी ङ्ह्योजी छ तबा खोंयोंई आम्रोंला,” बिबर होंई।

34 तर फरिसी टोलीर्बै म्‍हीमैंजी [ईशुलाई विश्वास आलसी] बिई, “चलाई मोंए म्रुँजी मों ल्‍हाबै शक्ति पिंब् ग,” बिई।

म्‍हीजग म्रोंसी ईशुलाई ल्‍होयो खबा

35 ईशु चर्बै तान बजार नेरो नाँ-नाँसर घुम्‍दिसी प्‍ह्रई। चमैंए सभा धिं जरे लुभिंमला, झाइले परमेश्वरए खुशीए खबर म्‍हीजगलाई सुनिदिभिंमला। ईशुजी तान किसिमबै रोग नेरो बेथाजी नबै म्‍हीमैंलाई या सन् लभिंमला।

36 म्‍हीए थेबै हूल म्रोंसी ईशुलाई ल्‍होयो खई, तलेबिस्‍याँ चमैंम् प्‍ह्रोंछैं आरेबै क्‍ह्यु दोंले तोई आशा आयोंसी शोक तसी खन्‍तदन प्‍ह्ररिब् म्रोंमला।

37 छ तसी ईशुजी खिए चेलामैंलाई चु उखान सेई, “ङ्ह्योद्, बाली थुप्रोन् मु, तर बाली थन्‍किदिबै म्रोंम्‍मैं बिस्‍याँ च्‍युगुदे मु।

38 च कारण बाली थन्‍किदिबै म्रोंम्‍मैं कुल्‍भिंन् बिसी बालीए क्‍ल्‍हेलाई प्रार्थना लद्,” बिई।

बाह्र जना मुख्‍य चेलाए के

(मर्कूस ३:१३-१९; लूका ६:१२-१६)

10

ईशुजी ह्रोंसए बाह्र जना चेलामैंलाई खि ङाँर हुइई। ईशुजी चमैंलाई मोंजग ल्‍हाब नेरो तान किसिमबै रोग नेरो बेथाजी नबै म्‍हीमैंलाई सन् लबै शक्ति पिंई।

2 ईशुए बाह्र जना मुख्‍य चेलामैं चुजग मुला:

पहिलो, पत्रुस बिबै शिमोन नेरो चए आदा अन्‍द्रियास,

याकूब नेरो चए अली यूहन्‍ना। चमैं त्‍यी ङ्हीं जबदीए च्‍हमैं मुला।

3 झाइले फिलिप नेरो बर्थुलमै,

थोमा नेरो विदेशी सरकारए लागिर बाल रिबै मत्ती,

अल्‍फयसए च्‍ह याकूब नेरो थद्दियास,

4 देश भक्ति बिबै शिमोन नेरो इस्‍करयोतथें यहूदा। चु इस्‍करयोतथेंजी लिउँइजी ईशुलाई धोका लसी शत्रुजगए योर सुम्‍पिदिवाई।

बाह्र जना चेलामैंलाई प्रचार लबर कुल्‍भिंबा

(मर्कूस ६:७-१३; लूका ९:१-६)

5 ईशुजी च बाह्र जनालाई छ बिसी कुल्‍भिंई, “क्‍हेमैं अरू देशर नेरो सामरिया अंचलरी कत्ति आह्याद्,

6 बरु इस्राएलीमैं [अथवा यहूदीमैं] ङाँर ह्याद्। चमैं प्‍ह्रोंउँइले म्‍हह्याबै क्‍ह्यु दों तब्‍मैं ग।

7 क्‍हेमैंजी ‘परमेश्वरजी राज चलिदिबर होंई। खिलाई म्‍हाँदिद्, झाइले खिजी क्‍हेमैंलाई आशीष पिंब्‍मु,’ बिसी म्‍हीजगलाई सुनिदिद्।

8 नब्‍मैंलाई सन् लद्, सिह्याब्‍मैंलाई सोंन् लभिंन्, कोर खब्‍मैंलाई सद्दे लभिंन्, झाइले मोंजग ल्‍हावाद्। क्‍हेमैंजी परमेश्वरए आशीषजग सित्तिर्न योंसेरो अरू म्‍हीजगलाई या सित्तिर्न पिंन्।

9 “म्‍हारा, चाँदी अथवा क्‍यूराए पैसा तिफुँइ या पासर आथेंन्,

10 ह्रिबै लागिर्बै झोली, फाल्‍टु खिबै क्‍वें, जुत्ता, तोई आबोद्, प्‍हरे समेत आछेद्, तलेबिस्‍याँ के लब्‍मैं चबा-थुँबा सै योंबै हक तम्, [खब म्‍हीमैंलाई क्‍हेमैंजी मदत पिंम्, चमैंजी क्‍हेमैंलाई चैदिबै सै पिंम्।]

11 “क्‍हेमैं नाँस अथवा बजार ह्यामा चरी छ्याँबै बयान मुबै म्‍ही म्‍हैसी च नाँसर टिन् सम्‍म च म्‍ही ङाँर्न टिद्।

12 चए धिंर होंमा क्‍हीजी ‘शान्‍ति तरिगे,’ बिसी चलाई आशीष पिंन्।

13 च धिंर्बै म्‍हीजी क्‍हेमैंलाई मान लइबिस्‍याँ क्‍हेमैंजी पिंबै शान्‍तिए आशीष च धिंर योंरिगे, तर चमैंजी क्‍हेमैंलाई तोई वास्‍ता आलइबिस्‍याँ च आशीष क्‍हेमैंने बालुन् टिब्‍मु।

14 झाइले खब धिंरै या खब बजाररी या क्‍हेमैंलाई मान आलस्‍याँ, अथवा क्‍हेमैंए ताँ चमैंजी थेला आङेंस्‍याँ च क्‍ल्‍होलाई वाथेंसी छ्युडिह्याद्। क्‍हेमैंए प्‍हलीर्बै त्‍हुल समेत चर्न खारथेंन्।

15 छेन्‍ले याद थेंन्, आखिररी न्‍याय लबै दिनरी परमेश्वरजी च बजारर्बै म्‍हीजगलाई स्‍योम्‍बै आछ्याँबै के लबै सदोमथेंमैं नेरो गमोराथेंमैंलाई भन्‍दा बढी सजाय पिंब्‍मु,” बिई।

प्‍हना लिउँइजी प्रचार लब्‍मैंलाई दुःख खब्‍मु

(मर्कूस १३:९-१३; लूका २१:१२-१७; १२:२-३)

16 “छेन्‍ले थेद्, ङजी क्‍हेमैंलाई क्‍ह्युलाई दोंले प्‍याँगुजगए बगालर कुल्‍बर होंइमु। चु कारण क्‍हेमैं प्‍हुरी दोंले होशले टिल् त्‍हुम्, झाइले ढुकुर दोंले गल्‍ती आरेल्‍ले टिल् त्‍हुम्।

17 म्‍हीजग म्रोंसी होशियारले टिद्, तलेबिस्‍याँ चमैंजी क्‍हेमैंलाई क्‍हासी अड्डा धिंर दाखिल लब्‍मु, झाइले सभा धिं जरे बोसी कोर्राजी प्‍ह्रुब्‍मु।

18 चमैंजी क्‍हेमैंलाई थेबै म्‍हीजग नेरो म्रुँजग उँइँर राल् भिंब्‍मु। क्‍हेमैंजीन् च थेबै म्‍हीलाई नेरो अरू जातिलाई ङए लागिर खबर सुनिदिल् त्‍हुब्‍मु।

19 चमैंजी क्‍हेमैंलाई क्‍हामा क्‍हेमैंजी खैले पोंब्‍ङें, तो बिल् त्‍हुब्‍ङें, बिसी ओसोंन फिकर आम्‍हाँदिद्, तलेबिस्‍याँ क्‍हेमैं तो तो बिल् त्‍हुम् च बेलार्न क्‍हेमैंजी थाहा योंब्‍मु।

20 क्‍हेमैंजी पोंबा आङीं, तर परमेश्वर आबाए आत्‍मा-सैं क्‍हेमैंए सुँउँइले पोंब्‍मु।

21 “म्‍हीजगजी ह्रोंसए भाइमैंलाई सैबर सुम्‍पिदिब्‍मु, झाइले आब्‍मैंजी च्‍ह-चमींमैंलाई सुम्‍पिदिब्‍मु। झाइले च्‍ह-चमींमैंजी आबा-आमामैंलाई विरोध लसी सैबर बुझिदिवाब्‍मु।

22 क्‍हेमैंजी ङलाई विश्वास लसेरो तान म्‍हीजी क्‍हेमैंलाई हेल लब्‍मु। तर आखिरी सम्‍म खप्‍दिल् खाँब्‍मैंलाई चाहिं परमेश्वरजी जुगुदिभिंब्‍मु।

23 तर म्‍हीजगजी क्‍हेमैंलाई क्‍ल्‍हो घ्रिर दुःख पिंइबिस्‍याँ अर्को क्‍ल्‍होर भौदिह्याद्। छेन्‍ले याद थेंन्, परमेश्वरउँइले कुल्‍भिंबै म्‍ही, अथवा ङ, युब् भन्‍दा पहिले क्‍हेमैंजी इस्राएलर्बै तान नाँसरी ह्याल् खाँबा आरे।

24 “गुरु भन्‍दा चेला थेबा खबै आता, नोकर या मालिक भन्‍दा थेब् तला आखाँ।

25 चु कारण चेला दुःख योंमा गुरु दों प्रि तल् खाँस्‍याँ सैं तोंल् त्‍हुम्। छलेन नोकर मालिक दों प्रि तल् खाँस्‍याँ सैं तोंल् त्‍हुम्। झाइले धिंर्बै मालिकलाई [अथवा ङलाई] मोंए म्रुँ बालजिबुल, [अथवा शैतान] बिबै मिं थेंइबिस्‍याँ धिंर्बै म्‍हीजगलाई [अथवा क्‍हेमैंलाई] झन् कति आछ्याँबै मिं थेंब्‍मु।

26 छ तसी म्‍हीजग म्रोंसी आङ्हींन्।

“तो सै तोगो लोमु, च लिउँइजी थाहा तब्‍मु। झाइले तो ताँ तोगो गुप्‍ती तई, च ताँ लिउँइजी फैलिदिह्याम्।

27 छ तसी ङजी क्‍हेमैंने म्‍हुँइँसर लबै ताँ त्‍हीयाँर ह्यासी बिभिंन्। झाइले तो ताँ क्‍हेमैंजी ह्रोंस एकान्‍त मुमा थेमु, च ताँ तानन्‍न थेन्‍ले नुबै क्‍ल्‍होर ह्यासी सुनिदिवाद्।

म्‍हीजग म्रोंसी आङ्हींन्, बरु परमेश्वर म्रोंसी ङ्हींन्

(लूका १२:४-९)

28 “क्‍हीए जीउलाई सैल् खाँब्‍मैं म्रोंसी आङ्हींनु, तलेबिस्‍याँ चमैंजी क्‍हीए सैं नेरो प्‍ल्‍हलाई तोई लला आखाँ। बरु परमेश्वर म्रोंसी ङ्हींन्, तलेबिस्‍याँ खिजी क्‍हीए सैं, प्‍ल्‍ह नेरो जीउ तानलाई नरकर भ्‍योंसी नाश लल् खाँम्।

29 “फेरि अर्को ताँ, पैसा तिफुँरी कोर्में ङ्हीं योंम्। चमैंए सै च्‍युगुदे तलेया परमेश्वरजी चमैं हरेकलाई वास्‍ता लम्।

30 परमेश्वरजी क्‍हेमैंए क्रपो या घ्रि घ्रिले च्‍योइमु।

31 छ तसी कत्ति आङ्हींन्। परमेश्वरए उँइँरी ल्‍हे कोर्में भन्‍दा क्‍हेमैं झन् बेले थेबै सै ग।

32 “छ तसी खबजी अरू म्‍हीजग उँइँर ‘ङ ईशुए म्‍ही ग’ बिमु, चलाई ङजी परमेश्वर ङए आबा उँइँर ‘चु म्‍ही ङल्‍लाँ ग’ बिब्‍मु।

33 तर खबजी म्‍हीजगए उँइँर ‘ङजी ईशुलाई ङो आसे’ बिमु, चलाई या ङजी परमेश्वर ङए आबाए उँइँर ‘चुम् ङजी ङो आसे’ बिब्‍मु,” बिई।

शान्‍ति आङीं तर अशान्‍ति पिंबर युई

(लूका १२:५१-५३; १४:२६-२७)

34 झाइले ईशुजी बिई, “ङ पृथ्‍वीरी शान्‍ति पिंबर युब् बिसी आम्‍हैंन्। अंहं, ङम् शान्‍ति पिंबर युबा आङीं, बरु आक्‍ह्रील् लबर युब् ग।

35 ङम् म्‍हीलाई ह्रोंसए आबाए विरोधी, चमींलाई आमाए विरोधी, झाइले बुहारीलाई स्‍यूमीए विरोधी लबर युब् ग।

36 म्‍हीए बेले थेबै शत्रु खब जा बिस्‍याँ, चमैंए धिंर्बै परिवार तब्‍मु।

37 “खब्‍जी ङलाई भन्‍दा खिए आबा-आमाए ल्‍हे माया लमु, च ङए म्‍ही तला आखाँ। छलेन् खबजी ङलाई भन्‍दा खिए च्‍ह-चमींए ल्‍हे माया लमु, च ङए म्‍ही तला आखाँ।

38 फेरि खबजी खिए क्रूस आनोल्‍ले ङए लिली आल्‍हैदि चै या ङए म्‍ही तला आखाँ।

39 खबजी खिए जीउ जुगुदिब् म्‍हैमु, चला जीउ नौसन तब्‍मु। तर खबजी ङए लागिर खिए जीउन् पिंवामु, चजी चाहिं जीवन योंब्‍मु,” बिई। [क्रूसए मतलब रोमी सरकारए सैवाबै सै मुला। सैवाबै म्‍हीए यो प्‍हली चर टाँइदिसी काँटी क्‍योसी च म्‍हीलाई वाथेंसी बल्‍ल सिह्यामला। खबलाई सैवामु, च म्‍हीजी क्रूस नोसी सैवाबै क्‍ल्‍होर सम्‍म क्रूस बोल् त्‍हुमला। म्‍ही घ्रिलाई क्रूसर च्‍योवासी सैवाब चए लागिर बेले इजेद-बिजेद लबै दण्‍ड मुला।]

इनाम योंबा

(मर्कूस ९:४१)

40 ईशुजी फेरि बिई, “खब्‍जी क्‍हीलाई मान लमु, चजी ङलाईन मान लम्, झाइले खबजी ङलाई मान लमु, चजी ङलाई कुल्‍भिंबै परमेश्वरलाईन मान लम्।

41 खबजी ‘चु म्‍ही परमेश्वरए ताँ बिभिंबै म्‍ही ग,’ बिसी परमेश्वरए ताँ बिभिंबै म्‍हीलाई मान लमु, चजी या च परमेश्वरए ताँ बिभिंबै म्‍हीजी योंबै इनाम योंम्। छलेन खबजी ‘चुम् स्‍वाबै म्‍ही ग मुना’ बिसी स्‍वाबै म्‍हीए मान लमु, चज्‍यै या च स्‍वाबै म्‍हीजी योंबै इनाम योंम्।

42 छेन्‍ले याद थेंन्, खबजी ‘च म्‍ही ईशुए म्‍हीन् ग,’ बिसी ङए तान भन्‍दा च्‍योंबै चेला घ्रिलाई गिलाँस घ्रि क्‍यु मात्रे पिंनाबिले चज्‍यै या खिए इनाम योंब्‍मु,” बिई।

बप्‍तिस्‍मा पिंबै यूहन्‍नाउँइले खबै म्‍हीजग

(लूका ७:१८-३५)

11

ईशुजी ह्रोंसए बाह्र जना चेलाजौलाई चु ताँ बिल् खाँबै लिउँइजी ईशु झाइले ह्याई। झाइले चेंदोंबै नाँस नाँसर ह्यासी ईशुजी म्‍हीजगलाई लुभिंबा, झाइले परमेश्वरए खुशीए खबर सुनिदिबर होंई।

2 फेरि बप्‍तिस्‍मा पिंबै यूहन्‍ना झयालखानर पर्दिला। चजी ईशुजी लबै केजगए बारेर थेसी खिए चेलाजगलाई ईशु ङाँर कुल्‍भिंई।

3 “क्‍ही ङिए गुरु यूहन्‍नाजी युब्‍मु बिबै म्‍हीन् उ, ङिजी अर्को म्‍हीलाई अझै भैंल् त्‍हुब् जा?” बिसी चमैंजी ईशुने ङ्युइई।

4 ईशुजी चमैंलाई जवाफ पिंई, “यूहन्‍ना ङाँर एह्यासी क्‍हेमैंजी तो तो म्रोंला, तो तो थेला, च ताँ बिभिंन्।

5 कनजग म्‍यीं म्रोंइमु, लुला लङ्गड़ाजग प्‍ह्रइमु, कोर खब्‍मैं सइमु, बहिरोजग न्‍ह थेइमु, सिह्याब्‍मैं सोइमु, झाइले गरीबमैंलाई परमेश्वरए खुशीए खबर या सुनिदिइमु।

6 चु ताँ या बिद्, खबजी ङलाई म्रोंसी पूरा विश्वास म्‍हाँदिसी तोई शङ्का आला, च म्‍ही भाग्‍यमानी मु।”

7 झाइले यूहन्‍नाए चेलाजग ह्याबै लिउँइजी ईशुजी यूहन्‍नाए बारेरी चर खागु तबै अरू म्‍हीमैंलाई छ बिई, “म्‍ही आटिबै एरियारी यूहन्‍ना ङाँर ह्यामा क्‍हेमैं तो ङ्ह्योबर ह्याला? खैंजी ल्‍हाबै छिए प्‍हो ङ्ह्योबर ह्याल् उ? आङीं!

8 छ बिस्‍याँ तो ङ्ह्योबर ह्याला? छ्याँबै क्‍वें खिबै म्‍ही ङ्ह्योबर ह्याल् उ? आङीं, छ्याँबै क्‍वें खिबै म्‍हीम् दरबारर तम्।

9 तर बित्ती, क्‍हेमैं क्‍ह्रोंसेन् तो ङ्ह्योबर ह्याला? परमेश्वरए ताँ बिभिंबै म्‍ही वा? ङींबन! फेरि याद थेंन्, परमेश्वरए ताँ बिभिंबै म्‍ही भन्‍दा यूहन्‍ना झन् थेब् मु, [च परमेश्वरजी कुल्‍भिंबै म्रुँ भन्‍दा ओसों खबै म्‍ही ग]।

10 तलेबिस्‍याँ धर्मशास्‍त्ररी परमेश्वरजी च म्रुँलाई यूहन्‍नाए बारेर्न छले प्‍ह्रीइमु,

‘क्‍हीए घ्‍याँ तयार लबै लागिर

ङजी क्‍ही भन्‍दा ओसों ङए दूतलाई कुल्‍भिंम्।’

छले बिला।

11 छेन्‍ले याद थेंन्, बप्‍तिस्‍मा पिंबै यूहन्‍ना भन्‍दा थेबै म्‍ही तोगो सम्‍म चु पृथ्‍वी आफिइम्। दिलेया खबजी ङजी लबै के म्रोंसी झाइले ङजी बिबै ताँ थेसी ङजी बिब् अनुसार परमेश्वरलाई म्‍हाँदिमु, च म्‍ही च्‍योंब मुलेया यूहन्‍ना भन्‍दा ल्‍हे आशीष योंम्।

12 यूहन्‍नाजी प्रचार लबै शुरू लसेरो तिं सम्‍म ल्‍हे हूलजी जबरजस्‍तीले स्‍वर्गर्बै राज्‍य न्‍होंर होंह्याब् म्‍हैइमु।

13 यूहन्‍नाए पालो आतन् सम्‍म तान स्‍योम्‍बै परमेश्वरए ताँ बिभिंबै म्‍हीमैंजी नेरो मोशाजी प्‍ह्रीबै धर्मनियमजी स्‍वर्गर्बै राज्‍यए बारेर बिमला।

14 [स्‍वर्गर्बै राज्‍य तबै] बेलार एलिया बिबै परमेश्वरए ताँ बिभिंबै म्‍ही युल् त्‍हुम् रो। च ताँ क्‍हेमैंजी क्‍वेंबर ङेंस्‍याँ, यूहन्‍ना एलिया दों तब् ग।

15 ताँ थेबै न्‍ह मुब्‍मैंजी चु ताँ थेरिगे।

16 “तिंइजोरोबै म्‍हीमैं छाब् तम् बिसी ङजी क्‍हेमैंलाई खैबै नमुना उँइँले? चमैं बजारर क्‍लोंबै कोलोमैं दों तबन् ग। चमैं क्‍लोंमा छ बिसी टोली टोली ताँ लम्,

17 ‘ङिजी क्‍हेमैंलाई विवाहर्बै बाजा ह्राभिंई, तर क्‍हेमैं खबै नाच आसेभिं।

फेरि दुःख खसी ङिजी सिनु बोबै बेलार्बै बाजा ह्रामा क्‍हेमैं खबै आक्रो।’

[छले खैबै घ्‍याँउँइले या आक्‍ह्री।]

18 छलेन बप्‍तिस्‍मा पिंबै यूहन्‍नाजी परमेश्वरए मिंर उपवास टिब्रें लर्मला, चजी पाई या आथुँमला। झाइले म्‍हीजगजी ‘चलाई मोंजी स्‍यासी सोबाल तई,’ बिमला।

19 फेरि ङ चु संसारर युमा तान सै चम्, थुँम्, तर तानजी ङलाई, ‘ङ्ह्योत्ती, च चब्‍ला, पाको मुना, फेरि विदेशी सरकारए लागिर बाल रिब्‍मैं नेरो अरू च्‍योंबै जातिमैंने प्‍ह्रबै म्‍ही ग,’ बिइमु। [छलेन चमैं खैलसे परमेश्वरए इच्‍छाने आक्‍ह्री।] दिलेया ख-खबजी परमेश्वरए ज्ञानी हुकुम ङेंमु, चमैंए के नेरो बानी म्‍हीजगजी म्रोंसी ‘परमेश्वरए ज्ञान ठीक मुना’ बिल् त्‍हुब्‍मु,” बिई।

ईशुलाई विश्वास आलबै नाँसजग

(लूका १०:१३-१५, २१-२२)

20 खब नाँसजगर ईशुजी ल्‍हे जसो छक्‍क पर्दिबै केजग लला, च नाँसजगलाई खिजी हौदिई, तलेबिस्‍याँ खिजी छक्‍क पर्दिबै के लनाबिलेया च नाँसथेंमैंजी आछ्याँबै केउँइले सैं आए।

21 ईशुजी छ बिई, “धिक्‍कार, खोराजिनथेंमैं, धिक्‍कार, बेत्‍सैदाथेंमैं! क्‍हेमैंए नाँसजगरी थेबै शक्ति मुबै केजग तनाबिलेया क्‍हेमैं आछ्याँबै बानी आप्‍यी, झाइले परमेश्वरउँई सैं आएइमु। टायर नेरो सिडोन बिबै शहरजग इस्राएल देशर आरे, तर छाबै शक्ति मुबै केजग च शहरजगर तइबिस्‍याँ चर्बै म्‍हीजग स्‍योंम्‍नन् ह्रोंसए आछ्याँबै बानी प्‍यीसी परमेश्वरउँई सैं एमला। ‘ङजी आछ्याँबै के लई, त्‍हेरो आला,’ बिसी चमैं पछितो खसी आछ्याँबै क्‍वें खिसी मेब्रोए फिरी कुँमला।

22 याद थेंन्: परमेश्वरजी न्‍याय लबै दिनरी परमेश्वरजी च टायर नेरो सिडोन बजारर्बै म्‍हीमैंलाई भन्‍दा क्‍हेमैंलाई थेबै सजाय पिंब्‍मु।

23 फेरि ओ कफर्नहुमथेंमैं, क्‍हेमैं स्‍वर्ग सम्‍म ह्याम् बिम्‌रोवा? आङीं, क्‍हेमैं नरकर पर्दिब्‍मु! क्‍हेमैं न्‍होंर ल्‍हे अचम्‍म म्‍हाँदिबै केजग तई। छाबै केजग स्‍योम्‍बै सदोम बजारर उँइँस्‍याँ च बजार नौसन आतल्‍ले तिं सम्‍म तरिमला।

24 याद थेंन्, परमेश्वरजी न्‍याय लबै दिनरी सदोमथेंमैंलाई भन्‍दा क्‍हेमैंलाई बढी सजाय पिंब्‍मु,” बिई।

25 च बेलार्न ईशुजी प्रार्थना लसी बिई, “ओ आबा, स्‍वर्ग नेरो पृथ्‍वीर्बै क्‍ल्‍हे, ङ क्‍हीलाई धन्‍यवाद पिंम्, तलेबिस्‍याँ क्‍हीजी चु ताँ ज्ञानी नेरो बुद्धिमानजगउँइले लोइमु, तर मामूली म्‍हीमैंलाई क्‍होल् लभिंइमु।

26 आबा, क्‍हीजी छाबै विचार खुशीले म्‍हैंसी क्‍हीजीन् छाबै योजना लई,” बिई।

27 झाइले ईशुजी फेरि बिई, “ङए आबाजी ङलाई तान सै पिंइमु। परमेश्वर आबाजी बाहेक अरू खबज्‍यै परमेश्वर च्‍हलाई छेनाले ङो आसे। छलेन ङ परमेश्वर च्‍ह तसी ङजी मात्रे परमेश्वर आबालाई ङो सेम्, झाइले ख-खबलाई ङजी ‘परमेश्वर आबालाई ङो सेरिगे’ बिसी उँइँ उँइँ ङ्हाँमु, चमैं बाहेक खबज्‍यै या परमेश्वर आबालाई ङो आसे।

ङ ङाँर खसी आराम लद्

28 “ओ ल्‍हीबै गाह्रो ती नोसी बेले दुःख योंब्‍मैं, ङ ङाँर खो, ङजी क्‍हेमैंलाई भों न्‍हल् भिंम्।

29 ङए खर्गु न्‍होंर होंन्, ङने लुद्, तलेबिस्‍याँ ङए सैं दयालु मु, झाइले ङ थेबा आप्‍हैं। छ तसी क्‍हेमैंजी ह्रोंसए सैंरी आराम योंब्‍मु।

30 ङजी होंल् भिंबै खर्गु कर योंब मु, ङजी पिंबै ती योंब् मु,” बिई।

छुट्टी दिनए बारेरी प्रश्‍न

(मर्कूस २:२३-२८; लूका ६:१-५)

12

चए तिस्‍या दे लिउँइजी छुट्टी दिनरी ईशु गहुँ बारी म्‍हाँजुउँइबै घ्‍याँउँइले ह्याला। चने प्‍ह्रबै चेलामैं फो ख्रेंला। छ तसी चमैंजी गहुँ नाँ सिरिसी चबर होंई।

2 छले चब् म्रोंसी कोई फरिसी टोलीर्बै म्‍हीजगजी बिई, “लु, क्‍हीए चेलाजगजी छुट्टी दिनरी ङ्ह्योए धर्मनियम अनुसार लला आतबै के लना,” बिसी दोष ल्‍हैदिई।

3 तर ईशुजी चमैंलाई जवाफ पिंई, “क्‍हेमैंजी धर्मशास्‍त्रर्बै ताँ खोंयोंई आखेइमु वा? ङ्ह्योए खे दाऊद म्रुँ नेरो चए टोली फो ख्रेंबै बेलारी चजी खै लला?

4 चम् परमेश्वरए मन्‍दिरर्न होंई, झाइले चजी नेरो चए म्‍हीमैंजी परमेश्वरलाई चडिदिबै क्‍हें च्‍वाई। तर नियम अनुसार च क्‍हें चमैंजी चला आतमला, चम् खाली पूजाहारीजी मात्रे चल् तमला।

5 झाइले क्‍हेमैंजी मोशाजी पिंबै धर्मनियमर्बै ताँ या आखेइमु वा? हरेक छुट्टी दिनरी मन्‍दिरर के लबै पूजाहारीजग छुट्टी दिनए नियम न्‍होंवाब्रें लम्। दिनाबिलेया चमैं दोष आरेबन् ठहर्दिम्।

6 ङई क्‍हेमैंलाई बिमु, मन्‍दिर भन्‍दा झन् थेबै सै चुर मु।

7 ‘ख्रो पिंब्‍मैं म्रोंसी आङीं, बरु दया लब्‍मैं म्रोंसी ङ सैं तोंम्,’ बिसी छले धर्मशास्‍त्ररी प्‍ह्रीइमु। चु ताँ क्‍ह्रोंसेन छेनाले क्‍होइबिस्‍याँ क्‍हेमैंजी चु दोष आरेबै म्‍हीमैंलाई दोष आल्‍हैदिमला।

8 ङ, अथवा ‘म्‍हीए च्‍ह’, भों न्‍हबै छुट्टी दिनए क्‍ल्‍हेन् ग,” बिई।

ईशुजी छुट्टी दिनरी कारह्याबै यो सन् लबा

(मर्कूस ३:१-६; लूका ६:६-११)

9 च क्‍ल्‍हो प्‍यीसी ईशु सभा धिं घ्रिर ह्याई।

10 च धिं न्‍होंरी यो कारह्याबै म्‍ही घ्रि मुला। झाइले ईशुजी गल्‍ती लब् स्‍यास्‍याँ चलाई दोष ल्‍हैदिले बिसी चरी कोई म्‍हीजग दाउ ङ्ह्योरिला। चु कारण चमैंजी, “छुट्टी दिनरै म्‍हीलाई सन् लबा ङ्ह्योए धर्मनियम अनुसार ठीक के मु उ?” बिसी ईशुने ङ्युइई।

11 ईशुजी जवाफ पिंई, “क्‍हेमैं न्‍होंरी म्‍ही घ्रिए क्‍ह्यु घ्रि छुट्टी दिनरी खोल्‍दोंर पर्दिस्‍याँ चलाई चैंसी बाहिरू आतेरोवा?

12 क्‍ह्यु भन्‍दा म्‍ही कति थेबै सै मु! च कारण भों न्‍हबै दिनरी अरूलाई छ्याँबै लबा ठीक केन् ग,” बिई।

13 झाइले ईशुजी च यो कारह्याबै म्‍हीलाई, “यो स्‍योंन्,” बिई। झाइले च म्‍हीजी यो स्‍योंमा अर्को यो दोंबन् च यो सद्दे तई।

14 च के म्रोंसी फरिसीमैंजी चाहिं बाहिरू त्‍होंसी ईशुलाई सैबै मत फुइई।

परमेश्वरजी त्‍हाँबै नोकर

15 ईशुजी चु मत फुइबै ताँ थेसी च क्‍ल्‍होउँइले ह्याई। ल्‍हे म्‍हीजग खिए लिली ल्‍हौदिर्मा खिजी तान नबै म्‍हीमैंलाई सन् लभिंई,

16 तर खिए मिं आचलिदिरिगे बिसी चमैंलाई हुकुम पिंई।

17 परमेश्वरए ताँ बिभिंबै म्‍ही यशैयाहए ताँ पूरा लबरी ईशुजी छ लई। यशैयाहजी स्‍योम्‍नन् परमेश्वरए ताँ छले प्‍ह्रीला,

18 “ङई त्‍हाँबै नोकरलाई ङ्ह्योद्,

चलाई ङजी माया लम्, झाइले च म्रोंसी बेले सैं तोंइमु।

ङए आत्‍मा-सैंजी चलाई भरिपूर्ण लभिंम्।

छ तसी चजी ङए न्‍याय लबै तरीका तान जातिमैंलाई सुनिदिभिंब्‍मु

19 च खोंयोंई या खबने प्रि कल आला; कै त्‍येरिबा आरे

चए थेबै कैजी घ्‍याँ जरे ‘ङलाई थेद्’ आबि।

20 खैले कुरह्याबै मोलाई आचु, [छलेन् चजी कमजोरी म्‍हीमैंलाई नाश आला।]

फेरी खैले सिबर होंबै बत्तीलाई आसै, [छलेन चजी ह्रोंसलाई मदत पिंला आखाँब्‍मैंलाई निराश आला।]

ठीक न्‍याय तरिगे बिसी चजी खोंयोंई भों आन्‍हल्‍ले के लब्‍मु।

21 छ तसी चए फिरी तान जातिर्बै म्‍हीजगजी आशा थेंब्‍मु।”

छ बिसी यशैयाहजी प्‍ह्रीथेंला।

ईशु नेरो बालजिबुल बिबै मोंए म्रुँ

(मर्कूस ३:२०-३०; लूका ११:१४-२३)

22 झाइले कोई म्‍हीजगजी मोंई स्‍यासी कन नेरो लडा तसी नबै म्‍ही घ्रिलाई ईशु ङाँर भई। ईशुजी च नबै म्‍हीलाई सन् लभिंई। झाइले च म्‍ही म्रोंल् खाँब, पोंल् खाँब तह्याई।

23 छले सन् लब् म्रोंसी च पूरा म्‍हीए हूल छक्‍क पर्दिई। झाइले चमैंजी “चु म्‍ही ङ्ह्योए खे दाऊद म्रुँए सन्‍तान [अथवा परमेश्वरजी कुल्‍भिंबै म्रुँ] मुई उ?” बिबर होंई।

24 चु ताँ थेसी कोई फरिसी टोलीजगजी बिई, “आङीं, चुजी मोंए म्रुँ बालजिबुल [अथवा शैतानए] शक्तिजी मोंजग ल्‍हाब् ग,” बिई।

25 चमैंजी सैं न्‍होंनोंन् विचार लबै ताँ ईशुजी थाहा सेसी फरिसीमैंलाई बिई, “खब् मुले देश घ्रिरी टोलीजग लडाईं तस्‍याँ च देश नाश तह्याब्‍मु। छलेन खब मुले शहर अथवा धिं घ्रिर्बै जहानमैं झगड़ा लस्‍याँ चमैं या म्‍हास्‍दिम्।

26 [मोंजी मोंलाईन खैले ल्‍हाम्?] शैतानजी शैतानलाई ल्‍हाइबिस्‍याँ चए राज्‍य खाँह्याम्।

27 क्‍हेमैंजी मोंए म्रुँ बालजिबुलजी ङलाई मों ल्‍हाबै शक्ति पिंई बिस्‍याँ क्‍हेमैंए चेलामैंलाई मों ल्‍हाबै शक्ति खबजी पिंई? चमैंजी क्‍हेमैंए ताँलाई गल्‍ती उँइँमु।

28 परमेश्वरए आत्‍मा-सैंजी ङलाई मों ल्‍हाबै शक्ति पिंब् ग। छ तसी परमेश्वरए राज्‍य क्‍हेमैंए फिर तल् खाँइमु,” बिई।

29 झाइले ईशुजी नमुना घ्रि बिई, “बेले भोंबै म्‍हीए धिंर होंसी चए धनसम्‍पत्ति ह्यो ह्यो ङ्हाँस्‍याँ, पहिलेन् च धिं क्‍ल्‍हेलाई [अथवा शैतानलाई] फुइ थेंसी बल्‍ल ह्योल् खाँम्।

30 “ङए लिली आप्‍ह्रबै म्‍ही ङए विरोधी ग। खबजी ङने म्‍ही आखु, चजी म्‍हीजगलाई झन् हिना बिना लवाम्।

31 च कारण याद थेंन्, म्‍हीजी तो आछ्याँबै के लले, झाइले तो आछ्याँबै ताँ पोंले माफ योंल् खाँम्। तर परमेश्वरए पवित्र आत्‍मा-सैंलाई आछ्याँबै ताँ पोंस्‍याँ खोंयोंई माफ आयों।

32 ‘म्‍हीए च्‍हए’ विरूद्धरी, अथवा ङए विरूद्धरी ताँ पोंबै म्‍हीजी माफ योंल् खाँम्, तर परमेश्वरए आत्‍मा-सैंए विरूद्धरी ताँ पोंबै म्‍हीजी चु जुगरी, लिउँई खबै जुगरै या, माफ योंला आखाँ।

सिं धुँ नेरो चए फलजग

(लूका ६:४३-४५)

33 “स्‍वाबै फल रूबै लागिर धुँइ या स्‍वाब चैदिम्। धुँ आसोबार्दिस्‍याँ फलै या छ्याँब आरू। फलउँइलेन् धुँ छ्याँब नेरो आछ्याँब छुटिदिम्।

34 ओ प्‍हुरीए सन्‍तानमैं, क्‍हेमैंन् खराबी मुसेरो खैले स्‍वाबै ताँ पोंल् खाँम्? सैंर तो म्‍हैंमु चन् सुँई पोंम्, आङीं वा?

35 स्‍वाबै म्‍हीजी खिए ह्रोंस न्‍होंर्बै छ्याँबै बाकसउँइले छ्याँबै सै त्‍येम्। खराबी म्‍हीजी खि न्‍होंर्बै खराबी बाकसउँइले खराबी केर आत्‍हुबै सैन् त्‍येम्।

36 “ख-खबजी तोई ताँ याद आथेंन्‍ले पोंनाबिलेया न्‍याय लबै दिनरी च घ्रि घ्रिए हिसाब पिंल् त्‍हुम्,

37 तलेबिस्‍याँ परमेश्वरजी क्‍हीजी बिबै ताँजगउँइले क्‍हीलाई ठीक उ बेठीक बिसी ठहर्दिब्‍मु।”

छक्‍क पर्दिबै केजग उँइँन् बिबा

(मर्कूस ८:११-१२; लूका ११:२९-३२)

38 झासेरो कोई धर्मगुरुमैं नेरो फरिसी टोलीमैं क्‍ह्रीसी ईशुलाई बिई, “ओ गुरु, छक्‍क पर्दिबै के घ्रि लद्, ङि ङ्ह्योम्,” बिई।

39 ईशुजी बिई, “ओहो, तिंइजोरोबै म्‍हीमैं कति आछ्याँब नेरो बेईमानी मुना। क्‍हेमैंम् छक्‍क पर्दिबै के ङ्हयोब् म्‍हैम्, तर स्‍योम्‍बै परमेश्वरए ताँ बिभिंबै योनाहजी उँइँबै छक्‍क पर्दिबै के बाहेक, क्‍हेमैंलाई अरू छक्‍क पर्दिबै केजग उँइँरिब आरे।

40 खैले च योनाह थेबै ताँगए फो न्‍होंर सोंगैं नेरो सोंरो सम्‍म टिई, छलेन ङ फेरी सोंगैं नेरो सोंरो सम्‍म पातालर टिब्‍मु।

41 फेरि परमेश्वरजी न्‍याय लबै दिनर निनवेथेंमैंजी क्‍हेमैंलाई दोष ल्‍हैदिब्‍मु, तलेबिस्‍याँ चमैंम् योनाहए ताँ थेसी ह्रोंसए आछ्याँबै केउँइले सैं एई, तर क्‍हेमैंए म्‍हाँजुरी योनाह भन्‍दा या झन् थेबै म्‍ही मु [दिलेया क्‍हेमैंजी आछ्याँबै केउँइले सैं आएइमु।]

42 फेरि न्‍याय लबै दिनरी दक्षिणउँइबै म्रुँस्‍योजी क्‍हेमैंलाई दोष ल्‍हैदिब्‍मु। तलेबिस्‍याँ च म्रुँस्‍यो सुलेमान म्रुँए बुद्धिए ताँ थेबर खिए ह्रेंगोबै देशउँइले खई। तर क्‍हेमैंए म्‍हाँजुरी सुलेमान म्रुँ भन्‍दा झन् थेबै म्‍ही मु [दिलेया क्‍हेमैंजी ङए ताँ वास्‍ता आथें।]

आछ्याँबै मोंजी ओसों स्‍याबै म्‍हीलाई फेरि स्‍याबै ताँ

(लूका ११:२४-२६)

43 “म्‍हीउँइले त्‍होंसी ह्याबै मों खिए क्‍ल्‍हो म्‍है म्‍हैई टिबै लागिर म्‍ही आटिबै एरिया जरे प्‍ह्ररिम्। झाइले टिबै क्‍ल्‍हो आयोंस्‍याँ

44 चजी ‘ङजी प्‍यीथेंबै धिंउँई एह्याम्,’ बिम्। च क्‍ल्‍होर फेखमा च क्‍ल्‍हो थेदें नेरो सफा तब् म्रोंब्‍मु।

45 झाइले बाहिरू ह्यासी चजी ह्रोंस भन्‍दा खराब मोंजग ङ्यी हुइसी भम्। चमैं तान न्‍होंर होंसी चर्न टिब्‍मु। च्‍हौ तल् खाँबै लिउँइजी च म्‍हीए हालत पहिलेब भन्‍दा झन् खराब तम्। तिंइबै आछ्याँबै म्‍हीजगए हालत या छाबन् तब्‍मु।”

ईशुए आमा नेरो भाइजग

(मर्कूस ३:३१-३५; लूका ८:१९-२१)

46 ईशुजी म्‍हीए हूललाई चु ताँजग बिमा खिए आमा नेरो भाइजग फेखसी बाहिरू रारिला। चमैं ईशुने ताँ लला ङ्हाँई।

47 चु कारण चर्बै म्‍ही घ्रिजी ईशुलाई बिई, “क्‍हीए आमा नेरो भाइजग क्‍हीने बालु ताँ लल् त्‍हुम् बिसी बाहिरू रारिइमु,” बिसी बिभिंई।

48 तर चलाई ईशुजी “ङए आमा खब जा? ङए भाइजग खब जा?” बिई।

49 झाइले ईशुजी ह्रोंसए चेलामैंउँई यो स्‍योंसी “ङए आमा नेरो भाइजग चुमैंन् ग,” बिसी उँइँई।

50 “ङए परमेश्वर आबाए इच्‍छा अनुसार के लब्‍मैंन् ङए भाइ, ङए बहिनी, ङए आमा ग,” बिई।

प्‍लु प्‍लुबै नमुना

(मर्कूस ४:१-९; लूका ८:४-८)

13

च दिनरी ईशु च धिंउँइले त्‍होंसी तालए छ्योगर ह्यासी ताँ लुभिंबर कुँई।

2 खिए ताँ थेबर चरी म्‍हीए बेले थेबै हूल जम्‍मा तखला। हूलजी खिलाई घचिदिसेरो खि डुङ्गार क्रेसी कुँई। म्‍हीजगए हूल चाहिं तालए छ्योगर रारिई।

3 ईशुजी च म्‍हीमैंलाई छले नमुनाजग बिसी ल्‍हे ताँजग लुभिंला।

छले लुमा ईशुजी बिई, “म्‍ही घ्रि प्‍लु प्‍लुबर ह्याई।

4 चजी प्‍लु प्‍लुमा कोई प्‍लुजग घ्‍याँर पर्दिई। घ्‍याँर पर्दिबै प्‍लुजग नेमाजगजी खसी चवाई।

5 कोई प्‍लु चाहिं युमाँ फिर्बै सर पर्दिई। चरी स ल्‍हे आरेला। स गहिरो आरेसेरो प्‍लु युम्‍नन् होई,

6 तर जरा छेन्‍ले गहिरोले च्‍योंला आयोंला। छ तसी त्‍हीयाँ प्रेबै तोदोंन् उर्ग्‍या तसी कारह्याबर होंई।

7 कोई प्‍लुजग चाहिं पुजु धुँए झयाँङ जरे पर्दिई, तर पुजु बढिसी प्‍लुजग छ्यार तसी सिह्याई।

8 तर कोई प्‍लुजग बिस्‍याँ मलिलो सर पर्दिई। चरी कोई प्‍ह्र फुँ, कोई ट्हुच्‍यु फुँ, कोई सोंच्‍यु फुँ, छले फुँ रूई,” बिसी छाबै नमुना बिई।

9 झाइले ईशुजी “न्‍ह मुब्‍मैंजी चु ताँ थेरिगे,” बिई।

नमुना कथाजगए उदेश्‍य

(मर्कूस ४:१०-१२; लूका ८:९-१०)

10 चेलाजगजी ईशु ङाँर खसी ङ्युइई, “चमैंने ताँ लमा तले क्‍हीजी उखान दों तबै नमुनाजग मात्रे बिसी ताँ लला?” बिई।

11 झाइले ईशुजी चमैंलाई जवाफ पिंई, “परमेश्वरजी स्‍वर्गर्बै राज्‍यए भित्री गुप्‍ती ताँजग क्‍हेमैंलाई थाहा सेल् भिंइमु। तर अरूमैंलाई बिस्‍याँ चु बारेरी च थाहा आपिंइमु।

12 तलेबिस्‍याँ खबने तोई सै मु, चैदिब् भन्‍दा चने ल्‍हे तरिगे बिसी चजी अझै बढी योंब्‍मु। तर खब म्‍हीने तोई आरे, चने बालु मुबै सै च्‍युगुदे मुलेया प्‍हेंवाम्।

13 ङजी च म्‍हीमैंने बालु गुप्‍ती अर्थ मुबै नमुनाउँइले ताँ लबै कारण चु या: चमैं ङ्ह्योम् तर आम्रों, चमैंला न्‍ह खुलान् मु तर आथे, तोई आक्‍हो।

14 स्‍योम्‍बै परमेश्वरए ताँ बिभिंबै यशैयाहजी बिबै ताँ चमैंने ठीक्‍क क्‍ह्रीखइमु। चजी प्‍ह्रीला:

‘क्‍हेमैंजी थेबम् थेमु, दिनाबिलेया आक्‍हो,

ङ्ह्योबम् ङ्ह्योमु, तर आम्रों।

15 तलेबिस्‍याँ चु म्‍हीजगए सैं बुध्‍दु मु,

चमैंए न्‍ह थुन्‍दिथेंइमु,

झाइले चमैंए म्‍यीं बन्‍द लथेंइमु।

दियाँ चमैंए म्‍यींजी म्रोंल् खाँस्‍याँ,

चमैंए न्‍हजी थेल् खाँस्‍याँ,

झाइले चमैंए सैंजी क्‍होल् खाँस्‍याँ,

चमैं ङउँई एखमला,

झाइले ङजी चमैंलाई सन् लभिंमला।’

छ बिसी प्‍ह्रीथेंई।

16 “तर क्‍हेमैं चेलामैं बेले भाग्‍यमानी ग। क्‍हेमैंला ङ्ह्योबै म्‍यीं झाइले थेबै न्‍ह मु।

17 छेन्‍ले याद थेंन्, क्‍हेमैंजीन् म्रोंबै सै चाहिं स्‍योम्‍बै परमेश्वरए ताँ बिभिंबै ल्‍हे म्‍हीमैं नेरो परमेश्वरए म्‍हीमैं ल्‍हेजी बेले म्रों म्रों ङ्हाँई, तर म्रोंला आखाँला। क्‍हेमैंजी तो ताँ थेरिमु, च ताँ चमैंजी बेले थेथे ङ्हाँई, तर थेला आयोंला।

ईशुजी प्‍लु प्‍लुबै नमुनाए अर्थ खोल्‍दिबा

(मर्कूस ४:१३-२०; लूका ८:११-१५)

18 “लु, प्‍लु प्‍लुबै नमुनाए अर्थ थेद्।

19 कोई म्‍हीजगजी स्‍वर्गर्बै राज्‍यए बारेर थेसेया क्‍होला आखाँ। चुम् घ्‍याँर पर्दिबै प्‍लु दों तबन् ग। चमैंए सैंउँइले शैतानजी च प्‍लुलाई प्‍हेंवाम्।

20 युमाँ फिर पर्दिबै प्‍लु चाहिं परमेश्वरए खुशीए खबर खुशी साथ म्‍हाँदिबै म्‍हीजग दों तबन् ग। चु ताँजग चमैंजी सैं तोंन्‍ले थेमु,

21 तर च वचन पक्‍काले सैंर आगडिसेरो ल्‍हे बेला सम्‍म टिला आखाँ। छ तसी चु वचनलाई विश्वास लसी चमैंलाई दुःख पर्दिस्‍याँ चमैंजी चु ताँ युम्‍नन् प्‍यीवाम्।

22 पुजु न्‍होंर पर्दिबै प्‍लु चाहिं परमेश्वरए खुशीए खबर थेसेया चु संसारर्बै जीवनर बढी फिक्री नेरो लोभ लबै म्‍ही दों तबन् ग। च म्‍ही धनसम्‍पत्तिए माया नेरो चु जीवनए फिक्री, शोक म्‍हाँदिसेरो तो ताँजग चजी थेई, च ताँ चए सैंरी बढिला आखाँ। चजी तोई फल आरू।

23 झाइले मलिलो सर पर्दिबै प्‍लु चाहिं परमेश्वरए खुशीए खबर थेसी विश्वास लबै म्‍ही दों तबन् ग। चमैंने कोई प्‍ह्र गुणा, कोई ट्हुच्‍यु गुणा, झाइले कोई सोंच्‍यु गुणा, फल रूम्,” बिई।

बारीर्बै नोए नमुना

24 ईशुजी चमैंलाई अर्को नमुना घ्रि बिई, “स्‍वर्गर्बै राज्‍य छ्याँबै प्‍लु प्‍लुबै म्‍ही घ्रि दों तबन् ग।

25 तिगैं म्‍हुँइँसरी तान म्‍ही रोबै बेलारी चए शत्रु खसी च छ्याँबै गहुँ प्‍लु प्‍लुबै बारीर वनर्बै नोए प्‍लु भसी प्‍लुवाई।

26 प्‍लुजग बढिसी नाँ त्‍होंबर होंई, झाइले चरी वनर्बै नोजग या म्रोंई।

27 च क्‍ल्‍हेए नोकरजग खसी क्‍ल्‍हेलाई बिई, ‘हजुर, क्‍हीजी बारीर छ्याँबै प्‍लु प्‍लुई, आङीं वा? ङ्हयोद्, चु वनर्बै नोजग खनीउँइले खए?’ बिई।

28 “झाइले च क्‍ल्‍हेजी, ‘चु खब मुले शत्रुजी लब् ग,’ बिई।

“चए नोकरजगजी ‘ङि ह्यासी तान वनर्बै नोलाई स्‍युइवाले वा?’ बिसी ङ्युइई।

29 “तर क्‍ल्‍हेजी बिई, ‘आङीं, तोगो आस्‍युइद्। तोगो च नो स्‍युइस्‍याँ गहुँ या नोने बाल्-बालुन स्‍युइखम्।

30 बाली थन्‍किदिबै बेला आतन् सम्‍म ङ्हींथुन् बालुन बढिल् भिंन्। बाली थन्‍किदिबै बेलार ङजी ङए म्रोंम्‍मैंलाई छले ल्‍हैदिब्‍मु, ओसों वनर्बै नोजग स्‍युइसी मिर ख्रोंवाबै लागिर बिटा फुइद्, झाइले गहुँ चाहिं ङए भकारीर खागु लसी थेंन् बिसी ल्‍हैदिब्‍मु,’ बिई।”

ल्‍हडे प्‍लुए नमुना

(मर्कूस ४:३०-३२; लूका १३:१८-१९)

31 ईशुजी चमैंलाई अर्को नमुना बिई, “स्‍वर्गर्बै राज्‍य ल्‍हडे प्‍लु दों तबन् ग। म्‍हीजी चए प्‍लु ह्रोंसए बारीर प्‍लुम्।

32 प्‍लुजग न्‍होंरी तान भन्‍दा च्‍योंबै फुँ चुन् तम्, तर चु होसी बडिबै लिउँइजी बिस्‍याँ तान साग-सब्‍जी भन्‍दा थेबै धुँ या चुन् तम्। चुलम् धुँ थेब्रें तम्। नेमा पेल्‍ला-पिल्‍लीजग खसी चए हाँगारी च्‍हों थासी टिम्।”

नारेरी प्रमा झोंबै नमुना

(लूका १३:२०-२१)

33 चु अर्को नमुना या ईशुजी चमैंलाई बिई, “स्‍वर्गर्बै राज्‍य प्रमा दों तबन् ग। चमिंरी घ्रिजी चु प्रमा किंम्, झाइले नारे सोंब्‍योंर झोंथेंब्‍मु। झाइले च तान नारेरी प्रमा ङ्हाँब्‍मु,” बिई।

ईशुजी तले नमुनाउँइले लुभिंई?

(मर्कूस ४:३३-३४)

34 ईशुजी म्‍हीजगलाई तान ताँ नमुनाजगउँइले बिभिंमला, चमैंलाई नमुना बाहेकबै तोई ताँ आलुभिं।

35 परमेश्वरए ताँ बिभिंबै म्‍हीजी बिबै ताँ पूरा लबरी ईशुजी छले लई। च म्‍हीजी स्‍योम्‍नन् छ प्‍ह्रीला,

“ङ चमैंने पोंमा नमुनाजगउँइले ताँ पोंब्‍मु।

संसार बनिदिब् ओनोंन् थाहा आयोंबै ताँ ङजी चमैंलाई थाहा सेभिंब्‍मु।”

नोजग नमुनाए अर्थ

36 ईशुजी म्‍हीजगलाई प्‍यीसी धिं न्‍होंर होंई। खिए चेलाजगजी खि ङाँर खसी बिई, “ङिलाई बारीर होबै नोए नमुनाए अर्थ बिभिंन्‌सी,” बिई।

37 ईशुजी बिई, “छ्याँबै प्‍लु प्‍लुबै म्‍ही चाहिं परमेश्वरउँइले कुल्‍भिंबै म्‍ही, अथवा ङन् ग।

38 बारी चाहिं संसार ग। छ्याँबै प्‍लुजग परमेश्वरए सन्‍तानजग ग। नो चाहिं शैतानए सन्‍तान ग।

39 च नोजग प्‍लुबै शत्रु शैतान ग। बाली नाली थन्‍किदिबै बेला चाहिं चु संसारए आखिरी दिन ग। बाली नाली थन्‍किदिबै म्रोंम्‍मैं स्‍वर्गदूतजग ग।

40 नोजग मिर ख्रोंवाबर तुँब् दोंले चु संसारर्बै आखिरी दिनरै या छान तब्‍मु।

41 च दिनर ङ ह्रोंसए स्‍वर्गदूतजग चु संसारर कुल्‍भिंब्‍मु। च स्‍वर्गदूतजगजी तान अरूमैंलाई फसिदिब् म्‍हैब्‍मैं नेरो अरू आछ्याँबै के लब्‍मैं ङए राज्‍यउँइले तानलाई खागु लसी

42 मिए भुग्रुरी भ्‍योंवाब्‍मु। चरी चमैंजी बेले क्रोसी स क्रिब्‍मु।

43 झाइले परमेश्वरए म्‍हीजग चाहिं परमेश्वरए राज्‍यरी त्‍हीयाँ दोंले चम्‍किदिसी टिब्‍मु। न्‍ह मुब्‍मैंजी चु ताँ थेरिगे,” बिई।

लोथेंबै सम्‍पत्तिए नमुना

44 “स्‍वर्गर्बै राज्‍य, बारीर गाडिथेंबै सम्‍पत्ति दों तबन् ग। म्‍ही घ्रिजी चुलाई योंसी हुथेंम्। च बेले खुशी तसी ह्रोंसने मुबै सम्‍पत्ति चुँम्, झाइले ह्यासी च क्‍ल्‍होन् किंम्,” बिई।

मोतीए नमुना

45 “फेरि स्‍वर्गर्बै राज्‍य, बेले थेबै महंगो मोती बिबै तुथु म्‍हैबै म्‍ही दों तबन् ग।

46 चजी बेले महंगो मोती म्रोंसी ‘चलाई किंम्,’ बिसी ह्रोंसने मुबै तान सम्‍पत्ति चुँसी च मोती घ्रि किंई,” बिई।

जाल प्रिंबै नमुना

47 “फेरि स्‍वर्गर्बै राज्‍य, समुद्रर प्रिंबै थेबै जाल दों तबन् ग। च जालर नौ किसिमबै ताँगजग पर्दिम्।

48 च जालजी ताँग प्‍लेंसेरो माझीमैंजी जाललाई छ्योगर तान्‍दिम्। चमैंजी स्‍वाब, छ्याँब छ्याँबै ताँगजग चाहिं ह्रोंसए भाँडोर थेंम्, तर केर आत्‍हुबै चाहिं भ्‍योंवाम्।

49 चु संसारए आखिरी दिनरै या छाबन् तब्‍मु। स्‍वर्गदूतजग ह्यासी आछ्याँबै म्‍हीमैंलाई छ्याँबै म्‍हीमैंए म्‍हाँजुउँइले त्‍हाँसी त्‍येवाब्‍मु,

50 झाइले मिए भुग्रुरी भ्‍योंवाब्‍मु। च मिर्न चमैंजी बेले क्रोसी स क्रिब्‍मु,” बिई।

नयाँ नेरो पूरानो सैए नमुना

51 “क्‍हेमैंजी चु ताँजग क्‍होइमु वा?” बिसी ईशुजी चमैंलाई ङ्युइई।

“क्‍होइमु,” बिसी चमैंजी जवाफ पिंई।

52 झाइले ईशुजी बिई, “छ तसी धर्मनियम लुभिंबै म्‍हीजी स्‍वर्गर्बै राज्‍यए बारेर ङए ताँ लुस्‍याँ च धिं क्‍ल्‍हे दों तब् ग। च धिं क्‍ल्‍हेजी ह्रोंसए च्‍ह्योगोंउँइले नयाँ नेरो पूरानो सै त्‍येल् खाँम्,” बिई।

नासरतरी ईशुलाई म्‍ही आच्‍हीबा

(मर्कूस ६:१-६; लूका ४:१६-३०)

53 ईशुजी चु नमुनाजग बिल् खाँबै लिउँइजी च क्‍ल्‍हो प्‍यीसी

54 ह्रोंसए नाँसउँई एह्याई। ईशु चर्बै सभा धिंरी ताँ लुभिंबर होंई। चए ताँ थेब्‍मैं तान छक्‍क पर्दिसी बिई, “चुए छाबै बुद्धि खनीउँइले खए? झाइले चुजी छाबै अचम्‍म म्‍हाँदिबै केजग खैले लम् हाँ?

55 चु सिकर्मीए च्‍ह आङीं वा? चुए आमा या च मरियम आङीं वा? याकूब, यूसुफ, शिमोन, झाइले यहूदा, चुए भाइजग आङीं वा?

56 चुए बहिनीमैं ङिने आरे वा? छ तसी चुजी चु तान ताँजग खनीउँइले योंई?” बिई।

57 छले ईशुलाई म्‍ही आच्‍ही।

ईशुजी चमैंलाई बिई, “परमेश्वरए ताँ बिभिंबै म्‍हीलाई ह्रोंसए नाँस नेरो धिं बाहेक अरू खन्‍तदन म्‍हीजगजी मान लम्,” बिई।

58 चमैंजी विश्वास आलसेरो ईशुजी च क्‍ल्‍होरी ल्‍हे अचम्‍म म्‍हाँदिबै केजग आलला।

बप्‍तिस्‍मा पिंबै यूहन्‍ना सिबा

(मर्कूस ६:१४-२९; लूका ९:७-९)

14

च बेला जरे गालील जिल्‍लार्बै म्रुँ हेरोदजी ईशुए बारेर ताँ थेई।

2 चु थेसी चजी खिए कर्मचारीजगलाई बिई, “चुम् क्‍ह्रोंसेन् क्‍युर प्‍लुँभिंसी बप्‍तिस्‍मा पिंबै यूहन्‍नान् ग। च सिसेया फेरि रिइमु। छ तसी चुजी छाबै अचम्‍मबै के लबै शक्ति योंइमु,” बिई।

3-5 कारण तो मु बिस्‍याँ, हेरोदजी चए भाइ फिलिपए म्रिं हेरोदियासए विषयरी ओसोंन यूहन्‍नालाई झयालखानर थुन्‍दिथेंला। तलेबिस्‍याँ खिए भाइ फिलिपए म्रिं हेरोदियालाई हेरोदजी जारी लसी विवाह लई, तर यूहन्‍नाजी हेरोदलाई “ह्रोंसए भाइए म्रिंलाई विवाह लबा ठीक आता,” बिसी चलाई संझिदिला। छ बिब् थेसी हेरोद म्रुँजी यूहन्‍नालाई सैबै इच्‍छा लई, तर चजी यहूदीजग म्रोंसी यूहन्‍नालाई सैब ङ्हींई, तलेबिस्‍याँ चमैंजी “यूहन्‍ना परमेश्वरए ताँ बिभिंबै म्‍हीन् ग,” बिसी म्‍हाँदिमला। छ तसी हेरोदजी यूहन्‍नालाई क्‍हाई, झाइले साँउँलीजी फुइसी झयालखानर थुन्‍दिथेंला।

6 झाइले लिउँइजी हेरोदए जन्‍म दिनर खुशी लबरी हेरोदियासए चमींजी प्‍ह्रेंमैंए उँइँर बेले छेन्‍ले नाच स्‍येई।

7 च म्रोंसी हेरोद बेले सैं तोंई। चजी च चमिंरीलाई बिई, “क्‍हीजी तो ह्रिनाबिलेया ङजी पिंस्‍यो,” बिसी कसम चसी बाचा-कबूल लई।

8 च चमिंरीजी बिई, “बप्‍तिस्‍मा पिंबै यूहन्‍नाए क्र थोसी थलीर झोंसी ङलाई तोगोन् पिंन्,” बिसी ह्रिई। तलेबिस्‍याँ चए आमाजी चलाई “यूहन्‍नाए क्र ह्रिद्,” बिसी हुसिदिला।

9 तर छ बिब् थेसी हेरोद म्रुँ बेले सैं नई [तलेबिस्‍याँ हेरोद म्रुँजी च बेलार्न यूहन्‍नालाई सैसै आङ्हाँला।] तर चजी च्‍हौ ल्‍हे प्‍ह्रेंमैंए उँइँर बाचा-कबूल फुइसेरो आपिं बिला आखाँ।

10 छ तसी चजी यूहन्‍नालाई झयालखानर सैबै हुकुम पिंई।

11 छले चए क्र थोसी थलीर झोंसी च छमीलाई पिंई। झाइले च छमीजी खिए आमालाई पिंई।

12 च लिउँइजी यूहन्‍नाए चेलाजग खसी यूहन्‍नाए सिनु बोई, झाइले प्‍हाई। झाइले चमैंजी ईशु ङाँर खसी चु खबर सुनिदिई।

ईशुजी हजार ङ्हलाई चल् भिंबा

(मर्कूस ६:३०-४४; लूका ९:१०-१७; यूहन्‍ना ६:१-१४)

13 चु यूहन्‍नालाई सैई बिबै खबर थेबै लिउँइजी ईशु खि घ्रिन् डुङ्गार क्रेसी एकान्‍त क्‍ल्‍होर ह्याबर होंई। तर ईशु ह्याई रो बिब् थेसी, म्‍हीजग चाहिं बजार नेरो नाँसउँइले त्‍होंसी पखपखन् खिए लिली ल्‍हैदिई।

14 ईशु डुङ्गाउँइले पखर उत्रिदिई। झाइले म्‍हीए हूल म्रोंसी खिलाई ल्‍होयो खई, झाइले चमैं न्‍होंरी तान नबै म्‍हीमैंलाई खिजी सन् लभिंई।

15 नेसा तबै लिउँइजी चेलाजग ईशु ङाँर खसी बिई, “ङ्ह्योत्ती, निकै म्‍हुँइँस तबि छेइमु। ङ्ह्यो चुर एकान्‍त क्‍ल्‍होर मु। चु म्‍हीमैंलाई बिदा लभिंन्। चुमैं नाँस जरे ह्यासी चबै सै किंसी चरिगे,” बिई।

16 झाइले ईशुजी जवाफ पिंई, “चमैं ह्याला आत्‍हु। क्‍हेमैंजी चल् भिंन्,” बिई।

17 तर चमैंजी “ङिने बालु जम्‍मा क्‍हें ङ्हबो नेरो ताँग ङ्हीं मात्रे मु,” बिई।

18 ईशुजी “ङ ङाँर भउ,” बिई।

19 झाइले खिजी म्‍हीजगलाई बाँजुए फिर कुँन् बिसी ल्‍हैदिई। च लिउँइजी क्‍हें ङ्ह नेरो ताँग ङ्हीं योर छेसी ईशु स्‍वर्गउँई ङ्ह्योसी परमेश्वरलाई धन्‍यवाद पिंई। झाइले क्‍हेंजग लुँसी चेलाजगए यो योर्न झोंभिंई। चेलाजगजी चाहिं च अरू म्‍हीजगलाई च्‍हुभिंसी

20 चमैं तानन्‍न आम्रेंन् सम्‍म चई। चेलाजगजी ङैंबै लुँठेंजग तुँमा बाह्र डालो प्‍लेंई।

21 कति म्‍ही चई बिस्‍याँ, चमिंरी नेरो कोलोमैं बाहेक आमुयुँजग मात्रे हजार ङ्ह मुला।

ईशु क्‍यु फि फि प्‍ह्रबा

(मर्कूस ६:४५-५२; यूहन्‍ना ६:१५-२१)

22 ईशुजी चेलाजगलाई “क्‍हेमैं ओसोंन डुङ्गार क्रेसी ताल क्‍योंजा ह्यारिद्,” बिसी ल्‍हैदिई। खिजी म्‍हीजगलाई बिदा लई।

23 चमैंलाई बिदा लल् खाँबै लिउँइजी ईशु खि घ्रिन् डाँडार प्रार्थना लबर ह्याई। नेसा तबै लिउँइजी चरी खि घ्रि मात्रे मुला।

24 च बेलारी डुङ्गा तालए छ्योगउँइले ह्रेंगो तला, झाइले क्‍युए भेल्‍गाजगजी डुङ्गालाई पल्‍टिदिबि छेई, तलेबिस्‍याँ उल्‍टी खैं चल्‍दिई।

25 न्‍हाँग तीन चार बजे जरे छ तला, ईशु क्‍यु फि फि प्‍ह्रसी चेलाजग ङाँर खई।

26 खिलाई क्‍यु फि फि प्‍ह्ररिब् म्रोंसी चेलामैं ङ्हींई। “ओहो! मों खना,” बिसी चमैं ङ्हींसी ओवा चिचीले कै त्‍येई।

27 तर ईशु झवाट्टन् पोंई, “आङ्हींन्, आङ्हींन्, ङन् ग,” बिई।

28 झाइले पत्रुसजी बिई, “प्रभु, क्‍ह्रोंसेन क्‍हीन् ग बिस्‍याँ, ङलाई या क्‍यु फि फि प्‍ह्रसी क्‍ही ङाँर खबै हुकुम पिंन्,” बिई।

29 ईशुजी “तम्, खो,” बिई। छ बिब् थेसी पत्रुस डुङ्गाउँइले क्‍युए फिर ह्यासी क्‍यु फि फि प्‍ह्रसी ईशु ङाँर ह्याबर होंई।

30 तर खैं खरिब् म्रोंसी च दे ङ्हींसी डुब्‍दिबर होंई। झाइले “ङलाई जुगुदिभिंन्, प्रभु,” बिसी च कै त्‍येबर होंई।

31 झवाट्टन् योर क्‍हासी ईशुजी चलाई “बाबै, क्‍हीला कति च्‍युगुदे विश्वास मुना। तले शोक लला?” बिई।

32 चमैं ङ्हीं डुङ्गार क्रेई, झाइले खैं या रोक्‍दिई।

33 डुङ्गार मुबै चेलाजग तानजी, “क्‍ह्रोंसेन् क्‍हीम् परमेश्वरए च्‍हन् मुना,” बिसी ईशुलाई फ्‍योई।

गनेसरतरी ईशुजी नब्‍मैंलाई सन् लबा

(मर्कूस ६:५३-५६)

34 चमैं च ताल तर्दिसी क्‍योंजा गनेसरत बिबै क्‍ल्‍होर ह्याई।

35 चर्बै म्‍हीजगजी ईशुलाई ङो सेई। चु कारण चमैंजी च एरिया भरि “नबै म्‍ही भउ” बिसी खबर पिभिंई। चमैं तान नबै म्‍हीमैं नोसी ईशु ङाँर भई।

36 चमैंजी ईशुने बालु, “चु नबै म्‍हीमैंलाई क्‍हीए क्‍वेंए च्‍हो मात्रे बिलेन छुइल् भिंन,” बिसी बिन्‍ती लई। झाइले ख-खबजी ईशुए क्‍वें छुइई चमैं तान सह्याई।

खेजगए रीति-थिति म्‍हाँदिबै बारेर्बै ताँ

(मर्कूस ७:१-१३)

15

कोई फरिसी टोलीमैं नेरो धर्मगुरुजग यरूशलेमउँइले खसी ईशुलाई ङ्युइई,

2 “क्‍हीए चेलाजगम् ङ्ह्योए आब-खे ओनों चल्‍दिबै रीति-थितिजग तले आम्‍हाँदि? चमैंजी चब् भन्‍दा ओसों यो छेन्‍ले आख्रुब् मुना,” बिई।

3 ईशुजी जवाफ पिंई, “तर क्‍हेमैंजी परमेश्वरए आज्ञा प्‍यीसी तले ह्रोंसए रीति-थितिरी भुल्‍दिरिला हाँ?

4 तलेबिस्‍याँ परमेश्वरजी बिब् दोंले [धर्मशास्‍त्रर छले प्‍ह्रीइमु],

‘ह्रोंसए आबा, आमाए मान मनितो लद्।’

झाइले

‘खब्‍जी ह्रोंसए आबा, आमालाई आछ्याँबै अगतिलो ताँ त्‍येस्‍याँ च सिरिगे।’

बिसी छले बिई।

5 तर चए साटोरी क्‍हेमैं चाहिं अरू म्‍हीजगलाई छ लुभिंसी बिमु, ‘खबज्‍यै ह्रोंसए आमा, आबालाई मदत पिंल् खाँबै सैए बारेर छ बिमु, “चु सै ङजी परमेश्वरलाई पिंम्,”

6 च सै आबा-आमालाई पिंला आत्‍हु।’ छ बिसी क्‍हेमैंजी ह्रोंसए रीति-थिति म्‍हाँदिबै लागिर छले परमेश्वरए वचन आम्‍हाँदिइमु।

7 ओ, कपटीमैं! परमेश्वरए ताँ बिभिंबै म्‍ही यशैयाह क्‍हेमैंए बारेर छेनाले छ बिला,

8 ‘परमेश्वरजी बिमु, चु म्‍हीमैंजी सुँजी ङलाई बेले मान लम्,

तर चमैंए सैं बिस्‍याँ ङउँइले निकै ह्रेंगो मु।

9 चमैंजी ङलाई पूजा लसी म्‍हाँदिब फाक्‍कर्न ग,

तलेबिस्‍याँ चमैंजी “चु ताँजग परमेश्वरए नियमजग ग” बिसी म्‍हीजगजी बनिदिबै रीति-थिति लुभिंम्।’

छ बिसी प्‍ह्रीथेंई।”

म्‍हीलाई अशुद्ध लबै ताँजग

(मर्कूस ७:१४-२३)

10 झाइले ईशुजी म्‍हीजगए हूललाई खिउँई हुइसी बिई, “क्‍हेमैंजी चु ताँ छेनाले ध्‍यान पिंसी थेद्:

11 म्‍हीए सुँउँइले न्‍होंर होंबै सैजी चलाई अशुद्ध आला, बरु च सुँउँइले त्‍होंबै ताँजी चलाई अशुद्ध लवाम्,” बिई।

12 च लिउँइजी खिए चेलाजग खसी ईशुलाई “क्‍हीलाई थाहा मु उ? क्‍हीजी बिबै ताँजगजी फरिसीजगम् बेले सैं नइमु,” बिई।

13 तर ईशुजी बिई, “परमेश्वर आबाजी आरुइँबै खब बिले विरूवा जरान् स्‍युइवाब्‍मु।

14 छ तसी च फरिसीमैंलाई म्रोंसी तोई फिक्री आलद्। चमैंम् कनमैंए लागिर्बै कन दों तबै डोरिदिब्‍मैं ग। कन घ्रिजी अर्को कनलाई डोरिदिस्‍याँ खै तलाई? ङ्हींना ङ्हींन् खोल्‍दोंर पाह्याम्,” बिई।

15 पत्रुसजी “ङिलाई चु नमुनाए अर्थ खोल्‍दिभिंन्‌सी,” बिई।

16 झाइले ईशुजी बिई, “क्‍हेमैं या अझै छाबै ताँजगए अर्थ क्‍होला आह्रवा?

17 क्‍हेमैंलाई थाहा आरेरोवा? क्‍हीए सुँउँइले चबै सै चसी फोर फेन्‍मु। च लिउँइजी क्‍लि कुँ तसी बाहिरू त्‍होंह्याम्।

18 तर म्‍हीए सुँउँइले बाहिरू त्‍होंबै ताँजगम् सैं न्‍होंउँइले बाहिरू त्‍होंम्। चु ताँजगजी च म्‍हीलाई अशुद्ध लवाम्।

19 तलेबिस्‍याँ म्‍हीए सैंउँइलेन् आछ्याँबै विचार म्‍हैंम्। चु आछ्याँबै सैंजी लमा चजी म्‍ही सैबा, आगुए म्रिंलाई भबा, फोहोरी व्‍यभिचारी के लबा, आगुए सम्‍पत्ति ह्योबा, स्‍युर त्‍येबा, झाइले फ्रम ताँजग लबा, छाबै आछ्याँबै केजग लम्।

20 म्‍हीलाई अशुद्ध लबै सैजग चुन् ग, तर चमैंजी बिब् दोंले यो ख्रुब चाहिं – यो आख्रुलेया चब्‍जी म्‍हीलाई अशुद्ध आला,” बिई।

म्रिंस्‍यो घ्रिए विश्वास

(मर्कूस ७:२४-३०)

21 ईशु च क्‍ल्‍हो प्‍यीसी टायर नेरो सिडोन शहरजग वरिपरिर्बै एरिया जरे ह्याई।

22 च क्‍ल्‍होरी कनान जातर्बै म्रिंस्‍यो घ्रि टिमला। चजी कै त्‍येसी ईशुलाई बिई, “ओ प्रभु, म्रुँ दाऊदए सन्‍तानर्बै ईशु, ङलाई दया लभिंन्। ङए चमींलाई मोंई स्‍याइमु, चए हालत कत्ति आछ्याँब् मु,” बिई।

23 तर ईशुजी चलाई तोई जवाफ आपिं। खिए चेलाजग खसी खिलाई “च म्रिंस्‍योलाई ल्‍हाभिंन्। च कै त्‍येसी ङ्ह्योए लिली खरिइमु,” बिई।

24 झाइले ईशुजी “ङम् खाली इस्राएल जातर्बै म्‍हह्याबै क्‍ह्युजग ङाँर मात्रे कुल्‍भिंबै प्‍ह्रोंछैं ग,” बिसी जवाफ पिंई।

25 तर च म्रिंस्‍योजी ईशुलाई फ्‍योसी बिई, “प्रभु, ङलाई दया लभिंन्,” बिसी मदत ह्रिई।

26 तर खिजी “कोलोमैंए लागिर्बै चबै सै चमैंए नगीजग ङाँर बोसी थेंबा ठीक आता,” बिई, [अथवा ह्रोंसए जातिमैंलाई लल् त्‍हुबै केजग अरू जातिमैंलाई लभिंबा ठीक आता]।

27 च कनान जातर्बै म्रिंस्‍योजी बिई, “अं हजुर, चु ताँ ठीकन् ग। तर नगीजगैन ह्रोंसए क्‍ल्‍हेजगजी चसी ङैंबै चबै सै चसी सोम्,” बिई।

28 चु कारण ईशुजी च म्रिंस्‍योलाई बिई, “क्‍हीजी [ङए फिरी] क्‍ह्रोंसेन्‍बै विश्वास लना! छ तसी क्‍हीजी ह्रिबै सै योंरिगे,” बिई। झाइले च तोदोंन् चए चमीं सह्याई।

ईशुजी ल्‍हे म्‍हीलाई सन् लबा

29 ईशु च क्‍ल्‍होउँइले एसी गालील तालए छेउ छेउ ह्यासेन्‍मुला। खि डाँडार क्रेसी कुँई।

30 खि ङाँर थेबै हूल खागु तई। चमैंजी लङ्गडा, कन, कुच्‍चे, लडा नेरो ल्‍हे अरू रोग तब्‍मैं भसी ईशुए उँइँर थेंई। झाइले खिजी चमैंलाई सन् लभिंई।

31 लड्जग पोंबर होंई, कुच्‍चेजग सई, लङ्गडाजग प्‍ह्रई, कनजग म्‍यीं म्रोंल् खाँब् तई। छाब् म्रोंसी म्‍हीजग छक्‍कन् पर्दिई। झाइले चमैंजी “ङ्ह्योए इस्राएल जातर्बै परमेश्वर कत्ति थेब् नेरो दयामाया मुबन् ग,” बिसी प्रशंसा लई।

ईशुजी हजार प्‍ल्‍ही म्‍हीलाई चल् भिंबा

(मर्कूस ८:१-१०)

32 ईशुजी खिए चेलामैंलाई खि ङाँर हुइसी बिई, “च म्‍हीमैंलाई म्रोंसी ङ ल्‍होयो खइमु। सोंगैं ओनों चुमैं ङने मु, चुमैंलाई चबै सै या तोई आरे। ङजी चमैंलाई फोदेंन् बिदा लभिंबीं आङ्हाँ। छलेन कुलिस्‍याँ चमैं धिंर ह्यामा घ्‍याँर्न फो ख्रेंसी मुर्छा पर्दिसी क्‍हुरिह्यामु,” बिई।

33 छ बिमा चेलाजगजी बिई, “ओहो। च्‍हौ ल्‍हे म्‍हीलाई, चु तोई आरेबै क्‍ल्‍होर खनीउँइले चबै सै भसी चल् भिंबा?” बिई।

34 झाइले ईशुजी “क्‍हेमैंने चुर क्‍हें कति ल्‍हे मु?” बिसी ङ्युइई।

चमैंजी “क्‍हें ङ्यीबो नेरो ताँग च्‍युगुदे मात्रे मु,” बिई।

35 झाइले ईशुजी च म्‍हीमैंलाई बाँजुर कुँल् भिंई।

36 च लिउँइजी ईशुजी क्‍हें ङ्यी नेरो ताँग योर छेसी परमेश्वरलाई धन्‍यवाद पिंई। झाइले क्‍हेंजग लुँसी चेलाजगए योर झोंभिंई, झाइले चेलाजगजी च म्‍हीमैंलाई च्‍हुभिंई।

37 चमैं तानन्‍न आम्रेंन् सम्‍म चई। झाइले चेलाजगजी ङैंबै लुँठें (टुक्राजग) खुमा डालो ङ्यी प्‍लेंई।

38 कति म्‍ही चई बिस्‍याँ, चमिंरी नेरो कोलोमैं बाहेक, आमुयुँजग मात्रे हजार प्‍ल्‍हीदे मुला।

39 झाइले ईशुजी च म्‍हीमैंलाई बिदा लभिंई। ईशु चाहिं डुङ्गार क्रेसी मगदान बिबै क्‍ल्‍होर ह्याई।

ईशुलाई छक्‍क पर्दिबै के उँइँन् बिबा

(मर्कूस ८:११-१३; लूका १२:५४-५६)

16

कोई फरिसी टोलीजग नेरो सदुकी टोलीजग सल्‍लाह लसी जाँच लबर ईशु ङाँर खई। चमैंजी “क्‍ही परमेश्वरउँइले युब् ग बिस्‍याँ छक्‍क पर्दिबै के घ्रि लभिंन्,” बिसी ईशुलाई बिई।

2 तर ईशुजी जवाफ पिंई, “त्‍हीयाँ ल्‍यीबर होंमा क्‍हेमैंजी बिमु, ‘आहा, तियाँम् मु ओल्‍ग्‍या मु, प्‍हनाग नाँ आयु,’ बिम्।

3 फेरि न्‍हाँगरी मु अन्‍यारो नेरो ओल्‍ग्‍या तस्‍याँ क्‍हेमैंजी ‘तियाँम् नाँ युम्’ बिम्। छले मु ङ्ह्योसी क्‍हेमैंजी दिन छुटिदिल् खाँम। तर तिंइजोरोबै छक्‍क पर्दिबै केजग म्रोंसी तले चए मतलब खोल्‍दिला आखाँ?

4 च्‍या! तिंइजोरोबै म्‍हीमैंम् कति दुष्‍ट नेरो बेईमानी मुना। क्‍हेमैंजी छक्‍क पर्दिबै के ङ्ह्योब् म्‍हैम्, तर परमेश्वरए ताँ बिभिंबै स्‍योम्‍बै योनाहए छक्‍क पर्दिबै के बाहेक क्‍हेमैंलाई अरू तोई छक्‍क पर्दिबै के उँइँरिब आरे,” बिई। [अथवा योनाह सोंगैं सम्‍म सिब् दों तसी खैले सोई, छलेन ईशु सोंगैं सम्‍म सिसी प्‍हासी फेरि रिम्।]

क्‍हें फुल्‍दिबै सोडाए नमुना ताँ

(मर्कूस ८:१४-२१)

ईशुजी छ बिसी फरिसी नेरो सदुकी टोलीमैं वाथेंसी

5 खिए चेलामैंने तालए क्‍योंजा फेनेई। तर चेलामैंजी क्‍हें बोबन् म्‍लिह्याई।

6 खिजी चमैंलाई बिई, “याद थेन् आ, क्‍हेमैंलाई फरिसी नेरो सदुकी टोलीमैंजी पिंबै क्‍हेंर झोंबै सोडाउँइले स्‍यो तद्” बिई।

7 तर [ईशुए नमुना आक्‍होसी] चेलामैंजी “ङ्ह्योजी क्‍हें आभसेरो प्रभुजी छ बिलाई,” बिसी चमैं ह्रोंस ह्रोंसन् छलफल लबर होंई।

8 चमैंजी तो ताँ लसेन मु बिबा ईशुजी थाहा सेई। च कारण ईशुजी चमैंलाई ङ्युइई, “क्‍हेमैंजी तले ‘क्‍हें आभा’ बिसी ह्रोंस ह्रोंसन् ताँ लरिला? बाबै, क्‍हेमैंला ङए फिरी खैबै च्‍युगुदे विश्वास मुना।

9 अझै क्‍हेमैंजगै आक्‍होइमु वा? हजार ङ्ह म्‍हीलाई क्‍हें ङ्हबो च्‍हुभिंब स्‍युम्‍लिह्याई वा? कति डालो क्‍हें लुँठें टुक्रा ङैंसी थेंई?

10 झाइले क्‍हें ङ्यीबोजी हजार प्‍ल्‍ही म्‍हीलाई चल् भिंबा म्‍लिह्याई वा? च लारी कति डालो क्‍हें लुँठें ङैंसी थेंई?

11 ङजी क्‍हेमैंलाई चबै सैए बारेर्बै ताँ लबा आङीं बिबा क्‍हेमैंजी तले अझै आक्‍हो? बरु फरिसी नेरो सदुकीजगजी पिंबै क्‍हें झोंबै सोडाउँइले स्‍यो तद् बिनगा,” बिई।

12 बल्‍ल चेलाजगजी ईशुजी बिबै ताँ क्‍होई। ईशुजीम् चमैंलाई क्‍हेंर झोंबै सोडा म्रोंसी आङीं, तर फरिसी नेरो सदुकीमैंजी लुभिंबै ताँ चमैंए सैं न्‍हरें सोडा दोंले आफुल्‍दिरिगे बिसी होशियार तद् बिबै ताँ मुना बिब् सेई।

ईशुए बारेरी पत्रुसजी बिबै ताँ

(मर्कूस ८:२७-३०; लूका ९:१८-२१)

13 ईशु सिजरिया फिलिपी बिबै जिल्‍लार फेनेई। चरी खिजी खिए चेलाजगलाई “म्‍हीजौजी ङलाई खब बिम्?” बिसी ङ्युइई।

14 चमैंजी बिई, “खोई, क्‍हीलाई कोईजी बप्‍तिस्‍मा पिंबै यूहन्‍ना ग बिमु। कोईजी परमेश्वरए ताँ बिभिंबै एलिया ग बिमु। कोई कोईजी चाहिं स्‍योम्‍बै यरमिया ग बिमु, अरूजी परमेश्वरए ताँ बिभिंबै अर्को म्‍हीन् ग, बिम्,” बिई।

15 झाइले ईशुजी, “क्‍हेमैंजी चाहिं ङलाई खब बिम्?” बिसी चमैंने ङ्युइई।

16 शिमोन पत्रुसजी जवाफ पिंई, “प्रभु, क्‍हीम् खोंयोंई तरिबै परमेश्वरए च्‍ह ग। क्‍ही ख्रीष्‍ट ग,” बिई। [अथवा ईशुलाई परमेश्वरजी म्रुँ तबर खटिदिभिंई बिई।]

17 फेरि ईशुजी बिई, “ओ यूहन्‍नाए च्‍ह शिमोन, क्‍ही क्‍ह्रोंसेन भाग्‍यमानी मुना। तलेबिस्‍याँ छाबै ताँ क्‍हीजी अरू खबै म्‍हीउँइले लुब् आङीं, तर क्‍हीलाई ङए स्‍वर्गर टिबै आबाजीन् लुभिंब् ग।

18 छ तसी क्‍हीलाई ङजी बिमु, क्‍हीए मिं पत्रुस ग, झाइले चु युमाँर्न जग थप्‍दिसी धिं बनिदिब् दोंले ङजी ङए मण्‍डली बनिदिब्‍मु। झाइले ङ कालए शक्तिजी सिह्यालेया ङलाई विश्वास लबै मण्‍डली म्‍हरिबा आरे।

19 ङजी स्‍वर्गर्बै राज्‍यए साँजु क्‍हीए योर पिंब्‍मु। क्‍हीजी चु पृथ्‍वीर तो ताँ बेठीक ठहर्दिम्, च ताँ स्‍वर्गरै या बेठीक ठहर्दिब्‍मु। झाइले क्‍हीजी चु पृथ्‍वीर तो ताँ ठीक ठहर्दिमु, च ताँ स्‍वर्गरै या ठीक ठहर्दिब्‍मु,” बिई। [पत्रुस बिबै मिंए मतलब युमाँ मुला।]

20 झाइले ईशुन् ख्रीष्‍ट ग, अथवा परमेश्वरए खटिदिभिंबै म्रुँ ग, बिसी अरू खबलाई या आबिद् बिसी ईशुजी खिए चेलाजगलाई आज्ञा पिंई।

ईशुजी नोल् त्‍हुबै दुःख नेरो सिबै बारेरी बिबा

(मर्कूस ८:३१–९:१; लूका ९:२२-२७)

21 च बेला ओनों ईशुजी ह्रोंसए चेलामैंलाई प्रष्‍टले छ बिबर होंई, “ङजी यरूशलेम शहरर ह्यासी चिबनाँबजग, मुख्‍य पूजाहारीमैं नेरो धर्मगुरुजगउँइले दुःख नोल्‍लाँ त्‍हुम्। आखिरीर म्‍हीजगजी ङलाई सैवाब्‍मु, तर सोंगैं लिउँइजी [परमेश्वरजी] ङलाई फेरि रिवाब्‍मु,” बिई।

22 छ बिमा पत्रुसजी ईशुलाई कुनुर बोसी हौदिबर होंई, “परमेश्वरजी क्‍हीलाई छ तला आभिंरिगे, प्रभु। छाबै दुःख क्‍हीए फिर खोंयोंई पर्दिबा आरे,” बिई।

23 तर ईशु फरक्‍क तुसी पत्रुसलाई बिई, “ङउँइले स्‍योह्याद्, ओ शैतान। क्‍ही ङए प्‍ह्रल् त्‍हुबै घ्‍याँ थुन्‍दिबर होंई, तलेबिस्‍याँ क्‍हीए चु विचारजग म्‍हीए विचार ग, परमेश्वरए विचार आङीं,” बिई।

24 झाइले फेरि ह्रोंसए चेलामैंने ईशुजी बिई, “ख-खब ङने बालु ख ख ङ्हाँमु, चजी ह्रोंसए जीउलाई माया आलल्‍ले दुःख नोसी ङ दोंलेन् प्‍ह्रल् त्‍हुम्।

25 तलेबिस्‍याँ खबजी खिए जीउलाई जुगुदिब् म्‍हैमु, चला जीउ नौसन् तब्‍मु। तर ङए लागिर खबजी खिए जीउन् पिंवामु, चजी चाहिं जीवन योंब्‍मु।

26 म्‍ही घ्रिजी तान संसार योंनाबिलेया ह्रोंसन् सिह्याई बिस्‍याँ तो फायदा तम् रो? अंहं, तोई फायदा या आरे। छाबै म्‍हीजी जति पैसा फोनाबिलेया फेरि जीउ किंला आयों।

27 “ ‘म्‍हीए च्‍ह,’ अथवा ङ, आबाए मान नेरो थेबै उज्‍यालोर युबै बेला तबि छेइमु। ङए स्‍वर्गदूतजगने बालु युसी ङजी तान म्‍हीमैंलाई ह्रोंस ह्रोंसए के अनुसारए फल पिंब्‍मु।

28 छेन्‍ले याद थेंन्। ङ म्रुँ दोंले आयुन् सम्‍म चुर मुबै कोई कोई म्‍ही सिरिबा आरे,” बिई।

ईशुए रूप फेर्दिब

(मर्कूस ९:२-१३; लूका ९:२८-३६)

17

ट्हुगैं लिउँइजी ईशुजी पत्रुस, याकूब नेरो चए भाइ यूहन्‍नालाई खिने बालु बोसी डाँडाउँइजी क्रेई। चरी चमैं प्‍ल्‍ही मात्रे मुला।

2 चमैंजी ङ्ह्योना ङ्ह्योन् ईशुए रूप फेर्दिह्याई। खिए ल्‍यी त्‍हीयाँ दोंले चम्‍किदिसी झलललल तह्याई। झाइले खिए क्‍वें बेले म्‍यीं टक सैवाई।

3 चरी चेलामैं सोंजी स्‍योम्‍बै मोशा नेरो स्‍योम्‍बै एलिया युसी ईशुने बात मार्दिरिब् म्रोंई।

4 च म्रोंमा पत्रुसजी ईशुलाई बिई, “ओ प्रभु, ङ्ह्यो चुर टिब् छ्याँब् मुना। क्‍हीए इच्‍छा मुस्‍याँ ङजी चुर डेरा सों बनिदिम्, घ्रि क्‍हीए लागिर, घ्रि मोशाए लागिर, झाइले घ्रि एलियाए लागिर,” बिई।

5 पत्रुसजी छले ताँ लनालन् चम्‍किलो न्‍हाँम्‍ज्‍यो (बादल) खसी चमैंलाई कावाई। च न्‍हाँम्‍ज्‍यो न्‍होंउँइले बिबै कै चेलामैंजी थेई, “चु ङए प्‍यारो च्‍ह ग, चुलाई म्रोंसी ङ बेले सैं तोंइमु। चजी बिबै ताँ थेसी ध्‍यान पिंन्” बिब् थेई।

6 चेलाजगजी छाबै कै थेसी बेले ङ्हींई, झाइले सर पद्खु तई।

7 ईशुजी खसी चमैंलाई हुइसी बिई, “रिद्, आङ्हींन्,” बिई।

8 चमैं रिसी ङ्ह्योमा ईशु बाहेक चरी अरू खबै आम्रों।

9 चमैं डाँडाउँइले क्‍युरू तसेन्‍मुमा ईशुजी चमैंलाई बिई, “ङ सिबउँइले आरिन् सम्‍म तोगो भरखर तबै सैजग खबलाई या आबिद्, बरु ङ सिबउँइले रिखबै लिउँइजी बिलेन् तम्,” बिई।

10 चेलाजगजी ईशुने ङ्युइई, “धर्मगुरुजगजी परमेश्वरए खटिदिभिंबै म्रुँ युब् भन्‍दा ओसों स्‍योम्‍बै एलिया म्‍ही तसी युल् त्‍हुम् बिसी तले लुभिंब्‍ङें?”

11 ईशुजी जवाफ पिंई, “ओं, क्‍ह्रोंसेन [धर्मशास्‍त्रर प्‍ह्रीब अनुसार] ‘एलिया ओसोंन युम्। झाइले च युसी तान सै च म्रुँ युबै लागिर तयार लब्‍मु।’

12 तर याद थेंन्, एलिया युल् खाँइमु, तर म्‍हीजगजी चलाई ङो आसे, चमैंजी चलाई मनपरी लई। फेरि ङलाई या चमैंजी छाबै मनपरी लब्‍मु,” बिई।

13 बल्‍ल चेलाजगजी “ईशुजी बप्‍तिस्‍मा पिंबै यूहन्‍नाए बारेर ताँ लना,” बिब् क्‍होई।

ईशुजी मोंजी स्‍याबै कोलोलाई सन् लभिंबा

(मर्कूस ९:१४-२९; लूका ९:३७-४३)

14 चमैं म्‍हीए हूल मुबै क्‍ल्‍होर एयुई। म्‍ही घ्रि ईशु ङाँर खसी ईशुए ओसों पद्खु तसी

15 बिई, “प्रभु, ङए च्‍हए फिर दया लभिंन्। चलाई चर्बने बेथाजी स्‍याला, झाइले खोंयों खोंयों बेले मुर्छा पर्दिम्। च घरि घरि मिरै या क्‍युरै या क्‍हुरिह्याम्।

16 ङजी चलाई क्‍हीए चेलाजग ङाँर भई, तर चमैंजी सल् लला आखाँ,” बिई।

17 झाइले ईशुजी चमैंलाई बिई, “बाबै, क्‍हेमैंम् कति विश्वास आरेब्‍मैं अटेरी म्‍हीमैं मुना! ङ क्‍हेमैंने अझै कति ल्‍हे टिल् त्‍हुम्? ङजी क्‍हेमैंलाई कति सैदिल् त्‍हुम्? खोई, च कोलोलाई झुई भउ,” बिई।

18 झाइले ईशुजी च मोंलाई “त्‍होंह्याद्” बिई, झाइले च त्‍होंह्याई। च बेलार्न च कोलो सह्याई।

19 च लिउँइजी चेलाजग ईशु ङाँर खसी चमैं मात्रे मुमा “ङिजी च मों तले ल्‍हाला आखाँला?” बिसी ङ्युइई।

20 ईशुजी बिई, “क्‍हेमैं परमेश्वरए फिरी विश्वास कम्‍तीलेन् लसेरो आखाँ,” बिसी जवाफ पिंई। “छेन्‍ले याद थेंन्। क्‍हेमैंने रायोए फुँ तिफुँ जति विश्वास मुस्‍याँ चु डाँडालाई ‘क्‍याई स्‍योह्याद्’ बिस्‍याँ च क्‍याई स्‍योह्यामला। क्‍हेमैंजी तो ललेन खाँमला।

21 तर प्रार्थना लसी उपवास टिस्‍याँ बाहेक क्‍हेमैंजी छाबै किसिमबै मों ल्‍हाला आखाँ,” बिई।

ईशुजी खिए सिबै बारेर फेरि बिबा

(मर्कूस ९:३०-३२; लूका ९:४३-४५)

22 ईशु चेलामैंने बालुन् गालील अंचलर फेखई। झाइले ईशुजी चमैंलाई बिई, “त्‍हेरो ‘म्‍हीए च्‍ह’, अथवा ङलाई, क्‍हासी म्‍हीमैंए योर सुम्‍पिदिबै बेला तबि छेइमु।

23 चमैंजी ङलाई सैवाब्‍मु। तर सोंगैं लिउँइजी [परमेश्वरजी] ङलाई फेरि रिवाब्‍मु,” बिई। छाबै ताँ थेसी चेलाजगलाई ल्‍हे शोक तई।

ईशुजी मन्‍दिरए कर फोबा

24 ईशु नेरो चए चेलाजग कफर्नहुम बजारर फेखई। मन्‍दिरर्बै कर रिब्‍मैं खसी पत्रुसलाई ङ्युइई, “क्‍हीए गुरुजी मन्‍दिरर्बै कर फोम् उ आफो?”

25 पत्रुसजी जवाफ पिंई, “फोम्, तले आफोबा?” बिई।

झाइले पत्रुस धिं न्‍होंर होंबै लिउँइजी ईशुजी चलाई ङ्युइई, “शिमोन, क्‍हीला तो विचार मु हाँ? चु संसारर्बै म्रुँजगजी खबउँइले बाल रिम्? ह्रोंसए म्‍हीमैंउँइले रिम् उ, अरू म्‍हीजगने रिम्?” बिई।

26 पत्रुसजी, “अरू म्‍हीजगने,” बिसी जवाफ पिंई।

ईशुजी बिई, “ए, छ बिस्‍याँ म्रुँए म्‍हीमैंजी कर फोला आत्‍हु।

27 दिलेना ङ्ह्योजी चु म्‍हीमैंलाई गार आम्‍हाँरिगे बिसी फोले। च कारण ह्याद्, तालर बल्‍छीं प्रिंन्। तान भन्‍दा ओसों बल्‍छींर पर्दिबै ताँग ट्हुइद्। चए सुँरी क्‍हीजी पैसा घ्रि योंब्‍मु। च पैसाजी ङ्ह्यो ङ्हींए मन्‍दिरर्बै कर फोब् युम्। चन् बोसी चमैंलाई ङ्ह्योए कर फोभिंन्,” बिई।

खब थेबा बिबै ताँ

(मर्कूस ९:३३-३७; लूका ९:४६-४८)

18

च बेलारी चेलाजग ईशु ङाँर खसी ताँ घ्रि ङ्युइई, “स्‍वर्गर्बै राज्‍यरी तान भन्‍दा थेबा खब मुए?” बिई।

2 ईशुजी च्‍युथिरी कोलो घ्रिलाई हुइसी चमैंए उँइँर राल् भिंई।

3 झाइले ईशुजी बिई, “छेन्‍ले याद थेंन्। क्‍हेमैं सैं फेर्दिसी छाबै च्‍योंबै कोलो दों तबै सैं आप्‍यासयाँ क्‍हेमैंजी स्‍वर्गर्बै राज्‍यर खैलसे होंला आयों।

4 खब म्‍ही च्‍योंब तसी चु कोलो दोंले थेबा आप्‍हैं, च म्‍ही स्‍वर्गर्बै राज्‍यर तान भन्‍दा थेब् मु।

5 झाइले खब ङए म्‍ही तसेरो छाबै कोलो घ्रिलाई सब् लभिंबै माया लमु, च म्‍हीजी ङलाई या माया लम्।

आछ्याँबै केरी फसिदिबै कारणजग

(मर्कूस ९:४२-४८; लूका १७:१-२)

6 “ङए फिर विश्वास लब्‍मैं न्‍होंरी छाबै कोलोमैं दों तबै सैं प्‍याब्‍मैं घ्रिलाई मात्रे खबजी मुले ङउँइले स्‍योवास्‍याँ छाबै म्‍हीलाई [च आछ्याँबै केए सजाय योंब् भन्‍दा] खरीर थेबै ह्रेंदो च्‍योसी समुद्रर भ्‍योंवालेन् चए लागिर छ्याँब तमला।

7 धिक्‍कार, चु संसारर्बै म्‍हीमैं! तलेबिस्‍याँ चुरी म्‍हीजगलाई ङउँइले स्‍योवाबै आछ्याँबै कारणजग मु। छाबै कारणजग खोंयोंई तम्, तर छाबै के लब्‍मैंलाई झन् धिक्‍कार मु।

8 “क्‍हीए यो अथवा प्‍हलीजी क्‍हीलाई परमेश्वरउँइले एवाब् म्‍हैइबिस्‍याँ चलाई क्‍याँसी भ्‍योंवान्। तलेबिस्‍याँ यो प्‍हली आथोल्‍ले आखिररी नरकर्बै मिर पर्दिब् भन्‍दा बरु डुँड तसी खोंयोंई आखाँबै जीवन योंबा क्‍हीए लागिर बेले स्‍वाब् ग।

9 झाइले छलेन क्‍हीए म्‍यींजी क्‍हीलाई प्‍ह्रला आतबै घ्‍याँउँई ल्‍हैदिस्‍याँ चलाई या ट्हुइसी भ्‍योंवान्। म्‍यीं ङ्हींफुँ तसी आखिररी नरकर्बै मिर पर्दिब् भन्‍दा बरु कन तसी खोंयोंई आखाँबै जीवन योंबा क्‍हीलाई झन् स्‍वाब मु,” बिई।

10 “चु छाबै कोलोमैं दों तब्‍मैंलाई खबलाई या हेल आलद्। चु ताँरी क्‍हेमैंजी याद थेंन्। छेन्‍ले याद थेंन्, चमैंए रक्षा लभिंबै स्‍वर्गदूतजग स्‍वर्गरी खोंयोंई ङए आबाए उँइँर्न तम्। [

11 परमेश्वरउँइले कुल्‍भिंबै म्‍ही, अथवा ङ, म्‍हब्‍मैंलाई म्‍हैसी जुगुदिभिंबरी युइमु।]

म्‍हह्याबै क्‍ह्युए नमुना

(लूका १५:३-७)

12 “क्‍हेमैं विचार तो मु? क्‍ह्यु प्‍ह्र मुबै प्‍ह्रोंछैंजी क्‍ह्यु घ्रि म्‍हह्यास्‍याँ, चजी खै ललाई? चजी च उनान्‍सयवटा क्‍ह्युलाई वाथेंसी च म्‍हह्याबै क्‍ह्यु घ्रिलाई म्‍हैबर आह्यारोवा?

13 छेन्‍ले याद थेंन्, चजी च म्‍हह्याबै क्‍ह्यु योंबै लिउँइजी च आम्‍हबै उनान्‍सयवटा क्‍ह्युजगए लागिर भन्‍दा च घ्रि योंसी प्‍ह्रोंछैं बेले सैं तोंम्।

14 छलेन क्‍हेमैंए स्‍वर्गर टिबै परमेश्वर आबाज्‍यै या कोलोमैंल् दों तबै सैं प्‍याब्‍मैं घ्रिलाई या खिए बगालउँइले आम्‍हरिगे बिसी इच्‍छा लम्,” बिई।

आछ्याँबै के लबै भाइ

(लूका १७:३)

15 “फेरि अर्को ताँ, क्‍हीए भाइजी क्‍हीलाई तोई आछ्याँबै के लस्‍याँ पहिले च ङाँर ह्यासी चए गल्‍तीए बारेर क्‍हेमैं ङ्हींजी मात्रे एकान्‍तले सल्‍लाह लद्। चजी क्‍हीए ताँ थेल् ङेंस्‍याँ क्‍हेमैं ङ्हींना ङ्हींन् क्‍ह्रीह्याम्।

16 तर चजी क्‍हीए ताँ थेंला आङेंस्‍याँ म्‍ही घ्रिदे ङ्हींदे अर्को साक्षी गवाही लबरी क्‍हीने बालु बोसी चने बालु सल्‍लाह लद्। तलेबिस्‍याँ धर्मशास्‍त्ररी छ प्‍ह्रीथेंइमु, ‘उजूर लस्‍याँ साक्षी गवाही टिब्‍मैं ङ्हींदे सोंदे चैदिम्’ बिसी छले प्‍ह्रीथेंई।

17 अझै या चजी क्‍हेमैंए ताँ थेला आङेंस्‍याँ परमेश्वरलाई विश्वास लबै टोलीए सभाए उँइँरी ह्यासी तान ताँ बिद्। झाइले च सभाए निर्णय या आङेंस्‍याँ चलाई परमेश्वरलाई आम्‍हाँदिब्‍मैंलाई दों म्‍हैंन्, अथवा विदेशी सरकारए लागिर बाल रिब्‍मैंलाई दों ङ्हाँन्।” [चए मतलब च म्‍हीउँइले स्‍यो तद्।]

18 “छ तसी छेन्‍ले थाद तेंन्, क्‍हेमैंजी चु पृथ्‍वीरी तो ताँ बेठीक ठहर्दिमु, च ताँ स्‍वर्गरी बेठीक ठहर्दिब्‍मु, झाइले क्‍हेमैंजी चु पृथ्‍वीरी तो ताँ ठीक ठहर्दिमु, च ताँ स्‍वर्गर ठीक ठहर्दिब्‍मु।

19 “झाइले अझै याद थेंन्, चु पृथ्‍वीरी क्‍हेमैं न्‍होंरी म्‍ही ङ्हीं क्‍ह्रीसी प्रार्थना लसी तो सै ह्रिमु, स्‍वर्गर मुबै परमेश्वर ङए आबाजी क्‍हेमैंलाई च सै पिंब्‍मु।

20 तलेबिस्‍याँ खनीर मुले म्‍ही ङ्हींदे सोंदे ङए मिंरी, अथवा ङए म्‍हीमैं तसी, खुमु, ङ चमैंए म्‍हाँजुर्न तब्‍मु,” बिई।

माफ आपिंबै नोकरए नमुना

21 झाइले पत्रुस खसी ईशुने ङ्युइई, “गुरु, ङए अउजी ङलाई आछ्याँबै के लब्रें लस्‍याँ कति पल्‍ट सम्‍म चलाई माफ पिंल् त्‍हुम्? ङ्यीब्‍ले सम्‍म माफ पिंले उ?” बिसी ङ्युइई।

22 ईशुजी जवाफ पिंई, “आङीं, ङ्यीब्‍ले सम्‍मम् खनी तबा आता, तर ङ्यीच्‍यु सगणा ङ्यी [च्‍योला आखाँबै] पल्‍ट सम्‍म माफ पिंल् त्‍हुम्!

23 नमुना घ्रि बिले: स्‍वर्गर्बै राज्‍य म्रुँ घ्रि दों तबन् ग। च म्रुँ ह्रोंसए के लबै म्‍हीमैंने छे फोद् बिबर होंई।

24 म्रुँजी हिसाब लबर होंमा करोड च्‍यु म्‍हुई फोल् त्‍हुबै असामी घ्रिलाई म्‍हीजगजी च म्रुँ ङाँर भई।

25 च म्‍हीने चलाई पूरा छे फोबै म्‍हुई आरेला। चु कारण च म्रुँजी खिए कर्मचारीलाई बिई, ‘चु म्‍ही, चए म्रिं, च्‍ह-चमीं नेरो चने मुबै तान सै चुँसी ङलाई पूरा पैसा पिंन्,’ बिसी हुकुम पिंई।

26 “च के लबै म्‍हीजी ह्रोंसए मालिकए उँइँर च्‍ही धुँसी बिन्‍ती चडिदिई, ‘च्‍हौदे दिन भैंभिंन्, ङजी पूरा हिसाब क्‍हीलाई फोस्‍यो,’ बिई।

27 चलाई म्रोंसी म्रुँलाई ल्‍होयो खई। झाइले म्रुँजी चए छे माफ लभिंसी चलाई छलेन ह्याल् भिंई।

28 “तर च के लबै म्‍ही बाहिरू ह्यामा अर्को के लबै अउ घ्रिने त्‍होई। च ओसोंबै म्‍हीलाई च अर्को म्‍हीजी म्‍हुई प्‍ह्र फोल् त्‍हुमला। छ तमा चजी चए खरीर क्‍हासी चलाई आँठिदिसी ‘ङए छे फोद्,’ बिई।

29 “फेरि च दोस्रो के लबै म्‍हीजी च्‍ही धुँसी चने बालु बिन्‍ती लई, ‘च्‍हौदे दिन भैंभिंन्, ङजी क्‍हीए छे फोस्‍यो,’ बिई।

30 तर च आङें, बरु झन् छे आफोन् सम्‍म च म्‍हीलाई झयालखानर थुन्‍दिवाई।

31 “अरू के लबै अउमैंज्‍यै या चु तान ताँ म्रोंरिला। चमैं सैं नई, झाइले मालिक ङाँर ह्यासी तान ताँ बिवाई।

32 च कारण च मालिकजी च पहिलो के लबै म्‍हीलाई न्‍होंर हुइई। चजी चलाई बिई, ‘खनीर्बै दुष्‍ट नोकर मुना, क्‍हीमी! क्‍हीजी बिन्‍ती लसी ङजी क्‍हीलाई तान छे माफ आलभिं वा?

33 ङजी क्‍हीलाई दया लब् दोंले, क्‍हीज्‍यै या ह्रोंसए के लबै अउलाई दया लल् त्‍हुबा, आङीं वा?’ बिई।

34 झाइले च मालिकजी ‘चुजी पूरा छे आफोन् सम्‍म झयालखानर चोट चल्‍ले थुन्‍दिथेंन्,’ बिसी हुकुम पिंई।”

35 च नमुना बिसी ईशुजी खिए चेलामैंने छ बिई, “छले क्‍हेमैंजी ह्रोंसए सैं न्‍होंरी ह्रोंसए अउमैंलाई माफ पिंल् त्‍हुम्। क्‍हेमैंजी माफ आपिंइबिस्‍याँ ङए स्‍वर्गर मुबै आबाज्‍यै या क्‍हेमैंलाई छाबै हिसाबलेन् माफ आपिं,” बिई।

म्रिं वाबै बारेर लुभिंबा

(मर्कूस १०:१-१२)

19

ईशुजी चु ताँजग बिल् खाँबै लिउँइजी खि गालील अंचलउँइले यर्दन स्‍योंए क्‍योंजा घ्‍याँउँइले यहूदिया अंचलर युई।

2 म्‍हीए हूल थेबा खिए लिली खई, झाइले खिजी चर्न चमैंलाई सल् लभिंई।

3 कोई फरिसी टोलीमैं ईशु ङाँर खसी ङो च्‍हुबरी ईशुलाई प्रश्‍न ङ्युइई। चमैंजी “म्‍हीजी तो मुले कारणजी ह्रोंसए म्रिं वाब तम् उ आता?” बिसी ङ्युइई।

4 ईशुजी जवाफ पिंई, “क्‍हेमैंजी धर्मशास्‍त्र आखेइमु उ तो? म्‍ही बनिदिबा ओनोंन्

‘भाले नेरो योंमा परमेश्वरजी बनिदिई,’

आङीं वा?

5 छ लमा

‘आमुयुँजी ह्रोंसए आबा-आमाउँइले फ्रिसी ह्रोंसए प्‍ह्रेंस्‍योने बालु क्‍ह्रीसी चमैं ङ्हीं जीउ घ्रिन् तसी टिब्‍मु।’

6 चु कारण चमैं ङ्हीं आङीं, तर घ्रिन् ग। चमैंलाई परमेश्वरजी बालुन लसेरो चमैं ङ्हींलाई म्‍हीजी फ्रिवाला आता,” बिई।

7 फरिसीजौजी ईशुने अझै ङ्युइई, “छ बिस्‍याँ ङ्ह्योए खे मोशाजी ‘म्रिं वावा ङ्हाँब्‍मैंजी पार लबै कागज प्‍ह्रीसी वालेन् तम्,’ बिसी ङिलाई तले छ बिई?”

8 ईशुजी जवाफ पिंई, “क्‍हेमैंए सैं साह्रो तसेरो मोशाजी क्‍हेमैंलाई म्रिं वाल् भिंई। तर परमेश्वरजी म्‍हीलाई बनिदिबै बेलार छाबै चलन आलला।

9 याद थेंन्, खब मुले आमुयुँजी प्‍ह्रेंस्‍यो फाल्‍टु म्‍हीने आरोलेया च आमुयुँजी च प्‍ह्रेंस्‍योलाई वासी अर्को विवाह लइबिस्‍याँ, च आमुयुँलाई जारीए पाप खम्,” बिई।

10 छ बिब् थेसी खिए चेलामैंजी “आमुयुँ छले चए म्रिंने टिल् त्‍हुस्‍याँ [ङि] विवाह आलस्‍याँ ठीक तमला,” बिई।

11 ईशुजी बिई, “ओं, तर च विवाह आलल्‍लेन् तमला बिबै ताँ तान म्‍हीजी ङेंल् खाँबै ताँ आङीं, तर विवाह आलल्‍ले टिबै लागिर परमेश्वरउँइले मदत चैदिम्। म्‍हीजग खिन् टिला आखाँ।

12 फेरि कोई कोईजी विवाह आला: कोई चाहिं फिबै ओनोंन् विवाह लबै लागिर जीउ ठीक आता, अरूलाई चाहिं म्‍हीजगजी खसी लवासी विवाह लला आखाँ, झाइले अरूमैंजी ‘स्‍वर्गर्बै राज्‍यए लागिर के लबरी विवाह आलल्‍लेन् तम्’ बिसी विवाह आला। छ तसी चु ताँ ङेंल् खाँब्‍मैं ङेंरिगे” बिई।

ईशुजी कोलोजौलाई आशीष पिंबा

(मर्कूस १०:१३-१६; लूका १८:१५-१७)

13 कोई म्‍हीमैंजी कोलोजौलाई ईशु ङाँर भई। खिजी चमैंए फिरी खिए यो थेंसी आशीष पिंरिगे बिसी चमैंजी कोलोमैं भला। तर खिए चेलाजौजी च म्‍हीमैंलाई बेले हौदिवाई।

14 तर ईशुजी बिई, “च कोलोजौलाई ङ ङाँर खल् भिंन्। चमैंलाई आरोक्‍दिद्। तलेबिस्‍याँ स्‍वर्गर्बै राज्‍य च्‍योंबै कोलोजौए सैं दों तब्‍मैंए लागिर ग,” बिई।

15 झाइले कोलोजौलाई यो थेंसी आशीष पिंसी खिए घ्‍याँ क्‍हाई।

प्‍ल्‍होबै फ्रेंसीं घ्रि

(मर्कूस १०:१७-३१; लूका १८:१८-३०)

16 तिगैं म्‍ही घ्रि ईशु ङाँर खसी ङ्युइई, “ङजी तो छ्याँबै के लसी परमेश्वरने खोंयोंई टिल् योंम्, गुरु?” बिई।

17 ईशुजी जवाफ पिंई, “क्‍हीजी छ्याँबै केए बारेर तले ङने ङ्युइमु? परमेश्वर घ्रि मात्रे छ्याँब मु। क्‍ही परमेश्वरने खोंयोंई टिटि ङ्हाँस्‍याँ खिए आज्ञाजग म्‍हाँदिल् त्‍हुम्,” बिई।

18 चजी फेरि ङ्युइई, “खब् आज्ञाजग?”

ईशुजी बिई, “चुमैंन् ग: म्‍हीलाई आसैद्, जारी के आलद्, आह्योद्, स्‍युर आत्‍येद्,

19 आबा-आमालाई मान मनितो लद्, झाइले ह्रोंसए अउलाई या ह्रोंसलाई दोंले सब् लबै माया लद्। छाबै आज्ञा म्‍हाँदिद्,” बिई।

20 झाइले च फ्रेंसींजी बिई, “चु आज्ञाजग ङजी छेनाले म्‍हाँदिइमु। अरू बाँकी तो लल् त्‍हुम्?” बिई।

21 ईशुजी चलाई बिई, “क्‍ही क्‍ह्रोंसेन पक्‍का तता ङ्हाँस्‍याँ ह्यासी क्‍हीने मुबै सम्‍पत्ति तान चुँसी पैसा गरीबजौलाई च्‍हुभिंन्। झाइले क्‍हीजी स्‍वर्गर्बै धनसम्‍पत्ति योंब्‍मु। झाइले खसी ङए लिली ल्‍हैदिद्,” बिई।

22 तर छ बिब् थेसी च फ्रेंसीं ल्‍यी अन्‍यारो तसी एह्याई, तलेबिस्‍याँ चला धनसम्‍पत्ति थुप्रोन् मुला।

23 च लिउँइजी ईशुजी खिए चेलाजौलाई बिई, “छेन्‍ले याद थेंन्, प्‍ल्‍होबै म्‍हीमैंलाई स्‍वर्गर्बै राज्‍यर होंब बेले गाह्रो तम्।

24 ङई क्‍हेमैंलाई बिम्, ऊँटलाई त्‍हाए म्‍यींउँइले क्‍युल्‍ब भन्‍दा या प्‍ल्‍होबै म्‍ही परमेश्वरए राज्‍यर होंब बेले गाह्रो तम्,” बिई।

25 चु ताँजौ थेसी चेलाजौ छक्‍क पर्दिई। “छ तस्‍याँ खबलाई जुगुदिल् योंम्,” बिसी चमैंजी बिई।

26 ईशुजी चमैंउँई ङ्ह्योबै ङ्ह्योबन् तसी बिई, “म्‍हीजी लबाजी जुगुदिला आखाँ, तर परमेश्वरजी तान सै लल् खाँम,” बिई।

27 झाइले पत्रुसजी अझै बिई, “ङ्ह्योद्, ङिम् तान सै प्‍यीसी क्‍हीए लिली ल्‍हैदिइमु। ङिजी तो योंब्‍मु?” बिई।

28 ईशुजी चमैंलाई जवाफ पिंई, “छेन्‍ले याद थेंन्, ङ त्‍हेरो खबै जुगरी बेले मान तबै राज गद्दीर टिब्‍मु। क्‍हेमैंजी तोगो ङए लिली ल्‍हैदिसी च बेलारी क्‍हेमैं या न्‍याय लबै म्‍हीजग दोंले ह्रोंस ह्रोंसए बाह्रवटा गद्दीर टिब्‍मु। क्‍हेमैंजीन् इस्राएल जातर्बै बाह्र कुलमैंए फिरी न्‍याय लब्‍मु।

29 फेरि खब म्‍हीजी ङए लागिर ह्रोंसए धिं, दाज्‍यू-भाइ, दिदी-बहिनी, आबा-आमा, प्‍हस्‍या-प्‍हसी, क्‍ल्‍हो-न्‍हें वाथेंम्, च म्‍हीजी च भन्‍दा प्‍ह्र गुणा बढ्ता फिर्ता योंब्‍मु। अझै या चमैंजी खोंयोंई आखाँबै जीवन योंब्‍मु।

30 तर ल्‍हे तोगो थेब् तब्‍मैं च्‍योंब् तब्‍मु। झाइले ल्‍हे तोगो च्‍योंब् तब्‍मैं थेब् तब्‍मु,” बिई।

बारीर के लबै म्रोंम्‍मैं

20

“स्‍वर्गर्बै राज्‍यम् बारी क्‍ल्‍हे घ्रि दों तबन् ग। च म्‍ही तिगैं न्‍हाँक्‍कर्न ह्रोंसए बारीर के लबरी म्रोंम्‍मैं म्‍हैबर त्‍होंई।

2 चजी दिनर्बै ठीक ज्‍याला, अथवा चाँदीए मोहर घ्रि पिंबै मन्‍जूर लसी म्रोंम्‍मैंलाई के लबर बारीर कुल्‍भिंई।

3 “झाइले नौ बजे जरे च फेरि बजारउँई ह्याई। चर चजी च्‍हौदे म्‍हीजगलाई के आरेसी छलेन् रारिब् म्रोंई।

4 चजी चमैंलाई, ‘क्‍हेमैं या ङए बारीर के लबर ह्याद्। ङजी क्‍हेमैंलाई ठीक पैसा पिंस्‍यो,’ बिई।

5 चमैं या ह्याई।

“झाइले च क्‍ल्‍हेजी फेरि बाह्र बजे जरे, फेरि तीन बजे जरे या, बजारर ह्यासी म्‍हीजगलाई छान् बिई।

6 छलेन पाँच बजे जरे फेरि बजारर ह्याई। चजी म्‍ही च्‍हौदेलाई फेरि रारिब् म्रोंई। चजी चमैंलाई ङ्युइई, ‘बिना केरी क्‍हेमैं त्‍हींइतिमी तले चुर टिरीला?’

7 “चमैंजी जवाफ पिंई, ‘खोई, खबज्‍यै या केर आल्‍हैदि, तो लबा?’ बिई।

“चजी बिई, ‘लु, छ बिस्‍याँ क्‍हेमैं या ङए बारीर के लबर ह्याद्।’

8 “नेसा तबै लिउँइजी क्‍ल्‍हेजी ह्रोंसए हिसाब लबै नोकरलाई हुइसी बिई, ‘चु म्रोंम्‍मैंलाई हुइसी चमैंए ज्‍याला बुझिदिभिंन्। लिली खब्‍मैंलाई तान भन्‍दा ओसों पिंन्, तान भन्‍दा ओसों खब्‍मैंलाई लिली पिंन्,’ बिई।

9 झाइले पाँच बजे खसी के शुरू लब्‍मैंलाई चाँदीए मोहर घ्रि घ्रि पिंई।

10 चु कारण तान भन्‍दा ओसों केर होंब्‍मैंलाई ज्‍याला बुझिदिबर होंमा चमैंजी, ‘ङ्ह्योजी ल्‍हे योंलाई,’ बिसी आशा थेंला। तर चमैंज्‍यै या म्‍हीई ह्रेंस्‍यो चाँदीए मोहर घ्रि घ्रि योंई।

11 चमैंजी ह्रोंसए ज्‍याला किंसी च क्‍ल्‍हे ङाँर ह्यासी गन गन लबर होंई।

12 चमैंजी बिई, ‘ङ्ह्योत्ती, चु लिउँई खबै म्‍हीमैंजी घण्‍टा घ्रि मात्रे के लई, ङिजीम् त्‍हींइतिमी त्‍हीयाँर सिह्या सिह्याले के लई। तर क्‍हीजी चमैंलाई या ङिलाई दों प्रि ज्‍याला पिंई,’ बिई।

13 “तर च क्‍ल्‍हेजी चमैं न्‍होंर्बै म्‍ही घ्रिलाई बिई, ‘ङ्ह्योद्, भाइ, ङ क्‍हीलाई अन्‍याय आलइमु। क्‍ही चाँदीए मोहर घ्रिरी त्‍हींइतिमी के लम् बिसी खुशी मुला, आङीं वा?

14 क्‍ही ह्रोंसए ज्‍याला किंसी धिंर ह्याद्। ङई चु क्‍हैल्‍ले खब्‍मैंलाई या क्‍हीलाई दों प्रि ज्‍याला पिंपिं ङ्हाँम्।

15 ङए पैसा ङई तो लला ङ्हाँमु चन् लबा ङए हक मु, आङीं वा? ङजी दया लसी क्‍ही ईख तई उ तो?’ बिई।”

16 झाइले ईशुजी चमैंने अझै बिई, “छले खब म्‍ही तोगो लिली तम् चमैं लिउँइजी ओसों तब्‍मु, झाइले खब म्‍ही तोगो ओसों तम् चमैं लिउँइजी लिली तब्‍मु,” बिसी ईशुजी ताँ टुँगुदिवाई।

ईशुजी तेस्रो पाली खि सिबै बारेर बिबा

(मर्कूस १०:३२-३४; लूका १८:३१-३४)

17 ईशु यरूशलेम राजधानीर्बै डाँडाउँई क्रेमा घ्‍याँरी खिजी बाह्रजना चेलाजौलाई एकान्‍तले बिई,

18 “थेद्, ङ्ह्यो यरूशलेमउँई ह्यासेन्‍मु। ‘म्‍हीए च्‍हलाई,’ अथवा ङलाई, चर क्‍हासी म्‍हीजगजी मुख्‍य पूजाहारीजौ नेरो धर्मगुरुजौए योर सुम्‍पिदिवाब्‍मु। झाइले चमैंजी ङलाई सैवाबै हुकुम पिंसी

19 ङलाई अरू जातिमैंए योर बोसी पिंवाब्‍मु। चमैंजी ङलाई बिल्‍ली लब्‍मु, कोर्रा ल्‍हैदिसी क्रूसर टाँइदिसी सैवाब्‍मु, झाइले सोंगैं लिउँइजी [परमेश्वरजी] ङलाई फेरि रिवाब्‍मु,” बिई।

आमा घ्रिए बिन्‍ती

(मर्कूस १०:३५-४५)

20 झाइले जबदीए म्रिंजी ह्रोंसए च्‍ह ङ्हींलाई भसी ईशु ङाँर खई। झाइले च ईशुलाई फ्‍योसी बिन्‍ती घ्रि ह्रिई।

21 ईशुजी चलाई ङ्युइई, “लु बिद्, क्‍हीलाई तो चैदिम्?”

चजी बिई, “क्‍ही म्रुँ तमा क्‍हीजी मान योंबै क्‍ल्‍होरी चु ङए च्‍ह ङ्हींलाई घ्रिलाई क्‍हीए क्‍योलोउँई पट्टि झाइले अर्कोलाई देब्रे पट्टि कुँल् भिंन्,” बिई।

22 तर ईशुजी च च्‍हमैंलाई जवाफ पिंई, “क्‍हेमैंजी तो ह्रिरिइमु, च सैन् क्‍हेमैंलाई थाहा आरे। ङजी त्‍हेरो नोबै सिल् त्‍हुबै दुःख क्‍हेमैं नोल् खाँम्‍मा?” बिसी ङ्युइई।

चमैंजी “खाँम्” बिसी जवाफ पिंई।

23 ईशुजी बिई, “ओं, ङई नोबै सिल् त्‍हुबै दुःख क्‍हेमैंज्‍यै या निश्‍चय नोल् त्‍हुम्। तर ङए क्‍योलो नेरो देब्रेउँई खब टिबा बिसी त्‍हाँबै हक ङलाई आरे। च कुँबै क्‍ल्‍होजग खब म्‍हीजगए लागिर ङए आबाजी तयार लथेंइमु, च म्‍हीमैंए लागिर ग,” बिई।

24 अरू चेलामैं च्‍युजी च ताँ थेसी च त्‍यी ङ्हीं म्रोंसी बेले रिस खई।

25 चु कारण ईशुजी चमैं तानलाई खि ङाँर हुइसी संझिदिई, “क्‍हेमैंलाई थाहा मु, चु संसारर्बै म्रुँजगजी खेमैंए जनताए फिर हुकुम चलिदिम्, झाइले चिबजगजी अरू म्‍हीजगए फिरी राज्‍य चलिदिम्,

26 तर क्‍हेमैं न्‍होंर बिस्‍याँ छाबै चलन आतरिगे। म्‍ही घ्रि क्‍हेमैं न्‍होंरी थेबा तता ङ्हाँस्‍याँ, चजी तानलाई सेवा लल् त्‍हुम्।

27 झाइले ओसों तता ङ्हाँस्‍याँ चजी क्‍हेमैंए तान भन्‍दा च्‍योंबै नोकरन् तल् त्‍हुम्।

28 ‘म्‍हीए च्‍ह’, अथवा ङइ या अरूमैंउँइले सुख योंबर युबा आङीं, तर अरूए सेवा लबर युब् ग, फेरि ल्‍हे म्‍ही नरकर आह्यारिगे बिसी चमैंलाई खाबै लागिर ङए जीउ पिंबर युब् ग,” बिई।

ईशुजी कन ङ्हींलाई सन् लबा

(मर्कूस १०:४६-५२; लूका १८:३५-४३)

29 चमैं जेरिको शहरउँइले प्‍यीथेंमा ईशुए लिली ल्‍हे म्‍ही हूल खई।

30 कनमैं ङ्हीं घ्‍याँए छ्योगर टिरिला। चमैं ङ्हींजी ईशु च घ्‍याँउँइलेन् ह्याइनमु बिबै ताँ थेई। चु कारण चमैं ङ्हीं कै त्‍येबर होंई, “ओ प्रभु, ओ दाऊदए सन्‍तानर्बै ईशु, ङिए फिर दया लभिंन्,” बिई।

31 म्‍हीए हूलजी, “तोई आबिद्, चूप ल्‍हैदिद्,” बिसी चमैं ङ्हींलाई हौदिई, तर चमैं ङ्हींजी झन् सारले चिचिदिई, “ओ प्रभु, ओ दाऊदए सन्‍तानर्बै ईशु, ङिए फिर दया लभिंन्,” बिसी अझै बिई।

32 ईशु चर्न रासी चमैंलाई हुइसी ङ्युइई, “लु, बिद्, ङई क्‍हेमैंलाई तो लभिंले?”

33 झाइले चमैंजी “हजुर, ङिए म्‍यीं म्रोंन् लभिंन्,” बिई।

34 ईशुलाई ल्‍होयो खसी चमैं ङ्हींए म्‍यीं छुइभिंई। च तोदोंन् चमैंए म्‍यीं म्रोंल् खाँब् तह्याई, झाइले चमैं ईशुए लिली ल्‍हैदिई।

ईशु बेले थेबै मानले यरूशलेम शहरर होंबा

(मर्कूस ११:१-११; लूका १९:२८-४०; यूहन्‍ना १२:१२-१९)

21

चमैं यरूशलेमउँई क्रेरिमा जैतून बिबै डाँडा ङाँर बेथफागे बिबै नाँसर फेखला। ईशुजी चेलामैं ङ्हींलाई छ बिसी कुल्‍भिंई,

2 “क्‍हेमैं ङ्हीं च ओसोंबै नाँसर ह्याद्। चर ह्यासी गधा घ्रि नेरो चए झज बालुन् च्‍युँइँथेंब् स्‍याब्‍मु। चमैंलाई प्‍यीसी ङ ङाँर भउ।

3 खबज्‍यै क्‍हेमैंलाई तोई बिस्‍याँ, ‘गुरुलाई चुमैंए खाँचो मु’ बिद्, झाइले च म्‍हीजी झवाट्टन् प्‍यीभिंब्‍मु,” बिई।

4 परमेश्वरए ताँ बिभिंबै स्‍योम्‍बै म्‍हीजी बिबै ताँ पूरा तबरी छ तई। चजी बिला,

5 “सियोन [अथवा यरूशलेम] शहरलाई छ बिभिंन्,

त्‍हेरो क्‍हीए म्रुँ क्‍ही ङाँर खइनमु,

थेबा आप्‍हैंन्‍ले गधाए फिर क्रेसी खइमु,

अथवा गधाए झजए फिर क्रेसी खइमु,”

बिसी प्‍ह्रीला।

6 छ तसी चेलाजौजी ओसों ह्यासी ईशुजी बिबै अनुसार छान् लई।

7 चमैंजी गधा नेरो गधाए झज ईशु ङाँर भसी क्‍वें प्‍लिसी चमैंए फिर तिभिंई। झाइले ईशु क्रेसी कुँई।

8 च म्‍हीजौए थेबै हूलजी क्‍वें प्‍लिसी घ्‍याँर तिभिंई। अरू म्‍हीजग चाहिं सिं धुँए हाँगाजौ थोसी ईशुलाई मान लबरी घ्‍याँर तिभिंई।

9 ईशुए ओसों लिली प्‍ह्रबै तान म्‍हीमैंजी कै त्‍येसी छ बिई, “स्‍योम्‍बै दाऊद म्रुँए सन्‍तान जय जय तरिगे! प्रभु परमेश्वरजी सकल्‍भिंबै म्‍हीलाई आशीष तरिगे! स्‍वर्गर्बै तान भन्‍दा थेबै क्‍ल्‍होर मुबै परमेश्वरए जय जय तरिगे!” बिई।

10 ईशु यरूशलेम शहरर होंमा तान शहर भरि हल्‍ला मचिदिई। “चु खब जा?” बिसी म्‍हीजौजी ङ्युइबर होंई।

11 “चु गालील अंचलर्बै नासरतथें ईशु ग। चु परमेश्वरए ताँ बिभिंबै म्‍ही ग,” बिसी च हूलर्बै म्‍हीजौजी जवाफ पिंई। ङ्ङशन

ईशु मन्‍दिरर ह्याबा

(मर्कूस ११:१५-१९; लूका १९:४५-४८; यूहन्‍ना २:१३-२२)

12 झाइले ईशु मन्‍दिरर ह्याई। चरी व्‍यापार लसी टिब्‍मैं तानलाई ल्‍हावाई। ईशुजी पैसा त्‍यीबै कर्मचारीजौए टेबलजग पल्‍टिदिवाई। झाइले परेवा चुँब्‍मैंए कुर्सीजग पल्‍टिदिवाई।

13 ईशुजी चमैंलाई हौदिसी बिई, “परमेश्वरजी बिबै ताँ धर्मशास्‍त्ररी छले प्‍ह्रीइमु,

‘ङए धिंलाई प्रार्थना लबै धिं बिब्‍मु।’

तर क्‍हेमैंजी चु धिंलाई डाँकुजौ टिबै उ बनिदिवाई,” बिई।

14 झाइले च मन्‍दिररी कन नेरो लङ्गडा म्‍हीमैं ईशु ङाँर खसी खिजी चमैंलाई सन् लभिंई।

15 मुख्‍य पूजाहारी नेरो धर्मगुरुजौजी ईशुजी लबै छक्‍क पर्दिबै के म्रोंई। झाइले च्‍युगुथिरी कोलोमैंजी मन्‍दिररी ईशुलाई “ओ स्‍योम्‍बै दाऊद म्रुँए सन्‍तान, जय तरिगे” कै बिसी त्‍येबा या चमैंजी थेई। छ तसी चमैं ईशुलाई म्रोंसी रिस खई।

16 “चु कोलोमैंजी तो बिरिइमु, क्‍हीजी थेइमु वा?” बिसी चमैंजी ईशुलाई ङ्युइई।

ईशुजी जवाफ पिंई, “थेइमु, तले आथेबा। धर्मशास्‍त्ररी छाई या प्‍ह्रीइमु,

‘च्‍योंबै कोलोमैंलाई नेरो ओलाँ कोलोमैंलाई या

परमेश्वरजी खिलाई थेबै प्रशंसा चडिदिबै बानी लुभिंइमु।’

छाबै ताँ क्‍हेमैंजी खोंयोंई या आखेइमु वा?” बिई।

17 छ बिसी ईशु चमैंलाई वाथेंसी च शहरउँइले त्‍होंसी बास टिबै लागिर बेथानी नाँसउँई ह्याई।

ईशुजी तुँबु धुँलाई सराप झोंमा यहूदीमैंलाई खबै सजायए नमुना पिंबा

(मर्कूस ११:१२-१४, २०-२४)

18 प्‍हनाउँदों न्‍हाँक्‍कर्ना शहरउँई एखमा घ्‍याँरी ईशुलाई फो ख्रेंई।

19 घ्‍याँए छ्योगर तुँबु धुँ घ्रि म्रोंसी झाइ ह्याई। तर च धुँरी प्‍हो बाहेक अरू तो सै या आरेला। च कारण ईशुजी च धुँलाई बिई, “त्‍हेरो क्‍हीजी फल खोंयोंई आरुरिगे,” बिसी बिई। च तुँबु धुँ च तोदोंन् कारह्याई।

20 छाब् म्रोंसी चेलाजग छक्‍क पर्दिई। “च्‍हौ युम्‍नन् या तुँबु धुँ कारह्याम् मुना, तले ङें?” बिई।

21 ईशुजी जवाफ पिंई, “छेन्‍ले याद थेंन्, क्‍हेमैंजी तोई शङ्का आलनाले विश्वास लस्‍याँ क्‍हेमैंज्‍यै या चु तुँबु धुँलाई ङई लब् दोंले लल् खाँब्‍मु। च्‍हौ मात्रे आङीं, ङ्ङशखतुँबुए धुँङ्ङशन तर क्‍हेमैंजी चु डाँडालाई, ‘स्‍योसी समुद्रर तह्याद्’ बिलेना छान् तब्‍मु।

22 ओं, परमेश्वरए फिर विश्वास लुस्‍याँ क्‍हेमैंजी प्रार्थना लमा खिने तो सै ह्रिलेया क्‍हेमैंजी च सै योंब्‍मु,” बिई।

ईशुए हकए बारेर ताँ ङ्युइब

(मर्कूस ११:२७-३३; लूका २०:१-८)

23 च लिउँइजी ईशु मन्‍दिरर होंसी ताँ लुभिंबर होंला। झाइले मुख्‍य पूजाहारीजौ नेरो यहूदी चिबनाँबजग खि ङाँर खसी ङ्युइई, “चु केजग लबरी क्‍हीलाई तो हक मु? क्‍हीलाई चु केजौ लबै हक खबजी पिंई?” बिसी ङ्युइई।

24 ईशुजी चमैंलाई बिई, “ङज्‍यै या क्‍हेमैंलाई पहिले ताँ घ्रि ङ्युइम्। क्‍हेमैंजी ङए ङ्युइबै जवाफ पिंइबिस्‍याँ ङलाई चु के लबै हक खबजी पिंई बिसी ङजी जवाफ पिंस्‍यो।

25 लु बिद्, बप्‍तिस्‍मा पिंबै यूहन्‍नाजी खनीउँइले हक योंई? म्‍हीउँइले उ परमेश्वरउँइले?” बिसी ङ्युइई।

झाइले चमैं ह्रोंस ह्रोंसन् यूहन्‍नाए बारेर छलफल लबर होंई। “त्‍हेरो ङ्ह्योजी तो जवाफ पिंले? ङ्ह्योजी ‘परमेश्वरउँइले युब् ग’ बिस्‍याँ चजी ‘छ बिस्‍याँ तले चलाई आम्‍हाँदिला?’ बिसी ङ्ह्योलाई दोष ल्‍हैदिब्‍मु।

26 तर ‘म्‍हीउँइले युब् ग’ बिस्‍याँ म्‍हीए हूलजी ङ्ह्योलाई आछ्याँबै के लवालाई, तलेबिस्‍याँ तान म्‍हीमैंजी यूहन्‍ना परमेश्वरए ताँ बिभिंबै म्‍हीन् मुला बिसी विश्वास लम्,” बिई।

27 चु कारण चमैंजी ईशुलाई, “यूहन्‍नाए हक खबजी पिंई बिसी ङिलाई थाहा आरे,” बिसी जवाफ पिंई।

झाइले ईशुजी चमैंलाई बिई, “छ बिस्‍याँ ङज्‍यै या चु केजग लबै हक खनीउँइले योंई बिसी क्‍हेमैंलाई जवाफ आपिं,” बिई।

च्‍ह ङ्हींए नमुना

28 ईशुजी चमैंलाई अझै बिई, “चु ताँए बारेर क्‍हेमैंला तो विचार मु? म्‍ही घ्रिला च्‍ह ङ्हीं मुला। चजी च्‍ह थेबा ङाँर ह्यासी छ बिई, ‘ओ ठागु, तियाँ क्‍हीजी बारीर ह्यासी के लद्’ बिई।

29 तर ठागुजी आबालाई बिई, ‘ङम् के लबर आह्या’ बिसी जवाफ पिंई। तर लिउँइजी चए सैं एसी बारीर के लबर ह्याई।

30 आबाजी चु ताँ फेरि च्‍ह च्‍योंब्‍ने बिई, झाइले च्‍योंबजी ‘तम् तम्, ङ लस्‍यो,’ बिई, तर आह्याला।

31 चु च्‍ह ङ्हींरी खबजी आबाजी बिबै ताँ ङेंई? ठागुई ङेंई उ च्‍योंब्‍जी ङेंई?” बिसी ङ्युइई।

“ठागु” बिसी चमैंजी जवाफ पिंई।

झाइले ईशुजी चमैंलाई बिई, “अं, फेरि छेन्‍ले याद थेंन्, विदेशी सरकारए लागिर बाल रिब्‍मैं नेरो वेश्‍या के लब्‍मैं क्‍हेमैं भन्‍दा ओसोंन स्‍वर्गर्बै राज्‍यर होंइनमु।

32 तलेबिस्‍याँ यूहन्‍नाजी ठीक घ्‍याँ उँइँबर क्‍हेमैं ङाँर खमा क्‍हेमैंजी चलाई आक्‍वें। विदेशी सरकारए लागिर साल रिब्‍मैं नेरो वेश्‍या के लब्‍मैंजी चाहिं चए ताँ क्‍वेंसी [आछ्याँबै के प्‍यीई], तर च ताँ या क्‍हेमैंजी म्रोंसेया सैं साह्रो तसी अझै चलाई आक्‍वें,” बिई।

बारीए क्‍ल्‍हे नेरो आधे कमदिब्‍मैंए नमुना

(मर्कूस १२:१-१२; लूका २०:९-१९)

33 ईशुजी अझै चमैंलाई बिई, “लु, त्‍हेरो अर्को ताँ थेद्। म्‍ही घ्रिजी बगैंचा घ्रिरी फल फूल धुँजौ रूइँसी वरिपरि बार थुई। रस म्‍हाबै कुल् नेरो बगैंचा रूबैं लागिर डेरा बनिदिई। झाइले चजी च बगैंचा आधे प्‍यीथेंसी खि विदेशर ह्याई।

34 बाली थुबै बेला तबै लिउँइजी चजी खिए के लबै म्‍हीमैंलाई ह्रोंसए आधे किंबरी आधे लबै म्‍हीमैं ङाँर कुल्‍भिंई।

35 तर च आधे लबै म्‍हीजग क्‍ह्रीसी च के लबै म्‍हीमैंलाई क्‍हासी घ्रिलाई सैवाई, घ्रिलाई धोंई, फेरि अर्कोलाई या युमाँजी प्रिंई।

36 फेरि च बगैंचाए क्‍ल्‍हेजी ओसोंबै भन्‍दा बढी म्‍हीमैं च बगैंचार कुल्‍भिंई। तर च आधे लब्‍जगजी बिस्‍याँ ओसों खब्‍मैंलाई दोंले छलेन हिना बिना लवाई।

37 “आखिरीर च बगैंचाए क्‍ल्‍हेजी चमैंलाई खिए च्‍हलाई कुल्‍भिंई। ‘ङए च्‍हलाई चमैंजी निश्‍चय म्‍हाँदिम्,’ बिबा निश्‍चय म्‍हैंला।

38 तर च आधे लब्‍मैंजी च्‍हलाई खरिब् म्रोंबै तोदोंन् मत फुइई। चमैंजी बिई, ‘लु, चम् अंश योंल् त्‍हुबै च्‍हन् ग। ल्‍हउ, चलाई सैवाले! छ लस्‍याँ चए तान धनसम्‍पत्तिजग ङ्ह्योल्‍लाँ तम्,’ बिसी सल्‍लाह लई।

39 चु कारण चमैंजी चलाई क्‍हासी बगैंचाउँइले बाहिरू बोसी सैवाई।”

40 झाइले ईशुजी ङ्युइई, “लु बिद्, त्‍हेरो च बगैंचाए क्‍ल्‍हे खसी आधे लब्‍मैंलाई तो ललाई?” बिई।

41 चमैंजी जवाफ पिंई, “च खसी निश्‍चय च खराबी म्‍हीजगलाई आछेन्‍ले सैवाब्‍मु। झाइले अरू ईमानदारी म्‍हीमैंलाई आधे प्‍यीथेंम्। चमैंजी बाली थन्‍किदिबै बेला तबै तोदोंन् क्‍ल्‍हेलाई योंबै भाउ निश्‍चय पिंब्‍मु,” बिई।

42 ईशुजी चमैंलाई, “अं, फेरि धर्मशास्‍त्ररी चु छले प्‍ह्रीबै ताँ क्‍हेमैंजी आखेइमु वा:

‘खब् युमाँलाई धिं बनिदिब्‍मैंजी केर आत्‍हुब ठहर्दिमु,

च युमाँन् तान भन्‍दा सुँडर्बै युमाँ तइमु।

छाबन् परमेश्वरजीन् लब् ग,

च खैबै छक्‍क पर्दिबै के ग।’

43 छ तसी ङजी क्‍हेमैंलाई छाबै ताँ बिमु, परमेश्वरए राज्‍यर टिबै हक त्‍हेरो [परमेश्वरजी] क्‍हेमैंउँइले प्‍हेंवासी अरू म्‍हीमैंलाई पिंब्‍मु। च म्‍हीमैंजी परमेश्वरलाई विश्वास लसी ठीक उब्‍जनी पिंब्‍मु। [

44 ख बजी च युमाँए फिर क्‍हुरिह्यामु, च टुक्रा तह्याम्, झाइले खबए फिर च युमाँ तेह्यामु, च म्‍हीलाई प्‍ह्रो दोंलेन् प्‍ह्रोब्‍मु,” बिई।]

45 मुख्‍य पूजाहारीजौ नेरो फरिसी टोलीजी ईशुजी बिबै नमुना थेसी “चु ताँ ङ्ह्योलाई दोष ल्‍हैदिब् मुना,” बिब् थाहा सेई।

46 चु कारण चमैंजी ईशुलाई क्‍हाब् म्‍हैई, तर चमैं म्‍हीए हूल म्रोंसी क्‍हाब ङ्हींला, तलेबिस्‍याँ हूलर्बै म्‍हीजौजी ईशुलाई परमेश्वरए ताँ बिभिंबै म्‍हीन् ग बिसी विश्वास लला।

विवाह लबै भत्‍यारर्बै नमुना

(लूका १४:१५-२४)

22

ईशुजी फेरि म्‍हीजौने बालु नमुना बिसी ताँ लबर होंई।

2 ईशुजी बिई, “स्‍वर्गर्बै राज्‍य म्रुँए च्‍हए विवाह लबै भत्‍यार दों तबन् ग।

3 च म्रुँजी कोई म्‍हीजगलाई निम्‍तो लसी ह्रोंसए के लबै म्‍हीमैंलाई चमैंलाई हुइबरकुल्‍भिंई। तर चमैं खला आङें।

4 च कारण फेरि म्रुँजी अरू के लबै म्‍हीमैंलाई खबर पिंबर च म्‍हीमैं ङाँर छ बिसी कुल्‍भिंई, ‘ह्यासी च निम्‍तो लब्‍मैंलाई बिभिंन्, “भत्‍यार तयार तल् खाँई रो, छोबै खसी नेरो मगीजग थोसी तान सै ठीक ठाक्‍क तई रो। त्‍हेरो विवाहए भत्‍यार चबर खो रो।” ’ बिसी कुल्‍भिंई।

5 तर च निम्‍तो लबै प्‍ह्रेंजगजी बिस्‍याँ तोई वास्‍तन् आलल्‍ले ह्रोंसए केर त्‍होंह्याई। म्‍ही घ्रि खिए बारीउँई ल्‍हैदिई, अर्को चाहिं व्‍यापार लबर ह्याई,

6 अरू बाँकी म्‍हीमैं चाहिं च निम्‍तो बिबै म्‍हीमैंलाईन इजेद-बिजेद लसी धोंवासी सैवाई।

7 च ताँ थेसी म्रुँ बेले रिस खई। झाइले चजी ह्रोंसए सिपाहीजौलाई कुल्‍भिंसी च ज्‍यानमाराजगलाई सैई, झाइले चमैंए शहररी मिसा झोंवाई।

8 “च लिउँइजी चजी ह्रोंसए के लबै म्‍हीमैंलाई हुइसी बिई, ‘विवाहए भत्‍यार तयार मु, तर ङजी निम्‍तो लबै म्‍हीमैं बिस्‍याँ ङए भत्‍यार चबै लायकबै म्‍ही आरेना।

9 छ तसी क्‍हेमैं मूल घ्‍याँए छेउछाउ जरे ह्याद्, झाइले खब खबने त्‍होमु चमैंलाई भत्‍यार चबर हुइसी भउ,’ बिई।

10 चु कारण के लबै म्‍हीमैं घ्‍याँए छेउछाउ जरे ह्याई। चमैंजी त्‍होबै म्‍ही जति तान छ्याँब्‍ने आछ्याँबा म्‍हीजौलाई मेसोलेन् हुइसी भई। छ तसी विवाह लबै धिंरी म्‍हीजौजी प्‍लेंई।

11 “झाइले च म्रुँ विवाहर खबै प्‍ह्रेंमैंलाई ङ्ह्योबर खई। चजी म्‍ही घ्रिलाई विवाहर खिल् त्‍हुबै क्‍वें आखिन्‍ले होंब् म्रोंई।

12 झाइले च म्रुँजी चलाई ङ्युइई, ‘ए, क्‍हीजी विवाहर खिल् त्‍हुबै क्‍वें आखिन्‍ले खैले न्‍होंर खई?’ तर चजी तोई जवाफ पिंला आखाँ।

13 झाइले च म्रुँजी खिए के लबै म्‍हीमैंलाई बिई, ‘लु, चए यो प्‍हली फुइसी चलाई बाहिरू अन्‍यारो तबै क्‍ल्‍होर भ्‍योंवाँन्। चर्न म्‍हीजग बेले क्रोसी स क्रिब्‍मु,’ बिई।”

14 ईशुजी अझै बिई, “ल्‍हे म्‍हीलाई निम्‍तो लनाबिलेया परमेश्वरजी म्‍ही च्‍युगुदे मात्रे त्‍हाँब्‍मु,” बिसी नमुना नुवाई।

बाल फोबै बारेरी प्रश्‍न

(मर्कूस १२:१३-१७; लूका २०:२०-२६)

15 फरिसी टोलीमैंजी अर्को क्‍ल्‍होर ह्यासी ईशुए पोंबै ताँरी फसिदिबै जाल रोई।

16 च कारण चमैंजी कोई ह्रोंसए चेलामैंलाई नेरो कोई हेरोद म्रुँए टोलीमैंलाई ईशु ङाँर कुल्‍भिंई। चमैंजी ह्यासी बिई, “गुरु, क्‍ही क्‍ह्रोंसेन्‍बै ताँ पोंम्, झाइले क्‍ही परमेश्वरए सत्‍य घ्‍याँ मात्रे म्‍हीजगलाई उँइँम् बिबा ङिलाई थाहा मु। क्‍ही खबलाई म्रोंलेया आङ्हीं, तलेबिस्‍याँ म्‍ही कति थेबा मुलेया क्‍ही डर आम्‍हाँदि।

17 छ तसी ङिने बिद्, क्‍हीए विचार तो मु? ङ्ह्योजी रोमी सरकारलाई बाल फोबा ठीक मु उ आरे, बिभिंन्‍दी,” बिई। [चमैंए सैंर्बै विचार छाब मुला: ईशुजी “बाल फोबा ठीक मु” बिस्‍याँ खेमैंए यहूदी जातिमैं सैं नसी खिए लिली आप्‍ह्रमला। तर ईशुजी “फोबा ठीक आरे” बिस्‍याँ रोमी सरकारलाई मान आलब् उँइँमला, झाइले रोमी पुलिसमैंजी खिलाई क्‍हासी झयालखानर थुन्‍दिमला। छ बिसी सैंर म्‍हैंला।]

18 छाबै चमैंए जाल रोबै विचार थाहा योंसी ईशुजी चमैंलाई बिई, “ओ कपटीमैं, तले क्‍हेमैंजी ङने निहुँ मात्रे म्‍हैला?

19 खोई, च बाल फोबै पैसा ङ्ह्योले, भउ,” बिई।

चमैंजी च पैसा भसी ईशुलाई पिंई।

20 झाइले ईशुजी चमैंलाई ङ्युइई, “चु पैसार्बै मूर्ति नेरो मिं खब म्रुँल् जा?” बिई।

21 “चु रोमी सरकारला ग,” बिसी चमैंजी जवाफ पिंई।

ईशुजी चमैंलाई बिई, “च कारण तो सै म्रुँल् मु, च सै म्रुँलाई वापस पिंन्। फेरि तो सै परमेश्वरल् मु, चन् परमेश्वरलाई वापस पिंन्,” बिई।

22 चु थेसी म्‍हीजौ छक्‍क पर्दिई, झाइले ईशुलाई वाथेंसी ह्याई।

सिबै लिउँइजी खैले रिम् बिबै प्रश्‍न

(मर्कूस १२:१८-२७; लूका २०:२७-४०)

23 च दिनर्न कोई सदुकी टोलीजग ईशु ङाँर खई। चु सदुकीमैं चाहिं म्‍ही सिबै लिउँइजी आरि बिसी लुभिंमला।

24 चमैंजी ईशुलाई बिई, “गुरु, ङ्ह्यो यहूदीमैंए खे मोशाजी चु हुकुम पिंइमु, खबमुले म्‍ही च्‍ह-चमीं आफिन्‍ले सिह्यास्‍याँ चए भाइजी चोंलाई बोसी दाज्‍यूए लागिर सन्‍तान फिभिंरिगे बिला।

25 तर ङिने त्‍यी ङ्यी दाज्‍यू-भाइजौ मुला। पहिले ठागुजी विवाह लई, तर प्‍हसी आफिन्‍ले सिह्याई। छ तसी चजी खिए म्रिं खिए भाइलाई सुम्‍पिदिई।

26 तर माहिला भाइलाई या छान् तई, साँहिला भाइलाई या छान् तई, आखिरीरी त्‍यी ङ्यीना ङ्यीलाई छान् तसी प्‍हसी आफिन्‍ले सिई।

27 बल्‍ल च म्रिंस्‍यो या सिह्याई।

28 छ तसी सिबै म्‍हीमैं रिस्‍याँ च म्रिंस्‍यो च त्‍यी ङ्यी न्‍होंरी खबए म्रिं तलाई? तान त्‍यीमैंजी चने विवाह लला,” बिई।

29 ईशुजी चमैंलाई बिई, “क्‍हेमैंजी बेले थेबै गल्‍ती लइमु। तलेबिस्‍याँ क्‍हेमैंजी धर्मशास्‍त्र आसे, फेरि परमेश्वरए शक्तिए बारेरी थाहा आरे।

30 सिबै म्‍हीजौ रिबै लिउँइजी चमैं स्‍वर्गर मुबै स्‍वर्गदूत दोंन् तब्‍मु। चरी म्‍हीजौजी विवाह आला।

31 फेरि अर्को ताँ, म्‍हीजग सिबै लिउँइजी परमेश्वरने टिबै बारेरी परमेश्वरजी क्‍हेमैंलाई बिबै ताँ क्‍हेमैंजी खोंयोंई या आखेइमु वा? धर्मशास्‍त्ररी खिजी छले प्‍ह्रीइमु,

32 ‘ङ अब्राहाम, इसहाक, झाइले याकूबए परमेश्वर ग,’ बिई। [छ तसी च खे सों च बेलारी सिल् खाँनाबिलेया परमेश्वरने अझै सोगों तल् त्‍हुमला।] खि सिबै म्‍हीए परमेश्वर आङीं, तर सोबै म्‍हीए परमेश्वर ग।”

33 ईशुए छाबै लुभिंबै ताँ थेसी च म्‍हीए हूल तान छक्‍क पर्दिई।

तान भन्‍दा थेबै आज्ञा

(मर्कूस १२:२८-३४; लूका १०:२५-२८)

34 ईशुजी च्‍हौ छेन्‍ले पोंसी च सदुकी टोलीजगजी जवाफ पिंला आखाँ रो बिब् थेसी फरिसी टोलीजग मत फुइई।

35 झाइले चमैं न्‍होंर्बै धर्मगुरु घ्रिजी ईशुलाई निहुँ म्‍हैबरी प्रश्‍न ङ्युइई,

36 “धर्मनियमरी तान भन्‍दा थेबै आज्ञा खब जा, गुरु?” बिसी चजी ङ्युइई।

37 ईशुजी जवाफ पिंई, “ ‘क्‍हीजी ह्रोंसए प्रभु परमेश्वरलाई ह्रोंसए पूरा हृदयजी, पूरा सैंजी, पूरा विचारजी, सैं पिंसी प्रेम लल् त्‍हुम्।’

38 तान भन्‍दा मुख्‍य थेबै आज्ञा चुन् ग।

39 अर्को मुख्‍य आज्ञा चाहिं च पहिलेबै दोंबन् ग, ‘क्‍हीजी ह्रोंसए अउलाई या ह्रोंसलाई दोंले सब् लबै माया लद्,’ बिब् ग।

40 मोशाजी प्‍ह्रीबै तान धर्मनियम नेरो परमेश्वरए ताँ बिभिंबै म्‍हीजगजी लुभिंबै ताँजग तान चु आज्ञा ङ्हींउँइले खम्,” बिई।

परमेश्वरए खटिदिभिंबै म्रुँए बारेर्बै प्रश्‍न

(मर्कूस १२:३५-३७; लूका २०:४१-४४)

41 झाइले फरिसी टोलीमैंजी खागु तमा चमैंने ईशुजी प्रश्‍न ङ्युइई,

42 “परमेश्वरए खटिदिभिंबै म्रुँए बारेरी क्‍हेमैंला तो विचार मु? च खबए हाँगार खल् त्‍हुम्?”

चमैंजी “स्‍योम्‍बै दाऊद म्रुँए हाँगार्ब् ग,” बिसी जवाफ पिंई।

43 ईशुजी फेरि ङ्युइई, “छ बिस्‍याँ दाऊद म्रुँजी परमेश्वरए पवित्र आत्‍मा-सैंए शक्तिउँइले च खल् त्‍हुबै म्रुँलाई तले प्रभु बिब् जा? तलेबिस्‍याँ दाऊदजी च खल् त्‍हुबै म्रुँए बारेर छ बिई:

44 ‘परमेश्वरजी ङए प्रभुलाई बिई,

ङजी क्‍हीए शत्रुजगलाई क्‍हीए प्‍हली न्‍होंर आथेंन् सम्‍म

क्‍ही चुरी ङए क्‍योलोउँई पट्टि टिद्।’

45 दाऊद म्रुँजी चलाई प्रभु बिसेरो च म्रुँम् खैले खिए हाँगार्बै तल् खाँम्?” बिसी ङ्युइई। [तलेबिस्‍याँ दाऊदए हाँगार्बै म्‍ही दाऊद भन्‍दा च्‍योंबा मु रो।]

46 खबज्‍यै या ईशुलाई ताँ तिजीई जवाफ पिंला आखाँ। च दिन सेरो खबज्‍यै या ईशुलाई फेरि प्रश्‍न ङ्युइबै भों आखला।

धर्मगुरुजग नेरो फरिसी टोलीजग म्रोंसी होशियार तद्

(मर्कूस १२:३८-३९; लूका ११:४३, ४६; २०:४५-४६)

23

झाइले ईशुजी म्‍हीजौए हूल नेरो ह्रोंसए चेलाजगलाई संझिदिसी बिई,

2 “थेद्, च धर्मगुरुजग नेरो फरिसी टोलीजगजी ङ्ह्योए खे मोशाजी प्‍ह्रीबै धर्मनियमए ताँजग लुभिंम्।

3 छ तसी चमैंजी लद् बिबै तान ताँजग क्‍हेमैंजी ङेंसी लद्। तर चमैंए आछ्याँबै बानी दोंलेन् क्‍हेमैंजी आलद्, तलेबिस्‍याँ चमैंजी अरूमैंलाई छ्याँबै के ल्‍हैदिम्, तर ह्रोंसजी छाबै के आला।

4 फेरि चमैंजी अरूमैंलाई बेले गाह्रो ती नोल् भिंम्, तर खेमैं बिस्‍याँ च ती नोब्‍मैंलाई कत्ति मदत आपिं।

5 चमैंजी तान धर्म लबै केजग म्‍हीजौजी म्रोंरिगे बिब् म्‍हैंसी के लम्। ङ्ह्योद्, [मोशाजी ल्‍हैदिबा अनुसार] चमैंए पाखुरारी नेरो ङ्होरी धर्मशास्‍त्रए पदजग थेंबै बट्टाजग खिम्। तर ‘ङिम् झन् भक्तिवाले मु,’ बिसी चमैंजी म्‍हीजगलाई उँइँबर च बट्टा झन् थेब् बनिदिम्। झाइले छलेन चमैंए प्रार्थना लबै कोटरी झल्‍लरीजग या ह्रिंन्‍ले खिम्।

6 चमैं भोज चबर टिमा तान भन्‍दा मान योंबै क्‍ल्‍हो म्‍हैम्। झाइले सभा धिंजगरी ओसोंबै क्‍ल्‍हो जरे टिटि ङ्हाँम्।

7 फेरि बजारर घुम्‍दिबर ह्यामा म्‍हीजगजी खेमैंलाई मान लसी ‘गुरु’ बिसी म्‍हाँदिरिगे बिबा चमैंए सैंर म्‍हैंम्।

8 “तर क्‍हेमैंलाई खबज्‍यै या ‘गुरु’ आबिरिगे, तलेबिस्‍याँ क्‍हेमैंम् ह्रोंस न्‍होंर तान दाज्‍यू-भाइ तम्। झाइले क्‍हेमैंला गुरु घ्रि मात्रे मु।

9 झाइले क्‍हेमैं [क्‍हेमैंए संगतीरी] चु पृथ्‍वीरी खबलाई या ‘आबा’ आबिद्, तलेबिस्‍याँ क्‍हेमैंजी स्‍वर्गर मुबै परमेश्वरलाई मात्रे आबा बिलेन् तम्।

10 झाइले खबज्‍यै क्‍हेमैंलाई ‘प्रभु’ या आबिरिगे, तलेबिस्‍याँ क्‍हेमैंए प्रभु घ्रि मात्रे मु, चम् परमेश्वरए खटिदिभिंबै म्रुँन् ग।

11 क्‍हेमैं न्‍होंरी तान भन्‍दा थेब चाहिं तानलाई सेवा लबै म्‍हीन् ग।

12 खबजी ह्रोंसलाई थेबा तब् म्‍हैमु, चलाई परमेश्वरजी च्‍योंब लवाब्‍मु। झाइले खबजी ह्रोंसन् च्‍युथिरी तब् म्‍हैमु, चलाई परमेश्वरजी थेबा लवाब्‍मु,” बिई।

ईशुजी चमैंए कपटी बानीलाई आछ्याँब बिबा

(मर्कूस १२:४०; लूका ११:३९-४२, ५२; २०:४७)

13 “धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं! म्‍हीजग स्‍वर्गर्बै राज्‍यर होंल् म्‍हैमा क्‍हेमैंजी म्रा बन्‍द लवाम्। क्‍हेमैं ह्रोंस आहों, फेरि अरू होंल् म्‍हैब्‍मैंलाई या होंला आभिं।

14 [“धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं! क्‍हेमैंजी फ सिह्याब्‍मैंए ल्‍हे सै लुडिसी चमैंउँइले ल्‍हे नाफा चम्। चमैंलाई घर खेत लवाबै लिउँइजी क्‍हेमैंजी ह्रिंग्‍यो प्रार्थना लसी ‘ङ भक्ति म्‍ही ग’ बिसी प्‍हैंम्। चु कारणजी लमा क्‍हेमैं झन् झन् आछ्याँबै दण्‍ड नोल् त्‍हुब्‍मु।]

15 “धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं। क्‍हेमैंजी म्‍ही घ्रिलाई ह्रोंसए धर्म म्‍हाँदिल् भिंबै लागिर समुद्र नेरो देशजग वरिपरि प्‍ह्रम्, तर च म्‍ही क्‍हेमैंए धर्मर होंइबिस्‍याँ ह्रोंस भन्‍दा चलाई झन् नरक ह्याबै लायकब लवाम्।

16 “धिक्‍कार, क्‍हेमैं कन तबै अरूलाई डोरिदिभिंब्‍मैं! क्‍हेमैं छले लुभिंम् ‘म्‍ही घ्रिजी मन्‍दिरए मिं किंसी कसम चनाबिलेया तोई आता, तर मन्‍दिरए मुबै म्‍हाराए मिंरी कसम चस्‍याँ मात्रे च कसम ल्‍हैदिम्,’ बिम्।

17 ओ दिमाग आरेबै कनमैं, खब चाहिं मुख्‍य ताँ मुलाई? म्‍हारा उ म्‍हारालाई पवित्र लभिंबै मन्‍दिर?

18 झाइले फेरि क्‍हेमैं छ बिम्, ‘म्‍ही घ्रिजी होम लबै क्‍ल्‍होए मिंरी कसम चइबिस्‍याँ तोई आता, तर होम लमा चडिदिबै सैए मिंरी कसम चस्‍याँ मात्रे च कसम ल्‍हैदिम्,’ बिम्।

19 छ तसी क्‍हेमैं कन दों तइमु। होम लमा चडिदिबै सै थेब् उ, च चडिदिबै सैलाई शुद्ध लबै होम लबै क्‍ल्‍हो, खब चाहिं थेब् मु?

20 चु कारण [क्‍हेमैंजी छाबै कसम मामूली कसम ङ्हाँलेया, तान कसम पक्‍का ग, तलेबिस्‍याँ] खबज्‍यै होम लबै क्‍ल्‍होए मिं किंसी कसम चइबिस्‍याँ खास गरी चजी होम लबै क्‍ल्‍हो नेरो चर चडिदिबै तान भेटीजगए मिंर समेत कसम चम्।

21 छलेन् मन्‍दिरए मिंर कसम चइबिस्‍याँ खास गरी चजी मन्‍दिर नेरो मन्‍दिरर मुबै परमेश्वरए मिंर समेत कसम चवाम्।

22 झाइले खबज्‍यै स्‍वर्गए मिं किंसी कसम चस्‍याँ, चजी स्‍वर्गर मुबै गद्दी नेरो चर कुँबै परमेश्वरए मिंर्न कसम चम्।

23 “धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं! तोन्‍दोरी सैरी भाउ च्‍युरी भाउ घ्रि [अथवा दशाँश] क्‍हेमैंजी परमेश्वरलाई चडिदिम्। पतिना मुले, जिरा मुले, अरू च्‍युगुथिरी सै तो मुले भाउ च्‍युरी भाउ घ्रि चडिदिम्, तर क्‍हेमैंजी न्‍याय, दया, नेरो सत्‍यले पोंबा, अथवा धर्मनियमए मुख्‍य ताँजग आङें। उब्‍जनीए भाउ च्‍युरी भाउ घ्रि चडिदिबा आप्‍यील्‍ले क्‍हेमैंजी चु मुख्‍य ताँजग म्‍हाँदिल् त्‍हुमला।

24 क्‍हेमैंम् कन डोरिदिब्‍मैं ग। क्‍हेमैंजी ह्रोंसए थुँबै सैउँइले भुसुना चाहिं ट्हुइम्, तर थेबै ऊँटलाई चाहिं क्‍ल्‍होंवाम्!

25 “धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं! क्‍हेमैं थली नेरो प्‍हेलाए बाहिरू भाग म्‍यासी ख्रुमु, तर क्‍हेमैंजी लोभ नेरो मनपरी लसी नाफा त्‍येम्, झाइले च नाफाउँइले चबै सै किंसी च भाँडो न्‍होंर प्‍लेंइमु।

26 ओ फरिसी टोली कनमैं! पहिले प्‍हेला न्‍होंउँई पट्टि सफा लद्, झाइले बाहिरू पट्टिबै या खिन् सफा तब्‍मु।

27 “धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं! क्‍हेमैं कमेरोजी स्‍यालिबै छ दों तबन् ग। च छ बाहिरूउँइले ङ्ह्योमा छ्याँब् म्रोंम्, तर न्‍होंर चाहिं सिबै म्‍हीए ह्रिब नेरो क्राँरिबै से मात्रे तम्।

28 छलेन म्‍हीजगजी क्‍हेमैंलाई बाहिरूउँइले ङ्ह्योमा क्‍हेमैं भक्तिवाला दों म्रोंम्, तर सैं न्‍होंर बिस्‍याँ कपटी नेरो आछ्याँबै इच्‍छाजी प्‍लेंइमु।

ईशुजी चमैंए लिउँइजी योंबै सजायए बारेर बिबा

(लूका ११:४७-५१)

29 “धिक्‍कार, क्‍हेमैं धर्मगुरुमैं नेरो फरिसी टोलीमैं, क्‍हेमैं कपटीमैं! क्‍हेमैं परमेश्वरए ताँ बिभिंबै स्‍योम्‍बै म्‍हीमैं लागिरी छ्याँब् छ्याँबै देवलजग बनिदिम्। झाइले स्‍योम्‍ना सिह्याबै छ्याँबै के लबै म्‍हीजग म्‍हैंरिगे बिसी देवललाई सिंगार्दिम्।

30 फेरि क्‍हेमैंजी तो बिमु बिस्‍याँ, ‘स्‍योम्‍बै ङ्ह्योए आबा खेजगजी परमेश्वरए ताँ बिभिंबै म्‍हीमैंलाई सैवाई, तर ङ्ह्यो चमैंए पालोर मुस्‍याँ ङ्ह्योए आबा-खेजगजी सैब् दोंले ङ्ह्योजी छलेन अलमल,’ बिमु।

31 तर छ बिबउँइले क्‍हेमैंजी परमेश्वरए ताँ बिभिंब्‍मैंलाई सैवाब्‍मैंए सन्‍तान ग बिसी मन्‍जूर लइमु।

32 छ तसी क्‍हेमैंए खेजौजी लबै आछ्याँबै केलाई पूरा लद्।

33 ओ प्‍हुरीए झजजग, अझै या क्‍हेमैंजी नरकर्बै मिउँइले उम्‍किदिबै आशा थेइमु वा? आउम्‍किदि!

34 छ तसी [परमेश्वरजी छ बिला] ‘थेद्, ङजी क्‍हेमैं ङाँर परमेश्वरए ताँ बिभिंब्‍मैं, बुद्धिमान म्‍हीमैं नेरो गुरुजगलाई कुल्‍भिंम्। तर क्‍हेमैंजी कोईलाई सैवाब्‍मु, अझै कोईलाई क्रूसर च्‍योवासी सैवाब्‍मु, झाइले कोईलाई सभा धिं जरे कोर्राजी प्‍ह्रुसी चमैंलाई शहरउँइले ल्‍हावाब्‍मु।’

35 छ तसी पहिले ओनोंबै तान दोष आरेबै म्‍हीलाई सैवाबै सजाय क्‍हेमैंए फिर्न पर्दिब्‍मु। हाबिल सेरो जखरिया सम्‍म तान दोष आरेबै म्‍हीलाई म्‍हीजगजी सैवासेरो क्‍हेमैंए फिर्न च सजाय पर्दिब्‍मु। च बरखियाए च्‍ह जखरियालाई क्‍हेमैंजी मन्‍दिर नेरो चए उँइँर्बै होम लबै क्‍ल्‍होए म्‍हाँजुरी सैवाई।

36 छेन्‍ले याद थेंन्, चु तान आछ्याँबै केजगए सजाय तिंइबै म्‍हीमैंए फिर पर्दिब्‍मु।

ईशुजी यरूशलेमर्बै म्‍हीमैंलाई माया लब् म्‍हैबा

(लूका १३:३४-३५)

37 “ओ यरूशलेमथेंमैं, क्‍हेमैंजी परमेश्वरए ताँ बिभिंब्‍मैंलाई सैवाब्रें लमु, झाइले परमेश्वरजी कुलिबै म्‍हीजगलाई युमाँजी प्रिंब्रें लम्। ङजी नौ मोमाजी झज ख्‍वेब् दोंले ल्‍हे पल्‍ट क्‍हेमैंलाई ख्‍वेब् म्‍हैई, तर क्‍हेमैं ङ ङाँर खोंयोंई या खला आङें!

38 छ तसी ङजी तोगो क्‍हेमैंए धिं क्‍हेमैंए जिम्‍मार्न प्‍यीवाइमु।

39 झाइले क्‍हेमैंज्‍यै ‘प्रभु परमेश्वरजी कुल्‍भिंबै म्‍हीलाई आशीष तरिगे!’ बिसी आबिन् सम्‍म क्‍हेमैंजी ङलाई फेरि म्रोंरिब आरे,” बिई।

ईशुजी मन्‍दिर नाश तबै बारेर बिबा

(मर्कूस १३:१-२; लूका २१:५-६)

24

ईशु मन्‍दिरउँइले ह्यासेन्‍मुला। च बेलार्न खिए चेलाजग खि ङाँर खसी मन्‍दिरए धिंजग उँइँभिंई।

2 ईशुजी चमैंलाई बिई, “ओं, चु तान सैलाई छेन्‍ले ङ्ह्योद्।छेन्‍ले याद थेंन्, चुरी प्‍हना लिउँई चु मन्‍दिरर्बै युमाँ घ्रि या चए क्‍ल्‍होर टिरिबा आरे। तान गाराजग नाश तब्‍मु,” बिई।

दुःख नेरो सतिदिबा

(मर्कूस १३:३-२३; लूका २१:७-२४)

3 ईशु जैतून बिबै डाँडार कुँरिमा ईशुए चेलाजग खसी खिलाई खुसुक्‍कले ङ्युइई, “च मन्‍दिर फुवाबै बेला खोंयों तलाई, फेरि क्‍हीए एयुबै बेला नेरो चु युग आखिरी तबै बेला खोंयों तलाई? खैबै चिन्‍ह तमा ङिजी थाहा सेल् त्‍हुम्?” बिई।

4 ईशुजी जवाफ पिंई, “होशियार तद्, क्‍हेमैंलाई खबज्‍यै या छकदिला आभिंन्।

5 तलेबिस्‍याँ ल्‍हे म्‍हीजगजी, ‘ङ परमेश्वरजी खटिदिभिंबै म्रुँन् ग’ बिसी क्‍हेमैं ङाँर खब्‍मु। चमैंजी ल्‍हे म्‍हीलाई छकदिब्‍मु।

6 फेरि क्‍हेमैंजी धुमधामले चेंदों तबै लडाईंए हल्‍लाजग थेब्‍मु, फेरि ह्रेंगो तबै लडाईंए खबर थेब्‍मु। तर क्‍हेमैं आङ्हींन्, आतिदिला आत्‍हु। छाबै घटनाजग तलन् त्‍हुम्, तर छ तलेया चु जुगर्बै आखिरी तबै बेलाए चिन्‍हजग आङीं।

7 अं, देश घ्रि अर्को देशने झगड़ा लम्, झाइले राज्‍य घ्रिजी अर्को राज्‍यने न्‍हेब्‍मु, हमला लब्‍मु। फेरि कोई कोई क्‍ल्‍होरी अनिकाल फैलिदिम्, सयोजग (भैंचालो) खब्‍मु।

8 तर चु तान घटनाजग सुत्‍केरी बेथाए शुरू दों तबा मात्रे ग।

9 “च बेलारी म्‍हीजगजी क्‍हेमैंलाई क्‍हाब्‍मु। म्‍हीजगजी क्‍हेमैंलाई सजाय पिंबै लागि सुम्‍पिदिवाब्‍मु, झाइले चमैंजी क्‍हेमैंलाई सैवाब्‍मु। क्‍हेमैंजी ङलाई विश्वास लसेरो तान जातिमैंजी क्‍हेमैंलाई हेल लब्‍मु।

10 च बेलारी ल्‍हे म्‍हीजी विश्वास लबा प्‍यीवाब्‍मु। चमैंजी ह्रोंस न्‍होंर धोका पिंब्‍मु, हेल लब्‍मु।

11 ल्‍हे म्‍ही स्‍युर्गुले ‘ङ परमेश्वरए ताँ बिभिंम्’ बिसी ल्‍हे म्‍हीलाई छकदिब्‍मु।

12 खन्‍तदन छाबै आछ्याँबै के ल्‍हे तसेरो ल्‍हे जसो म्‍हीजग न्‍होंरी सब् लभिंबै माया म्‍हह्याब्‍मु।

13 तर आखिरी सम्‍म विश्वास लसी टिल् खाँबै म्‍हीलाई बिस्‍याँ परमेश्वरजी जुगुदिभिंब्‍मु।

14 झाइले फेरि स्‍वर्गर्बै राज्‍यर्बै खुशीए खबर तान देश भरि साक्षी तसी सुनिदिब्‍मु। बल्‍ल च लिउँई जुग नुह्याब्‍मु,” बिई।

15 “फेरि अर्को ताँ, स्‍योंम्‍बै परमेश्वरए ताँ बिभिंबै म्‍ही दानियलजी बिब् अनुसार ङ्ह्योए पवित्र क्‍ल्‍होरी प्‍हना लिउँई अपवित्र सै झोंबा क्‍हेमैंजी म्रोंब्‍मु। (चु ताँ खेब्‍मैंजी छेन्‍ले क्‍होरिगे।)

16 च थेंब् म्रोंबै बित्तिकन् क्‍हेमैं युम्‍नन् यहूदीया अंचलर्बै डाँडार छ्युडिह्याद्।

17 च बेलारी ह्युर मुब्‍मैं तो सैई या किंबा बिसी धिं न्‍होंर आहोंरिगे।

18 फेरि च बेलारी बारीर के लरिब्‍मैंजी धिंर मुबै क्‍वें किंबर धिंउँई आएरिगे। [बरु सरासर ह्याद्।]

19 फेरि प्‍हसी नोबै चमिंरीमैं नेरो क्‍वेंदर कोलोमैं मुबै आमाजगलाई, ओछें, कति आछ्याँब् तब्‍मु।

20 [युम्‍नन् ह्याल् खाँरिगे बिसी] च बेला सर्खर आतरिगे, फेरि प्‍ह्रला आतबै छुट्टी दिनरी आतरिगे बिसी प्रार्थना लद्।

21 तलेबिस्‍याँ च बेलार्बै दुःख बेले थेब् तब्‍मु। च दों तबै दुःख पृथ्‍वीए शुरू तब् ओनों तियाँ सम्‍म आतइमु, त्‍हेरो फेरि च्‍हौ थेबै दुःख तरिबा आरे।

22 तर च दुःखए बेला परमेश्वरजी च्‍युगुदे लल् खाँइमु। छ आलस्‍याँ म्‍हीजग खबै आसोमला। तर परमेश्वरजी खिजी चुन्‍दिबै म्‍हीजग सोरिगे बिसी च बेला च्‍युगुदे लवाब्‍मु।

23 “च बेलारी खबज्‍यै क्‍हेमैंलाई, ‘लु, परमेश्वरए कुल्‍भिंबै म्रुँ चुर मुना!’ उ ‘चर मुना,’ बिसी बिनाबिले आक्‍वेंन्।

24 तलेबिस्‍याँ ‘ङ परमेश्वरजी कुल्‍भिंबै म्रुँ ग,’ झाइले ‘परमेश्वरजी ङउँइले ताँ बिइमु,’ बिसी स्‍युर त्‍येबै म्‍हीजग त्‍होंब्रें लम्। चमैंजी थेब् थेबै प्रमाण उँइँबै चिन्‍हजग नेरो छक्‍क पर्दिबै केजग लसी खब्‍मु। खाँन् सम्‍म परमेश्वरए चुन्‍दिबै म्‍हीमैंलाई या छकदिल् म्‍हैब्‍मु।

25 तर याद थेंन्, ङजी चु ताँ क्‍हेमैंलाई ओसोंन थाहा पिंइमु।

26 “छ तसी म्‍हीजौजी क्‍हेमैंलाई ‘प्रभु म्‍ही आटिबै एरियार मु!’ बिनाबिलेया क्‍हेमैं चर आह्याद्। अथवा चमैंजी, ‘ङ्ह्योद्, प्रभुम् बजारर्बै धिं न्‍होंर मुना!’ बिलेया च ताँ क्‍हेमैंजी आक्‍वेंनु।

27 तलेबिस्‍याँ खैले पूर्वउँइले पश्‍चिम सम्‍म तिम्‍ली-काम्‍ली [तान म्‍हीजी म्रोंल्‍ले] खन्‍तदन तमु, छलेन् ङ ‘म्‍हीए च्‍ह’ म्रोंन्‍ले युब्‍मु।

28 “अं, चु उखान सैंर म्‍हैंन्, सिनु मुबै क्‍ल्‍होर क्‍व्रे खुब्‍मु,” बिई।

ईशुए एयुबै दिन

(मर्कूस १३:२४-२७; लूका २१:२५-२८)

29 “च दुःख तबै दिनजग लिउँइजी त्‍हीयाँ झवाट्टन् अन्‍यारो तब्‍मु। लयाँज्‍यै या उज्‍यालो आपिं, फेरि मुसाराजग (तारा) या मुउँइले खारह्याब्‍मु, झाइले तान मुर्बै शक्तिजग डगमग लवाब्‍मु।

30 च लिउँइजी मुरी ङए एयुबै चिनु तब्‍मु। झाइले शक्ति नेरो थेबै उज्‍यालोरी न्‍हाँम्‍ज्‍यो (बादल) म्‍हाँजुर युरिब् म्रोंसी संसारर्बै तान जातजग बेले क्रोब्‍मु।

31 झाइले बिगुल साह्रले ह्रासी ङजी ङए स्‍वर्गदूतजगलाई कुल्‍भिंब्‍मु। छले स्‍वर्गदूतजगजी खन्‍तदनउँइले पृथ्‍वी नेरो मुर्बै छेउ घ्रिउँइले अर्को छेउ सम्‍मर्बै परमेश्वरजी चुन्‍दिबै म्‍हीजगलाई खागु लसी ङ ङाँर जम्‍मा लब्‍मु।

तुँबु धुँउँइले लुबै नमुना

(मर्कूस १३:२८-३१; लूका २१:२९-३३)

32 “तुँबु धुँउँइले नमुना लुद्। च धुँए हाँगाजग कमलो तसी पिंग्‍या प्‍होजग पलिदिम्। च म्रोंसी वर्ष ल्‍हैदिना बिबा क्‍हेमैंजी थाहा योंम्।

33 छलेन् च तान घटनाजग तब् म्रोंसी ङए युबै बेला तबि छेना बिसी क्‍हेमैं थाहा सेल् खाँम्।

34 छेन्‍ले याद थेंन्। चु पुस्‍ता आनुब् सम्‍म च तान सैजग पूरा तब्‍मु।

35 मु नेरो पृथ्‍वीन् म्‍हह्याब्‍मु, तर ङई बिबै वचन खोंयोंई या म्‍हरिबा आरे,” बिई।

ख्रीष्‍टए एयुबै दिन खबलाई या थाहा आरे

(मर्कूस १३:३२-३७; लूका १७:२६-३०, ३४-३६)

36 “ङए एयुबै दिन नेरो दुःख तबै बेला खोंयों तब्‍मु बिसी ठीकले खबलाई या थाहा आरे। स्‍वर्गर मुबै स्‍वर्गदूतजगलाई थाहा आरे, परमेश्वरए च्‍ह मुलेया ङलाई या थाहा आरे, तर च ताँ परमेश्वर आबाजी मात्रे थाहा सेइमु।

37 स्‍योंम्‍बै नूहए पालोर तब् दोंलेन् ङए युबै बेलारै या छान् तब्‍मु।

38 च नूहए पालोरी क्‍युजी नाश लब् भन्‍दा पहिले नूह जहाजर आक्रेन् सम्‍म या, म्‍हीजग चबा थुँबा लसेन्‍मुला, विवाह लसेन्‍मुला, झाइले विवाह लबरी च्‍हमी पिंमला।

39 झाइले बाढी युसी नाश लसी आबोन् सम्‍म चमैंलाई तोई थाहा आरेला। च दोंलेन् म्‍हीजगलाई आसेन्‍ले ङ एक्‍कासि युब्‍मु।

40 च बेलारी म्रों घ्रिर्न के लरिबै म्‍ही ङ्हीं न्‍होंरी घ्रिलाई ङ ङाँर बोब्‍मु, झाइले अर्कोलाई चर्न वाथेंब्‍मु।

41 ह्रेंदो प्‍ह्रोरिबै म्रिंस्‍यो ङ्हींरी घ्रिलाई चर्न वाथेंसी घ्रिलाई ङ ङाँर बोब्‍मु।

42 चु कारण होशियारले टिद्, तलेबिस्‍याँ क्‍हेमैंए प्रभु खोंयों युब्‍मु बिसी क्‍हेमैंलाई थाहा आरे।

43 चु नमुनालाई याद थेंन्, धिं क्‍ल्‍हेजी ‘ह्यो चु बेलार्न खब्‍मु’ बिबै थाहा सेस्‍याँ चम् न्‍हरू आच्‍हुइल्‍ले जागोले टिरिमला, झाइले ह्योलाई धिं फोर्दिला आभिंमला।

44 चु कारण क्‍हेमैं या छेन्‍ले चेत मुन्‍ले टिल् त्‍हुम्, तलेबिस्‍याँ क्‍हेमैंजी विचार आलबै बेलार ङ युब्‍मु।

विश्वासी नेरो अविश्वासी के लब्‍मैं

(लूका १२:४१-४८)

45 “विश्वासी नेरो बुद्धिमानी के लबै नोकर खैबै म्‍ही मु? थेद्। च नोकरलाई मालिकजी ‘धिंर्बै के लब्‍मैंलाई चबै सै ठीक बेलार पिंन्’ बिसी च के नोकरए जिम्‍मारी वाथेंम्।

46 झाइले लिउँइजी मालिक धिंर एखमा बिथेंबै के नोकरजी लरिब् स्‍यास्‍याँ च नोकर खुशी तब्‍मु।

47 छेन्‍ले याद थेंन्, मालिकजी खिए धिंर्बै तान धनसम्‍पत्तिए जिम्‍मा छाबै छ्याँबै के लबै म्‍हीलाई थेंब्‍मु।

48 तर च नोकर आछ्याँबै म्‍ही मुस्‍याँ, ‘मालिक तोगोन् आखा, क्‍हैम्,’ बिसी ढुक्‍कले टिस्‍याँ,

49 झाइले चजी खिने के लब्‍मैंलाई या मनपरीले धोंस्‍याँ, झाइले पा न्‍हेब्‍मैंने संगत लसी चमैंनेन् चब थुँब् तसी प्‍ह्रस्‍याँ,

50 च म्‍हीजी ‘मालिक तोगो आखा’ बिबै दिनर्न मालिक थाहा आयोंन्‍ले टुप्‍लुक्‍क फेखब्‍मु।

51 झाइले मालिकजी च खराब के लबै म्‍हीलाई टुक्रा टुक्रा लसी कपटीमैंने कडा सजाय पिंब्‍मु। च सजाय पिंबै क्‍ल्‍होरी तानन् बेले पछित खसी बेले क्रोब्‍मु।

छमीं च्‍युए नमुना

25

“च बेलारी स्‍वर्गर्बै राज्‍य चु नमुना दों तब् ग। विवाह तबै बेलारी छमीं च्‍यु ह्रोंस ह्रोंसए बत्ती छेसी व्‍याउलोलाई त्‍होबर तयार तई।

2 च छमींमैं च्‍यु न्‍होंरी छमीं ङ्ह बुद्धिमानी मुला, छमीं ङ्ह बुद्धि आरेब् मुला।

3 च बुद्धि आरेब्‍मैंजी बत्ती मात्रे बोला, तर फाल्‍टु तेल आबोला।

4 तर बुद्धिमानीमैंजी बत्ती नेरो बट्टार फाल्‍टु तेल या पूरा झोंसी बोला।

5 तर व्‍याउलो खब क्‍हैसी च छमीं च्‍यु न्‍हरू कुसी न्‍हर च्‍हुइह्याई।

6 “छ तमा म्‍हुँइँस आधार, ‘लु रिद्, व्‍याउलोम् नाँसर फेखइमु। चने त्‍होबर खो,’ बिबै कै थेई।

7 छमीं च्‍यु रिसी ह्रोंस ह्रोंसए बत्तीए दार सफा लबर होंई।

8 च बुद्धि आरेब्‍मैंजी बुद्धिमानीमैंलाई बिई, ‘च्‍युगुदे तेल पिंन्‍सी। ङिए बत्तीजग सिबर होंई,’ बिई।

9 तर च बुद्धिमानीमैंजी जवाफ पिंई, ‘अंहं, आता, ङ्ह्यो तानए लागिर तेल आह्यु। बरु पसलर ह्यासी ह्रोंसजीन् किंन्,’ बिई।

10 “चु कारण छमीं ङ्ह तेल किंबर ह्याई। च बेलार्न व्‍याउलो फेखई। च तयार तसी टिबै छमीं ङ्ह व्‍याउलोने बालुन् विवाहए भत्‍यार न्‍होंर होंई। झाइले च क्‍ल्‍होर्बै म्रा बन्‍द तह्याई।

11 “तिस्‍या दे लिउँई च बुद्धि आरेब्‍मैं या फेखई। झाइले चमैंजी बिई, ‘हजुर, ङि या न्‍होंर होंल् भिंन्, म्रा थोंभिंन्,’ बिसी चिचिदिसी कै त्‍येई।

12 तर व्‍याउलोजी, ‘आता! ङजी क्‍हेमैंलाई ङो आसे,’ बिसी जवाफ पिंई।”

13 ईशुजी अझै बिई, “छ तसी क्‍हेमैं होशले टिद्। च दिन नेरो च बेला खोंयों खमु क्‍हेमैंलाई थाहा आरे,” बिई

के लबै म्‍ही सोंए नमुना

(लूका १९:११-२७)

14 झाइले ईशुजी बिई, “फेरि स्‍वर्गर्बै राज्‍य चु नमुना दों तब् ग। छाबै मालिक घ्रिजी ह्रोंसए धिं प्‍यीसी परदेश ह्याब् म्‍हैई। चजी परदेश ह्याब् भन्‍दा ओसोंन ह्रोंसए के लबै म्‍हीलाई हुइसी चमैंलाई तान सम्‍पत्तिए जिम्‍मा ल्‍हैदिई।

15 के लब्‍मैंजी छों लल् खाँब् अनुसार घ्रिलाई हजार ङ्ह, अर्कोलाई हजार ङ्हीं, झाइले घ्रिलाई हजार घ्रि म्‍हुई जिम्‍मा ल्‍हैदिई। च लिउँइजी च परदेशर ह्याई।

16 च हजार ङ्ह म्‍हुई जिम्‍मा किंबै म्‍हीजी च म्‍हुई तुरून्‍त छों लबर ल्‍हैदिई। चजी च म्‍हुईउँइले अर्को हजार ङ्ह या नाफा त्‍येई।

17 छलेन् अर्को हजार ङ्हीं म्‍हुई जिम्‍मा किंबै म्‍हीज्‍यै या अर्को हजार ङ्हीं या नाफ त्‍येई।

18 तर च हजार घ्रि म्‍हुई जिम्‍मा किंबै म्‍हीजी बिस्‍याँ ह्यासी खोल्‍दों त्‍हासी, मालिकए म्‍हुई खोल्‍दोंर लोथेंई।

19 “ल्‍हे वर्ष लिउँई च म्‍हीजगए मालिक एखई। झाइले चमैंने मालिकजी ह्रोंसए हिसाब किताब क्‍होई।

20 हजार ङ्ह म्‍हुई जिम्‍मा किंबै म्‍हीजी फेरि अर्को हजार ङ्ह भई। चजी मालिकलाई म्‍हुई पिंमा छ बिई, ‘हजुर, ङ्ह्योद्, क्‍हीजी ङलाई हजार ङ्ह म्‍हुई पिंला। ङजी झाइले अर्को हजार ङ्ह या कमदिसी भइमु,’ बिई।

21 “छ बिमा च मालिकजी बिई, ‘स्‍याबास! क्‍हीजी ठीक लना, क्‍ही स्‍वाबै विश्वासी के लबै म्‍ही मुना! च्‍युथिरी सैरी क्‍हीजी ह्रोंस ईमानदारी तब् उँइँइमु। चु कारण ङजी क्‍हीलाई अरू ल्‍हे सैए जिम्‍मा पिंब्‍मु। खो, त्‍हेरो ङ्ह्यो बालुन् खुशीले टिले,’ बिई।

22 “च लिउँइजी हजार ङ्हीं म्‍हुई योंबै म्‍ही खसी बिई, ‘हजुर, क्‍हीजी ङलाई हजार ङ्हीं म्‍हुई पिंला। ङ्ह्योद्, ङजी अरू हजार ङ्हीं या च म्‍हुईउँइले कमदिसी भइमु,’ बिई।

23 “छ बिमा च मालिकजी बिई, ‘स्‍याबास! क्‍हीजी ठीक लना, क्‍ही स्‍वाबै विश्वासी के लबै म्‍ही मुना! च्‍युथिरी सैरी क्‍हीजी ह्रोंस ईमानदारी तब् उँइँइमु। च कारण ङई क्‍हीलाई ल्‍हे सैए जिम्‍मा ल्‍हैदिमु। खो, ङ्ह्यो बालुन् खुशीले टिले,’ बिई।

24 “च लिउँई अर्को हजार घ्रि म्‍हुई जिम्‍मा किंबै म्‍ही खसी बिई, ‘हजुर, क्‍ही कडा म्‍ही मु बिबा ङलाई थाहा मुला। क्‍हीजी अरूमैंजी बाली ल्‍हैदिबै क्‍ल्‍होर थन्‍किदिब् म्‍हैम्। झाइले ह्रोंसजी प्‍लुई आप्‍लुबै क्‍ल्‍होरी या अन्‍न तुँब् म्‍हैम्।

25 चु कारण ङम् ङ्हींसी ङजी क्‍हीए पैसा खोल्‍दोंर लोथेंई। लु, किंन्, क्‍हीए पैसा चुर्न मु,’ बिई।

26 “छ तसी च मालिकजी च म्‍हीलाई बिई, ‘ओ केर आत्‍हुबै अल्‍छी!’ ङजी बाली आल्‍हैदिबै क्‍ल्‍होरी थन्‍किदिम्, झाइले आप्‍लुबै क्‍ल्‍होरी अन्‍न तुँम् बिबै ताँ क्‍हीलाई थाहा मुल् वा?

27 छ बिस्‍याँ क्‍हीजी ङए पैसा बैंकरी थेंल् त्‍हुमला। झाइले ङ एखमा व्‍याज समेत तान पैसा ङई फिर्ता योंमला।

28 लु, त्‍हेरो चुने बालु मुबै पैसा प्‍हेंसी हजार च्‍यु म्‍हुई मुबै म्‍हीलाई पिंन्।

29 तलेबिस्‍याँ खबने मु, चलाई ङजी अझै पिंब्‍मु, झाइले चने ल्‍हे तब्‍मु। तर खबने कत्ति आरे, चने मुबै च्‍युगुदे मुलेया चउँइले च सै प्‍हेंवाब्‍मु।

30 चु केर आत्‍हुबै नोकरलाई चाहिं बाहिरू अन्‍यारो क्‍ल्‍होर भ्‍योंवान्। चर्न म्‍हीजग बेले क्रोसी स क्रिब्‍मु,” बिई।

आखिरी न्‍याय

31 ईशुजी अझै बिई, “ङ, अथवा ‘म्‍हीए च्‍ह’, म्रुँ तसी स्‍वर्गदूतजगने युसी ह्रोंसए गद्दीर टिब्‍मु।

32 झाइले च बेलारी पृथ्‍वी भरिर्बै तान जातिर्बै म्‍हीमैं ङए उँइँर खसी जम्‍मा तब्‍मु। प्‍ह्रोंछैंजगजी रए बगालउँइले क्‍ह्युलाई छुटिदिब् दोंले ङजी च म्‍हीमैंलाई या ङ्हींबाँले छुटिदिब्‍मु।

33 ङजी क्‍ह्यु दों तब्‍मैंलाई ङए क्‍योलो योउँई पट्टि झाइले र दों तब्‍मैंलाई ङए देब्रेउँई पट्टि थेंब्‍मु।

34 झाइले च लिउँई म्रुँ तसी ङजी ह्रोंसए क्‍योलो पट्टिउँइबै म्‍हीमैंने छ बिब्‍मु, ‘ओ ङए आबा परमेश्वरउँइले आशीष योंबै म्‍हीमैं, खो, संसार बनिदिब् ओनोंन् क्‍हेमैंए लागिर तयार लथेंबै राज्‍यर खसी टिद्।

35 तलेबिस्‍याँ ङ फो ख्रेंमा क्‍हेमैंजी ङलाई चल् भिंई। ङलाई क्‍यु पिमा क्‍यु थुँल् भिंई। ङ परदेशी मुमा क्‍हेमैंजी ङलाई धिंर बोसी मान लई।

36 ङ क्‍लुना मुमा क्‍हेमैंजी ङलाई क्‍वें खिभिंई, ङ नमा ङए हेरविचार लभिंई। झाइले फेरि ङ झयालखानर पर्दिमा क्‍हेमैं ङने त्‍होबर खई,’ बिब्‍मु।

37 “चु ताँ थेसी च ठीक ठहर्दिब्‍मैंजी छले जवाफ पिंब्‍मु, ‘प्रभु, ङिजी क्‍हीलाई फो ख्रेंब् म्रोंसी खोंयों चल् भिंए? क्‍यु पिब् सेसी खोंयों थुँल् भिंए?

38 झाइले क्‍हीलाई परदेशर त्‍होसी ङिजी ङिए धिंर बोसी खोंयों क्‍हीए मान लए? फेरि क्‍ही क्‍लुनार तसी ङिजी खोंयों खिभिंए?

39 झाइले ङिजी क्‍हीलाई नब् म्रोंसी क्‍हीए हेरविचार खोंयों लए? झाइले क्‍हीलाई थुन्‍दिमा क्‍हीलाई त्‍होबर खोंयों ह्याए?’ बिब्‍मु।

40 “झाइले ङ, म्रुँ तमा, चमैंलाई जवाफ पिंब्‍मु, ‘ङ क्‍हेमैंलाई क्‍ह्रोंसेन् पक्‍का ताँ लमु, ङए चु म्‍हीमैं न्‍होंरी तान भन्‍दा मामूली भाइलाई क्‍हेमैंजी तो छ्याँबै के लई, च के ङलाईन लब् ग,’ बिब्‍मु।

41 “च लिउँइजी ङजी ह्रोंसए देब्रे पट्टि टिब्‍मैंलाई छ बिब्‍मु, ‘ओ परमेश्वरए सराप पर्दिब्‍मैं, ङउँइले ह्याद्। शैतान नेरो चए दूतजगए लागिर लथेंबै खोंयोंई या आसिबै मिरी पर्दिरिगे।

42 तलेबिस्‍याँ ङ फो ख्रेंमा क्‍हेमैंजी ङलाई चबै सै आपिं, झाइले ङ क्‍यु पिमा क्‍हेमैंजी ङलाई क्‍यु थुँला आभिं।

43 ङ परदेशी तमा क्‍हेमैंजी ङलाई धिंर आबो, मान आला। ङ क्‍लुना मुमा क्‍हेमैंजी क्‍वें आखिभिं। ङ नमा, फेरि झयालखानर पर्दिमा, क्‍हेमैंजी ङने ट्होबर आखा,’ बिब्‍मु।

44 “चमैंजी ङलाई छाबै जवाफ पिंब्‍मु, ‘तर प्रभु, क्‍ही फोदें तमा, क्‍यु पिमा, पर्देशी तमा, क्‍लुना तमा, नमा, झयालखानर पर्दिमा, ङिजी क्‍हीए सेवा खोंयों आलला?’ बिब्‍मु।

45 “झाइले ङ, म्रुँ तमा, चमैंलाई जवाफ पिंब्‍मु, ‘ङ क्‍हेमैंलाई क्‍ह्रोंसेन् पक्‍का ताँ लमु, ङए चु म्‍हीमैं न्‍होंरी तान भन्‍दा मामूली भाइलाई क्‍हेमैंजी मदत आपिंमा ङलाई या मदत आपिं,’ बिब्‍मु।

46 “झाइले चुमैंजी खोंयोंई या दण्‍ड योंब्‍मु, फेरि ठीक ठहर्दिब्‍मैं खोंयोंई आखाँबै जीवन योंब्‍मु,” बिई।

ईशुलाई सैबै मत फुइबा

(मर्कूस १४:१-२; लूका २२:१-२; यूहन्‍ना ११:४५-५३)

26

ईशुजी चु तान ताँजग बिल् खाँबै लिउँई चजी ह्रोंसए चेलागजलाई बिई,

2 “क्‍हेमैंलाई थाहा मु, ङ्हींगैं लिउँई क्‍ह्यु सैबै चाड़ तब्‍मु। म्‍हीजगजी च बेला जरे ङलाई, अथवा ‘म्‍हीए च्‍हलाई’, क्रूसर च्‍योवाबै लागिर सुम्‍पिदिवाब्‍मु,” बिई।

3 च लिउँई मुख्‍य पूजाहारीजग नेरो यहूदी चिबनाँबजग कैयाफास बिबै प्रधान पूजाहारीए दरबाररी खागु तई।

4 चमैंजी ईशुलाई सुटुक्‍कले क्‍हासी सैबै विचार लई।

5 चमैंजी बिई, “ङिजी चलाई चाड़ तबै बेलार क्‍हाब आता। ङ्ह्योजी छ लस्‍याँ म्‍हीजग खैला बैला तम्,” बिई।

बेथानी नाँसरी ईशुलाई छ्याँबै तेल फोबा

(मर्कूस १४:३-९; यूहन्‍ना १२:१-८)

6 ईशु बेथानी नाँसर कोर खबै शिमोनए धिंर मुला।

7 चर टिमा चमिंरी घ्रिजी सिङ्गमर्मरए भाँडोरी बेले छ्याँबै थाँ नाँबै नेरो बेले महंगो तेल भसी ईशु ङाँर खई। च बेलार ईशु चबर होंमा च म्रिंस्‍योजी च तेल चए क्रए फिर युवाई।

8 छ लब् म्रोंसी ईशुए चेलाजग रिस खसी “तले छले खेरो वाला हाँ?” बिसी ङ्युइई।

9 “बरु चु तेल चुँसी पैसा ल्‍हे स्‍यामला। झाइले च पैसा गरीबजगलाई च्‍हुभिंस्‍याँ तमला,” बिई।

10 चमैंजी बिबै ताँ ईशुजी थाहा योंसी चमैंलाई बिई, “क्‍हेमैंजी चु चमिंरीलाई छाबै दुःख तल् पिंई? चजी ङए लागिर बेले छ्याँबै के लई।

11 गरीब म्‍हीमैं चाहिं क्‍हेमैंने खोंयोंई या टिरिम्, तर ङ क्‍हेमैंने खोंयोंई या आटि।

12 चु तेल ङए जीउर फोसी चजी ङलाई प्‍हाबै लागिर तयार लब् ग।

13 छेन्‍ले याद थेंन्, परमेश्वरए खुशीए खबर संसार भरि खनी मुले सुनिदिब्‍मु, च क्‍ल्‍होरी या चुजी लबै के चु चमिंरीलाई म्‍हैंबै लागिर खन्‍तदन म्‍हीजगजी बिभिंब्‍मु,” बिई।

यहूदाजी “ईशुलाई क्‍हाभिंस्‍यो” बिसी मन्‍जूर लबा

(मर्कूस १४:१०-११; लूका २२:३-६)

14 च लिउँइजी बाह्र जना चेला न्‍होंर्बै इस्‍करयोतथें यहूदा बिबै चेला घ्रि मुख्‍य पूजाहारीजग ङाँर ह्यासी

15 “ङजी ईशुलाई क्‍हेमैंए योर सुम्‍पिदिभिंस्‍याँ क्‍हेमैंजी ङलाई तो पिंम्?” बिसी ङ्युइई। चमैंजी चलाई चाँदीए म्‍हुई सोंच्‍यु पिंई।

16 च बेला सेरो यहूदाजी ईशुलाई क्‍हाबै मौका ङ्ह्योई।

क्‍ह्यु सैबै चाड़ए भोज

(मर्कूस १४:१२-२१; लूका २२:७-१४, २१-२३; यूहन्‍ना १३:२१-३०)

17 प्‍ला क्‍हें चबै चाड़ए पहिलेबै दिनरी चेलाजग ईशु ङाँर खई। चमैंजी “ङिजी क्‍ह्यु सैबै चाड़ए भोजए लागिर खनीर तयार लल् त्‍हुम्? क्‍हीए इच्‍छा तो मु?” बिसी ङ्युइई।

18 खिजी चमैंलाई बिई, “शहररी छाबै म्‍ही घ्रिए धिंर ह्याद्। चलाई छ बिद् ‘गुरुजी खिए बेला तखइमु बिइमु। खिए चेलामैंने क्‍ह्रीसी क्‍हीए धिंर क्‍ह्यु सैबै चाड़ए भोज चम् रो,’ बिसी चलाई बिद्।”

19 छ बिसी चेलाजगजी ईशुजी बिब् अनुसार लसी चाड़ए भोज तयार लई।

20 च दिनर्बै नेसा तबै लिउँइजी ईशु नेरो बाह्र जना चेलाजग बालुन् चबर होंई।

21 चब् चना चन् ईशुजी, “छेन्‍ले याद थेंन्, क्‍हेमैं न्‍होंरी म्‍ही घ्रि ङलाई धोका पिंब्‍मु,” बिई।

22 चु ताँ थेसी चमैं साह्रोन् दुःख म्‍हाँदिसी घ्रि घ्रिजी ईशुलाई ङ्युइई, “ओ प्रभु, च छाबै के लबै म्‍ही ङ उ?” बिसी पालो पालोले ङ्युइबर होंई।

23 तर ईशुजी “खब्‍जी ङने बालु प्‍हेलार प्‍ला क्‍हें तिंसी चइमु चजी ङलाई दुःख पिंब्‍मु,” बिसी च्‍हग मात्रे सुनिदिई।

24 झाइले ईशुजी फेरि बिई, “धर्मशास्‍त्ररी प्‍ह्रीब् अनुसार ङ, अथवा ‘म्‍हीए च्‍ह’, सिल्‍लाँ त्‍हुम्। तर खब म्‍हीजी ङलाई धोका पिंसी दुःख पिंम्, च म्‍हीलाई बेले ङ्हीं ङ्हीं ङ्हाँन्‍बै दुःख तब्‍मु। बरु चलाई जन्‍म आतलेन् तमला,” बिई।

25 झाइले ईशुलाई धोका पिंबै यूहदाजी ङ्युइई, “ओ गुरु, च छाबै के लबै म्‍ही ङ ग उ आङीं?” बिई।

ईशुजी जवाफ पिंई, “क्‍हीजी ह्रोंसैन छ बिइमु,” बिई।

प्रभु भोजए लागिर बन्‍दोबस्‍त लबा

(मर्कूस १४:२२-२६; लूका २२:१४-२०; १ कोरिन्‍थथेंमैंलाई ११:२३-२५)

26 चमैं चबर होंमा ईशुजी प्‍ला क्‍हें छेसी परमेश्वरलाई धन्‍यवाद चडिदिई। झाइले च प्‍ला क्‍हें लुँसी चेलाजगलाई च्‍हुभिंई। प्‍ला क्‍हें च्‍हुमा ईशुजी बिई, “चु प्‍ला क्‍हें चद्! चु ङए जीउ दों तब् ग,” बिई।

27 च लिउँई ईशुजी योर प्‍हेला छेसी परमेश्वरलाई फेरि धन्‍यवाद पिंई। झाइले च प्‍हेला छेमा चमैंलाई बिई,

28 “लु, चु क्‍हेमैं तानन्‍न थुँन्। चु ङए को दों तब् ग। च को भोग झोंमा परमेश्वरजी क्‍हेमैंने बाचा-कबूलए छाप ल्‍हैदिब् ग। ल्‍हे म्‍हीजगलाई आछ्याँबै केए माफ तरिगे बिसी ङए को भोग झोंइमु।

29 छेन्‍ले याद थेंन्, ङए आबाए राज्‍यरी क्‍हेमैंने प्रि नयाँ तरीकाले बालुन् आथुँन् सम्‍म ङ चु अङ्गुर फलए रस फेरि थुँरिबा आरे,” बिई।

30 च लिउँई चमैं भजन घ्रि प्रिंई, झाइले जैतून बिबै डाँडाउँई ह्याई।

पत्रुसजी ईशुलाई ङो आसे बिब्‍मु बिसी ईशुजी ओसोंन बिबा

(मर्कूस १४:२७-३१; लूका २२:३१-३४; यूहन्‍ना १३:३६-३८)

31 झाइले चमैंलाई ईशुजी बिई, “तिंइबै म्‍हुँइँसर्न क्‍हेमैं तानजी ङलाई वाथेंसी भौदिब्‍मु। धर्मशास्‍त्ररी छाबै ताँ या प्‍ह्रीइमु,

‘परमेश्वरजी क्‍ह्युछैंलाई सैब्‍मु,

झाइले क्‍ह्युजग बगालउँइले खन्‍तदन तितर-बितर तह्याब्‍मु,’

बिसी प्‍ह्रीइमु।

32 तर ङ सिसी फेरि रिबै लिउँई क्‍हेमैंए ओसों ओसों गालील अंचलरी ह्याब्‍मु,” बिई।

33 पत्रुसजी ईशुलाई बिई, “अरू तान भौदिह्यालेया ङजी क्‍हीलाई खोंयोंई या आवाथें,” बिई।

34 तर ईशुजी चलाई जवाफ पिंई, “छेन्‍ले याद थेंन्, तिंइबै म्‍हुँइँसर्न नग भाले उरिब् भन्‍दा ओसोंन सोंब्‍ले सम्‍म क्‍हीजी ङलाई ङो आसे बिब्‍मु,” बिई।

35 तर पत्रुसजी अझै बिई, “क्‍हीने बालुन् सिल् त्‍हुनाबिलेया ङजी क्‍हीलाई खोंयोंई या ङो आसे बिरिबा आरे,” बिसी जवाफ पिंई। फेरि तान अरू चेलाजगज्‍यै या छान बिई।

गेतसमनी बिबै बगैंचार ईशुजी प्रार्थना लबा

(मर्कूस १४:३२-४२; लूका २२:३९-४६)

36 ईशु चेलाजगने बालु गेतसमनी बिबै बगैंचार ह्याई। खिजी चेलागजलाई, “ङ के-क्‍यर ह्यासी प्रार्थना लमु, क्‍हेमैं चुर्न टिद् आ,” बिई।

37 झाइले खिजी पत्रुस नेरो जबदीए च्‍ह ङ्हींलाई बालुन् बोसी ह्याई। खिए सैंरी बेले दुःख नेरो शोक तसी

38 चमैंलाई बिई, “ङलाई सि सि ङ्हाँन् दोंबै शोक तइमु। क्‍हेमैं या ङने बालु चुर्न जागो तसी टिद् आ,” बिई।

39 झाइले ईशु दे क्‍यापट्टि ह्यासी सर पद्खु तसी छाबै प्रार्थना लई, “ओ ङए आबा, तल् खाँम् बिस्‍याँ ङउँइले चु दुःख स्‍योभिंन्। तर ङए इच्‍छा अनुसार आङीं, क्‍हीए इच्‍छा अनुसार लद्,” बिई।

40 छ बिबै लिउँई च चेलामैं सों मुबै क्‍ल्‍होर एखई। चमैं न्‍हरू च्‍हुइरिबा स्‍याई। खिजी पत्रुसलाई बिई, “क्‍हेमैं घण्‍टा घ्रि सम्‍म ङने बालु जागो तसी टिला आखाँवा?

41 शैतानए ङोर आपर्दिरिगे बिसी जागो तसी प्रार्थना लद्। सैंजी छ्याँबै इच्‍छा लइमु, तर जीउ चाहिं कमजोर तइमु,” बिई।

42 फेरि दोस्रो लारै या ईशु ह्यासी छाबै प्रार्थना लई, “ओ ङए आबा, चु दुःख ङजी नोल् त्‍हुलेया क्‍हीए इच्‍छा पूरा लद्,” बिई।

43 झाइले फेरि खि खसी चेलामैंलाई न्‍हरू च्‍हुरिबन् स्‍याई, तलेबिस्‍याँ चमैंलाई न्‍हरूजी म्‍यीं ङ्ह्योले आभिंला।

44 फेरि तेस्रो लारै या ईशुजी चमैंलाई वाथेंसी ह्याई, झाइले पहिलेबै दों तबै प्रार्थना लई।

45 च लिउँइजी एखसी चेलामैंलाई बिई, “क्‍हेमैं अझै रोसी आराम लरिइमु वा? ङ्ह्योद्, ङलाई, अथवा ‘म्‍हीए च्‍हलाई’ क्‍हासी आछ्याँबै के लब्‍मैंए योर सुम्‍पिदिबै बेला तह्याल् खाँइमु।

46 रिद्, ह्याले। ङलाई धोका पिंसी दुःख पिंबै म्‍ही चुर्न फेखइमु,” बिई।

ईशुलाई क्‍हाबा

(मर्कूस १४:४३-५०; लूका २२:४७-५३; यूहन्‍ना १८:३-१२)

47 ईशुजी च ताँ लबै बेलार्न च बाह्र जना चेला न्‍होंर्बै इस्‍करयोतथें यहूदा फेखई। चने बालु प्‍हरे नेरो तरवार छेबै थेबै हूलै या खला। चमैं मुख्‍य पूजाहारीजग नेरो यहूदीजगए चिबनाँबजगजी कुल्‍भिंब्‍मैं मुला।

48 च धोका पिंसी दुःख पिंबै यहूदाजी च म्‍हीमैंलाई ओसोंनन् छाबै चिनु घ्रि बिथेंला: “खब्‍लाई ङजी म्‍वाईं लमु, क्‍हेमैंजी म्‍हैबै म्‍ही चन् ग। चलाईन क्‍हाद्,” बिसी चजी बिथेंला।

49 छ बिमा यहूदा खसी सरासर ईशु ङाँर ह्याई। चजी ईशुलाई, “नमस्‍ते गुरु,” बिसी प्रभुलाई म्‍वाईं लई।

50 ईशुजी चलाई, “तो लल् म्‍हैंमु, च यूम्‍ना लद्, ओ ङए अउ,” बिसी जवाफ पिंई। झाइले चने मुबै म्‍हीमैं खसी ईशुलाई क्‍हाई।

51 ईशुए चेला घ्रिजी खिए तरवार छ्हुइसी प्रधान पूजाहारीए नोकरलाई प्रिंसी न्‍ह च्‍वाट्टन क्‍याँवाई।

52 च म्रोंसी ईशुजी चलाई बिई, “क्‍हीए तरवार खोलर झोंन्। तलेबिस्‍याँ खबजी तरवार छेमु चलाई तरवारजीन् सैब्‍मु।

53 क्‍हेमैंलाई थाहा आरे वा? ङजी ङए आबाने बालु मदत ह्रिस्‍याँ आबाजी तुरून्‍त ङए रक्षाए लागिर बाह्र फौज भन्‍दा बढी स्‍वर्गदूतजग कुल्‍भिंमला।

54 तर ङजी छले मदत ह्रिस्‍याँ धर्मशास्‍त्ररी प्‍ह्रीबै ताँ पूरा तला आखाँ, तलेबिस्‍याँ धर्मशास्‍त्ररी ङलाई चु घटना छले तल् त्‍हुम् बिसी प्‍ह्रीइमु,” बिई।

55 झाइले ईशुजी खिलाई क्‍हाबै हूललाई बिई, “क्‍हेमैंजी ङलाई डाँकुलाई दोंले तरवार नेरो प्‍हरे छेसी क्‍हाबर खइमु, तले जा? दिन दिनुन् ङजी मन्‍दिरर्न टिसी लुमा क्‍हेमैंजी ङलाई आक्‍हाला।

56 तर परमेश्वरए ताँ बिभिंबै म्‍हीमैंजी धर्मशास्‍त्रर प्‍ह्रीबै ताँ पूरा तबै लागिर चु तान घटना छान् तब् ग,” बिई।

च लिउँई तान चेलाजौजी ईशुलाई प्‍यीथेंसी भौदिह्याई।

ईशु सभाए उँइँर राबा

(मर्कूस १४:५३-६५; लूका २२:५४-५५, ६३-७१; यूहन्‍ना १८:१३-१४, १९-२४)

57 च क्‍हाबोबै म्‍हीमैंजी ईशुलाई कैयाफास बिबै प्रधान पूजाहारीए धिंर बोई। चरी धर्मगरुजग नेरो चिबनाँबजग या जम्‍मा तला।

58 पत्रुसजी दे फरकले ईशुए लिली खसी प्रधान पूजाहारीए दरबारर्बै ह्युर सम्‍म फेखई। “चमैंजी ङए प्रभुलाई तो लए?” बिसी ङ्ह्योबरी च ह्यु न्‍होंर्न पालेजगने कुँई।

59 मुख्‍य पूजाहारीजौ नेरो तान सभार्बै म्‍हीमैंजी ईशुलाई सैबरी स्‍युर्गु साक्षी पिब्‍मैं योंल् खाँम् उ बिसी म्‍ही म्‍हैमला।

60 तर ल्‍हे म्‍ही खसी ईशुए बारेर स्‍युर ताँ बिसी दोष ल्‍हैदिलेया चमैंजी तोई प्रमाण योंला आखाँ [तलेबिस्‍याँ चमैंए साक्षी आक्‍ह्री। यहूदी ऐन अनुसार साक्षी पिंब्‍मैं ङ्हीं सों क्‍ह्रीसी मात्रे म्‍हीलाई सिल् त्‍हुबै सजाय ल्‍हैदिल् खाँमला (व्‍यवस्‍थाको पुस्‍तक १७:६)।] बल्‍ल म्‍ही ङ्हीं ओसों खसी

61 ईशुलाई छाबै दोष ल्‍हैदिई, “च म्‍हीजी ओसोंन छ बिला, ‘ङई परमेश्वरए मन्‍दिर फुवासी सोंगैंरी बनिदिल् खाँम्,’ बिला,” बिई।

62 छ बिमा प्रधान पूजाहारीजी ईशुलाई बिई, “क्‍हीए बारेरी छाबै दोष ल्‍हैदिसेया क्‍ही तोई आबि वा?” बिई।

63 तर ईशु तोई आबिन्‍ले टिई। फेरि प्रधान पूजाहारीजी ईशुलाई बिई, “ङई क्‍हीलाई क्‍ह्रोंसेन् परमेश्वरए मिंरी कसम चल् भिंम्। लु बिद्, क्‍ही परमेश्वरजी खटिदिभिंबै म्रुँ, अथवा खिए च्‍ह ख्रीष्‍ट बिबा, ङींब उ आङींब् जा?” बिई।

64 ईशुजी जवाफ पिंई, “क्‍हीजीन् ङलाई छ बिइमु। तर छेन्‍ले याद थेंन्, त्‍हेरो क्‍हेमैंजी ङलाई, अथवा ‘म्‍हीए च्‍हलाई’, तान शक्ति मुबै परमेश्वरए क्‍योलोउँई पट्टि कुँरिब् म्रोंब्‍मु। झाइले ङलाई स्‍वर्गउँइले न्‍हाँम्‍ज्‍यो न्‍होंर युरिब् म्रोंब्‍मु,” बिई।

65 चु ताँ प्रधान पूजाहारीजी थेसी रिस खसी ह्रोंसए क्‍वें च्‍यात्तिसी खिए चिबनाँबमैंलाई बिई, “लु, थेई वा? चजी परमेश्वर दों तब् म्‍हैना, चजी परमेश्वरए निन्‍दा लई। त्‍हेरो ङ्ह्योलाई अरू साक्षी आचैदि।

66 त्‍हेरो क्‍हेमैंए विचार तो मु?” बिई।

चमैंजी जवाफ पिंई, “चु दोषी ठहर्दिइमु। छ तसी चजी ज्‍यान सजाय नोल् त्‍हुम्,” बिई।

67 झाइले चमैंजी ईशुए ल्‍यीर्न तुजी प्रासी खिलाई धोंवाई। खिलाई यो प्‍लाजी प्रिंब्‍मैंजी

68 बिई, “ओ लिउँइबै ताँ बिबै ख्रीष्‍ट, लु बित्ती, क्‍हीलाई खबजी धोंई?” बिसी ईशुलाई खिसी लई।

पत्रुसजी ईशुलाई ङो आसे बिबा

(मर्कूस १४:६६-७२; लूका २२:५६-६२; यूहन्‍ना १८:१५-१८, २५-२७)

69 च बेला सम्‍म पत्रुस दरबारर्बै ह्युर्न कुँरिला। प्रधान पूजाहारीए नोकरस्‍यो घ्रि खसी पत्रुसलाई बिई, “क्‍हीई या गालील अंचलर्बै ईशुने बालु मुला, आङीं वा?” बिसी ङ्युइई।

70 तर चजी चमैं तानए उँइँरी आङीं बिई। “क्‍हीजी तो ताँ बिरिला ङजी कत्ति आक्‍हो,” बिसी

71 बाहिरू ह्याबै ढोका सम्‍म सर्दिह्याई।

झाइले चर अर्को नोकरस्‍योजी चलाई म्रोंमा चर मुबै म्‍हीमैंलाई बिई, “चु म्‍ही नासरतथें ईशुने बालु मुला,” बिई।

72 फेरि पत्रुसजी कसम चसी “आङीं, ङजी चलाई ङो आसे,” बिई।

73 छिन्‍द्री लिउँई चर रारिबै म्‍हीमैं पत्रुस ङाँर खसी बिई, “क्‍हीई या निश्‍चय चमैं न्‍होंर्बै म्‍ही ग, तलेबिस्‍याँ क्‍हीए बोली लवजउँइलेन् ङिजी थाहा सेम्,” बिई।

74 झाइले पत्रुसजी कसम किंसी फेरि बिई, “ङजी क्‍ह्रोंसेन्‍ले आपोंस्‍याँ ङलाई परमेश्वरजीन् सजाय पिंरिगे। ङजी च म्‍हीलाई कत्ति ङो आसे,” बिई।

च बेलार्न नग भाले उरिई।

75 झाइले पत्रुसजी ईशुजी ओसों छ बिबै ताँ म्‍हैंई, “नग भाले उरिब् भन्‍दा ओसाँन क्‍हीजी सोंब्‍ले सम्‍म ङलाई ङो आसे बिब्‍मु,” बिला। झाइले पत्रुस बाहिरू ह्यासी बेले क्रोई।

ईशुलाई अंचलाधीश पिलातस ङाँर बोबा

(मर्कूस १५:१; लूका २३:१-२; यूहन्‍ना १८:२८-३२)

27

न्‍हाँक्‍कर्न तान मुख्‍य पूजाहारीजग नेरो यहूदी चिबनाँबजग सभार टिई। चरी चमैंजी ईशुलाई सैबै मत लई।

2 चमैंजी ईशुलाई सौंलीजी फुइसी रोमी सरकारए अंचलाधीश पिलातस ङाँर बोसी सुम्‍पिदिवाई।

इस्‍करयोतथें यहूदा सिबा

(शक्ति १:१८-१९)

3 ईशुलाई सैबै हुकुम थेसी च धोका पिंबै यहूदालाई पछितो खई। च चाँदीए म्‍हुई सोंच्‍यु मुख्‍य पूजाहारी नेरो चिबनाँबजगलाई फिर्ता पिंई।

4 चजी “ङजी दोष आरेबै म्‍हीलाई सैबरी सुम्‍पिदिवासी थेबै गल्‍ती लना,” बिई।

चमैंजी जवाफ पिंई, “चए बारेरी ङिजी तोई वास्‍ता आला? चम् क्‍हीए ताँ ग,” बिई।

5 छ बिमा यहूदाजी मन्‍दिर न्‍होंर पैसा भ्‍योंवासी ह्याई। झाइले शहर बाहिरू ह्यासी ह्रोंसन् च्‍योसी सिई।

6 मुख्‍य पूजाहारीजगजी च पैसा तुँसी बिई, “चु पैसा म्‍हीलाई सैल् लबै पैसा ग। चुलाई मन्‍दिरर्बै बाकसर थेंबा ठीक आता,” बिई।

7 छ तसी चमैंजी सल्‍लाह लसी च पैसाजी विदेशीमैंलाई प्‍हाबै लागिर “कुमालेए बारी” बिबै क्‍ल्‍हो किंई।

8 चु कारणजी तियाँ सम्‍म च क्‍ल्‍होलाई “कोउँइले किंबै बारी” बिम्।

9 च बेलारी स्‍योम्‍बै परमेश्वरए ताँ बिभिंबै म्‍ही यरमियाजी बिबै ताँ पूरा तखई, तलेबिस्‍याँ चजी छ प्‍ह्रीला, “इस्राएलर्बै म्‍हीमैंजी चलाई सैबर चाँदीए म्‍हुई सोंच्‍यु पिंबर मन्‍जूर लई। चमैंजी च पैसा किंई,

10 झाइले परमेश्वरजी ङलाई बिब् अनुसार चमैंजी च पैसा पिंसी कुमालेउँइले क्‍ल्‍हो किंइमु,” बिसी प्‍ह्रीला।

पिलातसजी ईशुलाई ङ्युइबा

(मर्कूस १५:२-५; लूका २३:३-५; यूहन्‍ना १८:३३-३८)

11 ईशु अंचलाधीशए उँइँर रामा अंचलाधीशजी चलाई ङ्युइई, “क्‍ही यहूदीमैंए म्रुँ वा?”

झाइले ईशुजी “क्‍हीइन् छ बिइमु,” बिसी जवाफ पिंई।

12 तर मुख्‍य पूजाहारीजग नेरो चिबनाँबजगजी ईशुलाई कति दोष ल्‍हैदिलेया ईशुजी तोई या आबि।

13 चु कारण पिलातसजी ईशुलाई “चमैंजी च्‍हौ ल्‍हे दोषजग क्‍हीलाई ल्‍हैदिइमु, क्‍हीजी आथेइमु वा?” बिसी ङ्युइई।

14 तर ईशुजी ताँ तिजी या जवाफ आपिं। चु म्रोंसी अंचलाधीश छक्‍कन् पर्दिई।

ईशुलाई सैबरी कुल्‍भिंबा

(मर्कूस १५:६-१५; लूका २३:१३-२५; यूहन्‍ना १८:३९–१९:१६)

15 अंचलाधीशजी चाड़ए बेलारी म्‍हीजगए हूलए सल्‍लाह अनुसार झयालखानर्बै कैदी घ्रि प्‍यीबै चलन मुला।

16 च बेलारी झयालखानर बयान तबै बरब्‍बा बिबै ज्‍यानमारा घ्रि मुला।

17 छ तसी म्‍हीजौ खागु तबै बेलार्न पिलातसजी चमैंने ङ्युइई, “लु बिद्, ङजी खब कैदीलाई त्‍येभिंले? बरब्‍बालाई, उ चु ख्रीष्‍ट बिबै ईशुलाई, खबलाई त्‍येभिंले?” बिई,

18 तलेबिस्‍याँ चिबजगजी ईख थेंसी ईशुलाई खि ङाँर सुम्‍पिदिबर भब् ग बिबा चलाई छेन्‍ले थाहा मुला।

19 पिलातस न्‍याय लबै क्‍ल्‍होर कुँरिबै बेलारी खिए म्रिंजी चलाई छ बिसी खबर पिभिंई, “च निर्दोषी म्‍हीलाई तोई आलद्। तलेबिस्‍याँ तल् म्‍हुँइँसरी म्‍होंड म्‍होंमा च म्‍हीए बारेरी ङजी ल्‍हे दुःख म्‍हाँदिई,” बिसी खबर पिभिंई।

20 तर मुख्‍य पूजाहारीमैं नेरो चिबनाँबमैंजी म्‍हीए हूललाई “बरब्‍बालाई त्‍येभिंबा झाइले ईशुलाई सैबर बिन्‍ती लले” बिसी हुसिदिई।

21 फेरि अंचलाधीशजी, “लु बिद्, चु म्‍ही ङ्हीं न्‍होंरी खबलाई प्‍यीभिंले?” बिसी म्‍हीजगलाई ङ्युइई।

चमैंजी “बरब्‍बालाई,” बिई।

22 झाइले पिलातसजी चमैंने ङ्युइई, “छ तसी ङजी चु ख्रीष्‍ट बिबै ईशुलाई तो लल् त्‍हुम्?” बिई। [ख्रीष्‍ट मतलब “परमेश्वरजी कुल्‍भिंबै म्रुँ” ग।]

म्‍हीजग तानजी “चलाई क्रूसर टाँइदिवासी सैद्,” बिई।

23 चु ताँ थेसी पिलातसजी चमैंलाई फेरि ङ्युइई, “तले, चुजी तो आछ्याँबै के लइमु?” बिई।

तर चमैं “चलाई सैल् त्‍हुम्। क्रूसर टाँइदिवाद्,” बिसी झन् कै त्‍येई।

24 पिलातसलाई त्‍हेरो तोई भों आल्‍हैदिब् म्रोंसी, बरु झन् खलबल तब् म्रोंसी, चजी म्‍हीजगए उँइँर क्‍युजी यो ख्रुसी बिई, “चु निर्दोषी म्‍हीलाई सैबै बारेर ङलाई तोई पाप आल्‍हैदिरिगे। चु म्‍ही क्‍हेमैंए जिम्‍मार्न मु,” बिई।

25 चमैंजी जवाफ पिंई, “चुलाई सैबै दण्‍ड ङि नेरो ङिए सन्‍तानए फिर्न पर्दिरिगे,” बिई।

26 छ तमा पिलातसजी चमैंजी बिब् अनुसार बरब्‍बालाई प्‍यीवाई, झाइले ईशुलाई कोर्राजी प्‍ह्रुसी क्रूसर च्‍योवाबै लागिर हुकुम पिंई।

सिपाहीजगजी ईशुलाई खिसी लबा

(मर्कूस १५:१६-२०; यूहन्‍ना १९:२-३)

27 झाइले पिलातसए सिपाहीजगजी ईशुलाई अंचलाधीशए दरबार न्‍होंर्बै ह्युर बोई। चरी तान पल्‍टन खागु लसी ईशुलाई घेर्दिई।

28 चमैंजी ईशुए क्‍वें प्‍लिसी ओल्‍ग्‍या क्‍वें खिभिंई।

29 झाइले चमैंजी पुजुए मुकुट बनिदिसी चए क्रर कुवासी क्‍योलो योरी प्‍हरे छेल् भिंई। छ लसी चमैंजी ईशुए उँइँर च्‍ही धुँसी, “यहूदीमैंए म्रुँलाई जय तरिगे, सलाम,” बिसी खिसी लई।

30 चमैंजी ईशुलाई तुई प्राई, झाइले चए योर्बै प्‍हरे प्‍हेंसी खिए क्रर प्रिंई।

31 छले चमैंजी ईशुए खिसी लल् खाँबै लिउँई च ओल्‍ग्‍या क्‍वें प्‍लिसी फेरि चए क्‍वेंन् खिभिंई। च लिउँई क्रूसर टाँइदिबै लागिर चमैंजी ईशुलाई बाहिरू बोई।

ईशुलाई क्रूसर टाँइदिबा

(मर्कूस १५:२१-३२; लूका २३:२६-४३; यूहन्‍ना १९:१७-२७)

32 ईशुलाई घ्‍याँरी बोरिमा सिपाहीजगजी शिमोन बिबै साइरेनीथेंने त्‍होई। चमैंजी चलाई जबरजस्‍तीले ईशुलाई च्‍योबै क्रूस कर ल्‍हैदिसी नोल् भिंई।

33 चमैं गलगथा बिबै क्‍ल्‍होर फेखई। गलगथा बिबै मिंए मतलब क्र खोप्‍लें बिब् ग।

34 चरी ईशुलाई पा थुँल् भिंई। च पारी नला आभिंबै मैं कोंई, तर ईशुजी च पा च्‍युगुदे म्‍ह्योंसी थुँला आङें।

35 चमैंजी ईशुलाई क्रूसर टाँइदिवाई। झाइले ईशुए क्‍वें चिट्ठा झोंसी च्‍हुई किंई।

36 च लिउँई चमैं चर कुँसी ईशुलाई रूईं।

37 चमैंजी “चु ईशु यहूदीजगए म्रुँ ग,” बिसी दोष पिंबै सूचना प्‍ह्रीसी ईशुए क्र फिउँई टाँइदिई।

38 झाइले चमैंजी डाँकू ङ्हींलाई या ईशुने बालुन् घ्रि क्‍योलोउँइजी, घ्रि देब्रेउँइजी क्रूसर टाँइदिवाई।

39 च घ्‍याँर प्‍ह्रबै म्‍हीमैंज्‍यै या क्र ल्‍हासी ईशुए बिल्‍ली लई।

40 चमैंजी बिई, “मन्‍दिर फुवासी सोंगैंरी फेरि बनिदिल् खाँम् बिबै म्‍ही क्‍ही आङीं वा? क्‍ही क्‍ह्रोंसेन्‍ले परमेश्वरए च्‍ह ग बिस्‍याँ लु, ह्रोंसलाई जुगुदिबै लागिर क्रूसउँइले त यु,” बिई।

41 छाबै किसिमले मुख्‍य पूजाहारीजग, धर्मगुरुजग, नेरो चिबनाँबजगज्‍यै या ईशुए बिल्‍ली लई।

42 चमैंजी बिई, “चजी अरूलाई जुगुदिभिंई, तर ह्रोंसलाई बिस्‍याँ जुगुदिला आखाँ। चु इस्राएलीमैंए म्रुँ ग बिस्‍याँ तोगो क्रूसउँइले सर तयुल् खाँरिगे। छ लल् खाँस्‍याँ ङ्ह्योज्‍यै या विश्वास लब् गो!

43 चजी परमेश्वरलाई भरोसा थेंम्, फेरि ‘ङ परमेश्वरए च्‍ह ग,’ बिमला। ङ्ह्योले, परमेश्वरजी चुलाई तोगोन् जुगुदिभिंम् उ?” बिई।

44 ईशुने बालु टाँइदिबै डाँकुजगज्‍यै या ईशुलाई छाबै किसिमले खिसी लई।

ईशु सिबा

(मर्कूस १५:३३-४१; लूका २३:४४-४९; यूहन्‍ना १९:२८-३०)

45 बाह्र बजे ओनों तीन बजे सम्‍म च अंचल भरि अन्‍यारो तई।

46 तीन बजे जरे ईशुजी थेबै कै त्‍येसी बिई, “एली, एली, लामा सबखथनी!” बिई। चए अर्थ “ओ ङए परमेश्वर, ङए परमेश्वर क्‍हीजी ङलाई तले छले वाथेंला?”

47 छ बिसी चर रारिबै कोई कोईजी ईशुजी बिबा छेन्‍ले आक्‍होसी छ बिई, “ङ्ह्योद्, चजी स्‍योंम्‍बै एलियालाई हुइइमु,” बिई।

48 चमैं न्‍होंरी म्‍ही घ्रि क्‍ह्योह्यासी आलिंबै क्‍वी पारी क्‍वें थौनी प्‍लुँसी भई। चजी च क्‍वें थौनी प्‍हरे च्‍होर स्‍युसी ईशुए सुँर झोंवाई।

49 तर अरू म्‍हीजगजी बिई, “भैंन्, त्‍हेरो खनीज्‍यै एलिया युसी चुलाई जुगुदिभिंम् उ? ङ्ह्योले,” बिई।

50 झाइले आखिरीरी ईशु फेरि तिब्‍ले थेबै कै त्‍येसी सो प्‍यीई।

51 च लिउँइजी मन्‍दिरर च्‍योथेंबै पर्दा क्‍वें ङ्हींबाँ फैले टोह्याई। सयो (भैंचालो) खई, थेबै युमाँजग फदिह्याई।

52 फेरि छजग (चिहानजग) थोंह्यासी परमेश्वरए सिह्याबै ल्‍हे म्‍हीजग फेरि रिई।

53 ईशु रिबै लिउँई चमैं खेमैंए छजग वाथेंसी यरूशलेम शहररी होंई। चरी ल्‍हे म्‍हीजगजी चमैंलाई म्रोंई।

54 कप्‍तान नेरो चने मुबै ईशुलाई रुबैं सिपाहीजगजी सयो खबा नेरो चर तबै तान ताँजग म्रोंसी चमैं बेले ङ्हींई। चु म्रोंसी चमैंजी “चु म्‍ही क्‍ह्रोंसेन परमेश्वरए च्‍हन् मुना,” बिई।

55 चरी ह्रेंगोउँइले ङ्ह्योरिबै ल्‍हे चमिंरीजग या मुला। चमैं गालील अंचलउँइले ईशुए लिली ल्‍हैदिसी खिलाई सेवा लबर खला।

56 चमैं न्‍होंरी मग्‍दालाथेंस्‍यो मरियम, याकूब नेरो यूसुफए आमा मरियम, झाइले जबदीए च्‍हमैं [याकूब नेरो यूहन्‍नाए] आमा या मुला।

ईशुलाई प्‍हाबा

(मर्कूस १५:४२-४७; लूका २३:५०-५६; यूहन्‍ना १९:३८-४२)

57 नेसा तबै लिउँई अरमथियाथें यूसुफ बिबै प्‍ल्‍होबै म्‍ही घ्रि चर्न फेखई। च या ईशुए चेला मुला।

58 चजी पिलातस ङाँर ह्यासी ईशुए सिनु ह्रिई। पिलातसजी ईशुए सिनु यूसुफलाई पिंबर हुकुम ल्‍हैदिई।

59 चु कारण यूसुफजी बोसी ह्याई, झाइले नयाँ पाटाए क्‍वेंर बेर्दिई।

60 झाइले चजी ह्रोंसए लागिर युमाँ कोप्‍दिसी बनिदिबै उ तबै नयाँ छर (चिहानर) च सिनुलाई भसी थेंई। च लिउँइजी चजी थेबै युमाँ गुल्‍डिदिसी च छए सुँ बन्‍द लवाई।

61 मग्‍दालाथेंस्‍यो नेरो अर्को मरियम या खसी च छए उँइँर कुँरिला।

सिपाहीजगजी छ रूबंा

62 च प्‍हनाग्‍दों, अथवा चाड़ए लागिर चडिदिबै सै तयार लथेंबै दिनए लिउँइबै दिनरी, मुख्‍य पूजाहारिजग नेरो फरिसीजग क्‍ह्रीसी पिलातस ङाँर ह्याई।

63 चमैंजी चने बिई, “हजुर, ङिजी छाबै ताँ म्‍हैंरिइमु, चु स्‍युर त्‍येबै म्‍हीजी सोन् सम्‍म, ‘ङ सिसी फेरि सोंगैंरी रिब्‍मु,’ बिला।

64 चु कारण सोंगैं आतन् सम्‍म च छ छेनाले रूबंरी हुकुम ल्‍हैदिभिंन् आ। च छ आरूस्‍यंाँ चए चेलाजग खसी सिनु ह्योबोसी ‘प्रभु सिबउँइले रिना’ बिसी म्‍हीजगलाई छकदिब्‍मु। छ तस्‍याँ पहिलेबै ‘ङ परमेश्वरउँइले युब् ग’ बिबै स्‍युरजी भन्‍दा च आखिरीर्बै ‘च सिनाबिलेया रिना’ बिबै स्‍युरजी झन् बढी खलबल लब्‍मु। छ आतरिगे बिसी चए छ छेनाले रूभिंन्,” बिसी बिन्‍ती लई।

65 पिलातसजी चमैंलाई बिई, “क्‍हेमैंए पालेजग बोसी ह्रोंसैन खाँन् सम्‍म छए देखरेख लद्।”

66 चु कारण चमैं ह्यासी छलाई छेनाले रूबैं बन्‍दोबस्‍त लई। चमैंजी युमाँलाई छाप झोंसी पालेलाई चर रूबंर थेंई।

ईशु रिबा

(मर्कूस १६:१-१०; लूका २४:१-१२; यूहन्‍ना २०:१-१०)

28

शनिवार छुट्टी दिन खाँबै लिउँई आइतवार न्‍हाँक्‍कर्न मग्‍दालाथेंस्‍यो मरियम नेरो अर्को मरियम छ ङ्ह्योबर ह्याई।

2 झवाट्टन् चरी थेबै सयो खई। च बेलार्न स्‍वर्गउँइले स्‍वर्गदूत घ्रि युसी युमाँ पल्‍टिदिवाई। झाइले चए फिर कुँई।

3 चए अनुहार तिम्‍ली-काम्‍ली बिजुली दोंले चम्‍किदिला, झाइले चए क्‍वें क्‍लिं (हिउँ) भन्‍दा तार्ग्‍या मुला।

4 पालेजग ङ्हींसी त्‍हारिसी सिबै म्‍ही दोंन् तई।

5 तर च स्‍वर्गदूतजी चमिंरिजगलाई बिई, “क्‍हेमैं आङ्हींन्। क्‍हेमैं क्रूसर टाँइदिबै ईशुलाई म्‍हैबर खब् ग बिसी ङलाई थाहा मु।

6 तर ईशु चुर्न आरे। खिजी ओसों बिब् दोंलेन् खिलाई परमेश्वरजी रिवाल् खाँइमु। लु, खसी खिए प्‍हाबै क्‍ल्‍हो ङ्ह्योद्।

7 युम्‍नन् ह्यासी खिए चेलाजगलाई छ बिभिंनु, ‘प्रभु सिबउँइले रिल् खाँइमु। त्‍हेरो प्रभु क्‍हेमैंए ओसों गालील अंचलर ह्यासेन्‍मु। क्‍हेमैंजी प्रभुलाई चर्न म्रोंब्‍मु,’ बिसी बिभिंन्। ङजी बिल् त्‍हुबै ताँजग च्‍हगन ग,” बिई।

8 चु कारण चमैं आतुरीले झाइले ह्याई। डर नेरो थेबै खुशी तसी चमैं ईशुए चेलाजगलाई खबर पिंबर क्‍ह्योई।

9 एक्‍कासि ईशु चमैंने घ्‍याँर त्‍होसी नमस्‍ते लई। चमैंजी ईशुए प्‍हलीर क्‍हासी चलाई फ्‍योई।

10 ईशुजी चमैंलाई बिई, “आङ्हींन्। ह्यासी ङए भाइजगलाई गालील अंचलर ह्याद् रो बिभिंन्। चमैंजी ङलाई चर्न म्रोंब्‍मु,” बिई।

पालेजगजी बिबै ताँ

11 च चमिंरीमैं शहरर एह्यारिबै बेलार ईशुए छए उँइँर पाले टिबै कोई सिपाहीजग शहरर ह्यासी मुख्‍य पूजाहारीमैंलाई तान तबै ताँजग बिई।

12 मुख्‍य पूजाहारीमैंजी अरू चिबनाँबमैंने त्‍होसी सल्‍लाह लई। झाइले चमैंजी च सिपाहीमैंलाई ल्‍हे घूस पिंसी

13 सिपाहीमैंलाई छ बिई, “क्‍हेमैंजी अरूमैंलाई छ बिद्, ‘चए चेलाजग म्‍हुँइँसर ङि रोरिबै बेलार खसी सिनु ह्योबोह्याना,’ बिद्।

14 चुए बारेर अंचलाधीशजी थेइबिस्‍याँ ङिजी चलाई क्‍हेमैंजी तोई गल्‍ती आलइमु बिसी बिभिंब्‍मु। क्‍हेमैं तोई फिकर लला आत्‍हु,” बिई।

15 च पाले टिबै सिपाहीमैंजी चमैंजी पिंबै पैसा किंसी चमैंजी तो बिद् बिला छान् बिई। छ तसी अझै तियाँ सम्‍म या चेलाजगजी ईशुए सिनु ह्योबोई बिबै ताँ यहूदीमैंजी लम्।

ईशु खिए चेलामैंने त्‍होबा

(मर्कूस १६:१४-१८; लूका २४:३६-४९; यूहन्‍ना २०:१९-२३; शक्ति १:६-८)

16 एघार जना मुख्‍य चेलामैं ईशुजी पहिलेन् “ह्याद्” बिथेंबै गालील अंचलर्बै डाँडार ह्याई।

17 चमैंजी चर ईशुलाई म्रोंसी सैं तोंसी फ्‍योई, तर कोई चेलामैंजी अझै शङ्का लई।

18 ईशु खिन् चमैंए चेंदों सर्दिखसी चमैंलाई छ बिई, “स्‍वर्ग नेरो पृथ्‍वीर्बै तान हक परमेश्वरजी ङलाई पिंइमु।

19 छ तसी क्‍हेमैं संसारर्बै तान जातिमैं ङाँर ह्यासी चमैंलाई ङए चेलाजग तल् भिंन्। चमैंलाई परमेश्वर आबा, परमेश्वर च्‍ह, नेरो पवित्र आत्‍मा-सैंए मिंर क्‍युर प्‍लुँभिंसी बप्‍तिस्‍मा पिंन्।

20 झाइले ङजी क्‍हेमैंलाई लुभिंबै तान अर्तीजग चमैंलाई म्‍हाँदिल् भिंन्। झाइले चु ताँ म्‍हैंन्: चु संसारए आखिरी दिन सम्‍म ङ क्‍हेमैंने बालुन् खोंयोंई तब्‍मु।”

मर्कूसजी प्‍ह्रीबै खुशीए खबर

प्‍ह्रीबै म्‍ही: शिमोन पत्रुसजी ताँ बिसी यूहन्‍ना मर्कूसजी प्‍ह्रीब् ग। (शक्ति १२:१२; १३:५; १ पत्रुस ५:१३; २ तिमोथी ४:११)

प्‍ह्रीबै मिति: अन्‍दाज इ. सं. ६० सालरी, अथवा वि. सं. ११७ सालरी प्‍ह्रीलाई।

प्‍ह्रीबै क्‍ल्‍हो: रोम शहररी प्‍ह्रीलाई।

प्‍ह्रीबै कारण: चु किताब “परमेश्वरए च्‍ह ईशु ख्रीष्‍टए बारेर्बै खुशीए खबर ग” (१:१)। ईशुजी हक मुल्‍ले के लई बिसी मर्कूसजी प्रमाण उँइँमु। खिए हक खैले म्रोंम् बिस्‍याँ खिए लुभिंबै ताँरी, नेरो म्‍हीजगए आछ्याँबै के माफ लभिंबै शक्तिरी म्रोंल् खाँम्। ईशुजी ह्रोंसए बारेर “ल्‍हे म्‍हीजगलाई चमैंए आछ्याँबै केए सजायउँइले खाबै लागिर ङए जीउ पिंबर युब् ग,” बिसी बिइमु (१०:४५)।

ईशुजी लुभिंबै ताँ भन्‍दा ईशुजी लबै केए बारेर ल्‍हे ताँ मर्कूसजी प्‍ह्रीइमु। ईशुजी छाबै के लब्रें लसी खिए चेलामैंजी खि खैबै म्‍ही ग बिसी च्‍हग च्‍हगले क्‍होबि छेइमु। तर खिए शत्रुजग झन् विरोधी तइमु।

मुख्‍य ताँजग

यूहन्‍नाउँइले बप्‍तिस्‍मा किंसी ईशुजी शैतानउँइले जाँच सैदिबा १:१-१३

गालील अंचलरी ईशुजी के लबा १:१४–९:५०

गालीलउँइले यरूशलेम ह्याब १०:१-५२

यरूशलेम शहरए एरियारी ईशुए आखिरी हप्‍ता ११:१–१५:४७

ईशु सिसी रिबा १६:१-८

ईशु रिखसी चेलामैंने त्‍होब, झाइले स्‍वर्गर एह्याब १६:९-२०

मर्कूसजी प्‍ह्रीबै खुशीए खबर

बप्‍तिस्‍मा पिंबै म्‍ही यूहन्‍ना नेरो चए प्रचार लबै ताँ

(मत्ती ३:१-१२; लूका ३:१-१८; यूहन्‍ना १:१९-२८)

1

चु परमेश्वरए च्‍ह ईशु ख्रीष्‍टए बारेर्बै खुशीए खबरए शुरू ग। [ख्रीष्‍ट बिबै मतलब चाहिं संसारर्बै म्‍हीमैंलाई रक्षा लभिंबै लागिर परमेश्वरजी खटिदिभिंबै म्रुँ ग।]

2 स्‍योमा स्‍योमा परमेश्वरए ताँ बिभिंबै म्‍ही यशैयाहजी छले प्‍ह्रीब् दोंले शुरू तई:

“[परमेश्वरजी खिए च्‍हलाई बिई,]

थेद्! क्‍हीए ओसों ह्यासी घ्‍याँ तयार लभिंरिगे बिसी

ङजी ङए खबर पोंबै म्‍ही क्‍हीए लागिर कुल्‍भिंब्‍मु।

3 म्‍ही आटिबै एरियारी म्‍ही घ्रिजी थेबै कै त्‍येसी छ बिसेन्‍मु,

‘प्रभुए लागिर घ्‍याँ तयार लद्,

खि प्‍ह्रबै लागिर पाखा घ्‍याँजग सोझो बनिदिद्।’”

यशैयाहए ओसोंन प्‍ह्रीबै ताँ छाबन् मुला।

4 छले प्‍ह्रीब् दोंले ल्‍हे साल लिउँइजी यूहन्‍ना म्‍ही आटिबै एरियारी देखा पर्दिई। चजी छ बिमला, “आछ्याँबै के लबा प्‍यीसी परमेश्वरउँई सैं एदु, झाइले क्‍युर प्‍लुँसी बप्‍तिस्‍मा किंन्। छ लमा परमेश्वरजी क्‍हेमैंलाई आछ्याँबै केए माफ लभिंम्।”

5 झाइले यहूदिया अंचल नेरो यरूशलेम शहरर्बै तान म्‍हीमैं यूहन्‍ना ङाँर खई, झाइले चमैंजी ह्रोंसजी लबै आछ्याँबै केजग बिसी यूहन्‍नाजी चमैंलाई यर्दन स्‍योंर शुद्ध तबरी प्‍लुँभिंमला, अथवा बप्‍तिस्‍मा पिंमला।

6 यूहन्‍नाजी ऊँटए म्‍विए क्‍वें खिमला, ट्हुबीए पेटी खिमला, तिरी नेरो क्‍वे खुदु चमला, थुँमला।

7 फेरि चजी छ बिसी प्रचार लमला, “ङए लिली खबै म्‍ही ङ भन्‍दा बेले थेबै म्‍ही ग। ङम् कुरसी चए जुत्ताए तनी प्‍लबै लायकबैन् आरे।

8 ङजी क्‍हेमैंलाई क्‍युर प्‍लुँसी बप्‍तिस्‍मा पिंई, तर चजी परमेश्वरए आत्‍मा-सैंरी शुद्ध लब्‍मु, अथवा क्‍हेमैंलाई बप्‍तिस्‍मा पिंब्‍मु,” बिई।

ईशुलाई बप्‍तिस्‍मा पिंबा, झाइले शैतानजी फसिदिवाल् म्‍हैबा

(मत्ती ३:१३–४:११; लूका ३:२१-२२; ४:१-१३)

9 च बेलार्न ईशु गालील अंचलर्बै नासरत बिबै नाँसउँइले युई, झाइले यूहन्‍नाजी यर्दन स्‍योंर ईशुलाई प्‍लुँभिंसी बप्‍तिस्‍मा पिंई।

10 क्‍युउँइले त्‍होंबै बित्तिकन् ईशुजी स्‍वर्ग थोंब् म्रोंई, झाइले परमेश्वरए आत्‍मा-सैं ढुकुरए रूप किंसी खिए फिर न्‍हेरिब् म्रोंई।

11 झाइले स्‍वर्गउँइले छ बिबै कै थेई, “क्‍ही ङए प्‍यारो च्‍ह ग, क्‍ही म्रोंसी ङ बेले सैं तोंइमु।”

12 च तोदोंन् परमेश्वरए आत्‍मा-सैंजी ईशुलाई म्‍ही आटिबै एरियार कुल्‍भिंई।

13 ईशु च क्‍ल्‍होर चालीस दिन सम्‍म टिई। च बेलार शैतानजी ईशुलाई आछ्याँबै केर फसिदिवाबै लागिर ल्‍हे दुःख पिंई। [शैतान बिबै मतलब म्‍हीलाई आछ्याँबै केर बोबै मों-आत्‍माए म्रुँ ग, अथवा परमेश्वरए शत्रु ग।] फेरि वनर्बै पशुजग या चर मुला। झाइले स्‍वर्गदूतमैंजी ईशुलाई शेक सुसार लभिंई।

ईशुजी प्रचार लबै के शुरू लबा

(मत्ती ४:१२-१७; लूका ४:१४-१५)

14 [हेरोद म्रुँजी] बप्‍तिस्‍मा पिंबै यूहन्‍नालाई झयालखानर थुन्‍दिवाबै लिउँइजी ईशु गालील अंचलर एई, झाइले परमेश्वरजी पिंबै खुशीए खबर प्रचार लई।

15 ईशुजी छ बिई, “त्‍हेरो समय पूरा तल् खाँई, परमेश्वरजी राज्‍य चलिदिबै बेला तबि छेइमु, छ तसी आछ्याँबै के लबउँइले सैं एद्, झाइले परमेश्वरजी पिंबै खुशीए खबररी विश्वास लद्।”

ईशुजी ताँग सैबै म्‍ही प्‍ल्‍हीलाई हुइबा

(मत्ती ४:१८-२२; लूका ५:१-११)

16 तिगैं गालील तालए छ्योग जरे प्‍ह्ररिमा ईशुजी ताँग सैबै म्‍ही ङ्हींलाई म्रोंई। च म्‍हीमैं शिमोन नेरो चए दाज्‍यू अन्‍द्रियास मुला। च त्‍यी ङ्हीं तालर जाल प्रिंमला, तलेबिस्‍याँ चमैं ताँग सैब्‍मैं मुला।

17 झाइले चमैंलाई ईशुजी बिई, “लु, ङने प्रि प्‍ह्रद्। क्‍हेमैंजी ताँग खुब् दोंले अरू म्‍हीजगलाई ङ ङाँर खुभबै म्‍ही तब्‍मु। च के ङजी क्‍हेमैंलाई लुभिंब्‍मु।”

18 ईशुजी छ बिबै बित्तिकन् चमैंजी ह्रोंसए जालजग वाथेंसी ईशुए लिली ल्‍हैदिई।

19 क्‍याई पट्टि फेनेबै लिउँइजी ईशुजी जबदीए च्‍ह याकूब नेरो चए भाइ यूहन्‍नालाई म्रोंई। चमैं या डुङ्गार टिसी जाल तुन्‍दिरिला।

20 झाइले चमैंलाई म्रोंबै बित्तिकन् चमैंलाई हुइई। झाइले चमैंजी खेमैंए आबा जबदीलाई चमैंए के लबै म्‍हीमैं ङाँर प्‍यीथेंसी ईशुए लिली ल्‍हैदिई।

ईशुजी मों स्‍याबै म्‍ही घ्रिलाई सल् लबा

(लूका ४:३१-३७)

21 झाइले चमैं कफर्नहुम बिबै बजारर ह्याई। चर ह्याबै बित्तिकन् शनिवार छुट्टी दिनरी ईशु सभा धिं न्‍होंर ह्यासी ताँ लुभिंबर होंई।

22 ईशुजी लुभिंबै ताँ थेब्‍मैं छक्‍क पर्दिई, तलेबिस्‍याँ ईशुजी चमैंलाई अरू धर्मगुरुमैंजी दोंले आलुला, बरु खिए थेबै हकउँइले लुभिंमला।

23 च बेलार सभा धिं न्‍होंर मोंजी स्‍याबै म्‍ही घ्रि मुला। च म्‍ही छ बिसी चिचिदिई,

24 “ओ नासरतर्बै ईशु, क्‍हीजी ङिलाई तो लब् म्‍हैला? ङिलाई सैबर खल् वा? ङजी क्‍हीलाई ङो सेम्! क्‍हीम् परमेश्वरजी कुल्‍भिंबै पवित्र म्‍ही ग!”

25 ईशुजी च मोंलाई हौदिसी बिई, “तोई आबिद्! च म्‍हीउँइले त्‍होंखो,” बिई।

26 झाइले मोंजी च म्‍हीलाई बेले ल्‍हासी चिचिदिसी चउँइले त्‍होंखई।

27 झाइले ईशुजी छाबै के लब् म्रोंसी चर मुबै म्‍हीमैं तान छक्‍क पर्दिई। झाइले खेमैं खेमैं ताँ लबर होंई, “चु तो जा? चजी नयाँ ताँ लुभिंब् मुना, चजी मोंजगलाई या हुकुम पिंसी चमैंजी म्‍हाँदिब् मुना,” बिई।

28 झाइले छ तबै बित्तिकन् ईशुए मिं गालील अंचलरी खन्‍तदन फैलिदिह्याई।

ईशुजी ल्‍हे रोगीजगलाई सल् लबा

(मत्ती ८:१४-१७; लूका ४:३८-४१)

29 झाइले ईशु नेरो खिए चेलामैं सभा धिंउँइले त्‍होंसी सरासर शिमोन नेरो अन्‍द्रियासए धिंर ह्याई। चेलामैं न्‍होंरी याकूब नेरो यूहन्‍ना मुला।

30 चर शिमोनए स्‍युमी बेले जर खसी क्‍ल्‍होर रोरिला। छ तसी ईशु खबै बित्तिकन्, च धिंर्बै म्‍हीमैंजी खिने च नबै म्‍हीए बारेर ताँ लई।

31 ईशु च मुबै क्‍ल्‍होर ह्यासी चए यो क्‍हासी रिवाई। छ लबै बित्तिकन् चए जर सह्याई। झाइले च म्रिंस्‍योजी चमैंलाई सेवा सुसार लबर होंई।

32 नेसा तबै लिह्याबै लिउँइजी, म्‍हुँइँस तबै बेलार कोई नाँसथेंमैंजी ईशु ङाँर ल्‍हे नबै म्‍हीमैं नेरो मों स्‍याबै म्‍हीमैं भई।

33 नाँसर्बै तान म्‍हीमैं च ह्युर खागु तखला।

34 झाइले ईशुजी अनेक किसिमबै बेथाजी नबै म्‍हीजगलाई सल् लई, फेरि ल्‍हे मोंजगलाई ल्‍हाई। च मोंजगलाई खिए बारेर तोई पोंला आभिं, तलेबिस्‍याँ चमैंजी खि खब जा बिसी थाहा सेला।

ईशु गालील अंचलरी प्रचार लबा

(लूका ४:४२-४४)

35 न्‍हाँगर म्‍यीं म्रोंब भन्‍दा ओसोंन ईशु रिसी बाहिरू म्‍ही आटिबै क्‍ल्‍होर ह्यासी प्रार्थना लई।

36 शिमोन नेरो चने मुबै म्‍हीजगजी ईशुलाई म्‍हैबर ह्याई,

37 झाइले ईशुलाई योंसी “चु नाँसथेंमैं तानन्‍न क्‍हीलाई म्‍हैरिइमु,” बिई।

38 तर ईशुजी चमैंलाई बिई, “खो, बरु ङ्ह्यो चु खोल-टोलर्बै अरू नाँसजगर ह्याल् त्‍हुम्, झाइले चरै या प्रचार लले, तलेबिस्‍याँ ङए त्‍होंबै कारण चुन् ग,” बिई।

39 झाइले तान गालील अंचलर्बै नाँसर्बै सभा धिंजगर खुशीए खबर सुनिदिसी, फेरि चर मुबै मोंजगलाई ल्‍हा-ल्‍हासी ईशु प्‍ह्रई।

ईशुजी कोर खबै म्‍हीलाई सल् लबा

(मत्ती ८:१-४; लूका ५:१२-१६)

40 झाइले कोर खबै म्‍ही घ्रि ईशु ङाँर खसी च्‍ही धुँसी ईशुलाई बिन्‍ती लई, “हजुर, क्‍ही लला ङ्हाँइबिस्‍याँ क्‍हीजी ङलाई चु रोगउँइले सद्दे लल् खाँम।”

41 ईशुलाई ल्‍होयो खसी च म्‍हीउँई खिए यो स्‍योंसी छुइई। झाइले चलाई बिई, “ङ लला ङ्हाँम्। सद्दे तह्याद्।”

42 ईशुजी छ बिबै बित्तिकन् च म्‍हीए कोर खबै रोग सह्यासी सद्दे तह्याई।

43 झाइले ईशुजी चलाई कडा हुकुम पिंसी कुल्‍भिंई।

44 ईशुजी चलाई बिई, “थेद्, क्‍ही चु ताँ खबलाई या खैलसे आबिद्, बरु सरासर पूजाहारी ङाँर ह्यासी चजी ‘क्‍ही सइमु’ बिरिगे बिसी जीउ उँइँन्। झाइले स्‍योम्‍बै मोशाजी बिब् दोंले ख्रो पिंन्। छ लबै मतलब म्‍हीजगजी क्‍ही सना बिसी सेरिगे,” बिई।

45 तर च म्‍ही ह्यासी “ङलाई ईशुजी छले सद्दे लभिंई,” बिबिसी खन्‍तदन प्रचार लई। छ तसी ईशु नाँसर खुल्‍लाले प्‍ह्रला आयों, बरु बाहिरू म्‍हीजग आटिबै एरिया जरे टिई। दिलेना झाई माईले म्‍हीजग चर ईशु मुबै क्‍ल्‍होर म्‍है म्‍है खई।

ईशुजी लुला लङ्गडालाई सल् लबा

(मत्ती ९:१-८; लूका ५:१७-२६)

2

दे दिन लिउँइजी ईशु फेरि कफर्नहुमर एई। ईशु तोगो खिए डेरार मु बिसी खन्‍तदन ताँ फैलिदिह्याई।

2 छ तसी ल्‍हे म्‍ही चए डेरार खागु तखई। हूल थुप्रोन् तसी कोठारी कुँबै क्‍ल्‍हो आयोंला, म्रारै या राबै क्‍ल्‍हो आरेला। ईशुजी चमैंलाई परमेश्वरए ताँ सुनिदिभिंई।

3 च बेलार म्‍ही प्‍ल्‍हीजी ओलेला आखाँबै म्‍ही घ्रिलाई नोसी ईशु ङाँर भई।

4 म्‍ही बेले हूल तसेरो चमैं चेंदों खला आखाँ। छ तमा चमैंजी च नबै म्‍हीलाई धिंए धुरीर बोई, झाइले धिं स्‍युइबै सै च्‍युगुदे स्‍योसी च नबै म्‍ही क्‍ल्‍होने प्रिन् ईशु मुबै क्‍ल्‍होर खारवाई।

5 ईशुजी चमैंए छ लबै विश्वास म्रोंसी च नबै म्‍हीलाई बिई, “ओ बाबु, क्‍हीजी लबै आछ्याँबै केजग माफ तई,” बिई।

6 कोई धर्मगुरुमैं चर मुला, झाइले चमैंजी खेमैं खेमैं सैं न्‍होंर छाबै विचार लरिला,

7 “हत्तेरी! चुजी तले छ बिम्? [‘ङम् परमेश्वरन् ग’ बिसी चु म्‍हीजी सैंर म्‍हैंम् उ तो?] परमेश्वरलाई म्‍ही आलल्‍ले ग ताँ पोंना। परमेश्वर बाहेक अरू खबजी आछ्याँबै केजग माफ लला आखाँ!” बिसी म्‍हैंई।

8 तर चमैंजी सैं न्‍होंर्न छाबै विचार लरिना बिसी ईशुजी खिए सैं न्‍होंर थाहा योंसी चमैंलाई बिई, “क्‍हेमैं सैं न्‍होंर छाबै विचार तले लरिला?

9 छाबै ओलेला आखाँबै म्‍हीलाई तो बिबा सजिलो तम्? ‘रिद्, क्‍हीए तिबै सै बेर्दिसी प्‍ह्रद्’ बिब् भन्‍दा ‘क्‍हीए आछ्याँबै केजग माफ तई’ बिबा सजिलो मु, आङीं वा?

10 तर चु पृथ्‍वीरी आछ्याँबै केजगए माफ पिंबै हक ‘म्‍हीए च्‍हल्’ ग बिसी ङजी [च गाह्रो ताँ या बिसी] प्रमाण उँइँम्,” बिई। [“म्‍हीए च्‍ह” प्रभु ईशुजी ह्रोंसलाई बिबै मिं ग। चमैंए पोंबै तरीकाउँइले चए मतलब “म्‍ही मात्रे” तसी च नम्र, च्‍योंबै मिं मुला (इजकियल २:१; भजनसंग्रह ८:४, अंग्रेजी बाइबल)। तर चए अर्को थेबै मतलब या मु: ईशु परमेश्वरउँइले खटिदिबै कारणजी खिला राज्‍य चलिदिबै हक, शक्ति, नेरो अधिकार मु (दानियल ७:१३,१४)।]

छ बिसी ईशुजी च नबै म्‍हीलाई बिई,

11 “रिद्, क्‍हीए रोबै क्‍ल्‍हो नोसी क्‍हीए धिंर ह्याद्।”

12 झाइले चमैं तानए उँइँरी च म्‍ही झवाट्टन् रिसी खिए तिबै सै नोसी प्‍ह्रह्याई। चर मुबै म्‍हीमैं तान छक्‍क पर्दिई, झाइले च म्‍हीजगजी “ङिजी छ लबम् खोंयोंईन आम्रोंला,” बिसी चमैंजी परमेश्वरलाई छ्याँबै बयान लई।

ईशुजी लेवीलाई हुइबा

(मत्ती ९:९-१३; लूका ५:२७-३२)

13 ईशु फेरि तालए छ्योगर ह्यामा चरी तान हूल खि ङाँर खई। खिजी चमैंलाई परमेश्वरए ताँ लुबर होंई।

14 फेरि घ्‍याँ क्‍हामा ईशुजी अल्‍फयसए च्‍ह लेवीलाई अड्डार कुँरिब् म्रोंई। च विदेशी रोमी सरकारए लागिर बाल रिबै म्‍ही मुला। ईशुजी चलाई “ङए लिली प्‍ह्रद्,” बिई। च लेवी रिसी ईशुए लिली ल्‍हैदिई।

15 झाइले दे लिउँइजी ईशु च लेवीए धिंर कैं चबर होंला। झाइले चर विदेशी सरकारए लागिर अरू बाल रिबै ल्‍हे म्‍हीमैं नेरो अरू च्‍योंबै जातर्बै म्‍हीजग या ईशु नेरो खिए चेलाजगने बालुन कैं चबर होंई, तलेबिस्‍याँ चमैं ल्‍हे या ईशुए लिली ल्‍हैदिला।

16 तर फरिसी टोलीर्बै कोई कोई धर्मगुरुजगजी ईशुलाई छले अरू च्‍योंबै जातर्बै म्‍हीमैंने नेरो बाल रिबै म्‍हीमैंए म्‍हाँजुर टिसी कैं चब् म्रोंई। छ तसी चमैंजी ईशुए चेलाजगने ङ्युइई, “चजी तले छाबै म्‍हीमैंने चब् जा?”

17 चु ताँ थेसी ईशुजी चमैंलाई जवाफ पिंई, “आनबै म्‍हीजगलाई मैं लबै म्‍ही आचैदि, तर नबै म्‍हीजगलाई मात्रे चैदिम्। ङ, ह्रोंसलाई गतिलो बिबै म्‍हीमैंए लागिर चु संसारर युबा आङीं, तर पापीमैंलाई शुद्ध लभिंबै लागिर युब् ग।”

उपवास टिबै बारेर्बै प्रश्‍न

(मत्ती ९:१४-१७; लूका ५:३३-३९)

18 क्‍युर प्‍लुँसी बप्‍तिस्‍मा पिंबै यूहन्‍नाए चेलामैं नेरो फरिसी टोलीर्बै म्‍हीमैं उपवास टिब्रें लला। छ तमा कोई म्‍हीजग ईशु ङाँर खसी छ बिई, “यूहन्‍नाए चेलामैं नेरो फरिसीमैंए चेलामैं उपवास टिम्, क्‍हीए चेलामैं तले उपवास आटि?” बिसी ङ्युइई।

19 ईशुजी चमैंलाई उखान बिब् दोंले जवाफ पिंई, “व्‍याउलोए अउमैं विवाहए भोजरी आचल्‍ले टिम्‌रोवा? आङीं, व्‍याउलो चमैंने बालु मुन् सम्‍म चमैं सैं तोंन्‍ले चम्।

20 तर लिउँइजी चमैंए म्‍हाँजुउँइले म्‍हीजगजी व्‍याउलोलाई [अथवा ङलाई] क्‍हाबोब्‍मु। च बेलार चमैं सैं नसी उपवास टिब्‍मु।”

21 झाइले फेरि अर्को नमुना झोंसी ईशुजी बिई, “खबज्‍यै या थौनी क्‍वेंरी नयाँ क्‍वेंजी आटाल्‍दि, तलेबिस्‍याँ च नयाँ टालोजी थौनी क्‍वेंलाई चैंसी झन् टोवाब्‍मु।

22 छलेन खबज्‍यै या लला पा ना पुरानो क्‍लिह्याबै भाँडोर आझों। झोंइबिस्‍याँ पा ना या भाँडो या नौसन् तह्याब्‍मु। छ बिस्‍याँ नयाँ पा नाए लागिर नयाँ भाँडोन् चैदिम्।”

छुट्टी दिन म्‍हाँदिबै विषयर्बै प्रश्‍न

(मत्ती १२:१-८; लूका ६:१-५)

23 तिगैं छुट्टी दिनरी ईशु खिए चेलामैंने गहुँ बारीर प्‍ह्ररिला। प्‍ह्रना प्‍ह्रन् चए चेलामैं च गहुँए नाँ थुबर होंई।

24 झाइले फरिसीमैंजी छ लब् म्रोंसी बिई, “ङ्ह्योद्, नियम अनुसार छुट्टी दिनर तोई के लला आता, छ तसी क्‍हीए चेलामैंजी च के तले लरिइमु?” बिई।

25 ईशुजी चमैंलाई बिई, “क्‍हेमैंजी धर्मशास्‍त्रर ङ्ह्योए खे दाऊदए बारेर्बै ताँ खोंयोंई या आखेइमु वा? च नेरो चने मुबै म्‍हीमैं फो ख्रेंमा चजी तो लला?

26 अबियातार बिबै मुख्‍य पूजाहारीए पालोरी दाऊद मन्‍दिरर होंसी चडिदिबै क्‍हें चला। तर ङ्ह्योए धर्मनियम अनुसार च क्‍हें चाहिं पूजाहारीमैं बाहेक अरूजी चला आतमला। तर दाऊदजी चई, फेरि खिने मुब्‍मैंलाई या पिंई।”

27 झाइले ईशुजी चमैंलाई बिई, “छुट्टी दिन चाहिं परमेश्वरजी ‘म्‍हीमैंजी आशीष योंरिगे’ बिसी बनिदिभिंब् ग। ‘म्‍हीजगजी रीति-थितिए ल्‍हीबै ती नोरिगे’ बिसी बनिदिब आङीं।

28 छ तसी ङ अथवा ‘म्‍हीए च्‍ह’ छुट्टी दिनए फिरी या क्‍ल्‍हे ग,” बिई।

यो लुलो तबै म्‍हीलाई ईशुजी सल् लबा

(मत्ती १२:९-१४; लूका ६:६-११)

3

झाइले ईशु सभा धिंर फेरि होंई। च धिं न्‍होंरी यो कारह्यासी लुलो तह्याबै म्‍ही घ्रि मुला।

2 कोई म्‍हीजगजी ईशुलाई दोष ल्‍हैदिबै दाउ ङ्ह्योई। “के लबा आतबै छुट्टी दिनरै ईशुजी च म्‍हीलाई सल् लम् उ?” बिसी विचार लई।

3 ईशुजी च यो लुलो तसी कारह्याबै म्‍हीलाई बिई, “क्‍ही चुर तान म्‍हीए उँइँर खो।”

4 झाइले ईशुजी चर मुब्‍मैंलाई बिई, “छुट्टी दिनर ङ्ह्योए नियम अनुसार खैबै के लबा ठीक बिमु, छ्याँबै के उ, आछ्याँबै के लबा? म्‍हीलाई जुगुदिबा उ, नाश लबा, तो चाहिं ठीक तम्?” बिमा चर्बै म्‍हीजग तोई आबिल्‍ले टिरिई।

5 च म्‍हीजगए छाबै कठोर सैं म्रोंसी ईशु सैं नई। च वरिपरिबै म्‍हीजगलाई रिसले ङ्ह्योसी ईशुजी च नबै म्‍हीलाई बिई, “क्‍हीए यो स्‍योंन्,” झाइले च म्‍हीजी यो स्‍योंसी चए यो सद्देन् तह्याई।

6 झाइले चर मुबै फरिसीमैं बाहिरू त्‍होंसी ईशुलाई खैले सैले बिसी हेरोद म्रुँए टोलीने सल्‍लाह लबर होंई।

तालए छ्योगर म्‍हीए हूल

7 ईशु खिए चेलामैंने तालउँई प्‍ह्रह्याई। चरी म्‍हीजगए थेबै हूल ईशुए लिली ल्‍हैदिई। गालील अंचलउँइले, यहूदिया अंचलउँइले,

8 यरूशलेम शहरउँइले, इदुमिया जिल्‍लाउँइले, यर्दन क्‍योंजाउँइले, झाइले टायर नेरो सिडोन बिबै शहरए वरिपरिउँइले म्‍हीजगए थेबै हूल ईशुजी लबै केए बारेर थेसी ईशु ङाँर खई।

9 झाइले ईशुजी खिए चेलामैंलाई बिई, “च हूलजग खसी ङलाई आप्‍लिरिगे, बरु ङए लागिर डुङ्गा घ्रि तयार लद्” बिई।

10 ईशुजी ल्‍हे नबै म्‍हीजगलाई सल् लला। छ तसी च रोग ल्‍हैदिबै म्‍हीजगजी ईशुलाई छुइबै लागिर ईशुए चेंदों खरिला।

11 फेरि मोंजी स्‍याबै म्‍हीजगजी ईशुलाई म्रोंसी, च्‍ही धुँसी छ बिमला, “क्‍ही परमेश्वरए च्‍ह ग।”

12 तर ईशुजी मोंजगलाई “ङ खब जा बिसी म्‍हीजगलाई थाहा आपिंन्” बिसी कडा हुकुम पिंई।

ईशुजी बाह्र जना मुख्‍य चेला त्‍हाँबा

(मत्ती १०:१-४; लूका ६:१२-१६)

13 झाइले ईशु डाँडार ह्याई। डाँडार ह्यासी खिए इच्‍छा अनुसार खिए चेलामैंलाई हुइई, झाइले चमैं ईशु ङाँर खई।

14 ईशुजी च चेलामैं खिने प्रि प्‍ह्ररिगे बिसी बाह्र जना खटिदिला। ईशुजी चमैंलाई मुख्‍य चेलामैं बिसी छ बिई, “प्रचार लबै लागिर ङजी क्‍हेमैंलाई कुल्‍भिंब्‍मु।

15 झाइले मोंजग ल्‍हाबै हक क्‍हेमैंजी योंब्‍मु।”

16 च बाह्र चेलाजगए मिं छाबन मुला:

शिमोन (ईशुजी चए मिं पत्रुस थेंई।),

17 जबदीए च्‍ह याकूब नेरो याकूबए भाइ यूहन्‍ना (ईशुजी चमैंलाई बोअनर्गेस, अथवा “मु ङ्हेबै म्‍ही,” बिबै मिं थेंई।),

18 झाइले अन्‍द्रियास,

फिलिप, बर्थुलमै,

मत्ती, थोमा,

अल्‍फयसए च्‍ह याकूब, थद्दियास,

देश भक्ति शिमोन,

19 झाइले इस्‍करयोतथें यहूदा। (चु इस्‍करयोतथें यहूदाजी लिउँइजी ईशुलाई धोका पिंसी शत्रुजगए योर सुम्‍पिदिवाई।)

ईशु नेरो बालजिबुल बिबै मोंजगए मूली

(मत्ती १२:२२-३२; लूका ११:१४-२३; १२:१०)

20 झाइले ईशु डेरार एई। चर फेरि बेले थेबै हूल जम्‍मा तखसी ईशु नेरो खिए चेलामैंजी चबै फुर्सतै आयों।

21 ईशुए परिवारजी ईशु ङाँर हूल तइमु बिबै ताँ थेसी ईशुलाई किंबर खई, तलेबिस्‍याँ म्‍हीजगजी ईशुलाई सोबाल तइमु बिमला।

22 यरूशलेमउँइले खबै कोई धर्मगुरुमैंजी “चने बालजिबुल बिबै स्‍याकी-म्‍हुँगीए मालिक [अथवा शैतान] मुना!” फेरि “मोंजगए मूलीए शक्तिजी मों ल्‍हाल् खाँब्‍मना!” बिमला

23 छ बिब् थेसी ईशुजी चमैंलाई खि ङाँर हुइसी छाबै ताँ बिई, “शैतानजी म्‍हीजगउँइले खैले ह्रोंसलाई ल्‍हाबा?

24 देश घ्रिर ल्‍हे पाटी तसी पाटी पाटी आक्‍ह्रीस्‍याँ च देश ठहर्दिला आखाँ।

25 फेरि धिं घ्रिर्बै म्‍हीमैं या आक्‍ह्रीस्‍याँ च धिं ठहर्दिला आखाँ।

26 छलेन शैतानजी ह्रोंसए विरूद्धर ह्रोंसन् आक्‍ह्रीस्‍याँ चै या ठहर्दिला आखाँ, झाइले चए समय नुह्याम्।

ईशुजी शैतानलाई फुइल् खाँम्

27 “खब मुले भोंबै म्‍हीए धिं फोर्दिसी चर्बै सै ह्यो ह्यो ङ्हाँमु, चजी पहिले च भोंबै म्‍हीलाई फुइथेंल् त्‍हुम्, झाइले बल्‍ल लुटिल् खाँम्।

28 “छेन्‍ले याद थेंन्, म्‍हीजगजी तो आछ्याँबै के ललेया, परमेश्वरए विरोधरी तो आछ्याँबै ताँजग पोंलेया, तानए माफ योंल् खाँम्,

29 तर खबजी परमेश्वरए पवित्र आत्‍मा-सैंए फिर आछ्याँबै ताँ लस्‍याँ, चजी माफ योंला आखाँ। च म्‍ही अन्‍त सम्‍मन् आछ्याँबै दोषी ठहर्दिम्,” बिई।

30 ईशुजी तले छ बिला बिस्‍याँ म्‍हीमैंजी ईशुने [पवित्र आत्‍मा-सैं आङीं, तर] आछ्याँबै मों मु बिला।

ईशुए आमा नेरो भाइमैं

(मत्ती १२:४६-५०; लूका ८:१९-२१)

31 झाइले ईशुए आमा नेरो भाइमैं चर खई, झाइले बाहिरू रासी ईशुलाई हुइबर धिं न्‍होंर म्‍ही घ्रि कुल्‍भिंई।

32 म्‍हीए हूल ईशुए छेउछाउ मुला। चमैंजी ईशुलाई बिई, “हजुर, क्‍हीए आमा नेरो भाइमैंजी क्‍हीलाई बाहिरू हुइसेनमु।”

33 तर ईशुजी चमैंलाई “ङए आमा नेरो ङए भाइमैं खब जा?” बिई।

34 फेरि ईशुजी खिए उँइँर टिबै म्‍हीमैं ङ्ह्योसी बिई, “ङ्ह्योद्, ङए आमा नेरो ङए भाइमैं चु म्‍हीमैंन् ग।

35 तलेबिस्‍याँ खबजी परमेश्वरए इच्‍छा अनुसार लमु, चन् ङए भाइ, बहिनी, नेरो ङए आमा ग।”

प्‍लु प्‍लुबै नमुना ताँ

(मत्ती १३:१-९; लूका ८:४-८)

4

ईशुजी फेरि गालील तालए छ्योगरी ताँ लुभिंबर होंई। चर थेबै हूल तसी डुङ्गाए फिर क्रेसी टिल् त्‍हुई, झाइले च म्‍हीए हूल तालए छ्योगर रारिला।

2 चमैंलाई ल्‍हे ताँ लुभिंबै लागिरी ईशुजी नमुना ताँउँइले लुभिंई। चमैंलाई बिई,

3 “थेद्, म्‍ही घ्रि प्‍लु प्‍लुबै लागिर त्‍होंई।

4 झाइले प्‍लु प्‍लुमा कोई घ्‍याँ जरे पर्दिई, झाइले च प्‍लुलाई नेमा खसी चवाई।

5 कोई प्‍लु चाहिं युमाँ मुबै क्‍ल्‍होर पर्दिई। च क्‍ल्‍होर स ल्‍हे आरेला। छ तसी होबम् युम्‍नन् होई,

6 तर चर स ल्‍हे आरेसेरो जरा ल्‍हे च्‍योंला आखाँ। छ तसी त्‍हीयाँ प्रेमा युम्‍नन् कारह्याई।

7 कोई प्‍लु चाहिं पुजु मुबै क्‍ल्‍होर पर्दिई। च पुजु थेब तसी प्‍लुलाई ल्‍हे बडिला आभिं। छ तसी उब्‍जनी तला आखाँ।

8 झाइले कोई प्‍लु छ्याँबै क्‍ल्‍होर पर्दिई। च प्‍लु थेब ततई ह्याई। झाइले कोई सोंच्‍यु गुणा, कोई टुच्‍यु गुणा, कोई प्‍ह्र गुणा उब्‍जनी तई।”

9 झाइले ईशुजी बिई, “खबला ताँ थेबै न्‍ह मु चजी थेरिगे।”

नमुना ताँ बिबै कारण

(मत्ती १३:१०-१७; लूका ८:९-१०)

10 च लिउँइजी ईशु खि घ्रिन् मुमा खिए ताँ थेबै कोई म्‍हीमैं नेरो बाह्र जना चेलामैंजी च नमुनाए बारेर ङ्युइई।

11 ईशुजी चमैंलाई जवाफ पिंई, “परमेश्वरए राज्‍यए विष्‍म्‍लयर्बै ताँ ङजी क्‍हेमैंलाई बिम्, तर बाहिरू तबै [विश्वास आलब्‍मैंलाई] बिस्‍याँ नमुना ताँ मात्रे बिम्।

12 छ तसी

‘चमैंजी ङ्ह्योबम् ङ्ह्योम्, तर म्रोंला आखाँ,

थेबम् थेमु, तर क्‍होला आखाँ।

तलेबिस्‍याँ चमैंजी म्रोंल् खाँस्‍याँ, झाइले क्‍होल् खाँस्‍याँ,

परमेश्वरउँई सैं एमला,

झाइले परमेश्वरजी माफ पिंमला।’”

प्‍लु प्‍लुबै नमुनाए अर्थ खोल्‍दिभिंबा

(मत्ती १३:१८-२३; लूका ८:११-१५)

13 झाइले ईशुजी चमैंलाई बिई, “क्‍हेमैंजी चु नमुनाए मतलब आक्‍हो वा? छ बिस्‍याँ अरू तान नमुनाजग खैले क्‍होल् खाँम्?

14 लु, थेद, चए मतलब छाबन् ग: प्‍लु प्‍लुबै म्‍ही परमेश्वरए वचन प्रचार लबै म्‍ही दों तब् ग।

15 कोई म्‍हीजगजी परमेश्वरए वचन थेमु, तर प्‍लु घ्‍याँर पर्दिब् दोंले आक्‍वें, तलेबिस्‍याँ शैतान खसी चमैंजी योंबै वचन प्‍हेंबोम्। छ तसी क्‍वेंला आभिं।

16-17 छलेन कोई म्‍हीजगजी वचन थेम्, झाइले सैं तोंसी च वचन क्‍वेंम्, तर प्‍लु युमाँजगए म्‍हाँजुर पर्दिब् दोंले जरा आझों। छ तसी दे दिन सम्‍म ठीकन तमु, तर लिउँइजी च वचन म्‍हाँदिबै कारणजी तोई दुःख पर्दिइबिस्‍याँ, म्‍हीजगजी रिस लस्‍याँ, चमैंजी ‘चुम् आता’ बिसी प्‍यीवाम्।

18-19 कोई म्‍हीजगजी परमेश्वरए वचन थेम्, तर संसारर्बै फिक्री लसी, धनसम्‍पत्तिए लोभ लसी, झाइले मोज मज्‍जार भुल्‍दिसी, चमैं प्‍लु पुजु न्‍होंर पर्दिब् दोंले चमैंए सैंरी च ताँजगजी परमेश्वरए वचनलाई बडिला आभिं।

20 तर कोई म्‍हीजगजी परमेश्वरए वचन थेम्, छेन्‍ले क्‍वेंम्, झाइले प्‍लु छ्याँबै क्‍ल्‍होर पर्दिब् दोंले वचन बडिम्। झाइले ल्‍हे ल्‍हे फल पिंम्, कोई सोंच्‍यु गुणा, कोई टुच्‍यु गुणा, कोई प्‍ह्र गुणा फल पिंम्।”

पाथी न्‍होंर बत्ती

(लूका ८:१६-१८)

21 झाइले फेरि ईशुजी चमैंलाई बिई, “क्‍हेमैंजी बत्ती म्रोंसी खाट न्‍होंर अथवा पाथी न्‍होंर थेंम्‍मा? बरु नुबै क्‍ल्‍होर थेंम्, आङीं वा?

22 तो सै तोगो म्रोंला आखाँ, च लिउँइजी म्रोंल् खाँब्‍मु, झाइले तोई सै गुप्‍तले थेंलेया बाहिरू त्‍होंह्याब्‍मु।

23 ख-खबला ताँ थेबै न्‍ह मु चजी थेरिगे।”

24 झाइले ईशुजी चमैंलाई बिई, “क्‍हेमैंजी तो थेमु, च ताँ छेन्‍ले क्‍होद्: तलेबिस्‍याँ क्‍हेमैंजी अरू म्‍हीजगलाई तो नापले [छ्याँब, आछ्याँब] लमु, परमेश्वरजी क्‍हेमैंलाई छाबै नापले लब्‍मु, अझै या च भन्‍दैन बढ्ता क्‍हेमैंलाई लब्‍मु।

25 खबने प्रि तो सै मु चजी झन् ल्‍हे योंब्‍मु, झाइले खबने तोई सै आरे चउँइले च्‍युगुदे मुबै सै या प्‍हेंवाब्‍मु।” [अथवा खब म्‍हीजी ङए ताँ थेसी छेनले क्‍होबै कोशिश लम्, चलाई अर्को ताँ या लुल् योंम्। तर खब म्‍हीजी ङए ताँ थेसी क्‍होबै कोशिश आला, चजी च ताँ म्‍लिह्याम्।]

होसी थेब तबै प्‍लुए नमुना

26 झाइले ईशुजी बिई, “परमेश्वरए राज्‍य छाबन मु: म्‍ही घ्रिजी बारीर प्‍लु प्‍लुम्,

27 झाइले दिनर रिम्, म्‍हुँइँसर रोम्। च बेलार प्‍लु होसी थेब तम्, तर प्‍लु खैले होसी थेब तम्, च म्‍हीजी थाहा आसे।

28 बारीर खिन् होम्, थेब तम्, ना झोंम्, नार फुँ झोंम्, झाइले म्‍यींम्।

29 म्‍यींबै बेलार च म्‍ही आँसी छेसी खैंबर ह्याम्, तलेबिस्‍याँ बाली थन्‍किदिबै बेला तइमु।”

च्‍युथिरी फुँए नमुना

(मत्ती १३:३१-३२; लूका १३:१८-१९)

30 झाइले ईशुजी बिई, “परमेश्वरए राज्‍य तोने प्रि च्‍हैंले? खैबै नमुना बिले?

31 चम् च्‍युथिरी प्‍लुए फुँ दों तबन् ग। बारीर प्‍लुमा च प्‍लु तान भन्‍दा च्‍योंबै फुँ मुलेया

32 प्‍हना लिउँइजी च फुँ होसी थेब तमु, झाइले तान सागपात भन्‍दा थेब तम्। थेब थेबै हाँगाजग तखम्। झाइले मुर्बै नेमाजग या च धुँए शीतलर टिल् खाँम्।”

33 म्‍हीजगजी क्‍होन् सम्‍म ईशुजी चमैंलाई छाबै ल्‍हे नमुनाजग बिसी वचन सुनिदिभिंई।

34 नमुना बिना ईशु चमैंने ताँ आलुभिंमला, तर खिए चेलामैंलाई बिस्‍याँ खुसुक्‍कले तान नमुनाए मतलब खोलिदिभिंमला।

ईशुजी भेल्‍गा नेरो खैंलाई टिल् लबा

(मत्ती ८:२३-२७; लूका ८:२२-२५)

35 च साँझर ईशुजी खिए चेलामैंलाई बिई, “छ्यो, ङ्ह्यो तालए क्‍योंजा ह्याले।”

36 छ तसी हूललाई चर वाथेंसी च चेलामैंजी खि कुँबै डुङ्गार्न ईशुलाई बोह्याई। अरू डुङ्गाजग या ईशुए डुङ्गाने प्रि ह्यारिला।

37 ह्यामा ह्याम् चर बेले थेबै खैं खसी भेल्‍गा चल्‍दिई। झाइले डुङ्गा न्‍होंरै या क्‍यु होंसी क्‍युजी डुङ्गा प्‍लेंह्याल् म्‍हैई।

38 ईशु चाहिं डुङ्गाए लिउँई पट्टि क्रेगुँ झोंसी न्‍हरू च्‍हुइरिला। चेलामैंजी ईशुलाई छ बिसी रिवाई, “गुरुज्‍यू, ङ्ह्यो सिबर होंई बिबा क्‍हीजी वास्‍ता आला वा?”

39 ईशु रिसी खैंलाई हौदिई झाइले तालए भेल्‍गालाई छ बिई, “चूप ल्‍हैदिद्, शान्‍त तद्।” झाइले खैं टिह्यासी सुनसान तह्याई।

40 ईशुजी चमैंलाई बिई, “क्‍हेमैं तले छले ङ्हींरिला? क्‍हेमैंने प्रि अझै या विश्वास आरे वा?”

41 तर चमैं बेले ङ्हींसी खेमैं खेमैंन् ताँ लबर होंई, “चु खैबै म्‍ही जा? खैं नेरो तालज्‍यै या चुए हुकुम म्‍हाँदिब् मुना!”

ईशुजी मोंजी स्‍याबै म्‍हीलाई सल् लबा

(मत्ती ८:२८-३४; लूका ८:२६-३९)

5

झाइले चमैं तालए क्‍योंजा गिरासिनी बिबै क्‍ल्‍होर फेनेई।

2 चर ईशु डुङ्गाउँइले बाहिरू त्‍होंबै बित्तिकन् मोंई स्‍याबै म्‍ही घ्रि छगोंउँइले खई।

3 चए टिबै क्‍ल्‍हो च छगोंर्न मुला। खबजै चलाई सौंलीजी फुइथेंला आखाँमला,

4 तलेबिस्‍याँ च म्‍हीलाई ल्‍हे पालीन् सौंलीजी यो प्‍हली फुइमला, तर चजी तान टुक्रा टुक्राले टोंवामला। चलाई खबज्‍यै या अधीनर थेंला आखाँला।

5 च म्‍ही चाहिं त्‍हीयाँ, म्‍हुँइँस, दिनुन् च छगों नेरो डाँडा जरे चिचिदिसी चजी खिलाईन युमाँजी थोथोई प्‍ह्रमला।

6 चजी ह्रेंगोउँइले ईशु खब म्रोंसी ईशुलाई त्‍होबर क्‍ह्योई, ईशुलाई त्‍होसी फ्‍योई।

7-8 ईशुजी चलाई “ओ अशुद्ध मों, चु म्‍हीउँइले त्‍होंई खो,” बिबर होंई। झाइले थेबै कै त्‍येसी मोंजी स्‍याबै म्‍हीजी बिई, “ओ तान भन्‍दा थेबै परमेश्वरए च्‍ह ईशु, क्‍हीजी ङलाई तो लल् म्‍हैला? ङ क्‍हीने बिन्‍ती लमु, ङलाई सजाय आपिंन्,” बिई।

9 झाइले ईशुजी चलाई ङ्युइई, “क्‍हीए मिं तो जा?”

चजी ईशुलाई बिई, “ङए मिं फौज ग, तलेबिस्‍याँ ङि ल्‍हे मु।”

10 झाइले मोंजगलाई च ह्युलउँइले बाहिरू आल्‍हाभिंरिगे बिसी च म्‍हीजी ईशुने ल्‍हे बिन्‍ती लई।

11 च क्‍ल्‍हो जरे तिलीए थेबै हूल रेंरिला।

12 च मोंमैंजी छ बिसी ईशुने बिन्‍ती लई, “ङि च तिली न्‍होंर ह्यारिगे बिसी ङिलाई चमैं न्‍होंर ल्‍हाभिंन्।”

13 छ तमा ईशुजी चमैंलाई मन्‍जूर लई। झाइले च मोंजग च म्‍हीउँइले त्‍होंसी च तिलीमैं न्‍होंर होंई। तिलीजग लगभग हजार ङ्हीं जति मुला। च तिलीजग तान हूल प्‍ह्रोउँइले खारह्यासी तालर डुब्‍दिसी सिह्याई।

14 छ तमा च तिली छबै प्‍ह्रोंछैंमैं खेमैंए नाँसउँई क्‍ह्योह्याई, नाँस नाँस जरे छ छ तई बिसी खबर पिंबर ह्याई। झाइले तो तए बिसी तान म्‍हीजग ङ्ह्योबर खई।

15 ईशु ङाँर खसी चमैं मों ल्‍हे स्‍याबै म्‍हीए सैं ठीक तबा, झाइले क्‍वें खिसी टिरिब् म्रोंई। च म्रोंसी चमैं ङ्हींई।

16 झाइले खबजी च घटना म्रोंला, चमैंजी चर खबजौलाई च मों स्‍याबै म्‍ही नेरो च तिलीजगए बारेर तो तो तला तान सुनिदिभिंई।

17 झाइले चमैंजी ईशुलाई, “चु क्‍ल्‍होर आटिभिंन्” बिसी बिन्‍ती लबर होंई।

18 झाइले ईशु ह्याबै लागिर डुङ्गा क्रेबर होंमा च ओसों मों स्‍याबै म्‍ही या ईशुने ह्याम् बिसी बिन्‍ती लई,

19 तर ईशुजी च म्‍हीलाई खला आभिं, तर चलाई बिई, “क्‍हीम् क्‍हीए धिंर ह्यासी क्‍हीए म्‍हीमैंलाई परमेश्वरजी क्‍हीए लागिर कति थेबै के लई, कति दया लई बिसी सुनिदिभिंन्।”

20 छ तसी च झाइले ह्यासी ईशुजी खिए लागिर कति थेबै के लभिंई बिसी डिकापोलिस बिबै अंचलर प्रचार लबर होंई। छ तमा तान म्‍हीजग छक्‍क पर्दिई।

याइरसए चमीं नेरो ईशुए क्‍वें छुइबै म्रिंस्‍यो

(मत्ती ९:१८-२६; लूका ८:४०-५६)

21 च लिउँइजी ईशु डुङ्गा क्रेसी चोंजा एखई। च छ्योगरी खिए वरिपरि थेबै हूल खागु तखई।

22 चर्बै सभा धिंर्बै सभापति याइरस बिबै म्‍ही घ्रि ईशु ङाँर खई। झाइले चजी ईशुलाई म्रोंसी ईशुए प्‍हली क्‍हासी घोप्‍टो तई।

23 झाइले छ बिसी थेबै बिन्‍ती लई, “ङए च्‍योंबै चमीं नसी साह्रो तइमु। हजुर, च ससी सोल् लबै लागिर क्‍ही ङए धिंर खसी चए फिर यो थेंभिंन्,” बिई।

24 झाइले ईशु च म्‍हीने प्रि ह्याई। थेबै हूल ईशुए लिली ल्‍हैदिसी खिलाई घचिदिमला।

25 बाह्र वष्‍म्‍ल ओनों को त्‍होंबै म्रिंस्‍यो घ्रि ईशुलाई छुइब् बिसी खई।

26 च म्रिंस्‍योजी ल्‍हे डाक्‍टरजगने मैं ललेया सला आखाँला। चए तान पैसा खर्च ललेया तोई तला आखाँला, बरु झन् सार ततै ह्याला।

27 झाइले च म्रिंस्‍यो ईशुए बारेर्बै ताँजग थेसी ईशुए लिउँई खसी ईशुए क्‍वेंर छुइवाई।

28 तलेबिस्‍याँ च म्रिंस्‍योए विचार “ईशुए क्‍वें मात्रेन् छुइल् योंलेया ङ निश्‍चय सह्याम्,” बिबै विचार मुला।

29 झाइले ईशुलाई छुइबै बित्तिकन् च म्रिंस्‍योए को त्‍होंब झवाट्टन् बन्‍द तह्याई। झाइले च न्‍होंरी रोग सबै थाहा योंई।

30 च तोदोंन् शक्ति त्‍होंह्याब ईशुजी सैं न्‍होंर थाहा योंसी हूलउँई फर्किदिसी बिई, “खबजी ङए क्‍वें छुइई?”

31 ईशुए चेलाजगजी ईशुलाई बिई, “च्‍हौ थेबै हूलजी घचिदिबा क्‍हीजी म्रोंइमु, तर क्‍हीजी ‘ङलाई खबजी छुइई’ बिब् आ?”

32 तर ईशु खिलाई छुइबै म्‍हीलाई झाई माई ङ्ह्योबर होंई।

33 च म्रिंस्‍यो, खि सबै थाहा योंसी ईशु ङाँर खई। च बेले ङ्हीं ङ्हींसी त्‍हारिई, झाइले च्‍ही धुँसी ह्रोंसलाई तबै तान सत्‍य ताँ ईशुलाई बिवाई।

34 झाइले ईशुजी च म्रिंस्‍योलाई बिई, “ओ नानी, क्‍हीए विश्वासजी लमा क्‍हीलाई सन् लवाई, त्‍हेरो सैं क्‍होसी ह्याद्। क्‍हीए रोगए दुःख त्‍हेरो सह्याई,” बिई।

35 ईशु छलेन पोंरिमा याइरसए धिंउँइले म्‍हीजग खबर भसी खई। चमैंजी याइरसलाई बिई, “क्‍हीए चमीं सिल् खाँई, त्‍हेरो गुरुज्‍यूलाई तले दुःख पिंबा?”

36 तर चमैंजी लरिबै ताँ थेलेया ईशुजी याइरसलाई “आङ्हींन्, बरु विश्वास मात्र लद्,” बिई।

37 ईशुजी पत्रुस, याकूब नेरो याकूबए भाइ यूहन्‍नालाई बाहेक अरू खबलाई या खिने प्रि ह्याला आभिं।

38 झाइले चमैं च म्‍हीए धिंर फेखई। च धिंर कोई क्रोरिला, कोई शोक लरिला, कोई खैलाबैला लरिला।

39 छ तब् म्रोंसी ईशुजी चमैंलाई बिई, “क्‍हेमैं तले क्रोला? तले खैलाबैला लला? च कोलोम् आसिइमु, न्‍हरू मात्रे च्‍हुइमु।”

40 छ बिब् थेसी चमैंजी ईशुए ताँ आक्‍वेंसी झन् खिस्‍सी लबर होंई। ईशुजी चर मुबै तानलाई बाहिरू कुल्‍भिंसी, च कोलोए आमा, आबा नेरो खिने मुबै चेलामैंलाई बोसी च कोलो मुबै क्‍ल्‍होउँई ह्याई।

41 झाइले ईशुजी च कोलोए यो क्‍हासी खिए क्‍युईर बिई, “तालिता कूम्!” चए मतलब, “ओ नानी, ङ क्‍हीलाई बिमु, रिद्।”

42 झाइले ईशुजी छ बिबै बित्तिकन् च कोलो जुरूक्‍कन् रिसी प्‍ह्रबर होंई। च कोलो बाह्र वर्ष तला। छ तब् म्रोंसी चर मुबै म्‍हीमैं बेले अचम्‍म म्‍हाँदिई।

43 झाइले ईशुजी चमैंलाई “चु ताँ खबलाई या थाहा आपिंन्,” बिसी कडा हुकुम पिंई। झाइले ईशुजी “च कोलोलाई तोई चबै सै पिंन्” बिई।

ईशुलाई नासरतर्बै म्‍हीजगजी म्‍ही आच्‍हीबा

(मत्ती १३:४३-५८; लूका ४:१६-३०)

6

झाइले च क्‍ल्‍होउँइले ईशु खिए धिंर ह्याई। खिए चेलामैं या ईशुए लिली ल्‍हैदिई।

2 झाइले छुट्टी दिनरी ईशु सभा धिं न्‍होंर होंसी ताँ लुभिंबर होंई। ल्‍हे म्‍हीमेंजी चए वचन थेसी अचम्‍म म्‍हाँदिई। छ बिबर होंई, “चु म्‍हीलाई छाबै ताँजग खनीउँइले खई? चु म्‍हीजी योंबै ज्ञान खैब जा? चु म्‍हीउँइले छाबै अचम्‍मबै केजग खैले तब् जा?

3 चु म्‍ही च सिकर्मी आङीं वा? चु मरियमए च्‍ह, याकूब, योसेस, यहूदा नेरो शिमोनए दाज्‍यू, आङीं वा? चुए बहिनीमैं चुर ङिने आरे वा?” बिई। छ बिसी चमैं ईशुलाई म्‍ही आच्‍ही।

4 छ तसी ईशुजी चमैंलाई बिई, “परमेश्वरए ताँ बिभिंबै म्‍हीजी खन्‍तदन मान योंमु, तर ह्रोंसए नाँसर, ह्रोंसए म्‍हीमैंए म्‍हाँजुर, ह्रोंसए धिंरै या मान आयों,” बिई।

5 ईशुजी खिए नाँसरी कोई नबै म्‍हीजगए फिर खिए यो थेंसी चमैंलाई सल् लबा बाहेक अरू शक्ति मुबै के तोई लला आयों, तलेबिस्‍याँ चमैंजी विश्वास आला।

6 चर मुबै म्‍हीजगजी विश्वास आलब् म्रोंसी ईशु छक्‍क पर्दिई।

ईशुजी बाह्र जना मुख्‍य चेलामैंलाई बाहिरू कुल्‍भिंबा

(मत्ती १०:५-१५; लूका ९:१-६)

ईशु च वरिपरिर्बै नाँस नाँसर ताँ लुभिंसी प्‍ह्रई।

7 झाइले ईशुजी बाह्र जना मुख्‍य चेलामैंलाई खि ङाँर हुइसी ङ्हीं ङ्हींलाई कुल्‍भिंई, झाइले मोंजग ल्‍हाबै अधिकार पिंसी

8 छाबै हुकुमजग पिंई, “घ्‍याँए लागिर प्‍हरे घ्रि बाहेक तोई आबोद्, चबै सै, झोली, पैसा,

9 फेर्दिबै क्‍वें, तोई आबोद्। जुत्ता बिस्‍याँ खिद्,” बिई।

10 झाइले ईशुजी च चेलामैंलाई बिई, “क्‍हेमैं नाँसर ह्यासी, खबै धिंर क्‍हेमैंलाई मान लमु, च नाँसउँइले आत्‍होंन् सम्‍म च धिंर्न बास टिद्।

11 कोई क्‍ल्‍होर ह्यामा क्‍हेमैंलाई मान आलस्‍याँ, क्‍हेमैंजी बिबै वचन आथेस्‍याँ, च क्‍ल्‍होउँइले त्‍होंमा, चमैंए विरोधरी साक्षी पिंबै लागिर क्‍हेमैंए प्‍हलीर्बै त्‍हुल खारथेंन्,” बिई। [चए मतलब प्‍हना लिउँइजी परमेश्वरजी न्‍याय लबै दिनर चमैंलाई सजाय पिंमा चमैंजी “ङिजी परमेश्वरए वचन आथे” बिला आयों।]

12 छ तसी च चेलामैं त्‍होंह्यासी “तान म्‍हीमैंजी ह्रोंसए आछ्याँबै के लबै बानी प्‍यीसी परमेश्वरउँई सैं एद्,” बिबै प्रचार लई।

13 झाइले च चेलामैंजी मों स्‍याबै ल्‍हे म्‍हीमैंउँइले मों ल्‍हावाई, झाइले ल्‍हे नबै म्‍हीमैंलाई तेल फुभिंसी सल् लभिंई।

बप्‍तिस्‍मा पिंबै यूहन्‍ना सिबै ताँ

(मत्ती १४:१-१२; लूका ९:७-९)

14 च बेला जरे हेरोद म्रुँजी ईशुए बारेर्बै ताँ थेई, तलेबिस्‍याँ ईशुए मिं खन्‍तदन फैलिदिह्याला। कोई म्‍हीजगजी “बप्‍तिस्‍मा पिंबै यूहन्‍ना फेरि म्‍ही तसी रिना, छ तसी चए शक्ति योंसी चुजी छाबै के लल् खाँम्,” बिई।

15 तर अरूजगजी “चुम् स्‍योम्‍बै एलिया बिबै परमेश्वरए ताँ बिभिंबै म्‍ही ग। [फेरि सो खसी युब् ग।]” बिई।

कोई कोईजी, “चुम् स्‍योम्‍बै परमेश्वरए ताँ बिभिंबै म्‍ही दों तबै अर्कोन् ग,” बिई।

16 तर हेरोदजी चु ताँ थेसी, “चुम् निश्‍चय यूहन्‍ना ग। चए क्र ङजी थोबर ल्‍हैदिला, चम् सो खना,” बिई।

17-18 तलेबिस्‍याँ च भन्‍दा ओसों हेरोद म्रुँजी खिए भाइ फिलिपए म्रिं हेरोदियासलाई विवाह लला। छ तसी यूहन्‍नाजी हेरोदलाई, “ह्रोंसए भाइ बुहारीलाई विवाह लबा ठीक आता” बिसी बिब्रें लमला। छ तमा च हेरोदियासजी बिब् अनुसार हेरोदजी सिपाहीमैं कुल्‍भिंसी यूहन्‍नालाई झयालखानर झोंई।

19 हेरोदियासजी यूहन्‍नाए फिर ईख थेंसी चलाई सैबै कोशिश लला, तर च बेलार सैला आखाँला,

20 तलेबिस्‍याँ यूहन्‍नाम् भक्ति नेरो शुद्ध म्‍ही मु बिसी हेरोदजी चने प्रि ङ्हींसी सैला आभिं। यूहन्‍नाए वचन थेमा हेरोद खैता खैता तलेया झन् थे थे ङ्हाँमला। छ तसी यूहन्‍नालाई झयालखान न्‍होंर छेन्‍ले जुगुदिसी थेंला।

21 आखिररी बल्‍ल हेरोदियासजी दाउ ङ्ह्योसी यूहन्‍नालाई छाबै सैबै मौका योंई। च दिन हेरोद म्रुँए जन्‍म दिन मुला। छ तसी हेरोदजी खिए के लबै थेबै म्‍हीमैं, पुलिसमैं, हाकिमजग, नेरो गालील अंचलर्बै मुख्‍य म्‍हीमैंए लागिर भोजए निम्‍तो लई।

22 झाइले च हेरोदियासए चमीं भोज चबै कोठार खसी सेबर होंई। चजी हेरोदलाई नेरो चर मुबै म्‍हीमैं तानलाईन सैं तोंल् लई। छ तमा हेरोदजी च छमींलाई बिई, “क्‍हीजी ङने प्रि तो ह्रि ह्रि ङ्हाँम् ह्रिद्। तो ह्रिलेया ङजी क्‍हीलाई पिंम्,” बिई।

23 झाइले थेबै कसम चसी छमींलाई छ बिई, “क्‍हीजी तो ह्रिलेया ङ पिंम्, ङए आधा राज्‍य सम्‍म पिंल् त्‍हुलेया पिंस्‍यो,” बिई।

24 झाइले च छमीं बाहिरू त्‍होंह्यासी चए आमाने ङ्युइई, “ङ तो ह्रिले?”

चए आमाजी “बप्‍तिस्‍मा पिंबै यूहन्‍नाए क्र ह्रिद्,” बिई।

25 झाइले च म्रिंस्‍यो आतुरीले हेरोद म्रुँ ङाँर ह्यासी छ बिई, “ङलाई बप्‍तिस्‍मा पिंबै यूहन्‍नाए क्र थलीर झोंसी तोगोन् पिंन्, ङए इच्‍छा चुन् मु,” बिई।

26 चु ताँ थेसी हेरोद बेले दुःख म्‍हाँदिई, तर “आपिं,” बिला आखाँ, तलेबिस्‍याँ चजी खिए भोजर खबै म्‍हीमैंए उँइँर कसम चला।

27 छ तसी “यूहन्‍नाए क्र भउ” बिसी खिए सिपाही घ्रिलाई कुल्‍भिंई। च सिपाहीजी झयालखानर ह्यासी यूहन्‍नाए क्र थोई।

28 झाइले थलीर झोंसी च म्रिंस्‍योलाई पिंई। च म्रिंस्‍योजी च क्र खिए आमालाई पिंई।

29 झाइले यूहन्‍नाए चेलामैंजी चु ताँ थेसी खसी सिनु छगोंर प्‍हाई। [छ तसी हेरोद म्रुँ लिउँइजी ईशुए केए बारेर थेसी “चुम् निश्‍चय यूहन्‍ना ग। चम् सो खना,” बिई।]

मुख्‍य चेलामैं एखबा

(लूका ९:१०)

30 झाइले ईशुजी पहिले कुल्‍भिंबै चेलामैं ईशु ङाँर खागु तखई, झाइले खेमैंजी तो तो लई, तो तो लुभिंई, तान ईशुलाई सुनिदिई।

31 ईशुजी चमैंलाई “खो, ङ्ह्यो एकान्‍त क्‍ल्‍होर ह्याले, झाइले भों न्‍हले,” बिई, तलेबिस्‍याँ चर ह्याब, खबै म्‍हीमैं ल्‍हे तसी चमैंलाई चबै फुर्सतै आयोंला।

32 झाइले चमैं डुङ्गार क्रेसी म्‍ही आरेबै एकान्‍त क्‍ल्‍होउँई ह्याई।

ईशुजी आमुयुँमैं हजार ङ्हलाई चल् भिंबा

(मत्ती १४:१३-२१; लूका ९:११-१७; यूहन्‍ना ६:१-१४)

33 तर ल्‍हे म्‍हीजगजी चमैंलाई ह्याब् म्रोंसी चमैंलाई ङो सेई। छ तसी ईशु क्‍योंजा फेनेब् भन्‍दा ओसोंन च म्‍हीमैं नाँसजगउँइले त्‍होंसी तालए छ्योग छ्योगन् क्‍ह्योसी ईशुए डुङ्गा ल्‍हैदिबै क्‍ल्‍होर फेनेई।

34 ईशु डुङ्गाउँइले त्‍होंई, झाइले थेबै हूललाई म्रोंसी ईशुए सैंर ल्‍होयो खई, तलेबिस्‍याँ चमैं प्‍ह्रोंछैं आरेबै क्‍ह्युजग दों तरिला। छ तसी ईशुजी चमैंलाई ल्‍हे ताँजग लुभिंबर होंई।

35 झाइले म्‍हुँइँस तबर होंमा ईशुए चेलामैंजी ईशु ङाँर खसी बिई, “चु क्‍ल्‍हो एकान्‍त मु, म्‍हुँइँस तबि छेई।

36 छ तसी चमैंलाई ह्याल् भिंन्, झाइले चमैंजी च नाँस जरे झाई माई ह्यासी तो तो चबै सैजग किंसी चरिगे,” बिई।

37 झाइले ईशुजी बिई, “क्‍हेमैंजीन् चमैंलाई चल् भिंन्,” बिई।

तर च चेलामैंजी ईशुलाई बिई, “चु तानलाई चल् भिंब् आ? ङि ह्यासी दिनार ङ्हींब्रा जतिए क्‍हें किंभसी चमैंलाई चल् भिंले वा?” [दिनार घ्रि तिगैंबै ज्‍याला जति मुला।]

38 झाइले फेरि ईशुजी चमैंलाई “क्‍हेमैंने क्‍हें कति ल्‍हे मु? ह्यासी ङ्युइद्,” बिई।

ङ्युइबै लिउँइजी चमैं खसी ईशुलाई “क्‍हें ङ्हबो नेरो ताँग ङ्हीं मुना,” बिई।

39 झाइले ईशुजी खिए चेलामैंलाई बिई, “चमैं तानलाई च पखर टोली टोलीले टिबर ल्‍हैदिद्,” बिई।

40 झाइले च म्‍हीमैं कोई क्‍ल्‍होर पचास, कोई क्‍ल्‍होर सय, टोली टोली तसी टिई।

41 झाइले ईशुजी च क्‍हें ङ्हबो नेरो ताँग ङ्हीं छेसी मुउँई ङ्ह्योसी परमेश्वरलाई धन्‍यवाद पिंई। च क्‍हें लुँसी, “लु, चु चमैंलाई च्‍हुभिंन्,” बिसी खिए चेलामैंलाई पिंई। चेलामैंजी च क्‍हें नेरो ताँग च्‍हुभिंई,

42 झाइले तानन्‍न बेले म्रेंल्‍ले चई।

43 चल् खाँबै लिउँइजी च चेलामैंजी चमैंजी वाथेंबै लुँठे खागु लमा बाह्र डालो प्‍लेंई।

44 च क्‍हें चबै आमुयुँमैं हजार ङ्ह मुला।

ईशु तालए फि फि प्‍ह्रब

(मत्ती १४:२२-३३; यूहन्‍ना ६:१५-२१)

45 झाइले ईशुजी खिए चेलामैंलाई तालए क्‍योंजा बेत्‍सैदा बिबै क्‍ल्‍होर खि भन्‍दा ओसोंन खेमैंए डुङ्गार कुल्‍भिंई। च हूलजगलाई या खेमैं खेमैंए क्‍ल्‍होर कुल्‍भिंई।

46 च हूलजग ह्याल् खाँबै लिउँइजी ईशु डाँडार प्रार्थना लबर ह्याई।

47 म्‍हुँइँस तबै लिउँइजी च चेलामैंए डुङ्गा तालए म्‍हाँजुर मुला, ईशु चाहिं तालए क्‍योंजर्बै डाँडार मुला।

48 च बेलार बेले थेबै खैं उल्‍टोले खला। छ तसी डुङ्गा चलिदिब बेले गाह्रो तला। छ तब् म्रोंसी ईशु म्‍हुँइँस आधार तालए फि फि च चेलामैंउँई प्‍ह्रखई। खि चमैंए छ्योग छ्योगउँइले ह्याल् म्‍हैला।

49 तर च चेलामैंजी ईशुलाई क्‍युए फिर प्‍ह्ररिब् म्रोंसी “चम् भूत ग” बिसी बेले ङ्हींसी चिचिदिई,

50 तलेबिस्‍याँ चमैं तानजी ईशुलाई तालए फिर प्‍ह्रब् म्रोंसी डर म्‍हाँदिई।

तर ईशु झवाट्टन् चमैंने पोंसी बिई, “आङ्हींन्, बरु साहास लद्। ङन् ग।”

51 ईशु चमैंने डुङ्गार क्रेई, झाइले खैं टिह्याई। छ तब् म्रोंसी चमैं उत्तिल्‍ले छक्‍क पर्दिई,

52 तलेबिस्‍याँ ईशुजी क्‍हें नेरो ताँगलाई लबै अचम्‍मबै के म्रोंलेया चमैंजी च ताँए मतलब आक्‍हो, तलेबिस्‍याँ चमैंए सैं क्‍होला आखाँब् तला।

गनेसरत बिबै क्‍ल्‍होर ईशुजी नबै म्‍हीमैंलाई सल् लबा

(मत्ती १४:३४-३६)

53 झाइले तालए चोंजा एखसी चमैं गनेसरत बिबै क्‍ल्‍होर फेखई। झाइले डुङ्गा छ्योगर ल्‍हैदिसी डुङ्गा चर फुइथेंई।

54 चमैं डुङ्गाउँइले त्‍होंबै बित्तिकन् म्‍हीजगजी ईशुलाई ङो सेई।

55 छ तसी चमैं च ह्युल भरि क्‍ह्योह्याई, झाइले ईशु खनी खनी ह्याई बिब् थेइमु च क्‍ल्‍होर्न नबै म्‍हीजग रोबै क्‍ल्‍होने प्रिन् नोई भबर होंई।

56 फेरि ईशु नाँस, बजार, धिं, खनी ह्याइमु म्‍हीजगजी नबै म्‍हीमैंलाई घ्‍याँर्न भसी “चुमैंजी क्‍हीए खाष्‍टोए ङो मात्र छुइल् भिंन्” बिसी बिन्‍ती लमला। झाइले जतिजी ईशुए क्‍वें छुइई, चमैं तान सह्याई!

रीति-थितिए बारेर्बै ताँ

(मत्ती १५:१-९)

7

तिगैं यरूशलेमउँइले खबै धर्मगुरुमैं नेरो फरिसी टोलीमैं ईशु ङाँर खागु तखई,

2 झाइले ईशुए कोई चेलामैंजी यो आख्रुल्‍ले चब् चबा म्रोंई।

(

3 च फरिसीमैं नेरो तान यहूदीमैं खेमैंए पुरानो रीति-थिति अनुसार छेनाले यो आख्रुन् सम्‍म चबा आचमला,

4 फेरि बजारउँइले खमा आख्रुन् सम्‍म तोई आचमला। झाइले अरू ल्‍हे नियमजग म्‍हाँदिमला, अथवा प्‍हेला म्‍याब, क्‍यु थुँबै लोटा म्‍याब, झाइले पित्तलए भाँडोजग म्‍याब, छाबै चलन मुला।)

5 छ तसी च फरिसीमैं नेरो धर्मगुरुमैंजी ईशुलाई ङ्युइई, “क्‍हीए चेलामैंजी ङ्ह्योए रीति-थिति तले आम्‍हाँदि? तले यो आख्रुल्‍ले चब् चम्?”

6 छ बिमा ईशुजी चमैंलाई बिई, “ओ स्‍वाङ त्‍येबै म्‍हीमैं, क्‍हेमैंए बारेर स्‍योमन् यशैयाहजी परमेश्वरउँइले योंबै तो ताँ प्‍ह्रीथेंला, च ठीकन् तखई। चजी छले प्‍ह्रीब् दोंले छ तई,

‘चु जातिमैंजी ङलाई सुँजी मात्रे म्‍हाँदिम्,

तर चमैंए सैंजी बिस्‍याँ ङलाई आम्‍हाँदि।

7 चमैं फाक्‍कर्न ङलाई सेवा लम्,

तलेबिस्‍याँ चमैंजी “चुम् परमेश्वरए नियम ग” बिसी

खेमैंजी लबै रीति-थितिलाई प्रचार लम्।’

8 क्‍हेमैंजी परमेश्वरए आज्ञालाई प्‍यीवासी म्‍हीजी लबै रीति-थिति म्‍हाँदिम्,” बिई।

9 फेरि ईशुजी चमैंलाई बिई, “क्‍ह्रोंसेन् क्‍हेमैंजी ह्रोंसए रीति-थिति म्‍हाँदिबै लागिर चलाक लसी परमेश्वरए नियमलाई प्‍यीवाम्।

10 नमुना घ्रि बिले: मोशाजी छ बिला, ‘ह्रोंसए आबा नेरो आमालाई छेन्‍ले मान लद्।’ फेरि ‘खब्‍जी ह्रोंसए आबा नेरो आमालाई आछ्याँबै ताँजग बिमु, अथवा सराप झोंमु, चलाई सैबै सजाय तरिगे।’

11 तर क्‍हेमैं तो बिम् बिस्‍याँ, खब म्‍हीजी ह्रोंसए आबा नेरो आमालाई छ बिम्, ‘ङने मुबै क्‍हेमैंलाई सहायता लल् त्‍हुबै सै तो मुलेया चम् कुर्बान ग,’ (अथवा परमेश्वरए मिंर चडिदिबै फुई ग), बिम् बिस्‍याँ,

12 च म्‍हीलाई क्‍हेमैंजी खिए आबा नेरो आमालाई तोई मदत पिंला आभिं।

13 छले क्‍हेमैंजी लबै रीति-थितिलाई ओसों थेंसी परमेश्वरए वचनलाई थोवाम्, झाइले क्‍हेमैंजी अरू ल्‍हे आतबै ताँजग लुभिंम्,” बिई।

पाप खैले खम् बिबा

(मत्ती १५:१०-२०)

14 झाइले ईशुजी च हूलमैंलाई खि ङाँर हुइसी छ बिई, “क्‍हेमैं तानन्‍न ङए ताँ थेसी क्‍होद्,

15 सुँ न्‍होंर चबै सैजी म्‍हीलाई पाप खला आला, बरु म्‍हीए सैं न्‍होंउँइले त्‍होंबै ताँजगजी म्‍हीलाई पाप खल् लवाम्। [

16 ख-खबला ताँ थेबै न्‍हेमें मु, थेरिगे।]”

17 झाइले च हूलउँइले त्‍होंसी धिं न्‍होंर होंबै लिउँइजी ईशुए चेलामैंजी ईशुलाई च ताँए बारेर ङ्युइई।

18 ईशुजी चमैंलाई बिई, “क्‍हेमैं या अरू म्‍हीजग दोंले ताँ क्‍होला आखाँ वा? तो सै मुलेन् बाहिरउँइले म्‍ही न्‍होंर होंबै सैजी सैंलाई पाप खल् लला आखाँ,

19 तलेबिस्‍याँ बाहिरउँइले खबै सै सैं न्‍होंउँई आह्याल्‍ले फो न्‍होंउँई ह्याम्, झाइले क्‍लि तसी बाहिरू त्‍होंह्याम्,” बिई। (छ बिसी “तान चबै सैजग चलेन् तम्,” बिसी ईशुजी चु ताँ लुभिंई।)

20 ईशुजी फेरि बिई, “तो ताँ म्‍हीए सैं न्‍होंउँइले त्‍होंम्, चजी मात्रे म्‍हीलाई पाप खल् लवाम्।

21 तलेबिस्‍याँ म्‍हीए सैं न्‍होंउँइले आछ्याँबै विचारजग, फोहोरी के लबा, ह्योबा, म्‍ही सैबा,

22 रण्‍डीबाजी लबा, लोभ लबा, आछ्याँबै के लबा, स्‍युर त्‍येब, खराबी के लबरी मनपरी लबा, रिस लबा, मनपरी पोंबा, थेब् प्‍हैंबा, मुर्ख तबा,

23 छाबै तान आछ्याँबै सै सैं न्‍होंउँइले त्‍होंम्, झाइले चु सैं न्‍होंउँइले त्‍होंबै सैजगजी म्‍हीए सैंलाई अशुद्ध लवाम्, पाप खल् लवाम्,” बिई।

चमिंरी घ्रिए विश्वास

(मत्ती १५:२१-२८)

24 झाइले ईशु च क्‍ल्‍हो वाथेंसी टायर नेरो सिडोन बिबै शहरए खोल-टोलर ह्याई, झाइले धिं घ्रिर होंई। खि चुर मु बिसी खबज्‍यै या थाहा आयोंरिगे बिबा ईशुए इच्‍छा मुला। तर म्‍हीजगजी थाहा आसेल्‍ले ईशु टिला आखाँला।

25 झवाट्टन् चमिंरी घ्रिजी ईशुए बारेर्बै ताँ थेसी ईशु ङाँर खई, तलेबिस्‍याँ चए चमींलाई मों स्‍याला। च चमिंरी खसी ईशुलाई प्‍हली फ्‍योई।

26 च सिरिया देशर्बै फोनिसिया अंचलर्बै च्‍योंबै जातर्बै म्रिंस्‍यो मुला। चजी बिई, “ङए चमींलाई स्‍याबै मों ल्‍हाभिंन्,” बिसी ईशुलाई बिन्‍ती लई।

27 ईशुजी च चमिंरीलाई उखान झोंसी बिई, “ओसों कोलोमैंलाई म्रेंल् भिंन्, तलेबिस्‍याँ कोलोमैंए चबै सै नगीलाई पिंबा ठीक आता,” बिई।

28 फेरि च चमिंरीजी ईशुलाई जवाफ पिंई, “चम् ठीकन् मु, प्रभु। तर नगीजगज्‍यै या कोलोमैंए चला आखाँबै वाथेंबै चबै सैजगम् चल् योंम्,” बिई।

29 ईशुजी चलाई बिई, “क्‍हीए छाबै जवाफजी लमा त्‍हेरो क्‍ही धिंर ह्याद्, क्‍हीए चमींउँइले मों त्‍होंह्याई,” बिई।

30 झाइले च म्रिंस्‍यो धिंर ह्यासी चए कोलोलाई खाटए फिर रोरिब, झाइले मों च कोलोउँइले त्‍होंह्याब् स्‍याई।

ईशुजी न्‍ह आथेब नेरो सुँ आपोंबै म्‍हीलाई सल् लबा

31 झाइले फेरि ईशु टायर शहरउँइले त्‍होंसी सिडोन बिबै क्‍ल्‍होर खई। झाइले डिकापोलिस बिबै ह्युलए घ्‍याँउँइले गालील तालर एखई।

32 चरी न्‍ह आथेब नेरो छेन्‍ले पोंला आखाँबै म्‍ही घ्रिलाई म्‍हीजगजी ईशु ङाँर भई, “चए फिर यो थेंसी सल् लभिंन्” बिसी ईशुलाई बिन्‍ती लई।

33 झाइले च म्‍हीलाई ईशुजी एकान्‍त क्‍ल्‍होर बोसी, खिए योरीजग चए न्‍हेमेंर थेंई, झाइले खिए योर तु थुइसी च म्‍हीए ल्‍येर छुइई।

34 झाइले ईशु मुउँई ङ्ह्योसी ह्रिंग्‍यो सो सेंई। झाइले चलाई बिई, “इफ्‍फाता” (चए मतलब “खोल्‍दिह्याद्”) बिई।

35 छ बिबै बित्तिकन् चए आथेबै न्‍ह थेबर होंई, झाइले छेन्‍ले आपोंबै सुँजी छेन्‍ले पोंबर होंई।

36 झाइले ईशुजी “चु ताँ खबलाई या आबिद्,” बिसी हुकुम पिंई, तर खिजी जति म्‍हीजगलाई तोई आबिद् बिसी हुकुम पिंमला, झन् ल्‍हे प्रचार लमला।

37 झाइले ख-खबजी चु ताँ थेई, चमैं तान छक्‍क पर्दिसी बिई, “ईशुजी तो के बिलेया छ्याँब लमना। न्‍ह आथेबै म्‍हीलाई थेल् लबा, झाइले पोंला आखाँबै म्‍हीलाई पोंल् लमना,” बिई।

ईशुजी हजार प्‍ल्‍ही म्‍हीजगलाई चल् भिंबा

(मत्ती १५:३२-३९)

8

च बेला जरे फेरि तिगैं ल्‍हे म्‍हीजग ईशु ङाँर हूल तखई। चमैंला चबै सै आरेमा ईशुजी खिए चेलामैंलाई खि ङाँर हुइसी बिई,

2 “ङ चु हूललाई म्रोंसी ल्‍होयो खम्, तलेबिस्‍याँ चुमैं ङने प्रि मुबा तियाँ सोंगैं तई। तोगो चुमैंने चबै सै तोईन आरे।

3 चुमैंलाई छलेन् तोई आचल्‍ले खेमैंए धिंर कुल्‍भिंइबिस्‍याँ घ्‍याँर्न फो ख्रेंसी मुर्छा तलाई, तलेबिस्‍याँ कोई कोईम् ह्रेंगोउँइले खबै म्‍हीजग मु,” बिई।

4 चेलामैंजी खिलाई “चुर तोई आरेबै क्‍ल्‍होर म्‍हीजगलाई चल् भिंल् खाँम्‌रोवा?” बिसी जवाफ पिंई।

5 ईशुजी चमैंलाई “क्‍हेमैंने क्‍हें कति ल्‍हे मु?” बिमा चमैंजी “ङ्यीबो मु,” बिई।

6 झाइले ईशुजी च हूललाई सर टिबर ल्‍हैदिई। च क्‍हें ङ्यीबो छेसी परमेश्वरलाई धन्‍यवाद पिंसी च क्‍हेंलाई लुँई। झाइले “च म्‍हीमैंलाई च्‍हुभिंन्” बिसी खिए चेलामैंलाई ल्‍हैदिई। चमैंजी ईशुजी बिब् दोंले म्‍हीजगलाई च्‍हुभिंई।

7 चमैंने च्‍युगुदे ताँग या मुला। छ तसी परमेश्वरलाई धन्‍यवाद पिंसी ईशुजी चेलामैंलाई “चुई या चमैंलाई च्‍हुभिंन्,” बिई।

8 छले तान म्रेंन्‍ले चई। चमैंजी चल् खाँबै लिउँइजी चेलामैंजी लुँठे खागु लमा सात डालो प्‍लेंई।

9 चरी हजार प्‍ल्‍ही जति म्‍ही मुला। झाइले ईशुजी चमैंलाई बिदा पिंसी कुल्‍भिंई।

10 च तोदोंन् ईशु खिए चेलामैंने डुङ्गार क्रेसी दलमनुथा बिबै जिल्‍लार ह्याई।

फरिसीमैंजी ईशुलाई “प्रमाण उँइँन्” बिबा

(मत्ती १६:१-४)

11 झाइले फरिसीमैं ईशु ङाँर खसी ईशुलाई जाँच लबै लागिर “उदेकबै के घ्रि लसी क्‍ही परमेश्वरउँइले युब् ग बिसी प्रमाण उँइँन्,” बिई।

12 तर खिए सैं नसी ईशुजी बिई, “चु जुगर्बै म्‍हीजगजी तले उदेकबै के म्‍हैम्? ङ क्‍हेमैंलाई क्‍ह्रोंसेन् बिम्, ङजी चुमैंलाई तोई छाबै के आउँइँभिं,” बिई।

फरिसीमैं नेरो हेरोदए आछ्याँबै बानीउँइले होश थेंन् बिबै ताँ

(मत्ती १६:५-१२)

13 छ बिसी ईशु चमैंलाई वाथेंसी डुङ्गार क्रेसी फेरि तालए क्‍योंजा ह्याई।

14-15 ह्यामा ईशुजी खिए चेलामैंलाई अर्ती पिंई, “क्‍हेमैं फरिसीमैं नेरो हेरोद म्रुँजी पिंबै क्‍हेंर झोंबै सोडाउँइले होश थेंन्।” ईशुए चेलामैंजी डुङ्गार ह्यामा चबै सै बोबा म्‍लिह्याना, चरी पाउरोटी घ्रि मात्रे मुला।

16 छ तसी च चेलामैंजी “ङिने पाउरोटी आरेसी प्रभुजी छ बिई उ तो?” बिसी खेमैं खेमैं ताँ लबर होंई।

17 ईशुजी चमैंए ताँ थाहा योंसी चमैंलाई बिई, “क्‍हेमैं चबै सै आरे बिसी तले ताँ लम्? क्‍हेमैं अझै थाहा आसे वा? अझै आक्‍हो वा? तले क्‍हेमैंए सैं आखोल्‍दिइमु?

18 क्‍हेमैंए म्‍यीं मु, तर तले आम्रों? क्‍हेमैंए न्‍ह मु, तर तले आथे? क्‍हेमैंजी तोई आची वा?

19 च क्‍हें ङ्हबो ङजी चुसी हजार ङ्ह म्‍हीलाई युल् लला, बाँकी लुँठे खागु लसी कति डालो प्‍लेंला?” बिई।

च चेलामैंजी ईशुलाई “बाह्र डालो”, बिई।

20 “झाइले च क्‍हें ङ्यीबो हजार प्‍ल्‍ही म्‍हीलाई म्रेंसी लुँठे कति डालो प्‍लेंला?”

च चेलामैंजी “डालो ङ्यीबो,” बिई।

21 झाइले ईशुजी चमैंलाई “क्‍हेमैं अझै आक्‍हो वा?” बिई।

ईशुजी म्‍यीं आम्रोंबै म्‍ही घ्रिलाई सल् लबा

22 झाइले चमैं बेत्‍सैदा बिबै क्‍ल्‍होर फेनेई। चर म्‍हीजगजी म्‍यीं आम्रोंबै कन घ्रिलाई ईशु ङाँर भई, झाइले “चुलाई सल् लबै लागिर छुइभिंन्” बिसी बिन्‍ती लई।

23 झाइले ईशुजी च म्‍यीं आम्रोंबै म्‍हीलाई योर क्‍हासी च नाँसउँइले बाहिरू बोई। झाइले चए म्‍यींर तु फुभिंसी खिए यो चए फिर थेंसी चलाई ङ्युइई, “क्‍ही म्रोंल् खाँम् उ आखाँ?” बिई।

24 झाइले क्‍होंउँई ङ्ह्योसी च म्‍हीजी बिई, “ङ म्‍हीजगलाई म्रोंल् खाँम्, तर चमैं सिं धुँ दोंले प्‍ह्ररिब् म्रोंम्, [तलेबिस्‍याँ ङ छेन्‍ले म्रोंला आखाँ],” बिई।

25 झाइले ईशुजी च म्‍हीए म्‍यींर फेरि खिए यो थेंई। च बेलार च म्‍हीजी ङ्ह्योबै कोशिश लसी छेनाले म्रोंल् खाँई, सद्दे तह्याई।

26 ईशुजी च म्‍हीलाई “च नाँसउँई फेरि आहोंल्‍ले धिंर सरासर ह्याद्,” बिसी कुल्‍भिंई।

पत्रुसजी ईशुलाई “परमेश्वरजी खटिदिभिंबै म्रुँ ग” बिबा

(मत्ती १६:१३-२०; लूका ९:१८-२१)

27 झाइले ईशु नेरो खिए चेलामैं सिजरिया फिलिप्‍पी बिबै शहर जरेबै नाँस नाँसउँई ह्याई। झाइले घ्‍याँर ह्यामा ईशुजी खिए चेलामैंलाई ङ्युइई, “म्‍हीजगजी ङ खब जा बिसी खै बिम्, हं?” बिई।

28 झाइले च चेलामैंजी ईशुलाई बिई, “कोई ‘बप्‍तिस्‍मा पिंबै यूहन्‍ना’ बिम्, कोईजी ‘स्‍योम्‍बै एलिया ग,’ बिम्, कोईजी ‘परमेश्वरए ताँ बिभिंबै अर्को स्‍योम्‍बै म्‍ही घ्रि ग’ बिम्,” बिई।

29 ईशुजी चमैंलाई बिई, “क्‍हेमैंजी चाहिं ङलाई खब बिम्?”

पत्रुसजी ईशुलाई जवाफ पिंई, “क्‍हीम् परमेश्वरजी खटिदिबै संसारए लागिर रक्षा लबै म्रुँ ख्रीष्‍ट ग,” बिई।

30 झाइले ईशुजी चमैंलाई “चु ताँ खबलाई या आबिद्,” बिसी कडा हुकुम पिंई।

ईशुजी खिए दुःख नेरो सिसी फेरि रिबै बारेर्बै ताँ लबा

(मत्ती १६:२१-२८; लूका ९:२२-२७)

31 झाइले ईशुजी चमैंलाई ताँ लुभिंबर होंई, “ङ ‘म्‍हीए च्‍ह’, [अथवा परमेश्वरउँइले कुल्‍भिंबै म्‍ही] मुलेया, ङजी ल्‍हे दुःख सैदिल् त्‍हुम्। चिबनाँबजग, मुख्‍य पूजाहारीमैं, झाइले धर्मगुरुमैंजी ङलाई म्‍ही आच्‍हीसी म्‍हीजगजी सैल् त्‍हुम्, झाइले सिबै सोंगैं लिउँई ङ फेरि रिलन् त्‍हुम्,” बिई।

32 झाइले ईशुजी चु ताँ प्रष्‍टले बिभिंई।

तर पत्रुसजी ईशुलाई दे क्‍याई बोसी “तले छाबै ताँ लला?” बिसी हौदिबर होंई।

33 तर ईशु फरक्‍क लिग्‍याँ तुसी चेलामैंउँई ङ्ह्योसी पत्रुसलाई छ बिसी हौदिई, “ओ शैतान, ङउँइले स्‍योह्याद्, तलेबिस्‍याँ क्‍हीम् परमेश्वरए ताँलाई आङीं, तर म्‍हीए विचार अनुसार सैंर म्‍हैंना,” बिई।

34 झाइले ईशुजी खिए चेलामैं नेरो म्‍हीए हूललाई खि ङाँर हुइसी छ बिई, “खब् मुलेया ङने प्रि प्‍ह्रबै सैं मु बिस्‍याँ खिए जीउए माया आलरिगे, बरु क्रूस नोसी ङने प्रि प्‍ह्ररिगे [अथवा इज्‍जत ह्याबै दुःख नेरो सिबै दुःख नोल् त्‍हुलेया ङने प्रि प्‍ह्ररिगे]।

35 तलेबिस्‍याँ खबजी ह्रोंसए जीउए माया लमु, चए खास जीवन म्‍हह्याम्, झाइले खबजी ङलाई विश्वास लसी ङए बारेर्बै खुशीए खबरए लागिर ह्रोंसए जीउ ह्यालेया चजी खिए खास जीवन सोल् लम्।

36 खब बिलेन तान संसारर्बै धनसम्‍पत्ति खिए योर योंलेया खोंयोंई आखाँबै जीवन म्‍हइबिस्‍याँ, चलाई तोए फायदा तम्? फायदा आरे,

37 तलेबिस्‍याँ खब बिलेना ‘ङ च्‍हग सम्‍पत्ति खर्च लसी ङजी खोंयोंई आखाँबै जीवन किंम्,’ बिला आयों।

38 छ तसी चु आछ्याँबै पापी जुगरी ख-खब म्‍ही ङ नेरो ङए वचन म्रोंसी पिमु, ‘म्‍हीए च्‍ह’ या खिए आबा परमेश्वरजी पिंबै थेबै उज्‍यालोर पवित्र स्‍वर्गदूतमैंने प्रि चु संसारए न्‍याय लबर युसी च म्‍हीलाई म्रोंसी पिब्‍मु,” बिई।

9

झाइले ईशुजी चमैंलाई बिई, “छेन्‍ले याद थेंन्, चुर मुबै म्‍हीमैं न्‍होंर कोई कोई परमेश्वरए राज्‍य शक्तिले युब् आम्रोंन् सम्‍म सिबा आरे,” बिई।

ईशुए रूप फेर्दिबा

(मत्ती १७:१-१३; लूका ९:२८-३६)

2 झाइले ट्हुगैं लिउँइजी ईशुजी पत्रुस, याकूब नेरो यूहन्‍नालाई बोसी बेले नुबै डाँडार एकान्‍तले ह्याई, झाइले च चेलामैंजी ङ्ह्योना ङ्ह्योन् चर ईशुए रूप फेर्दिह्याई।

3 ईशुए क्‍वेंजग बेले टल्‍किदिसी तार्ग्‍या तई। संसारर टिबै खब म्‍हीज्‍यै या छले सारोन् तार्ग्‍याले ख्रुला आखाँमला।

4 झाइले चमैंजी चर स्‍योम्‍बै परमेश्वरए ताँ प्रचार लबै म्‍ही मोशा नेरो एलियालाई ईशुने ताँ लरिब् म्रोंई।

5 झाइले पत्रुसजी ईशुलाई “गुरु, ङ्ह्यो तान चुर्न टिबा ठीक तम्। चुर डेरा सों लले? घ्रि क्‍हीए लागिर, घ्रि मोशाए लागिर, झाइले घ्रि एलियाए लागिर,” बिई।

6 पत्रुसजी तले छ बिला बिस्‍याँ, चमैं बेले ङ्हींसी तो बिल् त्‍हुम् बिसी पत्रुसलाई थाहा आरेला।

7 झाइले चर न्‍हाँम्‍ज्‍यो (बादल) खसी चमैंलाई हुवाई। झाइले बादल न्‍होंउँइले छ बिबै कै थेई, “चुम् ङए प्‍यारो च्‍ह ग। क्‍हेमैंजी चए ताँ थेद्।”

8 झाइले झवाट्टन् झाई माई ङ्ह्योमा ईशुलाई मात्रे खेमैंने म्रोंई, अरू खबै आम्रोंला।

9 झाइले चमैं डाँडाउँइले क्‍युरू युमा ईशुजी चमैंलाई बिई, “क्‍हेमैंजी तो म्रोंई च ताँ ‘म्‍हीए च्‍ह’, अथवा ङ, सिसी फेरि आरिन् सम्‍म खबलाई या आबिद्,” बिसी हुकुम पिंई।

10 चमैंजी हुकुम म्‍हाँदिई, तर “‘सिसी फेरि रिबा’ बिबा तो जा?” बिसी खेमैं खेमैंन् ताँ लबर होंई।

11 झाइले च लिउँइजी चमैंजी ईशुने प्रि छ बिसी ङ्युइई, “परमेश्वरए खटिदिबै म्रुँ ख्रीष्‍ट युब् भन्‍दा एलिया ओसों युल् त्‍हुम् बिसी धर्मगुरुमैंजी तले लुम्?” बिई।

12 ईशुजी जवाफ पिंई, “ओं, च ताँ क्‍ह्रोंसेन् ग। [धर्मशास्‍त्रर प्‍ह्रीब् दोंले] ‘एलिया ओसोंन युम्। झाइले तान सै तयार लम्।’ तर च मात्रे आङीं, धर्मशास्‍त्रजी तले चु ताँ या बिम्, ‘म्‍हीए च्‍हजी’ ल्‍हे दुःख सैदिल् त्‍हुम्, झाइले म्‍हीजगजी म्‍ही आलसी त्‍याग्‍दिम्?

13 याद थेंन्, एलियाम् युल् खाँई। झाइले धर्मशास्‍त्रर चए बारेर प्‍ह्रीब् दोंले, चलाई म्‍हीजगजी तो तो आछ्याँब लला ङ्हाँई, चन् लई,” बिई।

ईशुजी मों स्‍याबै आमुयुँ कोलो घ्रिलाई सल् लबा

(मत्ती १७:१४-२१; लूका ९:३७-४३)

14 झाइले चमैं अरू चेलामैं ङाँर युमा चर चमैंजी थेबै हूल च चेलामैंए वरिपरि रारिब् म्रोंई। झाइले कोई कोई धर्मगुरुमैंजी च चेलामैंने प्रि प्रश्‍नजग ङ्युइरिब् म्रोंई।

15 झाइले च तान हूलजगजी ईशुलाई म्रोंबै बित्तिकन् बेले अचम्‍म म्‍हाँदिई, झाइले ईशु ङाँर क्‍ह्योखसी ईशुलाई मान लई।

16 झाइले ईशुजी चमैंलाई “क्‍हेमैं चुमैंने प्रि तो ङ्युइरिला?” बिसी ङ्युइई।

17 च हूल न्‍होंउँइले म्‍ही घ्रिजी ईशुलाई बिई, “गुरु, ङए च्‍ह मोंजी स्‍यासी सोबाल तयाइमु, छ तसी क्‍ही ङाँर भई खला।

18 च मोंजी स्‍याइबिस्‍याँ खन्‍तदन क्‍हुरह्याम्, सुँउँइले फींज ट्हुइम्, झाइले स क्‍ह्रीसी झोक्रिदिम्। क्‍ही चुर आरेब्‍जी लमा ङजी क्‍हीए चेलामैंजी चु मोंलाई ल्‍हाभिंरिगे बिसी चमैं ङाँर बोला, तर चमैंजी आखाँ।”

19 झाइले ईशुजी चमैंलाई बिई, “बाबै, क्‍हेमैं कति विश्वास आलबै म्‍हीजग मुना! ङ क्‍हेमैंने प्रि कति सम्‍म टिल् त्‍हुम्? ङजी क्‍हेमैंलाई खोंयों सम्‍म सैदिल् त्‍हुम्? च कोलोलाई चुर भउ,” बिई।

20 झाइले चमैंजी च कोलोलाई ईशु ङाँर भई।

ईशुलाई म्रोंबै बित्तिकन् च कोलोलाई स्‍याबै मोंजी च कोलोलाई सर पछार्दिई, झाइले च कोलोए सुँउँइले फींज खसी सर लडीबडी तह्याई।

21 ईशुजी चए आबाने ङ्युइई, “खोंयों सेरो चु कोलोलाई छ तब् जा?”

चजी बिई, “च्‍युगुथिरी कोलो ओनों छ तब् ग।

22 च मोंजी ल्‍हे पल्‍ट चुलाई सैबै कोशिश लई। खोंयों मिर झोंवामला, खोंयों क्‍युर भ्‍योंवामला। ओ हजुर, क्‍हीजी चु कोलोलाई तोई लल् खाँस्‍याँ ङिए फिर दया लसी सहायता लभिंन्,” बिई।

23 ईशुजी चलाई बिई, “क्‍हीजी ‘लल् खाँस्‍याँ’ बिम्‍मा? तर क्‍हीम् विश्वास लल् खाँम् उ आखाँ? विश्वास लबै म्‍हीए लागिर तान सै तल् खाँम्,” बिई।

24 झाइले च कोलोए आबाजी झवाट्टन् थेबै कै त्‍येसी बिई, “ङ विश्वास लमु, तर ङए विश्वास पूरा आरेबै ताँरी ङलाई पूरा लभिंन्,” बिई।

25 चर हूलजी घेर्दिखब् म्रोंसी ईशुजी च मोंलाई छ बिसी हौदिई, “ओ लाटो न्‍ह आथेबै मों, ङ क्‍हीलाई हुकुम लमु, क्‍ही च कोलोउँइले त्‍होंखो, झाइले खोंयोंईन च कोलो न्‍होंर आहोंन्,” बिई।

26 झाइले च मोंजी च कोलोलाई कक्राक कुक्रुक्‍क लसी बेले थेबै कै त्‍येसी च कोलोउँइले त्‍होंह्याई। झाइले च कोलो सिब् दोंले रोह्याई। छ तमा ल्‍हे म्‍हीजी “चम् सिह्याई” बिबर होंई।

27 तर ईशुजी चए यो क्‍हासी चलाई जुरूक्‍कले रिभिंई, झाइले च कोलो रिह्याई।

28 ईशु धिं न्‍होंर ह्यासी ईशुए चेलामैंजी ईशुलाई खुसुक्‍कले छ बिसी ङ्युइई, “ङिजी च मोंलाई तले ल्‍हाला आखाँला?” बिई।

29 ईशुजी चमैंलाई बिई, “छाबै किसिमबै के प्रार्थनाजी बाहेक अरू तोन् ललेया ल्‍हाला आखाँ,” बिई।

ईशु फेरि खि सिल् त्‍हुम् बिबा

(मत्ती १७:२२-२३; लूका ९:४३-४५)

30 झाइले ईशु नेरो खिए चेलामैं च क्‍ल्‍हो प्‍यीसी गालील अंचलउँई ह्याई। झाइले खि खनीर मु बिसी खबजै थाहा आयोंरिगे बिबै ईशुए इच्‍छा मुला,

31 तलेबिस्‍याँ ईशुजी खिए चेलामैंलाई ताँ लुलु ङ्हाँई। चजी छ बिसी लुभिंमला, “म्‍हीजगजी ङलाई, अथवा ‘म्‍हीए च्‍हलाई’, अरू म्‍हीजगए योर सुम्‍पिदिवाम्, झाइले चमैंजी ङलाई सैवाब्‍मु। सिबै सोंगैं लिउँइजी फेरि रिब्‍मु,” बिई।

32 तर ईशुजी छ लुबै ताँ चेलामैंजी क्‍होला आखाँ, तर ङ्हींसी ईशुने ङ्युइला आखाँ।

“खब् थेबा” बिबै ताँ

(मत्ती १८:१-५; लूका ९:४६-४८)

33 झाइले चमैं कफर्नहुम बिबै बजारर खई, झाइले धिं न्‍होंर मुमा ईशुजी चेलामैंलाई ङ्युइई, “घ्‍याँर खमा क्‍हेमैं तो तो ताँ लला हं?” बिई।

34 तर चमैं तोई आबिल्‍ले टिई, तलेबिस्‍याँ चमैंजी घ्‍याँर खमा “ङ्ह्यो न्‍होंर खब थेब् जा?” बिसी खेमैं खेमैंन् ताँ ललई खला।

35 झाइले ईशुजी कुँसी बाह्र जना चेलामैं खागु हुइसी चमैंलाई बिई, “खब् म्‍ही थेब त त ङ्हाँमु, च म्‍ही झन् च्‍योंब् तसी तानलाईन सेवा लल् त्‍हुम्,” बिई।

36 झाइले कोलो घ्रिलाई किंसी चमैंए म्‍हाँजुर थेंई, झाइले चलाई ख्‍वेसी ईशुजी चमैंलाई बिई,

37 “खब्‍जी ङए ताँ ङें ङें ङ्हाँसी चु छाबै कोलोमैं न्‍होंरी घ्रिलाई ‘ङए धिंर टिखो’ बिमु, चजी ङलाई या टिल् भिंम्। खबजी ङलाई टिल् भिंमु, चजी ङलाई मात्रे आङीं, तर ङलाई कुल्‍भिंबै आबालाई या टिल् भिंम्,” बिई।

ङ्ह्योलाई विरोध आलब्‍मैं ङ्ह्योए टोलीर्बै म्‍ही दों तब् ग

(लूका ९:४९-५०)

38 यूहन्‍नाजी ईशुलाई बिई, “गुरु, म्‍ही घ्रिजी क्‍हीए मिं किंसी मोंजग ल्‍हारिब ङिजी म्रोंई। ङिजी चलाई ‘छाबै के लला आयों’ बिसी रोक्‍दिवाई, तलेबिस्‍याँ च ङ्ह्योए टोलीर्बै म्‍ही आङीं,” बिई।

39 झाइले ईशुजी बिई, “चलाई आरोक्‍दिद्, तलेबिस्‍याँ ङए मिंर छाबै अचम्‍मबै के लबै म्‍हीजी झवाट्टन् ङलाई तोई आछ्याँबै ताँ बिला आखाँ।

40 तलेबिस्‍याँ खब मुलेया ङ्ह्योलाई विरोध आलस्‍याँ च ङ्ह्योए टोलीर्बै म्‍ही दों तबन् ग।

41 फेरि खबजी क्‍हेमैंलाई ‘चुम् ईशु ख्रीष्‍टए म्‍ही ग’ बिसी क्‍यु मात्रे थुँल् भिंलेया, ङ क्‍हेमैंलाई क्‍ह्रोंसेन् बिम्, च म्‍हीजी खैले बिलेन चए योंल् त्‍हुबै इनाम योंम्,” बिई।

अरूजगलाई दुःख पिंबै म्‍हीए ताँ

(मत्ती १८:६-९; लूका १७:१-२)

42 झाइले ईशुजी फेरि बिई, “खब्‍जी चु छाबै ङलाई विश्वास लबै च्‍योंब्‍मैं न्‍होंरी घ्रिलाई ङउँइले फ्रिवामु, च म्‍हीए निम्‍तीर [थेबै सजाय योंब् भन्‍दा] बरु थेबै ह्रेंदोए युमाँ चए खरीर च्‍योसी समुद्रर भ्‍योंवाब ठीक तमला।

43 क्‍हीए यो घ्रिजी लमा क्‍हीलाई ङउँइले फ्रिवाम् बिस्‍याँ, चलाई थोवाद्। यो ङ्हींना ङ्हींन् मुमा नरकर्बै मिर पर्दिब् भन्‍दा बरु डुँड तनाबिलेया खोंयोंई आखाँबै जीवन योंबा स्‍वाब तम्।

44 [च नरकर्बै प्‍हुलुँजी म्‍ही चम्, खोंयोंईन सिला आखाँ, चर्बै मि सिला आखाँ।]

45 छले क्‍हीए प्‍हली घ्रिजी लमा क्‍हीलाई ङउँइले फ्रिवाम् बिस्‍याँ, च प्‍हलीलाई थोवाद्। प्‍हली ङ्हींना ङ्हींन् मुमा नरकर पर्दिब् भन्‍दा बरु लङ्गडा तनाबिलेया खोंयोंई आखाँबै जीवन योंबा स्‍वाब तम्।

46 [च नरकर्बै प्‍हुलुँजी म्‍ही चम्, खोंयोंईन सिला आखाँ, चर्बै मि या सिला आखाँ।]

47 छलेन क्‍हीए म्‍यीं घ्रिजी लमा क्‍हीलाई ङउँइले फ्रिवाम् बिस्‍याँ, चलाई ट्हुइई भ्‍योंवान्। म्‍यीं ङ्हींना ङ्हींन् मुमा नरकर पर्दिब् भन्‍दा म्‍यीं घ्रि मात्रे तनाबिलेया परमेश्वरए राज्‍यर ह्याल् योंस्‍याँ कति छ्याँब तम्।

48 च नरकर्बै प्‍हुलुँजी म्‍ही चम्, खोंयोंईन सिला आखाँ, चर्बै मि या सिला आखाँ।

49 “तान म्‍ही मिउँइले चोखो तल् त्‍हुम्। [अथवा दुःख नोसी आछ्याँबै बानीउँइले चोखो तम्।]

50 चज लिंब तम्, तर चज दे आङ्हाँइबिस्‍याँ चलाई फेरि लिंल् लला आखाँ। च केर आत्‍हुब तई। छ तसी क्‍हेमैं क्‍हेमैं ह्रोंसने चज थेंन्, [अथवा सैं छ्याँब प्‍याद्]। झाइले क्‍हेमैं क्‍हेमैं क्‍ह्रीसी टिद्,” बिई।

पार लबै बारेर्बै ताँ

(मत्ती १९:१-१२; लूका १६:१८)

10

झाइले ईशु च कफर्नहुम बजार प्‍यीसी यहूदिया अंचलउँई ह्यासी यर्दन स्‍यों तर्दिई। चरी हूलमैं फेरि ईशु ङाँर खागु तखई। झाइले खोंयोंई या दोंले खिजी फेरि चमैंलाई ताँ लुभिंबर होंई।

2 झाइले कोई फरिसी टोलीमैं ईशु ङाँर खसी ईशुलाई जाँच लबै लागिर बिई, “ङ्ह्योए नियम अनुसार खब मुले म्‍ही खिए म्रिंलाई वाल् योंम् उ आयों?” बिई।

3 ईशुजी चमैंलाई “स्‍योम्‍बै मोशाजी क्‍हेमैंलाई खैबै हुकुम पिंला?” बिसी जवाफ पिंई।

4 चमैंजी बिई, “त्‍यागपत्र प्‍ह्रीसी चलाई प्‍यीवालेन् तम्, बिइमु,” बिई।

5 तर ईशुजी चमैंलाई बिई, “क्‍हेमैंए सैं कठोर तसेरो मोशाजी क्‍हेमैंलाई चु छाबै आज्ञा प्‍ह्रीभिंई।

6 तर संसारए शुरू ओनोंन् [अर्को ताँ तइमु],

‘परमेश्वरजी आमुयुँ नेरो चमिंरी बनिदिई।’

फेरि

7 ‘चु कारण खिए आबा आमाउँइले फ्रिसी आमुयुँजी ह्रोंसए प्‍ह्रेंस्‍योने क्‍ह्रीसी

8 चमैं ङ्हीं घ्रिन् तब्‍मु।’

छ तसी चमैं म्‍ही ङ्हीं आङीं, तर क्‍ह्रीसी घ्रिन् तब्‍मु।

9 च कारण परमेश्वरजी ख-खबलाई घ्रिन् लसी जोर्दिमु, म्‍हीजगजी चमैंलाई छुटिदिबा आता,” बिई।

10 झाइले धिं न्‍होंर ह्यासी चेलामैंजी फेरि चु ताँए बारेर ङ्युइई।

11 ईशुजी चमैंलाई बिई, “खब्‍जी खिए म्रिंलाई वासी अर्कोने विवाह लमु, चजी च ओसोंबै म्रिंए फिर जारीए पाप ल्‍हैदिम्।

12 छलेन म्रिंस्‍योजी खिए फलाई प्‍यीसी अर्कोने विवाह लइबिस्‍याँ चन् जारीए पाप लम्,” बिई।

ईशुजी कोलोमैंलाई आशीष पिंबा

(मत्ती १९:१३-१५; लूका १८:१५-१७)

13 म्‍हीजगजी खेमैंए कोलोमैंलाई, “ईशुजी छुइभिंसी आशीष पिंरिगे,” बिसी ईशु ङाँर भई। तर ईशुए चेलामैंजी चमैंलाई “कोलोमैंम् झुई भबा आता,” बिसी हौदिई।

14 तर छ लब् म्रोंसी ईशुए सैं न्‍होंर रिस खसी चेलामैंलाई “आरोक्‍दिद्, तलेबिस्‍याँ परमेश्वरए राज्‍य छाबै कोलोमैं दोंन् तब्‍मैंल हक मु।

15 छेन्‍ले याद थेंन्, च्‍योंबै कोलोमैंजी [खेमैंए आबा-आमालाई छेन्‍ले भरोसा लसी म्‍हाँदिब्‍] दोंले खबजी परमेश्वरलाई भरोसा थेंसी म्‍हाँदिमु, च म्‍हीजी मात्रे परमेश्वरउँइले आशीष योंब्‍मु, अथवा परमेश्वरए राज्‍यर होंब्‍मु,” बिई।

16 झाइले ईशुजी च कोलोमैंलाई ख्‍वेसी चमैंए फिर खिए यो थेंसी आशीष पिंई।

प्‍ल्‍होबै म्‍ही घ्रिए ताँ

(मत्ती १९:१६-३०; लूका १८:१८-३०)

17 फेरि ईशु घ्‍याँर ह्यारिमा, म्‍ही घ्रि क्‍ह्योखसी ईशुए ओसों च्‍ही धुँई, झाइले ईशुलाई ङ्युइई, “ओ शुद्ध गुरु, खोंयोंई आखाँबै जीवन योंबै लागिर ङजी तो लल् त्‍हुम्?” बिई।

18 ईशुजी चलाई बिई, “ङलाई तले शुद्ध बिमु? परमेश्वर बाहेक अरू खबै या शुद्ध आरे।

19 क्‍हीजी म्‍हाँदिल् त्‍हुबै नियमजग सेइमु: अरूलाई आसैबा, जारी आलबा, आह्योबा, स्‍युर आत्‍येबा, अरूलाई आठग्‍दिबा, ह्रोंसए आबा-आमालाई मान लबा, छाबन ग,” बिई।

20 झाइले च म्‍हीजी ईशुलाई बिई, “गुरु, चु ताँजगम् ङजी कोलो ओनोंन् म्‍हाँदिरिइमु,” बिई।

21 ईशुजी मायाले चलाई सरासर ङ्ह्योसी बिई, “क्‍हीजी अझै के घ्रि लबा बाँकी मु: ह्यासी क्‍हीए क्‍ल्‍हो-न्‍हें नेरो सम्‍पत्ति जति मु तान चुँसी गरीबमैंलाई पिंन्। झाइले क्‍हीजी स्‍वर्गर सम्‍पत्ति योंब्‍मु। झाइले खसी ङए लिली प्‍ह्रद्,” बिई।

22 तर च म्‍हीजी छ बिब् थेसी ल्‍यी अन्‍यारो लई, दुःख म्‍हाँदिसी प्‍ह्रह्याई, तलेबिस्‍याँ च बेले प्‍ल्‍होबै म्‍ही मुला।

23 झाइले झाई माई ङ्ह्योसी ईशुजी खिए चेलामैंलाशी क्‍हीए क्‍ल्‍हो-न्‍हें नेरो सम्‍पत्ति जति मु तान चुँसी गरीबइैं बिई, “प्‍ल्‍होबै म्‍हीजग परमेश्वरए राज्‍यर होंब [अथवा परमेश्वरउँइले आशीष योंबा] कति गाह्रो तम्,” बिई।

24 च चेलामैंजी च ताँ थेमा सैं नसी अचम्‍म म्‍हाँदिई। तर ईशुजी फेरि चमैंलाई बिई, “ओ ङए कोलोमैं, [धनसम्‍पत्तिलाई भरोसा थेंब्‍मैं] परमेश्वरए राज्‍यर होंब कति मुश्‍किल मु।

25 प्‍ल्‍होबै म्‍ही परमेश्वरए राज्‍यर होंब भन्‍दा बरु त्‍हाए म्‍यींउँइले ऊँटलाई होंब सजिलो मु,” बिई।

26 झाइले च चेलामैं अचम्‍म म्‍हाँदिसी खेमैं खेमैं “छ बिस्‍याँ खब म्‍ही जुगुदिल् खाँम्?” बिसी ताँ लबर होंई।

27 ईशुजी चमैंलाई ङ्ह्योसी बिई, “म्‍हीजी लसी खबै आखाँ, तर परमेश्वरजी तान के लल् खाँम्,” बिई।

28 पत्रुसजी ईशुलाई बिबर होंई, “ङ्ह्योद्, ङिइमी तान सैजग प्‍यीवासी क्‍हीने प्रि ल्‍हैदिइमु,” बिई।

29 ईशुजी बिई, “छेन्‍ले याद थेंन्, ङने प्रि प्‍ह्रबै लागिर, झाइले खुशीए खबर प्रचार लबै लागिर, खबजी ह्रोंसए धिं, दाज्‍यू-भाइ, दिदी-बहिनी, आमा-आबा, प्‍हस्‍या-प्‍हसी, क्‍ल्‍हो-न्‍हें, प्‍यीवामु,

30 चजी दुःख सैदिल् त्‍हुलेया सय गुणा धिं, दाज्‍यू-भाइ, दिदी-बहिनी, आमा, प्‍हस्‍या-प्‍हसी, क्‍ल्‍हो-न्‍हें, चु जुगर्न योंम्। च्‍हग मात्रे आङीं, तर अर्को त्‍हेरो खबै जुगरै या खोंयोंई आखाँबै जीवन योंब्‍मु।

31 तर ल्‍हे तोगो थेब् तब्‍मैं च्‍योंब् तब्‍मु, झाइले ल्‍हे तोगो च्‍योंब् तब्‍मैं थेब् तब्‍मु,” बिई।

ईशुजी खि सिल् त्‍हुम् बिसी तेस्रो पल्‍ट बिबा

(मत्ती २०:१७-१९; लूका १८:३१-३४)

32 झाइले चमैं यरूशलेम शहर ह्याबै घ्‍याँर ह्यारिला। ईशु चाहिं ओसों ओसों प्‍ह्ररिला। [चेलामैं] छक्‍क पर्दिसी ङ्हींई, फेरि लिली खबै म्‍हीजग ङ्हींरिला। ईशुजी च बाह्र जना मुख्‍य चेलामैंलाई खुसुक्‍कले बोसी, खिए फिर तल् त्‍हुबै ताँजग बिबर होंई:

33 “थेद्, ङ्ह्यो तोगो यरूशलेमउँई ह्यारिइमु। चर ‘म्‍हीए च्‍ह,’ अथवा ङलाई, म्‍हीजगजी मुख्‍य पूजाहारीमैं नेरो धर्मगुरुमैंए योर सुम्‍पिदिवाब्‍मु। झाइले चमैंजी ङलाई सिल् त्‍हुबै दण्‍ड पिंब्‍मु। झाइले अरू जातिमैंए योर सैबर पिंवाब्‍मु।

34 चमैंजी ङलाई तुजी प्राब्‍मु, बिल्‍ली लब्‍मु, कोर्राजी प्‍ह्रुब्‍मु, झाइले सैवाब्‍मु। दिलेया सोंगैं लिउंइजी फेरि रिब्‍मु,” बिई।

याकूब नेरो यूहन्‍नाए बिन्‍ती

(मत्ती २०:२०-२८)

35 झाइले जबदीए च्‍ह ङ्हीं याकूब नेरो यूहन्‍ना ईशु ङाँर खसी छ बिई, “गुरुज्‍यू, बिन्‍ती मु, ङिजी तो ह्रिलेया ङिए इच्‍छा पूरा लभिंन्,” बिई।

36 ईशुजी चमैंलाई “क्‍हेमैंए लागिर ङ तो लभिंरिगे बिबै क्‍हेमैंए इच्‍छा मु?” बिई।

37 झाइले चमैंजी ईशुलाई बिई, “खोंयोंई क्‍ही क्‍हीए बेले छ्याँबै राज गद्दीर टिमु, ङि त्‍यी ङ्हीं, घ्रि क्‍हीए दाहिने पट्टि, अर्को देब्रे पट्टि, टिबै हक पिंन्,” बिई।

38 तर ईशुजी चमैंलाई बिई, “क्‍हेमैंजी तो ह्रिइमु च क्‍हेमैंजी आक्‍होइमु। ङजी नोबै सिल् त्‍हुबै दुःखए ती क्‍हेमैंजी नोल् खाँम्‍मा? ङ पिंल् त्‍हुबै जाँच क्‍हेमैंजी पिंल् खाँम्‍मा?” बिसी ङ्युइई।

39 झाइले चमैंजी ईशुलाई बिई, “ङि खाँम्।”

तर ईशुजी चमैंलाई बिई, “ओं, क्‍हेमैंजी ङजी दोंले सिल् त्‍हुबै दुःख क्‍ह्रोंसेन नोब्‍मु, फेरि ङजी पिंब् दोंले क्‍हेमैंजी जाँच पिंब्‍मु।

40 तर ङए दाहिने नेरो देब्रे पट्टि खब टिल् योंम्, च खटिदिब ङए हक आरे, बरु परमेश्वरजी खबए लागिर तयार लथेंइमु चमैंजीन् योंम्,” बिई।

41 चु ताँ थेसी, अरू मुख्‍य चेलामैं च्‍युजी याकूब नेरो यूहन्‍ना म्रोंसी रिस खई।

42 ईशुजी चमैंलाई खि ङाँर हुइसी बिई, “क्‍हेमैंलाई थाहा मु, चु संसारर राज्‍य चलिदिबै म्‍हीजग ह्रोंसए जनतालाई दबिदिसी थेबै अधिकारले शासन लम्।

43 तर क्‍हेमैंए म्‍हाँजुर छा आता। क्‍हेमैंरी खब थेब तल् म्‍हैमु, च अरूमैंए नोकर तल् त्‍हुम्,

44 फेरि खब ‘ङ पहिलो तम्’ बिबै सैं लमु, च अरूमैंए सेवा लबै केब-नोकर तल् त्‍हुम्।

45 तलेबिस्‍याँ ङ ‘म्‍हीए च्‍ह’ तसी परमेश्वरउँइले चु संसारर युलेया, ङलाई म्‍हीजगजी सेवा लरिगे बिसी आङीं, तर सेवा लम् बिसी, झाइले ल्‍हे म्‍हीलाई चमैंए आछ्याँबै केए सजायउँइले खाबै लागिर ङए जीउ पिंबर युब् ग,” बिई।

बर्तिमस बिबै म्‍यीं आम्रोंबै म्‍हीलाई ईशुजी सल् लबा

(मत्ती २०:२९-३४; लूका १८:३५-४३)

46 झाइले चमैं जेरिको बिबै नाँसर फेखई, झाइले ईशु खिए चेलामैंने नेरो थेबै हूलमैंने जेरिकोउँइले त्‍होंह्यामा, तिमाउसए च्‍ह बर्तिमस बिबै कन घ्रि घ्‍याँए छ्योगर ह्रिसी टिरिला।

47 चजी नासरतर्बै ईशु चु घ्‍याँ तसी खरिइमु बिबा थाहा योंसी च चिचिदिसी छ बिबर होंई, “ओ ईशु, दाऊद म्रुँए खलक, ङए फिर दया लभिंन्।”

48 ल्‍हे म्‍हीमैंजी चलाई “तोई आबिद्,” बिसी हौदिई। तर च म्‍ही झन् बेले कै त्‍येसी चिचिदिई, “ओ ईशु, ङए फिर दया लभिंन्,” बिई।

49 झाइले ईशु चर रोक्‍दिसी बिई, “चलाई झुई हुइभउ।”

म्‍हीमैंजी च म्‍यीं आम्रोंबै म्‍हीलाई छ बिसी हुइई, “लु, सैं तोंन्। रिद्, खिजी क्‍हीलाई हुइइमु,” बिई।

50 छ बिब थेसी च कनजी खिए पोबै खाष्‍टो भ्‍योंवासी ईशु ङाँर उफ्रिदिसी प्‍ह्रखई।

51 ईशुजी चलाई “ङजी क्‍हीलाई तो लभिंरिगे बिबै क्‍हीए इच्‍छा मु?” बिई।

च म्‍यीं आम्रोंबै म्‍हीजी ईशुलाई “गुरु, ङए म्‍यीं म्रोंल् खाँब् तरिगे,” बिई।

52 झाइले ईशुजी च म्‍हीलाई बिई, “ह्याद्, क्‍हीए विश्वासजी लमा क्‍हीलाई सन् लवाइमु।” छ बिबै बित्तिकन् चए म्‍यीं म्रोंह्याई, झाइले च घ्‍याँर ईशुए लिली ल्‍हैदिई।

यरूशलेमर होंमा म्‍हीजगजी ईशुलाई मान लबा

(मत्ती २१:१-११; लूका १९:२८-४०; यूहन्‍ना १२:१२-१९)

11

चमैं यरूशलेम चेंदोंबै जैतून डाँडारी बेथफागे नेरो बेथानी बिबै नाँस जरे फेखई। झाइले ईशुजी खिए चेलामैं न्‍होंरी ङ्हींलाई छ बिसी कुल्‍भिंई,

2 “च ओसोंबै नाँसर ह्याद्। चर फेनेबै बित्तिकन् तोगो सम्‍म खबै आक्रेबै गधा झज क्‍हेमैंजी च्‍युँइँथेंब् म्रोंब्‍मु, चलाई प्‍यीसी भउ।

3 खबजै ‘तले प्‍यीला’ बिसी ङ्युइस्‍याँ, ‘प्रभुलाई छिन् घ्रि चैदिइमु, के खाँबै लिउँइजी झवाट्टन् वापस पिभिंम्,’ बिद्,” बिई।

4 चमैं ह्यामा गधाए झज घ्रि घ्‍याँए छ्योगर्बै धिं घ्रिए म्रा ङाँर च्‍युँइँथेंब स्‍याई, झाइले चलाई प्‍यीबर होंई।

5 चर रारिबै कोई कोई म्‍हीजगजी चमैंलाई “चु गधाए झजलाई तो लबर प्‍यीब् जा?” बिई।

6 चमैंजी ईशुजी लुभिंब् दोंले बिई, झाइले चर्बै म्‍हीजगजी बोल् भिंई।

7 चमैंजी च गधा झजलाई ईशु ङाँर भई। झाइले चमैंए खाष्‍टो चए फिर तिभिंसी ईशु चए फिर क्रेई।

8 झाइले यरूशलेमउँई ह्यामा ल्‍हे म्‍हीजगजी खेमैंए खाष्‍टो मान लबै लागिर घ्‍याँर तिभिंई, झाइले कोई कोईजी बारीर धुँर्बै हाँगाजग थोसी घ्‍याँर तिभिंई।

9 झाइले ओसों ओसों प्‍ह्रबै म्‍हीजग नेरो लिली लिली प्‍ह्रबै म्‍हीजग छ बिसी कै त्‍येई,

“परमेश्वरए जय जयकार!

परमेश्वरए मिंर खबै म्रुँजी आशीष योंरिगे!

10 ङ्ह्योए खे दाऊद म्रुँए राज्‍य फेरि तखसेन्‍मु,

च राज्‍यए फिरी परमेश्वरए आशीष तरिगे!

परमेश्वरए थेबै जय जयकार तरिगे!”

11 झाइले ईशु यरूशलेमर न्‍होंर होंसी मन्‍दिर न्‍होंर ह्याई। झाइले छाई माई तान सै ङ्ह्योबै लिउँइजी खिए बाह्र जना चेलामैंलाई बोसी बेथानी बिबै नाँसर एह्याई तलेबिस्‍याँ म्‍हुँइँस तबि छेला।

तुँबु धुँलाई सराप झोंबा

(मत्ती २१:१८-१९)

12 चए प्‍हनाउँदों चमैं बेथानी बिबै नाँसउँइले त्‍होंसी ईशुलाई फो ख्रेंई।

13 झाइले ईशुजी ह्रेंगोर लपो झवाम्‍म तबै तुँबु धुँ घ्रि म्रोंसी चर फुँ रूइमु उ बिसी ङ्ह्योबर ह्याई। तर धुँर खमा ईशुजी च धुँर लपो बाहेक तोई आम्रों, तलेबिस्‍याँ तुँबु रूबै बेला आतला।

14 छ तसी ईशुजी च तुँबु धुँलाई “त्‍हेरो क्‍हीउँइले खब म्‍हीज्‍यै या फल आचरिगे,” बिई। खिए चेलामैंजी छ बिब् थेई।

ईशुजी मन्‍दिरलाई चोखो लबा

(मत्ती २१:१२-१७; लूका १९:४५-४८; यूहन्‍ना २:१३-२२)

15 चमैं यरूशलेम शहरर होंसी मन्‍दिर न्‍होंर ह्याई। झाइले मन्‍दिरर चुँबा-किंबा लबै म्‍हीजगलाई ईशुजी बाहिरू त्‍येवाई, फेरि पैसा त्‍यीब्‍मैंए टेबलजग नेरो परेवा चुँब्‍मैंए कुसर्जिग पल्‍टिदिवाई।

16 फेरि ईशुजी तोई सै नोबै म्‍हीजगलाई या मन्‍दिरर्बै घ्‍याँउँइले प्‍ह्रला आभिं।

17 झाइले ईशुजी म्‍हीजगलाई छले लुभिंई, “धर्मशास्‍त्ररी परमेश्वरजी छान् बिइमु:

‘ङए धिं तान जातिमैंए प्रार्थना लबै धिं ग’

बिइमु, तर क्‍हेमैंजी च धिंलाई डाँकूजगए टिबै क्‍ल्‍हो दों तब् लना,” बिई।

18 झाइले मुख्‍य पूजाहारी नेरो धर्मगुरुमैंजी ईशुजी मन्‍दिरर लबै के थेसी ईशुलाई खैले सैले बिसी दाउ ङ्ह्योई। तर चमैं हूल उँइँर ईशुलाई क्‍हाब ङ्हींला, तलेबिस्‍याँ तान हूलजी खिए ताँजग थेसी अचम्‍म म्‍हाँदिरिला।

19 झाइले म्‍हुँइँस लबै लिउँइजी ईशु शहर बाहिरू त्‍होंह्याई।

कारह्याबै तुँबु धुँउँइले ताँ लुबा

(मत्ती २१:२०-२२)

20 झाइले चए प्‍हना न्‍हाँगर चमैं च घ्‍याँ प्‍ह्रमा च तुँबु धुँलाई जरा सम्‍मन् कारह्याब चमैंजी म्रोंई।

21 पत्रुसजी तेल्‍बै ताँ म्‍हैंसी ईशुलाई बिई, “गुरु, ङ्ह्योत्ती, क्‍हीजी सराप झोंबै तुँबु धुँम् कारह्याना।”

22 ईशुजी चमैंलाई बिई, “परमेश्वरए फिर भरोसा थेंस्‍याँ तोन्‍दोरी सै तल् खाँम्।

23 छेन्‍ले याद थेंन्, खबजी खिए सैं न्‍होंर तोई शङ्का आम्‍हाँदिल्‍ले, तर ङजी बिबै ताँ पक्‍कन् तम् बिसी विश्वास लइबिस्‍याँ, चु डाँडालाई ‘क्‍ही झुइले स्‍योसी समुद्रर डुब्‍दिह्याद्,’ बिलेन च के चए लागिर तल् खाँम्।

24 छ तसी याद थेंन्, तोई सैए लागिर क्‍हेमैंजी प्रार्थना लमा च ताँ योंल् खाँई बिसी विश्वास लद्, झाइले च ताँ योंब्‍मु।

25 झाइले स्‍वर्गर टिबै परमेश्वर आबाजी क्‍हेमैंजी लबै आछ्याँबै केए माफ लभिंरिगे बिसी क्‍हेमैंजी प्रार्थना लमा खबनेई या तोई आक्‍ह्रीबै ताँ मुस्‍याँ च म्‍हीलाई माफ पिंन्।

26 [क्‍हेमैंजी अरूमैंलाई माफ आलस्‍याँ क्‍हेमैंए स्‍वर्गर टिबै परमेश्वर आबाज्‍यै या क्‍हेमैंजी लबै आछ्याँबै के माफ लरिब आरे।]”

ईशुए हकए बारेर्बै ताँ

(मत्ती २१:२३-२७; लूका २०:१-८)

27 झाइले चमैं फेरि यरूशलेमर फेखई, झाइले ईशु मन्‍दिर न्‍होंर प्‍ह्ररिमा मुख्‍य पूजाहारीमैं नेरो धर्मगुरुमैं झाइले चिबनाँबमैं ईशु ङाँर खई।

28 झाइले चमैंजी ईशुलाई बिई, “छाबै के लवाब क्‍हीने तोए हक मु? छ लबै हक क्‍हीलाई खबजी पिंला हं?” बिई।

29 ईशुजी चमैंलाई बिई, “ङ क्‍हेमैंने ताँ घ्रि ङ्युइम्। झाइले क्‍हेमैंजी ङलाई च ताँए जवाफ पिंइबिस्‍याँ ङजी तोए हक योंसी चु के लम् बिसी क्‍हेमैंलाई बिम्।

30 लु, बप्‍तिस्‍मा पिंबै यूहन्‍नाजी खैबै हकले के लला? स्‍वर्गउँइलेबै हक उ म्‍हीजगउँइले? ङलाई जवाफ पिंन्,” बिई।

31 चमैं खेमैं खेमैंन् छ बिसी ताँ लबर होंई, “ङ्ह्योजी स्‍वर्गउँइले बिस्‍याँ चजी ‘छ तसी क्‍हेमैंजी चए फिर तले विश्वास आलला?’ बिब्‍मु।

32 फेरि ‘म्‍हीजगउँइले’ बिस्‍याँ तो लबा, तो लबा?” बिई। (चमैं चर्बै म्‍हीए हूल म्रोंसी ङ्हींई, तलेबिस्‍याँ तानजी यूहन्‍नालाई क्‍ह्रोंसेन्‍बै परमेश्वरए ताँ पोंबै म्‍ही ग बिसी म्‍हैंमला।)

33 छ तसी चमैंजी ईशुलाई जवाफ पिंसी छ बिई, “ङिलाई थाहा आरे।”

झाइले ईशुजी चमैंलाई “छ तसी ङज्‍यै या खैबै हकले चु के लमु, च ताँ क्‍हेमैंलाई आबि,” बिई।

दाख बारीए नमुना

(मत्ती २१:३३-४६; लूका २०:९-१९)

12

झाइले ईशुजी चमैंलाई बिई, “म्‍ही घ्रिजी दाख बिबै धुँए बगैंचा बनिदिई, च बगैंचाए वरिपरि बार थुई। झाइले रस म्‍हाबै कोल घ्रि बनिदिई, बगैंचा रूबैं लागिर नुबै प्‍ह्रों या बनिदिई। झासेरो बगैंचा अधियाँर प्‍यीसी च क्‍ल्‍हे परदेश ह्याई।

2 झाइले बाली तुँबै बेलारी बगैंचा क्‍ल्‍हेजी खिए योंल् त्‍हुबै भाग किंबर नोकर घ्रिलाई कुल्‍भिंई।

3 तर च खेती ल्‍हैदिबै म्‍हीजगजी चलाई बेले धोंसी थेदेंन् ल्‍हाभिंई।

4 झाइले फेरि च क्‍ल्‍होए क्‍ल्‍हेजी अर्को नोकरलाई चमैं ङाँर कुल्‍भिंई। तर चमैंजी चलाई क्र फुटिल्‍ले प्रिंई, झाइले म्‍ही आच्‍हील्‍ले आछ्याँब् लवाई।

5 फेरि च क्‍ल्‍हेजी अर्को नोकरलाई कुल्‍भिंई, तर चमैंजी चलाई सैवाई। फेरि छलेन अरू ल्‍हे नोकरजगलाई कुल्‍भिंई, तर च अधियाँ लब्‍मैंजी कोईलाई धोंवाई, कोईलाई सैवाई।

6 छ तमा च क्‍ल्‍हेला कुल्‍बै लागिर खिए प्‍यारो च्‍ह घ्रि मात्रे बाँकी मुला। चजी छाबै विचार लई, ‘चमैंजी ङए च्‍हलाई निश्‍चय मान लम्’ बिसी तान भन्‍दा लिउँइजी खिए च्‍हलाईन कुल्‍भिंई।

7 तर च अधियाँ लब्‍मैंजी क्‍ल्‍हेए च्‍ह खरिब् म्रोंसी छ बिई, ‘चुम् क्‍ल्‍हेए च्‍ह ग। ल्‍हौ, चुलाई सैवाले, झाइले चु तान क्‍ल्‍हो ङ्ह्योए हक तब्‍मु,’ बिसी खेमैं खेमैं सल्‍लाह लई।

8 छ तसी चमैंजी चलाई क्‍हासी सैवाई, झाइले दाख बारीए बाहिरू भ्‍योंवाई।”

9 ईशुजी अझै बिई, “झासेरो बगैंचाए क्‍ल्‍हेजी तो लमु? क्‍ल्‍हे खब्‍मु, झाइले च अधियाँ लब्‍मैंलाई सैवाब्‍मु। झाइले च दाख बारी अरू अधियाँ लब्‍मैंलाई पिंब्‍मु।

10 फेरि चु नमुना ताँ क्‍हेमैंजी धर्मशास्‍त्रर आखेइमु वा?

‘धिंर गार झोंबै म्‍हीजगजी खब युमाँलाई केर आत्‍हु बिमला,

च युमाँ चाहिं सुँडर्बै युमाँ तई,

11 चु तान के प्रभु परमेश्वरजी लभिंला।

ङ्ह्यो छाब् म्रोंसी छक्‍क पर्दिम्,’

बिसी प्‍ह्रीइमु,” बिई।

12 झाइले च यहूदीमैंए चिबनाँबजगजी ईशुलाई क्‍हाबै विचार लई, तलेबिस्‍याँ “ईशुजी चु नमुना ङिए विरोधर बिब् ग” बिसी क्‍होला। तर चमैं च हूल म्रोंसी ङ्हींला। छ तसी चमैंजी ईशुलाई वाथेंसी खेमैंए घ्‍याँ क्‍हाई।

कर फोबै बारेर्बै ताँ

(मत्ती २२:१५-२२; लूका २०:२०-२६)

13 झाइले फेरि च चिबनाँबजगजी ईशुलाई ताँ क्‍हासी फसिदिवाले बिसी फरिसीमैं नेरो कोई हेरोदीमैंलाई ईशु ङाँर कुल्‍भिंई।

14 चमैंजी ईशु ङाँर खसी बिई, “गुरु, क्‍ही क्‍ह्रोंसेन् सोझो सैं प्‍याबै म्‍ही ग बिसी ङिजी सेइमु। क्‍ही खब म्रोंसी या आङ्हीं, तलेबिस्‍याँ क्‍हीजी धनी, गरीब बिसी खबलाई या आछुटिदिल्‍ले ठीक ठीक तरीकाले परमेश्वरए घ्‍याँ लुभिंम्। छ बिस्‍याँ ङि ताँ घ्रि ङ्युइमु, ङिजी रोमी सरकार सिजर महाराजाधिराजलाई कर फोब ठीक मु उ आरे? ङिजी फोले उ आफोले?” बिई। [चमैंए सैंर ईशुजी “कर फोबा ठीक मु” बिस्‍याँ खेमैंए यहूदी जातिमैं सैं नसी खिए लिली आप्‍ह्रमला, तर “फोबा ठीक आरे” बिस्‍याँ रोमी सरकारलाई मान आलब्‍मना बिसी रोमी पुलिसमैंजी खिलाई क्‍हासी झयालखानर थुन्‍दिमला बिसी सैंर म्‍हैंला।]

15 ईशुजी चमैंए छल् थाहा योंसी चमैंलाई बिई, “क्‍हेमैंजी ङलाई तले ङो च्‍हुइमु? ङलाई कर फोबै पैसा घ्रि भउ, ङ्ह्योले,” बिई।

16 झाइले चमैंजी पैसा भई। ईशुजी चमैंलाई बिई, “चु पैसारी प्‍ह्रीबै मूर्ति नेरो मिं खबल् जा?” बिसी ङुयुइई।

चमैंजी “सिजर महाराजाधिराजला,” बिसी जवाफ पिंई।

17 झाइले ईशुजी चमैंलाई बिई, “सिजरए सैजग सिजरलाई वापस पिंनु, तर परमेश्वरए सै परमेश्वरलाई वापस पिंन्,” बिई।

झाइले ईशु जवाफ थेसी चमैं छक्‍क पर्दिई।

सिबै लिउँइजी खैले रिम् बिबै प्रश्‍न

(मत्ती २२:२३-३३; लूका २०:२७-४०)

18 झाइले कोई कोई सदुकीमैं ईशु ङाँर खई। (च सदुकीमैं बिबै टोलीर्बै म्‍हीमैंजी “म्‍हीजग सिबै लिउँइजी आरि, [परमेश्वरने आटि],” बिसी लुभिंमला।) चमैंजी छ बिसी ङ्युइई,

19 “गुरु, मोशाए नियमर छले प्‍ह्रीइमु, ‘कोई म्‍हीला प्‍हस्‍या-प्‍हसी आतल्‍ले सिह्याइबिस्‍याँ, चए म्रिंलाई चए भाइजी भरिगे, झाइले दाज्‍यूए लागिर सन्‍तान फिभिंरिगे,’ बिसी प्‍ह्रीथेंइमु।

20 छलेन तिब्‍ले भाइ ङ्यी मुला। ओसों थेबजी विवाह लई, तर प्‍हस्‍या-प्‍हसी आतल्‍ले च सिह्याई।

21 झाइले माहिलाजी चोंलाई विवाह लई, तर च या सन्‍तान आतल्‍ले सिह्याई। झाइले साँहिलाजी चोंलाई विवाह लई, च या छन् तई।

22 छलेन भाइ ङ्यीना ङ्यीन् सन्‍तान आतल्‍ले सिह्याई। तान भन्‍दा लिउँइजी च म्रिंस्‍यो या सिह्याई।

23 छ तसी सिब्‍जग रिस्‍याँ च म्रिंस्‍यो खबए म्रिं तलाई? तलेबिस्‍याँ च म्रिंस्‍योलाई तान भाइ ङ्यीजी विवाह लला,” बिई।

24 ईशुजी चमैंलाई बिई, “क्‍हेमैंजी थेबै गल्‍ती लइमु, तले जा, क्‍हेमैंलाई थाहा मु वा? क्‍हेमैंजी धर्मशास्‍त्रर्बै ताँ या आक्‍हो, परमेश्वरए शक्ति या आक्‍हो।

25 म्‍हीजग सिसी फेरि रिमा विवाह आला, तर चमैं स्‍वर्गदूतजग दों तम्।

26 फेरि सिल् खाँबै म्‍हीजग रिसी परमेश्वरने टिल् योंम् बिबै विषयरी, क्‍हेमैंजी मोशाजी प्‍ह्रीबै किताबरी लुँरिबै सिं धुँए बारेर्बै वचन आखेइमु वा? [ङ्ह्योए खेजग अब्राहाम, इसहाक नेरो याकूब सिबै बेलाए लहे वर्ष लिउँइजी] परमेश्वरजी खिए बारेर मोशाने छले बिई, ‘अब्राहामए परमेश्वर, इसहाकए परमेश्वर, झाइले याकूबए परमेश्वर ङन् ग,’ बिला।

27 परमेश्वर सिल् खाँब्‍मैंए परमेश्वर आङीं, तर सोगों तब्‍मैंए परमेश्वर ग। [छ तसी ङ्ह्योए खेजग ओसों सिल् खाँनाबिलेया च बेलारी सोगों तसी परमेश्वरने टिमला।] छ तमा क्‍हेमैंम् बेले थेबै भुलर पर्दिरिना,” बिसी ईशुजी जवाफ पिंई।

तान भन्‍दा थेबै आज्ञाए बारेर्बै ताँ

(मत्ती २२:३४-४०; लूका १०:२५-२८)

28 झाइले च ताँ लमा धर्मगुरु घ्रिजी ईशुजी ठीक ठीक जवाफ पिंब थेसी ईशुलाई ङ्युइई, “मोशाजी पिंबै आज्ञाजग न्‍होंरी तान भन्‍दा थेबै आज्ञा तो जा?” बिई

29 ईशुजी जवाफ पिंई, “तान भन्‍दा थेबै आज्ञा चुन् ग,

‘ओ इस्राएलीमैं, ङ्ह्योए प्रभु परमेश्वर घ्रि मात्रे मुबै परमेश्वर ग।

30 क्‍हेमैंजी ह्रोंसए प्रभु परमेश्वरलाई ह्रोंसए पूरा हृदयजी, पूरा सैंजी, पूरा विचारजी, पूरा भोंजी, सैं पिंसी प्रेम लद्।’

31 दोस्रो आज्ञा चाहिं चुन् ग,

‘ह्रोंसलाई दोंलेन् क्‍हीजी क्‍हीए अउलाई सब लभिंबै माया लद्।’

चु आज्ञा ङ्हीं भन्‍दा थेबा अरू तोई आरे,” बिई।

32 च धर्मगुरुजी ईशुलाई बिई, “क्‍ह्रोंसेन्, गुरु, क्‍हीजी ठीकन बिई। तलेबिस्‍याँ प्रभु परमेश्वर घ्रि मात्रे मु, अरू परमेश्वर तोई आरे।

33 छ तसी म्‍हीजी परमेश्वरलाई पूरा हृदयजी, पूरा क्‍होबै शक्तिजी, पूरा भोंजी, सैं पिंसी प्रेम लल् त्‍हुम्, फेरि ह्रोंसए अउलाई ह्रोंसलाई दोंलेन् सब लभिंबै माया लल् त्‍हुम्। चु आज्ञा ङ्हीं तान ख्रो पिंबा नेरो पूजा लब् भन्‍दा थेब् ग,” बिई।

34 च धर्मगुरुजी छले ज्ञान मुन्‍ले जवाफ पिंब् थेसी ईशुजी चलाई “क्‍ही परमेश्वरए राज्‍यउँइले ह्रेंगो आरे,” बिई।

च लिउँइजी खबलाई या ईशुने ताँ ङ्युइबै आँट आखा।

ईशुजी दाऊदए सन्‍तानए बारेर बिबा

(मत्ती २२:४१-४६; लूका २०:४१-४४)

35 झाइले मन्‍दिरर लुभिंमा ईशुजी ताँ घ्रि बिई, “‘परमेश्वरजी खटिदिबै म्रुँ अथवा ख्रीष्‍ट, दाऊदए सन्‍तान ग,’ बिसी धर्मगुरुमैंजी तले लुभिंब् जा?

36 दाऊदजी परमेश्वरए पवित्र आत्‍मा-सैंजी लुभिंसी खिईन छ बिला,

‘प्रभु परमेश्वरजी ङए प्रभुलाई,

[अथवा खिए खटिदिबै म्रुँलाई बिई,]

“ङजी क्‍हीए शत्रुजगलाई क्‍हीए प्‍हली न्‍होंर आथेंन् सम्‍म

क्‍ही ङए क्‍योलो योउँई पट्टि टिद्,” बिई।’

37 छले दाऊदजी खिईन परमेश्वरए खटिदिबै म्रुँलाई ‘प्रभु’ बिम् बिस्‍याँ च म्रुँ खैले [दाऊद भन्‍दा च्‍योंबा तसी] दाऊदए सन्‍तान तल् खाँम्?” बिई।

धर्मगुरुमैंए बारेर ईशुजी बिबै ताँ

(मत्ती २३:१-३६; लूका २०:४५-४७)

थेबै हूलजी ईशुए छाबै ताँ सैं तोंन्‍ले थेरिला।

38 खिए ताँ लुभिंमा ईशुजी बिई, “धर्मगुरुमैंउँइले होशियार तसी टिद्। खेमैंलाई म्‍हीजगजी मान लसी फ्‍योरिगे बिसी बजार बजारर ह्रिंग्‍यो क्‍वें खिसी छाई माई प्‍ह्ररिम्।

39 चमैंजी सभा धिंजग नेरो भोज चबै क्‍ल्‍हो जरे मान योंरिगे ङ्हाँम्।

40 चमैंजी फ सिह्याबै म्रिंस्‍योजगए क्‍ल्‍हो न्‍हें प्‍हेंवाम्, झाइले स्‍वाङ त्‍येबै लागिर ह्रिंग्‍यो ह्रिंग्‍यो प्रार्थना लम्। छ तसी चमैंजी परमेश्वरउँइले झन् ल्‍हे दण्‍ड योंब्‍मु,” बिई।

फ सिह्याबै म्रिंस्‍योजी भेटी चडिदिबा

(लूका २१:१-४)

41 ईशु मन्‍दिररी भेटी जम्‍मा लबै बाकस चेंदों टिई, म्‍हीजगजी बाकसर भेटी झोंरिब ङ्ह्योई। प्‍ल्‍होबै ल्‍हे म्‍हीजगजी पैसा ल्‍हे झोंमला।

42 झाइले फ सिह्याबै विधवा घ्रि खसी पैसा ङ्हींफुँ मात्रे झोंई।

43 ईशुजी खिए चेलामैंलाई खि ङाँर हुइसी बिई, “छेन्‍ले याद थेंन्, चु बाकसर भेटी झोंबै म्‍हीमैं न्‍होंरी चु गरीब विधवाजी तान भन्‍दा ल्‍हे झोंई।

44 तलेबिस्‍याँ अरू म्‍हीजगजी ल्‍हे पिंलेया खेमैंए ङैंबै पैसाउँइले मात्रे झोंला, तर च म्रिंस्‍योजी चए तान पैसा झोंई – चबा-खिबै पैसा तान झोंवाई,” बिई।

मन्‍दिरए नाश तबै बारेर ओसों बिबा

(मत्ती २४:१-२; लूका २१:५-६)

13

झाइले ईशु मन्‍दिरउँइले त्‍होंमा खिए चेलामैं न्‍होंरी घ्रिजी ईशुलाई “गुरु, ङ्ह्योद्, चु मन्‍दिरर्बै युमाँजग नेरो चुर्बै धिंजग कति छ्याँब् मुना,” बिई।

2 ईशुजी चलाई बिई, “क्‍हीजी तोगो चु थेबै मन्‍दिरर्बै धिंजग म्रोंइमु वा? प्‍हना लिउँइजी चु मन्‍दिरर्बै युमाँ घ्रि या खिए क्‍ल्‍होर टिबा आरे, तर म्‍हीजगजी तान गाराजग फुवाब्‍मु,” बिई।

थेबै दुःखए शुरू

(मत्ती २४:३-१४; लूका २१:७-१९)

3 झाइले ईशु मन्‍दिरए दे क्‍याई पट्टि जैतून बिबै डाँडार कुँरिमा पत्रुस, याकूब, यूहन्‍ना, नेरो अन्‍द्रियासजी ईशुलाई खुसुक्‍कले ङ्युइई,

4 “चु छाबै दिन खोंयों तम्? झाइले अन्‍त तबै बेला तल् म्‍हैमा खैबै चिन्‍हजग तम्? ङिलाई बिभिंन्,” बिई।

5 ईशुजी चमैंलाई बिबर होंई, “होशियार तद्, खबज्‍यै या क्‍हेमैंलाई छकिदिला आभिंन्।

6 ल्‍हे म्‍हीजग ङए मिं किंसी, ‘ङम् परमेश्वरए खटिदिभिंबै म्रुँ ग,’ बिसी खब्‍मु, झाइले ल्‍हे म्‍हीजगलाई छकिदिब्‍मु।

7 फेरि क्‍हेमैंजी लड़ाईं तबा म्रोंब्‍मु, झाइले लड़ाईं तबै हल्‍ला थेब्‍मु, तर आङ्हींन्, आआतिदिद्, तलेबिस्‍याँ संसारर छ तब्‍मु, तर अझै अन्‍त तबै बेला च आङीं।

8 झाइले जाति जातिए म्‍हाँजुर झगडा तबा, राज्‍य राज्‍यए म्‍हाँजुर लड़ाईं तब्‍मु। क्‍ल्‍हो क्‍ल्‍होरी भैंचालो ह्याब्‍मु, अनिकाल तब्‍मु। तर चु तान सैजग सुत्‍केरी तबै बेथाए शुरू दों तबा मात्रे ग।

9 “क्‍हेमैं ह्रोंसए लागिर होशियार तद्, तलेबिस्‍याँ म्‍हीमैंजी क्‍हेमैंलाई क्‍हासी थेबै सभार बोब्‍मु, फेरि चमैंजी सभा धिंजगरी क्‍हेमैंलाई धोंवाब्‍मु। ङलाई विश्वास लसेरो क्‍हेमैं अंचलाधीश नेरो म्रुँजगए उँइँर राल् त्‍हुब्‍मु, परमेश्वरए खुशीए खबर चमैंलाई साक्षी पिंबै लागिर राल् त्‍हुब्‍मु।

10 तर संसारए अन्‍त तब् भन्‍दा ओसों तान जातिमैंलाई परमेश्वरए खुशीए खबर प्रचार लल् त्‍हुम्।

11 चमैंजी क्‍हेमैंलाई क्‍हासी बोब्‍मु। च बेलार ‘तो पोंब्‍डें,’ बिसी क्‍हेमैं आङ्हींन्, तोई फिक्री आलद्, तर च बेलार्न क्‍हेमैंलाई तो ताँ परमेश्वरजी सैं न्‍होंर पिंमु चन् पोंन्। तलेबिस्‍याँ च पोंबा क्‍हेमैंए विचार आङीं, तर परमेश्वरए आत्‍मा-सैंजी पोंब् ग।

12 च बेलारी त्‍यीमैंजी ह्रोंसए भाइमैंलाई सैबै लागिर सुम्‍पिदिवाब्‍मु। फेरि आबाजगजी च्‍हजगलाई, च्‍ह-चमींजगजी आबा-आमामैंलाई सैबै लागिर सुम्‍पिदिवाब्‍मु।

13 ङलाई विश्वास लबै कारणजी क्‍हेमैंलाई तानन्‍न हेला लब्‍मु। तर खब आखिरी सम्‍म दुःख सैदिसी ढुक्‍कले टिमु चमैं जुगुदिल् योंब्‍मु।

नाश लवाबै छेर्बै सै नेरो थेबै दुःख

(मत्ती २४:१५-२८; लूका २१:२०-२४)

14 “क्‍हेमैंजी च ‘नाश लवाबै छेर्बै सै’ तला आत्‍हुबै क्‍ल्‍होर राखब् म्रोंब्‍मु। (‘नाश लवाबै छेर्बै सै’ बारेर खेबै म्‍हीमैंजी क्‍होरिगे।) च बेलारी यहूदिया अंचलर मुब्‍मैं डाँडाउँई क्‍ह्योल् त्‍हुम्।

15 धिंए चेंदों मुब्‍मैं तोई ट्हुइबै लागिर धिं न्‍होंर आहोंरिगे।

16 छलेन् बारीर मुब्‍मैं ह्रोंसए क्‍वेंजग किंबै लागिर धिंर आह्यारिगे।

17 च दिनरी फोर प्‍हसी नोब्‍मैं नेरो ङ्हे त्‍यींल् त्‍हुबै प्‍हसी मुब्‍मैंए लागिर कति मुश्‍किल तब्‍मु।

18 छ तसी च दिन हिउँदर आतरिगे बिसी प्रार्थना लद्।

19 तलेबिस्‍याँ च दिनजग छाबै थेबै दुःखए दिन तब्‍मु। छाबै दुःख संसारए शुरू ओनों तिंइ सम्‍म आतइमु। झाइले त्‍हेरो फेरि खोंयोंईन तरिबा आरे।

20 परमेश्वरजी च दुःख तबै समय आघटिदिभिंस्‍याँ खबै या सोला आखाँमला। तर परमेश्वरजी खिए त्‍हाँबै म्‍हीजगए लागिर च समय घटिदिभिंब्‍मु।

21 “च बेलार क्‍हेमैंलाई कोई म्‍हीजी, ‘ङ्ह्योद्, ख्रीष्‍ट चुर मु,’ अथवा ‘चर मु’ बिस्‍याँ आक्‍वेंन्।

22 तलेबिस्‍याँ ‘परमेश्वरजी कुल्‍भिंबै म्रुँ ङन् ग’ बिब्‍मैं नेरो ‘परमेश्वरए ताँ बिभिंबै म्‍ही ङन् ग’ बिबै म्‍ही स्‍युर त्‍येसी ल्‍हे त्‍होंब्‍मु। खाँन् सम्‍म परमेश्वरजी त्‍हाँबै म्‍हीजगलाई या छकिदिबै लागिर चमैंजी छक्‍क पर्दिबै चिनुजग नेरो केजग लब्‍मु।

23 छ तसी क्‍हेमैं होशियार तद्। ङजी क्‍हेमैंलाई चु तान प्‍हना लिउँई तबै ताँ तोगो बिभिंइमु।

“म्‍हीए च्‍ह” फेरि युबा

(मत्ती २४:२९-३१; लूका २१:२५-२८)

24 “च दुःख तबै लिउँइजी

त्‍हीयाँ म्‍हुँइँस दों तह्याम्,

फेरि लयाँजी खिए उज्‍यालो आपिं।

25 मुर्बै ताराजग खारह्याब्‍मु,

झाइले मुर्बै शक्तिजग खलबल तब्‍मु।

26 च लिउँइजी ‘म्‍हीए च्‍ह’, अथवा ङ, बेले थेबै शक्तिले नेरो थेबै मानले बादल (न्‍हाँम्‍ज्‍यो) म्‍हाँजुर युरिब् म्रोंब्‍मु।

27 झाइले ङजी ‘परमेश्वरजी त्‍हाँबै म्‍हीमैंलाई खागु लद्,’ बिसी स्‍वर्गदूतजगलाई कुल्‍भिंब्‍मु। ‘पूर्व, पश्‍चिम, उत्तर, दक्षिणउँइले, अथवा पृथ्‍वी नेरो स्‍वर्गर्बै तान भन्‍दा ह्रेंगो कुना कुनाउँइले खागु लद्,’ बिसी कुल्‍भिंब्‍मु।

जागो तरिबै लागिर चेताउनी

(मत्ती २४:३२-३५; लूका २१:२९-३३)

28 “छ तसी क्‍हेमैंजी तुँबु धुँउँइले ताँ लुद्। चए हाँगाजग पिंग्‍या तसी नयाँ प्‍हो पलिदिम्। क्‍हेमैंजी च बेलार्न त्‍हेरोम् वर्षा ल्‍हैदिबै शुरू तई बिसी थाहा योंब्‍मु।

29 च दोंलेन क्‍हेमैंजी चु ताँजग तरिब् म्रोंमा च बेला चेंदों फेखई, खबै म्‍ही म्रागें सुँर्ना राब् दोंले चेंदों तब्‍मु बिसी थाहा सेद्।

30 छेन्‍ले याद थेंन्, चु तान ताँ तला आखाँब् भन्‍दा ओसों तिंइजोरो सोब्‍मैं सिरिब आरे।

31 मु नेरो पृथ्‍वी म्‍हह्याब्‍मु, तर ङए वचन खोंयोंई या आम्‍ह।

च बेला खोंयों तम् बिसी खबजै थाहा आसे

(मत्ती २४:३६-४४)

32 “चु संसार नाश तबै दिन, अथवा च नाश तबै बेला, आबा परमेश्वर बाहेक अरू खबजै आसे। स्‍वर्गर टिबै स्‍वर्गदूतजगजी या आसे, परमेश्वरए च्‍हजी या आसे।

33 होशियारले टिद्, म्‍यीं च्‍युम्‍मले आटिद्, तलेबिस्‍याँ च दिन खोंयों तमु च क्‍हेमैंलाई थाहा आरे।

34 फेरि चु नमुना ताँ थेद्, म्‍ही घ्रिजी खिए नोकरमैंलाई छ छ लद् बिसी खेमैं खेमैंए के छुटिदिथेंसी पालेलाई ‘क्‍ही छेन्‍ले जागोले टिद्,’ बिबै हुकुम पिंसी धिंउँइले घुम्‍दिबर ह्याई।

35 च दोंले जागोले टिद्! धिंए मालिक नेसर युम् उ, आधा रातर युम् उ, नग क्रोबै बेलार युम् उ, प्‍हना न्‍हाँगर युम् उ, खोंयों युम्? बिसी क्‍हेमैंलाई थाहा आता।

36 खि एक्‍कासि युलेया क्‍हेमैंलाई न्‍हरू च्‍हुइरिबा आस्‍यारिगे।

37 छ तसी ङजी क्‍हेमैंलाई तो तो बिइमु, च ङजी अरू तानलाई या बिमु, जागोले टिद्!” बिई।

ईशुलाई सैले बिसी मत फुइबा

(मत्ती २६:१-५; लूका २२:१-२; यूहन्‍ना ११:४५-५३)

14

यहूदीमैंए थेबै चाड़ ङ्हींगैं लिउँइजी शुरू तमला। च क्‍ह्यु सैबै चाड़री यहूदीमैंजी प्‍ला क्‍हें चमला। च बेलारी मुख्‍य पूजाहारीमैं नेरो धर्मगुरुमैंजी ईशुलाई खुसुक्‍कले क्‍हासी सैबै घ्‍याँ म्‍हैरिला।

2 फेरि चमैंए विचार “चु चाड़ए बेलारम् ठीक आता, तलेबिस्‍याँ म्‍हीजगए म्‍हाँजुर खलबल तब्‍मु,” बिब् मुला।

बेथानी बिबै क्‍ल्‍होरी चमिंरी घ्रिजी ईशुलाई तेल फोभिंबा

(मत्ती २६:६-१३; यूहन्‍ना १२:१-८)

3 च बेला जरे ईशु बेथानी बिबै नाँसर शिमोन बिबै कोर खबै म्‍ही घ्रिए धिंर कैं चबर टिमा चमिंरी घ्रिजी सिङ्गमरमरए भाँडो घ्रिरी जटामंसी बिबै बेले महंगो तेल भसी खई, झाइले च भाँडो फोर्दिसी ईशुए क्रर युवाई।

4 तर कोई कोईजी रिस खसी खेमैं खेमैं ताँ लबर होंई, “तले चु तेलए नाश लब् जा?

5 तलेबिस्‍याँ चु तेल चुँस्‍याँ साल घ्रिर्बै ज्‍याला भन्‍दा बढ्त स्‍यामला। च तेल चुँसी चला आयोंब्‍मैंलाई पैसा पिंल् खाँमला।” छ बिसी चमैं च चमिंरीने बेले रिस खई।

6 तर ईशुजी चमैंलाई बिई, “चलाई रिस आलद्! फाक्‍कर्न चलाई तले दुःख पिंरिला? चजी ङए लागिर छ्याँबन् लई।

7 तलेबिस्‍याँ आयोंबै गरीबजगम् क्‍हेमैंने खोंयोंई या तरिब्‍मु, चमैंए लागिरी क्‍हेमैंजी तोई पिंपिं ङ्हाँइबिस्‍याँ चमैंलाई खोंयों पिंलेन् खाँम्। तर ङम् खोंयोंई या क्‍हेमैंने आता।

8 चु चमिंरीजी तो लल् खाँमला, छ लभिंई। चजी ङए जीउलाई प्‍हावाब् भन्‍दा ओसोंन चु थाँ नाँबै तेल फोभिंइमु।

9 छेन्‍ले याद थेंन्, तान संसार भरि खनी परमेश्वरए खनी खुशीए खबर प्रचार लमु, चरी चु चमिंरीजी ङए लागिर तो लई च चए संझनाए लागिर सुनिदिब्‍मु,” बिई।

यहूदाजी ईशुलाई धोका पिंबै मन्‍जूर लबा

(मत्ती २६:१४-१६; लूका २२:३-६)

10 झाइले बाह्र जना चेलामैं न्‍होंर्बै इस्‍करयोतथें यहूदाजी “ईशुलाई क्‍हेमैंए योर सुम्‍पिदिभिंस्‍यो” बिसी मुख्‍य पूजाहारीमैं ङाँर ह्याई।

11 चमैं या चु ताँ थेसी बेले सैं तोंई, झाइले चलाई “पैसा पिंस्‍यो” बिबै कबूल लई। छ तसी चजी ईशुलाई सुम्‍पिदिबै मौका ङ्ह्योबर होंई।

ईशुजी खिए चेलामैंने आखिरी भोज चबा

(मत्ती २६:१७-२५; लूका २२:७-१४, २१-२३; यूहन्‍ना १३:२१-३०)

12 प्‍ला क्‍हें चाड़ए ओसोंबै दिनर क्‍ह्यु सैबै चाड़ए लागिर क्‍ह्यु थोमला। च दिनरी ईशुए चेलाजगजी ईशुलाई बिई, “ङि खनीर ह्यासी चाड़ए लागिर भोज तयार लल् त्‍हुम्। क्‍हीए इच्‍छा तो मु?” बिसी ङ्युइई।

13 झाइले ईशुजी खिए चेलामैं न्‍होंर्बै ङ्हींलाई छ बिसी कुल्‍भिंई, “शहर न्‍होंर ह्याद्, झाइले घ्‍याँर म्‍ही घ्रिजी क्‍यु खासी ह्यारिब स्‍याब्‍मु। चए लिली ल्‍हैदिद्।

14 च म्‍ही खब धिंर होंमु, च धिंर्बै क्‍ल्‍हेलाई छ बिद्, ‘गुरुजी “चाड़ए लागिर भोज चबै कोठा खनीर जा?” बिइमु,’ बिसी ङ्युइद्।

15 चजी क्‍हेमैंलाई चैदिबै सैजग तयार लथेंबै कोठा घ्रि फिर्बै तलार तेंब्‍मु। चर्न क्‍हेमैंजी ङ्ह्योए लागिर तयार लद्,” बिई।

16 झाइले चेलामैं ङ्हीं ह्यासी शहरर होंई। तान सै ईशुजी बिब् दों तसी चमैंजी भोजए लागिर तयार लई।

17 म्‍हुँइँस तबै बेलार ईशु बाह्र जना मुख्‍य चेलामैंने च कोठार खई।

18 चमैं चब् चमा ईशुजी बिई, “छेन्‍ले याद थेंन्, क्‍हेमैं न्‍होंरी ङने प्रि चबै म्‍ही घ्रिजी ङलाई विरोधी म्‍हीजगए योर सुम्‍पिदिब्‍मु,” बिई।

19 छ बिब् थेसी चमैं दुःख म्‍हाँदिसी पालो पालोले ईशुने “ङई उ?” बिसी ङ्युइबर होंई।

20 ईशुजी चमैंलाई “बाह्र जना मुख्‍य चेलामैं न्‍होंर्बै म्‍ही ग! ङने प्रि चबै म्‍हीन् ग।

21 धर्मशास्‍त्रर प्‍ह्रीब् दोंले ‘म्‍हीए च्‍हम्,’ अथवा ङ, खिए दुःख तबै घ्‍याँर प्‍ह्रलन् त्‍हुम्, तर खब म्‍हीउँइले ‘म्‍हीए च्‍हजी’ दुःख योंमु, च म्‍हीए लागिर कति थेबै दुःख तब्‍मु। चए साटोरी च म्‍हीए लागिर जन्‍म आतलेन ठीक तमला।”

प्रभु भोज

(मत्ती २६:२६-३०; लूका २२:१४-२०; १ कोरिन्‍थथेंमैंलाई ११:२३-२५)

22 झाइले चमैं बालुन भोज चबै बेला तमा ईशुजी क्‍हें छेसी परमेश्वरलाई धन्‍यवाद पिंई, झाइले लुँसी खिए चेलामैंलाई च्‍हुभिंई। ईशुजी बिई, “लु, किंन्, चु ङए जीउ ग।”

23 झाइले फेरि प्‍हेला किंसी परमेश्वरलाई धन्‍यवाद चडिदिसी ईशुजी चमैंलाई थुँल् भिंई। चमैं तानन्‍न थुँई।

24 झाइले ईशुजी चमैंलाई बिई, “चु ङए को ग, चु को ल्‍हे म्‍हीजगए लागिर बग्‍दिइमु। परमेश्वरजी लभिंबै बाचा-कबूल पास लसी छाप झोंबै को ग।

25 छेन्‍ले याद थेंन्, ङ परमेश्वरए राज्‍यर नयाँ तरीकाले आथुँन् सम्‍म ङम् त्‍हेरो चु दाख बिबै फलए रस आथुँ,” बिई।

26 झाइले भजन घ्रि प्रिंसी चमैं जैतून बिबै डाँडाउँई ह्याई।

“क्‍हेमैंजी ङलाई प्‍यीवाब्‍मु” बिसी ईशुजी चेलामैंलाई बिबा

(मत्ती २६:३१-३५; लूका २२:३१-३४; यूहन्‍ना १३:३६-३८)

27 झाइले ईशुजी चमैंलाई बिई, “त्‍हेरो क्‍हेमैंजी ङलाई प्‍यीवासी ह्याब्‍मु, तलेबिस्‍याँ धर्मशास्‍त्ररी छान् प्‍ह्रीइमु,

‘ङ प्‍ह्रोंछैंलाई सैवाब्‍मु,

झाइले क्‍ह्युजग झाई माई तितर-बितर तह्याब्‍मु।’

28 छ तलेया ङ फेरि रिबै लिउँइजी क्‍हेमैं भन्‍दा ओसोंन गालील अंचलर ह्याब्‍मु,” बिई।

29 झाइले पत्रुसजी ईशुलाई “तानन्‍न क्‍हीलाई प्‍यीवालेया ङम् खोंयोंई आप्‍यी,” बिई।

30 ईशुजी पत्रुसलाई बिई, “छेन्‍ले याद थेंन्, तिंइबै म्‍हुँइँसर्न ङ्हींब्‍ले नग भाले उरिब् भन्‍दा ओसों क्‍हीजी सोंब्‍ले सम्‍म ङलाई ङो आसे बिब्‍मु,” बिई।

31 तर पत्रुसजी झन् चर्कोले बिई, “ङ क्‍हीने प्रि सिल् त्‍हुलेया ङ क्‍हीलाई ङो आसे बिरिबा आरे,” बिई। झाइले अरू तान चेलामैंज्‍यै या छन् बिई।

ईशुजी गेतसमनी बिबै क्‍ल्‍होर प्रार्थना लबा

(मत्ती २६:३६-४६; लूका २२:३९-४६)

32 चमैं गेतसमनी बिबै बगैंचा घ्रिर खई। झाइले ईशुजी खिए चेलामैंलाई “ङजी प्रार्थना लन् सम्‍म क्‍हेमैं चुर्न टिरिद्,” बिई।

33 ईशुजी पत्रुस, याकूब नेरो यूहन्‍नालाई खिने प्रि बोई। खिए सैंर सैदिला आखाँबै दुःख म्‍हाँदिसी बेले आतिदिरिला।

34 ईशुजी चमैंलाई बिई, “ङ सैं आचि-आचि ङ्हाँन्‍ले बेले सैं नइमु। क्‍हेमैं चुर जागोले टिरिद्,” बिई।

35 छ बिसी ईशु दे क्‍याई ह्यासी सर घोप्‍टो तई। छ बिसी प्रार्थना लई, “तल् खाँम् बिस्‍याँ, चु दुःख तबै समय ङए लागिर आतरिगे।”

36 फेरि बिई, “ओ आबा, क्‍हीए लागिर तान सै तल् खाँम्। चु छाबै गाह्रो दुःख ङउँइले स्‍योभिंन्। दिलेया ङए इच्‍छा अनुसार आङीं, बरु क्‍हीए इच्‍छा अनुसार तरिगे,” बिई।

37 झाइले ईशु चेलामैं ङाँर एखमा चमैंलाई न्‍हरू च्‍हुइरिब् म्रोंई। ईशुजी पत्रुसलाई बिई, “ओ शिमोन, क्‍ही न्‍हरू च्‍हुइरिल् वा? तले छिन् घ्रि या जागोले टिला आखाँ?

38 जागोले टिद्। क्‍हेमैंलाई शैतानजी आछकिदिरिगे बिसी प्रार्थना लद्। क्‍हेमैंए सैंम् छ्याँब् लला ङ्हाँम्, तर जीउ कमजोर मु,” बिई।

39 ईशु फेरि ह्यासी ओसोंबै दोंलेन् प्रार्थना लबर होंई।

40 झाइले एखमा ईशुजी चमैंलाई न्‍हरू च्‍हुइरिब् स्‍याई, तलेबिस्‍याँ चमैंजी खेमैंए म्‍यीं खुला थेंला आखाँला। छ तसी चमैं पिसी “ईशुलाई तो जवाफ बिब् जा?” बिसी चमैंलाई थाहा आरेला।

41 फेरि तेस्रो लारी प्रार्थना लसी खमा छाबन स्‍याई। झाइले ईशुजी चमैंलाई बिई, “क्‍हेमैं अझै न्‍हरू च्‍हुइरिल् वा? मुरिगे, रोद्, भों न्‍हद्, ङ ‘म्‍हीए च्‍ह’ तलेया आछ्याँबै के लबै म्‍हीमैंए योर सुम्‍पिदिवाबै बेला तई।

42 रिद्, ह्याले। ङ्ह्योद्, ङलाई धोका पिंसी सुम्‍पिदिवाबै म्‍ही फेखई,” बिई।

ईशुलाई क्‍हाबोबा

(मत्ती २६:४७-५६; लूका २२:४७-५३; यूहन्‍ना १८:३-१२)

43 ईशुजी छ बिइन मुमा खिए बाह्र जना मुख्‍य चेलामैं न्‍होंर्बै यहूदा बिबै चेला घ्रि चर फेखई। मुख्‍य पूजाहारीमैं, धर्मगुरुमैं नेरो चिबनाँबजगजी चने प्रि म्‍हीमैं कुल्‍भिंसी च म्‍हीमैंजी क्‍होजा नेरो घोचाजग भसी चर फेखई।

44 च यहूदाजी ओसोंन च क्‍हाबै म्‍हीमैंलाई बिला, “ङ ह्यासी खबलाई म्‍वाईं चमु, चलाईन क्‍हासी बोद्,” बिसी छाबै चिनु घ्रि बिथेंला।

45 छ तसी झवाट्टन् ईशु ङाँर चेंदों खसी “ओ गुरु” बिसी ईशुलाई म्‍वाईं लई।

46 झाइले चमैंजी ईशुए फिर यो झोंसी ईशुलाई क्‍हाई।

47 तर चर रारिबै म्‍हीजग न्‍होंर घ्रिजी क्‍होजा ट्हुइसी मुख्‍य पूजाहारीए नोकरलाई न्‍हेमें च्‍वाट्टन थोवाई।

48 ईशुजी चमैंलाई बिई, “क्‍हेमैं ङलाई डाँकूलाई क्‍हाब् दोंले क्‍होजा नेरो घोचाजग भसी खल् वा?

49 ङम् ओसों ओनोंन् दिनदिनुन् मन्‍दिरर क्‍हेमैंलाई लुभिंमला, तर क्‍हेमैंजी ङलाई आक्‍हा। दिलेया चुम् धर्मशास्‍त्रर तो प्‍ह्रीला, च पूरा तरिगे बिसी चु तखब् ग,” बिई।

50 झाइले तान चेलामैंजी ईशुलाई प्‍यीवासी क्‍ह्योह्याई।

51 झाइले खाली सूती क्‍वें बेर्दिबै फ्रेंसी घ्रि ईशुए लिली ल्‍हैदिई। च म्‍हीमैंजी च फ्रेंसीलाई या क्‍हाई,

52 तर च फ्रेंसी च सूती क्‍वें प्‍लिथेंसी क्‍लुनन् भौदिह्याई।

ईशु मुख्‍य पूजाहारीमैंए उँइँरी राब

(मत्ती २६:५७-६८; लूका २२:५४-५५, ६३-७१; यूहन्‍ना १८:१३-१४)

53 च हूलमैंजी ईशुलाई प्रधान पूजाहारी ङाँर बोई, झाइले तान मुख्‍य पूजाहारीमैं, धर्मगुरुमैं, नेरो चिबनाँबजग चर खागु तखई।

54 पत्रुस बिबै चेला घ्रि बिस्‍याँ ह्रेंगोउँइले ईशुए लिली ल्‍हैदिसी प्रधान पूजाहारीए ह्यु सम्‍म फेखई। चर मुख्‍य पूजाहारीए पालेजगने पत्रुस मि त्‍हीसी टिरिला।

55 झाइले मुख्‍य पूजाहारीमैं नेरो तान थेबै सभार मुबै म्‍हीमैंजी ईशुलाई सैबै लागिर ईशुए विरूद्धरी दोष म्‍हैई, तर तोई योंला आखाँ।

56 ल्‍हे म्‍हीमैंजी साक्षी पिंमा स्‍युर त्‍येला, तर चमैंए ताँ घ्रिन् आरेला, ताँ आक्‍ह्रीमला।

57 कोई कोई म्‍हीजग रासी ईशुए विरूद्धरी स्‍युर त्‍येसी छ बिबर होंई,

58 “चु म्‍हीजी ‘चु योजी बनिदिबै मन्‍दिरलाई ङ फुवाब्‍मु, झाइले म्‍हीजी आबनिदिबै मन्‍दिर ङजी सोंरोर बनिदिब्‍मु’ बिसी बिबा ङिजी थेई।”

59 तर चमैंजी बिबै चु ताँ या क्‍ह्रीला आखाँ।

60 झाइले प्रधान पूजाहारीजी सभा म्‍हाँजुर रासी ईशुलाई छ बिसी ङ्युइई, “क्‍ही तोई जवाफ आपिं वा? चु म्‍हीजगजी क्‍हीए विरूद्धर तो तो ताँ बिइन मु क्‍हीजी आथे वा?” बिई।

61 तर ईशु तोई आबिल्‍ले टिई, जवाफ घ्रिई या आपिं।

फेरि प्रधान पूजाहारीजी ईशुलाई ङ्युइई, “क्‍ही परमेश्वरए खटिदिभिंबै म्रुँ, परमेश्वरए च्‍ह वा?” बिई।

62 ईशुजी बिई, “ङींबन, फेरि क्‍हेमैंजी ‘म्‍हीए च्‍हलाई’ परमेश्वरए दाहिने योउँई पट्टि टिरिब नेरो बादल म्‍हाँजुर युरिब् म्रोंब्‍मु,” बिई।

63 झाइले प्रधान पूजाहारीजी उत्तिल्‍ले रिस खसी खिए क्‍वेंजग टोवासी बिई, “ङिलाई त्‍हेरो अरू तोई साक्षी आचैदि।

64 चजी परमेश्वरए इज्‍जत वाबै ताँ पोंब क्‍हेमैंजीन् थेई। त्‍हेरो क्‍हेमैंए विचार तो मु?” बिई।

चमैं तानन्‍न ईशुलाई सैल् त्‍हुम् बिबै न्‍याय लई।

65 कोई कोईजी ईशुलाई तु प्राबर होंई। झाइले म्‍यीं हुवासी प्रिंसी “लु, बिद्। खबजी क्‍हीलाई प्रिंई?” बिई। झाइले चर्बै पालेजगजीन् ईशुलाई बेले प्रिंई।

पत्रुसजी ईशुलाई ङो आसे बिबा

(मत्ती २६:६९-७५; लूका २२:५६-६२; यूहन्‍ना १८:१५-१८, २५-२७)

66 च बेला सम्‍म पत्रुस ह्युर्न मि त्‍हीरिला। प्रधान पूजाहारीए नोकरस्‍यो घ्रि खसी

67 पत्रुसलाई मि त्‍हीरिब् म्रोंसी चलाई ङ्ह्योसी बिई, “क्‍ही या नासरतर्बै ईशुने मुला।”

68 तर पत्रुसजी बिई, “क्‍हीजी तो बिरिइमु, चए बारेर ङ क्‍होला आखाँ, झाइले चए बारेर तोई थाहा आरे,” बिई। झाइले पत्रुस बाहिरू ह्याबै घ्‍याँ सम्‍म फेनेमा [नग क्रोई]।

69 फेरि च नोकरस्‍योजी पत्रुसलाई म्रोंसी च वरिपरि राबै म्‍हीजगलाई “च म्‍हीम् ईशुने प्‍ह्रबै म्‍हीन् ग,” बिई।

70 तर पत्रुसजी फेरि “आङीं,” बिई।

छिन् घ्रि लिउँइजी फेरि चर राबै म्‍हीमैंजी पत्रुसलाई बिई, “क्‍ह्रोंसेन् क्‍हीम् ईशुने मुबै म्‍ही ग, तलेबिस्‍याँ क्‍हीम् गालील अंचलर्बै म्‍ही ग,” बिई।

71 चमैंजी छ बिमा पत्रुसजी कसम चसी बिबर होंई, “ङजी स्‍युर त्‍येस्‍याँ परमेश्वरजी ङलाई सराप पिंरिगे! खब म्‍हीए बारेरी क्‍हेमैंजी ताँ लइमु, च म्‍ही ङजी ङो आसे,” बिई।

72 च बेलार्न दोस्रो लारी नग क्रोई। च लिउँइजी ईशुजी ओसोंन बिबै ताँ पत्रुसलाई बल्‍ल याद खई, अथवा ईशुजी छ बिला “तियाँ म्‍हुँइँसर ङ्हींब्‍ले नग भाले उरिब् भन्‍दा ओसों क्‍हीजी सोंब्‍ले सम्‍म ङलाई ङो आसे बिब्‍मु,” बिला। च ईशुजी बिबै ताँ म्‍हैंसी पत्रुस धुरू धुरूले क्रोई।

ईशु रोमी अंचलाधीश पिलातसए उँइँर राब

(मत्ती २७:१-२, ११-१४; लूका २३:१-५; यूहन्‍ना १८:२८-३८)

15

झाइले न्‍हाँगर्बै म्‍यीं म्रोंबै बित्तिकन् मुख्‍य पूजाहारीमैंजी चिबनाँबजग, धर्मगुरुमैं, नेरो थेबै सभार्बै तान सदस्‍यमैंलाई जम्‍मा लसी सल्‍लाह लई। झाइले ईशुलाई साँउँलीजी फुइसी पिलातस बिबै रोमी अंचलाधीश ङाँर बोसी सुम्‍पिदिवाई।

2 पिलातसजी ईशुलाई ङ्युइई, “क्‍ही यहूदीजगए म्रुँ वा?”

ईशुजी चलाई “क्‍हीईन छ बिरिइमु,” बिसी जवाफ पिंई।

3 मुख्‍य पूजाहारीमैंजी ईशुए फिर ल्‍हे दोष तेंई।

4 झाइले पिलातसजी ईशुलाई फेरि छ बिसी ङ्युइई, “क्‍ही तोई जवाफ आपिं वा? ङ्ह्योद्, चमैंजी क्‍हीए फिर कत्ति ल्‍हे आतबै ताँजग लइमु,” बिई।

5 तर अझै ईशुजी जवाफ घ्रिइ या आपिं। छ तमा पिलातस छक्‍क पर्दिई।

ईशुलाई मृत्‍यु दण्‍ड पिंबा

(मत्ती २७:१५-२६; लूका २३:१३-२५; यूहन्‍ना १८:३९–१९:१६)

6 साल सालरी क्‍ह्यु सैबै चाड़ तमा अंचलाधीशजी जनताजगए सल्‍लाह लसी ह्रिबै कैदी घ्रि झयालखानउँइले प्‍यीभिंमला।

7 च बेलारी राज्‍यए विरूद्धर झगडा लब्‍मैं झयालखानर मुला। झगडारी चमैंजी म्‍हीजगलाई सैला। चमैं न्‍होंरी बरब्‍बा बिबै म्‍ही घ्रि मुला।

8 झाइले च हूलमैं सुँ घ्रि तसी “क्‍हीजी ङिलाई ओसों लबै चलन अनुसार लभिंन्, कैदी घ्रि प्‍यीभिंन्,” बिसी बिन्‍ती लई।

9 पिलातसजी चमैंलाई “क्‍हेमैंए लागिर चु यहूदीमैंए म्रुँ बिबै ईशुलाई प्‍यीभिंले वा?” बिसी जवाफ पिंई।

10 तलेबिस्‍याँ च मुख्‍य पूजाहारीमैं बेले ईख लसी ईशुलाई सुम्‍पिदिवाब् ग बिसी पिलातसलाई थाहा मुला।

11 तर च मुख्‍य पूजाहारीमैंजी, “बरु बरब्‍बालाई ङ्ह्योए लागिर प्‍यीभिंन् बिले” बिसी च हूलर्बै म्‍हीजगलाई सुरिदिई।

12 पिलातसजी फेरि चमैंलाई बिई, “छ बिस्‍याँ चु म्‍हीलाई ङ तो लले? चुलाई क्‍हेमैंजी यहूदीमैंए म्रुँ बिम्,” बिई।

13 चमैं फेरि कै त्‍येसी बिई, “चलाई सिंए क्रूसर टाँग्‍दिवाद्,” बिई।

14 पिलातसजी चमैंलाई “तले? चुजी तो आछ्याँबै के लइमु रो?” बिई।

तर चमैं झन् कै त्‍येसी चिचिदिबर होंई, “चलाई क्रूसर टाँग्‍दिवाद्।”

15 झाइले पिलातसजी च हूललाई सैं तोंल् लबै लागिर, चमैंए लागिर बरब्‍बालाई प्‍यीभिंई। ईशुलाई चाहिं कोर्राजी प्‍ह्रुबै लिउँइजी क्रूसर टाँग्‍दिबै लागिर सुम्‍पिदिभिंई।

सिपाहीजगजी ईशुलाई खिस्‍सी लबा

(मत्ती २७:२७-३१; यूहन्‍ना १९:२-३)

16 सिपाहीजगजी ईशुलाई दरबार न्‍होंर्बै ह्युर बोसी तान पल्‍टनलाई जम्‍मा लई।

17 झाइले चमैंजी ईशुलाई ओल्‍ग्‍या क्‍वें खिभिंई, पुजुए मुकुट बनिदिसी क्रर कुभिंई।

18 झाइले “सलाम, यहूदीमैंए म्रुँ,” बिसी ईशुलाई खिस्‍सी लसी सलाम लबर होंई।

19 चमैंजी ईशुए क्रर प्‍हरेजी प्रिंसी तु प्राई, च्‍ही धुँसी ईशुलाई फ्‍योब् दों लई।

20 ईशुलाई छले खिस्‍सी लल् खाँसी चमैंजी च ओल्‍ग्‍या क्‍वें प्‍लिभिंसी खिए क्‍वें खिभिंई, झाइले क्रूसर टाँग्‍दिबै लागिर ईशुलाई बाहिरू बोई।

ईशुलाई क्रूसर टाँग्‍दिवाबा

(मत्ती २७:३२-४४; लूका २३:२६-४३; यूहन्‍ना १९:१७-२७)

21 चलाई बोबै बेलारी साइरेनीथें शिमोन बिबै म्‍ही बजार ह्याब् बिसी च घ्‍याँर खरिला। (चम् अलेकज्‍याण्‍डर नेरो रूफस बिबै म्‍हीमैंए आबा ग।) सिपाहीजगजी ईशुए क्रूस च शिमोनलाई नोबर कर ल्‍हैदिई।

22 झाइले चमैंजी ईशुलाई गलगथा बिबै क्‍ल्‍होर बोई। गलगथा बिबै अर्थ खोप्‍लें तबै क्‍ल्‍हो ग।

23 [जीउ ल्‍हे आनरिगे बिसी] चमैंजी ईशुलाई मुर्र कोंबै पा थुँबर पिंई, तर ईशुजी थुँला आङें।

24 झाइले चमैंजी ईशुलाई क्रूसर काँटी ठोक्‍दिसी टाँग्‍दिवाई, ईशुए क्‍वेंजग चिट्ठा झोंसी चमैंजी च्‍हुई।

25 चमैंजी ईशुलाई क्रूस टाँग्‍दिमा न्‍हाँगर्बै नौ बज्‍दिला।

26 झाइले दोष ल्‍हैदिबै कागजर “यहूदीमैंए म्रुँ” बिबै ताँ क्रूस क्‍होरी प्‍ह्रीथेंला।

27 चमैंजी ईशुने प्रि डाँकू ङ्हींलाई या अर्को क्रूस ङ्हींर टाँग्‍दिला। घ्रिलाई ईशुए क्‍योलो योउँई पट्टि, अर्कोलाई देब्रे योउँई पट्टि टाँग्‍दिवाला।

28 [छलेन छ बिबै धर्मशास्‍त्रर्बै ताँ पूरा तई: “च म्‍ही अपराधीमैंने बालु च्‍ह्योई।”]

29 चर छाई माई प्‍ह्रबै म्‍हीजगजी खेमैंए क्र ल्‍हासी छ बिसी ईशुलाई बिल्‍ली लई, “ओहो, क्‍हीम् मन्‍दिरलाई फुवासी फेरि सोंरोर बनिदिब्‍मु बिबै म्‍ही, आङीं वा?

30 छ तसी च क्रूसउँइले झर्दिसी ह्रोंसए जीउ सोल् लद्,” बिमला।

31 छलेन मुख्‍य पूजाहारीमैं नेरो धर्मगुरुमैंजी खेमैं खेमैंन् छ बिसी ईशुलाई बिल्‍ली लबर होंई, “चुजी अरूलाई सोल् लई, तर खिलाई चाहिं सोल् लला आखाँ।

32 यहूदीमैंए म्रुँ बिबै ख्रीष्‍ट त्‍हेरो क्रूसउँइले झर्दिसी युरिगे, झाइले बल्‍ल ङ्ह्यो च म्रोंसी विश्वास लम्,” बिई।

ईशुने प्रि क्रूसर मुबै अर्को म्‍ही ङ्हींजी या ईशुलाई बिल्‍ली लई।

ईशु सिह्याब

(मत्ती २७:४५-५६; लूका २३:४४-४९; यूहन्‍ना १९:२८-३०)

33 त्‍हीयाँर्बै बाह्र बजे सेरो तीन बजे सम्‍म देश भरि अन्‍धकार तह्याई।

34 तीन बजे जरे ईशुजी थेबै कै त्‍येसी बिई, “एलोई, एलोई, लामा सबखथनी?” (छ बिबै अर्थ चाहिं “ओ ङए परमेश्वर, ओ ङए परमेश्वर, क्‍हीजी ङलाई तले प्‍यीवाई?”)

35 तर चर राबै कोई म्‍हीजगजी ईशुजी छ बिब थेसी आक्‍हो, झाइले “थेत्ती, चजी स्‍योम्‍बै एलियालाई हुइरिइमु,” बिई।

36 झाइले म्‍ही घ्रि क्‍ह्योह्यासी स्‍पन्‍ज घ्रि क्‍हुई-पार प्‍लुँसी प्‍हरेए टुप्‍पार फुइसी ईशुए सुँर कोभिंसी बिई, “ङ्ह्योले, चलाई एलिया बिबै म्‍हीजी क्रूसउँइले किंयुम् उ?” बिई।

37 झाइले ईशु थेबै कै त्‍येसी सिह्याई।

38 च बित्तिकन् यरूशलेम शहररी मन्‍दिरर्बै पर्दा क्‍होउँइले जरा सम्‍म म्‍हाँजुर्न टोह्यासी ङ्हींबा तह्याई।

39 ईशु छले कै त्‍येसी सिब् म्रोंसी, च ओसों रारिबै कप्‍तानजी बिई, “चु म्‍हीम् क्‍ह्रोंसेन् परमेश्वरए च्‍ह मुना,” बिई।

40 चर ह्रेंगोउँइले ङ्ह्योरिबै चमिंरीमैं या मुला। चमैं म्‍हाँजुरी मरियम बिबै मग्‍दालाथेंस्‍यो, च्‍योंबै याकूब नेरो यूसुफ बिबै म्‍हीमैंए आमा मरियम, झाइले सलोमी बिबै चमिंरी मुला।

41 ईशु गालीलर मुमा चमैंजी ईशुलाई सेवा लमला, ईशुने प्‍ह्रमला। झाइले यरूशलेमर ईशुने प्रि खब अरू ल्‍हे चमिंरीमैं या चर रासी ङ्ह्योरिला।

ईशुलाई प्‍हाबा

(मत्ती २७:५७-६१; लूका २३:५०-५६; यूहन्‍ना १९:३८-४२)

42 च दिन “तयार लथेंबै दिन” बिमला, अथवा छुट्टी दिन शुरू तबर होंई।

43 छ तमा अरमथियाथें यूसुफ तोई आङ्हाँल्‍ले सरासर अंचलाधीश पिलातस ङाँर ह्यासी ईशुए सिनु ह्रिई। च यूसुफ बिबै म्‍ही थेबै सभाए सदस्‍य मुला, फेरि चलाई तान म्‍हीजी थेब म्‍हाँदिमला। चजी परमेश्वरए राज्‍यए घ्‍याँ ङ्ह्योमला।

44 झाइले ईशु सिल् खाँई रो बिब् थेसी पिलातस छक्‍क पर्दिई। कप्‍तानलाई खि ङाँर हुइसी “ईशु तलानन् सिल् खाँई उ?” बिसी ङ्युइई।

45 झाइले ईशु सिल् खाँई बिबा कप्‍तानउँइले थाहा योंसी पिलातसजी यूसुफलाई ईशुए सिनु बोल् भिंबै मन्‍जूरी लई।

46 यूसुफजी सूतीए क्‍वें घ्रि किंई, झाइले ईशुलाई क्रूसउँइले ट्हुइसी च सूतिए क्‍वेंजी म्‍हुरिसी बोई। म्‍हीजगजी युमाँए पहरा कुन्‍दिसी बनिदिबै उ दों तबै छरी (चिहानरी) बोसी प्‍हावाई, झाइले च उए सुँरी थेबै युमाँ गुल्‍डिदिसी च छए सुँ बन्‍द लथेंई।

47 मग्‍दालाथेंस्‍यो मरियम नेरो यूसुफए आमा मरियमजी ईशुलाई प्‍हाबै क्‍ल्‍हो ङ्ह्योरिला।

ईशु बौरिदिसी रिबा

(मत्ती २८:१-८; लूका २४:१-१२; यूहन्‍ना २०:१-१०)

16

छुट्टीए दिन खाँबै लिउँइजी मग्‍दालाथेंस्‍यो मरियम, याकूबए आमा मरियम, झाइले सलोमी बिबै चमिंरीमैंजी ईशुए सिह्याबै जीउर फोब् बिसी थाँ नाँबै मलहमजग किंई।

2 हप्‍ताए पहिलो दिनरी, [अथवा आइतबार दिनरी] न्‍हाँगर्न त्‍हीयाँ त्‍होंबै बेलार चमैं ईशुलाई थेंबै छउँई ह्याई।

3 “ङिए लागिर खबजी च उए सुँर मुबै युमाँ पल्‍टिदिभिंब् ङें?” बिसी ह्यारिला,

4 तलेबिस्‍याँ च युमाँ बेले थेब् मुला। झाइले चर फेखबै बेलार त कैंडु ङ्ह्योमा च चमिंरीमैंजी च युमाँ स्‍योथेंब् म्रोंई।

5 झाइले न्‍होंर होंमा चमैंजी तार्ग्‍या क्‍वें खिबै फ्रेंसी घ्रिलाई खेमैंए क्‍योलो पट्टि टिरिब् म्रोंई। च म्रोंसी चमैं अचम्‍म म्‍हाँदिई।

6 तर च फ्रेंसींजी चमैंलाई बिई, “आआतिदिद्। क्‍हेमैंजी क्रूसर टाँग्‍दिवाबै नासरतर्बै ईशुलाई म्‍हैरिइमु बिसी ङलाई थाहा मु। ईशुम् फेरि रिल् खाँई, चुर आरे। ईशुलाई थेंबै क्‍ल्‍होर खसी ङ्ह्योद्।

7 त्‍हेरो ह्याद्, चु खबर पत्रुस नेरो ईशुए अरू चेलामैंलाई बिद्: ‘ईशुम् गालीलर क्‍हेमैंए ओसों ओसों ह्याम्। ईशुजी क्‍हेमैंलाई “ङ फेरि सिबउँइले रिबै लिउँइजी क्‍हेमैंजी म्रोंब्‍मु” बिब् दोंले क्‍हेमैंजी खिलाई गालीलर म्रोंब्‍मु,’ बिसी बिद्,” बिई।

8 झाइले च चमिंरीमैं छउँइले त्‍होंसी क्‍ह्योह्याई, तलेबिस्‍याँ चमैंए सैं ङ्हींरिला, झाइले अचम्‍म म्‍हाँदिरिला। चमैंजी खबलाई या तोई आबि, तलेबिस्‍याँ चमैं बेले ङ्हींरिला।

[ईशुजी मग्‍दालाथेंस्‍यो मरियमलाई दर्शन पिंबा

(मत्ती २८:९-१०; यूहन्‍ना २०:११-१८)

9 ईशु चाहिं आइतवारए दिनरी न्‍हाँगर्न सिबउँइले रिबै लिउँइजी मग्‍दालाथेंस्‍यो मरियम ङाँर देखा पर्दिई। ईशुजी ओसों च म्रिंस्‍योउँइले मों ङ्यी ल्‍हाभिंला।

10 च म्रिंस्‍यो ह्यासी ईशुए म्‍हीजगलाई ईशु फेरि बौरिदिसी रिइमु बिबै खबर पिंई। चमैं बेले शोक म्‍हाँदिरिसी क्रोब-म्‍होब लरिला।

11 तर “ईशु फेरि सोगोंन् मु, च मरियमजी म्रोंइमु,” बिब् थेसी चमैंजी विश्वास आला।

ईशुजी चेलामैं ङ्हींलाई दर्शन पिंबा

(लूका २४:१३-३५)

12 च लिउँइजी म्‍ही ङ्हीं यरूशलेमउँइले नाँसउँई ह्यारिमा ईशु चमैं ङाँर देखा पर्दिई। च बेलार ईशुए रूप अर्कोन् मुला।

13 झाइले चमैं यरूशलेम एह्यासी चु ताँ अरूजगलाई बिई, तर खबज्‍यै या ईशु सिबउँइले रिबै ताँ विश्वास आला।

ईशुजी एघार जना मुख्‍य चेलामैंलाई दर्शन पिंबा

(मत्ती २८:१६-२०; लूका २४:३६-४९; यूहन्‍ना २०:१९-२३; शक्ति १:६-८)

14 च लिउँइजी ईशु खिए एघार जना मुख्‍य चेलामैं चबर होंमा चमैं ङाँर देखा पर्दिई। ईशुजी चमैंए अविश्वास नेरो साह्रो सैं म्रोंसी बेले हौदिई, तलेबिस्‍याँ खि फेरि रिई बिब्‍मैंलाई चमैंजी विश्वास आलला।

15 झाइले ईशुजी चमैंलाई बिई, “संसारर्बै तान क्‍ल्‍होर ह्यासी तान म्‍हीजगलाई परमेश्वरए खुशीए खबर प्रचार लद्।

16 खबजी ङलाई विश्वास लसी बप्‍तिस्‍मा किंमु, चलाई ङजी जुगुदिभिंब्‍मु, तर विश्वास आलब्‍मैं ङजी दोषी ठहर्दिब्‍मु।

17 विश्वास लब्‍मैंजी ङए शक्ति योंसी छाबै प्रमाणजग योंम्: चमैंजी ङए मिंर मोंजग ल्‍हाब्‍मु, नयाँ भाषाजग पोंब्‍मु,

18 चमैंजी प्‍हुरीजग क्‍हाल् खाँब्‍मु, विष थुँलेया तोई आतब्‍मु, झाइले चमैंजी नबै म्‍हीमैंए फिर यो थेंसी चमैंलाई सल् लल् खाँम्।”

ईशुलाई स्‍वर्गउँई बोबा

(लूका २४:५०-५३; शक्ति १:९-११)

19 ईशु छले चमैंने पोंल् खाँबै लिउँइजी स्‍वर्गउँई परमेश्वरजी ईशुलाई बोई, झाइले परमेश्वरए क्‍योलो पट्टि टिई।

20 झाइले च चेलामैं त्‍होंसी खन्‍तदन प्रचार लई। प्रभु ईशुजी चमैंने के लई, झाइले चमैंजी प्रचार लबै ताँ ठीक मु बिबै प्रमाण उँइँबै लागिर प्रभुजी चमैंलाई शक्ति मुबै केजग लल् भिंई।]

लूकाजी प्‍ह्रीबै खुशीए खबर

प्‍ह्रीबै म्‍ही: लूका। च पावलने बालु प्रचार लबै अउ मुला। बाइबल प्‍ह्रीब्‍मैं न्‍होंरी लूका मात्रे यहूदी जातर्बै म्‍ही आङींला। च मैं लबै वैद्य मुला, ल्‍हे खेबै म्‍ही मुला।

प्‍ह्रीबै क्‍ल्‍हो: रोम शहरर प्‍ह्रीलाई।

मिति: अन्‍दाज इ. सं. ६४ साल, अथवा वि. सं. १२७ साल, जरे प्‍ह्रीई।

प्‍ह्रीबै कारण: ल्‍हे साल ओनोंन् परमेश्वरजी इस्राएल जातिलाई जुगुदिभिंबै म्‍ही कुल्‍भिंम् बिसी कबूल लई। खुशीए खबर प्‍ह्रीमा लूकाजी ईशुलाई इस्राएल जातिए लागिर झाइले तान म्‍हीए लागिर जुगुदिभिंबै म्‍ही तबा उँइँइमु। गरीबमैंलाई खुशीए खबर सुनिदिद् बिसी परमेश्वरए पवित्र आत्‍मा-सैंजी ईशुलाई खटिदिई बिसी लूकाजी प्‍ह्रीई, झाइले चु किताबरी तान किसिमबै खाँचो पर्दिबै म्‍हीमैं म्रोंसी ल्‍होयो खबै बारेरी ताँजग मु। फेरि चु किताबरी खुशी म्‍हाँदिबै बारेर्बै ताँ ल्‍हेन् मु। खास गरी शुरूबै अध्‍यायजगरी ईशुए जन्‍म तबै बारेरी झाइले आखिरी अध्‍यायरी ईशु स्‍वर्गर ह्याबै बारेरी च खुशी म्‍हाँदिबै ताँ मु। चु किताब भरी प्रार्थना, परमेश्वरए पवित्र आत्‍मा-सैं, चमिंरीमैंजी ईशुए लागिर लबै के, फेरि परमेश्वरजी आछ्याँबै केए माफ पिंबा, मुख्‍य ताँजग मु।

ईशु फेरि स्‍वर्गर ह्यासी म्‍हीजगजी खन्‍तदन प्रभु ईशुलाई विश्वास लबै बारेरी लूकाजी अर्को “शक्ति” बिबै किताब या प्‍ह्रीई।

मुख्‍य ताँजग

शुरूबै ताँ १:१-४

बप्‍तिस्‍मा पिंबै यूहन्‍ना झाइले ईशुए जन्‍म नेरो कोलो तबै ताँ १:५–२:५२

बप्‍तिस्‍मा पिंबै यूहन्‍नाजी लबै के ३:१-२०

ईशुजी बप्‍तिस्‍मा किंसी तबै जाँच ३:२१–४:१३

ईशुजी गालील अंचलरी के लबा ४:१४–९:५०

गालील अंचलउँइले यरूशलेमर ह्याबा ९:५१–१९:२७

यरूशलेमरी ईशुए आखिरी हप्‍ता नेरो सिबा १९:२८–२३:५६

ईशु फेरि रिसी चेलामैंने त्‍होबा, झाइले स्‍वर्गर ह्याबा २४:१-५३

लूकाजी प्‍ह्रीबै खुशीए खबर

श्रीमान थियोफिलस ज्‍यू

1

ङ्ह्योए म्‍हाँजुरी तान के तो तो तई बिसी ल्‍हे म्‍हीजी ताँ प्‍ह्रीला।

2 शुरू ओनों चु तान ताँ म्रोंबा नेरो ईशु बारेर्बै खुशीए खबर प्रचार लबै म्‍हीमैंजी ङ्ह्योलाई थाहा पिंला। चमैंउँइले थाहा योंसी म्‍हीजगजी प्‍ह्रीना।

3 छ तसी ङज्‍यै या चु तान केए शुरू ओनोंन् खैले तई बिसी छेन्‍ले म्‍हैंसी निश्‍चय लई, झाइले ङजी क्‍हीए लागिर प्‍ह्रीइमु। तलेबिस्‍याँ तों लसी ठीकले प्‍ह्रीस्‍याँ छ्याँब् तलाई बिसी ङजी सैंर म्‍हैंइमु।

4 झाइले “म्‍हीजगजी ङलाई ओसों लुभिंबै ताँजौ क्‍ह्रोंसेन्‍ले तना,” बिबै थाहा क्‍हीलाई अझै निश्‍चय तरिगे बिसी ङजी चु पक्‍का ताँ प्‍ह्रीई।

यूहन्‍नाए जन्‍मए सूचना

5 यहूदिया देशर्बै म्रुँ हेरोदए पालोरी चु केजग शुरू तई। यहूदीमैंए धर्मरी जखरिया बिबै पूजाहारी घ्रि मुला। च स्‍योम्‍बै अबियाए खलकर्बै म्‍ही मुला। चए म्रिंए मिं इलीशिबा मुला। इलीशिबाए आबा या पूजाहारी मुला।

6 चमैं ङ्हींजी परमेश्वरए उँइँर छेन्‍ले ठीक के लई। चमैंजी परमेश्वरए तान आज्ञा नेरो नियम पूराले म्‍हाँदिरिला।

7 इलीशिबाजी प्‍हसी फिला आखाँसेरो चमैंला प्‍हस्‍या-प्‍हसी तोई आरेला। जखरिया नेरो चए प्‍ह्रेंस्‍यो ङ्हींना ङ्हींन् खिब-माँब तह्याल् खाँला।

8 तिगैं जखरियाए पाटीए पालो तसी जखरिया परमेश्वरए लागिर पूजाहारीए के लमला।

9 पूजाहारीमैंए चलन अनुसार चिट्ठाउँइले चए धुप झोंबै पालो तई। छ तसी परमेश्वरए मन्‍दिर न्‍होंर होंई।

10 चजी न्‍होंरी धुप झोंमा ल्‍हे म्‍हीजग बाहिरू परमेश्वरने प्रार्थना लरिला।

11 च बेलार्न स्‍वर्गदूत घ्रि जखरिया ङाँर युसी धुप झोंबै क्‍ल्‍होए क्‍योलोउँई रारिई।

12 स्‍वर्गदूत म्रोंसी जखरिया बेले आतिदिसी ङ्हींई।

13 तर स्‍वर्गदूतजी चलाई बिई:

“ओ जखरिया, आङ्हींन्!

परमेश्वरजी क्‍हीए प्रार्थना थेइमु।

छ तसी क्‍हीए म्रिं इलीशिबाजी च्‍ह फिब्‍मु,

च च्‍हए मिं यूहन्‍ना थेंन्।

14 च्‍ह फिसेरो क्‍ही उत्तिल्‍ले सैं तोंब्‍मु,

अरू म्‍हीमैं या सैं तोंब्‍मु।

15 तलेबिस्‍याँ च परमेश्वरए उँइँर थेब् तब्‍मु।

चजी पा, ह्रौसी खोंयोंई थुँरिबा आरे,

तर आमाए गर्भउँइलेन् पवित्र आत्‍मा-सैंजी भरिपूर्ण तब्‍मु।

16 चजी इस्राएल जातिर्बै ल्‍हे म्‍हीजगलाई परमेश्वरउँई सैं एवाब्‍मु।

परमप्रभु चमैंए परमेश्वर ग।

17 परमेश्वरजी खिए ताँ बिभिंबै म्‍ही एलियालाई दोंले

क्‍हीए च्‍हलाई या पवित्र आत्‍मा-सैं नेरो शक्ति पिंब्‍मु।

छ तसी च च्‍हजी खिरमैंए सैं खेमैंए च्‍ह-चमींउँई एवाब्‍मु,

झाइले परमेश्वरलाई आङेंब्‍मैं शुद्ध घ्‍याँर प्‍ह्रल् भिंब्‍मु।

छ लसी चजी परमेश्वरजी कुल्‍भिंबै म्रुँए लागिरी म्‍हीजगलाई तयार लब्‍मु।”

स्‍वर्गदूतजी छान् बिई।

18 तर जखरियाजी स्‍वर्गदूतलाई बिई, “ङ खिब् तल् खाँई, फेरि ङए म्रिं या माँब् तई। छ तसी ङिलाई च्‍ह योंम् बिबै ताँ ङजी खैले क्‍वेंबा?” बिई।

19 झाइले स्‍वर्गदूतजी जवाफ पिंई, “ङए मिं गब्रिएल ग, फेरि ङ परमेश्वर ङाँर राम्। परमेश्वरजी क्‍हीने प्रि ताँ लरिगे, फेरि चु सैं तोंबै खुशीए खबर बिरिगे बिसी ङलाई कुल्‍भिंई।

20 ङजी बिबै ताँ क्‍हीजी आक्‍वेंसेरो क्‍हीए कै बन्‍द तम्। चु ताँ पूरा आतन् सम्‍म क्‍हीजी तिजीई या पोंल् खाँरिबा आरे। ङजी बिबै ताँ ठीक बेलारी पूरा तब्‍मु,” बिई।

21 छ तरिमा बाहिरू जम्‍मा तबै म्‍हीजगजी जखरियालाई भैंरिला। “चम् तले च्‍हौ ढिल्‍ले मन्‍दिर न्‍होंर्न टिए?” बिसी तानजी अचम्‍म म्‍हाँदिरिला।

22 तर जखरिया बाहिरू त्‍होंमा चए कै बन्‍द तसी चमैंने पोंला आखाँ, बरु चए योजी हस्‍ता लरिला। छ तसी मन्‍दिर न्‍होंरी चजी स्‍वर्गदूतए दर्शन म्रोंई बिबै ताँ बाहिरू राबै म्‍हीमैंजी थाहा सेई।

23 झाइले परमेश्वरए उँइँरी पूजा लबै पालो खाँबै लिउँइजी जखरिया धिंर एह्याई।

24 च लिउँइजी चए म्रिं इलीशिबाजी प्‍हसी नोब् तई। नोसी च महीना ङ्हल् सम्‍म धिंर्न लोसी टिई।

25 इलीशिबाजी बिई, “ङलाई परमेश्वरजी च्‍हौ थेबै दया लई। ङए प्‍हस्‍या-प्‍हसी आतबै कारण म्‍हीमैंजी ङलाई हेल लमला, तर तियाँ चमैंजी हेल आलरिगे बिसी परमेश्वरजी ङलाई प्‍हसी पिंई।”

ईशुए जन्‍म बारेर सूचना

26 इलीशिबाजी प्‍हसी नोबै महीना ट्हुलारी परमेश्वरजी गब्रिएल बिबै स्‍वर्गदूतलाई गालील अंचलर्बै नासरत बिबै नाँसरी कुल्‍भिंई।

27 च नासरत बिबै नाँसरी छाबै कन्‍या चमिंरी घ्रि टिला। चए मिं मरियम मुला। स्‍योम्‍बै म्रुँ दाऊदए सन्‍तानर्बै छाबै यूसुफ बिबै म्‍हीने बालु विवाह लबर छदुछंग्र तला। फेरि मरियम ङाँर ह्याद् बिसी परमेश्वरजी गब्रिएललाई कुल्‍भिंई।

28 गब्रिएल च ङाँर युसी बिई “नमस्‍ते मु, परमेश्वर क्‍हीने प्रि मु, क्‍हीलाई आशीष पिंइमु,” बिई।

29 झाइले स्‍वर्गदूतजी बिबै ताँ थेसी मरियम उत्तिल्‍ले ङ्हींसी ह्रोंसए सैं न्‍होंरी बिई, “ङलाई तले नमस्‍ते बिए? चुए मतलब तो मुए?” बिई।

30 तर स्‍वर्गदूतजी फेरि बिई,

“ओ मरियम, आङ्हींन्!

तलेबिस्‍याँ परमेश्वरजी क्‍हीलाई दया लइमु।

31 क्‍हीजी प्‍हसी नोब्‍मु, च्‍ह फिब्‍मु,

चए मिं ईशु थेंन्।

32 चलाई म्रोंसी म्‍हीजगजी तान भन्‍दा थेबै परमेश्वरए च्‍ह बिब्‍मु,

तानन्‍न क्‍वेंसी थेब् म्‍हाँदिब्‍मु।

चए खे दाऊदलाई दोंले परमेश्वरजी चलाई म्रुँ लभिंब्‍मु।

33 चजी खोंयोंई याकूबए सन्‍तानए फिरी,

अथवा इस्राएल जातिए फिरी, राज लब्‍मु।

चए राज्‍य खोंयोंई म्‍हरिब आरे।”

34 तर मरियमजी स्‍वर्गदूतलाई बिई, “ङ कन्‍या मु। ङजी खैले च्‍ह फिम्?” बिसी ङ्युइई।

35 स्‍वर्गदूतजी जवाफ पिंई,

“परमेश्वरए आत्‍मा-सैं क्‍हीने टिब्‍मु,

झाइले परमेश्वरए शक्तिउँइले क्‍हीजी प्‍हसी नोब्‍मु।

छ तसी क्‍हीए प्‍हसी परमेश्वरए प्‍हसी तब्‍मु,

म्‍हीमैंजी चलाई परमेश्वरए च्‍ह बिब्‍मु।

36 च्‍हौ मात्रे आङीं,

तर क्‍हीजी आना साहिनु फेबै माँब इलीशिबालाई ङ्ह्योत्ती,

च च्‍ह-चमीं आफि बिसी तानजी बिला,

तर चजी प्‍हसी नोइमु।

माँब तलेया प्‍हसी नोसी तोगो महीना ट्हुल तइमु।

37 तलेबिस्‍याँ परमेश्वरजी तान सै लल् खाँम्।”

38 झाइले मरियमजी बिई, “ओं, ओं, ङ परमेश्वरए नोकरस्‍यो ग। क्‍हीजी तो बिइमु च ङलाई पूरा तरिगे,” बिई। च लिउँइजी स्‍वर्गदूत मरियमउँइले ह्याई।

मरियम इलीशिबाने त्‍होबा

39 झाइले मरियम यहूदिया अंचलर्बै पहाड़ी एरियार्बै नाँस घ्रि सम्‍म आतुरले ह्याई।

40 च सरासर जखरियाए धिंर ह्यासी चए आना फेबै इलीशिबालाई हुइई।

41 इलीशिबाजी हुइब् थेसी चए फो न्‍होंर्बै कोलो ओलेई। झाइले पवित्र आत्‍मा-सैंजी इलीशिबा भरिपूर्ण तई।

42 झाइले इलीशिबाजी थेबै कैजी मरियमलाई बिई,

“चमिंरीमैं न्‍होंरी क्‍हीलाई परमेश्वरजी आशीष पिंइमु,

फेरि क्‍हीजी फिबै कोलोलाई या परमेश्वरजी आशीष पिंइमु।

43 क्‍ही ङए प्रभुए आमा तब्‍मु,

क्‍ही ङ ङाँर खसेरो ङ बेले भाग्‍यमानी तई।

44 क्‍हीजी हुइबै कै थेबै तोदोंन्

ङए फो न्‍होंर्बै कोलो सैं तोंसी ओलेई।

45 क्‍हीलाई स्‍वर्गदूतजी बिबै ताँजग पूरा तब्‍मु बिसी

क्‍हीजी विश्वास लसेरो क्‍ही बेले भाग्‍यमानी तइमु।”

मरियमजी भजन प्रिंबा

46 झाइले मरियमजी बिई,

“ङए सैंजी परमेश्वरए भजन प्रिंइमु,

47 ङलाई जुगुदिभिंबै परमेश्वरलाई म्‍हैंसी ङए सैं तोंइमु।

48 तलेबिस्‍याँ ङ च्‍युथिरी मुनाबिलेया परमेश्वरजी ङलाई म्‍हैंसी

त्‍हेरो पिरू तानजी ङलाई भाग्‍यमानी तई बिब्‍मु।

49 तोन्‍दोरी लल् खाँबै परमेश्वरजी ङए लागिर बेले थेबै के लई।

परमेश्वरए मिं पवित्र मु।

50 पुस्‍ता-पुस्‍ता सम्‍म परमेश्वरजी खिए डर म्‍हाँदिब्‍मैंलाई दया लम्।

51 परमेश्वरजी थेबै के लम्:

चजी एकोहोर सैं प्‍याबै घमण्‍डीमैंए तान के हिना बिना लसी चमैंलाई ल्‍हाम्,

52 म्रुँजगए शासन चजी प्‍हेंवासी,

च्‍योंब् तसी टिबै म्‍हीमैंलाई थेब् लभिंमु।

53 फो ख्रेंब्‍मैंलाई लिंब लिंबै चब् चल् भिंमु,

तर प्‍ल्‍होब्‍मैंलाई थेदें लसी ल्‍हाम्।

54 ङ्ह्योए खेजगने लबै कबूल अनुसार

ह्रोंसलाई म्‍हाँदिबै इस्राएल जातिलाई मदत पिंबर युइमु,

55 फेरि अब्राहाम नेरो चए सन्‍तानलाई परमेश्वरजी

ह्रोंसए दया लबर खोंयोंई म्‍लिरिबा आरे।”

56 झाइले मरियम इलीशिबाने महीना सोंलदे टिसी ह्रोंसए धिंर एह्याई।

यूहन्‍नाए जन्‍म

57 झाइले इलीशिबाए सुत्‍केरी तबै बेला तसी च्‍ह फिई।

58 परमेश्वरजी इलीशिबाए लागिरी उत्तिल्‍ले थेबै दयालु के लइमु बिबै ताँ थेसी इलीशिबाए ङ्हेब-ट्हुबमैं नेरो ह्रजे-म्‍हजेजग चलाई म्रोंसी बालुन सैं तोंई।

59 च्‍ह फिबै लिउँइजी प्‍ह्रेगैंर्न ह्रजे-म्‍हजेमैं कोलोए ट्हुबीर चिनु क्‍याँबर खई। [आमुयुँमैंला ट्हुबीर चिनु क्‍याँबै रीति-थिति यहूदी जातए चलन मु।] चमैंजी चलाई जखरिया, आबाए मिं दों तब् थेंब् म्‍हैई,

60 तर चए आमाजी बिई, “आङीं, चुए मिं यूहन्‍ना तब्‍मु,” बिई।

61 चमैंजी जवाफ पिंई, “तर क्‍हेमैंए ह्रजे-म्‍हजे न्‍होंरी छाबै मिं मुबै म्‍ही खबै आरे,” बिई।

62 झाइले कोलोए आबा पोंला आखाँसेरो चने हस्‍ता लसी ङ्युइई, “कोलोए मिं तो थेंथें ङ्हाँमु?” बिई।

63 चजी प्‍ह्रीबै सै ह्रिसी “चुए मिं यूहन्‍ना ग” बिसी प्‍ह्रीई। तान छक्‍क पर्दिई।

64 झाइले जखरियाए सुँ च बेलार्न पोंल् खाँब् तई, झाइले चजी परमेश्वरलाई प्रशंसा लई।

65 झाइले ङ्हेब-ट्हुबमैंजी छाबै परमेश्वरजी लबै के म्रोंसी बेले ङ्हींई। चु तान ताँजग यहूदिया अंचलए पहाड़ी एरिया खन्‍तदन फैलिदिई।

66 ख-खबजी चु ताँ थेई, चमैंजी “चु कोलो खैब तब्‍ङें?” बिसी सैंर म्‍हैंई, तलेबिस्‍याँ परमेश्वरए शक्ति क्‍ह्रोंसेन्‍ले च कोलोने मु बिसी चमैंजी थाहा सेला।

जखरियाजी परमेश्वरए ताँ पोंबा

67 कोलोए आबा जखरिया पवित्र आत्‍मा-सैंजी भरिपूर्ण तसी जखरियाजी परमेश्वरए ताँ छले पोंई:

68 “इस्राएल जातिजी म्‍हाँदिबै परमेश्वरलाई,

भजन प्रिंले, ङ्ह्योए प्रभुलाई।

तलेबिस्‍याँ ह्रोंसए त्‍हाँबै जनतालाई त्‍होबरी

नेरो जुगुदिभिंबै लागिर खिन् युइमु,

69 ङ्ह्योए लागिर थेबै जुगुदिबै म्‍ही कुल्‍भिंइमु।

च म्‍ही परमेश्वरलाई म्‍हाँदिबै स्‍योंम्‍बै म्रुँ दाऊदए सन्‍तानर खइमु।

70-71 परमेश्वरजी ङ्ह्योए शत्रुउँइले ङ्ह्योलाई जुगुदिभिंमु बिई,

फेरि ङ्ह्योए विरोधीमैंलाई ट्होवाम् बिसी कबूल लई।

चु ताँ ह्रोंसए ताँ बिभिंबै स्‍योंम्‍बै म्‍हीजगउँइले छाबै कबूल चजी फुइमु,

फेरि ङ्ह्योए बेलारी चु कबूल पूरा तसेन्‍मु।

72-73 ङ्ह्योए खे अब्राहामने बालु छले कबूल लई,

झाइले ङ्ह्योए खेमैंलाई दया लम् बिई,

फेरि ह्रोंसए पवित्र कबूल म्‍लिरिबा आरे बिई।

74 ‘ङ्ह्योलाई शत्रुजगए योउँइले जुगुदिसी

ङ्ह्योजी आङ्हींल्‍ले खिलाई म्‍हाँदिल् खाँमु,

75 फेरि ह्रोंसए छ भरिन् परमेश्वरलाई ङ्ह्योए जीउ सुम्‍पिदिसी,

ङ्ह्योजी छ्याँबै के लसी प्‍ह्रल् योंमु।’

कबूल छाबन् मुला।

76 ओ ङए च्‍ह झज, क्‍हीलाई ङजी छ बिमु:

क्‍ही तान भन्‍दा थेबै परमेश्वरए ताँ बिभिंबै म्‍ही तब्‍मु,

तलेबिस्‍याँ परमेश्वरजी कुल्‍भिंबै म्रुँए ओसों क्‍ही प्‍ह्रसी

चए लागिर घ्‍याँ तयार लब्‍मु।

77 परमेश्वरए म्‍हीजगलाई खैले जुगुदिब् बिस्‍याँ

‘ह्रोंसए आछ्याँबै केजगए माफ परमेश्वरउँइले योंसी जुगुदिइमु’ बिसी

क्‍हीजी चमैंलाई थाहा पिंब्‍मु।

78 ङ्ह्योए परमेश्वरए सैंरी दया मु।

भरखर होबै त्‍हीयाँ ङ्ह्योए फिरी प्रेब् दोंले

परमेश्वरजी ङ्ह्योलाई जुगुदिभिंम् बिबै थाहा पिंबर होंइमु।

79 छ तसी खबजी ‘ङ सिल् त्‍हुम्’ बिसी अन्‍यारोर टिब् दोंले ङ्हींरिमु,

चलाई जुगुदिभिंब्‍मु बिसी परमेश्वरजी थाहा पिंब्‍मु,

झाइले शान्‍तिए घ्‍याँ उँइँबरी ङ्ह्योलाई उज्‍यालो प्रेल् भिंब्‍मु।”

80 झाइले कोलो बडिमा चए सैं या भोंब तई। इस्राएल जातिए उँइँर त्‍होंबै दिन आतन् सम्‍म म्‍ही आटिबै एरियारी टिई।

ईशुए जन्‍म

(मत्ती १:१८-२५)

2

च बेलारी तान म्‍हीजगलाई जनसंख्‍या च्‍ह्योबै लागिर मिं प्‍ह्रील् त्‍हुम् बिसी हुकुम तई। अगस्‍टस बिबै रोमी महाराजाधिराजउँइले च जनसंख्‍या लबै हुकुम खई।

2 (चु ओसोंबै जनसंख्‍या तमा क्‍युरिनियस बिबै म्‍ही सिरिया देशए अंचलाधीश मुला।)

3 तानमदीन् ह्रोंसए नाँसर्बै अड्डारी मिं प्‍ह्रीबर ह्याई।

4 यूसुफ या गालील अंचलए नासरत नाँसरी टिमा, यहूदीया अंचल बेतलेहेम बिबै नाँस सम्‍म ह्याई। चए खे दाऊद बिबै म्रुँ च बेतलेहेम नाँसरी फिसेरो यूसुफ बेतलेहेमर ह्याई।

5 चने छदुछंग्र लबै चमिंरी मरियमने प्रि मिं प्‍ह्रील् भिंबर ह्याई। मरियम प्‍हसी नोसेन्‍मुला।

6 झाइले बेतलेहेम बिबै नाँसर टिमा मरियमए सुत्‍केरी तबै बेला तसी

7 चजी चए च्‍ह थेबा फिई। फेरि चलाई थौनीजी बेर्दिसी ख्‍योदोमैंए चब् चबै डोंडरी ने थेंई, तलेबिस्‍याँ चमैंए लागिर होटल धिंरी टिबै बास आरेला।

प्‍ह्रोंछैंमैं नेरो स्‍वर्गदूतमैं

8 च बेतलेहेम बिबै नाँसए खोल-टोलरी प्‍ह्रोंछैंजग ह्रोंसए र-क्‍युलाई ङ्ह्योबर म्‍हुँइँस तिरो म्‍ही आटिबै एरियार टिरिला।

9 घरिन्‍न च प्‍हसी फिबै म्‍हुँइँसरी स्‍वर्गदूत घ्रि चमैंए उँइँरी रायुसी परमेश्वरए थेबै उज्‍यालो चमैंए वरिपरि प्रेई। छ तसी चमैं बेले प्‍ल्‍ह लोंई।

10 तर स्‍वर्गदूतजी चमैंलाई बिई, “आङ्हींन्! तलेबिस्‍याँ ङजी क्‍हेमैंए लागिर सैं तोंबै खुशीए खबर भुइमु। च ताँ पूरा तसेरो परमेश्वरए तान म्‍हीमैं सैं तोंम्।

11 तोगो म्‍हुँइँसरी बेतलेहेम बिबै नाँसरी क्‍हेमैंए लागिर जुगुदिभिंबै म्‍ही फिइमु। चन् परमेश्वरजी कुल्‍भिंबै म्रुँ, अथवा ख्रीष्‍ट, झाइले प्रभु ग।

12 क्‍हेमैंजी निश्‍चय थाहा योंबै चिनु छाबन् तई: च भरखर फिबै कोलो थौनीजी बेर्दिसी ख्‍योदोए चब् चबै डोंडर ने थेंब क्‍हेमैंजी म्रोंसी ङो सेब्‍मु,” बिई।

13 एक्‍कासि च स्‍वर्गदूतने प्रि स्‍वर्गर्बै थेबै पल्‍टन घ्रि म्रोंई। च स्‍वर्गदूतमैंजी परमेश्वरलाई छले भजन लई,

14 “मुए फिरी परमेश्वरलाई जय तरिगे,

पृथ्‍वीरी परमेश्वरजी त्‍हाँबै म्‍हीजगलाई शान्‍ति तरिगे।”

15 झाइले स्‍वर्गदूतमैं चमैंउँइले स्‍वर्गरी छ्युडिह्यासी प्‍ह्रोंछैंमैंजी ह्रोंस-ह्रोंसरी बिई “छ्यो। बेतलेहेम सम्‍म ह्याले। झाइले परमेश्वरजी ङ्ह्योलाई खबर पिंबै चु ताँजग ङ्ह्योले,” बिई।

16 चमैं क्‍ह्योह्यासी मरियम नेरो यूसुफ मुबै क्‍ल्‍होर फेनेसी त्‍होई। झाइले डोंडर रोरिबै च्‍युथिरी कोलो म्रोंई।

17 चलाई म्रोंबै लिउँइजी कोलोए बारेर स्‍वर्गदूतजी बिबै ताँ प्‍ह्रोंछैंमैंजी तानलाई सुनिदिई।

18 चमैंए ताँ थेब्‍मैं तान अचम्‍म म्‍हाँदिई,

19 तर मरियमजी चु तान ताँ छेन्‍ले म्‍हैंसी सैंर थेंई।

20 झाइले प्‍ह्रोंछैंमैं एह्यामा चमैंजी थेब् नेरो म्रोंबै तान ताँए लागिर परमेश्वरलाई भजन प्रिंसी धन्‍यवाद पिंई। छले स्‍वर्गदूतजी चमैंलाई खै बिला छान् तई।

ईशुए मिं थेंबा

21 प्‍हसी फिसी प्‍ह्रेगैं तसेरो कोलोलाई ट्हुबीर चिनु थोबै बेला तई। झाइले चलाई ईशु मिं थेंई। चु मिं आमाजी प्‍हसी नोब् भन्‍दा ओसों स्‍वर्गदूतजी बिथेंला।

ईशुलाई मन्‍दिरर चडिदिबा

22 परमेश्वरजी मोशाउँइले पिंबै नियम अनुसार चमैंए रो छोंबै बेला तमा कोलो ईशु परमेश्वरलाई पिंबर चमैंजी यरूशलेम शहरर बोई,

23 तलेबिस्‍याँ परमेश्वरए नियमर छले प्‍ह्रीइमु, “तान च्‍ह थेबजी परमेश्वरलाई म्‍हाँदिबै के लबरी जीवन सुम्‍पिदिल् त्‍हुम्।”

24 फेरि परमेश्वरए नियमजी बिबै अनुसार, अथवा “कुर जोडा घ्रि, कि परेवा झज ङ्हीं,” च सै या छेसी वलिदान पिंबरी मन्‍दिरर ह्याई।

25 च बेलार्न यरूशलेम शहरर शिमियोन बिबै म्‍ही घ्रि टिमला। च ठीक के लबै म्‍ही मुला, फेरि परमेश्वरलाई म्‍हाँदिबै म्‍ही मुला। इस्राएल जातिलाई दुःख तसी परमेश्वरजी जुगुदिभिंब्‍मु बिसी शिमियोन च बेलाए लागिर भैंरिला। फेरि पवित्र आत्‍मा-सैं चने मुला।

26 परमेश्वरजी कुल्‍भिंबै म्रुँलाई, अथवा ख्रीष्‍टलाई, चजी आम्रोंन् सम्‍म आसि बिबा पवित्र आत्‍मा-सैंउँइले चजी ओसोंन थाहा योंला।

27 झाइले तोगो पवित्र आत्‍मा-सैंजी शिमियोनलाई “मन्‍दिरर होंन्,” बिई। होंमा ईशुए आबा-आमाजी परमेश्वरलाई सुम्‍पिदिबर ईशुलाई भबै बेलारी चमैंने त्‍होई।

28 शिमियोनजी कोलोलाई योई छेसी परमेश्वरलाई धन्‍यवाद पिंमा छ बिई,

29 “लु, प्रभु, तोगोन् क्‍हीजी ङने बिबै कबूल पूरा तइमु,

तलेबिस्‍याँ चु कोलो क्‍हीजी कुल्‍भिंबै म्रुँ ग।

छ तसी त्‍हेरो ङ शान्‍तीले सिह्याल् खाँम्,

30 तलेबिस्‍याँ ङए म्‍यींजी चु कोलो म्रोंसेरो

क्‍हीजी क्‍हीए म्‍हीमैंलाई जुगुदिभिंब्‍मु बिसी ङजी थाहा सेल् खाँई।

31 क्‍हीजी लबै चु जुगुदिभिंबै के तान जातिजी म्रोंब्‍मु।

32 फेरि चु कोलोजी क्‍हीए जाति इस्राएललाई छ्याँबै बयान भब्‍मु।

फेरि अरू जातिमैंजी क्‍हीए घ्‍याँ थाहा सेरिगे बिसी

च म्‍यीं थोंभिंबै उज्‍यालो तब्‍मु।”

33 कोलोए बारेर चु ताँ थेमा चए आबा-आमा छक्‍क म्‍हाँदिई।

34 फेरि शिमियोनजी चमैंलाई आशीष्‍म्‍ल पिंसी मरियमलाई छ बिई,

“ङ्ह्योद्, इस्राएल जातिमैं न्‍होंर कोईलाई नाश लबरी फेरि कोईलाई जुगुदिभिंबरी

परमेश्वरजी चु कोलोलाई कुलिइमु।

च छलेन परमेश्वरजी न्‍याय लब्‍मु बिबै चिनु तसेरो

ल्‍हे म्‍हीजगजी चलाई विरोध लब्‍मु।

35 छ तमा चजी म्‍हीमैंए सैं न्‍होंर्बै विचारजग उँइँवाब्‍मु।

झाइले [क्‍हीए च्‍हलाई चमैंजी विरोध लमा]

छ्यारिबै तरवारजी हुब् दोंले दुःखजी क्‍हीए सैं नब्‍मु।”

36-37 झाइले फेरि च शहररी आशेर बिबै खेए सन्‍तानर्बै फनुएलए चमीं अन्‍ना बिबै चमिंरी माँब मुला। विवाह लसी ङ्यीदीं मात्रे चए फने टिसी फ सिला। चए फ सिसी च अर्को प्रेच्‍यु से प्‍ल्‍ही वष्‍म्‍ल सम्‍म सोई। चजी परमेश्वरए सैंर्बै ताँ बिभिंमला। प्रार्थना लसी वर्त टिसी, च त्‍हीयाँ-म्‍हुँइँस परमेश्वरलाई म्‍हाँदिसी खोंयोंई मन्‍दिररी टिरिमला।

38 झाइले ईशुए आबा-आमा मन्‍दिरर मुमा अन्‍नाजी कोलो ईशुलाई म्रोंई। परमेश्वरलाई धन्‍यवाद पिंई। फेरि “परमेश्वरजी यरूशलेमथेंमैंलाई जुगुदिभिंबै बेला खोंयों तम्? खोंयों तम्?” बिबै म्‍हीमैं तानलाई अन्‍नाजी ईशुए बारेर्बै ताँ सुनिदिभिंई।

नासरत एह्याबै ताँ

39 झाइले परमेश्वरए नियम अनुसार लल् त्‍हुबै तान के पूरा लल् खाँसी यूसुफ नेरो मरियमजी कोलो बोसी गालील अंचलर्बै नासरत बिबै ह्रोंसए नाँसर एह्याई।

40 फेरि कोलो बडिमा भोंब तई, ह्रब-सेब पूरा मुला। परमेश्वरजी चलाई आशीष पिंई।

कोलो ईशु मन्‍दिरर मुबै ताँ

41 साल सालरी क्‍यु सैबै चाड़ए बेलारी ईशुए आबा-आमा यरूशलेमरी ह्याब्रें लमला। [च चाड़ए मतलब चु ग: पहिले पहिले इस्राएल जाति इजिप्‍ट बिबै देशरी केब-नोकर तसी मुला। झाइले परमेश्वरजी चमैंलाई मदत पिंसी जुगुदिभिंई। इजिप्‍ट देशर्बै ठागुजौ तानलाई परमेश्वरजी सैवाई। तर इस्राएल जातिमैंलाई जुगुदिबै हुकुम पिंई, अथवा “क्‍यु सैसी क्‍युए को म्रार फोल् त्‍हुम्” बिई। झाइले परमेश्वरजी क्‍ह्युए को फोबै धिंजगर्बै ठागुजगलाई बिरिदिसी आसै।]

42 झाइले ईशु बाह्र वर्षर्बै उमेर तमा चाड़ म्‍हाँदिबै चलन अनुसार चमैं यरूशलेमरी ह्याई।

43 चाड़ खाँबै बेला सम्‍म टिसी आबा-आमा धिंर एह्यामा ईशु यरूशलेमरी टिई, तर आबा-आमाजी थाहा आयों।

44 घ्‍याँर्बै हूलरी मुलाई ङ्हाँसी तिगैंबै घ्‍याँ प्‍ह्रना प्‍ह्रन् चमैंजी इष्‍टामित्र नेरो ङो सेब्‍मैं न्‍होंरी ईशुलाई म्‍हैब्रें लला।

45 तर ईशुलाई आयोंसी चमैं यरूशलेमर एई। एसी चलाई चर म्‍हैई।

46 झाइले सोंगैं लिउँइजी मन्‍दिररी चलाई योंई। धर्मगुरुजगने कुँरिमा चमैंए ताँ थेसी चमैंलाई प्रश्‍न लना कुँरिना।

47 झाइले चए क्‍होबै शक्ति म्रोंसी, झाइले चए छ्याँबै जवाफजग थेसी तान छक्‍क पर्दिई।

48 फेरि आबा-आमाजी चलाई चर म्रोंसी अचम्‍म म्‍हाँदिई। चए आमाजी चलाई बिई, “ठागु, क्‍हीजी ङिलाई तले छाबै दुःख पिंला? लु, क्‍हीए आबा नेरो ङ शोक म्‍हाँदिसी म्‍है म्‍हैई खला,” बिई।

49 तर ईशुजी चमैंलाई बिई, “तले म्‍हैरिला? ङए आबाए धिंर ङ मुल् त्‍हुम् बिबा क्‍हेमैंलाई थाहा आरेल् वा?” बिई।

50 तर चजी बिबै ताँए मतलब चमैंजी आक्‍हो।

51 झाइले फेरि ईशु चमैंने बालु नासरतरी एह्यासी चमैंजी बिबै ताँ ङेंरिई। फेरि चए आमाजी चु तान ताँजग सैंर थेंई।

52 ईशु जीउ नेरो ज्ञान बडिदिह्याई। फेरि परमेश्वर नेरो म्‍हीमैं या चलाई म्रोंसी सैं तोंई।

बप्‍तिस्‍मा पिंबै यूहन्‍नाजी सुनिदिबै ताँ

(मत्ती ३:१-१२; मर्कूस १:१-८; यूहन्‍ना १:१९-२८)

3

झाइले फेरि रोमी शहरर महाराजाधिराज टाइबेरियस पन्‍ध्र साल राज लमा पन्‍तियस पिलातस यहूदियार्बै अंचलाधीश मुला। फेरि गालील बिबै अंचलरी हेरोद म्रुँ मुला, इतुरिया नेरो त्राखोनितिस बिबै जिल्‍लारी चए आदा फिलिप म्रुँ मुला। अविलेन बिबै अंचलरी लुसानियास म्रुँ मुला।

2 फेरि यरूशलेमरी हन्‍नास नेरो कैयाफास प्रधान पूजाहारीजग मुला। च बेलारी म्‍ही आटिबै एरियारी परमेश्वरजी जखरियाए च्‍ह यूहन्‍नालाई ताँ बिई।

3 छ तसी यर्दन स्‍योंए खोल-टोलरी युसी तान क्‍ल्‍होरी घुम्‍दिब्रें लसी यूहन्‍नाजी परमेश्वरए ताँ छले सुनिदिबर होंई: “आछ्याँबै के लबा प्‍यीसी परमेश्वरउँई सैं एद्। सैं एबै प्रमाण पिंबै लागिर क्‍युर प्‍लुँन्, अथवा बप्‍तिस्‍मा किंन्। झाइले परमेश्वरजी क्‍हेमैंए आछ्याँबै केलाई माफ पिंब्‍मु,” बिई।

4 धर्मशास्‍त्ररी स्‍योंम्‍बै परमेश्वरए ताँ बिभिंबै म्‍ही यशैयाहए वचन प्‍ह्रीबै किताबरी यूहन्‍नाए बारेर ओसोंन छले प्‍ह्रीला:

“म्‍ही आटिबै एरियारी म्‍ही घ्रिजी कै त्‍येसी छ बिसेन्‍मु,

‘प्रभुए लागिर घ्‍याँ तयार लद्!

खि प्‍ह्रबै लागिर पोखा घ्‍याँजग सोझो बनिदिद्!

5 तान खल्‍दा खोल्‍दों पूर्दिब,

झाइले तान डाँडा नेरो ढिस्‍का सम्‍म लब् दोंले,

फेरि बाङ्गो घ्‍याँजग सोझो,

कर आयोंबै घ्‍याँजग सजिलो लब् दोंले,

[ह्रोंसए आछ्याँबै के नेरो विचार प्‍यीवाद्]।

6 झाइले परमेश्वरजी चमैंलाई जुगुदिभिंबै इस्‍किम् तान म्‍हीजगजी म्रोंब्‍मु,’ बिब्‍मु।”

छले यशैयाहजी प्‍ह्रीथेंबै ताँ यूहन्‍ना खसी पूरा लई।

7 ल्‍हे म्‍हीमैं यूहन्‍ना ङाँर बप्‍तिस्‍मा किंबर खई। तर चजी चमैंलाई बिई, “ओ, प्‍हुरी दों तबै चलाकी म्‍हीजग। परमेश्वरजी तोगो पिंबै सजायउँइले उम्‍किदिल् खाँम् बिसी खबजी क्‍हेमैंलाई संझिदिभिंई?

8 [बरु च सजायउँइले क्‍हेमैं उम्‍किदिदि ङ्हाँम् बिस्‍याँ] सैं परमेश्वरउँई एद्, झाइले छ लसी क्‍हेमैंजी लबै छ्याँबै केजी प्रमाण उँइँन्। फेरि ‘ङ्ह्यो यहूदीजग परमेश्वरजी त्‍हाँबै म्‍ही अब्राहामए सन्‍तान तसेरो ङ्ह्यो परमेश्वरए सजायउँइले उम्‍किदिब्‍मु,’ बिबा ह्रोंस ह्रोंसन् आबिद्, तलेबिस्‍याँ परमेश्वरजी चु युमाँजगउँइले या अब्राहामए लागिर सन्‍तान लल् खाँम्।

9 क्‍हेमैं सिं धुँ दों तब् ग। तोगो या परमेश्वरजी केर आत्‍हुबै धुँए जरालाई थोबर तयार मु। छ्याँबै फल आरूबै तान सिं धुँजग तान थोवासी मिर झोंवाब्‍मु,” बिई।

10 झाइले ल्‍हे म्‍हीजगजी यूहन्‍नाने छले ङ्युइब्रें लई: “छ तसी ङिजी तो लल् त्‍हुम्, हजुर?”

11 यूहन्‍नाजी बिई, “खब्‍ने कमीज ङ्हीं मु चजी कमीज आरेब्‍मैंलाई घ्रि पिंरिगे, फेरि खबने चबै सै मु चजी फो ख्रेंब्‍जौलाई चल् भिंरिगे,” बिई।

12 झाइले सरकारए विदेशी सरकारए लागिर बाल रिब्‍मैं या बप्‍तिस्‍मा किंबर खला। चमैंजी यूहन्‍नाने ङ्युइई, “ओ गुरु, ङिजी तो लल् त्‍हुम्?”

13 फेरि चजी जवाफ पिंई, “म्‍हीजगउँइले किंल् त्‍हुबै पैसा भन्‍दा बढी पैसा कत्ति आकिंन्,” बिई।

14 झाइले कोई पल्‍टनर्बै सिपाहीजगजी ङ्युइई, “फेरि ङिलाई। ङिजी खै लल् त्‍हुम्?”

फेरि चजी बिई, “खब्‍लाज्‍यै ङ्हींजी लसी फेरि स्‍युर्गु दोष ल्‍हैदिसी चए सम्‍पत्ति आलुटिद्, बरु क्‍हेमैंए तलब कति कति योंमु, च च्‍हगर्न सन्‍तोष तद्,” बिई।

15 झाइले “परमेश्वरजी जुगुदिभिंबै बेला त्‍हेरो तब्‍मु” बिसी तान म्‍हीजगजी विचार लरिला, फेरि “परमेश्वरजी कुल्‍भिंबै म्रुँ चुन् मुना उ” बिसी यूहन्‍नाए फिर विचार लरिला।

16 तर यूहन्‍नाजी चमैं तानलाई बिई, “ङजी क्‍हेमैंलाई बप्‍तिस्‍मा पिंमा क्‍युर जीउ प्‍लुँभिंम्, तर ङ भन्‍दा थेबै म्‍ही युब्‍मु। च ङ भन्‍दा थेब् मुसेरो ङम् चए जुत्ताए तनी प्‍लब लायकबै आरे। चज्‍यैन क्‍हेमैंलाई पवित्र आत्‍मा-सैंजी नेरो मिजी शुद्ध लब्‍मु, अथवा बप्‍तिस्‍मा पिंब्‍मु।

17 [छ्याँब नेरो आछ्याँब म्‍ही छुटिदिबरी च तयार मु।] अन्‍नजग क्‍युँर्ब नेरो बतिदिबै लागिर चने नउली मु। खिए तान अन्‍न छेन्‍ले च्‍याब्‍मु। खि गहुँ धनसाररी जम्‍मा लब्‍मु, तर प्‍वी चाहिं खोंयोंई आसिबै मिर ख्रोंवाब्‍मु,” बिसी नमुना थेंई।

18 झाइले फेरि छाबै ल्‍हे किसिमबै ताँजगउँइले परमेश्वरजी कुल्‍भिंबै म्रुँए बारेर्बै खुशीए खबर सुनिदिमा यूहन्‍नाजी म्‍हीजगलाई अर्ती पिंमला।

19 तर चजी म्रुँ हेरोदलाई या “क्‍हीजी लबै के परमेश्वरए उँइँर ठीक आता” बिसी दोष ल्‍हैदिई, तलेबिस्‍याँ हेरोदजी ह्रोंसए आदाए म्रिं हेरोदियासलाई जारीले भुइला। फेरि अरू आछ्याँबै के ल्‍हेन् लला।

20 झाइले च केए फिरी चजी यूहन्‍नालाई झयालखानरी च्‍युवासी झन् आछ्याँबै के थप्‍दिई।

ईशुजी बप्‍तिस्‍मा किंबा

(मत्ती ३:१३-१७; मर्कूस १:९-११)

21 च भन्‍दा ओसों तिगैं यूहन्‍नाजी तान म्‍हीजगलाई क्‍युर प्‍लुँसी बप्‍तिस्‍मा पिंमा चजी ईशुलाई या क्‍युर प्‍लुँसी बप्‍तिस्‍मा पिंई। झाइले ईशु परमेश्वरने प्रार्थना लमा स्‍वर्गर्बै म्रा थोंई।

22 झाइले ढुकुरए क्‍होले पवित्र आत्‍मा-सैं युसी ईशुए फिरी न्‍हेई। फेरि स्‍वर्गउँइले म्‍हीमैंजी छ बिबै शब्‍द थेई: “क्‍ही ङए च्‍ह, ङए प्‍यारो च्‍ह ग। क्‍हीलाई म्रोंसी ङ बेले सैं तोंइमु,” बिब् थेई।

ईशुए खलक

(मत्ती १:१-१७)

23 झाइले ईशुजी खिए मुख्‍य के लबर शुरू लमा सोंच्‍यु वर्ष जति तला। खिए आबा यूसुफ ग बिबा तानजी छ म्‍हैंला।

यूसुफए आबा एली मुला।

24 एलीए आबा मत्तात मुला।

मत्तातए आबा लेवी मुला।

लेवीए आबा मलकी मुला।

मलकीए आबा यान्‍ना मुला।

यान्‍नाए आबा यूसुफ मुला।

25 यूसुफए आबा मत्तियाह मुला।

मत्तियाहए आबा आमोस मुला।

आमोसए आबा नहूम मुला।

नहूमए आबा इसली मुला।

इसलीए आबा नग्‍गै मुला।

26 नग्‍गैए आबा मात मुला।

मातए आबा मत्तियाह मुला।

मत्तियाहए आबा शिमी मुला।

शिमीए आबा योसेख मुला।

योसेखए आबा योदा मुला।

27 योदाए आबा यूहन्‍ना मुला।

यूहन्‍नाए आबा रेशा मुला।

रेसाए आबा जरूबाबेल मुला।

जरूबाबेलए आबा सलतिएल मुला।

सलतिएलए आबा नेरी मुला।

28 नेरीए आबा मलकी मुला।

मलकीए आबा अद्दी मुला।

अद्दीए आबा कोसाम मुला।

कोसामए आबा इलमोदाम मुला।

इलमोदामए आबा एर मुला।

29 एरए आबा यहोशुआ मुला।

यहोशुआए आबा इलाजार मुला।

इलाजारए आबा योरीम मुला।

योरीमए आबा मत्तात मुला।

मत्तातए आबा लेवी मुला।

30 लेवीए आबा शिमोन मुला।

शिमोनए आबा यहूदा मुला।

यहूदाए आबा यूसुफ मुला।

यूसुफए आबा योनान मुला।

योनानए आबा एलियाकिम मुला।

31 एलियाकिमए आबा मलैयाह मुला।

मलैयाहए आबा मिन्‍नाह मुला।

मिन्‍नाहए आबा मत्तात मुला।

मत्तातए आबा नातान मुला।

नातानए आबा दाऊद मुला।

32 दाऊदए आबा यस्‍सी मुला।

यस्‍सी आबा ओबेद मुला।

ओबेदए आबा बोअज मुला।

बोअजए आबा सल्‍मोन मुला।

सल्‍मोनए आबा नहशोन मुला।

33 नहशोनए आबा अमीनादाब मुला।

अमीनादाबए आबा अरनी मुला।

अरनीए आबा हेस्रोन मुला।

हेस्रोनए आबा फिरिस मुला।

फिरिसए आबा यहूदा मुला।

34 यहूदाए आबा याकूब मुला।

याकूबए आबा इसहाक मुला।

इसहाकए आबा अब्राहाम मुला।

अब्राहामए आबा तेरह मुला।

तेरहए आबा नाहोर मुला।

35 नाहोरए आबा सरूग मुला।

सरूगए आबा रउ मुला।

रउए आबा पिलिग मुला।

पिलिगए आबा एबीर मुला।

एबीरए आबा शिलह मुला।

36 शिलहए आबा कैनान मुला।

कैनानए आबा अर्पक्षद मुला।

अर्पक्षदए आबा शेम मुला।

शेमए आबा नूह मुला।

नूहए आबा लामेक मुला।

37 लामेकए आबा मथुशिलह मुला।

मथुशिलहए आबा हनोक मुला।

हनोकए आबा यिरिद मुला।

यिरिदए आबा महललेल मुला।

महललेलए आबा कैनान मुला।

38 कैनानए आबा एनोश मुला।

एनोशए आबा शेत मुला।

शेतए आबा आदम मुला।

आदमए आबा परमेश्वर मुला।

शैतानजी ईशुलाई भाँडिदिब् म्‍हैबा

(मत्ती ४:१-११; मर्कूस १:१२-१३)

4

ईशुजी बप्‍तिस्‍मा किंसी पवित्र आत्‍मा-सैंजी भरिपूर्ण तई। झाइले ईशु यर्दन स्‍योंए खोल-टोलउँइले एई। झाइले पवित्र आत्‍मा-सैंजी चलाई म्‍ही आटिबै एरियारी सदेंई।

2 ईशु चर प्‍ल्‍हीच्‍यु दिन सम्‍म टिमा परमेश्वरए शत्रु शैतानजी ईशुलाई भाँडिदिब् म्‍हैई। [शैतानए अरू मिंए मतलब स्‍युर्गु ग।] च्‍हौ दिन सम्‍म तोई आचन्‍ले टिमा ईशुलाई फो ख्रेंला।

3 झाइले च शैतानजी ईशुलाई बिई, “क्‍ही क्‍ह्रोंसेन्‍ले परमेश्वरए च्‍ह ग बिस्‍याँ चु युमाँलाई ‘चबै सै तह्याद्’ बिद् आ,” बिई।

4 तर ईशुजी चलाई जवाफ पिंई, “धर्मशास्‍त्ररी छान् प्‍ह्रीइमु,

‘म्‍ही चबै सै चसी मात्रे आसो।’”

5 झाइले शैतानजी ईशुलाई नुबै क्‍ल्‍होर बोसी घरिन्‍न खिलाई संसारए तान राज्‍यजग उँइँसी बिई,

6 “चु तान राज्‍यजगए अधिकार नेरो चर्बै स्‍वाबै सैजग ङजी क्‍हीलाई पिंस्‍यो। चु तान ङजी योंइमु, फेरि खबलाई ङ पिं पिं ङ्हाँमु चलाई ङजी पिंल् खाँम्।

7 छ तसी क्‍हीजी ङलाई फ्‍योस्‍याँ चु तोन्‍दोरी क्‍हीजी योंब्‍मु,” बिई, च शैतानजी।

8 तर ईशुजी चलाई जवाफ पिंई, “धर्मशास्‍त्ररी छान् प्‍ह्रीइमु,

‘क्‍हीजी ह्रोंसए प्रभु परमेश्वरलाई फ्‍योदु,

खिलाई मात्रे सेवा लद्।’”

9 झाइले शैतानजी ईशुलाई यरूशलेम शहरर बोसी मन्‍दिरए तान भन्‍दा नुबै च्‍होरी राल् भिंई। चजी ईशुलाई बिई, “परमेश्वरए च्‍ह ग बिस्‍याँ झुइले फाल् झोंन्,

10 तलेबिस्‍याँ धर्मशास्‍त्ररी छले प्‍ह्रीइमु:

‘क्‍हीलाई जुगुदिबै लागिरी परमेश्वरजी ह्रोंसए स्‍वर्गदूतजग कुल्‍भिंब्‍मु।’

11 फेरि

‘क्‍हीए प्‍हली युमाँरी आथुरिगे बिसी

चमैंए योजी क्‍हीलाई थाम्‍दिभिंब्‍मु।’

छाबन प्‍ह्रीइमु,” बिई, च शैतानजी।

12 तर ईशुजी जवाफ पिंई, “धर्मशास्‍त्ररी चु ताँ या प्‍ह्रीइमु,

‘क्‍हीजी ह्रोंसए प्रभु परमेश्वरलाई, जाँच लबा आता।’

बिइमु,” बिई।

13 झाइले शैतानजी ईशुलाई तान किसिमले भुल्‍दिवाब् म्‍हैंल् खाँसी, “च केए लागिर अर्को बेला तलाई,” बिसी ईशुलाई वाथेंसी ह्याई।

गालील अंचलरी ईशुजी ताँ लुभिंबर शुरू लबा

(मत्ती ४:१२-१७; मर्कूस १:१४-१५)

14 झाइले फेरि ईशु गालील अंचलरी एमा पवित्र आत्‍मा-सैंजी पिंबै शक्ति चने तई। फेरि ईशुए बारेर्बै ताँ च वरिपरिर्बै तान खोल-टोलरी फैलिदिह्याई।

15 झाइले चर्बै सभा धिंजगरी परमेश्वरए ताँ लुभिंमला। छ तसी खिजी तान म्‍हीउँइले जश योंई, अथवा छ्याँबै बयान तई।

ईशुलाई ह्रोंसए नाँसथेंमैंजी आक्‍वेंबा

16 झाइले ईशु ह्रोंस् हुर्कुदिबै नाँस नासरतर ह्याई। ह्रोंसए चलन अनुसार यहूदीमैंए छुट्टी दिन शनिवाररी चर्बै सभा धिं न्‍होंर होंई। झाइले धर्मशास्‍त्र खेबर राई।

17 चर्बै म्‍हीमैंजी परमेश्वरए ताँ बिभिंबै म्‍ही यशैयाहजी प्‍ह्रीबै किताब ईशुलाई पिंई। चजी किताब खोल्‍दिसी चु ताँ स्‍यासी चमैंलाई सुनिदिभिंई,

18 “प्रभुए आत्‍मा-सैं ङने मुसेरो ङलाई शक्ति नेरो हक पिंइमु,

कारण गरीबमैंलाई खुशीए खबर सुनिदिबर ङलाई त्‍हाँइमु।

‘कैदीमैंलाई परमेश्वरजी त्‍येभिंब्‍मु,

फेरि कनजगलाई म्‍यीं म्रोंल् लभिंब्‍मु,’ सुनिदिबर ङलाई कुल्‍भिंइमु।

झाइले दुःख पर्दिब्‍मैंलाई जुगुदिभिंबर,

19 फेरि परमेश्वरजी खिए म्‍हीजौलाई जुगुदिभिंबै बेला तई,

बिसी थाहा पिंबर ङलाई कुल्‍भिंइमु,”

बिसी खेई।

20 च्‍हौ खेल् खाँसी ईशुजी किताब बन्‍द लसी सभा धिंर्बै नोकरलाई पिंई। झाइले खि कुँसी धिं न्‍होंर्बै तान म्‍हीजौजी खिलाई ङ्ह्योरिला।

21 फेरि चमैंलाई ईशुजी बिई, “तियाँ क्‍हेमैंजी चु ताँ थेमा, चु धर्मशास्‍त्रर्बै वचनजी तो बिमु, छान् तइमु,” बिई।

22 झाइले चमैं तानजी खिए बारेरी चु स्‍वाबै म्‍ही ग, बिबा सैंरी म्‍हैंमला। फेरि खिजी पोंबै छ्याँबै ताँजग थेसी छक्‍क पर्दिई, तर चमैंजी बिई, “चुम् यूसुफए च्‍ह, आङीं वा?” बिई।

23 झाइले ईशुजी चमैंलाई बिई: “ ‘ओ डाक्‍टर, ह्रोंसलाई सल् लभिंन्’ बिबै उखान क्‍हेमैंजी ङलाई बिबि ङ्हाँइमु, आङीं वा? अथवा ‘कफर्नहुम बजारर लबै केजौए बारेर ङिजी ताँ थेइमु। च केजौ ह्रोंसए नाँसरै या लदु,’ बिसी क्‍हेमैंजी ङलाई बिब्‍मु, आङीं वा?

24 तर छेनाले थेद् ओ, परमेश्वरए ताँ बिभिंबै म्‍ही खबलाई या ह्रोंसए नाँसर्बै म्‍हीजौजी आक्‍वें, आम्‍हाँदि।

25 तर छेन्‍ले याद थेंन्, परमेश्वरए स्‍योम्‍बै ताँ बिभिंबै म्‍ही एलियाए बेलारी इस्राएल देशरी साडे सोंदीं सम्‍म नाँ आयुसी थेबै अनिकाल तई। च बेलारी इस्राएल जातिरी फ सिह्याबै चमिंरी ल्‍हेन् मुला।

26 तर चमैं ङाँर परमेश्वरजी एलियालाई आकुला। बरु इस्राएल देश भन्‍दा अर्को सिडोन देशर्बै सारफत बिबै नाँसरी फ सिह्याबै चमिंरी घ्रि ङाँर मात्रे मदत पिंबर एलियालाई कुल्‍भिंई।

27 फेरि परमेश्वरए अर्को ताँ बिभिंबै म्‍ही एलीशाए पालोरै या इस्राएल जातिर कोर खबै म्‍हीजौ ल्‍हेन् मुला। तर च कोर खब्‍मैं घ्रि मात्रे एलीशा ङाँर खमा आसा, बरु अरू जाति सिरियाए नामान बिबै म्‍ही मात्रे खसी सई,” बिई।

28 तर चु ताँ थेसी सभा धिंर मुब्‍मैं तान बेले रिस खई।

29 चमैंजी ईशुलाई नाँसउँइले बाहिरू घिसार्दिबोसी “चलाई प्‍ह्रोउँइले भ्‍योंले” बिसी चमैंए नाँसर्बै डाँडाए चू सम्‍म बोई,

30 तर ईशु हूलए म्‍हाँजुउँइले प्‍ह्रसी ह्रोंसए घ्‍याँ क्‍हाई।

ईशुजी मों स्‍याबै म्‍ही सल् लबा

(मर्कूस १:२१-२८)

31 झाइले ईशु गालील अंचलर्बै कफर्नहुम बिबै बजारर ह्यासी सभा धिंर शनिवारए छुट्टी दिनरी म्‍हीजगलाई लुभिंमला।

32 खिए लुभिंबै ताँ थेसी चमैंलाई छक्‍क पर्दिई, तलेबिस्‍याँ अधिकारउँइले खिजी ताँ पोंमला।

33 फेरि चरी मोंजी स्‍याबै म्‍ही घ्रि मुला। चजी थेबै कै त्‍येसी चिचिदिई,

34 “ऐया, ओ नासरतर्बै ईशु, ङिलाई क्‍हीजी तो लब् म्‍हैला? ङिलाई सैबर खल् वा? ङजी क्‍हीलाई ङो सेम्। क्‍हीम् परमेश्वरजी कुल्‍भिंबै पवित्र म्‍ही ग,” बिई।

35 तर ईशुजी मोंलाई हौदिसी बिई, “तोई आबिद्। च म्‍हीलाई त्‍होंखो,” बिई। झाइले तान म्‍हीजौए उँइँर मोंजी च म्‍हीलाई क्‍हुरवाई, तर चलाई तोई नला आलल्‍ले त्‍होंखइ।

36 छ तब् म्रोंसी तान म्‍हीजौलाई बेले छक्‍क पर्दिसी ह्रोंस ह्रोंसन् ताँ लसी छ बिमला, “चु खैबै ताँ जा? तलेबिस्‍याँ ईशुजी थेबै अधिकार नेरो शक्तिजी मोंजगलाई हौदिसी चमैं त्‍होंह्याइमु,” बिई।

37 झाइले ईशुए बारेर्बै ताँ वरिपरिर्बै तान खोल-टोलरी फैलिदिह्याई।

ईशुजी ल्‍हे नब्‍मैंलाई सल् लबा

(मत्ती ८:१४-१७; मर्कूस १:२९-३४)

38 झाइले सभा धिंउँइले त्‍होंसी ईशु शिमोनए धिंर ह्याई। च बेलार शिमोनए स्‍युमीं बेले जरा खसी नरिला। झाइले चर्बै म्‍हीमैंजी ईशुने “चु चमिंरी सल् लभिंन्,” बिई।

39 फेरि ईशु च ङाँर खसी रासी “प्‍यीवाद्” बिसी जरोलाई हुकुम पिंई। छ तसी जरोजी चलाई प्‍यीवाई। झाइले सबै तोदोंन् च चमिंरी रिसी चमैंलाई सेवा सुसार लई।

40 झाइले त्‍हीयाँ ल्‍यीबी छेबै बेलार ख-खब ङाँरी नब्‍मैं मुला, चमैंजी नब्‍मैं ईशु ङाँर भई। नब्‍मैंए अनेक किसिमबै रोगजौ मुला, तर ईशुजी घ्रि घ्रिए फिर ह्रोंसए यो थेंसी चमैं तानलाई सल् लई।

41 ल्‍हे म्‍हीउँइले ईशुजी मोंजग या ल्‍हाभिंई। च मोंमैंजी थेबै कैले ईशुलाई “क्‍ही परमेश्वरए च्‍ह ग,” बिमला। तर ईशुजी हौदिसी चमैंलाई पोंला आभिं, तलेबिस्‍याँ च मोंजौजी “ईशु परमेश्वरजी खटिदिसी कुल्‍भिंबै म्रुँ ग,” बिसी थाहा सेला।

ईशु युबै कारण

(मर्कूस १:३५-३९)

42 झाइले च प्‍हनाउदों म्‍यीं म्रोंबै बेलार ईशु बजारउँइले म्‍ही आरेबै क्‍ल्‍होर ह्याई, तर ल्‍हे म्‍हीमैंजी चलाई म्‍हैमला। खि ङाँर फेखसी “ङिउँइले आह्याभिंन्” बिसी चमैंजी बिन्‍ती लई।

43 तर ईशुजी चमैंलाई बिई, “ ‘परमेश्वरजी राज लबर होंइमु। खिलाई म्‍हाँदिदु, झाइले खिजी क्‍हेमैंलाई आशीष पिंब्‍मु,’ बिसी खुशीए खबर ङजी अर्को क्‍ल्‍होरै या सुनिदिल् त्‍हुम्, तलेबिस्‍याँ चुए लागिर परमेश्वरजी ङलाई कुल्‍भिंइमु,” बिई।

44 छ तसी यहूदिया देशर्बै सभा धिंजगरी परमेश्वरए खुशीए खबर प्रचार लई।

ईशुजी पहिलो चेलामैंलाई हुइबा

(मत्ती ४:१८-२२; मर्कूस १:१६-२०)

5

तिगैं ईशु गनेसरत बिबै समुद्रए छ्योगरी रामा परमेश्वरए वचन थेबर ल्‍हे म्‍हीजौ खसी ईशु ङाँर हूल तला।

2 झाइले ईशुजी छ्योगर थेंबै डुङ्गा ङ्हीं म्रोंई। ताँग सैबै म्‍हीजग डुङ्गाउँइले त्‍होंसी जाल ख्रुरिला।

3 शिमोन बिबै म्‍हीए डुङ्गार क्रेसी ईशुजी चने “छ्योगउँइले च्‍युगुदे क्‍याई स्‍योभिंन्,” बिई। झाइले ईशु डुङ्गारी कुँसी डुङ्गाउँइलेन् म्‍हीमैंलाई ताँ लुभिंई।

4 झाइले खिजी ताँ लुभिंल् खाँबै लिउँइजी शिमोनलाई बिई, “डुङ्गा गहिरो क्‍युउँई बोसी ताँग सैबरी क्‍हेमैंए जाल प्रिंन्,” बिई।

5 शिमोनजी जवाफ पिंई, “खोई, गुरु, म्‍हुँइँसतिरो ङजी सिह्या सिह्याले जाल प्रिंसेया ताँग घ्रिई आस्‍या। दिलेया क्‍हीजी हुकुम पिंसेरो ङजी जाल प्रिंम्,” बिई।

6 झाइले चमैंजी जाल प्रिंसी च्‍हौ ल्‍हे ताँग स्‍यासी जालै या टोह्याबर होंई।

7 छ तमा अर्को डुङ्गार मुबै अउमैंलाई, “चुर खसी ङिलाई मदत पिंन्,” बिसी हस्‍त लई। चमैं खसी चमैंजी डुङ्गा ङ्हींरी ताँगजी प्‍लेंसी च डुङ्गा ङ्हीं डुब्‍दिबि छेई।

8 छ तसी शिमोन पत्रुसजी चु म्रोंसेरो ईशुए उँइँर च्‍ही धुँसी बिई, “ओ प्रभु। ङउँइले ह्रेंगो छ्युडिह्याद्, तलेबिस्‍याँ [क्‍हीए ताँजग ङजी आक्‍वेंसेरो] ङम् पापी म्‍ही ग,” बिई।

9 तलेबिस्‍याँ च नेरो चने मुब्‍मैंजी च्‍हौ ल्‍हे ताँग सैब् म्रोंसी छक्‍क पर्दिला।

10 फेरि शिमोनए गमस्‍ता अउमैं जबदीए च्‍हमैं याकूब नेरो यूहन्‍नाज्‍यै या बेले छक्‍क म्‍हाँदिई।

तर ईशुजी शिमोनलाई बिई, “आङ्हींन्। तोगोसेरो क्‍हीजी ताँग खुबै के आङीं, तर म्‍हीजगलाई ङ ङाँर खुभबै के लब्‍मु,” बिई।

11 झाइले चमैंजी ह्रोंसए डुङ्गाजौ पखर भथेंसी तान सै प्‍यीसी ईशुए लिली ल्‍हैदिई।

ईशुजी कोर खबै म्‍हीलाई सन् लबा

(मत्ती ८:१-४; मर्कूस १:४०-४५)

12 तिगैं ईशु छाबै नाँस घ्रिरी मुमा जीउ तान कोर खबै म्‍ही घ्रि चर मुला। चजी ईशुलाई म्रोंसी पद्खु तसी ईशुने बिन्‍ती लसी छ बिई, “ओ प्रभु, क्‍ही लला ङ्हाँस्‍याँ क्‍हीजी ङलाई सल् लल् खाँम्,” बिई।

13 झाइले ईशुजी यो स्‍योंसी चलाई छुइसी बिई, “ङ लला ङ्हाँम्। सद्दे तह्याद्,” बिई। ईशुजी छ बिबै तोदोंन् चए कोर सह्याई।

14 फेरि ईशुजी चलाई हुकुम पिंई, “थेद्, चु ताँ खबलाई या खैलसे आबिद्। बरु सरासर पूजाहारी ङाँर ह्यासी चजी ‘क्‍ही सइमु’ बिरिगे बिसी जीउ उँइँन्। झाइले स्‍योम्‍बै मोशाजी पिंबै नियम अनुसार ह्रोंस शुद्ध तबै लागिर ख्रो पिंन्। क्‍हीजी छ लमा तान म्‍हीजगजी क्‍ही शुद्ध तई बिसी थाहा योंब्‍मु,” बिई।

15 दिलेया ईशुए बयान पहिले भन्‍दा ल्‍हे प्रचार तई। छ तसी ईशुए ताँ थेबरी नेरो खिजी नब्‍मैंलाई सन् लरिगे बिसी थेबै हूल् ईशु ङाँर खमला।

16 तर ईशु एकान्‍त क्‍ल्‍होउँई छ्युडिह्यासी परमेश्वरने प्रार्थना लब्रें लमला।

ईशुजी ओलेला आखाँबै म्‍हीलाई सन् लबा

(मत्ती ९:१-८; मर्कूस २:१-१२)

17 तिगैं ईशुजी म्‍हीजगलाई लुभिंसेन्‍मुला। गालील नेरो यहूदिया अंचल ङ्हींर्बै तान नाँसउँइले फेरि यरूशलेम शहरउँइले या खबै फरिसीमैं नेरो धर्मगुरुमैं ईशुए छ्योगर कुँरिला। [च फरिसीमैं परमेश्वरए तान कानुनजग ठ्याक्‍कले म्‍हाँदिबै टोलीर्बै म्‍हीमैं मुला।] झाइले नब्‍मैंलाई सल् लबै लागिर प्रभु परमेश्वरए शक्ति ईशुने मुला।

18 फेरि म्‍हीजगजी ओलेला आखाँबै म्‍ही घ्रिलाई क्‍ल्‍होने बालुन् नोभसी चलाई ईशुए उँइँरी थेंब् म्‍हैई।

19 धिं न्‍होंर होंब् म्‍हैई, तर हूल् तसेरो चलाई न्‍होंर बोबै खनीरै घ्‍याँ आयोंसी चमैंजी मुण्‍डे धिंए फिर क्रेई। झाइले मुण्‍डे धिं खोल्‍दिसी चमैंजी नबै म्‍हीलाई क्‍ल्‍होनेन् हूल म्‍हाँजुरी ईशुए उँइँर्न खारवाई।

20 चमैंजी च्‍हौ विश्वास म्‍हाँदिब् म्रोंसी ईशुजी नबै म्‍हीलाई बिई, “ओ बाबु, क्‍हीए आछ्याँबै केजग माफ तई,” बिई।

21 चु ताँ थेसी फरिसीमैं नेरो धर्मगुरुमैंजी ह्रों-ह्रोंसन् बिई, “परमेश्वरलाई म्‍ही आच्‍हीबै ताँ पोंबै म्‍ही चु खब मुए? परमेश्वर बाहेक खबज्‍यै आछ्याँबै केए माफ पिंला आखाँ,” बिई।

22 तर ईशुजी चमैंए विचारजौ थाहा सेसी बिई, “क्‍हेमैंजी तले छाबै प्रश्‍न लरिला?

23 ओलेला आखाँबै म्‍हीलाई तो बिब् सजिलो तम्? ‘रिसी प्‍ह्रद्’ बिब् भन्‍दा ‘क्‍हीए आछ्याँबै केजग माफ तई’ बिबा सजिलो मु, आङीं वा?

24 तर चु पृथ्‍वीरी आछ्याँबै केए माफ पिंबै हक ‘म्‍हीए च्‍हल्’ ग बिसी ङजी [च गाह्रो ताँ या बिसी] प्रमाण उँइँम्,” बिई। [“म्‍हीए च्‍ह” प्रभु येशूजी ह्रोंसलाई बिबै मिं ग। चमैंए पोंबै तरीकाउँइले चए मतलब “म्‍ही मात्रे” तसी च नम्र, च्‍योंबै मिं मुला (इजकिएल २:१; भजनसंग्रह ८:४, अंग्रेजी बाइबल)। तर चए अर्को थेबै मतलब या मु: येशू परमेश्वरउँइले खटिदिबै कारणजी खिला राज्‍य चलिदिबै हक, शक्ति, नेरो अधिकार मु (दानिएल ७:१३,१४)।]

छ बिसी येशूजी च नबै म्‍हीलाई बिई, “रिद्, क्‍हीए रोबै क्‍ल्‍हो नोसी क्‍हीए धिंर ह्याद्,” बिई।

25 ईशुजी छ बिबै तोदोंन् च नबै म्‍हीजी चमैं तानए उँइँर रिसी क्‍ल्‍हो नोई। झाइले परमेश्वरए थेबै बयान सुनिदिसी धिंर ह्याई।

26 झाइले तान छक्‍क पर्दिई। परमेश्वरए जय जयकार लसी बेले ङ्हींसी चमैंजी “तियाँ ङ्ह्योजी अनौठाबै केजग म्रोंई,” बिई।

ईशुजी लेवी बिबै म्‍हीलाई हुइबा

(मत्ती ९:९-१३; मर्कूस २:१३-१७)

27 च लिउँइजी बाहिरू त्‍होंसी ईशुजी अड्डारी कुँरिबै छाबै म्‍ही घ्रि लेवीलाई म्रोंई। च लेवी विदेशी रोमी सरकारए लागिर बाल रिबै म्‍ही मुला। झाइले चलाई ईशुजी “ङए लिली प्‍ह्रद्” बिसी

28 लेवीजी तोन्‍दोरी वाथेंसी ईशुए लिली प्‍ह्रई।

29 झाइले लेवीजी ईशुए लागिर ह्रोंसए धिंर थेबै भोज खुलिदिई। विदेशी सरकारए लागिर बाल रिबै म्‍हीजग नेरो अर्को ल्‍हे ल्‍हे म्‍हीजग चमैंने कुँसी चरिला।

30 झाइले फरिसीमैं नेरो चमैं न्‍होंर्बै धर्मगुरुमैंजी ईशुए चेलामैंलाई गन गन लसी बिई, “चु विदेशी सरकारए लागिर बाल रिब्‍मैं नेरो अरू च्‍योंबै जातर्बै म्‍हीमैंने क्‍हेमैंजी तले चबा थुँबा?” बिई।

31 ईशुजी जवाफ पिंई, “निरोगी म्‍हीमैंलाई डाक्‍टर आचैदि, बरु रोगीमैंलाई चैदिम्।

32 फेरि ह्रोंसलाई गतिलो म्‍हैंब्‍मैंलाई हुइबरी ङ युबा आङीं, तर ‘ह्रों ह्रोंसए आछ्याँबै के प्‍यीसी परमेश्वरउँई सैं एदु,’ बिसी आछ्याँबै के लब्‍मैंलाई हुइबर युब् ग,” बिई।

उपवास टिबै बारेर्बै ताँ

(मत्ती ९:१४-१७; मर्कूस २:१८-२२)

33 च फरिसीमैंजी ईशुलाई बिई, “यूहन्‍नाए चेलामैंजी ल्‍हे उपवास टिसी प्रार्थना लब्रें लम्। ङिए चेलामैंज्‍यै या छान् लमु, तर क्‍हीए चेलामैंजी दिनदिनु चब्रें थुँब्रें लम्,” बिई।

34 ईशुजी चमैंलाई जवाफ पिंई, “विवाहए भोज तमा व्‍याउलो मुन् सम्‍म व्‍याउलोए प्‍ह्रेंमैंलाई ‘तोई आचद्’ बिल् खाँम् उ आखाँ, क्‍हीए विचाररी? आखाँ।

35 तर चमैंए म्‍हाँजुउँइले तिगैं म्‍हीजगजी व्‍याउलोलाई [अथवा ङलाई] क्‍हाबोब्‍मु। बल्‍ल च बेलार चमैं उपवास टिब्‍मु,” बिई।

36 ईशुजी चु नमुना या बिई, “खब्‍ज्‍यै या नयाँ कोट टोसी पुरानो कोटलाई आटाल्‍दि। छ लइबिस्‍याँ नयाँ कोट न्‍होंवाब् मात्रे आङीं, तर नयाँ कोटर्बै क्‍वें टालो पुरानो कोटने आक्‍ह्री।

37 “फेरि खबज्‍यै या नयाँ ङ्हे पुरानो थाँ नाँबै कोलाए परूरी आझों। छ लस्‍याँ च ङ्हे या न्‍होंह्याम्। झाइले क्‍युँसी खबज्‍यै थुँला आखाँ।

38 बरु नयाँ ङ्हे नयाँ लिंबै दहीर झोंल् त्‍हुम्।

39 “फेरि खबलाई दही थुँबै बानी तमु, चजी आल्‍हुबै ङ्हेलाई लिंल् आछुरि। चजी ‘दिनदिनु ङई दही थुँरिइमु, ङजी च लिंब म्‍हाँदिम्,’ बिम्,” बिई।

छुट्टी दिन बारेर्बै ताँ

(मत्ती १२:१-८; मर्कूस २:२३-२८)

6

तिगैं छुट्टी दिनरी ईशु नेरो खिए चेलामैं गहुँ बारीर्बै घ्‍याँर प्‍ह्ररिला। चेलामैंजी गहुँए नाँ च्‍युगुदे थुसी योर न्‍हेसी चई।

2 तर कोई फरिसीमैं खसी बिई, “खोई! छुट्टी दिनरी के लला आता। क्‍हेमैंजी थुब्रें न्‍हेब्रें तले लला?” बिई।

3 झाइले ईशुजी चमैंलाई जवाफ पिंई, “स्‍योम्‍बै दाऊद नेरो चए अउमैं फो ख्रेमा चजी लबै केए बारेर क्‍हेमैंजी धर्मशास्‍त्ररी आखेइमु वा?

4 चजी परमेश्वरए मन्‍दिररी होंसी परमेश्वरलाई चडिदिबै क्‍हें चवाई। फेरि ह्रोंसए अउमैंलाई या च क्‍हें चल् भिंई। तर धर्मनियम अनुसार पूजाहारीमैं बाहेक अरू खबज्‍यै या च क्‍हें चला आता,” बिई।

5 फेरि ईशुजी चमैंलाई बिई, “छुट्टी दिन खैले म्‍हाँदिल् त्‍हुम् बिबै ताँ ङ परमेश्वरउँइले कुल्‍भिंबै म्‍ही तसी ङए बिबै हक मु,” बिई।

ईशुजी छुट्टी दिनर यो कारह्याबै म्‍हीलाई सल् लबा

(मत्ती १२:९-१४; मर्कूस ३:१-६)

6 झाइले फेरि अर्को छुट्टी दिनरी ईशु सभा धिंर होंसी लुभिंई। चरी क्‍योलो यो कारह्याबै म्‍ही घ्रि मुला।

7 फेरि “चजी छुट्टी दिनर सल् लम् उ? सल् लयाँ चलाई दोष ल्‍हैदिल् योंम्,” बिसी कोई धर्मगुरुमैं नेरो फरिसीमैंजी ईशुलाई निहुँ म्‍हैरिला।

8 तर ईशुजी चमैंए विचार क्‍होसी यो कारह्याबै म्‍हीलाई बिई, “रिसी तान म्‍हीजगए उँइँरी चुर रात्ती,” बिई। झाइले च म्‍ही रिसी चर राई।

9 झाइले ईशुजी फरिसीमैं नेरो धर्मगुरुमैंलाई बिई, “ताँ घ्रि ङ्युइले ओ! छुट्टी दिनर ङ्ह्योए नियम अनुसार तो तो के ङ्ह्योजी लल् योंम? छ्याँबै के लब् उ आछ्याँबै के लबा? म्‍हीलाई जुगुदिल् त्‍हुम् उ सैवाल् त्‍हुम्?” बिई।

10 छ बिसी तान म्‍हीमैंलाई पालो पालोले ईशुजी ङ्ह्योई। झाइले यो कारह्याबै म्‍हीलाई ईशुजी “लु, यो स्‍योंन्,” बिई। फेरि च म्‍हीजी छान् लसी यो सह्याई।

11 तर फरिसीमैं नेरो धर्मगुरुमैं बेले रिसजी चूर तसी “ईशुलाई खै लले,” बिसी खेमैं न्‍होंरी छलफल लई।

ईशुजी बाह्र जना मुख्‍य चेलामैं त्‍हाँबा

(मत्ती १०:१-४; मर्कूस ३:१३-१९)

12 च बेला जरे ईशुजी परमेश्वरने प्रार्थना लबरी डाँडारी ह्यासी म्‍हुँइँसतिरो प्रार्थना लरिला।

13 म्‍यीं म्रोंल् खाँसी खिए चेलामैंलाई ह्रोंस ङाँर हुइसी चमैं न्‍होंउँइले बाह्र जना त्‍हाँई। झाइले ईशुजी चमैंलाई मुख्‍य चेलामैं बिसी मिं थेंई।

14 चमैंए मिंजग:

शिमोन, (चलाई ईशुजी पत्रुस मिं थेंई),

झाइले चए आदा अन्‍द्रियास,

याकूब नेरो यूहन्‍ना,

फिलिप नेरो बर्थुलमै,

15 मत्ती नेरो थोमा,

अल्‍फयसए च्‍ह याकूब नेरो देशभक्ति शिमोन,

16 याकूबए च्‍ह यहूदा नेरो इस्‍करयोतथें यहूदा। (चु इस्‍करयोतीजी लिउँइजी धोका लसी ईशुलाई शत्रुजगए योर सुम्‍पिदिवाई।)

ईशुजी लुभिंबा, सल् लबा

(मत्ती ४:२३-२५)

17 ईशु डाँडाउँइले चमैंने तयुसी सम्‍म क्‍ल्‍होर राई। झाइले चरी अरू ल्‍हे चेलामैं जम्‍मा तई। फेरि यहूदिया देश नेरो यरूशलेम शहरउँइले, फेरि समुद्रए छ्योगए टायर नेरो सिडोन शहर वरिपरिर्बै एरियाउँइले थेबै हूल खई। ईशुए लुभिंबै ताँ थेबरी, फेरि ह्रोंसए नब् सल् लभिंरिगे बिसी खला।

18 आछ्याँबै मोंजगजी स्‍याबै म्‍हीजगलाई या ईशुजी सल् लई।

19 तान म्‍हीमैं ईशुलाई छुइल् म्‍हैला, तलेबिस्‍याँ ईशुउँइले शक्ति त्‍होंसी तानलाई सल् लमला।

ईशुजी सुख नेरो दुःखए बारेर लुभिंबा

(मत्ती ५:१-१२)

20 झाइले ईशुजी ह्रोंसए चेलामैंलाई ङ्ह्योसी बिई,

“भाग्‍यमानी तइमु क्‍हेमैं गरीबमैं,

तलेबिस्‍याँ क्‍हेमैंजी परमेश्वरउँई ङ्ह्योसेरो खिजी क्‍हेमैंलाई खिए पूरा आशीष पिंब्‍मु।

21 भाग्‍यमानी तइमु, क्‍हेमैं तोगो फो ख्रेंब्‍मैं,

तलेबिस्‍याँ क्‍हेमैं म्रेंन् सम्‍म चल् योंब्‍मु।

भाग्‍यमानी तइमु, क्‍हेमैं तोगो क्रोब्‍मैं,

तलेबिस्‍याँ क्‍हेमैं सैं तोंसी निस्‍युब्‍मु।

22 “क्‍हेमैं ‘म्‍हीए च्‍ह’ अथवा ङए लिली प्‍ह्रबै कारणजी म्‍हीजगजी क्‍हेमैंलाई आखोसी हेल् लब्‍मु, फेरि क्‍हेमैंलाई प्‍यीवासी क्‍हेमैंए बारेर आछ्याँबै ताँ पोंब्‍मु, फेरि क्‍हेमैंए मिं फोहोरी तई बिसी क्‍हेमैंए इन्‍कार लब्‍मु। छ तबै बेलारी क्‍हेमैं भाग्‍यमानी तब्‍मु।

23 च बेलारी सैं तोंसी उफ्रिदिद्, तलेबिस्‍याँ स्‍वर्गर क्‍हेमैंए थेबै इनाम तयार लथेंइमु। चमैंए खेजगज्‍यै या स्‍योंम्‍बै परमेश्वरए ताँ बिभिंबै म्‍हीजगलाई छलेन् सतिदिमला।

24 तर धिक्‍कार, क्‍हेमैं प्‍ल्‍होब्‍मैं, धनसम्‍पत्ति लिली प्‍ह्रब्‍मैं,

तलेबिस्‍याँ क्‍हेमैंजी ह्रोंसए सुख योंल् खाँई।

25 धिक्‍कार, क्‍हेमैं तोगो फो म्रेंब्‍मैं,

तलेबिस्‍याँ लिउँइजी क्‍हेमैं फो ख्रेंब्‍मु।

धिक्‍कार, क्‍हेमैं तोगो निस्‍युब्‍मैं,

तलेबिस्‍याँ लिउँइजी शोक तसी क्‍हेमैं क्रोब्‍मु।

26 धिक्‍कार, क्‍हेमैं, खोंयों क्‍हेमैंजी तान म्‍हीमैंउँइले जश योंमु, तलेबिस्‍याँ चमैंए खेजगजी स्‍योमा ‘परमेश्वरजी छान बिमु’ बिसी स्‍युर त्‍येत्‍ये प्‍ह्रबै म्‍हीजगलाई छलेन जश पिंला।”

ईशुजी शत्रुजगलाई सब् लबै माया लद् बिबा

(मत्ती ५:३८-४८; ७:१२)

27 ईशुजी अझै बिई, “तर ङए ताँ थेब्‍मैंलाई ङजी छ बिम्, ह्रोंसए शत्रुजगलाई सब् लबै माया लद्, क्‍हेमैंलाई हेल लब्‍मैंलाई भलो लभिंन्।

28 क्‍हेमैंलाई सराप पिंब्‍मैंलाई आशीष पिंन्। फेरि क्‍हेमैंलाई गाल क्‍येब्‍मैंए लागिर परमेश्वरने माफ ह्रिबै प्रार्थना लभिंन्।

29 फेरि क्‍हीलाई खबजी क्‍ह्राँमु घ्रिर धोंमु, चलाई अर्को क्‍ह्राँमुइ या धोंल् भिंन्। फेरि म्‍ही घ्रिजी क्‍हीए बक्‍खु प्‍हेंस्‍याँ चलाई ह्रेंगा या बोल् भिंन्।

30 ख-खबजी क्‍हीने तो सै ह्रिमु, चलाई पिंन्, फेरि ख-खबजी क्‍हीए सै बोमु, चने प्रि फेरि आह्रिद्।

31 “म्‍हीजगजी क्‍हेमैंलाई छ छाबै के लरिगे बिसी क्‍हेमैंजी इच्‍छा लब् दोंलेन क्‍हेमैंज्‍यै या चमैंलाई छाबै के लद्।

32 फेरि क्‍हेमैंजी ह्रोंसलाई माया लब्‍मैंलाई मात्रे सब् लबै माया लइबिस्‍याँ परमेश्वरजी क्‍हेमैंलाई तोई इनाम आपिं। पापीमैंज्‍यै या ह्रोंसलाई माया लब्‍मैंलाई माया लम्!

33 फेरि क्‍हेमैंजी ह्रोंसलाई दया लब्‍मैंलाई मात्रे दया लइबिस्‍याँ क्‍हेमैंजी इनाम आयों। तलेबिस्‍याँ पापीमैंज्‍यै या छान् लम्!

34 फेरि क्‍हेमैंजी फिर्ता योंबै आशा लसी मात्रे खि पिंमु, क्‍हेमैंजी तोई इनाम आयों, तलेबिस्‍याँ पापीमैंज्‍यै या ‘च्‍हगन् ङलाई फिर्ता पिंम्’ बिसी ह्रों-ह्रोंसर खि पिंम्।

35 छा आङीं, तर ह्रोंसए शत्रुजगलाई सब् लभिंबै माया लद्, दया लद्, झाइले फेरि फिर्ता योंबै आशा आलल्‍ले खि पिंन्। झाइले क्‍हेमैंजी थेबै इनाम योंब्‍मु। फेरि क्‍हेमैं तान भन्‍दा थेबै परमेश्वरए सन्‍तान तब्‍मु, तलेबिस्‍याँ खिजीन् बैगुनीमैं नेरो आछ्याँबै के लब्‍मैंलाई या छ्याँबन लम्।

ईशुजी अरूलाई दोष आपिंन् बिबा

(मत्ती ७:१-५)

36 “खैले क्‍हेमैंए आबा परमेश्वरजी दया लमु, छलेन क्‍हेमैंजी दया लद्।

37 परमेश्वरजी क्‍हेमैंलाई दोष आल्‍हैदिरिगे बिसी अरूलाई दोष आल्‍हैदिद्। परमेश्वरजी क्‍हेमैंलाई सजाय आपिंरिगे बिसी अरूलाई सजाय आपिंन्। परमेश्वरजी क्‍हेमैंलाई माफ पिंरिगे बिसी अरूमैंलाई माफ पिंन्।

38 म्‍हीजगलाई ह्रोंसने मुबै सै पिंनु, झाइले क्‍हेमैंजी झन् ल्‍हे योंब्‍मु। अन्‍न ल्‍हासी ल्‍हासी, खाँदिसी खाँदिसी, म्‍युरूरूरले ङ्हेया ङ्हेयाले ह्रोंसए फगीर थाम्‍दिला आखाँब् दोंले परमेश्वरजी क्‍हेमैंलाई पिंब्‍मु। तोए नापजी क्‍हेमैंजी अरूए लागिर क्‍होएँमु, परमेश्वरजी क्‍हेमैंलाई च नापजीन् क्‍होएँभिंब्‍मु,” बिई।

39 ईशुजी चु नमुना या बिई, “कन घ्रिजी अर्को कनलाई ठीक घ्‍याँरी डोरिदिल् खाँम्‍मा? छले डोरिदिस्‍याँ ङ्हींना ङ्हींन् खोल्‍दोंर पाह्याम्।

40 चेला ह्रोंसए गुरु भन्‍दा थेबा आता, तर लुल् खाँबै लिउँइजी बल्‍ल चेला ह्रोंसए गुरु दों प्रि तब्‍मु।

41 “क्‍हीजी तले क्‍हीए भाइए म्‍यींर्बै कसीं म्रोंमु, तर ह्रोंसए म्‍यींर मुबै मूढा वास्‍ता आला?

42 ह्रोंसए म्‍यींर मुबै मूढा आम्रोंन्‌बिरी ‘ओ भाइ, क्‍हीए म्‍यींर कसीं मुना। त्‍येभिंले ओ,’ बिसी क्‍हीजी खैले बिल् खाँमु? ओ कपटीमैं! ओसों ह्रोंसए म्‍यींर मुबै मूढा त्‍येदु, झाइले ह्रोंसए भाइए म्‍यींर्बै कसीं त्‍येबरी क्‍ही छेन्‍ले म्रोंल् खाँब्‍मु।”

छ्याँब नेरो आछ्याँबै फल

(मत्ती ७:१६-२०; १२:३३-३५)

43 ईशुजी फेरि बिई, “सोबार्दिबै सिं धुँरी न्‍होंह्याबै फल रुला आखाँ, आसोबार्दिबै सिं धुँरी छ्याँबै फलन् रुला आखाँ।

44 खैबै सिं धुँ छाबै फल। फल म्रोंसी सिं धुँ ङो सेम्। पुजु धुँउँइले म्‍हीजी तुँबु थुला आखाँ, फेरि पुलुए धुँउँइले पलाँ थुला आखाँ।

45 गतिलो म्‍हीजी ह्रोंसए सैंर मुबै गतिलो सैजगउँइले गतिलो ताँजग त्‍येम्, तर अगतिलो म्‍हीजी ह्रोंसए सैंर मुबै अगतिलो सैजगउँइले अगतिलो ताँ त्‍येम्। तलेबिस्‍याँ ह्रोंसए सैंर तो तो प्‍लेंथेंइमु, च ताँ म्‍हीए सुँउँइले त्‍होंह्याम्।”

धिं बनिदिबै म्‍ही ङ्हीं

(मत्ती ७:२४-२७)

46 ईशुजी फेरि अर्को ताँ बिई: “ङजी बिबै ताँ आङेंस्‍याँ क्‍हेमैंजी तले ङलाई ‘ओ प्रभु, प्रभु’ बिमु?

47 खब म्‍ही ङ ङाँर खसी ङजी बिबै ताँ थेसी छान् लमु, च म्‍ही खब दों तब् ग बिस्‍याँ ङजी क्‍हेमैंलाई बिमु:

48 च म्‍ही धिं बनिदिबै म्‍ही दों तब् ग। च म्‍हीजी गहिरो जग त्‍हासी युमाँए फिरी जग झोंई। झाइले नाँ बाडी तसी थेबै भोल च धिं ङाँर युसेया च धिंलाई तोई लला आखाँ, तलेबिस्‍याँ चजी छेन्‍ले धिं बनिदिला।

49 तर खबजी ङए ताँ थेसी आङें, च म्‍ही अर्को धिं बनिदिबै म्‍ही दों तब् ग। च म्‍हीजी जग आत्‍हाँन्‍ले स फिर्न धिं बनिदिई। झाइले च धिंरी भोल युमा झवाट्टन् फुह्याई। फुयामा चला बेले नौसन् तह्याई,” बिई।

ईशुजी रोमी कप्‍तानए केब-नोकरलाई सल् लबा

(मत्ती ८:५-१३)

7

ईशुजी बिबि ङ्हाँबै तान ताँ बिसी कफर्नहुम बजारर होंई।

2 फेरि च बजाररी रोमी कप्‍तान घ्रिए बेले खोबै केब-नोकर घ्रि नसी सिबर होंला।

3 झाइले ईशुए बारेर्बै ताँ थेसी च कप्‍तानजी यहूदीमैंए चिबनाँबलाई ईशु ङाँर छ बिबर कुल्‍भिंई: “ङ ङाँर खसी ङए केब-नोकर सल् लभिंन्,” बिसी बिन्‍ती लबर कुल्‍भिंई।

4 फेरि चमैं ईशु ङाँर खसी ईशुलाई च चिबनाँबमैंजी थेबै बिन्‍ती लसी छ बिई, “चु कप्‍तानए लागिर चु के लभिंन् तलेबिस्‍याँ च छ्याँबै म्‍ही मु।

5 ङ्ह्योए जातिलाई चजी माया लसी ङ्ह्योए लागिर सभा धिं बनिदिभिंई,” बिई।

6 झाइले ईशु चमैंने ह्यासी कप्‍तानए धिंर फेखबर होंमा च कप्‍तानजी कोई अउमैंलाई ईशु ङाँर छ बिबर कुल्‍भिंई: “ओ प्रभु, छाबै दुःख आलरिदु। ङए धिंर क्‍ही होंबै लागिर ङ लायकब आरे।

7 फेरि ङ क्‍ही ङाँर खबै लायक तब् दों आङ्हाँला। बरु क्‍हीजी ङए नोकर सरिगे बिबै वचन मात्रे पोंभिंस्‍याँ तमला।

8 ङज्‍यै या थेबै म्‍हीजौउँइले हुकुम योंमु, फेरि ङ न्‍होंर्बै सिपाहीमैंलाई ङजी हुकुम पिंम्। ङजी घ्रिलाई ‘ह्याद्’ बिस्‍याँ च ह्यामु, झाइले अर्कोलाई ‘खो’ बिस्‍याँ च खमु, फेरि ङए नोकरलाई ‘क्‍ही छ लद्’ बिस्‍याँ चजी छान् लमु। [च दोंले क्‍हीए शक्ति थेब् तसेरो क्‍हीजी तो ल्‍हैदिमु, छ तम्।]” बिई।

9 च कप्‍तानए ताँ थेसी ईशुजी छक्‍क म्‍हाँदिई। ह्रोंसए लिली खबै हूलउँई एसी ईशुजी छ बिई, “याद थेंन्, ङलाई च्‍हौ थेबै पूरा विश्वास म्‍हाँदिबै म्‍ही ङजी तोगो सम्‍म खोंयोंई आम्रोंइमु। अंहं, इस्राएल जातिरै या आम्रोंइमु,” बिई।

10 झाइले कप्‍तानजी कुल्‍भिंबै म्‍हीमैं चए धिंर एह्यामा नोकर सह्याल् खाँना।

ईशुजी चमिंरीए सिह्याबै च्‍हलाई सोल् लभिंबा

11 तिस्‍यादे लिउँइजी ईशु नाइन बिबै नाँसर ह्यामा खिए चेलामैं नेरो थेबै हूल खिने प्रि ह्याई।

12 नाँसर फेखबि छेमा म्‍हीजगजी म्‍ही सिनु घ्रि नोसी बाहिरू भुइसेन्‍मुला। च सिह्याबै म्‍हीए आमाला च्‍ह च घ्रि मात्रे मुला, झाइले चए आबा या ओसोंन सिला। फेरि नाँसर्बै ल्‍हे म्‍ही चमिंरीने प्रि खला।

13 झाइले प्रभु ईशुजी च म्‍हीए आमालाई म्रोंसी चलाई ल्‍होयो खसी “आक्रोद्” बिई।

14 झाइले ईशुजी मोरा छुइई, झाइले नोब्‍मैं रोक्‍दिई। फेरि ईशुजी बिई, “ओ बाबु, ङजी हुकुम पिंम् - रिद्,” बिई।

15 झाइले सिल् खाँबै म्‍ही रिसी टिई, पोंबर होंई। झाइले ईशुजी चए आमाए जिम्‍मार पिंई।

16 तान उत्तिल्‍ले ङ्हींसी परमेश्वरए जय जयकार म्‍हाँदिसी बिई, “परमेश्वर बेले थेबा नेरो स्‍वाबा मु। ङ्ह्योए बीचरी परमेश्वरए ताँ बिभिंब नेरो शक्ति मुबै म्‍ही युई।” फेरि “परमेश्वरजी ह्रोंसए त्‍हाँबै जनतालाई जुगुदिभिंबर युना” बिई।

17 झाइले ईशुए बारेर चु ताँ यहूदिया देश नेरो छिमेकी देश भरि फैलिदिह्याई।

क्‍युर प्‍लुँसी बप्‍तिस्‍मा पिंबै यूहन्‍नाजी कुल्‍भिंबै म्‍ही

(मत्ती ११:२-१९)

18 बप्‍तिस्‍मा पिंबै यूहन्‍नाए चेलामैंजी यूहन्‍ना ङाँर खसी चलाई ईशुए बारेर च तान ताँ बिभिंई।

19 झाइले यूहन्‍नाजी ह्रोंसए चेलामैं ङ्हीं हुइसी चमैंलाई बिई, “प्रभु ईशु ङाँर ह्यासी छले ङ्युइदु: ‘यूहन्‍नाजी बिब् अनुसार युल् त्‍हुबै थेबै म्‍ही क्‍हीम् उ, अर्को म्‍हीलाई ङिजी आशा लल् त्‍हुब् जा?’ बिद्,” बिसी कुल्‍भिंई।

20 च चेलामैं ईशु ङाँर खसी बिई, “क्‍युर प्‍लुँसी बप्‍तिस्‍मा पिंबै यूहन्‍नाजी ‘थेबै म्‍ही घ्रि युब्‍मु’ बिई। तोगो चजी क्‍ही ङाँर ङिलाई कुल्‍भिंसी ङ्युइई ‘च म्‍ही क्‍हीम् उ, अर्को म्‍हीलाई ङिजी अझै भैंरिल् त्‍हुब् जा?’” बिसी ङ्युइई।

21 च बेलार्न ईशुजी ल्‍हे म्‍हीमैंए नब-छब नेरो थेबै रोगजग सल् लभिंई, मोंजग ल्‍हाभिंई, फेरि ल्‍हे कनमैंलाई म्‍यीं म्रोंल् लभिंई।

22 झाइले ईशुजी चमैंलाई जवाफ पिंई, “यूहन्‍ना ङाँर एह्यासी क्‍हेमैंजी तो तो म्रोंइमु, तो तो थेइमु, च ताँ बिभिंन्। कनजग फेरि म्रोंइमु, लङ्गड़ाजग प्‍ह्रइमु, कोर खब्‍मैं सइमु, न्‍ह आथेब्‍मैं न्‍ह थेइमु, सिल् खाँब्‍मैं या सोइमु, फेरि गरीबमैंलाई खुशीए खबर सुनिदिइमु बिद्।

23 फेरि चु ताँ या बिदु, खब्‍जी ङलाई म्रोंसी पूरा विश्वास म्‍हाँदिसी शङ्का आला, च भाग्‍यमानी ग।”

24 झाइले यूहन्‍नाजी कुल्‍भिंबै म्‍हीजग एह्याबै लिउँइजी ईशुजी यूहन्‍नाए बारेर हूललाई छ बिई, “म्‍ही आटिबै एरियारी यूहन्‍ना ङाँर क्‍हेमैं तो ङ्ह्योबर ह्याला? खैंजी ल्‍हाबै छिलाई मात्रे ङ्ह्योबर ह्याल् वा? आङीं!

25 तर क्‍हेमैंजी तो सै ङ्ह्योबर ह्याला? नौ किसिमबै क्‍वें खिबै म्‍ही ङ्ह्योबर ह्याल् वा? आङीं। नौ किसिमबै क्‍वें खिसी लिंब लिंबै सैजग चबै म्‍हीजग म्रुँए दरबारर टिम्।

26 तर बिद्, क्‍हेमैंजी तो सैए घ्‍याँ ङ्ह्योला? परमेश्वरए ताँ बिभिंबै म्‍ही वा? ओं, चन् ग, फेरि याद थेंन्, परमेश्वरए ताँ बिभिंबै म्‍ही भन्‍दा यूहन्‍ना थेब् मु। [च परमेश्वरजी कुल्‍भिंबै म्रुँ भन्‍दा ओसों खबै म्‍ही ग।]

27 तलेबिस्‍याँ धर्मशास्‍त्ररी परमेश्वरजी च म्रुँलाई यूहन्‍नाए बारेर बिबै ताँ छले प्‍ह्रीइमु:

‘क्‍हीए घ्‍याँ तयार लबै लागिर

ङजी क्‍ही भन्‍दा ओसों ङे दूतलाई कुल्‍भिंम्।’

छले प्‍ह्रीला।

28 फेरि छेनाले थेद्। यूहन्‍ना भन्‍दा थेबै म्‍ही तोगो सम्‍म चु पृथ्‍वीरी आफिइमु। दिलेया खबजी ङजी लबै के म्रोंसी झाइले ङजी बिबै ताँ थेसी ङजी बिब् अनुसार परमेश्वरलाई म्‍हाँदिमु, च म्‍ही च्‍योंब मुलेया यूहन्‍ना भन्‍दा ल्‍हे आशीष योंम्।

29 तान जनताजग नेरो विदेशी सरकारए लागिर बाल रिब्‍मैंज्‍यै या यूहन्‍नाए ताँ थेसी परमेश्वरए हुकुम ठीक सैंजी म्‍हाँदिसी चमैंजी यूहन्‍नाउँइले बप्‍तिस्‍मा किंल् खाँला।

30 तर फरिसीमैं नेरो धर्मगुरुमैंजी परमेश्वरए घ्‍याँ प्‍ह्रला आङेंसेरो यूहन्‍नाउँइले बप्‍तिस्‍मा किंला आङें,” बिई।

31 फेरि ईशुजी बिई, “तिंइजोरोबै म्‍हीमैंलाई तोने प्रि च्‍हैंले? फेरि चमैं तो दों तब् मु?

32 चमैं बजारर टिबै कोलोमैं दों तब्‍मैं ग। कोलोमैं टोली घ्रिजी अर्को टोलीलाई कै त्‍येसी छ बिम्,

‘ङिजी क्‍हेमैंलाई विवाहए बाजा ह्रामा क्‍हेमैं खबै नाच आसे,

फेरि दुःख खसी ङिजी सिनु बोबै बेलार्बै बाजा ह्रामा क्‍हेमैं आक्रो।’

33 छलेन यूहन्‍नाजी उपवास टिब्रें लमला, पा कत्ति आथुँमला, झाइले क्‍हेमैंजी ‘चलाई मोंजी स्‍यासी सोबाल तई,’ बिमला।

34 फेरि ङ, परमेश्वरउँइले कुल्‍भिंबै म्‍ही तसी, चु संसारर युमा तान सै चमु, थुँमु, तर क्‍हेमैंजी ङए बारेर छ बिमु, ‘लु, ङ्ह्योत्ती! चु चबला, पा को मुना, फेरि विदेशी सरकारए लागिर बाल रिब्‍मैं नेरो अरू च्‍योंबै जातिमैंने प्‍ह्रबै म्‍ही ग,’ बिम्।

35 दिलेया ख-खबजी परमेश्वरए ज्ञानी हुकुम ङेंमु, चमैं तानए के नेरो बानी म्‍हीजगजी म्रोंसी ‘परमेश्वरए ज्ञान ठीक मुना’ बिल् त्‍हुब्‍मु,” बिई।

ईशु फरिसी तबै शिमोन ङाँर चबा

36 फरिसी घ्रिजी ईशुलाई ह्रोंसने चब चबर निम्‍तो लला। छ तसी ईशु चए धिंर होंसी चबर टिई।

37 च नाँसर टिबै फोहोरी के लबै चमिंरी घ्रिजी ईशु फलना फरिसीए धिंर मु बिबै थाहा सेई। छ तसी महंगो किसिमबै भाँडो घ्रिर अत्तर झोंसी छेखई।

38 झाइले ईशुए लिउँइजी खसी प्‍हली ङाँर रासी च क्रोरिला। क्रोमा क्रोमा मिंलीजी ईशुए प्‍हली पाँवाला। फेरि चजी ह्रोंसए क्रपोजी ईशुए प्‍हली फ्‍योई। झाइले छ लमा ईशुए प्‍हलीलाई म्‍वाईं चसी छ्याँबै थाँ नाँबै अत्तर फुभिंई।

39 झाइले ईशुलाई निम्‍तो लबै फरिसीजी छ म्रोंसी ह्रोंसए सैं न्‍होंरी छ म्‍हैंई, “चु म्‍ही क्‍ह्रोंसेन् परमेश्वर ताँ बिभिंबै म्‍ही मुस्‍याँ चुजी ह्रोंसलाई छुइबै चमिंरी खब जा, फेरि चुम् पापीस्‍यो ग बिसी थाहा सेमला,” बिसी सैं न्‍होंर म्‍हैंई।

40 झाइले ईशुजी फरिसीए सैंर्बै ताँलाई जवाफ बिई, “ओ शिमोन, क्‍हीने ताँ घ्रि बिल् त्‍हुई,” बिई।

शिमोनजी “तो मु, गुरु? बिद्” बिई।

41 ईशुजी बिई, “साहू घ्रिला छे चबै असामी ङ्हीं मुला। घ्रिला म्‍हुई ङ्हब्रा छे मुला, अर्कोला म्‍हुई ङ्हच्‍यु मात्रे मुला।

42 ङ्हींना ङ्हींनजी ह्रोंसए छे फोला आखाँमा साहूजी चमैं ङ्हींलाई माफ लई। चमैं ङ्हीं न्‍होंरी साहूलाई खबजी बढी माया लमु?” बिई।

43 शिमोनजी जवाफ पिंई, “ङए विचाररी, खबलाई साहूजी ल्‍हे माफ पिंला, चजीन् ल्‍हे माया ललाई,” बिई।

“ओं, क्‍हीजी ठीक जवाफ पिंई,” ईशुजी बिई।

44 फेरि चमिंरीउँई तुसी ईशुजी बिई, “लु, चु चमिंरीलाई ङ्ह्योत्ती! क्‍हीए धिंर ङ खसी क्‍हीजी प्‍हली ख्रुबै क्‍यु आपिं, तर चजी ह्रोंसए मिंलीजी ङए प्‍हली ख्रुभिंसी क्रपोजी फ्‍योभिंई।

45 प्‍ह्रेंमैंलाई मान लबर क्‍हीजी ङलाई म्‍वाईं आला, तर ङ चु धिंर होंसेरो चजी ङए प्‍हलीर म्‍वाईं लबर आरोक्‍दि।

46 क्‍हीजी ङए क्रर तेल आफु, तर चजी ङए प्‍हलीरी अत्तर फुभिंइमु।

47 छ तसी याद थेंन्, चजी ङलाई च्‍हौ ल्‍हे माया लम्, तलेबिस्‍याँ चए ल्‍हे आछ्याँबै के माफ तई। तर खबजी च्‍युगुदे माफ योंमु चए माया च्‍युगुदेन् तमु,” बिई।

48 झाइले चमिंरीलाई ईशुजी “क्‍हीए आछ्याँबै के माफ तइमु,” बिई।

49 चु ताँ थेसी अर्को चबर टिब्‍मैंजी ह्रों-ह्रोंसन् बिबर होंई, “आछ्याँबै केए माफ पिंबै म्‍ही चु खब मुए?” बिई।

50 तर ईशुजी चमिंरीलाई बिई, “क्‍हीजी ङलाई विश्वास लसेरो परमेश्वरजी क्‍हीलाई जुगुदिभिंइमु। शान्‍तिले ह्याद्, नानी,” बिई।

ईशुलाई सेवा लबै चमिंरीमैं

8

तिस्‍यादे दिन लिउँइजी बजार बजारर, नाँस नाँसर डुल्‍दिसी “परमेश्वरजी राज लबर होंई। खिलाई म्‍हाँदिदु, झाइले खिजी क्‍हेमैंलाई आशीष पिंब्‍मु,” बिसी ईशुजी खुशीए खबर प्रचार लला। चने प्रि बाह्र जना मुख्‍य चेलामैं ह्याला,

2 फेरि कोई चमिंरीमैं या ह्याला। च चमिंरीमैंलाई मोंई स्‍यासी झाइले बेथाजी नसी ईशुजी सल् लला। चमैं न्‍होंरी मग्‍दालाथेंस्‍यो मरियम मुला। चउँइले ईशुजी मों ङ्यी ल्‍हाला।

3 हेरोद म्रुँए दरबारए थेबै कर्मचारी चूजा मुला। चए म्रिं योअन्‍ना, झाइले सुजन्‍ना, नेरो अरू ल्‍हे चमिंरीमैंज्‍यै या ह्रोंसए पैसाजी ईशु नेरो चए चेलामैंलाई चल् भिंमला, खिल् भिंमला।

प्‍लु प्‍लुबै म्‍हीए नमुना

(मत्ती १३:१-९; मर्कूस ४:१-९)

4 झाइले फेरि नाँस नाँसर्बै म्‍हीमैं ईशु ङाँर खमला। फेरि थेबै हूल जम्‍मा तसी चमैंने ईशुजी नमुना झोंसी छ बिई,

5 “तिगैं छाबै म्‍ही घ्रि प्‍लु प्‍लुबर ह्याला। प्‍लु प्‍लुमा कोई प्‍लु घ्‍याँर पर्दिई, कोई प्‍लु युमाँ मुबै क्‍ल्‍होर पर्दिई, कोई प्‍लु नो मुबै क्‍ल्‍होर पर्दिई, झाइले कोई प्‍लु नो सर पर्दिई। झाइले घ्‍याँर पर्दिबै प्‍लुजग म्‍हीजगजी प्‍लिवाई, झाइले नेमाजग खसी च्‍वाई।

6 युमाँ मुबै क्‍ल्‍होर पर्दिबै प्‍लुजग होई, तर क्‍यु आयोंसेरो च प्‍लु ना कारह्याई।

7 फेरि नो मुबै क्‍ल्‍होर नो बडिसी प्‍लु बडिला आभिं, प्‍लु म्‍हह्याई।

8 फेरि नो सर पर्दिबै प्‍लु छेन्‍ले होई। च प्‍लुए उब्‍जनी प्‍ह्र फुँ तई,” बिई। झाइले च नमुना ताँ बिसी ईशुजी कै त्‍येसी “न्‍ह मुब्‍मैंजी चु ताँ छेन्‍ले थेरिगे,” बिई।

नमुना ताँजग बिबै कारण

(मत्ती १३:१०-१७; मर्कूस ४:१०-१२)

9 झाइले ईशु ङाँर खसी चेलामैंजी बिई, “क्‍हीजी बिबै नमुना ताँए मतलब तो जा?” बिसी ङ्युइई।

10 ईशुजी जवाफ पिंई, “परमेश्वरजी के लबै तरीकाए गुप्‍त ताँ ङजी क्‍हेमैंलाई बिभिंलेन् तम्। तर अरूमैंलाई नमुना ताँउँइले मात्रे थाहा पिंम्। तलेबिस्‍याँ धर्मशास्‍त्ररी छान प्‍ह्रीई:

‘चमैंजी ङ्ह्योबम् ङ्ह्योम् तर आम्रोंरिगे,

थेबम् थेमु तर आक्‍होरिगे,’

बिसी छान तई,” बिई।

प्‍लु प्‍लुबै नमुना ताँए मतलब खोल्‍दिबा

(मत्ती १३:१८-२३; मर्कूस ४:१३-२०)

11 झाइले ईशुजी चमैंलाई बिई, “चु नमुना ताँए मतलब छान् ग: च प्‍लु परमेश्वरए वचन दों तब् ग।

12 घ्‍याँर पर्दिबै प्‍लुए मतलब छाबन, कोईजी च वचन थेम् तर ‘चमैं विश्वास आलरिगे, झाइले आजुगुदिरिगे,’ बिसी स्‍युर्गु बिबै परमेश्वरए शत्रु शैतानजी घरिन्‍न चमैंलाई भुल्‍दिवाम्, क्‍वेंला आभिं।

13 फेरि च युमाँ मुबै क्‍ल्‍होर पर्दिबै प्‍लुए मतलब छाबन, कोईजी च वचन थेसी घरिन्‍न क्‍वेंम्। तर विश्वासए जरा आच्‍योंसेरो छिन् घ्रि मात्रे सैदिम्। झाइले शैतानजी ङो च्‍हुबै बेलार चमैंजी प्‍यीवाम्।

14 फेरि नो मुबै क्‍ल्‍होर पर्दिबै प्‍लुए मतलब छाबन, कोईजी परमेश्वरए वचन थेमु तर थेनाबिलेया जुग थोबै न्‍हुँ नोसी, धनसम्‍पत्ति नेरो सुख म्‍हैबै विचार सैं न्‍होंर म्‍हैंसी विश्वास म्‍हह्याम्। छ तमा परमेश्वरए वचन थेमु, तर ह्रोंसए सैंउँइले छ्याँबै अनाजए फल् आरू।

15 झाइले फेरि च नो सर पर्दिबै प्‍लुए मतलब छाबन, चमैंजी वचन थेसी स्‍थिरले विश्वास म्‍हाँदिम्, झाइले छ्याँबै सैंउँइले छ्याँबै केए फल रुम्,” बिई।

बत्तीए बारेर्बै नमुना ताँ

(मर्कूस ४:२१-२५)

16 ईशुजी फेरि बिई, “खब्‍जै बत्ती म्रोसी भाँडोजी आका, अथवा खाट न्‍होंर आथें, बरु धिं न्‍होंर खब्‍मैं म्‍यीं म्रोंरिगे बिसी बत्ती नुबै क्‍ल्‍होर थेंम्।

17 छ तब् दोंले तो के क्‍हेमैंजी तोगो लोलेया म्‍हीजगजी लिउँइजी थाहा सेब्‍मु, फेरि गुप्‍त ताँजग तो मुनाबिले लिउँइजी प्रचार तह्याम्, फेरि म्‍हीजगजी चलाई उज्‍यालोर म्रोंब्‍मु।

18 “ओं, होशियार तद्, क्‍हेमैंजी थेमा छेन्‍ले याद थेंन्। खबजी ताँ थेसी ङेंमु चजी झन् थाहा योंमु, तर खबजी ताँ थेसी आङें चजी तो तो सेब् दों ङ्हाँबै सै या म्‍हवाब्‍मु,” बिई।

ईशुए आमा नेरो भाइजग

(मत्ती १२:४६-५०; मर्कूस ३:३१-३५)

19 च लिउँइजी ईशुए आमा नेरो भाइजग ईशुने त्‍होबर खई। तर म्‍ही हूल तसी स्‍याला आयों।

20 छ तमा कोई म्‍हीजी ईशुलाई बिई, “क्‍हीए आमा नेरो भाइजग बाहिरू रारिइमु। क्‍हीने त्‍होब् बिसी क्‍हीलाई म्‍हैसेन्‍मु,” बिई।

21 झाइले ईशुजी चमैं तानलाई बिई, “खब् खबजी परमेश्वरजी बिबै ताँ थेसी च ताँलाई म्‍हाँदिमु चमैंन् ङए आमा, भाइजग ग,” बिई।

ईशुजी समुद्रर्बै आँधीलाई स्‍योवाबा

(मत्ती ८:२३-२७; मर्कूस ४:३५-४१)

22 तिगैं ह्रोंसए चेलामैंने डुङ्गार क्रेसी ईशुजी बिई, “लु, समुद्र क्‍योंजाँ ह्याले,” बिई। छ तसी चमैं ह्याई।

23 ह्यामा ईशु न्‍हरू च्‍हुइई। झाइले समुद्ररी आँधी खसी डुङ्गारी क्‍यु प्‍लेंह्यासी चमैंलाई साह्रोन् आपत तई।

24 झाइले चेलामैं ईशु ङाँर खसी ईशुलाई छुरवासी बिई, “ओ गुरु, ङ्ह्योम् डुब्‍दिसी सिबर होंई,” बिई।

झाइले ईशु रिसी खैं नेरो क्‍युए भेल्‍गालाई हौदिवाई। झाइले खैं नेरो क्‍यु छलेन म्‍हह्याई।

25 ईशुजी ह्रोंसए चेलामैंलाई “क्‍हेमैंए विश्वास खनी ह्याई?” बिई। चमैं बेले छक्‍क पर्दिसी, ङ्हींसी, खेमैं खेमैंन् ताँ लबर होंई, “खैं नेरो क्‍युलाई हुकुम पिंसी खैं नेरो क्‍युज्‍यै या हुकुम ङेंम् मुना! चु म्‍ही खब मुए?” बिई।

ईशुजी मोंजग ल्‍हाबा

(मत्ती ८:२८-३४; मर्कूस ५:१-२०)

26 ईशु नेरो चए चेलामैं गालील अंचलउँइले ताल तर्दिसी गिरासिनी देशर फेखई।

27 झाइले ईशु डुङ्गाउँइले पखर त्‍होंई। चर्बै नाँसर्बै मोंजी स्‍याबै म्‍ही घ्रि ईशुने प्रि त्‍होई। च म्‍हीजी क्‍वें आखिसी ल्‍हेन् तला, फेरि च धिंर आटिमला, तर छगों जरे टिमला।

28-29 ल्‍हे पल्‍ट च मोंजगजी च म्‍हीलाई स्‍याब्रें लला, झाइले म्‍हीजगजी चलाई सौंलीजी फुइसी नेल झोंसी न्‍होंर छेन्‍ले चुन्‍दिब् म्‍हैमला, तर च म्‍हीजी फुइबै सौंलीजग तान छ्यान छिनले टोंवामला, झाइले मोंमैंजी चलाई म्‍ही आटिबै एरियार बोमला। चजी ईशुलाई म्रोंबै बित्तिकन् ईशु ङाँर खसी ईशुलाई फ्‍योई।

झाइले ईशुजी स्‍याबै मोंजगलाई “चु म्‍हीउँइले ह्याद्,” बिई। झाइले च म्‍हीजी थेबै कैले बिई, “ओ तान भन्‍दा थेबै परमेश्वरए च्‍ह ईशु, क्‍हीजी ङलाई तो लब् म्‍हैला? ङए बिन्‍ती मु, ङलाई दुःख आपिंन्,” बिई।

30 झाइले ईशुजी च म्‍हीलाई “क्‍हीए मिं तो जा?” बिसी ङ्युइमा चजी जवाफ पिंई, “ङए मिं हूल ग” बिई, तलेबिस्‍याँ चने मों ल्‍हेन् चने मुला।

31 मोंजगजी ईशुलाई बिन्‍ती लसी बिई, ङिलाई सजाय पिंबै पातालर आल्‍हाभिंन्,

32 बरु च डाँडार रेंरिबै तिलीए बगालर ह्याल् भिंन्, बिमा ईशुजी च मोंजगलाई मन्‍जूर लई।

33 झाइले च मोंजग म्‍हीए जीउउँइले त्‍होंसी तिलीजगलाई स्‍याई। तिलीमैं सोबाल तसी तान डाँडाउँइले क्‍युरू क्‍ह्योह्यासी प्‍ह्रोउँइले समुद्रर क्‍हुरिह्याई। झाइले समुद्रर डुब्‍दिसी सिह्याई।

34 छ तब् म्रोंसी च तिली छबै म्‍हीमैं क्‍ह्योह्याई, झाइले छाबै ताँजग बजार नेरो नाँस जरे फैलिदिह्याई।

35 झाइले म्‍हीजग “तो तई, खै तई?” बिसी ङ्ह्योबर खई। ईशुडाँर खमा ओसों मों स्‍याबै म्‍ही तोगो सद्दे तसी क्‍वें खिसी ईशुए प्‍हली ङाँर टिरिब चमैंजी म्रोंई। झाइले चमैं ङ्हींई।

36 म्रोंब्‍मैंजी ईशुजी च म्‍हीलाई छले सल् लभिंई बिसी चर खब्‍मैंलाई बिभिंई।

37 छ तमा गिरासिनी देशर्बै म्‍हीमैंजी ईशुलाई “चु देशउँइले ह्याभिंन्,” बिई, तलेबिस्‍याँ चमैं बेले ङ्हींला। च कारण ईशु डुङ्गार क्रेसी एह्याबर होंई।

38 च बेलार्न च मोंजगजी स्‍याई सबै म्‍हीजी ईशुलाई बिन्‍ती लई, “ङलाई या क्‍हीने प्रि ह्याल् भिंन्,” बिई।

तर ईशुजी चलाई बिई,

39 “ह्रोंसए धिंर एह्याद्, फेरि परमेश्वरजी क्‍हीए लागिर तो लभिंई, च ताँ अरूलाई सुनिदिद्,” बिसी कुल्‍भिंई।

ईशुजी छ बिमा च म्‍ही ह्यासी ह्रोंसए तान नाँसथेंमैंलाई “ईशुजी ङलाई च्‍हौ थेबै सल् लबै के लइमु,” बिसी प्रचार लई।

याइरसए चमीं नेरो ईशुए क्‍वेंलाई छुइबै चमिंरी

(मत्ती ९:१८-२६; मर्कूस ५:२१-४३)

40 ईशु एबै बेलारी म्‍ही हूलजी ईशुलाई मान लई, तलेबिस्‍याँ चमैं तानजी ईशुलाई भैंरिला, घ्‍याँ ङ्ह्योरिला।

41 झाइले सभा धिंर्बै सभापति याइरस बिबै म्‍ही घ्रिजी ईशु ङाँर खसी प्‍हली फ्‍योसी ईशुलाई “ङए धिंर खभिंन्,

42 तलेबिस्‍याँ ङला चमीं घ्रि मात्रे मु, च बाह्र वर्ष तई, फेरि च सिबर होंई,” बिसी बिन्‍ती लई।

झाइले ईशु ह्यामा हूलजी ईशुए चेंदों तबरी ईशुलाई घच्‍याट तला।

43 च हूल् न्‍होंरी छाबै बाह्र वर्ष सम्‍म को युबै बेथा मुबै चमिंरी घ्रि मुला। चजी मैं लबै म्‍हीमैं तान भसी चए पैसा तान खर्च लई, तर चमैंजी चलाई कत्ति सल् लला आखाँला।

44 च चमिंरी खसी लिउँइले ईशुए क्‍वें ङो छुइई, झाइले चए को युब थबक्‍कन् टिह्याई।

45 झाइले ईशुजी “ङलाई खबजी छुइई?” बिसी ङ्युइई।

तानजी “ङजी आछुइ,” बिई। फेरि पत्रुसजी ईशुलाई बिई, “ओ गुरु, तले छले ङ्युइब् जा? क्‍हीए लिली उँइँ हूलजग तानजी क्‍हीलाई घच्‍याट तइमु,” बिई।

46 तर ईशुजी बिई, “म्‍ही घ्रिजी ङलाई क्‍ह्रोंसेन छुइइमु। ङउँइले शक्ति त्‍होंब ङजी थाहा सेई,” बिई।

47 झाइले च चमिंरीजी “ङजी छुइबा थाहा सेना” बिसी च बेले ङ्हींसी थर थर त्‍हारिई। खसी ईशुलाई फ्‍योसी चमिंरीजी तान म्‍हीजगए उँइँरी छ बिई, “ङ ल्‍हे वर्ष सेरो नसी ङजी क्‍हीए क्‍वेंए ङो मात्रे छुइई। छुइसी ङए नब च्‍वाट्टन सह्याई,” बिई।

48 ईशुजी च चमिंरीलाई बिई, “ओ चमीं च्‍यों, क्‍हीजी ङलाई विश्वास लसी परमेश्वरजी क्‍हीलाई सल् लभिंइमु। त्‍हेरो क्‍ही शान्‍तिले ह्याद्,” बिई।

49 झाइले ईशु छ बिरिबै बेलार्न च याइरस बिबै सभापतिए धिंउँइले म्‍ही घ्रि खसी याइरसलाई बिई, “क्‍हीए चमीं सिह्याई। गुरुलाई अझै दुःख आपिंन्,” बिई।

50 तर ईशुजी च ताँ थेसी याइरसलाई बिई, “आङ्हींन्, ङलाई विश्वास मात्रे लद्, क्‍हीए चमीं सोब्‍मु,” बिई।

51 झाइले याइरसए धिंर फेखसी ईशुजी पत्रुस, याकूब, यूहन्‍ना नेरो चमिंरी कोलोए आबा-आमा बाहेक अरूलाई खिने धिं न्‍होंर होंला आभिं।

52 चर मुबै म्‍हीमैं तान कोलो सिह्यासी क्रोरिला। ईशुजी चमैंलाई बिई, “आक्रोद्, चु कोलो आसिइमु, न्‍हरू च्‍हुइब् ग,” बिई।

53 ईशुए ताँ थेसी चमैंजी बिल्‍ली लई, तलेबिस्‍याँ चमैंजी च कोलो पक्‍कन सिह्याब् सेला।

54 तर ईशुजी च चमिंरी कोलोए योर क्‍हासी “ओ चमीं च्‍यों, रिद्,” बिई।

55 झाइले च चमिंरी कोलो सो खसी झवाट्टन् रिई। झाइले ईशुजी “चु कोलोलाई चबै सै पिंन्,” बिई।

56 कोलोए आबा-आमा अचम्‍म म्‍हाँदिई, तर ईशुजी “चु तबै ताँ खबलाई या खैलसे आबिद्,” बिसी कडा हुकुम पिंई।

ईशुजी बाह्र जना मुख्‍य चेलामैं कुल्‍भिंबा

(मत्ती १०:५-१५; मर्कूस ६:७-१३)

9

ईशुजी बाह्र जना मुख्‍य चेलामैंलाई जम्‍मा लई। झाइले चमैंलाई मों ल्‍हाब नेरो रोगी म्‍हीमैंलाई सल् लबै शक्ति नेरो अधिकार पिंई।

2 चमैंलाई ईशुजी छ बिसी कुल्‍भिंई, “परमेश्वरए राज्‍यए बारेर [अथवा ‘परमेश्वरजी राज लबर होंई। खिलाई म्‍हाँदिदु, झाइले परमेश्वरजी क्‍हेमैंलाई आशीष पिंब्‍मु,’ बिसी] प्रचार लद्, झाइले नब्‍मैंलाई सल् लद्।

3 क्‍हेमैंजी घ्‍याँए लागिर तोई आबोद्। प्‍हरे, बढि खिबै क्‍वें, झोली, चबै सै, पैसा, तोई आबोद्।

4 झाइले खब धिंरी म्‍हीजगजी क्‍हेमैंलाई मान लमु, च नाँस आप्‍यीन् सम्‍म च धिंर्न टिरिद्।

5 तर खब नाँसथेंमैंजी क्‍हेमैंलाई मान आला, टिला आभिं, चमैंए नाँसउँइले त्‍होंमा ह्रोंसए प्‍हलीर ङ्हाँबै त्‍हुला चमैंए उँइँर खारथेंन्। च तरीकाले चमैंजी खुशीए खबर आक्‍वें बिबै चेताउनी पिंन्,” बिई।

6 झाइले च मुख्‍य चेलामैं ह्याई। नाँ-नाँस ह्यासी खन्‍तदन च खुशीए खबर प्रचार ल-लसी नबै म्‍हीमैंलाई सल् लई।

हेरोद म्रुँ अलमल पर्दिबा

(मत्ती १४:१-१२; मर्कूस ६:१४-२९)

7 तो तो तला च गालील अंचलर्बै हेरोद म्रुँजी तान थेसी अलमल पर्दिला। तलेबिस्‍याँ कोई म्‍हीजगजी, “बप्‍तिस्‍मा पिंबै यूहन्‍ना फेरि रिसी खना,” बिमला, झाइले कोईजी, “परमेश्वरए ताँ बिभिंबै स्‍योम्‍बै एलिया फेरि रिना,” बिमला,

8 तर अरूजी, “परमेश्वरए ताँ बिभिंबै स्‍योम्‍बै म्‍ही घ्रि फेरि रिसी खना,” बिमला।

9 तर हेरोद म्रुँजी बिई, “यूहन्‍नालाई ङजी क्र थोसी सैवाई, तर चु खब मुए? चुए बारेर क्‍वेंला आखाँबै ताँजग ङजी थेइमु,” बिसी चजी ईशुलाई म्रोंबै लागिर म्‍हैब्रें लई।

ईशुजी हजार ङ्ह म्‍हीलाई चल् भिंबा

(मत्ती १४:१३-२१; मर्कूस ६:३०-४४; यूहन्‍ना ६:१-१४)

10 मुख्‍य चेलाजग एखसी खेमैंजी तो तो लला च जम्‍मन् ईशुलाई सुनिदिई। झाइले ईशुजी चमैंलाई बोसी बेत्‍सैदा बिबै नाँसर एकान्‍तले ह्याई।

11 तर चमैं च क्‍ल्‍होर ह्याब थाहा योंसी अरू ल्‍हे म्‍हीजग ईशुए लिली खई। ईशुजी चमैंलाई मान लसी “परमेश्वरजी राज लबर होंई। खिलाई म्‍हाँदिद्, झाइले खिजी क्‍हेमैंलाई आशीष पिंब्‍मु” बिबै ताँजग प्रचार लई, फेरि तान नबै म्‍हीमैंलाई सल् लभिंई।

12 झाइले त्‍हीयाँ ल्‍यीबी छेमा बाह्र जना मुख्‍य चेलामैं ईशु ङाँर खसी बिई, “चु हूललाई कुल्‍भिंन्। चुमैं चु खोल-टोलर्बै नाँस जरे ह्यासी चबै सै नेरो टिबै बास म्‍हैबर ह्यारिगे, तलेबिस्‍याँ चु एकान्‍त क्‍ल्‍हो मु,” बिई।

13 तर ईशुजी चमैंलाई जवाफ पिंई, “क्‍हेमैंजीन् चमैंलाई चल् भिंन्,” बिई।

झाइले चेलामैंजी बिई, “ङिने प्रि चबै सै ल्‍हे आरे। क्‍हें ङ्हबो नेरो ताँग ङ्हीं मात्रे मु। ‘चु तान म्‍हीजगए लागिर चबै सै किंसी भभिंन्,’ बिम्‌मा, क्‍हीजी?” बिई।

14 च हूलर आमुयुँ मात्रे च्‍ह्योस्‍याँ हजार ङ्ह जति मुला।

झाइले ईशुजी खिए चेलामैंलाई बिई, “ङ्हच्‍यु ङ्हच्‍युबै टोलीले तान म्‍हीजौलाई कुँल् भिंन्,” बिई।

15 झाइले चेलामैंजी म्‍हीजगलाई छले कुँल् भिंई।

16 झाइले ईशुजी च क्‍हें ङ्हबो नेरो ताँग ङ्हीं छेसी मुउँई ङ्ह्योई, परमेश्वरलाई धन्‍यवाद पिंसी खिजी क्‍हें लुँई। झाइले “हूललाई च्‍हुभिंन्” बिसी चेलामैंलाई पिंई।

17 झाइले चमैं तान चसी म्रेंई। फेरि चेलामैंजी बाँकी क्‍हें खुसी बाह्र डालो प्‍लेंवाई।

पत्रुसजी ईशुलाई म्रुँ बिबा

(मत्ती १६:१३-१९; मर्कूस ८:२७-२९)

18 तिगैं ईशु खि घ्रि मात्रे प्रार्थना लरिमा चए चेलामैं दे चेंदोंन् मुला। ईशुजी चेलामैंने, “हूलर्बै म्‍हीजगजी ङलाई खब बिमु?” बिसी ङ्युइई।

19 झाइले चेलामैंजी जवाफ पिंई, “कोईजी बप्‍तिस्‍मा पिंबै यूहन्‍ना बिम्, तर अरूजगजी स्‍योंम्‍बै एलिया बिम्, झाइले कोईजी ‘परमेश्वरए ताँ बिभिंबै स्‍योंम्‍बै म्‍ही फेरि रिसी खना,’ बिम्,” बिई।

20 झाइले ईशुजी चेलामैंने ङ्युइई, “क्‍हेमैंजी तो बिम्? ङ खब जा?” बिई।

झाइले पत्रुसजी बिई, “क्‍हीम् परमेश्वरजी खटिदिसी कुल्‍भिंबै म्रुँ, [अथवा ख्रीष्‍ट, अथवा मसीह] ग,” बिई।

ईशुजी ह्रोंसजी सैदिल् त्‍हुबै दुःखए बारेरी ओसोंन बिबा (मत्ती १६:२०-२८; मर्कूस ८:३०–९:१)

21 झाइले ईशुजी, “चु ताँ खबलाई या खैलसे आबिद्” बिई।

22 फेरि चजी बिई, “ङ परमेश्वरउँइले कुल्‍भिंबै म्‍ही तनाबिलेया ङजी ल्‍हे दुःख सैदिल् त्‍हुम्। मुख्‍य पूजाहारीमैं, धर्मगुरुजग, नेरो चिबनाँबजगजी ङलाई त्‍याग्‍दिसी सैवाब्‍मु, तर सोंगैंरी ङ फेरि रिब्‍मु,” बिई।

23 झाइले चमैं तानलाई ईशुजी बिई, “खब् म्‍ही ङए लिली प्‍ह्रबै इच्‍छा मु बिस्‍याँ चजी ह्रोंसए तोन्‍दोरी इच्‍छाजग प्‍यीवाल् त्‍हुम्, फेरि दिनदिनु क्रूस नोसी ङए लिली ल्‍हैदिल् त्‍हुम्,” बिई। [क्रूसए मतलब रोमी सरकारए सैवाबै साँचो मुला। सैवाबै म्‍हीए यो प्‍हली चर टाँइदिसी काँटी क्‍योसी च म्‍हीलाई वाथेंसी बल्‍ल सिह्यामला। खबलाई सैवामु, च म्‍हीजी क्रूस नोसी सैवाबै क्‍ल्‍होर सम्‍म क्रूस बोल् त्‍हुमला। म्‍ही घ्रिलाई क्रूसर च्‍योवासी सैवाब चए लागिर बेले इजेद-बिजेद लबै दण्‍ड मुला।]

24 ईशुजी बिइन टिई, “झाइले फेरि खबजी ह्रोंसए जीउलाई जुगुदिदि ङ्हाँमु च नाश तह्याम्। तर खबजी ङए लागिर ह्रोंसए जीउलाई सुम्‍पिदिमु चजी रक्षा योंम्।

25 खबजै संसारर्बै तान सुख-सम्‍पत्ति योंनाबिलेया ह्रोंस सिसी नरकर फेस्‍याँ तो फायदा मु?

26 फेरि ङ परमेश्वरउँइले कुल्‍भिंबै म्‍ही तसी स्‍वर्गर परमेश्वर आबा नेरो परमेश्वरए पवित्र स्‍वर्गदूतमैंने बेले थेबै उज्‍यालोर टिरिब्‍मु। ङ स्‍वर्गउँइले युमा च उज्‍यालोने युब्‍मु। झाइले खब म्‍ही चु संसाररी ङ नेरो ङए वचनउँइले पिसी ‘ङजी ईशुलाई ङो आसे,’ बिमु, ङज्‍यै या युबै बेला च म्‍हीलाई म्रोंसी ‘ङजी ङो आसे’ बिब्‍मु।

27 छेन्‍ले याद थेंन्, क्‍हेमैं चुर राब्‍मैं न्‍होंरी कोई कोई म्‍हीजी परमेश्वरजी खन्‍तदन राज लबा आम्रोंन् सम्‍म आसि,” बिई।

ईशुए रूप फेर्दिबा

(मत्ती १७:१-८; मर्कूस ९:२-८; २ पत्रुस १:१६-१८)

28 चु ताँ बिबै हप्‍ता घ्रि लिउँइजी ईशुजी पत्रुस, याकूब नेरो यूहन्‍नालाई बोसी प्रार्थना लबर चमैं प्‍ल्‍ही डाँडार क्रेई।

29 झाइले प्रार्थना लना लन् ईशुए रूप फेर्दिह्याई। चए क्‍वें तार्ग्‍या तसी बेले टल्‍किदिई।

30 च बेलार्न स्‍योंम्‍बै मोशा नेरो एलिया ईशुने ताँ लरिला।

31 चमैंने स्‍वर्गर्बै उज्‍यालो मुला। ईशुलाई चमैं ङ्हींजी बिई, “परमेश्वरए इच्‍छा अनुसार क्‍ही यरूशलेम शहरर सिल् त्‍हुम्,” बिसी बिमला।

32 पत्रुस नेरो चए अउमैं न्‍हरू च्‍हुइसी रोला। चमैं रिसी ईशुने मुबै स्‍वर्गर्बै उज्‍यालो नेरो अरू म्‍ही ङ्हीं म्रोंई।

33 झाइले मोशा नेरो एलियाजी ईशुलाई प्‍यीबि छेबै बेलार पत्रुसजी बिई, “ओ गुरु, ङि चुर टिल् योंमा कति स्‍वाबा तला। ङिजी प्‍ह्रों सों बनिदिल् भिंन्, घ्रि क्‍हीए लागिर, घ्रि मोशाए लागिर, झाइले घ्रि एलियालाई,” बिई। तर पत्रुसजी ह्रोंसजी तो पोंई छेन्‍ले आक्‍होला।

34 झाइले पत्रुसजी चु ताँ पोंना पोंन् न्‍हाँम्‍ज्‍यो (बादल) खसी चमैंलाई कावाई। चमैं बेले ङ्हींई।

35 झाइले न्‍हाँम्‍ज्‍यो न्‍होंउँइले छ बिबै ताँ थेई, “चु ङए च्‍ह ग। चुलाई ङजी त्‍हाँई। चजी बिबै ताँ छेन्‍ले थेद्,” बिई।

36 झाइले छ बिल् खाँसी ईशु खि घ्रिन् चर रारिना।

झाइले च चेलामैं सोंजी चु छ तबै ताँए विषयरी चूप ल्‍हौदिई, झाइले तो तो म्रोंई बिसी च बेलारी चमैंजी खबलाई या तोई आबि।

मों स्‍याबै कोलो सल् लबा

(मत्ती १७:१४-१८; मर्कूस ९:१४-२७)

37 झाइले च प्‍हनाग्‍दों ईशु चमैंने प्रि डाँडाउँइले क्‍युरू युमा म्‍ही हूल ईशुने त्‍होबर खई।

38 च हूल न्‍होंउँइले म्‍ही घ्रिजी कै त्‍येसी छले पोंई, “ओ गुरु, ङजी क्‍हीलाई बिन्‍ती लमु, ङए च्‍हलाई सल् लभिंन्, तलेबिस्‍याँ ङला प्‍हसी च घ्रि मात्रे मु।

39 चलाई मों स्‍याइमु। ट्याम ट्यामरी ङए च्‍ह बेले कै त्‍येमु, चलाई चर्बने बेथाजी स्‍याब् दोंले कक्राकुक्रुक् लमु, चए सुँउँइले पिबी खमु, झाइले ने आम्‍योंन् सम्‍म च मोंजी ङए च्‍हलाई आप्‍यी।

40 च मों ल्‍हाबै लागिर ङजी क्‍हीए चेलामैंलाई बिन्‍ती लई। चमैंजी कोशिश लई, तर ल्‍हाला आखाँ,” बिई।

41 ईशुजी चर्बै म्‍हीमैंलाई बिई, “ओ विश्वास आरेब्‍मैं, ङ क्‍हेमैंने प्रि कति दिन सम्‍म टिल् त्‍हुम्? ङ खोंयों सम्‍म क्‍हेमैंलाई सैदिल् त्‍हुम्?” बिई। झाइले नबै कोलोए आबाने “क्‍हीए च्‍ह चुर भउ,” बिई।

42 तर च कोलो खमा मोंजी कोलोलाई पछार्दिवासी कक्राकुक्रुक् लवाई। ईशुजी च मोंलाई हौदिई। झाइले च कोलोलाई सल् लसी चए आबालाई पिंवाई।

43 अरू तान म्‍हीजगजी “परमेश्वरए शक्ति बेले थेब् मुना,” बिसी उदेक म्‍हाँदिई।

ईशुजी ह्रोंस सिबै बारेर फेरि थाहा पिंबा

(मत्ती १७:२२-२३; मर्कूस ९:३०-३२)

म्‍हीजग ईशुए के म्रोंसी उदेक म्‍हाँदिमा ईशुजी चेलामैंलाई बिई,

44 “ङजी बिबर होंबै ताँ छेन्‍ले सैंर थेंन्। ङ परमेश्वरउँइले कुल्‍भिंबै म्‍ही तनाबिलेया म्‍हीजगजी ङलाई अरू म्‍हीमैंए योर सुम्‍पिदिवाब्‍मु,” बिई।

45 तर ईशुजी बिबै ताँ चेलामैंजी आक्‍हो। चमैंजी च ताँ आक्‍होरिगे बिसी परमेश्वरजी चमैंउँइले चए मतलब लोथेंला। झाइले चेलामैंजी चु ताँए मतलब ईशुने ङ्युइबर ङ्हींई।

खब थेबा बिबै ताँ

(मत्ती १८:१-५; मर्कूस ९:३३-३७)

46 झाइले “ङ्ह्योजग न्‍होंरी खब थेब् जा?” बिसी चेलामैंजी खेमैं न्‍होंरी झगडा लई।

47 चमैंए सैं न्‍होंर्बै ताँ सेसी ईशुजी च्‍युगुथिरी कोलो छेसी खिए उँइँर थेंई।

48 झाइले चेलामैंलाई बिई, “खबजी ङए लागिर चु छाबै कोलोजगलाई मान लमु, चजी ङलाई या मान लम्। फेरि ङलाई मान लब्‍मैंजी ङलाई कुल्‍भिंबै परमेश्वर आबालाई या मान लम्। छाबन क्‍हेमैं न्‍होंरी खब च्‍योंब्‍ले टिमु, चन् तान भन्‍दा थेब् ग,” बिई।

क्‍हेमैंलाई विरोध आलब्‍मैं क्‍हेमैंए पक्ष तम्

(मर्कूस ९:३८-४०)

49 झाइले यूहन्‍नाजी बिई, “ओ गुरु, क्‍हीए मिं त्‍येसी मों ल्‍हाबै म्‍ही घ्रिलाई ङिजी म्रोंई, तर ङिजी ‘छ आलद्’ बिई, तलेबिस्‍याँ च म्‍ही ङ्ह्यो न्‍होंर्बै म्‍ही आङींला,” बिई।

50 ईशुजी चलाई बिई, “चलाई आरोक्‍दिद्, मों ल्‍हाल् भिंन्, तलेबिस्‍याँ खबजी क्‍हेमैंलाई विरोध आला, च क्‍हेमैंए पक्ष तम्,” बिई।

सामरी अंचलरी म्‍हीजगजी ईशुलाई नाँसरी बास टिला आभिंबा

51 ईशु परमेश्वर आबा ङाँर बोह्याबै बेला चेंदों तमा सैं एक सुर तसी यरूशलेमउँई ह्याबै घ्‍याँ क्‍हाई।

52 चबा-टिबै व्‍यवस्‍था लबरी ह्रोंस् भन्‍दा ओसों म्‍हीजगलाई सामरी अंचलर्बै नाँस घ्रिर कुल्‍भिंई।

53 तर ईशु यरूशलेम शहरर ह्याम् रो बिबै ताँ थाहा योंसी च नाँसथेंमैंजी ईशुलाई बास टिला आभिं।

54 च ताँ थाहा सेसी ईशुए चेलामैं याकूब नेरो यूहन्‍नाजी बिई, “प्रभु, चमैंलाई ख्रोंवाबै लागिर ङिजी स्‍वर्गउँइले मि ह्रिले वा?” बिई।

55 तर ईशुजी लिग्‍याँ तुसी चमैंलाई हौदिसी “छ बिबा आता,” बिई।

56 झाइले चमैं अर्को नाँसर ह्याई।

ईशुए लिली प्‍ह्रब् म्‍हैब्‍मैं

(मत्ती ८:१९-२२)

57 चमैं घ्‍याँर ह्यामा म्‍ही घ्रिजी ईशुलाई बिई, “क्‍ही खनीर ह्यालेया ङई या क्‍हीए लिली प्‍ह्रम्,” बिई।

58 ईशुजी चलाई बिई, “स्‍यालजगला रो मु, फेरि नेमाजगला च्‍हों मु, तर ङ परमेश्वरउँइले कुल्‍भिंबै म्‍ही तनाबिलेया ङला रे नेबै क्‍ल्‍होई या आरे,” बिई।

59 अर्को म्‍हीलाई ईशुजी “ङए लिली प्‍ह्रद्,” बिई।

तर च म्‍हीजी बिई, “हजुर, ओसों ङए आबा सिसी चलाई प्‍हाबर ह्याल् भिंन्,” बिई।

60 झाइले ईशुजी उखान घ्रि बिई, “सिनुमैंलाई सिनुमैंजीन् प्‍हारिगे। तर क्‍हीम् ह्यासी छले प्रचार लद्, ‘परमेश्वरजी राज लबर होंई। खिलाई म्‍हाँदिदु, झाइले खिजी क्‍हेमैंलाई आशीष पिंब्‍मु,’” बिई। [अथवा चेला प्रचार लबर ह्यासी चए आबा सिह्याइबिस्‍याँ रक्षा आयोंब्‍मैंईन चलाई प्‍हालेन् तम्।]

61 फेरि अर्को म्‍ही घ्रिजी ईशुलाई बिई, “प्रभु, क्‍हीए लिली ङ प्‍ह्रमु, तर ओसों ङलाई धिंर एसी धिंर्बै म्‍हीजग तानने बिदा तल् भिंन्,” बिई।

62 तर ईशुजी चलाई बिई, “खब्‍ज्‍यै क्‍ल्‍हा क्‍योमा आनवा क्‍हासी लिग्‍याँ तुसी ङ्ह्योब्रें लइबिस्‍याँ परमेश्वरए के लबर च म्‍ही केर आत्‍हु,” बिई।

ईशुजी चेला ङ्यीच्‍युलाई कुल्‍भिंबा

10

च लिउँइजी प्रभुजी अरू म्‍ही ङ्यीच्‍यु खटिदिसी ह्रोंसन् ह्या ह्या ङ्हाँबै बजार नेरो नाँसजगर ह्रोंस् भन्‍दा ओसों चमैंलाई ङ्हीं ङ्हींले कुल्‍भिंई।

2 ईशुजी उखान सेसी चमैंलाई बिई, “मिंबै बाली-पुली ल्‍हेन् मु, तर थन्‍किदिब्‍मैं कम्‍ती मु। छ तसी ‘बाली थन्‍किदिबर म्रोंम्‍मैं झोंभिंन्,’ बिसी बालीए क्‍ल्‍हेलाई प्रार्थना लद्।

3 ह्याद्। चेंजगए हूलर तबै क्‍ह्युजग दोंले क्‍हेमैंलाई ङई कुल्‍भिंइमु।

4 पैसा, झोला, जुत्ता तोई आबोद्। फेरि घ्‍याँर खबनेई बात मार्दिबर ल्‍हे सम्‍म आटिद्, युम्‍नन् ह्याद्।

5 “खब् धिंर होंमु ‘चु धिंर शान्‍ति तरिगे’ बिसी ओसों बिदु।

6 छ बिसी च धिंर शान्‍ति म्‍हैबै म्‍ही टिस्‍याँ क्‍हेमैंए शान्‍तिए आशीष चलाई ल्‍हौदिब्‍मु। शान्‍ति म्‍हैबै म्‍ही आरेइबिस्‍याँ च आशीष क्‍हीने टिब्‍मु।

7 फेरि च धिं घ्रिर्न बास टिरिदु। च धिंर्बै म्‍हीजगजी क्‍हेमैंलाई पिंसी चदु, थुँनु, तलेबिस्‍याँ म्रोंम्‍मैंजी ह्रोंसए ज्‍याला योंबै हक तम्। धिं धिंर आसर्दिद्।

8 खब नाँसरी होंमा चर्बै म्‍हीजगजी क्‍हेमैंलाई मान लसी बास पिंमु, चमैंजी तो चबै सै क्‍हेमैंलाई पिंमु चन् चद्।

9 फेरि च नाँसर्बै नब्‍मैं सल् लसी चमैंलाई छ बिदु: ‘परमेश्वरए शक्ति मुबै केजग म्रोंबै मौका क्‍हेमैंए लागिर तइमु,’ बिद्।

10 तर खब नाँसरी होंमा चर्बै म्‍हीजगजी क्‍हेमैंलाई बास आपिं, मान आला, च नाँसर्बै घ्‍याँर ह्यासी बिदु:

11 ‘क्‍हेमैं परमेश्वरए विरोधी तई। छाबै प्रमाण पिंबै लागिर ङिए प्‍हलीर ङ्हाँबै त्‍हुलैया ङिजी खारवाम्। तर चु ताँ सैंर थेंनु: परमेश्वरए शक्ति मुबै केजग म्रोंबै मौका क्‍हेमैंए लागिर तइमु,’ बिद्।

12 तर छेन्‍ले याद थेंन्, परमेश्वरजी न्‍याय लबै दिनर सदोमथेंमैंलाई भन्‍दा च नाँसथेंमैंलाई झन् थेबै सजाय पिंब्‍मु,” बिई। [सदोमथेंमैंजी खब जा बिस्‍याँ, चमैंजी स्‍योंमा बेले आछ्याँबै के लई। छ तसी परमेश्वरजी ङ्हीं ङ्हीं ङ्हाँन् तबै मि मुउँइले खारवासी चमैं तानलाई सैवाई।]

ईशुजी आम्‍हाँदिबै नाँसजगए बारेर पोंबा

(मत्ती ११:२०-२४)

13 “धिक्‍कार, ओ खोराजिन नाँसथेंमैं! धिक्‍कार, बेत्‍सैदाथेंमैं! क्‍हेमैंए नाँसजगरी थेबै शक्ति मुबै केजग तनाबिलेया क्‍हेमैं आछ्याँबै बानी आप्‍यी, झाइले परमेश्वरउँई सैं आएइमु। टायर नेरो सिडोन बिबै शहरजग इस्राएल देशर आरे, तर छाबै शक्ति मुबै केजग च शहरजगर तइबिस्‍याँ चर्बै म्‍हीजग स्‍योंम्‍नन् ह्रोंसए आछ्याँबै बानी प्‍यीसी परमेश्वरउँई सैं एमला। ‘ङजी आछ्याँबै के लई, त्‍हेरो आला,’ बिसी चमैं पछितो खसी आछ्याँबै क्‍वें खिसी मेब्रोए फिरी कुँमला।

14 परमेश्वरजी न्‍याय लबै दिनर टायर नेरो सिडोनथेंमैंलाई भन्‍दा खिजी क्‍हेमैं खोराजिन नेरो बेत्‍सैदाथेंमैंलाई झन् थेबै सजाय पिंब्‍मु।

15 ओ कफर्नहुमथेंमैं, क्‍हेमैं खै तलाई? ‘स्‍वर्ग सम्‍म बोसी थेबै मान योंम्,’ बिसी क्‍हेमैं ङ्हाँल् वा? आङीं। क्‍हेमैंलाई नरकर्न भ्‍योंवाब्‍मु,” बिई।

16 झाइले ईशुजी चेलामैंलाई बिई, “खब्‍जी क्‍हेमैंजी बिबै ताँ थेसी ङेंमु, चजी ङए ताँ ङेंमु। तर खबजी क्‍हेमैंलाई आम्‍हाँदिसी त्‍याग्‍दिवामु, चजी ङलाई या त्‍याग्‍दिवामु। फेरि खबजी ङलाई आम्‍हाँदिसी त्‍याग्‍दिवामु, चजी ङलाई कुल्‍भिंबै परमेश्वर आबालाई या त्‍याग्‍दिम्,” बिई। [छ बिसी ईशुजी चेलामैंलाई कुल्‍भिंई।]

चेलामैं ङ्यीच्‍यु एखबा

17 लिउँइजी च चेलामैं ङ्यीच्‍यु बेले सैं तोंन्‍ले ईशु ङाँर एखसी बिई, “ओ प्रभु, ङिजी क्‍हीए मिं किंसी मोंजगज्‍यै या ङिजी बिब् ङेंई,” बिई।

18 ईशुजी चमैंलाई जवाफ पिंई, “ओं। तिम्‍ली-काम्‍ली युब् दोंले मोंहाँजगए म्रुँ शैतान स्‍वर्गउँइले क्‍हुरिह्याब ङजी म्रोंई।

19 थेदु। क्‍हेमैंलाई ङजी शक्ति पिंसेरो क्‍हेमैंजी प्‍हुरी नेरो बिच्‍छीए फिरी प्‍हली म्‍हैल् खाँमु, फेरि शैतानए तान शक्ति ट्होल् खाँमु। छ तसी तोई सैजी या क्‍हेमैंलाई आस्‍या।

20 तर मोंजगजी क्‍हेमैंजी बिब् ङेंना बिसी सैं आतोंन्, बरु परमेश्वरजी स्‍वर्गर क्‍हेमैं मिं प्‍ह्रीथेंई बिसी सैं तोंन्,” बिई।

ईशुजी सैं तोंसी खिए आबा परमेश्वरलाई धन्‍यवाद पिंबा

(मत्ती ११:२५-२७; १३:१६-१७)

21 च बेलारै या परमेश्वरए पवित्र आत्‍मा-सैंजी ईशुलाई सैं तोंल् लई। ईशुजी बिई, “ओ आबा, क्‍ही स्‍वर्ग नेरो पृथ्‍वीर्बै क्‍ल्‍हे ग। चु छ्याँबै ताँजग क्‍हीजी चु संसारर्बै ज्ञान मुब्‍मैं नेरो ह्रब-सेबमैंउँइले लोथेंइमु, तर आखेब्‍मैंलाई चु ताँजग क्‍हीजी लुभिंइमु। आबा, चु म्रोंसी ङजी क्‍हीलाई धन्‍यवाद पिंमु। आबा, क्‍हीजी छाबै विचार खुशीले म्‍हैंसी क्‍हीजीन् छाबै योजना लई,” बिई।

22 झाइले ईशुजी बिई: “ङए आबा परमेश्वरजी ङलाई तान सै पिंई। परमेश्वर च्‍हलाई परमेश्वर आबाजी मात्रे ङो सेम्, अरू म्‍हीजगजी आसे। छलेन ङ परमेश्वर च्‍ह तसी ङजी मात्रे परमेश्वर आबालाई ङो सेम्। झाइले ख-खबलाई ङजी ‘परमेश्वर आबालाई ङो सेरिगे’ बिसी उँइँ उँइँ ङ्हाँमु, चमैं बाहेक खबज्‍यै या परमेश्वर आबालाई ङो आसे,” बिई।

23 झाइले ईशुजी ह्रोंसए चेलामैंलाई अरू म्‍हीलाई आथेल्‍ले बिई, “क्‍हेमैं भाग्‍यमानीमैं ग, तलेबिस्‍याँ क्‍हेमैंजी बेले थेबै के म्रोंइमु।

24 थेद्, क्‍हेमैंजी म्रोंबै केजग परमेश्वरए ताँ बिभिंबै स्‍योंम्‍बै म्‍हीजग नेरो म्रुँजग ल्‍हेन् ङ्ह्यो ङ्ह्यो ङ्हाँई, तर ङ्ह्योला आयोंला। फेरि क्‍हेमैंजी थेबै ताँजग चमैंजी थेथे ङ्हाँई, तर थेला आयोंला,” बिई।

खोंयोंई आखाँबै जीवन खैले योंबा

25 झाइले स्‍योंम्‍बै मोशाजी पिंबै धर्मनियम ह्रबै म्‍ही घ्रिजी ईशुए लागिर ङो च्‍हुबर ङ्युइई, “ओ गुरु, खोंयोंई आखाँबै जीवन योंबै लागिर ङजी तो तो लल् त्‍हुम्?” बिई।

26 झाइले ईशुजी चलाई जवाफ पिंई, “मोशाए धर्मनियमर तो प्‍ह्रीइमु? चरी क्‍हीजी तो खेला?” बिई।

27 झाइले च म्‍हीजी जवाफ पिंई, “छले प्‍ह्रीइमु: क्‍हीजी ह्रोंसए प्रभु परमेश्वरलाई पूरा सैंजी, पूरा आत्‍माजी, पूरा बुद्धिजी, झाइले पूरा भोंजी सैं पिंसी प्रेम लद्, झाइले ह्रोंसलाई दोंले ह्रोंसए अउलाई सब् लभिंबै माया लद्। ङजी छाब् खेई,” बिई।

28 झाइले ईशुजी चलाई बिई, “क्‍हीजी ठीक जवाफ पिंई। छ लइबिस्‍याँ खोंयोंई आखाँबै जीवन योंब्‍मु,” बिई।

29 तर ह्रोंसए इज्‍जत थेंबर चजी ईशुलाई बिई, “तर ङए अउ खब जा?” बिई।

30 झाइले ईशुजी नमुना नमुना घ्रि छले बिई, “छाबै म्‍ही घ्रि यरूशलेम शहरउँइले जेरिको नाँसउँई ह्याबै घ्‍याँर खि घ्रिन् ह्यारिला। ह्यामा ह्योजगजी चलाई क्‍हासी चए धनसम्‍पत्ति प्‍हेंवाई। चलाई क्‍लुना लसी सो मात्रे मुल्‍ले बेले धोंसी घ्‍याँर्न वाथेंला।

31 झाइले छिन्‍द्री लिउँइजी पूजाहारी घ्रि च घ्‍याँउँइलेन् खई। झाइले चजी च ह्योजी धोंवाबै म्‍हीलाई म्रोंसी घ्‍याँए रे रेउँइले छ्युडिह्याई।

32 फेरि च दोंलेन् मन्‍दिरर्बै के लबै लेवी खलकर्बै म्‍ही या च क्‍ल्‍होर्न फेखई। झाइले च म्‍हीलाई म्रोंसी चै या घ्‍याँए रे रेउँइले छ्युडिह्याई।

33 “तर छाबै च्‍योंबै जातर्बै सामरिया अंचलर्बै म्‍ही घ्रि च ह्योजी धोंवाबै म्‍ही मुबै क्‍ल्‍होर फेखई। झाइले नबै म्‍हीलाई म्रोंसी बेले ल्‍होयो खई।

34 च ङाँर ह्यासी मैं फुसी पट्टी फुइभिंई। झाइले चजी नबै म्‍हीलाई ह्रोंसए गधाए फिर थेंसी घ्‍याँर्बै होटल धिंर बोसी चलाई पूरा सुसार लई।

35 झाइले प्‍हनाग्‍दों ह्याबै बेलारी च सामरियार्बै म्‍हीजी होटल क्‍ल्‍हेलाई पैसा फोसी बिई, ‘लु, नबै म्‍हीलाई छेन्‍ले हेरचाहा लभिंन्। झाइले अरू कति खर्च ल्‍हौदिमु, ङ फेरि एखमा फोभिंस्‍यो,’ बिई।”

36 छाबै नमुना बिसी ईशुजी च धर्मनियम लुभिंबै गुरुलाई ङ्युइई, “च म्‍ही सों न्‍होंरी ह्योजी धोंवाबै म्‍हीलाई खब म्‍हीजी अउलाई दोंले सब् लभिंई?” बिई।

37 झाइले चजी बिई, “च दया लबै सामरियार्बै म्‍ही,” बिई।

ईशुजी चलाई बिई, “क्‍हीज्‍यै या ह्यासी छाबै किसिमबै दया के लद्,” बिई।

मार्था नेरो मरियम

38 झाइले ईशु ह्रोंसए चेलामैंने प्रि घ्‍याँर ह्यामा, छाबै नाँस घ्रिरी फेखई। च नाँसर मार्था बिबै चमिंरीजी चलाई ह्रोंसए धिंर चबर टिबर मान लई।

39 झाइले मार्थाए बहिनी मरियम प्रभु ईशुए प्‍हलीए प्‍ह्रीरी टिसी खिजी लुभिंबै ताँ थेरिला।

40 तर चब् लमा, खद्र खुद्रु के लमा मार्थालाई ल्‍हे केए आतुरी तसी ईशु ङाँर ह्यासी बिई, “ओ प्रभु, ङलाई ङए बहिनीजी तान के लबर वाथेंई, क्‍हीजी विचार आला वा? ङलाई मदत पिंबर चलाई कुल्‍भिंन्,” बिई।

41 तर प्रभु ईशुजी चलाई जवाफ पिंई, “ओ, नानी मार्था, क्‍हीलाई ल्‍हे ताँजगए बारेर शोक तई,

42 तर ताँ घ्रि मात्रे चैदिम्। मरियमजी च जरूरी ताँ त्‍हाँई। छ तसी च ताँ थेबै मौका ङजी चउँइले आस्‍योवा,” बिई।

ईशुजी प्रार्थनाए बारेर लुभिंबा

(मत्ती ६:९-१३; ७:७-११)

11

तिगैं छाबै क्‍ल्‍हो घ्रिर ईशु प्रार्थना लरिला। प्रार्थना लल् खाँसी चए चेलामैं न्‍होंर्बै घ्रिजी ईशुलाई बिई, “ओ प्रभु, ङिलाई प्रार्थना लबर लुभिंन्। बप्‍तिस्‍मा पिंबै यूहन्‍नाजी चए चेलामैंलाई प्रार्थना लब् लुभिंई,” बिई।

2 झाइले ईशुजी चमैंलाई बिई, “क्‍हेमैंजी प्रार्थना लमा, छान् बिद्:

‘ओ आबा,

तान म्‍हीजगजी क्‍हीलाई स्‍वाब ठहर्दिरिगे,

तान म्‍हीजगजी क्‍हीलाई म्रुँलाई दोंले म्‍हाँदिरिगे।

3 ङिलाई चैदिबै चबै सै दिनदिनु युभिंन्।

4 ङिए आछ्याँबै केजग माफ लभिंन्,

तलेबिस्‍याँ ङिज्‍यै या ह्रोंसलाई आछ्याँबै के लब्‍मैंलाई माफ पिंमु।

फेरि ङिलाई दुःख तबै जाँचरी पर्दिला आभिंन्।’

बिसी प्रार्थना लद्,” बिई।

5 झाइले ईशुजी ह्रोंसए चेलामैंलाई [परमेश्वरजी चमैंए प्रार्थना थेब्‍मु] बिसी चु नमुना ताँ बिई: “क्‍हेमैं न्‍होंरी खब मुलेया म्‍हुँइँस आधारी ङ्हेला ङाँर ह्यासी छ बिलाई, ‘ओ ङ्हेला, ङलाई हसी सोंम्‍ना पिंन्।

6 तलेबिस्‍याँ अउ घ्रि तोगो ङ ङाँर बास टिबर खइमु, चलाई चल् भिंबै सै ङने तोई आरे,’ बिलाई।

7 “क्‍हीजी छ बिब् थेसी च ङ्हेलाजी धिं न्‍होंउँइले जवाफ पिंसी छ बिलाई, ‘आङीं! ङलाई दुःख आपिंन्। तोगो म्रा तुसी, औलो झोंसी, कोलोमैं ङने प्रि क्‍ल्‍होर रोसी न्‍हरू च्‍हुइरिइमु। तोगो ङ रिसी क्‍हीलाई तोई पिंला आयों।’

8 चजी छ बिस्‍याँ तो तम्? ङ क्‍हेमैंलाई क्‍ह्रोंसेन्‍ले बिमु, क्‍हीए ङ्हेला तनाबिलेया रिसी तोई सै आपिं, तर क्‍हीजी ह्रिबै ह्रिबन् लस्‍याँ च बल्‍ल रिसी क्‍हीलाई तो तो चैदिमु च सै पिंब्‍मु। [क्‍हेमैंए ङ्हेलाजी भन्‍दा परमेश्वरजी क्‍हेमैंलाई झन् बढी हेरचाहा लम्।]

9-13 फेरि क्‍हेमैं न्‍होंरी आबा घ्रिने ह्रोंसए च्‍हजी ताँग ह्रिइबिस्‍याँ, क्‍हीजी ह्रोंसए च्‍हलाई ताँगए साटोरी प्‍हुरी पिंम्‌रोवा? क्‍हीए च्‍हजी नग फुँ ह्रिइबिस्‍याँ क्‍हीजी बिच्‍छी पिंम्‌रोवा? आपिं। क्‍हेमैं खराबी म्‍ही तलेया ह्रों-ह्रोंसए कोलोमैंलाई छ्याँबै सैजग पिंबर ह्रम्। झन् स्‍वर्गर टिबै परमेश्वर क्‍हेमैंए आबाजी खिए पवित्र आत्‍मा-सैं ह्रिब्‍मैंलाई पिंब्‍मु। छ तसी याद थेंन्, तो सै चैदिमु ह्रिब्रें लद्, झाइले खिजी पिंब्‍मु। म्‍हैब्रें लद्, झाइले क्‍हेमैंजी योंब्‍मु। म्रा तुलेया हुइब्रें लद्, झाइले खिजी क्‍हेमैंए लागिर म्रा थोंब्‍मु। तलेबिस्‍याँ ख-खबजी ह्रिमु, परमेश्वरजी चलाई पिंब्‍मु। फेरि ख-खबजी म्‍हैमु, चजी योंब्‍मु। फेरि म्रा तुथेंनाबिलेया ख-खबजी हुइमु चलाई परमेश्वरजी म्रा थोंभिंब्‍मु,” बिई।

ईशु नेरो बालजिबुल

(मत्ती १२:२२-३०; मर्कूस ३:२०-२७)

14 तिगैं ईशुजी पोंला आतन्‍ले स्‍याबै म्‍हीउँइले मों ल्‍हाई। मोंजी म्‍हीलाई प्‍यीबै लिउँइजी च पोंला आतबै म्‍ही पोंबर होंई। छ तब् म्रोंसी वरिपरि मुबै म्‍हीए हूलजी उदेक म्‍हाँदिई,

15 तर कोई कोईजी बिई, “मोंजगए म्रुँ बालजिबुलजी चलाई शक्ति पिंसी ईशुजी मोंजग ल्‍हाल् खाँब् ग” बिई। [बालजिबुल शैतान बिबै स्‍युर त्‍येबै भूतए अर्को मिं ग।]

16 अरू म्‍हीजगजी ईशुलाई दोष ल्‍हैदिबै निहुँ म्‍हैसी चलाई “परमेश्वरजी शक्ति पिंई बिसी प्रमाण मुबै के लदु” बिई।

17 तर चमैंए मतलब थाहा सेसी ईशुजी बिई, “राज्‍य घ्रिर्न म्‍हीजग पाटी पाटी तिसी झगडा लस्‍याँ च राज्‍य नुह्याम्। फेरि जहान घ्रि आक्‍ह्रीस्‍याँ युम्‍नन् खाँह्याम्।

18 छ तसेरो शैतानजी शैतानलाईन छले लडाईं लस्‍याँ, चए राज्‍य खैले खप्‍दिल् खाँम्? तर क्‍हेमैंजी ‘बालजिबुलजी ङलाई शक्ति पिंसी ङजी मोंजग ल्‍हाम्,’ बिसी बिम्।

19 फेरि बालजिबुलए शक्तिउँइले ङजी मों ल्‍हाम् बिसी क्‍हेमैंजी बिस्‍याँ, क्‍हेमैंए टोलीर्बै म्‍हीजगज्‍यै या बालजिबुलए शक्तिउँइले मोंजग ल्‍हामु बिल् त्‍हुम्। ‘क्‍हेमैंजी बिबै ताँ स्‍युर ग’ बिसी क्‍हेमैंए म्‍हीमैंज्‍यै या साक्षी पिंब्‍मु।

20 तर परमेश्वरए शक्तिउँइलेन् ङजी मों ल्‍हासेरो परमेश्वरए के लबै शक्ति क्‍हेमैंए म्‍हाँजुरी तखई बिसी क्‍हेमैंजी सेल् त्‍हुम्।

21 “फेरि अर्को नमुना, भोंबै म्‍ही घ्रिजी [अथवा शैतानजी] तान हतियार छेसी ह्रोंसए धिं रूमंा चए सम्‍पत्ति खबज्‍यै बोला आखाँ।

22 तर च भन्‍दा भोंबै म्‍ही [अथवा परमेश्वरए च्‍ह] चए फिरी युसी ट्होस्‍याँ चजी च म्‍हीए भर पर्दिबै हतियारजग प्‍हेंवाम्। झाइले धिंर्बै माल-सामानजग च्‍हुभिंम्।

23 फेरि अर्को नमुना: खब् ङने प्रि आरे, च ङए विरोधी ग। फेरि खबजी ङने प्रि परमेश्वरए बगाल खागु आला, चजी ल्‍हावामु,” बिई।

ल्‍हाबै मों एखबा

(मत्ती १२:४३-४५)

24 “फेरि अर्को ताँ: मों घ्रि म्‍हीउँइले त्‍होंबै लिउँइजी च मों बास म्‍हैबै लागिर वन-पख खन्‍तदन ह्याम्। झाइले बास आयोंसी विचार लमु, ‘ङजी प्‍यीवाबै म्‍हीर एह्याम्’ बिमु।

25 “झाइले एखमा फ्‍योल् खाँबै ठीक तरिबै थेदें धिं दों तबै म्‍हीलाई च मोंजी म्रोंमु। [च म्‍ही थेदें मु, तलेबिस्‍याँ च म्‍हीजी परमेश्वरए आत्‍मा-सैं सैंर आथें।]

26 छ तसी च मों ह्यासी ह्रोंस भन्‍दा आछ्याँबै मों ङ्यी भसी चमैं तान च म्‍हीए थेदें जीउर्न होंसी टिम्। छ तसेरो च म्‍ही ओसों भन्‍दा लिउँइबै हालत झन् आछ्याँब् तम्,” बिई।

क्‍ह्रोंसेन्‍ले भाग्‍यमानी तबा

27 ईशुजी छ बिमा हूल न्‍होंर्बै चमिंरी घ्रिजी चर्को कैले ईशुलाई बिई, “ओहो, क्‍हीलाई जन्‍म पिंब् नेरो ङ्हे त्‍यींबै आमा बेले भाग्‍यमानी ग” बिई।

28 तर ईशुजी बिई, “बरु परमेश्वरए ताँ थेसी च ताँ म्‍हाँदिबै म्‍हीमैं झन् भाग्‍यमानी ग,” बिई।

शक्ति मुबै के ह्रिबा

(मत्ती १२:३८-४२)

29 झाइले ल्‍हे म्‍हीजग ईशु ङाँर हूल् तमा ईशुजी फेरि बिई, “चु जुगर्बै म्‍हीजग कति आछ्याँब् मु। ङलाई परमेश्वरजी कुल्‍भिंई बिसी प्रमाण उँइँन् बिसी चमैंजी शक्ति मुबै के ह्रिम्। तर प्रमाण घ्रि मात्रे चमैंजी म्रोंब्‍मु, अथवा परमेश्वरए ताँ बिभिंबै स्‍योंम्‍बै म्‍ही योनाहए प्रमाण चु म्‍हीजगजी म्रोंब्‍मु।

30 तलेबिस्‍याँ निनवे बिबै शहरर्बै म्‍हीजगए लागिर योनाह प्रमाण तब् दोंले चु जुगर्बै म्‍हीजगए लागिर ङ, परमेश्वरउँइले कुल्‍भिंबै म्‍ही तसी, प्रमाण तब्‍मु। [अथवा योनाह थेबै ताँग न्‍होंरी सोंगैं टिसी सोई। च दोंले ङ सिह्यासी प्‍हाबै सोंगैं लिउँइजी फेरि रिब्‍मु।]

31 न्‍याय लबै दिनरी दक्षिण देशर्बै म्रुँस्‍यो रासी तिंइजोरोबै म्‍हीजगलाई दोष ल्‍हैदिसी दोषी ठहर्दिब्‍मु, तलेबिस्‍याँ स्‍योंम्‍बै इस्राएल देशर्बै सुलेमान म्रुँए ज्ञानए ताँ थेबै लागिर ह्रें-ह्रेंगो देशउँइले च म्रुँस्‍यो खई। फेरि थेद्, सुलेमान म्रुँ भन्‍दा झन् थेबै म्‍ही तोगो चुर युइमु, [तर चु इस्राएलर्बै म्‍हीजगज्‍यै या ध्‍यान आपिं]।

32 फेरि न्‍याय लबै दिनरी निनवे बिबै शहरर्बै म्‍हीजगजी तिंइजोरोबै म्‍हीलाई दोष ल्‍हैदिसी दोषी ठहर्दिब्‍मु, तलेबिस्‍याँ योनाहउँइले परमेश्वरए ताँ थेसी चमैंजी ह्रोंस-ह्रोंसए आछ्याँबै के प्‍यीसी परमेश्वरउँई सैं एई। फेरि थेद्, योनाह भन्‍दा झन् थेबै म्‍ही चुर युइमु, [तर तिंइजोरोबै म्‍हीजगजी आछ्याँबै के आप्‍यी, परमेश्वरउँई सैं आए]।

ईशुजी बत्तीउँइले नमुना बिबा

(मत्ती ५:१५; ६:२२-२३)

33 “खबज्‍यै या बत्ती म्रोसी च्‍ह्योगोंर आलो, अथवा भाँडोजी आका, बरु धिं न्‍होंर खबै म्‍हीमैं म्‍यीं म्रोंरिगे बिसी नुबै बत्ती त्‍येंर थेंम्।

34 क्‍हीए म्‍यीं जीउर्बै बत्ती दों तब् ग। क्‍हीए म्‍यींजी छ्याँबै सै ङ्ह्यो ङ्ह्यो ङ्हाँइबिस्‍याँ क्‍हीए तान सैं या छ्याँब तसी उज्‍यालो तम्। तर म्‍यींजी आछ्याँब सै ङ्ह्यो ङ्ह्यो ङ्हाँस्‍याँ क्‍हीए तान सैं या आछ्याँब तसी अन्‍यारो तम्।

35 चु कारण क्‍हेमैंने मुबै उज्‍यालो अन्‍यारो आतरिगे बिसी होश थेंन्।

36 क्‍हीए जीउरी तोई अन्‍यारो आतल्‍ले जीउ भरिन् उज्‍यालो मुस्‍याँ बत्तीजी उज्‍यालो पिंब् दोंले क्‍हीए जीउ न्‍होंरी पूरा चम्‍किदिब्‍मु,” बिई। [चु नमुनाए मतलब छ्याँबै म्‍यींजी परमेश्वरउँई ङ्ह्योसी सैंर छ्याँब् छ्याँबै ताँजगजी प्‍लेंम्, तर आछ्याँबै म्‍यींजी आछ्याँबै घ्‍याँउँई ङ्ह्योसी सैंर आछ्याँबै ताँजगजी प्‍लेंम्।]

ईशुजी फरिसीमैंलाई दोष ल्‍हैदिबा

(मत्ती २३:१-३६; मर्कूस १२:३८-४०)

37 ईशुजी छले लुभिंबै लिउँइजी फरिसी घ्रिजी ईशुलाई खिए धिंर चबर हुइई। झाइले ईशु चए धिंर ह्यासी चबर कुँई।

38 तर ईशु यो आख्रुन्‍ले चब् म्रोंसी च निम्‍तो लबै फरिसी उदेक म्‍हाँदिई।

39 झाइले ईशुजी चलाई बिई, “क्‍हेमैं फरिसीमैं थली नेरो प्‍हेलाए बाहिरू भाग छेन्‍ले ख्रुम्। [भाँडोए बाहिरू भाग ख्रुब् दोंले क्‍हेमैंजी ह्रोंसए जीउ ख्रुम्,] तर ह्रोंसए सैं न्‍होंरी लोभ नेरो आछ्याँबै विचारजौजी सैं प्‍लेंइमु।

40 “ओ,मूर्खमैं! खबजी बाहिरूबै सै बनिदिई, चजीन् न्‍होंर्बै सै या बनिदिई, आङीं वा?

41 क्‍हीए कसौंडी न्‍होंर मुबै सैजग गरीबमैंलाई पिंन्। झाइले न्‍हों मुलेया, बाहिरू मुलेया, तान सै क्‍हेमैंए लागिर चोखो तब्‍मु।

42 “धिक्‍कार, क्‍हेमैं फरिसीमैं। क्‍हेमैंजी जिरा-मरिज नेरो अरू च्‍युगुथिरी मसलाजग या च्‍योसी च्‍युबाँए तिबाँ परमेश्वरलाई भाग पिंमु, तर क्‍हेमैंजी म्‍हीजगलाई ठीक के आलइमु, झाइले परमेश्वरलाई सैं पिंबै प्रेम आलइमु। च्‍युबाँरी तिबाँ पिंबा ठीक मुला, तर क्‍हेमैंजी च अरू के या लल् त्‍हुमला।

43 धिक्‍कार, क्‍हेमैं फरिसीमैं! क्‍हेमैं सभा धिंर ह्यामा छ्याँबै थेबै मान तबै कुँबै क्‍ल्‍हो म्‍हैमु! झाइले बजारर ह्यामा तान म्‍हीजौजी क्‍हेमैंलाई मान लरिगे ङ्हाँम्।

44 धिक्‍कार, क्‍हेमैं! क्‍हेमैं निशान आरेबै छ दों तब्‍मैं ग। म्‍हीजगजी बाहिरू म्रोंसी ‘न्‍होंर सिनु मु’ बिबा थाहा आसे,” बिई।

45 झाइले धर्मनियम लुभिंबै धर्मगुरु घ्रिजी ईशुलाई “ओ गुरु, क्‍हीजी छाबै ताँ बिसी ङिलाई या इज्‍जत ह्याम्,” बिई।

46 झाइले ईशुजी बिई, “धिक्‍कार, क्‍हेमैं धर्मगुरुमैं या! क्‍हेमैंजी म्‍हीजगलाई नोला आखाँबै ती नोद् बिम्, तर चमैंलाई च्‍युगुदे मदत या आपिं।

47 धिक्‍कार, क्‍हेमैंलाई! क्‍हेमैंजी परमेश्वरए ताँ बिभिंब्‍मैंलाई मान लबर छ्याँबै देवल बनिदिमु, तर चमैंलाई सैवाबै म्‍ही क्‍हेमैंए खेजगन् ग।

48 क्‍हेमैंजी छ लमा ‘खेजगए ज्‍यानमारा के ठीक मुला,’ बिम्। [तलेबिस्‍याँ क्‍हेमैंजी परमेश्वरए स्‍योंम्‍बै ताँ बिभिंबै म्‍हीमैंलाई मान लनाबिलेया खेजगजी दोंले क्‍हेमैंजी परमेश्वरए चोरोबै ताँ बिभिंबै म्‍हीजगलाई आम्‍हाँदिसी सैवामु।]

49 छ तसी परमेश्वरजी तान सै सेसी बिई, ‘ङजी चमैं ङाँर ङए ताँ बिभिंबै म्‍हीमैं नेरो खबर सुनिदिबै म्‍हीमैं कुल्‍भिंम्। तर च कुल्‍भिंब्‍मैं न्‍होंरी कोईलाई चमैंजी सैवाब्‍मु, झाइले कोईलाई ल्‍हावाब्‍मु।’

50 छ तसी परमेश्वरए ताँ बिभिंब्‍मैं न्‍होंरी खबलाई म्‍हीजगजी संसारए शुरू ओनों तियाँ सम्‍म सैवाइमु, चमैं तानलाई सैवाबै पाप तिंइजोरोबै म्‍हीजगजी बेहोर्दिल् त्‍हुम्।

51 ओं, स्‍योंम्‍बै हाबिललाई सैवासेरो जखरियालाई सैब् सम्‍म सैबै पाप बेहोर्दिल् त्‍हुम्। च जखरियालाई मन्‍दिरए ह्युर्बै होम लबै क्‍ल्‍हो नेरो मन्‍दिर बीचरी सैवाला, फेरि छेन्‍ले याद थेंन्, च सजाय तोगो तिंइजोरोबै म्‍हीजगज्‍यै बेहोर्दिल् त्‍हुम्।

52 “धिक्‍कार, क्‍हेमैं धर्मगुरुमैं! क्‍हेमैंने क्‍ह्रोंसेन्‍बै ज्ञान-बुद्धि लुबै म्राए चापी मु, तर क्‍हेमैंजी ह्रों-ह्रोंस च म्रार आहों, फेरि अरूजगजी होंब् म्‍हैस्‍याँ क्‍हेमैंजी होंला आभिं,” बिई।

53 ईशु च धिंउँइले त्‍होंबै लिउँइजी, धर्मगुरुमैं नेरो फरिसीमैं बेले रिस खसी च बेला सेरो चलाई ल्‍हे ल्‍हे ताँजग ङ्युइबर होंई।

54 “ईशुजी जवाफ पिंमा खनीरै गल्‍ती लस्‍याँ चर्न ताँ क्‍हाब् ग,” बिसी चमैंजी दाउ ङ्ह्योई।

स्‍युर त्‍येबै ताँरी होश थेंल् त्‍हुबा

(मत्ती १०:२६-२७)

12

हजार हजार म्‍ही जम्‍मा तसेरो कोईलाई पिरवाब, कोईलाई प्‍लिवाब तमला। ईशुजी ओसों ह्रोंसए चेलामैंने प्रि ताँ लसी बिई, “फरिसीमैंला स्‍युर त्‍येबै लोबै बानी मु। ट्हारी मसला ङ्हाँब् दोंले च फरिसीमैंए बानी क्‍हेमैंने आसर्दिरिगे बिसी होश थेंन्।

2 तलेबिस्‍याँ तोई ताँ क्‍हेमैंजी तोगो काथेंलेया, लिउँइजी तान म्‍हीजगजी म्रोंब्‍मु। झाइले तो ताँ लोलेया च ताँ लिउँइजी म्‍हीजगजी थाहा सेब्‍मु।

3 क्‍हेमैंजी म्‍हुँइँसर्बै अन्‍यारोर बिबै ताँजग लिउँइजी त्‍हीयाँर्बै उज्‍यालोर बिवाब्‍मु। धिं न्‍होंर क्‍हेमैंजी सो कैले ताँ पोंइबिस्‍याँ म्‍हीजगजी लिउँइजी खन्‍तदन झन् प्रचार लवाब्‍मु,” बिई।

खबलाई म्रोंसी ङ्हींल् त्‍हुम्?

(मत्ती १०:२८-३१)

4 ईशुजी बिई, “ओ ङए अउमैं! याद थेंन्: क्‍हेमैंए जीउ सैल् खाँबै म्‍हीमैं म्रोंसी आङ्हींन्। तलेबिस्‍याँ जीउ सैल् खाँलेया चमैंजी च भन्‍दा बढी तोई लला आखाँ।

5 तर खब म्रोंसी ङ्हींल् त्‍हुम् बिसी ङजी क्‍हेमैंलाई बिमु, क्‍हेमैं परमेश्वरलाई म्रोंसी ङ्हींनु, तलेबिस्‍याँ क्‍हेमैंए जीउ सिसी नरकर भ्‍योंबै शक्ति खिने मु। ओं, खिलाई म्रोंसी ङ्हींन्।

6 “पैसा ङ्हींफुँरी कोर्में ङ्ह आलोंरोवा? दिनाबिलेया च कोर्मेंजग जम्‍मनलाई परमेश्वरजी याद थेंम्, छेन्‍ले ङ्ह्योम्।

7 परमेश्वरजी क्‍हेमैंए क्रपो या घ्रि घ्रिले च्‍ह्योई। [छले खिजी क्‍हेमैंलाई छ्याँबै हेरचाहा लम्।] छ तसी कत्ति आङ्हींन्, परमेश्वरए उँइँरी ल्‍हे कोर्में भन्‍दा क्‍हेमैं बेले महंगो मु।

ईशुलाई “ङो सेम्” नेरो “ङो आसे” बिबा

(मत्ती १०:३२-३३; १२:३२; १०:१९-२०)

8 “छ तसी छेन्‍ले याद थेंन्, खबजी म्‍हीजगए उँइँर ‘ङ ईशुए म्‍ही ग’ बिमु, च म्‍हीलाई ङज्‍यै या न्‍याय लबै दिनर परमेश्वरए स्‍वर्गदूतमैं उँइँर ‘चुम् ङए म्‍हीन् ग’ बिब्‍मु।

9 फेरि खबजी म्‍हीजगए उँइँर ‘ङम् ईशुलाई ङो आसे,’ बिमु, ङज्‍यै या परमेश्वरए स्‍वर्गदूतमैं उँइँर चलाई ‘चुम् ङजी ङो आसे,’ बिब्‍मु।

10 “झाइले फेरि ख-खबजी ङए इज्‍जत वामु, चजी माफ योंब्‍मु, तर ख-खबजी पवित्र आत्‍मा-सैंए इज्‍जत वामु, चजी खोंयोंई माफ आयों।

11 “फेरि प्‍हनालिउँइजी कोईजी क्‍हेमैंलाई सभा धिंर्बै चिबमैं ङाँर, या अंचलाधीश कि थेब थेबै म्रुँजग ङाँर क्‍हाबोलेया च बेलार ‘ङ खैले पोंब्‍ङें? ङ तो बिल् त्‍हुब्‍ङें?’ बिसी शोक फिकर आलद्।

12 क्‍हीजी बिल् त्‍हुबै ताँ पवित्र आत्‍मा-सैंजी च बेलार क्‍हीलाई लुभिंब्‍मु,” बिई।

दिमाग आरेबै प्‍ल्‍होबै म्‍हीए उखान

13 झाइले हूलउँइले म्‍ही घ्रिजी ईशुलाई बिई, “ओ गुरु, ङिए आबाए शिर-सम्‍पत्ति अंश लभिंन् बिसी ङए दाज्‍यूलाई बिभिंन् ओ,” बिई।

14 तर ईशुजी चलाई बिई, “क्‍हेमैं ङ्हीं न्‍होंरी अंश च्‍हुब ङए न्‍याय लबै हक आरे,” बिई।

15 झाइले चर मुबै तानलाई ईशुजी बिई, “सैं चिल् त्‍हुम्। नौ किसिमबै लोभी सैं आप्‍याद्, तलेबिस्‍याँ म्‍ही कति प्‍ल्‍होब तनाबिलेया धनसम्‍पत्तिउँइले क्‍ह्रोंसेन्‍बै जीवन आयों,” बिई।

16 झाइले फेरि ईशुजी चु नमुना बिई, “छाबै प्‍ल्‍होबै म्‍ही घ्रिला क्‍ल्‍होउँइले बेले उब्‍जनी तई।

17 छ तसी चजी सैं न्‍हों न्‍हों विचार लसी, ‘त्‍हेरो ङजी खै लबा? ङए च्‍हौ ल्‍हे अन्‍न खनीर थेंबा?’ बिसी सैंर म्‍हैंई।

18 झाइले चजी छ बिई, ‘ङए धन्‍सार फुवासी झन् थेब्रें लम्। झाइले चर्न ङए अन्‍न नेरो अरू सम्‍पत्ति थेंब्‍मु,’ बिब् म्‍हैंई।

19 झाइले चजी बिई, ङजी सैं न्‍होंनों छ म्‍हैंमु, ङने प्रि ल्‍हे साल सम्‍म अन्‍न चब् युम्। त्‍हेरो पिरू चले, थुँले, मोज-मज्‍जा लले, बिसी सैंर म्‍हैंई।

20 झाइले छले विचार लमा परमेश्वरजी चलाई बिई, ‘ओ दिमाग आरेबा, तिंई म्‍हुँइँसर्न क्‍हीए सिबै बेला तई। झाइले क्‍हीजी साँदिथेंबै सै तान खबजी त्‍हेरो योंब्‍मु?’ बिई।”

21 झाइले आखिरीर ईशुजी बिई, “खब्‍जी ह्रोंसए लागिर धनसम्‍पत्ति खुमु, तर परमेश्वरए उँइँर प्‍ल्‍होब आता, चमैं तान च म्‍ही दों तम्,” बिई।

परमेश्वरए फिर विश्वास लद्

(मत्ती ६:१९-२१, २५-३४)

22 झाइले ईशुजी ह्रोंसए चेलामैंलाई बिई, “छ तसी छेन्‍ले याद थेंन्, सोबै लागिर ‘ङ तो चबा, तो थुँब?’ फेरि जीउए लागिर ‘तो खिबा?’ बिसी शोक फिकर आलद्।

23 तलेबिस्‍याँ चबै सै भन्‍दा जीवन थेब् मु, झाइले क्‍वें भन्‍दा जीउ थेब् मु।

24 “कगालाई ङ्ह्योत्ती। चमैंजी खेति आल्‍हैदि, वालिपुली या आथन्‍गदि, चमैंला भकारी आरे, धनसारजगै या तोई आरे, तर परमेश्वरजी चमैंलाई चल् भिंसेन्‍मु। छाबै नेमा भन्‍दा क्‍हेमैं झन् बेले थेब् मु।

25 फेरि क्‍हेमैं शोक, फिक्री लसी ह्रोंसए आयु च्‍हौदे या बडिला आखाँ।

26 च्‍हौ च्‍युगुथिरी के लला आखाँ बिस्‍याँ अरू सैर तले फिक्री लमु?

27 “फेरि अर्को ताँ, छ्याँबै टजगलाई ङ्ह्योसी विचार लद्। चमैंजी के आला, ह्रोंसए लागिर क्‍वेंडो आरो। तर याद थेंन्, स्‍योंम्‍बै सुलेमान म्रुँ बेले प्‍ल्‍होसी छ्याँब् छ्याँबै क्‍वें खिनाबिलेया चु ट प्‍हारिब् दोंले छ्याँब आरेला।

28 तर चु टजग तियाँ प्‍हारिसी प्‍हनाग कारह्यासी म्‍हीजगजी मिर ख्रोंवाम्। छ तनाबिलेया परमेश्वरजी टजगलाईन च्‍हौ छेन्‍ले खिल् भिंस्‍याँ झन् क्‍हेमैंलाई खिला आभिंरोवा? बाबै, क्‍हेमैंजी खिलाई कति कम्‍ती विश्वास लइमु!

29 “चु कारण ‘तो चबा, तो थुँबा?’ बिसी खोंयोंई पीर आलद्।

30 परमेश्वरलाई ङो आसेब्‍मैंजी खोंयोंई ‘तो चबा, तो थुँबा?’ बिसी छाबै ताँए फिक्री लम्। तर क्‍हेमैंलाई चु सै चैदिम् बिसी परमेश्वर क्‍हेमैंए आबालाई थाहा मु।

31 बरु परमेश्वरलाई म्रुँलाई दोंले म्‍हाँदिब् म्‍हैद्, झाइले खिजी क्‍हेमैंलाई चु सै या पिंब्‍मु।

32 ओ ङए च्‍युगुथिरी बगाल, आङ्हींन्। तलेबिस्‍याँ परमेश्वर क्‍हेमैंए आबाजी क्‍हेमैंलाई खिए ताँ म्‍हाँदिल् लसी क्‍हेमैंलाई आशीष पिंबा खिलाई सैं तोंबै के मु,” बिई।

33 ईशुजी फेरि बिई “ह्रोंसए धनसम्‍पत्तिजग चुँसी गरीबमैंलाई पिंवान्। झाइले ह्रोंसए लागिर परमेश्वरउँइले खोंयोंई आनुबै थैलीजग योंसी क्‍हेमैंए धनसम्‍पत्ति स्‍वर्गर साँदिद्। चर धनसम्‍पत्ति खोंयोंई आम्‍ह। स्‍वर्गर थेंबै सम्‍पत्तिलाई प्‍हुलुँज्‍यै आचा, ह्योज्‍यै या ह्योला आखाँ।

34 खनीर क्‍हेमैंए धनसम्‍पत्ति मु, चर क्‍हेमैंए सैं या ल्‍हैदिब्‍मु,” बिई।

ईशु फेरि युबै दिनए लागिर तयार तल् त्‍हुम्

(मत्ती २४:४५-५१)

35 “चनाखोले टिद्, फेरि बत्ती म्रोसी तयार तद्।

36 विवाह भत्‍यारउँइले एखबै चिबालाई नोकरजौजी भैंरिब् दोंले क्‍हेमैं छान् तद्। चिबा एखसी हुइमा म्रा झवाट्टन् थोंभिंबर नोकरमैं भैंरिल् त्‍हुम्।

37 चमैंए चिबा एखबै बेलार नोकरमैं तयार तसी टिस्‍याँ चिबा सैं तोंमु। झाइले नोकरमैंलाई स्‍याबासी पिंम्। याद थेंन्, छ तस्‍याँ चिबाजी ह्रोंसए नोकरमैंलाई प्‍ह्रेंमैंलाई दोंले टिबै सै तिभिंसी खिन् ‘कुँन्, कुँन्’ बिसी चबै सैं चल् भिंम्।

38 चिबा म्‍हुँइँस आधा या दुई, तीन बजे जरे खमा खिए नोकरमैं जागोलेन् मुस्‍याँ नोकरमैंजी झन् स्‍याबासी योंब्‍मु।

39 “चु ताँ सैंर म्‍हैंथेंन्, ह्यो खब बेलार खमु बिसी धिं क्‍ल्‍हेजी थाहा सेस्‍याँ च क्‍ल्‍हे होशले टिसी ह्रोंसए धिंर ह्योला आभिंमला।

40 छाबन क्‍हेमैंज्‍यै या तयार तसी टिदु, तलेबिस्‍याँ परमेश्वरउँइले कुल्‍भिंबै म्‍ही, अथवा ङ, क्‍हेमैंजी आम्‍हैंबै बेलार युब्‍मु,” बिई।

41 पत्रुसजी बिई, “ओ प्रभु, चु ताँ ङिए लागिर मात्रे बिल् उ, तान म्‍हीमैंए लागिर छ बिला?” बिई।

42 झाइले ईशुजी बिई, “विश्वासी नेरो बुद्धिमान कर्मचारी खब मु, चलाईन ङजी चु बिम्। चलाई चिबाजी ह्रोंसए अरू नोकरमैंए फिरी थेंब्‍मु। ‘ङ आरेमा क्‍हीजी चमैंलाई चबै सै ट्याम ट्यामर चल् भिंन्,’ बिसी खटिदिब्‍मु।

43 चिबा एखमा ह्रोंसजी ल्‍हैदिबै केकर्मचारीजी ठीक लरिब स्‍याइबिस्‍याँ च कर्मचारी खुशी तब्‍मु।

44 ओं, धिं क्‍ल्‍हेजी च छ्याँबै कर्मचारीलाई ‘ङए धिंर्बै तान सम्‍पत्ति क्‍हीजी ङ्ह्योद् ओ,’ बिब्‍मु।

45 तर च कर्मचारीजी ‘ङए चिबा क्‍हैई, तोगो आखलाई,’ बिसी अरू नोकर नोकरस्‍योमैंलाई धोंब शुरू लस्‍याँ, फेरि पा ल्‍हे थुँसी न्‍हेल्‍ले टिइबिस्‍याँ

46 चजी घ्‍याँ आङ्ह्योबै बेलार, अथवा थाहा आसेबै दिनरी, चिबा फेयुब्‍मु। छले टिब् स्‍यास्‍याँ चिबाजी चलाई सैवाबै सजाय पिंब्‍मु। छलेन परमेश्वरलाई आम्‍हाँदिब्‍मैंलाई दोंले चलाई सजाय पिंब्‍मु।

47 खब नोकरजी ‘ङए चिबाए सैं अनुसार चु के लल् त्‍हुम्,’ बिब् सेनाबिलेया च के आला, चजी सजाय योंसी बेले चोट चम्।

48 तर खब नोकरजी छाबै थाहा आसेसी के आला, चलाई धोंलेया चजी च्‍युगुदे मात्रे चोट चम्। फेरि खबलाई परमेश्वरजी ल्‍हे आशीष पिंमु, च म्‍हीने परमेश्वरजी ‘अरूमैंलाई ल्‍हे पिंन्’ बिब्‍मु। झाइले खब म्‍हीए जिम्‍मार ल्‍हे सै सुम्‍पिदिमु, च म्‍हीउँइले बेले ल्‍हे ह्रिब्‍मु,” बिई।

सत्‍य असत्‍य जाँच लबै मि

(मत्ती १०:३४-३६)

49 ईशुजी बिई, “ङ सत्‍य असत्‍य जाँच लबरी पृथ्‍वीर मि सल्‍किदिबर युई। च मि तोगोन् सल्‍किदिस्‍याँ ङए लागिर छ्याँब् तमला।

50 बप्‍तिस्‍मा किंब् दोंले ङजी ल्‍हे दुःख बेहोर्दिल् त्‍हुम्। च दुःख पूरा आतन् सम्‍म ङए सैंरी बेले दुःख योंम्।

51 “ङ पृथ्‍वीर शान्‍ति पिंबर युई बिसी क्‍हेमैंजी ङ्हाँम्‍मा? याद थेंन्, शान्‍ति पिंबा आङीं, बरु आक्‍ह्रील् लबर युई।

52 तलेबिस्‍याँ त्‍हेरो पिरू म्‍ही ङ्ह टिबै धिंर फूट तसी सोंए फिरी ङ्हीं विरोध लबा, झाइले ङ्हींए फिरी सों विरोध लब्‍मु।

53 चमैं स्‍यो स्‍योबै टोली तसी विरोध लब्‍मु।

आबाजी च्‍हने आक्‍ह्रीसी विरोध लब्‍मु,

झाइले च्‍हजी आबाने विरोध लब्‍मु।

आमाजी चमींने आक्‍ह्रीसी विरोध लब्‍मु,

झाइले चमींजी आमाने विरोध लब्‍मु।

स्‍युमींजी च्‍ह-चोंए फिरी आक्‍ह्रीसी विरोध लब्‍मु

झाइले च्‍ह-चोंजी ह्रोंसए स्‍युमींने विरोध लब्‍मु” बिई।

तो बेला तई बिसी क्‍होबा

(मत्ती १६:२-३)

54 झाइले ईशुजी हूललाई या बिई, “क्‍हेमैंजी न्‍हाँम्‍ज्‍यो पश्‍चिम पट्टि रिब् म्रोंसी ‘नाँ युलाई’ बिम्। फेरि छान तम्।

55 झाइले दक्षिण पट्टि खैं चल्‍दिब् म्रोंसी क्‍हेमैंजी ‘बेले गर्मी तमु’ बिम्। फेरि छान् तम्।

56 ओ स्‍वाङ त्‍येब्‍मैं। पृथ्‍वी नेरो मुलाई ङ्ह्योसी क्‍हेमैंजी तरिबै सैए थाहा सेम् बिस्‍याँ, ह्रोंसए फिर जोरो तरिबै ताँ म्रोंसी तले त्‍हेरो खबै सैए थाहा आसेला?

युम्‍नन् क्‍ह्रील् त्‍हुम्

(मत्ती ५:२५-२६)

57 “फेरि ह्रोंसजीन् ‘तो के लल् त्‍हुम्?’ बिसी विचार लल् त्‍हुम्।

58 नमुना थेद्। क्‍हीजी ह्रोंसए झगडियाने प्रि हाकिमए उँइँर ह्यामा खाँन् सम्‍म घ्‍याँर्न क्‍ह्रीबै भों लद्। छले आलस्‍याँ चजी क्‍हीलाई न्‍यायाधीश ङाँर चैंबोब्‍मु। झाइले न्‍यायाधीशजी क्‍हीलाई थेबै अफिसरए योर ल्‍हैदिवाब्‍मु। फेरि अफिसरजी क्‍हीलाई झयालखानर झोंवाब्‍मु।

59 याद थेंन्, क्‍हीजी तान फोल् त्‍हुबै पैसा पूरा आफोन् सम्‍म खैलसे झाइले त्‍होंल् योंरिब आरे,” बिई। [चु नमुनाए मतलब, परमेश्वरने झगडा आटोंस्‍या, अथवा आछ्याँबै बानी प्‍यीसी परमेश्वरउँई सैं आएस्‍याँ, क्‍हेमैंजी बल्‍ल पूरा सजाय बेहोर्दिल् त्‍हुम्।]

ह्रोंसए आछ्याँबै के आप्‍यीइबिस्‍याँ सिह्याम् बिबा

13

च बेलार कोई म्‍हीजग ईशु ङाँर खई। चमैंजी खबर भसी छ बिई, “गालीलर्बै कोई म्‍हीजगजी क्‍ह्यु सैसी यरूशलेम शहरर्बै मन्‍दिरर परमेश्वरलाई ख्रो पिंमा पिलातस बिबै अंचलाधीशजी चमैंलाईन फाक्‍कर्न सैवासी म्‍हीए को जनावरए कोर कोंई,” बिसी खबर भई।

2 ईशुजी चमैंलाई जवाफ पिंई, “च गालीलथेंमैंजी छाबै ङ्हीं ङ्हीं ङ्हाँन्‍देबै सजाय योंसी क्‍हेमैंए सैंर्बै विचार तो मु? चमैं अरू गालीलथेंमैं भन्‍दा बढी पापीन् मुना बिसी सैंर म्‍हैंम् उ?

3 छेन्‍ले याद थेंन्, छले आङीं। तान म्‍ही पापीन् मु। क्‍हेमैंजी आछ्याँबै के लबै घ्‍याँ आप्‍यीइबिस्‍याँ क्‍हेमैं या छलेन् नौसन तब्‍मु।

4 फेरि अर्को ताँ, सिलोआम टोलरी धरहरा, [अथवा बेले नुबै धिं,] पोंह्यासी अठार जना म्‍ही सिह्याला बिबै ताँ क्‍हेमैंलाई थाहा तल् त्‍हुम्। अरू यरूशलेमथेंमैं भन्‍दा चमैं बढी पापी मुल्‌रोवा?

5 आरेला। तान म्‍ही पापीन् मु। क्‍हेमैं या आछ्याँबै बानी आप्‍यीइबिस्‍याँ चमैं दोंले नौसन तब्‍मु,” बिई।

फल आरूबै धुँ

6 झाइले ईशुजी चु नमुना झोंई, “म्‍ही घ्रिला बारीर तुँबु धुँ मुला। च धुँरी चजी तुँबु फल म्‍हैब्रें लई, तर चर तुँबु आरूला, छ तसी आयों।

7 झाइले च धुँ क्‍ल्‍हेजी ह्रोंसए नोकरलाई बिई, ‘सोंदीं तई ङई चु धुँर तुँबु रू म्‍हैब, तर खोंयोंई आरू। थोवाद्। चजी तले बारी मात्रे ह्रुख्‍या लबा?’ बिई।

8 “तर नोकरजी जवाफ पिंई, ‘ओ मालिक, चुलाई अर्को तिदींदे भैंले, आथोले। ङजी चु धुँए वरिपरि त्‍हासी मल झोंमु।

9 क्‍हुरिमा फल् रुइबिस्‍याँ ठीकन् तम्, तर आरुइबिस्‍याँ च बेलार्न थोवाले,’” बिई।

ईशुजी कुप्रो तबै चमिंरीलाई सन् लबा

10 तिगैं छुट्टी दिनरी ईशु सभा धिं घ्रिरी लुभिंसेन् मुला।

11 चरी अठार वर्ष सेरो मों स्‍यासी रोगी तबै चमिंरी घ्रि मुला। च कुप्रो मुला, ठाडोले प्‍ह्रला आखाँमला।

12 च चमिंरीलाई म्रोंसी ईशुजी हुइसी “ओ आना, क्‍हीए रोग सह्याई” बिसी

13 ईशुजी खिए यो चए फिर थेंई, झाइले च चमिंरी च्‍वाट्टन सह्यासी परमेश्वरलाई धन्‍यवाद चडिदिई।

14 झाइले ईशुजी छुट्टी दिनरी सल् लबै के म्रोंसी च सभा धिंर्बै सभापति उत्तिल्‍ले रिस खई। चर्बै म्‍हीमैंलाई बिई, “के लबै लागिर छुट्टी दिन बाहेक ट्हुगैं तम्। च्‍हौ दिन न्‍होंर क्‍ही सल् लबर खब तम्, तर छुट्टी दिनर छ लबा आता,” बिई।

15 तर प्रभु ईशुजी चलाई जवाफ पिंई, “ओ स्‍वाङ त्‍येब्‍मैं। क्‍हेमैं तानजी छुट्टी दिनर ह्रोंसए गधा नेरो क्‍ल्‍हा च्‍युँइँथेंबै भग्रउँइले प्‍यीसी क्‍यु त्‍यींबर बोम्, आङीं वा?

16 चु अब्राहामए सन्‍तानर्बै चमिंरीलाई अठार वर्ष ओनों मों स्‍यासी शैतानजी च्‍युँइँइमु। छ तसी छुट्टी दिन तनाबिलेया चलाई शैतानए सरापउँइले प्‍यीबा आतारोवा?” बिई।

17 ईशुजी छले बिमा खिए विरोधीमैं तान पिई, तर चर्बै हूलजगज्‍यै या ईशुजी लबै बेले थेबै के म्रोंसी चमैं तान बेले सैं तोंई।

च्‍युगुथिरी प्‍लु नेरो प्रमाए नमुनाजग

(मत्ती १३:३१-३३; मर्कूस ४:३०-३२)

18 झाइले ईशुजी बिई, “परमेश्वरजी संसारर के लबै शक्ति खैब मु? ङजी तो सैने च्‍हैंबा?

19 च च्‍युगुथिरी प्‍लु दों तब् ग। च प्‍लुलाई म्‍ही घ्रिजी ह्रोंसए बारीर बोसी प्‍लुई, झाइले च बडिसी थेबै धुँ तई। च्‍हौ थेब्रें तसेरो मुर्बै नेमाजग खसी च धुँए हाँगा जरे च्‍हों थाल् खाँम्,” बिई।

20 फेरि ईशुजी बिई, “परमेश्वरजी संसारर के लबै शक्ति ङजी तो सैने च्‍हैंबा?

21 च प्रमा दों तबै सै ग। चमिंरी घ्रिजी प्रमा च्‍युगुदे बोसी नारे च्‍युब्‍योंर कोंवास्‍याँ तान नारेरी ङ्हाँह्याम्,” बिई।

साँग्रु म्रा

(मत्ती ७:१३-१४, २१-२३)

22 यरूशलेम शहरउँई ह्यामा ईशु तान नाँस नेरो बजार जरे प्‍ह्रई।

23 झाइले म्‍ही घ्रिजी ईशुने ङ्युइई, “ओ गुरु, कोई म्‍हीजी मात्रे खोंयोंई आखाँबै जीवन योंम् उ?” बिई।

झाइले ईशुजी बिई,

24 “साँग्रु म्राउँइले स्‍वर्ग न्‍होंर होंबै कोशिश लद्। छेन्‍ले याद थेंन्, ल्‍हे म्‍ही न्‍होंर होंब् म्‍हैब्‍मु, तर होंल् खाँबा आरे।

25 धिं क्‍ल्‍हे रासी ह्रोंसए म्रार साँजु झोंवाब्‍मु। च लिउँइजी क्‍हेमैं म्रार घचिदिसी हुइसी, ‘ओ चिबा, म्रा थोंभिंन्,’ बिबर होंब्‍मु, तर चजी क्‍हेमैंलाई बिब्‍मु, ‘क्‍हेमैं खन्‍थेंमैं जा? ङजी क्‍हेमैंलाई ङो आसे,’ बिसी न्‍होंर होंला आभिं।

26 “झाइले क्‍हेमैंजी जवाफ पिंब्‍मु, ‘ङिजी क्‍हीने प्रि चई थुँई, झाइले ङिए चौतारा जरे क्‍हीजी लुभिंई,’ बिब्‍मु।

27 “तर च क्‍ल्‍हेजी छले जवाफ पिंब्‍मु, ‘क्‍हेमैंलाई ङजी कत्ति ङो आसे। खनीर्बै म्‍हीमैं जा ङलाई थाहा आरे। ओ आछ्याँबै के लब्‍मैं, चु धिंउँइले छ्युडिह्याद्,’ बिब्‍मु।

28 “झाइले ह्यासी क्‍हेमैंलाई बेले सैं नसी बेले रिस खमु, तलेबिस्‍याँ स्‍वर्गरी स्‍योंम्‍बै अब्राहाम, इसहाक, याकूब नेरो तान परमेश्वरए ताँ बिभिंबै म्‍हीमैं टिरिब् म्रोंब्‍मु, तर क्‍हेमैंलाई परमेश्वरजी बाहिरू ल्‍हावाब्‍मु।

29 फेरि ल्‍हे म्‍हीन् पूर्व नेरो पश्‍चिमउँइले, उत्तर नेरो दक्षिणउँइले खसी स्‍वर्गरी भत्‍यारर टिल् योंब्‍मु। तर क्‍हेमैंलाई टिला आयोंसेरो रिस खसी स ह्राब्‍मु, धरधरले क्रोब्‍मु।

30 ओं, छ तमा तोगो च्‍योंब्‍मैं कोई च बेलारी थेब तब्‍मु, झाइले तोगो थेब्‍मैं कोई च बेलार च्‍योंब् तब्‍मु,” बिई।

हेरोद म्रुँलाई स्‍याल बिबै ताँ

(मत्ती २३:३७-३९)

31 च बेलार्न कोई फरिसीमैं ईशु ङाँर खसी बिई, “झुइले छ्युडिह्याद्, तलेबिस्‍याँ हेरोद म्रुँजी क्‍हीलाई सैबर म्‍हैइमु,” बिई।

32 ईशुजी बिई “च बाठो स्‍याल हेरोदलाई चु ताँ बिभिंन्, ‘तियाँ प्‍हनाग ङजी मों स्‍याब्‍मैंलाई नेरो अर्को नब्‍मैंलाई सल् लसेन् मु, तर नुँइँमा ङए के खाँब्‍मु’ बिसी चलाई बिद्।

33 दिलेया तियाँ प्‍हनाग नुँइँमा ङए घ्‍याँर प्‍ह्रल् त्‍हुम्। तलेबिस्‍याँ परमेश्वरए ताँ बिभिंबै म्‍हीमैं यरूशलेम शहर बाहेक अरू क्‍ल्‍होर सिबा आता।

34 ओ यरूशलेमथेंमैं, क्‍हेमैंजी परमेश्वरजी कुल्‍भिंबै ताँ बिभिंबै म्‍हीमैंलाई युमाँजी प्रिंसी सैवाइमु। ङजी खोंयोंई क्‍हेमैंलाई नौ मोमाँजी झजलाई प्‍ह्याद् हुब दोंले हुहु ङ्हाँई तर क्‍हेमैं आङें।

35 त्‍हेरो क्‍हेमैंए शहर परमेश्वरजी थेदें लवाब्‍मु। झाइले याद थेंन्, क्‍हेमैंजी ‘प्रभु परमेश्वरजी कुल्‍भिंबै म्‍हीलाई जय तरिगे’ आबिन् सम्‍म क्‍हेमैंजी खैलसे ङलाई म्रोंरिबा आरे,” बिई।

ईशुजी नबै म्‍हीलाई सन् लबा

14

तिगैं छुट्टी दिनरी ईशु फरिसी घ्रिए धिंर ह्याई। च निम्‍तो लबै म्‍ही फरिसीमैं न्‍होंर्बै चिबा मुला। म्‍हीमैंजी ईशुजी तो ललाई? बिसी ङ्ह्योमला।

2 च बेलार्न ईशुए उँइँर यो प्‍हली रोंबै म्‍ही घ्रि मुला।

3 ईशुजी धर्मगुरुमैं नेरो फरिसीमैंने ङ्युइई, “छुट्टी दिनरी नबै म्‍हीजगलाई सन् लबा ठीक मु उ आरे?” बिई।

4 तर चमैंजी जवाफ आपिं। छ तमा ईशुजी च रोंबै म्‍हीलाई सन् लसी कुल्‍भिंई।

5 च लिउँइजी ईशुजी चमैंलाई बिई, “क्‍हेमैं न्‍होंरी म्‍ही घ्रिला च्‍ह, अथवा क्‍ल्‍हा, छुट्टी दिनर खोल्‍दोंर पाह्यास्‍याँ छुट्टी दिन मुलेया चलाई झवाट्टन् आतेरोवा?” बिई।

6 तर चमैंजी फेरि जवाफ पिंला आखाँ।

च्‍युगुथिरी तसी अरूजगलाई मान लबै ताँ

7 प्‍ह्रेंमैं च फरिसीए धिंरी तान भन्‍दा छ्याँब नेरो स्‍वाबै कुँबै क्‍ल्‍हो त्‍हाँरिब् म्रोंसी ईशुजी चु नमुना बिई,

8 “विवाहए भत्‍यारर खबजै क्‍हीलाई निम्‍तो लम्, चर ह्यामा स्‍वाबै छ्याँबै क्‍ल्‍हो आकुँन्, तलेबिस्‍याँ क्‍ही भन्‍दा थेबै म्‍हीलाई निम्‍तो योंलाई।

9 च खमा निम्‍तो लबै म्‍हीजी क्‍हीलाई छ बिब्‍मु, ‘चु क्‍ल्‍हो चु म्‍हीलाई प्‍यीद्।’ झाइले क्‍ही अब्रु ह्यासी च क्‍ल्‍हो भन्‍दा च्‍योंबै क्‍ल्‍होर कुँल् त्‍हुम्।

10 छ तब् भन्‍दा चु लब् छ्याँब्, निम्‍तो योंमा क्‍ही तान भन्‍दा मान आरेबै क्‍ल्‍होर ह्याई टिद्। झाइले क्‍हीलाई निम्‍तो लबै म्‍ही खसी क्‍हीलाई, ‘ओहो, ङए दोस्‍ती, चु भन्‍दा छ्याँबै क्‍ल्‍होर्न कुँन्‍सी,’ बिब्‍मु। छ तमा चर्बै तान प्‍ह्रेंमैंए उँइँर क्‍हीजी मान योंब्‍मु।

11 तलेबिस्‍याँ खब ह्रोंसन् थेब् प्‍हैंमु, चलाई [परमेश्वरजी! च्‍योंब लवाब्‍मु, तर ह्रोंसलाई च्‍योंब् लब्‍मैंलाई परमेश्वरजी] थेब् लभिंब्‍मु,” बिई।

12 झाइले ईशुजी खिलाई निम्‍तोर हुइबै म्‍हीलाई बिई, “क्‍हीजी भत्‍यार लमा ह्रोंसए अउजग, ह्रजे-म्‍हजे, दाज्‍यू-भाइ, ह्रोंसए म्‍हीमैं नेरो प्‍ल्‍होबै ङ्हेब-ट्हुबमैंलाई निम्‍तो आलद्, तलेबिस्‍याँ चमैंजी क्‍हीलाई फेरि निम्‍तोर हुइब्‍मु। झाइले क्‍हीए निम्‍तोए खि फोब् दों तब्‍मु।

13 बरु भत्‍यार लमा गरीबमैं, डुँडामैं, लङ्गड़ामैं, नेरो म्‍यीं आम्रोंब्‍मैंलाई निम्‍तो लद्।

14 झाइले क्‍ही भाग्‍यमानी तब्‍मु, तलेबिस्‍याँ क्‍हीलाई फिर्ता पिंबै सै चमैंने तोई आरे। तर गतिलो म्‍हीजग सिसी परमेश्वरजी खागु लसी स्‍वर्गर बोमा क्‍हीजी गरीबमैंलाई पिंबै सैए खि परमेश्वरजी क्‍हीलाई पुरिदिब्‍मु,” बिई।

थेबै भत्‍यारए नमुना

(मत्ती २२:१-१०)

15 झाइले भत्‍याररी ईशुने प्रि टिबै म्‍ही घ्रिजी ईशुए ताँ थेसी चलाई बिई, “स्‍वर्गर्बै भत्‍यार चल् योंब्‍मैं बेले सैं तोंब्‍मु,” बिई।

16 ईशुजी चलाई नमुना बिई, “म्‍ही घ्रिजी बेले थेबै भत्‍यार लसी निम्‍तोरी ल्‍हे म्‍ही हुइई।

17 भत्‍यार चबै बेलार च म्‍हीजी खिए नोकरलाई निम्‍तो योंब्‍मैंलाई कुल्‍सी, ‘भत्‍यार तयार तई। तोगो चबर खो,’ बिसी खबर पिभिंई।

18 “तर चमैंजी तान निहुँ पार्दिई। ओसों त्‍होबै म्‍हीजी बिई, ‘ङम् म्रों किंइमु। च म्रों ङ्ह्योबर ह्याल् त्‍हुम्। माफ पिंन् ओ,’ बिई।

19 फेरि अर्कोजी ‘ङजी क्‍ल्‍हा ङ्हगुर किंइमु। ङ च क्‍ल्‍हा क्‍ह्योब् ङ्ह्योबर ह्याबि छेइमु। माफ पिंन् ओ,’ बिई।

20 झाइले अर्कोजी बिई, ‘ङला भरखर विवाह लइमु। छ तसी ङ खला आयों,’ बिई।

21 “झाइले नोकर एखसी तान ताँ ह्रोंसए मालिकलाई बिभिंई। तर मालिक रिस खसी नोकरलाई बिई, ‘त्‍हेरो शहरर्बै मूल सडक नेरो गल्‍ली जरे ह्याद्। चर्बै गरीबमैं, डुँडामैं, लङ्गडामैं, नेरो म्‍यीं आम्रोंब्‍मैंलाई हुइसी भउ,’ बिई। झाइले नोकर हुइबर ह्याई।

22 “नोकर घरिन्‍न एखसी मालिकलाई बिई, ‘हजुर, क्‍हीजी हुइ भउ बिबै म्‍हीमैंलाई ङजी हुइ भई। चए फिरी या भत्‍यारर टिबै क्‍ल्‍हो मु,’ बिई।

23 “छ तमा मालिकजी नोकरलाई बिई, ‘खोल-टोलर्बै मूल घ्‍याँ नेरो पोखा घ्‍याँ जरे ह्याद्। चर्बै म्‍हीजगलाई कर ल्‍हैदिसी भउ। ङए धिं प्‍लेंरिगे।

24 तलेबिस्‍याँ थेदु, पहिले निम्‍तो योंब्‍मैं न्‍होंरी खबज्‍यै ङए भत्‍यार आम्‍ह्यों,’ बिई।”

ईशुए लिली प्‍ह्रबै मतलब

(मत्ती १०:३७-३८)

25 ल्‍हे म्‍ही ईशुने प्रि ह्यासेन्‍मुला। चमैंउँई लिग्‍याँ तुसी ईशुजी बिई,

26 “ङए लिली ल्‍हौदिसी खब ङए चेला तल् खाँमु? ङए चेला तबै लागिर म्‍ही घ्रिजी ह्रोंसए आबा-आमा, म्रिं, प्‍हसीमैं, भाइ-बहिनीमैं, झाइले ह्रोंसए जीउलाईन माया लब् भन्‍दा ङलाई ल्‍हे ल्‍हे माया लल् त्‍हुम्।

27 खबजी ह्रोंसए क्रूस नोसी ङए लिली आप्‍ह्रा, च ङए चेला तला आखाँ,” बिई। [अथवा चेला तबै लागिर ह्रोंसए पुरानो इच्‍छाजग प्‍यीवासी प्रभुए लागिर जीउ सुम्‍पिदिसी सिबरै या तयार तल् त्‍हुम्।]

28 ईशुजी फेरि बिई “नमुना थेद्, क्‍हेमैं न्‍होंरी खबज्‍यै या धिं लला ङ्हाँस्‍याँ ‘धिं लबै लागिर खर्च कति ल्‍हैदिमु? ह्रोंसने मुबै पैसाजी युम् उ आयु?’ बिब पहिलेन् क्‍हीजी विचार लल् त्‍हुम्।

29 विचार आलस्‍याँ, पैसा आयुस्‍याँ जग मात्रे झोंसी धिं धुरी सैला आखाँस्‍याँ तान म्‍हीजगजी म्रोंसी क्‍हीलाई बिल्‍ली लम्।

30 चमैंजी ‘चु म्‍हीजी धिंम् बनिदिबर होंई, तर धुरी सैला आखाँ,’ बिब्‍मु।

31 “फेरि अर्को ताँ, म्रुँ घ्रिजी अर्को म्रुँने लडाईं लल् त्‍हुस्‍याँ च म्रुँजी ओसों ह्रोंसए धिंर टिसी विचार लमु, ‘हजार च्‍यु फौज ङजी बोसी ङ्हीस्‍यु हजार फौज भई खबै म्रुँने ङ न्‍हेल् खाँम् उ आखाँ,’ बिम्।

32 ह्रोंसने प्रि शक्ति आरेस्‍याँ अर्को म्रुँ ह्रेंगोन् मुमा चजी चने मिलाप ह्रिबै लागिर म्‍ही कुल्‍भिंमु।

33 छलेन्, क्‍हेमैंजी छेन्‍ले विचार लद्, खबजी ह्रोंसने मुबै सम्‍पत्ति तान आवाथें, च ङए चेला तला आखाँ।

आङ्हाँबै चज

(मत्ती ५:१३; मर्कूस ९:५०)

34 “चज स्‍वाबै सै ग, तर चज आङ्हाँइबिस्‍याँ तो ललेया स्‍वाद आखा, झाइले कत्ति केर आत्‍हुब तह्याम्। च चज फेरि ङ्हाँल् लला आखाँ, आलिंबन् तम्।

35 च आक्राँसेरो मल आता, केर आत्‍हुबै सै तम्। छ तसी म्‍हीजगजी च चजलाई भ्‍योंवाम्। खबने न्‍ह मु, चजी ङजी बिबै ताँ छेन्‍ले थेरिगे,” बिई।

म्‍हह्याबै क्‍ह्यु

(मत्ती १८:१२-१४)

15

तिगैं विदेशी सरकारए लागिर बाल रिब्‍मैं नेरो अरू च्‍योंबै जातिमैं ईशुए ताँ थेबर खई।

2 तर फरिसीमैं नेरो धर्मगुरुमैंजी गन गन लसी छले ताँ लई, “चु म्‍हीजीम् च्‍योंबै जातिमैंलाई थेबै मान लब्‍मना। झाइले चमैंने प्रि चब् मुनाँ,” बिई।

3 छ तसी ईशुजी चमैंलाई चु नमुना बिई,

4 “क्‍हेमैं न्‍होंरी म्‍ही घ्रिला क्‍ह्यु प्‍ह्र मुइबिस्‍याँ च प्‍ह्र न्‍होंरी क्‍ह्यु घ्रि म्‍हह्यास्‍याँ क्‍ह्यु क्‍ल्‍हेजी तो ललासे? उनान्‍सयवटालाई म्‍ही आटिबै एरियारी वाथेंसी च म्‍हह्याबै क्‍ह्युलाई आयोंन् सम्‍म आम्‍हैरोवा? म्‍हैम्!

5 चलाई योंमा च क्‍ल्‍हे बेले सैं तोंसी क्‍ह्युलाई काँधए फिर थेंसी प्‍ह्रोंर भम्।

6 झाइले प्‍ह्रोंर खसी चजी ह्रोंसए अउमैं नेरो ङ्हेब-ट्हुबमैंलाई हुइसी बिमु, ‘ङ सैं तोंइमु, क्‍हेमैं या सैं तोंन्। ङला म्‍हह्याबै क्‍ह्यु योंई,’ बिमु।

7 “थेद्। कोई म्‍हीजी ‘ङ धर्म लबै म्‍ही या, आछ्याँबै प्‍यील् त्‍हुबै के आलइमु,’ बिमु। तर ङ क्‍हेमैंलाई बिमु, उनान्‍सयवटा जना छाबै म्‍ही म्रोंसी भन्‍दा, ‘ङजी पापी के लई, त्‍हेरो च आछ्याँबै पापी के प्‍यीम्’ बिसी सैं एबै म्‍ही घ्रि म्रोंसी परमेश्वर बेले सैं तोंम्। ओं, क्‍हेमैं म्‍हह्याबै क्‍ह्यु योंसी सैं तोंब् दोंले च सैं एबै म्‍ही म्रोंसी परमेश्वर स्‍वर्गरी बेले सैं तोंम्,” बिई।

म्‍हह्याबै पैसा

8 ईशुजी फेरि अर्को नमुना बिई, “चमिंरी घ्रिला चाँदीए म्‍हुई च्‍यु मुला। च म्‍हुई घ्रि म्‍हह्यास्‍याँ च चमिंरीजी खै ललासे? च चमिंरीजी बत्ती म्रोंसी कुजजी फ्‍योसी च पैसा आयोंन् सम्‍म फन् फन्‌ले म्‍हैमु।

9 पैसा योंबै लिउँइजी ह्रोंसए अउमैं नेरो छिमेकीजगलाई हुइम्। झाइले चजी बिमु, ‘ङ सैं तोंइमु, क्‍हेमैं या सैं तोंन्। ङला म्‍हह्याबै म्‍हुई योंई,’ बिम्।

10 चु दोंलेन् आछ्याँबै केलाई प्‍यीसी छ्याँबै घ्‍याँर प्‍ह्रबै म्‍ही घ्रिलाई म्रोंसी परमेश्वरए स्‍वर्गदूतजग या सैं तोंम्, खुशी म्‍हाँदिम्,” बिई।

विदेशर ह्याबै च्‍ह

11 फेरि ईशुजी अझै नमुना घ्रि बिई: “म्‍ही घ्रिला च्‍ह ङ्हीं मुला।

12 च्‍ह च्‍योंबजी आबाने बिई, ‘आबा, ङए अंश कति योंमु, च तोगो ङलाई पिंन्,’ बिई। चजी छ बिसी आबाजी ह्रोंसए सम्‍पत्ति च्‍ह ङ्हींलाई च्‍हुभिंई।

13 तिस्‍या लिउँइजी च च्‍ह च्‍योंब्‍जी ह्रोंसए अंश चुँवाँसी चजी च तान पैसा जम्‍मा लसी धिंउँइले त्‍होंह्याई। ह्रेंगोबै देशर ह्यासी चजी बेले फुर्मास लसी पैसा तान मास्‍दिवाई।

14 पैसा तान मास्‍दिल् खाँबै बेलार च देशरी थेबै अनिकाल पर्दिसी च च्‍ह फोदेंन् तई।

15 झाइले च देशर्बै म्‍ही घ्रि ङाँर के म्‍हैबर ह्याई। च म्‍हीजी चलाई तिली छबै केर ल्‍हैदिई।

16 तिलीजी चबै सै या म्रोंसी खि च च ङ्हाँमला, तर छाबै सै या खबज्‍यै चलाई आपिंला।

17 “च बेलार बल्‍ल चए सैंरी होश खई। छ तसी चजी छले सैंर म्‍हैंई, ‘ङए आबाए तान क्‍ल्‍हासैंज्‍यै या चसेया, म्रेंसेया चबै सै बाँकी तम्, तर ङ बिस्‍याँ चुरी चला आयोंसी सिबर होंइमु।

18 त्‍हेरो ङ आबा ङाँर ह्यासी छ बिमु, “आबा, ङजी परमेश्वर नेरो क्‍हीए फिरी आछ्याँबै के लइमु।

19 त्‍हेरो ङलाई क्‍हीए च्‍ह बिबा ङ लायकबै आरे, बरु ङलाई क्‍हीए क्‍ल्‍हासैं घ्रि दोंलेन् क्‍ही ङाँर टिल् भिंन्,” बिब्‍मु,’ बिई।

20 “झाइले च आबा ङाँर ह्याई। च धिंउँइले झन् ह्रेंगो तमा चए आबाजी चलाई खरिब् म्रोंई। आबाए सैंरी बेले माया खई, छ तसी आबा च्‍ह ङाँर क्‍ह्योई। आबा बेले सैं तोंसी च्‍हलाई अंगालो झोंसी माया लई।

21 झाइले च्‍हजी बिई, ‘आबा, ङजी परमेश्वर नेरो क्‍हीए फिर आछ्याँबै के लइमु। त्‍हेरो ङ क्‍हीए च्‍ह बिबा लायकबै आरे, आसुहुदि,’ बिई।

22 “तर आबाजी नोकरजगलाई हुइसी बिई, ‘लु, झवाट्टन् तान भन्‍दा छ्याँबै क्‍वें नेरो औंठी भसी चुलाई खिभिंन्। जुत्ता या भसी खिभिंन्।

23 छोबै मगी सैसी भत्‍यार ठीक ठाक लसी सैं तोंन्‍ले चले।

24 तलेबिस्‍याँ ङए च्‍ह सिह्याई, तर सोखई; म्‍हह्याई, तर योंखई,’ बिसी भत्‍यार लसी खुशी म्‍हाँदिई।

25 “च बेलार च्‍ह थेबा म्रोंर मुला। धिं चेंदों फेखमा नाच सेब् नेरो बाजा ह्राब चजी थेई।

26 छ तसी चजी नोकर घ्रिलाई हुइसी ङ्युइई, ‘धिंर तो लबर होंइमु हाँ?’ बिई।

27 “नोकरजी जवाफ पिंई, ‘क्‍हीए अली खइमु! च नब-छब तोई आतन्‍ले फेखसेरो क्‍हीए आबाजी छोबै मगी सैसी भत्‍यार लसी खुशी म्‍हाँदिइमु,’ बिई।

28 “चु ताँ थेसी च आदा बेले रिस खसी धिं न्‍होंर ह्याला आङें। आबा बाहिरू त्‍होंसी चलाई ह्वाँबर होंई,

29 तर चजी आबालाई छले जवाफ पिंई, ‘च्‍हौ ल्‍हे वर्ष सम्‍म ङजी क्‍हीए नोकर दोंले के लई, क्‍हीजी ल्‍हैदिबै के तो मुनाबिले ङजी “आता” आबिमला। तर ङए फायदा तो तई? क्‍हीजी ङलाई, “अउजगने खुशी तसी बालुले स्‍योगैं चने,” बिसी र-झज घ्रि या आपिं।

30 तर च अर्को च्‍हजी क्‍हीए धनसम्‍पत्ति बोसी रण्‍डीजगने तुँई पैसा मास्‍दिवाई। तोगो च खसी क्‍हीजी चए लागिर छोबै मगी सैसी च्‍हौ थेबै भत्‍यार लभिंबा आ,’ बिई।

31 “तर आबाजी चलाई बिई, ‘बाबु, क्‍हीम् खोंयोंई ङनेन् मु। ङने मुबै सम्‍पत्ति तान क्‍हील्‍लाँ ग।

32 तर ङ्ह्योजी तियाँ भत्‍यार लबा नेरो खुशी म्‍हाँदिल् त्‍हुम्, तलेबिस्‍याँ क्‍हीए अली सिह्याई, तर सोखई; म्‍हह्याई, तर योंखई,’ बिई।”

बाठो कर्मचारीए नमुना

16

ईशुजी ह्रोंसए चेलामैंलाई बिई, “प्‍ल्‍होबै म्‍ही घ्रिला कर्मचारी घ्रि मुला। ‘कर्मचारीजी सम्‍पत्ति उडिदिवाई,’ बिसी म्‍हीजगजी च प्‍ल्‍होबै म्‍हीलाई बिई।

2 “झाइले चजी कर्मचारीलाई हुइसी बिई, ‘ङजी क्‍हीए विषयर्बै ताँ थेइमु। चु ताँ तो जा? क्‍हीजी लबै केए हिसाब किताब ङलाई बुझिदिद्, तलेबिस्‍याँ त्‍हेरो क्‍ही ङए कर्मचारी तला आयों,’ बिई।

3 “छ तमा च कर्मचारीजी सैं न्‍हों न्‍हों विचार लई, ‘ङए मालिकजी ङलाई नोकरीउँइले त्‍येबर होंनाँ। त्‍हेरो ङ खै लबा? ङला खेती-बारीए के लबै भों आरे, चबै सै क्‍हुइसी चबा ङ पिमु, ङजी विचार लल् त्‍हुई,’ बिसी सैंर म्‍हैंई।

4 लिउँइजी, विचार लसी, चजी बिई, ‘ङला जुक्ति खई। त्‍हेरो ङजी गतिलो अउजगने ङो सेब् मिं सेब् लल् त्‍हुई। झाइले मालिकजी ङलाई नोकरीउँइले फ्रिवाबै लिउँइजी च अउजगजी ङलाई खेमैंए धिंरी मान लब्‍मु,’ बिई।

5 “च लिउँइजी चजी मालिकए असामीलाई तान घ्रि घ्रिले हुइई। पहिले खबै असामीलाई चजी ङ्युइई, ‘ङए मालिकए छे क्‍हीने कति मु?’ बिई।

6 “च असामीजी ‘तेल टिन प्‍ह्र फोल् त्‍हुम्,’ बिई।

“कर्मचारीजी ‘क्‍हीए तमसूकरी त्‍हेरो टिन ङ्हच्‍यु मात्रे प्‍ह्रीद्,’ बिई।

7 “फेरि अर्कोलाई चजी ङ्युइई, ‘क्‍हीजी कति फोल त्‍हुमु?’ बिई।

“ ‘गहुँ बोरा ङ्हब्रा,’ बिसी चजी जवाफ पिंई।

“कर्मचारीजी ‘लु, क्‍हीए तमसूकरी बोरा प्‍ल्‍हीब्रा प्‍ह्रीद्,’ बिई।

8 “च बेईमान लबै कर्मचारीजी छले बाठो तबा च मालिकजी थाहा योंसी मालिकजी कर्मचारीलाई छ्याँबै बयान लई। उज्‍यालोर्बै सन्‍तान [अथवा परमेश्वरलाई म्‍हाँदिब्‍मैं! भन्‍दा चु संसारर्बै म्‍हीजग ह्रोंसए केरी ल्‍हेन् बाठो तम्। तलेबिस्‍याँ आतुरी तबै बेलार चमैं छेन्‍ले निर्णय लम्।]

9 याद थेंन्, चु संसारर्बै पैसा नाफाउँइले खनाबिलेया च पैसाजी ह्रोंसए लागिर छ्याँबै अउजग योंन्। छलेन् पैसा नुह्याबै बेलारी [अथवा ह्रोंस सिह्याबै बेलारी] क्‍हेमैं स्‍वर्गरी ह्याल् योंम्,” बिई।

पैसा ठीकले चलिदिबा

10 ईशुजी फेरि बिई, “खब म्‍ही च्‍युगुथिरी ताँर भर पर्दिमु, च म्‍ही थेब थेबै सैरै या भर पर्दिम्। तर म्‍ही घ्रिजी छाबै च्‍युगुथिरी सैरै बेईमान लस्‍याँ थेबै सैरै या बेईमान लम्।

11 छ तमा चु संसारर्बै धनसम्‍पत्ति क्‍हेमैंजी विश्वासले आचलिदिस्‍याँ, स्‍वर्गर्बै धनसम्‍पत्ति क्‍हेमैंए योर आफे।

12 छलेन परमेश्वरजी क्‍हेमैंए जिम्‍मार वाथेंबै धनसम्‍पत्ति चलिदिमा भर पर्दिला आखाँस्‍याँ क्‍हेमैंए स्‍वर्गर्बै धनसम्‍पत्ति परमेश्वरजी क्‍हेमैंलाई आपिं,” बिई।

13 ईशुजी फेरि बिई, “खबै या मालिक ङ्हींए नोकर तला आखाँ। तलेबिस्‍याँ चजी घ्रिलाई हेल लमु, झाइले अर्कोलाई माया लम्। फेरि मालिक घ्रिलाई छेन्‍ले ङेंमु, झाइले अर्कोलाई आम्‍हाँदि। छाबन क्‍हेमैंजी परमेश्वर नेरो पैसा ङ्हींना ङ्हींनलाई सेवा लला आखाँ,” बिई।

धर्मशास्‍त्रए बारेर्बै ताँ

(मत्ती ११:१२-१३; ५:३१-३२; मर्कूस १०:११-१२)

14 फरिसीमैंजी ईशुए ताँ तान थेसी बिल्‍ली लई, तलेबिस्‍याँ चमैंजी पैसा खोला।

15 तर ईशुजी चमैंलाई बिई, “क्‍हेमैं म्‍हीमैंए उँइँरी ‘ङ स्‍वाबा, धार्मिक म्‍ही ग’ बिसी ङरें प्‍हैंमु। तर म्‍हीजगए सैं थाहा सेबै परमेश्वरजी क्‍हेमैंए विचारजग थाहा सेम्। तोए सै म्‍हीजगए सैंरी थेब् म्रोंमु, च सै परमेश्वरए सैंरी कत्ति आखोबै सै ग।

16 “बप्‍तिस्‍मा पिंबै यूहन्‍नाए बेला सम्‍म स्‍योम्‍बै मोशा नेरो परमेश्वरए ताँ बिभिंबै म्‍हीजगजी प्‍ह्रीबै धर्मशास्‍त्र मात्रे योंमला। झासेरो ‘परमेश्वरजी राज लबर होंई। खिलाई म्‍हाँदिद्, झाइले खिजी क्‍हेमैंलाई आशीष पिंब्‍मु,’ बिबै खुशीए खबर ङजी सुनिदिइमु। छ तमा तान म्‍ही च तरीकाउँइले आशीष योंबै लागिर भों लम्।

17 [चु नयाँ खबर खनाबिलेया परमेश्वरए नियम आम्‍ह।] मु नेरो पृथ्‍वी म्‍हह्यानाबिलेया परमेश्वरए वचन घ्रि या आम्‍ह।

18 “छ तसी खबजी ह्रोंसए म्रिं वासी अर्को विवाह लमु, चजी जारी लम्। फेरि चए फउँइले पार लबै चमिंरीने खबजी विवाह लमु, चजी जारी लम्,” बिई।

प्‍ल्‍होबै म्‍ही नेरो लाजरस

19 ईशुजी फेरि बिई, “छाबै प्‍ल्‍होबै म्‍ही घ्रि मुला। चजी खोंयोंई छ्याँब, मिं थेबर्बै क्‍वेंजग खिमला। दिनदिनु लिंब लिंबै सैजग मात्रे चसी चए जीवन थोमला।

20 फेरि जीउ भरि घाउ खबै गरीब म्‍ही घ्रि या चर्न मुला। चए मिं लाजरस मुला। च गरीबलाई अर्को म्‍हीजगजी प्‍ल्‍होबै म्‍हीए तगारर्न भसी थेंभिंमला।

21 ‘प्‍ल्‍होबै म्‍ही चब् चमा सर तेह्याबै क्‍हें ठाँडा ठुँडे चल् योंम् उ?’ ङ्हाँसी च लाजरस ङ्ह्योरिलेया आयों। च मात्रे आङीं, तर नगीजग खसी चए घाउ ल्‍हेंमला।

22 तिगैं च गरीब सिह्याई। झाइले स्‍वर्गदूतजग युसी चलाई स्‍वर्गर्बै भत्‍याररी अब्राहाम ङाँर बोई। फेरि च प्‍ल्‍होबै म्‍ही या सिह्यासी म्‍हीजगजी प्‍हावाई।

23 च नरकर ह्याई। नरकर बेले दुःख योंसी चजी स्‍वर्गउँई ङ्ह्योसी अब्राहाम नेरो चए ङाँर्बै लाजरसलाई ह्रेंगोउँइले म्रोंई।

24 “चजी कै त्‍येसी बिई: ‘ओ बाज्‍यू अब्राहाम, ङलाई दया लभिंन्। लाजरसलाई चए योउँइले क्‍यु तिब्रान् बिलेया ङए सुँर झोंबरी कुल्‍भिंन्। ङजी चु मिरी थेबै दुःख नोइमु,’ बिई।

25 “तर अब्राहामजी बिई, ‘बाबु, क्‍हीए सैंर म्‍हैंन्, क्‍हीजी त्‍हाँबै तान सुखए सैजग क्‍हीए जीवनरी क्‍हीजी योंला, तर लाजरसजी दुःख मात्रे योंला। तोगो चुरी लाजरसजी सुख योंइमु, क्‍हीजी दुःख योंइमु।

26 फेरि म्‍हीजग झुइले चर आह्यारिगे, झाइले ङि ङाँर आखरिगे बिसी क्‍हेमैं नेरो ङिए म्‍हाँजुरी बेले थेबै गहिरो पाताल त्‍हाथेंइमु, घ्‍याँ आरे,’ बिई।

27 “च प्‍ल्‍होबै म्‍हीजी बिई, ‘छ बिस्‍याँ, ओ बाज्‍यू, ङए बिन्‍ती मु। लाजरसलाई ङए आबाए धिंर कुल्‍भिंन्।

28 चरी ङए त्‍यी ङ्ह मु। च दाज्‍यू-भाइजग चु नरकर आह्युरिगे बिसी लाजरस ह्यासी चु दुःख योंबै क्‍ल्‍होए बारेर्बै ताँजग चमैंलाई बिभिंरिगे,’ बिई।

29 “तर अब्राहामजी बिई, ‘स्‍योम्‍बै मोशा नेरो परमेश्वरए ताँ बिभिंबै म्‍हीजगजी प्‍ह्रीबै धर्मशास्‍त्र क्‍हीए त्‍यीमैंने मु। चमैंजी धर्मशास्‍त्ररी ङ्ह्योसी चु ताँ थाहा सेरिगे,’ बिई।

30 “झाइले च प्‍ल्‍होबै म्‍हीजी जवाफ पिंई, ‘आङीं, ओ बाज्‍यू अब्राहाम, चमैंजी खेसी आङें। तर म्‍ही सिबउँइले चमैं ङाँर ह्याइबिस्‍याँ बल्‍ल चमैंजी ह्रोंसए आछ्याँबै के प्‍यीब्‍मु,’ बिई।

31 “तर अब्राहामजी जवाफ पिंसी बिई, ‘मोशा नेरो परमेश्वरए ताँ बिभिंबै म्‍हीजगए ताँ आथेब्‍मैंजी म्‍हीन् सिह्यासी रिखनाबिलेया विश्वास आला, आक्‍वें,’ बिई।”

आछ्याँबै के नेरो माफए बारेर्बै ताँ

(मत्ती १८:६-७, २१-२२; मर्कूस ९:४२)

17

ईशुजी खिए चेलामैंलाई बिई, “म्‍हीलाई आछ्याँबै केर भुल्‍दिवाबै सै पक्‍का खब्‍मु, तर खबजी अरूलाई आछ्याँबै केर भुल्‍दिवाब्‍मु, चलाई धिक्‍कार मु!

2 चु च्‍युगुथिरी म्‍हीजगलाई आछ्याँबै केर बोब् भन्‍दा बरु च म्‍हीलाई ह्रेंदो युमा खरीर च्‍योसी समुद्ररी भ्‍योंवाब् स्‍वाबा।

3 चु कारण क्‍हेमैंजी खै लम् बिसी होश थेंन्।

“क्‍हीए अलीजी ह्रोंसए फिरी आछ्याँबै के लइबिस्‍याँ चलाई ‘छ लबा आता’ बिसी हौदिद्, झाइले माफ ह्रिस्‍याँ चलाई माफ लभिंन्।

4 क्‍हीए अलीजी क्‍हीए फिर तिगैंर्न ङ्यीब्‍ले सम्‍म आछ्याँबै के लनाबिलेया ङ्यीब्‍ले क्‍ही ङाँर खसी ‘माफ पिंन्’ बिस्‍याँ चलाई माफ लभिंल् त्‍हुम्,” बिई।

5 छ तसी मुख्‍य चेलामैंजी प्रभुलाई बिई, “ङिए विश्वास बढीन् लभिंन्,” बिई।

6 [तर सैंर्बै विश्वास लबा मात्रे आचैदि, बरु आज्ञा ङेंल् त्‍हुम् बिमा] प्रभु ईशुजी चमैंलाई जवाफ पिंई, “तर क्‍हेमैंने रायोए फुँ दों प्रि च्‍युगुथिरी विश्वास मात्रे मुस्‍याँ चु थेबै सिं धुँलाई, ‘स्‍युइसी समुद्रर रूइँबर ह्याद्,’ बिलेया च सिं धुँ ह्याल् ङेंमला।”

7 फेरि नमुना बिई, “म्‍ही घ्रिला नोकर घ्रि म्रोंर के लसी, र-क्‍यु छसी धिंर खई। च बेलार मालिकजी ‘कैं चखो,’ बिम्‌रोवा?

8 आङीं। छ बिबै साटोरी बरु छ बिमु, ‘ह्याद्, ङए लागिर चब तयार लद्, झाइले सफा क्‍वें खिसी ङलाई चब् पाँन्। ङजी आचन् सम्‍म भैंरिद्। ङजी चल् खाँबै लिउँइजी बल्‍ल क्‍ही चब् ग,’ बिम्।

9 ल्‍हैदिबै के लमा च नोकरजी धन्‍यवाद योंम्‌रोवा? आयों।

10 छलेन, क्‍हेमैंलाई परमेश्वरजी ल्‍हैदिबै के तान लल् खाँसी बिदु, ‘ङि मामूली नोकर ग। नोकरजी लल् त्‍हुबै के मात्रे ङिजी लई,’ बिद्,” बिई।

कोर खबै म्‍ही च्‍युलाई सन् लबा

11 ईशु यरूशलेम शहरर ह्यामा सामरिया नेरो गालील बिबै अंचलए म्‍हाँजुर्बै साँदीर फेनेई।

12 ईशु नाँस घ्रिर होंबि छेमा कोर खबै म्‍ही च्‍युजी चने त्‍होई। झाइले त्‍ये ह्रेंगोन् रासी

13 चमैंजी थेबै कै त्‍येसी बिई, “ओ ईशु, प्रभु, ङिलाई दया लभिंन्,” बिई।

14 ईशुजी चमैंलाई बिई, “जाँच लबै लागिर पूजाहारी ङाँर ह्याद्,” बिई। [धर्मशास्‍त्ररी मोशाजी प्‍ह्रीब् अनुसार कोर खब्‍मैं सई उ आसइमु बिबै हक पूजाहारीमैंने मात्र मु।] ह्याना ह्यान् घ्‍याँर्न चमैंए कोर सह्याई।

15 म्‍ही घ्रिजी सह्याब् थाहा सेसी एखसी थेबै कैजी “परमेश्वर कत्ति थेब मु,” बिसी जय जयकार लई।

16 झाइले ईशुए प्‍हली फ्‍योसी चजी ईशुलाई धन्‍यवाद चडिदिई। च सामरिया अंचलर्बै म्‍ही मुला। [च बेलार यहूदीमैं नेरो सामरिया अंचलर्बै म्‍हीमैं क्‍यु आचल्‍दिमला।]

17-18 ईशुजी बिई, “च्‍युना च्‍युन् सला। तर तले चु यहूदी आङींबै म्‍ही घ्रि मात्रे परमेश्वरलाई धन्‍यवाद चडिदिबर खई? अरू म्‍ही कु खनीर ह्याई?” बिई।

19 ईशुजी च सामरियाथेंलाई बिई, “रिद्, बाबु, ह्याद्, क्‍हीजी ङलाई विश्वास लसेरो परमेश्वरजी क्‍हीलाई कल् लभिंइमु,” बिई।

परमेश्वरजी खोंयों सेरो राज लब्‍मु?

(मत्ती २४:२३-२८, ३७-४१)

20 “परमेश्वरजी खोंयों सेरो राज लब्‍मु,” बिसी फरिसीमैंजी ईशुने ङ्युइई।

ईशुजी चमैंलाई जवाफ पिंई, “परमेश्वरजी खोंयों राज लब्‍मु बिसी म्‍यींजी म्रोंल् आखाँ।

21 ‘ङ्ह्योत्ती, परमेश्वरए राज्‍य चुर मु’ उ ‘चर मु’ बिसी खबज्‍यै बिला आखाँ, तलेबिस्‍याँ परमेश्वरए राज्‍य तोगोईन क्‍हेमैंए उँइँर्न मु। [परमेश्वरजी ङउँइले लबै केजग म्रोंसी ‘परमेश्वर म्रुँ तई’ बिसी क्‍हेमैंजी क्‍होल् योंम्],” बिई।

22 च लिउँइजी ईशुजी खिए चेलामैंलाई बिई, “लिउँइजी खबै बेलारी क्‍हेमैंजी ‘म्‍हीए च्‍ह’, अथवा ङ, तिगैं मात्रे मुलेया क्‍हेमैंने टिबर युरिगे बिसी छ ङ्हाँब्‍मु, तर ङ च बेलारी आयु।

23 म्‍हीजगजी क्‍हेमैंलाई बिलासे, ‘ङ्ह्योद्, प्रभु ईशु चर मु,’ या ‘चुर मु,’ बिब्‍मु। तर म्‍हैबर आह्याद्, चमैंए लिली आप्‍ह्रद्।

24 तलेबिस्‍याँ मुरी झाई माई तिम्‍ली काम्‍ली युब् दोंले तानजी म्रोंन्‍ले ङ परमेश्वरजी कुल्‍भिंबै म्रुँ तसी ठीक बेलारी युब्‍मु।

25 तर च बेला भन्‍दा ओसों ङजी बेले दुःख नोल् त्‍हुम्। ङलाई चु जुगर्बै म्‍हीजगजी आक्‍वेंसी विरोधी लल् त्‍हुम्।

26 “स्‍योम्‍बै नूहए पालोर तब् दोंले ङ म्रुँ तसी फेरि युबै बेलारी छान् तब्‍मु।

27 नूह थेबै क्‍यु जहाजर आहोंन् सम्‍म च बेलार्बै म्‍हीजग चबा, थुँबा, नेरो विवाह लब् नेरो विवाहए बन्‍दोबस्‍त लबै लिली प्‍ह्रसेन्‍मुला। चमैं छले घ्‍याँ आङ्ह्योमा नाँ बाडी युसी तानलाई सैवाई।

28 “फेरि स्‍योम्‍बै लूतए पालोरी छान् तई। म्‍हीजग चई-थुँइन मुला, चुँबा किंबा लसेन्‍मुला, बाली पुली ल्‍हैदिइन मुला, झाइले धिं लसेन्‍मुला।

29 लमा लूतजी सदोम शहर प्‍यीबै दिनरी परमेश्वरजी मि नेरो आछ्याँबै नाश लबै सैजग मुउँइले भ्‍योंवासी चर्बै म्‍हीजग तानलाई सैवाई।

30 छले म्‍हीजग घ्‍याँ आङ्ह्योल्‍ले ङ म्रुँ तसी परमेश्वरउँइले एक्‍कासि युब्‍मु।

31 “च दिनरी मुण्‍डे धिंए फिरी मुब्‍मैं धिं न्‍होंर्बै धनसम्‍पत्ति किंबरी आह्यारिगे, तर च सै प्‍यीवासी वास्‍ता आथेंन्। म्रों बारीर के लब्‍मैं या छान तसी धिंउँई आएरिगे।

32 स्‍योम्‍बै लूतए म्रिंए ताँ याद लद्। [चजी सदोम शहरउँइले त्‍होंखमा लिग्‍याँ तुसी सिह्याई।]

33 ख-खबजी ह्रोंसए जीउ जुगुदिब म्‍हैमु, चजी खोंयोंई आखाँबै जीवन आयों, तर ख-खबजी खिए जीउन् पिंवामु, चजी जीवन योंब्‍मु।

34 याद थेंन्, च म्‍हुँइँसरी क्‍ल्‍हो घ्रिर्न रोबै म्‍ही ङ्हीं न्‍होंरी घ्रिलाई परमेश्वरजी बोब्‍मु, झाइले अर्को वाथेंब्‍मु।

35 बालुन् ह्रेंदोर प्‍ह्रो प्‍ह्रोरिबै चमिंरी ङ्हीं मुस्‍याँ घ्रिलाई बोब्‍मु, अर्कोलाई वाथेंब्‍मु। [

36 बारीर के लबै म्‍ही ङ्हीं न्‍होंरी घ्रिलाई बोब्‍मु, अर्कोलाई वाथेंब्‍मु।]” बिई।

37 झाइले चेलाजगजी ईशुलाई ङ्युइई, “खनीर तब्‍मु, प्रभु?” बिई।

ईशुजी उखान झोंसी जवाफ पिंई, “खनीर सिनु तमु चर्न क्‍व्रे जम्‍मा तम्,” बिई। [अथवा खनीर घटना तमु, च क्‍ल्‍हो तानजी म्रोंल् खाँब्‍मु।]

चमिंरी नेरो न्‍यायाधीशए नमुना

18

फेरि ईशुजी खिए चेलामैंलाई खोंयोंई या प्रार्थना लबा आप्‍यीरिगे झाइले सैं च्‍योंबा आतरिगे बिसी ईशुजी चु नमुना बिई।

2 “छाबै शहर घ्रिरी म्‍ही घ्रि न्‍यायाधीश मुला। च परमेश्वरलाई म्रोंसेया आङ्हींमला, फेरि म्‍हीजगलाई म्रोंसेया तोई वास्‍ता आलमला।

3 च शहरर्न फ सिह्याबै चमिंरी घ्रि मुला। च घरि घरि न्‍यायाधीश ङाँर ह्यामला। ‘ङए शत्रुए विरोधउँइले ङलाई छ्याँबै न्‍याय लभिंन्’ बिसी चजी बिन्‍ती लब्रें लमला।

4 ल्‍हे बेला सम्‍म चमिंरीए लागिर न्‍यायाधीशजी तोई वास्‍ता आलन्‍ले टिला, तर आखिरीर चजी सैं न्‍हों न्‍हों म्‍हैंई, ‘ङ परमेश्वरलाई आम्‍हाँदि, म्‍हीलाई या तोई वास्‍ता आला।

5 तर चु फ सिह्याबै चमिंरी ङलाई छाबै दुःख लरिइमु, त्‍हेरो चुजी तो न्‍याय योंल् त्‍हुमु च विचार ङजी लभिंल् त्‍हुई। छ आलस्‍याँ चुम् ङ ङाँर खब्रें लरिम्। ङलाई दिक्‍क ह्याल् लब्‍मु,’ बिई।”

6 प्रभुजी फेरि बिई, “न्‍याय लला आह्रबै न्‍यायाधीशज्‍यै या आखिरीर छ्याँबै न्‍याय लई, आङीं वा?

7 झन् परमेश्वरए त्‍हाँबै म्‍हीमैंजी खिने त्‍हीयाँ म्‍हुँइँस प्रार्थना लब्रें लस्‍याँ खिजी चमैंए लागिर न्‍याय लभिंब्‍मु। च जवाफ आपिंन्‍ले टिम्‌रोवा? आङीं।

8 याद थेंन्, परमेश्वरजी चमैंलाई युम्‍नन् न्‍याय लभिंम्। [छ तसी खोंयोंई या प्रार्थना लब्रें लद्।] दिलेया ‘म्‍हीए च्‍ह’, अथवा ङ, म्रुँ तसी संसारर एयुमा ङलाई अझै विश्वास म्‍हाँदिसी [प्रार्थना लब्‍मैं] खबै त्‍होल् योंम् उ?” बिई।

प्रार्थना लबै म्‍ही ङ्हीं

9 ईशुने त्‍होबै कोई म्‍ही ह्रोंसलाई बेले स्‍वाबा मु, झाइले अरू म्‍हीजग च्‍योंब् मु बिसी ङ्हाँला। च म्‍हीमैंलाई ईशुजी चु नमुना बिई,

10 “म्‍ही ङ्हीं परमेश्वरए मन्‍दिरर प्रार्थना लबर ह्याई। घ्रि फरिसी टोलीर्बै म्‍ही, अर्को विदेशी सरकारए लागिर बाल रिबै म्‍ही मुला। [च बेलारी बाल रिब्‍मैंजी विदेशी रोमी सरकारए लागिर के लमा यहूदीमैंजी चमैंलाई हेल लई। चमैंजी बेले आछ्याँबै के लबा नेरो घूस चबै कारणजी च्‍योंबै जात तई, बिसी म्‍हीजगजी हेल लई।]

11 फरिसीजी रासी सैं न्‍हों न्‍हों प्रार्थना लई, ‘ओ परमेश्वर, ङजी क्‍हीलाई धन्‍यवाद पिंमु। तलेबिस्‍याँ ङ अरू म्‍हीजग दों तबा आङीं। चमैं दोंले ङजी लोभी, बेईमानी, आछ्याँबै के आला, झाइले आगुए चमिंरी आबो। फेरि ङ चु विदेशी सरकारए लागिर बाल रिबै म्‍ही दों तबै या आङीं।

12 ङ धर्म लना लन् हप्‍तारी ङ्हींब्‍ले तोई आचल्‍ले क्‍हीए मिं किंसी उपवास टिम्। झाइले ङजी योंबै सैजगउँइले च्‍युथुरी तिथु मन्‍दिरर भसी पिंमु,’ बिई।

13 “तर च बाल रिबै म्‍हीजी ह्रेंगोन् रासी परमेश्वरउँई ङ्ह्योबै लायकब आरे ङ्हाँई। चजी बेले सैं नसी तिंर मुड्की प्रिंमा बिई, ‘ओ परमेश्वर, ङ पापी म्‍ही मु। दया लभिंन् ओ,’ बिई।”

14 झाइले ईशुजी बिई, “याद थेंन्, च फरिसीजी आङीं, तर च बाल रिबै म्‍हीजी परमेश्वरउँइले माफ योंसी धिंर एह्याई। तलेबिस्‍याँ खब थेब् प्‍हैंमु, चलाई [परमेश्वरजी] च्‍योंबा लवाब्‍मु, बरु खबजी ह्रोंसलाई च्‍योंब लमु, चलाई परमेश्वरजी थेबा लभिंब्‍मु।”

च्‍युगुथिरी कोलोमैंलाई आशीष पिंबा

(मत्ती १९:१३-१५; मर्कूस १०:१३-१६)

15 तिगैं म्‍हीजगजी ह्रोंसए ओलाँ कोलोमैंलाई या ईशु ङाँर भई। ईशुजी यो थेंसी आशीष पिंरिगे बिसी चमैंजी भला। चमैं खब म्रोंसी ईशुए चेलाजगजी ओलाँ कोलोमैंए आबा-आमालाई हौदिई।

16 तर ईशुजी कोलोमैंलाई ह्रोंस ङाँर हुइसी चेलामैंलाई बिई, “कोलोमैंलाई ङ ङाँर खल् भिंन्। चमैंलाई आरोक्‍दिद्, तलेबिस्‍याँ चु कोलोमैं दों तबै म्‍हीजगजी परमेश्वरए पूरा आशीष योंब्‍मु।

17 चु ताँ छेन्‍ले म्‍हैंनु: कोलोमैंजी [ह्रोंसए आबा-आमालाई] सैं पिंब् दोंले खबजी परमेश्वरलाई सैं आपिं, चजी खोंयोंई परमेश्वरए पूरा आशीष आयों,” बिई।

प्‍ल्‍होबै म्‍हीए लागिर परमेश्वरलाई सैं पिंबर गाह्रो तबा

(मत्ती १९:१६-३०; मर्कूस १०:१७-३१)

18 झाइले छाबै यहूदी चिबा घ्रिजी ईशुने ङ्युइई, “ओ असल गुरु! खोंयोंई आखाँबै जीवन योंबै लागिर ङजी तो तो लल् त्‍हुम्?” बिई।

19 ईशुजी चलाई बिई, “क्‍हीए सैंरी तो म्‍हैंइमु? ङलाई तले असल बिमु? परमेश्वर बाहेक अरू खबई असल आरे।

20 फेरि धर्मशास्‍त्रर्बै ताँ क्‍हीजी आसे वा? ‘जारी आलदु, म्‍ही आसैदु, आह्योदु, स्‍युर आत्‍येद्, तर ह्रोंसए आबा-आमालाई म्‍हाँदिसी चमैंजी बिबा ङेंनु,’ छले प्‍ह्रीइमु,” बिसी ईशुजी बिई।

21 झाइले चजी जवाफ पिंई, “चु ताँजग ङ च्‍युगुथिरी ओनों तान म्‍हाँदिसेन्‍मु,” बिई।

22 चु ताँ थेसी ईशुजी चलाई बिई, “अझै क्‍हीजी लल् त्‍हुबै के घ्रि मात्रे चैइमु। क्‍हीने मुबै तान सम्‍पत्ति चुँसी गरीबमैंलाई च्‍हुभिंन्। झाइले क्‍हीजी स्‍वर्गर सम्‍पत्ति योंब्‍मु। च्‍हग लबै लिउँइजी ङए लिली खो,” बिई।

23 तर च बेले प्‍ल्‍होब मुसेरो ईशुए ताँ थेसी च बेले सैं नई।

24 च सैं नब् म्रोंसी ईशुजी बिई, “प्‍ल्‍होबै म्‍हीजी परमेश्वरलाई सैं पिंबा कति गाह्रो मु।

25 ऊँट थेब तसेरो त्‍हाए म्‍यींउँई क्‍युल्‍ब गाह्रो तमु, तर च भन्‍दा प्‍ल्‍होबै म्‍हीलाई परमेश्वरलाई सैं पिंबा झन् गाह्रो तम्,” बिई।

26 चु ताँ थेब्‍मैंजी ईशुलाई ङ्युइई, “छ बिस्‍याँ खब जुगुदिसी स्‍वर्गर ह्याल् योंम्?” बिई।

27 ईशुजी चमैंलाई जवाफ पिंई, “म्‍हीजगजी लला आखाँबै के परमेश्वरजी लल् खाँम्,” बिई।

28 झाइले पत्रुसजी बिई, “लु, ङिम् ह्रोंसए धिं, नाँ, तान वाथेंसी क्‍हीए लिली खला,” बिई।

29 फेरि ईशुजी चमैंलाई बिई, “छेन्‍ले याद थेंन्, खब म्‍हीजी परमेश्वरलाई छेन्‍ले म्‍हाँदिबर धिं, नाँ, म्रिं-प्‍हसी, त्‍यीमैं, आबा-आमा वाथेंमु,

30 चजी चु जुगर अझै च भन्‍दा बेले ल्‍हे योंब्‍मु, झाइले त्‍हेरो खबै जुगर चजी खोंयोंई आखाँबै जीवन योंब्‍मु, [अथवा परमेश्वरने खोंयोंई टिल् योंब्‍मु],” बिई।

ईशुजी ह्रोंस सिल् त्‍हुबै ताँ सोंब्‍लेबै लारी बिबा

(मत्ती २०:१७-१९; मर्कूस १०:३२-३४)

31 ईशुजी बाह्र जना मुख्‍य चेलामैंलाई छेउँई बोसी बिई, “लु, ङ्ह्यो यरूशलेम शहरर ह्याइनमु। परमेश्वरए ताँ बिभिंबै म्‍हीजगजी धर्मशास्‍त्रर ‘म्‍हीए च्‍ह’, अथवा ङए, बारेर्बै ताँजग स्‍योमा प्‍ह्रीथेंला। च ताँजौ त्‍हेरो पूरा तम्।

32 चमैंजी प्‍ह्रीब् दोंले, म्‍हीजगजी ङलाई अरू जातर्बै म्‍हीजगए योर सुम्‍पिदिवाब्‍मु। चमैंजी ङलाई बिल्‍ली लब्‍मु, इजेद-बिजेद लसी ङलाई तुई प्राब्‍मु।

33 चमैंजी ङलाई कोर्राजी प्‍ह्रुब्‍मु, झाइले सैवाब्‍मु, तर सोंगैंर्बै दिनरी ङ फेरि रिब्‍मु,” बिई।

34 तर चेलामैंजी च ताँ कत्ति आक्‍होला। चु ताँए अर्थ चमैंए सैंजी योंला आखाँ, फेरि चमैंजी ईशुजी बिबै मतलब क्‍होला आखाँ।

क्‍हुइबै कनलाई सन् लबै ताँ

(मत्ती २०:२९-३४; मर्कूस १०:४६-५२)

35 ईशु जेरिको बजार छ्योगर फेखमा म्‍यीं आम्रोंबै म्‍ही घ्रि घ्‍याँए छ्योगर टिसी क्‍हुइन मुला।

36 चजी घ्‍याँरी म्‍हीजग ल्‍हे प्‍ह्रब् थेसी ङ्युइई, “तो तए?” बिई।

37 म्‍हीजगजी चलाई बिई, “नासरतथें ईशु चु घ्‍याँर खसेन्‍मु,” बिई।

38 छ बिब् थेसी चजी कै त्‍येसी “ओ म्रुँ दाऊदए सन्‍तान, ईशु, ङलाई दया लभिंन्,” बिई।

39 चए उँइँर टिबै म्‍हीमैंजी चलाई हौदिसी “तोई आबिल्‍ले टिद्,” बिई। तर च झन् बेले बिई, “ओ म्रुँ दाऊदए सन्‍तान, ईशु, ङलाई दया लभिंन्,” बिई।

40 ईशु रोक्‍दिसी “चलाई चुर भउ,” बिई। छ तसी कन चर खबै लिउँइजी ईशुजी चलाई ङ्युइई,

41 “क्‍हीलाई तो चैदिम्? क्‍हीए लागिरी ङजी तो लभिंले?” बिई।

च कनजी जवाफ पिंई, “गुरु, ङए म्‍यीं म्रोंल् लभिंन्,” बिई।

42 ईशुजी बिई, “त्‍हेरो क्‍हीए म्‍यीं म्रोंन्। क्‍हीजी ङलाई विश्वास लसेरो परमेश्वरजी क्‍हीलाई सल् लभिंइमु,” बिई।

43 च म्‍यीं आम्रोंबै म्‍ही च तोदोंन् म्‍यीं म्रोंह्याई। झाइले परमेश्वरए जय जय बिसी ईशुए लिली ल्‍हैदिई। तान म्‍हीजगजी च म्रोंसी “परमेश्वर कति स्‍वाबा मु” बिसी जय जयकार लई।

विदेशी सरकारए लागिर बाल रिबै जक्‍कै

19

ईशु जेरिको नाँस न्‍होंरी प्‍ह्ररिला।

2 चरी जक्‍कै बिबै म्‍ही विदेशी सरकारए लागिर बाल रिब्‍मैं न्‍होंरी चिबा मुला। च प्‍ल्‍होब मुला।

3 “ईशु खब मुए” बिसी च ङ्ह्योब् म्‍हैला। तर मोब तसी म्‍हीए हूलरी चजी ईशुलाई म्रोंला आखाँला।

4 छ तसी ओसों क्‍ह्योह्यासी ईशुलाई ङ्ह्योबर नुबै धुँर क्रेई, तलेबिस्‍याँ ईशु च घ्‍याँउँइलेन् खइनमुला।

5 ईशु चर फेखसी फिउँई ङ्ह्योसी बिई, “ओ जक्‍कै, युम्‍नन् सर तयु, तलेबिस्‍याँ ङम् क्‍हीए धिंर तियाँ प्‍ह्रें तसी बास टिल् त्‍हुम्,” बिई।

6 जक्‍कैजी बेले सैं तोंसी झवाट्टन् सर खारयुई। झाइले ईशुलाई धिंर बोसी मान लई।

7 तर म्रोंब्‍मैं तानजी बाहिरू बिई, “अच्‍या। ईशु आछ्याँबै के लबै म्‍हीए धिंर बास टिबर ह्याना,” बिई।

8 तर जक्‍कै रासी प्रभु ईशुलाई बिई, “लु, प्रभु, त्‍हेरो ङए धनसम्‍पत्तिए आधा भाग गरीबमैंलाई च्‍हुभिंम्। फेरि ङजी विदेशी सरकारए लागिर बाल रिमा खबलाई ठग्‍दिसी पैसा किंइमु, चलाई, प्‍ल्‍हीथु बढी ङजी फिर्ता पिंब्‍मु,” बिई।

9 ईशुजी बिई, “तियाँ चु धिंर्बै म्‍हीमैंलाई आछ्याँबै केए सजायउँइले ङजी जुगुदिभिंइमु। चु म्‍ही या अब्राहामए सन्‍तान ग, [तर परमेश्वरए घ्‍याँर प्‍ह्रबउँइले म्‍हह्याला]।

10 दिलेया छाबै म्‍हब्‍मैंलाई म्‍हैबर नेरो जुगुदिभिंबरी ङ परमेश्वरउँइले कुल्‍भिंबै ‘म्‍हीए च्‍ह’ तसी युइमु” बिई।

असर्फीए नमुना

(मत्ती २५:१४-३०)

11 झाइले चु ताँ थेमा ईशुने प्‍ह्रबै टोलीमैं यरूशलेम शहर चेंदों फेखसी सैं न्‍होंरी विचार लई, “ईशु राजधानीर फेनेसी परमेश्वरए राज लबै बेला तलासे” बिसी सैं न्‍हों न्‍होंन म्‍हैंई। तर ईशुजी चमैंए सैंर म्‍हैंब् थाहा सेसी चमैं परमेश्वरए राज लबै बेलाए बारेर छेन्‍ले क्‍होरिगे बिसी चु नमुना बिई।

12 ईशुजी बिई, “चिब घ्रि म्रुँ तसी राज चलिदिबै हक किंबर ह्रेंगो देशर ह्याला। झाइले धिंर एखल् त्‍हुमला।

13 तर ह्याब् भन्‍दा ओसों चजी ह्रोंसए नोकरमैं च्‍युलाई हुइसी असर्फी घ्रि घ्रि पिंई। [च असर्फीए सै महीना प्‍ल्‍हीलाबै तलब मुला।] पिंसी चजी बिई, ‘ङ आएन् सम्‍म चु असर्फीउँइले छों लद्,’ बिसी ह्याई।

14 “दिलेया खिए देशर्बै म्‍हीजगजी च क्‍ह्रोंलाई आखोला, आतोंला। छ तसी च ह्याबै लिउँइजी चमैंजी ‘चु म्‍हीजी ङिए फिर म्रुँ तला आयोंरिगे। ङि चुलाई म्‍हाँदिन आम्‍हाँदि,’ बिसी महाराजाधिराज ङाँर म्‍हीमैंलाई कुल्‍भिंई।

15 “दिलेया च म्‍ही म्रुँ तसी एखबै तोदोंन् नोकरमैंलाई छों लसी कति कमदिई बिसी ङ्युइबर हुइई।

16 पहिलेबै नोकर खसी बिई, ‘हजुर, क्‍हीजी पिंबै असर्फी घ्रिजी असर्फी च्‍युफुँ लई,’ बिई।

17 “म्रुँजी च म्रोंसी बेले सैं तोंई बिई, ‘स्‍याबास! क्‍ही स्‍वाबै नोकर! च्‍युगुथिरी सैरी क्‍ही विश्वास मुसेरो शहर च्‍युए फिरी अधिकार लद्,’ बिई।

18 “झाइले अर्को नोकर खसी बिई, ‘हजुर, क्‍हीजी पिंबै असर्फी घ्रिजी असर्फी ङ्हफुँ लई,’ बिई।

19 “फेरि म्रुँजी चलाई ‘क्‍ही शहर ङ्हए फिरी अधिकार लद्,’ बिई।

20 “झाइले अर्को नोकर खसी बिई, ‘हजुर, क्‍हीए असर्फी चुर मु। ङजी क्‍हीए असर्फी रूमालर लोथेंइमु,

21 तलेबिस्‍याँ क्‍हीए सैं सारो तसेरो क्‍हीलाई म्रोंसी ङ ङ्हींई। क्‍हीजी आथेंबै सै क्‍हीजी प्‍हेंब्रें लमु, झाइले क्‍हीजी आरुइँबै बाली क्‍हीजी खैंब्रें लमु,’ बिई।

22 “म्रुँजी छ बिबै नोकरलाई जवाफ पिंई, ‘बदमाश नोकर! क्‍हीजी पोंबै ताँजी क्‍हीलाई दोष ल्‍हैदिम्। ङए सैं सारोन् मु, ह्रोंसजी आथेंबै सै प्‍हेंब्रें लबै म्‍ही, फेरि ह्रोंसजी आरुइँबै बाली खैंब्रें लबै म्‍ही बिबा क्‍हीलाई थाहा मुना वा? क्‍याँब थुबा!

23 छ बिस्‍याँ क्‍हीजी ङए पैसा तले बैंकर आझोंला? झोंस्‍याँ ङ एखमा व्‍याज योंमला,’ बिई।

24 झाइले चर रारिब्‍मैंलाई म्रुँजी बिई, ‘चए असर्फी प्‍हेंसी असर्फी च्‍यु मुबै म्‍हीलाई पिंन्,’ बिई।

25 “तर चर रारिब्‍मैंजी बिई, ‘हजुर, चनेम् असर्फी च्‍युन् मु’, बिई।

26 “म्रुँजी बिई, ‘याद थेंन्, तो सै खबने मु म्‍हीजगजी चलाई फेरि पिंब्‍मु, तर आरेब्‍मैंउँइले चने तो मु, च्‍युगुदे मुलेया, च प्‍हेंवाब्‍मु।

27 त्‍हेरो ङलाई आखोब्‍मैं, अथवा म्रुँ आतरिगे बिब्‍मैंलाई चुर भसी ङए उँइँरी सैवाद्,’ बिई।”

यरूशलेमर होंमा ईशुलाई थेबै मान लबा

(मत्ती २१:१-११; मर्कूस ११:१-११; यूहन्‍ना १२:१२-१९)

28 च नमुना बिल् खाँबै लिउँइजी ईशु खिए चेलामैं भन्‍दा ओसों यरूशलेमउँई ह्याई।

29 बेथफागे नेरो बेथानी बिबै नाँसजग चेंदों खसी जैतून बिबै डाँडार फेखमा ईशुजी खिए चेलामैं ङ्हींलाई छ बिसी कुल्‍भिंई,

30 “च चेंदोंबै नाँस ह्यादु। चर ह्यासी क्‍हेमैंजी खबज्‍यै कत्ति आक्रेबै गधा झज च्‍युँइँथेंब् स्‍याब्‍मु। चलाई प्‍यीसी चुर भउ।

31 चलाई प्‍यीमा खबज्‍यै ‘चलाई तले प्‍यीला?’ बिसी ङ्युइस्‍याँ चलाई छले जवाफ पिंनु, ‘गुरुलाई चु चैदिम्’ बिद्,” बिसी कुल्‍भिंई।

32 कुल्‍भिंबै चेलामैं ङ्हीं ह्यासी ईशुजी बिब् दोंलेन गधा झजलाई स्‍याई।

33 गधा प्‍यीबर होंमा गधाए क्‍ल्‍हेमैंजी “चु गधालाई तले प्‍यीला?” बिसी ङ्युइई।

34 चमैंजी “गुरुलाई चु चैदिम्” बिसी जवाफ पिंई।

35 चमैंजी गधा झज प्‍यीसी ईशु ङाँर बोई। झाइले ह्रोंसए खाष्‍टोजग गधा झजए फिर तिसी चमैंजी ईशुलाई क्रेल् भिंई।

36 ईशु गधा क्रेसी ह्यामा म्‍हीजगजी खिलाई मान लबरी ह्रोंसए क्‍वें प्‍लिसी घ्‍याँर तिभिंई।

37 झाइले ईशु यरूशलेम चेंदों खसी जैतून बिबै डाँडाए ओरालो फेयुमा तान चेलामैंजी कै त्‍येसी सैं तोंन्‍ले परमेश्वरलाई प्रशंसा लई। ह्रोंसजी म्रोंबै थेबै केए लागिर थेबै हूल तान घ्रि तसी उत्तिल्‍ले सैं तोंसी थेबै कैले परमेश्वरए धन्‍यवाद नेरो प्रशंसा लई।

38 झाइले चमैंजी क्‍ह्वे प्रिंई,

“प्रभु परमेश्वरजी कुल्‍भिंबै म्रुँलाई आशीष तरिगे!

स्‍वर्गर शान्‍ति तरिगे,

झाइले परमेश्वरलाई प्रशंसा तरिगे,”

बिसी क्‍ह्वे प्रिंई।

39 झाइले म्‍हीए हूल न्‍होंरी कोई फरिसीजगजी ईशुलाई “गुरु, क्‍हीए चेलामैंलाई ‘छ आबिद्’ बिसी हौदिद्,” बिई।

40 ईशुजी चमैंलाई बिई, “याद थेंन्, चुमैं छले आपोंस्‍याँ, युमाँजगन् थेबै कैले पोंह्याम्,” बिई।

यरूशलेम शहर म्रोंसी ईशु क्रोबा

41 ईशु शहरए चेंदों फेखई। च शहरलाई म्रोंसी ईशु सैं नसी क्रोई।

42 चर्बै म्‍हीमैंए बारेर छले बिई, “परमेश्वरने क्‍ह्रीबै लागिर तो चैदिम् बिसी चमैंज्‍यै या तियाँ थाहा सेस्‍याँ तमला। तर तोगो चमैंए म्‍यींजी म्रोंला आयों।

43 तलेबिस्‍याँ शत्रुजगजी चमैंलाई खन्‍तदन गारा बनिदिसी चमैंलाई बाहिरू ह्याल् भिंबा आरे, झाइले थुन्‍दिथेंब्‍मु।

44 च शत्रुजगजी च शहर फुवासी तान च न्‍होंर्बै म्‍हीजग या सैवाब्‍मु। धिंए गाराजगरी युमाँ घ्रि अर्को युमाँए फिर वाथेंबा आरे। छ तब्‍मु तलेबिस्‍याँ परमेश्वर तोगो चमैं ङाँर जुगुदिबर युला बिसी चमैंजी आसे,” बिई।

ईशुजी मन्‍दिरर लबै के

(मत्ती २१:१२-१७; मर्कूस ११:१५-१९; यूहन्‍ना २:१३-२२)

45 झाइले ईशु यरूशलेम शहरर मुबै मन्‍दिरर ह्यासी मन्‍दिररी छों लबै तान म्‍हीमैंलाई ल्‍हावाई।

46 ईशुजी चमैंलाई बिई, “धर्मशास्‍त्रर छले प्‍ह्रीइमु, परमेश्वरजी ‘ङए धिं प्रार्थना लबै धिं तब्‍मु,’ बिइमु, तर क्‍हेमैंजीम् ह्योजगए धिं लना,” बिई।

47 झाइले मन्‍दिररी ईशुजी दिन दिनु लुभिंमला। छ लमा पूजाहारी चिबमैं, धर्मगुरुजग, नेरो चिबनाँबजग क्‍ह्रीसी ईशुलाई सैब् म्‍हैला।

48 तर खोंयोंई मौका आयों, तलेबिस्‍याँ म्‍हीजगजी ईशुए लुभिंबै ताँ बेले ध्‍यान पिंसी थेमला।

ईशुए हकए बारेर ताँ लबा

(मत्ती २१:२३-२७; मर्कूस ११:२७-३३)

20

तिगैं ईशु मन्‍दिररी लुभिंमा खुशीए खबर सुनिदिइन मुला। चिबनाँबमैं, पूजाहारी चिबमैं, नेरो धर्मगुरुजग ईशु ङाँर खसी बिई,

2 “ङिलाई बिद्, क्‍हीला तोए हक मु, चु छाबै केजग लबा? खबजी च हक क्‍हीलाई पिंइमु?” बिई।

3 ईशुजी चमैंलाई जवाफ पिंई, “ङज्‍यै या क्‍हेमैंलाई ताँ घ्रि ङ्युइब्‍मु। ङलाई बिदु,

4 म्‍हीजगलाई क्‍युर प्‍लुँभिंसी बप्‍तिस्‍मा पिंबै यूहन्‍नाजी परमेश्वरउँइले हक योंई उ म्‍हीजगउँइले योंई?” बिसी ङ्युइई।

5 चमैं ह्रोंस न्‍होंरी छलफल लबर होंई, “ङ्ह्योजी खै बिबा? ‘परमेश्वरउँइले’ बिइबिस्‍याँ चजी बिब्‍मु, ‘छ बिस्‍याँ क्‍हेमैंजी तले यूहन्‍नालाई आक्‍वेंला?’ बिब्‍मु।

6 झाइले ‘म्‍हीउँइले’ बिस्‍याँ चुर्बै म्‍हीमैं जम्‍मन्‍न ङ्ह्योलाई युमाँ प्रिंसी सैवाब्‍मु, तलेबिस्‍याँ यूहन्‍ना परमेश्वरए ताँ बिभिंबै म्‍ही बिबा चमैंजी पक्‍का विचार लम्,” बिई।

7 छ तमा ईशुलाई चमैंजी जवाफ पिंई, “तुसी, खनीउँइले योंई? ङिलाई थाहा आरे,” बिई।

8 ईशुजी चमैंलाई बिई, “छ बिस्‍याँ क्‍हेमैंजी ङलाई जवाफ आपिंसेरो ङज्‍यै या क्‍हेमैंलाई तोए हकजी ङजी चु तान के लइमु आबि,” बिई।

बगैंचाए नमुना

(मत्ती २१:३३-४६; मर्कूस १२:१-१२)

9 च लिउँइजी म्‍हीजगउँई एसी ईशुजी नमुना बिई: “म्‍ही घ्रिजी बगैंचा बनिदिई। चजी कोई म्‍हीजगलाई ह्रोंसए बगैंचा आधेर प्‍यीसी ल्‍हे बेला सम्‍म अर्को देशर डुल्‍दिबर ह्याई।

10 फल् म्‍यींबै बेलार बगैंचा क्‍ल्‍हेजी नोकर घ्रिलाई आधे किंबर कुल्‍भिंई। तर च आधे लब्‍मैंजी चलाई धोंसी थेदेंन् कुल्‍भिंई।

11 फेरि क्‍ल्‍हेजी अर्को नोकरलाई कुल्‍भिंई। तर चमैंजी चलाई या धोंसी, इजेद-बिजेद लसी तोई आपिंल्‍ले थेदेंन् ल्‍हाभिंई।

12 च लिउँइजी तेस्रो नोकरलाई कुल्‍भिंई। च नोकरलाई चमैंजी घाइते लसी भ्‍योंवाई।

13 “च्‍हौ तसेरो बगैंचा क्‍ल्‍हेजी बिई, ‘खै लबा? ङए खोबै च्‍हलाई त्‍हेरो कुल्‍भिंब्‍मु। तलेबिस्‍याँ ङए च्‍हलाई चमैंजी मान ललाई,’ बिई।

14 तर क्‍ल्‍हेए च्‍हलाई ह्रेंगोउँइलेन् म्रोंसी आधे लब्‍मैंजी सल्‍लाह लबर होंई, ‘चुम् क्‍ल्‍हेए च्‍ह तसेरो चजी अंश योंसी चु बगैंचा या योंब्‍मु। चलाई सैवाले, झाइले अंश ङ्ह्योल् तब्‍मु,’ बिई।

15 झाइले चमैंजी चलाई बगैंचा बाहिरू भ्‍योंवासी सैवाई,” बिई।

ईशुजी ङ्युइई, “छ तसेरो बगैंचाए क्‍ल्‍हेजी चमैंलाई तो लबा?

16 च खसी च आधे लब्‍मैंलाई सैवासी बगैंचा अरूलाई पिंब्‍मु,” बिई।

तर चु ताँ थेसी म्‍हीजगजी “च दों आतरिगे,” बिई।

17 चमैंउँई ङ्ह्योसी ईशुजी बिई, “छ बिस्‍याँ धर्मशास्‍त्रर प्‍ह्रीबै चु ताँए मतलब तो जा?

‘खब् युमाँलाई गारा झोंब्‍मैंजी केर आत्‍हु बिसी वाई,

च युमाँन् लिउँइजी धिंए सुँडर्बै मुख्‍य युमाँ तह्याई।’

18 च युमाँए फिर क्‍हुरिह्याब्‍मैं जीउ तान न्‍होंह्याम्, झाइले च युमाँ खबै फिर तेयुमु च म्‍हीलाई त्‍हुलफुँ ह्याल् लवाब्‍मु,” बिई।

बाल फोले उ आफोले?

(मत्ती २२:१५-२२; मर्कूस १२:१३-१७)

19 धर्मगुरुमैं नेरो पूजाहारी चिबमैंजी ईशुजी चु ताँ खेमैंए बारेरी पोंना बिसी क्‍होई। छ तमा च बेलार्न चमैंजी ईशुलाई क्‍हाब् म्‍हैई, तर चमैं हूल म्रोंसी ङ्हींई।

20 चु कारण चमैंजी ईशुए ताँरी गल्‍ती योंबै दाउ ङ्ह्योबर होंई। चमैंजी कोई म्‍हीलाई “छैं लद्” बिसी ईशु ङाँर कुल्‍भिंई। स्‍युर आत्‍थेबै म्‍ही दों तसी च म्‍हीमैंजी ईशुए ताँ थेसी चलाई फसिदिब म्‍हैला। “ईशुलाई अंचलाधीशए योर सुम्‍पिदिबै लागिर गल्‍ती म्‍हैले,” बिसी सैं न्‍होंनों म्‍हैंई।

21 चमैंजी ईशुलाई बिई, “ओ गुरु, क्‍हीजी छ्याँबै ताँ लुभिंम् बिसी ङिजी थाहा सेम्। क्‍ही खब म्रोंसेया आङ्हीं, तर क्‍हीजी परमेश्वरए क्‍ह्रोंसेन्‍बै घ्‍याँ लुभिंम्।

22 रोमी सरकारलाई बाल फोबा ठीक मु उ आरे?” बिसी ङ्युइई।

23 तर चमैंए छैं लबै विचार ईशुजी क्‍होसी चमैंलाई बिई,

24 “खोई, पैसा उँइँन्, ङ्ह्योले। चु पैसारी खबए नक्‍सा नेरो मिं छाप्‍दिइमु?” बिसी ङ्युइई।

चमैंजी “रोमी सरकारला,” बिई।

25 ईशुजी जवाफ पिंई, “छ तसी सरकारला तो मु, च सरकारलाई वापस पिंन्, झाइले परमेश्वरला तो मु, च परमेश्वरलाई वापस पिंन्,” बिई।

26 छ तसी चमैंजी म्‍हीजगए उँइँरी ईशुए तोई ताँरै गल्‍ती उँइँला आखाँला। बरु ईशुए जवाफ थेसी छक्‍क पर्दिसी तोई आबिल्‍ले टिई।

सिबउँइले रिबा

(मत्ती २२:२३-३३; मर्कूस १२:१८-२७)

27 झाइले कोई सदुकी बिबै यहूदीजगए टोलीमैं ईशु ङाँर खई। च सदुकीमैंजी “सिबै लिउँइजी म्‍ही आरि,” बिसी लुभिंमला।

28 चमैंजी ईशुलाई ङ्युइई, “स्‍योमा मोशाजी ङ्ह्योए लागिर धर्मशास्‍त्ररी नियम प्‍ह्रीइमु, ‘खब आमुयुँजी विवाह लसी प्‍हस्‍या-प्‍हसी आतन्‍ले सिह्यास्‍याँ चए भाइजी “आदाए लागिर सन्‍तान पिंले” बिसी ह्रोंसए चोंलाई विवाह लल् त्‍हुम्,’ बिसी मोशाजी प्‍ह्रीई, आङीं वा?

29 झाइले तिब्‍लेरी त्‍यीमैं ङ्यी मुला। थेबजी विवाह लई। तर च्‍ह-चमीं आफिन्‍ले च सिह्याई।

30 छ तमा माहिलाजी ह्रोंसए चों भई, तर चई या प्‍हसी आतन्‍ले सिह्याई।

31 च लिउँइजी साँहिलाज्‍यै या चोंलाई भई, चई या सिह्याई। छले त्‍यी ङ्यीना ङ्यीजी चोंलाई पालो पल्‍ले विवाह लई, तर चमैं या प्‍हसी आफिन्‍लेन् चमैं तान सिह्याई।

32 आखिररी च चमिंरी या सिह्याई।

33 छ तसी सिब्‍जग सिबउँइले रिस्‍याँ च चमिंरी खबए प्‍ह्रेंस्‍यो तलाई? तलेबिस्‍याँ च म्रिंस्‍यो त्‍यी ङ्यीना ङ्यीए प्‍ह्रेंस्‍यो तल् खाँई,” बिई।

34 ईशुजी चमैंलाई जवाफ पिंई, “चु संसाररी म्‍हीजग विवाह लमु,

35 तर सिबउँइले रिखबै लायकब तबै म्‍हीजगजी स्‍वर्गर फेनेसी विवाह आला।

36 तलेबिस्‍याँ चमैं स्‍वर्गदूत दों तसेरो खोंयोंई आसि। चए फिरी या सिबै क्‍ल्‍होउँइले फेरि रिखसेरो परमेश्वरए प्‍हस्‍या-प्‍हसी तह्याई।

37 “तर सिब्‍मैं फेरि रिसी परमेश्वरने टिम् बिबै ताँ मोशाज्‍यै या क्‍ह्रोंसेन्‍ले प्रमाण उँइँई। लुँरिबै च्‍युगुथिरी सिं धुँए बारेर प्‍ह्रीमा मोशाजी प्रभु परमेश्वरए बारेर ‘अब्राहामए परमेश्वर, इसहाकए परमेश्वर, याकूबए परमेश्वर’ बिसी छले प्‍ह्रीई।

38 च बेलार अब्राहाम, इसहाक नेरो याकूब तान सिल् खाँला। सिल् खाँनाबिलेया परमेश्वरए लागिर तान सोगों मु, तलेबिस्‍याँ प्रभु परमेश्वर सिह्याब्‍मैंए परमेश्वर आङीं, सोगोंजगए परमेश्वर ग,” बिई।

39 झाइले कोई धर्मगुरुजगजी, “ओ गुरु, क्‍हीजी ठीक जवाफ पिंई,” बिई,

40 तलेबिस्‍याँ च लिउँइजी चमैं ङ्हींसी ईशुने तोई ताँ ङ्युइबै सैं आखा।

ख्रीष्‍ट दाऊद म्रुँए सन्‍तान नेरो प्रभु ग

(मत्ती २२:४१-४६; मर्कूस १२:३५-३७)

41 ईशुजी चमैंलाई ङ्युइई, “परमेश्वरउँइले कुल्‍भिंबै म्रुँ ख्रीष्‍ट, दाऊद म्रूँए हाँगाउँइले युब् ग बिसी म्‍हीजगजी खैले बिल् खाँम्?

42-43 तलेबिस्‍याँ भजनसंग्रहरी दाऊद म्रुँ खिइन छले प्‍ह्रीइमु,

‘प्रभु परमेश्वरजी ङए प्रभुलाई बिई,

ङजी क्‍हीए शत्रुजगलाई क्‍हीए प्‍हली न्‍होंर आप्‍लिन् सम्‍म

क्‍ही ङए क्‍योलोउँई पट्टि टिद्,’

बिसी भजन प्रिंई।

44 दाऊदजी छले ख्रीष्‍टलाई प्रभु बिसेरो ख्रीष्‍ट दाऊद म्रुँए सन्‍तान खैले तम्? [अथवा दाऊद म्रुँ भन्‍दा ख्रीष्‍ट बिब् च्‍योंबा खैले तम्?],” बिसी ईशुजी बिई।

धर्मगुरुजग म्रोंसी होशियारले टिद् बिबा

(मत्ती २३:१-३६; मर्कूस १२:३८-४०; लूका ११:३७-५४)

45 झाइले तान म्‍हीजगजी थेरिमा ईशुजी खिए चेलामैंलाई बिई,

46 “धर्मगुरुजग म्रोंसी होशले टिद्। चमैं क्‍वें ह्रिंग्‍योले खिसी प्‍ह्र प्‍ह्र ङ्हाँम्। बजाररी म्‍हीजगजी मान लरिगे ङ्हाँम्। सभा धिं नेरो भोज भत्‍यार जरे छ्याँब, थेबै मान तबै कुँबै क्‍ल्‍हो म्‍हैम्।

47 चमैंजी फ सिह्याबै चमिंरीजगए धिं नाँ लुटिसी चमु, दिलेया म्‍हीजगए उँइँरी बेले प्रार्थना लब्रें लम्। छाब्‍मैंजी झन् थेबै सजाय योंब्‍मु,” बिई।

फ सिह्याबै चमिंरीजी चडिदिबै भेटी

(मर्कूस १२:४१-४४)

21

झाइले ईशुजी मन्‍दिरर टिसी तान म्‍हीलाई ङ्ह्योमा प्‍ल्‍होबै म्‍हीमैंजी मन्‍दिरए खर्चए लागिर बाकसर भेटी झोंब् म्रोंई।

2 झाइले बेले क्‍लानु फ सिह्याबै चमिंरी घ्रिजी पैसा ङ्हफुँ झोंब् म्रोंई।

3 छ तमा ईशुजी बिई, “छेन्‍ले याद थेंन्, च गरीब चमिंरीजी क्‍ह्रोंसेन अरू तान भन्‍दा ल्‍हे चडिदिइमु।

4 तलेबिस्‍याँ अरूमैं प्‍ल्‍होब् तसी खेमैंए कोई ङैंबै सम्‍पत्ति चडिदिई, तर चु चमिंरीजी गरीब तनाबिलेया ह्रोंसए चबै खर्चन् पिंइमु,” बिई।

मन्‍दिर नेरो संसार नुह्याबै सूचना

(मत्ती २४:१-१४; मर्कूस १३:१-१३)

5 झाइले “छ्याँबै युमाँजग नेरो परमेश्वरलाई चडिदिबै सैजगजी सिङार्दिसी मन्‍दिर बेले छ्याँब् तइमु,” बिसी कोई म्‍हीजगजी ताँ लरिला। तर ईशुजी बिई,

6 “क्‍हेमैंजी चु तान सैजग तोगो म्रोंमु, तर तिगैं चु तान सै फुह्याब्‍मु। युमाँ घ्रिए फिरी अर्को युमाँ आच्‍हैल्‍ले गारा नाश तह्याब्‍मु,” बिई।

7 चमैंजी ङ्युइई, “ओ गुरु, चु तान खोंयों तम्? चु तबि छेई बिसी म्‍हीजगजी खैले ओसों थाहा सेम्?” बिसी ङ्युइई।

8 ईशुजी बिई, “होशियारले टिद्। म्‍हीजगजी क्‍हेमैंलाई झुकिदिब् म्‍हैम्। ल्‍हे म्‍हीजग ङए मिं किंसी खब्‍मु, ‘ङ ईशु ग’ बिब्‍मु, झाइले अरू म्‍हीजगजी ‘ईशु एयुबै बेला चेंदों तखइमु’ बिब्‍मु, तर चमैंए लिली आल्‍हैदिद्, आम्‍हाँदिद्।

9 लडाईं नेरो प्‍होंब-न्‍हेब बारेर थेसी क्‍हेमैं आतिदिबा आता। च तान घटनाजग ङ एयुब् भन्‍दा ओसोंन तल्‍लाँ त्‍हुम्। तर छ तनाबिलेया ङ एयुबै बेला चेंदों आता,” बिई।

10 ईशुजी फेरि बिई, “देश नेरो देश, राज्‍य नेरो राज्‍य लडाईं तब्‍मु।

11 क्‍ल्‍हो क्‍ल्‍होरी थेब थेबै सयो खब्‍मु, अनिकाल पर्दिब्‍मु, झाइले ल्‍हे ल्‍हे म्‍ही नसी सिह्याब्‍मु। मुउँइले थेब थेबै ङ्हीं ङ्हीं ङ्हाँन् तबै सै म्रोंब्‍मु, झाइले थेबै घटनाजग तब्‍मु।

12 चु तान सै तब् भन्‍दा ओसों म्‍हीजगजी क्‍हेमैंलाई क्‍हासी सतिदिब्‍मु। चमैंजी सभा धिंरी क्‍हेमैंलाई मुद्दा चलिदिब्‍मु, झाइले झयालखानरी थुन्‍दिवाब्‍मु। ङलाई म्‍हाँदिसेरो क्‍हेमैंलाई म्रुँजग नेरो अंचलाधीशजगए उँइँर राल् भिंब्‍मु।

13 छ तसी च बेलारी चमैंलाई खुशीए खबर क्‍हेमैंजी सुनिदिबै मौका योंब्‍मु।

14 चु ताँ पहिलेन् सैंर पक्‍का लल् त्‍हुम्, क्‍हेमैंजी खैले जवाफ पिंल् त्‍हुम् बिसी ओसोंन् शोक लला आत्‍हु,

15 तलेबिस्‍याँ ङजी क्‍हेमैंलाई छ्याँबै ज्ञान-बुद्धि नेरो पोंबै सुँ पिंब्‍मु। छ तसी क्‍हेमैंए तान शत्रुजगजी क्‍हेमैंए फिरी तोई गल्‍ती उँइँसी ट्होला आखाँ, झाइले ताँ थोला आखाँ।

16 ह्रोंसए आमा-आबा, दाज्‍यू-भाइजग, ह्रोंसए अउमैं नेरो इष्‍टमित्रज्‍यै या क्‍हेमैंलाई शत्रुजगए योर सुम्‍पिदिवाब्‍मु। झाइले क्‍हेमैं कोईलाई चमैंजी सैवाब्‍मु।

17 क्‍हेमैंजी ङलाई विश्वास लमा तानजी क्‍हेमैंलाई हेल लब्‍मु।

18 दिलेया क्‍हेमैंलाई नाश कति आता,

19 तर आनारिदु, आसिन् सम्‍म सैदिदु, झाइले क्‍हेमैंजी परमेश्वरने टिल् योंम्,” बिसी ईशुजी बिई।

यरूशलेम शहर नाश तबै ताँ

(मत्ती २४:१५-२१; मर्कूस १३:१४-१९)

20 झाइले ईशुजी बिई, “यरूशलेमलाई फौजीजी घेरा झोंरिब् म्रोंमा त्‍हेरो सत्‍यानाश तबि छेना बिसी क्‍हेमैंजी सेल् खाँम्।

21 च बेलारी यहूदिया अंचलर मुब्‍मैं डाँडाउँई भौदिरिगे, झाइले यरूशलेम शहर न्‍होंर मुब्‍मैं शहर प्‍यीरिगे, फेरि नाँस जरे मुब्‍मैं यरूशलेम शहर न्‍होंर आहोंरिगे।

22 तलेबिस्‍याँ इस्राएल जातजी आछ्याँब लसी परमेश्वरजी बदला किंबै बेला चन् ग। धर्मशास्‍त्ररी तो ताँ प्‍ह्रीइमु, च बेलारी च ताँ पूरा तब्‍मु।

23 च बेलारी प्‍हसी नोब्‍मैं नेरो क्‍वेंदर कोलो मुबै आमामैंलाई थेबै दुःख पर्दिब्‍मु। देश भरि बेले ङ्हीं ङ्हीं ङ्हाँन् तबै दुःख खब्‍मु, झाइले परमेश्वरए रिस चु इस्राएल जातए फिर खब्‍मु।

24 शत्रुजगजी चमैंलाई कोई तरवारजी सैवाब्‍मु, कोई देश देशर कैदीमैं तसी बोह्याब्‍मु। परमेश्वरजी चमैंलाई तोक्‍दिबै बेला पूरा आतन् सम्‍म अरू जातर्बै म्‍हीजगजी यरूशलेमलाई त्‍हुल्‍फुँ लवाब्‍मु,” बिई।

प्रभु ईशु एयुबै चिनु

(मत्ती २४:२९-३१; मर्कूस १३:२४-२७)

25 झाइले ईशुजी बिई, “लयाँ, त्‍हीयाँ नेरो मुसाराजगरी थेबै चिनु तब्‍मु। पृथ्‍वीरी बिस्‍याँ समुद्रर्बै थेबै भेल्‍गाजग ङ्हेसी तान देशर्बै म्‍हीमैंलाई छक्‍क पर्दिसी दुःख तसेरो बेले आतिदिब्‍मु।

26 पृथ्‍वीरी सारोन् ङ्हीं ङ्हीं ङ्हाँन् तब्‍मु। छ तमा म्‍हीजग मुर्छा पर्दिम्, तलेबिस्‍याँ मुर्बै सैजग या हल्‍लिदिब्‍मु।

27 च लिउँइजी ङ परमेश्वरउँइले कुल्‍भिंबै म्‍ही तसी न्‍हाँम्‍ज्‍यो न्‍होंउँइले थेबै शक्ति नेरो बेले टल्‍किदिबै उज्‍यालोर एयुरिबा म्‍हीजगजी म्रोंब्‍मु।

28 छाबै ताँ तबर होंमा क्‍हेमैं न्‍हुँ आनोद्, तर रिसी क्र कैंडु लद्, तलेबिस्‍याँ च बेलार्न क्‍हेमैंलाई जुगुदिबै बेला चेंदों तब्‍मु,” बिई।

तुँबु धुँउँइले लुबै ताँ

(मत्ती २४:३२-३५; मर्कूस १३:२८-३१)

29 ईशुजी चमैंलाई चु नमुना बिई, “तुँबु धुँ नेरो अरू सिं धुँजगलाई ङ्ह्योद्।

30 च धुँजग छार प्‍हो पोल्‍ब म्रोंसी क्‍हेमैंजी बर्खा ल्‍हौदिबै थाहा सेम्।

31 छलेन चु चिनु दों तबै घटनाजग तब् म्रोंसी परमेश्वरजी खन्‍तदन राज लबै बेला तबि छेई बिब क्‍हेमैंजी सेल् खाँम्।

32 छेन्‍ले याद थेंन्, चु ङई बिबै ताँजग तान पूरा आतन् सम्‍म तिंइजोरो सोबै म्‍हीजग सिरिबा आरे।

33 मु नेरो पृथ्‍वी म्‍हह्याब्‍मु, तर ङई बिबै वचन म्‍हरिबा आरे,” बिई।

चनाखोले टिद् बिबै ताँ

34 “क्‍हेमैंजी खै लम् बिसी होश थेंन्! भोज भत्‍यारर ल्‍हे आह्यादु, पा ल्‍हे थुँसी आन्‍हेदु, चु संसारर्बै जीवनलाई फिक्‍कर आलदु। चनाखोले आटिस्‍याँ क्‍हेमैंजी थाहा आसेन्‍ले एक्‍कासि च दिनरी ङोर स्‍याब् दों तम्।

35 तलेबिस्‍याँ च दिन पृथ्‍वीर्बै तान म्‍हीजगलाई स्‍याब्‍मु।

36 छ तसी च तान तल् त्‍हुबै घटनाजगउँइले जुगुदिसी ङए उँइँर राल् योंबै लागिर परमेश्वरने प्रार्थना लब्रें लद्। होशियारी तद्,” बिई।

37 फेरि दिन दिनु त्‍हीयाँरी ईशुजी मन्‍दिरर लुभिंमला, झाइले म्‍हुँइँसरी जैतून बिबै डाँडार बास टिब्रें लमला।

38 म्‍हीजग ईशुजी लुभिंबै ताँ थेबर मन्‍दिरर न्‍हाँगर्न खमला।

ईशुलाई सैबरी यहूदा इस्‍करयोतीजी सल्‍लाह लबा

(मत्ती २६:१-५, १४-१६; मर्कूस १४:१-२, १०-११; यूहन्‍ना ११:४५-५३)

22

प्‍ला क्‍हें चबै चाड़ खबर होंला। च चाड़ क्‍ह्यु सैबै चाड़ या बिमला।

2 पूजाहारी चिबमैं नेरो धर्मगुरुजगजी ईशुलाई [खुसुक्‍कले] सैबै जुक्ति म्‍हैरिला, तलेबिस्‍याँ चमैं म्‍हीए हूल म्रोंसी ङ्हींई।

3 झाइले शैतान बिबै भूत यहूदा इस्‍करयोतीए सैं न्‍होंर होंई। ईशुए बाह्र जना मुख्‍य चेला न्‍होंरी यहूदा या घ्रि मुला।

4 छले मुलेया यहूदाजी पूजाहारी चिबमैं नेरो मन्‍दिरए थेबै पुलिसमैं ङाँर ह्यासी ईशुलाई चमैंए योर सुम्‍पिदिवाबै सल्‍लाह लई।

5 चमैं सैं तोंसी “क्‍हीलाई पैसा पिंस्‍यो” बिसी कबूल लई।

6 झाइले इस्‍करयोतीजी “तम्” बिसी म्‍हीए हूल आरेमा ईशुलाई क्‍हाल् भिंबै मौका च्‍ह्याई।

क्‍ह्यु सैबै चाड़ए भोज

(मत्ती २६:१७-३०; मर्कूस १४:१२-२६; यूहन्‍ना १३:२१-३०; १ कोरिन्‍थथेंमैंलाई ११:२३-२५)

7 प्‍ला क्‍हेंए चाड़ खई। च दिनरी म्‍हीजगजी क्‍ह्यु झजए ख्रो पिंल् त्‍हुमला।

8 छ तमा ईशुजी पत्रुस नेरो यूहन्‍नालाई छ बिसी कुल्‍भिंई, “ह्यासी ङ्ह्योजी चबै लागिर क्‍ह्यु सैबै चाड़ए भोज तयार लद्,” बिई।

9 चमैंजी ङ्युइई, “हजुर, भोज खनीर ठीक लले? क्‍हीए इच्‍छा तो मु?” बिई।

10 ईशुजी बिई, “थेद्, क्‍हेमैं शहरर होंसी, क्‍यु गौरी नोबै म्‍ही घ्रि त्‍होब्‍मु। च ह्याबै धिंर्न ह्याद्।

11 झाइले च धिं क्‍ल्‍हेलाई बिदु, ‘ “क्‍ह्यु सैबै चाड़ए भोज खब कोठारी चेलामैंने चब्‍ङें?” बिसी गुरुजी क्‍हीने ङ्युइमु,’ बिदु।

12 झाइले चजी क्‍हेमैंलाई आटिफिर्बै कोठा उँइँब्‍मु। च कोठारी क्‍हेमैंजी तान सै तयार लथेंब् म्रोंब्‍मु। चर्न भोज तयार लद्,” बिई।

13 झाइले चमैं ह्यासी ईशुजी बिब् दोंले तान छान् तई। चर्न चमैंजी क्‍ह्यु सैबै चाड़ए भोज तयार लई।

14 झाइले चबै बेलारी ईशु खसी चेलामैंने प्रि चबर कुँई।

15 ईशुजी चमैंलाई बिई, “ङजी दुःख नोब भन्‍दा ओसों क्‍हेमैंने ङलाई चु चाड़ए भोज चबै इच्‍छा तई।

16 तलेबिस्‍याँ याद थेंन्, स्‍वर्गर म्‍हीजग भोज चमा चु चाड़ए मतलब पूरा तम्। फेरि चु चाड़ पूरा आतन् सम्‍म ङ चु भोज चरिबा आरे,” बिई।

17 च लिउँइजी ईशुजी प्‍हेला छेसी परमेश्वरलाई धन्‍यवाद पिंसी चेलामैंलाई बिई, “चु प्‍हेला किंसी क्‍हेमैं न्‍होंरी च्‍हुसी थुँन्।

18 याद थेंन्, त्‍हेरो पिरू परमेश्वरजी खन्‍तदन राज आलन् सम्‍म ङजी दाख बिबै फलए रस फेरि आथुँ,” बिई।

19 च लिउँइजी ईशुजी प्‍ला क्‍हें छेई। भाइले परमेश्वरलाई धन्‍यवाद पिंसी प्‍ला क्‍हें पुदुसी चेलामैंलाई च्‍हुभिंसी बिई, “चु प्‍ला क्‍हें ङए जीउ ग। ङए जीउ क्‍हेमैंए लागिर ख्रो पिंब् ग। ङलाई चीरिगे बिसी छान लब्रें लदु,” बिई।

20 चल् खाँबै लिउँइजी ईशुजी प्‍हेला घ्रि चमैंलाई पिंसी बिई, “चु ङए को ग। ङए को क्‍हेमैंए लागिर भोग झोंब् ग। चु को भोग झोंमा परमेश्वरजी क्‍हेमैंने लबै नयाँ बाचा-कबूलए छाप ग,” बिई।

21 झाइले येशुजी फेरि बिई, “तर ङ्ह्योदु, ङलाई शत्रुजगने सुम्‍पिदिवाबै म्‍ही ङने प्रि चसेन्‍मु।

22 परमेश्वरउँइले कुल्‍भिंबै म्‍ही तसी ङम् खिजी बिब् अनुसार सिब्‍मु, तर ङलाई शत्रुजगने सुम्‍पिदिवाबै म्‍हीलाई बिस्‍याँ थेबै दुःख पर्दिब्‍मु,” बिई।

23 चु ताँ थेसी ईशुए चेलामैंजी बिई “ङ्ह्योजग न्‍होंरी खबजी छाबै के लब् मुए?” बिसी ह्रों-ह्रोंसन् ङ्युइबर होंई।

खब थेब् मु बिबा

24 झाइले ईशुए चेलामैं न्‍होंरी, “खब् थेबा” बिसी चेलामैं हनथाप तबर होंई।

25 ईशुजी चमैंलाई बिई,

“चु संसाररी म्रुँजगजी जनताए फिर हुकुम चलिदिम्,

फेरि देशजगए फिरी हक मुबै म्‍हीमैंजी छ्याँबै मिं किंकिं ङ्हाँम्,

26 तर क्‍हेमैं न्‍होंरी छ आतद्।

क्‍हेमैं न्‍होंरी तान भन्‍दा थेबै म्‍ही तान भन्‍दा च्‍योंब् दों तल् त्‍हुम्,

चिबजी नोकर दोंले अरूजगलाई सेवा लल् त्‍हुम्।

27 ङ दों तद्।

चबर टिब्‍मैं नेरो पाँबै सेवा लब्‍मैं न्‍होंरी खब थेब् जा?

चबर टिब्‍मैं थेबा, आङीं वा?

तर क्‍हेमैं न्‍होंरी ङम् सेवा लबै म्‍ही तबन् मु।

28 ङए तान दुःखरै या क्‍हेमैं ङनेन् टिई।

29 ङए आबाजी ङलाई म्रुँ लभिंइमु,

ङज्‍यै या क्‍हेमैंलाई म्रुँजग लभिंब्‍मु।

30 छ तसी ङए राज्‍यरी क्‍हेमैं ङने प्रि चल् योंब्‍मु, थुँल् योंब्‍मु।

राज गद्दीर टिसी इस्राएल जातिए बाह्र खलकलाई न्‍याय लब्‍मु,” बिई।

शिमोन पत्रुसजी ईशुलाई ङो आसे बिबै ताँ ईशुजी ओसोंन बिबा

(मत्ती २६:३१-३५; मर्कूस १४:२७-३१; यूहन्‍ना १३:३६-३८)

31 “ओ शिमोन, शिमोन, थेद्। म्‍हीजगजी गहुँ नौलीर च्‍याब् दोंले शैतान बिबै भूतजी क्‍हेमैं तानलाई जाँच लबै हक योंइमु।

32 ओ शिमोन, च शैतानजी क्‍हीलाई आछ्याँबै केर फसिदिवाब्‍मु, तर क्‍हीए विश्वास आम्‍हरिगे बिसी ङजी क्‍हीए लागिर प्रार्थना लइमु। झाइले ङ ङाँर क्‍ही फेरि सैं एबै लिउँइजी ह्रोंसए दाज्‍यू-भाइलाई सैं भोंन् लभिंन्,” बिई।

33 तर शिमोन पत्रुसजी बिई, “ओ प्रभु, ङ क्‍हीने प्रि झयालखानर टिल् त्‍हुलेया, सिल् त्‍हुलेया, ङ तयार मु,” बिई।

34 ईशुजी चलाई जवाफ पिंई, “ओ पत्रुस, ङजी क्‍हीलाई छ बिमु, तियाँ म्‍हुँइँसरी नग भाले उर्ब भन्‍दा ओसों क्‍हीजी सोंब्‍ले सम्‍म ङलाई ङो आसे बिब्‍मु,” बिई।

तरवार नेरो पैसाए ताँ

35 ईशुजी चमैंलाई बिई, “ङजी क्‍हेमैंलाई ‘पैसा, झोला, जुत्ता तोई आबोदु’ बिसी कुल्‍भिंमा च बेलारी क्‍हेमैंलाई तोई सैए खाँचो तल् वा?” बिई ङ्युइमा चमैंजी “अहं, खाँचो तोरै आतला,” बिई।

36 ईशुजी बिई, “दिलेया तोगो ‘खब्‍नेइ या पैसा मुस्‍याँ, झोला मुस्‍याँ नोल् त्‍हुम्’, फेरि ‘तरवार आरेइबिस्‍याँ ह्रोंसए बक्‍खु चुँसी तरवार किंल् त्‍हुम्,’

37 तलेबिस्‍याँ धर्मशास्‍त्ररी चु ताँ प्‍ह्रीइमु,

‘म्‍हीजगजी च म्‍ही पापीमैंए सरेरी च्‍ह्योई।’

याद थेंन्, चु ताँ ङलाई पर्दिल् त्‍हुम्। तोगो ङ सिल् त्‍हुबै बेला तई,” बिई।

38 [तर तरवारए बारेर्बै नमुना कत्ति आक्‍होसी] चेलाजगजी “ङ्ह्योद्, प्रभु, चुर तरवार ङ्हीं मु,” बिई।

तर ईशुजी “तई! मुरिगे,” बिई।

जैतून डाँडारी ईशुए प्रार्थना

(मत्ती २६:३६-४६; मर्कूस १४:३२-४२)

39 चर्बै क्‍ल्‍होउँइले त्‍होंसी ईशु जैतून डाँडार सोदा ह्याब् दोंले ह्याई। चेलाजगै या ईशुनेन् ह्याई।

40 च क्‍ल्‍होर फेखसी ईशुजी चेलामैंलाई “आछ्याँबै केर आफसिदिरिगे बिसी प्रार्थना लद्,” बिई।

41 च लिउँइजी ईशु त्‍ये क्‍यापट्टि ह्याई, झाइले च्‍ही धुँसी प्रार्थना लई।

42 ईशुजी बिई, “ओ आबा, क्‍हीए इच्‍छा मुस्‍याँ ङलाई त्‍हेरो खबै दुःखजग तान स्‍योभिंन्। दिलेया ङए इच्‍छा आङीं, तर क्‍हीए इच्‍छा तो मु छान् लभिंन्,” बिई।

43 झाइले स्‍वर्गउँइले स्‍वर्गदूत घ्रि ईशु ङाँर युसी ईशुलाई मदत पिंई।

44 च बेलारी ईशुए सैंरी बेले दुःख मुला। छ तमा ईशुजी ओसोंबै भन्‍दा बेले प्रार्थना लमा कोए थेबै थोप्‍ला दों तबै छैबा सर खारसेन्‍मुला।

45 झाइले ईशु प्रार्थना लसी रिई। ह्रोंसए चेलामैं ङाँर एखमा चमैं शोकजी नार्दिसी रोरिना।

46 ईशुजी चमैंलाई बिई, “क्‍हेमैं तले रोला? रिद्, आछ्याँबै केरी आफसिदिरिगे बिसी प्रार्थना लद्,” बिई।

ईशुलाई क्‍हाबोबा

(मत्ती २६:४७-५६; मर्कूस १४:४३-५०; यूहन्‍ना १८:३-११)

47 ईशु चेलामैंने ताँ लरिबै तोंर्न ल्‍हे म्‍हीजग चर्न फेखई। बाह्र जना चेला न्‍होंर्बै यहूदा इस्‍करयोती बिबै चेला च म्‍हीमैंए ओसों ओसों प्‍ह्रइन मुला। ईशुलाई म्‍वाईं लबर च चेंदोंन् खई।

48 ईशुजी चलाई बिई “ओ यहूदा, ङ परमेश्वरउँइले कुल्‍भिंबै म्‍ही मुलेया क्‍हीजी ङलाई म्‍वाईं लसी शत्रुजगए योर सुम्‍पिदिवाब् वा?” बिई। [च बेलारी म्‍वाईं लबै मतलब माया खबा नेरो मान लबा मुला।]

49 ईशुने मुबै चेलाजगजी तबि छेबै ताँजग क्‍होसी बिई, “ओ प्रभु, ङिजी चमैंलाई तरवारजी प्रिंवाले ओ?” बिई।

50 झाइले चमैं न्‍होंरी म्‍ही घ्रिजी तरवार ट्हुइसी प्रधान पूजाहारीए नोकर घ्रिलाई क्‍योलोउँइबै न्‍हेमें घ्रि च्‍वाट्टन थोवाई।

51 तर ईशुजी “तई! छा आलद्!” बिसी च नोकरए न्‍हेमें छुइसी सन् लभिंई।

52 पूजाहारी चिबमैं, मन्‍दिरर्बै थेबै पुलिसमैं नेरो इस्राएल जातिए चिबनाँबजग ईशुलाई क्‍हाबर खला। ईशुजी चमैंलाई बिई, “क्‍हेमैं डाँकुलाई दोंले तरवार नेरो प्‍हरे भसी ङलाई क्‍हाबर खल् वा?

53 ङ मन्‍दिरर दिन दिनु क्‍हेमैंनेन्‍मुला, आङीं वा? च बेलार क्‍हेमैंजी ङलाई क्‍हाब आम्‍है। तर तोगो म्‍हुँइँस तसी क्‍हेमैंजी के लबै मौका ग, फेरि अन्‍यारोर्बै शक्ति मुबै शैतान बिबै भूतजी के लबै मौका ग,” बिई।

54 च बेलार्न म्‍हीजगजी ईशुलाई क्‍हासी प्रधान पूजाहारीए धिंर बोई। पत्रुस ह्रेंगोउँइलेन् चमैंए लिली ल्‍हैदिइन मुला।

पत्रुसजी ईशुलाई ङो आसे बिबा

(मत्ती २६:५७-५८, ६९-७५; मर्कूस १४:५३-५४, ६६-७२; यूहन्‍ना १८:१२-१८, २५-२७)

55 च म्‍हीजग प्रधान पूजाहारीए धिंर्बै ह्युरी मि त्‍हीरिला। पत्रुस या चमैंनेन् कुँई।

56 नोकरस्‍यो घ्रिजी पत्रुसलाई मि त्‍हीरिब् म्रोंई। चजी छेनाले ङ्ह्योसी “चु म्‍ही या ईशुने मुला,” बिई।

57 तर पत्रुसजी बिई, “आङीं, नानी। ङई चलाई ङो आसे,” बिई।

58 छिन्‍द्री लिउँइजी अर्को म्‍ही घ्रिजी चलाई म्रोंसी “क्‍ही या चए पाटीर्न मुला,” बिई।

तर पत्रुसजी चलाई जवाफ पिंई, “अहं, ङ आङीं,” बिई।

59 घण्‍टा घ्रि लिउँइजी अर्को म्‍ही घ्रिजी पक्‍काले ठोक्‍दिसी बिई, “चु म्‍ही या पक्‍कन् ईशुनेन् मुला, तलेबिस्‍याँ चु या गालील अंचलर्बै म्‍हीन् ग,” बिई।

60 पत्रुसजी चलाई जवाफ पिंई, “अबुई, तोई ताँ लला, क्‍हीजी? ङजी तोई आक्‍हो,” बिई। पत्रुसजी छ बिना बिन् नग उर्जी।

61 झाइले प्रभु ईशुजी लिग्‍याँ तुसी पत्रुसलाई ठ्याक्‍क ङ्ह्योई। च बेलारी प्रभु ईशुजी बिबै ताँ, “तियाँ म्‍हुँइँस नग भाले उर्ब भन्‍दा ओसों क्‍हीजी सोंब्‍ले सम्‍म ङलाई ङो आसे बिब्‍मु,” बिबै ताँ पत्रुसजी सैंर झसङ्ग म्‍हैंई।

62 पत्रुस झाइले त्‍होंसी सैंर न्‍हुँ नोसी बेले क्रोई।

ईशुलाई धोंबा

(मत्ती २६:५९-६८; मर्कूस १४:५५-६५; यूहन्‍ना १८:१९-२४)

63 ईशुलाई रुबैं म्‍हीमैंजी ईशुलाई बिल्‍ली लसी धोंरिला।

64 छ लमा चमैंजी ईशुए म्‍यीं हुसी ईशुलाई प्रिंसी ङ्युइजी, “ओ परमेश्वरए ताँ बिभिंबै म्‍ही, बिद्, क्‍हीलाई प्रिंबा खब जा?” बिब्रें लई।

65 ईशुलाई चमैंजी अरू ल्‍हे इजेद-बिजेद लबै ताँ पोंई।

66 त्‍हीयाँ प्रेबै बेलारी यहूदी देशर्बै चिबमैं, पूजाहारी चिबमैं नेरो धर्मगुरुजग तान जम्‍मा तई। चमैंजी ईशुलाई खेमैंए थेबै सभार बोई। बोसी चमैंजी बिई,

67 “क्‍ही परमेश्वरउँइले कुल्‍भिंबै म्रुँ ख्रीष्‍ट ग बिस्‍याँ ङिलाई छ बिद्,” बिई।

ईशुजी जवाफ पिंई, “ङई बिनाबिलेया क्‍हेमैंजी कत्ति विश्वास आला।

68 फेरि ङजी ङ्युइस्‍याँ क्‍हेमैंजी तोई जवाफ आपिं।

69 तर त्‍हेरो ङ परमेश्वरउँइले कुल्‍भिंबै म्‍ही तसी तान शक्ति मुबै परमेश्वरए क्‍योलोउँई पट्टि टिब्‍मु,” बिई।

70 चमैं तानजी ङ्युइई, “छ बिस्‍याँ क्‍ही परमेश्वरए च्‍हन् वा?” बिई।

ईशुजी जवाफ पिंई, “क्‍हेमैंजी बिब् दोंन् ग,” बिई।

71 ईशुए ताँ थेसी चमैंजी ह्रों-ह्रोंसन् बिई, “ओहो, त्‍हेरो ङ्ह्योलाई अरू तोई साक्षी आचैदि। चई छ बिबै ताँ ङ्ह्योजी थेसी [‘चई परमेश्वरए फिरी आछ्याँबै ताँ पोंई,’ चलाई दोष ल्‍हैदिल् खाँम्],” बिई।

ईशु पिलातस चिबा उँइँर राबा

(मत्ती २७:१-२, ११-१४; मर्कूस १५:१-५; यूहन्‍ना १८:२८-३८)

23

च लिउँइजी थेबै सभार मुबै तान म्‍हीजगजी ईशुलाई अंचलाधीश पिलातस ङाँर बोई।

2 चमैंजी ईशुए फिरी दोष उँइँबर होंई। चमैंजी बिई, “ङ्ह्योए इस्राएल जातिलाई भाँडिदिबा, ‘रोमी सरकारलाई तिरो फोल आत्‍हु,’ झाइले ‘ङ ख्रीष्‍ट म्रुँ ग,’ बिसी चु म्‍हीजी म्‍हीजगलाई बिरिबा ङिजी थेई,” बिई।

3 चमैंए ताँ थेसी पिलातसजी ईशुलाई “क्‍ही यहूदीजगए म्रुँ वा?” बिसी ङ्युइई।

ईशुजी जवाफ पिंई, “क्‍हीइन बिब् दोंन् ग,” बिई।

4 पिलातसजी पूजाहारी चिबमैं नेरो चर मुबै हूललाई बिई, “ङजी चु म्‍हीलाई सजाय पिंबै कारण तोई आयों,” बिई।

5 तर चमैंजी घरि घरिन् बिई, “चु म्‍हीजी ताँ लुभिंसी म्‍हीए हूल मचिदिइमु। चुजी गालील अंचल ओनों शुरू लसी तान यहूदिया देशरी लुभिंइनमुला। तोगो चु यरूशलेम शहररै या लुभिंइनमु,” बिई।

ईशु हेरोद म्रुँए उँइँर राबा

6 छ बिब् थेसी पिलातसजी ङ्युइई, “चु म्‍ही गालीलर्बै म्‍ही वा?” बिई।

7 झाइले ईशु हेरोद म्रुँए अंचलर्बै म्‍ही मुनाँ बिब् थाहा सेसी चजी ईशुलाई हेरोद ङाँर कुल्‍भिंई, तलेबिस्‍याँ च बेलारी हेरोद म्रुँ या यरूशलेम शहरर्न मुला।

8 ईशुलाई म्रोंल् योंमा हेरोद बेले सैं तोंई, तलेबिस्‍याँ ईशुए बारेरी ताँ थेसेरो हेरोदला ल्‍हे बेला सेरो ईशुलाई ङ्ह्यो ङ्ह्यो ङ्हाँबै इच्‍छा मुला। चलाई ईशुजी लबै छक्‍क पर्दिबै के या ङ्ह्यो ङ्ह्यो ङ्हाँई।

9 हेरोद म्रुँजी ईशुलाई ल्‍हे ताँजग ङ्युइई, तर ईशुजी तोई जवाफ आपिं।

10 चरी रामा पूजाहारी चिबमैं नेरो धर्मगुरुजगजी ईशुलाई जोडले दोष ल्‍हैदिनमुला।

11 झाइले हेरोद नेरो चए सिपाहीजगजी ईशुलाई इजेद-बिजेद लसी बिल्‍ली लई। हेरोदजी ईशुलाई म्रुँल् दों तबै क्‍वें खिभिंसी पिलातस ङाँर एभिंई।

12 च दिन सेरो हेरोद नेरो पिलातस क्‍ह्रीई। चु भन्‍दा ओसों चमैं ङ्हीं शत्रु मुला।

ईशुलाई ज्‍यान सजाय पिंबा

(मत्ती २७:१५-२६; मर्कूस १५:६-१५; यूहन्‍ना १८:३९–१९:१६)

13 च लिउँइजी पिलातसजी पूजाहारी चिबमैं नेरो इस्राएल देशर्बै चिबनाँबलाई हुइसी,

14 बिई, “ ‘चुजी म्‍हीजगलाई भाँडिदिवाई,’ बिसी क्‍हेमैंजी चु म्‍ही ङ ङाँर भई। तोगो ङजी क्‍हेमैंए उँइँर्न चुलाई ताँ ङ्युइई, तर क्‍हेमैंजी चलाई दोष पिंबै ताँरी ङजी चुलाई दोषी ठहर्दिला आखाँ।

15 हेरोद म्रुँज्‍यै या तोई दोष आयोंस, तलेबिस्‍याँ चजी चुलाई ङि ङाँर एभिंई। चु म्‍हीजी ज्‍यान सजाय योंबै के तोई आलइमु।

16 छ तसी चुलाई कोर्राजी प्‍ह्रुसी ङजी प्‍यीभिंम्,” बिई। [

17 साल सालरी क्‍ह्यु सैबै चाड़ए दिनरी पिलातसजी कैदी घ्रिलाई प्‍यील् त्‍हुमला।]

18 तर म्‍हीए हूलजी चर्को कै त्‍येसी बिई, “चुलाई आङीं! ङिए लागिर बरब्‍बालाई प्‍यीभिंन्,” बिई।

19 च बरब्‍बालाई शहरर हूल दङ्गा लसी म्‍ही सैसी झयालखानर च्‍युला।

20 हूलजी छ बिलेया पिलातसजी ईशुलाई प्‍यीप्‍यी ङ्हाँसी फेरि चमैंलाई “चुलाई प्‍यीवाले” बिसी ताँ लई।

21 तर चमैंजी ज्‍याँउ ज्‍याँउले बिई, “चलाई क्रूसर च्‍योवाल् त्‍हुम्, च्‍योवाल् त्‍हुम्,” बिई।

22 तर पिलातसजी सोंब्‍लेबै लारी बिई, “तले? चुजी तो आछ्याँबै के लई? चुलाई ज्‍यान सजाय पिंबै कारण ङजी तोई आयोंइमु। छ तसी चुलाई कोर्राजी मात्र प्‍ह्रुसी प्‍यीभिंम्,” बिई।

23 तर चमैं झन् बेले ज्‍याँउ ज्‍याँउले कै त्‍येसी “ईशुलाई क्रूसर च्‍योवाल्‍लाँ त्‍हुम्,” बिई। आखिरीरी पिलातसजी चर मुबै म्‍हीजगई बिब् दोंन् लल् त्‍हुई।

24 चु कारण पिलातसजी चमैंए इच्‍छा अनुसार ईशुलाई क्रूसर च्‍योवासी सैवाबै सजाय पिंई।

25 चमैंजी ह्रिबै हूल दङ्गा लसी म्‍ही सैसी झयालखानर च्‍युबै बरब्‍बालाई प्‍यीवाई। तर ईशुलाई, “चुलाई खै लला ङ्हाँमु, छान् लरिगे,” बिसी पिलातसजी चमैंए योर्न पिंवाई।

ईशुलाई क्रूसर च्‍योवाबा

(मत्ती २७:३२-४४; मर्कूस १५:२१-३२; यूहन्‍ना १९:१७-२७)

26 झाइले रोमी सिपाहीजगजी ईशुलाई क्रूसर च्‍योवाबर बोमा छाबै शिमोन बिबै साइरेनीथेंलाई वनउँइले शहरउँई खरिब त्‍होई। चमैंजी चलाई क्‍हासी “ईशुए लिली प्‍ह्रसी क्रूस नोद्,” बिसी कर लई।

27 म्‍हीजग ल्‍हेन् ईशुए लिली ह्यारिला। ल्‍हे चमिंरीजग ईशुए लागिरी सैं नसी क्रो क्रोसी लिली खरिला।

28 ईशु लिग्‍याँ तुसी चमैंलाई ङ्ह्योसी बिई, “ओ यरूशलेम शहरर्बै चमिंरीमैं, ङए लागिर आक्रोद्, तर ह्रोंस नेरो ह्रोंसए च्‍ह-चमींए लागिरी क्रोद्।

29 तोगो लिउँइजी बेले दुःख तबै बेला खम्। च बेलारी म्‍हीजगजी ‘प्‍हसी आफिब्‍मैं नेरो ङ्हे त्‍यींला आत्‍हुब्‍मैं भागिब् ग,’ बिब्‍मु।

30 च बेलारी म्‍हीजगजी डाँडा-काँडालाई छ बिब्‍मु, ‘ङिए फिरी खारयुसी सैवाद्,’ झाइले ढिस्‍काजगलाई, ‘ङिलाई पुर्दिभिंन्’ बिब्‍मु।

31 पिंग्‍या सिं धुँलाई या ख्रोंवाई बिस्‍याँ झन् कार्बलाई बाँकी थेंम्‌रोवा?” बिई। [चए मतलब दोष आरेबै म्‍हीलाई चु हाल लइबिस्‍याँ दोष मुब्‍मैंलाई झन् खै लबा?]

32 सिपाहीजगजी अपराध लब्‍मैं ङ्हींलासेया ईशुने प्रि सैबर बोई।

33 चमैं खोप्‍लें बिबै क्‍ल्‍होर फेखई। ईशुलाई क्रूसर च्‍योवाई। झाइले चए क्‍योलो नेरो त्‍हेब्रे पट्टि च अपराध लब्‍मैं ङ्हींलाई क्रूसर च्‍योवाई।

34 ईशुजी प्रार्थना लई, “ओ आबा, चुमैंलाई माफ पिंन्। चुमैंजी तो लसेन्‍मु बिबा चुमैंलाई थाहा आरे,” बिई। झाइले सिपाहीजगजी ईशुए क्‍वें चिट्ठा झोंसी खेमैं न्‍होंरी च्‍हुई।

35 म्‍हीजगजी ङ्ह्योरिला, तर यहूदी चिबनाँबजगजी ईशुलाई निले बिल्‍ली लसी बिई, “चुजी अरूलाई जुगुदिई। चु परमेश्वरजी कुल्‍भिंबै म्रुँ, अथवा ख्रीष्‍ट ग बिस्‍याँ ह्रोंसलाईन जुगुदिरिगे,” बिई।

36 सिपाहीजगजी या ईशुलाई बिल्‍ली लई: चमैंजी ईशुलाई आलिंबै क्‍युँबै क्‍हुई-पा पिंल् म्‍हैई,

37 झाइले चमैंजी “क्‍ही यहूदीमैंए म्रुँ ग बिस्‍याँ ह्रोंसलाई जुगुदिद्,” बिई।

38 तलेबिस्‍याँ “चु यहूदीमैंए म्रुँ ग” बिसी म्‍हीजगजी क्रूसए फिरी सूचना टाँइदिला।

39 चर च्‍योवाबै अपराध लबै म्‍ही घ्रिजी या ईशुलाई बिल्‍ली लसी बिई, “क्‍ही म्‍हीलाई जुगुदिबै म्रुँ, आङीं वा? ङ्हींबन् ग बिस्‍याँ ङ्ह्यो सोंलाई जुगुदिभिंन्,” बिई।

40 तर अर्को अपराध लबै म्‍हीजी चलाई हौदिसी बिई, “क्‍हीजी परमेश्वरए डर आम्‍हाँदि वा? ङ्ह्यो सोंलाई छाबै सजाय घ्रिन् लइमु।

41 तर ङ्ह्यो ङ्हींजम् अपराध लसी योंल् त्‍हुबै सजाय योंई, तर चु म्‍हीजी तोई अपराध आलइमु,” बिई।

42 च लिउँइजी चजी ईशुलाई बिई, “ओ ईशु, क्‍ही म्रुँ तसी युमा ङलाई याद लभिंन्,” बिई।

43 ईशुजी चलाई बिई, “ङई क्‍ह्रोंसेन्‍ले बिमु, क्‍ही तिंइन ङने स्‍वर्गर टिब्‍मु,” बिई।

ईशुए सो प्‍यीब

(मत्ती २७:४५-५६; मर्कूस १५:३३-४१; यूहन्‍ना १९:२८-३०)

44 त्‍हीयाँ आधा तमा देशभरी घण्‍टा सों सम्‍म अन्‍यारो तई।

45 त्‍हीयाँज्‍यै या उज्‍यालो आपिं। च बेलारी यरूशलेम शहरर्बै मन्‍दिरर टाँइदिबै पर्दा क्‍वें म्‍हाँजुर्न ङ्हींबाँ फैले टोह्याई।

46 ईशुजी थेबै कैले बिई, “ओ आबा, ङजी ङए प्‍ल्‍ह क्‍हीए योर्न पिंथेंम्,” बिई। छ बिबै लिउँइजी ईशुजी सो प्‍यीई।

47 झाइले च रोमी सिपाहीजगए कप्‍तानजी छ तब् म्रोंसी परमेश्वरलाई प्रशंसा लमा छ बिई, “क्‍ह्रोंसेन चु म्‍ही धार्मिक मुना,” बिई।

48 ङ्ह्योबर खबै म्‍हीए हूलजी छ तब् म्रोंसी तान बेले सैं नसी तिंर मुड्की प्रिंमा धिंर एह्यामला।

49 ईशुए ङो सेबै तान अउमैंजी नेरो गालील अंचलउँइले ईशुए लिली प्‍ह्रबै चमिंरीमैंजी ह्रेंगो रासी चु तान सै म्रोंई।

ईशुलाई प्‍हाबा

(मत्ती २७:५७-६१; मर्कूस १५:४२-४७; यूहन्‍ना १९:३८-४२)

50-51 छाबै यूसुफ बिबै म्‍ही घ्रि मुला। च यहूदिया अंचलर्बै अरमथियाथें मुला। च स्‍वाब नेरो धार्मिक म्‍ही मुला। चजी परमेश्वरजी खन्‍तदन राज लबै बेलाए घ्‍याँ ङ्ह्योरिला। यूसुफ यहूदी देशर्बै सभाए सदस्‍य मुला, तर ईशुलाई सैवाबै ताँरी मन्‍जूर आलला।

52 पिलातसए उँइँर ह्यासी चजी ईशुए लास ह्रिई।

53 झाइले यूसुफ ह्यासी लास क्रूसउँइले ट्हुइई। चजी च लास सूतीए तार्ग्‍या क्‍वेंजी बेर्दिसी नयाँ छर (चिहान) थेंई। म्‍हीजगजी बेले थेबै युमाँए पारारी उ कुन्‍दिसी च छ लला। च भन्‍दा ओसों च चिहानरी खोंयोंई लास आथेंला।

54 च दिन चाहिं प्‍हनाउँबै छुट्टी दिनए लागिरी तोन्‍दोरी बन्‍दोबस्‍त ठीक लबै दिन, अथवा शुक्रवार, मुला, झाइले छुट्टी दिन तबि छेई। [यहूदीए चलनरी त्‍हीयाँ ल्‍यीबै बेला दिन फेर्दिबै बेला मुला। छ तसी छुट्टी दिनरी लासलाई थेंला आतसेरो चमैंजी ईशुए लासलाई त्‍हीयाँ मुबै बेलार्न आतुरले प्‍हाल् त्‍हुमला।]

55 गालील अंचलउँइले ईशुने खबै चमिंरीजग यूसुफए लिली ह्यासी लास थेंबै क्‍ल्‍होर म्रोंई।

56 च लिउँइजी डेरार एसी चमैंजी ईशुए लासर फोब बिसी अत्तर नेरो मलमजग तयार लई।

प्रभु ईशु सिसी रिबा

(मत्ती २८:१-१०; मर्कूस १६:१-८; यूहन्‍ना २०:१-१०)

24

छुट्टी दिनर धर्मशास्‍त्रर बिब् दोंले चमिंरीमैंजी भों न्‍हई,

1 तर आइतवार न्‍हाँगर्न समासुमुरी चमिंरीजग ह्रोंसैन तयार लबै अत्तर बोसी ईशुए छर ह्याई।

2 चर फेनेमा चमैंजी उर बन्‍द लथेंबै युमाँ स्‍योवाब् म्रोंई।

3 चमैं उर होंई, तर चमैंजी चरी प्रभु ईशुए लास आम्रों।

4 चमैं अलमल पर्दिरिबै बेलारी चमैंए छ्योगर टल्‍किदिबै क्‍वें खिबै आमुयुँ ङ्हीं घरिन्‍न रारिब् म्रोंई।

5 च चमिंरीमैं ङ्हींसी सउँई क्र कुर लई। च आमुयुँमैंजी चमैंलाई बिई, “क्‍हेमैंजी सोगोंलाई छगोंर तले म्‍हैला?

6 ईशु चुर्न आरे, रिह्याल् खाँई। गालीलर मुमाँ खिजी क्‍हेमैंलाई खै बिला, म्‍हैंन्।

7 खिजी छ बिला, ‘ङ परमेश्वरउँइले कुल्‍भिंबै म्‍ही तनाबिलेया पापी म्‍हीमैंए योर पर्दिल् त्‍हुम्, क्रूसर च्‍योल् त्‍हुम्, झाइले सोंगैंरी फेरि रिल् त्‍हुम्,’ बिब आङीं वा?” बिई।

8 झाइले चमैं ईशुजी बिबै ताँ सैंर म्‍हैंई।

9 च चमिंरीजग छउँइले एसी चु ताँ एघार जना मुख्‍य चेलामैं नेरो अरू तान चेलामैंलाई बिभिंई।

10 च छर ह्याबै चमिंरीमैं मग्‍दालाथेंस्‍यो मरियम, योअन्‍ना, नेरो याकूबए आमा मरियम मुला। चमैंने अरू चमिंरीमैं या ह्याला। चमैंजी चु ताँ मुख्‍य चेलामैंलाई बिई।

11 तर मुख्‍य चेलाजगजी, “चु ताँ फाक्‍कर्बै हल्‍ला ग” बिसी आक्‍वें।

12 तर पत्रुस क्‍ह्योह्यासी छर ह्याई। चरी कुरले न्‍होंर ङ्ह्योई। चजी ट्ही क्‍वें बाहेक अरू तोई आम्रों। छाब् म्रोंसी “तो तए?” बिसी डेरार अचम्‍मले एखई।

इम्‍माउस बिबै नाँसर ह्याबै चेलाजग

(मर्कूस १६:१२-१३)

13 च दिनरी चेला ङ्हीं इम्‍माउस बिबै नाँसउँई ह्यासेन् मुला। च नाँस यरूशलेमउँइले न्‍हाँग तिगैंए घ्‍याँ जति ह्रेंगो पर्दिमला।

14 ह्याना ह्यान् चमैं ह्रोंस ह्रोंसन् भरखर्न तरिबै ताँजग लसेन् मुला।

15 चमैं ताँ ललई ह्यारिबै बेलारी ईशु खिन् उँइँर खसी चमैंने बालु ह्याई।

16 चमैंजी ईशुलाई म्रोंलेया चमैंजी खिलाई ङो सेला आखाँ।

17 ईशुजी चमैंलाई बिई, “क्‍हेमैं प्‍ह्रसी ह्रों-ह्रोंसजी तो ताँजगए बारेरी छलफल लरिला?” बिसी ङ्युइई।

चमैं ठिङ्गले ल्‍यी अन्‍यारोले राई,

18 चमैं न्‍होंरी क्‍लेओपा बिब्‍जी ईशुलाई ङ्युइई, “क्‍हीए धिं चुर आङीं उ तो? तेला तियाँ चु यरूशलेमर तबै ताँ चुर टिबै म्‍हीजग न्‍होंरी क्‍हीलाई मात्रे थाहा आरे वा?” बिई।

19 ईशुजी “तो, खैबै ताँ?” बिई।

चमैंजी बिई, “नासरतथें ईशुलाई लबै ताँ। च परमेश्वरए ताँ बिभिंबै म्‍ही मुला। ‘परमेश्वरए शक्तिउँइले ईशुजी शक्ति मुबै ताँ नेरो के लई,’ बिसी तान म्‍हीजी थाहा सेला।

20 तर ङिए पूजाहारी चिबमैं नेरो चिबनाँबजगजी ज्‍यान सजाय पिंरिगे बिसी रोमी सरकारए योर सुम्‍पिदिवाई। छलेन चमैंजी ईशुलाई क्रूसर च्‍योवाई।

21 ङिजी ‘ङ्ह्योए इस्राएल जातिलाई खाबै म्‍ही ईशुन् ग,’ बिसी सैंर आशा म्‍हैंला। छ मात्रे आङीं, तर ईशु सिसी तियाँ सोंगैं तई।

22 दिलेया ङिए टोलीर्बै कोई चमिंरीमैंजी बिबै ताँ थेसी ङि छक्‍क पर्दिइमु। चमैं समासुमुरी उर ह्याला,

23 तर ईशुए लास आम्रोंना। फेरि चमैंलाई स्‍वर्गदूतजी त्‍होसी ‘ईशु सोगोंन् मु’ बिना, बिसी एखई।

24 छ तसी ङिए कोई अउमैं उर ङ्ह्योबर ह्यामा चमिंरीमैंजी बिब् दोंलेन् थेदें चिहान म्रोंई, तर ईशुलाई आम्रों,” बिई।

25 च लिउँइजी ईशुजी चमैंलाई बिई, “ओ, विचार लला आखाँब्‍मैं! परमेश्वरए ताँ बिभिंबै म्‍हीमैंजी बिबै तान ताँजग क्‍हेमैंजी कत्ति विश्वास आला।

26 परमेश्वरजी कुल्‍भिंबै जुगुदिभिंबै म्रुँ ख्रीष्‍टजी छाबै दुःख बेहोर्दिल् त्‍हुमला। झाइले खिजी थेबै बयान योंब्‍मु। चु ताँ क्‍हेमैंलाई थाहा तल् त्‍हुमला,” बिई।

27 झाइले मोशा नेरो तान परमेश्वरए ताँ बिभिंबै म्‍हीजगजी स्‍योमा प्‍ह्रीबै ताँजगरी शुरू लसी ह्रोंसए बारेरी तान धर्मशास्‍त्रर प्‍ह्रीबै ताँए अर्थ ईशुजी खोलिदिई।

28 छाबै ताँ लमा चमैं इम्‍माउस नाँसए चेंदों फेखई। चमैं ङ्हीं च नाँसर्न ह्यामला, तर ईशु अर्को क्‍ल्‍होरी ह्याब् दोंले प्‍ह्रइन टिई।

29 तर चमैंजी ईशुलाई बिई, “म्‍हुँइँस तबर होंई। तियाँ ङिने प्रि बास टिले,” बिसी ह्याला आभिं। छ तसी ईशु चमैंने टिई।

30 चमैंने प्रि चबर कुँसी ईशुजी क्‍हें छेसी परमेश्वरलाई धन्‍यवाद चडिदिई। च लिउँइजी क्‍हें पुदुसी चमैंलाई च्‍हुभिंई।

31 ईशु छ लमा बल्‍ल चमैंए म्‍यीं थोंसी ईशुलाई ङो सेई, तर च बेलार्न ईशु चर्न लोह्याई।

32 चमैं ह्रोंस ह्रोंसन् बिई, “ङ्ह्यो घ्‍याँर प्‍ह्रमा ईशुजी धर्मशास्‍त्रए अर्थ खोलिदिभिंमा ङ्ह्योए सैं बेले प्‍ल्‍होसी सैं तोंई,” बिई।

33 झाइले चमैं झवाट्टन् रिसी यरूशलेमउँई एह्याई। चरी चमैंजी एघार जना मुख्‍य चेलाजग नेरो अरू म्‍हीजगलाई त्‍होई। चमैं जम्‍मा तसी छ बिसेन्‍मुला,

34 “प्रभु ईशु क्‍ह्रोंसेन रिइमु। च शिमोनने त्‍होना,” बिई।

35 च म्‍ही ङ्हींज्‍यै या घ्‍याँर तबै ताँ नेरो क्‍हें पुदुमा मात्रे ईशुलाई ङो सेबै ताँ चेलामैंलाई सुनिदिभिंई।

ईशु चेलामैंने त्‍होब

(मत्ती २८:१६-२०; मर्कूस १६:१४-१८; यूहन्‍ना २०:१९-२३; शक्ति १:६-८)

36 चमैंजी चु ताँ लरिमा ईशु चमैंए म्‍हाँजुरी राखई। ईशुजी “क्‍हेमैंलाई शान्‍ति तरिगे,” बिई।

37 तर चमैंजी “मों खई” बिसी प्‍ल्‍ह लोंसी ङ्हींई।

38 ईशुजी चमैंलाई बिई, “क्‍हेमैं तले प्‍ल्‍ह लोंला, तले ङ्हींला? क्‍हेमैंए सैंर तले शङ्का म्‍हैंला?

39 ङए यो, ङए प्‍हली ङ्ह्योद्। ङ्ह्योसी क्‍हेमैंजी ङ मुना बिब् सेब्‍मु। ह्रोंसए योजी ङलाई छुइसी ङ्ह्योद्। ङला ह्रिबा नेरो से मु क्‍हेमैंजी म्रोंइमु। तर मोंला ह्रिबा नेरो से आता,” बिई।

40 छ बिसी खिजी ह्रोंसए यो प्‍हली चमैंलाई उँइँई।

41 चमैंजी अझै विश्वास लला आखाँ, तलेबिस्‍याँ चमैं छक्‍क पर्दिसी, “छाबै सैं तोंबै ताँ क्‍ह्रोंसेन् तला आखाँ,” बिई। छ तमा ईशुजी चमैंलाई ङ्युइई, “चुर तोई चबै सै मु वा?” बिई।

42 झाइले चमैंजी त्‍हेबै ताँग पिंसी,

43 ईशुजी चमैंए उँइँर्न चई।

44 च लिउँइजी ईशुजी चमैंलाई बिई, “चु तबै ताँजगन् ङ क्‍हेमैंने टिमा ङजी ओसोंन बिला। मोशाजी प्‍ह्रीबै नियम नेरो परमेश्वरए ताँ बिभिंबै म्‍हीजगजी प्‍ह्रीबै पुस्‍तकजगरी, नेरो भजनसंग्रह बिबै पुस्‍तकरी [अथवा तान धर्मशास्‍त्रर्बै पुरानो नियमरी] ङए बारेरी ताँ प्‍ह्रीथेंला। च ताँजग पूरा तल् त्‍हुमला,” बिई।

45 छ बिमा ईशुजी धर्मशास्‍त्रए अर्थ क्‍होबै लागिरी चमैंए सैं खोलिदिभिंई।

46 ईशुजी बिई, “धर्मशास्‍त्ररी छाबै ताँ प्‍ह्रीइमु, ‘परमेश्वरजी कुल्‍भिंबै जुगुदिभिंबै म्रुँ ख्रीष्‍टजी दुःख सैदिल् त्‍हुम्, झाइले सिसी सोंगैंमा फेरि रिब्‍मु।

47 च लिउँइजी म्‍हीजगजी “ख्रीष्‍टजी छ लसेरो म्‍हीजगजी आछ्याँबै के प्‍यीसी परमेश्वरए लिली प्‍ह्रल् त्‍हुम्, झाइले आछ्याँबै केए माफ योंब्‍मु,” बिबै खबर यरूशलेमरी शुरू लसी सारा संसारर्बै जातजगलाई सुनिदिल् त्‍हुम्’ बिसी प्‍ह्रीइमु।

48 क्‍हेमैं चु ताँए साक्षी पिंबै म्‍ही ग।

49 ‘ङए आत्‍मा-सैं म्‍हीलाई पिंस्‍यो,’ बिसी परमेश्वर आबाजी लबै कबूल अनुसार ङजीन् परमेश्वरए आत्‍मा-सैं क्‍हेमैं ङाँर कुल्‍भिंब्‍मु। तर परमेश्वरए शक्ति क्‍हेमैंए फिर आयुन् सम्‍म चु यरूशलेम शहरर्न भैंरिदु,” बिई।

ईशुलाई स्‍वर्गर बोह्याबा

(मर्कूस १६:१९-२०; शक्ति १:९-११)

50 ईशुजी चेलामैंलाई बेथानी बिबै नाँस सम्‍म बोई। झाइले खिए यो रिसी चमैंलाई आशीष पिंई।

51 आशीष पिंना पिंन् ईशु चमैंउँइले फ्रिह्याई, झाइले परमेश्वरजी ईशुलाई स्‍वर्गर बोह्याई।

52 चमैं ईशुलाई पूज्‍दिसी सैं तोंतोंई यरूशलेमउँई एई।

53 झाइले चमैंजी परमेश्वरलाई खोंयोंई या धन्‍यवाद प्रिंसी मन्‍दिरर टिमला।

खोंयोंई आखाँबै जीवन (यूहन्‍नाको सुसमाचार)

प्‍ह्रीबै म्‍ही: प्रभु येशूए मुख्‍य चेला घ्रि यूहन्‍ना।

प्‍ह्रीबै मिति: यूहन्‍ना खिब तसी प्‍ह्रीलाई। छ तसी अन्‍दाज इ. सं. ९० साल, अथवा वि. सं. १४७ सालर, प्‍ह्रीलाई।

प्‍ह्रीबै कारण: चु च्‍युगुथिरी किताब यूहन्‍नाजी प्‍ह्रीबै खुशीए खबरउँइले त्‍येसी प्‍ह्रीइमु। अरू खुशीए खबर सों, अथवा मत्तीजी, मर्कूसजी, नेरो लूकाजी प्‍ह्रीबै खुशीए खबर, प्‍ह्रील् खाँसी यूहन्‍नाजी चु ताँ प्‍ह्रीलाई। यूहन्‍नाजी प्‍ह्रीबै ताँरी येशू परमेश्वरए खोंयोंई तरिबै बोली-वचन तनाबिलेया म्‍ही तसी ङ्ह्योने टिबा बिसी ङ्ह्योजी थाहा योंम् (१ अध्‍याय १४ पद)। परमेश्वरजी म्‍हीजगए रक्षा लबै म्रुँलाई कुल्‍भिंम् बिबै कबूल लई। येशू च कबूल लब् अनुसार युबै रक्षा लबै म्रुँ नेरो परमेश्वरए च्‍हन् ग बिबा म्‍हीजगजी क्‍होसी येशूलाई म्‍हाँदिरिगे बिसी यूहन्‍नाजी चु ताँ प्‍ह्रीथेंई (२० अध्‍याय ३१ पद)।

ओसोंबै भागरी येशू परमेश्वरए बोली-वचन ग बिसी प्‍ह्रीइमु। च लिउँइजी येशूए कोई कोई प्रमाण उँइँबै छक्‍क पर्दिबै केजगए बारेर, झाइले च ताँए लिउँइजी येशूजी लबै केए अर्थ खोल्‍दिबै ताँ प्‍ह्रीथेंइमु। चु भागरी कोई म्‍हीजगजी येशूलाई विश्वास लसी खिए चेलामैं तई, तर अरू म्‍हीजगजी खिलाई विरोध लसी विश्वास आलला। १३ अध्‍याय सेरो १७ अध्‍याय सम्‍म येशूलाई क्‍हाबै म्‍हुँइँसर येशू खिए चेलामैंलाई प्‍यार लबै ताँ नेरो सैं क्‍होल् लभिंबै ताँ प्‍ह्रीइमु। आखिरीर्बै अध्‍यायजगरी येशूलाई क्‍हाब, दोष ल्‍हैदिब, क्रूसर टाँइदिब, येशू सिसी फेरि रिबा, झाइले चेलामैंने फेरि त्‍होबै बारेर्बै ताँजग मु।

यूहन्‍नाए मुख्‍य ताँ चुन् ग: परमेश्वरने टिल् योंबै हक, अथवा खोंयोंई आखाँबै जीवन, येशू ख्रीष्‍टउँइले सित्तिर्न योंम्। खबजी येशूए बारेर “खि परमेश्वर ङाँर ह्याबै ङ्ह्योए घ्‍याँ ग, झाइले खि परमेश्वरए बारेर्बै सत्‍य वचन ग, झाइले खिउँइले मात्रे खोंयोंई आखाँबै जीवन योंम्,” बिसी विश्वास लमु, च म्‍हीमैंजी तिंइन छाबै जीवन योंम्।

मुख्‍य ताँजग

परमेश्वरए बोली-वचन १:१-१८

बप्‍तिस्‍मा पिंबै यूहन्‍ना नेरो येशूए पहिलो चेलामैं १:१९-५१

येशूजी हूलजगए उँइँर के लबा २:१–१२:५०

येशू सिब् भन्‍दा तेल्‍दों नेसर चेलामैंने पोंबै ताँ १३:१–१७:२६

येशू क्रूसर टाँइदिब १८:१–१९:४२

येशू सिबउँइले रिसी चेलामैंने त्‍होब २०:१–२१:२५

खोंयोंई आखाँबै जीवन (यूहन्‍नाको सुसमाचार)

परमेश्वरए बोली-वचन

1

संसार बनिदिब् भन्‍दा ओसोंन परमेश्वरजी पोंई। च बोली-वचन परमेश्वरने मुला। झाइले परमेश्वर खैब मुला बोली-वचन छाबन् मुला।

2 शुरू ओनोंन् परमेश्वरने बोली-वचन मुला।

3 च बोली-वचनउँइले परमेश्वरजी तान सै बनिदिई, च बोली-वचन विना तोई सै आतला।

4 च बोली-वचनउँइले तानजी जीवन योंई। झाइले च जीवन योंमा म्‍हीमैंए सैं उज्‍यालो तई। [छ तसी च बोली-वचन, अथवा ईशु, उज्‍यालो नेरो जीवन ग।]

5 च उज्‍यालो अन्‍यारोरी चम्‍किदिई, झाइले अन्‍यारोजी च उज्‍यालोलाई खोंयोंई या ट्होवाला आखाँ।

6 ल्‍हे ल्‍हे वर्ष लिउँइजी परमेश्वरजी यूहन्‍ना बिबै म्‍ही घ्रिलाई चु संसारर कुल्‍भिंई। [च यूहन्‍ना चु खुशीए खबर प्‍ह्रीबै म्‍ही आङीं, तर ईशु के लब् भन्‍दा ओसों म्‍हीजगलाई क्‍युर प्‍लुँसी बप्‍तिस्‍मा पिंबै यूहन्‍ना ग।]

7 म्‍हीजगजी उज्‍यालोए बारेर थाहा योंसी विश्वास लरिगे बिसी यूहन्‍नाजी उज्‍यालोए बारेरी साक्षी पिंसी चमैंलाई थाहा सेल् लभिंई।

8 च खिन् उज्‍यालो आरेला, तर म्‍हीजगलाई उज्‍यालोए बारेर थाहा सेन् लबै म्‍ही मुला।

9 च उज्‍यालो चु संसारर युमा तान म्‍हीलाई क्‍ह्रोंसेन्‍बै उज्‍यालोरी बोभिंम् बिसी यूहन्‍नाजी प्रचार लई।

10 च बेलारी परमेश्वरए बोली-वचन संसाररी मुला। च बोली-वचनजी संसार बनिदिई, दिनाबिलेया संसारर मुबै म्‍हीमैंजी खिलाई ङो आसे।

11 च खिजी बनिदिबै म्‍हीमैं ङाँर युई, तर खिजी बनिदिबै म्‍हीमैं ल्‍हे जसोजी खिलाई आम्‍हाँदि।

12 दिलेया ख-खबजी च बोली-वचनलाई म्‍हाँदिसी खिलाई विश्वास लला, खिजी चमैंलाई, अथवा विश्वास लब्‍मैंलाई, परमेश्वरए सन्‍तान तबै हक पिंई।

13 च सन्‍तान तबा जन्‍म तबै खलकउँइले आङीं, म्‍हीए इच्‍छा लसी आङीं, तर चमैंजी परमेश्वरउँइले खिए प्‍हसीमैं तब् ग। [अर्को खालर्बै जन्‍म तसी म्‍हीजग परमेश्वरए प्‍हसीमैं तई।]

14 छ तमा परमेश्वरए बोली-वचन म्‍हीए रूप किंसी ङिए म्‍हाँजुर्न युसी टिला। ङिजी चलाई म्रोंसी दयामाया मुबा नेरो क्‍ह्रोंसेन-सत्‍य सैं प्‍याबै म्‍ही म्रोंई। चए म्‍यीं टक सैबै उज्‍यालो या ङिजी म्रोंई। खिए आबाउँइले तखबै घ्रि मात्रे खोबै च्‍ह तबै लायकबै उज्‍यालो चने मुला।

15 यूहन्‍नाजी च बोली-वचनए बारेर, अथवा ईशुए बारेर, ङो सेल् लसी बिई, “ङ भन्‍दा लिली म्‍ही घ्रि त्‍होंयुब्‍मु। तर ङए लिली युनाबिलेया ङ भन्‍दा च ल्‍हेन्‍ना थेबै म्‍ही तम्, तलेबिस्‍याँ च लिली जन्‍म तलेया ङ फिब् भन्‍दा ओसोंन च परमेश्वरने मुला,” बिई।

16 झाइले चए दयामाया मुबै क्‍ल्‍होउँइले ङ्ह्योजी ल्‍हे ल्‍हे आशीषजग योंइमु।

17 स्‍योम्‍बै म्‍ही मोशाउँइले परमेश्वरजी धर्मनियम पिंई, तर ईशु ख्रीष्‍टउँइले क्‍ह्रोंसेन्‍बै सत्‍य ताँ नेरो दयामाया योंइमु।

18 खबज्‍यै या परमेश्वरलाई खोंयोंई या आम्रोंइमु, तर परमेश्वरने टिबै खिए च्‍ह घ्रि मात्रेजी परमेश्वरलाई म्रोंसी परमेश्वर खैब मु बिसी ङ्ह्योलाई उँइँभिंई।

बप्‍तिस्‍मा पिंबै यूहन्‍नाजी बिबै ताँ

(मत्ती ३:१-१२; मर्कूस १:१-८; लूका ३:१-१८)

19 यूहन्‍ना बिबा खब मुए बिसी यरूशलेम शहरर्बै यहूदी चिबमैंजी कोई पूजाहारीमैं नेरो मन्‍दिरर्बै के लबै लेवी खलकर्बै म्‍हीमैंलाई कुल्‍भिंला। चमैंजी यूहन्‍नाने “क्‍ही खब जा?” बिसी ङ्युइई।

20 यूहन्‍नाजी तोई स्‍युर आत्‍येल्‍ले प्रष्‍टले “ङ रक्षा लबै म्रुँ ख्रीष्‍ट आङीं,” बिई।

21 चमैंजी फेरि ङ्युइई, “छ बिस्‍याँ क्‍ही खब जा? क्‍ही म्रुँ ख्रीष्‍ट भन्‍दा ओसों युल् त्‍हुबै एलिया बिबा वा?” बिई।

यूहन्‍नाजी “अंहं। ङ आङीं,” बिई।

चमैंजी “क्‍ही युल् त्‍हुबै परमेश्वरए ताँ बिभिंबै म्‍ही वा?” बिसी ङ्युइई।

चजी “अंहं, आङीं,” बिई।

22 झाइले चमैंजी बिई, “क्‍ही खैबै म्‍ही जा? बिद्। ङिलाई कुल्‍भिंबै चिबमैंलाई ङिजी समाचार पिंल् त्‍हुम्। क्‍हीजी क्‍हीलाईन खब बिम्‌दे?” बिई।

23 चजी बिई, “ङ ‘परमेश्वरए लागिर घ्‍याँ सोझिदिद्’ बिबै म्‍ही ग। [अथवा ‘क्‍हेमैंजी आछ्याँबै के प्‍यीसी प्‍ह्रल् त्‍हुम्’ बिबै म्‍ही ग।] ङ तोई आरेबै एरियारी कै त्‍येबै म्‍ही ग,” बिई। (परमेश्वरए ताँ बिभिंबै म्‍ही यशैयाहजी च कै त्‍येबै म्‍हीए बारेर स्‍योम्‍नन् प्‍ह्रीथेंला।)

24 च म्‍हीजगलाई फरिसी बिबै धर्म म्‍हाँदिबै टोलीमैंजी कुल्‍भिंला।

25 चमैंजी यूहन्‍नालाई ङ्युइई, “छ बिस्‍याँ क्‍ही म्रुँ ख्रीष्‍ट आङीं, एलिया बिबै आङीं, फेरि परमेश्वरए ताँ बिभिंबै म्‍ही या आङीं बिस्‍याँ तले म्‍हीजगलाई क्‍युर प्‍लुँभिंला, अथवा बप्‍तिस्‍मा पिंला?” बिई।

26 यूहन्‍नाजी जवाफ पिंई, “ङम् क्‍युर प्‍लुँभिंम्, तर क्‍हेमैंए म्‍हाँजुरी क्‍हेमैंजी ङो आसेबै म्‍ही घ्रि मु।

27 च ङ भन्‍दा लिली युइमु, तर ङ चए जुत्ताए तनी प्‍लबै लायकबै आरे,” बिई।

28 चु तान ताँ यर्दन स्‍यों क्‍योंजा बेथानी बिबै क्‍ल्‍होर तला। चरी यूहन्‍नाजी म्‍हीजगलाई बप्‍तिस्‍मा पिंमला।

परमेश्वरए क्‍ह्यु झज

29 झाइले च प्‍हनाउँदों ईशु खरिब् म्रोंसी यूहन्‍नाजी बिई, “क्‍याई ङ्ह्योद्। खि खसेन्‍मु। खि परमेश्वरए ख्रो पिंबै क्‍ह्यु दों तब् ग। खि संसारर्बै तान म्‍हीमैंलाई आछ्याँबै केए सजायउँइले फ्रिभिंम्।

30 खिए बारेरी ङजी ओसोंन छ बिला, ‘म्‍ही घ्रि ङ भन्‍दा लिली त्‍होंयुब्‍मु, तर ङ भन्‍दा ल्‍हेन्‍ना थेब तमु, तलेबिस्‍याँ ङ जन्‍म तब् भन्‍दा ओसोंन च परमेश्वरने मुला,’ बिई।

31 ङज्‍यै या च परमेश्वरए ख्रो पिंबै क्‍ह्यु झज दों तबा चन् ग बिसी ओसों थाहा आरेला, तर यहूदीमैं, अथवा इस्राएलीमैंजी, खिलाई ङो सेबै लागिर तयार तरिगे बिसी ङ चमैंलाई बप्‍तिस्‍मा पिंबर खई,” बिई।

32-33 झाइले यूहन्‍नाजी फेरि साक्षी पिंसी “ओसोंन ईशुए बारेर परमेश्वरजी ङने छ बिला: ‘खबै फिर ङए आत्‍मा-सैं युसी टिरिब् क्‍हीजी म्रोंमु, चजी म्‍हीजगलाई आत्‍मा-सैंउँइले शुद्ध लभिंब्‍मु, अथवा बप्‍तिस्‍मा पिंब्‍मु,’ बिई। छाबै ताँ म्‍हैंसी ईशुए फिर मुउँइले परेवा दोंले परमेश्वरए आत्‍मा-सैं युरिब् म्रोंमा ङजी चुम् परमेश्वरए ख्रो पिंल् त्‍हुबै क्‍ह्यु झज मुना बिसी थाहा सेई।

34 ङजी छाबन् तब् म्रोंसी ङजी चु साक्षी पिंल् खाँमु, च परमेश्वरए च्‍ह ग,” बिई।

ईशुए पहिलो चेलामैं

35 च प्‍हनाउँदों फेरि चर्न चए चेला ङ्हींने यूहन्‍ना रारिला।

36 ईशु खमा यूहन्‍नाजी चलाई म्रोंसी चए चेलामैंलाई बिई, “ङ्ह्योद्, ङ्ह्योए लागिर परमेश्वरए ख्रो पिंबै क्‍ह्यु झज चन् ग,” बिई।

37 च ताँ थेसी घरिन्‍न यूहन्‍नाए चेला ङ्हीं ईशुए लिली ह्याई।

38 ईशुजी लिग्‍याँ तुसी चमैं खब म्रोंसी ङ्युइई, “तो म्‍हैरिला?” बिई।

चमैंजी “रब्‍बी, क्‍ही खनीर टिम्?” बिई। (रब्‍बी बिबै इब्रानी शब्‍दए मतलब गुरु ग।)

39 चजी “खसी ङ्ह्योद्,” बिई। चमैं खसी ईशुए बास टिबै क्‍ल्‍हो ङ्ह्योई, झाइले च दिन चर्न बालुन् टिई। च बेला त्‍हीयाँर्बै दश बज्‍दिबर होंला।

40 यूहन्‍नाए ताँ थेसी ईशुए लिली ह्याब्‍मैं न्‍होंरी घ्रि शिमोन पत्रुसए आघीं अन्‍द्रियास बिब् मुला।

41 च ईशुने बातचीत लसी सरासर खिए भाइ शिमोन पत्रुसने त्‍होबर ह्यासी चलाई खबर पिंई, “ओ भाइ, ङिजी मसीहने त्‍होई,” बिई। (मसीहए मतलब परमेश्वरजी कुल्‍भिंबै म्रुँ ग।)

42 छ बिमा चजी शिमोनलाई ईशु ङाँर बोई। ईशुजी चलाई म्रोंसी बिई, “क्‍हीए मिं यूहन्‍नाए च्‍ह शिमोन ग। तर क्‍हीए मिं केफास तब्‍मु,” बिई। (केफास नेरो पत्रुस बिबै मिंजगए मतलब घ्रिन् ग। चमैंए मतलब थेबै युमाँ [अथवा स्‍योला आखाँबै सै] ग।)

ईशुजी फिलिप नेरो नथनिएललाई हुइब

43 च प्‍हनाउँदों ईशुजी गालील अंचलर ह्याबै विचार लई। खिजी फिलिप बिबै म्‍हीलाई म्‍हैसी “ङए लिली खो,” बिई।

44 अन्‍द्रियास नेरो पत्रुस दों तबन् फिलिप बेत्‍सैदाथें मुला।

45 च लिउँइजी फिलिपजी नथनिएल बिबै म्‍हीलाई म्‍हैसी बिई, “धर्मशास्‍त्ररी मोशा नेरो परमेश्वरए ताँ बिभिंबै म्‍हीजगजी खबै बारेरी प्‍ह्रीला, ङि चने त्‍होई। च नासरतथें यूसुफए च्‍ह ईशु बिब् ग,” बिई।

46 तर नथनिएलजी आक्‍वेंसी बिई, “नासरत बिबै नाँसउँइले छ्याँबै म्‍ही तल् खाँम्‌रोवा?” बिई।

फिलिपजी, “छ्यो, क्‍हीइना ङ्ह्योद्,” बिई। झाइले नथनिएल या ईशु ङाँर ह्याई।

47 नथनिएल खरिब् म्रोंसी ईशुजी चए बारेर बिई, “ङ्ह्योद्, च क्‍ह्रोंसेन इस्राएलर्बै म्‍हीन् ग। चने छल-कपट लबै विचार तोई आरे,” बिई।

48 नथनिएलजी “क्‍हीजी खैले ङलाई ङो सेई?” बिसी ङ्युइमा ईशुजी जवाफ पिंई, “फिलिपजी क्‍हीलाई हुइब् भन्‍दा ओसोंन ङजी क्‍हीलाई च तुँबु धुँ न्‍होंरी टिरिब् म्रोंला,” बिई।

49 नथनिएलजी बिई, “प्रभु, क्‍हीमी परमेश्वरए च्‍ह मुना, इस्राएलीमैंए म्रुँ ग,” बिई।

50 तर येशूजी बिई, “च तुँबु धुँ न्‍होंरी म्रोंला ङजी बिब्‍ना क्‍हीजी ङलाई छ बिसी क्‍वेंम्‌रोवा? प्‍हना लिउँइजी चु भन्‍दा झन् छक्‍क पर्दिबै केजग क्‍हीजी म्रोंब्‍मु,” बिई।

51 फेरि अझै ईशुजी बिई, “छेन्‍ले याद थेंन्, स्‍वर्ग थोंमा क्‍हेमैंजी परमेश्वरए स्‍वर्गदूतमैं म्रोंब्‍मु। चमैं ‘म्‍हीए च्‍हलाई’, अथवा ङलाई, मान लबै लागिरी क्‍युरू नेरो कैंडु तबा क्‍हेमैंजी म्रोंब्‍मु,” बिई।

काना नाँसर विवाह लबा

2

च नुँइँम्‍दों विवाह तई। गालील अंचलर्बै काना नाँसरी धिं घ्रिर विवाह मुला। ईशुए आमा च विवाह लबै क्‍ल्‍होर्न मुला।

2 ईशु नेरो चए चेलामैंलाई या विवाहरी निम्‍तो लई।

3 विवाहरी प्‍ह्रेंमैंजी थुँबै पा तान खाँई। झाइले ईशुए आमाजी खिलाई, “पा खाँई। तो लब् जा?” बिई।

4 “आमा, ङजी तो लल् त्‍हुम् बिसी क्‍हीजी ङलाई ल्‍हैदिला आत्‍हु। ङए [अचम्‍मबै के लबै] बेला तिंइ सम्‍म आतइमु,” छले ईशुजी बिई।

5 दिलेया ईशुए आमाजी नोकरमैंलाई “खिजी तो बिमु, चन् लद्,” बिई।

6 यहूदीमैंए रीति-थिति अनुसार जीउ ख्रुबै लागिर युमाँए ह्रोजा ट्हुबो चर्न मुला। च न्‍होंरी धन्‍दै मुरी मुरी त्‍हेमला।

7 ईशुजी नोकरमैंलाई “चु ह्रोजा तानलाई क्‍यु खासी प्‍लेंन् लद्,” बिई। चमैंजी च तान ह्रोजा प्‍लेंथेंई।

8 झाइले च लिउँइजी खिजी चमैंलाई बिई, “चु च्‍युगुदे बोसी भोज भत्‍यारर्बै चिबालाई म्‍ह्योंल् भिंन्,” बिई। झाइले चमैंजी चब् लबै चिबालाई पिंई।

9 झाइले चजी च क्‍यु म्‍ह्योंई, तर क्‍ह्रोंसेन् च पा तना। चु पा खनीउँइले योंए बिसी चजी थाहा आरेला, तर चर मुबै नोकरमैंलाई बिस्‍याँ थाहा मुला। छ तमा भत्‍यारर्बै चिबाजी व्‍याउलो हुइसी बिई,

10 “अरूजीम् ओसोंन लिंबै पा थुँल् भिंसी लिउँइजी त्‍ये मामूली पा पिंम्, तर क्‍हीजी तोगो सम्‍म तान भन्‍दा लिंबै पा साँदिथेंना,” बिई।

11 छ लमा ईशुजी अचम्‍मबै के लबा गालील अंचलर्बै काना नाँसरी थाल्‍दिई। छाबै उदेकबै शक्ति म्रोंसी खिए चेलामैंजी खिलाई विश्वास लबर होंई।

12 च लिउँइजी ईशु खेमैंए आमा, भाइजग, नेरो चेलामैंने कफर्नहुम बिबै बजारर ह्यासी तिगैं ङ्हींगैं चर्न टिई।

ईशु मन्‍दिरर ह्याब

(मत्ती २१:१२-१३; मर्कूस ११:१५-१७; लूका १९:४५-४६)

13 च बेलार यहूदीमैंए क्‍ह्यु सैबै चाड़ तबि छेला। छ तमा ईशु यरूशलेम बिबै राजधानीर ह्याई।

14-15 खिजी मन्‍दिररी होंसी परेवा, क्‍ह्यु, ख्‍योदोमैं चुँबा, झाइले पैसा त्‍यीबै म्‍हीमैं तानलाई म्रोंई। खिजी छु भसी कोर्रा लई, झाइले चर मुबै ख्‍योदोमैं, र-क्‍ह्यु, तानलाई बाहिरू ल्‍हावाई, पैसा त्‍यीब्‍मैंला पैसा फ्रुँवाई, झाइले चमैंए टेबलजग भ्‍योंवाई।

16 परेवा चुँब्‍मैंलाई हौदिसी छ बिई, “क्‍हेमैंए परेवा-सरेवा झुइले बोह्याद्। म्‍हीजगजी ङए आबालाई म्‍हैंल् त्‍हुबै धिं नाफा त्‍येबै बजार दोंले आछ्याँब लवाब आता,” बिई।

17 छ लब् म्रोंसी खिए चेलामैंजी धर्मशास्‍त्रर छ प्‍ह्रीबै ताँ चिई,

“ओ परमेश्वर, ङ भक्ति तसी क्‍हीए धिंए लागिरी वास्‍ता लमा ङलाई नाश तम्।”

18 झाइले छ बिब् अनुसार यहूदी चिबनाँबमैंजी खिलाई रिस लसी बिई, “छाबै ल्‍हावाबै के लबरी क्‍हीने तो हक मु? हक मु बिस्‍याँ छक्‍क पर्दिबै के घ्रि लसी प्रमाण उँइँन्,” बिई।

19 ईशुजी जवाफ पिंसी बिई, “छक्‍क पर्दिबै के म्रों म्रों ङ्हाँस्‍याँ चु परमेश्वरए मन्‍दिरलाई क्‍हेमैंजी फुवाद्, झाइले ङजी फेरि सोंगैंर्न बनिदिम्,” बिई।

20 अझै यहूदीमैंजी बिई, “चु मन्‍दिर बनिदिबर प्‍ल्‍हीच्‍यु से ट्हुदीं ल्‍हैदिला। क्‍हीजीम् सोंगैंर्न फेरि लल् खाँम्‌मा?” बिई।

21 तर ईशुजी मन्‍दिर बिबै ताँ खिए जीउए बारेर बिमला।

22 झाइले परमेश्वरजी खिलाई सिबउँइले रिल् लभिंबै लिउँइजी खिए चेलामैंजी चु ताँ चीसी ईशुए ओसों बिबै ताँ नेरो धर्मशास्‍त्रए ताँ या क्‍होसी विश्वास लई।

23 क्‍ह्यु सैबै चाड़ए बेलारी ईशु यरूशलेमरी मुमा खिजी ल्‍हेन् अचम्‍मबै केजौ लसी ल्‍हे म्‍हीजौजी ईशुलाई विश्वास लई।

24 दिलेन ईशुजी चमैंलाई खिए सैं आपिं। तलेबिस्‍याँ म्‍ही जम्‍मनलाई खिजी छेन्‍ले ङो सेल् खाँला।

25 खबज्‍यै या म्‍हीए बानीए बारेर खिलाई बिला आत्‍हुमला, तलेबिस्‍याँ खिजी म्‍हीए सैंर्बै ताँ पूरा थाहा सेई।

ईशु नेरो निकोदेमस बिबै धर्मगुरु

3

निकोदेमस बिबै धर्म लबै चिबा घ्रि मुला। च फरिसी बिबै धर्म टोलीर्बै म्‍ही मुला।

2 च तिगैं म्‍हुँइँसरी येशू ङाँर खसी खिलाई बिई, “गुरुच्‍यु, क्‍ही परमेश्वरउँइले ङिलाई लुभिंबर युब् ग बिसी ङिजी थाहा सेई। तलेबिस्‍याँ क्‍हीजी छाबै छक्‍क पर्दिबै केजग लब् म्रोंमा परमेश्वर क्‍हीने मु बिसी ङिलाई थाहा योंइमु,” बिई।

3 झाइले येशूजी बिई, [“क्‍हीजी खोंयोंई या आखाँबै जीवन योंबै लागिरी तो धर्म लल् त्‍हुम् बिसी ङ्युइल् वा?] ङजी क्‍हीलाई क्‍ह्रोंसेन्‌बै ताँ बिम्, अर्को खालर्बै जन्‍म आतस्‍याँ खबजै परमेश्वरए राज्‍यर्बै आशीष म्रोंला आखाँ,” बिई।

4 तर निकोदेमसजी बिई, “खिबा तल् खाँबै म्‍ही खैले फेरि फिम्? च फेरि आमाए फोर होंसी फिल् खाँम्‌मा?” बिई।

5 झाइले येशूजी जवाफ पिंई, “ङजी क्‍हीलाई क्‍ह्रोंसेनले बिमु, क्‍युजी नेरो परमेश्वरए आत्‍मा-सैंउँइले जन्‍म आतस्‍यख्‍द्व्रज्‍यै परमेश्वरए राज्‍यर्बै आशीषजग योंला आखाँ।

6 जीउर्बै जन्‍म आबा-आमाउँइले तमु, तर म्‍हीए आत्‍मा-सैंर्बै जन्‍म बिस्‍याँ परमेश्वरए आत्‍मा-सैंउँइले तम्।

7 क्‍हेमैंजी अझै परमेश्वरए आत्‍मा-सैंजी जन्‍म तबै खाँचो मु बिबै भनाइ थेसी छक्‍क आम्‍हाँदिद्।

8 खैंलाई म्रोंसी विचार लले। चए कै मात्रे म्‍हीजगजी थेल् खाँम्, तर खनीउँइले त्‍होंई झाइले खनी सम्‍म फेन्‍ब खबज्‍यै थाहा आता। तलेबिस्‍याँ खैंजी खिए खुशीले झाइ माई ह्यामु। परमेश्वरए आत्‍मा-सैंउँइले जन्‍म तबा छाबन् ग। म्‍हीजगजी खैंलाई चलिदिला आखाँब् दोंले, परमेश्वरए आत्‍मा-सैंलाई खब्‍ज्‍यै या अलिदिला आखाँ,” बिई।

9 झाइले निकोदेमसजी बिई, “छाबै ताँ खैले तम्? क्‍हीजी बिबै मतलब ङजी कत्ति आक्‍हो,” बिई।

10 येशूजी फेरि बिई, “क्‍ही इस्राएली गुरु आङीं वा? दिलेन छाबै ताँ आक्‍हो वा?

11 यूहन्‍ना नेरो ङ क्‍ह्रोंसेन्‌बै ताँ बिमु, ङिजी ह्रोंसजी थाहा सेबै ताँ पोंमु। तो ताँ ङिजी सुनिदिम्, चन् ङिजी म्रोंइमु, तर क्‍हेमैंजी ङिजी बिबै ताँ आक्‍वें।

12 ङजी चु संसारर्बै [म्रोंल् खाँबै] सैए बारेर्बै ताँ लमा क्‍हेमैं आक्‍वें बिस्‍याँ झन् स्‍वर्गर्बै ताँ खनी क्‍वेंबा।

13 स्‍वर्गउँइले युबै ‘म्‍हीए च्‍ह’ बिबा, अथवा ङ, बाहेक अरू खबै स्‍वर्गर परमेश्वरने टिबर आह्याइमु।

14 “स्‍योमा ङ्ह्योए खे मोशाजी परमेश्वरए जनतामैं आसिरिगे बिसी नुबै खम्‍बार पेतालउँइले बनिदिबै प्‍हुरी क्‍वीभिंई। छलेन ‘म्‍हीए च्‍ह’, अथवा ङलाई या, तान म्‍हीमैंए फिरी क्‍वीबै आवश्‍यक मु।

15 झाइले खब्‍जी ङलाई विश्वास लमु चमैंजी खोंयोंई या आखाँबै जीवन योंब्‍मु।

16 ओं, क्‍ह्रोंसिदिन परमेश्वरजी संसारर्बै म्‍हीमैंलाई बेले थेबै माया लसी चमैं नाश आतरिगे बिसी खिजी खिए घ्रि मात्रे मुबै च्‍हलाई पिंवाई। खब्‍जी परमेश्वरए च्‍हलाई सैं पिंसी विश्वास लमु, चमैं नाश आता, बरु चमैंजी खोंयोंई या आखाँबै जीवन योंम्।

17 परमेश्वरजी खिए घ्रि मात्रे मुबै च्‍हलाई संसारलाई दोष पिंबै लागिर आकुल्‍भिं, तर म्‍हीजगलाई जुगुदिबर कुल्‍भिंब् ग।

18 “खब्‍जी परमेश्वरए च्‍हलाई विश्वास लसी सैं पिंमु, च दोषी आठहर्दि। तर खबजी खिलाई विश्वास आला, चलाई तोगोन् दोषी ठहर्दिल् खाँइमु। तलेबिस्‍याँ चजी परमेश्वरए घ्रि मात्रे मुबै च्‍हलाई सैं आपिं।

19 परमेश्वरए न्‍याय छाबन् तम्: उज्‍यालो संसारर त्‍होंयुल् खाँई, तर म्‍हीजग उज्‍यालो भन्‍दा आन्‍यारो खोम्। तलेबिस्‍याँ चमैंजी आछ्याँबै के लम्।

20 आछ्याँबै के लबमैं उज्‍यालोलाई आखो, तलेबिस्‍याँ आछ्याँबै के म्‍हीजगजी आम्रोंरिगे बिसी उज्‍यालोरी टिला आङें।

21 तर सत्‍य म्‍हीमैं खेमैंए के उँइँबर उज्‍यालोर खम्, तलेबिस्‍याँ छाबै म्‍हीमैंजी परमेश्वरजी बिब् ङेंसी छ्याँबै के लइमु,” बिई।

ईशु नेरो यूहन्‍ना

22 च लिउँइजी ईशु खिए चेलामैंने यहूदिया अंचलर ह्याई। तिस्‍या दे सम्‍म चमैंने टिमा आछ्याँबै केउँइले सैं एब्‍मैंलाई बप्‍तिस्‍मा पिंई।

23 यूहन्‍ना या सालीम नाँसए चेंदोंबै एनोन बिबै क्‍ल्‍होरी आछ्याँबै केउँइले सैं एब्‍मैंलाई बप्‍तिस्‍मा पिंसेन्‍मुला, तलेबिस्‍याँ चरी क्‍यु ल्‍हे मुला। म्‍हीजग चर खसी यूहन्‍नाजी बप्‍तिस्‍मा पिंमला।

24 (च बेला सम्‍म यूहन्‍ना झयालखानर आथुन्‍दिला।)

25 यूहन्‍ना नेरो ईशु ङ्हींना ङ्हींनजी बप्‍तिस्‍मा पिंसेरो यूहन्‍नाए चेलामैं नेरो यहूदी चिबा घ्रिजी क्‍युजी चोखो तबै चलनए बारेर छलफल लबर होंई।

26 छ तमा चमैंजी यूहन्‍ना ङाँर ह्यासी बिई, “गुरु! यर्दन स्‍यों क्‍योंजाँ क्‍हीने मुबै म्‍हीजी चोरोम् म्‍हीजगलाई क्‍युरी प्‍लुँसी बप्‍तिस्‍मा पिंसेन्‍मु। झाइले तान म्‍ही च ङाँर ह्यासेन्‍मु। चए बारेर क्‍हीजी, ‘चम् परमेश्वरजी खटिदिभिंबै म्रुँ ग,’ बिसी साक्षी पिंला। तोगो तान म्‍हीजग चए लिली ह्याई। त्‍हेरो ङ्ह्यो तो लबा?” बिई।

27 युहन्‍नाजी बिई, “[चने चेलामैं मु।] क्‍ह्रोंसिदिन् परमेश्वरजी आपिंइबिस्‍याँ खबजी तोई सै या योंला आखाँ।

28 फेरि क्‍हेमैंजीन् ङजी बिबै ताँए बारेर छले साक्षी पिंइमु: ङजी बिल् खाँला, परमेश्वरजी कुल्‍भिंबै म्रुँ ङ आङीं, बरु चए ओसों कुल्‍भिंबै म्‍ही ग, बिई।

29 नमुना घ्रि बिले। प्‍ह्रेंस्‍यो व्‍याउलोल् ग। व्‍याउलो प्‍ह्रेंस्‍योने त्‍होमा जन्‍तीमैं या सैं तोंम्। [ईशु व्‍याउलो ग, ङ व्‍याउलोए जन्‍ती ग।] छ तसी तोगो म्‍हीजग चए लिली प्‍ह्रसी ङ पूराले सैं तोंइमु।

30 खि ङ भन्‍दा थेब तलन् त्‍हुम्। ङ चाहिं खि भन्‍दा च्‍योंबा तलन् त्‍हुम्।

31 “स्‍वर्गउँइले युबै म्‍ही तान भन्‍दा थेब् तम्, पृथ्‍वीउँइले खबै म्‍ही पृथ्‍वीर्बन् ग। झाइले ङजी पृथ्‍वीए बारेर्बै ताँ लम्। ईशु स्‍वर्गउँइले युबै म्‍ही तसेरो तान भन्‍दा थेब् ग।

32 खिजी तो ताँ बिसेन्‍मु, च ताँ ह्रोंसजी म्रोंइमु फेरि थेइमु, दिलेया खिजी बिबा खबजै आक्‍वें।

33 तर खिजी बिबै ताँ क्‍वेंब्‍मैंजी परमेश्वर क्‍ह्रोंसेन् मु बिसी प्रमाण उँइँम्।

34 परमेश्वरजी कुल्‍भिंबै म्‍ही, अथवा ईशुजी, परमेश्वरए ताँ पोंम्, तलेबिस्‍याँ चलाई परमेश्वरजी खिए आत्‍मा-सैंजी भरिपूर्ण लभिंई।

35 परमेश्वरजी खिए च्‍हलाई माया लसी तान हक चए योर्न पिंल् खाँइमु।

36 खबजी च्‍हलाई विश्वास लसी सैं पिंमु, चजी खोंयोंई आखाँबै जीवन योंइमु, तर खबजी खिजी बिबै ताँ आङें, चजी च जीवन खोंयोंई योंला आखाँ, झन् चए फिरी परमेश्वरजी खोंयोंई या रिस खसी सजाय पिंब्‍मु,” बिई।

ईशु नेरो सामरिया अंचलर्बै चमिंरी

4

झाइले यूहन्‍ना ङाँर भन्‍दा येशू ङाँर चेलाजग ल्‍हे खसी येशूजी बप्‍तिस्‍मा पिंना बिबा फरिसी टोलीमैंजी थेई।

2 (खास गरी येशू खिजीन् बप्‍तिस्‍मा आपिंला, तर खिए चेलामैंजी पिंला।)

3 तर च ताँ थाहा योंसी येशू यहूदिया अंचल प्‍यीसी फेरि गालील अंचलर ह्याई।

4 झाइले गालील अंतलर ह्यामा येशू सामरिया अंचलर्बै घ्‍याँउँइले ह्याल् त्‍हुमला।

5 छ तसी खि सामरियार्बै सुखार बिबै नाँसर फेनेई। च क्‍ल्‍हो इस्राएली जातए खे याकूबजी खिए च्‍ह यूसुफलाई पिंबै क्‍ल्‍हो चेंदोंन् मुला।

6 चर्न याकूबजी बनिदिबै गहिरो इनार मुला। छ तसी येशू प्‍ह्रमा प्‍ह्रम् नारिसी च इनारए छ्योगरी कुँई। च वेला नेसार्बै ६ बजे जरे मुला।

7-8 च वेलारी खिए चेलामैं चबै सै म्‍हैबर नाँसर ह्याल् खाँला। झाइले सामरिया अंचलर्बै चमिंरी घ्रि क्‍यु खाबर चर्न खई। छ तमा येशूजी चने “ङलाई क्‍यु थुँल् भिंन्,” बिई।

9 च सामरियाथेंस्‍योजी “क्‍ही यहूदी जात तलेया ङ क्‍यु आचल्‍दिबै सामरी जातिउँइले क्‍यु थुँल् भिंन् बिब् आ?” बिई।

10 येशूजी जवाफ पिंई, “परमेश्वरजी दान खैले पिंम् बिसी क्‍हीजी थाहा सेस्‍याँ, फेरि क्‍हीने क्‍यु ह्रिबै म्‍हीलाई ङो सेस्‍याँ, क्‍हीजी ङने ह्रिमला झाइले ङजी जीवन योंबै क्‍यु मूल पिंमला,” बिई।

11 च चमिंरीजी बिई, “हजुर, क्‍हीला बाल्‍टिन आरेना, चु इनार ल्‍हेन् गहिरो मु। झन् क्‍हीजी च क्‍यू मूल खैले स्‍याम्?

12 चु गहिरो इनार ङिए खे याकूबजी बनिदिभिंई। खिए च्‍ह-चमीं नेरो खिए ख्‍योदोजग या तानजी चु इनारर्बै क्‍यु थुँई। ङिए खे याकूब भन्‍दा क्‍ही झन् थेबा वा?” बिई।

13 येशूजी बिई, “चु क्‍यु थुँब्‍मैं फेरि क्‍यु पिम्।

14 तर ङजी पिंबै क्‍यु थुँब्‍मैं खोंयोंई क्‍यु आपि, तलेबिस्‍याँ ङजी पिंबै क्‍यु ह्रोंसए सैं न्‍होंरी मूल फुटिदिसी खोंयोंई या आखाँबै जीवन पिंम्,” बिई।

15 च चमिंरीजी “हजुर, ङलाई छाबै क्‍यु पिंन्। छाबै क्‍यु योंस्‍याँ ङ खोंयोंई क्‍यु आपि, फेरि चुरी क्‍यु खाबर फेरि खरिला आत्‍हु,” बिई।

16 येशूजी “ह्याद्, ओसों क्‍हीए प्‍युँलाई हुई भउ,” बिई।

17 च चमिंरीजी “ङला प्‍युँ आरे,” बिई।

येशूजी बिई, “क्‍हीजी क्‍ह्रोंसेन् ‘प्‍युँ आरे,’ बिई।

18 तर क्‍हीला प्‍युँ ङ्हखारो तल् खाँई। फेरि तोगो क्‍ही खब्‍ने टिरिइमु, च क्‍हीए क्‍ह्रोंसेन्‌बै प्‍युँ आङीं, क्‍हीजी बिबै ताँ क्‍ह्रोंसेनन् ग,” बिई।

19 च चमिंरीजी बिई, “हजुर, क्‍ही परमेश्वरए ताँ बिभिंबै म्‍ही मुना।

20 ङि सामरीमैंए खेजगजी चु डाँडारी पूजा लमला, तर क्‍हेमैं यहूदीमैंजी परमेश्वरए क्‍ह्रोंसेन्‍बै पूजा लबै क्‍ल्‍हो यरूसलेम ग बिसी बिमु,” बिई।

21 येशूजी चलाई बिई, “ओ नानी। ङजी बिबै ताँ विश्वास लद्। प्‍हना लिउँइजी चु डाँडार मुले यरूसलेमर मुले म्‍हीजगजी परमेश्वरलाई आपूज्‍दिब्‍मु।

22 (तिंइजोरोम् क्‍हेमैं सामरियाथेंमैंजी तोलाई पूज्‍दिम् निश्‍चय थाहा आरे, तर ङि यहूदीमैं बिस्‍याँ खब्‍लाई पूज्‍दिमु ङिजी ङो सेम्। ङिए यहूदी जातिउँइले तान जातर्बै म्‍हीजी परमेश्वर ङाँर ह्याबै घ्‍याँए बारेर छेन्‍ले थाहा योंब्‍मु।)

23 दिलेन क्‍ह्रोंसेन्‌बै परमेश्वरलाई पूज्‍दिद्मैंजी खिलाई क्‍ह्रोंसेन्‍ले सैं न्‍होंउँइले पूज्‍दिब्‍मु। छाबै वेला तबि छेइमु, खास गरी तोगोन् तल् खाँइमु। परमेश्वर आबाजी छाबै क्‍ह्रोंसेन्‍बै पूज्‍दिब्‍मैंलाई म्‍हैम्।

24 परमेश्वर आत्‍मा-सैं ग। छ तसी खिलाई पूज्‍दिब्‍मैंजी खेमैंए सैं न्‍होंउँइले क्‍ह्रोंसेन्‍ले खिलाई पूज्‍दिल् त्‍हुम्,” बिई।

25 च म्रिंस्‍योजी येशूलाई बिई, “ङलाई थाहा मु, ख्रीष्‍ट बिबै रक्षा लबै म्रुँ युब्‍मु, झाइले खि युसी ङ्ह्योलाई तान ताँ थाहा पिंब्‍मु,” बिई।

26 येशूजी “खबजी क्‍हीने पोंइमु, च ख्रीष्‍ट ङन् ग,” बिई।

27 च वेलार्न येशूए चेलामैं एखई। खिलाई चमिंरी घ्रिने ताँ लरिब् म्रोंसी चमैं छक्‍क पर्दिई। तर खबज्‍यै च चमिंरीने, “क्‍ही ङिए प्रभुने पोंल् त्‍हुबै तोई ताँ मु वा?” बिसी आङ्युइ। झाइले फेरि येशूने, “क्‍ही छाबै चमिंरीने तले पोंला?” बिसी आङ्युइ।

28 च लिउँइजी च चमिंरी गौरी चर्न वाथेंसी नाँसर ह्यासी चर्बै म्‍हीमैंलाई बिई,

29 “इनारर खसी म्‍ही घ्रिलाई ङ्ह्योद्। ङजी लबै के खिजी आम्रोंल्‍लेन् तान सेई, झाइले ङलाई बिइमु! खिम् रक्षा लबै म्रुँ ख्रीष्‍ट ग उ आङीं?” बिई।

30 चु थेसी च नाँसर्बै म्‍हीमैं येशूलाई ङ्योबर ह्याई।

31 नाँसर्बै म्‍हीमैं इनारर फेखब् भन्‍दा ओसों येशूए चेलामैंजी चबै सै पिंसी येशूलाई “गुरु, चद्,” बिसी ल्‍हैदिई।

32 तर येशूजी जवाफ पिंई, “क्‍हेमैंलाई थाहा आयोंबै चबै सै ङने मु,” बिई।

33 छ बिब् थेसी च चेलामैंजी खेमैं खेमैंन् ङ्युइबर होंई, “अर्को म्‍हीमैंजी खिलाई चबै सै पिंई उ तो?” बिई।

34 येशूजी चमैंलाई बिई, “आङीं, ङलाई म्रेंल लबै सै तो जा बिस्‍याँ ङलाई कुल्‍भिंबै परमेश्वरजी बिब् ङेंब् ग,झाइले खिजी ल्‍हैदिबै के ङजी पूरा लस्‍याँ ङए सैं म्रेंम्।

35 क्‍हेमैंजी भरखर्न बिइमु, खेती म्‍यींबर अझै महीना प्‍लील् ल्‍हौदिम्। तर ङजी बिमु, म्रों बारी जरे छेनाले ङ्ह्योद्, बाली म्‍यींल् खाँइमु। खैंबै वेला या तल् खाँइमु।

36 बाली खैंब्‍मैंजी ज्‍याला योंसेन्‌मु, झाइले बालीलाई खोंयोंई या आखाँबै जीवनए लागिर तुँसेन् य परमेश्वरउँई जम्‍मा लभिंसेन्‌मु!। छ तसी प्‍लुब्‍मैं नेरो बाली तुँब्‍मैं बालु त खेती म्‍यींबर अझै मसी सैं तोंब्‍मु।

37 क्‍हेमैंजी चु उखान बिसी छ बिम्, म्‍ही घ्रिजी प्‍लुमु, अरूजी तुँम।

38 च उखान क्‍ह्रोंसेन् ग, तलेबिस्‍याँ ङजी क्‍हेमैंलाई अरूजी प्‍लुबै बालीलाई तुँबर कुल्‍भिंब्‍मु। अरूमैंजी के लसी क्‍हेमैंलाई फायदा तब्‍मु,” बिई।

39 च म्रिंस्‍योजी येशूए बारेर बिमा च समारी नासथेंमैं ल्‍हेजी येशूलाई विश्वास लई, तलेबिस्‍याँ चजी छ बिला, “ङजी लबै के तान खिजी ङलाई बिई।”

40 छ तसी च सामरीमैंजी येशूलाई “ङिने बालुन टिभिंन्” बिसी बिन्‍ती लई। झाइले येशू चरी ङ्हींगैं सम्‍म टिई।

41 झाइले चजी बिबै ताँजग थेमा नाँसथेंमैं झन् ल्‍हेजी येशूलाई विश्वास लई।

42 झाइले चमैंजी सामरी चमिंरीलाई बिई, “तोगो क्‍हीए ताँ थेसी मात्रे आङीं, तर ङि ह्रोंसजीन् खिए छ्याँबै ताँजग थेसी खि चु संसारर्बै रक्षा लबै म्रुँ ग बिसी ङिजी छर्लङ्गले थाहा सेम्,” बिई।

ईशुजी कर्मचारीए च्‍हलाई सन् लबा

43 च क्‍ल्‍होरी ङ्हींगैं टिसी ईशु गालील अंचलर ह्याई।

44 ईशु खिजीन् बिरिला, “परमेश्वरए ताँ बिभिंबै म्‍हीमैंलाई ह्रोंसए ह्युलर म्‍हीजगजी म्‍ही आच्‍ही,” बिई।

45 दिलेया ह्रोंसए गालील अंचलर फेनेमा चर्बै म्‍हीमैंजी खिलाई सैं तोंन्‍ले मान लई, तलेबिस्‍याँ चमैंजी यरूशलेमरी क्‍ह्यु सैबै चाड़ म्‍हाँदिबर ह्यामा ईशुजी लबै उदेकबै के म्रोंल् खाँला।

46 फेरि ईशु गालील अंचलर्बै काना बिबै नाँसरी ह्याई। च नाँसर्न ओसों खिजी क्‍युउँइले पा बनिदिला। कफर्नहुम बिबै बजाररी कर्मचारी घ्रि मुला। चए च्‍ह नरिला।

47 ईशु यहूदिया अंचलउँइले गालील अंचलर खइमु बिब् थेसी च कर्मचारी ईशु ङाँर खई। चजी ईशुने “ङए धिंर युसी ङए सिबर होंबै च्‍हलाई सल् लभिंन्,” बिसी बिन्‍ती लई।

48 तर ईशुजी चलाई बिई, “प्रमाण उँइँबै छक्‍क पर्दिबै केजग आम्रोंन् सम्‍म क्‍हेमैंजी खैलसे विश्वास आला,” बिई।

49 अझै कर्मचारीजी “हजुर, दया लदु। कोलो आसिब्‍ना युभिंन्‌सी,” बिई।

50 ईशुजी चने “ह्याद् ओ, क्‍हीए च्‍ह सोब्‍मु,” बिई।

झाइले च ईशुए पोंबै बोलीरी विश्वास लसी च कर्मचारीजी धिंर ह्याबै घ्‍याँ क्‍हाई।

51 चए प्‍हनाग्‍दों घ्‍याँर्न कर्मचारीए नोकरमैंजी खबर भसी छ बिई, “हजुर, क्‍हीए च्‍ह सोई,” बिई।

52 चजी चमैंलाई छ बिसी ङ्युइई, “तो बेला सेरो बिसेक तई,” बिई।

झाइले चमैंजी “तेला नेसार्बै सात बजे सेरो जराजी प्‍यीई,” बिई।

53 झाइले ईशुजी “क्‍हीए च्‍ह सोब्‍मु” बिबै ताँ तेल्‍बै सात बजे बेलार्न मुना बिब् म्‍हैंसी चजी पक्‍काले ईशुलाई विश्वास लई। चए पूरा जहानज्‍यै या विश्वास लई।

54 चु के चाहिं ईशुजी यहूदिया अंचलउँइले गालील अंचलर खसी दोस्रोबै अचम्‍म पर्दिबै के ग।

क्‍यु ह्राए रेर मुबै नबै म्‍हीलाई सल् लबा

5

चु लिउँइजी यहूदीमैंए चाड़ घ्रि तसी ईशु यरूशलेमरी ह्याई।

2 यरूशलेम शहर न्‍होंरी क्‍ह्यु बिबै थेबै म्रा मु। च म्राए चेंदोंन् शहर न्‍होंर क्‍यु ह्रा घ्रि मु। च ह्रा छ्योगर्न टिबै डेराजग ङ्ह मु। चला इब्रानी क्‍ह्युईर्बै मिं बेथसदा ग।

3 म्‍यीं आम्रोंब्‍जग, डुँडामैं, यो प्‍हली ओलेला आखाँब्‍मैं, ल्‍हे नब्‍मैं च क्‍ल्‍होर्न रोरिमला। [चमैं ह्रार्बै क्‍यु ओलेबै बेलाए लागिर भैंरिला।

4 तलेबिस्‍याँ खोंयों खोंयों स्‍वर्गदूत युसी ह्रार होंसी क्‍युलाई ओलेवामला। झाइले क्‍यु छले ओलेबै बित्तिकन् तान भन्‍दा पहिले होंबै नबै म्‍ही समल् रो।]

5 चरी म्‍ही घ्रि सोंच्‍यु से प्‍ह्रेदीं वर्ष सम्‍म नबै म्‍ही मुला।

6 ईशुजी चलाई चर्न रोरिब् म्रोंई। च्‍हौ ल्‍हे साल सम्‍म नबै म्‍ही ग बिसी थाहा योंसी खिजी चलाई, “क्‍हीए बेथा सरिगे ङ्हाँइमु वा?” च

7 नबै म्‍हीजी बिई, “हजुर, ङलाई क्‍यु ओलेबै बेलार क्‍यु ह्रार प्‍लुँभिंबै म्‍ही ङला खबै आरे। ङन् होंम् म्‍हैमा अर्कोजी पालो प्‍हेंवाम्”, बिई।

8 ईशुजी चलाई “रिद्, क्‍हीए क्‍ल्‍हो नोसी प्‍ह्रद्,” बिई।

9 छिन् घ्रिर्न च म्‍ही सह्यासी खिए क्‍ल्‍हो नोसी प्‍ह्रह्याई।

च दिन यहूदीमैंजी के आलबै छुट्टी दिन शनिवार मुला। [यहूदी धर्मनियम अनुसार छुट्टी दिनरी तोई के लबा आता।]

10 छ तमा च सबै म्‍हीलाई कोई कोई यहूदी चिबनाँबमैंजी “शनिवार छुट्टी दिनर क्‍ल्‍हो नोब आता,” बिई।

11 झाइले च नबै म्‍हीजी “ङलाई सन् लबै म्‍हीजी क्‍ल्‍हो नोसी प्‍ह्रद् बिसी के ल्‍हैदिई,” बिई।

12 च चिबनाँबजगजी चलाई फेरि ङ्युइई, “क्‍हीलाई क्‍ल्‍हो नोसी प्‍ह्रद् बिबै म्‍ही खोई, खब जा?” बिई।

13 तर च खिलाई खबजी सल् लभिंई बिसी थाहा आरेला, तलेबिस्‍याँ म्‍ही हूल तसी ईशु च क्‍ल्‍होउँइले छ्युडिह्याल् खाँला।

14 ते लिउँइजी ईशुजी मन्‍दिरर च सह्याबै म्‍हीने त्‍होसी छ बिई, “झुई थेद्, तियाँ क्‍ही सइमु, त्‍हेरो पिरू आछ्याँबै के लबा आप्‍यी बिस्‍याँ क्‍हीलाई झन् आछ्याँबै घटना तब्‍मु,” बिई।

15 झाइले च म्‍ही यहूदीमैं चिबनाँबने त्‍होबर ह्यासी छ बिई, “ङलाई सन् लबै म्‍ही नासरतथें ईशु बिब् मुना,” बिसी बिवाई।

16 छ बिब् थेसी यहूदी चिबनाँबमैंजी ईशुलाई दुःख पिंबर होंई, तलेबिस्‍याँ खिजी के आलबै छुट्टी दिनरी सन् लबै के लला।

17 तर ईशुजी चमैंलाई बिई, “ङए आबाजी खोंयोंई या के लसेन्‍मु। ङई या के लरिल् त्‍हुम्,” बिई।

18 चु ताँ थेसी यहूदीमैंजी ईशुलाई सैल् त्‍हुम् बिसी झन् ल्‍हे जुक्ति म्‍हैई, तलेबिस्‍याँ खिजी शनिवारर के आलद् बिबै नियमर आटिब् मात्र आङीं तर चए फिरी या परमेश्वरलाई ङए आबा बिसी ईशुजी खिलाईन ङ परमेश्वर दों तबन् ग बिई। [चमैंए नियम अनुसार म्‍ही घ्रिजी छाबै ङ परमेश्वर दों तबन् ग बिबै ताँ बिस्‍याँ चजी कत्ति आतबै परमेश्वरलाई आछ्याँब लबै ताँ बिसी ज्‍यान सजाय नोल त्‍हुम्।]

ईशुए हक

19 ङ परमेश्वर दों तबन् ग बिई बिबै दोषलाई ईशुजी चमैंलाई छाबै जवाफ पिंई, “छेन्‍ले याद थेंन्, च्‍हजी ह्रोंसजीन् तोई लला आखाँ, तर ह्रोंसए आबाजी तो लब् म्रोंमु च के मात्रे लम्। आबाजी खै लमु च्‍हज्‍यै या छान् लम्।

20 तलेबिस्‍याँ आबाजी च्‍हलाई माया लम्, झाइले ह्रोंसजी लबै तान केजौ च्‍हलाई उँइँभिंम्। फेरि क्‍हेमैं तान छक्‍क पर्दिब्‍मु, ललेबिस्‍याँ चु भन्‍दा अझै थेबै के च्‍हजी लरिगे बिसी आबाजी च्‍हलाई च के लुभिंब्‍मु।

21 आबाजी सिब्‍मैंलाई रिवासी जीवन पिंब् दोंले, च्‍हज्‍यै या छलेन खिए इच्‍छा अनुसार म्‍हीजगलाई नयाँ जीवन पिंब्‍मु।

22 आबाजी खब म्‍हीलासेया न्‍याय आला, तर आबाजी खिए च्‍हलाई न्‍याय लबै पूरा हक पिंइमु।

23 तान म्‍हीजगजी परमेश्वर आबालाई म्‍हाँदिब् दोंले च्‍हलाई या तानन्‍न म्‍हाँदिरिगे बिसी परमेश्वरजी चु अधिकार पिंब् ग खब्‍मैंजी च्‍हलाई मान आला, चमैंजी च्‍हलाई कुल्‍भिंबै आबालाई या मान आला।

24 “छेन्‍ले याद थेंन्, खबजी ङए ताँ थेसी ङलाई कुल्‍भिंबै आबालाई विश्वास लमु, चजी खोंयोंई आखाँबै जीवन योंइमु। चलाई परमेश्वरजी न्‍याय लसी सजाय पिंबा आरे, बरु च म्‍ही सिल् त्‍हुबै हालतउँइले उम्‍किदिसी जीवन योंइमु।

25 “छेन्‍ले याद थेंन्, सिह्याब्‍मैंजी परमेश्वरए च्‍हए कै थेबै बेला खइनमु, अं तल् खाँइमु, झाइले थेब्‍मैं जतिजी खोंयोंई आखाँबै जीवन योंब्‍मु।

26 आबा जीवनए क्‍यु मूल ग, छलेन परमेश्वरजी खिए च्‍हलाई या जीवनए मूल बनिदिभिंइमु।

27 झाइले खिए च्‍ह ‘म्‍हीए च्‍ह’ तसेरो परमेश्वरजी खिए च्‍हलाई न्‍याय लबै हक पिंइमु।

28 चु ताँ थेसी छक्‍क आपर्दिद्, तलेबिस्‍याँ तान सिह्याब्‍मैंजी च्‍हए कै थेबै बेला खइनमु,

29 झाइले च बेलारी चमैं रिब्‍मु। छ्याँबै के लब्‍मैं जतिजी खोंयोंई आखाँबै जीवन योंबर रिब्‍मु, तर खराब के लब्‍मैं चाहिं सजाय योंबर रिब्‍मु।

30 “ङजी ह्रोंसए खुशीले तोई लला आखाँ, तर परमेश्वरजी खै बिला छलेन ङजी न्‍याय लब्‍मु। छ तसी ङए न्‍याय ठीक तम्, तलेबिस्‍याँ ङ ह्रोंसए इच्‍छा अनुसार आङीं, तर ङलाई कुल्‍भिंबै परमेश्वरए इच्‍छा अनुसार के लम्,” बिई।

ईशुए बारेर्बै साक्षीजग

31 “ङजी ह्रोंसए बारेर्न साक्षी पिंम् बिस्‍याँ, ङई बिबै ताँ ठीक आता।

32 तर ङए बारेरी साक्षी पिंबा अर्कोन् मु। फेरि ङए बारेरी चजी तो बिमु च ताँ सत्‍य ग बिबा ङलाई थाहा मु। [यहूदी धर्मनियम अनुसार तोई ताँरी साक्षी पिंबै म्‍ही घ्रि मात्रे मुस्‍याँ आह्यु, ङ्हीं सों चैदिम् (व्‍यवस्‍थाको पुस्‍तक १७:६)।]

33 “साक्षी पिंब्‍मैं न्‍होंरी घ्रि चाहिं यूहन्‍ना ग। क्‍हेमैंजी च ङाँर क्‍हेमैंए म्‍हीमैंलाई ताँ क्‍होबर कुल्‍भिंई। झाइले चजी क्‍ह्रोंसेन्‍बै सत्‍यए बारेर [अथवा ङए बारेर] साक्षी पिंई।

34 ङए लागिर म्‍हीमैंजी साक्षी पिंबा आचैदि। तर क्‍हेमैंलाई जुगुदिब् बिसी ङजी चु यूहन्‍नाए बारेर्बै ताँ लब् ग।

35 यूहन्‍ना लुँरिबै उज्‍यालो लबै बत्ती दों तब् मुला, झाइले क्‍हेमैंजी चए उज्‍यालोरी फायदा योंसी छिन्‍द्री मात्रे सैं तोंई।

36 “यूहन्‍नाजी पिंबै साक्षी भन्‍दा या थेबै साक्षी ङए लागिर तल् खाँइमु। ङजी लबै केजग, अथवा ङए आबाजी ङलाई लल् भिंबै केजगन्, ङए लागिर्न साक्षी तम्, झाइले आबाजी ङलाई कुल्‍भिंब् ग बिसी छाबै केजग प्रमाण उँइँम्।

37 “झाइले फेरि ङलाई कुल्‍भिंबै आबाज्‍यै या ङए लागिर्न साक्षी पिंम्। तर क्‍हेमैंजी आबाए कै आथेइमु, फेरि खिलाई खोंयोंई आम्रोंइमु।

38 फेरि खिजी कुल्‍भिंबै म्‍हीलाईन क्‍हेमैंजी विश्वास आलसी क्‍हेमैंजी परमेश्वरजी पोंबै वचन ह्रोंसए सैंर आथें।

39 “क्‍हेमैंजी धर्मशास्‍त्रर खोंयोंई आखाँबै जीवन म्‍हैम्। च धर्मशास्‍त्रजै ङए बारेर साक्षी पिंम्,

40 दिलेया क्‍हेमैं जीवन योंबर ङ ङाँर खला आङें।

41 “ङलाई चाहिं म्‍हीमैंउँइले छ्याँबै बयान आचैदि।

42 तर क्‍हेमैं चाहिं खैबै किसिमबै म्‍ही ग बिसी ङलाई थाहा मु: क्‍हेमैंजी परमेश्वरलाई सैंउँइले प्रेम आला बिसी ङलाई थाहा मु।

43 ङ ङए आबाजी कुल्‍भिंसी युइमु, तर क्‍हेमैंजी ङलाई मान आला। कोई म्‍ही परमेश्वरजी कुल्‍भिंसी आङीं, तर ह्रोंसए खुशीले खई बिस्‍याँ क्‍हेमैं चलाई मान लम्।

44 क्‍हेमैं घ्रिजी अर्कोउँइले छ्याँबै बयान लरिगे ङ्हाँमु, तर घ्रि मात्रे मुबै परमेश्वरउँइले योंबै स्‍याबासी चाहिं आम्‍है। छ तसेरो क्‍हेमैंजी ङलाई विश्वास लला आखाँ।

45 “आबाए उँइँर ङजी क्‍हेमैंलाई दोष ल्‍हैदिब्‍मु बिबा आम्‍हैंन्। स्‍योम्‍बै मोशाजीन् क्‍हेमैंलाई दोष ल्‍हैदिम्। च मोशालाई क्‍हेमैंजी भरोसा लम्,

46 तर क्‍हेमैंजी क्‍ह्रोंसेन मोशालाई विश्वास लस्‍याँ, ङलाई या क्‍हेमैंजी विश्वास लमला, तलेबिस्‍याँ चजी ङए बारेर प्‍ह्रीला।

47 तर क्‍हेमैं चजी प्‍ह्रीबै ताँलाईन विश्वास आला, छ तसी ङजी बिबै ताँरै या विश्वास आला।”

ईशुजी हजार ङ्ह म्‍हीलाई चल् भिंबा

(मत्ती १४:१३-२१; मर्कूस ६:३०-४४; लूका ९:१०-१७)

6

च छलफल तबै लिउँइजी ईशु गालील तालए क्‍योंजाँ ह्याई। च तालए अरू मिं टाइबेरियस मुला। म्‍हीए हूल ईशुए लिली ल्‍हैदिई,

2 तलेबिस्‍याँ खिजी नबै म्‍हीमैंलाई सन् लबै के च म्‍हीमैंजी ओसोंन म्रोंला।

3 ईशु डाँडार ह्यासी चेलाजगने कुँई।

4 च बेलार यहूदीजगए क्‍ह्यु सैबै चाड़ तबि छेला।

5 ईशुजी म्‍हीजगए थेबै हूल खि ङाँर खरिब् म्रोंसी खिए चेला फिलिपलाई बिई, “चु म्‍हीमैंलाई चल् भिंबै लागिर ङ्ह्योजी खनीउँइले चबै सै भब्‍ङें?”

6 ईशुजी फिलिपलाई जाँच लबर चु ताँ ङ्युइला, तलेबिस्‍याँ खिजी तो लबर होंला च खिलाईन थाहा मुला।

7 फिलिपजी बिई, “च्‍हौ ल्‍हे म्‍हीलाई च्‍युगु च्‍युगु पिंनाबिलेया ङ्ह्योने म्‍ही घ्रिला महीना ट्हुल्‌बै ज्‍याला मुलेया आह्यु,” बिई।

8 खिए अर्को चेला, शिमोन पत्रुसए आघीं अन्‍द्रियासजी बिई,

9 “मुबम् चुरी कोलो घ्रिने जौए क्‍हें ङ्हबो नेरो ताँग ङ्हीं मु, तर च च्‍हगजी च्‍हौ ल्‍हे म्‍हीलाई खनी युम्‌रो आह्यु,” बिई।

10 तर ईशुजी चमैंलाई बिई, “म्‍हीजौलाई कुँल् भिंन्,” बिई। चरी थेबै चउर बाँजु मुला। छ तसी म्‍हीजग चर्न कुँई। च हूलरी आमुयुँ मात्रे हजार ङ्ह जति मुला।

11 झाइले ईशुजी च क्‍हें ङ्हबो छेसी परमेश्वरलाई धन्‍यवाद पिंसी कुँबै म्‍हीमैंलाई च्‍हुभिंई। झाइले खिजी च ताँग ङ्हींलाई या छान् लसीन् च्‍हुभिंई। झाइले च म्‍हीजगजी आम्रेंन् सम्‍म चई।

12 चमैं म्रेंल् खाँबै लिउँइजी ईशुजी चेलामैंलाई बिई, “चसी ङैंबै क्‍हें नेरो ताँग तुँन्। कत्ति खेरो आह्यारिगे,” बिई।

13 चमैंजी च चसी ङैंबै क्‍हेंए लुँठेजग जम्‍मा लमा बाह्र डालो प्‍लेंई।

14 छाबै शक्ति मुबै के म्रोंसी च म्‍हीमैंजी बिई, “परमेश्वरए ताँ बिभिंबै म्‍ही चु संसारर युल् त्‍हुम्, आङीं वा? चु ईशु क्‍ह्रोंसेन चन् ग,” बिई।

15 चमैंजी खसी खिलाई जबरजस्‍ती म्रुँ लबर आँडिबा थाहा योंसी ईशु फेरि खि घ्रिन् डाँडाउँई ह्याई।

ईशु क्‍युए फिर प्‍ह्रब

(मत्ती १४:२२-२३; मर्कूस ६:४५-५२)

16 साँझ तबै लिउँइजी ईशुए चेलाजग तालउँई ह्याई।

17 चमैं डुङ्गार क्रेसी कफर्नहुम बजारउँई एबर होंई। म्‍हुँइँस तई, तर ईशु अझै डाँडाउँइले आह्युला।

18 झाइले थेबै खैं खसी तालर थेबै भेल्‍गा चल्‍दिई।

19 च चेलाजग कोस ङ्हींदे ह्रेंगो ह्याल् खाँला। च बेलार्न ईशु क्‍यु फिबी प्‍ह्रसी खबा चमैंजी म्रोंई। छाब् म्रोंसी चमैं ङ्हींई,

20 तर ईशुजी “आङ्हींन्, ङन् ग,” बिई।

21 छ बिब् थेसी चमैंजी ईशुलाई डुङ्गार क्रेल् भिंई। झाइले तालए छ्योगर झवाट्टन् फेखई।

म्‍हीजौजी ईशुलाई म्‍हैब

22 प्‍हनाउँदों ताल क्‍योंजा अझै मुबै म्‍हीमैंजी तेल् नेसर डुङ्गा घ्रि मात्रे मुला बिसी थाहा सेला। झाइले च तेल्‌बै साँझरी खिए चेलाजगने ईशु डुङ्गार आक्रेला, तर चेलाजग मात्रे ह्याब चमैंजी थाहा सेला।

23 झाइले च बेलार्न टाइबेरियस नाँसउँइले अरू डुङ्गाजौ चु क्‍ल्‍होर फेखई। चुर्न ईशुजी [परमेश्वरलाई] धन्‍यवाद पिंसी चमैंलाई क्‍हें चल् भिंबै क्‍ल्‍हो मुला।

24 छ तसी चमैंजी चरी ईशु नेरो खिए चेलामैं आम्रोंमा, च म्‍हीमैंजी च डुङ्गाजौ क्रेसी कफर्नहुम बजारउँई ईशुलाई म्‍हैबर एह्याई।

ईशु जीवन पिंबै चबै सै ग

25 चमैंजी कफर्नहुमर एखसी ईशुलाई योंसी “ओ गुरु, क्‍ही तो बेलार झुई खला?” बिई।

26 येशूजी जवाफ पिंसी बिई, “छेनले याद थेंन्, ङए शक्‍ति मुबै के क्‍होसी आङीं, तर क्‍हें चल् योंसी मात्रे क्‍हेमैंजी ङलाई म्‍हैब् ग।

27 नाश तबै चबै सैए लागिर आङीं, तर खोंयोंई आखाँबै जीवन सम्‍म टिक्‍दिबै चबै सैए लागी के लद्। च खोंयोंई आखाँबै जीवन सम्‍म टिक्‍दिबै चबै सै ङजी क्‍हेमैंलाई पिंब्‍मु। तलेबिस्‍याँ चुए लागिर्न परमेश्वर आबाजी ङलाई खटिदिसी कुल्‍भिंब् ग।”

28 छ तसी चमैंजी चलाई ङ्युइई, “छ बिस्‍याँ परमेश्वरए के लबै लागिर ङिजी तो लल् त्‍हुम्?”

29 येशूजी बिई, “परमेश्वरजी खोबै के चुन् ग: खिजी कुल्‍भिंबै म्‍हीलाई विश्वास लल् त्‍हुम्,” बिई।

30 चमैंजी बिई, “ङिजी तो म्रोंसी क्‍हीलाई विश्वास लबा? क्‍हीजी तो शक्‍ति मुबै के लसी ङिलाई प्रमाण उँइँमु?

31 खोई, ङ्ह्योए खेजगजी म्‍ही आटिबै एरिया जरे मन्‍ना बिबै चबै सै चई। छाबन धर्मशास्‍त्रजै या [मोशाए बारेर] छ बिम्, ‘चजी स्‍वर्गउँइले युबै चबै सै चमैंलाई चल् भिंई,’ बिसी प्‍ह्रीइमु,” बिई।

32 येशूजी चमैंलाई बिई, “ङ क्‍हेमैंलाई क्‍ह्रोंसेन्‍बै ताँ बिमु, मोशाजी क्‍हेमैंए खेजगलाई स्‍वर्गर्बै चबै सै पिंबा आङीं, [च नमुना दों तबै सै मात्रे मुला]। तर ङए आबाजी स्‍वर्गर्बै क्‍ह्रोंसेन्‍बै चबै सै क्‍हेमैंलाई पिंम्।

33 च परमेश्वरजी पिंबै चबै सै तो जा बिस्‍याँ स्‍वर्गउँइले युसी संसारर्बै म्‍हीजगलाई जीवन पिंबै चबै सै ग,” बिई।

34 झाइले चमैंजी “हजुर, च चबै सै ङिलाई खोंयोंई पिंन्,” बिई।

35 येशूजी चमैंलाई बिई, “च जीवन पिंबै चबै सै ङन् ग। ङ ङाँर खब्‍मैं खोंयोंई या ख्रेंरिब आरे, झाइले ङलाई विश्वास लब्‍मैं खोंयोंई या क्‍यु पिरिब आरे।

36 दिलेन ङजी बिब् दोंले क्‍हेमैंजी ङलाई म्रोंलेया विश्वास आला।

37 तर ङए आबाजी ङलाई पिंब्‍मैं जति तान ङ ङाँर खब्‍मु। झाइले ङ ङाँर खब्‍मैंलाई ङजी खैलसे खोंयोंई आत्‍याग्‍दि,

38 तलेबिस्‍याँ ङ ङए इच्‍छा पूरा लबर आङीं, तर ङलाई कुल्‍भिंबै परमेश्वरए इच्‍छा पूरा लबर ङ स्‍वर्गउँइले युब् ग।

39 खिजी ङलाई पिंब्‍मैं जति घ्रि या ङउँइले आम्‍हरिगे, तर ङजी चमैंलाई संसारर्बै आखिरी दिनरी फेरि रिल् लभिंरिगे बिसी ङलाई कुल्‍भिंबै परमेश्वरए इच्‍छा मु।

40 झाइले ङलाई म्रोंसी विश्वास लब्‍मैं तानजी खोंयोंई आखाँबै जीवन योंरिगे बिसी ङए आबाए इच्‍छा मु, झाइले संसारर्बै आखिरी दिनरी ङजी फेरि चमैंलाई रिल् लभिंब्‍मु,” बिई।

41 ईशुजी स्‍वर्गउँइले युबै चबै सै ङन् ग बिमा च यहूदीजग येशूलाई विरोध लबर होंई।

42 छ तमा चमैं पोंबर होंई, “चुम् यूसुफए च्‍ह येशू आङीं वा? चए आबा-आमालाई ङ्ह्योजी ङो सेम्, चु खैले स्‍वर्गउँइले युब बिल् खाँम्?” बिई।

43 येशूजी बिई, “क्‍हेमैंजी ह्रोंस न्‍होंर ङए विरोधरी गनगन लबा आता।

44 ङलाई कुल्‍भिंबै परमेश्वर आबाजी म्‍हीलाई लुभिंसी ङ ङाँर खबै सैं आपिंइबिस्‍याँ खबै या ह्रोंसन् ङ ङाँर खला आखाँ। फेरि ङ ङाँर छले खब्‍मैंलाईन संसारए आखिरी दिनरी ङजी रिल् लभिंब्‍मु।

45 धर्मशास्‍त्ररी परमेश्वरए ताँ बिभिंबै म्‍हीमैंजी छले प्‍ह्रीइमु,

‘तान म्‍हीमैंलाई परमेश्वरजी लुभिंब्‍मु।’

छ बिब् अनुसार आबाए अर्ती थेसी लुब्‍मैं तान ङ ङाँर खब्‍मु।

46 ङजी छ बिलेया चुए अर्थ खबजै परमेश्वर आबालाई म्रोंइमु बिबा आङीं। तलेबिस्‍याँ परमेश्वरउँइले युबै म्‍ही, अथवा ङजी, मात्रे परमेश्वरलाई म्रोंइमु।

47 छेन्‍ले याद थेंन्, ङलाई विश्वास लब्‍मैंजी खोंयोंई आखाँबै जीवन योंइमु।

48 खोंयोंई आखाँबै जीवन पिंबै चबै सै ङन् ग।

49 क्‍हेमैंए खेजग चु देशर खमा म्‍ही आटिबै एरियारी मन्‍ना बिबै चबै सै चसेया सिह्याई,

50 तर चु स्‍वर्गउँइले युबै चबै सै चब्‍मैं चाहिं खोंयोंई सिरिब आरे।

51 स्‍वर्गउँइले युबै सोल् लभिंबै चबै सै ङन् ग। चु चबै सै चब्‍मैं खोंयोंई सोरिब्‍मु। चु संसारर्बै म्‍हीमैं सोरिगे बिसी ङजी पिंबै चबै सै ङए जीउ ग।”

52 चु ताँ थेसी यहूदीजगए म्‍हाँजुरी थेबै खलबल तई। चमैंजी गुप्‍त मतलब मुबै नमुना आक्‍होसी बिई, “चु म्‍हीजी ङ्ह्योलाई खैले खिए जीउ चल् भिंम्?” बिई।

53 छ तसी ईशुजी चमैंलाई बिई, “ङजी क्‍ह्रोंसेन्‍ले बिम्, क्‍हेमैंजी ‘म्‍हीए च्‍हए’ से, अथवा ङए से, आचस्‍याँ झाइले ङए को आथुँस्‍याँ क्‍हेमैंए सैं न्‍होंरी जीवन आता।

54 ङए से चब्‍मैं नेरो ङए को थुँब्‍मैंजी खोंयोंई आखाँबै जीवन योंइमु। झाइले आखिरी दिनरी ङजी चमैंलाईन रिल् लभिंब्‍मु,

55 तलेबिस्‍याँ ङए सेन् क्‍ह्रोंसेन्‍बै चबै सै ग, झाइले ङए कोन् क्‍ह्रोंसेन्‍बै थुँबै सै ग।

56 खबजी ङए से चमु, फेरि ङए को थुँमु, च ङ न्‍होंरी टिरिम्, फेरि ङ च न्‍होंरी टिरिम्।

57 खोंयोंई तरिबै परमेश्वर आबाजी ङलाई कुल्‍भिंई, झाइले खिए शक्तिउँइले ङ या खोंयोंई तरिम्। छलेन ङलाई चब्‍मैंजी ङउँइले छाबै खोंयोंई आखाँबै जीवन योंब्‍मु।

58 छ तसी स्‍वर्गउँइले युबै चबै सै ङए जीउ ग। चु क्‍हेमैंए खेजगजी चबै मन्‍ना बिबै चबै सै दों तबा आङीं। क्‍हेमैंए खेजौजी च मन्‍ना चई, दिनाबिले चमैं सिई। तर चु जीवन पिंबै चबै सै चब्‍मैं चाहिं खोंयोंई सोरिम्,” बिई।

59 (ईशुजी च ताँ कफर्नहुम बजारर्बै यहूदीमैंए सभा धिंर ताँ लुभिंब् पिंमा बिब् ग।)

60 चु ताँ थेसी येशूए चेलाजगजै या बिई, “चु लुभिंबै ताँ गाह्रो मु। चु छेरिबै ताँलाई खब्‍जै थेला आखाँ,” बिई।

61 ह्रोंसए चेलामैं सैं आक्‍होल्‍ले गनगन लब् थाहा सेसी येशूजी चमैंलाई बिई, “चु ताँ थेसी क्‍हेमैंलाई पीर पर्दिई वा?

62 छ तस्‍याँ ‘म्‍हीए च्‍ह,’ अथवा ङ, ओसों मुबै क्‍ल्‍होर्न एह्याब् म्रोंस्‍याँ झन् क्‍हेमैंए सैं खै ङ्हाँमु?

63 तर थेद्, जीवन योंबै तरीका खास से-को चसी आङीं, बरु परमेश्वरए आत्‍मा-सैंजी जीवन पिंम्। ङजी क्‍हेमैंलाई बिल् खाँबै च ताँ आत्‍मा-सैंउँइले योंबै जीवनए बारेर्बै ताँ ग।

64 दिलेना क्‍हेमैंए न्‍होंरी कोईजी अझै विश्वास आला,” बिई। तलेबिस्‍याँ खब खब्‍जी विश्वास आला, झाइले खब्‍जी चाहिं खिलाई धोका पिंब्‍मु बिबै ताँ येशूलाई शुरू ओनोंन् थाहा मुला।

65 येशूजी फेरि बिई, “चु कारण ङजी क्‍हेमैंलाई ओसोंन् बिला, ङए आबाजी ङ ङाँर खबै सैं आपिंन् सम्‍म खबै या ङ ङाँर खला आखाँ।”

66 झाइले चु ताँ थेसी येशूए लिली ल्‍हैदिबै ल्‍हे म्‍हीजग खिलाई प्‍यीथेंसी एह्याई।

67 च लिउँइजी येशूजी खिए बाह्र जना मुख्‍य चेलामैंलाई “क्‍हेमैं या ह्याम्‍मा?” बिई।

68 झाइले शिमोन पत्रुसजी बिई, “प्रभु, ङि खब ङाँर ह्याब? खोंयोंई आखाँबै जीवनए बारेर्बै ताँ क्‍हीने मु।

69 परमेश्वरजी कुल्‍भिंबै पवित्र म्‍ही क्‍हीन् ग बिबा विश्वास लसी ङिलाई तोगो थाहा मु,” बिई।

70 ईशुजी चमैंलाई बिई, “ङजी ह्रोंसैन क्‍हेमैं बाह्र जनालाई त्‍हाँई, आङीं वा? दिलेना क्‍हेमैंए न्‍होंरी घ्रि शैतान दों तबै शत्रु मु,” बिई।

71 ईशुजी चु ताँ शिमोन इस्‍करयोतीए च्‍ह यहूदाए बारेरी बिरिला, तलेबिस्‍याँ बाह्र जना मुख्‍य चेला न्‍होंर मुनाबिलेया यहूदाजी प्रभुलाई लिउँइजी धोका पिंमला।

ईशु नेरो चए भाइजग

7

च लिउँइजी ईशुजी गालील अंचल जरे घुम्‍दिई। ईशु यहूदिया अंचल जरे ह्या ह्या आङ्हाँ, तलेबिस्‍याँ चरी यहूदी चिबनाँबजगजी खिलाई सैब् म्‍हैरिला।

2 च बेलार यहूदीजगए अन्‍न थन्‍किदिबै लिउँइजी म्‍हाँदिबै चाड़ खबर होंला।

3 च कारण ईशुए भाइजगजी ईशुलाई बिई, “चु क्‍ल्‍हो प्‍यीसी यहूदिया अंचलर ह्याद् [अथवा चु च्‍युगुथिरी नाँस प्‍यीसी राजधानीर ह्याद्।] चरी क्‍हीए चेलाजगजी क्‍हीजी लबै के म्रोंरिगे।

4 ह्रोंसए मिं चलिदिब् म्‍हैब्‍मैंजी ह्रोंसजी लबै छ्याँबै के आलोथें। छाबन क्‍हीजी लबै अचम्‍म म्‍हाँदिबै के तानलाई थाहा तरिगे,” बिई।

5 ईशुए भाइजगज्‍यै या समेत ईशुए खास केए बारेर आक्‍होसी छ बिई।

6 ईशुजी चमैंलाई बिई, “ङए लागिर ठीक बेला अझै आतइमु। क्‍हेमैंलाई तो बेलार ह्यालेया ठीकन् मु।

7 म्‍हीजगजी क्‍हेमैंलाई हेला लला आखाँ, तर ङलाई हेला लम्, तलेबिस्‍याँ ङजी चमैंए चाल-चलन आछ्याँब् मु बिसी उँइँवाब्रें लम्।

8 क्‍हेमैं चाड़ म्‍हाँदिबर ह्याद्, ङ चाहिं चु चाड़री आह्या, तलेबिस्‍याँ ङए ठीक बेला आतइमु,” बिई।

9 च्‍हौ बिसी ईशु गालीलर्न टिई।

अन्‍न थन्‍किदिसी म्‍हाँदिबै चाड़री ईशु ह्याबा

10 ईशुए भाइजग चाड़र ह्याल् खाँबै लिउँइजी ईशु या खबज्‍यै थाहा आयोंल्‍ले ह्याई।

11 चाड़री यहूदी चिबनाँबजगजी ईशुलाई म्‍हैइनमुला। चमैंजी ङ्युइई, “च खनीर मु?”

12 हूलरी ल्‍हे म्‍हीजगजी ईशुए बारेरी खेमैं खेमैं ताँ लसेन्‍मुला। कोई कोईजी बिमला, “च म्‍ही स्‍वाब मु,” तर कोईजी “आङीं, चजी म्‍हीए म्‍यींर छारो झोंब् ग,” बिमला।

13 दिलेया खबज्‍यै या ईशुए बारेरी बाहिरू ताँ आला, तलेबिस्‍याँ चमैं यहूदी चिबजग म्रोंसी ङ्हींमला।

14 ङ्यीगैंबै चाड़ आधा तबर होंमा, मन्‍दिरर ह्यासी ईशुजी ताँ लुभिंबर होंई।

15 यहूदी चिबजग बेले छक्‍क पर्दिसी “चु म्‍हीजी [ङिए इस्‍कुलर] आखेन्‍ले खैले च्‍हौ ल्‍हे ताँ ह्रए?” बिई।

16 ईशुजी बिई, “ङजी बिबै ताँ ङला आङीं, तर ङलाई कुल्‍भिंबै परमेश्वरला ग।

17 खब म्‍ही परमेश्वरए इच्‍छा अनुसार लब् म्‍हैमु, चजी चु लुभिंबै ताँ परमेश्वरउँइले ङजी पोंम् उ, ङए सैंर्न विचार लसी मात्रे पोंम् बिसी च ह्रोंसन् क्‍होसी थाहा योंब्‍मु।

18 खब म्‍ही ह्रोंसए सैंर्न विचार लसी पोंमु, चजी ह्रोंसए बयान म्‍हैब्‍मु। तर खिलाई कुल्‍भिंबै म्‍हीए बयान म्‍हैब्‍मैं चाहिं ईमानदारी म्‍ही ग। चने बालु छल-कपट बिबै ताँ कत्ति आता।

19 ङ्ह्योए खे मोशाजी क्‍हेमैंलाई धर्मनियम पिंई, आङीं वा? तर क्‍हेमैंजी च नियम खबज्‍यै पालन आला, झन् क्‍हेमैंजी उल्‍टो ङलाई सैब् म्‍हैला।”

20 चर मुबै म्‍हीए हूलजी बिई, “छ बिस्‍याँ क्‍हीलाई मोंजी स्‍यासी क्‍ही सोबाल तना, तलेबिस्‍याँ खबजी या क्‍हीलाई सैबा आम्‍हैइमु।”

21 ईशुजी च जरेबै चिबनाँबने बिई, “ङजी छुट्टी दिनर नबै म्‍हीलाई सल् लभिंमा क्‍हेमैं छक्‍क म्‍हाँदिसी रिस खई,

22 [तर क्‍हेमैंजी या छुट्टी दिनर के लम्। तो के लम् बिस्‍याँ] स्‍योंम्‍बै मोशाजी क्‍हेमैंलाई ‘आमुयुँ कोलो ओलाँजगलाई जीउर्बै चिनु प्‍ह्रेगैंबै दिनरी क्‍याँन्’ बिसी हुकुम ल्‍हैदिइमु। (तर खास गरी मोशा भन्‍दा ओसोंबै खेजगउँइले च चलन खई।) छ तसी प्‍ह्रेगैं युमा छुट्टी दिन तलेया च दिनर्न क्‍हेमैंजी जीउर चिनु क्‍याँम्।

23 छ तसी मोशाजी पिंबै नियम म्‍हाँदिबरी छुट्टी दिनर ह्रोंसए कोलोजगलाई जीउर चिनु थोलेन् तम् बिस्‍याँ झन् ङजी छुट्टी दिनर म्‍हीए जीउलाई पूराले सल् लभिंबै के लसी ङ म्रोंसी तले रिस खई?

24 बाहिरउँइले मात्रे म्रोंसी दोष आल्‍हैदिद्, तर तान ताँ छेनाले विचार लसी ठीक, बेठीक तो मु चन् बिद्,” बिई।

ईशु रक्षा लबै म्रुँ ग उ? बिबै प्रश्‍न

25 कोई यरूशलेमथेंमैंजी बिई, “चिबनाँबजगजी सैब् म्‍हैबै म्‍ही चुन् आङीं वा?

26 ङ्ह्योद्, चु म्‍हीजी खुलाले पोंसेनमु, दिलेया खबै चए विरोधरी तोई आबि। चु रक्षा लबै म्रुँ ख्रीष्‍ट ग बिसी ङ्ह्योए चिबनाँबजगलाई क्‍ह्रोंसेन्‍बै थाहा मु उ तो?

27 तर परमेश्वरजी कुल्‍भिंबै रक्षा लबै म्रुँ चाहिं च खनीउँइले त्‍होंब् जा बिसी खबलाई या थाहा आता, झाइले चु ईशु खनीउँइले त्‍होंइमु बिसी ङ्ह्यो तानलाई थाहा मु। [छ तसी चुम् रक्षा लबै म्रुँ तला आखाँ।]” बिई।

28 तर ईशुजी मन्‍दिररी ताँ लुभिंमा थेबै कैले बिई, “ङ खब जा, फेरि ङ खनीउँइले युब् जा बिसी क्‍हेमैं क्‍ह्रोंसेन्‍ले थाहा मु वा? तर ङ ह्रोंसए इच्‍छाउँइले युबा आङीं। खबजी ङलाई कुल्‍भिंई, खि क्‍ह्रोंसेन मु। खिलाई क्‍हेमैंजी ङो आसे,

29 तर ङजी खिलाई ङो सेम्, तलेबिस्‍याँ ङ खिउँइलेन् युब् ग, झाइले खिजीन् ङलाई कुल्‍भिंब् ग,” बिई।

30 चु ताँ थेसी चर्बै चिबजगजी ईशुलाई क्‍हाबर म्‍हैई, तर खबज्‍यै खिलाई आछुइ, तलेबिस्‍याँ खिए [सिबै] बेला अझै आतला।

31 तर चर मुबै ल्‍हे म्‍हीजगजी खिलाई विश्वास लसी बिई, “रक्षा लबै म्रुँ ख्रीष्‍ट युसी खि अचम्‍म तबै चिनुजगउँइले ङ्ह्योजी खिलाई ङो सेब्‍मु, आङीं वा? तर चु ईशुजी लबै शक्ति मुबै चिनुजग भन्‍दा खबजै ल्‍हे लल् खाँम् उ?” बिसी [ईशु रक्षा लबै म्रुँ ग बिसी विश्वास लई]।

ईशुलाई क्‍हाबरी सिपाही कुल्‍भिंब

32 फरिसी बिबै टोलीमैंजी ईशुए बारेरी म्‍हीए हूलजी खस्‍या खुस्‍युले छाबै ताँ लबा थेई। चु कारण च फरिसी टोलीमैं नेरो मुख्‍य पूजाहारीजौजी क्‍ह्रीसी ईशुलाई क्‍हाबर सिपाहीजग कुल्‍भिंई।

33 ईशुजी चिबनाँबजगने अझै बिई, “तिस्‍या दे सम्‍म ङ क्‍हेमैंने बालु टिब्‍मु, तर च लिउँइजी ङलाई कुल्‍भिंबै आबा ङाँर ह्याब्‍मु।

34 च बेलार्न क्‍हेमैंजी ङलाई म्‍हैब्‍मु, तर ङलाई क्‍हेमैंजी योंरिब आरे, तलेबिस्‍याँ ङ ह्याबै क्‍ल्‍होर क्‍हेमैं ह्याला आखाँ,” बिई।

35 छ तसी यहूदी चिबजौजी खे-खेमैंन् बिई, “चु म्‍ही खनी ह्यासी ङ्ह्योजी योंला आखाँब् जा? अर्को देशर टिबै यहूदीमैं ङाँर ह्यासी अरू जातिमैंलाई लुम् उ?

36 चजी बिइमु, ‘क्‍हेमैं ङलाई म्‍हैब्‍मु, तर योंरिब आरे,’ फेरि ‘ङ ह्याबै क्‍ल्‍होरी क्‍हेमैं ह्याला आखाँ।’ चु छाबै ताँ तो बिब्‍ङें?” बिसी ताँ लई।

खोंयोंई आङ्हारिबै मूल

37 चाड़ए आखिरी दिन तान भन्‍दा मुख्‍य दिन मुला। च दिनर ईशुजी रासी हूलजगलाई कै त्‍येसी बिई, “क्‍यु पिब्‍मैं ङ ङाँर खसी क्‍यु थुँन्।

38 धर्मशास्‍त्रजी बिब् दोंले ङलाई विश्वास लब्‍मैंए सैं न्‍होंउँइले खोंयोंई आङ्हारिबै क्‍यु मूल दों तबै जीवन पिंबै आशीष त्‍होंब्‍मु,” बिई।

39 ईशुजी छाबै ताँ बिमा खास गरी परमेश्वरए आत्‍मा-सैंए बारेर बिला, तलेबिस्‍याँ ईशुलाई विश्वास लब्‍मैंजी तिस्‍यादे लिउँइजी परमेश्वरए आत्‍मा-सैं योंब्‍मु बिसी ईशुलाई ओसोंन थाहा सेई। तर च बेला सम्‍म परमेश्वरजी खिए आत्‍मा-सैंलाई आकुल्‍भिंला, तलेबिस्‍याँ परमेश्वरजी खिए मान योंबै क्‍ल्‍हो [अथवा स्‍वर्गर] ईशुलाई च बेला सम्‍म आबोला।

हूलजौ फूट तबा

40 हूल न्‍होंरी कोईजी ईशुए ताँ थेसी “चु म्‍ही क्‍ह्रोंसेन्‍ले [ख्रीष्‍ट युब् भन्‍दा ओसों युल् त्‍हुबै] परमेश्वरए ताँ पोंबै म्‍ही ग,” बिई।

41 फेरि कोईजी “चम् रक्षा लबै म्रुँ ख्रीष्‍ट ग,” बिई।

तर कोईजी बिई, “ख्रीष्‍ट गालील अंचलउँइले खरिब आरे,

42 तलेबिस्‍याँ धर्मशास्‍त्रजी स्‍योम्‍नन् छ बिसी प्‍ह्रीइमु, ख्रीष्‍ट दाऊद म्रुँए कुलर्ब तब्‍मु, झाइले दाऊदए नाँस बेतलेहेमरी जन्‍म तब्‍मु,” बिई।

43 छले ईशुए बारेरी हूल न्‍होंरी फूट तई।

44 कति जनाजी ईशुलाई क्‍हाबर म्‍हैई, तर खबज्‍यै यो आझोंला।

चिबनाँबजगए अविश्वास

45 ईशुलाई क्‍हाबर कुल्‍भिंबै सिपाहीजग फरिसी नेरो मुख्‍य पूजाहारी ङाँर छलेन एई, झाइले चमैंजी सिपाहीजगलाई बिई, “खोई, क्‍हेमैंजी ईशुलाई तले क्‍हासी आभला?” बिसी ङ्युइई।

46 सिपाहीजगजी बिई, “[चए ताँ थेमा ङिमी छक्‍क पर्दिई।] चजी दोंले अरू खबज्‍यै छाबै छ्याँबै ताँ खोंयोंई आपोंइमु,” बिई।

47 झाइले फरिसीमैंजी बिई, “क्‍हेमैंलाई या चजी छकदिवाई उ तो?

48 तर ङि चिबनाँबजग नेरो फरिसीमैंजी घ्रिज्‍यै या चलाई विश्वास लबा क्‍हेमैंजी म्रोंइमु वा?

49 चु हूल्‌मैं [चलाई विश्वास लम्, तर चमैं] मोशाए धर्मनियम कत्ति आह्रसी परमेश्वरउँइले सराप न्‍होंर पर्दिइमु,” बिई।

50 चमैंए न्‍होंरी ईशुने ओसोंन त्‍होबै निकोदेमस बिबै धर्मगुरु मुला। च निकोदेमसजी अरू चिबनाँबजगलाई बिई,

51 “ङ्ह्योए धर्मनियम अनुसार खबमुले म्‍हीलाई चजी बिबै ताँ आथेन्‍ले, झाइले चजी लबै केए बारेर थाहा आयोंन्‍ले चलाई दोषी ठहर्दिल् खाँम् वा?” बिई।

52 चमैंजी बिई, “हत्तेरी, क्‍ही या गालीलथें वा? धर्मशास्‍त्र छेनाल खेद्, झाइले बल्‍ल क्‍हीलाई गालीलर्बै म्‍ही खबै या परमेश्वरए ताँ पोंभिंबै म्‍ही आता बिबै थाहा योंब्‍मु,” बिसी निकोदेमसलाई बिई।

53 झाइले चमैं तान खेमैंए धिंर ह्याई।

नाठो क्‍लोंबै चमिंरीलाई आछ्याँबै केर स्‍याब

8

ईशु जैतून बिबै डाँडार ह्याई।

2 प्‍हनाउँदों न्‍हाँक्‍कर्न ईशु शहर न्‍होंर खसी मन्‍दिरर एई। तान म्‍हीए हूल खिए छ्योगर्न खागु तई। खिजी कुँसी चमैंलाई ताँ लुभिंबर होंई।

3 च बेला म्‍हीजगजी नाठो क्‍लोंबै चमिंरीलाई फोहोरी के लरिब् स्‍यासी धर्मगुरुमैं नेरो फरिसीमैंजी मन्‍दिरर भसी चलाई हूल उँइँर दोष ल्‍हैदिबर राल् भिंई।

4 चमैंजी ईशुलाई बिई, “गुरु, चु चमिंरी नाठो क्‍लोंबै पिबै के लरिमा म्‍हीजगजी स्‍याई।

5 ङिए धर्मनियमरी मोशाजी छाबै चमिंरीलाई युमाँजी प्रिंसी सैवाल् त्‍हुम् बिसी कानुन पिंइमु। क्‍हीजी चाहिं तो बिमु?” बिई।

6 [ईशुजी च धर्मनियम पालन आलस्‍याँ] चलाई दोष ल्‍हैदिल् खाँम् बिसी चमैंजी चु ङो च्‍हुबै ताँ ईशुलाई बिई, तर ईशुजी कुरसी योरीजी सर प्‍ह्रीई।

7 तर चमैंजी घरि घरि प्रश्‍न ङ्युइसेरो ईशु रासी चमैंलाई बिई, “क्‍हेमैंए न्‍होंरी खबजी आछ्याँबै केकत्ति आलइमु चईन तान भन्‍दा ओसों च चमिंरीलाई युमाँई प्रिंरिगे,” बिई।

8 छ बिब् लिउँई ईशु फेरि कुरसी सर प्‍ह्रीई।

9 ईशुए ताँ थेसी घ्रि घ्रिले, पहिले खिब्‍मैं झाइले अरू तान, छ्युडिह्याई। छ तसी चर रारिबै चमिंरी नेरो ईशु मात्रे मुला।

10 झाइले ईशुजी च चमिंरीलाई ङ्ह्योसी बिई, “ओ नानी, खोई चमैं? क्‍हीलाई दोष ल्‍हैदिब्‍मैं खनी ह्याई? खबज्‍यै या क्‍हीलाई दोषी आठहर्दि वा?” बिई।

11 “अं, हजुर, खबज्‍यै दोषी आठहर्दि,” च चमिंरीजी बिई।

झाइले ईशुजी बिई, “ङज्‍यै या क्‍हीलाई दोष आल्‍हैदि। त्‍हेरो क्‍ही ह्यास्‍याँ तम्, तर फेरि आछ्याँबै के आलद् ओ,” बिई।

ईशु संसारर्बै म्‍हीमैंए सैंर्बै उज्‍यालो ग

12 च लिउँइजी ईशुजी मन्‍दिरर खागु तबै हूलजौलाई बिई, “ङ संसारर्बै म्‍हीमैंए सैंर्बै उज्‍यालो ग। ङए लिली ल्‍हैदिब्‍मैंजी खोंयोंई या सैंर्बै अंध्‍यारोर प्‍ह्रला आत्‍हु, कारण चमैंजी सैंर्बै उज्‍यालो मुबै जीवन योंब्‍मु,” बिई।

13 छ बिब् थेसी फरिसीजगजी ईशुलाई बिई, “क्‍हीजी ह्रोंसए बारेर्न साक्षी पिंना। छ तसी क्‍हीए साक्षी क्‍ह्रोंसेन्‍बै आङीं,” बिई।

14 ईशुजी बिई, “ङजी ङए बारेर्बै साक्षी लनाबिलेया ङए साक्षी क्‍ह्रोंसेन्‍ब ग, तलेबिस्‍याँ ङ खनीउँइले युई, झाइले खनी ह्याब्‍मु, बिसी ङलाई थाहा मु। तर क्‍हेमैंजी ङ खनीउँइले युई झाइले खनी ह्याब्‍मु बिसी थाहा आसेइमु।

15 क्‍हेमैंजी ताँ बाहिरउँइले म्रोंसी छलेन ङलाई दोष ल्‍हैदिमु। ङ खबलाई या दोष आल्‍हैदि।

16 तर दोष ल्‍हैदिस्‍याँ, ङजी ल्‍हैदिबै दोष सत्‍य तब्‍मु, तलेबिस्‍याँ ङ मात्रे आङीं, तर ङलाई कुल्‍भिंबै आबा ङने क्‍ह्रीसी न्‍याय लम्।

17 क्‍हेमैंए धर्मनियम अनुसार म्‍ही ङ्हींए साक्षी क्‍ह्रीइबिस्‍याँ च ताँ क्‍ह्रोंसेन् ठहर्दिम्।

18 ङए बारेर्बै साक्षी पिंबा चाहिं पहिले ङन् ग, झाइले दोस्रो ङलाई कुल्‍भिंबै आबान् ग,” बिई।

19 चमैंजी “क्‍हीए आबा खनीर मु?” बिई।

ईशुजी बिई, “क्‍हेमैंजी न ङलाई ङो सेइमु, न ङए आबालाई ङो सेइमु। खबलाई या आसेइमु। क्‍हेमैंजी ङलाई ङो सेस्‍याँ ङए आबालाई या सेमला,” बिई।

20 ईशुजी चु तान ताँजग मन्‍दिरर्बै पैसा झोंबै बाकस थेंबै कोठार लुभिंला। अझै ईशुलाई खबज्‍यै या आक्‍हा, तलेबिस्‍याँ खिए [सिबै] बेला अझै आतला।

“ङ ह्याबै क्‍ल्‍होरी क्‍हेमैं खला आखाँ” बिबा

21 ईशु फेरि चमैंलाई बिई, “ङ झुइले छ्युडिह्यामु। झाइले क्‍हेमैंजी ङलाई म्‍हैब्‍मु, तर क्‍हेमैं ह्रोंसए आछ्याँबै केए माफ आयोंन्‍ले सिह्याब्‍मु। ङ ह्याबै क्‍ल्‍होरी क्‍हेमैं ह्याला आखाँ,” बिई।

22 छ तमा यहूदी चिबनाँबजगजी खेमैं खेमैं न्‍होंर “तो बिब्‍ङें, छ बिबा? चुजी ह्रोंसलाई ह्रोंसैन सैबर होंई उ तो?” बिई।

23 ईशुजी छले जवाफ पिंई, “क्‍हेमैं प्‍ह्रीउँइबै घ्‍याँउँइले खब ग, ङ चाहिं क्‍होउँइबै घ्‍याँउँइले युब् ग। क्‍हेमैं चु संसारर्बै म्‍हीमैं ग, तर ङ चु संसारर्बै आङीं।

24 छ तसी ङजी छ बिब् ग, क्‍हेमैं ह्रोंसए आछ्याँबै केए माफ आयोंन्‍ले सिह्याब्‍मु। फेरि ‘ङ ङन् ग’ बिसी ङलाई विश्वास आलस्‍याँ, क्‍हेमैं ह्रोंसए आछ्याँबै केए माफ आयोंन्‍ले सिह्याब्‍मु,” बिई।

25 चमैंजी ईशुलाई ङ्युइई, “छ बिस्‍याँ क्‍ही खैबै किसिमबै म्‍ही जा?” बिई। [चमैंजी आक्‍होलेया ईशुजी “ङ ङन् ग” बिमा खिए मतलब परमेश्वरए मिं (प्रस्‍थान ३:१४)।]

ईशुजी छले जवाफ पिंई, “ङजी पहिले शुरू ओनोंन् ङ खैब मु बिसी क्‍हेमैंलाई बिइनमु।

26 क्‍हेमैंए बारेरी ङजी ल्‍हे ताँ बिल् खाँमला, झाइले ल्‍हे दोष ल्‍हैदिल् खाँमला, तर ङलाई कुल्‍भिंबै म्‍ही क्‍ह्रोंसेन्‍ब मु, झाइले चजी लुभिंबै ताँ मात्रे ङजी संसारलाई सुनिदिभिंम्,” बिई।

27 ईशु खिए आबा परमेश्वरए बारेर पोंब् ग बिसी चमैंजी आक्‍होला।

28 छ तमा ईशुजी चमैंलाई बिई, “क्‍हेमैंजी ङ ‘म्‍हीए च्‍हलाई’ [तोक्‍दिबै क्‍ल्‍हो सम्‍म] कुइबै लिउँइजी क्‍हेमैंजी ‘ङ ङन् ग’ बिसी बल्‍ल थाहा सेब्‍मु। झाइले ङ ह्रोंसए खुशीले तोई सै या आला, तर आबाजी ङलाई तो लुभिंइमु च ताँ मात्रे बिई बिसी क्‍हेमैंजी थाहा योंब्‍मु।

29 फेरि ङलाई कुल्‍भिंबै आबा ङने बालु मु, खिजी ङलाई घ्रिन् आवाथेंइमु, तलेबिस्‍याँ ङजी खोंयोंई या खिलाई सैं तोंन् लबै के मात्रे लम्,” बिई।

30 ईशुजी छाबै ताँ बिसी ल्‍हे म्‍हीजी खिलाई विश्वास लई।

छुट्कारा योंबै म्‍हीमैं नेरो केब-नोकर तबै म्‍हीमैं

31 छ तसी ईशुजी खिए फिर विश्वास लबै यहूदीजगलाई बिई, “क्‍हेमैंजी ङजी लुभिंबै ताँलाई ङेंस्‍याँ क्‍हेमैं ङए क्‍ह्रोंसेन्‍बै चेलाजग तब्‍मु।

32 झाइले क्‍ह्रोंसेन्‍बै घ्‍याँ ङो सेसी क्‍हेमैंजी छुट्कारा योंब्‍मु।”

33 तर चमैंजी बिई, “ङि स्‍योम्‍बै अब्राहामए सन्‍तान ग। ङि खोंयोंई या खबए केब-नोकर आतइमु। चु ‘छुट्कारा योंब्‍मु’ बिबा तो जा?” बिसी ङ्युइई।

34 ईशुजी चमैंलाई बिई, “छेन्‍ले याद थेंन्, खबजी आछ्याँबै के लमु चन् छाबै आछ्याँबै केए केब-नोकर तम्।

35 नमुना बिले: केब-नोकर धिं घ्रि न्‍होंरी खोंयोंई टिबै हक आरे, तर च्‍ह चाहिं खोंयोंई या टिल् योंबै हक मु।

36 छ तसी च च्‍हजी [अथवा ङ] क्‍हेमैंलाई छुट्कारा पिंइबिस्‍याँ क्‍हेमैंजी पक्‍का छुट्कारा योंब्‍मु।

37 क्‍हेमैं म्‍ही फिब् अनुसार अब्राहामए सन्‍तान ग बिबा ङलाई थाहा मु, दिनाबिलेया क्‍हेमैं न्‍होंरी ङलाई सैसै ङ्हाँब्‍मैं मु, तलेबिस्‍याँ ङए लुभिंबै ताँ क्‍हेमैंजी थेथे आङ्हाँ।

38 ङ ङए आबा ङाँर मुमा तो तो म्रोंइमु च ताँ ङजी बिम्, छाबन क्‍हेमैंज्‍यै या क्‍हेमैंए आबाउँइले थेबै ताँ लम्,” बिई।

39 चमैंजी ईशुलाई “ङिए आबा-खे अब्राहाम ग,” बिई।

ईशुजी बिई, “तर क्‍हेमैं अब्राहामए खास सन्‍तान ग बिस्‍याँ [क्‍हेमैंए बानी चए बानी दों तसी] चजी लब् दोंलेन क्‍हेमैंज्‍यै या लमला।

40 परमेश्वरउँइले ङजी तो ताँ थेइमु च सत्‍य ताँजग ङजी क्‍हेमैंलाई सुनिदिला, तर क्‍हेमैंजी ङलाई सैवाब् म्‍हैसेन्‍मु। अब्राहामजी छाबै के आलला।

41 तर क्‍हेमैंजी क्‍हेमैंए आबाजी लब् दोंले लसेन्‍मु,” बिई।

चमैंजी बिई, “परमेश्वरन् ङिए घ्रि मात्रेन् आबा ग। खिए साक्‍खै च्‍हमैं ङिन् ग,” बिई।

42 तर ईशुजी बिई, “क्‍हेमैंए आबा क्‍ह्रोंसेन् परमेश्वरन् मुस्‍याँ क्‍हेमैंजी ङलाई प्रेम लमला, तलेबिस्‍याँ ङ परमेश्वरउँइले चुर युब् ग। ङ खिउँइले त्‍होंयुई। ङ ह्रोंसए खुशीले युबा आङीं, तर परमेश्वरजी कुल्‍भिंसी युब् ग।

43 ङजी बिबै ताँजग क्‍हेमैंजी तले आक्‍हो बिसी ङ्युइस्‍याँ क्‍हेमैंजी ङए ताँ थेथे आङ्हाँसेरो खैले क्‍होबा?

44 क्‍हेमैंए आबा शैतानन् ग! क्‍हेमैं चए सन्‍तान तसी क्‍हेमैंए आबाजी बिब् अनुसार क्‍हेमैंजी लब् म्‍हैमु। च शैतान पहिले ओनोंन् ज्‍यानमारा मुला, झाइले क्‍ह्रोंसेन्‍बै ताँलाई खोंयोंई विरोध लइमु, तलेबिस्‍याँ चने सत्‍य ताँ कत्ति आरे। शैतानजी च स्‍युर त्‍येबै ताँ खिन् बिम्, तलेबिस्‍याँ चम् स्‍युर्गु ग, झाइले तान स्‍युर त्‍येब्‍मैंए आबा ग।

45 छ तसी ङजी क्‍ह्रोंसेन्‍बै ताँ बिमा क्‍हेमैं ङए फिरी विश्वास लला आभिं।

46 लु बिद्, क्‍हेमैंए न्‍होंरी खबजी चाहिं ङलाई आछ्याँबै के लना बिसी दोष ल्‍हैदिल् खाँम्? खबज्‍यै या आखाँ। छ तसी ङजी क्‍ह्रोंसेन्‍बै ताँ बिमा तले ङलाई आक्‍वें?

47 परमेश्वरए सन्‍तानजगजी परमेश्वरए ताँ थेम्, तर क्‍हेमैं परमेश्वरए सन्‍तान आङीं, छ तसी परमेश्वरए ताँ थेला आङें,” बिई।

ईशु नेरो अब्राहाम

48 यहूदीमैंजी ईशुलाई बिई, “क्‍ही सामरी जाति दों तबै छुइला आतबै जात ग, झाइले क्‍हीलाई मोंजी स्‍यासी सोबाल तई बिसी ङिजी क्‍ह्रोंसेन्‍बै ताँ बिई, आङीं वा?”

49 ईशुजी बिई, “मोंजी ङलाई आस्‍याइमु। ङ ङए आबालाई मान लम्, तर क्‍हेमैंजी ङलाई म्‍ही आच्‍ही।

50 ङजी ‘ङलाई मान लद्’ आबि। तर म्‍हीजगजी ङलाई म्‍हाँदिरिगे बिबै म्‍ही अर्कोन् मु, झाइले चजी न्‍याय लमा ङउँई पट्टि ल्‍हैदिम्।

51 छेन्‍ले याद थेंन्, ङजी बिब् ङेंब्‍मैं खोंयोंई या आसि,” बिई।

52 यहूदीमैंजी ईशुलाई बिई, “क्‍हीलाई मोंजी स्‍याना बिबा ङिजी तोगो पक्‍का थाहा सेई। ङ्ह्योए खे अब्राहाम सिई, फेरि परमेश्वरए ताँ बिभिंबै म्‍हीजग सिई, तर क्‍ही चाहिं छ बिमु, ‘ङजी बिब् ङेंब्‍मैं खोंयोंई या आसि।’

53 तो, क्‍ही ङ्ह्योए खे अब्राहाम भन्‍दा, फेरि च परमेश्वरए ताँ बिभिंबै म्‍हीमैं भन्‍दा या थेबा वा? क्‍ही ह्रोंसए बारेरी तो बिम्?” बिई।

54 ईशुजी बिई, “ङए खुशीले ‘ङलाई मान लद्’ बिस्‍याँ च मान तोई केर आत्‍हुमला, तर ङलाई मान पिंबै म्‍ही ङए आबान् ग। ङए आबालाईन क्‍हेमैंजी ह्रोंसए परमेश्वर बिम्।

55 दिनाबिलेया क्‍हेमैंजी खिलाई खोंयोंई या ङो आसेइमु, तर ङजी खिलाई ङो सेम्। ङजी खिलाई ‘ङो आसे’ बिस्‍याँ ङई या क्‍हेमैं दों तबै स्‍युर्गुन् तमला। तर ङजी खिलाई छेनाले ङो सेम्, झाइले खिजी बिबै ताँ ङजी ङेंम्।

56 क्‍हेमैंए खे अब्राहामजी ङ चु संसारर युब् म्रोंब्‍मु बिबै थाहा योंसी बेले सैं तोंई। झाइले ङ युब् म्रोंसी सैं तोंई,” बिई।

57 यहूदीजगजी बिई, “क्‍ही ङ्हच्‍यु वर्ष आयुबै म्‍हीजी खैले अब्राहामलाई म्रोंई?” बिई।

58 ईशुजी बिई, “छेन्‍ले याद थेंन्, अब्राहाम फिब् भन्‍दा ओसों या ङ मु” बिई। [ईशुजी छले परमेश्वर दों तब् ग बिसी प्‍हैंई बिसी चमैंजी चलाई ज्‍यान सजाय पिंब् म्‍हैई।]

59 छ तसी चमैंजी सैबर प्रिंले बिसी युमाँजग छेई, तर ईशु छल्‍दिसी मन्‍दिरउँइले त्‍होंह्याई।

जन्‍म ओनोंन् कन तबै म्‍हीलाई ईशुजी सन् लबा

9

ईशु घ्‍याँर प्‍ह्ररिमा जन्‍म ओनोंन् कन तबै म्‍हीलाई म्रोंई।

2 ईशुए चेलामैंजी खिने ङ्युइई, “गुरु, खबए आछ्याँबै केउँइले चु म्‍ही जन्‍म ओनों कन तब् जा? आबा-आमाए आछ्याँबै केजी उ खिए आछ्याँबै केजीन् जा?” बिई।

3 ईशुजी बिई, “चए आछ्याँबै केजी या आङीं, चए आबा-आमाए आछ्याँबै केजी या आङीं, आङीं, खबए आछ्याँबै केज्‍यै या आङीं, तर चए जीउउँइले म्‍हीजगजी परमेश्वरए शक्ति म्रोंरिगे बिसी च कन तब् ग।

4 त्‍हीयाँर्बै उज्‍यालो मुमा के लबै मौका मु। च दोंले ङ चु संसारर मुमा ङलाई कुल्‍भिंबै आबाजी ल्‍हैदिबै केजग ङ्ह्योजी लल् त्‍हुम्। प्‍हनालिउँइजी म्‍हुँइँस तब् दोंले मौका म्‍हयामा खबज्‍यै के लला आखाँ।

5 ङ संसाररी मुमा ङन् संसारर्बै म्‍हीमैंए सैंर्बै उज्‍यालो ग,” बिई।

6 च्‍हौ ताँ बिल् खाँसी ईशुजी सर तु प्राई। झाइले स च्‍येंसी कनए म्‍यींर फोभिंई।

7 झाइले ईशुजी “ह्याद्, झाइले सिलोआम बिबै क्‍यु ह्रार क्‍हीए म्‍यीं ख्रुवाद्,” बिई। [च ह्राए मिंए अर्थ कुल्‍भिंब् ग।] छ तसी च म्‍ही क्‍यु ह्रार ह्यासी ख्रुवाई, झाइले म्‍यीं म्रोंल् खाँब् तसी एखई।

8 चए छिमेकीजग नेरो चलाई ओसोंन ह्रिई प्‍ह्रब् म्रोंब्‍मैंजी ताँ लसी “ह्रिसी टिबै म्‍ही चुन् ग, आङीं वा?” बिई।

9 कोईजी “ओं, ङींबन, चु च म्‍हीन् ग,” बिई, तर अरूमैंजी बिई, “आङीं, च कन दों ब्‍योंब् मात्रे ग।”

छ तसी च म्‍ही खिजी “च ओसों कन तबै म्‍ही ङन् ग,” बिई।

10 चमैंजी “खैले म्‍यीं म्रोंल् खाँब् तई?” बिई।

11 चजी चमैंलाई बिई, “ईशु बिबै म्‍हीजी हिला च्‍येंसी ङए म्‍यींर फोभिंई। झाइले सिलोआम बिबै क्‍यु ह्रार ह्यासी ख्रुद् बिई। छ तसी ङ ह्याई, झाइले ख्रुबै बित्तिकन् ङ म्‍यीं म्रोंल् खाँब् तई,” बिई।

12 चमैंजी “तोगो ईशु खनी ह्याई?” बिसी ङ्युइई।

चजी “तुसी, खनी ह्याई, खनी ह्याई,” बिई।

फरिसीजौजी चु ताँलाई जाँच-बुझ लबा

13-14 ईशुजी हिला च्‍येंसी च म्‍हीलाई म्‍यीं म्रोंल् लबै दिन छुट्टी दिन शनिवार मुला। च बेलारी म्‍हीजगजी च म्‍हीलाई फरिसी बिबै धर्म टोलीमैं ङाँर बोई।

15 छुट्टी दिनर म्‍यीं म्रोंन् लसेरो फरिसीमैंजी चलाई खैले म्‍यीं म्रोंन् लई बिसी फेरि ङ्युइई। चजी चमैंलाई बिई, “ईशुजी ङए म्‍यींर हिला फोभिंई, झाइले ङजी म्‍यीं ख्रुसी म्‍यीं म्रोंल् खाँब् तई,” बिई।

16 कोई कोई फरिसीमैंजी बिई, “चु सन् लबै म्‍ही परमेश्वर तरफउँइले तखबा आङींना, तलेबिस्‍याँ चजी ‘शनिवारए छुट्टी दिनर के आलद्’ बिबै नियमलाई आम्‍हाँदिइमु,” बिई।

तर अरूमैंजी “पापी म्‍हीजी छाबै शक्तिशाली के लल् खाँम्‍मा?” बिई।

छले चमैंए न्‍होंरी मत आक्‍ह्री।

17 छ तसी फेरि तिब्‍ले फरिसीजगजी च सबै म्‍हीलाई ङ्युइई, “च म्‍हीजी क्‍हीए म्‍यीं सन् लभिंई। क्‍हीए विचाररी च खब मुलाई?” बिई।

चजी “च परमेश्वरए ताँ बिभिंबै म्‍ही ग,” बिई।

18 तर यहूदी चिबजगजी “च कन मुला, तोगो म्रोंल् खाँब् तना” बिबै ताँ क्‍वेंला आङें।

19 च कारण च चिबजगजी चए आबा-आमालाई हुइसी ङ्युइई, “चु क्‍हेमैंए च्‍ह वा? क्‍हेमैंजी बिब् दोंले चु च्‍ह जन्‍म ओनोंन् कन मुल् वा? कन मुस्‍याँ चु खैले म्‍यीं म्रोंल् खाँब् तई?” बिई।

20 चए आबा-आमाजी बिई, “ङींबन, चु ङिए च्‍ह ग, चु जन्‍मउँइले कन मुला बिसी थाहा मु।

21 तर चजी खैले तोगोईन म्‍यीं म्रोंल् खाँई, झाइले खबजी चए म्‍यीं सन् लभिंई, च ताँ ङिलाई थाहा आरे। क्‍हेमैंजी चनेन् ङ्युइद् आ। च कोलो आङीं, खिजीन् बिल् खाँम्,” बिई।

22 चिबनाँबजग म्रोंसी डर म्‍हाँदिसेरो चमैंजी छाबै जवाफ पिंई, तलेबिस्‍याँ चिबनाँबजगजी “ख-खबजी ‘ईशुम् रक्षा लबै म्रुँ ग’ बिमु चमैंलाई समाजउँइले त्‍येवाले” बिसी ओसों मत लला।

23 च कारण चए आबा-आमाजी “च कोलो आङीं, चनेन् ङ्युइद्” बिई।

24 छ तसी च जन्‍मउँइले कन तबै म्‍हीलाई फेरि दोस्रो लारी हुइसी चमैंजी बिई, “[क्‍ही ससी म्‍हीलाई आङीं, तर] परमेश्वरलाईन मान लद्, तलेबिस्‍याँ ङिलाई थाहा मु, च म्‍ही क्‍ह्रोंसेन्‍ले आछ्याँबै के लबै म्‍ही ग,” बिई।

25 चजी जवाफ पिंई, “च आछ्याँबै के लबै म्‍ही मु उ आरे च ङजी आसे। ङजी ताँ घ्रि मात्रे सेमु, ङ कन मुला, झाइले तोगो म्रोंल् खाँब् तई,” बिई।

26 चमैंजी फेरि ङ्युइई, “च म्‍हीजी क्‍हीलाई तो लई? खैले चजी क्‍हीए म्‍यीं म्रोंन् लभिंई?” बिई।

27 चजी बिई, “ङजी तलान् बिल् खाँई, तर क्‍हेमैंजी थेला आङें। तोगोम् फेरि तले थेथे ङ्हाँम्? क्‍हेमैं या चए चेला तबै विचार मु उ तो?” बिई।

28 चमैंजी चलाई इज्‍जत वाब् म्‍हैसी बिई, “च म्‍हीए चेला क्‍हीन् ग, ङिम् मोशाए चेलाजग ग।

29 मोशाने प्रि परमेश्वर पोंला बिसी ङिलाई थाहा मु, तर च ईशु चाहिं खनीर्बै म्‍ही जा? च या ङिलाई थाहा आरे,” बिई।

30 च म्‍हीजी बिई, “ओहो! चु खैबै अचम्‍मबै ताँ! च म्‍ही खनीउँइले खबा क्‍हेमैंलाई थाहान् आरे, तर चजी ङए म्‍यीं म्रोंन् लभिंई!

31 परमेश्वरजी आछ्याँबै के लब्‍मैंए ताँ आथे बिबा ङ्ह्योलाई थाहा मु, तर खिलाई मान लब्‍मैं नेरो खिए इच्‍छा अनुसार के लब्‍मैंए ताँ मात्रे थेम्।

32 संसारए शुरूउँइले तिंई सम्‍म जन्‍मउँइले तबै कनलाई खबज्‍यै सन् लई बिबा आथेइमु।

33 छ तसी च परमेश्वरए म्‍ही आङींस्‍याँ खैले सन् लभिंल् खाँमला?” बिई।

34 चमैंजी चलाई, “क्‍ही आछ्याँबै के लबै म्‍हीउँइलेन् फिसी आछ्याँबै केर्न हुर्कुदिई! क्‍ही आछ्याँबै इच्‍छा मुबै म्‍ही मुलेया क्‍हीजी ङि [धर्मगुरुमैंलाईन] अर्ती लुभिंबर होंम्‌मा?” बिसी रिस खसी खेमैंए समाजउँइले त्‍येवाई।

सैंर्बै कन तब्‍मैं

35 चिबनाँबमैंजी च म्‍हीलाई समाजउँइले त्‍येवाई रो बिबै ताँ ईशुजी थेई। छ तसी ईशु च सबै म्‍हीलाई योंसी ताँ लई, “क्‍ही परमेश्वरजी कुल्‍भिंबै ‘म्‍हीए च्‍हलाई’ विश्वास लम्‌मा?” बिई।

36 च म्‍हीजी जवाफ पिंई, “च खब जा, हजुर? ङलाई सेभिंन्। ङ विश्वास लम्,” बिई।

37 ईशुजी बिई, “क्‍हीजी ओसोंन चलाई म्रोंल् खाँइमु, झाइले च म्‍ही क्‍हीने बालु तोगोन् ताँ लरिइमु,” बिई।

38 “प्रभु, ङ विश्वास लम्,” बिसी चजी ईशुलाई फ्‍योई।

39 ईशुजी बिई, “कन म्‍हीमैंजी म्रोंल् खाँरिगे, झाइले म्रोंइमु बिब्‍मैं कन तरिगे बिसी ङ संसाररी न्‍याय लबर युई,” बिई।

40 चर मुबै कोई फरिसीजगजी चु ताँ थेसी “तो, ङिलाई या कनन् ठहर्दिम् वा?” बिई।

41 ईशुजी बिई, “क्‍हेमैं कन मुस्‍याँ दोषी आतमला, तर ङि म्रोंइमु [अथवा ङिम् प्‍ह्रल् त्‍हुबै घ्‍याँ तोन्‍दोरी सेइमु] बिसेरो क्‍हेमैं अझै दोषी मु,” बिई।

क्‍ह्यु खोरए ताँ

10

ईशुजी चमैंलाई बिई, “छेन्‍ले याद थेंन्, क्‍ह्यु खोरर होंबै म्राउँइले आहोंन्‍ले अरू घ्‍याँउँइले होंब्‍मैं ह्यो नेरो डाँकू ग।

2 प्‍ह्रोंछैं चाहिं खोरर्बै म्राउँइले होंम्।

3 प्‍ह्रोंछैंलाई प्‍ह्रोंर्बै पालेजी खोर थोंभिंम्। झाइले प्‍ह्रोंछैंजी ह्रोंसए क्‍ह्युए मिं हुइमा क्‍ह्युजगजी चए कै थेसी ङो सेम्, फेरि चजी चमैंलाई त्‍येसी बाहिरू बोभिंम्।

4 क्‍ह्युजग त्‍होंबै लिउँइजी प्‍ह्रोंछैं ओसों ओसों ह्यामु, झाइले क्‍ह्युजग खिए लिली लिली खम्, तलेबिस्‍याँ क्‍ह्युजगजी प्‍ह्रोंछैंए कै सेम्।

5 प्‍ह्रोंछैं बाहेक अरू खब्‍ज्‍यै हुइलेया क्‍ह्युजग चए लिली आल्‍हैदि, बरु चए कै आसेसी ङ्हींसी भौदिभ्,” बिई।

6 येशूजी चु नमुना यहूदीमैंए चिबनाँबजगलाई बिब् ग, तर चमैंजी चए अर्थ आक्‍हो।

7 छ तसी येशूजी फेरि बिई, “ङै क्‍हेमैंलाई क्‍ह्रोंसेन्‍बै ताँ बिमु, ङन् क्‍ह्युजगए लागिर क्‍ह्यु खोरर्बै म्रा ग।

8 ङ भन्‍दा ओसों युबै [धर्मगुरुमैं] तान ह्यो नेरो डाँकू दों तब् मुला। तर क्‍ह्युजौजी चमैंए ताँ आथे।

9 ङ खास म्रा ग। ङउँइले न्‍होंर होंब्‍मैं तान जुगुदिब्‍मु। चमैं न्‍होंर होंब्‍मु, झाइले बाहिरु त्‍होंसी खर्क योंब्‍मु।

10 ह्योमैं चाहिं ह्योबा, सैबा, झाइले नाश लबै लागिर मात्रे [खोरर न्‍होंर] खम्, तर ङ चाहिं म्‍हीजग सोरिगे अझै खोंयोंई आखाँबै जीवन योंरिगे बिसी युब् ग।

11 “ङ छ्याँबै क्‍ह्युछैं दों तब् ग। छ्याँबै छैंजी ह्रोंसए क्‍ह्यु जुगुदिबै लागिर सिल् त्‍हुनाबिलेया तयार तम्।

12 क्‍ह्यु ङ्ह्योबर थेंबै प्‍ह्रोंछैं खास प्‍ह्रोंछैं आङीं। क्‍ह्युजग ह्रोंसल् आङींसेरो चेंलाई म्रोंस्‍याँ च क्‍ह्युलाई वाथेंसी भौदिह्याम्। छ तमा चेंजी क्‍ह्युजगलाई झम्‍टिदिम्, रोएवाम्, झाइले हिंना बिना लवाम्।

13 थेंबै छैं भौदिम्, तलेबिस्‍याँ च नोकर मात्रे ग। चजी क्‍ह्युए हेरचाहा आला।

14-15 “ङ चाहिं छ्याँबै प्‍ह्रोंछैं दों तब् ग। आबाजी ङलाई ङो सेबा, झाइले ङजी आबालाई ङो सेब् दोंले ङजी ङए क्‍ह्युजगलाई ङो सेम्, फेरि छलेन् ङए क्‍ह्युजगज्‍यै या ङलाई ङो सेम्। ङ क्‍ह्युए लागिर ह्रोंसए सो प्‍यीबरै या तयार मु।

16 चु खोरर आरेबै ङए अरू क्‍ह्युजग या मु, ङजी चमैंलाई या खागु लसी भल् त्‍हुम्। चमैंजी ङए कै थेब्‍मु, झाइले प्‍ह्रोंछैं घ्रिल्‍लाँ बगाल घ्रिन् तब्‍मु।

17 “ङए आबाजी ङलाई माया लम्, तलेबिस्‍याँ ङ फेरि रिबरी चु जीवन सुम्‍पिदिम्।

18 खबज्‍यै ङए जीवनलाई प्‍हेंवाब आङीं, तर ह्रोंसए खुशीजी सुम्‍पिदिब्‍मु। ह्रोंसए जीवन सुम्‍पिदिबै हक ङने मु, झाइले फिर्ता किंबै हक या मु। ङए आबाजी ङलाई पिंबै हुकुम या छाबन् ग,” बिई।

19 चु ताँ थेसी यहूदीमैंए न्‍होंरी फेरि फूट तई।

20 ल्‍हे म्‍हीजी बिई, “चलाई मोंजी स्‍यासी सोबाल् तई। क्‍हेमैं तले चए ताँ थेम्?” बिई।

21 तर अरूजी बिई, “मोंजी स्‍याबै म्‍हीजी छाबै ताँ आला! खनीरै मोंजी कनए म्‍यीं म्रोंन् लल् खाँम् वा?” बिई।

यहूदीजगजी ईशुलाई त्‍याग्‍दिब

22 यरूशलेमरी मन्‍दिरलाई चोखो लबै चाड़ म्‍हाँदिबै बेला खई। च चाड़ सर्खर पर्दिला।

23 ईशु मन्‍दिररी स्‍योम्‍बै सुलेमान म्रुँजी बनिदिबै पिंडी वरिपरि घुम्‍दिरिला।

24 यहूदी चिबनाँबजग चए वरिपरि खागु तसी बिई, “खोंयों सम्‍म क्‍हीजी ङिलाई आबि? क्‍ह्रोंसेन्‍ले ङिलाई बिद्, क्‍ही रक्षा लबै म्रुँ ख्रीष्‍ट ग उ आङींब् जा?” बिई।

25 ईशुजी बि, “ङजी ओसोंन् बिल् खाँइमु, तर क्‍हेमैं विश्वास आला। ङजी तो तो के लइमु, ङए आबाए हकउँइले लइमु। ङजी लबै केजी ङए लागिर प्रमाण पिंइनमु।

26 तर क्‍हेमैंजी ङलाई विश्वास आला, तलेबिस्‍याँ क्‍हेमैं ङए क्‍ह्यु आङीं।

27 ङए क्‍ह्युजी ङए कै थेमु। ङै चमैंलाई सेइमु, झाइले चमैंजी ङलाई सेसी ङए लिली खम्।

28 ङजी चमैंलाई खोंयोंई आखाँबै जीवन पिंम्, झाइले चमैं खोंयोंई या नाश आता। ङए शरण पर्दिसेरो चमैंलाई खब्‍ज्‍यै या प्‍हेंसी फ्रिबोला आखाँ।

29 तलेबिस्‍याँ आबाजी चमैं ङलाई पिंई, झाइले आबा तान भन्‍दा थेब मु। छ तसी ङए आबाए शरणउँइले चमैंलाई खब्‍ज्‍यै या फ्रिबोला आखाँ।

30 आबा नेरो ङ घ्रिन् ग,” बिई।

31 चु ताँ थेसी फेरि यहूदीजगजी ईशुलाई प्रिंबर युमाँ योर छेई।

32 ईशुजी चमैंलाई बिई, “आबाजी ल्‍हैदिबै ल्‍हे छ्याँबै केजग ङजी क्‍हेमैंए उँइँर लइमु। च केजग न्‍होंरी तोए लागिर क्‍हेमैंजी ङलाई युमाँजी प्रिंब् म्‍हैला?” बिई।

33 यहूदीजगजी बिई, “क्‍हीए तोई छ्याँबै केए लागिर आङीं, तर क्‍हीजी परमेश्वरलाई निन्‍दा लबै कारणजी ङिजी क्‍हीलाई युमाँजी प्रिंम्। क्‍ही म्‍हीन् ग, तर क्‍हीजी ह्रोंसलाईन परमेश्वर बिइमु,” बिई।

34 ईशुजी बिई, “क्‍हेमैंए धर्मशास्‍त्रर्बै नियमर छाब् प्‍ह्रीइमु,

‘परमेश्वरजी बिमु, क्‍हेमैं ईश्वरजग ग।’

35 धर्मशास्‍त्र खोंयोंई झुटो आता बिसी ङ्ह्योलाई थाहा मु। छ तसी खबजी परमेश्वरए वचन योंला, चमैंलाईन खिजी ईश्वरजग बिला।

36 ङलाई बिस्‍याँ परमेश्वरजी त्‍हाँसी चु संसारलाई कुल्‍भिंसेरो ङ वचन योंबै म्‍ही भन्‍दा थेब् ग। छ तसी ङजी ‘ङ परमेश्वरए च्‍ह ग’ बिमा क्‍हेमैंजी ङलाई ‘परमेश्वरए निन्‍दा लई’ बिबै खैले दोष ल्‍हैदिल् खाँमु?

37 ङजी ङए आबाजी ल्‍हैदिबै केजग आलस्‍याँ क्‍हेमैंजी ङलाई विश्वास आल्‍लेन् तम्।

38 तर ङजी च केजग लस्‍याँ क्‍हेमैंजी ङलाई विश्वास आलनाबिलेया ङए केजगलाई विश्वास लल् त्‍हुम्। बल्‍ल क्‍हेमैंलाई ‘आबा ङ न्‍होंर मुना, झाइले ङ आबा न्‍होंर मुना’ बिबै ताँ थाहा योंब्‍मु,” बिई।

39 चु ताँ थेसी चमैंजी फेरि ईशुलाई क्‍हाब् म्‍हैई, तर खि चमैंए म्‍हाँजुउँइले उम्‍किदिह्याई।

40 झाइले ईशु यर्दन क्‍योंजाँ यूहन्‍नाजी म्‍हीजगलाई ओसों बप्‍तिस्‍मा पिंबै क्‍ल्‍होर ह्यासी फेरि च ह्युलर टिई।

41 ल्‍हे म्‍ही चर्न ईशु ङाँर खई। चमैंजी बिई, “यूहन्‍नाजी शक्ति मुबै चिनु तबै के तोई आलला, तर तो ताँ चजी चु ईशुए बारेर बिला च तान ताँ क्‍ह्रोंसेन् तइमु,” बिई।

42 चरी ल्‍हे म्‍हीजी ईशुलाई विश्वास लई।

लाजरस सिबा

11

यहूदिया अंचलर्बै बेथानीथें लाजरस बिबै म्‍ही नला। च नाँसरी मरियम नेरो चए आना मार्था टिला।

2 च मरियमजी तिब्‍ले ईशुलाई मान नेरो प्रेम लसी चए प्‍हलीरी छ्याँबै थाँ नाँबै अत्तर तेल युवासी चए क्रपोजी फ्‍योभिंई। च नबै म्‍ही लाजरस मरियमए भाइ मुला।

3 मार्था नेरो मरियमजी, “प्रभु, क्‍हीए दोस्‍ती लाजरस नइमु,” बिबै खबर ईशु ङाँर पिभिंई।

4 चु खबर थेसी ईशुजी बिई, “लाजरस नइमु, तर चु नब्‍जी च आखिररी आसि। तर परमेश्वरए मान तरिगे झाइले परमेश्वरए च्‍हए मान बढिरिगे बिसी च नब् ग,” बिई।

5 ईशुजी मार्था, मरियम नेरो लाजरसलाई बेले माया लमला।

6 दिलेन नबै खबर थेबै लिउँइज्‍यै या च अझै ङ्हींगैं सम्‍म खि टिबै क्‍ल्‍होर्न टिई।

7 च लिउँइजी चजी चेलाजगलाई “त्‍हेरो ङ्ह्यो फेरि यहूदिया अंचलरी एह्याले,” बिई।

8 चेलाजगजी बिई, “गुरु, तेल उयाँन् यहूदी चिबनाँबजगजी क्‍हीलाई युमाँजी प्रिंसी सैब् म्‍हैला। अझै क्‍ही च क्‍ल्‍होर्न ह्याब् म्‍हैल् वा?” बिई।

9 तर ईशुजी बिई, “त्‍हीयाँ प्रेमा बाह्र घण्‍टा तम्, आङीं वा? खब म्‍ही त्‍हीयाँर प्‍ह्रमु, चए प्‍हली आथुरि, तलेबिस्‍याँ चजी चु संसारर्बै उज्‍यालो योंम्।

10 तर म्‍हुँइँसर प्‍ह्रस्‍याँ थुर्मु, तलेबिस्‍याँ म्‍हुँइँसरी चने उज्‍यालो आता,” बिई।

11 च लिउँइजी ईशुजी अझै बिई, “ङ्ह्योए दोस्‍ती लाजरस न्‍हरू च्‍हुइमु। त्‍हेरो ङ चलाई छुरवाबर ह्याम्,” बिई।

12 चेलाजगजी बिई, “प्रभु, च न्‍हरू च्‍हुइब् ग बिस्‍याँ चए नबा खिन् सम्,” बिई।

13 तर ईशुजी बिबै ताँ चाहिं लाजरस सिल् खाँई बिब् मुला, तर चेलामैंए सैंरी लाजरसलाई क्‍ह्रोंसेन न्‍हरू च्‍हुइरिला बिब् म्‍हैंई।

14 च कारण ईशुजी प्रष्‍टले बिभिंई, “लाजरस सिह्याल् खाँई।

15 तर क्‍हेमैंए विश्वास बढिरिगे बिसी ङ च बेलारी चने आरेब् तसी ङलाई खुशी तइमु। छ्यो, त्‍हेरो ङ्ह्यो च ङाँर ह्याले,” बिई।

16 ईशुए चेलाजग न्‍होंरी जौंले बिबै थोमाजी अर्को चेलामैंलाई छ बिई, “ङ्ह्यो तानन् गुरुने प्रि ह्याले। सिल् त्‍हुनाबिलेया खिने सिले,” बिसी [चमैं ईशुने ह्याई]।

ईशुजी मार्था नेरो मरियमलाई सैं क्‍होल् लभिंब

17 येशू यहूदिया अंचलर फेखमा लाजरस प्‍हासी प्‍लीगैं तल् खाँला।

18 राजधानी यरूसलेमउँइले बेथानी नाँस ह्याब कोश घ्रि मात्रे मुला।

19 छ तसी ल्‍हे यहूदीजग मार्था नेरो मरियमलाई भाइए सिह्याबै दुःखलाई सैं क्‍होल् लभिंबर चमैंने त्‍होबर खला।

20 येशू खसेन्‌मु बिबै ताँ थेसी मार्था घ्‍याँर्न येशूने त्‍होबर ह्याई, तर मरियम धिंर्न टिई।

21 मार्थाजी येशूलाई त्‍होसी बिई, “प्रभु, क्‍ही चुर्न मुस्‍याँ ङए भाइ आसिमला।

22 दिलेया तोगोन् ङलाई थाहा मु, क्‍हीजी परमेश्वरने तो ह्रिमु च सै परमेश्वरजी पिंब्‍मु,” बिई।

23 येशूजी चलाई, “क्‍हीए भाइ फेरि रिब्‍मु,” बिई।

24 मार्थाजी बिई, “तान म्‍ही फेरि रिबै आखिरी दिनरी च रिम् बिबा ङलाई थाहा मु,” बिई।

25 येशूजी चलाई बिई, “सिब्‍मैंलाई रिल् लभिंबै म्‍ही ङन् ग। फेरि म्‍हीजगलाई च लिउँइजी खोंयोंई आखाँबै जीवन पिंबै म्‍ही ङन् ग। ङलाई विश्वास लब्‍मैं खब् मुले सिनाबिलेया रिब्‍मु,

26 झाइले ङलाई विश्वास लब्‍मैं सोगोंन् मुस्‍याँ च खोंयोंई या सिरिब आरे। चु ताँ क्‍ही विश्वास लम्‌मा?” बिई।

27 चजी बिई, “ओं प्रभु, क्‍ही परमेश्वरए च्‍ह तसी संसारर युल् त्‍हुबै रक्षा लबै म्रुँ ख्रीष्‍ट ग बिसी ङ विश्वास लम्,” बिई।

28 च्‍हौ बिसी मार्था धिंर एई। झाइले चजी सुटुक्‍कले मरियमलाई हुइसी “गुरु खसी क्‍हीलाई म्‍हैइमु,” बिई।

29 चु ताँ थेबै बित्तिकन् मरियम येशूने त्‍होबर क्‍ह्योह्याई।

30 येशू अझै नाँसर आफेखला, तर मार्थाने त्‍होबै क्‍ल्‍होर्न अझै मुला।

31 मरियमलाई सैं क्‍होल् लभिंबर धिंर खागु तबै यहूदीजगज्‍यै या मरियमलाई आत्‍हुर्ले ह्याब् म्रोंसी छगोंर क्रोबर ह्याई उ बिसी तान म्‍ही चए लिली ल्‍हौदिई।

32 येशू ङाँर खबै बित्तिकन् मरियमजी येशूए प्‍हली फ्‍योसी “प्रभु, क्‍ही चुर मुस्‍याँ ङए भाइ आसिमला,” बिई।

33 येशूजी चलाई क्रोरिब् म्रोंई, फेरि चने खबै यहूदीजगै या क्रोरिब् म्रोंई। चमैं म्रोंसी येशू बेले सैं नसी येशूए ल्‍यी अन्‍यारो तई।

34 झाइले येशूजी चमैंलाई ङ्युइई, “क्‍हेमैंजी चलाई खब् छर प्‍हाथेंइमु?” बिई।

चमैंजी “खसी ङ्ह्योद्, प्रभु,” बिई।

35 येशू क्रोई।

36 छ तमा यहूदीजगजी “ङ्ह्योत्ती, चजी चलाई कति ल्‍हे माया खना,” बिई।

37 तर कोई कोईजी बिई, “चुम् कनए म्‍यीं म्रोंन् लबै म्‍ही, आङीं वा? छ तसी चुजी लाजरसलाई कालउँइले तले जुगुदिभिंला आखाँला?” बिई।

लाजरसलाई रिल् लभिंबा

38 अझै येशू सैं नई। झाइले छर (चिहानर) ह्याई। च छ उ [गुफा] मुला। झाइले च छए सुँरी थेबै युमाँजी हुथेंला।

39 येशूजी च छए सुँर हुबै युमाँलाई स्‍योवाद् बिसी ल्‍हैदिई, तर सिह्याबै म्‍हीए दिदी मार्थाजी बिई, “ओ प्रभु, चलाई प्‍हासी तियाँ प्‍लीगैं तई। आछ्याँबै थाँ नाँम्,” बिई।

40 येशूजी चलाई बिई, “विश्वास लस्‍याँ क्‍हीजी परमेश्वरए शक्‍ति म्रोंब्‍मु बिसी ङजी आबिइमु वा?” बिई।

41 म्‍हीजगजी युमाँ स्‍योवाई। येशूजी मुउँई ङ्ह्योसी बिई, “धन्‍यवाद मु, आबा, तलेबिस्‍याँ क्‍हीजी ङए ताँ थेइमु बिसी ङलाई थाहा मु!

42 चुर्बै म्‍हीमैंजी क्‍हीजी ङलाई कुल्‍भिंइमु बिबा विश्वास लरिगे बिसी ङजी चु ताँ बिई, तर क्‍हीजी ङए ताँ खोंयोंई या थेम् बिसी ङलाई थाहा मु,” बिई।

43 च्‍हौ ताँ बिल् खाँबै लिउँइजी येशूजी थेबै कैले हुइई, “लाजरस, बाहिरू खो।”

44 झाइले च सिह्याबै म्‍ही बाहिरू त्‍होंखई। चए प्‍हलीउँइले क्रर सम्‍म सिबै लिउँइजी बेर्दिबै क्‍वेंजी (लिगा अथवा ट्ही क्‍वेंजी) म्‍हुरिथेंला। येशूजी चर्बै म्‍हीजगलाई “च क्‍वें प्‍लभिंन्, चलाई ह्याल् भिंन्,” बिई।

ईशुलाई सैबै मत

(मत्ती २६:१-५; मर्कूस १४:१-२; लूका २२:१-२)

45 मरियमने त्‍होबर खबै ल्‍हे यहूदीजगजी चु के म्रोंसी ईशुलाई विश्वास लई।

46 तर कतिजनाजी चाहिं फरिसीजग ङाँर ह्यासी ईशुजी लबै तान के सुनिदिई।

47 छ तमा फरिसीजग नेरो मुख्‍य पूजाहारीजगजी थेबै सभाने क्‍ह्रीसी बिई, “त्‍हेरो ङ्ह्योजी तो लबा? चु म्‍हीजी एकदम शक्तिशाली के लसेन्‍मु।

48 छले ङ्ह्योजी चलाई छान लरिल् भिंस्‍याँ, तानन्‍न चलाई विश्वास लसी म्रुँ लब्‍मु। [ङ्ह्योजी च अर्को म्रुँ लबै इच्‍छालाई आरोक्‍दिस्‍याँ] रोमी सरकारजी ङ्ह्योए देशए फिरी अझै लडाईं लब्‍मु। झाइले ङ्ह्योए मन्‍दिरलाई फुवासी चमैंजी ङ्ह्यो यहूदी जातिलाई या नाश लब्‍मु,” बिई।

49 चमैंए म्‍हाँजुरी च सालरी तबै प्रधान पूजाहारी कैयाफास बिबै म्‍ही मुला। चजी बिई, “क्‍हेमैं कत्ति आक्‍हो!

50 पूरा जाति नाश तब् भन्‍दा चमैंए लागिर म्‍ही घ्रि सिबा ठीक मु बिबै ताँ क्‍हेमैं आक्‍हो वा?” बिई।

51 चु ताँ खास गरी ह्रोंसजीन् बिबा आङीं, तलेबिस्‍याँ च सालरी प्रधान पूजाहारी तसेरो चजी परमेश्वरए ताँ पोंब् ग। छ तसी [भित्री मतलब आक्‍होलेया] चजी “यहूदी जातिए लागिर ईशु सिल् त्‍हुम्” ओसों बिवाई।

52 (झाइले चमैंए लागिर मात्रे आङीं, तर परमेश्वरए तान झाई-माई मुबै म्‍हीमैं खागु लसी घ्रिन् लबै लागिर ईशु सिल् त्‍हुमला।)

53 चु कारण च दिनउँइले यहूदी चिबनाँबजगजी ईशुलाई सैबै जुक्ति लबर होंई।

54 छ तसी ईशु यहूदीमैंए उँइँर म्रोंन्‍ले खैचिचीले आप्‍ह्रला, तर यरूशलेम प्‍यीसी म्‍ही आटिबै एरिया चेंदोंबै इफ्राइम बिबै बजारर ह्याई। चर्न ह्रोंसए चेलाजगने टिई।

55 यहूदीजगए क्‍ह्यु सैबै चाड़ तबि छेला। छ तसी नाँस नाँसर्बै ल्‍हे म्‍हीमैं ह्रोंस-ह्रोंसलाई चोखो लबरी यरूशलेम ह्याई।

56 चमैंजी ईशुलाई म्‍हैनमुला, झाइले मन्‍दिररी खागु तमा खेमैं खेमैंन् “क्‍हीला तो विचार मु हाँ? क्‍ह्रोंसेन् च म्‍ही चु चाड़री आखा उ, आङीं वा?” बिई।

57 मुख्‍य पूजाहारीजग नेरो फरिसी टोलीर्बै गुरुजगजी ईशुलाई क्‍हाब् म्‍हैला। चु कारण चमैंजी “खब्‍जी ईशु टिबै क्‍ल्‍हो थाहा सेमु, चजी खबर भल् त्‍हुम्,” बिसी हुकुम पिंला।

ईशुलाई मान लबर मरियमजी अत्तर तेल युबा

(मत्ती २६:६-१३; मर्कूस १४:३-९)

12

क्‍ह्यु सैबै चाड़ ट्हुगैं ओसों ईशु बेथानी नाँसर एह्याई। ईशुजी सिबउँइले रिल् लभिंबै लाजरस चर्न टिमला।

2 ईशु खसेरो चमैंजी चबै सै तयार लई। मार्थाजी कैं च्‍हुमला, झाइले म्‍हीमैंए न्‍होंरी लाजरस ईशुने बालुन् चबर कुँमला।

3 च बेलार्न मरियमजी बेले महंगो जटामंसीए अत्तर तेल तिम्‍नादे ईशुए प्‍हलीर युवासी खिए क्रपोजी फ्‍योई। धिं भरि च तेलए छ्याँबै थाँ नाँई।

4 ईशुए चेला यहूदा इस्‍करयोती चर मुला। (चजी तिस्‍यादे लिउँई ईशुलाई धोका लसी शत्रुजगए योर पिंमला।) चजी बिई,

5 “चु अत्तर तेल म्‍ही घ्रिए तिदींबै तलब जतिरी चुँल् खाँमला। झाइले च म्‍हुई गरीबमैंलाई च्‍हुभिंस्‍याँ तमला। तले छ आला?” बिई।

6 चजी गरीबमैंलाई वास्‍ता लसी आङीं, तर ह्यो तसी छ बिब् ग। चम् ईशुए चेलामैंए कोशाधक्ष मुला, तर ह्रोंसए लागिर पैसा ट्हुइब्रें लमला।

7 तर ईशुजी बिई, “भो, भो, लरिगे! ङलाई प्‍हाबै दिन तयार लबै लागिर चजी छान लई।

8 गरीबमैं खोंयोंई या क्‍हेमैंने बालुन् तम्, तर ङ खोंयोंई या आता,” बिई।

लाजरसलाई सैबै मत

9 ईशु बेथानी नाँसर मु बिब् थेसी ल्‍हे यहूदीजग चर खई। चमैं ईशुलाई ङ्ह्योब मात्रे आङीं, तर ईशुजी सिबउँइले रिल् लभिंबै लाजरसलाई या ङ्ह्योबर खला।

10 छ तमा मुख्‍य पूजाहारीमैंजी लाजरसलाई समेत सैबै जुक्ति लबर होंई,

11 तलेबिस्‍याँ चजी लमा ल्‍हे यहूदीमैंजी ह्रोंसए धर्मगुरुलाई प्‍यीवासी ईशुलाई विश्वास लबर होंला।

यरूशलेमर खमा ईशुलाई लबै थेबै मान

(मत्ती २१:१-११; मर्कूस ११:१-११; लूका १९:२८-४०)

12 च प्‍हनाउँदों क्‍ह्यु सैबै चाड़र खबै हूलजगजी ईशु यरूशलेमरी खइनमु बिब् थेई।

13 छ तमा चमैं सिं धुँए हाँगा छेसी कै त्‍येसी छ बि-बिई ईशुलाई तेंबर ह्याई, “जय, जय! परमेश्वरजी कुल्‍भिंबै म्‍ही जय तरिगे! इस्राएलर्बै म्रुँए जय तरिगे,” बिई।

14 ईशुजी गधा झज योंसी चर्न क्रेई। धर्मशास्‍त्ररै या छाबन प्‍ह्रीथेंइमु,

15 “परमेश्वरए त्‍हाँबै यरूशलेम शहरर टिब्‍मैं आङ्हींन्!

ङ्ह्योद्, क्‍हेमैंए म्रुँ खइनमु!

गधाए झजए फिर क्रेसी खइनमु,”

बिसी प्‍ह्रीइमु।

16 च बेलार ईशुए चेलामैंजी धर्मशास्‍त्रर बिबै ताँ आचीसी छाबै मान लबै मतलब आक्‍हो, तर ईशु स्‍वर्गर रिवाल् खाँबै लिउँइजी चमैंजी “धर्मशास्‍त्ररी छाबै ताँ ईशुए बारेर प्‍ह्रीना, झाइले ईशुलाई म्‍हीजगजी छले मान लई,” बिसी चीई।

17 ईशुजी सिह्याबै लाजरसलाई छउँइले (अथवा चिहानउँइले) ट्हुइसी रिल् लभिंब् म्रोंबै म्‍हीजगजी च ताँ तानलाई बिरिला।

18 छ तसी च्‍हौ थेबै म्‍ही हूलजी ईशुए शक्ति मुबै च केए बारेर्बै ताँ थेसी चलाई तेंबर खला।

19 हूलजी छाबै मान लब् म्रोंसी फरिसीजग खेमैं न्‍होंर बिई, “खोई, ङ्ह्योजी तोई लला आखाँ। ङ्ह्योत्ती, तान म्‍हीमैं चए लिली ल्‍हैदिह्याल् खाँना,” बिई।

अरू जातर्बै म्‍हीजगजी ईशुलाई म्‍हैबा

20 चाड़ म्‍हाँदिबर यरूशलेम शहरर खबै म्‍हीमैं न्‍होंरी कोई कोई ग्रीस देशर्बै म्‍हीमैं मुला।

21 चमैंजी गालीलर्बै बेत्‍सैदाथें फिलिप ङाँर खसी “हजुर, ङि ईशुने ताँ लल् योंम् उ आयों?” बिई।

22 फिलिपजी ह्यासी अन्‍द्रियासने सल्‍लाह लई, झाइले च चेलामैं ङ्हींना ङ्हींन् ह्यासी ईशुलाई चु बिन्‍ती बिभिंई।

23 ईशुजी चमैंलाई बिई, “ङजी, अथवा ‘म्‍हीए च्‍हजी’, थेबै मान योंबै बेला तखइमु।

24 तर पहिले ङ सिल् त्‍हुम्। छाबै नमुना थेद्: छेन्‍ले याद थेंन्, गहुँए फुँ तिफुँ सर प्‍लुसी आतिस्‍याँ च छलेन् घ्रिन् टिम्। तर सर प्‍लुसी तिस्‍याँ च होसी अन्‍न ल्‍हेन् उब्‍जा तम्। [च दोंलेन् ल्‍हे म्‍हीजगलाई परमेश्वर ङाँर बोबै लागिर ङ पहिले सिल् त्‍हुम्।]

25 फेरि क्‍हेमैं न्‍होंरी खबजी ह्रोंसलाई जुगुदिदि ङ्हाँमु, च नाश तह्याम्। तर खबजी चु संसारर्बै जीवन जुगुदिबै इच्‍छा आला, चजी खोंयोंई आखाँबै जीवन योंब्‍मु।

26 “च अरू देशर्बै म्‍हीजगलाई छान् बिद्: ङए सेवा लला ङ्हाँब्‍मैंजी ङ दोंलेन् प्‍ह्रल् त्‍हुम्। छ तमा खनीर ङ टिमु चर्न ङए सेवा लब्‍मैं या ङने बालुन् तब्‍मु। ङए सेवा लब्‍मैंलाईन ङए आबाज्‍यै या मान लब्‍मु,” बिई।

ईशुजी ह्रोंस सिबै बारेर बिबा

27 “तोगो ङए सैंरी थेबै दुःख मु। दिलेया ङजी, ‘ओ आबा, चु बेलार्बै दुःख ङउँइले स्‍योभिंन्’ बिम्‌मा? आङीं, तलेबिस्‍याँ च दुःख नोबर ङ युब् ग।

28 बरु ङजी छले बिम्, ‘ओ आबा, चु बेलार क्‍हीए मिंए मान तल् भिंन्,’” बिई।

झाइले स्‍वर्गउँइले छाबै कै युई, “ङजी ङए मिंलाई मान तल् भिंइमु, झाइले फेरि या तल् भिंब्‍मु,” बिई।

29 चर रारिबै कोई कोई म्‍हीमैंजी च आवाज थेसी “मु ङ्हेई,” बिई, तर अरूमैंजी “ईशुने बालु स्‍वर्गदूत पोंई,” बिई।

30 तर ईशुजी चमैंलाई बिई, “चु कै ङए लागिर पोंब आङीं, तर क्‍हेमैंजी थेरिगे बिसी बिब् ग।

31 तलेबिस्‍याँ त्‍हेरो संसारर्बै म्‍हीमैंलाई बेठीक ठहर्दिसी सजाय पिंबै बेला खब्‍मु। त्‍हेरो चु संसारर्बै [शैतान बिबै] मूलीलाई ल्‍हावाबै बेला खब्‍मु।

32 तर ङलाई बिस्‍याँ म्‍हीजगजी पृथ्‍वीउँइले कैंडु कुइवाब्‍मु। झाइले [तो जात मुलेया] तान म्‍हीलाई ङजी ङ ङाँर चैंब्‍मु,” बिई।

33 छले ईशुजी ह्रोंस [क्रूसर टाँइदिसी] सिबै बारेरी बिई।

34 हूलजी बिई, “ङ्ह्योए धर्मनियमजी बिइमु ‘रक्षा लबै म्रुँ ख्रीष्‍ट [अथवा खास “म्‍हीए च्‍ह”] खोंयोंई या सोरिम्,’ बिबा प्‍ह्रीथेंइमु। छ तसी क्‍हीलाई, अथवा ‘म्‍हीए च्‍हलाई,’ म्‍हीमैंजी कुइसी सैवाब्‍मु बिबा क्‍हीजी तले बिब् जा? खैबै खालर्बै ‘म्‍हीए च्‍हए’ बारेर क्‍हीजी बिमु?” बिई।

35 ईशुजी जवाफ पिंई, “तिस्‍यादे सम्‍म क्‍हेमैंए म्‍हाँजुरी उज्‍यालो [अथवा ङ] तम्। अंध्‍यारो क्‍हेमैंलाई आपर्दिरिगे बिसी च उज्‍यालो क्‍हेमैंने मुन् सम्‍म छेन्‍ले प्‍ह्रद् [अथवा ङलाई विश्वास लद्]। तलेबिस्‍याँ अंध्‍यारोर प्‍ह्रब्‍मैं खनी ह्याब, खनी ह्याब, बिसी थाहा आसे।

36 छ तसी क्‍हेमैं उज्‍यालो फैलिदिभिंबै म्‍हीमैं तरिगे बिसी ङए उज्‍यालो मुन् सम्‍म ङलाई विश्वास लद्,” बिई।

ईशुलाई विश्वास आलबै यहूदीमैं

च्‍हौ बिसी ईशु च क्‍ल्‍हो प्‍यीसी चमैंजी आम्रोंन्‍ले ह्याई।

37 ईशुजी चमैंए उँइँर्न च्‍हौ ल्‍हे शक्ति मुबै केजग लनाबिलेया चमैंजी ईशुलाई विश्वास आला।

38 परमेश्वरए ताँ बिभिंबै स्‍योंम्‍बै म्‍ही यशैयाहजी बिबै ताँ पूरा तबरी छ तई। यशैयाहजी स्‍योंम्‍नन् छले प्‍ह्रीथेंला:

“ओ प्रभु परमेश्वर! ङिजी बिबै ताँ खबज्‍यै आक्‍वें,

फेरि खबलाई क्‍हीजी शक्ति मुबै के उँइँभिंला,

[चमैंज्‍यै या अझै क्‍हीए बारेर क्‍होला आङें]।”

39 छले चमैंजी विश्वास लला आखाँ, कारण यशैयाहजी फेरि प्‍ह्रीथेंइमु,

40 “चमैं म्‍यीं आम्रोंब्,

झाइले चमैंए सैं तोई आक्‍होब् तरिगे बिसी

परमेश्वरजी चमैंलाई कनमैं दों लवाइमु,

फेरि चमैंए सैं साह्रो लवाइमु।

परमेश्वरजी तले छ लई बिस्‍याँ,

‘चमैं सैं साह्रो तसी ङ ङाँर आखरिगे,

झाइले आखसेरो चमैं ङउँइले आसरिगे,’ बिब् ग।”

41 ईशुए थेबै शक्ति मुबै मान म्रोंसी स्‍योम्‍बै यशैयाहजी ईशुए बारेरी चु छाबै ताँ प्‍ह्रीथेंला।

42 दिनाबिलेया च बेलार्न ल्‍हे यहूदी चिबजगजी ईशुलाई विश्वास लला, तर चमैं फरिसीजगए डर म्‍हाँदिसी “यहूदीमैंए सभा धिंजगउँइले नेरो समाजउँइले चमैंजी ङलाई आस्‍योवारिगे” बिसी ह्रोंसजी लबै विश्वास खुलाले आबिला।

43 चमैं परमेश्वरउँइले आङीं, तर म्‍हीजगउँइले छ्याँबै बयान म्‍हैला।

44 ईशुजी तानन्‍न थेल्‍ले थेबै कैजी बिई, “ङलाई विश्वास लब्‍मैंजी ङलाई मात्रे आङीं तर ङलाई कुल्‍भिंबै आबालाई या विश्वास लम्।

45 च दोंलेन् ङलाई म्रोंब्‍मैंजी ङलाई कुल्‍भिंबै आबालाई या म्रोंम्।

46 म्‍हीए सैंर्बै उज्‍यालो ङन् ग। ङलाई विश्वास लब्‍मैं जति सैं अंध्‍यारो आतरिगे बिसी ङ चु संसारर युई।

47 खबजी ङए ताँ थेसी आम्‍हाँदि ङजी चमैंलाई दोष आल्‍हैदि, तलेबिस्‍याँ ङजी संसारर्बै म्‍हीजगलाई दोष ल्‍हैदिबर युब आङीं, तर जुगुदिभिंबर युब् ग।

48 तर सब्‍जी ङलाई त्‍याग्‍दिम् झाइले ङजी बिबै ताँ आङें चलाई दोष ल्‍हैदिब्‍मु। चु संसारर्बै आखिरी दिन, अथवा न्‍याय लबै दिनरी, ङजी बिबै ताँजीन् दोष ल्‍हैदिब्‍मु।

49 चु ताँ सत्‍य मु तलेबिस्‍याँ ङजी चु ताँ ह्रोंसए सैंर्न विचार लसी बिबा आङीं, तर ङलाई कुल्‍भिंबै आबाजी ल्‍हैदिब अनुसार ङजी बिब् ग।

50 ङजी तो बिला चन् आबाजी ल्‍हैदिबै ताँ ग, तलेबिस्‍याँ ङए आबाए आज्ञाउँइले म्‍हीजगजी खोंयोंई आखाँबै जीवन योंम् बिसी ङलाई थाहा मु।”

ईशुजी चेलामैंए प्‍हली ख्रुबा

13

क्‍ह्यु सैबै चाड़ खबर होंला। संसार प्‍यीसी खिए आबा ङाँर एह्याबै बेला तखइमु बिबा ईशुजी थाहा योंई। संसारर मुबै खिए चेलामैंलाई ईशुजी खोंयोंई या माया लमला, अझै तोगो आखिरी सम्‍म खिजी चमैंलाई पूरा माया लई।

2 ईशु ह्रोंसए चेलाजगने नेसर्बै चब् चरिला। (शैतानजी ओसोंन इस्‍करयोतथें शिमोनए च्‍ह यहूदाए सैं न्‍होंर ईशुलाई धोका पिंबै विचार थेंल् खाँला।)

3 परमेश्वरजी खिलाई पूरा हक पिंइमु बिबै ताँ ईशुलाई थाहा मुला। झाइले खि परमेश्वरउँइले युसी फेरि परमेश्वर ङाँर्न एह्याब्‍मु बिबै ताँ या ईशुलाई थाहा मुला।

4 छ तमा ईशु चबै क्‍ल्‍होउँइले रिई, झाइले बाहिरूबै क्‍वेंजग प्‍लिसी क्रेर ह्रिंग्‍यो पछ्यौरा बेर्दिई।

5 झाइले खिजी भाँडोर क्‍यु झोंसी चेलाजगए प्‍हली ख्रुबर होंई। झाइले क्रेर बेर्दिबै पछ्यौराजी फ्‍योभिंई। [च प्‍हली ख्रुबै के नोकरजी लल् त्‍हुबै के मुला। नोकर आरेसेरो चेलाजगजी ख्रुभिंल् त्‍हुमला, तर चमैंजी आख्रुभिंसेरो ईशुजी नोकरए क्‍ल्‍हो किंसी चमैंए प्‍हली ख्रुभिंला।]

6 ईशुजी शिमोन पत्रुसए प्‍हली ख्रुबर होंमा पत्रुसजी [बेले पिसी] बिई, “प्रभु, क्‍हीजी ङए प्‍हली ख्रुबा आता,” बिई।

7 ईशुजी चलाई, “ङजी तो लइमु क्‍हीजी तोगो आक्‍हो, तर लिउँइजी क्‍होब्‍मु,” बिई।

8 पत्रुसजी अझै बिई, “क्‍हीजी खोंयोंई या ङए प्‍हली ख्रुबा आता,” बिई।

ईशुजी जवाफ पिंई, “ङजी क्‍हीलाई आख्रुस्‍याँ त्‍हेरो क्‍ही ङए चेला आता,” बिई।

9 शिमोन पत्रुसजी बिई, “छ बिस्‍याँ प्रभु, ङए प्‍हली मात्रे आङीं तर यो नेरो क्र समेत ख्रुभिंन्,” बिई।

10 ईशुजी बिई, “ओसोंन ख्रुबै म्‍हीजी प्‍हली बाहेक फेरि अरू तोई ख्रुला आत्‍हु, तलेबिस्‍याँ चए जीउ पूरा शुद्ध तई। क्‍हेमैं शुद्ध मु, तर ‘तान शुद्ध मु’ बिला आखाँ,” बिई।

11 (खब्‍जी खिलाई धोका पिंबर होंला चलाई ईशुजी ओसोंन थाहा सेला। चु कारण ईशुजी “‘तान शुद्ध मु’ बिला आखाँ,” बिई।)

12 छले चजी चमैंए प्‍हली ख्रुल् खाँबै लिउँइजी खिए बाहिरू क्‍वें खिसी चबै क्‍ल्‍होर फेरि चब चबर कुँई। झाइले चजी बिई, “ङजी क्‍हेमैंए प्‍हली तले ख्रुए बिसी क्‍हेमैंजी क्‍होई वा?

13 क्‍हेमैंजी ङलाई गुरु, नेरो प्रभु, बिसी हुइमु। चु ताँ या ठीकन् ग, तलेबिस्‍याँ ङ छाबन् ग।

14 क्‍हेमैंए प्रभु नेरो गुरु मुनाबिले ङजी क्‍हेमैंए प्‍हली ख्रुइबिस्‍याँ क्‍हेमैंज्‍यै या सेवा लसी घ्रिजी अर्कोए प्‍हली ख्रुल् त्‍हुम्।

15 ङजी लब् दोंले क्‍हेमैंज्‍यै या छान लरिगे बिसी ङजी चु नमुना उँइँब् ग।

16 छेन्‍ले याद थेंन्, मालिक भन्‍दा नोकर थेब आता, झाइले कटवाले चाहिं चलाई कुल्‍भिंबै म्‍ही भन्‍दा थेब आता।

17 क्‍हेमैंजी चु ताँ क्‍होसी छाबै हिसाबले [ङजी लब् दोंले क्‍हेमैंजी अरूए लागिर] के लस्‍याँ क्‍हेमैं भाग्‍यमानी ग।

18 “ङजी बिबै ताँजग क्‍हेमैं तानने आक्‍ह्री। ङजी त्‍हाँबै म्‍हीमैं ङजी प्रष्‍टले ङो सेम्। दिलेया धर्मशास्‍त्रजी छ बिई:

‘ङने चब् चबै म्‍ही ङए विरोधी तई।’

च वचन पूरा तल्‍लाँ त्‍हुम्।

19 चु विरोधी लब् भन्‍दा ओसोंन ङजी चए बारेर क्‍हेमैंलाई बिल् खाँइमु। चु विरोधी लमा ‘ङ ङन् ग [अथवा ङ परमेश्वरए खटिदिभिंबै म्रुँ मुना]’ बिसी क्‍हेमैंजी ङलाई विश्वास लरिगे बिसी ङ तोगो छ बिइमु।

20 ङजी क्‍हेमैंलाई क्‍ह्रोंसेन्‍बै ताँ बिम्, खबजी ङजी कुल्‍भिंबै म्‍हीलाई मान लमु, चजी ङलाई या मान लम्। झाइले खबजी ङलाई मान लमु चजी ङलाई कुल्‍भिंबै आबालाई या मान लम्,” बिई।

ईशुजी खिलाई धोका पिंबै चेलाए बारेर बिबा

(मत्ती २६:२०-२५; मर्कूस १४:१७-२१; लूका २२:२१-२३)

21 च्‍हौ बिबै लिउँइजी ईशुए सैंरी बेले दुःख तई। झाइले प्रष्‍टले बिवाई, “छेन्‍ले याद थेंन्, क्‍हेमैं न्‍होंर्बै म्‍ही घ्रिजी ङलाई धोका लसी शत्रुजगए योर सुम्‍पिदिवाम्,” बिई।

22 “खब्‍लाई बिए?” बिसी चेलाजगजी आक्‍होसी खेमैं खेमैंलाई ङ्ह्योबर होंई।

23 ईशुजी खोबै चेला खिए चेंदों टिरिला।

24 छ तसी शिमोन पत्रुसजी चलाई हस्‍ता लसी बिई, “प्रभुने ङ्युइद्, खिलाई धोका पिंबै म्‍ही खब जा?” बिई।

25 च चेलाजी ईशुए छ्योगर्न खसी ङ्युइई, “प्रभु, च म्‍ही खब जा?” बिई।

26 ईशुजी बिई, “ङजी खबलाई गहुँ क्‍हें प्‍हेलार तिंसी पिंमु चन् ग,” बिई। झाइले ईशुजी गहुँ क्‍हें ठुँडे प्‍हेलार तिंसी इस्‍करयोतथें शिमोनए च्‍ह यहूदालाई पिंई।

27 यहूदाजी च क्‍हें योंसेरो चए सैंरी शैतान होंई। झाइले ईशुजी चलाई “क्‍हीजी लबर होंबै के युम्‍नन् लद्,” बिई।

28 ईशुजी चलाई बिबै ताँ अरू चेलाजगजी खबज्‍यै आक्‍होला।

29 च यहूदा कोशाधक्ष तसेरो ईशुजी चाड़ए लागिर तोई चैदिबै सै किंबर कुल्‍भिंब उ, गरीबमैंलाई पैसा च्‍हुभिंबर कुल्‍भिंब् मुलाई ङ्हाँसी कोई चेलाजगए सैंर म्‍हैंई।

30 गहुँ क्‍हें चसी यहूदा बाहिरू त्‍होंई। च बेलार म्‍हुँइँस तह्याल् खाँला।

नयाँ आज्ञा: क्‍हेमैं न्‍होंरी सब् लभिंबै माया लद्

31 यहूदा ह्याबै लिउँइजी ईशुजी बिई, “तोगोन् ‘म्‍हीए च्‍ह’, अथवा ङ, [चु दुःख नोबर तयार तसी] थेब् तइमु। फेरि ङजी लमा परमेश्वरजी मान योंइमु।

32 ङउँइले परमेश्वरजी मान योंसेरो परमेश्वरजी ‘म्‍हीए च्‍ह’, अथवा ङ, खि ङाँर बोसी मान लब्‍मु। अं, चु के परमेश्वरजी युम्‍नन् लब्‍मु।

33 ओ ङए कोलोमैं, ङ क्‍हेमैंने बालु टिबै बेला ल्‍हे आरे। क्‍हेमैंजी ङलाई म्‍हैब्‍मु, तर ङजी यहूदी चिबनाँबमैंलाई तो बिइमु, च ताँ क्‍हेमैंलाई या बिमु, खनीर ङ ह्यामु चर क्‍हेमैं खला आखाँ।

34 ङजी क्‍हेमैंलाई नयाँ आज्ञा पिंमु, घ्रिजी अर्कोलाई सब् लभिंबै माया लल् त्‍हुम्। ङजी क्‍हेमैंलाई माया लब् दोंलेन क्‍हेमैंजी घ्रिजी अर्कोलाई सब् लभिंबै माया लल् त्‍हुम्।

35 क्‍हेमैंजी घ्रिजी अर्कोलाई सब् लभिंबै माया लस्‍याँ छलेन् क्‍हेमैं ङए चेला ग बिबा तानन्‍न सेब्‍मु,” बिई।

ईशुजी ‘पत्रुसजी ङलाई ङो आसे’ बिब्‍मु ओसों बिबा

(मत्ती २६:३१-३५; मर्कूस १४:२७-३१; लूका २२:३१-३४)

36 शिमोन पत्रुसजी “प्रभु, क्‍ही खनीर ह्यामु?” बिसी ङ्युइई।

ईशुजी जवाफ पिंई, “तोगो क्‍ही ङ ह्याबै क्‍ल्‍होर ङलाई टुइसी लिली खला आखाँ। तर लिउँई बिस्‍याँ क्‍ही ङए लिली खब्‍मु,” बिई।

37 पत्रुसजी ईशुलाई बिई, “प्रभु, ङ तोगोन् क्‍हीए लिली तले प्‍ह्रला आखाँ? ङ क्‍हीए लागिर सिल् त्‍हुलेया तयार मु,” बिई।

38 ईशुजी बिई, “ङए लागिर सिबर तयार मु वा, पत्रुस? छेन्‍ले याद थेंन्, प्‍हनाग नग भाले उरिब् भन्‍दा ओसों क्‍हीजी ङए बारेर सोंब्‍ले सम्‍म ‘ङो आसे’ बिब्‍मु,” बिई।

परमेश्वर आबा ङाँर फेनेबै घ्‍याँ ईशु ग

14

ईशुजी अझै चेलामैंलाई बिई, “क्‍हेमैंए सैं आआतिदिद्। परमेश्वरलाई अझै विश्वास लद्, ङलाई या विश्वास लद्।

2 ङए आबाए धिंरी टिबै क्‍ल्‍हो ल्‍हे मु, झाइले ङ क्‍हेमैंए लागिर छाबै क्‍ल्‍हो तयार लबर ह्याइनमु। छ आतस्‍याँ क्‍हेमैंलाई ङजी चु ताँ आबिमला।

3 क्‍हेमैंए क्‍ल्‍हो तयार लल् खाँबै लिउँइजी ङ फेरि युब्‍मु, झाइले क्‍हेमैंलाई ङ मुबै क्‍ल्‍होर्न बोब्‍मु। झाइले क्‍हेमैं ङने बालु टिब्‍मु।

4 फेरि ङ ह्याबै क्‍ल्‍होर्बै घ्‍याँ क्‍हेमैंलाई थाहा मु,” बिई।

5 थोमाजी ईशुलाई बिई, “प्रभु, क्‍ही खनीर ह्याब ङिलाई थाहा आरे। छ तसी ङिजी चर ह्याबै घ्‍याँ झन् खैले थाहा सेबा?” बिई।

6 ईशुजी चलाई बिई, “परमेश्वर आबा ङाँर ह्याबै क्‍हेमैंए घ्‍याँ ङन् मात्रे ग, झाइले परमेश्वर आबाए बारेर्बै सत्‍य वचन ङन् ग, फेरि ङउँइले मात्रे क्‍हेमैंजी खोंयोंई आखाँबै जीवन योंम्।

7 क्‍हेमैंजी ङलाई क्‍ह्रोंसेन्‍ले ङो सेस्‍याँ ङए आबालाई या ङो सेमला। त्‍हेरो क्‍हेमैंजी ङए आबालाई ङो सेइमु, फेरि क्‍हेमैंजी खिलाई म्रोंल खाँइमु,” बिई।

8 फिलिपजी ईशुलाई बिई, “प्रभु, ङिलाई आबा तेंभिंन्, ङिलाई चैदिबै सै च्‍हगन् ग,” बिई।

9 ईशुजी बिई, “ओ फिलिप, च्‍हौ ल्‍हे दिन सम्‍म ङ क्‍हेमैंने टिई, अझै या क्‍हीजी ङलाई ङो आसे वा? ङलाई म्रोंब्‍मैंजी ङए आबालाई या म्रोंल् खाँइमु। छ तसी तले क्‍हीजी ‘आबा तेंभिंन्’ बिला?

10 ङ आबा न्‍होंर टिरिब, झाइले आबा ङ न्‍होंर टिरिम् बिबै ताँ क्‍हीजी विश्वास आलइमु वा? ङजी क्‍हेमैंलाई बिबै ताँजग ङई ह्रोंसए सैंर्न विचार लसी बिबा आङीं, तर ङ न्‍होंर मुबै आबाजी ङउँइले ह्रोंसए के लब्रें लम्।

11 ङ आबा न्‍होंर टिरिम्, झाइले आबा ङ न्‍होंर टिरिम् बिसी ङजी बिबै ताँ विश्वास लद्। ङए ताँलाई विश्वास आलस्‍याँ ङजी लबै केजग म्रोंसी विश्वास लद्।

12 “क्‍हेमैंलाई ङजी क्‍ह्रोंसेन्‍बै ताँ बिम्, ङलाई विश्वास लब्‍मैंजी ङई लबै केजग दोंलेन् लब्‍मु। अं, फेरि च भन्‍दा थेबै केजग या लब्‍मु, तलेबिस्‍याँ ङ आबा ङाँर ह्याइनमु,

13 झाइले ङजी आबालाई मान लबै लागिर क्‍हेमैंजी ङए मिंरी तो ह्रिमु च सै ङजी लब्‍मु।

14 क्‍हेमैंजी ङए मिंरी तो ह्रिमु च ङजी लब्‍मु।

पवित्र आत्‍मा-सैं क्‍हेमैंए फिरी युब्‍मु बिबै कबूल

15 “क्‍हेमैंजी ङलाई प्रेम लस्‍याँ ङजी बिबा ङेंब्‍मु।

16 झाइले ङजी आबालाई बिभिंब्‍मु, झाइले ङए साटोरी क्‍हेमैंलाई मदत पिंबै लागिर ङए आबाजी आत्‍मा-सैं कुल्‍भिंब्‍मु। च आत्‍मा-सैं क्‍हेमैंने बालु खोंयोंई टिब्‍मु।

17 खिजी परमेश्वरए बारेर क्‍ह्रोंसेन्‍बै ताँ लुभिंब्‍मु। चु संसारर्बै ङलाई विश्वास आलब्‍मैंजी च आत्‍मा-सैं योंला आखाँ, तलेबिस्‍याँ चमैंजी परमेश्वरए आत्‍मा-सैंलाई आम्रों, झाइले ङो आसे। तर क्‍हेमैंजी बिस्‍याँ च आत्‍मा-सैंलाई ङो सेइमु, तलेबिस्‍याँ खि क्‍हेमैंने चेंदों मु, झाइले क्‍हेमैं न्‍होंर्न टिब्‍मु।

18 ङजी टुहुरा दोंले क्‍हेमैंलाई घ्रिन् आवाथेंब्‍मु। ङ फेरि क्‍हेमैं ङाँर युब्‍मु।

19 तिस्‍यादे लिउँई चु संसारर्बै म्‍हीमैं ङलाई आम्रों, तर क्‍हेमैंजी ङलाई म्रोंब्‍मु। क्‍ह्रोंसेन्‍बै जीवन ङने बालुन् मुसेरो क्‍हेमैं या छाबै जीवन योंब्‍मु।

20 च दिनर [अथवा आत्‍मा-सैं युबै लिउँइजी] ङ आबा न्‍होंर टिरिम्, फेरि क्‍हेमैं ङ न्‍होंर टिरिम्, झाइले ङ क्‍हेमैं न्‍होंर या टिरिम्, बिबै ताँ थाहा योंब्‍मु।

21 फेरि ङए आज्ञा म्‍हाँदिसी ङेंब्‍मैं ङलाई प्रेम लब्‍मैं ग। फेरि ङलाई प्रेम लब्‍मैंलाई आबाजी माया लब्‍मु। ङजै चमैंलाई माया लब्‍मु, झाइले ङजी चमैंलाई ह्रोंसलाईन उँइँब्‍मु,” बिई।

22 इस्‍करयोतथें आङीं, तर अर्को यहूदा बिबै चेलाजी ईशुलाई बिई, “क्‍हीजी संसारर्बै म्‍हीमैं ङाँर आङीं, तर ङि ङाँर ह्रोंसलाईन उँइँबा, खैले जा?” बिई।

23 ईशुजी चलाई बिई, “खब्‍जी ङलाई प्रेम लमु चजी ङई बिबै ताँ ङेंम्। झाइले ङए आबाजी चलाई माया लब्‍मु, फेरि आबा नेरो ङ च ङाँर युसी च न्‍होंरी टिब्‍मु।

24 ङलाई प्रेम आलब्‍मैंजी ङजी बिबै ताँ आङें। क्‍हेमैंजी ङउँइले थेबै ताँ ङला आङीं, तर ङलाई कुल्‍भिंबै आबाजी बिब् ग।

25 “क्‍हेमैंने बालु मुमा ङजी चु ताँ क्‍हेमैंलाई बिइमु।

26 फेरि आबाजी ङए साटोरी क्‍हेमैंलाई मदत पिंबर पवित्र आत्‍मा-सैंलाई कुल्‍भिंब्‍मु। खिजी क्‍हेमैंलाई तान ताँ लुभिंब्‍मु, फेरि ङजी बिबै ताँ या क्‍हेमैंलाई म्‍हैंल् भिंब्‍मु।

27 “क्‍हेमैंलाई शान्‍ती पिंथेंसी ङ ह्याम्। ङने मुबै शान्‍ती ङजी क्‍हेमैंने टिल् भिंम्। ङजी पिंबै शान्‍ती चु संसारर्बै अधिकारीजगजी पिंबै सन्‍तोष दों तबा आङीं। क्‍हेमैं त्‍हेरो सैं आआतिदिद्, आङ्हींन्।

28 ङ ह्याम्, तर फेरि क्‍हेमैं ङाँर युब्‍मु बिबै ताँ क्‍हेमैंजी थेल् खाँई। क्‍हेमैंजी ङलाई प्रेम लस्‍याँ ङ ङए आबा ङाँर ह्याम् बिबै ताँ थेसी क्‍हेमैं झन् सैं तोंमला, तलेबिस्‍याँ आबा ङ भन्‍दा थेब् मु।

29 चु ताँ तब् भन्‍दा ओसोंन ङजी क्‍हेमैंलाई बिइमु। चु ताँ पूरा तमा क्‍हेमैं ङलाई विश्वास लरिगे बिसी ङजी तोगो छ बिइमु।

30 “त्‍हेरो ङ क्‍हेमैंने ल्‍हे ताँ आला, तलेबिस्‍याँ चु संसारर्बै [शैतान बिबै] मूली खसेन्‍मु। चजी ङए फिरी तोई अधिकार लला आखाँ,

31 तर तान म्‍हीजी ङजी आबालाई प्रेम लम् बिब् थाहा सेरिगे बिसी ङजी आबाए हुकुम पूरा लम्। [अथवा ङए आबाए इस्‍किम अनुसार चु संसारर्बै मूलीए योर ङ सिम्।] छ तसी रिद्, [चने त्‍होबर] चु क्‍ल्‍होउँइले ह्याले।

क्‍ह्रोंसेन्‍बै फल रूबैं धुँ ईशुन् ग

15

“बगैंचाउँइले नमुना बिले: खास फल रूबैं धुँ ङन् ग, ङए आबा चाहिं च धुँए क्‍ल्‍हे ग।

2 आबाजी ङने मुबै आरूबै हाँगाजग थोवाम्, तर रूबै हाँगालाई सफा तसी झन् बढी फल रूरिगे बिसी छाँवाँम् (छिमल्‍दिवाम्)।

3 ङई बिबै ताँजगजी क्‍हेमैंलाई सफा लल् खाँइमु।

4 क्‍हेमैं ङ न्‍होंरी टिरिद्, झाइले ङ क्‍हेमैं न्‍होंर्न टिरिम्। हाँगा धुँउँइले फ्रिह्यासी फल रूलंा आखाँ, तर धुँरी टिल् त्‍हुम्। छलेन् ङरी आटिन्‍ले क्‍हेमैंजी फल रूलंा आखाँ।

5 “ङ धुँ दों तबन् ग, क्‍हेमैं ङए हाँगा ग। ख-खब ङ न्‍होंर टिमु झाइले ङ च न्‍होंर टिम्, चजीन् ल्‍हे फल रूब्‍मुं, तलेबिस्‍याँ क्‍हेमैं ङ बाहेक छ्याँबै के तोई लला आखाँ।

6 खब ङ न्‍होंर आटि, च थोवाबै हाँगा दों तब् ग। च हाँगालाई म्‍हीजगजी थोवासी वाम्, झाइले च कारह्याम्। झाइले छाबै हाँगाजौलाई जम्‍मा लसी मिर फासी ख्रोंवाम्।

7 क्‍हेमैं ङ न्‍होंर टिरिस्‍याँ, झाइले ङजी बिबै ताँजग क्‍हेमैं न्‍होंरी टिरिस्‍याँ क्‍हेमैंए सैंर म्‍हैंबै सै तो ह्रिसेया योंब्‍मु।

8 ल्‍हे फल रूसीन् क्‍हेमैंजी ङए आबालाई मान लब्‍मु, झाइले क्‍हेमैं ङए पक्‍का चेलाजग छले तब्‍मु।

9 ङए आबाजी ङलाई खैले माया लमु, छलेन् ङज्‍यै या क्‍हेमैंलाई माया लम्। क्‍हेमैं ङए मायारी टिरिद्।

10 खैले टिरिम् बिस्‍याँ, ङईन ङए आबाए हुकुम म्‍हाँदिसी ङ खिए मायारी टिब् दोंलेन् क्‍हेमैंजी ङए हुकुम म्‍हाँदिस्‍याँ क्‍हेमैं ङए मायारी टिब्‍मु।

11 ङजी पिंबै आनन्‍द क्‍हेमैंए सैं न्‍होंर टिरिगे, झाइले क्‍हेमैंए आनन्‍द पूरा तरिगे बिसी ङजी चु ताँ क्‍हेमैंलाई बिब् ग।

12 “ङए हुकुम चु ग: खैले ङजी क्‍हेमैंलाई माया लइमु, छलेन क्‍हेमैंज्‍यै या घ्रिजी अर्कोलाई सब् लभिंबै माया लद्।

13 [च कति थेबा मु बिस्‍याँ] म्‍हीजी दोस्‍तीजगए लागिर ह्रोंसए जीउ सुम्‍पिदिब् भन्‍दा अरू थेबै माया तोई आरे।

14 ङए हुकुम म्‍हाँदिरिस्‍याँ क्‍हेमैं ङए दोस्‍तीमैं ग।

15 त्‍हेरो ङजी क्‍हेमैंलाई नोकर आबि, तलेबिस्‍याँ नोकरजी मालिकजी तो लम्, खै लम् बिसी थाहा आसे, बरु ङजी क्‍हेमैंलाई दोस्‍तीमैं बिइमु, तलेबिस्‍याँ तो ताँ ङजी ङए आबाउँइले थेई च तान ताँजौ क्‍हेमैंलाई बिइमु।

16 क्‍हेमैंजी ङलाई त्‍हाँब आङीं, तर ङजी क्‍हेमैंलाई त्‍हाँई। क्‍हेमैंजी ङए परमेश्वर आबाने ङए मिंरी तो सै ह्रिलेया क्‍हेमैंलाई आबाजी पिंरिगे बिसी ङजी क्‍हेमैंलाई खोंयोंई तरिबै फल रूबंर ह्याने बिसी खटिदिइमु।

17 क्‍हेमैंजी घ्रिजी अर्कोलाई सब् लभिंबै माया लरिगे बिसी ङजी चु छाबै हुकुमजग ल्‍हैदिइमु।

ईशुलाई विश्वास आलब्‍मैंजी क्‍हेमैंलाई हेल लबा

18 “चु संसारर्बै म्‍हीमैंजी क्‍हेमैंलाई हेल लइबिस्‍याँ क्‍हेमैंलाई भन्‍दा ओसोंन ङलाई हेल लला बिबा म्‍हैंन्।

19 क्‍हेमैं चु संसारर्बै म्‍हीमैं तस्‍याँ क्‍हेमैंलाई संसारर्बै म्‍हीमैंजी ह्रोंसए म्‍ही ग बिसी खोमला, तर ङजी क्‍हेमैंलाई चु संसारर्बै म्‍हीमैंउँइले त्‍हाँसी छुटिदिवाई। चु कारण क्‍हेमैं चु संसारर्बै म्‍हीमैं आता। छ तसी चु संसारर्बै म्‍हीमैंजी क्‍हेमैंलाई हेल लमु।

20 ङजी ओसोंन बिबै ताँ म्‍हैंन्। मालिक भन्‍दा नोकर थेबा आता। चमैंजी ङलाई खेदो लस्‍याँ क्‍हेमैंलाई या चमैंजी खेदो लब्‍मु। फेरि चमैंजी ङए ताँ ङेंस्‍याँ क्‍हेमैंजी बिबै ताँ या ङेंब्‍मु।

21 तर क्‍हेमैं ङए म्‍हीमैं तसेरो चमैंजी क्‍हेमैंलाई सतिदिब्‍मु, तलेबिस्‍याँ चमैंजी ङलाई कुल्‍भिंबै आबालाई ङो आसेसी [ङलाई या म्‍ही आच्‍ही]।

22 ङ युसी चु संसारर्बै म्‍हीमैंलाई परमेश्वरए बारेर्बै ताँ आबिस्‍याँ चमैं दोषी आतमला, तर त्‍हेरो चमैंलाई आछ्याँबै के लबरी निहुँ म्‍हैबै तोई घ्‍याँ आरे।

23 ङलाई हेल लब्‍मैंजी ङए आबालाई या हेल लम्।

24 अरूजी खोंयोंई या आलबै शक्ति मुबै केजौ ङजी चमैंए उँइँर लइमु। ङजी छाबै केजग आलस्‍याँ चमैं दोषी आतमला। तर ङजी लबै केजग चमैंजी म्रोंलेया ङलाई नेरो ङए आबालाई या अझै हेल लम्।

25 दिलेया धर्मशास्‍त्रर्बै ताँ पूरा तबै लागिर्न चमैंजी छाबै हेल लल् त्‍हुमला, तलेबिस्‍याँ धर्मशास्‍त्ररी छले प्‍ह्रीइमु:

‘फाक्‍कर्न चमैंजी ङलाई हेल लई।’

26 “ङजी आबाउँइले मदत पिंबै आत्‍मा-सैं क्‍हेमैंने टिबर कुल्‍भिंब्‍मु। च आत्‍मा-सैं आबाउँइले युसी परमेश्वरए बारेर सत्‍य ताँ लुभिंब्‍मु, फेरि ङए बारेरी या साक्षी पिंब्‍मु।

27 झाइले क्‍हेमैं या ङए बारेरी साक्षी पिंब्‍मु, तलेबिस्‍याँ क्‍हेमैं [ङजी मुख्‍य के लबै] शुरू ओनोंन् ङने बालुन् मु।

16

“क्‍हेमैंए विश्वास आम्‍हरिगे बिसी ङजी छ बिइमु।

2 म्‍हीजगजी क्‍हेमैंलाई यहूदी सभा धिं नेरो समाजउँइले त्‍येवाब्‍मु। झन् क्‍हेमैंलाई सैब्‍मैंजी ‘ङि परमेश्वरए सेवा लइनमु’ बिसी ङ्हाँबै बेला खब्‍मु।

3 चमैंजी आबालाई नेरो ङलाई या ङो आसेसेरो छाबै के लब्‍मु।

4 चमैंजी छ लमा क्‍हेमैंजी ङजी छले बिबै ताँ च बेलार म्‍हैंरिगे बिसी ङजी तोगो बिइमु।

पवित्र आत्‍मा-सैंजी लबै के

“ङ क्‍हेमैंने मुसेरो चु ताँ ङजी ओसोंन आबि,

5 तर त्‍हेरो ङ ङलाई कुल्‍भिंबै आबा ङाँर ह्याइनमु। तर क्‍ही खनी ह्याम् बिसी क्‍हेमैंजी खबजै तोगो ङलाई आङ्युइ।

6 बरु ङजी चु तान ताँ बिसी क्‍हेमैंए सैंर शोक तई।

7 तर छेन्‍ले याद थेंन्, ङ क्‍हेमैंने टिब् भन्‍दा झुइले ह्याब क्‍हेमैंए लागिर ठीक तब्‍मु, तलेबिस्‍याँ ङ आह्यास्‍याँ क्‍हेमैंलाई मदत पिंबै पवित्र आत्‍मा-सैं क्‍हेमैं ङाँर युरिब आरे। तर ङ ह्याइबिस्‍याँ ङजी च आत्‍मा-सैंलाई क्‍हेमैं ङाँर कुल्‍भिंब्‍मु।

8 च आत्‍मा-सैं युबै लिउँइजी पाप बिबा तो जा, झाइले परमेश्वरए उँइँर खबलाई ठीक ठहर्दिब, फेरि खबलाई बेठीक ठहर्दिसी सजाय पिंल् त्‍हुम् बिसी च ताँ सों तान म्‍हीलाई उँइँभिंब्‍मु। च ताँरी म्‍हीजगजी गल्‍ती विचार लई बिसी दोष ल्‍हैदिब्‍मु।

9 पाप खैबा जा बिसी ङ्युइस्‍याँ म्‍हीजगजी ङलाई विश्वास आलस्‍याँ च पाप ग।

10 झाइले परमेश्वरए उँइँर खबलाई ठीक ठहर्दिई बिसी ङ्युइस्‍याँ ङन् ग बिब्‍मु, तलेबिस्‍याँ क्‍हेमैंजी ङलाई त्‍हेरो म्रोंरिब आरेमा ङ परमेश्वर आबा ङाँर ह्याम् बिसी च आत्‍मा-सैंजी प्रमाण उँइँब्‍मु।

11 झाइले खबलाई बेठीक ठहर्दिसी सजाय नोल् त्‍हुम् बिसी ङ्युइस्‍याँ, चु संसारर्बै मूलीलाई परमेश्वरजी बेठीक ठहर्दिल् खाँई।

12 “ङजी क्‍हेमैंलाई बिल् त्‍हुबै ताँ ल्‍हेन् मु, तर तोगो चु भन्‍दा बढी क्‍हेमैंजी थेस्‍याँ झन् शोक तम्।

13 तर सत्‍य ताँ लुभिंबै आत्‍मा-सैं युबै लिउँइजी खिजीन् क्‍हेमैंलाई तोन्‍दोरी क्‍ह्रोंसेन्‍बै ताँ ङो सेल् भिंब्‍मु। खिजी ह्रोंसए सैंर्न विचार लसी मात्रे ताँ आलब्‍मु, तर परमेश्वरजी तो लुभिंम्, झाइले प्‍हना लिउँई तो तब्‍मु बिबै ताँ क्‍हेमैंलाई थाहा सेभिंब्‍मु।

14 ङए ताँजग क्‍हेमैंलाई बिसी चजी ङलाई मान लब्‍मु।

15 आबाने मुबै तान सै ङल् ग, छ तसी आत्‍मा-सैंजी ङए ताँ क्‍हेमैंलाई थाहा सेभिंब्‍मु,” बिई।

सैं नबा नेरो सैं तोंबा

16 “तिस्‍यादे लिउँई क्‍हेमैंजी ङलाई म्रोंरिब आरे, झाइले च लिउँई फेरि क्‍हेमैंजी ङलाई म्रोंब्‍मु,” बिई।

17 खिए चेलाजौजी ह्रोंस ह्रोंसन् ङ्युइई, “चु खैले बिब् जा? खिजी बिइमु, ‘तिस्‍यादे क्‍हेमैंजी लिउँई ङलाई आम्रों, फेरि च लिउँइजी ङलाई म्रोंब्‍मु,’ झाइले फेरि अर्को ताँ ‘ङ आबा ङाँर ह्यासेरो छान तब्‍मु,’ बिइमु।

18 चु तिस्‍यादे लिउँई बिबा तो जा? तोए बारेरी खिजी बिब्‍ङें? ङ्ह्योज्‍यै क्‍होला आखाँ,” बिई।

19 ईशुजी चमैंजी खिलाई बिबि ङ्हाँबै ताँ थाहा योंसी बिई, “ङजी बिई, तिस्‍यादे लिउँई क्‍हेमैंजी ङलाई आम्रों, फेरि च लिउँई म्रोंब्‍मु। क्‍हेमैंजी च ताँए बारेर छलफल लई वा?

20 ध्‍यान मुल्‍ले थेद्, क्‍हेमैं चाहिं क्रोब् म्‍होब् तब्‍मु, तर अरू म्‍हीजग खुशी तब्‍मु। क्‍हेमैं दुःख तब्‍मु, तर क्‍हेमैंए दुःख तनाबिलेया फेरि लिउँइजी सुख तह्याब्‍मु।

21 कोलो फिबर होंबै बेलार आमा नसी शोक तम्। तर कोलो फिबै लिउँई आमाजी तान दुःख म्‍लिह्याम्, तलेबिस्‍याँ संसाररी कोलो घ्रि फिई बिसी सैं तोंम्।

22 च दोंलेन् क्‍हेमैं या छान् तब्‍मु। तिस्‍यादे सम्‍म क्‍हेमैं शोक लम्, तर ङ क्‍हेमैंने फेरि त्‍होबर युबै लिउँइजी क्‍हेमैं ल्‍हे सैं तोंब्‍मु। झाइले च सैं तोंबै सुख खबज्‍यै या क्‍हेमैंउँइले स्‍योवाला आखाँ।

23 च बेलारी क्‍हेमैंजी ङने तोई ताँए बारेर ङ्युइरिला आत्‍हु।

“छेन्‍ले याद थेंन्, ङए मिंरी क्‍हेमैंजी आबाने तो ह्रिनाबिलेया आबाजी क्‍हेमैंलाई पिंब्‍मु।

24 तिंई सम्‍म ङए मिंरी क्‍हेमैंजी परमेश्वरने तोईन आह्रिइमु। क्‍हेमैं पूराले सैं तोंरिगे बिसी त्‍हेरो छले ह्रिब्रें लद्, झाइले क्‍हेमैंजी योंब्रें लब्‍मु।

चु संसारलाई ट्होब

25 “तोगो ङजी बिबै नमुनाजग क्‍हेमैंलाई क्‍होबर गाह्रोन् पर्दिम्, तर लिउँई गुप्‍त मतलब मुबै नमुना बाहेक आबाए बारेर छर्लङ्ग क्‍होल्‍ले ङ क्‍हेमैंने पोंब्‍मु।

26 च दिनर क्‍हेमैं ह्रोंसजीन् ङए मिंरी परमेश्वरने तोई सै या ह्रिल् खाँब्‍मु। च बेलारी क्‍हेमैंए लागिर ङजी आबाने तोई बिभिंसी ह्रिला आत्‍हु,

27 तलेबिस्‍याँ क्‍हेमैंजी ङलाई प्रेम लसी ङ परमेश्वरउँइले युब् ग बिसी विश्वास लसेरो आबाजीन् क्‍हेमैंलाई माया लम्।

28 क्‍ह्रोंसिदिन ङ आबाउँइले संसारर युई, झाइले त्‍हेरो संसारलाई प्‍यीसी ङ आबा ङाँर एह्याइन मु,” बिई।

29 छ तमा ईशुए चेलामैंजी खिलाई बिई, “लु, क्‍हीजी तोगो नमुना बाहेक सोजोलेन् बिइमु।

30 क्‍हीजी तान सै ङो सेम् बिसी ङिलाई तोगो थाहा मु, झाइले ङिजी क्‍हीलाई अझै प्रश्‍नजग ङ्युइला आत्‍हु। ङिजी छाबै थाहा योंसेरो क्‍ही परमेश्वरजी कुल्‍भिंबै म्रुँ ग बिसी ङिजी विश्वास लम्,” बिई।

31 ईशुजी बिई, “बल्‍ल ङलाई विश्वास लना वा?

32 दिलेना क्‍हेमैं तान [भौदिह्यासी] तितर-बितर तह्याब्‍मु, झाइले क्‍हेमैं ह्रों-ह्रोंसए धिंर ह्यासी ङलाई ङ घ्रिन् वाथेंब्‍मु। च छ तबै बेला तबि छेई, खास गरी तल् खाँइमु। तर खास गरी ङ घ्रिन् मात्रे खोंयोंई आता, तलेबिस्‍याँ आबा खोंयोंई ङने बालुन् मु।

33 “क्‍हेमैंजी ङउँइले शान्‍ती योंरिगे बिसी ङजी चु ताँ तान बिब् ग। चु संसाररी टिमा क्‍हेमैंलाई संसारर्बै आछ्याँबै अधिकारजी थेबै दुःख पिंब्‍मु, तर सैं तोंन्, कारण ङजी चु संसारर्बै तोन्‍दोरी आछ्याँबै अधिकारलाई ट्होल् खाँइमु,” बिई।

ईशु प्रधान पूजाहारीजी दोंले प्रार्थना लबा

ईशुजी ह्रोंसए लागिर प्रार्थना लबा

17

च्‍हो ताँ बिल् खाँसी येशूजी स्‍वर्गउँई ङ्ह्योसी छ बिई, “ओ आबा, क्‍हीजी तोक्‍दिबै वेला तल् खाँई। क्‍हीए च्‍हजी क्‍हीए मान लरिगे बिसी क्‍हीजी क्‍हीए च्‍हलाई या मान तल् भिंन्।

2 तलेबिस्‍याँ क्‍हीजी च्‍हलाई पिंबै म्‍ही जति तानलाई क्‍हीए च्‍हजी खोंयोंई आखाँबै जीवन पिंरिगे ङ्हाँई। छ तसी क्‍हीजी क्‍हीए च्‍हलाई तान म्‍हीए फिर हक पिंइमु।

3 खोंयोंई आखाँबै जीवनए मतलब, घ्रि मात्रे मुबै क्‍ह्रोंसेन्‍बै परमेश्वर, अथवा क्‍हीलाई, ङो सेबा, झाइले क्‍हीजी कुल्‍भिंबै येशू ख्रीष्‍टलाई या ङो सेबा, चन् खोंयोंई आखाँबै जीवन ग।

4 क्‍हीजी ङलाई खटिदिभिंबै के पूरा लसी ङजी चु संसारर क्‍हीए मान लई।

5 ओ आबा, चु संसार बनिदिब् भन्‍दा पहिले ङजी क्‍ही ङाँर मान योंला। त्‍हेरो फेरि ङलाई क्‍ही ङाँर खल् भिंसी च मान फेरि पिंन्।

ईशुजी खिए चेलामैंए लागिर प्रार्थना लबा

6 “क्‍हीजी चु संसारउँइले त्‍हाँसी ङलाई पिंबै म्‍हीजगलाई ङजी क्‍हीने ङो सेन् लभिंइमु। चमैं पहिले क्‍हील्‍लाँ मुला, तर क्‍हीजी ङलाई पिंइमु। चमैंजी क्‍हीए बिबै ताँ म्‍हाँदिइमु।

7 तोगो क्‍हीजी ङलाई पिंबै तान सैजग क्‍हीउँइलेन् योंब् ग बिसी चमैंलाई थाहा मु।

8 क्‍हीजी बिबै ताँ ङजी चमैंलाई पिंइमु, झाइले चमैंजी च ताँलाई म्‍हाँदिसी क्‍ह्रोंसेन ङ क्‍हीउँइले युब् ग बिसी चमैंलाई थाहा मु, झाइले क्‍हीजीन् ङलाई कुल्‍भिंब् ग बिसी चमैं विश्वास लम्।

9 “ङ चमैंए लागिर प्रार्थना लम्। चु संसारर्बै तान म्‍हीजगए लागिरम् आङीं, तर क्‍हीजी ङलाई पिंबै म्‍हीमैंए लागि मात्रे ङ प्रार्थना लम्, तलेबिस्‍याँ चमैं क्‍हील्‍लाँ ग।

10 ङने बालु मुबै सै तान क्‍हील्‍लाँ ग, झाइले क्‍हीए तान सै ङल्‍लाँ ग। फेरि ङए मान क्‍हीजी पिंबै म्‍हीमैंउँइले तइमु।

11 त्‍हेरो ङ क्‍ही ङाँर खसेन्‍मु। ङ चु संसारलाई प्‍यीम्, तर चमैं बिस्‍याँ चु संसाररीन् अझै टिरिम्। चु कारण, ओ पवित्र आबा, ङ्ह्यो घ्रि तब् दोंले चमैं या घ्रिन् तरिगे बिसी चमैंलाई क्‍हीए मिंर्बै शक्तिजी रक्षा लभिंन्। क्‍हीजी च शक्ति ङलाई पिंइमु।

12 ङ चमैंने बालु मुमा क्‍हीए मिंए शक्तिजी, अथवा क्‍हीजी ङलाई पिंबै शक्तिजी, ङजीन् चमैंलाई रक्षा लभिंइमु। धर्मशास्‍त्र पूरा तबै लागिर नाश तल् त्‍हुबै चेलालाई बाहेक ङजी अरू तान चेलालाई रक्षा लथेंई। च बाहेक घ्रिई या नाश आतइमु।

13 “त्‍हेरो ङ क्‍ही ङाँर खइनमु, तर चमैंए सैं ङजी पिंबै आनन्‍दजी प्‍लेंरिगे बिसी ङ संसारर मुमा चु ताँजग बिइनमु।

14 ङजी चमैंलाई क्‍हीए बिबै ताँ लुभिंई। तर ङ खास गरी चु संसारर्बै म्‍ही आङीं, झाइले ङ दोंले चमैं या खास गरी चु संसारर्बै म्‍ही आङींसेरो म्‍हीजौजी चमैंलाई हेल लइमु।

15 चमैंलाई चु संसारउँइले त्‍येभिंन् बिसी ङजी बिन्‍ती आला, तर शैतानउँइले रक्षा लभिंन् बिसी बिन्‍ती लम्।

16 ङ खास गरी चु संसारर्बै म्‍ही आङींब् दोंले चमैंन् खास गरी चु संसारर्बै म्‍हीजग आङीं।

17 क्‍ह्रोंसेन्‍बै ताँउँइले चमैंलाई क्‍हीए सेवा लबै लागिर भक्ति तल् भिंन्। क्‍हीए वचन क्‍ह्रोंसेन्‍बै ताँ ग।

18 क्‍हीजी ङलाई संसारर कुल्‍भिंब् दोंले ङज्‍यै या चमैंलाई संसाररी कुल्‍भिंइमु।

19 चमैंजी खेमैं खेमैंए जिन्‍दगी क्‍ह्रोंसेन्‍ले क्‍हीलाई सुम्‍पिदिल् खाँरिगे बिसी ङजी चमैंए लागिर ङए जिन्‍दगी क्‍हीलाईन सुम्‍पिदिवाई।

ईशुजी खिलाई विश्वास लब्‍मैं तानए लागिर प्रार्थना लबा

20 “ङ खाली चुमैंए लागिर मात्रै आङीं, तर चुमैंजी बिबै ताँउँइले ङए फिर विश्वास लब्‍मैंए लागिरै या प्रार्थना लमु।

21 चमैं तान घ्रिन् तल् खाँरिगे बिसी बिन्‍ती लमु। ओ आबा, क्‍ही ङ न्‍होंर मुब् दोंले, झाइले ङ क्‍ही न्‍होंर मुब् दोंले चमैं या ङ्ह्यो न्‍होंर टिरिगे। क्‍हीजी ङलाई कुल्‍भिंब् ग बिबा संसारर्बै म्‍हीमैंजी विश्वास लबै लागिर चमैं छले घ्रिन् तरिगे बिसी ङजी चु प्रार्थना लम्।

22 खैले ङ्ह्यो घ्रिन् मु, छलेन चमैं या घ्रिन् तरिगे बिसी क्‍हीजी ङलाई पिंबै मान ङजी चमैंलाई या पिंई।

23 अथवा क्‍ही ङ न्‍होंर टिब् दोंले ङ चमैं न्‍होंर टिइमु। चमैं या पूरा तरीकाले घ्रिन् तरिगे बिसी छ लई। क्‍हीजी ङलाई कुल्‍भिंब् ग, झाइले फेरि क्‍हीजी ङलाई माया लब् दोंलेन चमैंलाई या क्‍हीजी माया लइमु बिसी चु संसारर्बै म्‍हीजगजी थाहा सेल् खाँरिगे बिसी चमैंलाई घ्रिन् लभिंन्।

24 “ओ आबा, ङलाई पिंबै म्‍हीजग ङने बालुन् टिसी चमैंजी क्‍हीजी ङलाई पिंबै मान म्रोंल् खाँरिगे बिसी ङजी इच्‍छा लम्। चु संसार बनिदिब् भन्‍दा ओसों ओनोंन् क्‍हीजी ङलाई माया लसी छाबै थेबै मान पिंई।

25 ओ खोंयोंई ठीक छ्याँबै के लबै आबा, चु संसारर्बै म्‍हीजगजी क्‍हीलाई ङो आसे, तर ङजी क्‍हीलाई ङो सेम्। झाइले क्‍हीजी ङलाई कुल्‍भिंइमु बिसी चु म्‍हीमैंजी थाहा सेम्।

26 क्‍हीजी ङलाई माया लबै शक्ति चमैंरी तरिगे, झाइले ङजी या चमैंरी टिरिगे बिसी ङजी चमैंलाई क्‍हीने ङो सेल् लभिंइमु, फेरि अझै ङो सेल् लभिंब्‍मु,” बिसी ईशुजी प्रार्थना लई।

ईशुलाई क्‍हाबोबा

(मत्ती २६:४७-५६; मर्कूस १४:४३-५०; लूका २२:४७-५३)

18

च्‍हौ बिसी ईशु ह्रोंसए चेलाजगने बालु किद्रोन बिबै भोल क्‍योंजाबै बगैंचार ह्याई।

2 चु भोल क्‍योंजाबै बगैंचा मुबै क्‍ल्‍हो धोका पिंबै यहूदालाई या थाहा मुला, तलेबिस्‍याँ ईशु खिए चेलाजगने ल्‍हे पल्‍ट चर ह्याब्रें लमला।

3 छ तमा यहूदाजी मुख्‍य पूजाहारीजग नेरो फरिसीमैंजी कुल्‍भिंबै सिपाहीजग नेरो मन्‍दिरर्बै पालेजगलाई भसी च बगैंचा न्‍होंर होंई। चमैंजी हतियारजग, बत्ती, नेरो मेंदों छेसी खई।

4 ह्रोंसए फिर तल् त्‍हुबै ताँजग तबर होंइमु बिबै ताँ ईशुलाई थाहा मुला। छ तसी खि दे ओसों ह्यासी चमैंने ङ्युइई, “क्‍हेमैं खबलाई म्‍हैरिला?” बिई।

5 चमैंजी “नासरतर्बै ईशुलाई,” बिई।

ईशुजी “नासरतर्बै ईशु ङन् ग,” बिई।

खिलाई धोका पिंबै यहूदा या चमैंने रारिला।

6 “नासरतर्बै ईशु ङन् ग” बिब् थेबै बित्तिकन् च हूलजौ लिग्‍याँले सर क्‍हुरिह्याई।

7 छ तमा ईशुजी फेरि ङ्युइई, “क्‍हेमैं खबलाई म्‍हैरिला?” बिई।

चमैंजी “नासरतर्बै ईशुलाई” फेरि बिई।

8 ईशुजी बिई, “ङजी नासरतर्बै ईशु ङन् ग तलान् बिई। क्‍ह्रोंसेन् ङलाई म्‍हैब् ग बिस्‍याँ चु चेलामैंलाई ह्याल् भिंन्,” बिई।

9 (ईशुजी ओसोंन बिबै अनुसारले, “ओ आबा, क्‍हीजी ङलाई पिंब्‍मैं ङजी घ्रिई या म्‍हला आभिं,” बिबै ताँ पूरा तबै लागिरी छले बिई।)

10 शिमोन पत्रुसजी खिए क्‍होजा थ्‍वात्ता ट्हुइसी प्रधान पूजाहारीए केब-नोकरलाई प्रिंई। प्रिंसी चए क्‍योलोउँइबै न्‍हेमें थोवाई। च नोकरए मिं मालकस मुला।

11 ईशुजी पत्रुसलाई बिई, “क्‍हीए क्‍होजा खोलर झोंन्। आबाजी चु प्‍हेला, अथवा दुःख, तयार लथेंसेरो ङजी आथुँरोवा?” बिई।

ईशु हन्‍नासए उँइँर राबा

12 चर मुबै सिपाहीमैं नेरो चमैंए कप्‍तान नेरो यहूदी पालेजगजी ईशुलाई क्‍हासी फुइई, झाइले खिलाई पहिले हन्‍नास ङाँर बोई।

13 हन्‍नासए म्‍हो कैयाफास बिबा च सालरी प्रधान पूजाहारी मुला।

14 चु कैयाफास चाहिं, “तान म्‍हीए लागिर म्‍ही घ्रि सिबा ठीकन् मु” बिसी यहूदीजगलाई सल्‍लाह पिंबै म्‍ही चुन् मुला।

पत्रुसजी “ईशुलाई ङो आसे” बिबा

(मत्ती २६:६९-७०; मर्कूस १४:६६-६८; लूका २२:५५-५७)

15 शिमोन पत्रुस नेरो अर्को चेला घ्रि ईशुए लिली लिली हन्‍नास ङाँर सम्‍म ल्‍हैदिई। च अर्को चेलाला प्रधान पूजाहारीने छेनाले ङो सेब् मिं सेब् तला। छ तमा च ईशुने बालुन् प्रधान पूजाहारीए ह्युर होंई।

16 तर पत्रुस तगारा बाहिरून् रारिला। छ तसी च प्रधान पूजाहारीने ङो सेबै अरू चेलाजी बाहिरू त्‍होंसी पाले टिबै चमिंरी कोलोलाई भनसुन लसी पत्रुसलाई न्‍होंर भई।

17 झाइले च चमिंरीजी पत्रसलाई ङ्युइई, “क्‍हीईन च म्‍हीए चेला आङीं वा?” बिई।

पत्रुसजी बिई, “अंहं, ङ आङीं,” बिई।

18 खुँसेरो नोकर-चाकरजग नेरो पालेजगजी क्रोफुँए मि फुइई। चमैं वरिपरि रासी मि त्‍हीरिला। पत्रुस या चर्न ह्यासी चमैंने बालु रामा मि त्‍हीबर होंई।

प्रधान पूजाहारीजी ईशुलाई खारदिब

(मत्ती २६:५९-६६; मर्कूस १४:५५-६४; लूका २२:६६-७१)

19 प्रधान पूजाहारीजी ईशुलाई खिए चेलाजग नेरो खिए लुभिंबै ताँए बारेरी खारदिई। [च हन्‍नास उयाँनन् प्रधान पूजाहारी मुला। छ तसी च बेलारी चए साटोरी अरू कैयाफास बिबै म्‍ही प्रधान पूजाहारी तलेया म्‍हीजगजी हन्‍नासलाई या मान लसी प्रधान पूजाहारी बिला।]

20 ईशुजी चलाई जवाफ पिंई, “ङजीन् तानए उँइँरी तान ताँजग आलोल्‍ले बिवाइमु। ङजी खोंयोंई तान यहूदीजग बालु तबै सभा धिं जरे नेरो यरूशलेमर्बै मन्‍दिररी ङए ताँजग लुभिंइमु। ङजी खोंयोंई या तोई ताँ गुप्‍तले आबिइमु।

21 छ तमा क्‍हीजी तले ङलाईन ङए ताँए बारेर ङ्युइइमु? ङए ताँ थेब्‍मैंलाईन ङ्युइद्। ङजी तो बिई, तो लुभिंई चमैं तानलाई थाहा मु,” बिई।

22 ईशुजी छले जवाफ पिंमा पाले घ्रिजी ईशुलाई क्‍ह्राँमुर प्रिंसी बिई, “क्‍ही च्‍हौ थेबै प्रधान पूजाहारीए उँइँर छले सुँ सुँर छैम्‌मा?” बिई।

23 ईशुजी बिई, “ङजी तोई गल्‍ती लइबिस्‍याँ बिद्। आङीं बिस्‍याँ ङलाई तले छलेन् प्रिंला? बिद्,” बिई।

24 चु लिउँई फुइबै फुइबना हन्‍नासजी ईशुलाई कैयाफास बिबै प्रधान पूजाहारी ङाँर कुल्‍भिंई।

पत्रुसजी फेरि ईशुलाई ङो आसे बिबा

(मत्ती २६:७१-७५; मर्कूस १४:६९-७२; लूका २२:५८-६२)

25 च बेलार्न पत्रुस अझै रासी मि त्‍हीरिला। छ तमा अरूजी चलाई, “क्‍हीईन च अपराधीए चेला आङीं वा?” बिई।

चजी “अंहं, ङम् आङीं,” बिई।

26 पत्रुसजी न्‍हेमें क्‍याँबै म्‍हीलाई साहिनु फेबै म्‍ही घ्रि चर मुला। चैन प्रधान पूजाहारीए केब-नोकर मुला। चजी बिई, “ङजी क्‍हीलाई चने बगैंचार म्रोंई, आङीं वा?” बिई।

27 पत्रुसजी अझै “आङीं!” बिई। च बेलार्न नग भाले उरिई।

ईशु पिलातसए उँइँर राबा

(मत्ती २७:१-२, ११-१४; मर्कूस १५:१-५; लूका २३:१-५)

28 च बेला तोगो न्‍हाँक्‍कर्न मुला। झाइले चमैंजी ईशुलाई कैयाफासए धिंउँइले अंचलाधीश ङाँर बोई। तर यहूदी चिबनाँबजग चए धिंर आहों, तलेबिस्‍याँ क्‍ह्यु सैबै चाड़ए भोज चबर तयार तबै लागिर ह्रोंसलाई चोखो लला ङ्हाँमला। [छ तसी आछुइबै जातर्बै धिं न्‍होंर आहों।]

29 च कारण पिलातस अंचलाधीश चमैंने त्‍होबरी बाहिरू त्‍होंसी चमैंलाई बिई, “क्‍हेमैंजी चु म्‍हीलाई तो दोष ल्‍हैदिला?” बिई।

30 चमैंजी जवाफ पिंई, “चु म्‍हीला आछ्याँबै केए दोष आरेस्‍याँ क्‍ही ङाँर तले भमला?” बिई।

31 झाइले पिलातसजी चमैंलाई, “चु म्‍हीलाई क्‍हेमैं ह्रोंसजीन् बोसी ह्रोंसए नियम अनुसार चलाई न्‍याय लसी सजाय पिंन्,” बिई।

तर यहूदी चिबनाँबजगजी चलाई, “ङिला म्‍ही सैबै सजाय पिंबै हक आरे,” बिई।

32 (ईशुजी खि खैले सिल् त्‍हुम् बिसी बिबै ताँ पूरा तबरी छ तई [तलेबिस्‍याँ रोमी सरकारजी मात्रे म्‍हीजगलाई सैबै लागिर क्रूसर टाँइदिबै सजाय लमला।])

33 पिलातस धिं न्‍होंर एह्याई, झाइले ईशुलाई खि ङाँर हुइसी “क्‍हीम् यहूदीमैंए म्रुँ वा?” बिई।

34 ईशुजी जवाफ पिंसी “चु ताँ क्‍हीई ह्रोंसन् म्‍हैंसी ङ्युइब् ग उ, अरूमैंजी क्‍हीलाई ङए बारेर बिभिंबै ताँ जा?” बिई।

35 पिलातसजी बिई, “ङ यहूदी आङीं। [अथवा यहूदीमैंजी म्रुँए बारेर म्‍हैंब् दोंले ङजी छले आङ्युइ।] तर क्‍हीए जातिमैं नेरो क्‍हीए मुख्‍य पूजाहारिमैंजी क्‍हीलाई ङ ङाँर सुम्‍पिदिब् ग। तले? क्‍हीजी तो अपराध लई? बिद्,” बिई।

36 ईशुजी जवाफ पिंसी बिई, “ङए राज्‍य चल्‍दिबै क्‍ल्‍हो चु संसारर्बै दोंबै आङीं। ङए राज्‍य चु संसारर्बै दों तब् ग बिस्‍याँ यहूदी चिबनाँबमैंए योरी आसुम्‍पिदिरिगे बिसी ङए चेलाजग न्‍हेमला, तर ङए य छाब आङीं,” बिई।

37 पिलातसजी ईशुलाई ङ्युइई, “छ बिस्‍याँ क्‍ही म्रुँन् ग, आङीं वा?” बिई।

ईशुजी जवाफ पिंसी बिई, “ङ म्रुँ ग बिसी क्‍हीजी ह्रोंसैन बिइमु। ङ चाहिं क्‍ह्रोंसेन्‍बै ताँ लुभिंबर जन्‍मिदिब् ग। चए लागिर संसाररै या युब् ग। क्‍ह्रोंसेन्‍बै ताँ खोब्‍मैं तानजी ङजी लुभिंबै ताँ थेथे ङ्हाँम्,” बिई।

38 तर पिलातसजी “क्‍ह्रोंसेन्‍बै ताँ तो जा?” बिसी ङ्युइई।

ईशुलाई ज्‍यान सजाय पिंबा

(मत्ती २७:१५-३१; मर्कूस १५:६-२०; लूका २३:१३-२५)

पिलातस फेरि बाहिरू त्‍होंसी यहूदीजगलाई बिई, “ङजी चु म्‍हीलाई सैबै लागिर तोई दोष आयों।

39 तर वर्षेनी क्‍हेमैंए चलन अनुसार क्‍ह्यु सैबै चाड़ मुमा ङजी कैदी घ्रि प्‍यीवाम्। छ तसी चु यहूदीमैंए म्रुँलाई प्‍यीवाले ओ?” बिई।

चमैंजी फेरि कै त्‍येसी बिई,

40 “चुलाई आङीं, बरु बरब्‍बालाई त्‍येभिंन्,” बिई। (बरब्‍बा झयालखानर्बै डाँकू घ्रि मुला।)

19

झाइले पिलातसजी ईशुलाई बोसी कोर्रा ल्‍हैदिई।

2 रोमी सरकारए सिपाहीजौजी पुजुए राज मुकुट दों तबै मुकुट कुभिंई। झाइले कलाँजी रंगए म्रुँजी खिब् दोंबै क्‍वें खिभिंई।

3 झाइले चमैं ईशु ङाँर खसी “यहूदीमैंए म्रुँलाई जय तरिगे,” बिसी बिल्‍ली लब्रें लसी योजी प्रिंबर होंई।

4 पिलातसजी फेरि तिब्‍ले बाहिरू त्‍होंसी हूललाई बिई, “ङ्ह्योत्ती, ङजी चुलाई सैवाबै लायकबै दोष तोई योंला आखाँ। चु ताँ क्‍हेमैंलाईन थाहा तरिगे बिसी ङजी चलाई क्‍हेमैंए उँइँर भब् ग,” बिई।

5 झाइले कलाँजी रंगए क्‍वें नेरो पुजुए मुकुट अझै खिसी ईशु बाहिरू त्‍होंयुमा पिलातसजी [चमैंलाई ल्‍होयो खरिगे ङ्हाँसी] चमैंलाई छ बिई, “लु, चु म्‍हीलाई ङ्ह्योद्,” बिई।

6 तर चर मुबै मुख्‍य पूजाहारीजग नेरो मन्‍दिरर्बै पालेजगजी ईशुलाई म्रोंबै बित्तिकन् चिचिदिसी बिई, “चलाई क्रूसर टाँइदिवाद्! चलाई क्रूसर टाँइदिवाद्!” बिई।

पिलातसजी चमैंलाई बिई, “छ बिस्‍याँ क्‍हेमैंजीन चलाई बोसी क्रूसर टाँइदिवाद्। ङम् चलाई तोई सैबै लागिर तोई दोष आयोंइमु,” बिई।

7 यहूदी चिबनाँबजगजी बिई, “ङह्योए धर्मनियम अनुसार चजी सैवाबै सजाय नोल्‍लाँ त्‍हुम्, तलेबिस्‍याँ चजी खि परमेश्वरए च्‍ह ग बिइमु,” बिई।

8 चु ताँ थेसी पिलातस झन् ङ्हींई।

9 झाइले फेरि धिं न्‍होंर होंसी ईशुलाई ङ्युइई, “क्‍ही खब जा? क्‍ही खनीर्बै म्‍ही जा?” बिई। तर ईशुजी तोई आबि।

10 फेरि पिलातसजी ईशुलाई बिई, “ङने तोई आबि वा? क्‍हीलाई प्‍यीवाबै हक नेरो क्रूसर टाँइदिबै हक ङने मु बिसी क्‍हीलाई थाहा आरे वा?” बिई।

11 ईशुजी बिई, “परमेश्वरजी आपिंइबिस्‍याँ ङए फिर क्‍हीला तोई हक आतमला। चु कारण क्‍हीला भन्‍दा ङलाई क्‍ही ङाँर सुम्‍पिदिबै म्‍हीला बढी आछ्याँबै केए दोषी मु,” बिई।

12 चु ताँ थेसी पिलातसजी बाहिरू एह्यासी ईशुलाई प्‍यीवाब् म्‍हैई, तर यहूदीजग कै त्‍येसी बिई, “खबजी ह्रोंसलाई म्रुँ बिम् चम् रोमी महाराजाधिराजए विरोध ग। छ तसी चुलाई क्‍हीजी प्‍यीवास्‍याँ क्‍ही महाराजाधिराजए म्‍ही आङीं,” बिई।

13 झाइले पिलातसजी चु ताँ थेसी ईशुलाई बाहिरू बोसी न्‍याय लबै क्‍ल्‍होर्बै कुर्सीए फिर कुँई। च क्‍ल्‍होलाई युमाँए ह्यु बिमला। इब्रानी क्‍ह्युईरी गब्‍बथा बिमला।

14 च के लबै बेला क्‍ह्यु सैबै चाड़ए शुक्रवाररी न्‍हाँगर्बै छ बजे जरे मुला। पिलातसजी यहूदी चिबनाँबजगलाई बिई, “लु, क्‍हेमैंए म्रुँलाई ङ्ह्योसी फ्‍योद्,” बिई।

15 तर चमैंजी कै त्‍येसी बिई, “चलाई सैवाद्, चलाई सैवाद्! चलाई क्रूसर टाँइदिवाद्!” बिई।

पिलातसजी चमैंलाई ङ्युइई, “क्‍हेमैंए म्रुँलाईन ङजी क्रूसर टाँइदिवाले वा?” बिई।

मुख्‍य पूजाहारीमैंजी बिई, “ङिए म्रुँ चाहिं रोमी महाराजाधिराज बाहेक अर्को खबै आरे,” बिई।

16 च्‍हौ तबै लिउँई पिलातसजी बल्‍ल ईशुलाई क्रूसर टाँइदिवाद् बिसी यहूदीमैंए जिम्‍मार प्‍यीवाई।

ईशुलाई क्रूसर टाँइदिवाबा

(मत्ती २७:३२-४४; मर्कूस १५:२१-३२; लूका २३:२६-४३)

17 छ तसी सिपाहीमैंजी येशूलाई जिम्‍मा किंई। झाइले ह्रोंसए क्रूस ह्रोंसैन नोसी येशू क्र खोप्‍लें बिबै डाँडारी ह्याई। इब्रानी क्‍ह्युईरी गलगथा बिम्।

18 चमैंजी खिलाई क्रूसर काँटी ठौडिसी च्‍योवाई। झाइले खिए दायाँ बायाँ अरू म्‍ही ङ्हीं क्रूसर टाँइदिवासी चमैंए म्‍हाँजुरी येशू मुला।

19,20 पिलातसजी “नासरतर्बै ईशु, यहूदीजगए म्रूँ” बिबा प्‍ह्रीसी क्रूसए फिर सूचना टाँइदिल् भिंई। च ताँ भाषा सोंर प्‍ह्रीथेंला, इब्रानी, यूनानी [अथवा ग्रीक], नेरो रोमी [अथवा ल्‍याटिन] भाषारी प्‍ह्रीथेंला। ल्‍हे यहूदी म्‍हीजगजी चु सूचना खेई, कारण ईशुलाई क्रूसर टाँइदिवाबै क्‍ल्‍हो शहरउँइले चेंदोंन् मुला।

21 छ तसी यहूदी मुख्‍य पूजाहारीजौजी पिलातसलाई बिन्‍ती लई, “छले ‘यहूदीमैंए म्रुँ’ बिसी आप्‍ह्रीभिंन्, तर ‘चजी ङ यहूदीमैंए म्रुँ ग बिला’ बिसी प्‍ह्रीभिंन्,” बिई।

22 पिलातसजी बिई, “भो, छलेन् मुरिगे। ङजी खैब प्‍ह्रीइमु छाबन मुरिगे,” बिई।

23 [च सिपाहीजौजी ईशुलाई क्रूसर टाँइदिब् भन्‍दा ओसों क्‍वें प्‍लिई।] झाइले खिलाई क्रूसर टाँइदिसी खिए कमीज बाहेक अरू क्‍वेंजग छेसी खेमैं खेमैं न्‍होंरी भाग प्‍ल्‍ही लसी सिपाही प्‍ल्‍हीलाई च्‍हुई। तर ईशुए कमीज दों तबै ह्रिंग्‍यो क्‍वें बिस्‍याँ क्‍होउँइले ओनों प्‍ह्रीउँई सम्‍म रोसी कत्ति आट्हुल्‍ले बनिदिला।

24 छ तसी चमैंजी च क्‍वें छेसी ह्रों-ह्रोंसन् बिई, “चुलाई चाहिं आटोले, तर खबै भागर पर्दिब् मुना बिसी चिट्ठा झोंले,” बिई। धर्मशास्‍त्रर्बै स्‍योम्‍नन् प्‍ह्रीबै ताँ पूरा तबरी चमैंजी छ लई। धर्मशास्‍त्रजी छ बिला,

“चमैंजी ङए क्‍वेंजग खे-खेमैंन् न्‍होंरी च्‍हुइई,

झाइले ङए क्‍वेंए लागिर चिट्ठा झोंई।”

बिसी प्‍ह्रीथेंला। छाबै के या सिपाहीजौजी लई।

25 झाइले क्रूसए चेंदों म्‍हीमैं मुला। च म्‍हीमैं न्‍होंरी ईशुए आमा, फेरि आमाने बालु आझयु मुला। झाइले क्‍लोपाए प्‍ह्रेंस्‍यो मरियम, नेरो मग्‍दालाथेंस्‍यो मरियम रारिला।

26 ईशुजी क्रूसउँइले खिए आमा नेरो खिजी खोबै चेलालाई चेंदोंन् रारिब् म्रोंई। चु कारण खिजी खिए आमालाई बिई, “ओ आमा, चु म्‍ही त्‍हेरो क्‍हीए च्‍ह तम्,” बिई।

27 झाइले ईशुजी च खोबै चेलालाई बिई, “बाबु, च म्‍ही त्‍हेरो क्‍हीए आमा ग,” बिई। च दिन सेरो च चेलाजी ईशुए आमा मरियमलाई खिए धिंर बोई।

ईशु सिबा

(मत्ती २७:४५-५६; मर्कूस १५:३३-४१; लूका २३:४४-४९)

28 चु वेलार्न येशूजी ह्रोंसए के खाँई बिसी थाहा सेई। झाइले धर्मशास्‍त्रर प्‍ह्रीबै वचन पूरा तबै लागिर येशूजी “ङलाई क्‍यु पिई” बिई।

29 चरी मामुली क्‍हुइपाजी प्‍लेंथेंबै भाँडो घ्रि मुला। छ तसी चमैंजी भाँडोरी थौनी क्‍वें क्‍हुइपार प्‍लुँसी प्‍हरे घ्रि फुइसी येशूए सुँर झोंवाई।

30 येशूजी थुँसी “ङए के पूरा तई,” बिई।

च लिउँई खिन् खरी कुर तसी सो प्‍यीई।

येशूए कोखार हुब

31 च दिन शुक्रवार मुला। [क्‍ह्यु ख्रो पिंबै चाडर पर्दिसेरो] च प्‍हनाउँदोंबै शनिवार बेले थेबै छुट्टी दिन तई। छ तसी यहूदी चिबनाँबजगजी क्रूसर सिनु आटिरिगे ङ्हाँमला। चु कारण चमैंजी “[अपराधीजग युम्‍नन् सिरिगे बिसी] चमैंए प्‍हली लुँवाँल् भिंन्, झाइले चमैंए सिनुलाई क्रूसउँइले बोरिगे” बिसी पिलातस ङाँर बिन्‍ती लनेई।

32 छ तसी सिपाहीजगजी येशूने बालुन् क्रूसर टाँइदिवाबै म्‍हीमैं पहिले घ्रिलाई झाइले अर्कोलाई प्‍हली लुँवाँई।

33 तर येशू ङाँर खमा, सिह्याल् खाँब् म्रोंसी चमैंजी खिए प्‍हली चाहिं आलुँ।

34 दिनाबिले सिपाही घ्रिजी भालाजी ईशूए कोखार म्‍ल्‍हुवाई। झ्‍वाट्टन् कोखाउंइले को नेरो क्‍यु युई।

35-37 धर्मशास्‍त्ररी प्‍ह्रीबै ताँ पूरा तबै लागिर छ तई, तलेबिस्‍याँ छाब् प्‍ह्रीइमु,

“चए ह्रिब घ्रिई या लुँरिब आरे।”

फेरि अर्को क्‍ल्‍होर धर्मशास्‍त्रजी छ बिइमु,

“चमैंजी ह्रोंसैन भालाजी हुबै म्‍हीलाई ङ्ह्योब्‍मु।”

(क्‍हेमैं चु ताँ खेब्‍जगजी विश्वास लरिगे बिसी घ्रचु घटना म्रोंबै म्‍हीजी छ प्‍ह्रीइमु। चजी ह्रोंसए म्‍यींजीन् म्रोंबै ताँ खैब तला, छाबन् बिभिंइमु। चए साक्षी क्‍ह्रोंसेन् मु बिसी खिजी थाहा सेम्।)

येशूलाई छर थेंबा

(मत्ती २७:५७-६१; मर्कूस १५:४२-४७; लूका २३:५०-५६)

38 छाबै आरिमाथियाथें यूसुफ येशूए गुप्‍ती चेला चर्न मुला। (च यहूदी चीबनाँबजगए डर म्‍हाँदिसी अरूलाई थाहा आयोंन्‍ले मात्रे येशूलाई विश्वास लमला।) चजीन् येशूए सिनु पिलातसने ह्रिई। पिलातसजी तम् बिसी यूसुफ ह्यासी येशूए सिनु नोसी बोई।

39 येशूलाई ओसों म्‍हुँइँसर त्‍होबर ह्याबै निकोदेमस या यूसुफने ह्याई। चजी सोंच्‍यु कीलो (तेरा धार्नी) जत्ति छ्याँबै थाँ नाँबै मलहम नोला। चु मलहम मुर्र नेरो एलवा बिबै धुँउँइले बनिदिला।

40 छले चु म्‍ही ङ्हींजी यहूदी चलन अनुसार येशूए लासलाई छ्याँबै थाँ नाँबै मलहम फोई, झाइले सुति क्‍वें घ्रिजी बेर्दिई।

41 येशूलाई सैवाबै क्‍ल्‍होए छ्योगर्न बगैंचा मुला। चरी उ दों तबै खोर काप्‍दिसी बनिदिबै नयाँ छ घ्रि मूला। च छरी लास खोंयोंई या आथेंला।

42 च दिन यहूदीजौजी म्‍हाँदिबै पवित्र शनिवारए तेल्‍दोंबै दिन मुला। छ तसी आतुरी तसी च उ चेंदों तसेरो चमैंजी येशूए लास चर्न थेंई।

थेदें उ

(मत्ती २८:१-१०; मर्कूस १६:१-८; लूका २४:१-१२)

20

आइतवार न्‍हाँकर्न, म्‍यीं सलला म्रोंखमा, मग्‍दालाथेंस्‍यो मरियम उर ह्याई। झाइले च उ बन्‍द लथेंबै युमाँ स्‍योथेंब् म्रोंई।

2 च चमिंरी क्‍ह्योह्यासी शिमोन पत्रुस ङाँर नेरो अर्को येशूजी खोबै चेला ङाँर ह्यासी बिई, “म्‍हीजगजी ङ्ह्योए प्रभुलाई छउँइले त्‍येसी बयाना। खनीर बोई थेंए? ङिलाई थाहा आता,” बिई।

3 झाइले पत्रुस नेरो च अर्को चेला त्‍होंसी छर ह्याई।

4 चमैं क्‍ह्योह्यामा च अर्को चेला पत्रुस भन्‍दा ओसों क्‍ह्योसी च उर पहिले फेनेई।

5 चजी न्‍होंर आहोंल्‍ले कुरले ङ्ह्योसी उरी सुती क्‍वें मात्रे म्रोंई।

6 चए लिली शिमोन पत्रुस खसी सरासर उ न्‍होंर होंई। चरी चजी जीउलाई बेर्दिबै क्‍वें म्रोंई,

7 फेरि क्र म्‍हुरिबै क्‍वें या म्रोंई। चु क्रर म्‍हुरिबै क्‍वें जीउर्बै क्‍वेंने आरेला, छेउ घ्रिर स्‍योले बेर्दिब् मुला।

8 च लिउँइजी च उर ओसों फेन्‍बै अर्को चेला या न्‍होंर होंई। झाइले च सै म्रोंसी चजी [येशू फेरि रिना बिसी] विश्वास लई।

9 तलेबिस्‍याँ चमैंजी च वेला सम्‍म येशू सिसी फेरि रिम् बिबै धर्मशास्‍त्रर्बै ताँ आक्‍होला।

10 च लिउँइजी च चेलाजग धिंर एह्याई।

येशू मग्‍दालाथेंस्‍यो मरियमने त्‍होबा

(मर्कूस १६:९-११)

11 मरियम चाहिं उर्न बाहिरून् क्रोरिला। क्रोमा क्रोम् चजी कुरले उ न्‍होंर ङ्ह्योमा,

12 तार्ग्‍या क्‍वें खिबै स्‍वर्गदूत ङ्हीं म्रोंई। घ्रि येशूए क्र थेंबउँई पट्टि झाइले अर्को प्‍हली थेंबउँई पट्टि कुँरिला।

13 चमैंजी “नानी, क्‍ही तले क्रोरिला?” बिसी चलाई ङ्युइई।

“म्‍हीजगजी ङए प्रभुलाई बोना, तर खनीर थेंए, ङलाई थाहा आरे,” क्रो क्रोई चजी जवाफ पिंई।

14 चजी च्‍हौ बिल् खाँबै लिउँइजी लिग्‍याँ तुई ङ्ह्योमा येशूलाई लिउँई रारिब् म्रोंई, तर येशून् ग बिसी थाहा आसे।

15 येशूजी चलाई ङ्युइई, “ओ नानी, क्‍ही तले क्रोला? क्‍हीजी खब्‍लाई म्‍हैला?” बिई।

चजी येशूलाई बगैंचार के लबै म्‍ही दों ङ्हाँसी बिई, “हजुर, क्‍हीजी येशूलाई झुइले बयास्‍याँ खनीर थेंइमु बिभिंन्‌सी। ङजी चलाई बोई ह्याम्,” बिई।

16 येशूजी बिई, “ओ मरियम्।”

चजी फरक्‍क तुसी येशूलाई इब्रानी क्‍ह्युईर “रब्‍बोनाई” बिई। चए मतलब “ओ गुरुज्‍यू” ग।

17 येशूजी बिई, “ङलाई तोगो आक्‍हारिद्, तलेबिस्‍याँ ङ आबा ङाँर तोगो सम्‍म कैंडु आह्याइमु। तर ङए भाइजौ [अथवा ङए चेलाजग] ङाँर ह्यासी छ बिभिंन्, ङए आबा नेरो क्‍हेमैंए आबा ङाँर, ङए परमेश्वर झाइले क्‍हेमैंए परमेश्वर ङाँर ङ कैंडु ह्याइनमु,” बिई।

18 झाइले मग्‍दालाथेंस्‍यो मरियम चेलामैं ङाँर क्‍ह्योसी “ङजी प्रभुलाई म्रोंई” बिसी प्रभुजी बिबै ताँजग तान सुनिदिई।

चेलाजगने ईशु त्‍होबा

(मत्ती २८:१६-२०; मर्कूस १६:१४-१८; लूका २४:३६-४९)

19 च आइतवार नेसारी चेलाजग यहूदी चिबनाँबजगए डर म्‍हाँदिसी म्रा तुसी औलो झोंसी कुँरिला। च बेलार्न ईशु खसी चमैंए म्‍हाँजुर्न राई। खिजी बिई, “क्‍हेमैंलाई शान्‍ती तरिगे,” बिसी

20 ईशुजी खिए यो नेरो कोखा उँइँई। छले प्रभुलाई म्रोंमा चेलाजग बेले सैं तोंई।

21 ईशुजी फेरि बिई, “क्‍हेमैंलाई शान्‍ती तरिगे। ङलाई खैले ङए आबाजी कुल्‍भिंला, छलेन ङज्‍यै या क्‍हेमैंलाई कुल्‍भिंम्,” बिई।

22 झाइले छ बिब् लिउँई खिजी चमैंलाई सोई फुइसी बिई, “लु, पवित्र आत्‍मा-सैं किंन्।

23 क्‍हेमैंजी खब म्‍हीजगए आछ्याँबै के माफ लइबिस्‍याँ, चमैंए आछ्याँबै के माफ तसी परमेश्वरजी मेटिदिभिंइमु। झाइले क्‍हेमैंजी खब म्‍हीजगए आछ्याँबै केए माफ आलस्‍याँ चमैंए आछ्याँबै के या चैरिम्, मेटिदिब आरे,” बिई।

ईशु नेरो शङ्का लबै थोमा

24 ईशु खबै बेलारी बाह्र जना चेलामैं न्‍होंर्बै जौंले बिबै थोमा चर आरेला।

25 अरू चेलामैंजी चलाई “ङिजी प्रभुलाई म्रोंई,” बिई।

तर थोमाजी “ङजी ईशुए योर्बै काँटीए डोब आम्रोंन् सम्‍म, झाइले ह्रोंसए योरीजी च डोब मुबै क्‍ल्‍होर आछुइन् सम्‍म, झाइले खिए कोखार ह्रोंसए योजीन् आछाम्‍दिन् सम्‍म ङ ईशु रिखई बिबा विश्वास आला,” बिई।

26 अर्को आइतवार या चेलाजग धिं न्‍होंर्न कुँरिला। थोमा या चमैंने मुला। म्रा तुसी औलो झोंथेंला, दिलेया ईशु खसी चमैंए म्‍हाँजुर राई। खिजी “क्‍हेमैंलाई शान्‍ती तरिगे,” बिई।

27 झाइले थोमालाई ईशुजी बिई, “क्‍हीए योरी चुर झोंन्, ङए यो ङ्ह्योद्। फेरि क्‍हीए यो चुर झोंन्, ङए कोखारै या छाम्‍दिद्। त्‍हेरो शङ्का आम्‍हाँदिद्, तर विश्वास लरिद्,” बिई।

28 थोमाजी, “ओ ङए प्रभु, ओ ङए परमेश्वर” बिई।

29 झाइले ईशुजी चलाई बिई, “क्‍हीजी ङलाई म्रोंसी विश्वास लइमु, तर ङलाई आम्रोंन्‍लेन् विश्वास लब्‍मैं [परमेश्वरउँइले च विश्वास लब् लुसेरो] भाग्‍यमानी तब्‍मु,” बिई।

चु किताब प्‍ह्रीबै कारण

30 चु किताबरी आप्‍ह्रीबै ल्‍है अरू शक्‍ति मुबै प्रमाण उँइँबै केजग या येशूजी चेलाजौए उँइँर लई।

31 तर क्‍हेमैंजी “येशू परमेश्वरजी कुल्‍भिंबै रक्षा लबै म्रुँ ग, परमेश्वरए च्‍ह ग” बिसी विश्वास लल् खाँरिगे, फेरि खिलाई विश्वास लसी खोंयोंई या आखाँबै जीवन योंरिगे बिसी ङजी चु च्‍हौ ताँ प्‍ह्रीब् ग।

ईशु चेलामैं ङ्यीने त्‍होबा

21

च लिउँइजी फेरि तिब्‍ले ईशु गालील अंचलर्बै टाइबेरियस बिबै तालरी चेलामैंने त्‍होई। छ तई:

2 शिमोन पत्रुस, जौंले बिबै थोमा, कानाथें नथनएल (च काना नाँस गालील अंचलर मु), जबदीए च्‍हमैं ङ्हीं, झाइले ईशुए अरू चेलाजग ङ्हीं चर खागु मुला।

3 च बेलार शिमोन पत्रुसजी खिए अउजगने “ङम् ताँग सैबर ह्याम्,” बिई।

चमैंजी चलाई “ङिईन क्‍हीने बालुन् ह्याम्” बिसी ह्याई। चमैं डुङ्गा क्रेसी ताँग सैबर ह्याई। तर म्‍हुँइँस तिरो चमैंजी ताँग घ्रिई या क्‍हाला आखाँला।

4 न्‍हाँगरी त्‍हीयाँ प्रेबर होंबै बेलार ईशु च तालए छेउर रारिला, तर चेलाजगजी “चम् ईशुन्” बिसी थाहा आयोंला।

5 झाइले ईशुजी चमैंलाई बिई, “ओ भाइमैं, क्‍हेमैंजी ताँग कत्ति आसैइमु वा?” बिई।

चमैंजी, “अंहं, घ्रिई आपर्दि,” बिई।

6 खिजी चमैंलाई बिई, “डुङ्गाए क्‍योलोउँई पट्टि जाल प्रिंन्, झाइले क्‍हेमैंजी ताँग स्‍याब्‍मु,” बिई। छ तसी ईशुजी प्रिंन् बिबै क्‍ल्‍होर्न चमैंजी जाल प्रिंई। छ लमा ताँग च्‍हौ ल्‍हे पर्दिसी चमैंजी जाल तान्‍दिलेन आखाँला।

7 ईशुजी खोबै चेलाजी पत्रुसलाई “च प्रभुन् ग!” बिई।

पत्रुसजी “च प्रभु ग” बिब् थेबै बित्तिकन् ह्रोंसजी प्‍लिथेंबै बाहिरू क्‍वें खिसी क्‍युर फाल् झोंसी [प्रभु ङाँर पौडिसी ह्याई]।

8 अरू चेलाजौ चाहिं ताँग ठ्याम्‍मले प्‍लेंबै जाल तान्‍दिसी तालए छ्योगउँई पट्टि डुङ्गा भई। तलेबिस्‍याँ चमैं तालए छ्योगउँइले ल्‍हे ह्रेंगो आरेला, धन्‍दै प्‍ह्र मिटर दे ह्रेंगो मात्रे मुला।

9 छ्योगर फेखमा चमैंजी क्रोफुँए मि भुग्रुए फिर ताँग नेरो क्‍हें थेंब् म्रोंई।

10 ईशुजी चमैंलाई बिई, “क्‍हेमैंजी क्‍हाबै ताँग च्‍युगुदे झुइ भउदी,” बिई।

11 शिमोन पत्रुसजी डुङ्गा क्रेसी थेब् थेबै ताँगजी प्‍लेंबै जाल तान्‍दिसी छ्योगर भई। जम्‍मा प्‍ह्रसे ङ्हच्‍युसे सों (एक सय त्रिपन्‍न वटा) ताँग स्‍याना। तर च्‍हौ ल्‍हे ताँग पर्दिनाबिलेया च जाल कत्ति आटोला।

12 ईशुजी चमैंलाई हुइसी, “प्रुगैं चबर खो,” बिई। खब चेलाज्‍यै “क्‍ही खब जा?” बिसी ईशुलाई ङ्युइबै आँट आखा, तलेबिस्‍याँ चमैंजी “चम् प्रभुन् ग,” बिब् सेई।

13 ईशुजी खिए योजी क्‍हें नेरो ताँग चमैंलाई पिंई।

14 ईशु सिसी फेरि रिसी चेलामैं ङाँर त्‍होबर खबा चु तेस्रो पल्‍ट ग।

ईशु नेरो पत्रुस

15 चमैं प्रुगैं चल् खाँबै लिउँइजी ईशुजी शिमोन पत्रुसलाई बिई, “ओ यूहन्‍नाए च्‍ह शिमोन, क्‍हीजी चु अरूमैंजी भन्‍दा ङलाई बढ्ता प्रेम लम् उ?” बिई।

पत्रुसजी बिई, “ज्‍यू प्रभु, ङजी क्‍हीलाई खोम् बिबा क्‍हीलाईन् थाहा मु,” बिई।

ईशुजी चलाई बिई, “छ बिस्‍याँ ङए क्‍ह्यु झजजगलाई छद्,” बिई।

16 ईशुजी दोस्रो पल्‍ट चलाई ङ्युइई, “ओ यूहन्‍नाए च्‍ह शिमोन, तो, क्‍हीजी ङलाई प्रेम लम् उ?” बिई।

पत्रुसजी बिई, “ज्‍यू प्रभु, ङई क्‍हीलाई खोम् बिबा क्‍हीलाई थाहा मु,” बिई।

ईशुजी चलाई बिई, “छ बिस्‍याँ ङए क्‍ह्युजग ङ्ह्योभिंन् ओ,” बिई।

17 ईशुजी तेस्रो पल्‍ट शिमोनलाई ङ्युइई, “ओ यूहन्‍नाए च्‍ह शिमोन, तो, क्‍हीजी ङलाई खोम्‌मा?” बिई।

ईशुजी चलाई सोंब्‍लेबै पल्‍टरी [च्‍योंबै शब्‍दले] “क्‍हीजी ङलाई खोम्‌मा?” बिसी ङ्युइसेरो पत्रुसए सैं नई। झाइले पत्रुसजी ईशुलाई बिई, “प्रभु, क्‍हीजी तान ताँ थाहा सेम्। ङजी क्‍हीलाई खोम् बिबा क्‍हीलाईन थाहा मु,” बिई।

ईशुजी चलाई बिई, “छ बिस्‍याँ ङए क्‍ह्युजगलाई हेरचाहा लद्।

18 छेन्‍ले याद थेंन्, क्‍ही फ्रें मुमा ह्रोंसए फगी ह्रोंसन् कस्‍दिमला, झाइले खनी ह्या ह्या ङ्हाँमु चर्न ह्यामला। तर क्‍ही खिब् तबै लिउँई क्‍हीजी ह्रोंसए यो स्‍योंसी अर्कोमैंजी क्‍हीए फगी कस्‍दिभिंब्‍मु, झाइले क्‍ही ह्या ह्या आङ्हाँबै क्‍ल्‍होरी आगुजी क्‍हीलाई नोसी बोभिंब्‍मु,” बिई।

19 (परमेश्वरए छ्याँबै बयान बडिबै लागिर पत्रुस खैले सिल् त्‍हुम् बिसी ईशुजी चु ताँ छले ओसों बिभिंला।) च लिउँई ईशुजी चलाई “ङए म्‍हैर्न प्‍ह्रद्,” बिई।

ईशु नेरो अरू चेला

20 झाइले पत्रुसजी लिग्‍याँ तुसी ईशुजी खोबै चेला तालए छ्योगर चमैंए लिली खरिब् म्रोंई। च चेलाजी आखिरर्बै ईशुने भोज चमा ईशुए छ्योगर कुँसी बिला, “प्रभु, क्‍हीलाई खबजी धोका पिंम्,” बिसी ङ्युइला।

21 झाइले पत्रुसजी चलाई खरिब् म्रोंसी ईशुने ङ्युइई, “प्रभु, च म्‍हीलाई खै तम्?” बिई।

22 ईशुजी चलाई बिई, “ङ आयुन् सम्‍म च सोरिगे बिसी ङए इच्‍छा मुस्‍याँ क्‍हीलाई च ताँ तो चैदिई? बरु क्‍ही चाहिं ङए म्‍हैर्न प्‍ह्रद्,” बिई।

23 ईशुजी छ बिसेरो “च चेला आसि” बिबै ताँ ईशुए चेलामैं न्‍होंर फैलिदिई। तर खास ताँ ईशुजी च आसि आबिला, तर छ बिला “ङ आयुन् सम्‍म च सोरिगे बिबा ङए इच्‍छा मुस्‍याँ क्‍हीलाई च ताँ तो चैदिई?” बिला।

24 फेरि चु ताँ प्‍ह्रीबै चेला चु खोबै चेला ग। अझै चजी तियाँ चु ताँए विषयरी साक्षी पिंइनमु। झाइले फेरि ङिजी “चजी पिंबै साक्षी क्‍ह्रोंसिदिन् ग,” बिसी थाहा सेइमु।

25 अरू या ल्‍हे केजौ ईशुजी लइमु। च तान केजग प्‍ह्रीस्‍याँ प्‍ह्रीबै किताबजग तान संसाररै या आत्‍हेमला।

शक्ति अथवा मुख्‍य चेलामैंजी लबै केजग

प्‍ह्रीबै म्‍ही: लूका।

प्‍ह्रीबै मिति: अन्‍दाज इ. सं. ६४ साल, अथवा वि. सं. १२१ सालरी, प्‍ह्रीई।

प्‍ह्रीबै क्‍ल्‍हो: रोम शहरर प्‍ह्रीलाई।

प्‍ह्रीबै कारण: चु किताब प्‍ह्रीमा लूकाजी खिजी प्‍ह्रीबै खुशीए खबरए तोंर्न प्‍ह्रीई। चए मुख्‍य ताँ प्रभु ईशुए पहिलो चेलाजगजी पवित्र आत्‍मा-सैंउँइले शक्ति नेरो आज्ञा योंसी ईशुए बारेर्बै खुशीए खबर खन्‍तदन फैलिदिह्याई, अथवा यरूशलेम शहररी, फेरि तान यहूदिया अंचल नेरो सामरिया अंचल, झाइले पृथ्‍वीए कुना कानी सम्‍म प्रचार लई (अध्‍याय १ पद ८)। प्रभु ईशुलाई विश्वास लबै तरीका यहूदी जातिमैं न्‍होंरी शुरू तसी लिउँइजी संसारर्बै तान म्‍हीमैंए लागिर विश्वास लबै तरीका तई बिसी प्‍ह्रीइमु। लूकाजी अर्को ताँ ङ्हीं संझिदिभिंइमु: ईशुलाई विश्वास लब्‍मैंजी रोमी सरकारलाई विरोध आला, झाइले ईशुलाई विश्वास लबै तरीकाउँइले यहूदी धर्मए फल पूरा तई।

प्रभु ईशुए बारेर्बै खुशीए खबर झन् थेबै एरियारी फैलिदिसी च क्‍ल्‍होर्बै म्‍हीजगजी ईशुलाई विश्वास लई बिसी चु “शक्ति” बिबै किताब मुख्‍य भाग सोंर प्‍ह्रीइमु:

(क) ईशु स्‍वर्गर एह्याबै लिउँइजी खिलाई विश्वास लबै तरीका यरूशलेम शहररी यहूदी जातिमैंउँइले शुरू तबा।

(ख) च शहरउँइले यहूदिया नेरो सामरिया अंचल भरि फैलिदिबा। यहूदी नेरो सामरी जातिमैं न्‍होंरी फैलिदिसी अरू जातिमैंलाई या विश्वास लबै मौका पिंबा।

(ग) अझै देश देशरी तान जातिमैं न्‍होंरी फैलिदिबा, झाइले रोम शहरर सम्‍म फेनेसी लूकाजी प्‍ह्रीबै ताँ नुह्याई।

चु किताब भरि थेबै ताँ पवित्र आत्‍मा-सैंए शक्ति नेरो के ग। मुख्‍य चेलामैंजी प्रचार लबै खुशीए खबर ल्‍हे जसो भाषणजग पोंइमु। छ तसी च भाषणजग चु किताबर प्‍ह्रीइमु। झाइले विश्वास लब्‍मैंए छ थोबै चलनरी, फेरि चमैंए खागु तबै टोलीलाई मिलिदिबै तरीकारी, च खुशीए खबरला शक्ति मु बिसी चु किताबर प्‍ह्रीबै ताँजगजी प्रमाण उँइँइमु।

मुख्‍य ताँजग

प्रचार लबै लागिर तयार तबा १:१-२६

क. ईशुए आखिरर्बै ताँ १:१-१४

ख. यहूदा इस्‍करियोतीए क्‍ल्‍होर अर्को चेला थेंबा १:१५-२६

यरूशलेम शहररी प्रचार लबा २:१–८:३

यहूदिया नेरो सामरिया अंचलरी प्रचार लबा ८:४–१२:२५

पावलजी लबै के १३:१–२८:३१

क. प्रचार लबर पहिलेबै लार ह्याब १३:१–१४:२८

ख. यरूशलेमर्बै सल्‍लाह लबै सभा १५:१-३५

ग. प्रचार लबर दोस्रो लार ह्याब १५:३६–१८:२२

घ. प्रचार लबर तेस्रो लार ह्याब १८:२३–२१:१६

ङ. कैदी तसी यरूशलेम, सिजरिया, झाइले रोम शहरजगरी टिबा २१:१७–२८:३१

शक्ति अथवा मुख्‍य चेलामैंजी लबै केजग

1

श्री थियोफिलसलाई लूकाए तरफउँइले नमस्‍ते मु। ङए ओसों प्‍ह्रीबै खुशीए खबररी ईशुजी के लब् नेरो ताँ लुबै बारेर ङजी क्‍हीलाई प्‍ह्रीई।

2 ईशुजी के शुरू लबा ओनों खि स्‍वर्ग ह्याबै बेला सम्‍मबै तान ताँ ङजी प्‍ह्रीथेंई। स्‍वर्ग ह्याब् भन्‍दा पहिले ह्रोंसैन त्‍हाँबै मुख्‍य चेलामैंलाई ईशुजी परमेश्वरए आत्‍मा-सैंउँइले चजी ताँ लुभिंई।

3 ईशु क्रूसर सिबै लिउँइजी प्‍ल्‍हीच्‍यु दिन सम्‍म ल्‍हे पल्‍ट चमैंने त्‍होई। ईशुजी “ङ सोगोंन् मु” बिसी ल्‍हे तरीकाले निश्‍चय थाहा पिंई। चमैंजी ईशुलाई म्रोंई, झाइले ईशुउँइले चमैंजी परमेश्वरए राज्‍यर्बै ताँ योंई।

4 तिब्‍ले चमैं खागु तबै बेलारी कैं चमा ईशुजी चमैंलाई हुकुम पिंसी बिई, “क्‍हेमैं यरूशलेम शहर आप्‍यील्‍ले परमेश्वरजी पिंबै वरदान आयोंन् सम्‍म भैंसी टिद्। ङई च वरदानए बारेर क्‍हेमैंलाई उयाँनन् बिथेंइमु।

5 यूहन्‍नाजी म्‍हीजगलाई बप्‍तिस्‍मा पिंमा क्‍युर प्‍लुँभिंमला, तर तिस्‍यादे लिउँइजी ङजी क्‍हेमैंलाई परमेश्वरए पवित्र आत्‍मा-सैंउँइले शुद्ध लभिंब्‍मु,” बिई।

ईशु स्‍वर्गर ह्याब

6 छ तसी खागु तमा मुख्‍य चेलामैंजी ईशुने प्रि ङ्युइई, “प्रभु, क्‍हीजी ङ्ह्योए यहूदी जातलाई चु बेलारी रोमी सरकारउँइले फ्रिभिंसी त्‍हेरो ङ्ह्योए इस्राएल राज्‍य लब् वा?” बिई।

7 ईशुजी चमैंलाई बिई, “चु परमेश्वरजी लल् त्‍हुबै के ग। छाबै बेला परमेश्वरलाईन थाहा मु, तर क्‍हेमैंजी सेल् त्‍हुबै ताँ आङीं।

8 तर पवित्र आत्‍मा-सैं क्‍हेमैं ङाँर युबै बेलार्न क्‍हेमैंजी शक्ति योंब्‍मु। च लिउँइजी यरूशलेम शहररी, झाइले चु यहूदिया अंचलरी, झाइले सामरिया अंचलरी फेरि पृथ्‍वीर्बै कुना कानी सम्‍म क्‍हेमैं ङए लागिर साक्षी-गवाही तब्‍मु,” बिई।

9 च्‍हौ ताँ बिबै लिउँइजी चमैंजी ङ्ह्योना ङ्ह्योन् परमेश्वरजी ईशुलाई स्‍वर्गउँई बोई। न्‍हाँम्‍ज्‍योजी ईशुलाई कासी आम्रों।

10 चमैं ईशुए लिली मुउँई ङ्ह्योरिमा तार्ग्‍या क्‍वें खिबै आमुयुँ ङ्हीं एक्‍कासि चमैंए उँइँर राई।

11 चमैंजी बिई, “ओ गालीलथेंमैं, क्‍हेमैं तले चुर रासी फाक्‍कर्न मुउँई ङ्ह्योरिला? परमेश्वरजी ईशुलाई स्‍वर्गर बोह्याई। क्‍हेमैंजी खैले ईशुलाई स्‍वर्गर ह्यारिब् म्रोंला छलेन फेरि ईशु एयुब्‍मु,” बिई।

क। यरूशलेमर्बै विश्वासी टोली

यहूदाए क्‍ल्‍होरी अर्को मुख्‍य चेलालाई त्‍हाँब

12 च लिउँइजी चमैं जैतून बिबै डाँडाउँइले युसी यरूशलेम शहरउँई ह्याई। च डाँडा यरूशलेम शहरए चेंदों मुला।

13 चमैं यरूशलेमर फेनेसी धिं घ्रिर होंसी आटिफिर ह्यासी टिई। चरी पत्रुस, यूहन्‍ना, याकूब नेरो अन्‍द्रियास, फिलिप नेरो थोमा, बर्थुलमै नेरो मत्ती, अल्‍फयसए च्‍ह याकूब, देश भक्ति बिबै शिमोन, नेरो याकूबए च्‍ह यहूदा, चमैं तान चरी डेरा लसी टिला।

14 चमैं ईशुए आमा मरियम नेरो ईशुए भाइजग झाइले अरू कोई कोई चमिंरीमैंने प्रि घ्रिन् तसी प्रार्थना लरिमला।

15 तिस्‍या लिउँइजी ईशुलाई विश्वास लब्‍मैंला मिटिङ घ्रि तई। चरी प्‍ह्रसे ङ्हीस्‍यु जना दे म्‍ही जम्‍मा तला। च बेलारी पत्रुसजी चमैंलाई बिई,

16-17 “ओ भाइ-बहिनीमैं, यहूदाए बारेरी पवित्र आत्‍मा-सैंउँइले स्‍योम्‍बै दाऊद म्रुँजी बिबै ताँ धर्मशास्‍त्रर प्‍ह्रीइमु। च ताँ पूरा तल् त्‍हुई। यहूदा या ङ्ह्यो दोंले ईशुए बाह्र जना चेला न्‍होंरी घ्रि मुला। झाइले ङ्ह्योलाई दोंले ईशुजी चलाई परमेश्वरए के लबर त्‍हाँला। तर चजी ईशुलाई क्‍हाबै म्‍हीमैंलाई घ्‍याँ उँइँई,” बिई।

18 ईशुलाई क्‍हामा च यहूदाजी घूस चबै पैसाजी म्रों तिलु किंई। यहूदा च म्रोंर्न क्‍हुरसी सिह्याई। चए फो तिह्यासी न्‍हाँनु भुँडीजग स्‍वालह्याई।

19 यरूशलेमर टिबै म्‍हीमैंजी च ताँए हल्‍ला थेसी चमैंजी ह्रोंसए भाषारी च क्‍ल्‍होए मिं हकल्‍दामा थेंई। चुए अर्थ “को मुबै म्रों” ग।

20 पत्रुसजी फेरि बिई, “भजनसंग्रह पुस्‍तकरी च यहूदाए बारेर छले प्‍ह्रीइमु,

‘चए धिं थेदें तरिगे,

चरी खबै या बास आटिरिगे।’

फेरि अर्को भजनरी

‘चजी लबै केए जिम्‍मा अर्को म्‍हीजी योंरिगे।’

छले प्‍ह्रीइमु।

21-22 छ तसी ङ्ह्योजी चए क्‍ल्‍होरी ईशु फेरि रिब् म्रोंबै म्‍ही घ्रि साक्षी तबरी त्‍हाँल् त्‍हुम्। च म्‍ही ईशु नेरो ङिने त्‍हीयाँ म्‍हुँइँस प्‍ह्रब, टिबै म्‍ही तल् त्‍हुम्। च म्‍ही यूहन्‍नाजी ईशुलाई बप्‍तिस्‍मा पिंबै बेलासेरो ईशु स्‍वर्गर क्रेबै दिन सम्‍म ङिने प्रि प्‍ह्रबै म्‍ही तल् त्‍हुम्,” बिई।

23 झाइले मिटिङर मुब्‍मैंजी म्‍ही ङ्हींए मिं झोंई। म्‍ही घ्रिए मिं यूसुफ जसतस बिब् मुला। चए चे बार्सब्‍बास बिबा मुला। झाइले अर्को म्‍हीए मिं मत्तियास बिब् मुला।

24-25 झाइले तानजी छले प्रार्थना लई, “ओ प्रभु, क्‍हीजी यहूदालाई मुख्‍य चेला खटिदिलेया चजी खिए के प्‍यीसी सिसी सजाय योंबै क्‍ल्‍होर ह्याल् खाँई। क्‍हीजी तान म्‍हीए सैं न्‍होंर्बै ताँ थाहा सेम्। छ तसी चु बार्सब्‍बास नेरो मत्तियास न्‍होंरी खब म्‍हीलाई क्‍हीजी त्‍हाँई, च म्‍ही यहूदाए साटोरी क्‍हीए के लबै लागिर त्‍हेरो ङिलाई ङो सेभिंन्,” बिसी प्रार्थना लई।

26 छले प्रार्थना लसी चमैंजी च म्‍ही ङ्हींलाई चिट्ठा झोंई। झोंमा चिट्ठा मत्तियासए मिंर पर्दिई। झाइले च म्‍ही छले एघार जना मुख्‍य चेलामैंए फिर थप्‍दिई।

पवित्र आत्‍मा-सैं युब

2

पेन्‍तिकोस बिबै यहूदीमैंए चाड़ए दिनरी ईशुलाई विश्वास म्‍हाँदिबै तान म्‍ही क्‍ल्‍हो घ्रिर्न खागु तला।

2 च बेलारी एक्‍कासि मुउँइले थेबै खैं खब दों तबै आवाज चमैंजी च धिं न्‍हों भरी थेई।

3 चमैं ङाँर मि लुँब् दों तबै सै चमैंजी म्रोंई। च मि लुँब् दों तबै सै तानए क्रए फिर टिखई।

4 झाइले चमैं तान पवित्र आत्‍मा-सैंजी भरिपूर्ण तई। झाइले पवित्र आत्‍मा-सैंउँइलेन् पोंबै शक्ति योंसी अरू अरू क्‍युईरी पोंबर होंई।

5 च बेलारी तान देशजगउँइले भक्ति लबै यहूदीजग ल्‍हे खसी यरूशलेम शहरर बास टिमला।

6 चमैं च आवाज थेसी चर खागु तखई। झाइले ल्‍हे छक्‍क पर्दिई, तलेबिस्‍याँ तानन्‍न ह्रों-ह्रोंसए क्‍युईरी चेलामैं पोंरिब थेई।

7 झाइले चमैं छक्‍क पर्दिसी बिई, “चु पोंब्‍मैं तान गालीलथेंमैं, आङीं वा?

8 चु खैबै अचम्‍म! चमैंजी पोंबै ताँ ङ्ह्योजी ह्रों-ह्रोंसए देशर्बै क्‍युईरी थेइमु।

9 ङ्ह्यो न्‍होंरी पार्थियाथेंमैं, मेदियाथेंमैं, नेरो एलामथेंमैं, झाइले मेसोपोटामियाथेंमैं, यहूदियाथेंमैं, नेरो क्‍यापाडोसियाथेंमैं, झाइले पोन्‍टसथेंमैं नेरो एशियाथेंमैं मु।

10 झाइले कोई कोई फ्रिगिया नेरो प्‍याम्‍फिलियाउँइले, झाइले इजिप्‍ट नेरो साइरिनिया चेंदोंबै लिबिया देशर्बै जिल्‍लाजगउँइले, झाइले रोम, क्रेट, नेरो अरबियाउँइले खई।

11 ङ्ह्यो न्‍होंरी रोमथेंमैं, कोई यहूदीमैं, झाइले यहूदीमैंजी दोंले परमेश्वरलाई म्‍हाँदिबै अरू जातिमैं मु। ङ्ह्यो तानए क्‍युई चमैंजी पोंना! चु गालीलथेंमैंजी परमेश्वरए अचम्‍म के बारेरी प्रचार लरिना,” बिई।

12 छले छक्‍क नेरो अलमल पर्दिसी चमैं खेमैं खेमैं न्‍होंरी छले “चुए मतलब तो मुए?” बिब्रें लई।

13 तर कोईजी च विश्वास लब्‍मैंए बारेरी नि निले, “चुमैं पा ल्‍हे थुँसी न्‍हेइमु,” बिई।

पत्रुसजी हूललाई संझिदिब

14 झाइले पत्रुसजी अरू एघार जना मुख्‍य चेलामैंने प्रि रासी थेबै कैले छ बिई, “ओ यहूदी अउमैं नेरो यरूशलेमर टिबै तान भाइ-बहिनीमैं, ङए ताँ थेभिंन्। झाइले ङजी संझिदिबै ताँजग छेन्‍ले ह्रभिंन्।

15 क्‍हेमैंजी छ म्‍हैंनाबिलेया चुमैं पा आन्‍हेइमु। न्‍हाँगर्बै नौ बज्‍दिबै बेलारी [कैं आचब्‍न] खबलाई पा न्‍हेमु? आन्‍हे।

16 बरु स्‍योंम्‍बै परमेश्वरए ताँ बिभिंबै म्‍ही योएलजी चु ताँ तब्‍मु बिसी धर्मशास्‍त्ररी छले प्‍ह्रीइमु:

17 ‘परमेश्वरजी बिइमु, आखिरी जुगरी ङजी छ लब्‍मु,

ङजी तान म्‍हीजगए फिरी ङए आत्‍मा-सैं झोंभिंब्‍मु।

क्‍हेमैंए च्‍ह-चमींजगजी ङए ताँ बिभिंब्‍मु,

क्‍हेमैंए फ्रेंसींजगलाई प्‍हनालिउँइबै ताँए बारेर ङजी थाहा पिंब्‍मु,

झाइले क्‍हेमैंए खिबजगने प्रि म्‍होंडरी ङजी ताँ पोंब्‍मु।

18 ओं, च जुगरी ङए सेवा लबै मुयुँ-रिमैं तानए फिर

ङए आत्‍मा-सैं झोंभिंब्‍मु,

झाइले चमैंज्‍यै या ङए ताँ बिभिंब्‍मु।

19 ङजी मुरी छक्‍क पर्दिबै सै उँइँब्‍मु,

झाइले पृथ्‍वीरी अचम्‍म पर्दिबै के लब्‍मु,

चरी को बग्‍दिब्‍मु, झाइले मि लुँसी म्‍लोंग्‍या मिखु तब्‍मु।

20 प्रभु एयुबै दिन बेले थेबै दिन तब्‍मु।

च दिन भन्‍दा ओसों त्‍हीयाँ अन्‍यारो तब्‍मु,

झाइले लयाँ को दोंले ओल्‍ग्‍या तब्‍मु।

21 तर च बेलारी खबजी ङलाई म्‍हाँदिसी ङए मिं किंमु,

च म्‍हीन् नाश आतरिगे बिसी ङजी जुगुदिभिंब्‍मु।’

योएलजी छाबन प्‍ह्रीथेंला।

22 “ओ इस्राएलीमैं, चु ताँ छेन्‍ले थेद्। नासरतथें ईशु परमेश्वरजी कुल्‍भिंबै म्‍ही ग बिसी परमेश्वरजी प्रमाण लई। चु ताँ क्‍हेमैंलाई थाहा मु, तलेबिस्‍याँ क्‍हेमैंए म्‍हाँजुरी परमेश्वरए शक्तिउँइले ईशुजी प्रमाण उँइँबै अचम्‍म नेरो छक्‍क पर्दिबै केजग लई।

23 तर परमेश्वरजी खिए ओसों लबै विचार अनुसार ईशुलाई क्‍हेमैंए योर सुम्‍पिदिवाई। झाइले क्‍हेमैं यहूदीमैंजी अरू जातिमैंलाई सैद् बिसी कर ल्‍हैदिई। छले ईशुलाई क्रूसर टाँइदिसी सैवाई।

24 “तर परमेश्वरजी ईशुलाई सिबउँइले रिभिंई, छगोंउँइले त्‍येभिंई। ईशु सिसी चलाई छजी थुन्‍दिला आखाँला।

25 झाइले धर्मशास्‍त्ररै या स्‍योम्‍बै दाऊद म्रुँजी ईशु सिबउँइले रिबै बारेर छले बिला,

‘ङजी प्रभुलाई खोंयोंई ङने प्रि म्रोंई,

परमेश्वर ङए क्‍योलोउँई पट्टि तसी ङ ङ्हींला आत्‍हु।

26 छ तसी ङ सैं तोंरिमु,

झाइले तोंसी आरति प्रिंरिमु।

ङ सिल् त्‍हुनाबिलेया आशा थेंल्‍ले परमेश्वरलाई म्‍हाँदिसी टिरिमु।

27 कारण क्‍हीजी ङलाई छर्न आवाथें,

क्‍हीजी ह्रोंसए भक्त नोकरलाई सिबै सिब्‍न नेरो क्राँसी छलेन म्‍हह्याला आभिं।

28 क्‍हीजी ङलाई जीवन याबै घ्‍याँ तेंभिंइमु,

झाइले क्‍हीने प्रि मुमा ङ खुशीले सैं तोंम्।’

दाऊदजी छाबन प्‍ह्रीथेंला।

29 “ओ भाइ-बहिनीमैं, ङ्ह्योए खे दाऊदए बारेरी ङजी छले बिल् त्‍हुम्। चम् सिल् खाँई, फेरी चए सिनुलाई छर बोसी थेंई, अझै चए देवल तिंई सम्‍म मु।

30 तर दाऊद म्रुँ परमेश्वरए ताँ बिभिंबै म्‍ही मुला। छ तसी परमेश्वरए कबूल सेसी चजी ह्रोंसए सन्‍तान न्‍होंर चिबा घ्रि ह्रोंस दों तबै म्रुँ ल्‍हे पुस्‍ता लिउँइजी तब्‍मु बिसी थाहा सेला।

31 दाऊदजी च लिउँई तबै ताँ ओसोंन थाहा सेई। परमेश्वरउँइले कुल्‍भिंबै म्रुँ, अथवा ईशु ख्रीष्‍ट, सिह्यालेया फेरि सिबउँइले रिबै बारेर पोंमा चजी चु ताँ प्‍ह्रीई,

‘परमेश्वरजी चलाई छर्न आवाथें,

परमेश्वरजी चलाई सिबै सिबन् नेरो क्राँसी छलेन् म्‍हह्याला आभिं।’

32 परमेश्वरजी छले ईशुलाई छउँइले रिभिंई बिसी ङि साक्षी-गवाही मु।

33 छलेन ईशु ह्रोंसए आबा परमेश्वरए क्‍योलोउँई पट्टि टिरिइमु। खिजी बिबै अनुसार परमेश्वरजी ईशुलाई पवित्र आत्‍मा-सैं पिंई। च पवित्र आत्‍मा-सैंलाई प्रभु ईशुजी ङिए फिर कुल्‍भिंसेरो तो छक्‍क पर्दिबै के क्‍हेमैंजी तोगो म्रोंमु, थेमु, च के पवित्र आत्‍मा-सैंजी लबै के ग।

34 फेरि ईशु ह्याब् दोंले दाऊद स्‍वर्गर आह्याला। तर ईशुलाई ‘ङए प्रभु’ बिसी दाऊदजी अर्को भजनरी छले प्‍ह्रीइमु,

‘प्रभु परमेश्वरजी ङए प्रभुलाई छ बिई,

35 “क्‍हीए शत्रुजग ङजी क्‍हीए प्‍हली न्‍होंर आप्‍लिन् सम्‍म

ङए क्‍योलोउँई पट्टि टिद्,” बिई।’

36 “छ तसी त्‍हेरो इस्राएल जातर्बै तान म्‍हीजगजी चु ताँ थाहा तल् त्‍हुम्: क्‍हेमैंजी क्रूसर टाँइदिसी सैवाबै ईशुलाई परमेश्वरजी ङ्ह्योए प्रभु नेरो जुगुदिबै म्रुँ लसी खटिदिभिंई,” बिसी पत्रुसजी चमैंलाई संझिदिभिंई।

37 पत्रुसए ताँ थेसी म्‍हीजग बेले सैं नसी पत्रुस नेरो अरू मुख्‍य चेलामैंलाई बिई, “ओ दाज्‍यू-भाइमैं, छ तसेरो त्‍हेरो ङि खै लबा, तो लबा?” बिसी ङ्युइई।

38 पत्रुसजी बिई, “क्‍हेमैं तानन्‍न ह्रोंस-ह्रोंसए आछ्याँबै बानी प्‍यीसी परमेश्वरउँई सैं एद्, झाइले ईशु ख्रीष्‍टए मिंरी क्‍युर प्‍लुँसी बप्‍तिस्‍मा किंन्। छ लस्‍याँ क्‍हेमैंए आछ्याँबै के माफ तब्‍मु, झाइले परमेश्वरजी क्‍हेमैंलाई पवित्र आत्‍मा-सैं पिंब्‍मु।

39 च पवित्र आत्‍मा-सैं क्‍हेमैंए लागिर ग, तर च्‍हग मात्रे आङीं, क्‍हेमैंए च्‍ह-चमीं नेरो अरू ह्रें-ह्रेंगोर्बै म्‍हीजगए लागिरै ग। परमेश्वरजी खबलाई त्‍हाँइमु, चमैंए लागिरी ग,” बिई।

40 पत्रुसजी च ताँ मात्रे आबि, तर ल्‍हे ताँउँइले चमैंलाई साक्षी पिंसी थेबै बिन्‍ती लई, “चु आछ्याँबै पुस्‍ताए सजायउँइले ह्रोंसलाई जुगुदिद्,” बिई।

41 झाइले च ताँ विश्वास लसी च दिनरी ल्‍हे म्‍हीजगजी बप्‍तिस्‍मा किंई। च दिनर म्‍ही हजार सोंदे ईशुलाई विश्वास लबै टोलीने थप्‍दिसी प्‍ह्रई।

विश्वास लब्‍मैंजी खैले दिन थोबा

42 झाइले ईशुलाई विश्वास लब्‍मैंजी मुख्‍य चेलामैंए ताँ लुरिमला, संगती लरिमला, प्रेम भोज चमला, बालुन् प्रार्थना लरिमला। छले दिन थोमला।

43 मुख्‍य चेलामैंजी बेले छक्‍क पर्दिबै के लसी परमेश्वरए शक्ति योंबै प्रमाण उँइँब्रें लई। छाब् म्रोंसी ल्‍हे म्‍हीजग परमेश्वरए डर म्‍हाँदिमला।

44 तान ईशुलाई विश्वास लब्‍मैं खोंयोंई या सैं घ्रिन् तमला। चमैंने मुबै तान सैजग ह्रोंस-ह्रोंस न्‍होंर च्‍हुमला।

45 चमैं ह्रोंसए क्‍ल्‍हो न्‍हें नेरो अरू सैजग चुँसी खाँचो तब्‍मैंलाई च्‍हुभिंमला।

46 चमैं दिन दिनु मन्‍दिरर खागु तमला, झाइले सैं घ्रिले धिं धिंरी प्रेम भोज चमला।

47 चमैं परमेश्वरए प्रशंसा लमला। अरू म्‍हीजगज्‍यै या चमैंलाई छ्याँबै म्‍हैंमला। फेरि प्रभुजी खब म्‍हीमैंलाई जुगुदिभिंसेन्‍मुला, खिजी चमैंलाई दिन दिनुन् विश्वासी टोलीए फिर थप्‍दिब्रें लमला।

लङ्गडा घ्रिलाई सन् लबा

3

तिगैं पत्रुस नेरो यूहन्‍ना नेसर्बै तीन बज्‍दिबै बेलारी मन्‍दिरर ह्यासेन्‍मुला। च बेलार म्‍हीजगजी प्रार्थना लमला।

2 यरूशलेमरी जन्‍म ओनों लङ्गडा तबै म्‍ही घ्रि मुला। चलाई म्‍हीजगजी दिन दिनु मन्‍दिरर्बै “छ्याँबै ढोका” बिबै म्राए बाहिरू पट्टि नोभसी थेंब्रें लमला। च मन्‍दिरर ह्याबै म्‍हीजगने प्रि पैसा ह्रिमला। छले क्‍हुइसी टिमला।

3 झाइले च लङ्गडाजी पत्रुस नेरो यूहन्‍नालाई मन्‍दिरर ह्यारिब् म्रोंसी चमैंने प्रि पैसा ह्रिई।

4 चमैंजी चलाई ङ्ह्योसी पत्रुसजी “झुई ङ्ह्योत्ती!” बिई।

5 झाइले चजी तोई योंम् उ ङ्हाँसी आशा म्‍हाँदिसी ङ्ह्योई।

6 पत्रुसजी चलाई बिई, “ङने पैसा तोई आरे, तर ङने तो मु, चन् ङजी क्‍हीलाई पिंस्‍यो। ङजी क्‍हीलाई हुकुम पिंमु, नासरतर्बै ईशु ख्रीष्‍टए मिंर प्‍ह्रद्,” बिई।

7 छ बिसी क्‍योलो योर क्‍हासी चजी च म्‍हीलाई रिवाई। च बेलार्न च म्‍हीए प्‍हली नेरो प्‍हली कब्‍लोजग झवाट्टन् सद्दे तह्याई।

8 झाइले रासी खन्‍तदन प्‍ह्रबर होंई। छले च प्‍ह्रब्रें, उफ्रिदिब्रें, परमेश्वरलाई जय तरिगे बिब्रें लसी चमैंने मन्‍दिर न्‍होंर होंई।

9 मन्‍दिर न्‍होंर होंबै तान म्‍हीजगजी चलाई प्‍ह्रब् नेरो परमेश्वरए भजन प्रशंसा लरिब् म्रोंई, थेई।

10 चमैं तानजी चलाई मन्‍दिरए “छ्याँबै ढोका” बिबै म्रार टिसी, ह्रिसी चबै म्‍ही बिब ङो सेई। खैले प्‍ह्रब् तई बिसी च म्‍हीमैं छक्‍क पर्दिई।

मन्‍दिररी पत्रुसए भाषण

11 च सद्दे तबै लङ्गडाजी पत्रुस नेरो यूहन्‍नालाई क्‍हासी चमैं सों स्‍योम्‍बै सुलेमान म्रुँए पिंडी बिबै क्‍ल्‍होर रारिला। चमैं सों रारिब् म्रोंसी तान म्‍ही छक्‍क पर्दिसी चर क्‍ह्योखई।

12 च म्‍हीजगलाई म्रोंसी पत्रुसजी चमैंलाई बिई, “ओ इस्राएलीमैं, क्‍हेमैं चु ताँ तले अचम्‍म म्‍हाँदिसी ङिलाई ङ्ह्योरिला? चु लङ्गडालाई प्‍ह्रल् लभिंबा ङिए शक्ति नेरो धर्मउँइले तई ङ्हाँम्‍मा? आङीं, चुम् ईशुए मिंर्बै शक्तिउँइले तब् ग।

13 ङ्ह्योए खेजगए परमेश्वर, अथवा अब्राहाम, इसहाक नेरो याकूबए परमेश्वरजी, खिए के लबै ईशु थेब मु बिसी प्रमाण लबै के उँइँई। च ईशुलाई क्‍हेमैंजी अधिकारीजगए योर सुम्‍पिदिवाई। झाइले अंचलाधीश पिलातसजी ‘चु म्‍हीए दोष आरे, प्‍यीवाले,’ बिलेया क्‍हेमैंजी सैवाद् बिई।

14 चम् पवित्र नेरो धर्मी म्‍ही मुला, तर क्‍हेमैं यहूदीमैंजी चलाई त्‍याग्‍दिसी पिलातसने ‘बरु बरब्‍बा बिबै ज्‍यानमारालाई प्‍यीह्याद्’ बिसी ईशुलाई सैवाई।

15 म्‍हीजगलाई जीवन पिंबै ईशुलाई क्‍हेमैंजी सैवाई। तर परमेश्वरजी चलाई सिबै सिबन् तला आभिं, तर रिल् लभिंई। ङि चु ताँए साक्षी मु।

16 झाइले ईशुए मिंर्बै शक्तिजी क्‍हेमैंजी म्रोंब नेरो ङो सेबै लङ्गडालाई सल् लबै भों पिंई। ईशुए मिंर विश्वास लसी चु म्‍ही सई। ओं, ईशुलाई विश्वास लबजी चु म्‍ही सबा क्‍हेमैंए उँइँर्न तई।

17 “लु, ङए भाइ-बहिनीमैं, क्‍हेमैं नेरो क्‍हेमैंए चिबनाँबमैंजी तोई आक्‍होल्‍ले ईशुलाई छ लई बिबा ङजी थाहा सेइमु।

18 ओसोंन परमेश्वरजी ताँ बिभिंबै तान म्‍हीमैंउँइले खिजी खटिदिबै म्रुँजी ल्‍हे दुःख सैदिल् त्‍हुम् बिसी बिल् खाँला। ईशुजी छले क्‍हेमैंजी ल्‍हैदिबै दुःख सैदिबै तरीकाउँइले परमेश्वरजी च ताँ पूरा लई।

19 “छ तसी च छाबै आछ्याँबै के लब् प्‍यीसी क्‍हेमैंजी परमेश्वरउँई सैं एद्। छले परमेश्वरउँई सैं एइबिस्‍याँ क्‍हेमैंए आछ्याँबै के परमेश्वरजी क्षमा लभिंब्‍मु।

20 झाइले परमेश्वरजी क्‍हेमैंए सैं क्‍होल् लभिंब्‍मु। झाइले परमेश्वरजी ईशुलाई क्‍हेमैं ङाँर कुल्‍भिंब्‍मु, तलेबिस्‍याँ परमेश्वरजी क्‍हेमैंए लागिरी खटिदिभिंबै म्रुँ ईशुन् ग।

21 परमेश्वरए स्‍योम्‍बै ताँ बिभिंबै म्‍हीजगजी ‘तोन्‍तोरी सै नयाँ तब्‍मु’ बिई। च ताँ पूरा आतन् सम्‍म ईशु स्‍वर्गरी अझै टिल् त्‍हुम्।

22 स्‍योम्‍बै मोशाजी बिई,

‘प्रभु परमेश्वरजी क्‍हेमैंए लागिरी खिए ताँ बिभिंबै म्‍ही घ्रि कुल्‍भिंब्‍मु,

ङलाई कुल्‍भिंब् दोंले चलाई कुल्‍भिंब्‍मु।

च क्‍हेमैंए जातन् तब्‍मु।

चई बिबै तान ताँ क्‍हेमैंजी छेनाले थेल् त्‍हुम्।

23 चजी बिभिंबै ताँ खब म्‍हीजी आथे,

च म्‍ही परमेश्वरए म्‍हीजगउँइले स्‍यो लवासी तान नाश तह्याब्‍मु।’

मोशाजी छान् बिई।

24 झाइले फेरि शामूएल बिबै म्‍ही नेरो चए लिउँइबै तान परमेश्वरए ताँ बिभिंबै म्‍हीमैंजी चु तिंइजोरो तरिबै ताँजगए बारेर ओसोंन बिला।

25 चमैंए सन्‍तान क्‍हेमैंन् ग। छ तसी परमेश्वरए ताँ बिभिंबै म्‍हीजगउँइले पिंबै कबूलजग क्‍हेमैंए लागिर ग, फेरि क्‍हेमैंए खेजगने परमेश्वरजी बिबै कबूलए भाग क्‍हेमैंजी योंइमु। परमेश्वरजी ङ्ह्योए खे अब्राहामने छान् बिइमु,

‘क्‍हीए सन्‍तानउँइले ङजी पृथ्‍वीर्बै तान जातजगलाई आशीष पिंब्‍मु,’

बिई।

26 छ तमा परमेश्वरजी ह्रोंसए सेवा लबै म्‍ही ईशुलाई त्‍हाँसी अरू जातिमैंलाई भन्‍दा पहिलेन् क्‍हेमैं यहूदीमैं ङाँर कुल्‍भिंई। चजी क्‍हेमैंलाई आछ्याँबै दुष्‍ट बानीउँइले एभसी आशीष पिंरिगे बिसी कुल्‍भिंई,” बिई।

पत्रुस नेरो यूहन्‍ना थेबै सभा उँइँर राब

4

पत्रुस नेरो यूहन्‍ना म्‍हीजगने छले ताँ लमा च बेलार्न कोई पूजाहारीमैं, मन्‍दिरर्बै पुलिस इनिस्‍पेक्‍टर नेरो सदुकीमैं खई।

2 पत्रुस नेरो यूहन्‍नाजी लुभिंमा “ईशु सिसी परमेश्वरने टिसेरो ङ्ह्यो या सिसी परमेश्वरने टिब्‍मु,” बिई। च ताँ थेसी च खबै म्‍हीमैं बेले रिस खई, [तलेबिस्‍याँ च सदुकी बिबै टोलीमैंजी “म्‍हीजग सिह्यासेरो आरि,” बिमला]। झाइले रिस खसी चमैंजी मुख्‍य चेला ङ्हींलाई क्‍हाबोई।

3 म्‍हुँइँस तबि छेबै बेला तखमा पत्रुस नेरो यूहन्‍ना क्‍हाबोसी ना आन्‍होंन् सम्‍म झयालखानर थुन्‍दिथेंई।

4 दिलेया चमैंजी मन्‍दिरर बिबै ताँ थेब्‍मैं ल्‍हेजी विश्वास लई। झाइले विश्वास लबै आमुयुँमैं हजार ङ्हदे तला।

5 प्‍हनाग्‍दों पूजाहारी चिबमैं, अरू चिबनाँबजग, नेरो धर्मगुरुजग यरूशलेमर खागु तसी सभा लई।

6 चमैंजी हन्‍नास बिबै प्रधान पूजाहारी, झाइले कैयाफास, यूहन्‍ना, अलेकज्‍याण्‍डर, नेरो हन्‍नासए अरू ह्रजे-म्‍हजे पर्दिबै म्‍हीजगने प्रि सभा लई।

7 झाइले मुख्‍य चेलामैंलाई, अथवा पत्रुस नेरो यूहन्‍नालाई, च थेबै सभा उँइँर भई। चर्बै म्‍हीजगजी बिई, “क्‍हेमैंजी चु लङ्गडालाई खैबै शक्तिउँइले सल् लई? झाइले खबए मिं किंसी सल् लभिंई?” बिसी ङ्युइई।

8 झाइले पवित्र आत्‍मा-सैंजी भरिपूर्ण तसी पत्रुसजी चमैंलाई जवाफ पिंई, “ओ, इस्राएलर्बै चिबनाँबजग!

9 चु लङ्गडालाई ल्‍होयो खसी ङिजी सन् लभिंबै ताँ ङिने ङुयुइरिब् आ?

10 छ बिस्‍याँ चु ताँ क्‍हेमैंजी क्‍होल् त्‍हुम्, झाइले इस्राएलीजग तानजी सेल् त्‍हुम्: चु लङ्गडा क्‍हेमैंए उँइँर ससी रारिब, नासरतथें ईशु ख्रीष्‍टए मिं किंबै शक्तिजी सल् लब् ग। क्‍हेमैंजी ईशुलाई क्रूसर च्‍योवासी सैवाई, तर परमेश्वरजी चलाई सिबउँइले फेरि रिल् लभिंई।

11 ईशुए बारेरी धर्मशास्‍त्ररी छले प्‍ह्रीइमु:

‘खब् युमाँलाई क्‍हेमैं गारा झोंब्‍मैंजी केर आत्‍हुब् बिला,

च युमाँम् धिंए सुरर्बै छ्याँबै युमाँन् तह्याई।’

छान् प्‍ह्रीई।

12 तलेबिस्‍याँ च ईशु बाहेक अरू खबज्‍यै या ङ्ह्योलाई जुगुदिला आखाँ। ङ्ह्यो म्‍हीजगलाई जुगुदिबै लागिर चु तान संसाररी परमेश्वरजी अर्को मिं आपिंइमु,” बिई।

13 पत्रुस नेरो यूहन्‍ना आखेबै मामूली म्‍ही मुनाबिलेया चमैंजी पक्‍काले सैं आङ्हींल्‍ले पोंब् म्रोंसी च थेबै सभार्बै म्‍हीजग तान छक्‍क पर्दिई। च बेलारी बल्‍ल चमैंजी पत्रुस नेरो यूहन्‍नालाई “ईशुने प्रि प्‍ह्रना” बिब थाहा सेई।

14 चमैंजी च सह्याबै लङ्गडा म्‍हीलाई रारिब् म्रोंसी चमैंजी पत्रुस नेरो यूहन्‍नालाई विरोधीरी तोई बिला आखाँ।

15 झाइले चमैं सोंलाई थेबै सभाउँइले बाहिरू त्‍येवासी चमैं मात्रे छलफल लसी बिई,

16 “ङ्ह्योजी चु म्‍हीमैंलाई तो लले, खै बिले? चमैंजी लबै छक्‍क पर्दिबै के यरूशलेम शहरर्बै तान म्‍हीलाई थाहा मु। चु ताँलाई ङ्ह्योजी आङीं बिला आखाँ।

17 दिनाबिलेया चु ताँ अरू म्‍हीजगने फैलिदिल् भिंबा आता। छ तमा त्‍हेरो चमैंलाई ‘ईशुए मिं किंसी खबलाई या तोई ताँ या आबिद्,’ बिबै कडा हुकुम पिंले,” बिई।

18 झाइले चमैंलाई थेबै सभा उँइँर हुइसी “ईशुए मिं किंसी खैलसे खबलाई या तोई ताँ आलद्, झाइले आलुभिंन्” बिसी हुकुम पिंई।

19 तर पत्रुस नेरो यूहन्‍नाजी चमैंलाई जवाफ पिंई, “परमेश्वरए उँइँरी खब ठीक मु: क्‍हेमैंजी बिबै ताँ ङिजी म्‍हाँदिब् उ, परमेश्वरजी बिबै ताँ म्‍हाँदिब? ह्रोंसन् विचार लद्।

20 ङिम् ह्रोंसए म्‍यींजी म्रोंब् नेरो न्‍हजी थेबै ताँ तोई आबिल्‍ले टिला आखाँ,” बिई।

21 थेबै सभार्बै म्‍हीजगजी चमैंलाई झन् चर्कोले हौदिसी त्‍येवाई। पत्रुस नेरो यूहन्‍नालाई सजाय लबर तोई निहुँ आयों, तलेबिस्‍याँ अचम्‍म, छक्‍क पर्दिबै के म्रोंसी तान म्‍हीजगजी परमेश्वरए प्रशंसा लसेन्‍मुला।

22 च छक्‍क पर्दिल्‍ले सन् लबै लङ्गडा प्‍ल्‍हीच्‍यु वर्ष भन्‍दा बढी तल् खाँबै खिब मुला।

ईशुलाई विश्वास लब्‍मैंजी ढुक्‍क तरिगे बिसी प्रार्थना लबा

23 झाइले छुट्कारा तबै तोदोंन् पत्रुस नेरो यूहन्‍ना ह्रोंसए अउमैं ङाँर एखई। चमैंजी पूजाहारी चिबमैं नेरो चिबनाँबमैंजी ह्रोंसलाई बिबै ताँ अउमैंलाई सुनिदिई।

24 चु ताँ थेसी चमैं तान परमेश्वरने प्रार्थना लई, “ओ ङिए प्रभु! मु, पृथ्‍वी नेरो समुद्र, झाइले चर मुबै तान सैजग क्‍हीजीन् बनिदिब् ग।

25 क्‍हीजीन् परमेश्वरए पवित्र आत्‍मा-सैंलाई ङिए खे दाऊद ङाँर कुल्‍भिंसी दाऊदजी छले भजन प्रिंसी छ बिई,

‘अरू जातजग तले रिस खए?

परमेश्वरलाई ङो आसेबै म्‍हीजग तले फाक्‍कर्बै जाल म्‍हैब्‍ङें?

26 परमेश्वर नेरो चजी कुल्‍भिंबै म्रुँ ख्रीष्‍टए फिरी

पृथ्‍वीर्बै म्रुँजग नेरो मंत्रीजग खागु तसी न्‍हेबर तयार लई।’

दाऊदजी स्‍योमा छान् प्‍ह्रीई।

27 क्‍ह्रोंसेन्‍ले च ताँ तिंइजोरो तखइमु। तलेबिस्‍याँ हेरोद म्रुँ नेरो अंचलाधीश पन्‍तियस पिलातसजी चु यरूशलेम शहरर्न अरू जातिजग नेरो इस्राएली म्‍हीजगने खागु तसी सल्‍लाह लई, झाइले क्‍हीए के लभिंबै पवित्र म्रुँ ईशुलाई जाल लई।

28 तर चमैंजी क्‍हीजी ओसोंन ठहर्दिबै विचार अनुसार मात्रे के लई। क्‍हीए शक्तिउँइले क्‍हीजी तो म्‍हैंला, छान् तह्याई।

29 ओ प्रभु, त्‍हेरो चमैंजी ङिलाई हौदिमा क्‍हीजी ङ्ह्योभिंन्। झाइले क्‍हीए वचन सैं कत्ति आङ्हींन्‍ले पोंल् खाँब् लभिंन्।

30 क्‍हीए यो स्‍योंमा नबै म्‍हीजगलाई सन् लभिंनु। झाइले क्‍हीए के लभिंबै पवित्र ईशुए मिंरी छक्‍क पर्दिबै केजग लल् खाँब् लभिंनु,” बिसी प्रार्थना लई।

31 प्रार्थना लबै लिउँइजी चमैं खागु तबै क्‍ल्‍हो सयो (भैंचालो) खब् दोंले ल्‍हाह्याई। पवित्र आत्‍मा-सैंजी भरीपूर्ण तसी चमैं तान परमेश्वरए खुशीए खबर सैं आङ्हींन्‍ले सुनिदिल् खाँब् तई।

ईशुलाई विश्वास लब्‍मैंए संगती

32 झाइले तान ईशुलाई विश्वास लब्‍मैंए विचार नेरो सैं घ्रिन् मुला। चमैं न्‍होंरी तानजी “ङने मुबै सै ङला मात्रे आङीं” बिमला, तर चमैंने तो मुलेया च सै अरू आरेब्‍मैंलाई च्‍हुभिंमला।

33 बेले थेबै शक्तिले मुख्‍य चेलामैंजी “प्रभु ईशु सिबउँइले रिल् खाँइमु” बिसी साक्षी पिंमला। झाइले परमेश्वरजी चमैं तानए फिरी थेबै आशीष पिंमला।

34 चमैं न्‍होंरी खबलाई या चबा-खिबाए दुःख आरेला, तलेबिस्‍याँ क्‍ल्‍हो न्‍हें नेरो धिं मुब्‍मैंजी चुँसी योंबै पैसा

35 मुख्‍य चेलामैंलाई पिंमला, झाइले खाँचो तब्‍मैंलाई मुख्‍य चेलामैंजी च पैसा च्‍हुभिंमला।

36 झाइले स्‍योम्‍बै लेवीए खलकर्बै साइप्रसथें घ्रि यूसुफ बिब् मुला। मुख्‍य चेलाजगजी चलाई बर्णाबास बिबै मिं थेंई। च मिंए अर्थ खेमैंए क्‍ह्युईरी अरूलाई सैं भों लभिंबै म्‍ही ग।

37 चजी ह्रोंसए म्रों घ्रि चुँसी पैसा मुख्‍य चेलामैंलाई पिंई।

हननिया नेरो सफीरा

5

तर कोई कोईजी छ आलला। हननिया बिबै म्‍ही घ्रि मुला। चए म्रिंए मिं सफीरा मुला। चजी म्रों घ्रि चुँसी

2 कोई पैसा ह्रोंसए लागिर लोथेंसी “बाँकी पैसा मात्रे पिंले” बिसी ह्रोंसए म्रिंने सल्‍लाह लई। झाइले चजी बाँकी पैसा मुख्‍य चेलामैंलाई पिंई।

3 छ लमा पत्रुसजी बिई, “ओ हननिया, परमेश्वरए शत्रु शैतानजी क्‍हीए सैंर भरिपूर्ण लसी क्‍ही तले पवित्र आत्‍मा-सैंलाई स्‍युर त्‍येला? म्रों चुँसी कोई पैसा क्‍हीजी लोथेंई, आङीं वा?

4 म्रों आचुँबै बेलारी च म्रों क्‍हील्‍लाँ मुला। च चुँबै लिउँइज्‍यै या योंबै पैसा क्‍हील्‍लाँ मुला। क्‍हीजी ह्रोंसए खुशीले पिंइबिस्‍याँ खाँमला। तले ह्रोंसए सैंर छाबै ‘च्‍हग मात्रे योंई’ बिसी स्‍युर त्‍येबै विचार लरिला? क्‍हीजी म्‍हीजगलाई आङीं तर परमेश्वरलाई स्‍युर त्‍येब् ग,” बिई।

5 पत्रुसए ताँ थेबै बित्तिकन् हननिया सिह्यासी सर क्‍हुरिह्याई। चु ताँ थेब्‍मैं ङ्हींसी थर थर त्‍हारिई।

6 च लिउँइजी फ्रेंसींजग खसी च सिनुलाई क्‍वेंजी बेर्दिसी छगोंर बोसी प्‍हावाई।

7 घण्‍टा सोंदे लिउँइजी चए म्रिं सफीरा न्‍होंर खई। चलाई फ सिह्याब थाहा आरेला।

8 पत्रुसजी चलाई बिई, “ङलाई बित्ती, क्‍हेमैंजी म्रों चुँसी पैसा जम्‍मा च्‍हगन् योंल् वा?” बिसी ङ्युइई।

चजी बिई, “ओं, जम्‍मा च्‍हगन् ग,” बिई।

9 पत्रुसजी बिई, “क्‍हेमैं ङ्हींना ङ्हींन्‌जी परमेश्वरए आत्‍मा-सैंलाई तले स्‍युर त्‍येला? क्‍हीए फलाई प्‍हाबै फ्रेंसींमैं तोगो म्रागें सुँर फेखइमु। त्‍हेरो चमैंजी क्‍हीलाई या छलेन् प्‍हावाब्‍मु,” बिई।

10 पत्रुसजी छ बिबै तोदोंन् सफीरा सिह्यासी पत्रुसए प्‍हलीउँई क्‍हुरिह्याई। फ्रेंसींजग न्‍होंर होंमाँ चैन सिह्याब् म्रोंई। छ तमा च फ्रेंसींमैंजी चलाई या खिए फए आडर्न प्‍हावाई।

11 ईशुलाई विश्वासी तान टोली नेरो चु ताँ थेबै तान अरू म्‍हीमैं ङ्हींसी आतिदिई।

अचम्‍मबै केजग

12 मुख्‍य चेलामैंजी म्‍हीजगए म्‍हाँजुरी छक्‍क पर्दिबै ल्‍हे केजग लई। तान ईशुलाई विश्वास लब्‍मैं मन्‍दिररी स्‍योम्‍बै सुलेमान म्रुँए पिंडीरी सैं घ्रिन् तसी जम्‍मा तला।

13 म्‍हीजग चमैंए बारेरी छ्याँबै ताँ लमला। तर ईशुलाई विश्वास आलब्‍मैं खबज्‍यै या चमैंने प्रि क्‍ह्रीबै आँट आला।

14 तर ल्‍हे ल्‍हे आमुयुँमैं नेरो चमिंरीमैं प्रभुलाई विश्वास लमला, झाइले चमैंए टोली बढिसेन् मुला।

15 मुख्‍य चेलामैंए छक्‍क पर्दिबै केए ताँ थेसी म्‍हीजगजी नब्‍मैंलाई भसी च नब्‍मैं कोई गुन्‍द्रीए फिरी, कोई खाटए फिरी थेंई। पत्रुसए छायाँ मात्रे नब्‍मैंए फिरी पर्दिरिगे बिसी घ्‍याँर्न रोथेंई।

16 यरूशलेमए वरिपरिर्बै नाँसउँइले ल्‍हे म्‍हीजग खई। चमैंजी नब्‍मैं नेरो मोंजी स्‍याबै म्‍हीजगलाई भमा तान सह्याई।

मुख्‍य चेलामैंजी दुःख सैदिब

17 प्रधान पूजाहारी नेरो चए तान सदुकी टोलीर्बै अउमैंजी बिई, “म्‍हीजग तान चु ईशुलाई विश्वास लब्‍मैंए लिली प्‍ह्रना, ङ्ह्योए लिली आप्‍ह्रा,” बिसी बेले रिस खसी

18 मुख्‍य चेलामैंलाई क्‍हासी झयालखानर थुन्‍दिवाई।

19 तर च म्‍हुँइँसरी स्‍वर्गदूत घ्रिजी म्राजग थोंसी मुख्‍य चेलामैंलाई बाहिरू तेभिंई। च स्‍वर्गदूतजी चमैंलाई बिई,

20 “मन्‍दिरर ह्यात्ती, चर रासी चु छ थोबै नयाँ तरीकाए बारेर्बै ताँ प्रचार लद्,” बिई।

21 चु ताँ थेसी मुख्‍य चेलामैं न्‍हाँक्‍कर्न मन्‍दिरर खसी म्‍हीजगलाई लुभिंबर होंई।

च बेलार्न प्रधान पूजाहारी नेरो चए अउमैंजी तान यहूदी चिबनाँबमैंलाई थेबै सभार हुइई। सभा तसी चमैंजी “झयालखानर मुब्‍मैंलाई भउ,” बिसी हुकुम पिंई।

22 सिपाहीमैं झयालखानर ह्याई, तर मुख्‍य चेलामैंलाई आयों। चु ताँ चमैंजी थेबै सभार मुब्‍मैंलाई बिखई।

23 चमैंजी बिई, “खोई! खबै आरेना! झयालखान छेन्‍लेन् बन्‍द लना। पालेजगई या म्रार पाले टिना। तर म्रा थोंमा न्‍होंरी खबै या आरेना,” बिई।

24 मन्‍दिरर्बै पुलिस इनिस्‍पेक्‍टर नेरो पूजाहारी चिबमैंजी चु ताँ थेसी छक्‍क पर्दिई। मुख्‍य चेलामैंलाई तो तई? बिसी विचार लला आखाँ।

25 च बेलार्न म्‍ही घ्रि खसी चमैंलाई बिई, “थेत्ती, क्‍हेमैंजी झयालखानर च्‍युथेंबै म्‍हीजगजी मन्‍दिरर रासी म्‍हीजगलाई ताँ लुभिंसेन्‍मुना,” बिई।

26 छ तमा पुलिस इनिस्‍पेक्‍टर नेरो सिपाहीजग ह्यासी च मुख्‍य चेलामैंलाई भई। तर जबरजस्‍ती आला। तलेबिस्‍याँ म्‍हीजगजी युमाँजी प्रिंसी सैवाम् उ बिसी डर म्‍हाँदिला।

27 चमैंजी मुख्‍य चेलामैंलाई थेबै सभा उँइँर राल् भिंई।

प्रधान पूजाहारीजी चमैंलाई छले ङ्युइई,

28 “ङिजी क्‍हेमैंलाई ईशुए बारेर फेरि खबलाई या तोई आबिद् बिसी हुकुम पिंला, आङीं वा? लु, क्‍हेमैंजीम् ह्रोंसए लुभिंबै ताँ यरूशलेम भरि फिंजिदिना। अझै क्‍हेमैं च ईशुलाई सैवाबै दोष ङिलाई ल्‍हैदिबै कोशिश लसेन्‍मुना,” बिई।

29 झाइले पत्रुस नेरो अरू मुख्‍य चेलामैंजी जवाफ पिंई, “म्‍हीजी बिबा आङीं, तर परमेश्वरजी बिबा ङिजी म्‍हाँदिल् त्‍हुम्।

30 [ङ्ह्योए खेजगज्‍यै या परमेश्वरलाई म्‍हाँदिमला, तर] क्‍हेमैंजीम् ईशुलाई क्रूसर च्‍योवासी सैवाई। तर क्‍हेमैंजी ईशुलाई सैवाबै लिउँइजी ङ्ह्योए खेजगए परमेश्वरजी चलाई फेरि रिल् लभिंई।

31 परमेश्वरजी चलाई चिब नेरो तानलाई जुगुदिभिंबै म्रुँ तरिगे बिसी खिए क्‍योलो पट्टि टिबर रिवाई। इस्राएलीजगजी ह्रोंसए आछ्याँबै के प्‍यीसी परमेश्वरउँई सैं एरिगे, झाइले चमैंजी क्षमा योंरिगे बिसी परमेश्वरजी छ लई।

32 ङि नेरो पवित्र आत्‍मा-सैं चु ताँए साक्षी मु। चु पवित्र आत्‍मा-सैं परमेश्वरजी खिए ताँ ङेंब्‍मैंलाई पिंम्,” बिई।

33 थेबै सभार मुबै म्‍हीजगजी चु ताँ थेसी बेले रिस खई। चमैंजी मुख्‍य चेलामैंलाई सैवाबै कोशिश लई।

34 च बेलारी च थेबै सभा न्‍होंर गमालियल मिं मुबै म्‍ही मुला। च फरिसी टोलीर्बै धर्मशास्‍त्र लुभिंबै गुरु मुला। चलाई चमैंजी तानन्‍न स्‍वाबै म्‍ही म्‍हाँदिमला। चजी थेबै सभा उँइँर रासी मुख्‍य चेलाजगलाई छिन्‍द्री लागिर बाहिरू ह्याल् भिंई।

35 च लिउँइजी थेबै सभार टिब्‍मैंलाई गमालियलजी बिई, “ओ इस्राएलीमैं। क्‍हेमैंजी चु म्‍हीजगलाई तो लबर होंला होश थेंन्।

36 उयाँनन् थुदास बिबै म्‍ही घ्रिजी खिजीन् ‘ङ म्रुँ ग’ बिबिई प्‍ह्रई। म्‍ही प्‍ल्‍हीब्रादे चए लिली प्‍ह्रला। तर चलाई सरकारजी सैवासी चए लिली प्‍ह्रब्‍मैं तान हिना बिना लवाई। झाइले चए मिं, म्‍हह्याई।

37 च लिउँइजी गालील अंचलर्बै यहूदा बिबै म्‍ही जनसंख्‍या प्‍ह्रीबै बेलारी त्‍होंखई। ल्‍हे म्‍हीजग चए लिली प्‍ह्रई। तर चलाई या सरकारजी सैवाई, झाइले चए लिली ल्‍हैदिब्‍मैं हिना बिना तह्याई।

38 चु कारण त्‍हेरो चु बेलार्न ङजी क्‍हेमैंलाई बिमु, चु म्‍हीजगए फिरी तोई आलद्, चमैंलाई प्‍यीभिंन्। तलेबिस्‍याँ चमैंए विचार नेरो केजग खेमैंए खुशीजीन् लब् मुस्‍याँ छलेन् म्‍हह्याब्‍मु।

39 तर चु परमेश्वरउँइले तखब् ग बिस्‍याँ क्‍हेमैंजी चु म्‍हीजगलाई रोक्‍दिला आखाँ। छले मुस्‍याँ क्‍हेमैंम् परमेश्वरए फिर विरोध लब् ठहर्दिब्‍मु,” बिई।

40 थेबै सभार्बै म्‍हीजगजी गमालिएलजी बिब् म्‍हाँदिई। चमैंजी मुख्‍य चेलाजगलाई न्‍होंर हुइसी कोर्राजी प्‍ह्रुई। झाइले “ईशुए बारेर फेरि खोंयोंई या प्रचार आलद्,” बिसी कडा हुकुम पिंसी प्‍यीवाई।

41 मुख्‍य चेलाजग थेबै सभाउँइले बाहिरू त्‍होंह्याई। “ईशुए लागिर दुःख नेरो हेला सैदिल् खाँबै लायकब मु,” बिबा परमेश्वरजी चमैंलाई ठहर्दिसी चमैं सैं तोंई।

42 झाइले दिन दिनु चमैं मन्‍दिरर नेरो म्‍हीजगए धिं धिंर ह्यासी “जुगुदिभिंबै म्रुँ ईशुन् ग,” बिसी खुशीए खबर प्रचार लबा आरोक्‍दि।

मदत लबै म्‍ही ङ्यी

6

च बेला जरे ईशुलाई विश्वास लब्‍मैं ल्‍हे ल्‍हे ततै ह्याई। छ तमा ग्रीस देशर्बै क्‍युई पोंबै यहूदीमैं नेरो ह्रोंसै देशर्बै क्‍युई पोंबै यहूदीजग न्‍होंरी कल झगड़ा तबर होंई। “दिनदिनु चबै सै च्‍हुमा तले ङिए फ सिह्याबै चमिंरीमैंलाई ठीक आला?” बिसी ग्रीस देशर्बै क्‍युई पोंब्‍मैंजी अरू यहूदीमैंने ङ्युइला।

2 छ तमा बाह्र जना मुख्‍य चेलामैंजी ईशुलाई विश्वासी टोली तानलाई हुइसी बिई, “परमेश्वरए ताँ लुभिंबै के प्‍यीवासी ङिजी चबै सै च्‍हुभिंल् त्‍हुम्‍मा? छ लबा आता।

3 छ तसी, ओ भाइ-बहिनीमैं, क्‍हेमैं न्‍होंउँइले ‘पवित्र आत्‍मा-सैंइ भरि पूर्ण तई, फेरि ज्ञान मु,’ बिबै छ्याँबै जश तबै म्‍ही ङ्यी त्‍हाँन्, झाइले चबै सै च्‍हुभिंबै के चमैंए जिम्‍मार थेंले।

4 ङि चाहिं प्रार्थना लबा नेरो परमेश्वरए ताँ प्रचार लबरी त्‍हींइतिमी ल्‍हैदिब्‍मु,” बिई।

5 मुख्‍य चेलाजगए विचार तानलाई मन पर्दिई। छ तमा चमैंजी चु म्‍हीजग त्‍हाँई: पक्‍का विश्वास लबा नेरो पवित्र आत्‍मा-सैंजी भरीपूर्ण तबै म्‍ही स्‍तिफनस, झाइले फिलिप, प्रखुरस, निकानोर, तीमोन, पर्मिनास, झाइले एन्‍टिओक शहरर्बै निकोलाउसलाई त्‍हाँई। निकोलाउस चाहिं अरू जातर्बै म्‍हीमैंउँइले यहूदी धर्मर खला।

6 च म्‍हीजगलाई त्‍हाँसी मिटिङर्बै म्‍हीजगजी मुख्‍य चेलामैंए उँइँर भई। मुख्‍य चेलाजगजी प्रार्थना लसी खेमैंए यो चमैंए फिर थेंसी आशीष पिंई।

7 छले परमेश्वरए वचन फैलिदिदि ह्याई। यरूशलेमरी ईशुलाई विश्वास लब्‍मैं झन् झन् बडिडिइन ह्याई। झाइले ल्‍हे पूजाहारीजगज्‍यै या ईशुलाई विश्वास लई।

स्‍तिफनसलाई क्‍हाब

8 च मदत लबै म्‍हीजग न्‍होंरी स्‍तिफनस बिबै म्‍हीजी परमेश्वरउँइले ल्‍हे आशीष योंला, झाइले शक्तिजी भरिपूर्ण तई। चजी म्‍हीजगए म्‍हाँजुरी बेले छक्‍क पर्दिबै केजग लई। झाइले परमेश्वरए शक्ति योंई बिबै प्रमाण पिंबै केजग लई।

9 तर कोई म्‍हीजगजी चलाई रिस लई। चमैं “मुक्त तब्‍मैं” बिबै यहूदी टोलीर्बै म्‍हीमैं मुला। च टोली सभा धिं घ्रिरी खागु तब्रें लला। च टोलीरी साइरेनी नेरो अलेक्‍जाण्‍ड्रिया शहरर्बै यहूदीमैं मुला। चमैंने प्रि सिलिसिया नेरो एशिया अंचलर्बै यहूदीजग तान क्‍ह्रीसी स्‍तिफनसने झगडा लबर होंई।

10 तर पवित्र आत्‍मा-सैंजी स्‍तिफनसलाई बेले बुद्धि पिंसी च पोंमा अरूजी चजी बिबै ताँए जवाफ पिंला आखाँ।

11 छ तसी चमैंजी कोई म्‍हीलाई घूस पिंसी बिई, “ ‘ङिजी चु म्‍हीलाई मोशा नेरो परमेश्वरए विरोधर पोंब् थेइमु,’ बिद्,” बिई।

12 छले चमैंजी म्‍हीए हूल, चिबनाँबजग नेरो धर्मगुरुजगलाई सुरिदिवाई। चमैं क्‍ह्योह्यासी स्‍तिफनसलाई क्‍हासी थेबै सभा उँइँर बोई।

13 झाइले स्‍युर तेबै म्‍हीजगलाई भसी चमैंजी स्‍तिफनसए फिरी बिई, “चु म्‍ही खोंयोंई ङ्ह्योए पवित्र मन्‍दिर नेरो मोशाजी पिंबै धर्मनियमए विरोधरी पोंम्।

14 नासरतर्बै ईशुजी चु मन्‍दिरलाई फुवाम्‌रो, झाइले मोशाजी पिंबै नियमजगै या फेर्दिम्‌रो। छ छाबै ताँजग चु म्‍हीजी बिबा ङिजी थेइमु,” बिई।

15 थेबै सभार टिब्‍मैं तानन्‍न स्‍तिफनसलाई ङ्ह्योबै ङ्ह्योबन् मुला। स्‍तिफनसए ल्‍यी स्‍वर्गदूतए ल्‍यी दों तबन् म्रोंई।

स्‍तिफनसए भाषण

7

प्रधान पूजाहारीजी स्‍तिफनसलाई “चु क्‍हीलाई दोष ल्‍हैदिबै ताँ क्‍ह्रोंसेन् वा?” बिसी ङ्युइई।

2 स्‍तिफनसजी जवाफ पिंई, “ओ दाज्‍यू-भाइमैं नेरो आबामैं! ङए ताँ छेन्‍ले थेद्। ङ्ह्योए खे अब्राहामए विषयर विचार लले। च हारान ह्युलर ह्याब् भन्‍दा ओसों मेसोपोटामिया देशर टिला। चर टिमा अब्राहामने थेबै मानबै परमेश्वर त्‍होई।

3 ‘झाइले परमेश्वरजी बिई, ह्रोंसए देश नेरो जहानलाई प्‍यीसी ङजी क्‍हीलाई तेंबै देशर ह्याद्,’ बिई।

4 “छ तसी अब्राहाम च कल्‍दी देशउँइले हारान ह्युलर ह्यासी टिई। झाइले अब्राहामए आबा सिह्याबै लिउँइजी परमेश्वरजी चलाई तिंइजोरो क्‍हेमैं टिबै चु कनान देशरी भई।

5 परमेश्वरजी च बेलारी चलाई चु देशर्बै क्‍ल्‍हो तिक्रु या आपिंला। दिनाबिलेया परमेश्वरजी अब्राहामलाई ‘ङजी चु देश प्‍हनालिउँइजी क्‍ही नेरो क्‍हीए सन्‍तानलाई पिंस्‍यो,’ बिसी कबूल लला। तर च बेलारी अब्राहामला च्‍ह चमीं तोई आरेला।

6 “परमेश्वरजी अब्राहामलाई छ बिई, ‘क्‍हीए सन्‍तानजग विदेशर ह्यासी टिब्‍मु। चर टिमा क्‍हीए सन्‍तान चमैंए केब तब्‍मु, [अथवा चमैंजी तलब आयोंसी के मात्रे लरिल् त्‍हुब्‍मु]। केब तसी प्‍ल्‍हीब्रा वर्ष सम्‍म थेबै दुःख योंब्‍मु।

7 तर खबजी क्‍हीए सन्‍तानलाई केब लमु, चमैंलाई ङजी सजाय पिंब्‍मु। च लिउँइजी चमैं च देशउँइले त्‍होंखसी चु कनान देशर्बै क्‍ल्‍होर एसी ङलाई छेन्‍ले म्‍हाँदिब्‍मु,’ बिला।

8 “परमेश्वरजी अब्राहामने कबूल लसी संझनाए लागिरी जीउर चिनु ल्‍हैदिबै चिन्‍ह पिंई। च जीउर्बै चिनु ट्हुबी थोब् ग। च कारण अब्राहामजी खिए च्‍ह इसहाकलाई फिबै प्‍ह्रेगैं दिनरी चिनु लभिंई। च लिउँइजी इसहाकजी खिए च्‍ह याकूबलाई चिनु लभिंई, झाइले याकूबजी खिए बाह्र च्‍हमैंलाई चु चिनु लभिंई। च बाह्र जना याकूबए च्‍हजग ङ्ह्यो यहूदी जातर्बै बाह्र खलकर्बै खेजग मुला।

9 “याकूबए बाह्र च्‍हजग न्‍होंरी कोई भाइमैंजी अर्को भाइ यूसुफलाई म्रोंसी रिस खसी चलाई इजिप्‍ट देशर चुँवाँसी च केब तई। केब तलेया परमेश्वर यूसुफने प्रि मुला।

10 परमेश्वरजी चलाई तान किसिमबै दुःखउँइले छुटिदिभिंई। झाइले यूसुफ इजिप्‍ट देशर्बै म्रुँ फारोहए उँइँर राबै बेलारी परमेश्वरजी चलाई बुद्धी नेरो म्रुँलाई सैं तोंन् लबै लक्षण पिंई। छ तसी म्रुँ फारोहजी चलाई इजिप्‍ट देशर्बै प्रधान मन्‍त्री बनिदिई, झाइले खिए दरबारर्बै

11 मुख्‍य हाकिम या बनिदिभिंई। च बेलारी इजिप्‍ट नेरो कनान देशभरी अनिकाल पर्दिसी थेबै दुःख पर्दिई। ङ्ह्योए खेजगजी चला आयों।

12 च बेलारी ‘इजिप्‍ट देशर अन्‍न किंल् योंम रो,’ बिब् थेसी याकूबजी खिए च्‍हमैंलाई च देशर कुल्‍भिंई।

13 चमैं अन्‍न किंबर दोस्रो लारी ह्यामा यूसुफजी ह्रोंसए भाइमैंने ङो सेब मि सेब लई। च बेलारी फारोह म्रुँज्‍यै या यूसुफए म्‍हीमैं मुना बिबै थाहा योंई।

14 यूसुफजी खिए आबा याकूबलाई तान परिवारलाई भसी इजिप्‍ट देशर युम्‍नन् खो बिबै खबर पिभिंई। छ तमा ह्रोंसए जम्‍मा पचहत्तर जना जहान परिवार भसी याकूब इजिप्‍ट देशर ह्याई।

15 च देशरी याकूब बाँकी छ थोसी चर्न सिह्याई। झाइले ङ्ह्योए बाह्र खलकर्बै खेजग या चर्न सिई।

16 चमैंए सिनुजग कनान देशर भसी म्‍हीजगजी शकेम बिबै क्‍ल्‍होर प्‍हावाई। ओसों ओसों अब्राहामजी च शकेमरी च सिनु प्‍हाबै क्‍ल्‍हो हामोर बिबै जातिउँइले किंला।”

17 अझैन स्‍तिफनसजी बिसेन् टिई, “परमेश्वरजी अब्राहामने प्रि लबै कबूल पूरा तबि छेमा इजिप्‍ट देशरी यहूदी म्‍हीजग बडिसी, ल्‍हे तह्याल् खाँला।

18 आखिरी नयाँ म्रुँ घ्रिजी इजिप्‍ट देशर म्रुँ लबर होंई। च म्रुँजी यूसुफलाई ङो आसेला।

19 चजी ङ्ह्योए खे-माँए फिर जाल रोसी दयामाया आथेंल्‍ले अतिचार लई। यहूदीमैंए कोलो ओलाँमैं सिरिगे बिसी चजी जबरजस्‍तीले ‘धिंउँइले बाहिरू भ्‍योंवान्’ बिसी ल्‍हैदिमला।

20 ङ्ह्योए स्‍योम्‍बै मोशा बिबै थेबै म्‍ही च बेलार्न जन्‍म तला। च बेले छ्याँबै कोलो झज मुला। छ तसी महीना सोंल सम्‍म आमाजी चलाई आभ्‍योंन्‍ले धिं न्‍होंर्न लोसी न्‍हथेंला।

21 तर लिउँइजी लोला आखाँसी आमाजी बाहिरू लोथेंबै लिउँइजी फारोह म्रुँए चमींजी च कोलोलाई योंसी ह्रोंसए च्‍ह लसी न्‍हई।

22 मोशाजी इजिप्‍टथेंमैंए तान सै लुसी ह्रब तई, झाइले के लबा नेरो ताँ पोंबरी च थेबै सिपालु म्‍ही तई।

23 “मोशा प्‍ल्‍हीच्‍यु वर्ष युमा चजी खिए यहूदी जातिमैंलाई खै तम् ङ्युइबै इच्‍छा लई।

24 बाहिरू ह्यामा चजी इजिप्‍ट देशर्बै म्‍हीजी यहूदी म्‍ही घ्रिलाई दुःख पिंब् म्रोंई। मोशाजी यहूदी म्‍हीए मदत लसी इजिप्‍ट देशर्बै म्‍हीलाई बदला किंसी सैवाई।

25 (‘मोशाजी ङ्ह्योए जात चु इजिप्‍ट देशउँइले त्‍येभिंबै लागिरी परमेश्वरजी ङलाई खटिदिना बिबा इस्राएलीमैंजी क्‍होलाई’ बिसी मोशाजी सैंर म्‍हैंला। तर च इस्राएलीमैं छले विचार आलला।)

26 “झाइले च प्‍हनाग्‍दों इस्राएली म्‍ही ङ्हीं न्‍हेसेन् मुला। मोशाजी चमैंलाई क्‍ह्रीभिंबै कोशिश लसी बिई, ‘क्‍हेमैं त्‍यीमैं तसेया तले छले ह्रों-ह्रोंसन् न्‍हेला?’ बिई।

27 तर अरूलाई धोंबै म्‍हीजी मोशालाई क्‍हैवासी छ बिई, ‘ङिए फिर म्रुँ नेरो न्‍यायाधीश लसी खबजी क्‍हीलाई कुल्‍भिंई?

28 तेला च इजिप्‍ट देशर्बै म्‍हीलाई सैब् दोंले ङलाई या क्‍हीजी सैवाब् म्‍हैल् वा?’ बिई।

29 “झाइले चु ताँ थेसी [मोशाजी छाबै विचार लई, ‘ङजी इजिप्‍ट देशर्बै म्‍हीलाई सैवाबै ताँ चुमैंई थाहा सेनाँ। चुमैंजी सेसेरो म्रुँमैंए धिंरै या ताँ थेब्‍मु। छ तसेरो ङ चु देशर टिला आयों,’ बिई। छ तसी] च बेलार्न मोशा इजिप्‍ट देशउँइले भौदिसी मिद्यान बिबै देशर टिई। चर्न टिना टिन् चला च्‍ह ङ्हीं तई।

30 “झाइले प्‍ल्‍हीच्‍यु वर्ष लिउँइजी सिनै बिबै पहाडए पख जरे म्‍ही आटिबै एरियारी स्‍वर्गदूत मि लुँरिबै सिं धुँरी मोशाए उँइँर देखा पर्दिई।

31 छले खिन् मि लुँरिबै सिं धुँ म्रोंसी मोशा छक्‍क पर्दिई। छेन्‍ले ङ्ह्योबर च सिं धुँए चेंदों ह्याई। चरी चजी परमेश्वरए छ बिबै स्‍वर थेई,

32 ‘ङ क्‍हीए खेजगए परमेश्वर ग, क्‍हीए खे अब्राहाम, इसहाक नेरो याकूबए परमेश्वर ङन् ग’ बिई। छ बिब् थेमा मोशा ङ्हींसी थर थर त्‍हार्बर होंसी ङ्ह्योला आखाँ।

33 तर परमेश्वरजी अझै चलाई बिई ‘क्‍हीए जुत्ता प्‍लिद्। क्‍ही राबै क्‍ल्‍हो पवित्र मु।

34 इजिप्‍ट देशर मुबै ङए म्‍हीजगजी बेले गाह्रो दुःख भुँदिरिब ङजी म्रोंइमु। चमैं क्रोबा ङजी थेइमु। चमैंलाई जुगुदिबर ङ युब् ग। लु, चु जुगुदिभिंबै केरी ङजी क्‍हीलाई इजिप्‍ट देशर कुल्‍भिंब्‍मु,’ बिई।”

35 अझैन स्‍तिफनसजी बिई, “पहिले च मोशालाई खिए इस्राएलीमैंजी ‘खबजी क्‍हीलाई ङिए फिर म्रुँ नेरो न्‍यायाधीश लसी कुल्‍भिंई?’ बिसी त्‍याग्‍दिला, तर च मोशालाईन परमेश्वरजी खिए म्‍हीमैंए म्रुँ नेरो जुगुदिभिंबै म्‍ही तबर कुल्‍भिंई। मोशाजी च केरी मदत योंरिगे बिसी परमेश्वरजी स्‍वर्गदूत घ्रिलाई चने कुल्‍भिंई। च स्‍वर्गदूतलाई मोशाजी ओसों मिं लुँरिबै सिं धुँर म्रोंल् खाँइमु।

36 झाइले च मोशाजी इस्राएलीजगलाई इजिप्‍ट देशउँइले त्‍येबोबै लागिर खिए लिली हुइ बोई। चजी इजिप्‍ट देशउँइले त्‍होंखमा, लाल बिबै समुद्र तर्दिमा, फेरि म्‍ही आटिबै एरियारी प्‍ल्‍हीच्‍यु वर्ष सम्‍म टिमा छक्‍क पर्दिबै केजग लसी मोशाजी बोई।

37 झाइले च मोशाजी इस्राएलीजगलाई बिई, ‘क्‍हेमैं ङाँर ङलाई कुल्‍भिंब् दोंले, परमेश्वरजी क्‍हेमैंए दाज्‍यू-भाइ न्‍होंउँइले परमेश्वरए ताँ बिभिंबै म्‍ही फेरि कुल्‍भिंब्‍मु,’ बिई।

38 च मोशा ङ्ह्योए खेजग इस्राएलीमैंने म्‍ही आटिबै एरियारी टिमला, फेरि च मोशा सिनै बिबै डाँडारी खिने ताँ पोंबै स्‍वर्गदूतने मुला। झाइले च मोशाजी परमेश्वरउँइले सत्‍य ताँ योंसी म्‍हीलाई सुनिदिभिंमला। म्‍हीजगजी च ताँ क्‍वेंस्‍याँ नयाँ जीवन योंमला।

39 “तर ङ्ह्योए आबा-खेजगजी चए ताँ आथे, आक्‍वें। मोशालाई वाथेंसी चमैं इजिप्‍ट देशर्न एबै इच्‍छा लई।

40 [मोशा स्‍वर्गदूतने चालीस दिन सम्‍म डाँडारी पोंमा चमैं भैंरिब छोरों ङ्हाँई।] छ तमा चमैंजी मोशाए आदा हारूनलाई बिई, ‘लु, त्‍हेरो ङ्ह्योए लागिरी मूर्तिजग बनिदिद्। झाइले चमैं ङ्ह्योए ओसों ह्याब्‍मु। तलेबिस्‍याँ ङ्ह्योलाई इजिप्‍ट देशउँइले त्‍ये भबै मोशालाई तो तई? तो तई? सिह्याई उ तो? ङिलाई थाहा आरे,’ बिई।

41 झाइले चमैंजी म्‍हे झजए रूपले मूर्ति घ्रि बनिदिई। झाइले चलाई पूजा लई। ह्रोंसए योजी बनिदिबै मूर्तिए मान लबै लागिर चमैंजी भोज लई।

42 छ तमा परमेश्वर चमैंउँइले एई, झाइले म्रोंला आखाँबै परमेश्वरए मिं पुकार्दिबै साटोरी मुर्बै मुसारा, लयाँ नेरो त्‍हीयाँलाई पूजा लरिगे बिसी चमैंलाई प्‍यीई। चुए बारेरी परमेश्वरए ताँ बिभिंब्‍मैंजी धर्मशास्‍त्ररी छाबन् प्‍ह्रीइमु,

‘ओ इस्राएलीमैं! क्‍हेमैंजी प्‍ल्‍हीच्‍यु वर्ष सम्‍म

म्‍ही आटिबै एरियार टिमा पशु सैसी पूजा लई,

तर च पूजा ङए लागिर आरेला।

43 क्‍हेमैंजी मोलोक बिबै देवताए तम्‍बु नोभई,

झाइले रेफम बिबै देवताए मुसारा या भई।

च मूर्तिजग क्‍हेमैंजी पूजा लबै मूर्ति ग।

च कारण ङजी क्‍हेमैंलाई प्‍हनालिउँइजी बेबिलोन बिबै शहर क्‍योंजाँ

सजाय पिंबर ल्‍हावाब्‍मु,’

बिसी प्‍ह्रीइमु।

44 “परमेश्वर खोंयोंई या ङ्ह्योने मु बिब् थाहा सेरिगे बिसी परमेश्वरजी मोशालाई थेबै तम्‍बु बनिदिल् भिंई। झाइले परमेश्वरजी उँइँभिंबै नमुना अनुसारले मोशाजी थेबै तम्‍बु बनिदिई। चु कनान देशर खमा च तम्‍बु म्‍ही आटिबै एरियार ङ्ह्योए आबा खेजगने प्रि मुला।

45 लिउँइजी यहोशुआए पालोरी चमैंए च्‍हजगजी चु कनान देशर लडाईं लसी ट्होई खमा च तम्‍बु नोभई। परमेश्वरजी चमैंए लागिर तान अरू जातिमैंलाई ल्‍हावाई। झाइले दाऊद बिबै म्रुँए पालो सम्‍म या च तम्‍बु चुर्न मुला।

46 दाऊद म्रुँ चाहिं परमेश्वरए मन पर्दिबै म्‍ही मुला। झाइले दाऊद म्रुँजी परमेश्वरलाई ‘ओ परमेश्वर, क्‍ही ङिए खे याकूबजी पुकार्दिबै परमेश्वर ग। चु तम्‍बुए साटोरी त्‍हेरो क्‍हीए पक्‍का मन्‍दिर ङजी बनिदिभिंले ओ?’ बिसी ङ्युइई।

47 दिलेया चजी आङीं, तर चए च्‍ह सुलेमानजी परमेश्वरए लागिर पक्‍का मन्‍दिर बनिदिई।

48 “तर तान भन्‍दा थेबै शक्ति मुबै परमेश्वर म्‍हीजी बनिदिबै मन्‍दिरर आटि। छले परमेश्वरए ताँ बिभिंबै म्‍ही घ्रिजी बिइमु,

49 परमेश्वरजी बिम्, ‘स्‍वर्ग ङए राजगद्दी ग,

झाइले पृथ्‍वी ङए प्‍हली थेंबै क्‍ल्‍हो ग।

चु कारण क्‍हेमैंजी ङए लागिरी खैबै खालर्बै मन्‍दिर बनिदिम्?

ङए भों न्‍हबै क्‍ल्‍हो खनीर तल् खाँम्?

50 चु तान सै ङजी बनिदिब आङीं वा?’

बिसी परमेश्वरए ताँ बिभिंबै म्‍हीजी छान् बिई।

51 “ओं, क्‍हेमैं कति साह्रो सैं प्‍याबै म्‍हीमैं मुना! क्‍हेमैंए सैं परमेश्वरलाई ङो आसेबै जातर्बै म्‍हीमैंए सैं दों तब् मुना। क्‍हेमैंजी परमेश्वरए ताँ कत्ति थेथे आङ्हाँ। क्‍हेमैंजी ह्रोंसए आबा-खेमैंजी दोंले खोंयोंई पवित्र आत्‍मा-सैंजी बिबा आम्‍हाँदि।

52 क्‍हेमैंए आबा-खेजगजी परमेश्वरए ताँ बिभिंबै तान म्‍हीमैंलाई दुःख पिंई। ‘प्‍हनालिउँइजी परमेश्वरए उँइँर ठीक ठहर्दिबै सेवा लबै म्‍ही युब्‍मु,’ बिभिंब्‍मैंलाई चमैंजी सैवाई। फेरि तोगोन् च सेवा लबै म्‍हीलाई क्‍हेमैंजीन् शत्रुजगए योरी सुम्‍पिदिसी सैवाई।

53 क्‍हेमैंजी मात्रे परमेश्वरए धर्मनियम योंई। परमेश्वरजी च धर्मनियम स्‍वर्गदूतउँइले क्‍हेमैंलाई पिंई, तर क्‍हेमैंजी च धर्मनियम आम्‍हाँदि,” बिई।

स्‍तिफनसलाई युमाँजी प्रिंसी सैबा

54 थेबै सभाए सदस्‍यजगजी स्‍तिफनसए ताँ थेमा चलाई म्रोंसी चूर ह्याबै रिस खसी स ह्राई।

55 तर पवित्र आत्‍मा-सैंजी भरिपूर्ण तसी स्‍तिफनस मुउँई ङ्ह्योमा परमेश्वरए थेबै उज्‍यालो म्रोंई, फेरि परमेश्वरए क्‍योलो पट्टिउँई ईशु रारिब् म्रोंई।

56 चजी बिई, “ङ्ह्योत्ती! स्‍वर्ग थोंथेंब् ङजी म्रोंइमु, फेरि परमेश्वरजी कुल्‍भिंबै म्‍ही ईशुलाई परमेश्वरए क्‍योलो पट्टिउँई रारिब् ङजी म्रोंइमु,” बिई।

57 तर चमैंजी चए ताँ आथेरिगे बिसी थेबै कै त्‍येसी ह्रोंसए न्‍हलाई योजी हुई। झाइले चमैं तान बालुन् तिच्‍यार्न स्‍तिफनसए फिरी झम्‍टिदिसी क्‍हाई, झाइले शहर बाहिरू भ्‍योंवाई।

58 झाइले युमाँजी प्रिंई। “चुजी आछ्याँबै ताँ लई,” बिसी साक्षी पिंब्‍मैंजी स्‍तिफनसलाई कर योंन्‍ले युमाँजी प्रिंबै लागिर कोटजग प्‍लिसी शावल बिबै फ्रेंसींए जिम्‍मार वाथेंई।

59 झाइले स्‍तिफनसजी प्रभुलाई बिई, “ओ प्रभु ईशु, ङए प्‍ल्‍हलाई क्‍ही ङाँर खल् भिंन्। च बेला सम्‍म चमैंजी चलाई युमाँजी प्रिंसेन्‍मुला।”

60 चजी च्‍ही धुँसी थेबै कैजी बिई, “ओ प्रभु, चु आछ्याँबै केए सजाय चमैंजी आयोंरिगे,” बिई। च्‍हौ बिसी चजी ह्रोंसए सो प्‍यीई।

8

चमैंजी छले स्‍तिफनसलाई सैमा शावल या चमैंने क्‍ह्रीला।

ख। ओसोंबै प्रचार लबर ह्याब

शावलजी ईशुलाई विश्वासी टोलीलाई सतिदिब

च दिन सेरो यरूशलेमर्बै विश्वासी टोलीलाई थेबै दुःख नेरो अन्‍याय अत्‍याचार शुरू तई। मुख्‍य चेलाजग बाहेक अरू तान ईशुलाई विश्वास लब्‍मैं यहूदिया नेरो सामरिया अंचल जरे हिना बिनाले भौदिह्याई।

2 कोई कोई ईशुए भक्तिजग स्‍तिफनस सिमा बेले क्रोई, झाइले सिनुलाई बोसी छगोंर प्‍हाथेंई।

3 शावल बिस्‍याँ विश्वासी टोलीलाई नाश लबै कोशिश लइन मुला। धिं धिंर होंसी चजी ईशुलाई विश्वास लब्‍मैंलाई क्‍हासी झयालखानर झोंवाब्रें लमला। आमुयुँमैं मुलेया चमिंरीमैं मुलेया, चजी तानलाई क्‍हाई।

सामरिया अंचलरी खुशीए खबर प्रचार तबा

4 छले ईशुलाई विश्वास लब्‍मैं यरूशलेमउँइले भौदिसी खन्‍तदन ह्यासी खुशीए खबर सुनिदिबर होंई।

5 फिलिप बिबै म्‍हीजी सामरिया शहरर ह्यासी परमेश्वरजी खटिदिबै म्रुँ ईशुए बारेरी प्रचार लई।

6 म्‍हीए हूलजी फिलिपए ताँरी छेन्‍ले ध्‍यान पिंई, तलेबिस्‍याँ चमैंजी चए ताँ थेसी चए योउँइले छक्‍क पर्दिबै केजगै या म्रोंई।

7 चजी ल्‍हे म्‍हीउँइले मोंजग ल्‍हाभिंई। मोंजग त्‍होंमा बेले कै त्‍येमला। फेरि चजी ल्‍हे डुँडाजग नेरो लुलाजगलाई सल् लभिंई।

8 छ तमा च शहरर्बै म्‍हीमैं बेले सैं तोंई।

9 च शहररी शिमोन बिबै म्‍ही घ्रि मुला। चजी ल्‍हे साल ओनों जादू लब् दोंले ल्‍हे छक्‍क पर्दिबै केजग उँइँसी सामरियाथेंमैंलाई छक्‍क म्‍हाँदिल् लमला। च खिजीन् खिलाई थेबै म्‍ही ग बिमला।

10 शहरर्बै थेब, च्‍योंब, तान म्‍हीजी चलाई थेब् म्‍हाँदिसी “च परमेश्वरए थेबै शक्ति योंबै म्‍ही ग,” बिमला।

11 छले ल्‍हे साल ओनों म्‍हीजगलाई जादू लब् दों लसी चमैंजी चजी बिब् छेन्‍ले ध्‍यान पिंला।

12 तर फिलिप चर्न खसी, “परमेश्वरलाई विश्वास लद्, झाइले परमेश्वरजी क्‍हेमैंलाई आशीष पिंब्‍मु। ईशु म्‍हीजगलाई जुगुदिभिंबै म्रुँ ग, परमेश्वरजी चलाई खटिदिइमु,” बिबै खुशीए खबर प्रचार लई। ल्‍हे आमुयुँ, चमिंरीमैंजी चजी बिबै खुशीए खबर क्‍वेंसी क्‍युर प्‍लुँसी बप्‍तिस्‍मा किंई।

13 झाइले शिमोनज्‍यै या विश्वास लसी बप्‍तिस्‍मा किंई। झासेरो च खोंयोंई फिलिपने बालु प्‍ह्रई। फिलिपजी छक्‍क पर्दिबै केजग नेरो प्रमाणजग लब् म्रोंसी शिमोनजी अचम्‍म म्‍हाँदिला।

14 सामरियार्बै म्‍हीजगजी परमेश्वरए वचन म्‍हाँदिना बिब् थेसी यरूशलेमर मुबै मुख्‍य चेलाजगजी पत्रुस नेरो यूहन्‍नालाई चमैं ङाँर कुल्‍भिंई।

15 चमैं खसी ईशुलाई विश्वास लब्‍मैंजी परमेश्वरए पवित्र आत्‍मा-सैं योंरिगे बिसी प्रार्थना लभिंई।

16 तलेबिस्‍याँ च बेला सम्‍म चमैंजी परमेश्वरए पवित्र आत्‍मा-सैं आयोंला। चमैंजी प्रभु ईशुलाई म्‍हाँदिसी खिए मिंर बप्‍तिस्‍मा मात्रे किंला।

17 च लिउँइजी पत्रुस नेरो यूहन्‍नाजी खेमैंए यो चमैंए फिर थेंसी च म्‍हीमैंजी परमेश्वर पवित्र आत्‍मा-सैं योंई।

18 मुख्‍य चेलाजगजी यो थेंसी म्‍हीजगजी पवित्र आत्‍मा-सैं योंब् म्रोंसी शिमोनजी पत्रुस नेरो यूहन्‍नालाई बिई, “नाँ, पैसा किंन्।

19 ङजी खबए फिर यो थेंमु चजी या पवित्र आत्‍मा-सैं योंबै शक्ति ङलाई पिंन्,” बिई।

20 तर पत्रुसजी चलाई जवाफ पिंई, “क्‍ही ह्रोंसए पैसाने प्रि नरकर पर्दिम्। तलेबिस्‍याँ क्‍हीजम् परमेश्वरए वरदान म्‍हुईजी किंब म्‍हैई। परमेश्वरए वरदान म्‍हुईजी किंला आखाँ।

21 क्‍ही ङिने बालु प्‍ह्रला आता, तलेबिस्‍याँ क्‍हीए सैं परमेश्वरए उँइँर ठीक आरे।

22 च सैंर्बै आछ्याँबै इच्‍छा प्‍यीवाद्। झाइले क्‍हीए सैं न्‍होंर्बै आछ्याँबै म्‍हैंबै ताँए लागिर खाँन् सम्‍म माफ लभिंन् बिसी प्रभुने प्रार्थना लद्।

23 क्‍हीए बानी ङजी सेम्। ईखए सैं पूरा तसी आछ्याँबै इच्‍छाजी क्‍हीलाई फुइथेंइमु,” बिई।

24 झाइले शिमोनजी पत्रुस नेरो यूहन्‍नालाई बिई, “बिन्‍ती मु, दया लभिंन्। ङए लागिरी क्‍हीजी बिबै चु तान सै ङए फिर आल्‍हैदिरिगे बिसी प्रभुने प्रार्थना लभिंन्,” बिई।

25 झाइले ह्रोंसए साक्षी नेरो प्रभुए वचन सुनिदिबै लिउँइजी पत्रुस नेरो यूहन्‍ना यरूशलेम शहरर एई। एमा घ्‍याँरी चमैंजी सामरिया अंचलर्बै ल्‍हे नाँसरी खुशीए खबर सुनिदिई।

फिलिप नेरो एथियोपिया देशर्बै कर्मचारी

26 स्‍वर्गदूत घ्रि फिलिपने प्रि छले पोंई, “रिद्, दक्षिणउँई ह्याद्। चरी यरूशलेम शहरउँइले गाजा बिबै बजारउँई ह्याबै घ्‍याँर, अथवा म्‍ही आटिबै एरियाउँइले च घ्‍याँ ह्याद्।”

27 झाइले फिलिप राई, तयार तसी ह्याई। च बेलार्न एथियोपिया देशर्बै खसी लवाबै आमुयुँ घ्रि च घ्‍याँउँई खसेन्‍मुला। च म्‍ही एथियोपिया देशर्बै म्रुँस्‍योए थेबै कर्मचारी मुला, पैसा थेंभिंबै कोशाध्‍यक्ष मुला। च यरूशलेमरी परमेश्वरलाई म्‍हाँदिबर ह्यासी

28 खिए घोड़ा गाडीरी क्रेसी धिंउँई एखसेन्‍मुला। एखरिमा चजी स्‍योम्‍बै परमेश्वरए ताँ बिभिंबै म्‍ही यशैयाहजी प्‍ह्रीबै किताब खेरिला।

29 परमेश्वरए पवित्र आत्‍मा-सैंजी फिलिपलाई “च गाडीए चेंदों ह्याद्,” बिई।

30 झाइले फिलिप च ङाँर क्‍ह्योह्याई। झाइले चलाई यशैयाहजी प्‍ह्रीबै किताब खेब् थेसी फिलिपजी “क्‍हीजी खेबै ताँ क्‍होम् उ आक्‍हो?” बिसी ङ्युइई।

31 झाइले च म्‍हीजी जवाफ पिंई, “ङजी खैले क्‍होबा? मतलब खोलिदिभिंबै म्‍ही आरेसेरो ङजी क्‍होला आखाँ,” बिसी फिलिपलाई खि ङाँर क्रेसी कुँन् बिई।

32 च म्‍हीजी छाबै ताँ खेरिला,

“क्‍ह्यु झजलाई दोंले चलाई सैवाबर बोला।

पै प्‍ह्रीमा क्‍ह्यु झज तोई आबिब् दोंले

च तोई आबिल्‍ले टिई।

33 चलाई म्‍हीजगजी म्‍ही आच्‍हीसी अन्‍यायले दुःख पिंई।

चए सन्‍तानए बारेर खबजै तोई बिला आखाँ,

तलेबिस्‍याँ [चला सन्‍तान आतल्‍ले युम्‍नन्] सिल् त्‍हुई,”

बिसी खेरिला।

34 छाब् खेसी च कर्मचारीजी फिलिपलाई ङ्युइई, “च ताँरी परमेश्वरए ताँ बिभिंबै म्‍हीजी खबए बारेर बिलाई? ह्रोंसए बारेर उ अरूए बारेर जा?” बिसी ङ्युइई।

35 झाइले फिलिपजी चजी खेबै धर्मशास्‍त्रर्बै ताँउँइले शुरू लसी ईशुए बारेर्बै खुशीए खबर बिबर होंई।

36 झाइले घ्‍याँर ह्यामा क्‍यु मुबै क्‍ल्‍होर फेनेसी च कर्मचारीजी बिई, “लु, चुर्न क्‍यु मुना। ङजी चुर तोगोन् बप्‍तिस्‍मा किंब् तम् उ आता?” बिसी ङ्युइई।

[

37 झाइले फिलिपजी चलाई जवाफ पिंई, “क्‍हीजी पूरा सैं न्‍होंउँइले विश्वास लस्‍याँ बप्‍तिस्‍मा किंलेन् तम्,” बिई।

38 च कर्मचारीजी, “ओं, ङजी ईशु ख्रीष्‍ट परमेश्वरए च्‍ह ग बिसी विश्वास लम्,” बिई।]

छ तसी “गाडी चुर रोक्‍दिद्,” बिसी कर्मचारी नेरो फिलिप ङ्हींना ङ्हींन् क्‍युर होंई। झाइले फिलिपजी चलाई क्‍युर प्‍लुँभिंसी बप्‍तिस्‍मा पिंई।

39 झाइले क्‍युउँइले त्‍होंमा परमेश्वरए आत्‍मा-सैंजी फिलिपलाई बोह्याई। झासेरो कर्मचारीजी फिलिपलाई आम्रों, दिलेया च सैं तोंन्‍ले ह्रोंसए घ्‍याँ क्‍हाई।

40 झाइले फिलिपजी खि असदोद बिबै नाँसर फेखबै थाहा योंई। झासेरो सिजरिया बिबै शहरर आफेनेन् सम्‍म चजी नाँस नाँसर खुशीए खबर प्रचार लई।

शावलए सैं एबा

(शक्ति २२:६-१६; २६:१२-१८)

9

च बेलारी शावलजी प्रभुए चेलाजगलाई अझै रिसले सैब् बिसी क्‍हाबर म्‍हैई। शावल प्रधान पूजाहारी ङाँर ह्यासी मदत ह्रिबर छ बिई,

2 “ओ गुरुज्‍यू, डमस्‍कस बिबै शहरर्बै सभा धिंजगर्बै चिबनाँबलाई छाबै चिट्ठी प्‍ह्रीभिंन्, ‘चु शावलजी ईशुए लिली घ्‍याँ प्‍ह्रब्‍मैंलाई, चमिंरीमैं मुलेया, आमुयुँमैं मुलेया, तानलाई क्‍हासी यरूशलेमर बोल् भिंन्,’ बिसी छले प्‍ह्रीभिंन्,” बिई।

3 झाइले शावल डमस्‍कस ह्याबै घ्‍याँ क्‍हाई। ह्याना ह्यान् डमस्‍कस शहरए चेंदों फेनेमा एक्‍कासि मुउँइले उज्‍यालो घ्रि चए वरिपरि तिच्‍यार्न चम्‍किदिई।

4 शावल सर पछार्दिह्याई, झाइले छ बिबै आवाज घ्रि चजी थेई, “ओ शावल, शावल, क्‍हीजी तले ङलाई सतिदिमु?” बिई।

5 शावलजी “ओ प्रभु, क्‍ही खब जा?” बिसी ङ्युइई।

“ङ क्‍हीजी सतिदिबै ईशु ग।

6 रिसी शहरर ह्याद्। क्‍हीजी लल् त्‍हुबै के चरी म्‍हीजगजी क्‍हीलाई सेभिंब्‍मु,” बिबै कै थेई।

7 च बेलारी शावलने प्रि ह्याबै म्‍हीजग तोई आबिल्‍ले अकमक्‍क तसी रारिला। चमैंजी कै थेई, तर खबै आम्रोंला।

8 शावल पछार्दिबउँइले रिसी म्‍यीं ङ्ह्योब् म्‍हैई, तर तोई आम्रों। छ तमा चमैंजी चलाई योर क्‍हासी डमस्‍कस शहरर डोरिदिबोई।

9 चरी सोंगैं सम्‍म म्‍यीं आम्रों। चबै या आचा, झाइले थुँबै सै या आथुँ।

10 च डमस्‍कस शहररी हननिया बिबै प्रभुए चेला घ्रि मुला। चजी प्रभु ईशुलाई सैंउँइले दर्शन म्रोंई। छ तमा प्रभु ईशुजी “ओ हननिया” बिसी हुइई।

चजी “हजुर, प्रभु, ङ तयार मु,” बिई।

11 प्रभुजी बिई, “रिद्, सोझो बिबै गल्‍लीर ह्याद्। झाइले चरी यहूदा बिबै म्‍हीए धिंर टार्ससथें शावल बिबै म्‍ही म्‍हैद्। चरी शावलजी प्रार्थना लरिइमु।

12 चजी क्‍हीलाई खि ङाँर खसी ‘ओ शावल, क्‍हीए म्‍यीं म्रोंन्’ बिसी चए फिरी यो थेंब चजी सैंउँइले दर्शन म्रोंई,” बिई।

13 हननियाजी जवाफ पिंई, “ओ प्रभु, ङजी चु म्‍हीए बारेरी ल्‍हे म्‍हीउँइले ताँ थेइमु। यरूशलेमर मुबै क्‍हीए म्‍हीमैंलाई चजी ङ्हीं ङ्हीं ङ्हाँन्‍दे तबै सैजग लई रो।

14 झाइले चु डमस्‍कस शहररै या क्‍हीलाई विश्वास लब्‍मैंलाई क्‍हाबै अधिकार मुख्‍य पूजाहारीमैंउँइले योंसी खइमु रो,” बिई।

15 तर प्रभुजी बिई, “ह्याद्, तलेबिस्‍याँ ङए के लबै लागिरी ङजी च शावललाई त्‍हाँई। झाइले अरू तान जातिमैंलाई, म्रुँजगलाई नेरो इस्राएली जनतालाई या ङए मिं सेल्‍भिंरिगे बिसी ङजी चलाई त्‍हाँई।

16 ङए लागिरी चजी दुःख सैदिल् त्‍हुम् बिबा ङजी ह्रोंसजीन् चलाई थाहा पिंब्‍मु,” बिई।

17 छ तसी हननिया ह्याई। झाइले यहूदाए धिंर होंसी शावलए फिर खिए यो थेंसी बिई, “ओ शावल भाइ, क्‍ही चुर खमा घ्‍याँरी प्रभु ईशुने त्‍होई। क्‍हीए म्‍यीं म्रोंरिगे, झाइले पवित्र आत्‍मा-सैंजी क्‍हीलाई भरिपूर्ण तरिगे बिसी प्रभु ईशु खिईन क्‍ही ङाँर ङलाई कुल्‍भिंई,” बिई

18 एक्‍कासि शावलए म्‍यींउँइले ताँग कत्‍ला दों तबै सै खारह्यासी म्‍यीं म्रोंह्याई। छ तमा चजी रिसी ईशुए मिंरी बप्‍तिस्‍मा किंई।

19 झाइले चब चबै लिउँइजी बल्‍ल भों खई।

शावलजी डमस्‍कसरी प्रचार लबा

तिस्‍या सम्‍म शावल डमस्‍कस शहररी ईशुलाई विश्वास लब्‍मैंने टिई।

20 शावल चर्बै यहूदीमैंए सभा धिंजगर होंसी ईशुए बारेरी प्रचार लबर होंई। चजी, “प्रभु ईशु परमेश्वरए च्‍ह ग,” बिई।

21 चए ताँ थेब्‍मैं तान छक्‍क पर्दिसी ङ्युइई, “यरूशलेम शहररी चुजी ईशुलाई विश्वास लब्‍मैंलाई सैवाई, आङीं वा? फेरि च चु शहररै या छाबै म्‍हीमैंलाई क्‍हासी मुख्‍य पूजाहारीमैं ङाँर बोबर खबा, आङीं वा?” बिई।

22 शावलजी प्रचार लमा चजी झन् शक्ति योंई। “ईशु म्‍हीजगलाई जुगुदिभिंबर खटिदिबै म्रुँ ख्रीष्‍ट ग,” बिसी चजी धर्मशास्‍त्रउँइले प्रमाण उँइँसी डमस्‍कसर्बै यहूदीजग तोई विरोध लला आखाँ।

23 ल्‍हे दिन लिउँइजी यहूदीजग खागु तसी शावललाई सैबै जुक्ति म्‍हैई।

24 तर चमैंजी सैब् म्‍हैबै ताँ शावलजी थाहा योंई। यहूदीजगजी चलाई सैबरी डमस्‍कस शहरर्बै ढोकाजगए घ्‍याँरी त्‍हीयाँ म्‍हुँइँस कुर्दिसी टिमला।

25 चमैं छले टिमा शावलए चेलामैंजी चाहिं म्‍हुँइँसरी शावललाई प्‍हीर झोंसी शहरए नुबै बानुउँइले बाहिरू खारवासी भौदिल् भिंई।

शावल यरूशलेम शहररी एबा

26 झाइले शावल यरूशलेम शहररी ह्याई। यरूशलेमरी टिमा शावल चर्बै ईशुलाई विश्वास लब्‍मैंने कों कों ङ्हाँला, तर चमैंजी चए ओसोंबै बानी च्‍हीसी शावल म्रोंसी ङ्हींई। खैले चु प्रभुए चेला तई बिसी क्‍वेंला आखाँ।

27 झाइले बर्णाबास बिबै म्‍हीजी चलाई मदत पिंसी मुख्‍य चेलाजग ङाँर बोभिंई। शावलजी घ्‍याँर प्रभुलाई म्रोंब नेरो प्रभु चने प्रि पोंबै ताँ बर्णाबासजी चमैंलाई बिभिंई। फेरि शावलजी डमस्‍कस शहररी ईशुए बारेर आङ्हींल्‍ले प्रचार लबै ताँ या बर्णाबासजी मुख्‍य चेलामैंलाई सुनिदिभिंई।

28 छ तसी शावल चमैंने टिसी यरूशलेम शहररी कत्ति आङ्हींल्‍ले प्रभुए प्रचार ल-लई प्‍ह्रई।

29 चजी ग्रीस देशर्बै क्‍ह्युई पोंबै यहूदीजगने ईशुए बारेरी छलफल लमा शावलने प्रि चमैं आक्‍ह्री। छ तमा चमैंजी शावललाई सैबै जुक्ति म्‍हैई।

30 छ तसी ईशुलाई विश्वास लबै दाज्‍यू-भाइजगजी च ताँ थाहा योंसी चलाई सिजरिया शहरर बोसी टार्सस शहररी कुल्‍भिंई।

31 च लिउँइजी यहूदिया, गालील, सामरिया बिबै अंचल सोंरी ईशुलाई विश्वास लब्‍मैंलाई खबजै विरोध आलसी तिस्‍या चमैं क्‍ह्रीसी टिई। छ तमा चमैं विश्वास लबरी भों खई। ईशुलाई विश्वासी टोली परमेश्वरए डर म्‍हाँदिसी झाइले पवित्र आत्‍मा-सैंउँइले मदत योंसी थप्‍दि थप्‍दिह्याई।

पत्रुस लिड्डा नेरो जोप्‍पा नाँसजगरी ह्याब

32 पत्रुस खन्‍तदन डुल्‍दिसी तिगैं लिड्डा बिबै नाँसर्बै परमेश्वरए म्‍हीमैंने त्‍होबर ह्याई।

33 चजी चरी एनियास बिबै म्‍हीलाई त्‍होई। च लुला तसी प्‍ह्रला आतबै बेथा तसी प्‍ह्रेदीं तला, रोबै क्‍ल्‍होउँइले रिला आखाँमला।

34 पत्रुसजी चलाई बिई, ओ एनियास! ईशु ख्रीष्‍टजी क्‍हीलाई सल् लभिंम्। रिद्, झाइले ह्रोंसए क्‍ल्‍हो ह्रोंसजीन् तिद्, बिई। एनियास झवाट्टन् ससी रिई।

35 लिड्डा नेरो शारोन बिबै नाँसजगर्बै तान म्‍हीजगजी चलाई म्रोंसी प्रभुलाई विश्वास लई।

36 जोप्‍पा नाँसरी तबीता बिबै ईशुलाई विश्वास लबै चमिंरी घ्रि मुला। ग्रीस देशर्बै क्‍ह्युईरी चए मिं दोरकास बिम्। च मिंए अर्थ फो मोमाँ ग। चजी खोंयोंई अरूलाई छ्याँबै केजग लसी गरीबजगलाई मदत पिंसी छ थोला।

37 दोरकास नसी सिह्याई। म्‍हीजगजी च सिह्याबै सिनुलाई ख्रुसी आटी फिर्बै कोठार थेंई।

38 जोप्‍पा बिबै नाँस लिड्डाउँइले ल्‍हे ह्रेंगो आरे। झाइले “पत्रुस लिड्डा नाँसर मु,” बिबा जोप्‍पार्बै प्रभुए चेलाजगजी थाहा योंसी म्‍ही ङ्हींलाई पत्रुस ङाँर छ बिबर कुल्‍भिंई, “ ‘दया लभिंन्। ङि ङाँर युम्‍नन् खभिंनु,’ बिद्,” बिसी कुल्‍भिंई।

39 छ तसी पत्रुस तयार लसी चमैंने प्रि खई। फेखबै लिउँइजी म्‍हीजगजी चलाई सिनु थेंबै आटीफिर बोई। चरी प्‍युँ सिह्याबै तोई आरेबै चमिंरीजग पत्रुसए वरिपरि जम्‍मा तसी क्रो क्रोसी च तबीता बिबै म्‍ही आसिब्‍ना ट्हुई थेंबै कमीज नेरो कोटजग पत्रुसलाई उँइँमला।

40 पत्रुसजी चमैं तानलाई कोठाउँइले त्‍येवासी च्‍ही धुँसी प्रार्थना लई। प्रार्थना लसी चजी सिनुउँई उँइँ तसी, “ओ तबीता, रिद्,” बिई। झाइले तबीताजी म्‍यीं ङ्ह्योसी पत्रुसलाई म्रोंबै तोदोंन् रिसी कुँई।

41 पत्रुसजी चलाई यो क्‍हासी रावाई। छ लभिंसी पत्रुसजी ईशुलाई विश्वास लब्‍मैंलाई, नेरो खास गरी चमैं न्‍होंर्बै फ सिह्याबै चमिंरीमैंलाई, हुइसी सिह्यासी रिबै तबीता चमैंलाई उँइँई।

42 चु ताँ जोप्‍पा भरि फैलिदिसी ल्‍हे म्‍हीजी प्रभुलाई विश्वास लई।

43 पत्रुस जोप्‍पारी ल्‍हे दिन सम्‍म ट्हुबीए के लबै शिमोन बिबै म्‍हीने प्रि टिई।

पत्रुस नेरो कर्णीलियस

10

सिजरिया बिबै शहररी कर्णीलियस बिबै म्‍ही घ्रि मुला। च “इटाली पल्‍टन” बिबै रोमी फौजीर्बै कप्‍तान मुला।

2 चजी परमेश्वरलाई म्‍हाँदिमला। चए तान धिंर्बै म्‍हीमैंज्‍यै या परमेश्वरलाई म्‍हाँदिमला। झाइले यहूदी गरीबमैंलाई मदत लसी परमेश्वरलाई दिनुन् प्रार्थना लमला।

3 तिगैं च कर्णीलियसजी त्‍हीयाँर्बै तीन बज्‍दिबै बेलारी स्‍वर्गदूत घ्रिलाई खिउँई युरिब सैंजी दर्शन म्रोंई। “ओ कर्णीलियस” बिसी हुइबै या प्रष्‍टले थेई।

4 झाइले च ङ्हींसी स्‍वर्गदूतलाई ङ्ह्योबै ङ्ह्योबन् तसी कर्णीलियसजी “हजुर, ङने तो बिल् त्‍हुम्?” बिई।

स्‍वर्गदूतजी बिई, “क्‍हीए प्रार्थना थेसी झाइले क्‍हीए छ्याँबै के म्रोंसी परमेश्वर सैं तोंइमु। परमेश्वरजी क्‍हीलाई आशीष पिंइमु।

5 त्‍हेरो जोप्‍पा बिबै नाँसरी म्‍हीजगलाई कुल्‍भिंसी शिमोन पत्रुसलाई हुइदु।

6 च ट्हुबीए के लबै शिमोन ङाँर प्‍ह्रें तसी टिइमु। चए धिं समुद्रए छ्योगरी मु,” बिई।

7 कर्णीलियसने ताँ लबै स्‍वर्गदूत बिदा तसी कर्णीलियसजी ह्रोंसए के लबै म्‍हीमैं ङ्हीं नेरो सिपाही घ्रिलाई हुइई। च सिपाही परमेश्वरलाई म्‍हाँदिबै म्‍ही मुला, फेरि कर्णीलियसए अर्दली मुला।

8 कर्णीलियसजी म्रोंबै तान ताँ चमैंलाई बिसी जोप्‍पार कुल्‍भिंई।

9 प्‍हनाउँदों त्‍हीयाँरी चमैं जोप्‍पा चेंदोंन् फेनेई। च बेलार्न पत्रुस प्रार्थना लबर मुन्‍ड धिंए फिर ह्याई।

10 प्रार्थना लमा च बेले फो ख्रेंला। चब् च च ङ्हाँला, तर चब् ह्योला आखाँला। चरी पत्रुसजी दर्शन म्रोंई।

11 चजी स्‍वर्ग थोंब् नेरो थेबै तार्ग्‍या क दों तबा कुना प्‍ल्‍ही फैसी पृथ्‍वीउँई युरिब् म्रोंई।

12 च क्‍वेंरी तान किसिमबै पृथ्‍वीर मुबै पशुजग, सर घिसार्दिबै जीव जन्‍तु नेरो मुर्बै नेमाजग मुला।

13 झाइले पत्रुसजी छ बिब् थेई, “ओ पत्रुस, रिद्, चु सैजग सैसी चद्,” बिबै कै थेई।

14 तर पत्रुसजी “आङीं प्रभु! ङजी छाबै चला आतबै अशुद्ध सैजग खोंयोंई आचइमु,” बिई।

15 फेरि छाबै कै थेई, “परमेश्वरजी शुद्ध बिसी क्‍हीलाई पिंभिंबै सै क्‍हीजी अशुद्ध आम्‍हैंन्,” बिब् थेई।

16 सोंब्‍ले सम्‍म छान् बिई। च लिउँइजी च सै स्‍वर्गउँई एह्याई।

17 ह्रोंसजी म्रोंबै दर्शनए बारेर आक्‍होसी पत्रुसजी, चुए मतलब तो मुए? बिसी हिस्‍स पर्दिई। च बेलार्न कर्णीलियसजी कुल्‍भिंबै म्‍हीजग शिमोनए धिंर फेनेसी तगारर राई।

18 चमैंजी हुइसी “चुर शिमोन पत्रुस मु वा?” बिसी ङ्युइई।

19 च बेलारी पत्रुस खिजी म्रोंबै सैए मतलब क्‍होबै कोशिश लसेन् मुला। झाइले पवित्र आत्‍मा-सैंजी चलाई बिई, “तगारर म्‍ही सोंजी क्‍हीलाई म्‍हैइमु।

20 मुन्‍ड आटीउँइले कत्ति आङ्हींन्‍ले चमैंने प्रि ह्याद्। तलेबिस्‍याँ चमैं ङजी कुल्‍भिंबै म्‍हीमैं ग,” बिई।

21 पत्रुस सर तसी च म्‍हीमैंने बिई, “क्‍हेमैंजी म्‍हैबै म्‍ही ङन् ग। क्‍हेमैं तो केर फेखई?” बिमा चमैंजी बिई,

22 “कप्‍तान कर्णीलियसजी ङिलाई कुल्‍भिंब् ग। च छ्याँबै म्‍ही नेरो परमेश्वरलाई सेवा लबै म्‍ही ग। चलाई यहूदीमैंज्‍यै या स्‍वाबा म्‍हाँदिम्। स्‍वर्गदूत घ्रिजी च ङाँर युसी बिई ‘शिमोन पत्रुसलाई धिंर हुइसी चए ताँ थेद्,’ बिसी ल्‍हैदिई,” बिई।

23 पत्रुसजी च म्‍हीमैंलाई न्‍होंर बोसी मान लसी चमैं म्‍हुँइँसर चर्न टिई। प्‍हनाउँदों पत्रुस तयार लसी चमैंने ह्याई, झाइले जोप्‍पार्बै कोई ईशुलाई विश्वास लबै दाज्‍यू-भाइजग चमैंने प्रि ह्याई।

24 चमैं अर्को दिनरी सिजरिया शहरर फेखई। फेखब् भन्‍दा ओसों कर्णीलियसजी ह्रोंसए नाथु-पक्षेजग नेरो अउजगलाई निम्‍तो लसी पत्रुसए घ्‍याँ ङ्ह्योरिला।

25 पत्रुस फेखसी न्‍होंर होंबि छेमा कर्णीलियसजी चने त्‍होसी चए प्‍हलीर फ्‍योई।

26 पत्रुसजी चलाई फ्‍योबउँइले रिवासी बिई, “रादु, ङम् म्‍ही मात्रे ग। ङलाई छाबै मान लला आता,” बिई।

27 पत्रुस नेरो कर्णीलियस ताँ ल-लई धिं न्‍होंर होंई। पत्रुसजी चरी ल्‍हे म्‍हीजग जम्‍मा तब् म्रोंई।

28 चजी चमैंलाई बिई, “ङि यहूदीमैंलाई अरू जातर्बै म्‍हीने प्रि सङ्गति लबा ङिए धर्मजी आपिं। चु ताँ क्‍हेमैं तानलाई थाहा मु। तर खबलाई या अशुद्ध आम्‍हैंन् बिसी परमेश्वरजी ङलाई उँइँभिंइमु।

29 च कारणजी क्‍हेमैंजी ङलाई हुइमा क्‍हेमैं अरू जातिमैं तलेया तोई आबिल्‍ले ङ खई। छ तसी बित्ती, ङलाई तले हुइला?” बिई।

30 कर्णीलियसजी बिई, “तियाँ भन्‍दा प्‍ल्‍हीगैं ओसों त्‍हीयाँर्बै तीन बज्‍दिबै बेलारी ङ प्रार्थना लसेन्‍मुला। प्रार्थना लमा च बेलारी खनीउँइले खई, खनीउँइले खई, चम्‍किदिबै क्‍वें खिबै म्‍ही ङए उँइँर राखई। राखसी बिई,

31 ‘ओ कर्णीलियस! परमेश्वरजी क्‍हीए प्रार्थना थेइमु, झाइले क्‍हीए छ्याँबै के म्रोंसी आशीष पिंइमु।

32 जोप्‍पा नाँसरी शिमोन पत्रुसलाई हुइबर कुल्‍भिंन्। च समुद्रए छ्योगर्बै ट्हुबी के लबै शिमोन बिबै म्‍हीए धिंर प्‍ह्रें तसी टिरिइमु,’ बिई।

33 छ बिबै लिउँइजी ङजी झवाट्टन् क्‍हीलाई हुइबर म्‍ही कुल्‍भिंई। तियाँ क्‍हीज्‍यै या ङए लागिर प्‍हली दुःख योंभिंई। त्‍हेरो ङ्ह्यो परमेश्वरए उँइँर मु, परमेश्वरजी ङिए लागिरी क्‍हीलाई बिल् भिंबै ताँ तो मु, च ताँ थेबै लागिर ङि तयार मु,” बिई।

34 छ बिमा पत्रुसजी पोंबै शुरू लई, “परमेश्वरजी तान म्‍हीलाई प्रि प्रिन् ङ्हाँम् मुना। चु ताँ ङजी तोगो क्‍ह्रोंसेन्‍ले थाहा योंई।

35 तो जात मुलेया, खबजी परमेश्वरए डर म्‍हाँदिसी छेन्‍ले टिमु, चलाई परमेश्वरजी मन पर्दिम्।

36 परमेश्वरजी खिए वचन पहिले इस्राएलीमैंलाई पिभिंई। च वचनरी परमेश्वरजी ईशुउँइले म्‍हीजगलाई खिने क्‍ह्रीबै घ्‍याँ उँइँभिंम्, झाइले ईशु तान जातिए प्रभु ग बिसी सुनिदिइमु।

37 यूहन्‍नाजी ‘बप्‍तिस्‍मा किंन्’ बिसी प्रचार लबै बेला सेरो तबै थेबै ताँए बारेर क्‍हेमैंलाई थाहा मु। च ताँ गालील अंचल ओनों शुरू तसी पूरा इस्राएल देश भरि फैलिदिई।

38 फेरि परमेश्वरजी नासरतर्बै ईशुलाई पवित्र आत्‍मा-सैं नेरो शक्ति पिंई बिसी क्‍हेमैंलाई थाहा मु। झाइले ईशुजी खन्‍तदन ह्यासी छ्याँबै के लई बिसी क्‍हेमैंजी थाहा सेइमु। स्‍यागी-म्‍हुँगीमैं स्‍याबै म्‍हीजगलाई सन् लभिंब्रें लमला, तलेबिस्‍याँ परमेश्वर चने मुला।

39 फेरि ईशुजी च यहूदीमैंए देश नेरो यरूशलेम शहरर तो तो लला, च ताँए साक्षी ङि मु। तर च यहूदीमैंजी चलाई क्रूसर च्‍योवासी सैवाई।

40 “तर च ईशुलाई सोंगैंमा परमेश्वरजी सिबउँइले रिभिंई।

41 झाइले ईशु तान म्‍हीजग ङाँर देखा आपर्दि, तर ङिने मात्रे त्‍होई। साक्षी लबै लागिरी परमेश्वरजी पहिलेन् ङिलाई त्‍हाँथेंई। ईशु सिबउँइले रिबै लिउँइजी चने ङि बालुले चई, थुँई।

42 परमेश्वरजी खटिदिबै न्‍यायाधीश ईशुन् ग। झाइले म्‍हीलाई खुशीए खबर प्रचार लब् नेरो ईशुजी सोगों नेरो सिब्‍मैंए न्‍याय लब्‍मु बिसी साक्षी पिंबरी ईशुजी ङिलाई हुकुम पिंई।

43 फेरि परमेश्वरए ताँ बिभिंबै स्‍योम्‍बै म्‍हीजग तानज्‍यै या ईशुए बारेर छाब प्‍ह्रीला, ‘खब जात मुलेया ईशुलाई विश्वास लब्‍मैंए आछ्याँबै के ईशुए शक्तिउँइले परमेश्वरजी माफ लभिंम्,’ बिसी चमैंजी यहूदी धर्मशास्‍त्ररी प्‍ह्रीइमु,” बिसी पत्रुसजी बिई।

अरू जातिमैंजी पवित्र आत्‍मा-सैं योंबा

44 पत्रुसजी चु ताँजग बिरिबै बेलार्न थेब्‍मैं जति तानलाई पवित्र आत्‍मा-सैंजी भरिपूर्ण तसी

45-46 चमैंजी नौलो क्‍युईजग पोंबा, झाइले परमेश्वरए भजन प्रिंबर होंई। च ताँ थेसी परमेश्वरजी खिए पवित्र आत्‍मा-सैं अरू जातिमैं फिरै या झोंभिंब् म्रोंसी पत्रुसने प्रि जोप्‍पा नाँसउँइले खबै ईशुलाई विश्वास लबै यहूदीमैं छक्‍कन् पर्दिई। छ तसी पत्रुसजी बिई,

47 “चुमैंज्‍यै या ङ्ह्योजी दोंले पवित्र आत्‍मा-सैं योंइमु। त्‍हेरो चमैंलाई क्‍युर प्‍लुँसी बप्‍तिस्‍मा किंबा खबजै रोक्‍दिला आखाँ,” बिई।

48 चु कारण पत्रुसजी चमैंलाई प्रभु ईशुए मिंर बप्‍तिस्‍मा पिंबर ल्‍हौदिई। चर मुबै म्‍हीजगजी पत्रुसलाई “तिस्‍या दे सम्‍म ङिने टिद्,” बिसी बिन्‍ती लई।

पत्रुसजी यरूशलेमर्बै विश्वासी टोलीलाई ताँ सुनिदिब

11

झाइले मुख्‍य चेलाजग नेरो यहूदिया अंचलर मुबै ईशुलाई विश्वास लबै दाज्‍यू-भाइजगजी अरू जातिर्बै म्‍हीजगज्‍यै या परमेश्वरए वचन म्‍हाँदिई, बिबै ताँ थेई।

2 तर कोई विश्वास लबै यहूदीमैंजी “म्‍हीजगजी प्रभु ईशुलाई विश्वास लब् भन्‍दा ओसों यहूदी चलन अनुसार जीउर चिनु क्‍याँल् त्‍हुम्” बिसी विचार लई। छ तसी पत्रुस यरूशलेमर फेखमा चमैंजी पत्रुसलाई बिई,

3 “क्‍हीम् अरू क्‍यु आचल्‍दिबै जातर्बै म्‍हीजगने प्रि प्‍ह्रें तसी चमैंने प्रि बालु चना,” बिसी दोष पिंई।

4 छ तसी पत्रुसजी तो तो तला शुरू ओनोंबै तान ताँ सुनिदिई।

5 “ङ जोप्‍पा नाँसर प्रार्थना लइन मुला। च बेलार ङजी सैंजी दर्शन म्रोंई। बेले थेबै च्‍यादार दों तबै सै घ्रि कुना प्‍ल्‍ही फैसी स्‍वर्गउँइले युरिब् म्रोंई। च युसी ङए छ्योगर टिई।

6 ङजी चरी छेनाले ङ्ह्योमा चरी ख्‍योदोजग, वनर्बै जनावरजग, घिसार्दिबै जन्‍तुजग नेरो नेमाजग म्रोंई।

7 च लिउँइजी ङजी ‘ओ पत्रुस, रिद्! झाइले चु सैजगलाई सैसी चद्,’ बिबै कै थेई।

8 तर ङजी बिई, ‘आङीं प्रभु! ङजी छाबै चला आतबै अशुद्ध सैजग खोंयोंई या आचइमु,’ बिई।

9 “तर स्‍वर्गउँइले च छाबै कै फेरि थेई, ‘परमेश्वरजी शुद्ध ठहर्दिबै सैलाई क्‍हीजी अशुद्ध आम्‍हैंन्,’ बिई।

10 सोंब्‍ले सम्‍म छ बिई। आखिररी च सैजग तान स्‍वर्गउँई एबोई।

11 च बेलार्न सिजरिया शहरउँइले ङलाई हुइबर म्‍ही सों च धिंर फेखई।

12 झाइले पवित्र आत्‍मा-सैंजी ङलाई, ‘तोई आबिल्‍ले चमैंने ह्याद्,’ बिसी ल्‍हैदिई। चु ईशुलाई विश्वास लबै दाज्‍यू-भाइजग ट्हु या चर्न ङनेन् मुला। झाइले ङि तान कर्णीलियसए धिंर होंई।

13 “ङि चने त्‍होसी कर्णीलियसजी चए धिंर स्‍वर्गदूतलाई म्रोंबै ताँ बिई। स्‍वर्गदूतजी च उँइँर रासी छ बिई रो, ‘शिमोन पत्रुसलाई हुइबर जोप्‍पा नाँसरी म्‍हीजग कुल्‍भिंन्।

14 चजी क्‍हीलाई वचन सुनिदिब्‍मु, झाइले च वचनउँइले क्‍ही नेरो क्‍हीए तान जहानमैं जुगुदिब्‍मु,’ बिसी स्‍वर्गदूतजी कर्णीलियसलाई छ बिई रो।

15 “च लिउँइजी ङ चमैंने प्रि पोंबर होंमा पहिले युबै बेलार ङ्ह्यो ङाँर युब् दोंले पवित्र आत्‍मा-सैं चमैं ङाँरै या युई।

16 च बेलार्न प्रभुजी ओसोंन छ बिबै ताँ ङए सैंर म्‍हैंई, ‘यूहन्‍नाजी क्‍युर प्‍लुँसी बप्‍तिस्‍मा पिंला, तर क्‍हेमैं पवित्र आत्‍मा-सैंउँइले बप्‍तिस्‍मा योंब्‍मु’ बिबै ताँ सैंर म्‍हैंई।

17 पहिले ङ्ह्योजी प्रभु ईशु ख्रीष्‍टलाई विश्वास लसी परमेश्वरउँइले पवित्र आत्‍मा-सैं योंब् दोंले अरू जातर्बै म्‍हीमैंज्‍यै या प्रभु ईशुलाई विश्वास लसी परमेश्वरउँइले पवित्र आत्‍मा-सैं योंसेरो ङजी परमेश्वरलाई, ‘छ लबा आता’ बिला आखाँमला,” बिई।

18 चु ताँ थेबै लिउँइजी चमैंजी पत्रुसलाई दोष ल्‍हैदिब् प्‍यीई, झाइले “अरू जातिर्बै म्‍हीजगलाई या आछ्याँबै केउँइले सैं एसी जुगुदिबै मौका पिंना,” बिसी परमेश्वरलाई जय जयकार लसी छ्याँबै बयान लई।

एन्‍टिओक शहरर्बै विश्वास लब्‍मैं

19 स्‍तिफनसलाई सैवाबै लिउँइजी म्‍हीजगजी ईशुलाई विश्वास लब्‍मैंलाई दुःख पिंसी ल्‍हे ल्‍हे म्‍ही भौदिह्याई। चमैंजी यहूदीमैंलाई मात्रे खुशीए खबर प्रचार ल-लसी, कोई फोनिसिया अंचलर ह्याई, कोई साइप्रस अंचलर ह्याई, कोई एन्‍टिओक शहररी फेनेई।

20 दिलेया साइप्रस नेरो साइरेनी अंचलजगर्बै कोई ईशुलाई विश्वास लब्‍मैंजी एन्‍टिओक शहरर खसी अरू जातर्बै म्‍हीजगलाई या परमेश्वरए वचन बिभिंसी प्रभु ईशुए बारेर खुशीए खबर प्रचार लई।

21 प्रभुए शक्ति चमैंने मुला। छ तसी ल्‍हे म्‍हीजगजी विश्वास लसी प्रभुउँई सैं एई।

22 झाइले अरू जातिमैंजी प्रभुउँई सैं एना बिबै खबर यरूशलेमर्बै विश्वासी टोली ङाँर फेनेसी चमैंजी बर्णाबासलाई एन्‍टिओक शहरर कुल्‍भिंई।

23 चर फेनेमा परमेश्वरजी म्‍हीजगलाई आशीष पिंब् म्रोंसी बर्णाबास सैं तोंई। सैं न्‍होंउँइलेन् विश्वास लसी प्रभुए लिली प्‍ह्रल् त्‍हुम् बिसी चजी छ्याँबै अर्ती पिंई।

24 बर्णाबास बिबै म्‍ही पवित्र आत्‍मा-सैंजी भरिपूर्ण तसी प्रभुलाई पूरा भरोसा लबै असल म्‍ही मुला। च बेलारी ल्‍हे म्‍हीजगजी प्रभुलाई विश्वास म्‍हाँदिई।

25 लिउँइजी बर्णाबास शावललाई म्‍हैबर टार्सस शहरउँई ह्याई।

26 च शहररी शावलने त्‍होसी एन्‍टिओक शहरर भई। चमैं ङ्हीं वर्ष दिन सम्‍म चर्बै विश्वास लबै म्‍हीमैंने प्रि खागु लसी ल्‍हे म्‍हीलाई लुभिंई। तान भन्‍दा पहिले एन्‍टिओक शहररी ईशुए चेलाजगलाई ख्रीष्‍टियान बिई।

27 च बेला जरे परमेश्वरए ताँ बिभिंबै कोई म्‍हीजग यरूशलेमउँइले एन्‍टिओक शहरर खई।

28 चमैं न्‍होंरी अगाबस बिबै म्‍ही घ्रि मुला। पवित्र आत्‍मा-सैंए शक्तिउँइले चजी थाहा योंसी “पृथ्‍वी भरि अनिकाल पर्दिब्‍मु,” बिसी पहिलेन् सुनिदिई। च अगाबसजी बिबै अनिकाल लिउँइजी रोमी महाराजाधिराज क्‍लौदियसए पालोरी तई।

29 छ तमा एन्‍टिओकर्बै ईशुए चेलाजगजी चमैंए यहूदियार्बै अउजगलाई घ्रि घ्रिजी खाँन् सम्‍म ल्‍हे पैसा पिभिंबै विचार लई।

30 झाइले चमैंजी जम्‍मा लबै पैसा यरूशलेमर्बै विश्वासी टोली न्‍होंर्बै चिबनाँबलाई बर्णाबास नेरो शावलने पिभिंई।

हेरोद म्रुँजी सतिदिब

12

च बेला जरे हेरोद म्रुँजी कोई कोई ईशुलाई विश्वास लब्‍मैंए फिरी सतिदिसी थेबै दुःख पिंई।

2 चजी यूहन्‍नाए आदा याकूबलाई क्‍हासी तरवारजी सैवाद्, बिबै हुकुम पिंई।

3 चजी छ लमा यहूदीजग सैं तोंब् म्रोंमा अझै चए फिरी या हेरोदजी पत्रुसलाई क्‍हाई। च बेलारी प्‍ला क्‍हें चबै चाड़ मुला।

4 छ तसी पत्रुसलाई झयालखानर झोंवासी हेरोदजी सोह्र जना सिपाहीलाई प्‍ल्‍ही प्‍ल्‍हीले पालो पालोले पत्रुसलाई रुबंर थेंई। हेरोदजी प्‍ला क्‍हें चबै चाड़ए लिउँइजी पत्रुसलाई यहूदीजगए उँइँर भबै विचार लई।

5 छ तसी पत्रुस झयालखानर कैद मुमा विश्वास लबै म्‍हीजगजी सैं घ्रि तसी चए लागिर परमेश्वरने थेबै प्रार्थना लरिला।

झयालखानउँइले पत्रुसलाई तेभिंब

6 हेरोदजी पत्रुसलाई यहूदीमैंए उँइँर भब् बिबै तेल्‍दों म्‍हुँइँसरी पाले ङ्हींए म्‍हाँजुर पत्रुस न्‍हरू च्‍हुइसी रोरिला। चलाई सौंली ङ्हींजी फुइला, झाइले अरू पालेजग या म्रागेंर टिला।

7 एक्‍कासि खनीउँइले खई, खनीउँइले खई, स्‍वर्गदूत घ्रि चर राखसी च क्‍ल्‍हो उज्‍यालो तई। स्‍वर्गदूतजी पत्रुसलाई सली सली ल्‍हासी “युना रिद्” बिई। च बेलार्न पत्रुसए योर फुइथेंबै सौंलीजग प्‍लसी सर खारह्याई।

8 झाइले स्‍वर्गदूतजी “कम्‍मर कस्‍दिद्, जुत्ता खिद्” बिई। पत्रुसजी छान् लई फेरि स्‍वर्गदूतजी “क्‍हीए प्‍होबै सै प्‍होसी ङए लिली खो,” बिई।

9 पत्रुस चए लिली लिली झयालखानउँइले बाहिरू त्‍होंई। तर च बेला सम्‍म स्‍वर्गदूतजी लबै चु के पत्रुसलाई पक्‍का थाहा आरेला। चजी “म्‍होंड उ? सैंमा ङें,” बिब् म्‍हैंरिला।

10 पाले टिबै म्राउँइले स्‍युर खसी अर्को पाले टिबै म्राउँइले या त्‍होंखसी शहरउँइले त्‍होंबै घ्‍याँर्बै प्‍वेए मूल ढोकारी फेखई। च म्रा खिन् थोंह्याई। झाइले चमैं बाहिरू त्‍होंई। गल्‍लीर फेखबै बित्तिकन् स्‍वर्गदूत पत्रुसलाई वाथेंसी म्‍हह्याई।

11 च बेलार्न बल्‍ल पत्रुसलाई सैं च्‍हीसी ह्रोंसलाई तो तो तला थाहा सेसी बिई, “परमेश्वरजी क्‍ह्रोंसेन् खिए स्‍वर्गदूत कुल्‍भिंना। छले परमेश्वरजी ङलाई हेरोदए योउँइले जुगुदिभिंई, फेरि यहूदीजगजी ङलाई तो तो लब् म्‍हैला, च सैउँइले जुगुदिभिंना,” बिसी बल्‍ल थाहा सेई।

12 चु ताँ विचार ल-लई च मरियमए धिंर फेनेई। च मरियम यूहन्‍ना मर्कूस बिबै म्‍हीए आमा मुला। चरी म्‍हीजग जम्‍मा तसी प्रार्थना लइन मुला।

13 पत्रुसजी म्रार रासी हुइमा रोदा बिबै नोकरस्‍यो घ्रि ङ्ह्योबर युई।

14 तर चजी पत्रुसए कै ङो सेसी बेले सैं तोंसी म्रा आथोंल्‍ले न्‍होंउँई क्‍ह्योह्यासी न्‍होंर तब्‍मैंलाई सुनिदिई, “पत्रुस म्रार्न रारिइमु,” बिई।

15 चमैंजी चलाई बिई, “क्‍ही सोबाल तना उ?” बिसी कत्ति आक्‍वें।

तर च नोकरस्‍योजी बिई, “क्‍ह्रोंसेन च पत्रुसन् ग” बिई।

चमैंजी “छ बिस्‍याँ, च पत्रुसए हेरचाहा लबै स्‍वर्गदूत मुलाई,” बिई।

16 च बेला सम्‍म पत्रुस म्रा बाहिरू हुइसेन्‍मुला। आखिरी म्रा थोंसी पत्रुसलाई म्रोंमा चमैं छक्‍कन् पर्दिई।

17 पत्रुसजी चमैंलाई योजी हस्‍ता लसी तोई आबिद् बिई। झाइले प्रभुजी चलाई खैबै किसिमले झयालखानउँइले बाहिरू तेभिंई बिबै ताँ तान सेभिंई। “याकूब नेरो अरू ईशुलाई विश्वास लबै दाज्‍यू-भाइजगने चु ताँ सुनिदिभिंन् ओ,” बिसी च झाइले छ्युडिह्याई।

18 च प्‍हनाउँदों न्‍हाँगरी पाले टिबै सिपाहीजग न्‍होंरी “खनी ह्याए? तो तए?” बिसी थेबै हल्‍ला मचिदिई।

19 हेरोद म्रुँजी पत्रुसलाई म्‍हैबै हुकुम पिंई, तर चमैंजी पत्रुसलाई खनीरै आयों। छ तसी हेरोदजी च पालेमैंलाई कयाल्‍दिसी सैवाद् बिबै हुकुम पिंई।

हेरोद म्रुँ सिबा

च लिउँइजी हेरोद म्रुँ यहूदिया जिल्‍लाउँइले सिजरिया शहरर ह्यासी चर्न तिस्‍या दे टिई।

20 च बेलारी हेरोद म्रुँ टायर नेरो सिडोन शहरर्बै म्‍हीजग म्रोंसी रिस खला। छ तमा चमैं क्‍ह्रीसी हेरोदलाई सैं तोंन् लला ङ्हाँमला। झाइले चमैंजी म्रुँए दरबारर्बै चिबा बलस्‍तस बिबै म्‍हीलाई ह्वाँसी म्रुँ ङाँर ह्यासी मिलाप लबै बिन्‍ती लई। तलेबिस्‍याँ चमैंए देशजी हेरोदए देशउँइले चबै सै किंल् त्‍हुमला।

21 च म्रुँजी खि गद्दीर क्रेबै दिन तोक्‍दिई। खिए छ्याँबै पोशाक खिसी ल्‍हे म्‍हीजगए उँइँरी गद्दीर क्रेसी तानए उँइँर भाषण लई।

22 छ लमा म्‍हीजगजी चर्को कैले छ बिई, “चु म्‍हीजी पोंब आङीं, तर ईश्वरए भाषण ग,” बिई।

23 चजी छले परमेश्वरलाई थेब आम्‍हाँदिसी एक्‍कासि प्रभु परमेश्वरए स्‍वर्गदूतजी हेरोदलाई सिल् लवाई। च जीउर प्‍हुलुँ तसी सिह्याई।

24 छ तमा परमेश्वरए वचन खन्‍तदन फैलिदिसी ईशुलाई विश्वास लबै म्‍हीमैं झन् बडिह्याई।

25 झाइले अनिकाल पर्दिसी यरूशलेमर्बै विश्वास लबै दाज्‍यू-भाइजगलाई म्‍हुई पैसा पिंल् खाँसी बर्णाबास नेरो शावलजी यूहन्‍ना मर्कूस बिबै म्‍हीलाई खेमैंए साथर बोसी यरूशलेमउँइले एई।

ग। पावल ओसों प्रचार लबरी ह्याब

विश्वासी टोलीए चिबमैंजी बर्णाबास नेरो शावललाई कुल्‍भिंब

13

एन्‍टिओक शहरर्बै विश्वासी टोली न्‍होंरी परमेश्वरए ताँ बिभिंबै म्‍हीजग नेरो गुरुजग मुला। चमैं बर्णाबास, नेरो शिमियोन (चए चे काले बिमला), झाइले साइरेनीथें लुकियस, नेरो हेरोद म्रुँने बालुन् न्‍हबै म्‍ही मनएन, झाइले शावल मुला।

2 चमैं प्रभुलाई सेवा लमा नेरो वर्त टिमा पवित्र आत्‍मा-सैंजी चमैंलाई बिई, “बर्णाबास नेरो शावललाई ङजी खटिदिसेरो च ङजी बिबै केए लागिरी स्‍योले थेंन्,” बिई।

3 छ तसी चमैंजी वर्त टिसी प्रार्थना लसी चमैंजी च म्‍ही ङ्हींए फिर ह्रोंस ह्रोंसए यो थेंसी चमैंलाई कुल्‍भिंई।

साइप्रस बिबै अंचलरी तबै ताँ

4 छले बर्णाबास नेरो शावल पवित्र आत्‍मा-सैंजी कुल्‍भिंसी एन्‍टिओकउँइले ह्याई। झाइले चमैं सेलुसिया नाँसर फेनेसी क्‍यु जहाजर क्रेसी समुद्रउँइबै घ्‍याँउँइले साइप्रस ह्याई।

5 सलामीस शहरर फेनेसी चमैंजी यहूदीजगए सभा धिंजगर परमेश्वरए खुशीए खबर सुनिदिई। चमैंलाई मदत पिंबर यूहन्‍ना मर्कूस या चर्न मुला।

6 चमैं तान साइप्रस भरि ह्यासी पाफोस बिबै नाँसर फेनेई। चरी चमैंजी बारईशु बिबै जादूवालालाई त्‍होई। च यहूदी मुला, झाइले चजी “ङम् परमेश्वरए ताँ बिभिंबै म्‍ही ग,” बिमला।

7 च जादूवाला साइप्रस अंचलर्बै अंचलाधीश सर्गियस पौलसए अउ मुला। सर्गियस पौलस विचार लल् खाँबै म्‍ही मुला। परमेश्वरए खुशीए खबर थेथे ङ्हाँसी चजी बर्णाबास नेरो शावललाई हुइबर म्‍ही कुल्‍भिंई।

8 च बारईशुलाई ग्रीस देशर्बै क्‍ह्युईर एलिमास बिमला। बर्णाबास नेरो शावलजी ताँ पोंमा चजी चमैंलाई विरोध लई। अंचलाधीशजी प्रभुलाई विश्वास लबर होंई, तर “चु ताँ आता,” बिसी इलुमासजी अंचलाधीशलाई क्‍वेंला आभिं।

9 शावललाई पावल बिमला। च पवित्र आत्‍मा-सैंजी भरिपूर्ण तसी इलुमासलाई एकोहोरो ङ्ह्योबै ङ्ह्योबन् लसी बिई,

10 “ओ शैतानए च्‍ह! क्‍हीम् तो ताँ स्‍वाब् मु, च ताँलाई विरोधी लब् मुना। ल्‍हे किसिमबै आछ्याँबै के मात्रे लसी क्‍हीजी प्रभुए सत्‍य घ्‍याँ म्‍हैब्‍मैंलाई भुल्‍दिवाब् म्‍हैम्।

11 त्‍हेरो परमेश्वरए योजी लबै सजाय क्‍हीए फिर पर्दिम्। झाइले क्‍ही कन तम्, फेरि छिन्‍द्री सम्‍म त्‍हीयाँए उज्‍यालो समेत क्‍हीजी आम्रों,” बिई।

च तोदोंन् इलुमासए म्‍यींजी म्‍लोंग्‍या न्‍हाँम्‍ज्‍यो दों तब् म्रोंई। झाइले च कन तसी झाई माई योजी क्‍हासी डोरिदिबै म्‍ही म्‍हैबर होंई।

12 अंचलाधीशजी च कन तब् म्रोंसी ईशुलाई विश्वास लई। झाइले ईशुए बारेर्बै ताँ थेसी छक्‍क पर्दिई।

पिसिडिया अंचलर्बै एन्‍टिओक नाँसरी तबै ताँ

13 पावल नेरो चए अउजग पाफोसउँइले क्‍यु जहाजर क्रेसी प्‍याम्‍फिलिया अंचलर्बै पर्गा नाँसर फेनेई। मर्कूस बिबै यूहन्‍नाजी पावल नेरो बर्णाबासलाई प्‍यीथेंसी यरूशलेमउँई एई।

14 च ङ्हीं पर्गाउँइले पिसिडिया अंचलर्बै एन्‍टिओक नाँसर फेनेई, झाइले शनिवार छुट्टी दिनर यहूदीमैंए सभा धिंर ह्यासी कुँई।

15 चरी म्‍हीजगजी धर्मशास्‍त्र खेई। स्‍योम्‍बै मोशाजी पिंबै धर्मनियम नेरो परमेश्वरए ताँ बिभिंबै म्‍हीजगजी प्‍ह्रीबै किताब खेई। च लिउँइजी सभा धिंर्बै चिबमैंजी पावल नेरो बर्णाबासलाई हुइसी बिई, “ओ भाइमैं, क्‍हेमैंजी चु म्‍हीजगलाई सैंर भों लबै ताँ बिबि ङ्हाँस्‍याँ बिद्,” बिई।

16 चु ताँ थेसी पावल रासी यो ठाडो लसी पोंबर होंई, “ओ यहूदी दाज्‍यू-भाइमैं नेरो परमेश्वरलाई विश्वास लबै अरू जातिमैं, गाह्रो आम्‍हाँदिल्‍ले ङए ताँ थेभिंन्।

17 स्‍योमा यहूदी जातिए परमेश्वरजी ङिए खेजगलाई त्‍हाँसी चमैं इजिप्‍ट (मिश्र) देशर परदेशी तमा चमैंलाई थेब् लभिंई। च लिउँइजी परमेश्वरजी खिए थेबै शक्ति उँइँसी इजिप्‍ट देशउँइले तेभिंई।

18 प्‍ल्‍हीच्‍यु वर्ष सम्‍म म्‍ही आटिबै एरियार मुमा चमैंलाई परमेश्वरजी हेरविचार लभिंई।

19 परमेश्वरजी कनान देशर्बै जात ङ्यीलाई नाश लवासी कनान देश ङिए यहूदी खेजगलाई पिंई।

20 चमैं च देशर प्‍ल्‍हीब्रासे ङ्हच्‍यु वर्ष सम्‍म टिई।

“च लिउँइजी परमेश्वरजी चमैंए लागिरी राज लबर न्‍यायाधीशजग खटिदिभिंई। च न्‍यायाधीशजगजी परमेश्वरए ताँ बिभिंबै म्‍ही शामूएलए पालो आखन् सम्‍म के लई।

21 छ तबै लिउँइजी ङ्ह्योए खेजगजी ‘ङिला म्रुँ आरे, म्रुँ लभिंन्,’ बिसी म्रुँ ह्रिई। छ तसी परमेश्वरजी चमैंए लागिर शावललाई म्रुँ लभिंई। च स्‍योम्‍बै बेन्‍जामिनए खलकर्बै कीशए च्‍ह मुला। चजी प्‍ल्‍हीच्‍यु वर्ष सम्‍म राज चल्‍दिई।

22 च लिउँइजी चलाई स्‍योवासी परमेश्वरजी यस्‍सीए च्‍ह दाऊद बिबै म्‍हीलाई म्रुँ लभिंई। चए बारेरी परमेश्वरजी छ बिला,

‘ङए सैंने प्रि क्‍ह्रीबै म्‍ही यस्‍सीए च्‍ह दाऊद ङजी योंई,

चजी ङए तान इच्‍छा पूरा लब्‍मु,’ बिई।

23 “तोगो च दाऊद म्रुँए सन्‍तानरी परमेश्वरजी ह्रोंसए ओसोंबै कबूल अनुसार यहूदीजगलाई जुगुदिभिंबै म्रुँ ईशुलाई कुल्‍भिंई।

24 ईशुजी प्रचार लब् भन्‍दा ओसों बप्‍तिस्‍मा पिंबै यूहन्‍नाजी तान यहूदीमैंलाई प्रचार लई। चजी ‘आछ्याँबै केउँइले परमेश्वर ङाँर सैं एसी क्‍युर प्‍लुँसी बप्‍तिस्‍मा किंन्,’ बिसी प्रचार लई।

25 चए प्रचार लबै के नुबि छेमा यूहन्‍नाजी चमैंलाई बिई, ‘क्‍हेमैंजी ङलाई ङ्ह्योए रक्षा लबै म्रुँ ग बिसी म्‍हैंलाई। चम् ङ आङीं। च ङए लिली युसेन्‍मु। ङम् चए जुत्ताए तनी प्‍लिभिंबै लायकबै या आरे,’ बिसी यूहन्‍नाजी छ बिई।

26 “ओ भाइ-बहिनीमैं, क्‍हेमैं अब्राहामए सन्‍तानमैं, नेरो परमेश्वरलाई विश्वास लबै अरू जातिमैं, थेद्। ईशुजी क्‍हेमैंलाई जुगुदिभिंम् बिबै ताँ परमेश्वरजी ङ्ह्योलाई बिभिंइमु।

27 तर यरूशलेमर टिबै म्‍हीजग नेरो चर्बै चिबजगजी ईशु ङ्ह्योलाई जुगुदिभिंबै म्रुँ ग बिसी थाहा आसेला। फेरि चमैंजी छुट्टी दिनै ह्रेंस्‍यो खेबै धर्मशास्‍त्र या आक्‍होला। छले क्‍होला आखाँसी चमैंजी ईशुलाई सैवाबै सजाय पिंसी धर्मशास्‍त्रर्बै ताँ पूरा लई।

28 “जीउ सजाय पिंबै तोई दोष आयोंलेया चमैंजी ईशुलाई सैल् त्‍हुम्, बिसी अंचलाधीश पिलातस ङाँर बिन्‍ती लई।

29 छले ईशुए बारेरी धर्मशास्‍त्ररी प्‍ह्रीबै तान ताँ चमैंजी पूरा लई। च लिउँइजी चमैंजी ईशुए लासलाई क्रूसउँइले ट्हुइसी प्‍हावाई।

30 “तर परमेश्वरजी ईशुलाई सिबउँइले रिभिंई।

31 झाइले खिने प्रि गालील अंचलउँइले यरूशलेम शहरर ह्याब्‍मैंजी ल्‍हे दिन सम्‍म ईशुलाई म्रोंब्रें लई। चमैं तोगो म्‍हीजगए लागिरी साक्षी गवाही मु।

32-33 परमेश्वरजी ङ्ह्योए खेजगने कबूल लई, झाइले परमेश्वरजी ईशुलाई रिल लभिंसी ङ्ह्योए पालोरी च कबूल पूरा लई। चु खुशीए खबर ङिजी क्‍हेमैंलाई सुनिदिमु। चु ताँजग धर्मशास्‍त्ररी ओसोंन प्‍ह्रीथेंला, तलेबिस्‍याँ दोस्रो भजनरी छले प्‍ह्रीइमु,

‘क्‍ही ङए च्‍ह ग,

तियाँ ङजी क्‍हीलाई च्‍ह बनिदिइमु,’

बिसी प्‍ह्रीथेंई।

34 झाइले ईशुलाई फेरि खोंयोंई सिला आत्‍हुल्‍ले सोगों लबै बारेरी परमेश्वरजी छले बिइमु,

‘दाऊदलाई कबूल लबै पवित्र नेरो निश्‍चय आशीष ङजी क्‍हेमैंलाई पिभिंब्‍मु,’

बिई।

35 फेरि धर्मशास्‍त्रए अर्को भजनरी छले प्‍ह्रीइमु,

‘क्‍हीजी ह्रोंसए भक्त के लबै म्‍हीलाई सिह्यानाबिलेया क्राँला आभिं,’

बिब् प्‍ह्रीइमु।

36 चु ताँ दाऊदजी ह्रोंसए बारेर बिबा आङीं, तलेबिस्‍याँ दाऊदजी परमेश्वरए इच्‍छा अनुसार के लल् खाँसी सिह्याई, झाइले चलाई ह्रोंसए खेजगने प्‍हावासी क्राँह्याई।

37 तर ईशु छले आक्राँ, तलेबिस्‍याँ चलाई परमेश्वरजी सिबउँइले रिल् लभिंई।

38 “चु कारण, प्‍यारो भाइ-बहिनीमैं, चु ईशुउँइले आछ्याँबै केजग क्षमा योंम् बिबा क्‍हेमैंलाई थाहा तरिगे।

39 ईशुलाई विश्वास लब्‍मैंजी तानन्‍न आछ्याँबै केउँइले छुट्कारा योंम्, झाइले परमेश्वरए उँइँर ठीक ठहर्दिम्। तर मोशाजी पिंबै धर्मनियम लिली प्‍ह्रस्‍याँ ठीक ठहर्दिला आखाँ, चु ताँ क्‍हेमैं तानन्‍न ह्रल् त्‍हुम्, सेल् त्‍हुम्।

40 छ तमा परमेश्वरए स्‍योंम्‍बै ताँ बिभिंबै म्‍हीजगए ताँ क्‍हेमैंए फिर आखरिगे बिसी होशियारले टिद्। परमेश्वरजी चमैंउँइले छले बिई:

41 ‘ओ बिल्‍ली लब्‍मैं! लिउँइजी क्‍हेमैं छक्‍क पर्दिई नाश तह्याब्‍मु।

तलेबिस्‍याँ ङजी क्‍हेमैंए पालोरी के लसेन्‍मु,

तर च केए अर्थ अरूजी खोलिदिलेया,

क्‍हेमैंजी खैलसे आक्‍वें,’

बिबा प्‍ह्रीइमु,” बिई।

42 पावलजी छाबै ताँ बिल् खाँसी पावल नेरो बर्णाबास सभा धिं प्‍यीसी प्‍ह्रबि छेमा म्‍हीजगजी, “अर्को शनिवारै या खसी प्रचार लभिंन्” बिसी बिन्‍ती लई।

43 सभा खाँबै लिउँइजी ल्‍हे यहूदीजग, झाइले चमैंए धर्म म्‍हाँदिबै अरू जातर्बै म्‍हीजग पावल नेरो बर्णाबासए लिली ल्‍हैदिई। पावल नेरो बर्णाबासजी चमैंने “परमेश्वरए दयामायारी खोंयोंई या भरोसा थेंनु,” बिसी संझिदिभिंसी सैं भोंन् लभिंई।

44 अर्को शनिवारै या प्रभुए बारेरी खुशीए खबर थेबर शहरर्बै ल्‍हे जसो म्‍ही खई।

45 यहूदीजगजी म्‍हीए थेबै हूल म्रोंसी पावल नेरो बर्णाबासलाई रिस लई। झाइले पावलजी लुभिंबै ताँ विरोध लसी गाली क्‍येबर होंई।

46 तर पावल नेरो बर्णाबासजी अझै भोंले बिई, “क्‍हेमैं ङाँर ओसों परमेश्वरजी पिंबै खुशीए खबर सुनिदिल् त्‍हुमला, तर क्‍हेमैं थेला आङें। झाइले ह्रोंसलाईन खोंयोंई आखाँबै जीवन योंबर लायकब आम्‍हाँदिसेरो त्‍हेरो ङि अरू जाति ङाँर ह्याम्।

47 प्रभुज्‍यै या ङिलाई हुकुम पिंइमु,

‘संसारर्बै म्‍हीजग जुगुदिरिगे बिसी

ङजी क्‍हीलाई अरू जातिमैंए लागिर्बै उज्‍यालो तब् खटिदिई,’ बिई।”

48 चु ताँ थेसी अरू जातर्बै म्‍हीजग खुशी तई। झाइले परमेश्वरजी पिंबै खुशीए वचनए जय जयकार लबर होंई। खोंयोंई आखाँबै जीवन पिंबर त्‍हाँबै म्‍हीमैंलाई, अथवा खिने टिल् योंबै लागिरी परमेश्वरजी ओसोंन त्‍हाँबै म्‍हीजगजी ईशु ख्रीष्‍टलाई विश्वास लई।

49 परमेश्वरजी पिंबै खुशीए खबर च क्‍ल्‍होरी खन्‍तदन फैलिदिह्याई।

50 तर यहूदीमैंजी च शहरर्बै चिबमैंलाई नेरो परमेश्वरलाई म्‍हाँदिबै थेबै कुलर्बै चमिंरीमैंलाई सुरिदिवाई। छ तसी पावल नेरो बर्णाबासलाई सतिदिसी एन्‍टिओक शहर बाहिरू ल्‍हावाई।

51 च मुख्‍य चेलाजगजी चर्बै म्‍हीजगए फिरी प्‍हलीर्बै त्‍हुला खारवाई। [प्‍हलीर्बै त्‍हुला खारवाबै मतलब, “ङिजी प्रभुए ताँ प्रचार लई तर क्‍हेमैंजी विश्वास आलसेरो नाश तब्‍मु,” बिबै दोष ल्‍हैदिब् ग।] च लिउँइजी आइकोनियम शहरर ह्याई।

52 झाइले ईशुलाई विश्वास लब्‍मैं पवित्र आत्‍मा-सैंजी भरिपूर्ण तसी सैं तोंई।

आइकोनियम शहररी तबै ताँ

14

छाबै किसिमले आइकोनियमरै या पावल नेरो बर्णाबास यहूदीजगए सभा धिंर ह्याई। च धिं न्‍होंर्न चमैंजी छ्याँबै किसिमले पोंसी चर मुबै ल्‍हे यहूदीजग नेरो अरू जातर्बै म्‍हीजगजी ईशु ख्रीष्‍टलाई विश्वास लई।

2 तर ख्रीष्‍टलाई विश्वास आलबै यहूदीमैंजी अरू जातर्बै म्‍हीमैंलाई सुरिदिसी विश्वास लबै दाज्‍यू-भाइजगए फिरी रिस लल् भिंई।

3 च मुख्‍य चेलामैं पावल नेरो बर्णाबास ल्‍हे दिन सम्‍म चर्न टिई। चमैंजी प्रभुए बारेरी बेले भोंले पोंई। प्रभुजी चमैंलाई छक्‍क पर्दिबै के लबै शक्ति पिंई। च शक्तिउँइले ईशुए दयामायाए बारेर लुभिंबै ताँलाई क्‍ह्रोंसेन् ग, बिसी प्रमाण लई।

4 च शहरर्बै म्‍हीजग पाटी ङ्हीं तह्याई। कोई यहूदीमैंउँई, कोई मुख्‍य चेलामैंउँई ल्‍हैदिई।

5 रिस लबै यहूदी नेरो अरू जातर्बै म्‍हीजग झाइले चमैंए चिबनाँबजी क्‍ह्रीसी “मुख्‍य चेलाजगलाई आछ्याँब लसी युमाँजी प्रिंले” बिसी सल्‍लाह लई।

6 तर मुख्‍य चेलाजगजी चु ताँ थेसी चमैं लाइकाओनिया अंचलर्बै लिस्‍त्रा नेरो डर्बी शहरजग झाइले वरिपरिबै खोल-टोलरी भौदिह्याई।

7 चरै या चमैंजी खुशीए खबर प्रचार लई।

लिस्‍त्रा शहररी तबै ताँ

8 च बेलारी लिस्‍त्रारी लङ्गडा म्‍ही घ्रि टिमला। च जन्‍म ओनोंन् लङ्गडा तसी खोंयोंई प्‍ह्रला आखाँला।

9 च बेलारी पावलजी प्रभुए ताँ प्रचार लमा च लङ्गडाज्‍यै या थेई। पावलजी चए ल्‍यीरी छेन्‍ले ङ्ह्योसी

10 च लङ्गडाजी खि सल् खाँम् बिबै विश्वास लना बिसी पावलजी थाहा योंई। छ तसी पावलजी थेबै कैले, “क्‍ही ह्रोंसए प्‍हलीजीन् राद्” बिई। छ बिबै तोदोंन् च म्‍ही उफ्रिदिई, झाइले प्‍ह्रई।

11 पावलजी छाबै के लब् म्रोंसी चर्बै म्‍हीमैंजी ह्रोंसए लाइकाओनियार्बै क्‍युईरी कै त्‍येसी छ बिबर होंई, “देवताजग म्‍हीए क्‍हो तसी ङ्ह्यो ङाँर खना,” बिई।

12 चमैंजी बर्णाबासलाई जुस मिं थेंई, पावललाई हेमर्सि मिं थेंई। तलेबिस्‍याँ पावलजी मुख्‍य प्रचार लला। [ग्रीस देशर्बै क्‍युईरी तान भन्‍दा थेबै देवताए मिं जुस मुला, फेरि देवताजगए लागिरी पोंबै देवताए मिं हेमर्सि मुला।]

13 च शहर भन्‍दा बाहिरू जुस देवताए मन्‍दिर मुला। चर्बै पूजाहारी नेरो म्‍हीए हूल क्‍ह्रीसी “चु देवता ङ्हींलाई पूजा लले” बिसी ट माला नेरो क्‍ल्‍हा भाराजग शहरए ढोकार भई। बर्णाबास नेरो पावलए उँइँर पूजा लब् बिसी तयार लई।

14 तर पावल नेरो बर्णाबासजी चु ताँ थाहा सेबै बित्तिकन् सैं बेले आतिदिसी ह्रों-ह्रोंसए क्‍वें टोवासी म्‍हीए हूल न्‍होंर क्‍ह्योह्याई। क्‍ह्योह्यामा चमैंजी कै त्‍येसी बिई

15 “आङीं! क्‍हेमैंजी चु तो लब् जा? ङि या क्‍हेमैं दों तबै दुःख सुख भुँदिबै म्‍हीन् ग। क्‍हेमैंलाई खुशीए खबर सुनिदिब, झाइले ‘चु छाबै केर आत्‍हुबै के लब् प्‍यीसी सोगों परमेश्वरलाई म्‍हाँदिद्’ बिबर ङि चुर खइमु। खिजी स्‍वर्ग, पृथ्‍वी, नेरो समुद्र, झाइले चर मुबै तान सै बनिदिई।

16 स्‍योम्‍बै म्‍हीजगलाई ह्रोंसए खुशीले प्‍ह्रल् भिंनाबिलेया,

17 परमेश्वरजी मुउँइले नाँ पिंसी ठीक बेलार उब्‍जा लभिंम्, फेरि चबै सै पुरिदिभिंसी क्‍हेमैंए सैं प्‍ल्‍होब लभिंम्। छले खोंयोंईन परमेश्वरजी खिए छ्याँबै केजगउँइले ‘खि क्‍ह्रोंसेन तम्’ बिसी ङ्ह्योलाई थाहा पिंइमु,” बिई।

18 चु ताँ समेत पक्‍काले लनाबिलेया ह्रोंसलाई चडिदिबै पूजा लब रोक्‍दिबै मुश्‍किल मुला।

19 च लिउँइजी पिसिडिया अंचलर्बै एन्‍टिओक नेरो आइकोनियम शहरउँइले चरी कोई यहूदीजग खई। चमैंजी चर मुबै म्‍हीए हूललाई मचिदिसी “पावललाई सैले” बिसी युमाँजी प्रिंई। “तोगो सिह्याई” बिसी पावललाई घिसार्दिसी शहर बाहिरू भ्‍योंवाई।

20 तर प्रभुलाई विश्वास लब्‍मैं पावलए वरिपरि जम्‍मा तसी च रिसी शहर न्‍होंर ह्याई। प्‍हनाग्‍दों च नेरो बर्णाबास डर्बी बिबै शहरर ह्याई।

सिरिया अंचलर्बै एन्‍टिओक शहरर एबा

21 पावल नेरो बर्णाबासजी डर्बी शहरर प्रचार लसी ल्‍हे म्‍हीलाई ईशुए चेला तल् भिंई। च लिउँइजी चमैं फेरि लिस्‍त्रा, झाइले आइकोनियम, झाइले पिसिडिया अंचलर्बै एन्‍टिओकर एई।

22 चमैंजी ईशुलाई विश्वास लब्‍मैंलाई भों पिंसी छ बिई, “क्‍हेमैंजी ओसों ईशुलाई म्‍हाँदिब् दोंले त्‍हेरो या क्‍ह्रोंसेन्‍ले म्‍हाँदिसी टिद्। ङ्ह्योजी परमेश्वरलाई म्‍हाँदिसी आशीष योंबै लागिरी ल्‍हेन् दुःख सैदिल् त्‍हुम्,” बिब्रें लमला।

23 चमैंजी हरेक क्‍ल्‍होरी विश्वासी टोली न्‍होंरी चिबजग खटिदिई, झाइले उपवास टिसी प्रार्थना लसी ह्रोंसजी विश्वास लबै प्रभुए योरी चमैंलाई सुम्‍पिदिवाई।

24 पिसिडिया अंचलउँइले ह्यासी चमैं प्‍याम्‍फिलिया अंचलरी फेनेई।

25 झाइले पर्गा शहररै या चमैंजी ईशुए ताँ प्रचार लई। च लिउँइजी चमैं अतालिया बिबै नाँसर ह्याई।

26 झाइले क्‍यु जहाजर क्रेसी एन्‍टिओकर एखई। चरी पहिलेन् एन्‍टिओकरी विश्वासी दाज्‍यू-भाइजगजी “चु के लमा पावल नेरो बर्णाबासजी परमेश्वरए दयामायाउँइले शक्ति योंरिगे” बिसी प्रार्थना लला। तोगो च के पूरा लसी चमैं फेरि एखई।

27 एन्‍टिओकर एखबै लिउँइजी पावल नेरो बर्णाबासजी तान विश्वास लबै म्‍हीजगलाई खागु लई। झाइले “परमेश्वर ङिने प्रि तसी छ्याँबै के लई, झाइले परमेश्वरजी अरू जातर्बै म्‍हीजगलाई ईशुलाई विश्वास लबै घ्‍याँ खोलिदिभिंई,” बिबै तान ताँ पावल नेरो बर्णाबासजी चर्बै म्‍हीजगलाई सुनिदिई।

28 झाइले चमैं चरी ईशुलाई विश्वास लब्‍मैंने ल्‍हे दिन सम्‍म टिई।

घ। यरूशलेमर्बै सभा

15

यहूदिया अंचलउँइले कोई कोई म्‍हीजग एन्‍टिओकर्बै ईशुलाई विश्वास लब्‍मैं ङाँर खसी छले लुभिंबर होंई, “मोशाजी पिंबै धर्मनियम अनुसार यहूदीमैंए जीउरी क्‍याँबै चिनु आल्‍हैदिल्‍ले खबज्‍यै या खोंयोंई आखाँबै जीवन योंला आखाँ,” बिई।

2 चुए बारेरी पावल नेरो बर्णाबासजी चमैंने प्रि बेले झगडा लई। आखिरीरी चर्बै सभार्बै म्‍हीजी पावल नेरो बर्णाबास झाइले एन्‍टिओकर्बै कोई कोई अर्को ईशुलाई विश्वास लब्‍मैंलाई छ बिसी यरूशलेमर कुल्‍भिंई, “ह्यासी ख्रीष्‍टए मुख्‍य चेलाजग नेरो चर्बै सभार्बै चिबनाँबजगने प्रि चुए बारेर ङ्युइद्,” बिई।

3 एन्‍टिओकर्बै सभाजी चमैंलाई कुल्‍भिंबै लिउँइजी फोनिसिया नेरो सामरिया अंचलजगए घ्‍याँउँइले चमैं ह्याई। अरू जातर्बै म्‍हीजगज्‍यै या परमेश्वरउँई सैं एइमु बिबै ताँ चमैंजी च क्‍ल्‍होर्बै ईशुलाई विश्वास लबै दाज्‍यू-भाइजगलाई सुनिदिई। चु ताँ थेसी च तान दाज्‍यू-भाइजग बेले थेबै खुशी म्‍हाँदिई।

4 चमैं यरूशलेमर फेखमा चर्बै प्रभुए मुख्‍य चेलाजग नेरो विश्वासी टोली न्‍होंर्बै अरू चिबनाँबमैं नेरो दाज्‍यू-भाइजग तानन्‍न चमैंलाई मान लई। पावल नेरो बर्णाबासजी चर मुबै तानलाई परमेश्वरजी खेमैंने लबै के तान सुनिदिई।

5 तर फरिसी टोलीर्बै ईशुलाई विश्वास लबै कोईजी रासी छ बिई, “अरू जातिउँइले खबै विश्वासीजगजी यहूदीमैंए चिनु जीउर ल्‍हैदिल् त्‍हुम्, झाइले मोशाजी पिंबै धर्मनियम या म्‍हाँदिल् त्‍हुम्,” बिई।

6 झाइले मुख्‍य चेलामैं नेरो विश्वासीमैं न्‍होंर्बै अरू चिबनाँबजगजी चु ताँए लागिर सभा लई।

7 ल्‍हे छलफल तबै लिउँइजी पत्रुसजी रासी छ बिई, “ओ दाज्‍यू-भाइजग, परमेश्वरजी उयाँ पहिलेन अरू जातिमैंलाई खुशीए खबर प्रचार लबै लागिरी क्‍हेमैंउँइले ङलाई चुन्‍दिथेंई। झाइले अरू जातर्बै म्‍हीजगजी खुशीए खबर ङउँइले थेसी चमैंजी ईशुलाई विश्वास म्‍हाँदिई। चु ताँ क्‍हेमैंलाई थाहान् मु।

8 परमेश्वरजी तान म्‍हीजगए सैंर्बै विचार थाहा सेमु, झाइले अरू जातर्बै म्‍हीजगए विश्वास ठीक मु बिबै प्रमाणए लागिरी परमेश्वरजी ङ्ह्योलाई दोंले चमैंलाई या पवित्र आत्‍मा-सैं कुल्‍भिंई।

9 ङ्ह्यो नेरो चमैंलाई पवित्र आत्‍मा-सैं पिंबरी खिजी भेदभाव आथें। चमैंजी ईशुलाई विश्वास लसेरो परमेश्वरजी चमैंए आछ्याँबै के माफ पिंसी चमैंए सैंलाई शुद्ध लभिंई।

10 मोशाजी पिंबै धर्मनियम ङ्ह्योज्‍यै या पूराले म्‍हाँदिला आखाँमला। छ तसी ङ्ह्यो नेरो ङ्ह्योए खेमैंजी नोला आखाँबै ती अरूलाई तो लबर नोल् भिंबा? छले ल्‍हैदिस्‍याँ ङ्ह्यो म्रोंसी परमेश्वर रिस खम्।

11 छ आलद्! प्रभु ईशुजी दयामाया लसी ङ्ह्यो खोंयोंई आखाँबै जीवन योंब्‍मु बिसी विश्वास लम्, झाइले चमैंज्‍यै या च तरीकाउँइले जीवन योंब्‍मु,” बिई।

12 पत्रुसजी छ बिसी सभार्बै तान म्‍ही बर्णाबास नेरो पावलए ताँ थेबरी चूप ल्‍हैदिई। झाइले बर्णाबास नेरो पावलजी अरू जातर्बै म्‍हीजगए देशजगरी परमेश्वरजी चमैंउँइले लबै अचम्‍मए केजग सुनिदिई।

13 झाइले चमैंजी पोंल् खाँबै लिउँइजी याकूबजी बिई, “ओ दाज्‍यू-भाइमैं, ङलाई थेद्!

14 ‘परमेश्वरजी अरू जातर्बै म्‍हीजगलाई दया लसी ह्रोंसए लागिरी जनता ओसों थप्‍दिई’ बिसी पत्रुसजी भरखर्न बयान लई।

15 फेरि धर्मशास्‍त्ररी परमेश्वरए ताँ बिभिंबै म्‍हीजगए ताँ या चु ताँने क्‍ह्रीइमु। चमैंजी छलेन प्‍ह्रीइमु,

16 ‘परमेश्वरजी बिमु, “च लिउँइजी ङ एब्‍मु,

दाऊदए फुह्याबै धिं फेरि लब्‍मु।

च फुह्याबै धिं ङजी फेरि बनिदिभिंब्‍मु,

छ्याँब लभिंब्‍मु।

17 झाइले संसारर्बै तान अरू म्‍ही ङलाई म्‍हाँदिबर म्‍हैब्‍मु,

खब जातजगलाई ङए म्‍हीमैं तद् बिसी ङजी हुइमु, चमैं तानजी ङलाई म्‍हैब्‍मु,”

18 बिसी परमेश्वरजी स्‍योंम् ओनोंन् थाहा सेभिंई।’

धर्मशास्‍त्रर्बै ताँ छाबन् मु।

19 “च कारण परमेश्वरउँई सैं एबै अरू जातर्बै म्‍हीजगलाई ङ्ह्योजी दुःख आपिंले बिबा ङए विचार मु।

20 बरु तोगो ङ्ह्योजी चमैंलाई चिट्ठी घ्रि प्‍ह्रीले। च चिट्ठीरी चु ताँ जनिदिले: तो सै म्‍हीजगजी मूर्तिलाई चडिदिमु, ईशुलाई विश्वास लब्‍मैंजी च सै चला आता; आमुयुँमैंजी फाल्‍टु चमिंरीमैंने खैलसे फोहोरी के आलद्, झाइले चमिंरीमैंज्‍यै या फाल्‍टु आमुयुँमैंने फोहोरी के आलद्; खैलसे सो थुन्‍दिवासी सैबै जनावरए से आचद्; झाइले को आचद्, बिसी च्‍हग प्‍ह्रीले।

21 [तर मोशाजी प्‍ह्रीबै पूरा धर्मनियम म्‍हीजगलाई म्‍हाँदिल् भिंबै बारेर क्‍हेमैं फिक्री आलद्] तलेबिस्‍याँ मोशाजी प्‍ह्रीबै पूरा धर्मनियम हरेक छुट्टी दिन शनिवार ह्रेंस्‍यो यहूदीजगए सभा धिंजगरी स्‍योंम् ओनोंन् म्‍हीजगजी सुनिदिइनमु। झाइले शहर ह्रेंस्‍यो या मोशाजी प्‍ह्रीबै ताँजग प्रचार लइनमु,” बिई।

अरू जातर्बै ईशुलाई विश्वास लब्‍मैंलाई पिभिंबै चिट्ठी

22 च लिउँइजी मुख्‍य चेलामैं नेरो विश्वासी टोली न्‍होंर्बै अरू चिबमैं नेरो दाज्‍यू-भाइजग तान क्‍ह्रीसी कुल्‍भिंबै लागिर म्‍हीजगलाई चुन्‍दिई। च म्‍हीमैं पावल नेरो बर्णाबासने प्रि एन्‍टिओक शहररी ह्याल् त्‍हुई। च चुन्‍दिबै म्‍हीमैं यहूदा नेरो सिलास बिब् मुला। च यहूदाए चे बार्सब्‍बास बिमला। तान विश्वासी दाज्‍यू-भाइमैंजी चमैंलाई बेले स्‍वाब म्‍हाँदिमला।

23 चमैंने पिभिंबै चिट्ठीरी छाबन् प्‍ह्रीला:

“एन्‍टिओक शहर झाइले सिरिया नेरो सिलिसिया अंचल ङ्हींर्बै ईशुलाई विश्वास लबै अरू जातर्बै दाज्‍यू-भाइमैंलाई मुख्‍य चेलामैं नेरो विश्वासी टोली न्‍होंर्बै चिबमैंए तरफउँइले नमस्‍कार मु। ङि क्‍हेमैंए दाज्‍यू-भाइ ग।

24 ङिउँइले ह्याबै कोई कोईजी उल्‍टो ताँ लुभिंसी क्‍हेमैंलाई दुःख पिंई बिबा ङिजी थेई। तर छाबै किसिमबै ताँ लुभिंल् त्‍हुम् बिसी तोई सल्‍लाह या ङिजी आपिंला।

25 छ तमा ङिजी सभा लसी तान क्‍ह्रीई, झाइले क्‍हेमैंलाई ङिएतां थाहा पिंरिगे बिसी म्‍ही ङ्हींलाई चुन्‍दिसी क्‍हेमैं ङांर कुल्‍भिंइमु। चमैं ङिए प्‍यारो अउमैं बर्णाबास नेरो पावलने प्रि खब्‍मु।

26 बर्णाबास नेरो पावल प्रभु ईशुए के लबै लागिरी ह्रोंसए जीउए माया आला।

27 तोगो ङिजी यहूदा नेरो सिलासलाई कुलइन मु। चमैंजी क्‍हेमैंलाई तो ताँजग चिट्ठीरी प्‍ह्रीइमु, च तान ताँ चमैंजी सुँज्‍यै या बिभिंब्‍मु।

28 च्‍हग मुख्‍य नियमजग बाहेक अरू ताँ आचैदि बिसी पवित्र आत्‍मा-सैंजी नेरो ङिजी ठीक ठहर्दिइमु।

29 च ताँ चुन् ग:

क। मूर्तिलाई चडिदिबै तोई सैजग आचद्,

ख। को आचद्,

ग। सो थुन्‍दिवासी सैबै जनावरए से आचद्,

घ। आमुयुँजी फाल्‍टु चमिंरीमैंने या चमिरीजी फाल्‍टु आमुयुँमैंने फोहोरी के आलद्।

चु नियम म्‍हाँदिस्‍याँ क्‍हेमैंजी छ्याँबै के लब्‍मु। च्‍हगन। नमस्‍ते मु।”

30 छले कुल्‍भिंबै म्‍हीमैं च चिट्ठी बोसी एन्‍टिओक शहररी ह्याई। चर चमैंजी तान विश्वासी टोलीलाई खागु लसी चिट्ठी खेसी सुनिदिभिंई।

31 च भों पिंबै चिट्ठी खेमा चर्बै म्‍हीजग तान बेले थेबै खुशी म्‍हाँदिई, सैं तोंई।

32 यहूदा नेरो सिलास खेमैं या परमेश्वरए ताँ बिभिंबै म्‍हीजग मुला। चमैंजी विश्वासी टोलीलाई परमेश्वरए ताँ पोंसी चमैंए सैंलाई विश्वास लबरी मदत नेरो भों पिंई।

33 चमैं तिस्‍या दे चर टिबै लिउँइजी चर्बै दाज्‍यू-भाइजगजी “परमेश्वरउँइले शान्‍ति योंरिगे” बिसी चमैंलाई कुल्‍भिंब्‍मैं ङाँर एभिंई।

34 [तर सिलास चाहिं चर्न टिबर मन्‍जूर लई।]

35 पावल नेरो बर्णाबास चाहिं एन्‍टिओकर तिस्‍या दे सम्‍म टिई। चर अरू ल्‍हे म्‍हीने क्‍ह्रीसी प्रभुए वचन लुभिंसी प्रचार लई।

ङ। पावल दोस्रो पल्‍ट प्रचार लबर ह्याब

पावल नेरो बर्णाबास फ्रिबा

36 तिस्‍यादे लिउँइजी पावलजी बर्णाबासलाई बिई, “ङ्ह्योजी पहिले प्रभुए ताँ प्रचार लबै क्‍ल्‍होरी फेरि ह्याले। चर्बै ईशुलाई विश्वास लबै दाज्‍यू-भाइमैंलाई खैब मु बिसी ङ्ह्योले,” बिई।

37 बर्णाबासजी यूहन्‍ना मर्कूसलाई या बोबो ङ्हाँई।

38 तर पावलजी चलाई बोबा ठीक आम्‍हैं, तलेबिस्‍याँ ओसोंबै लारी मर्कूसजी चमैंए प्रचार लबै केरी आखिरी सम्‍म मदत आपिंला, तर चजी चमैंलाई प्‍याम्‍फिलिया अंचलरी प्‍यीसी एखला।

39 छ तमा पावल नेरो बर्णाबास प्‍होंसी फ्रिह्याई। झाइले बर्णाबास मर्कूसलाई बोसी साइप्रस अंचल सम्‍म क्‍यु जहाज क्रेसी ह्याई।

40 पावलजी सिलासलाई त्‍हाँसी अर्को घ्‍याँ क्‍हाई। ह्यामा ईशुलाई विश्वास लबै दाज्‍यू-भाइमैंजी चमैंलाई “परमेश्वरजी दयामाया लसी क्‍हेमैंलाई भलो तरिगे,” बिई।

41 झाइले पावल सिरिया नेरो सिलिसिया अंचल ङ्हींर्बै विश्वासी टोलीमैंलाई भोंब तरिगे बिसी लुभिंबर ह्याई।

पावल नेरो सिलासने प्रि तिमोथी ह्याब

16

पावल डर्बी नेरो लिस्‍त्रा बिबै शहररै या ह्याई। चरी तिमोथी बिबै ईशुलाई विश्वास लबै म्‍ही घ्रि टिमला। चए आमा ईशुए फिरी विश्वास लबै यहूदीस्‍यो मुला, तर आबा बिस्‍याँ ग्रीस जातर्बै म्‍ही मुला।

2 लिस्‍त्रा नेरो आइकोनियम शहरजगर्बै ईशुलाई विश्वास लबै तानजी तिमोथीलाई स्‍वाबै म्‍ही बिमला।

3 पावलजी चलाई बोबो ङ्हाँई। छ तमा पावलजी [“क्‍हीए जातर्बै चिनु ल्‍हैदिल् त्‍हुम्,” बिसी] चए जीउरी यहूदीए ट्हुबी क्‍याँबै चिनु ल्‍हैदिभिंई। तिमोथीला यहूदीमैंने पोंबै घ्‍याँ तरिगे बिसी च के लई, तलेबिस्‍याँ चर मुबै तान यहूदीमैंलाई तिमोथीए आबा ग्रीस जातर्बै म्‍ही ग बिबा थाहा मुला। [यहूदीमैंए चलनरी खब चमिंरी यहूदीस्‍यो मु, चए च्‍ह या यहूदीन् तम्। छ तसी च च्‍हलाई यहूदीए चिनु ल्‍हैदिल् त्‍हुमला, तर च भन्‍दा ओसों तिमोथीए आबाजी तिमोथीलाई च चिनु ल्‍हैदिला आभिंला।]

4 झाइले नाँस नाँसउँइले ह्यामा चर्बै ईशुलाई विश्वास लब्‍मैंलाई यरूशलेमर्बै मुख्‍य चेलाजग नेरो सभार्बै चिबमैंजी मन्‍जूर लबै नियमजग सुनिदिई। झाइले च नियमजग म्‍हाँदिद् बिसी लुभिंई।

5 छले चर्बै विश्वासी टोलीमैंजी ईशुलाई विश्वास लमा झन् भोंब ततई ह्याई। दिन दिनुन् ल्‍हे म्‍हीजगजी ईशुलाई विश्वास लबर होंई।

त्रोआस नाँसरी पावलजी सैंजी म्रोंबै दर्शन

6 पवित्र आत्‍मा-सैंजी चमैंलाई एशिया अंचलरी प्रचार लला आभिंसेरो चमैं फ्रिगिया नेरो गलातिया बिबै ह्युलउँइले ह्याई।

7 माइसिया अंचलए साँदीरी फेनेमा चमैंजी बिथिनिया अंचलरै या ह्याबै कोशिश लई, तर चरै या ईशुए आत्‍मा-सैंजी ह्याला आभिं।

8 छ तमा चमैं माइसियार्बै घ्‍याँ तसी सोझोन् समुद्रए छ्योगर्बै त्रोआस बिबै नाँसर ह्याई।

9 चरी फेन्‍बै म्‍हुँइँसरी पावलजी म्‍यासिडोनिया अंचलर्बै म्‍ही घ्रिजी रासी बिन्‍ती लबा सैंउँइले दर्शन म्रोंई। “चजी छले बिन्‍ती मु म्‍यासिडोनिया अंचलर खसी ङिलाई मदत लभिंनु,” बिई।

10 पावलजी छले सैंजी दर्शन म्रोंबै बित्तिकन् ङि म्‍यासिडोनिया ह्याबर तयार तई, तलेबिस्‍याँ “चर्बै म्‍हीजगलाई खुशीए खबर सुनिदिबर परमेश्वरजी हुइनाँ,” बिबा ङिलाई निश्‍चय थाहा तई।

फिलिप्‍पी शहररी लिडियाजी ईशुलाई विश्वास लबा

11 त्रोआस नाँसरी क्‍यु जहाज क्रेसी ङि सोझोन् समोथ्रेस बिबै नाँसर ल्‍हैदिई। च प्‍हनाग्‍दों नियापोलिस नाँसर फेनेई।

12 झाइले समुद्र प्‍यीसी म्‍यासिडोनिया अंचलर्बै पहिलो जिल्‍लार्बै मुख्‍य शहर फिलिप्‍पीर ह्याई। च शहररी रोम बिबै राजधानीउँइले म्‍हीजग खसी टिला। चरी ङि त्‍ये दिन सम्‍म टिई।

13 झाइले शनिवार छुट्टी दिनरी यहूदीजगए प्रार्थना लबै क्‍ल्‍हो म्‍हैमा ङि शहर बाहिरू स्‍यों तिररी फेनेई। चर खागु तबै चमिंरीमैं त्‍होसी ङिजी चमैंलाई ताँ लुभिंबर होंई।

14 ङिए ताँ थेबै चमिंरीमैं न्‍होंरी थिआटायरथेंस्‍यो लिडिया बिब् मुला। चजी कलाँजी रंगर्बै महंगो खालर्बै क्‍वेंए छों लमला। च क्‍ह्रोंसेन्‍बै परमेश्वरलाई म्‍हाँदिबै चमिंरी मुला। पावलजी बिबै ताँरी ध्‍यान पिंबर प्रभुजी चए सैं खोल्‍दिभिंई।

15 प्रभु ईशुलाई विश्वास लसी च नेरो चए धिंर्बै म्‍हीमैंजी बप्‍तिस्‍मा किंई। च लिउँइजी चजी ङिलाई चए धिंर टिबै बिन्‍ती लसी बिई, “क्‍हेमैंजी ङलाई प्रभुए क्‍ह्रोंसेन्‍बै विश्वासी म्‍हैंम् बिस्‍याँ ङए धिंर खसी बास टिभिंनु,” बिई। छले चजी ङिलाई खिए धिंर हुइसी ह्याबर कर ल्‍हैदिई।

फिलिप्‍पी शहररी पावल नेरो सिलास कैद तबा

16 तिगैं ङि प्रार्थना लबै क्‍ल्‍होर ह्याइन मुला। घ्‍याँरी केस्‍ब्‍यो घ्रि त्‍होई। च आछ्याँबै मोंए शक्तिजी म्‍हीजगलाई प्‍हनालिउँइबै तबै ताँ बिमला। छाबै के लमा चजी ल्‍हे पैसा चए मालिकमैंलाई कमदिमला।

17 चजी पावल नेरो ङिलाई पछिदिसी छले कै त्‍येसी बिई, “चुमैं तान भन्‍दा थेबै परमेश्वरए के लबै म्‍हीजग ग। परमेश्वरजी म्‍हीजगलाई जुगुदिभिंबै घ्‍याँ चुमैंजी क्‍हेमैंलाई प्रचार लमु,” बिसी पछिदिई।

18 ल्‍हे दिन सम्‍म च चमिंरीजी छान् बिसी पावललाई छोरों ङ्हाँई। छ तसी चए आछ्याँबै मोंलाई बिई, “ईशु ख्रीष्‍टए मिं किंसी ङजी क्‍हीलाई हुकुम पिंमु: चु चमिंरीउँइले त्‍होंसी ह्याद्” बिई। च बेलार्न मों च चमिंरीउँइले त्‍होंसी प्‍यीथेंई।

19 च चमिंरीए मालिकजगए छले पैसा कमदिबै घ्‍याँन् म्‍हह्याई। च थाहा योंसी चमैंजी पावल नेरो सिलासलाई क्‍हासी शहरए म्‍हाँजुरी अधिकारीजग ङाँर घिसार्दिबोई।

20 चमैंजी चमैं ङ्हींलाई न्‍यायाधीशजग उँइँर राल् भिंई। चमैंजी उजूर लसी बिई, “चु यहूदीमैंजी ङ्ह्योए शहररी फाक्‍कर्न पोंसी दुःख पिंइनमु।

21 ङ्ह्योए रोम देशर्बै ऐन कानुनए विरोधरी चमैंजी म्‍हीजगलाई उल्‍टो रीति थिति लुइमु। ङ्ह्यो रोमीजौ ग। छ तसी ङ्ह्योजी चुमैंए रीति थिति म्‍हाँदिला आता,” बिई।

22 झाइले म्‍हीए हूल या चमैंए फिर ल्‍हौदिई। च न्‍यायाधीशजगजी पावल नेरो सिलासए क्‍वें टोवासी चमैंलाई प्‍हरे ल्‍हैदिबै हुकुम पिंई।

23 चमैंजी बेले प्‍हरे ल्‍हैदिसी चमैंलाई झयालखानरी बोई। झयालखानर्बै चिबाने “छेन्‍ले थुन्‍दिद्” बिसी हुकुम पिंई।

24 च चिबाजी हुकुम योंसी झयालखानर्बै तान भन्‍दा न्‍होंर्बै कोठार बोसी चमैंए प्‍हलीर सिंए ठिंगुरा ठोक्‍दिवाई।

25 म्‍हुँइँस आधारी पावल नेरो सिलास परमेश्वरने प्रार्थना लरिब, भजन प्रिंब अरू कैदीमैंजी ध्‍यान पिंसी थेरिला।

26 च बेलार्न एक्‍कासि ङ्हीं ङ्हीं ङ्हाँन्‍देबै सयो (भैंचालो) खसी झयालखानए जग थर्किदिई। तान म्राजग खिन् थोंह्याई, झाइले तान कैदीजौलाई फुइबै सौंलीजग खिन् प्‍लह्याई।

27 झयालखानर्बै चिबा रिसी तान म्राजग थोंह्याब् म्रोंई। च बेलार्न तान कैदीमैं भौदिह्याना बिब् म्‍हैंसी खिए तरवार ट्हुइसी च ह्रोंसलाईन सैबर होंई।

28 तर पावलजी कै त्‍येसी चलाई हुइई, “हजुर, ह्रोंसलाई नाश आलद्। ङि आभौदिइमु, तान चुर्न मु,” बिई।

29 च थेबै बित्तिकन चिबाजी “बत्ती भउ” बिसी कोठा न्‍होंर क्‍ह्योखई। झाइले ङ्हींसी त्‍हारसी च चिबाजी पावल नेरो सिलासए प्‍हलीर फ्‍योई।

30 च लिउँइजी चमैंलाई बाहिरू बोसी चजी बिई, “ओ चिबमैं, त्‍हेरो ङजी परमेश्वरए जुगुदिबै घ्‍याँउँई प्‍ह्रबै लागिरी तो लल् त्‍हुब् जा?” बिसी ङ्युइई।

31 चमैंजी जवाफ पिंई, “ईशु ख्रीष्‍टलाई विश्वास लद्, झाइले क्‍ही नेरो क्‍हीए धिंर्बै म्‍हीमैंजी जुगुदिब्‍मु,” बिई।

32 चमैंजी खुशीए खबर चलाई नेरो चए धिंर मुबै तानलाई सुनिदिई।

33 झाइले च म्‍हुँइँसर्न झयालखानर्बै चिबाजी पावल नेरो सिलासलाई बोसी चमैंए घाजग ख्रुभिंई। झाइले च नेरो चए तान जहानज्‍यै या च बेलार्न बप्‍तिस्‍मा किंई।

34 च लिउँइजी चजी पावल नेरो सिलासलाई खिए धिंर बोसी चब् चल् भिंई। झाइले च चिबा नेरो चए जहानमैं तान सैं तोंई, परमेश्वरलाई विश्वास लसी खुशी तई।

35 च प्‍हनाउँदों न्‍हाँगर न्‍यायाधीशजगजी चमैंलाई प्‍यीभिंन् बिबै हुकुम पिंसी सिपाहीमैं कुल्‍भिंई।

36 च कारण झयालखानर्बै चिबाजी पावललाई बिई, “क्‍ही नेरो सिलासलाई प्‍यीभिंन् बिसी न्‍यायाधीशजगजी हुकुम पिभिंइमु। छ तमा क्‍हेमैं शान्‍तिले ह्याल् खाँम्,” बिई।

37 तर पावलजी खबर भबै सिपाहीमैंलाई बिई, “ङिला तोई दोष आरेलेया चमैंजी ङिलाई तान म्‍हीए उँइँरी बेले धोंई। तर ङि रोमी नागरिकमैंन् ग। चए फिरै या चमैंजी ङिलाई झयालखानर च्‍युवाई। झाइले तोगो सुटुक्‍कले ङिलाई प्‍यीप्‍यी ङ्हाँई। ङि आह्या। च न्‍यायाधीशजग खेमैंन् खसी ङिलाई सदेंल् त्‍हुम्,” बिई।

38 चु ताँ सिपाहीमैंजी न्‍यायाधीशजगलाई सुनिदिई। पावल नेरो सिलास रोमी नागरिकमैं ग बिब् थेसी न्‍यायाधीशजग ङ्हींई। [च बेलारी म्‍ही घ्रिने रोमी नागरिक पत्र मुस्‍याँ च म्‍हीलाई फाक्‍कर्न धोंब आता, कडा सजाय पिंला आता, बिबै हुकुम मुला।]

39 छ तसी चमैंजी खसी पावल नेरो सिलासने माफ ह्रिई, झाइले चमैंलाई झयालखान बाहिरू बोसी चमैंलाई “शहर प्‍यीसी ह्याभिंनु,” बिसी बिन्‍ती लई।

40 तर झयालखानउँइले त्‍होंसी पावल नेरो सिलास लिडियाए धिंर एह्याई। विश्वास लबै दाज्‍यू-भाइमैंने त्‍होसी “आङ्हींल्‍ले प्रभु ईशुए घ्‍याँर प्‍ह्ररिदु,” बिई। झाइले चमैं च शहर प्‍यीथेंई।

थिस्‍सलोनिका नाँसर तबै ताँ

17

पावल नेरो सिलास अम्‍फिपोलिस नेरो अपोल्‍लोनिया नाँसजगउँइले ह्यासी थिस्‍सलोनिका शहरर फेनेई। चर यहूदीजगए सभा धिं मुला।

2 आइबजी यहूदी सभा धिंर ह्याब्रें लब् दोंले पावल च शहरर्बै यहूदी जातर्बै सभा धिंरै या ह्याई। चजी चर शनिवार छुट्टी दिन सों सम्‍म धर्मशास्‍त्रउँइले छलफल लई।

3 चजी छले लुभिंई, “जुगुदिभिंबै म्रुँ ख्रीष्‍टजी दुःख नोल् त्‍हुमला, सिल् त्‍हुमला, फेरि रिल् त्‍हुमला,” बिई। चु ताँ धर्मशास्‍त्रउँइले चमैंलाई छेन्‍ले क्‍होल् लभिंसी चजी फेरि बिई, “ङजी ईशुए खुशीए खबर प्रचार लरिमु। च ईशु परमेश्वरजी खटिदिबै जुगुदिभिंबै म्रुँ, अथवा ख्रीष्‍ट ग,” बिई।

4 चमैं न्‍होंरी कोई यहूदीमैंजी विश्वास लसी पावल नेरो सिलासने प्रि ल्‍हैदिई। छले ल्‍हे ल्‍हे परमेश्वरलाई म्‍हाँदिबै ग्रीस जातिजग नेरो चिबनाँब तबै खलकर्बै चमिंरीजगज्‍यै या विश्वास लई।

5 तर कोई यहूदीजगजी रिस लई। छ तसी शहरर्बै केर आत्‍हुबै म्‍हीजगलाई खागु लसी खलबल लई। चमैंजी तान नाँसथेंमैंलाई सुरिदिसी यासोनए धिंउँइले पावल नेरो सिलासलाई हूलए उँइँर भब् म्‍हैई। च कारण चमैंजी यासोनए धिं न्‍होंर होंई।

6 तर चमैंजी चर पावल नेरो सिलासलाई आयोंसी यासोन नेरो अरू ईशुलाई विश्वास लबै दाज्‍यू-भाइजगलाईन शहरर्बै अधिकारीजग उँइँर बोसी छाबै दोष ल्‍हैदिबर होंई, “संसार भरी चुमैंजी दुःख पिंब्रें लला। तोगो ङ्ह्योए शहररै खइमु।

7 चु यासोनजी चमैंलाई खिए धिंर न्‍हसी थेंइमु। चमैंजी रोमी महाराजाधिराजए हुकुमलाई विरोध लसी ‘ईशु बिबै म्‍ही अर्को म्रुँ मु’ बिमु,” बिई।

8 छाबै दोष ल्‍हैदिसी चमैंजी शहरर्बै म्‍हीमैं नेरो अधिकारीजगलाई गडबड लवाई।

9 छ तमा चमैंजी यासोन नेरो अरूजगलाई जमान पिंबर कर ल्‍हैदिसी तेभिंई।

बेरिया नाँसर तबै ताँ

10 झाइले म्‍हुँइँस तबै बित्तिकन् ईशुलाई विश्वास लबै दाज्‍यू-भाइमैंजी पावल नेरो सिलासलाई बेरिया बिबै नाँसर कुल्‍भिंई। बेरिया फेनेसी चमैं यहूदीजगए सभा धिंर ह्याई।

11 चर्बै यहूदीमैं थिस्‍सलोनिकार्बै यहूदीमैं भन्‍दा स्‍वाब् मुला। चमैंजी प्रभुए ताँ ल्‍हे रसिल्‍ले थेई। फेरि पावलजी बिबै ताँ क्‍ह्रीम् उ आक्‍ह्री बिसी चमैं दिनुन् छेन्‍ले धर्मशास्‍त्र खेसी विचार लमला।

12 झाइले ल्‍हे म्‍हीजी प्रभु ईशुलाई विश्वास लई। चमैं न्‍होंरी आमुयुँमैं मात्रे आङीं, ल्‍हे चिब तबै खलकर्बै ग्रीस जातिर्बै चमिंरीमैंज्‍यै या विश्वास लई।

13 तर थिस्‍सलोनिका शहरर्बै यहूदीमैंजी “बेरिया नाँसरी पावलजी परमेश्वरए प्रचार लइना मु रो” बिब् थेसी चमैं चर खसी हूल न्‍होंर खलबल लसी म्‍हीजगलाई पावलए विरोधीरी सुरिदिबर होंई।

14 छ तबै तोदोंन् ईशुलाई विश्वास लबै दाज्‍यू-भाइमैंजी पावललाई “समुद्रए छ्योगर ह्यादु” बिसी कुल्‍भिंई। तर सिलास नेरो तिमोथी बिस्‍याँ बिरियार्न टिई।

15 पावललाई सदेंबर ह्याब्‍मैंजी चलाई एथेन्‍स बिबै शहर सम्‍म सदेंसी एई। चमैंलाईन पावलजी “सिलास नेरो तिमोथीलाई खाँन् सम्‍म युन्‍ले ङ ङाँर कुल्‍भिंन् ओ,” बिसी खबर पिभिंई।

एथेन्‍स शहररी तबै ताँ

16 पावल एथेन्‍स शहररी सिलास नेरो तिमोथीलाई भैंरिला। च शहर भरि मूर्ति लब् म्रोंसी चए सैंरी साह्रोन दुःख म्‍हाँदिई, सैं नई।

17 चजी यहूदीजगए सभा धिं न्‍होंर यहूदीमैं नेरो परमेश्वरलाई म्‍हाँदिबै अरू जातर्बै म्‍हीजगने प्रि ईशुए बारेरी छलफल लई। झाइले दिनुन् शहरए म्‍हाँजु जरे मुबै म्‍हीजगने प्रि या चजी छलफल लई।

18 इपिक्‍युरी नेरो स्‍तोइकी बिबै टोलीजगर्बै गुरुजगने या चजी छलफल लई। कोई कोईजी बिई, “हेत्, चु अधाकल्‍चोजी तो बिरिइमु?” बिई। तर कोईजी “चुइमी स्‍याँ देवताजगए बारेर ताँ लरिमैंन्,” बिई, तलेबिस्‍याँ पावलजी ईशु नेरो ईशुलाई रिभिंबै बारेर प्रचार लला।

19 चमैंजी पावललाई क्‍हासी अरैयापागोसए सभार बोसी बिई, “क्‍हीजी लुबै नयाँ ताँए बारेर ङिलाई थाहा सेबै इच्‍छा मु।

20 ङिए लागिर खोंयोंई आथेबै ताँ मुना, चए खास ताँ तो जा? ङि क्‍हो क्‍हो ङ्हाँइमु,” बिई।

21 च बेलारी एथेन्‍सथेंमैं नेरो अरू चर टिब्‍मैं खोंयोंई या तो नौलो ताँ मुलेया च ताँ थेथे ङ्हाँमला। चमैं छाबै ताँ खेमैं-खेमैंन् छलफल लब्रें थेब्रें लसी दिन थोरिमला।

22 झाइले पावलजी अरैयापागोसए सभाए उँइँर रासी बिई, “एथेन्‍सर्बै दाज्‍यू-भाइमैं! चुर डुल्‍दिमा ङजी क्‍हेमैंए प्रसाद चडिदिबै ल्‍हे क्‍ल्‍होजग म्रोंई। क्‍हेमैं निश्‍चयन् ईश्वरजगलाई म्‍हाँदिब्‍मैं मुना बिसी ङजी सेइमु।

23 झाइले थाँन घ्रिरी छ प्‍ह्रीब ङजी म्रोंई, ‘ङो आसेबै ईश्वर लागिर’ बिबा प्‍ह्रीब् म्रोंई। खब ईश्वरलाई क्‍हेमैंजी ङो आसेनाबिलेया प्रसाद चडिदिमु, च परमेश्वरए बारेर्न ङजी तोगो ताँ प्रचार लरिइमु।

24 खि संसार नेरो चर मुबै तान सै बनिदिबै परमेश्वरन् ग, स्‍वर्गर नेरो पृथ्‍वीर्बै क्‍ल्‍हे ग। खिम् म्‍हीजगजी बनिदिबै मन्‍दिररी आटि।

25 खिजी म्‍हीजगलाई तान सैजग नेरो सो समेत पिंसेरो खिलाई खाँचो तोई आरे। खिलाई म्‍हीजगजी बनिदिबै सै तोई आचैदि।

26 खिजी म्‍ही घ्रिए हाँगाउँइले तान जातर्बै म्‍हीजौलाई बनिदिभिंई। च तान म्‍हीजगलाई पृथ्‍वी भरि टिल् भिंई। बनिदिब् भन्‍दा ओसों खिजी म्‍हीजग खोंयों सम्‍म सोल् त्‍हुम्, खनीर टिल् त्‍हुम् बिसी तोक्‍दिभिंइमु।

27 तान म्‍हीजी खिलाई ङो सेबै घ्‍याँ म्‍है म्‍हैरिगे, झाइले म्‍है म्‍हैसी शायद खिलाई ङो सेरिगे बिसी खिजी म्‍हीजगलाई बनिदिभिंई। दिलेया खि ङ्ह्योने ह्रेंगो आरे,

28 तलेबिस्‍याँ

‘खिए शक्तिउँइले ङ्ह्यो सोरिमु, ङ्ह्यो प्‍ह्ररिमु, ङ्ह्यो तरिमु।’

फेरि क्‍हेमैंए कविता प्‍ह्रीब्‍मैंज्‍यै या चुए बारेरी बिइमु,

‘ङ्ह्यो खिए च्‍ह चमीं ग,’

बिसी प्‍ह्रीइमु।

29 [परमेश्वर च्‍हौ थेबा तई, फेरि] ङ्ह्यो खिए च्‍ह चमीं तई बिसेरो ङ्ह्योजी परमेश्वरए बारेर गल्‍ती विचार आलले। म्‍हीजगए बुद्धि अनुसार, युमाँला, चाँदीला, नेरो म्‍हाराला सिबालुले मूर्ति बनिदिलेया परमेश्वर छाबै सै दों कत्ति आङ्हाँले।

30 स्‍योम्‍बै म्‍हीजगजी खिलाई ङो आसेन्‍ले फाक्‍कर्न लबै केलाई परमेश्वरजी सजाय आपिंइमु, तर तोगोसेरो परमेश्वरजी खन्‍तदन मुबै तान म्‍हीमैंलाई, छाबै फाक्‍कर्बै के प्‍यीसी परमेश्वरउँई एद् बिसी आज्ञा पिंइमु।

31 तलेबिस्‍याँ खिजी संसारए पक्‍का न्‍याय लबै दिन या तोक्‍दिइमु। च दिनरी खिजी ह्रोंसजीन् त्‍हाँबै म्‍हीन् न्‍यायाधीश तब्‍मु। फेरि तान म्‍हीलाई चु ताँए प्रमाण उँइँबरी परमेश्वरजी च न्‍यायाधीश तबै म्‍हीलाई सिबउँइले रिल् भिंल् खाँई,” बिई।

32 “परमेश्वरजी ईशुलाई सिबउँइले रिल् भिंई” बिबै ताँ थेसी कोईजी बिल्‍ली लई, तर कोई कोईजी “फेरि अर्को बेलार क्‍हीए ताँ थेस्‍यो,” बिई।

33 छलेन पावल चमैंउँइले बिदा तई।

34 दिलेया कोई म्‍ही चनेन् ल्‍हैदिसी विश्वास लई। चमैं न्‍होंरी डियनुसियस बिबै अरैयापागोसर्बै सदस्‍य घ्रि मुला। झाइले डामारिस बिबै चमिंरी नेरो अरूमैं या मुला।

कोरिन्‍थ शहररी तबै ताँ

18

च लिउँइजी पावल एथेन्‍स शहरउँइले कोरिन्‍थ शहरर फेनेई।

2 चर अक्‍विला बिबै यहूदी घ्रिने त्‍होई। च पोन्‍टसथें मुला। च खिए म्रिं प्रिस्‍किलाने भरखर्न इटाली देशर्बै रोम बिबै राजधानीउँइले खला, तलेबिस्‍याँ च बेलारी रोमी महाराजाधिराज क्‍लौदियसजी तान यहूदीजगलाई रोम शहरउँइले त्‍हों ह्याद् बिबै हुकुम पिंला। पावल चमैंने त्‍होबर ह्याई।

3 झाइले पावलजी चमैंने प्रि टिसी बालुन के लई, तलेबिस्‍याँ पावलज्‍यै या चमैं दोंलेन् तम्‍बु ट्हुबै के लसी जीवन थोला।

4 पावल छुट्टी दिन शनिवार ह्रेंस्‍यो यहूदीजगए सभा धिंर ह्यासी छलफल लसी यहूदी नेरो ग्रीस जातिर्बै म्‍हीमैं ङ्हींथरलाई संझिदिभिंसी प्रभुए वचन ङेंल् भिंबै कोशिश लई।

5 झाइले सिलास नेरो तिमोथी म्‍यासिडोनिया अंचलउँइले खबै लिउँइजी पावलजी अरू के आलल्‍ले प्रचार मात्रे लबर ल्‍हैदिई। म्‍हीजगलाई जुगुदिभिंबै म्रुँ ईशुन् ग बिबै साक्षी पावलजी यहूदीजगलाई पिंई।

6 तर चमैंजी च ताँए विरोध लसी चलाई गाली क्‍येई। छ तसी पावलजी चमैंए विरोधरी ह्रोंसए क्‍वेंर ङ्हाँबै त्‍हुला खारिसी बिई, “क्‍हेमैं नाश तइबिस्‍याँ च दोष ङलाई आल्‍हैदि, क्‍हेमैंलाईन ल्‍हैदिब्‍मु। तोगोसेरो ङ अरू जातिमैं ङाँर ह्याम्,” बिई।

7 छ बिमा चजी चमैंलाई प्‍यीथेंसी तीतस जसतस बिबै म्‍हीए धिंर टिनेई। च यहूदी आङींला, तर परमेश्वरलाई म्‍हाँदिमला। चए धिं यहूदीजगए सभा धिंए छ्योगर्न पर्दिमला।

8 दिलेया यहूदी सभा धिंर्बै सभापति क्रिस्‍पसज्‍यै या प्रभुलाई विश्वास लई। चए जहानमैं नेरो ल्‍हे कोरिन्‍थथेंमैं या पावलए ताँ थेसी प्रभुलाई विश्वास लई, झाइले बप्‍तिस्‍मा किंई।

9 तिगैं म्‍हुँइँसरी पावलजी सैंजी दर्शन म्रोंई। प्रभुजी चलाई बिई, “खबलाई म्रोंसेया आङ्हींन्। आनारिल्‍ले प्रचार लरिदु।

10 ङ क्‍हीनेन् मु। खबज्‍यै या क्‍हीलाई तोई लला आखाँ, तलेबिस्‍याँ चु शहररी ङजी त्‍हाँबै म्‍हीजौ ल्‍हेन् मु,” बिई।

11 च कारण पावलजी चर डेढ़ वर्ष सम्‍म म्‍हीजगलाई परमेश्वरए ताँ लुभिंसी टिई।

12 च लिउँइजी ग्रीस अंचलरी गाल्‍लियो बिबै म्‍ही रोमी सरकारए अंचलाधीश तई। च बेलारी यहूदीमैंजी खागु तसी पावललाई क्‍हासी अंचलाधीश ङाँर बोई।

13 चमैंजी बिई, “चु म्‍हीजी सरकारए कानुनए अनुसारबै तरीकाउँइले आङीं, तर अर्को तरीकाउँइले परमेश्वरलाई म्‍हाँदिद् बिसी म्‍हीमैंलाई ह्वाँइमु,” बिई।

14 पावलजी पोंबर होंमा गाल्‍लियोजी यहूदीजगलाई बिई, “ओ यहूदीमैं, चुरी कि तोई खास आछ्याँबै ताँ, कि अपराध मुस्‍याँ क्‍हेमैंए ताँ थेसी ङजी न्‍याय लबा ठीक तमला।

15 तर चु ताँ चाहिं क्‍हेमैंए धर्मशास्‍त्रर्बै मिं नेरो धर्मनियमए बारेरी मात्रे मुना। छ तमा क्‍हेमैं क्‍हेमैं न्‍होंर्न क्‍ह्रील् त्‍हुम्। छाबै ताँरी ङ न्‍याय लला आङ्हाँ,” बिई।

16 छ बिसी चजी चमैंलाई अड्डा धिंउँइले ल्‍हावाल् भिंई।

17 झाइले तान म्‍हीजी यहूदीमैंए सभा धिंर्बै सभापति सोस्‍थेनिस बिबै म्‍हीलाई चैंसी बेले धोंई। तर अंचलाधीश गाल्‍लियोजी वास्‍ता आला।

पावल एन्‍टिओकरी एबा

18 च लिउँइज्‍यै या ल्‍हे दिन सम्‍म पावल कोरिन्‍थ शहरर्न टिई। झाइले ईशुलाई विश्वास लबै दाज्‍यू-भाइमैंउँइले बिदा तसी च प्रिस्‍किला नेरो अक्‍विलाने प्रि समुद्रए घ्‍याँउँइले सिरिया अंचलर ह्याई। तर धर्मनियम अनुसार कसम चल् खाँसी पावलजी ह्याब् भन्‍दा ओसों किंक्रिया बिबै नाँसर क्र वाई।

19 झाइले पावल प्रिस्‍किला नेरो अक्‍विलाने प्रि एफिसस शहररी फेनेसी चमैंलाई चर वाथेंई। झाइले पावल चर्बै सभा धिंर होंसी यहूदीमैंने छलफल लई।

20 कोई यहूदीमैंजी पावललाई “ल्‍हे दिन सम्‍म ङिने टिभिंन्,” बिसी बिन्‍ती लई, तर च आङें।

21 “परमेश्वरए इच्‍छा तइबिस्‍याँ क्‍हेमैं ङाँर ङ फेरि खब्‍मु,” बिसी बिदा तई। झाइले च एफिससउँइले समुद्रए घ्‍याँ ल्‍हैदिई, [तर प्रिस्‍किला नेरो अक्‍विला बिस्‍याँ एफिससरी टिब् तई।]

22 सिजरिया बिबै शहररी खसी पावल [यरूशलेमउँई ह्यासी] विश्वासी टोलीने प्रि त्‍होसी नमस्‍ते लई। च लिउँई पावल एन्‍टिओक शहरर ह्याई।

च। पावल सोंब्‍लेर्बै लारी प्रचार लबर ह्याब

23 च एन्‍टिओक शहरर त्‍ये दिन टिसी पावल गलातिया नेरो फ्रिगिया अंचल ङ्हींर्बै क्‍ल्‍होउँइले ह्याई। चर मुबै तान ईशुलाई विश्वास लब्‍मैंलाई ईशुलाई विश्वास लबरी ढुक्‍क लभिंई।

एफिसस शहररी अपोल्‍लसजी लबै ताँ

24 च बेला जरे अलेक्‍जाण्‍ड्रियाथें अपोल्‍लस बिबै यहूदी घ्रि एफिसस शहरर खई। च प्रचार लबरी सिपालु मुला, झाइले चलाई धर्मशास्‍त्रए ताँरी ल्‍हे ज्ञान मुला।

25 चजी प्रभु ईशुजी म्‍हीजगलाई जुगुदिभिंमु बिबै ताँए बारेरी थाहा योंल् खाँला। सैंरी भों खसी जोशले ईशुए बारेरी क्‍ह्रोंसेन्‍बै ताँजग ठीकले लुभिंमला। दिलेया चलाई यूहन्‍नाजी पिंबै बप्‍तिस्‍मा मात्रे थाहा मुला।

26 चजी यहूदीजगए सभा धिंर ढुक्‍कले ताँ लुभिंबर होंई। प्रिस्‍किला नेरो चए प्‍युँ अक्‍विलाजी अपोल्‍लसए लुभिंबै ताँ थेमा चलाई खेमैंए धिंर बोई। चमैंजी परमेश्वरए क्‍ह्रोंसेन्‍बै जुगुदिभिंबै घ्‍याँलाई अझै छेन्‍ले ताँ लुभिंसी चलाई सैं क्‍होल् लभिंई।

27 झाइले अपोल्‍लसजी ग्रीस अंचलर ह्याबै विचार लई। एफिसस शहरर्बै ईशुलाई विश्वास लबै दाज्‍यू-भाइमैंजी चलाई ग्रीस अंचलर ह्याबै भों पिंई। चमैंजी “अपोल्‍लसए मान लद्” बिसी ग्रीस अंचलर्बै ईशुलाई विश्वास लब्‍मैंलाई चिट्ठी घ्रि पिभिंई। झाइले अपोल्‍लस ग्रीसर फेनेई। चरी खबजी परमेश्वरए दयामायाउँइले ईशुलाई विश्वास लई, चमैंलाई अपोल्‍लसजी थेबै मदत पिंई,

28 तलेबिस्‍याँ चजी ल्‍हे छलफल लमा विरोध लबै यहूदीमैंजी तोई जवाफ पिंला आखाँमला। “प्रभु ईशुन् म्‍हीजगलाई जुगुदिभिंबै ख्रीष्‍ट म्रुँ ग” बिसी चजी धर्मशास्‍त्रउँइले प्रमाण उँइँसी यहूदीमैंलाई ट्होवाई।

पावल एफिसस शहरर एखबा

19

अपोल्‍लस कोरिन्‍थ शहरर मुबै बेलारी पावल जमीनउँइले ह्यासी एफिसस शहररी फेनेई। चर फेन्‍सी पावलजी ईशुलाई विश्वास लबै चेलामैंने त्‍होई।

2 चजी चमैंलाई “क्‍हेमैंजी ईशुलाई विश्वास लसेरो पवित्र आत्‍मा-सैं योंई उ आयों?” बिसी ङ्युइई।

झाइले चमैंजी जवाफ पिंई, “खोई! पवित्र आत्‍मा-सैं तम् बिबै ताँ ङिजी आथेइमु,” बिई।

3 “छ बिस्‍याँ खैबै किसिमले बप्‍तिस्‍मा योंई?” बिसी पावलजी ङ्युइई।

चमैंजी जवाफ पिंई, “बप्‍तिस्‍मा पिंबै यूहन्‍नाजी लुभिंब् अनुसार ङिजी बप्‍तिस्‍मा किंई,” बिई।

4 पावलजी बिई, “यूहन्‍नाजी आछ्याँबै केउँइले सैं एब्‍मैंलाई शुद्ध तद् बिसी बप्‍तिस्‍मा पिंमला। झाइले यूहन्‍नाजी इस्राएलीमैंलाई ‘ङए लिउँइजी युबै म्‍हीलाई विश्वास लदु’ बिला। च लिउँइजी युबै म्‍ही ईशुन् ग,” बिसी संझिदिभिंई।

5 च ताँ थेसी चमैंजी प्रभु ईशुए मिंरी बप्‍तिस्‍मा किंई।

6 झाइले पावलजी खिए यो चमैंए फिर थेंसी पवित्र आत्‍मा-सैं चमैंए सैं न्‍होंर होंई। च बेलार चमैंजी पवित्र आत्‍मा-सैंउँइले नौलो क्‍युईजग पोंई, झाइले परमेश्वरजी खिए ताँ चमैंए सुँउँइले अरूजगलाई सुनिदिभिंई।

7 चमैं बाह्र जना जति मुला।

8 पावलजी यहूदीजगए सभा धिंर ह्याब्रें लसी महीना सोंल् सम्‍म म्‍हीजगलाई ढुक्‍कले ताँ लुभिंई। चजी “परमेश्वरलाई प्रभु ईशुउँइले म्‍हाँदिद्,” बिसी छलफल लसी सैं क्‍होल् लभिंबै कोशिश लई।

9 तर कतिजी सैं साह्रो लसी विश्वास आला, तर झन् उल्‍टोले प्रभु ईशुजी जुगुदिभिंबै घ्‍याँए बारेरी तान म्‍हीजगए उँइँर चमैंजी आछ्याँबै ताँ पोंई। च कारण पावलजी चमैंए सभा धिंर ह्याब् प्‍यीवासी ईशुलाई विश्वास लब्‍मैंलाई खिनेन् बोई। झाइले दिनुन् टिरानस बिबै म्‍हीजी लुभिंबै स्‍कूलरी पावलजी प्रभु ईशुए बारेर छलफल लमला।

10 छले ङ्हींदीं सम्‍म चजी छलफल लइन टिई। छले छलफल लसी ताँ सुनिदिभिंमा एशिया बिबै अंचलर्बै तान म्‍हीजगजी, यहूदीमैं नेरो अरू जातर्बै म्‍हीजगज्‍यै या परमेश्वरए वचन थेई। [च एशिया बिबै अंचल तिंइजोरोबै एशिया आङीं, तर टर्की बिबै देशर्बै भाग घ्रि ग।]

ईशुए मिंर्बै शक्ति

11 चर परमेश्वरजी पावलए योउँइले थेब् थेबै अचम्‍मए केजग ल्‍हेन् लई।

12 फेरि छाई या तई, म्‍हीजगजी पावलए जीउने मुबै रूमाल नेरो ह्रेंगाजग नबै म्‍हीमैंलाई “नब् सन् लभिंरिगे” बिसी बोमला। झाइले च नबै म्‍हीमैंए रोगजग समला। मोंजगजी स्‍यानाबिलेया त्‍होंसी भौदिमला।

13 झाइले नाँस नाँसर घुम्‍दिबै ङोब् फुइब् लबै गुर न्‍हेबै यहूदी धामीज्‍यै या पावलजी लबै के म्रोंसी प्रभु ईशुए मिं किंसी स्‍यागी-म्‍हुँगी ल्‍हाल् म्‍हैमला। चमैंजी स्‍यागी-म्‍हुँगीलाई छ बिमला, “पावलजी प्रचार लबै ईशुए मिंरी त्‍होंह्याद् बिसी ङजी हुकुम पिंम्,” बिमला।

14 च धामीमैं न्‍होंरी स्‍केवा बिबै यहूदी प्रधान पूजाहारीए च्‍ह ङ्यीजी छाबै के लमला।

15 तिगैं चमैं ङ्यीजी मोंजी स्‍याबै म्‍ही घ्रिउँइले मोंलाई ल्‍हाल् म्‍हैमा मोंजी चमैंलाई छ बिई, “ङ ईशुलाई म्रोंसी ङ्हींम्, पावल म्रोंसेया ङ्हींम्। तर क्‍हेमैंलाई म्रोंसी ङम् आङ्हीं,” बिई।

16 छ बिसी च मोंजी स्‍याबै म्‍हीजी चमैंए फिर उफ्रिदिसी ङ्हीं ङ्हीं ङ्हाँल्‍ले प्‍लाँई। चजी चमैंलाई नेम्‍योंन् लसी तान क्‍वेंजौ टोवाई, झाइले चमैं ङ्यी मोंजी स्‍याबै म्‍हीए धिंउँइले भौदिह्याई।

17 च मोंजी नोक्‍सान लवाबै ताँ थेसी यहूदी जात नेरो अरू जातर्बै एफिससथेंमैं म्‍हीजग तान डर म्‍हाँदिई। चमैंजी प्रभु ईशुए मिंलाई थेबै मान लई, जश पिंई।

18 झाइले ल्‍हे ईशुलाई विश्वास लब्‍मैं खसी “ङिजी छाबै आछ्याँबै धामी के लई,” बिसी तान म्‍हीजगए उँइँर सुनिदिभिंई।

19 मन्‍त्र खेबै म्‍ही ल्‍हेजी मन्‍त्र मुबै पुस्‍तकजग भसी तानए उँइँर ख्रोंवाई। ख्रोंवाबै सैजगए हिसाब लस्‍याँ ङ्हच्‍यु हजार तोला चाँदीए म्‍हुई दों प्रि मुला।

20 छाबै शक्ति मुबै तरीकाले प्रभु ईशुए वचन खन्‍जी खन्‍जी फैलिदिई, झाइले भोंल्‍ले ट्होवाई। झाइले म्‍हीजगजी पक्‍का विश्वास म्‍हाँदिई।

एफिसस शहररी गडबड तबा

21 च लिउँइजी पवित्र आत्‍मा-सैंउँइले पावलजी “ङ म्‍यासिडोनिया नेरो ग्रीस अंचल ङ्हींउँइले यरूशलेम ह्याल् त्‍हुम्, झाइले चर ह्यासी ङजी रोम बिबै शहरै या ङ्ह्योलन् त्‍हुम्,” बिसी विचार लई।

22 चजी खिए अउमैं तिमोथी नेरो इरास्‍तसलाई म्‍यासिडोनिया अंचलर कुल्‍भिंई। तर पावल तिस्‍या दे एशिया अंचलर्न टिह्याई।

23 च बेला जरे च एफिसस शहरर्न प्रभुए घ्‍याँर प्‍ह्रबै म्‍हीमैंए बारेर आछ्याँबै ताँ तला।

24 डेमेत्रियस बिबै सुनार घ्रि च क्‍ल्‍होर टिमला। चजी अर्तेमीस बिबै देवीए थेबै मन्‍दिर दों तबा चाँदीए च्‍योंब् च्‍योंबै मन्‍दिरजग दुरुस्‍तन् बनिदिमला। झाइले चजी ल्‍हे म्‍ही झोंसी चमैंजी के योंला। च के लब्‍मैंजी तलब योंसी ल्‍हे पैसा कमदिला।

25 छ तसी चजी च के लब्‍जौलाई नेरो अरू मूर्ति बनिदिबै सुनारजगलाई खागु लसी छ बिई, “ओ दाज्‍यू-भाइमैं! ङ्ह्योजी चु केउँइलेन पैसा कमदिब् ग बिसी क्‍हेमैं तानलाई थाहा मु।

26 तर चु पावलजी तो बिरिइमु च ताँ क्‍हेमैं ह्रोंसैन म्रोंइनमु, थेइनमु। ‘म्‍हीए योजी बनिदिबै मूर्ति देवता आङीं’ बिसी चजी चु एफिसस शहरर मात्रे आङीं, तर एशिया अंचल भरिर्बै ल्‍हे जसो क्‍ल्‍होरी छाबै ताँ लुभिंसी ल्‍हे म्‍हीजगलाई भाँडिदिवाल् खाँई।

27 छले ङ्ह्योए केए बारेर म्‍हीजगजी आछ्याँब म्‍हाँदिम्। च मात्रे आङीं, तर थेबै देवी अर्तेमीसए मन्‍दिरलाई या म्‍हीजगजी हेल लब्‍मु, झाइले एशिया नेरो संसार भरिर्बै म्‍हीजगजी चु देवीलाई तोगो सम्‍म म्‍हाँदिनाबिलेया तियाँ सेरो चमैंजी थेबा म्‍हाँदिरिब आरे। खै लबा!” बिई।

28 चजी बिबै ताँ थेसी सुनारजग तान घ्रि तसी पावलने बालु रिस् खसी कै त्‍येसी “एफिससथेंमैंजी म्‍हाँदिबै अर्तेमीस देवीए जय जय तरिगे” बिबर होंई।

29 छ तसी पूरा शहर भरि गडबड फैलिदिह्याई। तान शहरर्बै म्‍हीजग खसी पावलने ह्याबै अउजग म्‍यासिडोनियाथेंमैं गायस नेरो अरिस्‍तार्खसलाई क्‍हासी रमिता उँइँबै क्‍ल्‍होर बोई।

30 पावलै या च क्‍ल्‍होर्न ह्या ह्या ङ्हाँला तर अरू विश्वासी भाइमैंजी चलाई ह्याला आभिं।

31 सरकारए अधिकारीमैंज्‍यै या पावललाई खोसी पावललाई “च क्‍ल्‍होर कति आह्याद् ओ” बिसी बिन्‍ती लबै खबर पिभिंई।

32 च बेलारी चरी थेबै हल्‍ला गडबड तला। कोईजी खैन बिरिबा, कोईजी खैन बिसी पोंरिला। तर ल्‍हे जसो म्‍हीजी “च्‍हौ ल्‍हे म्‍ही तले जम्‍मा तए?” बिसी थाहा आसेला।

33 म्‍हीजगजी चु ताँ क्‍होरिगे बिसी यहूदीमैंजी अलेक्‍जाण्‍डर बिबै म्‍हीलाई ओसों सार्दिई। हूलर्बै कोई म्‍हीजगजी चलाई “ताँ पोंन्” बिसी चजी योए हस्‍ता लसी तानलाई शान्‍ति लसी “यहूदीमैंला तोई दोष आरे” बिल् म्‍हैई

34 तर “च यहूदीन् ग” बिबा सेबै लिउँइजी च म्‍हीए हूलजी थेला आङेंसी घण्‍टा ङ्हीं सम्‍म छले कै त्‍येसी बिई, “एफिससथेंमैंजी म्‍हाँदिबै अर्तेमीस देवीए जय जय तरिगे! एफिससथेंमैंजी म्‍हाँदिबै अर्तेमीस देवीए जय जय तरिगे!” बिसी ल्‍हे पल्‍ट छले कै त्‍येई।

35 बल्‍ल आखिररी च शहरर्बै थेबै म्‍हीजी चर खबै म्‍हीजगलाई शान्‍ति लसी बिई, “ओ एफिसस शहरर्बै दाज्‍यू-भाइमैं, ङ्ह्योजी एफिसस शहररी अर्तेमीस देवीए मन्‍दिरर्बै सेवा लइमु। फेरि च मुउँइले खारयुबै मूर्ति ङ्ह्योजी चुर थेंइमु। चु ताँजग तान संसारर्बै म्‍हीजगलाई थाहा मु।

36 खबज्‍यै चु ताँ आङीं बिला आखाँ। छ तसी क्‍हेमैं शान्‍ति तदु। क्‍हेमैंजी विचारन् आलल्‍ले तोई लस्‍याँ च ठीक आता।

37 क्‍हेमैंजी क्‍हासी चुर भबै म्‍हीजगजी मन्‍दिरजगै या आलुटिइमु, फेरि चमैंजी ङ्ह्योए देवीए आछ्याँबै ताँ या आपोंइमु।

38 डेमेत्रियस नेरो चए सुनार अउमैंने प्रि खबलाई या तोई विरोधी ताँ मु बिस्‍याँ अड्डा खुलान् मु, चरी न्‍यायाधीश ङाँर ह्यासी उजूर लल् खाँमु।

39 क्‍हेमैंलाई च भन्‍दा या तोई ताँ चैदिम् बिस्‍याँ ङ्ह्यो शहरर्बै म्‍हीमैं खागु तसी छलफल लभिंल् त्‍हुम्।

40 तर छले तिंबै दोंले हल्‍ला मचिदिसी तोई जबरजस्‍ती लस्‍याँ ङ्ह्योजी दोष योंलाई। ङ्ह्योजी छाबै हूल दंगा लबा आता, छ लबा ठीकन् मु बिसी कारण पिंला आखाँ,” बिई।

41 च्‍हौ बिसी चजी चर मुबै म्‍हीजगलाई बिदा लवाई।

पावल ग्रीस नेरो म्‍यासिडोनिया अंचलजगरी ह्याब

20

एफिसस शहररी च हल्‍ला शान्‍ति तबै लिउँइजी पावलजी ईशुए फिरी विश्वास लब्‍मैंलाई खागु लसी चमैंलाई सैं ढुक्‍क लबै ताँजग लसी बिदा लई। झाइले म्‍यासिडोनिया अंचलर ह्याई।

2 चर ह्यामा क्‍ल्‍हो क्‍ल्‍होरी डुल्‍दिदिसी चजी ईशुलाई विश्वास लब्‍मैंलाई सैं ढुक्‍क लबै ताँ लई। च लिउँइजी पावल ग्रीस बिबै अंचलर फेनेई।

3 चरी महीना सोंल टिई। च लिउँइजी पावल सिरिया अंचलर समुद्र घ्‍याँउँइले ह्याबै तयार तई। तर च बेलार्न यहूदीमैंजी चलाई सैबै सल्‍लाह लइमु बिबा चजी थाहा योंई। छ तसी च समुद्र घ्‍याँउँइले आह्यान्‍ले म्‍यासिडोनिया अंचलर्बै घ्‍याँउँइले एबै विचार लई।

4 ल्‍हे म्‍ही पावलने ह्याई। बिरियाथें पाइरसए च्‍ह सोपाटर बिबै म्‍ही; थिस्‍सलोनिकाथें अरिस्‍तार्खस, नेरो सिकन्‍डस, डर्बीथें गायस; एशिया अंचलर्बै टाइकिकस नेरो त्रोफिमस; झाइले तिमोथी, तान ह्याला।

5 चमैं ङि भन्‍दा ओसोंन त्रोआस नाँसर फेनेसी ङिलाई भैंरिई।

6 ङि चाहिं प्‍ला क्‍हें चबै चाड़ म्‍हाँदिसी फिलिप्‍पी बिबै शहरउँइले समुद्रए घ्‍याँ क्‍हासी ह्याई। झाइले ङ्हगैं लिउँइजी चमैंलाई त्रोआसरी त्‍होसी चर हप्‍ता घ्रि सम्‍म टिई।

पावल आखिरर्बै लारी त्रोआसर ह्याब

7 चर टिमा आइतवार नेसार चर मुबै ईशुलाई विश्वास लब्‍मैंने प्रि ङि प्रभु भोज चबर खागु तई। [प्रभु भोजए मतलब प्रभुए हुकुम अनुसार चेलामैं सैं घ्रिल्‍ले खागु तसी खिए संझनाए लागिर क्‍हें चब् नेरो रस थुँबा ग। (१ कोरिन्‍थथेंमैं ११:१७-३४; लूका २२:१४-२०; यूहन्‍ना ६:३५-५८)] झाइले प्रभु भोज चब् भन्‍दा ओसों पावलजी खागु तब्‍मैंए उँइँर पोंबर होंई। प्‍हनाग्‍दों ह्याल् त्‍हुबै विचार लसी चजी म्‍हुँइँस आधा सम्‍म पोंरिला।

8 च बेलारी ङि खागु तबै कोठारी ल्‍हे बत्तीजग म्रोरिला।

9 चरी युटाइकस बिबै फ्रेंसीं घ्रि झयालर टिरिला। पावल पोंना पोंन् च फ्रेंसीं न्‍हरू कुबर होंई। न्‍हरू कुमा कुम् च त फिर्बै आटी तला सोंउँइले म सर तेह्याई। म्‍हीजगजी चलाई रिबर ह्यामा च सिल् खाँना।

10 पावल घरिन्‍न म सर खारिसी च फ्रेंसींए फिर पद्खु तसी चलाई अंगालो झोंई। झाइले चर मुबै म्‍हीजगलाई “क्‍हेमैं आतिदिला आत्‍हु। चु आसिइमु,” बिई।

11 च लिउँइजी च फिर्बै तलारी एह्यासी तान बालु तसी प्रभु भोज चसी पावल न्‍हाँग तबै बेला सम्‍म पोंरिई। झाइले चमैंउँइले बिदा तई।

12 झाइले चमैंजी च फ्रेंसींलाई धिंर सदेंनेई। च सोमा चमैं तान सैं तोंई।

त्रोआसउँइले मिलेतस ह्याब

13 झाइले ङि क्‍यु जहाजर क्रेसी अस्‍सोस बिबै नाँसर ह्याई। तर पावल चाहिं सर्बै घ्‍याँउँइले प्‍ह्रसी ह्याई। ङिजी पावललाई अस्‍सोसरी जहाजर क्रेल् भिंबै विचार लई, तलेबिस्‍याँ पावलजी ङिने छ बिला, “ङ क्‍हेमैंने बालु अस्‍सोस बिबै नाँसर त्‍होम्।” छ तसी ङि घ्‍याँ स्‍यो स्‍योलेन् ह्याई।

14 अस्‍सोसरी पावल ङिने त्‍होसी ङि तान जहाजर क्रेसी मितिलेनी बिबै नाँसर ह्याई।

15 झाइले च प्‍हनाउँदों किओस बिबै क्‍ल्‍होए चेंदों फेनेई। फेरि नुँइँम्‍दों सामोस बिबै क्‍ल्‍होर फेनेई। झाइले अर्को दिन मिलेतस बिबै नाँसर फेनेई।

16 एशिया अंचलरी ल्‍हे टिटि आङ्हाँसी पावल एशिया अंचलर्बै राजधानी एफिससर आह्या। तलेबिस्‍याँ चजी खाँन् सम्‍म पेन्‍तिकोस बिबै चाड़री यरूशलेमर फेन्‍बै विचार लला। छ तसी चलाई यरूशलेम ह्याबै आतुरी मुला।

पावलजी बिदाए भाषण लबा

17 बरु पावलजी मिलेतसउँइले एफिसस शहरर्बै विश्वासीमैं न्‍होंर्बै चिबनाँबमैंलाई हुइबर कुल्‍भिंई।

18 चमैं खबै लिउँइजी पावलजी चमैंलाई बिई, “ओ दाज्‍यू-भाइमैं! एशिया अंचलरी खबै बेला सेरो ङजी क्‍हेमैंने छेन्‍ले दिन थोई, चु ताँ क्‍हेमैंलाईन थाहा मु।

19 यहूदीजगए जाल झेलजी लमा ङए फिर ल्‍हे दुःख तई। दिलेया सैं च्‍योंब् तसी सैंर ल्‍हे दुःख बेहोर्दिसी ङजी प्रभुए केब-नोकर तसी प्रचार लई।

20 क्‍हेमैंए फायदाए लागिर तो तो ताँ चैदिला च तान ताँ ङजी पूरा बिइमु बिसी क्‍हेमैंलाई थाहा मु। ङजी खुशीए खबर प्रचार लइमु, झाइले धिं धिंरी, फेरि म्‍हीए हूलरी, क्‍हेमैंलाई ताँ लुभिंइमु।

21 यहूदी नेरो अरू जातर्बै म्‍हीमैं तानलाई ‘ह्रोंसए आछ्याँबै के प्‍यीसी परमेश्वरउँई सैं एद्, झाइले ईशुलाई विश्वास लद्,’ बिसी ङजी छेनाले प्रचार लई।

22 तोगो पवित्र आत्‍मा-सैंजी ङलाई कर ल्‍हैदिसी ङ यरूशलेमर ह्याम्। चर ह्यासी ङलाई तो तब्‍मु बिसी ङलाई थाहा आरे।

23 तर ङलाई हरेक शहररी म्‍हीजगजी झयालखानरी झोंब्‍मु, सतिदिब्‍मु, बिसी पवित्र आत्‍मा-सैंजी ङलाई बिइमु।

24 ङ सिलेया सोलेया ङजी तोई वास्‍ता आथें। प्रभु ईशुजी तो केर ङलाई खटिदिला च के पूरा लल् खाँस्‍याँ तमला। च के तो जा बिस्‍याँ, परमेश्वरए दयामायाउँइले म्‍हीजगलाई खुशीए खबर प्रचार लब् ग।

25 “छले ङ क्‍हेमैंए म्‍हाँजुरी प्‍ह्रब्रें लसी ‘परमेश्वरजी ङ्ह्योए लागिरी तोन्‍दोरी के लभिंइमु, छ तसी खिलाई म्‍हाँदिद्, झाइले परमेश्वरजी क्‍हेमैंलाई पूरा आशीष पिंब्‍मु,’ बिसी ङजी प्रचार लइन मुला। तर त्‍हेरो क्‍हेमैंजी ङने फेरि त्‍होला आयों बिबा ङलाई थाहा मु।

26 छ तसी तियाँ ङजी क्‍हेमैंलाई क्‍ह्रोंसेन्‍ले बिमु: छेन्‍ले याद थेंन्, त्‍हेरो क्‍हेमैं न्‍होंरी खबै या नरकर पर्दिइबिस्‍याँ ङलाई तोई दोष ल्‍हैदिला आयों।

27 तलेबिस्‍याँ तोई बाँकी आथेंन्‍ले परमेश्वरए इच्‍छा अनुसार ङ्ह्योजी तो तो लल् त्‍हुम् बिबै ताँ ङजी पूरा प्रचार लइमु।

28 “छ तसी क्‍हेमैं ह्रोंस ह्रोंसलाई होशियार लदु, झाइले प्‍ह्रोंछैंजी क्‍ह्युजगलाई हेरविचार लब् दोंले परमेश्वरए पवित्र आत्‍मा-सैंजी क्‍हेमैंए जिम्‍मारी थेंबै परमेश्वरए विश्वासीमैंलाई हेरविचार लभिंन्। च तान विश्वासीजगलाई खिए प्‍यारो च्‍हए कोउँइले परमेश्वरजी किंब् ग। विश्वासीमैंलाई हेरविचार लबै म्‍हीजग तद्।

29 ङजी चु ताँ थाहा सेइमु, ङ ह्याबै लिउँइजी ङ्हीं ङ्हीं ङ्हाँन्‍दे ब्‍योंबै चितुवा, चेंजग दों तबै म्‍हीजग क्‍हेमैंए म्‍हाँजुरी खसी विश्वासीमैंलाई दुःख पिंब्‍मु।

30 क्‍हेमैंए म्‍हाँजुउँइले स्‍युर पोंबै म्‍हीजग त्‍होंब्‍मु। ईशुलाई विश्वास लब्‍मैंलाई च विरोधीमैंजी ह्रोंसए आछ्याँबै घ्‍याँरी बोबर स्‍युर त्‍येब्‍मु।

31 छ तसी चनाखो तद्। सोंदीं सम्‍म ङजी त्‍हीयाँ म्‍हुँइँस क्‍हेमैं तानलाई मिंली खारिसी लुभिंबै तरीका कत्ति आम्‍लिनाले होशियारी तद्।

32 “लु, तोगोसेरो ङजी क्‍हेमैंलाई परमेश्वरए जिम्‍मार सुम्‍पिदिइमु। खिए दयामायाए बारेर्बै ताँ ङजी लुभिंइमु, च ताँजी क्‍हेमैंए सैंलाई ढुक्‍क लल् खाँम्, झाइले खिए म्‍हीजगलाई पूरा आशीष पिंब्‍मु।

33 ङजी खबउँइले या म्‍हारा, चाँदी (म्‍हुई पैसा), क्‍वें तोई लोभ आलइमु।

34 ङजी चु ङए योजी के लसी ङ नेरो ङए अउमैंलाई चैदिबै सै पूरा लला बिबा क्‍हेमैंजीन् थाहा सेइमु।

35 ङ्ह्योजी छले के लसी कमजोरीजगए हेरचाहा लल् त्‍हुम् बिसी ङजी छले तोन्‍दोरी तरीकाउँइले क्‍हेमैंलाई दयामाया लबै नमुना उँइँभिंइमु। झाइले प्रभु ईशुजी बिबै वचन म्‍हैंल् त्‍हुम्। खिजी छले ‘योंबा भन्‍दा पिंबा सुखी तम्,’” बिला।

36 च्‍हौ बिसी पावलजी तानने बालु च्‍ही धुँसी प्रार्थना लई।

37 तानजी क्रोमा क्रोम् पावललाई अंगालो झोंसी माया लसी बिदा पिंई।

38 चमैंए खास क्रोबै कारण पावलजी “क्‍हेमैंजी खोंयोंई ङने त्‍होल् योंरिब आरे,” बिब् ग। झाइले चमैंजी पावललाई क्‍यु जहाज सम्‍म सदेंई।

पावल यरूशलेमरी ह्याब

21

ङि चमैंने प्रि बिदा तसी क्‍यु जहाजउँइले सरासर कोस बिबै क्‍ल्‍होर फेनेई। झाइले च प्‍हनाग्‍दों रोडेस बिबै नाँसउँइले पटारा बिबै नाँसर फेनेई।

2 चर फेन्‍सी फोनिसिया अंचल ह्याबै क्‍यु जहाजर क्रेसी ङि ह्याई।

3 ङि साइप्रस बिबै टापू [अथवा समुद्र म्‍हाँजुर्बै जमीन] चेंदों तसी चए दक्षिणउँइले सिरिया अंचलउँई ह्याई। च जहाज टायर बिबै शहररी माल सामान उतार्दिबर टिई। छ तसी ङि जहाजउँइले तई।

4 चर्बै ईशुलाई विश्वास लब्‍मैंलाई म्‍हैसी त्‍होई, झाइले ङि हप्‍ता घ्रि सम्‍म चर टिई। चमैंजी पवित्र आत्‍मा-सैंउँइले यरूशलेमरी पावलजी दुःख योंम् बिबै ताँ थाहा योंसी पावललाई “यरूशलेमर आह्याद्” बिई।

5 तर चमैंने प्रि टिबै लिउँइजी ङि बिदा तसी ह्रोंसए घ्‍याँ क्‍हाई। च बेलार चर्बै तान ईशुलाई विश्वास लब्‍मैंजी खेमैंए म्रिं, कोलोमैं या भसी ङिलाई शहर बाहिरू सम्‍म सदें खई। ङिजी समुद्रए छ्योगरी च्‍ही धुँसी चमैंने बालुन् प्रार्थना लई।

6 च लिउँइजी ङि बिदा तसी क्‍यु जहाजरी क्रेई। चमैं खेमैंए धिंउँई एई।

7 समुद्रए घ्‍याँ क्‍हासी ङि टायरउँइले टोलेमाइस बिबै नाँसर फेनेई। चर ङिजी विश्वासी दाज्‍यू-भाइजगने त्‍होसी खुशीले चमैंने तिगैं टिई।

8 च प्‍हनाउँदों बिदा तसी सिजरिया शहरर ह्याई। चरी ङि खुशीए खबर प्रचार लबै म्‍ही फिलिप ङाँर ह्यासी चने टिई। च फिलिप यरूशलेमर्बै विश्वासीमैंलाई मदत पिंबै लागिर पहिलेन् त्‍हाँबै म्‍ही ङ्यी न्‍होंर्बै म्‍ही घ्रि मुला।

9 चला विवाह आलबै चमीं प्‍ल्‍ही मुला। चमैंजी परमेश्वरए ताँ बिभिंमला।

10 ङि चर ल्‍हे दिन टिमा यहूदिया ह्युलउँइले अगाबस बिबै म्‍ही घ्रि ङि ङाँर खई। च परमेश्वरए ताँ बिभिंबै म्‍ही मुला।

11 च ङि ङाँर खसी पावलए फगीजी खिए यो नेरो प्‍हली फुइसी बिई, “पवित्र आत्‍मा-सैंजी छ बिइमु, चु फगीए क्‍ल्‍हेलाई यरूशलेम ह्यासी चर्बै यहूदीमैंजी छान लसी फुइब्‍मु, झाइले अरू जातर्बै म्‍हीजगए योरी सुम्‍पिदिवाब्‍मु,” बिई।

12 च ताँ थेसी चर्बै म्‍हीजग नेरो ङि तानजी पावललाई “यरूशलेम आह्याद्” बिसी बेले बिन्‍ती लई।

13 तर पावलजी बिई, “क्‍हेमैं छले क्रोसी तले ङए सैंलाई दुःख पिंब् म्‍हैला? ङ चर प्रभु ईशुए लागिर ङलाई फुइब मात्रे आङीं, तर प्रभु ईशुए लागिर सिल् त्‍हुनाबिलेया ङ तयार मु,” बिई।

14 ङिजी चलाई रोक्‍दिला आखाँसेरो ङिजी “परमेश्वरए इच्‍छा पूरा तरिगे” बिसी तोई आबिन्‍ले टिई।

15 चर तिस्‍या दे टिसी ङिजी ह्रोंसए पोको छेसी यरूशलेम ह्याबै घ्‍याँ ल्‍हैदिई।

16 सिजरियार्बै ईशुलाई विश्वास लब्‍मैं या कोई कोई ङिने प्रिन् ह्याई। चमैंजी ङिलाई मनासोन बिबै साइप्रसथें ङाँर बोसी ङि चने बालु टिई। चजी प्रभु ईशुलाई विश्वास लसी ल्‍हे वर्ष तला।

छ। पावल यरूशलेमउँइले रोम शहरर ह्याब

पावल याकूबने त्‍होब

17 ङि यरूशलेम फेनेमा चर्बै विश्वासी दाज्‍यू-भाइमैंजी ङिलाई बेले खुशीले मान लई।

18 प्‍हनाग्‍दों पावल ङिने प्रि याकूब ङाँर ह्याई। च बेलारी विश्वासी टोली न्‍होंर्बै तान चिबनाँबजग याकूबने खागु तला।

19 चमैंने त्‍होसी पावलजी “ङजी अरू जातर्बै म्‍हीमैंए म्‍हाँजुर खुशीए खबर प्रचार लमा परमेश्वरजी छाबै के लई,” बिसी तानलाई सुनिदिई।

20 च थेसी चमैंजी परमेश्वरए दयामाया कति थेब मु बिसी च विश्वासी टोली न्‍होंर्बै चिबमैं नेरो याकूब या तानजी परमेश्वरए भजन लई।

झाइले चमैंजी पावललाई बिई, “ओ भाइ, ताँ घ्रि मात्रे क्‍हीने बिल् त्‍हुम्। चुरी ल्‍हे हजार यहूदीमैं प्रभुलाई विश्वास लब्‍मैं मु बिबा क्‍हीलाई थाहा मु। चमैं तान अझै मोशाजी पिंबै नियमजग छेन्‍ले म्‍हाँदिम्।

21 चमैंजी क्‍ही नेरो क्‍हीजी लुभिंबै ताँए बारेरी छाबै ताँ थेइमु: क्‍हीजी अरू जातिमैंए देशर टिबै यहूदीमैंलाई छ बिई रो, ‘तोगोसेरो मोशाए धर्मनियम प्‍यीसी कोलोमैंलाई यहूदी चिनु अनुसार चिनु ल्‍हैदिला आत्‍हु, यहूदी रीति थिति अनुसार या आचल्‍दिद्, आप्‍ह्रद्,’ बिम्।

22 चमैंजी छाबै ताँ थेसेरो त्‍हेरो तो लबा? तोगो क्‍ही चुर खइमु रो बिबा चमैंजी अवश्‍य थेब्‍मु।

23 छ तसी ङिजी बिब् ङेंन्। चुर तोगो परमेश्वरलाई कबूल लबै म्‍ही प्‍ल्‍ही मु।

24 चमैंलाई मन्‍दिरर बोसी शुद्ध तबर क्‍हीई या ह्यादु। झाइले चमैंजी फोल् त्‍हुबै खर्च क्‍हीजीन् पिंसी चमैंजी ‘कबूल पूरा लल् खाँई’ बिसी क्र वाल् खाँम्। छलेन क्‍हीजी धर्मनियम छेन्‍ले म्‍हाँदिब् म्रोंसी क्‍हीलाई ल्‍हैदिबै दोष क्‍ह्रोंसेन्‍ब आङीं बिसी तानजी थाहा योंब्‍मु। बरु क्‍हीज्‍यै या मोशाजी पिंबै धर्मनियम छेन्‍ले म्‍हाँदिब् बिसी थाहा सेब्‍मु।

25 दिलेया ईशुलाई विश्वास लबै अरू जातर्बै म्‍हीजग बिस्‍याँ पहिलेन् ङिजी ताँ जनिदिसी चिट्ठी पिभिंइमु। ङिजी छले प्‍ह्रीला, ‘मूर्तिलाई चडिदिबै सै आचदु, को आथुँनु, सो थुन्‍दिवासी सैबै जनावरए से आचद्, झाइले फाल्‍टु चमिंरी नेरो आमुयुँने फोहोरी के आलद्,’ बिसी च ताँजग पिभिंला,” बिई।

26 चमैंजी छ बिसी प्‍हनाग्‍दों पावल च म्‍ही प्‍ल्‍हीने प्रि ह्यासी शुद्ध तबै के लई। झाइले “चमैं शुद्ध लबै ङ्यीगैं लिउँइजी चमैं घ्रि घ्रिए वलि चडिदिब्‍मु,” बिसी पावलजी पूजाहारीलाई थाहा पिंबर मन्‍दिर न्‍होंर होंई।

रोमीमैंजी पावललाई क्‍हाब

27-29 च ङ्यीगैं न्‍होंरी तिगैं कोई कोई एशिया अंचलर्बै यहूदीमैं यरूशलेमर घुम्‍दिमा पावल अरू जातर्बै म्‍ही घ्रिने प्‍ह्ररिब् म्रोंई। च म्‍ही एशिया अंचलर्बै एफिससथें त्रोफिमस बिब् मुला। झाइले च अर्को म्‍ही प्‍ल्‍ही शुद्ध तबै ङ्यीगैं कबूल पूरा तबि छेमा च एशियार्बै यहूदीमैंजी पावल मन्‍दिर न्‍होंर होंब् म्रोंई। च त्रोफिमसलाई मन्‍दिर न्‍होंर पावलजी भलाई बिबै विचार लसी चमैंजी म्‍हीए हूललाई सुरिदिसी पावललाई क्‍हाबर चिचिदिबर होंई, “खो, खो! यहूदी दाज्‍यू-भाइमैं! चुलाई ठीक लवाले। खन्‍जी खन्‍जी ह्यासी ङ्ह्यो यहूदीमैंए विरोधीरी पोंब्रें लम्। मोशाए धर्म नियम आम्‍हाँदिद्, मन्‍दिरर पूजा आलद्, बिसी लुब्रें लबै म्‍ही चुन् ग। झाइले तोगो चुजी अरू जातर्बै म्‍हीजगलाई या चु मन्‍दिररै या होंल् भिंसी चु पवित्र क्‍ल्‍होलाई अपवित्र लवाई,” बिई।

30 च ताँ बिबै लिउँइजी शहर तिक्‍वें हल्‍ला मचिदिसी खन्‍तदनउँइले म्‍हीमैं खुई। चमैंजी पावललाई क्‍हासी घिसार्दिसी मन्‍दिरउँइले बाहिरू त्‍येई। मन्‍दिरर्बै म्रा ढ्याम ढुमले बन्‍द लवाई।

31 चमैंजी पावललाई सैबर कोशिश लरिमा, रोमी कप्‍तानज्‍यै या यरूशलेम शहरर खलबल तबा थाहा योंई।

32 तुरून्‍त चजी सिपाहीमैं नेरो सुबेदारजग भसी क्‍ह्यो खई। कप्‍तान नेरो सिपाहीमैंलाई म्रोंबै बित्तिकन् च म्‍हीजगजी पावललाई धोंब रोक्‍दिई।

33 कप्‍तानजी पावललाई क्‍हासी साँउँली ङ्हींजी फुइबर ल्‍हैदिसी चर मुबै म्‍हीमैंलाई “चु म्‍ही खब जा? चुजी तो लई?” बिसी ङ्युइई।

34 तर च हूलर मुबै म्‍हीजौ कोईजी तोन् बिई, कोईजी तोन् बिई। ल्‍हे गडबड तसी कप्‍तानजी खास ताँ थाहा योंला आखाँ। छ तसी पावललाई ठानार बोद् बिबै हुकुम पिंई।

35-36 ठानार क्रेबर खड्गडीउँइलेए फिर ह्याबर होंमा म्‍हीए हूल पावलए लिली “सैवाले! सैवाले!” बिसी चिचिदिरिला। छ तसी सिपाहीमैंजी म्‍हीजगउँइले जुगुदिबर पावललाई काँध फिरी थेंसी बोल् त्‍हुई।

पावलजी खिए बारेर पोंब

37 ठाना न्‍होंर होंबि छेमा पावलजी कप्‍तानलाई ग्रीस देशर्बै क्‍युईरी “हजुर, ङ तोई ताँ बिन्‍ती लल् खाँम् उ?” बिई।

कप्‍तान छक्‍क पर्दिसी बिई, “क्‍हीज्‍यै या ग्रीस देशर्बै क्‍युई ह्रम वा?

38 छ तसी क्‍ही इजिप्‍ट देशर्बै च राजद्रोही आङीं। च हजार प्‍ल्‍ही डाँकूजगने म्‍ही आटिबै एरियारी बोसी चिबा तला। तर क्‍ही ग्रीस देशर्बै क्‍युई ह्रसेरो क्‍ही च म्‍ही आङींलाई,” बिई।

39 पावलजी बिई, “आङीं, हजुर! ङम् सिलिसिया अंचलर्बै टार्ससथें यहूदी ग। च टार्सस थेबै शहर ग। ङलाई चु हूलर्बै म्‍हीजगने पोंल् भिंन्,” बिई।

40 कप्‍तानजी तम् बिसी पावल खड्गडीर्न रासी हूललाई शान्‍ति तद् बिसी हस्‍त लई। म्‍हीजग शान्‍ति तबै लिउँइजी खेमैंए यहूदीमैंए इब्रानी क्‍युईरी पोंई।

22

पावलजी, “ओ आबा-बाज्‍यू नेरो दाज्‍यू-भाइमैं! ङए ताँ थेभिंन्,” बिई।

2 चमैंजी ह्रोंसए इब्रानी क्‍युईर पोंब् थेसी तान चूप ल्‍हैदिई। झाइले पावलजी बिई,

3 “ङ सिलिसियार्बै टार्ससथें यहूदी ग। दिनाबिले ङ चु यरूशलेमरी हुर्कुदिई। ङए गुरु गमालियल मुला। ङजी ङ्ह्योए आबा-खेउँइलेन् धर्मनियमए ताँ छेन्‍ले योंई। क्‍हेमैंजी दोंले ङज्‍यै या परमेश्वरलाई पूरा म्‍हाँदिब् म्‍हैइमु।

4 फेरि ङ ईशुलाई विश्वास लब्‍जौलाई सैब् सम्‍म सतिदिसी, आमुयुँ नेरो चमिंरीमैंलाई क्‍हासी च्‍युवाई।

5 चु ङजी बिबै ताँ क्‍ह्रोंसेन् ग बिसी चुर टिबै प्रधान पूजाहारी नेरो तान थेबै सभार्बै सदस्‍यजगजी बिल् खाँम्। चमैंजी ङने डमस्‍कस शहरर्बै यहूदी भाइजगए मिंर चिट्ठी पिभिंला। च चिट्ठीर ङलाई ईशुलाई विश्वास लब्‍जौलाई क्‍हाबै अधिकार पिंला। च कारणजी ङ चमैंलाई साँउँलीजी फुइसी यरूशलेमरी बोसी सजाय पिंबर डमस्‍कस ह्याला।

पावलजी ह्रोंसए सैं एबै बारेर पोंब

(शक्ति ९:१-१९; २६:१२-१८)

6 “डमस्‍कस फेन्‍बि छेमा त्‍हीयाँ आधा जरे एक्‍कासि थेबै उज्‍यालो मुउँइले ङए वरिपरि चम्‍किदिई।

7 ङ सर पछार्दिह्याई। च बेलार्न ङजी छ बिबै आवाज थेई, ‘ओ शावल, ओ शावल, तले क्‍हीजी ङलाई सतिदिमु?’ बिई।

8 “ङजी ‘प्रभु, क्‍ही खब जा?’ बिसी ङ्युइमा चजी बिई, ‘ङ नासरतथें ईशु ग। ङलाईन क्‍हीजी सतिदिरिइमु,’ बिई।

9 ङने ह्याब्‍मैंजी उज्‍यालो म्रोंई, तर ङने पोंबै कै आथे।

10 “झाइले ङजी ‘प्रभु, ङजी तो लले?’ बिमा प्रभुजी ङलाई बिई, ‘रिसी डमस्‍कस शहरर ह्याद्। झाइले परमेश्वरए इच्‍छा अनुसार क्‍ही तो लल् त्‍हुम् बिसी चर्न क्‍ही लुब्‍मु,’ बिई।

11 च चम्‍किलो उज्‍यालोजी लमा ङ कन तई। छ तमा ङए अउमैंजी ङलाई डोरिदिसी डमस्‍कस पुरिदिई।

12 “चर हननिया बिबै म्‍ही घ्रि मुला। च पक्‍काले धर्मनियम म्‍हाँदिबै धमि र्म्‍ही मुला। चलाई डमस्‍कसर्बै तान यहूदीजगजी मान लमला।

13 च हननियाजी ङए उँइँर खसी ‘शावल भाइ, क्‍हीए म्‍यीं म्रोंन्,’ बिई। छ बिबै बित्तिकन् ङए म्‍यीं म्रोंसी चलाई ङ्ह्योई।

14 चजी ङलाई बिई, ‘क्‍हीजी तो लल् त्‍हुम् बिसी थाहा योंरिगे, झाइले खिए ठीक ठहर्दिबै के लबै म्‍ही ईशुलाई म्रोंरिगे, फेरि ईशुजी पोंब् थेरिगे, बिसी ङ्ह्योए खेजगए परमेश्वरजी क्‍हीलाई त्‍हाँइमु।

15 छ तसी ईशुए लागिर क्‍हीजी तो ताँ थेइमु झाइले तो सै म्रोंइमु च ताँ तान म्‍हीलाई या सुनिदिसी क्‍हीजी साक्षी पिंब्‍मु।

16 छ तसी तोगो तले क्‍हैरिब? रिद्, ईशुए मिंर बप्‍तिस्‍मा किंसी क्‍हीए आछ्याँबै के ख्रुवाद्,’ बिई।

17 “च लिउँइजी ङ यरूशलेमर एखई। चुर्बै मन्‍दिरर प्रार्थना लरिमा ङजी सैंर प्रभुलाई दर्शन म्रोंई।

18 चजी ङलाई बिई, ‘लु, यरूशलेमउँइले युम्‍नन् त्‍होंह्याद्, तलेबिस्‍याँ क्‍हीजी ङए बारेर बिबै ताँ चुर्बै म्‍हीजगजी क्‍वेंरिब आरे,’ बिई

19 “झाइले ङजी जवाफ पिंई, ‘ओ प्रभु, चुमैंलाई ङए बारेर तान सै थाहा मु। पहिले ङजी सभा धिं धिंरी ह्यासी क्‍हीलाई विश्वास लब्‍मैं तानलाई क्‍हाब्रें, धोंवाब्रें, च्‍युवाब्रें लई।

20 फेरि म्‍हीजगलाई क्‍हीए साक्षी पिंबै म्‍ही स्‍तिफनसलाई युमाँजी प्रिंसी सैवामा ङ ह्रोंसन हूलरी ह्यासी चलाई सैब्‍मैंने क्‍ह्रीला। ङजी चमैंए क्‍वेंजग रूभिंला। [छ तसी ङलाई म्रोंसी चमैं या चु नयाँ घ्‍याँर प्‍ह्रलाई।]’ बिसी प्रभुने बात लई।

21 “तर प्रभुजी ङलाई छ बिई, ‘दिलेया क्‍ही ह्याद्। तलेबिस्‍याँ ङजी क्‍हीलाई अरू जातिमैं ङाँर ह्रेंगो सम्‍म कुलइन मु,’ बिई।”

22 पावलजी च्‍हौ ताँ बिब् सम्‍म चर्बै म्‍हीजगजी पावलए ताँ थेइन मुला, तर अरू जातिलाई कुल्‍भिंबै ताँ थेसी चर राबै म्‍हीमैंजी छ बिसी चिचिदिबर होंई, “चुलाई सैलन् त्‍हुम्। सोगोंन् प्‍यीभिंब आता,” बिई।

23 झाइले चमैंजी क्‍वें नेरो त्‍हुल मुउँई भ्‍योंसी थेबै कै त्‍येबर होंई।

24 च बेलार्न रोमी कप्‍तानजी सिपाहीमैंलाई हुकुम पिंसी छ बिई, “चुलाई ठाना न्‍होंर बोसी कोर्रा ल्‍हैदिसी केर्दिद्,” बिई। तलेबिस्‍याँ यहूदीमैंजी पावलए विरोधर छले कै त्‍येबै कारण कप्‍तानजी थाहा सेबै विचार लई।

25 झाइले चमैंजी पावललाई ट्हुबीए छुजी फुइमा पावलजी चेंदों राबै सुबेदारलाई बिई, “रोमी नागरिकलाई तोई दोष आरेन्‍लेन् कोर्रा ल्‍हैदिब् तम् वा?” बिई।

26 सुबेदारजी चु ताँ थेसी कप्‍तान ङाँर ह्यासी छ बिई, “हजुर, क्‍हीजी तो लबर होंला? च रोमर्बै नागरिक मुना!” बिई।

27 झाइले कप्‍तान खसी पावललाई ङ्युइई, “क्‍ही क्‍ह्रोंसेन् रोमी नागरिक वा?” बिमा पावलजी “ओं, ङींबन,” बिई।

28 झाइले कप्‍तान “ङम् ल्‍हे ल्‍हे म्‍हुई फोसी रोमी नागरिक तब् ग,” बिई।

पावलजी “तर ङ जन्‍मन् रोमी नागरिक ग,” बिई।

29 च ताँ थेसी पावललाई केरकार लबर ह्याबै म्‍हीजग तुरून्‍त स्‍योह्याई। फेरि पावल रोमी नागरिक मुना बिबै थाहा योंसी च कप्‍तान या ङ्हींई। तलेबिस्‍याँ चजी रोमी नागरिक पावललाई फुइला।

यहूदीमैंए थेबै सभार पावल राब

30 पावललाई दोष ल्‍हैदिबै कारण च कप्‍तानजी क्‍ह्रोंसेन्‍ले थाहा सेबै इच्‍छा मुला। छ तसी प्‍हनाउँदों पूजाहारी चिबमैं नेरो तान थेबै सभार्बै सदस्‍यजगलाई हुइसी चजी सभा लबै हुकुम पिंई। झाइले पावललाई साँउँली प्‍लसी सभाए उँइँर बोई।

23

पावलजी थेबै सभा ङ्ह्योबै ङ्ह्योबन् लसी बिई, “ओ दाज्‍यू-भाइमैं, तियाँ सम्‍म ङजी छ्याँबै के मात्रे लसी परमेश्वरए उँइँर ङए सैं शुद्ध मु,” बिई।

2 च ताँ थेसी प्रधान पूजाहारी हननियाजी चेंदों राबै म्‍हीजगलाई “पावलए सुँर प्रिंन्” बिसी हुकुम पिंई।

3 पावलजी हननियालाई बिई, “क्‍ही तार्ग्‍या कमेरा फोबै नकली धिं ग। क्‍ह्रोंसेन परमेश्वरजी क्‍हीलाईन प्रिंब्‍मु। क्‍ही धर्मनियमउँइले ङए न्‍याय लबर होंइमु, तर क्‍हीजी प्रिंन् बिबै हुकुम पिंमा क्‍हीजी च धर्मनियमलाई आम्‍हाँदिइमु,” बिई।

4 पावलए चेंदोंन् मुब्‍मैंजी पावललाई बिई, “क्‍ही परमेश्वरजी खटिदिबै प्रधान पूजाहारीलाई सुँ प्‍यीम्‍मा?” बिसी हौदिई।

5 पावलजी बिई, “ओ दाज्‍यू-भाइमैं, ङजी च प्रधान पूजाहारी ग बिसी ङलाई थाहा आरेला। ङजी गल्‍ती लई, तलेबिस्‍याँ धर्मशास्‍त्रर छले ‘ह्रोंसए जनताए चिबाए फिरी आछ्याँबै ताँ बिला आता’ बिसी प्‍ह्रीइमु,” बिई।

6 झाइले पावलजी च थेबै सभारी टोली ङ्हीं मु, अथवा सदुकीमैं नेरो फरिसीमैं मु, बिबा थाहा सेला। छ तसी चजी बिई, “ओ दाज्‍यू-भाइमैं, ङ फरिसी टोलीर्बै म्‍ही ग, फेरि ङए आबा-बाज्‍यू या फरिसीमैं ग। ङजी सिह्याबै म्‍ही रिसी परमेश्वरने सोब्‍मु बिबै आशा थेंबै कारणजी क्‍हेमैंजी ङलाई चु मुद्दा चल्‍दिइनमु,” बिई।

7 चजी बिबै ताँ थेसी च सदुकीमैं नेरो फरिसीमैं न्‍होंरी फूट तई।

8 तलेबिस्‍याँ च सदुकीमैंजी म्‍ही सिसी परमेश्वरने टिला आयों, फेरि स्‍वर्गदूतमैं, स्‍यागी-म्‍हुँगी बिबै सै आता बिमला। तर फरिसीजगजी बिस्‍याँ चु तान सै क्‍ह्रोंसेन तम् बिमला।

9 च ताँउँइले थेबै हल्‍ला चर मचिदिई। फरिसी टोलीए धर्मनियम लुभिंबै गुरुजौजी सदुकीजगए फिरी थेबै विरोध लसी बिई, “ङिजी चु म्‍हीलाई तोई दोष आम्रों। पवित्र आत्‍मा-सैं अथवा स्‍वर्गदूत घ्रिजी चने क्‍ह्रोंसेन् पोंलाई,” बिई।

10 चमैंए झगडा झन् बेले चर्को तह्याई। पावललाई झगडारी सैवाम् उ बिबै डर तसी कप्‍तानजी पावललाई सभाउँइले ठाना न्‍होंर भउ बिसी सिपाहीजगलाई कुल्‍भिंई।

11 च म्‍हुँइँसर्न प्रभुजी पावलए चेंदों रासी बिई, “आङ्हींन्, पावल। चु यरूशलेमरी ङए बारेर साक्षी पिंब् दोंले क्‍हीजी रोम शहररै या ङए साक्षी पिंल् त्‍हुम्,” बिई।

पावललाई सैबै जाल

12 च प्‍हनाउँदों न्‍हाँक्‍कर्न कोई यहूदीमैं खागु तसी छ बिई, “पावललाई आसैन् सम्‍म ङि चब् आचा, क्‍युई या आथुँ” बिसी कसम चई।

13 छाबै कसम चब्‍मैं प्‍ल्‍हीच्‍यु जना भन्‍दा बढी मुला।

14 चमैंजी पूजाहारी चिब्‍मैं नेरो यहूदी चिबनाँब ङाँर ह्यासी छ बिई, “ङिजी पावललाई आसैन् सम्‍म तोई सैई या आचा बिसी कसम चइमु।

15 छ तसी तोगोसेरो क्‍हेमैंजी थेबै सभाए तरफउँइले ‘ङिजी पावलने अरू ताँ ठीकले ङ्युइ ङ्युइ ङ्हाँम्। छ तसी पावललाई कुल्‍भिंन् ओ,’ बिसी कप्‍तानने बिन्‍ती लद्। तर ङिजी चलाई चुर आफेखब्‍न घ्‍याँर्न सैवाबर तयार तम्,” बिई।

16 तर पावलए भानिजजी च ताँ थेई। झाइले सिपाहीए ठाना न्‍होंर ह्यासी पावललाई च ताँ सुनिदिई।

17 पावलज्‍यै या सुबेदार घ्रिलाई हुइसी बिई, “चु फ्रेंसीं कप्‍तान ङाँर बोह्यासी चजी कप्‍तानने प्रि बिल् त्‍हुबै ताँ बिल् भिंन्,” बिसी बिन्‍ती लई।

18 झाइले च सुबेदारजी पावलए भानिजलाई कप्‍तान ङाँर बोभिंसी बिई, “हजुर, पावल कैदीजी चु फ्रेंसींलाई क्‍ही ङाँर कुल्‍भिंई। क्‍हीने बिल् त्‍हुबै ताँ मु रो,” बिई।

19 झाइले कप्‍तानजी च फ्रेंसींए यो क्‍हासी एकान्‍तर बोसी ङ्युइई, “तो ताँ बिल् त्‍हुम्? बिद्,” बिई।

20 च फ्रेंसींजी बिई, “हजुर, पावलए बारेरी अरू ताँ छेन्‍ले क्‍होबै निहुँ लसी यहूदीजगजी पावललाई प्‍हनाग थेबै सभार बोब् बिसी बिन्‍ती लबर सल्‍लाह लसी क्‍ह्रीइमु।

21 तर क्‍हीजी चमैंजी बिब् अनुसार आलदु, तलेबिस्‍याँ प्‍ल्‍हीच्‍यु जना भन्‍दा बढी म्‍हीजी पावललाई आसैन् सम्‍म तोई सैई या आचा, आथुँ बिबै कसम चइमु। चमैं तोगो चलाई सैबर लोसी कुर्दिरिइमु। झाइले क्‍हीजी बोल् भिंन् बिबै हुकुम पिंम् उ आपिं बिसी भैंरिइमु,” बिई।

22 च कप्‍तानजी बिई, “क्‍हीजी चु ताँ ङलाई बिला बिसी खबलाई या आबिद् ओ,” बिसी फ्रेंसींलाई बिदा पिंई।

पावललाई अंचलाधीश फेलिक्‍स ङाँर कुल्‍भिंब

23 च लिउँइजी कप्‍तानजी खिए सुबेदार ङ्हींलाई छ बिई, “सिपाही ङ्हींब्रा, ङ्यीच्‍यु घोड़ा क्रेब्‍मैं, झाइले ङ्हींब्रा भाला छेब्‍मैंलाई सिजरिया शहर ह्याबर तयार लद्। चमैंलाई कोम नेसर नौ बजेन् प्‍ह्रबर तयार लद्।

24 झाइले पावललाई क्रेबै घोड़ा या ठीक लथेंन्। चलाई अंचलाधीश फेलिक्‍स ङाँर छेन्‍ले बोद्,” बिई।

25 च्‍हौ बिल् खाँसी च कप्‍तानजी अंचलाधीश फेलिक्‍सलाई छाबै चिट्ठी प्‍ह्रीई,

26 “माननीय अंचलाधीश फेलिक्‍सलाई, ङ कप्‍तान क्‍लौदियस लायसियसए तरफउँइले नमस्‍कार!

27 विशेष ताँ, चु म्‍हीलाई यहूदीजगजी क्‍हासी सैब् म्‍हैई। तर चु रोमी नागरिक मुना बिबै थाहा योंसी ङजी सिपाहीजग बोसी चुलाई जुगुदिभिंई।

28 चुला तो दोष मुए बिसी ङजी चुलाई यहूदीजगए थेबै सभार बोई।

29 तर चुजी तोई ज्‍यान सजाय योंबा अथवा च्‍युबै खालर्बै तोई आछ्याँबै के आलना। चुलाई ल्‍हैदिबै दोष चमैंए धर्मनियमए बारेर मात्रे मुना।

30 यहूदीजगजी चु म्‍हीलाई सैबै जुक्ति लइमु बिबै थाहा सेसी ङजी चुलाई तुरून्‍त क्‍ही ङाँर कुल्‍भिंइमु। दोष ल्‍हैदिब्‍मैंलाई या क्‍ही ङाँर्न उजूर लद् बिसी हुकुम पिंइमु।”

छाबै चिट्ठी प्‍ह्रीई।

31 छ तसी कप्‍तानए हुकुम अनुसार सिपाहीजगजी पावललाई बोसी ह्याई। चमैंजी पावललाई च म्‍हुँइँसर्न एन्‍टिप्‍याट्रिस नाँस सम्‍म बोई।

32 प्‍हनाउँदों प्‍हली प्‍ह्रबै सिपाहीजगजी पावललाई घोड़ा क्रेबै सिपाहीजगए जिम्‍मा ल्‍हैदिसी खेमैंए ठानार एई।

33 घोड़ा क्रेबै सिपाहीजगजी सिजरिया शहरर फेनेसी पावललाई अंचलाधीश ङाँर बोसी चिट्ठी या पिंई।

34 अंचलाधीशजी चिट्ठी खेसी पावललाई चए धिं, जिल्‍ला ङ्युइई। छले च सिलिसियार्ब मुना बिसी थाहा योंई।

35 झाइले अंचलाधीशजी बिई, “क्‍हीलाई दोष ल्‍हैदिब्‍मैं खल् खाँसी क्‍हीए मुद्दा थेस्‍यो,” बिई। च लिउँइजी अंचलाधीशजी “म्रुँ हेरोदजी लबै दरबाररी पावललाई छेन्‍ले रुंन्” बिबै हुकुम पिंई।

अंचलाधीश फेलिक्‍सए उँइँरी पावलए मुद्दा

24

ङ्हगैं लिउँइजी प्रधान पूजाहारी हननिया नेरो कोई यहूदी चिबमैंजी तर्तुलस बिबै वकील घ्रि बोसी सिजरिया शहरर ह्याई। पावलए विरोधरी चमैं तानजी अंचलाधीश फेलिक्‍स ङाँर उजूर लई।

2 पावललाई अंचलाधीश उँइँर भबै लिउँइजी तर्तुलसजी चए विरोधर छले दोष ल्‍हैदिसी बिबर होंई,

“माननीय फेलिक्‍स, क्‍ही ह्रब-सेबै अंचलाधीश ग। ल्‍हे समय ओनों क्‍ही अंचलाधीश तसी ङिलाई सुखने शान्‍ति तइमु, फेरि ङिए देशए लागिर तल् त्‍हुबै के क्‍हीजी तोन्‍दोरी लइनमु।

3 च तान के म्रोंसी ङिम् खोंयोंई या सैं तोंसी क्‍हीलाई धन्‍यवाद चडिदिमु।

4 ङजी क्‍हीने ल्‍हे समय किंकिं आङ्हाँ। दिलेया ङिए च्‍युगुथिरी ताँ थेभिंनु बिसी बिन्‍ती घ्रि लम्।

5 चु म्‍ही खल्‌बल् लवाबै के लबै म्‍ही मुना! नासरतथेंमैं बिबै टोलीर्बै चिब तसी च संसार तिक्‍वेंबै यहूदीजगए म्‍हाँजुरी गडबड लब्रें मु।

6 फेरि चुजी मन्‍दिरै या अपवित्र लब् म्‍हैला। च बेलार्न ङिजी चुलाई क्‍हाई। ङिए धर्मनियम अनुसार ङिजी चुलाई सजाय लमला,

7 तर कप्‍तान लायसियस खसी चुलाई जबरजस्‍तीले प्‍हेंसी बोह्याई।

8 चजीन् ङिलाई क्‍ही ङाँर उजूर लने बिबै हुकुम पिंई। क्‍ही ह्रोंसैन चुलाई जाँच लइबिस्‍याँ ङिजी उजूर लबै ताँए बारेरी तान थाहा योंब्‍मु,” बिई।

9 झाइले चर मुबै यहूदीजगज्‍यै या चु ताँ क्‍ह्रोंसेन् ग बिसी साक्षी पिंई।

फेलिक्‍सए उँइँरी पावलजी बिबै ताँ

10 अंचलाधीशउँइले पोंबै हुकुम योंसी पावलजी बिई, “हजुर, ल्‍हे वर्ष ओनोंन् क्‍ही चु देशर्बै न्‍यायाधीश तइमु बिबा ङलाई थाहा मु। छ तसी क्‍हीए उँइँर ङलाई ह्रोंसए बारेर ताँ पोंल् योंमा सैं तोंइमु।

11 “ङ यरूशलेमरी पूजा लबर ह्याबा बाह्र दिन भन्‍दा बढी आतइमु। चु ताँ अरूउँइले या क्‍हीजी थाहा योंल् खाँम्।

12 ङजी खबनेई मन्‍दिररी छलफल आलइमु, सभा धिंजौरी गडबड आलइमु, झाइले शहर भरि म्‍हीजौलाई आसुरिदिइमु। चु दोष ल्‍हैदिब्‍मैंज्‍यै या ङलाई छ लब् म्रोंई बिला आखाँ।

13 झाइले चमैं खेमैंजी ल्‍हैदिबै दोष या चमैंजी प्रमाण पिंला आखाँ।

14 तर चु दोष घ्रि मात्रे क्‍ह्रोंसेन ग, ङिए ज्‍युज्‍यू-बाज्‍यूजी म्‍हाँदिबै परमेश्वरलाई ङज्‍यै या म्‍हाँदिम्! तर ङए म्‍हाँदिबै तरीकालाई चमैंजी स्‍युर्गु बिइमु। दिलेया परमेश्वरए ताँ बिभिंबै म्‍हीजगजी प्‍ह्रीबै पुस्‍तकजग नेरो मोशाजी पिंबै धर्मनियमर्बै तान ताँ ङजी विश्वास लइमु।

15 ङजी चमैं दोंले छ्याँबै ने आछ्याँबै के लबै तान म्‍ही सिबै लिउँजी फेरि परमेश्वरए उँइँर राब्‍मु बिसी निश्‍चय म्‍हाँदिम्।

16 छ तसी ङजी परमेश्वरए उँइँरै या म्‍हीए उँइँरै या ठीक सैंजी छ्याँबै विचार तसी छ थोम्।

17 “ङ यरूशलेम शहर प्‍यीबै ल्‍हे वर्ष लिउँइजी ङ ह्रोंसए यहूदी जातर्बै दाज्‍यू-भाइमैंलाई म्‍हुई पैसा बोबा नेरो परमेश्वरलाई भेटी चडिदिबर फेरि चु यरूशलेमर खला।

18 ङजी छाबै के लमा चमैं ङने त्‍होई। मन्‍दिररी ङजी शुद्ध तबै के लल् खाँबै लिउँइजी चमैंजी ङलाई म्रोंब् ग। ङने तोई किसिमबै हूल या आतला, तोई किसिमबै आछ्याँबै हूलदंगा या आतला। तर एशिया अंचलउँइले खबै यहूदीजग या चर्न मुला।

19 चमैंने ङला तोई विरोधी ताँ मुस्‍याँ चमैंईन क्‍ही ङाँर उजूर लल् त्‍हुमला।

20 तर चमैं तोगो आरेसेरो ङ यहूदीमैंए थेबै सभा उँइँर रामा तोई दोष योंई उ बिसी तोगो चुर मुब्‍मैंजीन् बिरिगे।

21 तर चरी ङजी चु ताँ मात्रे बिला, ‘सिब्‍जौ फेरि सोगों तसी परमेश्वरने टिम् बिसी ङ विश्वास लमु। च कारण क्‍हेमैंजी ङलाई दोषी ठहर्दिबर चुर भब् ग,’ बिसी चमैंए उँइँर चर्को कैले ङजी बिला,” बिई।

22 फेलिक्‍सलाई ईशुलाई विश्वास लबै बारेर्बै ताँ छेन्‍ले थाहा मुला। छ तसी चजी बिई, “भो! कप्‍तान लायसियस खबै लिउँइजी मात्रे क्‍हेमैंए फैसला लब्‍मु,” बिई।

23 छ बिसी “पावललाई छेन्‍ले रुंन्‌, तर चलाई सारले आथुन्‍दिद्, फेरि चलाई चैदिबै सै पिंबर खबै चए अउमैंलाई आरोक्‍दिद्,” बिसी सुबेदारमैंलाई हुकुम पिंई।

फेलिक्‍स नेरो द्रुसिल्‍ला उँइँर पावल राब

24 तिस्‍या दे लिउँइजी फेलिक्‍स खिए म्रिं द्रुसिल्‍लालाई भसी खई। द्रुसिल्‍ला यहूदीस्‍यो मुला। फेलिक्‍सजी पावललाई हुइसी ख्रीष्‍ट ईशुलाई विश्वास लबै बारेर ताँ थेई।

25 पावलजी परमेश्वरए उँइँर ठीक ठहर्दिबै तरीका, झाइले छ्याँबै बानी प्‍याल् त्‍हुम् बिबै ताँ, नेरो परमेश्वरजी न्‍याय लबै दिन खब्‍मु, बिबै ताँजग सुनिदिई। च ताँजग थेसी फेलिक्‍स ङ्हींसी बिई, “तिंइबै लारी च्‍हगन, अर्को पाली मौका मिलिदिबै बेलार ङ फेरि क्‍हीलाई हुइस्‍यो,” बिई।

26 च बेलार्न चजी पावलउँइले घूस योंम् उ बिसी आशा थेंला। छले घूस चबै विचार लसी चजी पावललाई घरि घरि हुइसी ताँजौ लब्रें लमला।

27 तर ङ्हींदीं लिउँइजी पोर्सियस फेस्‍तस बिबै म्‍ही फेलिक्‍सए क्‍ल्‍होर अंचलाधीश तसी खई। फेलिक्‍सजी यहूदीजौलाई सैं तोंन् लबै लागिर पावललाई आप्‍यील्‍ले च्‍युँइँन थेंसी ह्याई।

पावलजी लबै बिन्‍ती

25

झाइले फेरि ह्रोंसए अंचलर फेखबै सोंगैं लिउँइजी फेस्‍तस सिजरियाउँइले यरूशलेम सम्‍म ह्याई।

2 चरी मुख्‍य पूजाहारीमैं नेरो यहूदी चिबनाँबजगजी चलाई पावलए विरोधरी ताँ सुनिदिई।

3 झाइले पावललाई यरूशलेम शहरर्न कुल्‍भिंन् बिसी बिन्‍ती लई, तलेबिस्‍याँ चमैं पावललाई घ्‍याँर खमा सैले बिबै जुक्ति लला।

4 तर फेस्‍तसजी चमैंलाई जवाफ पिंई, “पावललाई सिजरियार च्‍युथेंइन मु, ङई या युम्‍नन् चर एह्याब्‍मु।

5 पावलला तोई दोष मुस्‍याँ क्‍हेमैंए चिबजग ङने ह्यारिगे। ह्यासी चमैंजी चए विरोधरी उजूर लल् खाँम,” बिई।

6 चर कुगैं च्‍युगैं सम्‍म टिसी फेस्‍तस सिजरियार एई। चर फेन्‍बै प्‍हनाउँदोंन् चजी न्‍याय लबै क्‍ल्‍होर टिसी पावललाई भउ बिबै हुकुम पिंई।

7 पावल फेखबै बित्तिकन् यरूशलेमउँइले खबै यहूदीजगजी पावललाई वरिपरि रासी चलाई ल्‍हे दोष ल्‍हैदिई। तर चमैंजी दोषए तोई प्रमाण या पिंला आखाँ।

8 पावलजी ह्रोंसए बारेर बिई, “ङजी यहूदी धर्मशास्‍त्रए विरोधरी, मन्‍दिरए विरोधरी, रोमी महाराजाधिराजए विरोधरी तोई आछ्याँबै गल्‍ती आलइमु,” बिई।

9 झाइले फेस्‍तसजी यहूदीमैंलाई सैं तोंन् लला ङ्हाँसी पावललाई “ङजी क्‍हीलाई यरूशलेम कुल्‍भिंसी चर्न क्‍हीए न्‍याय लम् आता वा?” बिई।

10 पावलजी बिई, “ङ चुर रोमी महाराजाधिराजए न्‍याय लबै क्‍ल्‍होर रारिइमु, चुर्न ङए न्‍याय लल् त्‍हुम्। ङजी यहूदीमैंलाई तोई आछ्याँबै के आलइमु। च ताँ क्‍हीलाईन छेन्‍ले थाहा मु।

11 ङजी ऐन कानुनलाई आम्‍हाँदिस्‍याँ, ज्‍यान सजाय योंबै तोई के लइमु बिस्‍याँ, ङ सिबरै तयारन् मु। तर यहूदीमैंजी ल्‍हैदिबै तान दोष या क्‍ह्रोंसेन्‍ब आरे बिस्‍याँ ङलाई चमैंए योर खबज्‍यै सुम्‍पिदिला आखाँ। ङ रोमी महाराजाधिराजए उँइँर मुद्दा लरिगे बिसी बिन्‍ती चडिदिम्,” बिई।

12 फेस्‍तसजी खिए चिबनाँबजगने सल्‍लाह लसी पावललाई बिई, “क्‍हीजी महाराजाधिराजए उँइँर मुद्दा लबै बिन्‍ती चडिदिसेरो ङजी क्‍हीलाई महाराजाधिराज ङाँर कुलिमु,” बिई।

फेस्‍तसजी पावलए बारेरी अग्रिपालाई बिबा

13 तिस्‍या दे लिउँइजी अग्रिपा म्रुँ नेरो चए रिं बर्णिके फेस्‍तसलाई मान लबर सिजरियार खई।

14 चमैं फेस्‍तस ङाँर ल्‍हे दिन टिसी फेस्‍तसजी पावलए बारेर तान ताँ म्रुँलाई सुनिदिसी बिई, “चुर फेलिक्‍सजी च्‍युथेंबै म्‍ही घ्रि मु।

15 ङ यरूशलेम ह्याबै बेलारी यहूदी पूजाहारी चिबमैं नेरो चिबनाँबजग चए विरोधरी दोष ल्‍हैदिसी चलाई दण्‍ड पिंन् बिसी ङने बिन्‍ती लई।

16 तर ङजी चमैंलाई बिई, ‘रोमी सरकारर्बै रीति थिति अनुसार म्‍हीलाई दोषी आठहर्दिन् सम्‍म सजाय पिंबर आसुम्‍पिदि। दोष ल्‍हैदिबै म्‍हीलाई सजाय पिंब् भन्‍दा ओसों दोष ल्‍हैदिवाबै म्‍हीए उँइँर रासी ह्रोंसए ताँ सुनिदिबै मौका पिंल् त्‍हुमु,’ बिई।

17 छ तमा चमैं चुर खबै लिउँइजी ङजी तुरून्‍तन् प्‍हनाउँदोंन् चुर्बै न्‍याय लबै क्‍ल्‍होर टिसी पावललाई भबै हुकुम पिंई।

18 चए विरोधीजगजी चलाई थेबै दोष ल्‍हैदिल् खाँलाई बिसी ङजी विचार लला। तर छाबै तोई दोष आल्‍हैदि।

19 खाली चमैं रासी चमैंए धर्मए बारेर नेरो ईशु बिबै म्‍हीए बारेर बिई। छाबै ईशु बिबै म्‍ही सिल् खाँला, तर पावलजी च सोगोंन् मु बिसी सुनिदिब्रें लम्।

20 चु ताँजगए बारेर सैं न्‍होंर निश्‍चय आरेसेरो ङजी पावलनेन् यरूशलेम शहरर ह्यासी ङजी न्‍याय चर ललेन् तम् उ? बिसी ङ्युइई।

21 तर चजी ‘बरु रोमी महाराजाधिराजउँलेन् न्‍याय आलन् सम्‍म ङलाई चुर च्‍युभिंन्,’ बिसी बिन्‍ती लई। छ बिसेरो ङजी, ‘महाराजाधिराज ङाँर चुलाई आकुलिन् सम्‍म चुर्न छेन्‍ले रुथेंन्,’ बिसी हुकुम पिंइमु,” बिई।

22 झाइले अग्रिपाजी फेस्‍तसलाई “ङ ह्रोंसजीन् चए ताँ थे थे ङ्हाँइमु,” बिमा फेस्‍तसजी “प्‍हनागन् क्‍हीजी थेल् खाँम्,” बिई।

अग्रिपा नेरो बर्णिकेए उँइँरी पावल राबा

23 प्‍हनाउँदों अग्रिपा नेरो चए रिं बर्णिके थेबै म्रुँए मानरी खसी फौजीर्बै कप्‍तानजग नेरो शहरर्बै चिबनाँबमैंने सभार टिई। झाइले फेस्‍तसजी “पावललाई चुर भउ,” बिसी सिपाहीजी चर बोई।

24 फेस्‍तसजी बिई, “अग्रिपा म्रुँ नेरो चुर मुबै चिबमैं! क्‍हेमैंए उँइँर राबै म्‍हीए फिरी चुर नेरो यरूशलेमरी मुबै यहूदीजग तानजी ङ ङाँर उजूर लइमु। चमैंजी चु म्‍हीलाई सैल् त्‍हुम् बिसी कै त्‍येब्रें लम्।

25 तर ङजी चने तोई ज्‍यान सजाय पिंबै लायकबै दोष म्रोंला आखाँ। च खिईन ‘रोमी महाजाराधिराजए उँइँर मुद्दा लल् योंन्’ बिसी बिन्‍ती लई। छ तमा चलाई ङजी रोमी महाराजाधिराज ङाँर कुल्‍भिंबै विचार लइमु।

26 तर चुए दोषए बारेर ङजी महाराजाधिराजलाई प्‍ह्रीबै लागिरी तोई पक्‍का ताँ आयों। च कारण ङजी चुलाई क्‍हेमैं चिबमैं उँइँर भबर ल्‍हैदिब् ग। खास गरि क्‍ही म्रुँ अग्रिपा ङाँर्न भब् ग। क्‍हेमैंजी चुए जाँच लभिंन्, झाइले चुए बारेर तोई पक्‍का ताँ योंस्‍याँ ङने बिदु। च ताँ ङजी रोमी महाराजाधिराजलाई प्‍ह्रीबै चिट्ठीरी प्‍ह्रीब्‍मु।

27 तलेबिस्‍याँ खास दोष आउँइँन्‍लेन् चलाई कुल्‍भिंब ङलाई ठीक आम्‍हाँदि,” बिई।

अग्रिपाए उँइँरी पावलजी ह्रोंसए बारेर पोंब

26

च लिउँइजी अग्रिपाजी पावललाई “तोगो क्‍हीजी ह्रोंसए ताँ बिब् तम्,” बिई।

पावलजी ह्रोंसए यो स्‍योंसी छ बिबर होंई,

2 “ओ म्रुँ अग्रिपा! ङलाई यहूदीजगजी दोष ल्‍हैदिई। चए बारेर ह्रोंसए ताँ क्‍हीए उँइँर बिल् योंमा ङ सैं तोंइमु।

3 तलेबिस्‍याँ क्‍हीलाई यहूदीजगए चाल चलन नेरो चमैंजी लबै ताँजग छेन्‍लेन् थाहा मु। छ तसी ङए ताँ छोरों आङ्हाँन्‍ले थेभिंन् बिसी क्‍हीने प्रि ङजी बिन्‍ती चडिदिम्।

4 “तान यहूदीमैंजी ङ कोलो ओनोंन्‍बै ताँए बारेर तोन्‍दोरी थाहा सेम्। पहिले ङए फिबै अंचल सिलिसियारी, झाइले यरूशलेम शहररी, ङए दिन थोब चमैंलाईन थाहा मु।

5 ङ्ह्यो यहूदीमैंए धर्म म्‍हाँदिबरी फरिसीमैं तान भन्‍दा एकोहोरो सैंजी धर्म म्‍हाँदिम्, झाइले पहिले ओनों ङ फरिसी बिबै धर्म टोलीर्बै म्‍ही तसी धर्म लसी दिन थोरिला। ङए बारेर चु ताँ चमैं ह्रोंस ह्रोंसज्‍यै या बिल् ङेंस्‍याँ बिल् खाँम्।

6-7 परमेश्वरजी स्‍योम् स्‍योम्‍बै ङिए ज्‍युज्‍यू-बाज्‍यूने कबूल लसी खिजी ताँ घ्रि ‘म्‍ही सिलेया रिसी ङए उँइँर टिब्‍मु’ बिला। ङजी च ताँ निश्‍चय तम् बिमा ङलाई यहूदीमैंजी दोष ल्‍हैदिइमु। ङिए बाह्र खलकजी च आशा खोंयों तलाई बिसी अझै त्‍हीयाँ म्‍हुँइँस परमेश्वरलाई छेन्‍ले म्‍हाँदिरिमु। ओ म्रुँ अग्रिपा, ङजी छले भरोसा थेंसी ङलाई यहूदीजगजी दोष ल्‍हैदिब् ग,” बिई।

8 झाइले ह्रोंस वरिपरि राबै यहूदीमैंलाई ङ्ह्योसी पावलजी “परमेश्वरजी सिब्‍जौलाई सोगों लम् बिबै ताँरी क्‍हेमैं तले विश्वास लला आखाँ?” बिई।

9 फेरि म्रुँने पावलजी बिई, “ङज्‍यै या नैदिमन् नासरतथें ईशुए फिरी ल्‍हे विरोधी के लल् त्‍हुमु बिब् म्‍हैंला।

10 झाइले ङजी यरूशलेम शहरर छाबै विरोध लला। ङजी मुख्‍य पूजाहारीउँइले अधिकार योंसी परमेश्वरए ल्‍हे म्‍हीमैंलाई झयालखानर च्‍युवाई, फेरि मुद्दारी चमैंलाई सैल् त्‍हुम् बिबै सजाय पिंमा ङज्‍यै या सैवाद् बिमला।

11 ल्‍हे पल्‍ट ङजी चमैंलाई तान यहूदीमैंए सभा धिंजगर सजाय पिंल् भिंमला। चमैंलाई ‘ईशुलाई विश्वास आलद्’ बिसी कर ल्‍हैदिबर कोशिश लई। ङ चमैंलाई म्रोंसी ल्‍हे रिस खमला। छ तसी ङ चमैंलाई सजाय पिंरिगे बिसी अरू देशरै या चमैंलाई खेदो लमला।

पावलजी ह्रोंसए सैं एबै बारेर पोंब

(शक्ति ९:१-१९; २२:६-१६)

12 “छले तिगैं मुख्‍य पूजाहारीमैंए अधिकार नेरो हुकुम योंसी ङ डमस्‍कस शहरउँई ह्यासेन्‍मुला।

13 ङने प्रि अउमैं या ह्याला। ओ म्रुँ अग्रिपा, त्‍हीयां आधारी त्‍हीयां भन्‍दा चम्‍किलो उज्‍यालो ङिए फिर प्रेई।

14 ङि तान सर पछार्दिह्याई। च बेलार्न ङ्ह्योए इब्रानी क्‍युईर्न ङजी छ बिब् थेई, ‘ओ शावल, शावल! तले ङलाई छले सतिदिला? क्‍ल्‍हाजी हलीए प्‍हरे म्रोंसी आटेर्दिसी प्‍हलीजी प्रिंब् दोंले क्‍हीजी ङलाई प्रिंसेन्‍मु। क्‍हीजी लमा क्‍हीन् दुःख योंइमु,’ बिब् थेई।

15 “ङजी ‘ओ प्रभु क्‍ही खब जा?’ बिसी ङ्युइमा प्रभुजी बिई, ‘ङ क्‍हीजी सतिदिबै ईशुन् ग।

16 तोगो रिद्। क्‍हीलाई ङए के लबै म्‍ही खटिदिबर ङ क्‍ही ङाँर देखा पर्दिइमु। फेरि तियाँ म्रोंबै सै नेरो त्‍हेरो पिरू ङजी क्‍हीलाई उँइँबै ताँ या क्‍हीजी अरू म्‍हीजगलाई सुनिदिल् त्‍हुम्।

17 अरू जातिर्बै म्‍हीजगलाई च ताँ प्रचार लबरी ङजी क्‍हीलाई कुल्‍भिंम्। झाइले चमैंउँइले फेरि यहूदीमैंउँइले ङजी क्‍हीलाई जुगुदिभिंम्।

18 क्‍हीजी च अरू जातिमैंलाई अन्‍ध्‍यारोउँइले भसी ङए उज्‍यालो घ्‍याँ उँइँल् त्‍हुम्। शैतानए शक्तिउँइले प्‍हेंसी परमेश्वर ङाँर भल् त्‍हुम्। झाइले चमैंजी ङलाई विश्वास लसी चमैंए आछ्याँबै के मेटिदिब्‍मु, झाइले चमैं परमेश्वरए त्‍हाँबै म्‍हीमैं न्‍होंर तब्‍मु’,” बिई।

पावलजी खिए प्रचार लबै केए बारेर बिबा

19 पावलजी अझै या बिई, “छ तसी, ओ म्रुँ अग्रिपा, स्‍वर्गउँइले बिबै ताँ ङजी ङेंला।

20 पहिले डमस्‍कस नेरो यरूशलेम शहरजग नेरो यहूदीजगए पूरा देशरी, झाइले अरू जातर्बै देशरै या ङ प्रचार लबर ह्याई। ङजी चमैंलाई ह्रोंसए आछ्याँबै के लबै घ्‍याँ प्‍यीसी परमेश्वरउँई सैं एदु बिसी प्रचार लई। चमैंलाई परमेश्वरउँई सैं एइमु बिबै छ्याँबै के लसी प्रमाण या तल् त्‍हुम् बिसी ङजी लुभिंइमु।

21 ङजी च ताँ लुमा यहूदीजगजी ङलाई मन्‍दिररी क्‍हासी सैल् म्‍हैई।

22 दिलेया तियाँ सम्‍म परमेश्वरए आशीष योंसी ङजी चुर रामा थेब्‍मैं, च्‍योंब्‍मैं, तानमदीलाई च साक्षी पिंरिइमु। ङजी लुभिंबै ताँजग स्‍योंम् स्‍योंम्‍बै परमेश्वरए ताँ बिभिंबै म्‍हीमैंजी नेरो मोशाज्‍यै या छले ‘प्‍हनालिउँई पूरा तब्‍मु’ बिसी ओसोंन प्‍ह्रीथेंला।

23 चमैंजी प्‍ह्रीबै ताँ चुन् ग, परमेश्वरजी खटिदिभिंबै म्रुँ ख्रीष्‍टजी दुःख नोसी सिब्‍मु, झाइले तान भन्‍दा पहिले सिबउँइले फेरि रिब्‍मु। छले यहूदीमैं नेरो अरू जातिमैंलाई या चजी चु खबर सुनिदिब्‍मु, ‘त्‍हेरो क्‍हेमैं नाश तला आत्‍हु। क्‍हेमैं परमेश्वरए उज्‍यालोरी खोंयोंई या टिल् योंम्,’ बिसी प्रचार लब्‍मु,” बिई।

24 पावलजी छ बिब् थेसी फेस्‍तसजी कै त्‍येसी बिई, “ओ पावल! क्‍ही सोबाल तना! क्‍ही ल्‍हे खेसी सोबाल तइमु,” बिई।

25 तर पावलजी बिई, “ओ माननीय फेस्‍तस, ङ सोबाल तबा आङीं। ङजी बिबै ताँजग सत्‍य नेरो क्‍ह्रोंसेन्‍ब ग।

26 ओ म्रुँ अग्रिपा, ङ क्‍हीने प्रि तोई आङ्हाँन्‍ले बिल् खाँमु, तलेबिस्‍याँ चु ताँजगए बारेर क्‍हीजी तान ह्रइमु। चु तान ताँर क्‍हीजी छेन्‍ले ध्‍यान पिंइमु बिबा ङलाई निश्‍चय मु, तलेबिस्‍याँ च्‍हौ ताँ गुप्‍ती क्‍ल्‍होरी लबा आङीं।

27 ओ म्रुँ अग्रिपा, क्‍हीजी परमेश्वरए ताँ बिभिंबै म्‍हीमैंजी प्‍ह्रीबै ताँ विश्वास लम् उ आला? ओं, क्‍हीजी लम् बिबा ङलाई थाहा मु,” बिई।

28 छ बिमा म्रुँ अग्रिपाजी पावललाई “क्‍हीजी ङलाई च्‍हौ च्‍युगुदे ताँ पोंसी ख्रीष्‍टियान लबर ह्वाँम्‍मा?” बिई।

29 पावलजी जवाफ पिंई, “च्‍युगुदे बिलेया ल्‍हे बिलेया, क्‍हेमैं तान चु ताँ थेसी ङजी दोंले ईशुलाई विश्वास म्‍हाँदिरिगे बिसी परमेश्वरने ङजी प्रार्थना लइनमु। तर ङ दोंबै कैदी आतरिगे!” बिई।

30 च लिउँइजी म्रुँ, अंचलाधीश, बर्णिके बिबै म्रुँए आङाँ, नेरो अरू चर मुबै तान म्‍हीजग रासी बिदा लई।

31 च कोठाउँइले त्‍होंसी ह्रों-ह्रोंस् न्‍होंर छ बिई, “चु म्‍हीजी च्‍युल् त्‍हुब, ज्‍यान सजाय योंल् त्‍हुब तोई के आलना,” बिई।

32 फेरी अग्रिपाजी फेस्‍तसलाई बिई, “चु म्‍हीजी रोमी महाराजाधिराजए उँइँर मुद्दा लल् योंरिगे बिबै बिन्‍ती आलस्‍याँ चलाई प्‍यीवालेन् तब् मुना,” बिई।

पावल रोम शहरर ह्याब

27

झाइले ङि रोम शहरर ह्याल् त्‍हुम् बिसी फेस्‍तसजी पावल नेरो अरू कैदीजौलाई जुलियस बिबै सुबेदारए जिम्‍मार ल्‍हैदिई। च जुलियस रोमी फौजीए “महाराजाधिराजए पल्‍टन” बिबै पल्‍टनरी मुला।

2 छ तसी ङि एड्रमिटियम बिबै क्‍ल्‍होउँइले एशिया अंचलर्बै क्‍ल्‍होर ह्याबर ठीक तबै क्‍यु जहाजरी क्रेसी ह्याई। ङिने प्रि म्‍यासिडोनिया अंचलर्बै थिस्‍सलोनिकाथें अरिस्‍तार्खस बिबै म्‍ही या मुला।

3 च प्‍हनाउँदों ङि सिडोन बिबै शहरर फेनेई। चरी जुलियसजी पावललाई दया लई। पावल अउमैं ङाँर ह्यासी चैदिबै सै योंरिगे बिसी क्‍यु जहाजउँइले ह्याबै मौका पिंई।

4 सिडोनउँइले या ङि क्‍यु जहाजर क्रेसी ह्याई। तर खैंजी जहाज सरासरले ह्याला आभिंसेरो ङिजी साइप्रस बिबै टापूए (अथवा समुद्र म्‍हाँजुर्बै जग्‍गाए) पूर्वउँई ह्याल् त्‍हुई, तलेबिस्‍याँ च टापूए पूर्व पट्टि खैं ल्‍हे आचल्‍दि।

5 ङिजी सिलिसिया नेरो प्‍याम्‍फिलिया अंचलजग चेंदों मुबै समुद्र तर्दिसी लाइसिया अंचलर्बै माइरा बिबै शहररी फेखसी च जहाजउँइले उत्रिदिई।

6 चरी सुबेदारजी अलेक्‍जाण्‍ड्रिया बिबै शहरउँइले इटाली देश ह्याबै क्‍यु जहाज योंई। सुबेदार जुलियसजी च क्‍यु जहाजर ङिलाई क्रेबर ल्‍हैदिई।

7 खैंजी दुःख पिंसेरो ङि ल्‍हे दिन सम्‍म च्‍युगु च्‍युगुले प्‍ह्रसी ल्‍हे दुःखले स्‍नाइडस बिबै क्‍ल्‍होए चेंदों फेखई। ङिलाई खैंजी अझै झाई ह्याला आभिंसेरो क्रेट बिबै टापूए पूर्व नेरो दक्षिण पट्टिउँई ह्याई, तलेबिस्‍याँ चरी खैं ल्‍हे आचल्‍दिमला। चर ह्यामा सालोमोन बिबै क्‍ल्‍हो म्रोंई।

8 च क्‍यु जहाज चलिदिबै म्‍हीजग जमीनए छ्योगउँइले ह्याई। झाइले थेबै गाह्रोले बल्‍ल “छ्याँबै छल” बिबै क्‍ल्‍होर फेनेसी खैंए छल योंई। च क्‍ल्‍हो लसिया बिबै नाँस चेंदों पर्दिम्।

9 ङि चर ल्‍हे दिन टिई। टिमा टिम् मौसम् फेर्दिह्यासी झन् ह्याब मुश्‍किल तई। “आछ्याँबै केए पाप मेटिई” बिबै चाडै या तल् खाँई। [अथवा आसोज महीना नुबि छेई।]

10 छ तसी पावलजी सुबेदारमैंने सल्‍लाह लसी छ बिई, “ओ दाज्‍यू-भाइमैं, ङि चु क्‍ल्‍होउँइले चु बेलार ह्यास्‍याँ क्‍यु जहाज नेरो चए माल सामान मात्रे नाश तबा आङीं, तर ङ्ह्यो न्‍होंरी कोई सिब्‍मु बिसी ङलाई थाहा मु। छ तसी सर्ख भरि चुर्न टिले,” बिई।

11 तर च सुबेदारजी पावलए ताँ भन्‍दा क्‍यु जहाज चलिदिबै चिबा नेरो जहाजए क्‍ल्‍हेजी बिबा विश्वास लई।

12 च “छ्याँबै छल” बिबै क्‍ल्‍होर सर्ख भरि टिबै लागिरी गाह्रो मुला [तलेबिस्‍याँ सर्खरी च समुद्ररी खैंजी थेबै भेल्‍गा भमला।] छ तसी जहाज चलिदिबै ल्‍हे जसो म्‍हीजगजी फोनिक्‍स बिबै क्‍ल्‍होर फेनेसी चर टिबै विचार लला। फोनिक्‍स बिबै क्‍ल्‍हो क्रेट टापूर्बै क्‍यु जहाज अडिदिबै क्‍ल्‍हो ग। च क्‍ल्‍होउँइले समुद्र पश्‍चिमउत्तर नेरो पश्‍चिमदक्षिणउँई मात्रे पर्दिम्।

समुद्रर भेल्‍गा चल्‍दिबै ताँ

13 च बेलारी दक्षिणउँइले च्‍युगु च्‍युगु खैं चल्‍दिबर होंई। क्‍यु जहाज चलिदिबै म्‍हीजगजी ह्याल् खाँलाई बिसी म्‍हैंला। छ तसी चमैंजी क्‍यु जहाजए रोक्‍दिबै सै क्‍युउँइले ट्हुइसी क्रेटए दक्षिण छेउ छेउउँइले खाँन सम्‍म जमीनए छ्योगउँइले पश्‍चिमउँई ह्याई।

14 तर छिन् घ्रि लिउँइजी पूर्वोत्तरए कुनाउँइले, अथवा टापूउँइले, थेबै खैं खई।

15 खैं खसेरो ङिला तोई भों आल्‍हैदि, छ तसी ङिजी खैंजी खनीर बोमु बोरिगे बिसी जहाजलाई चलिदिब प्‍यीवाई। क्‍यु जहाजलाई खैंजी समुद्र म्‍हाँजुर्न बोई।

16 झाइले कौदा बिबै टापूए दक्षिणउँई पट्टि फेनेई, अथवा च टापूए छलर फेनेई। चर ङिए क्‍यु जहाजए लिउँइले फुइबै च्‍योंबै डुङ्गालाई जुगुदिबर थेबै गाह्रोले ङिजी चलिदिई।

17 च डुङ्गा चमैंजी कुइसी न्‍होंर बोई, झाइले क्‍यु जहाज तोई आतरिगे बिसी छुजगजी भोंन्‍ले बेर्दिई। जहाज लिबिया देशए तीरर्बै क्‍यु न्‍होंर्बै बालुवाए डाँडार थुरह्याम् उ बिबै डर तई। छ तसी जहाज चलिदिब्‍मैंजी जहाजए पाल क्‍वें खारसी जहाज छलेन् खिन् च्‍युगु च्‍युगुले ह्याई।

18 तर अझै या ङ्हीं ङ्हीं ङ्हाँन्‍देबै खैं चल्‍दिइन मुला। छ तसी च प्‍हनाउँदों चमैंजी जहाजर मुबै माल सामानजग क्‍युर भ्‍योंवाबर होंई।

19 नुँइँम्‍दों ह्रोंसए योजीन् क्‍यु जहाजलाई चैदिबै खद्र खुद्रु सैजग या समुद्रर भ्‍योंवाई।

20 ल्‍हे दिन सम्‍म ङिजी त्‍हीयाँ, मुसारा, (तारा) आम्रों। खैं मात्रे जोड़ले चल्‍दिरिला। आखिरीर सोब्‍मु बिबै आशा या ङिउँइले म्‍हह्याई।

21 म्‍हीजगजी चब् आचबन् ल्‍हे दिन तबै लिउँइजी पावल चमैंए उँइँर रासी बिई, “ओ दाज्‍यू-भाइमैं! क्‍हेमैंजी ङए ताँ ङेंल् त्‍हुमला। क्रेट बिबै क्‍ल्‍होउँइले खबा आतमला। च बेलारी ङजी बिबै ताँ थेभिंस्‍याँ चु दुःख या आयोंमला, तोई सैए नाश या आतमला।

22 तर तोगो ङजी फेरि बिमु, फिक्‍कर आलदु। खबै आसि। खाली क्‍यु जहाज मात्रे नाश तब्‍मु।

23 ङजी खैले थाहा सेई बिस्‍याँ, ङ परमेश्वरए म्‍ही ग, झाइले ङजी खिलाई म्‍हाँदिम्। तल् म्‍हुँइँसर खिए स्‍वर्गदूत ङ ङाँर युसी बिई,

24 ‘ओ पावल, आङ्हींन्। क्‍ही रोम शहरर्बै महाराजाधिराजए उँइँर राल् त्‍हुम्। परमेश्वरजी क्‍हीलाई दया लसी क्‍हीने प्रि ह्याबै तान म्‍हीजगलाई सोल् लभिंब्‍मु,’ बिई।

25 च कारण, ओ दाज्‍यू-भाइमैं, आतिदिब आता, सैं भोंब् तद्! तलेबिस्‍याँ परमेश्वरजी च ताँ बिसेरो पक्‍का पूरा तब्‍मु बिसी ङजी विश्वास थेंमु।

26 दिलेया खैंजी ङ्ह्योलाई टापू घ्रिए तीरर बोब्‍मु,” बिई।

27 क्रेटउँइले त्‍होंसी चौध दिन तला। च म्‍हुँइँसरी खैंजी ङिए क्‍यु जहाज एड्रिया बिबै समुद्ररी सिसिली टापू चेंदों झाइ-माई बोरिला। म्‍हुँइँस आधारी जहाज चलिदिब्‍मैंलाई छाबै देशर्बै तीरर फेन्‍बि छेब् दों ङ्हाँई।

28 छ तमा चमैंजी क्‍यु कत्ति गहिरो मुए बिसी छुजी नाप्‍दिबर होंई। चर प्रेच्‍यु हात दे गहिरो मुला। क्‍याबदे फेन्‍सी नाप्‍दिमा ट्हुच्‍यु हात मात्रे मुला।

29 क्‍यु च्‍युगुदे मुसेरो चमैं खनीज्‍यै क्‍यु न्‍होंर युमाँ मुबै तीरर जहाज थुरह्याम् उ बिसी ङ्हींई। च कारण चमैंजी जहाज लिउँइबै रोक्‍दिबै सै प्‍ल्‍ही समुद्रर खारवाई। झाइले युम्‍नन् न्‍हाँग तरिगे बिसी प्रार्थना लई।

30 जहाज चलिदिब्‍मैंजी ङ्हींसी न्‍होंर्बै च्‍योंबै डुङ्गालाई जहाजउँइले त्‍येई। चमैंजी जहाजए उँइँर्बै रोक्‍दिबै सै खारबै निहूँ लसी अरू म्‍हीमैंजी थाहा आयोंल्‍ले भौदिल् म्‍हैई।

31 तर पावलजी चु थाहा योंसी सुबेदार नेरो सिपाहीमैंलाई बिई, “चु जहाज चलिदिब्‍मैं भाग्‍दिस्‍याँ क्‍हेमैं खबै या सोला आखाँ,” बिई।

32 चु ताँ थेसी सिपाहीजगजी जहाजर च्‍योंबै डुङ्गालाई फुइबै छुजग क्‍याँसी च डुङ्गा क्‍युर खारवाई।

33 म्‍यीं म्रों खबि छेमा पावलजी चमैंलाई चबै सै चद् बिबै सल्‍लाह पिंसी भोंन्‍ले बिन्‍ती लई। “चौध दिन सेरो क्‍हेमैं आचल्‍ले टिइमु।

34 छ तसी छेन्‍ले याद थेंन्, चबै सै चदु। सोबै लागिरी चल् त्‍हुम्। अरू तोई डर आम्‍हाँदिलेन् तम्। खबलाई या तोई आता,” बिई।

35 छ बिसी चजी क्‍हें छेसी तान म्‍हीए उँइँर परमेश्वरलाई धन्‍यवाद चडिदिसी चबर होंई।

36 च लिउँइजी तानज्‍यै या फिक्‍कर आम्‍हाँदिल्‍ले सैं शान्‍ति तसी सैं तोंन्‍ले क्‍हें चई।

37 च जहाजरी ङि जम्‍मा ङ्हींब्रा से छयहत्तर जना (२७६) म्‍ही मुला।

38 तानजी म्रेंन्‍ले चल् खाँबै लिउँइजी जहाजलाई योंल् लबर चर मुबै तान गहुँ क्‍युर भ्‍योंवाई।

जहाज तिह्याब

39 म्‍यीं म्रोंबै लिउँइजी जहाज चलिदिब्‍मैंजी च क्‍ल्‍होलाई म्रोंसेया सेला आखाँ, तर चमैंजी समुद्रए छ्योगरी युमाँ आरेबै क्‍ल्‍हो म्रोंसी झाईन जहाजलाई बोबै विचार लई।

40 छ तमा चमैंजी जहाज रोक्‍दिबै सै फुइबै छुजगलाई क्‍याँसी क्‍युर्न वाई। झाइले जहाजलाई ठीक घ्‍याँर चलिदिबै सैजगलाई फुइबै छुलाई प्‍लई। झाइले खैंजी जहाजलाई छ्योगर बोरिगे बिसी ओसोंबै पाललाई फैवाई।

41 तर जहाज समुद्र न्‍होंरी बालुवा मुबै क्‍ल्‍होर थुरह्याई। झाइले ओसोंबै भाग जति बालुवा न्‍होंर भास्‍दिह्यासी चलिदिला आखाँ। झाइले लिउँइबै भाग चाहिं ङ्हीं ङ्हीं ङ्हाँन्‍बै क्‍यु भेल्‍गाजी प्रिंवासी तिबर होंई।

42 च बेलारी सिपाहीमैंजी तान कैदीजगलाई सैबै सल्‍लाह लई। तलेबिस्‍याँ कैदीजग छ्योगा सम्‍म पौडिदिसी भौदिह्याब्‍मु बिसी चमैं ङ्हींला।

43 तर सुबेदारजी पावललाई जुगुदिदि ङ्हाँला। छ तसी चजी खबलाई या सैला आभिं। बरु उल्‍टो झन् चजी “पौडिदिल् खाँब्‍मैं जति तान ह्याद्।

44 झाइले अरूजी जहाजए तिह्याबै सैजग क्‍हासी क्‍योंजाँ छ्योगर तर्दिद्,” बिसी हुकुम पिंई। छले ङि तान तोई आतन्‍ले छेनाले छ्योगर फेखई।

माल्‍टा टापूरी तबै ताँ

28

छ्योगर खबै लिउँइजी ङिलाई च क्‍ल्‍हो माल्‍टा मुना बिबा थाहा योंई।

2 चर्बै म्‍हीमैंजी ङिलाई थेबै मान लई। च बेलारी नाँ युसेन्‍मुला। झाइले बेले खुँसी चर्बै म्‍हीमैंजी मि फुइसी ङिलाई मि त्‍हीबर हुइई।

3 पावलजी सिंजग म्‍हैसी मिर सिं झोंमा सिंरी प्‍हुरी घ्रि फेखना। मिए राबजी लमा च प्‍हुरी पावलए योरी च्‍हीसी योर्न ह्रेंह्याई।

4 झाइले चर्बै म्‍हीमैंजी पावलए योर छले प्‍हुरी ह्रेंरिब् म्रोंसी, “चु म्‍ही पक्‍का ज्‍यानमारा मुल् त्‍हुम्! समुद्रउँइले जुगुदिलेया न्‍याय लबै देवताजी चुलाई सोला आभिं,” बिई।

5 तर पावलजी ह्रोंसए यो बेले खारवासी प्‍हुरी मिर पर्दिई। च प्‍हुरीजी पावललाई तोई लला आखाँ।

6 चर मुबै म्‍हीमैंजी, “छिन्‍द्री लिउँइजी विष ल्‍हौदिसी रोंम् उ, एक्‍कासि पछार्दिसी सिम् उ?” बिबा सैं न्‍होंर म्‍हैंरिला। तर ल्‍हे लिउँइज्‍यै या चलाई तोई आता। च म्रोंसी चमैंजी अर्को विचार म्‍हैंसी छक्‍क पर्दिसी “चुम् देवता मुना,” बिई।

7 झाइले ङि कुँबै क्‍ल्‍होउँइले चेंदोंन् च टापूर्बै पब्‍लियस बिबै थेबै म्‍हीए म्रों-बारी पर्दिमला। चजी ङिलाई खिए धिंर बोसी मान लई। ङि प्‍ह्रें तसी सोंगैं सम्‍म चर टिई।

8 च बेलारी पब्‍लियसए आबालाई जरा खबा, छेर्दिब तसी खाटए फिर रोरिला। पावल च नबै म्‍हीए कोठार ह्याई, झाइले प्रार्थना लसी नबै म्‍हीए फिर यो थेंसी चलाई सल् लभिंई।

9 चु सल् लबै केए बारेर थाहा योंसी च टापूर टिबै तान नबै म्‍हीमैं खसी ङिजी चमैं तानलाई सल् लभिंब्रें लई।

10 चमैं सैं तोंसी ङिलाई ल्‍हे दानजग पिंई। झाइले ङि ह्याबै बेलारी चमैंजी ङिलाई घ्‍याँर चैदिबै सै समेत झोंभिंई।

पावल माल्‍टाउँइले रोम शहरर ह्याब

11 ङि महीना सोंल् सम्‍म च क्‍ल्‍होर टिई। झाइले “जौंले देवता” बिबै क्‍यु जहाजर क्रेसी ह्याई। च जहाज अलेक्‍जाण्‍ड्रिया शहरउँइले खमा च माल्‍टा बिबै टापूर सर्ख भरि टिला।

12 ङि सिराक्‍युस बिबै नाँसर फेनेसी चरी सोंगैं सम्‍म टिई।

13 झाइले सिराक्‍युसउँइले क्‍यु जहाजर क्रेसी ङि रेगीयम बिबै नाँसर फेखई। झाइले च प्‍हनाउँदों दक्षिण पट्टिउँइले खैं खबर होंसी ङ्हींगैंरी ङि पतौली बिबै नाँसर फेखई।

14 चरी ङिजी ईशु ख्रीष्‍टलाई विश्वास लबै दाज्‍यू-भाइजगने त्‍होई। चमैंजी ङिलाई हप्‍ता घ्रि सम्‍म टिभिंन् बिई। चर हप्‍ता घ्रि सम्‍म टिबै लिउँइजी ङि रोम शहरर खई।

15 रोमर मुबै ईशुलाई विश्वास लबै दाज्‍यू-भाइजगजी ङि खइनमु बिबा थेसी कोई “अपियसए फोरम” बिबै नाँसर्न, कोई “तीन-भट्टी” बिबै बजारर तेंबर खई। [च बजार रोमउँइले ङ्हींगैंबै घ्‍याँ, अथवा ङ्हच्‍यु किलोमीटर पर्दिमला। “अपियसए फोरम” चाहिं रोमउँइले सोंगैंबैं घ्‍याँ, अथवा ङ्यीच्‍यु किलोमीटर पर्दिमला।] पावलजी चमैंलाई म्रोंबै बित्तिकन परमेश्वरलाई धन्‍यवाद पिंई, सैंर शान्‍ति तई।

पावल रोम शहररी टिबा

16 रोम खबै लिउँइजी रोमी सरकारजी पावललाई ह्रोंसए डेरारी खुशीले टिल् भिंई। तर च आभौदिरिगे बिसी सिपाही घ्रिलाई रुबंर थेंई।

17 सोंगैं लिउँइजी पावलजी चर्बै यहूदी चिबजगलाई हुइसी खागु लई। चमैं खागु तबै लिउँइजी पावलजी बिई, “ओ दाज्‍यू-भाइमैं, ङ्ह्योए जाति नेरो ङ्ह्योए ज्‍युज्‍यू-बाज्‍यू ओनों तयुबै रीति-थितिए विरोधरी ङजी तोई आलनाबिलेया ङ्ह्योए यहूदी दाज्‍यू-भाइजगजीन् ङलाई यरूशलेमरी थुन्‍दिवासी रोमीजगए जिम्‍मार ल्‍हैदिई।

18 रोमीजगजी ङलाई केर्दिसी प्‍यीवाब् म्‍हैई, तलेबिस्‍याँ चमैंजी ङलाई ज्‍यान सजाय पिंल् त्‍हुबै तोई दोष आयों।

19 तर यहूदी दाज्‍यू-भाइजगजी विरोध लसी ङलाई प्‍यीला आभिं। छ तसी ङजी रोमी महाराजाधिराज उँइँर मुद्दा लल् योंन् बिबै बिन्‍ती चडिदिल् त्‍हुई। दिनाबिलेया ह्रोंसए यहूदी दाज्‍यू-भाइमैंए विरोधरी दोष ल्‍हैदिल् त्‍हुबै तोई ताँ ङने आरे।

20 चु कारण क्‍हेमैंने प्रि त्‍होसी ताँ लला ङ्हाँला। ङ्ह्यो यहूदीजगजी स्‍योम् ओनोंन् ‘प्‍हनालिउँई परमेश्वरजी जुगुदिभिंबै म्रुँलाई निश्‍चय कुल्‍भिंब्‍मु’ बिसी आशा थेंई। झाइले च म्रुँ युल् खाँई बिसी प्रचार लमा ङ छले कैदी तइमु,” बिई।

21 झाइले चमैंजी चलाई बिई, “क्‍हीए बारेरी ङ्ह्योए यहूदिया देशउँइले चिट्ठी घ्रि या आखइमु, फेरि भरखर फेखबै ङ्ह्योए दाज्‍यू-भाइमैं खबज्‍यै तोई खबर या आभइमु।

22 दिलेया क्‍हीए टोलीए विरोधरी खन्‍तदन म्‍हीजगजी ताँ लबा ङिलाई थाहा मु, च कारण ङि क्‍हीए ताँ थेथे ङ्हाँम्,” बिई।

23 झाइले चमैंजी पावलए ताँ थेबै लागिर अर्को दिन तोक्‍दिई। च तोक्‍दिबै दिनर ल्‍हे यहूदीजग खागु तसी पावल ङाँर खई। च दिनरी पावलजी न्‍हाँग ओनों नेसा सम्‍म “परमेश्वरजी ङ्ह्योए लागिरी तोन्‍दोरी के लभिंइमु। च कारण खिलाई छेन्‍ले म्‍हाँदिद्, झाइले खिजी क्‍हेमैंलाई आशीष पिंब्‍मु,” बिसी ताँ लुभिंई। परमेश्वरए स्‍योम्‍बै ताँ बिभिंबै म्‍हीजगजी प्‍ह्रीबै ताँ नेरो मोशाजी पिंबै कानुन धर्मशास्‍त्रउँइले ताँ उँइँसी चजी ईशुए बारेरी छेनाले क्‍होल् लभिंबै कोशिश लई।

24 चमैं कतिजी चाहिं चए ताँ थेसी ईशुलाई विश्वास लई, तर अरूजी विश्वास आला।

25 चमैं खेमैं खेमैंन् ताँ आक्‍ह्रीसी ह्याई। तर चमैं ह्याब् भन्‍दा ओसों पावलजी छाबै ताँ बिई, “पवित्र आत्‍मा-सैंजी ङ्ह्योए खेजगलाई यशैयाह बिबै परमेश्वरए ताँ बिभिंबै म्‍हीए सुँउँइले ठीकले छले पोंला,

26 ‘चु म्‍हीजग ङाँर ह्यासी बिदु,

क्‍हेमैंजी थेबम् थेमु, तर आक्‍हो।

ङ्ह्योबम् ङ्ह्योमु, तर आम्रों।

27 तलेबिस्‍याँ चु म्‍हीमैंए सैं साह्रो मु,

चमैंजी न्‍ह म्रुइमु,

झाइले म्‍यीं च्‍युँल्‍ले टिइमु।

दिस्‍याँ चमैंए न्‍हजी थेमला,

म्‍यींजी म्रोंमला,

झाइले सैंजी क्‍होमला।

झाइले क्‍होस्‍याँ आछ्याँबै के प्‍यीसी परमेश्वरउँई सैं एस्‍याँ

खिजी सल् लभिंमला,’

बिई।

28 छ तसी क्‍हेमैंलाई चु थाहा तल् त्‍हुम्, ‘परमेश्वरजी म्‍हीजगलाई जुगुदिभिंब्‍मु,’ बिबै खुशीए खबर अरू जातर्बै म्‍हीजगलाई परमेश्वरजी पिभिंइमु। चमैंजी चाहिं थेब्‍मु, झाइले विश्वास लब्‍मु,” बिई।

29 पावलजी चु ताँ बिबै लिउँइजी च यहूदीमैं न्‍होंरी निकै खलबल पर्दिई। झाइले चमैं ठटा ठुटु तसी ह्याई।

30 पावल रोम शहरर ङ्हींदीं सम्‍म ह्रोंसजीन् बाल फोबै डेरारी टिई। झाइले खि ङाँर त्‍होबर खब्‍मैं तानलाई पावलजी मान लमला।

31 छले पावलजी ढुक्‍क तसी “परमेश्वरलाई म्‍हाँदिद्। झाइले खिजी क्‍हीलाई आशीष पिंब्‍मु,” बिसी परमेश्वरए राज्‍यए बारेर प्रचार लमला। झाइले प्रभु ईशु ख्रीष्‍टए बारेर्बै ताँजग लुभिंमला। चलाई खबज्‍यै या आरोक्‍दिमला।

रोमथेंमैंलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

प्‍ह्रीबै मिति: अन्‍दाज इ. सं. ५७, अथवा वि. सं. ११४ जरे प्‍ह्रीलाई।

प्‍ह्रीबै कारण: पावलजी रोम शहरर ह्याबै इच्‍छा लई। चर्बै ईशुलाई विश्वास लब्‍मैं म्‍हाँजुरी तिस्‍या के लसी चमैंए मदत योंसी झाइले स्‍पेन देशर ह्याबै इच्‍छा लई। रोम शहर खोंयोंई आह्यासेरो पावलजी ह्रोंसलाई रोमथेंमैंने ङो सेब् मिं सेब् लबै लागिर चु चिट्ठी प्‍ह्रीई। प्‍ह्रीमा चजी प्रभु ईशुलाई म्‍हाँदिबै विश्वास नेरो ङ्ह्योए छ थोबै तरीकाए बारेर छेन्‍ले संझिदिभिंइमु।

चु चिट्ठीए मुख्‍य थेबै ताँ पावलजी छले प्‍ह्रीई, “खब म्‍ही विश्वास लसी परमेश्वरए उँइँर ठीक ठहर्दिमु, च म्‍हीजीन् खोंयोंई आखाँबै जीवन योंब्‍मु” (१:१७)।

झाइले पावलजी च ताँ पूराले बुझिदिभिंइमु। तो जात मुलेया तान म्‍हीजग परमेश्वरए उँइँर ठीक ठहर्दिबै खाँचो मु, तलेबिस्‍याँ तान आछ्याँबै के लसी सजाय योंबा लायकबन् मु। झाइले प्रभु ईशुलाई विश्वास लसीन् मात्रे म्‍हीजग परमेश्वरए उँइँर ठीक ठहर्दिल् खाँम्।

झाइले अध्‍याय ५ सेरो ८ सम्‍म पावलजी ङ्ह्यो ईशु ख्रीष्‍टने घ्रिन् तबै बारेर प्‍ह्रीइमु। ङ्ह्योजी परमेश्वरने मेल-मिलाप तसी खिए आत्‍मा-सैंजी ङ्ह्योलाई आछ्याँबै इच्‍छा नेरो कालउँइले जुगुदिमु। फेरि परमेश्वरए धर्मनियमए उदेश्‍य नेरो विश्वास लबै म्‍हीलाई पवित्र आत्‍मा-सैंजी लबै शक्तिए बारेर पावलजी प्‍ह्रीइमु।

अध्‍याय ९ सेरो ११ सम्‍म पावलजी मुश्‍किल ताँ घ्रिए बारेर प्‍ह्रीइमु: चए यहूदी जातिमैं परमेश्वरए त्‍हाँबै जात तनाबिलेया तले प्रभु ईशुलाई आम्‍हाँदिसी त्‍याग्‍दिई? चुए बारेर आखिरीर चजी छ बिइमु: परमेश्वरए योजना अनुसार यहूदीमैंजी ईशुलाई त्‍याग्‍दिसी अरू जातिमैं परमेश्वरने मेल-मिलाप लल् योंइमु, झाइले यहूदीमैंज्‍यै या खोंयोंई ईशुलाई त्‍याग्‍दिरिब आरे।

झाइले अध्‍याय १२ सेरो पावलजी ङ्ह्यो ख्रीष्‍ट ईशुने घ्रिन् तसी खैले छ थोल् त्‍हुम् बिबै बारेर प्‍ह्रीइमु। मुख्‍य ताँ, घ्रिजी अर्कोलाई सब् लभिंबै माया लल् त्‍हुम्, झाइले परमेश्वरलाई सेवा लबा, सरकारलाई तो पिंल् त्‍हुब, झाइले अरू ईशुलाई विश्वास लब्‍मैंने खैले प्‍ह्रब बिबै बारेर प्‍ह्रीइमु। आखिरीर चजी व्‍यक्तिगत ताँजग प्‍ह्रीइमु, झाइले परमेश्वरलाई प्रशंसा पिंइमु।

मुख्‍य ताँजग

शुरू लबै ताँ १:१-१७

म्‍हीजगलाई जुगुदिबै खाँचो मु १:१८–३:२०

म्‍हीजगए लागिर परमेश्वरजी जुगुदिबै तरीका ३:२१–४:२५

ईशु ख्रीष्‍टने घ्रिन् तबा ५:१–८:३९

परमेश्वरए योजनारी यहूदीमैंए भाग ९:१–११:३६

ख्रीष्‍टियानमैं खैले छ थोल् त्‍हुब १२:१–१५:१३

पावलजी खिए इच्‍छाजग नेरो व्‍यक्तिगत नमस्‍ते बिबा १५:१४–१६:२७

रोमथेंमैंलाई पावलजी प्‍ह्रीबै चिट्ठी

1

परमेश्वरजी माया लबै रोम शहरर टिब्‍मैंलाई ङ पावलउँइले नमस्‍ते मु। ङ ईशु ख्रीष्‍टए केब-नोकर ग। परमेश्वरजी ङलाई खिए खुशीए खबर सुनिदिबै लागिर ङलाई त्‍हाँसी हुइई।

2 च खुशीए खबर परमेश्वरजी स्‍योमा म्‍हीजगलाई पिंम् बिबै कबूल लला। कबूल लसी परमेश्वरए ताँ बिभिंबै म्‍हीजगजी धर्मशास्‍त्रर प्‍ह्रीथेंई।

3 च खबर परमेश्वरए च्‍ह ङ्ह्योए प्रभु ईशु ख्रीष्‍टए बारेर ग। ईशु चाहिं स्‍योम्‍बै म्रुँ दाऊदए खलकरी जन्‍म तई,

4 दिलेया परमेश्वरए थेबै शक्तिउँइले सिबउँइले रिल् भिंसी परमेश्वरजी खिए च्‍ह ग बिब प्रमाण लई।

5 झाइले ख्रीष्‍टउँइले परमेश्वरजी ङलाई दयामाया उँइँसी ख्रीष्‍टए लागिर्बै मुख्‍य चेला बनिदिई। तान जातर्बै म्‍हीजगजी विश्वास लसी परमेश्वरजी बिबै ताँ ङेंरिगे बिसी खिजी ङलाई त्‍हाँई।

6 फेरि क्‍हेमैं रोमर टिब्‍मैं लागिरै या परमेश्वरजी ङलाई कुल्‍भिंइमु। क्‍हेमैं या ईशु ख्रीष्‍टए म्‍ही तरिगे बिसी परमेश्वरजी त्‍हाँइमु।

7 छ तसी क्‍हेमैं रोमर टिब्‍मैंलाई ङजी चु ताँजौ प्‍ह्रीसेन् मु। परमेश्वरजी माया लसी क्‍हेमैं खिए म्‍हीमैं तरिगे बिसी क्‍हेमैंलाई त्‍हाँइमु।

ङ्ह्योए आबा परमेश्वर नेरो प्रभु ईशु ख्रीष्‍टउँइले क्‍हेमैंलाई खिए दयामाया नेरो शान्‍ति तरिगे।

पावलजी धन्‍यवाद लबै प्रार्थना चडिदिब

8 क्‍हेमैंजी ख्रीष्‍टए फिर लबै विश्वासए छ्याँबै बयान तान दुनियाँलाई थाहा मु। छ तसी पहिले ङजी क्‍हेमैं तानए लागिर ईशु ख्रीष्‍टउँइले ङए परमेश्वरलाई धन्‍यवाद चडिदिम्।

9 खोंयोंई प्रार्थना लमा ङजी क्‍हेमैंलाई या सैंर म्‍हैंम् बिबै ताँ परमेश्वर खिजीन् साक्षी गवाही पिंम्। खिए च्‍हए बारेर्बै खुशीए खबर सुनिदिसी ङजी पक्‍काले खिए के लम्,

10 झाइले खिए इच्‍छा अनुसार क्‍हेमैंने बल्‍ल त्‍होल् योंरिगे बिसी ङजी खिने बिन्‍ती चडिदिसेन्‍मु। चु ताँ परमेश्वरलाईन थाहा मु।

11 ङजी छाबै बिन्‍ती तले लम् बिस्‍याँ पवित्र आत्‍मा-सैंजी पिंबै आशीष क्‍हेमैंलाई ङजी च्‍हुसी क्‍हेमैं सैं भोंन्‍ले विश्वास लरिगे बिसी ङ क्‍हेमैंने उत्तिल्‍ले त्‍हो त्‍हो ङ्हाँइमु।

12 झाइले ङए विश्वासजी क्‍हेमैंलाई, झाइले क्‍हेमैंए विश्वासजी ङलाई या, मदत पिंसी ङ्ह्यो तानलाई भों तरिगे बिसी ङए इच्‍छा मु।

13 प्‍यारो भाइ-बहिनीमैं, ङजी क्‍हेमैंने ताँ घ्रि बिबि ङ्हाँम्: ङ ल्‍हे पल्‍टन क्‍हेमैंने त्‍होबै विचार लई, तर तो तो कारण पर्दिसी खला आयों। ङजी अरू क्‍ल्‍होर्बै म्‍हीमैं न्‍होंर दोंले क्‍हेमैं न्‍होंरै या ङए प्रचार लबै के सफल तबा म्रोंम्रों ङ्हाँम्।

14 तलेबिस्‍याँ ङलाई शहरीमैं पहाडीमैं, खेब्‍मैं आखेब्‍मैं, तानलाईन खुशीए खबर सुनिदिबर परमेश्वरजी कर ल्‍हैदिइमु।

15 छ तसी क्‍हेमैं रोमर टिब्‍मैंलाई या चु खुशीए खबर सुनिदिबर ङलाई बेले थेबै इच्‍छा मु।

खुशीए खबरन् शक्ति ग

16 चु खुशीए खबररी ङजी पूरा भरोसा लमु, कारण पहिले यहूदी झाइले अरू जातर्बै म्‍हीमैं या, तान विश्वास लब्‍मैंलाईन जुगुदिभिंबर च खबर परमेश्वरए शक्तिए घ्‍याँ ग।

17 तलेबिस्‍याँ खुशीए खबरउँइले म्‍हीजौलाई परमेश्वरजी ह्रोंसए उँइँरी खैले ठीक ठहर्दिब बिबा उँइँम्। झाइले शुरू ओनोंन् आखिर सम्‍म विश्वासजी मात्रे म्‍हीजग परमेश्वरए उँइँर ठीक ठहर्दिल् खाँम्। छाबन धर्मशास्‍त्ररै या प्‍ह्रीइमु:

“खब म्‍ही विश्वास लसी परमेश्वरए उँइँर ठीक ठहर्दिमु,

च म्‍ही [खोंयोंई आखाँबै] जीवन योंब्‍मु।”

तान म्‍हीजगए दोष

18 परमेश्वरजी म्‍हीजगए पाप नेरो आछ्याँबै के स्‍वर्गउँइले म्रोंम्। चमैंए आछ्याँबै केजी म्‍हीजगलाई परमेश्वरए बारेर्बै सत्‍य ताँलाई सेला आभिं। छ तमा खिजी न्‍याय लमा रिस उँइँइमु।

19 परमेश्वरजी चमैंलाई सजाय पिंम्, तलेबिस्‍याँ परमेश्वरए बारेरी म्‍हीजी थाहा योंल् त्‍हुबै ताँ चमैंलाई प्रष्‍टन् थाहा मु। परमेश्वर खिजीन् चमैंलाई चु ताँ छर्लङ्गले उँइँइमु।

20 संसार बनिदिबै बेला ओनोंन् परमेश्वरजी बनिदिबै सै म्रोंसी तान म्‍हीजगजी परमेश्वर खैबा मु बिबा म्रोंल् योंइमु। परमेश्वरने खोंयोंई टिरिबै शक्ति नेरो खिए म्रोंल आखाँबै बानी आम्रोंबै सै मुलेया म्‍हीजगजी छेन्‍ले क्‍होल् खाँम्। छ तमा म्‍हीजी परमेश्वरलाई ङो आसे बिबै निहूँ लबै तरीका आरे।

21 चमैंजी परमेश्वरलाई सेनाबिलेया परमेश्वरलाई लल् त्‍हुबै मान आला, झाइले परमेश्वरलाई खोंयोंई धन्‍यवाद आपिं। उल्‍टो चमैं ह्रोंसए विचाररी केर आत्‍हुब् तसी चमैंए बुद्धि आरेबै खोक्रो सैं अन्‍यारो तई।

22 ह्रोंसलाईन ङ बुद्धिमान मु बिबा म्‍हैंनाबिलेया चमैंला कत्ति बुद्धि आरे,

23 तलेबिस्‍याँ चमैंजी खोंयोंई तरिबै परमेश्वरलाई मान लबै साटोरी झन् नाश तबै म्‍ही, पशु, नेमाजग, नेरो ससा क्‍लाँबै जन्‍तुजगए मूर्तिलाई पूजा लम्।

24 म्‍हीजगए छाबै आछ्याँबै बानी तसी परमेश्वरजी चमैंलाई खेमैंजी लला ङ्हाँबै फोहोरी केजग लबर प्‍यीवाई। चमैंजी ह्रोंस ह्रोंसने पिबै केजग लम्।

25 परमेश्वरए बारेर क्‍ह्रोंसेन्‍बै ताँलाई क्‍वेंब् प्‍यीसी चमैंजी स्‍युर ताँलाई क्‍वेंम्। झाइले चमैंजी तान सै बनिदिबै परमेश्वरलाई आङीं, तर परमेश्वरजी बनिदिबै सैजगलाई पूजा लसी फ्‍योम्। तर परमेश्वरलाईन म्‍हीजगजी खोंयोंईन मान लल् त्‍हुम्! आमिन [अथवा क्‍ह्रोंसेनन् ग]।

26 म्‍हीजगजी छ लसेरो परमेश्वरजी चमैंलाई खेमैंए इच्‍छा अनुसारबै पिबै के लबर प्‍यीवाई। चमैंए चमिंरीजगजी आमुयुँमैंने लबै के प्‍यीसी चमिंरी चमिंरीनेन् आछ्याँबै के लम्।

27 छलेन आमुयुँमैंज्‍यै या चमिंरीमैंने ठीक के आला, तर घ्रिजी अर्कोए फिर सैं ह्यासी आमुयुँजी आमुयुँमैंनेन् फोहोरी के लम्। झाइले चमैंजी खेमैंए जीउरी लबै आछ्याँबै केए लागिर खेमैंलाईन ठीक सजाय योंम्।

28 म्‍हीजगजी परमेश्वरए बारेर्बै सत्‍य विचार म्‍हैंबै या प्‍यीवाइमु। छ तमा परमेश्वरजी चमैंलाई चमैंए आछ्याँबै विचारर्न प्‍यीवाइमु। छ तसी चमैंजी लला आतबै के लम्।

29 चमैंजी तान किसिमबै आछ्याँबै नेरो खराब के लम्, लोभ नेरो अरूलाई हानि तबै केजौ लम्, अरूलाई रिस लम्, सैवाम्। चमैं झगड़ा लम्, छकदिम्, झाइले स्‍युर त्‍येम्। घ्रिजी अर्कोलाई चुक्‍लि फ्रम्-ताँक्‍योम्-ताँ लम्।

30 आगुए बारेर आछ्याँबै ताँ पोंम्। चमैंजी परमेश्वरलाई या हिन लम्, खबलाई या म्‍ही आला, तर घमण्‍ड तसी ह्रोंसलाईन प्‍हैंम्। झाइले आछ्याँबै केजग म्‍हैसी म्‍हैई लम्। चमैंजी आबा-आमाजी बिबै ताँ आङें।

31 चमैंला ठीक बेठीक छुटिदिबै शक्ति आरे। फेरि लम् बिबै के आला। चमैं दयामाया आरेबै निष्‍ठुरी मु।

32 छाबै म्‍हीजग तान नाश तम् बिसी परमेश्वरए नियम मु। चु नियम चमैंलाई थाहा मु, दिनाबिले चमैंजी च केन् लम्। च्‍हग मात्रे आङीं, अझै उल्‍टो च आछ्याँबै छाबै के लब्‍मैंलाई सुरिदिम्।

परमेश्वरजी ठीक न्‍याय लम्

2

ओ भाइ-बहिनीमैं, क्‍हेमैंज्‍यै अरूलाई दोष ल्‍हैदिम्‍मा? क्‍हेमैं ह्रोंसन् दोषी आरे वा? क्‍ही खब मुलेया क्‍हीला निहूँ लबै ताँ तोई आरे, तलेबिस्‍याँ क्‍हीजी अरूलाई तो दोष ल्‍हैदिमु क्‍हीज्‍यै या च के लम्। छ तसी क्‍हीजी च दोष अरूलाई पिंमा क्‍हीजी ह्रोंसजी ह्रोंसलाईन दोषी ठहर्दिसेन्‍मु।

2 परमेश्वरज्‍यै या आछ्याँबै के लबै म्‍हीजगलाई दोषी ठहर्दिमा ठीक न्‍याय लम् बिबा ङ्ह्योलाई थाहा मु।

3 क्‍हीजी छाबै के लबै म्‍हीमैंलाई दोषी ठहर्दिमु, तर ह्रोंस बिस्‍याँ छाबै दोषी केन् लम्। परमेश्वरजी म्‍हीजगलाई दोषी ठहर्दिमा क्‍ही उम्‍किदिल् खाँम्‍मा? आखाँ!

4 परमेश्वरजी क्‍हीलाई थेबै दया लसी सरासर सजाय आपिं, बरु ल्‍हे सम्‍म क्‍हीलाई सैदिसी माया लम्। दिलेया क्‍हीजी खिलाई अझै म्‍ही आला! क्‍हीए सैं खिउँई एरिगे बिसी परमेश्वरजी क्‍हीलाई दया लम् बिबा क्‍हीलाई थाहा आरेरोवा?

5 तर क्‍हीजी सैं सारो लसी परमेश्वरउँई सैं ए ए आङाँ। च कारण परमेश्वरए रिस नेरो ठीक न्‍याय उँइँबै दिनरी क्‍हीजी अझै थेबै सजाय योंब्‍मु।

6 परमेश्वरजीन् हरेक म्‍हीजी लबै केए फल च म्‍हीलाई पिंब्‍मु।

7 कोई म्‍ही छ्याँबै के लसेन् टिसी स्‍याबासी, इज्‍जत, नेरो खोंयोंई आखाँबै जीवन म्‍हैइमु। परमेश्वरजी चमैंलाईन खोंयोंई आखाँबै जीवन पिंब्‍मु।

8 तर अरू म्‍हीजग खाली ह्रोंसलाई मात्रे माया लमु, ठीक के लबा आखो, झाइले आछ्याँबै के लिली ल्‍हौदिम्। परमेश्वरजी रिस खसी चमैंलाई सजाय पिंब्‍मु।

9 खराब के लबै तान म्‍हीमैं, पहिले परमेश्वरजी ओसों त्‍हाँबै जाति यहूदीलाई झाइले च लिउँइजी अरू जातिमैंलाई या दुःख नेरो कष्‍ट तब्‍मु।

10 तर परमेश्वरजी छ्याँबै के लब्‍मैंलाई, पहिले यहूदी झाइले च लिउँइजी अरू जातिमैंलाई या स्‍याबासी, इज्‍जत नेरो शान्‍ति पिंब्‍मु,

11 तलेबिस्‍याँ परमेश्वरजी तान म्‍हीलाई बराबर म्‍हाँदिसी खबलाई या आछुटिदि।

12 परमेश्वरजी मोशालाई पिंबै यहूदी धर्मनियम अरू जातिमैंने आरे। छ तसी चमैं आछ्याँबै के लसी नाश तम्, तर च नाश तबै सजाय च यहूदीए धर्मनियमउँइले आखा। यहूदीमैंजी चाहिं च धर्मनियम ह्रइमु। छ तसी चमैं आछ्याँबै के लसी च धर्मनियमउँइलेन् दोषी ठहर्दिम्।

13 तलेबिस्‍याँ धर्मनियम थेसी मात्रे आङीं, तर धर्मनियमजी बिब् अनुसार म्‍हाँदिसी म्‍ही परमेश्वरए उँइँर ठीक ठहर्दिम्।

14 अरू जातर्बै म्‍हीजगने बालु यहूदी धर्मनियम आरे। तर धर्मनियम चमैंने आरेलेया खोंयों खेमैंए इच्‍छाउँइले यहूदी धर्मनियमजी ल्‍हैदिबै ताँजग म्‍हाँदिमु, च बेलार चमैंन् खेमैंए लागिर्न धर्मनियम तम्।

15 ह्रोंसए सैं न्‍होंर परमेश्वरजी धर्मनियम प्‍ह्रीथेंइमु बिबा खेमैंए चाल चलनउँइले उँइँम्। चमैंए ठीक बेठीक छुटिदिबै शक्तिज्‍यै या छान् उँइँम्, तलेबिस्‍याँ चमैंए सैं न्‍होंर्बै विचारजी ह्रोंसलाई खोंयों दोषी ठहर्दिमु, खोंयों ठीक ठहर्दिम्।

16 छ तमा न्‍याय लबै दिनरी परमेश्वरजी ईशु ख्रीष्‍टउँइले म्‍हीजगए सैं न्‍होंर्बै गुप्‍त ताँजगए न्‍याय लब्‍मु। ङजी खुशीए खबर प्रचार लमा परमेश्वरजी छले न्‍याय लम् बिसी थाहा पिंम्।

यहूदीमैंलाई धर्मनियमजी तो बिम्?

17 तर क्‍हेमैंए म्‍हाँजुरी खबजी मुलेया “ङ यहूदी ग” बिसी प्‍हैंइबिस्‍याँ चने ङजी ताँ घ्रि बिल् त्‍हुम्। क्‍हीने धर्मनियम मुसी भर पर्दिम्, फेरि “परमेश्वरलाई ङो सेम्,

18 झाइले परमेश्वरए इच्‍छा अनुसार तो लल् त्‍हुम् बिबा ङलाई थाहा मु,” बिसी क्‍ही धाक ल्‍हैदिमु, फेरि क्‍हीजी धर्मनियमउँइलेन् लुसी छ्याँबै ताँ त्‍हाँल् खाँमु।

19 “क्‍ह्रोंसेन् ङ सैंर्बै कनमैंलाई डोरिदिल् खाँम्, झाइले खबए सैंरी अन्‍यारो मु, चलाई ङजी उज्‍यालो पिंल् खाँम्,” बिसी क्‍हीजी छ बिमु।

20 झाइले “बुद्धि आरेब्‍मैंलाई ङजी ठीक लभिंल् खाँम्, आह्रब्‍मैंलाई ङजी लुभिंल् खाँम्,” बिमु। फेरि “परमेश्वरए धर्मनियम ङने बालुन् मुसेरो तान ह्रल् सेल् त्‍हुबै ताँ ङलाईन पूरा थाहा मु। झाइले ङ सत्‍य पोंम्,” बिमु।

21 थेत्ती, क्‍हीजी अरूलाई ताँ लुभिंम्, तर ह्रोंसजी च ताँ म्‍हाँदिम्‍मा? क्‍हीजी अरूलाई “ह्योब आता” बिसी प्रचार लम्, तर ह्रोंस बिस्‍याँ आह्यो वा?

22 क्‍हीजी “फाल्‍टु चमिंरीमैं अथवा फाल्‍टु आमुयुँमैंने बालु आछ्याँबै के लला आता,” बिम्, झन् ह्रोंसैन च आछ्याँबै के आलारोवा? क्‍हीजी मूर्ति पूजालाई आस्‍वाब् ठहर्दिमु, तर मन्‍दिरर मुबै पैसा आह्योरोवा? [छलेन परमेश्वरए साटोरी पैसालाई क्‍हीजी आम्‍हाँदिरोवा?]

23 क्‍हीने बालु परमेश्वरजी पिंबै धर्मनियम मु बिसी क्‍ही प्‍हैंमु, दिलेया क्‍हीजी च धर्मनियम आम्‍हाँदिसी परमेश्वरलाई म्‍ही आला, आङीं वा?

24 धर्मशास्‍त्रजी छाई या बिमु,

“क्‍हेमैं यहूदीमैंजी लसी अरू जातिमैंजी परमेश्वरलाई ठीक आम्‍हाँदि।”

25 धर्मनियम म्‍हाँदिस्‍याँ धर्मनियम अनुसार यहूदीमैंजी लबै जीउर्बै चिनु ल्‍हैदिब फायदा तम्, तर च चिनु ल्‍हैदिलेया क्‍हीजी धर्मनियमन् आम्‍हाँदिस्‍याँ क्‍ही जीउर्बै चिनु आरेबै अधर्मी म्‍हीमैं दों तबन् तम्।

26 बरु जीउर्बै चिनु आरेबै म्‍हीजी धर्मनियमए ताँ म्‍हाँदिइबिस्‍याँ च परमेश्वरए उँइँर जीउर चिनु मुब् दोंन् तम्।

27 छ तसी अरू जातिमैंजी क्‍हेमैं जीउर चिनु ल्‍हैदिबै यहूदीमैंलाई दोषी ठहर्दिमु, तलेबिस्‍याँ प्‍ह्रीबै धर्मनियम अनुसार जीउर्बै चिनु मुलेया क्‍हेमैंजी धर्मनियमलाई आम्‍हाँदि, तर जीउर्बै चिनु आल्‍हैदिनाबिलेया अरू जातिर्बै म्‍हीमैंजी धर्मनियम म्‍हाँदिमु।

28 छ तमा खास यहूदी खब मु? यहूदी जात तसी जीउर्बै चिनु ल्‍हैदिनाबिलेया च खास यहूदी आङीं।

29 बरु सैं न्‍होंर परमेश्वरजी चिनु लभिंबै म्‍ही, चन् क्‍ह्रोंसेन्‍बै यहूदी ग, अथवा परमेश्वरए म्‍ही ग। चु सैं न्‍होंर चिनु लबै के धर्मनियमजी लला आखाँ, बरु चु परमेश्वरए आत्‍मा-सैंए के ग। छाबै म्‍हीजी म्‍हीमैंउँइले आङीं तर परमेश्वरउँइले स्‍याबासी योंम्।

3

छ तस्‍याँ यहूदी तसी अरू जात भन्‍दा तो फायदा तई दि? फेरि यहूदी चिनु क्‍याँब्‍नेन् तो केर त्‍हुम्?

2 ल्‍हे किसिमले केर त्‍हुम्! परमेश्वरजी तान भन्‍दा ओसों यहूदीमैंलाईन खिए पवित्र वचन म्‍हाँदिबर सुम्‍पिदिई।

3 क्‍ह्रोंसेन् कोई यहूदीजी च पवित्र वचन आम्‍हाँदिसी विश्वास आला, तर चमैंजी विश्वास आललेया परमेश्वर विश्वासी मु।

4 तान म्‍ही स्‍युर्गु तनाबिलेया परमेश्वर सत्‍य मु, स्‍युर आत्‍ये। धर्मशास्‍त्रजी परमेश्वरए बारेर छाई या बिमु:

“क्‍ही सत्‍य मु बिबा क्‍हीजी पोंबै वचनजी प्रमाण उँइँल् त्‍हुब्‍मु।

फेरि क्‍हीलाई दोषी ठहर्दिबै बेलारी क्‍हीई ट्होल् त्‍हुब्‍मु।”

छाबन् प्‍ह्रीइमु।

5-8 कोई म्‍हीजगजी छाबै विचार लइमु: “ङिजी आछ्याँबै केजौ लब्‍जी परमेश्वरए छ्याँबै के प्रष्‍टले उँइँम् बिस्‍याँ खिजी ङिलाई झन् तले दण्‍ड पिंम्?” छाबन् म्‍हैंम्। फेरि कोई म्‍हीजगजी, “ङजी स्‍युर त्‍येसी परमेश्वरए सत्‍य झन् थेबा उँइँस्‍याँ ङलाई तले आछ्याँब ठहर्दिम्? बरु म्‍हीजगजी परमेश्वरए छ्याँबै बानी छेन्‍ले म्रोंरिगे बिसी ङ्ह्योजी झन् आछ्याँबै के लले,” बिसी विचार लम्। तर छाबै विचार म्‍हीजगए ताँ ग। चमैंजी “धर्म तरिगे बिसी अधर्म लले” बिल् खाँम्! (“छाबै ताँ बिम्” बिसी कोई कोई म्‍हीजी झन् ङ पावललाईन दोष ल्‍हैदिम्। छाबै दोष ल्‍हैदिबै म्‍हीलाई परमेश्वरजी ठीक सजाय लब्‍मु।) छाबै विचार चाहिं कत्ति म्‍हैंब आता। तान आछ्याँबै के लब्‍मैंलाई परमेश्वरजी सजाय आपिंइबिस्‍याँ खिजी ठीक न्‍याय आलमला। झाइले परमेश्वरजी ठीक न्‍याय आलइबिस्‍याँ खिजी संसारर्बै म्‍हीजौलाई न्‍याय लला आखाँमला। क्‍ह्रोंसेन परमेश्वरजी न्‍याय लम्, झाइले आछ्याँबै के लब्‍मैंलाई सजाय पिंम्।

तान म्‍ही दोषी मु

9 छ तस्‍याँ तो, अरूमैं भन्‍दा ङि यहूदीमैंलाई म्रोंसी परमेश्वर सैं तोंम्‍मा? कत्ति आङीं। परमेश्वरजी तानलाई बराबर ठहर्दिम्। ङजी भरखर्न बिल् खाँइमु, यहूदी नेरो अरूमैं, तान म्‍हीजग आछ्याँबै केए जाल न्‍होंर तम्।

10 छाबै ताँ धर्मशास्‍त्ररै या प्‍ह्रीइमु:

“परमेश्वरए उँइँरी खब म्‍हीई या ठीक आरे, अंहं घ्रिई आरे।

11 परमेश्वरए बारेर्बै ताँ क्‍होबै म्‍ही खबै आरे,

फेरि खबज्‍यै परमेश्वरए खोजी आला।

12 जम्‍मन्‍न छ्याँबै घ्‍याँ प्‍यीवाइमु,

झाइले तान म्‍ही केर आत्‍हुब् तइमु।

भलो लब्‍मैं खबै आरे, अंहं घ्रिई आरे।

13 चमैंए बोली छगोंर्बै सिनुए थाँ दों तब् मु।

सुँउँइले आछ्याँबै स्‍युर त्‍येम्,

चमैंए वचन प्‍हुरीए विष दों तम्।

14 चमैंजी खोंयोंई गाली ने सराप त्‍येम्,

15 चमैंजी सैं नल् लम्, झाइले सैबै दाउ ङ्ह्योम्।

16 फेरि म्‍हीजगलाई नाश लवाम्, दुःख पिंम्।

17 चमैंजी शान्‍तिए घ्‍याँ ङो आसेइमु।

18 झाइले परमेश्वरए डर आम्‍हाँदिइमु।”

बिसी छाबन् प्‍ह्रीइमु।

19 छ तसी चु ताँ खेसी ङि यहूदीमैं या परमेश्वरजी पिंबै सजाय नोल् त्‍हुम् बिबा थाहा सेल् खाँम्, तलेबिस्‍याँ च नियमजग ङिए लागिर प्‍ह्रीथेंल् भिंला। छ तसी तान संसारर्बै म्‍हीमैं परमेश्वरए उँइँर न्‍याय लबर रामा खबज्‍यै या तोई पोंबै घ्‍याँ आरे।

20 परमेश्वरए उँइँरी ठीक ठहर्दिबै लागिर खबज्‍यै या मोशाजी प्‍ह्रीबै धर्मनियम पूराले म्‍हाँदिल आखाँ, अथवा खबज्‍यै या पूराले धर्म लला आखाँ। बरु च धर्मनियमउँइले म्‍हीजगजी खेमैंजी लबै आछ्याँबै केए बारेर थाहा योंम्।

परमेश्वरजी म्‍हीलाई ठीक ठहर्दिबै तरीका

21-22 तर तिंइजोरो परमेश्वरजी म्‍हीलाई ठीक ठहर्दिबै घ्‍याँ उँइँभिंइमु। च घ्‍याँ धर्म लसी आङीं, तर म्‍हीजगजी ईशुए फिरी विश्वास लब्‍जीन् परमेश्वरजी चमैंलाई खिए उँइँरी ठीक ठहर्दिम्। चु ताँ मोशाजी प्‍ह्रीबै धर्मनियमजी नेरो परमेश्वरए ताँ बिभिंब्‍मैंजी ओसोंन सेभिंइमु। छले परमेश्वरजी ईशु ख्रीष्‍टए फिरी विश्वास लब्‍मैं तानलाईन ठीक ठहर्दिम्, तलेबिस्‍याँ खिजी यहूदी नेरो अरू जाति बिसी आछुटिदि,

23 तर तान म्‍हीजी आछ्याँबै के लइमु। छ तसी परमेश्वरल् दों तबै बानी बेहोर तान म्‍ही तला आखाँ, ह्रेंगो तह्याई।

24 तर परमेश्वरजी दयामाया लसी ईशु ख्रीष्‍टउँइले तान म्‍हीलाई सित्तिर्न ठीक ठहर्दिभिंइमु। तलेबिस्‍याँ ख्रीष्‍ट ईशुजी ह्रोंसन् आछ्याँबै के लब्‍मैंए लागिर सजाय नोसी म्‍हीलाई आछ्याँबै इच्‍छाए अधीनउँइले छुटिदिभिंइमु।

25 परमेश्वरजी ख्रीष्‍ट ईशुलाई ङ्ह्योए आछ्याँबै केए लागिरी वलिदान तबर खटिदिभिंई। ईशुए फिर विश्वास लबै म्‍हीए आछ्याँबै के मेटिदिभिंबै घ्‍याँ ईशु तरिगे बिसी खटिदिभिंई। छले परमेश्वरजी म्‍हीजगलाई खिए उँइँरी ठीक ठहर्दिबै तरीका उँइँभिंई। ईशु ख्रीष्‍ट यूब् भन्‍दा ओसोंन परमेश्वरजी रिस थाम्‍दिसी म्‍हीजगलाई आछ्याँबै केए सजाय आपिंला।

26 तर खिजी त्‍हेरो चु बेलारी म्‍हीलाई ठीक ठहर्दिबै तरीका लभिंसी म्‍हीजगए आछ्याँबै के स्‍योवाल् खाँम्। झाइले चमैंलाई दोष आरेबा ठहर्दिल् खाँम्। छले ईशुए फिरी विश्वास लब्‍मैं तानलाई परमेश्वरजी ठीक ठहर्दिमु, फेरि खिजी ठीक न्‍याय लई बिसी उँइँम्।

27 छ बिस्‍याँ ङ्ह्यो तोए लागिर प्‍हैंल् खाँम? प्‍हैंबै कारण तोई आरे। ङ्ह्योजी धर्मनियम अनुसार लसी परमेश्वरए उँइँर ठीक ठहर्दिस्‍याँ प्‍हैंलेन् खाँमला, तर ईशु ख्रीष्‍टए फिर विश्वास लसी मात्रे ठीक ठहर्दिसेरो प्‍हैंबै कारण तोई आरे।

28 तलेबिस्‍याँ ङिजी पक्‍काले बिम्: धर्म लसी आङीं, तर ईशु ख्रीष्‍टए फिरी विश्वास लसी मात्रेन् परमेश्वरए उँइँरी म्‍ही ठीक ठहर्दिम्।

29 फेरि परमेश्वर यहूदीमैंए लागिर्बै परमेश्वर मात्रे आङीं। तर परमेश्वर अरू जातिमैंए लागिर्बै परमेश्वर या ग।

30 परमेश्वर घ्रिन् मु। झाइले यहूदी मुलेया अरू जातिमैं मुलेया तान म्‍ही ईशु ख्रीष्‍टए फिरी विश्वास लसीन् मात्रे परमेश्वरए उँइँर ठीक ठहर्दिम्।

31 परमेश्वरए उँइँर विश्वास लसीन् मात्रे ठीक ठहर्दिलेया परमेश्वरए धर्मनियम चाहिं केर आत्‍हुब तई वा? आता। बरु ङ्ह्योजी धर्मनियम थेबन् ग बिम् [तलेबिस्‍याँ धर्मनियमए फल ङ्ह्योजी विश्वास लबउँइले योंम्, अथवा परमेश्वरए उँइँरी ठीक ठहर्दिम्]।

अब्राहामजी विश्वास लसी ठीक ठहर्दिब

4

ङि यहूदी जातर्बै खे अब्राहाम बिब मुला। च परमेश्वरए उँइँर खैले ठीक ठहर्दिई? चए बारेर विचार लले।

2 चजी तोई के लसी परमेश्वरए उँइँर ठीक ठहर्दिस्‍याँ चलाई प्‍हैंबै घ्‍याँ तमला। तर परमेश्वरए उँइँरी चला प्‍हैंबै ताँ तोई आरेला,

3 तलेबिस्‍याँ धर्मशास्‍त्ररी अब्राहामए बारेर छले प्‍ह्रीइमु:

“अब्राहामजी परमेश्वरए फिरी विश्वास लई।

चए विश्वासजी लमा परमेश्वरजी चलाई ठीक ठहर्दिई।”

छाबन् प्‍ह्रीई।

4 फेरि अर्को नमुना: के लब्‍मैंजी ज्‍याला योंम्। चए ज्‍याला छलेन् पिंबा आङीं, तर ह्रोंसैन कमदिबै सै या।

5 तर ङ्ह्योजी योंबै मुक्ति के लसी ज्‍याला योंबै सै आङीं, तर परमेश्वरजी सित्तिर्न पिंबै सै ग। छ तसी खबज्‍यै या परमेश्वरलाई विश्वास लइबिस्‍याँ चला दोष मुनाबिलेन् परमेश्वरजी माफ पिंसी निर्दोषी ठहर्दिल् खाँम्। छले परमेश्वरजी दोषी म्‍हीलाई धर्म लसी आङीं, तर विश्वास लसी सैं पिंबै घ्‍याँउँइले ठीक ठहर्दिम्।

6 फेरि ङिए स्‍योंम्‍बै म्रुँ दाऊदज्‍यै या तोई के आलल्‍ले परमेश्वरए उँइँर ठीक ठहर्दिबै म्‍ही ल्‍हे भाग्‍यमानी ग बिसी छले बिइमु:

7 “कति भाग्‍यमानी म्‍हीमैं!

तलेबिस्‍याँ चमैंए दोष परमेश्वरजी मेटिदिभिंइमु,

झाइले चमैंए आछ्याँबै केजग खिजी माफ पिंइमु,

8 कति भाग्‍यमानी म्‍हीमैं!

तलेबिस्‍याँ परमेश्वरजी चमैंए आछ्याँबै केए हिसाब आला,”

बिसी प्‍ह्रीई।

9 चु दाऊदजी बिबै भाग्‍यमानी चाहिं, चिनु लबै यहूदी म्‍हीमैंए लागिर मात्रे आङीं, तर चिनु आलब्‍मैंलाई या ग। तलेबिस्‍याँ धर्मशास्‍त्र अनुसार ङिजी ओसों बिला,

“अब्राहामजी परमेश्वरए फिर विश्वास लई।

चए विश्वासजी लमा परमेश्वरजी चलाई ठीक ठहर्दिई।”

10 फेरि परमेश्वरजी चलाई खोंयों ठीक ठहर्दिई? अब्राहामजी जीउर चिनु ल्‍हैदिबै चलन तबै लिउँइजी उ ओसोंन जा बिसी ङ्युइस्‍याँ च जीउर चिनु लब् भन्‍दा ओसोंन ग।

11 अब्राहामजी ओसोंन परमेश्वरए फिर विश्वास लई। फेरि परमेश्वरजी चलाई च बेलार्न ठीक ठहर्दिई। च लिउँइजी परमेश्वरजी चलाई ठीक ठहर्दिबै चिनु तरिगे बिसी जीउर क्‍याँसी चिनु लबै चलन लल् भिंई। जीउर चिनु लबै चलन ल्‍हैदिब् भन्‍दा ओसोंन ठीक ठहर्दिसेरो अब्राहाम जीउर्बै चिनु आल्‍हौदिब्‍मैंए धार्मिक खे तई। कारण जीउर चिनु आरेलेया म्‍हीजी विश्वास लसीन् परमेश्वरए उँइँर ठीक ठहर्दिम्।

12 जीउर चिनु आलब् भन्‍दा ओसोंन अब्राहामजी परमेश्वरए फिर विश्वास लई। छ तसी जीउर चिनु लबै यहूदीमैं या च दोंले विश्वास लइबिस्‍याँ चमैंए खे अब्राहामन् ग।

परमेश्वरए कबूल म्‍हीए विश्वासउँइले पूरा तम्

13 अब्राहामलाई संसारर्बै हकवाला बनिदिबर परमेश्वरजी निश्‍चय कबूल लई। अब्राहामजी धर्म लसी आङीं, तर परमेश्वरए फिर विश्वास लसी ठीक ठहर्दिसेरो परमेश्वरजी च नेरो चए सन्‍तानने चु कबूल लई।

14 धर्म लब्‍जगनेन् परमेश्वरजी कबूल लस्‍याँ म्‍हीए विश्वास फायदा आतमला। फेरि परमेश्वरए कबूल फाक्‍कर्न तमला।

15 धर्मनियम तो केर त्‍हुम् बिस्‍याँ, खाली ङ्ह्योजी नोल् त्‍हुबै सजाय थाहा योंम्। तर धर्मनियम आरेस्‍याँ धर्मनियम आम्‍हाँदिबै ताँ आखमला।

16 अब्राहामए तान सन्‍तानजी परमेश्वरए कबूल सित्तिर्न योंरिगे बिसी परमेश्वरजी खिए कबूल म्‍हीए विश्वासए घ्‍याँउँइले पिंई। च थेबै दयामाया धर्मनियम म्‍हाँदिबै सन्‍तानए लागिर मात्रे आङीं, तर अब्राहामजी दोंले विश्वास लब्‍मैंलाई या ग। कारण अब्राहाम ङ्ह्यो तानए धार्मिक खे ग।

17 धर्मशास्‍त्ररी परमेश्वरजी छाई या बिइमु,

“ङजी क्‍हीलाई ल्‍हे जातिए खे लइमु।”

छ तसी परमेश्वरए अधिकारउँइलेन् च अब्राहामलाई पिंबै कबूल पक्‍का तई। फेरि च परमेश्वरलाईन अब्राहामजी विश्वास लई। खिजी सिब्‍मैंलाई रिल् लभिंम्, फेरि म्‍हीउँइले तला आखाँबै सै मुलेया खिजी बिबै आज्ञाउँइले तल् लम्।

18 छलेन सन्‍तानए आशा आरेबै बेलारी अब्राहामजी विश्वास लसी आशा थेंई। च कारण अब्राहाम “ल्‍हे जातिए खे” तई। परमेश्वरजी अब्राहामने छ बिला:

“क्‍हीए सन्‍तान मुसारा दोंले ल्‍हे तब्‍मु,”

बिसी धर्मशास्‍त्ररी प्‍ह्रीइमु।

19 च बेलारी अब्राहाम प्‍ह्र वर्ष युबर होंला, तर चए सिबै बेला तलेया अझै विश्वास लई। फेरि चए म्रिं सारा माँब तनाबिलेया प्‍हसी फिला आखाँ बिबर अब्राहामजी कत्ति शङ्का आला।

20 चजी परमेश्वरजी लबै कबूलरी पक्‍काले विश्वास लसी शङ्का आला। झाइले विश्वास लबै भों योंसी परमेश्वरए प्रशंसा लई,

21 तलेबिस्‍याँ परमेश्वरजी लबै कबूल निश्‍चय पूरा तब्‍मु बिबा चलाई पक्‍का विश्वास मुला।

22 छले अब्राहामजी विश्वास लसी “परमेश्वरजी चलाई ठीक ठहर्दिई”।

23 चु “परमेश्वरजी चलाई ठीक ठहर्दिई” बिबै ताँ चए लागिर मात्रे प्‍ह्रीब आङीं,

24 तर ङ्ह्योए लागिरै या प्‍ह्रीब् ग, तलेबिस्‍याँ ङ्ह्योजी ङ्ह्योए प्रभु ईशुलाई सिसी रिल् लभिंबै परमेश्वरलाई विश्वास लइमु। च विश्वासजी लमा ङ्ह्योलाई या “परमेश्वरजी ठीक ठहर्दिब्‍मु”।

25 ईशु ङ्ह्योए आछ्याँबै केए लागिर वलिदान तसी सिई, फेरि ङ्ह्योलाई ठीक ठहर्दिबै लागिर परमेश्वरजी ईशुलाई रिल् लभिंई।

परमेश्वरए उँइँरी ठीक ठहर्दिसी तो तम्

5

ङ्ह्योजी विश्वास लसीन् परमेश्वरए उँइँरी ठीक ठहर्दिसेरो ङ्ह्योए प्रभु ईशु ख्रीष्‍टउँइले ङ्ह्योलाई परमेश्वरने बालु मेल-मिलाप थेंभिंईमु।

2 ङ्ह्योजी खिलाई विश्वास लसेरो परमेश्वरजी ङ्ह्योलाई खिए दयामाया योंबै बेलार भभिंइमु। फेरि च दयामाया योंबै बेलार छ थोमा ङ्ह्योजी खि दोंन् तबै बानी बेहोर योंम् बिसी निश्‍चय आशा थेंसी सैं तोंम्।

3 च्‍हग मात्रे आङीं, दुःख तलेया ङ्ह्यो सैं तोंम्, तलेबिस्‍याँ दुःख पर्दिस्‍याँ ङ्ह्योजी दुःख सैदिबै शक्ति योंम्।

4 झाइले दुःख सैदिबै शक्तिजी ङ्ह्योए विश्वास पक्‍का मुना बिसी प्रमाण लभिंम्। फेरि च प्रमाण तसेरो प्‍हना लिउँइजी तो तनाबिलेया ङ्ह्यो सैं भोंल्‍ले निश्‍चय आशा थेंल् योंम्।

5 ङ्ह्यो च आशारी निराश आता, तलेबिस्‍याँ परमेश्वरजी खिए पवित्र आत्‍मा-सैं ङ्ह्योलाई पिंइमु, झाइले च पवित्र आत्‍मा-सैंजी परमेश्वरजी ङ्ह्योलाई ल्‍हे माया लइमु बिसी ङ्ह्योए सैं न्‍होंर प्रष्‍टले थाहा पिंम्।

6 छलेन खिए मायाजी लमा ङ्ह्योजी मुक्ति योंबर तोई लला आखाँबै बेलारी ख्रीष्‍ट खिन् ठीक ट्यामरी युसी ङ्ह्यो आछ्याँबै के लब्‍मैंए लागिरी सिई।

7 धर्म लबै म्‍हीए लागिर खबै या बेले थेबै गाह्रोले सिलाई, झाइले उत्तिल्‍ले स्‍वाबै म्‍हीए लागिर कोईजी सिबै भों ललाई। [तर आछ्याँबै के लबै म्‍हीमैंए लागिर खबै या खोंयोंई आसि।]

8 दिलेया परमेश्वरजी खिए माया ङ्ह्योलाई छले उँइँइमु, ङ्ह्योजी आछ्याँबै के लब्‍मैं मुलेन् ङ्ह्योए लागिर ईशु ख्रीष्‍ट सिभिंई!

9 झाइले ईशु ङ्ह्योए आछ्याँबै केए लागिर वलिदान तसी ङ्ह्यो परमेश्वरए उँइँरी ठीक ठहर्दिइमु। छ तसेरो झन् परमेश्वरजी आछ्याँबै केए फिर रिस ललेया ईशुजी ङ्ह्योलाई च रिसउँइले जुगुदिभिंब्‍मु।

10 फेरि ङ्ह्यो परमेश्वरए शत्रु तबै बेलारी खिए च्‍ह ख्रीष्‍ट ईशुए सिबउँइले परमेश्वरजी ङ्ह्योलाई खिए दोस्‍ती लभिंई। छले परमेश्वरजी ङ्ह्योलाई दोस्‍ती लभिंसेरो ख्रीष्‍ट ङ्ह्योने बास लसी झन् थेबै आशीष पिंब्‍मु।

11 च्‍हग मात्रे आङीं, ईशु ख्रीष्‍टजी लमा परमेश्वरजी ङ्ह्योलाई बेले थेबै आनन्‍दजी प्‍लेंल् लभिंइमु। कारण ईशु ख्रीष्‍टजी ङ्ह्योलाई तोगो परमेश्वरने प्रि मिलाप लसी खिए दोस्‍ती लभिंई।

आदम बिबै म्‍हीउँइले म्‍हीजौ सिम्, ईशु ख्रीष्‍टउँइले खोंयोंई आखाँबै जीवन योंम्

12 पहिलेबै सृष्‍टि लबै म्‍ही आदमजी परमेश्वरजी बिब् आङेंसी संसारर आछ्याँबै केए मूल फुटिदिई, झाइले चए आछ्याँबै केजी लमा च सिल् त्‍हुई। फेरि च तरीकाले तान म्‍ही सिल् त्‍हुब् तई, तलेबिस्‍याँ तान म्‍हीजी आछ्याँबै के लई।

13 धर्मनियम पिंब् भन्‍दा पहिले संसाररी म्‍हीजगजी आछ्याँबै के लमला, तर धर्मनियम आरेसेरो आछ्याँबै केला तोई हिसाबै आता।

14 तर धर्मनियम आयोंनाबिलेया आदमए पालो सेरो धर्मनियम प्‍ह्रीबै मोशाए पालो सम्‍म तान म्‍हीजग सिल् त्‍हुई। चमैंजी आदमजी दोंले परमेश्वरजी बिबै हुकुम आम्‍हाँदिबै आछ्याँबै केम् तानन्‍न आला, दिलेया चमैं सिल् त्‍हुई।

आदमजी लबै केए फल तान म्‍हीजी योंब् दोंले ईशु ख्रीष्‍टजी लबै केए फलै या तानन्‍न योंम्। छले आदम ईशु ख्रीष्‍टए नमुना तई।

15 तर चु नमुना घ्रिन् आङीं: परमेश्वरजी छलेन् पिंबै दान नेरो आदमजी लबै आछ्याँबै केरी बेले फरक मु। तलेबिस्‍याँ आदम बिबै म्‍ही घ्रिई लबै आछ्याँबै केउँइले ल्‍हे म्‍ही सिई, तर परमेश्वरए दयामाया झन् थेबा तई। ईशु ख्रीष्‍ट बिबै म्‍ही घ्रिए दयामायाउँइले परमेश्वरजी ल्‍हे म्‍हीलाई सित्तिर्न रक्षा लइमु।

16 फेरि चु छलेन् पिंबै दानए फल आदमजी लबै आछ्याँबै केए फल दों तबा आङीं। आदमजी आछ्याँबै के घ्रि लमा म्‍हीजग दोषी ठहर्दिसी चमैंजी सजाय योंई। तर म्‍हीजौजी आछ्याँबै के ल्‍हे लनाबिलेया परमेश्वरजी खिए थेबै दयामाया छलेन् पिंसी म्‍हीजौलाई ठीक ठहर्दिइमु।

17 म्‍ही घ्रिजी लमा चए आछ्याँबै केउँइले तान म्‍हीए फिर कालजी राज लई। तर ईशु ख्रीष्‍टजी लमा झन् थेबै फल योंइमु, तलेबिस्‍याँ खब म्‍हीमैं परमेश्वरए थेबै दयामायाउँइले छलेन् खिए उँइँरी ठीक ठहर्दिइमु, चमैं तान ईशु ख्रीष्‍टने टिसी जीवन भरि राज लब्‍मु।

18 खैले च आछ्याँबै के घ्रिजी तान म्‍हीलाई दोषी ठहर्दिसी सिल् त्‍हुई, छलेन धार्मिक के घ्रिजी तान म्‍ही परमेश्वरए उँइँर ठीक ठहर्दिसी खोंयोंई आखाँबै जीवन योंब् तई।

19 खैले आदम घ्रिजी परमेश्वरए वचन आङेंसी ल्‍हे म्‍ही आछ्याँबै के लब्‍मैं तई, छलेन ईशु ख्रीष्‍ट घ्रिजी परमेश्वरजी बिब् ङेंसी ल्‍हे म्‍ही परमेश्वरए उँइँरी ठीक ठहर्दिल् योंब्‍मु।

20 म्‍हीजौजी खेमैंई लबै आछ्याँबै के बडिरिगे बिसी परमेश्वरजी धर्मनियम पिंई। तर खैले आछ्याँबै के बडिई छलेन परमेश्वरए दयामाया झन् ल्‍हे बडिई।

21 छ तसी खैले आछ्याँबै केजी म्‍हीमैंए फिर ओसों राज लई, छलेन परमेश्वरए दयामायाजी राज लसेन्‍मु। तलेबिस्‍याँ ङ्ह्योए आछ्याँबै केउँइले ङ्ह्यो सिल् त्‍हुमला, तर परमेश्वरए दयामायाउँइले ङ्ह्योलाई खिए उँइँरी ठीक ठहर्दिसी ङ्ह्योए प्रभु ईशु ख्रीष्‍टजी ङ्ह्योलाई खोंयोंई आखाँबै जीवन पिंसेन्‍मु।

आछ्याँबै के लबा प्‍यीसी ङ्ह्यो ईशुने रिइमु

6

आछ्याँबै के बडिसी परमेश्वरए दयामाया या झन् बडिम् बिस्‍याँ ङ्ह्योजी तो बिले? परमेश्वरए दयामाया ल्‍हे योंबै लागिरी ङ्ह्यो झन् आछ्याँबै के ल्‍हे लले बिब् वा?

2 आङीं, छ लबा आता। आछ्याँबै के लबै लागिर ङ्ह्यो सिल् खाँई। छ तसी ङ्ह्यो अझै आछ्याँबै के लसेन् टिबा आता।

3 क्‍हेमैंजी जीउ क्‍युर प्‍लुँब, अथवा बप्‍तिस्‍मा किंबै मतलब म्‍लिह्याई वा? ङ्ह्यो ईशु ख्रीष्‍टए मिंर बप्‍तिस्‍मा किंमा प्रभुने बालुन् सिब् ग बिबा क्‍हेमैंलाईन थाहा मुल् त्‍हुम्।

4 छ तसी ङ्ह्यो बप्‍तिस्‍मा किंमा प्रभुने बालुन् सिसी प्‍हाई। कारण तो जा बिस्‍याँ फेरि थेबै शक्ति मुबै परमेश्वर आबाजी ईशु ख्रीष्‍टलाई सिबउँइले रिल् लभिंब् दोंले ङ्ह्योलाई या नयाँ जीवन थोरिगे।

5 ङ्ह्यो ईशु सिब् दोंले सिमा ङ्ह्यो ईशुनेन् घ्रिन् तई। च दोंलेन ईशुनेन् फेरि रिब् दोंले ङ्ह्यो नयाँ जीवन योंसी खिनेन् घ्रिन् तब्‍मु।

6 ङ्ह्योए आछ्याँबै इच्‍छाए शक्ति नाश तरिगे बिसी परमेश्वरजी ङ्ह्योए पुरानो जीवन ईशु ख्रीष्‍टने बालु क्रूसर टाँइदिवाइमु बिबा ङ्ह्योलाई थाहा मु। छ तसी ङ्ह्यो त्‍हेरो आछ्याँबै इच्‍छाए कैदी आता,

7 तलेबिस्‍याँ सिह्याल् खाँबै म्‍ही आछ्याँबै इच्‍छाए कैदीउँइले छुटिदिइमु।

8 फेरि ङ्ह्यो ख्रीष्‍टने बालु सिई बिस्‍याँ ख्रीष्‍टने बालुन् रिम् बिसी ङ्ह्योजी विश्वास लम्,

9 तलेबिस्‍याँ ख्रीष्‍ट सिसेया फेरि रिइमु, झाइले खि खोंयोंई आसि, फेरि त्‍हेरो खिए फिर कालला तोई हक आरे बिसी ङ्ह्योलाई थाहा मु।

10 ख्रीष्‍ट तिब्‍ले सिसी आछ्याँबै इच्‍छाए शक्ति नाश तई, झाइले तोगो रिसी परमेश्वरनेन् टिरिइमु।

11 च दोंलेन् क्‍हेमैंज्‍यै या आछ्याँबै इच्‍छाए शक्ति नाश लबर सिसी ख्रीष्‍टने घ्रिन् तसी परमेश्वरनेन् सोरिब् म्‍हैंल् त्‍हुम्।

12 छ तसी ह्रोंसए आछ्याँबै के लबै इच्‍छा पूरा आतरिगे बिसी क्‍हेमैंए सिल् त्‍हुबै जीउजी आछ्याँबै के लबा आता।

13 फेरि ह्रोंसए तोइँ जीउर्बै भाग आछ्याँबै के लबर आसुम्‍पिदिद्। बरु सिबउँइले रिखबै म्‍ही दोंले छ्याँबै के लबै लागिर तान जीउ परमेश्वरलाई सुम्‍पिदिवाद्।

14 त्‍हेरो क्‍हेमैंजी आछ्याँबै के लबै इच्‍छा पूरा लबा आता, तलेबिस्‍याँ क्‍हेमैं धर्मनियमए व्‍यवस्‍थाए अधीनर आङीं, तर परमेश्वरए दयामायाए व्‍यवस्‍था न्‍होंर टिइमु।

मालिक नेरो केब-नोकरए नमुना

15 छ तसी तो बिले? धर्मनियमए व्‍यवस्‍थाए अधीनर आरे, बरु दयामायाए व्‍यवस्‍था न्‍होंर मुना बिसी आछ्याँबै के लले बिब् वा? आङीं, छले कत्ति आता।

16 ह्रोंसए मालिक ह्रोंसैन चुन्‍दिल् खाँम् बिबा क्‍हेमैंलाईन थाहा मु। झाइले ह्रोंसजी खब मालिकलाई सुम्‍पिदिवामु चए केब-नोकर तसी चई बिबा ङेंल् त्‍हुम्। आछ्याँबै इच्‍छालाई मालिक लइबिस्‍याँ चए हुकुम ङेंसी सिल् त्‍हुम्। तर परमेश्वरलाई मालिक लस्‍याँ खिई बिबा ङेंसी क्‍हेमैंलाई ठीक ठहर्दिम्।

17-18 क्‍हेमैं ओसों आछ्याँबै इच्‍छाए केब-नोकर मुला, तर च लिउँइजी क्‍हेमैंए पूरा सैंजी परमेश्वरउँइले योंबै शिक्षा ङेंई। क्‍हेमैंलाई आछ्याँबै इच्‍छाए कैदउँइले छुटिदिभिंसी क्‍हेमैं छ्याँबै के लबरी परमेश्वरए केब-नोकर तइमु। छ तसी परमेश्वरलाई धन्‍यवाद तरिगे।

19 क्‍हेमैंलाई चु ताँ क्‍होबर गाह्रो मु। च कारण क्‍हेमैंजी क्‍होरिगे बिसी मालिक नेरो केब-नोकरए नमुनाले ङजी बिसेन्‍मु। पहिले आछ्याँबै पाप नेरो फोहोरी के लबरी क्‍हेमैंजी आछ्याँबै इच्‍छालाई मालिक लसी तान जीउ सुम्‍पिदिवाला। त्‍हेरो परमेश्वरलाई मालिक लसी खिए छ्याँबै के लबै लागिर पूरा जीउ खिलाई सुम्‍पिदिद्।

20 क्‍हेमैं आछ्याँबै इच्‍छाए केब-नोकर तमा परमेश्वरए उँइँरी ठीक तबै केला तोई वास्‍ता आलला।

21 च बेलार लबै के म्‍हैंसी क्‍हेमैं तिंइजोरो पिम्। फेरि च आछ्याँबै के लसी क्‍हेमैंलाई तो फल योंई? च तान आछ्याँबै केए फल सिबन् ग।

22 तर तियाँ क्‍हेमैं आछ्याँबै इच्‍छाए कैदउँइले छुटिदिभिंसेरो परमेश्वरए केब-नोकर तइमु। चुए फल चाहिं पूरा जीउ परमेश्वरलाई सुम्‍पिदिवासी खोंयोंई आखाँबै जीवन योंम्।

23 आछ्याँबै इच्‍छाजी ह्रोंसए केब-नोकरलाई सिबै ज्‍याला पिंम्। तर परमेश्वरजी सित्तिर्न पिंबै दान चाहिं ङ्ह्योए प्रभु ईशु ख्रीष्‍टने बालुन् तसी खोंयोंई आखाँबै जीवन योंब् ग।

विवाह लबै नियमउँइले नमुना

7

ओ भाइ-बहिनीमैं, चु ताँ ङजी क्‍हेमैं नियम ह्रब्‍मैंलाई बिमु: आसिन सम्‍म मात्रे म्‍हीए फिरी नियम ल्‍हौदिम्। चु ताँ क्‍हेमैंलाई थाहान् मु।

2 नमुना घ्रि बिले, विवाह लबै चमिंरीला ह्रोंसए फ सोन् सम्‍म नियम अनुसार चए फल्‍लाँ तम्। तर फ सिह्यास्‍याँ च चमिंरी च नियमउँइले मुक्त तई।

3 छ तसी ह्रोंसए फ मुना मुन् अर्कोने बालु ह्याइबिस्‍याँ चजी आछ्याँबै जारी के लब्‍मु। तर फ सिह्याइबिस्‍याँ च नियम आल्‍हौदि, झाइले अर्कोने बालु विवाह ललेया चलाई आछ्याँबै केए दोष आल्‍हैदि।

4 ओ ङए भाइ-बहिनीमैं, क्‍हेमैं या च दोंन् तई। धर्म नियम न्‍होंर टिमा च नियमनेन् विवाह लब् दों तई, तर ङ्ह्यो ख्रीष्‍टए जीउने घ्रिन् तसी तोगो सिल् खाँब् दों तसेरो ङ्ह्योलाई धर्मनियम आल्‍हौदि। झाइले अरूने विवाह ललेन तब् दोंले ख्रीष्‍टने क्‍ह्रील् खाँम्। ङ्ह्यो परमेश्वरए इच्‍छा पूरा लल् खाँरिगे बिसी ईशु ङ्ह्योए फ दोंन् तब् ग। चलाई परमेश्वरजी रिल लभिंई।

5 ङ्ह्यो पहिले पुरानो सुवासए इच्‍छा अनुसार प्‍ह्रला। च बेलारी धर्मनियमजी ङ्ह्योए इच्‍छालाई जाग्‍दिवासी आछ्याँबै के बडिवामला, झाइले ङ्ह्योजी काल खबै के लमला।

6 तर तोगो ङ्ह्यो ख्रीष्‍टने बालु सिसी च धर्मनियमए कैदउँइले छुट्कारा तइमु। छ तसी ङ्ह्यो धर्मनियमजी बिब् अनुसारबै पुरानो तरीकाले आङीं, तर परमेश्वरए आत्‍मा-सैंजी लुभिंबै नयाँ तरीका अनुसार सेवा लम्।

धर्मनियमजी आछ्याँबै के बडिल् लवाब

7 छ तस्‍याँ ङ्ह्यो तो बिले? धर्मनियमन् दोषी मु वा? खनि ङींब, आङीं। धर्मनियम आरेस्‍याँ ङजी आछ्याँबै के तो मु बिसी थाहा आसेमला। छलेन धर्मनियमजी “लोभ आलद्” आबिस्‍याँ ङजी लोभ लबै बारेर ङलाई थाहा आतमला।

8 च नियमजी “लोभ आलद्” बिसी ङए आछ्याँबै इच्‍छाजी मौका छोप्‍दिसी ङए सैं न्‍होंर तान किसिमबै लोभ म्‍हैंमला। तर धर्मनियम आरेबै बेलारी छाबै आछ्याँबै इच्‍छाला शक्ति आरेला।

9 ङलाई धर्मनियमजी बिबै ताँ थाहा आरेमा ङ सोगों मुला, तर धर्मनियमए ताँ थाहा योंसी ङजी आछ्याँबै के ङो सेमा आछ्याँबै इच्‍छा भोंब तई।

10 छ तमा ङ सिल् त्‍हुम् बिबा थाहा सेसी ङ सिब् दों तई। झाइले जीवन पिंल् त्‍हुबै धर्मनियमजी ङलाई सैवाई,

11 तलेबिस्‍याँ धर्मनियमए ताँ थाहा योंमा ङए आछ्याँबै इच्‍छाजी मौका छोप्‍दिसी ङलाई छकदिई। छले ङए आछ्याँबै इच्‍छाजी धर्मनियमउँइले ङलाई सैवाई।

12 धर्मनियम चाहिं परमेश्वरउँइले खम्, अथवा चई बिबै हुकुमजग या परमेश्वरउँइले खसी ठीक ताँ लुभिंम्, फेरि म्‍हीजगए फायदाए लागिर चल्‍दिम्।

13 छ तमा छाबै छ्याँबै नियमजी ङलाईन सैवाई बिब् तम्‍मा? आता। बरु ङए आछ्याँबै इच्‍छाजी ङलाई सैवाब् ग। छ्याँबै हतियार छेसी ङए इच्‍छाजी ह्रोंसए आछ्याँबै रूप उँइँबरी ङलाई सैवाई। छले धर्मनियमजी आज्ञा ल्‍हैदिमा ङए इच्‍छा कत्ति आछ्याँब् मु बिसी ङलाई प्रष्‍टले उँइँम्।

म्‍हीए बानी-सुबास ङ्हीं

14 धर्मनियम परमेश्वरजी पिंबै छ्याँबै सै ग बिसी ङ्ह्योलाई थाहा मु, तर ङ म्‍ही तसी ठीक आरे, ङ कैदी दोंले ङ आछ्याँबै इच्‍छाए अधीनर मु।

15 ङजी लबै के तले लब्‍ङें चु ताँ ङलाईन थाहा आरे, तलेबिस्‍याँ ङजी लला ङ्हाँबै छ्याँबै के आला, बरु आखोबै छेर्बै के लवाम्।

16 छले ङजी लला आङ्हाँबै के लसी चलाई आछ्याँब् ठहर्दिमा ङजी धर्मनियमलाई ठीक मु बिसी मन्‍जूर लम्।

17 छ तसी ङजी लबै आछ्याँबै के ङई लबा आङीं, चुम् ङ न्‍होंर्बै आछ्याँबै बानीजी लब् ग।

18 छ्याँबै के लबै शक्ति ङने आरे, अथवा ङए पुरानो बानी-सुबास आछ्याँब् मु। तलेबिस्‍याँ छ्याँबै के लबै इच्‍छा ङए सैंर मुनाबिलेया ङजी च के लला आखाँ।

19 ङजी लला ङ्हाँबै छ्याँबै के आला, बरु ङ लला आङ्हाँबै आछ्याँबै खराबी के चाहिं लवाम्।

20 ङजी खुशी अनुसार आङींल्‍ले ङई च के लम् बिस्‍याँ च के लबा ङ आङीं, बरु ङए सैं न्‍होंर टिबै आछ्याँबै इच्‍छाजी लब् ग।

21 छ बिसी ङ्ह्यो तो बिले? छ्याँबै के लब् म्‍हैमा म्‍हैमै या ङजी आछ्याँबै के मात्रे लम्। छ तबा म्‍हीए बानी-सुबास ग।

22 ङए बानी घ्रिजी परमेश्वरए नियम म्‍हाँदिबै इच्‍छा लम्,

23 तर ङ अर्को बानीजी ङए सैंई खोबै इच्‍छाए विरोध लम्। च विरोध लबै इच्‍छाजी ङलाई आछ्याँबै इच्‍छाए कैदर थुन्‍दिम्। फेरि च आछ्याँबै इच्‍छाजी लमा ङजी आछ्याँबै के लवाम्।

24 ओहो, ङ खैबै अभागी म्‍ही। ङ न्‍होंर्बै आछ्याँबै इच्‍छा नेरो कालए कैदउँइले खबजी ङलाई रक्षा लल् खाँम्?

25 तर परमेश्वरलाई धन्‍यवाद तरिगे, तलेबिस्‍याँ ङ्ह्योए प्रभु ईशु ख्रीष्‍टजीन् ङ्ह्योलाई छुट्कारा पिंइमु।

छ तमा ङए हालत छाबन् ग। ङम् ह्रोंसए सैंजी मात्रे परमेश्वरए नियम म्‍हाँदिल् खाँमु, तर ङने मुबै बानीजी कैदीजी दोंले आछ्याँबै इच्‍छाए सेवा लवाम्।

परमेश्वरए आत्‍मा-सैंए लिली प्‍ह्रब

8

परमेश्वरजी ख्रीष्‍टने घ्रिन् तब्‍मैंलाई त्‍हेरो तोई दोषी आठहर्दि,

2 तलेबिस्‍याँ परमेश्वरए आत्‍मा-सैंए शक्तिजी ङ्ह्योलाई ईशु ख्रीष्‍टने घ्रिन् लवासी नयाँ जीवन पिंसी आछ्याँबै के नेरो कालउँइले छुट्कारा पिंइमु।

3 खिए च्‍ह ईशुजी म्‍हीए कमजोरी आछ्याँबै बानी मुबै रूप किंई। झाइले म्‍हीए आछ्याँबै इच्‍छाए शक्तिलाई ट्होरिगे बिसी ईशुलाई वलिदान तबर चु संसारर परमेश्वरजी कुल्‍भिंई। फेरि वलिदान तसी ङ्ह्योए आछ्याँबै इच्‍छाए शक्तिलाई खाँवाई। छलेन धर्मनियमजी लला आखाँबै के परमेश्वरजी खिईन लई।

4 छ तमा ङ्ह्योए पुरानो बानीजी बिब ङेंसी आङीं, बरु परमेश्वरए पवित्र आत्‍मा-सैंजी बिब ङेंसी, अथवा धर्मनियम म्‍हाँदिसी, योंल् त्‍हुबै फल ङ्ह्योजी पूरा योंल् खाँम्, ङ्ह्यो परमेश्वरए उँइँर ठीक ठहर्दिम्।

5-6 छ थोबै तरीका ङ्हीं मु: घ्रि ह्रोंसए पुरानो बानीए अनुसार प्‍ह्रसी पुरानो बानीए इच्‍छारी सैं ल्‍हैदिम्, झाइले छले सैं ल्‍हैदिसी म्‍ही सिम्। अर्को चाहिं, परमेश्वरए आत्‍मा-सैंजी बिब् अनुसार प्‍ह्रसी खिए आत्‍मा-सैंए इच्‍छार्न सैं ल्‍हैदिम्, झाइले छले म्‍हीजी नयाँ जीवन नेरो शान्‍ति योंम्।

7 पुरानो बानीए लिली प्‍ह्रब्‍मैं परमेश्वरए विरोधी तम्, तलेबिस्‍याँ चमैंजी धर्मनियम आम्‍हाँदि, तलेबिस्‍याँ म्‍हाँदिला आखाँ।

8 पुरानो बानीए लिली प्‍ह्रब्‍मैंजी परमेश्वरलाई खुशी लला आखाँ।

9 तर परमेश्वरए आत्‍मा-सैं क्‍ह्रोंसेन्‍ले क्‍हेमैंने बास लस्‍याँ क्‍हेमैं पुरानो बानीए लिली आप्‍ह्रा, बरु च आत्‍मा-सैंए लिली प्‍ह्रम्। खबनेई या ईशु ख्रीष्‍टए आत्‍मा-सैं आरेस्‍याँ च म्‍ही ख्रीष्‍टला आता।

10 तर पुरानो बानी आछ्याँबै तसेरो क्‍हेमैंए जीउ सिलेया क्‍हेमैं न्‍होंर ईशु ख्रीष्‍ट बास लस्‍याँ क्‍हेमैं परमेश्वरए उँइँर ठीक ठहर्दिसेरो क्‍हेमैंए सैं सोम्।

11 चए फिरी या, ईशु सिसेया परमेश्वरजी खिलाई फेरि रिल् लभिंई। छ तसी परमेश्वरए आत्‍मा-सैंजी क्‍हेमैं न्‍होंरी बास लस्‍याँ ख्रीष्‍टलाई रिल् लभिंबै परमेश्वरजी क्‍हेमैंए सिल् त्‍हुबै जीउलाई या रिल् लभिंम्। खैले रिल् लभिंम् बिस्‍याँ क्‍हेमैं न्‍होंर्बै खिए आत्‍मा-सैंउँइले लम्।

12 छ तसी, ओ भाइ-बहिनीमैं, ङ्ह्योए आछ्याँबै बानीजी बिबा ङ्ह्योजी ङेंल आत्‍हु,

13 तलेबिस्‍याँ क्‍हेमैंजी ह्रोंसए आछ्याँबै बानीजी बिब ङेंस्‍याँ सिल् त्‍हुम्। तर परमेश्वरए आत्‍मा-सैंए शक्तिउँइले क्‍हेमैंजी ह्रोंसए पुरानो बानीए आछ्याँबै के प्‍यीवास्‍याँ क्‍हेमैं सैं सोब्‍मु।

14 परमेश्वरए आत्‍मा-सैंजी उँइँबै घ्‍याँर प्‍ह्रब्‍मैं परमेश्वरए च्‍ह-चमींमैं ग।

15 तलेबिस्‍याँ परमेश्वरजी क्‍हेमैंलाई पिंबै आत्‍मा-सैंजी क्‍हेमैंलाई केब-नोकर मालिकलाई म्रोंसी ङ्हींब् दों तबा आलभिं। बरु पवित्र आत्‍मा-सैंजी ङ्ह्योलाई परमेश्वरए प्‍हसीमैं लसी खिए शक्तिउँइले हरेकजी परमेश्वरलाई, “आबा, ओ ङए आबा,” बिसी पोंल् योंइमु।

16 परमेश्वरए आत्‍मा-सैं खिन् ङ्ह्योए सैं न्‍होंर टिसी ङ्ह्योजग परमेश्वरए प्‍हसी ग बिसी साक्षी पिंम्।

17 ङ्ह्यो परमेश्वरए प्‍हसीमैं तसेरो परमेश्वरजी खिए प्‍हसीमैंए लागिर साँदिथेंबै अंश योंब्‍मु। झाइले ङ्ह्यो ईशु ख्रीष्‍टने बालु तसी खिने ङ्ह्योजी अंश योंब्‍मु, तलेबिस्‍याँ ईशु ख्रीष्‍टजी दुःख नोब् दोंले ङ्ह्योजी छाबै दुःख नोस्‍याँ खिए थेबै मानरै या ङ्ह्योजी भाग योंब्‍मु।

लिउँइबै जुगरी योंबै सुख नेरो थेबै मान

18 चु जीवनरी ङ्ह्योजी सैदिबै दुःखजौ थेब् मुलेया लिउँइजी योंबै सुख नेरो थेबै मान झन् बेले थेब मु बिसी ङलाई निश्‍चय थाहा मु।

19 तान संसारर्बै सृष्‍टि तबै सैजी थेबै चाख म्‍हाँदिसी परमेश्वरजी ङ्ह्यो खिए प्‍हसीमैंलाई अंश पिंबै दिनए लागिर घ्‍याँ ङ्ह्योरिइमु।

20 तलेबिस्‍याँ बनिदिबै सृष्‍टि केर आत्‍हुब् तला, तर छ तबा ह्रोंसए इच्‍छाजी आङीं, तर परमेश्वरजीन् छ लला। दिलेया आशा मु:

21 सृष्‍टि तबै सै नाश तबै कैदउँइले तिगैं छुट्कारा योंसी परमेश्वरए प्‍हसीमैंजी दोंले थेबै मान तबै छुट्काराए भाग योंब्‍मु।

22 तियाँ सम्‍म सुत्‍केरी बेथा ल्‍हैदिब् दोंले तान सृष्‍टि तबै सैजी दुःख योंरिइमु बिसी ङ्ह्योलाई थाहा मु।

23 सृष्‍टि तबै सै मात्रे आङीं, ङ्ह्योज्‍यै या परमेश्वरए घ्‍याँ ङ्ह्योरिइमु। ङ्ह्योलाई परमेश्वरजी लिउँइजी पूरा आशीष पिंब्‍मु बिसी तोगोईन खिए पवित्र आत्‍मा-सैं पहिलेबै आशीष तसी ङ्ह्योलाई पिंई। छ तमा ङ्ह्योए पूरा जीउ खोंयोंई छुट्कारा योंरिगे बिसी परमेश्वरए आशीष च्‍हुबै दिनए लागिर घ्‍याँ ङ्ह्योरिइमु।

24 ङ्ह्योजी च थेबै आशा पूरा योंरिगे बिसी परमेश्वरजी ङ्ह्योलाई जुगुदिभिंई। आशा बिबा ङ्ह्योजी तोमुले सै भैंरिब् ग। खबज्‍यै तोमुले सै योंल् खाँस्‍याँ चए आशा आला,

25 तर ङ्ह्योजी आम्रोंबै सैए निश्‍चय आशा थेंस्‍याँ ङ्ह्योजी चए लागिर तो दुःख पर्दिलेया ढुक्‍कले भैंरिल् त्‍हुम्।

26 फेरि च सुख योंबै बारेर्बै अर्को ताँ: ङ्ह्यो कमजोरी तसी पवित्र आत्‍मा-सैंजी ङ्ह्योलाई मदत लभिंम्। तो प्रार्थना लल् त्‍हुमु, खैले लल् त्‍हुम् बिबा ङ्ह्योलाई थाहा आरेमा पवित्र आत्‍मा-सैं खिजीन् सो खुइले पोंल आखाँबै ताँजी ङ्ह्योए लागिर परमेश्वरने प्रार्थना लभिंम्।

27 झाइले म्‍हीए सैंर तो म्‍हैंइमु च थाहा परमेश्वरजी योंम्। छले परमेश्वरजी पवित्र आत्‍मा-सैंए विचारै या सेइमु, तलेबिस्‍याँ पवित्र आत्‍मा-सैंजी परमेश्वरए म्‍हीमैंए लागिर परमेश्वरए इच्‍छा अनुसार खिने बिन्‍ती लभिंम्।

28 फेरि तो घटना तलेया तान सैरी परमेश्वरए आत्‍मा-सैंजी ङ्ह्योने बालु क्‍ह्रीसी भलो लम् बिबा ङ्ह्योलाई निश्‍चय थाहा मु, तलेबिस्‍याँ परमेश्वरलाई माया लब्‍मैं नेरो खिजी खिए इच्‍छा पूरा लबरी त्‍हाँब्‍मैं ङ्ह्योन् ग।

29 खिजी खब म्‍हीमैंलाई ओसोंन त्‍हाँला चमैंलाईन परमेश्वरजी खिए च्‍ह दोंन् तबै लागिर खटिदिई। छलेन खिए च्‍ह ईशुलाई ल्‍हे भाइजग न्‍होंर्बै ठागु लई।

30 छ तसी परमेश्वरजी ओसोंन खटिदिब्‍मैं हुइई, झाइले हुइब्‍मैंलाई ह्रोंसए उँइँरी ठीक ठहर्दिई। फेरि ठीक ठहर्दिब्‍मैंलाई परमेश्वरजी खिने मुबै सुख नेरो थेबै मान तबै भाग पिंइमु।

ख्रीष्‍ट ईशुउँइले परमेश्वरजी ङ्ह्योलाई माया लबा

31 चु ताँजौ विचार लमा ङ्ह्योजी अझै या तो बिल् खाँम्? परमेश्वर ङ्ह्योए पक्षरी मु बिस्‍याँ खबज्‍यै या ङ्ह्योए विरोधरी रिस लसी ट्होल आखाँ।

32 परमेश्वरजी ह्रोंसए घ्रि मात्रे मुबै च्‍हलाई या जुगुदिसी आथें, बरु ङ्ह्योए लागिर वलिदान लवाई। छले ङ्ह्योए लागिर खिए च्‍ह पिंबै परमेश्वरजी झन् अरू तान सै ङ्ह्योलाई आपिंरोवा?

33 परमेश्वरजी त्‍हाँबै म्‍हीमैंलाई खबजी दोष ल्‍हैदिल् खाँम्? परमेश्वरजी खिईन चमैंलाई निर्दोषी लभिंइमु।

34 छ तमा चमैंलाई सजाय लल् त्‍हुम् बिबै म्‍ही खबै या त्‍होंरिब आरे, तलेबिस्‍याँ ख्रीष्‍ट ईशुन् चमैंए लागिर सजाय नोसी सिइमु। ईशु सिबा मात्रे आङीं, चु भन्‍दा थेबै ताँ सिसी फेरि रिई। चोरोमी ईशु परमेश्वरए क्‍योलोउँई टिसी राज्‍य लरिइमु। झाइले ईशुजी ङ्ह्योए लागिर परमेश्वरने बिन्‍ती लभिंसेन्‍मु।

35 छ तसी तो सैजी ङ्ह्योलाई ईशु ख्रीष्‍टजी लबै माया फ्रिवाल् खाँम्? अंहं, तो सैज्‍यै या फ्रिवाल आखाँ। ङ्ह्योलाई थेबै कष्‍ट तलेया, दुःख तलेया, विरोधीमैंउँइले खेदो तलेया, चबा-खिबा आयोंसी गरीब तल् त्‍हुलेया, खतरा पर्दिखलेया, सिल् त्‍हुलेया, तोज्‍यै या ङ्ह्योलाई ईशु ख्रीष्‍टजी लबै माया खैलसे फ्रिवाल आखाँ।

36 ङ्ह्योलाई दुःख तम् बिसीन् धर्मशास्‍त्ररी छले बिइमु:

“ओ परमेश्वर, क्‍हीए लागिरम् ङिलाई त्‍हींइतिमी सिबै खतरा पर्दिम्,

ङि सैबर तयार लबै क्‍ह्यु दों तइमु,”

छले प्‍ह्रीइमु।

37 बरु तान सै तनाबिलेया ङ्ह्योलाई माया लबै ख्रीष्‍ट ईशुउँइलेन् ङ्ह्योजी चु तान सैए फिर पूराले ट्होइमु,

38 तलेबिस्‍याँ ङलाई चु ताँ निश्‍चय थाहा मु: तोई सैज्‍यै या ख्रीष्‍टजी लबै माया ङ्ह्योलाई फ्रिवाल आखाँ। ङ्ह्यो सिलेया सोलेया खिउँइले आफ्रि। फेरि स्‍वर्गदूतजगजी, स्‍वर्गर्बै मूलीजगजी, आछ्याँबै शक्ति मुबै सैजगज्‍यै या फ्रिवाल आखाँ। तोगो तबै सैजी, लिउँइजी तबै सैजी,

39 मुर्बै सैजी, पातालर्बै सैजी, अथवा सृष्‍टि तबै तो सैज्‍यै या ङ्ह्योलाई परमेश्वरजी लबै माया फ्रिवाला आखाँ। परमेश्वरजी ङ्ह्योए प्रभु ईशु ख्रीष्‍टउँइले ङ्ह्योलाई च माया लभिंई।

परमेश्वरजी त्‍हाँबै यहूदी जाति

9

1-3 त्‍हेरो ङए प्‍यारो यहूदी त्‍यीमैंए बारेरी बिबर होंइमु। ताँ तो मु बिस्‍याँ, चमैंलाई म्‍हैंसी ङए सैं न्‍होंरी ल्‍हे दुःख नेरो पीर मु। ङए से को क्‍ह्रीबै दाज्‍यू भाइजग चाहिं खोंयोंई आखाँबै जीवन योंबै लागिरी ङन् ईशु ख्रीष्‍टउँइले फ्रिवाल् त्‍हुलेया झाइले परमेश्वरजी ङलाई सराप पिंलेया ङ अझै सैं तोंमला। च ताँ सत्‍य मु। ङ ख्रीष्‍टला ग, झाइले स्‍युर आत्‍ये। पवित्र आत्‍मा-सैंए अधीनर मुबै ङए सोंच्‍दिबै शक्तिज्‍यै या ङजी स्‍युर आत्‍ये बिसी साक्षी पिंम्। चमैंजी जीवन योंरिगे बिबा ङए थेबै इच्‍छा मु।

4 चमैं बेले भाग्‍यमानी तल् त्‍हुमला, कारण परमेश्वरजी चमैंलाई ह्रोंसए म्‍हीमैं तबै लागिर त्‍हाँई। फेरि परमेश्वरजी खिए प्‍हसीमैं लसी चमैंलाई खिने मुबै थेबै उज्‍यालो उँइँभिंई। फेरि खिजी चमैंए खेजगने बाचा-कबूलजग लई, झाइले चमैंलाई धर्मनियम पिंई, झाइले खिए क्‍ह्रोंसेन्‍बै सेवा लबै तरीका लुभिंई। खिजी लबै कबूलै या चमैंजी योंई।

5 यहूदीजग थेब थेबै खेजगए सन्‍तान ग, फेरि ईशु ख्रीष्‍ट खिई या म्‍ही तसी च जातरी जन्‍म किंई। म्‍ही तनाबिलेया खिम् तान म्‍हीए फिर राज लबै परमेश्वरन् ग। खिए थेबै बयान खोंयोंई तब्‍मु। आमिन, अथवा छान तरिगे।

6 चमैंजी ख्रीष्‍टलाई प्‍यीवाई बिब्‍ना परमेश्वरजी चमैंलाई लबै कबूल फाक्‍कर्न तई बिब आ? आङीं, कारण यहूदी जातरी जन्‍म तई बिब्‍ना तान म्‍ही खास परमेश्वरजी त्‍हाँबै म्‍ही या बिला आखाँ।

7 फेरि अब्राहामए तान सन्‍तानजग परमेश्वरजी कबूल लबै सन्‍तान आङीं। अब्राहामए च्‍ह ङ्हीं मुनाबिलेया परमेश्वरजी छले बिला,

“इसहाकउँइले युबै सन्‍तान मात्रे क्‍हीए सन्‍तान ठहर्दिब्‍मु।”

8 चुए अर्थ अब्राहामए जीउए शक्तिजी फिबै सन्‍तान परमेश्वरए प्‍हसीमैं आङीं। बरु परमेश्वरजी पिंम् बिसी कबूल लबै प्‍हसीमैं मात्रे अब्राहामए क्‍ह्रोंसेन्‍बै सन्‍तान ठहर्दिम्।

9 कबूल तो मु बिस्‍याँ परमेश्वरजी अब्राहामलाई छले कबूल लथेंला,

“क्‍हुरिमा चु बेलार ङ युमा क्‍हीए प्‍ह्रेंस्‍यो साराजी च्‍ह फिब्‍मु।”

10 छलेन फेरि परमेश्वरजी इसहाकए प्‍ह्रेंस्‍यो रिबेक्‍काने या ताँ लई। रिबेक्‍काला जौंले च्‍हजग फिई। चमैंला आबा घ्रि, अथवा इसहाक, मुला,

11-13 झाइले फिब् भन्‍दा ओसों च्‍हजग फोर्न मुमा चमैंजी छ्याँबा, आछ्याँबा तोई के लला आयोंला। दिलेया च बेलार्न परमेश्वरजी चमैं ङ्हींमा घ्रिलाई त्‍हाँसी रिबेक्‍कालाई बिई,

“थेबा चाहिं च्‍योंबाए नोकर तब्‍मु”

बिई। परमेश्वरजी बिब् दोंले धर्मशास्‍त्ररी फेरि छाई या प्‍ह्रीइमु:

“ङजी एसावए भाइ याकूबलाई माया लसी त्‍हाँई,

तर एसावलाई हेल लसी त्‍याग्‍दिई,” बिई। छले परमेश्वरजी त्‍हाँबै के लमा, च म्‍हीजगजी लबै धर्म ङ्ह्योसी आङीं, बरु परमेश्वरजी खिए इच्‍छा अनुसारन त्‍हाँब् ग।

14 छ तस्‍याँ ङ्ह्योजी तो बिले? परमेश्वर अन्‍याय मु बिब् आ? आङीं, कत्ति अन्‍याय आरे।

15 तलेबिस्‍याँ खिजी स्‍योमा मोशालाई बिइमु,

“खब्‍लाई ङए माया लबै इच्‍छा मु, चलाईन ङजी माया लम्।

खब्‍लाई ङए दया लबै इच्‍छा मु, चलाईन ङजी दया लम्,”

बिई।

16 छ तसी म्‍हीजी इच्‍छा लब्‍जी अथवा धर्म लब्‍जी आङीं, तर परमेश्वरए दयाजी खिजी म्‍हीलाई त्‍हाँब् ग।

17 फेरि धर्मशास्‍त्ररी परमेश्वरजी मिश्र देशर्बै म्रुँ फारोहलाई बिबै ताँ छलेन् मुला,

“तान संसार भरी ङए मिं फैलिदिबै लागिरी,

अथवा क्‍हीए विरोधरी ङए शक्ति उँइँबै लागिरी,

ङजी क्‍हीलाई [अटेरी सैं प्‍याबै] म्रुँ बनिदिई,”

बिई।

18 छ तमा परमेश्वरजी दया लला ङ्हाँब्‍मैंलाई दया लभिंम्, अटेरी लला ङ्हाँब्‍मैंलाई अटेरी लभिंम्।

कुमाले नेरो चए स भाँडोए नमुना

19 क्‍हेमैं न्‍होंरी खबज्‍यै या “छ बिस्‍याँ तले परमेश्वरजी म्‍हीलाई दोष ठहर्दिमु, तलेबिस्‍याँ परमेश्वरए इच्‍छालाई खबज्‍यै या रोक्‍दिल आखाँ!” बिलाई।

20 तर ङ्ह्यो म्‍हीजग परमेश्वरए विरोध लसी पोंबै तोई हक आरे। सए भाँडोजी कुमालेलाई “तले ङलाई छाब् बनिदिई?” बिम्‌रोवा? आङीं!

21 कुमालेलाई ह्रोंसैन च्‍येंबै सउँइले ह्रोंसए खुशी अनुसार भाँडो बनिदिबै हक मु। स च्‍येंबै थुप्रो घ्रिउँइलेन् कोई सलाई थेबै केए लागिर छ्याँबै भाँडो बनिदिम्, फेरि कोई सलाई दिन दिनर्बै केए लागिर मामूली भाँडो बनिदिम्। कुमालेए इच्‍छा अनुसार बनिदिम्।

22 छलेन परमेश्वरलाई या खिए सजाय पिंबै रिस नेरो खिए शक्ति उँइँबै सैं मुला। छ तसी खिए रिस खबै लायकबै म्‍हीजग नाश लवाबै लायकब मुलेया खिजी बेले रिस सैदिसी टिई।

23 तले चमैंलाई सैदिई बिस्‍याँ परमेश्वरजी खिए बेले थेबै मान तबै ज्‍योति ङ्ह्योलाई उँइँबै इच्‍छा लई। झाइले खिए थेबै मान तबै ज्‍योति ङ्ह्योज्‍यै या योंरिगे बिसी ङ्ह्योलाई थेबै केर त्‍हुबै भाँडो दों तब् लभिंई,

24 तलेबिस्‍याँ खिजी हुइबै म्‍ही ङ्ह्योजगन् ग। फेरि ङ्ह्यो न्‍होंरी तान यहूदीमैं मात्रे आङीं, तर अरू जातिमैं या मु।

25 परमेश्वरए ताँ बिभिंबै होशेअ म्‍हीजी अरू जातिमैंए बारेरी धर्मशास्‍त्ररै या छले प्‍ह्रीइमु,

“खब म्‍हीजग ओसों ङए प्रजा आरेला

चमैंलाई त्‍हेरो ङए प्रजा बिब्‍मु।

फेरि ङजी माया आलब्‍मैंलाई

‘क्‍हेमैं ङए मायालु म्‍ही तई,’ बिसी लिउँइजी हुइब्‍मु।

26 झाइले खब म्‍हीमैंलाई ङजी ओसों ‘क्‍हेमैं ङए प्रजा आङीं,’ बिई,

च म्‍हीमैंलाई या, ‘क्‍हेमैं सत्‍य परमेश्वरए सन्‍तान ग’ बिसी हुइब्‍मु,”

बिसी प्‍ह्रीइमु।

27 फेरि यशैयाह मिं मुबै अर्को परमेश्वरए ताँ बिभिंबै म्‍हीजी यहूदीजगए बारेरी छले बिम्,

“यहूदीमैं समुद्रर्बै बालुवा दोंले ल्‍हे मुलेया,

चमैं न्‍होंरी च्‍युगुदे मात्रेन् ङजी जुगुदिब्‍मु,

28 तलेबिस्‍याँ प्रभुजी युम्‍नन् हिसाब लसी संसारलाई सजाय पिंब्‍मु,”

बिई।

29 फेरि च भन्‍दा ओसों यशैयाहजी छाई या बिल् खाँइमु, “उयाँनन् परमेश्वरजी सदोम नेरो गमोरा बिबै शहरर्बै म्‍हीजग नाश लवाई। [ङ्ह्यो यहूदीजग या चमैं दोंले सजाय योंबै लायकब मुला।] तर तान भन्‍दा थेबै शक्ति मुबै प्रभुजी ङ्ह्योए लागिर कोई सन्‍तान बाँकी थेंई। आथेंस्‍याँ ङ्ह्यो यहूदीजग च शहरजगर्बै म्‍ही दोंले नाश तमला,” बिई।

यहूदीमैं तले परमेश्वरए उँइँर ठीक आठहर्दि

30 छ तसी ङ्ह्योजी तो बिल् त्‍हुम्? धर्मनियम आम्‍हाँदिलेया अरू जातर्बै म्‍हीमैं चाहिं विश्वास लसीन् परमेश्वरजी चमैंलाई खिए उँइँरी ठीक ठहर्दिई,

31 तर यहूदीजग चाहिं परमेश्वरए उँइँरी ठीक ठहर्दिबै लागिर धर्मनियम म्‍हाँदिबै तरीका म्‍हैंसी आयों।

32 तले आयों बिस्‍याँ चमैंजी विश्वास लबै साटोरी खेमैंए धर्म के लसी परमेश्वरए उँइँरी ठीक ठहर्दिम् बिसी म्‍हैंरिला। [छले धर्म लब् म्‍हैमा चमैंजी ईशु ख्रीष्‍टउँइले सित्तिर्न योंबै दान योंला आखाँ, अथवा विश्वास लसीन् मात्रे ठीक ठहर्दिबै घ्‍याँ आम्‍है।] चु कारण चमैंए लागिर ईशु ख्रीष्‍ट चाहिं म्‍हीलाई थुर्न लबै युमाँ दों तई।

33 च युमाँए बारेरी बिबै ताँ धर्मशास्‍त्ररै या परमेश्वरए ताँ छाबन प्‍ह्रीइमु,

“ङ्ह्योद्, ङजी यहूदीजग म्‍हाँजुरी थुर्न लबै युमाँ थेंम्,

झाइले च युमाँने ल्‍हे म्‍ही थुरसी क्‍हुरह्याब्‍मु,

तर खबजी खिलाई विश्वास लमु,

चलाई निराश आता।”

10

ओ भाइ-बहिनीमैं, ङ सैं न्‍हों ओनोंन् यहूदीजगलाई परमेश्वरजी जुगुदिरिगे बिबा ङए थेबै इच्‍छा मु। छ तसी ङजी चमैंजी खोंयोंई आखाँबै जीवन योंरिगे बिसी परमेश्वरलाई प्रार्थना लम्।

2 चमैं परमेश्वरलाई बेले छेन्‍ले भक्ति लम् बिसी ङजी चमैंए साक्षी पिंल् खाँम्, तर खैले म्‍हाँदिब चमैंलाई पक्‍का थाहा आरे।

3 परमेश्वरजी म्‍हीलाई खैले ठीक ठहर्दिमु बिबा चमैंलाई थाहा आरे, बरु चमैंजी ह्रोंसए तरीकाजीन् परमेश्वरए उँइँरी ठीक ठहर्दिब् म्‍हैई। छ तमा चमैं परमेश्वरए उँइँर ठीक ठहर्दिबै तरीकाए अधीनर आटि।

4 तर धर्मनियमजी बिब् ङेंसी परमेश्वरए उँइँरी ठीक ठहर्दिबै तरीका ईशु ख्रीष्‍टजी नुवाई। छ तसी त्‍हेरो ख्रीष्‍टलाई विश्वास लब्‍मैं परमेश्वरए उँइँर ठीक ठहर्दिम्।

तानन्‍न मुक्ति योंल् खाँम्

5 धर्मनियम म्‍हाँदिसी परमेश्वरए उँइँर ठीक ठहर्दिबै बारेर मोशाजी छले प्‍ह्रीला,

“खब् म्‍हीजी धर्मनियमजी बिबै ताँ ङेंमु,

च म्‍हीलाई धर्मनियमजी सोल् लमु,”

बिसी प्‍ह्रीमु।

6 तर ख्रीष्‍टलाई विश्वास लसी मात्रे परमेश्वरने ठीक तबै तरीकाए बारेर धर्मशास्‍त्रजी छले बिमु,

“खब्‍ज्‍यै या स्‍वर्गर क्रेसी रक्षा लबै ख्रीष्‍टलाई भुइल आत्‍हु।

7 झाइले खबज्‍यै या पाताल ह्यासी रक्षा लबै ख्रीष्‍टलाई सिबउँइले भल आत्‍हु।

छाबै विचार ललै या आत्‍हु।”

8 बरु धर्मशास्‍त्रए ताँ चु ग,

“परमेश्वरए वचन क्‍हेमैंने चेंदोंन् मु।

च क्‍हेमैंए सुँर नेरो सैं न्‍होंर मु।”

चु वचन ईशुलाई विश्वास लद् बिबै खुशीए खबर ग। च खबर ङिजी छले प्रचार लम:

9 क्‍हीजी ह्रोंसए सुँजी “ईशुन् ङए प्रभु ग” बिसी अरूलाई साक्षी पिंम् बिस्‍याँ, झाइले “परमेश्वरजी ईशुलाई सिबउँइले रिल् लभिंइमु” बिसी सैं न्‍होंर विश्वास लम् बिस्‍याँ क्‍हीजी मुक्ति योंब्‍मु।

10 तलेबिस्‍याँ ङ्ह्योए सैंजी विश्वास लसीन् ङ्ह्यो परमेश्वरए उँइँर ठीक ठहर्दिम्, फेरि विश्वास लबै ताँ ह्रोंसए सुँजी अरूलाई सुनिदिसी ङ्ह्यो मुक्ति योंब्‍मु।

11 धर्मशास्‍त्ररी छाई या बिइमु,

“खब्‍जी परमेश्वरलाई विश्वास लमु, च खोंयोंई या निराश आता।”

12 च “खबजी” बिबै मतलब यहूदी नेरो अरू जातिमैं न्‍होंरी तोई फरक आरे, तलेबिस्‍याँ परमेश्वर घ्रि मात्रेन् तानए प्रभुन् ग। खिलाई प्रार्थना लब्‍मैंलाई परमेश्वरजी आशीषजी प्‍ल्‍होब लभिंम्।

13 धर्मशास्‍त्रजी छलेन् बिमु,

“प्रभुलाई पुकार्दिब्‍मैं तानजी मुक्ति योंब्‍मु।”

यहूदीमैंए लागिर थाहा आरे बिबै निहुँ

14 तर परमेश्वरलाई विश्वास आलब्‍मैंजी परमेश्वरलाई पुकार्दिला आखाँ। फेरि परमेश्वरए बारेर आथेब्‍मैंजी खिलाई विश्वास लला आखाँ। फेरि परमेश्वरए बारेरी खबज्‍यै प्रचार आलस्‍याँ म्‍हीजगजी थेला आखाँ।

15 फेरि खबज्‍यै प्रचार लबै म्‍ही आकुलिस्‍याँ चमैंजी प्रचार लला आखाँ।

तर प्रचार लब्‍मैं खई बिसी धर्मशास्‍त्रजी छले बिमु,

“खुशीए खबर सुनिदिब्‍मैं खसी कति रमाइलो तई।”

16-17 छ तसी चु ङिलाई थाहा मु, विश्वास चाहिं खुशीए खबर थेबउँइले खम्, झाइले खुशीए खबर चाहिं ईशु ख्रीष्‍टए बारेर्बै ताँ ग। तर थेनाबिलेया तान यहूदीमैंजी खुशीए खबरलाई वास्‍तच आला। छलेन धर्मशास्‍त्ररी परमेश्वरए ताँ बिभिंबै यशैयाहजी ओसोंन छाई या बिइमु:

“प्रभु, ङिजी बिबै ताँ खबज्‍यै या आक्‍वेंइमु।”

18 फेरि यहूदीजगजी थेला आयों बिम्‌रोवा? आङीं, थेई। तलेबिस्‍याँ धर्मशास्‍त्ररी छान प्‍ह्रीइमु:

“प्रचार लब्‍मैंए कै पृथ्‍वी भरी फैलिदिई,

झाइले चमैंजी बिबै ताँ संसारए कुनु कुनु सम्‍म फेनेई।”

19 छ बिस्‍याँ यहूदीमैंजी चु खुशीए खबर थाहा आसे बिम्‌रोवा? थाहा सेबमी सेजी, तर आक्‍वें। छाबै थाहा पहिले मोशाजी पिंई। परमेश्वरजी मोशाउँइले यहूदीमैंलाई छले बिला,

“ङए प्रजा आतबै म्‍हीजगलाई मुक्ति पिंसी ङजी क्‍हेमैंलाई ईख पार्दिवाब्‍मु,

झाइले तोई आक्‍होबै म्‍हीमैंउँइले ङजी क्‍हेमैंलाई रिस लभिंब्‍मु।”

20 फेरि यशैयाह अझै आँट खसी परमेश्वरउँइले ताँ बिइमु,

“ङलाई आम्‍हैब्‍मैंजी ङलाई योंई,

झाइले दर्शन आह्रिब्‍मैं ङाँर ङजी दर्शन पिंई।”

21 तर यहूदीमैंए बारेरी चजी बिइमु,

“ङै बिबा आङेंब् नेरो विरोध लब्‍मैंलाई अंगालो झोंबरी

ङजी त्‍हींइतिमी यो स्‍योंई,” बिई।

यहूदीमैंलाई परमेश्वरजी दया लबा

11

छ तस्‍याँ परमेश्वरजी खिए यहूदी म्‍हीमैंलाई त्‍याग्‍दिई बिम्‌रोवा? आङीं, कत्ति आङीं। ङ ह्रोंसन् यहूदी ग, अब्राहामए सन्‍तान तसी जन्‍म तई, फेरि बेन्‍जामिन बिबै खेए खलकर्बै म्‍ही ग!

2 शुरूर्न खिजी त्‍हाँबै चु म्‍हीमैंलाई परमेश्वरजी आत्‍याग्‍दिइमु। धर्मशास्‍त्ररी परमेश्वरए ताँ बिभिंबै एलियाजी लबै बिन्‍तीए बारेर क्‍हेमैंलाई थाहा मु। एलियाजी यहूदीजगए विरोधरी छले परमेश्वरलाई बिला,

3 “प्रभु, चमैंजी क्‍हीए ताँ बिभिंबै म्‍हीजगलाई सैवाई,

फेरि क्‍हीए बेदीजग फुवाई।

ताँ बिभिंबै म्‍ही न्‍होंरी ङ घ्रि मात्रे ग,

ङलाई या सैब म्‍हैइमु,” बिई।

4 तर परमेश्वरजी चलाई छाबै जवाफ पिंई,

“ङजी ङए लागिरी हजार ङ्यी यहूदीमैं थेंइमु,

चमैंजी बाल बिबै देवतालाई पूजा आलइमु।”

5 छलेन तोगोई या तान यहूदीमैंलाई आत्‍याग्‍दिइमु, तर परमेश्वरजी दयामाया लसी कोई यहूदीमैंलाई अझै त्‍हाँइमु।

6 चमैंजी धर्म लसी आङीं, तर परमेश्वरए दयामायाउँइले चमैंलाई त्‍हाँब् ग, तलेबिस्‍याँ चमैंजी धर्म लसी परमेश्वरजी त्‍हाँइबिस्‍याँ खिए दयामाया लबा क्‍ह्रोंसेन्‍बै सित्तिर्न पिंबै दयामाया आतमला।

7 छ तस्‍याँ चु ताँए अर्थ तो तई दि? तान यहूदीमैंजी खेमैंन् म्‍हैबै मुक्ति आयों, तर परमेश्वरजी त्‍हाँबै यहूदीमैं च्‍युगुदे मुलेया, चमैंजी मुक्ति योंई। अरू बाँकी यहूदीमैंलाई चाहिं परमेश्वरजी अटेरी सैं पिंई,

8 तलेबिस्‍याँ धर्मशास्‍त्ररै या छले प्‍ह्रीइमु,

“परमेश्वरजी चमैंलाई विचार लला आखाँबै सैं पिंई,

तिंई सम्‍मन् चमैं कत्ति म्‍यीं आम्रोंब् दों तइमु,

फेरि कत्ति न्‍ह थेला आखाँब् दों तइमु,”

9 दाऊद म्रुँजी धर्मशास्‍त्ररी छलेन बिमु,

“चमैंए भोज भत्‍याररी जाल नेरो ङो दोंन् तरिगे,

चर्न चमैं थुरसी ङोर क्‍हुरिरिगे, झाइले सजाय योंरिगे।

10 चमैंए म्‍यीं तोई म्रोंल आखाँल्‍ले अन्‍धकारजी हुरिगे,

झाइले चमैंलाई दुःख तसी खोंयोंई ढाड सोझिदिल आयोंसी कुप्रोन् तरिगे,” बिई।

11 चु कारण ङजी ङ्युइम्, यहूदीमैं थुरसी पूरा नाश तई वा दि? अंहं, आङीं। चमैं आछ्याँबै के लसी क्‍हुरिह्यामा खेमैंजी योंल् त्‍हुबै मुक्ति अरू जातिर्बै म्‍हीमैंजी योंई। झाइले यहूदीजगजी चु म्रोंसी “ङ्ह्योजी छाबै मुक्ति योंस्‍याँ तमला” बिसी रिस लरिगे बिबा परमेश्वरए विचार मुला।

12 यहूदीजगजी आछ्याँबै के लमा पूरा संसारर्बै तान म्‍हीजी थेबै आशीष योंई, अथवा यहूदीमैंए नौसनउँइले अरू जातिमैंजी थेबै आशीष योंई। छ तसेरो परमेश्वरजी तान त्‍हाँबै यहूदीजगज्‍यै या बल्‍ल विश्वास लइबिस्‍याँ संसारर्बै तान म्‍हीजी झन् थेबै आशीष योंब्‍मु।

अरू तान जातिए मुक्ति

13 ङजी चु ताँजग क्‍हेमैं अरू जातिमैंलाई सुनिदिमु: ङ अरू जातिर्बै म्‍हीमैंए लागिर खास गरी खटिदिबै मुख्‍या चेला ग। च केरी खटिदिसेरो ङ सैं तोंइमु।

14 च केजी लमा ह्रोंसए जातिर्बै म्‍हीमैंज्‍यै या क्‍हेमैंलाई म्रोंसी रिस लमा कोई कोई परमेश्वरउँई सैं एलाई।

15 ङ छले विचार लम् तलेबिस्‍याँ परमेश्वरउँइले चमैंलाई त्‍याग्‍दिवामा तान संसारर्बै म्‍ही परमेश्वरए म्‍ही तइबिस्‍याँ परमेश्वरजी चमैंलाई खिउँई एभमा झन् स्‍वाब तब्‍मु। म्‍हीजगजी सिसी फेरि जीवन योंब् दोंन् तब्‍मु।

16 उखान घ्रिदे ङ्हींदे बिले: क्‍हें झोंमा पहिले क्‍हें फ्‍वी परमेश्वरलाई चडिदिस्‍याँ तान क्‍हें चडिदिब् दों तम्। छाबन सिं धुँए जरा पवित्र मु बिस्‍याँ हाँगै या तान पवित्रन् तम्। [छलेन यहूदी जातिए खेजग, अथवा अब्राहाम नेरो इसहाकमैं, परमेश्वरए पक्‍का म्‍हीमैं तसेरो चमैंए सन्‍तान या परमेश्वरए म्‍हीमैं ग।]

17 छाबन बगैंचार्बै फल रूबैं सिं धुँए कोई हाँगा चुवाब् दोंले कोई यहूदीमैं या परमेश्वरउँइले फ्रिह्याई, तर क्‍हेमैं अरू जातिर्बै म्‍ही तसेरो वनर्बै सिं धुँए हाँगा दों तसी से घ्रिन्‍ले गैंदिइमु। क्‍हेमैंजी तोगो यहूदीमैंए जराउँइले रस योंब् दोंले शक्ति नेरो आशीष योंइमु।

18 च कारण क्‍हेमैंजी च चुह्याबै हाँगा दों तबै यहूदीजगलाई छेरिब आता। चमैं भन्‍दा ह्रोंसन स्‍वाब म्‍हैंबै सैं मुस्‍याँ, चु ताँ सैंर म्‍हैंनु: क्‍हेमैं जोर्दिबै हाँगा मात्रे ग, क्‍हेमैंजी जरालाई आधाँदिइमु, बरु जराजी क्‍हेमैंलाई धाँदिइमु।

19 तर क्‍हेमैं अरू जातिमैंजी छ बिलाई, “ओं, ङलाई फल रूबैं सिं धुँने जोर्दिबरी परमेश्वरजी च हाँगा चुवाइमु।”

20 क्‍ह्रोंसेन चमैंलाई परमेश्वरजी चुवाई, तर [क्‍हेमैंलाई जोर्दिबर आङीं, बरु] चमैंजी विश्वास आलब्‍जीन् चुवाब् ग। छलेन चए क्‍ल्‍होरी क्‍हेमैंजी विश्वास लसीन् मात्रे टिल् योंइमु। छ तसी घमण्‍डी विचार लसी थेब आतद्, बरु डर म्‍हाँदिल्‍ले टिद्।

21 तलेबिस्‍याँ परमेश्वरजी क्‍ह्रोंसेन्‍बै हाँगालाई भ्‍योंवासेरो, क्‍हेमैंजी विश्वास आलस्‍याँ क्‍हेमैंलाई या आभ्‍योंरोवा?

22 परमेश्वर कति दयालु नेरो कति सैं साह्रो मु विचार लद्। खिउँइले फ्रिह्याब्‍मैंलाई परमेश्वर खिजी सैं साह्रो लमु, तर क्‍हेमैं परमेश्वरए शरण पर्दिस्‍याँ क्‍हेमैंउँई परमेश्वर दयालु तम्। दिस्‍याँ क्‍हेमैं खिए शरणरी आटिस्‍याँ थोवाबै हाँगालई दोंले वाब्‍मु।

23 छाबन यहूदीमैंजी अविश्वास लबा प्‍यीवाइबिस्‍याँ परमेश्वरजी चमैंलाई पहिले मुबै क्‍ल्‍होरी हाँगा दोंले जोर्दिब्‍मु, तलेबिस्‍याँ परमेश्वर फेरि चमैंलाई जोर्दिल् खाँम्।

24 क्‍हेमैं अरू जातिर्बै म्‍हीमैं चाहिं वनर्बै सिं धुँउँइले हाँगा थोवासी सुबास अनुसार से आक्‍ह्रीब् दों तम्। दिलेया बगैंचार्बै सिं धुँरी जोर्दिइमु। यहूदीजग चाहिं बगैंचार रूइँबै फल रूबैं सिं धुँए हाँगा दों तब् ग। वनर्बै हाँगा भन्‍दा चमैं फेरि एभसी जोर्दिब परमेश्वरए लागिर झन् सजिलो तम्।

यहूदीमैंए फिरै या परमेश्वरजी दयामाया लबा

25 ओ भाइ-बहिनीमैं, खास ताँ घ्रि ङजी क्‍हेमैं अरू जातिमैंलाई थाहा तरिगे बिबा म्‍हैमु। च ताँ क्‍होस्‍याँ क्‍हेमैंजी ह्रोंसलाईन थेबा आम्‍हैं। च ताँ चुन् ग: तान परमेश्वरजी त्‍हाँबै अरू जातिर्बै म्‍हीमैं ईशु ख्रीष्‍ट ङाँर आखन् सम्‍म मात्रे यहूदीमैं सैं अटेरी तब्‍मु।

26 झासेरो पूरा यहूदी जातिलाई मुक्ति योंब्‍मु। धर्मशास्‍त्रर परमेश्वरए ताँ छाई या प्‍ह्रीइमु:

“यहूदी जनताउँइले रक्षा लबै म्‍ही युब्‍मु,

खिजी यहूदी जातिउँइले परमेश्वरए उँइँर्बै विरोधी लबै बानी स्‍योवाब्‍मु।

27 चमैंए आछ्याँबै के मेटिदिसी ङजी छले चमैंने बालु चु कबूल पूरा लभिंब्‍मु,”

बिई।

28 खुशीए खबरलाई विश्वास आलसी यहूदीजग परमेश्वरए शत्रु तब् ग। छ तमा क्‍हेमैंलाई चाहिं फायदा तब् ग। तर परमेश्वरजी चमैंए खेजगलाई त्‍हाँसी चमैंलाई या त्‍हाँई, झाइले चमैंलाई माया लसी दोस्‍ती लम्,

29 तलेबिस्‍याँ परमेश्वरजी त्‍हाँल् खाँब्‍मैंलाई या युगुर्ले आत्‍याग्‍दि, झाइले खिजी पिंबै आशीष फिर्ता आकिं।

30 स्‍योंमा क्‍हेमैं अरू जातर्बै म्‍हीमैंजी चाहिं परमेश्वरए ताँ आङेंमला। तर तिंइजोरो यहूदीजगजी परमेश्वरजी बिबा आङेंसी क्‍हेमैंजी परमेश्वरए दया योंबै मौका योंइमु।

31 छलेन क्‍हेमैंजी दया योंब् दोंलेन परमेश्वरए इच्‍छा अनुसार चमैंजी प्‍हनालिउँइजी तिगैं निश्‍चय दया योंरिगे बिसी तिंइजोरो यहूदीमैं अटेरी तई।

32 छले परमेश्वरजी तान म्‍हीजौलाई खिए दया पिंबै लागिरी तान म्‍हीलाई अटेरी तबै कैदरी थुन्‍दिवाई।

परमेश्वरलाई मान नेरो स्‍तुति लले

33 ओहो, परमेश्वरजी तानलाई उँइँबै दयामाया बेले थेबा नेरो छ्याँब मु। खिला गहिरो ज्ञान बुद्धि मु। खबज्‍यै या खिए सैंलाई विचार लला आखाँ। खिए के लबै कारण खबज्‍यै या क्‍होल आखाँ।

34 धर्मशास्‍त्ररी छाई या प्‍ह्रीइमु,

“प्रभुए सैंर्बै विचार खबजी थाहा सेमु?

झाइले खिलाई खबजी सल्‍लाह पिंल् खाँम्?

35 परमेश्वरलाई खबै छे खोंयोंई आपिंइमु।

छ तसी परमेश्वरजी खबलाई या तोई सै पिंला आत्‍हु।”

36 तलेबिस्‍याँ परमेश्वरजी तान सै सृष्‍टि लई, खिजी तान सैलाई खिए शक्तिजी न्‍हसेन्‍मु, झाइले तान सै खिए इच्‍छा पूरा लबै लागिर ग। परमेश्वरलाई खोंयोंई थेबै मान तरिगे। आमिन, अथवा छान तरिगे।

परमेश्वरलाई सेवा लबै तरीका

12

ओ ङए प्‍यारो भाइ-बहिनीमैं, परमेश्वरए छाबै थेबै दया ङ्ह्योए फिर युइमु। छ तसेरो सोगों मुलेया वलिदान दोंले परमेश्वरलाई ह्रोंसए जीउ चडिदिद् बिसी ङजी क्‍हेमैंलाई थेबै बिन्‍ती लम्। चु छाबै वलिदान परमेश्वरलाई सैं तोंल् लबै पवित्र सेवा ग। लल् त्‍हुबै क्‍ह्रोंसेन्‍बै सेवा या चुन् ग।

2 क्‍हेमैं संसारर्बै म्‍हीए देखासिकी ङ्ह्योसी चमैं दोंन् तबै इच्‍छा आलद्। बरु त्‍हेरो परमेश्वरलाई क्‍हेमैंए पूरा सैं फेर्दिल् भिंन्। छ तस्‍याँ मात्रे क्‍हेमैंजी परमेश्वरए इच्‍छा तो मु बिसी थाहा योंल् खाँम्, अथवा तो सै स्‍वाबा मुना, तो सैजी परमेश्वरलाई खुशी लब्‍मना, झाइले तो सै शुद्ध मुना, क्‍हेमैंजी छर्लङ्गले थाहा सेब्‍मु।

3 परमेश्वरजी ङलाई खिए दयामाया उँइँभिंसेरो ङजी क्‍हेमैं तानलाई ताँ घ्रि बिबि ङ्हाँम्: ह्रोंसलाई थेबा आम्‍हैंन्, बरु ठीक विचार लसी म्‍हैंन्। परमेश्वरजी क्‍हीलाई पिंबै विश्वास अनुसार ह्रोंसलाई म्‍हैंन्।

4 नमुना घ्रि बिले: ङ्ह्योए जीउ घ्रिरी ल्‍हे भागजग मु, झाइले च भागजगजी स्‍यो स्‍यो केजग लमु।

5 च दोंलेन ङ्ह्यो ल्‍हेन् मुनाबिलेया ईशुलाई विश्वास लसेरो खिने घ्रिन् तसी जीउ घ्रि दोंन् ग। झाइले ङ्ह्यो तान जीउ घ्रिर्बै स्‍यो स्‍योबै भाग तसी घ्रि अर्कोने जोर्दिइमु।

6 चु कारण परमेश्वरजी खिए दयाजी ङ्ह्योलाई पिंबै स्‍यो स्‍योबै वरदान अनुसार के लले। परमेश्वरजी थाहा सेभिंबै वचन सुनिदिबै वरदान क्‍हीलाई पिंइबिस्‍याँ ह्रोंसजी ईशु ख्रीष्‍टलाई म्‍हाँदिबै विश्वास अनुसार अरूलाई सुनिदिद्।

7 अरूए लागिर सेवा लबै वरदान पिंइबिस्‍याँ च सेवा लद्। फेरि अर्थ खोल्‍दिबै वरदान क्‍हीलाई पिंइबिस्‍याँ अर्थ खोल्‍दिद्।

8 ठीक घ्‍याँर प्‍ह्रबै भों लभिंबै वरदान पिंइबिस्‍याँ अरूमैंलाई सैं भों लभिंन्। सैं सबै वरदान पिंइबिस्‍याँ अरूलाई तोई आङ्हाँल्‍ले पर्दिबै खाँचो पूरा लभिंन्। चिबा तबै वरदान क्‍हीलाई पिंइबिस्‍याँ ढुक्‍कले चिबा तबै के लद्, झाइले दया लबै वरदान पिंइबिस्‍याँ सैं तोंन्‍ले दया लभिंन्।

9 माया लमा देखावटीले आङीं, तर क्‍ह्रोंसेन्‍ले लद्। आछ्याँबै के छेरसी वादु, छ्याँबै के सैं भोंल्‍ले किंन्।

10 दाज्‍यू-भाइ दोंले घ्रिजी अर्कोलाई क्‍ह्रोंसेन्‍बै माया लदु। मान लमा ढिले आतद्।

11 के लमा अल्‍छी आतद्। परमेश्वरलाई पूरा सैं पिंसी कत्ति आनारिले खिलाई सेवा लद्।

12 क्‍हेमैंजी योंबै निश्‍चय आशारी खुशीले टिरिद्। कष्‍टजग तमा ढुक्‍क तरिद्। झाइले खोंयोंईन तो तलेया प्रार्थना लरिद्।

13 प्रभुए विश्वासी भाइमैंलाई खाँचो पर्दिमा मदत पिंन्। धिंर बास टिल् भिंन्, चबै या चल् भिंन्, तो खाँचो तलेया प्रो लल् भिंन्।

14 झाइले फेरि दुःख पिंब्‍मैंए लागिर परमेश्वरउँइले सराप आङीं, बरु आशीष ह्रिभिंन्।

15 सैं तोंब्‍मैंने सैं तोंरिद्, झाइले क्रोब्‍मैंने बालु क्रोरिद्।

16 तानने क्‍ह्रील्‍ले टिरिद्, थेबै आम्‍हैंन्, बरु साधारण म्‍हीमैंने प्‍ह्रबर तयार तद्। च्‍योंबै के लबर तयार तद्, झाइले ह्रोंसलाई बेले ह्रब आम्‍हैंन्।

17 खबज्‍यै या क्‍हीलाई आछ्याँबै के लस्‍याँ चए साटोरी आछ्याँबै के आलदु। तान म्‍हीजी भलो ठहर्दिबै के लबर कोशिश लद्।

18 क्‍हेमैंजी भों लसी खाँन् सम्‍म तानने बालु मेल-मिलाप थेंन्।

19 ओ प्‍यारो भाइ-बहिनीमैं, खोंयोंई खबने प्रिई बदला आकिंन्। चु के परमेश्वरए रिसजीन् लरिगे, तलेबिस्‍याँ धर्मशास्‍त्रर परमेश्वरए ताँ प्‍ह्रीइमु,

“न्‍याय लबै के ङल् ग,

ङईन तान आछ्याँबै के लबै म्‍हीलाई सजाय पिंब्‍मु,” बिइमु।

20 बरु धर्मशास्‍त्रजी बिब् दोंले,

“क्‍हीए शत्रु फो ख्रेंस्‍याँ चलाई चल् मिंन्,

क्‍यु पिइबिस्‍याँ क्‍यु पिंन्।

तलेबिस्‍याँ छ लबजी क्‍हीए शत्रु शरम म्‍हाँदिसी

चए क्रर मि भुँग्रु उँवाब् दों तम्।”

21 छलेन अरूमैंए आछ्याँबै केजी क्‍हेमैंलाई आट्होरिगे, बरु आछ्याँबै केलाई छ्याँबै भलो के लसी ट्होवाद्।

सरकारलाई लल् त्‍हुबै कर्तव्‍य

13

तानजी ह्रोंसए सरकारलाई ङेंल् त्‍हुम् तलेबिस्‍याँ परमेश्वरए इच्‍छा बिना खबै सरकार या तला आखाँ। तान सरकारलाई परमेश्वरजीन् खटिदिभिंब् ग।

2 छ तसी खबजी सरकारए विरोध लमु चजी परमेश्वरजी खटिदिबै म्‍हीलाई विरोध लम्। छ लब्‍मैंजी सजाय योंब्‍मु,

3 तलेबिस्‍याँ सरकार म्रोंसी छ्याँबै के लब्‍मैंजी ङ्हींल आत्‍हु, तर आछ्याँबै के लब्‍मैंजी मात्रे ङ्हींल् त्‍हुम्। क्‍हेमैं सरकारए डर आरेल्‍ले टिबै इच्‍छा मु वा? छ तस्‍याँ छ्याँबै के लद्, झाइले क्‍हेमैंजी सरकारउँइले श्‍यावासी योंम्,

4 तलेबिस्‍याँ परमेश्वरजी सरकारलाई क्‍हेमैंए फायदाए लागिर खटिदिभिंब् ग। तर आछ्याँबै के लस्‍याँ सरकार म्रोंसी ङ्हींल् त्‍हुम्, तलेबिस्‍याँ सरकारने सजाय पिंबै अधिकार मु। आछ्याँबै के लब्‍मैंलाई सजाय पिंबै लागिर परमेश्वरजी सरकारलाई खटिदिब् ग।

5 छ तसी सजाय आयोंरिगे बिसी मात्रे आङीं, तर ह्रोंसए सोंच्‍दिबै शक्तिजी “ठीक मु” बिरिगे बिसी सैं न्‍होंर म्‍हैंसी सरकारलाई म्‍हाँदिल्‍लाँ त्‍हुम्।

6 कर फोल् त्‍हुबै कारण या चन् ग। सरकारमैंजी कर्तव्‍य पूरा लमा परमेश्वरए लागिर के लरिब् तम्।

7 छ तसी फोल् त्‍हुबै म्‍हीलाई फोल् त्‍हुबै तान सै फोवाद्। कर फोल् त्‍हुब्‍मैंलाई कर फोवाद्, झाइले भन्‍सार नेरो बाली फोल् त्‍हुब्‍मैंलाई भन्‍सार नेरो बाली फोवाद्। छाबन पूरा मान लल् त्‍हुब्‍मैंलाई, पूरा मान लद्।

घ्रिजी अर्कोलाई लल् त्‍हुबै कर्तव्‍य

8 घ्रिजी अर्कोलाई माया लबा बाहेक अरू तोरै या छे आनोदु। तलेबिस्‍याँ अरूलाई माया लब्‍मैंजी धर्मनियमजी बिबा पूरा ङेंल् खाँइमु।

9 मोशाजी प्‍ह्रीभिंबै धर्मनियम न्‍होंरी “जारी आलदु, म्‍ही आसैदु, आह्योदु, लोभ आलदु,” बिबै ताँजौ मु। तर “ह्रोंसलाई दोंले अरूलाई माया लद्” बिबै हुकुम घ्रिजीन् च तान नेरो अरू हुकुमलाई या स्‍याम्।

10 खबजी ह्रोंसए छिमेकीलाई माया लमु, चजी छिमेकीलाई तोई आछ्याँबै के आला। चु कारण माया लस्‍याँ मोशाजी पिंबै नियम ङेंसी पूरा तम्, अथवा परमेश्वरए इच्‍छा पूरा लम्।

11 याद थेंन्‍दी, तलेबिस्‍याँ खैबै जुग खबर होंइमु बिसी क्‍हेमैंलाई या थाहा मु। त्‍हेरो क्‍हेमैंजी न्‍हरूउँइले छुरसी होशले टिद्। ङ्ह्योद्, पहिले विश्वास लबै दिन भन्‍दा तिंइजोरो ङ्ह्योलाई जुगुदिभिंबै दिन झन् चेंदों फेखइमु।

12 म्‍हुँइँस खाँबर होंई, त्‍हेरो उज्‍यालो तबर्न होंइमु। छ तसी अन्‍यारोर्बै आछ्याँबै के प्‍यीवाले, बरु परमेश्वरए ज्‍योतिर टिसी छ्याँबै के लसी हतियारजग छेब् दोंले आछ्याँबै केने न्‍हेद्।

13 दिनर्बै ज्‍योतिर टिब्‍मैं दोंले के लसीन् प्‍ह्रले। मोज-मज्‍जा लबा, पा न्‍हेबा, व्‍यभिचार लबा, मनपरी लबा, प्‍होंबा, रिस लबा, छाबै केजग तान प्‍यीवाद्।

14 बरु ईशु ख्रीष्‍ट सैंर किंसी ह्रोंसए जीउर्बै इच्‍छाजग सैंर आम्‍हैंन्।

ह्रोंसए विश्वासी भाइमैंलाई दोष आल्‍हैदिद्

14

कमजोर विश्वास मुब्‍मैंलाई ह्रोंसए संगतीर खुशीले टिल् भिंन्। तर चमैंए विचारजगए बारेर छलफल चाहिं आलद्।

2 कोईजी विश्वास लसी तान सै चब् तम् बिम्, तर कमजोर विश्वास लब्‍मैंजी से चबा आता बिम्, तर चमैंजी हरियो परियो मात्रे चम्।

3 तान सै चबै म्‍हीजी से आचबै म्‍हीलाई च्‍योंब् म्‍हैंब आता। छलेन से आचब्‍मैंजी तान सै चब्‍मैंलाई दोष आल्‍हैदिरिगे, तलेबिस्‍याँ से चबै भाइमैंलाई या परमेश्वरजी “क्‍ही ङए म्‍ही ग” बिइमु।

4 नमुना घ्रि बिले ङ्ह्यो तान ईशुए नोकर दों तई। क्‍हीजी ईशुए नोकरलाई दोष ल्‍हैदिबै लागिर क्‍हीने तोई हक आरे। चए मालिकजीन् च नोकरलाई ठीक के लई उ बेठीक के लई बिसी फैसला लब्‍मु। फेरि च नोकरए विश्वास कमजोर मुनाबिलेया फैसला लबै दिनरी च ठीक तब्‍मु, तलेबिस्‍याँ नोकरलाई ठीक लबै शक्ति प्रभु ईशुने मु।

5 फेरि अर्को ताँ, कोई म्‍हीजी कोई दिनलाई अरू दिन भन्‍दा मुख्‍य नेरो थेब म्‍हाँदिम्, तर कोईजी तान दिन घ्रिन् ग बिसी म्‍हाँदिम्। हरेक म्‍हीजी ह्रोंस ह्रोंसए सैंरी पक्‍का निश्‍चय लरिगे।

6 दिन म्‍हाँदिब्‍मैंजी परमेश्वरए मानए निम्‍तीर म्‍हाँदिम्। फेरि से चब्‍मैंजी परमेश्वरए मानए निम्‍तीर चम्, तलेबिस्‍याँ चजी परमेश्वरलाई धन्‍यवाद पिंसी चम्। छलेन से आचब्‍मैंज्‍यै परमेश्वरए मानए निम्‍ती से आचा, चज्‍यै या परमेश्वरलाई धन्‍यवाद पिंम्।

7 ङ्ह्यो खबै या ह्रोंसए खुशीले आसो, झाइले ह्रोंसए खुशीले आसि।

8 ङ्ह्यो सोलेया प्रभुए खुशीले सोमु, झाइले सिलेया प्रभुए खुशीले सिमु। छ तमा सिलेया सोलेया ङ्ह्यो प्रभुल्‍लाँ ग,

9 तलेबिस्‍याँ ईशु ख्रीष्‍ट सिब्‍मैं नेरो सोब्‍मैंए प्रभुन् तबै लागिर सिसी रिई।

10 छ तसी क्‍ही से आचब्‍मैंजी क्‍हीए से चबै विश्वासी भाइलाई तले दोष ल्‍हैदिबा? झाइले क्‍ही तान सै चब्‍मैंजी तले ह्रोंसए से आचबै विश्वासी भाइलाई च्‍योंब म्‍हैंबा? ङ्ह्यो तान परमेश्वरए उँइँर्न न्‍याय लबै लागिर राल् त्‍हुम्।

11 धर्मशास्‍त्ररी छाई या प्‍ह्रीइमु,

“प्रभुजी बिइमु, ङ क्‍ह्रोंसेन बिमु:

तान म्‍हीजग ङलाई फ्‍योब्‍मु,

जम्‍मन्‍न ङलाई परमेश्वर बिसी साक्षी पिंब्‍मु,” बिब् प्‍ह्रीइमु।

12 छ तमा ङ्ह्यो तानन्‍न ह्रों-ह्रोंसए केए बारेर परमेश्वरलाई हिसाब बुझिदिल् त्‍हुम्।

ह्रोंसए भाइलाई आफसिदिवाद्

13 च कारण ङ्ह्यो घ्रिजी अर्कोलाई फाक्‍कर्न दोष आल्‍हैदिले, ङ्ह्योजी तो ललेया ङ्ह्योए भाइजगलाई आभुल्‍दिवाले, आछ्याँबै केर आपर्दिवाले बिसी विचार लले।

14 प्रभु ईशुने घ्रिन् तसी ङजी चु ताँ पक्‍का सेम्, तोई चबै सै या अशुद्ध अथवा चला आतब आरे। तर खबज्‍यै या तोमुले सै अशुद्धन् म्‍हैंइबिस्‍याँ च सै चए लागिर अशुद्धन् तह्याम्।

15 फेरि क्‍हीजी तोई सै चमा ह्रोंसए भाइलाई सैं नल् लइबिस्‍याँ क्‍हीजी चलाई मायाउँइले सब् लबा आम्‍है। ईशु ख्रीष्‍टजी क्‍हीए भाइलाई जुगुदिभिंई। छ तसी च भाइलाई क्‍हीए चबै सेजी नाश आतरिगे।

16 क्‍हीजी ठीक ठहर्दिबै केलाई अरूजी खराब बिला आयोंरिगे।

17 तलेबिस्‍याँ ङ्ह्योजी परमेश्वरलाई म्रुँलाई दोंले म्‍हाँदिइबिस्‍याँ खिजी ङ्ह्योलाई पिंबै थेबै आशीष पिंम्। च आशीष तो जा बिइबिस्‍याँ तोन्‍दोरी सै चल् योंबा, थुँल् योंबा आङीं, तर पवित्र आत्‍मा-सैंजी पिंबै शान्‍ति, आनन्‍द नेरो खिए उँइँर ठीक ठहर्दिबै शक्ति ग।

18 छ तसी ह्रोंसए भाइलाई छले सब् लसी ईशु ख्रीष्‍टए नोकर तइबिस्‍याँ परमेश्वर सैं तोंम्, फेरि म्‍हीउँइले या श्‍यावासी योंब्‍मु।

19 छ तसी ङ्ह्यो शान्‍ति लभिंब् नेरो तानलाई सैंलाई भों पिंबै ताँरी मात्रे खोंयोंई ल्‍हैदिले।

20 चबै सैए कारणजी परमेश्वरजी लबै केलाई नाश तला आभिंन्। तान चबै सै चबा ठीक तम्, तर ङ्ह्योजी तोई सै चसी अरूलाई आछ्याँबै इच्‍छार पार्दिइबिस्‍याँ च सै चबा चाहिं बेठीक ग।

21 छ तसी खास ताँ चुन् ग: से चसी, पा थुँसी, झाइले तोई के लसी भाइलाई आछ्याँबै इच्‍छार पार्दिवाइबिस्‍याँ छाबै के आलद्।

22 ह्रोंसए चबै चलनए बारेर क्‍हीजी परमेश्वरए उँइँर विचार लसी च ताँ क्‍ही नेरो परमेश्वरए म्‍हाँजुरी थेंनु। खबजी ह्रोंसजी ठीक ठहर्दिबै के लमा ह्रोंसलाई दोष ल्‍हैदिल आत्‍हु, च म्‍ही सुखी तम्।

23 तर खबज्‍यै या चु सै चबा ठीक तम् उ आता बिसी शङ्का लसी चस्‍याँ परमेश्वरजी चलाई दोषी ठहर्दिम्, तलेबिस्‍याँ चजी पक्‍काले विश्वास आलसी चम्। फेरि विश्वास बिनाबै तो के ललेया च केउँइले पाप खम्।

ह्रोंसलाई आङीं, तर अरूए वास्‍ता लले

15

ङ्ह्यो विश्वासरी भोंन्‍ले टिब्‍मैंजी ती नोब् दोंले कमजोरी विश्वास मुबै भाइजगए छाबै शङ्का तबै विचारजग सैदिल् त्‍हुम्। छलेन ङ्ह्योजी ह्रोंसलाई खुशी लबा आता,

2 बरु ङ्ह्योजी अरूलाई खुशी नेरो भलो लसी विश्वास लबरी भों पिंल् त्‍हुम्,

3 तलेबिस्‍याँ ख्रीष्‍टज्‍यै या ह्रोंसए खुशीबै के आला। [बरु ईशुजी परमेश्वरजी खटिदिबै के लसी दुःख योंई।] छाबन् धर्मशास्‍त्ररै या प्‍ह्रीइमु:

“क्‍हीलाई गाल केब्‍मैंए गाली ङए फिर पर्दिइमु,” बिबा प्‍ह्रीइमु।

4 फेरि धर्मशास्‍त्रर प्‍ह्रीबै तान ताँजी ङ्ह्योलाई शिक्षा पिंबर प्‍ह्रीब् ग। छलेन ङ्ह्योए आशालाई बडिदिबरी धर्मशास्‍त्रर्बै ताँजी ङ्ह्योलाई तो पर्दिखलेया सैदिबै शक्ति नेरो सैंर्बै भों पिंम्।

5 सैदिबै शक्ति नेरो भों पिंबै परमेश्वरउँइलेन् क्‍हेमैं ख्रीष्‍टए चाल चलन अनुसार प्‍ह्रसी सैं घ्रिन् तबै शक्ति योंरिगे।

6 छले क्‍हेमैं तानजी सैं घ्रिन् तसी कै घ्रिन् त्‍येसी, ङ्ह्योए प्रभु ईशु ख्रीष्‍टए आबालाई, अथवा खिए परमेश्वरलाई, जय जयकार लल् खाँरिगे।

अरू जातिमैंए लागिरै या खुशीए खबर

7 ईशु ख्रीष्‍टजी क्‍हेमैंलाई माया लब् दोंले परमेश्वरए थेबै मानए लागिर क्‍हेमैंज्‍यै या घ्रिजी अर्कोलाई माया लद्।

8 यहूदीजगए आबा-खेजगलाई परमेश्वरजी कबूल पिंई। झाइले ईशु ख्रीष्‍टजी यहूदीमैंलाई मदत पिंबर युमा च कबूल पूरा लसी परमेश्वर विश्वास लायकब उँइँई।

9 झाइले फेरि अरू जातिमैंज्‍यै या परमेश्वरजी पिंबै दया योंसेरो खिलाईन प्रशंसा लरिगे बिसी ख्रीष्‍ट युब् ग। छाबै ताँ धर्मशास्‍त्ररी दाऊद म्रुँजी परमेश्वरलाई छले बिला,

“ङजी अरू जातिए म्‍हाँजुरी क्‍हीए प्रशंसा लब्‍मु,

झाइले क्‍हीए मिंए भजन प्रिंब्‍मु,” बिई।

10 फेरि मोशाजी प्‍ह्रीला,

“ओ अरू जातिमैं, परमेश्वरजी त्‍हाँबै म्‍हीजगने क्‍ह्रीसी सैं तोंन्,” बिई।

11 झाइले फेरि भजनसंग्रहरी म्‍ही घ्रिजी बिमु,

“ओ अरू जातिमैं, प्रभुए प्रशंसा लद्।

संसारर्बै तान जातिमैं, खिलाई प्रशंसा लद्।”

12 फेरि परमेश्वरए ताँ बिभिंबै यशैयाहज्‍यै या ईशु ख्रीष्‍ट युबै बारेरी छ बिला,

“दाऊद म्रुँए खलक न्‍होंरी म्‍ही घ्रि युब्‍मु,

च अरू जातिर्बै म्‍हीमैंए फिरी राज लबरी म्रुँ तब्‍मु,

झाइले अरू जातिर्बै म्‍हीमैंजी ह्रोंसए आशा चए फिर्न थेंब्‍मु,” बिई।

13 छ तसी निश्‍चय आशा म्‍हाँदिल् भिंबै परमेश्वरलाई क्‍हेमैंजी विश्वास लसेरो क्‍हेमैंलाई पूरा आनन्‍द नेरो शान्‍ति लभिंरिगे। छलेन पवित्र आत्‍मा-सैंए शक्तिजी क्‍हेमैंए आशा बडिह्यारिगे।

पावलए मुख्‍य इच्‍छा

14 ओ ङए भाइ-बहिनीमैं, ङलाई चु निश्‍चय मु: क्‍हेमैंए बानी भलो केजी प्‍लेंइमु, फेरि तान सैर्न ज्ञानी मु, झाइले घ्रिजी अर्कोलाई लुभिंबै शक्ति या क्‍हेमैंने मु।

15 दिनाबिलेया चु चिट्ठीरी क्‍हेमैं ओसों थाहा योंबै ताँजग म्‍हैंरिगे बिसी ङजी भों लसी प्‍ह्रीइमु। परमेश्वरजी पिंबै थेबै दयामायाजी लमा ङजी चु छाबै भोंले प्‍ह्रीब् ग।

16 कारण परमेश्वरजी ङलाई अरू जातिमैंए लागिर ईशु ख्रीष्‍टए सेवा लबै म्‍ही बनिदिइमु। पूजाहारीजी परमेश्वरए उँइँर मन पर्दिबै भेटी चडिदिल् दोंले ङजयै या परमेश्वरए पूजाहारीए सेवा पूरा लमु। छलेन ङजी खुशीए खबर सुनिदिसी अरू जातिलाई परमेश्वर ङाँर भमु। चमैंलाई पवित्र आत्‍मा-सैंजी चोखो लसी चमैं परमेश्वरलाई मन पर्दिबै भेटी तइमु।

17 छ तसी ईशु ख्रीष्‍टने घ्रिन् तसी परमेश्वरए लागिरबै ङए के म्रोंसी ङ सैं तोंम्।

18-19 अरू विषयरी आङीं, तर ईशु ख्रीष्‍टजी ङए जीवनउँइले लबै केए बारेरी मात्रे प्‍हैंमु। ङए के नेरो प्रचारउँइले, झाइले बेले थेबै छक्‍क पर्दिबै के नेरो पवित्र आत्‍मा-सैंजी पिंबै शक्तिउँइले ईशु ख्रीष्‍टजी अरू जातिमैंलाई परमेश्वरलाई म्‍हाँदिल् भिंई। चु ताँर मात्रे ङ क्‍हेमैंलाई बिमु। ङजी यरूशलेम शहर ओनों इल्‍लरिकुम बिबै अंचल सम्‍म यात्र लसी खन्‍तदन ईशु ख्रीष्‍टए बारेर खुशीए खबर प्रचार लइमु।

20 म्‍हीजगजी ख्रीष्‍ट बिबै मिंई या आथेबै क्‍ल्‍होरी खुशीए खबर प्रचार लबा ङए मुख्‍य इच्‍छा मु। छलेन् अरूजी जग झोंथेंबै क्‍ल्‍होरी धिं लब् दोंले अरूजी प्रचार लबर ल्‍हैदिबै क्‍ल्‍होरी ङजी प्रचार लला आङ्हाँ।

21 छलेन धर्मशास्‍त्रज्‍यै या बिमु,

“खब म्‍हीमैंलाई खबज्‍यै परमेश्वरए बारेरी तोई आबिइमु,

चमैंजी परमेश्वरलाई म्रोंब्‍मु,

झाइले परमेश्वरए बारेर आथेब्‍मैंजी

परमेश्वरए ताँ क्‍होब्‍मु,” बिई।

पावलए रोम ह्याबै इच्‍छा

22 चु जरे प्रचार लल् त्‍हुसी ङजी ल्‍हे पल्‍टन क्‍हेमैं ङाँर खबै इच्‍छा लनाबिलेया खबै फुर्सत आयों।

23 तर तोगो चु क्‍ल्‍हो जरे ङजी प्रचार लल् त्‍हुबै के लल् खाँइमु। फेरि ल्‍हे वर्ष ओनों क्‍हेमैंने त्‍होबै इच्‍छा तसी

24 तोगोईन ङ स्‍पेन बिबै देशर ह्यामा क्‍हेमैंने त्‍होबै आशा मु। झाइले तिस्‍यादे क्‍हेमैंनेन् टिसी क्‍हेमैंउँइले स्‍पेन देश सम्‍म ह्याबै मदत योंबै ङए आशा मु।

25 तर तोगो चाहिं ङ यरूशलेम शहरर परमेश्वरए म्‍हीमैंलाई मदत पिंबर ह्यासेन्‍मु,

26 तलेबिस्‍याँ ग्रीस नेरो म्‍यासिडोनिया अंचलजगर्बै विश्वासी टोलीमैंजी यरूशलेमर्बै गरीब विश्वासी भाइ-बहिनीमैंलाई पैसा पिभिंबर सैं तोंन्‍ले इच्‍छा लइमु।

27 चमैंजी खेमैंजीन् पिंबै इच्‍छा लब् ग। खास गरि च गरीबजगलाई मदत लल् त्‍हुबन् ग, तलेबिस्‍याँ यहूदीजगउँइलेन् अरू जातिमैंजी परमेश्वरउँइले सैंर्बै आशीष योंई। छाबै किसिमले अरू जातिमैंज्‍यै परमेश्वरउँइले योंबै जीउलाई चैदिबै आशीषजी यहूदीमैंए खाँचोरी मदत पिंल् त्‍हुम् ग।

28 चु कारण चमैंलाई पिभिंबै पूरा पैसा सदेंसी ङ स्‍पेन देशर ह्याब्‍मु झाइले घ्‍याँरी क्‍हेमैं ङाँर त्‍होब्‍मु।

29 क्‍हेमैं ङाँर खमा ङजी क्‍हेमैंए लागिर ईशु ख्रीष्‍टउँइले पूरा आशीष भम् बिबा ङलाई थाहा मु।

30 ओ भाइ-बहिनीमैं, ङ्ह्योजी प्रभु ईशु ख्रीष्‍टलाई म्‍हाँदिबै विश्वासए कारण नेरो खिए आत्‍मा-सैंजी पिंबै मायाए कारण ङने सैं क्‍ह्रीसी ङए लागिर परमेश्वरने थेबै बिन्‍ती लभिंन्।

31 यहूदियार्बै ईशुलाई विश्वास आलब्‍मैंउँइले परमेश्वरजी ङलाई जुगुदिभिंरिगे, फेरि यरूशलेमर ङजी भबै पैसा परमेश्वरए म्‍हीमैंलाई मन पर्दिरिगे बिसी प्रार्थना लभिंनु।

32 झाइले छ लसी ङ परमेश्वरए इच्‍छा अनुसार क्‍हेमैं ङाँर खुशीले खब्‍मु, झाइले ङ्ह्यो बालुले टिसी खुशी म्‍हाँदिब् ग।

33 शान्‍ति पिंबै परमेश्वर क्‍हेमैं तानने टिरिगे। आमिन, [अथवा छान तरिगे।]

पावलजी नमस्‍ते मु बिबा

16

त्‍हेरो ङ ङ्ह्योए बहिनी फैबीने क्‍हेमैंलाई ङो सेब् मिं सेब् लला ङ्हाँम्। च किंक्रिया नाँसर्बै मण्‍डलीर के लम्।

2 चजी ल्‍हे म्‍हीलाई झाइले ङलाज्‍यै बेले थेबै मदत लइमु। चु कारण क्‍हेमैंज्‍यै या परमेश्वरए सन्‍तानजी लल् त्‍हुब् दोंले प्रभुए मिंरी चलाई मान लद्, झाइले चलाई तोई खाँचो पर्दिमा मदत लभिंन्।

3 ईशु ख्रीष्‍टए के लमा ङने बालु के लब्‍मैं प्रिस्‍किला नेरो चए प्‍युँ अक्‍विलालाई ङए नमस्‍कार मु।

4 ङलाई जुगुदिबरी चमैंजी जीउ समेत सुम्‍पिदिबर तयार मुला। ङजी चमैंला थेबै गुण म्‍हाँदिम्। ङ मात्रे आङीं, तर तान अरू जातिए विश्वासी टोलीजगै या गुण म्‍हाँदिइमु।

5 चमैंए धिंर तबै मण्‍डलीलाई या ङए नमस्‍ते मु।

ङए प्‍यारो दोस्‍ती इपेनितसलाई नमस्‍ते मु। च एशिया अंचलर्बै पहिले ईशु ख्रीष्‍टलाई विश्वास लबै म्‍ही ग।

6 फेरि क्‍हेमैंए लागिर बेले के लबै मरियमलाई नमस्‍ते मु।

7 झाइले ङने बालुन् कैदी तबै यहूदी अउमैं एन्‍ड्रोनिकस नेरो युनियसलाई नमस्‍ते मु। चमैंए मिं ईशु ख्रीष्‍टए मुख्‍य चेलाजगए म्‍हाँजुरी चल्‍दिसी तानजी ङो सेम्। झाइले ङजी विश्वास लब् भन्‍दा ओसों चमैंजी ईशु ख्रीष्‍टलाई विश्वास लला।

8 फेरि एमप्‍लिआतसलाई ङए नमस्‍ते मु। ङि प्रभुने घ्रिन् तसी ङजी चलाई बेले माया लम्।

9 फेरि ख्रीष्‍टए निम्‍ती ङने बालु के लबै उर्बानसलाई या ङए नमस्‍ते मु।

ङए प्‍यारो दोस्‍ती स्‍ताकिसलाई या ङए नमस्‍ते मु।

10 अपेलसलाई ङए नमस्‍ते मु। च ख्रीष्‍टए म्‍ही ग बिसी म्‍हीजग निश्‍चय थाहा योंइमु। अरिस्‍तोबलसए धिंर्बै जहानलाई ङए नमस्‍ते मु।

11 ङए यहूदी भाइ हेरोदियनलाई ङए नमस्‍ते मु। फेरि नर्किस्‍सए धिंर्बै प्रभुए विश्वास लबै तानमदीलाई ङए नमस्‍ते मु।

12 झाइले प्रभुए बेले के लबै बहिनीमैं त्रिफैना नेरो त्रिफोसालाई ङए नमस्‍ते मु। फेरि प्रभुए लागिर ल्‍हे के लबै प्‍यारो परसीसलाई ङए नमस्‍ते मु।

13 झाइले प्रभुए लागिर थेबै के लबै रूफसलाई ङए नमस्‍ते मु। रूफसए आमालाई या ङए नमस्‍ते मु। चजी ङलाई या च्‍ह दोंले प्‍यार लई।

14 फेरि असिंक्रितस, पलेगन, हमर्सि, पत्रोबास, हेर्मास नेरो चमैंने टिबै अरू भाइ-बहिनीमैंलाई या ङए नमस्‍कार मु।

15 झाइले फिलोलोगस नेरो युलिया, नेरियस झाइले चए बहिनी, नेरो ओलिम्‍पास नेरो चमैंने बालु मुबै ख्रीष्‍टरी विश्वास लब्‍मैंलाई ङए नमस्‍कार मु।

16 घ्रिजी अर्कोलाई पवित्रले अंगालो झोंसी नमस्‍ते लद्। ख्रीष्‍टलाई म्‍हाँदिबै तान विश्वासी टोलीमैंए तरफउँइले क्‍हेमैंलाई नमस्‍ते बिभिंइमु।

आखिरी सल्‍लाह

17 ओ भाइ-बहिनीमैं, ङ क्‍हेमैंलाई थेबै बिन्‍ती लमु, भाँडिदिब्‍मैं नेरो म्‍हीजगलाई विश्वास लला आभिंब्‍मैंउँइले होशियारले टिद्। चमैंजी क्‍हेमैंजी योंबै शिक्षालाई विरोध लम्। छाबै म्‍हीजगउँइले स्‍यो तद्,

18 तलेबिस्‍याँ छ लबै म्‍हीमैंजी ङ्ह्योए प्रभु ईशु ख्रीष्‍टला आङीं, तर ह्रोंसए जीउर्बै इच्‍छाए सेवा लम्। नौ किसिमबै ताँजग नेरो चिप्‍ले ताँजगजी सोजो म्‍हीमैंलाई ठग्‍दिम्।

19 तर क्‍हेमैंए बारेर “चमैंजी खुशीए खबर छेनाले ङेंसी च अनुसार प्‍ह्रम्” बिसी तानन्‍न थेइमु। चु ताँरी ङलाई बेले सैं तोंइमु। अझै क्‍हेमैं आछ्याँबै के लबर आह्ररिगे, बरु छ्याँबै के लबरी सिपालु तरिगे बिबा ङए इच्‍छा मु।

20 फेरि शान्‍ति पिंबै परमेश्वरजी युम्‍नन् शैतानलाई क्‍हेमैंए प्‍हली न्‍होंर प्‍लिल् भिंब्‍मु।

ङ्ह्योए प्रभु ईशुए थेबै दयामाया क्‍हेमैंने बालु तरिगे।

21 ङने बालु के लबै तिमोथीजी क्‍हेमैंलाई नमस्‍कार पिभिंइमु। छलेन ङए यहूदी भाइमैं लुसियस, यासोन नेरो सोसिपेटरज्‍यै या क्‍हेमैंलाई नमस्‍कार पिभिंइमु।

22 पावलजी पिभिंबै चु चिट्ठी प्‍ह्रीभिंबै म्‍ही ङ तर्तियसज्‍यै या प्रभुउँइले आशीष तरिगे बिसी क्‍हेमैंलाई नमस्‍कार बिमु।

23 गायसउँइले समेत क्‍हेमैंलाई नमस्‍कार मु। गायसए धिंर ङ बास टिमु, झाइले चु धिंर तबै मण्‍डलीजी क्‍हेमैंलाई नमस्‍कार पिभिंइमु। फेरि चु शहरर्बै कोशाध्‍यक्ष इरास्‍तस नेरो भाइ क्‍वार्टसज्‍यै या क्‍हेमैंलाई नमस्‍कार बिभिंइमु।

24 ङ्ह्योए प्रभु ईशु ख्रीष्‍टए दयामाया क्‍हेमैं तानने टिरिगे। आमिन।

अन्‍तिम प्रार्थना

25 ङ्ह्यो तान परमेश्वरलाई थेबै मान लले। परमेश्वरजी क्‍हेमैंलाई प्रभु ईशुए बारेर्बै खुशीए खबर अनुसारले विश्वासरी भोंब् लभिंल् खाँम्। ङजी च खुशीए खबर प्रचार लम्। जुग जुग ओनों थाहा आसेन्‍ले गुप्‍तले मुबै खबर त्‍हेरो छर्लङ्ग तसी तानजी थाहा योंम्।

26 च सत्‍य खबर परमेश्वरए ताँ बिभिंबै म्‍हीजगजी किताब प्‍ह्रीसेरो त्‍हेरो म्‍हीजगजी प्रष्‍टले क्‍होल् खाँम्। खोंयोंई तरिबै सोगों परमेश्वरए आज्ञा अनुसार च गुप्‍त मुबै खुशीए खबर तान जातिमैंलाई प्रचार तसेन्‍मु। च गुप्‍त तबै ताँ तो मु बिस्‍याँ यहूदी मुले अरू जाति मुले तान जातिमैं विश्वास लसी परमेश्वरलाई म्‍हाँदिल् योंम्।

27 परमेश्वर घ्रिलाई मात्रे अथवा तान ज्ञान मुबै परमेश्वरलाई ईशु ख्रीष्‍टए केउँइले म्‍हीजगजी खोंयोंई प्रशंसा लरिगे। आमिन। पावल

कोरिन्‍थथेंमैंलाई पावलए पहिलो चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: एशिया अंचलर्बै एफिसस शहरउँइले प्‍ह्रीई।

प्‍ह्रीबै मिति: अन्‍दाज इ. सं. ५५ सालरी, अथवा वि. सं. ११२ सालरी, प्‍ह्रीई।

प्‍ह्रीबै कारण: कोरिन्‍थ शहर ग्रीस अंचलर्बै राजधानी मुला। थेबै शहर तसी, ल्‍हे जातिर्बै म्‍हीजग चर टिसी व्‍यापार लमला, फेरि चमैं तोन्‍दोरी सैरी सिपालुमैं तसी छ्याँबै के लमला। चमैं सिपालुमैं तसी तान सैरी च क्‍ल्‍हो विकाश तला। तर चरै या म्‍हीजगजी थरि थरिबै धर्म म्‍हाँदिमला, फेरि ल्‍हे म्‍हीजगजी फोहोरी के या लमला। पावलजी कोरिन्‍थ शहररी ईशु ख्रीष्‍टए खुशीए खबरए बारेर्बै प्रचार लमा ल्‍हे म्‍हीजी विश्वास लला। पावल कोरिन्‍थउँइले ह्याबै लिउँइजी चजी चिट्ठी घ्रि प्‍ह्रीला (१ कोरिन्‍थथेंमैं ५:९), तर च चिट्ठी ङ्ह्योने आरे। झाइले चर्बै विश्वासी टोलीजी चलाई ताँ ङ्युइबर चिट्ठी प्‍ह्रीला (१ कोरिन्‍थथेंमैं ७:१), फेरि कोई म्‍हीजी पावललाई खबर भसी “विश्वास लब्‍मैं पाटी पाटी तसी फूट तइमु” बिला (१ कोरिन्‍थथेंमैं १:११-१२)। छ तसी पावलजी चु अर्को चिट्ठी प्‍ह्रील् त्‍हुई।

पावलजी थरि थरिबै विषयरी खुशीए खबरए मतलब अझै छेनाले खोलिदिसी प्‍ह्रीइमु।

मुख्‍य ताँजग

शुरू लबै ताँ १:१-९

विश्वासी टोली न्‍होंरी पाटीजग १:१०–४:२१

फोहोरी के प्‍यील् त्‍हुम् ५:१–६:२०

चमैंए प्रश्‍नजगए जवाफ प्‍ह्रीबा ७:१–१६:१२

१) विवाह लबा ७:१-४०

२) मूर्तिलाई चडिदिबै सै ८:१–११:१

३) विश्वासी टोलीए सभाजग ११:२–१४:४०

४) विश्वास लब्‍मैं सिसी रिबा १५:१-५८

५) पावल, तिमोथी नेरो अपोल्‍लसए यात्राजग १६:१-१२

आखिरीर्बै ताँ १६:१३-२४

कोरिन्‍थथेंमैंलाई पावलए पहिलो चिट्ठी

1

1-2 कोरिन्‍थ शहररी परमेश्वरए विश्वासी टोलीलाई, परमेश्वरए इच्‍छा अनुसार ईशु ख्रीष्‍टए मुख्‍य चेला ङ पावल नेरो भाइ सोस्‍थनिसउँइले नमस्‍ते मु।

परमेश्वरजी क्‍हेमैं ईशु ख्रीष्‍टने घ्रिन् लभिंइमु। छ लमा परमेश्वरजी क्‍हेमैंलाई नेरो तान क्‍ल्‍होर्बै प्रभु ईशु ख्रीष्‍टए मिं पुकार्दिब्‍मैंलाई चु संसारउँइले खिए म्‍हीमैं तबर त्‍हाँई। चमैं नेरो ङ्ह्यो तानए प्रभु, ईशु ख्रीष्‍ट ग।

3 परमेश्वर ङ्ह्योए आबाजी नेरो प्रभु ईशु ख्रीष्‍टजी क्‍हेमैं तानलाई दयामायाए आशीष नेरो शान्‍ति पिंरिगे।

ख्रीष्‍टउँइले आशीष योंबा

4 ङजी क्‍हेमैंए लागिर खोंयोंईन ङए परमेश्वरलाई धन्‍यवाद पिंम्, तलेबिस्‍याँ ईशु ख्रीष्‍टउँइले क्‍हेमैंजी खिए दयामायाए आशीष योंइमु।

5 क्‍हेमैं ईशु ख्रीष्‍टने घ्रिन् तसी क्‍हेमैं तान सैजी, खास गरी छेनाले पोंबै शक्तिजी नेरो ज्ञानजी, छ्याँब तइमु,

6 तलेबिस्‍याँ ईशु ख्रीष्‍टए खुशीए खबर क्‍हेमैंए सैं न्‍होंर [पवित्र आत्‍मा-सैंजी] निश्‍चय लभिंइमु।

7 छ तसी क्‍हेमैं ङ्ह्योए प्रभु ईशु ख्रीष्‍टए युबै दिनए घ्‍याँ ङ्ह्योरिमा क्‍हेमैंलाई तोई शक्ति मुबै वर या कत्ति खाँचो आतइमु।

8 च आखिरी दिन सम्‍म खिजीन् क्‍हेमैंलाई सैं निश्‍चय लभिंसी थेंब्‍मु। छ तसी क्‍हेमैं ङ्ह्योए प्रभु ईशु ख्रीष्‍ट युबै दिनरी तोई दोष आरेब् तरिब्‍मु।

9 तलेबिस्‍याँ परमेश्वर विश्वासीलो मु, झाइले खिजी क्‍हेमैंलाई खिए च्‍ह ईशु ख्रीष्‍ट ङ्ह्योए प्रभुने प्रि टिबर त्‍हाँई।

क। विश्वासी टोली न्‍होंर फूट तबा

10 तर, ओ भाइ-बहिनीमैं, ङजी क्‍हेमैंने ङ्ह्योए प्रभु ईशु ख्रीष्‍टए थेबै हकउँइले चु बिन्‍ती लम्: क्‍हेमैंए सैं घ्रि तल् त्‍हुम्। छ तस्‍याँ क्‍हेमैं न्‍होंरी फूट तरिबा आरे। झाइले क्‍हेमैं तान सैं घ्रिन् तसी, विचार घ्रिन् लसी बालु तद्।

11 ओ ङए प्‍यारो भाइ-बहिनीमैं, क्‍हेमैं न्‍होंरी झगडा तइमु बिसी क्‍लोए बिबै म्‍हीए परिवारउँइले ङलाई क्‍ह्रोंसेन्‍बै खबर योंई।

12 च खबर अनुसार क्‍हेमैं तान स्‍यो-स्‍योबै ताँजग बिम् रो। क्‍हेमैं न्‍होंर पाटीजग तसी कोईजी “ङ पावलए चेला ग,” कोईजी “ङ अपोल्‍लसए चेला ग,” कोईजी “ङ पत्रुसल् ग,” अरूजी “ङ ख्रीष्‍टल् ग,” बिम् रो।

13 ख्रीष्‍टलाई भाग भाग लसी च्‍हुइमु वा? क्‍हेमैंए लागिर पावल क्रूसर टाँइदिसी सिइमु वा? क्‍हेमैंजी पावलए मिंर बप्‍तिस्‍मा किंइमु वा? [च छाबै ताँ आता!]

14 ङजी परमेश्वरलाई धन्‍यवाद पिंम्, तलेबिस्‍याँ ङजी क्‍हेमैं न्‍होंरी खबलाई या बप्‍तिस्‍मा आपिंइमु - क्रिस्‍पस नेरो गायस बाहेक।

15 छ तसी खबज्‍यै या “पावलए मिंर बप्‍तिस्‍मा किंई” बिला आखाँ।

16 ए! ङम् म्‍लिह्याना, ङजी स्‍तिफनस नेरो चए जहानलाई या बप्‍तिस्‍मा पिंला। फेरि चमैं भन्‍दा अरू ङजी म्‍हैंला आखाँ।

17 ख्रीष्‍ट ईशुजी ङलाई बप्‍तिस्‍मा पिंबर आकुलि, बरु ङलाई खिजी खुशीए खबर प्रचार लबर कुल्‍भिंई। झन् म्‍हीए बुद्धिए ताँ अनुसार ङजी प्रचार लला आत्‍हु, तर ख्रीष्‍ट ईशु कमजोरी म्‍ही दोंले क्रूसर सिबै ताँए शक्ति केर त्‍हुब् तरिगे बिसी, ङ प्रचार लमा म्‍हीए बुद्धिए ताँ आथप्‍दि।

ख्रीष्‍ट परमेश्वरए शक्ति नेरो ज्ञान ग

18 ख्रीष्‍ट ईशु क्रूसर सिई बिबै खुशीए खबर आम्‍हाँदिब्‍मैंजी “चु बुद्धि आरेबै ताँ ग” बिम्, तर ङ्ह्यो, अथवा परमेश्वरजी जुगुदिब्‍मैंए लागिर, चु ताँ परमेश्वरउँइले योंबै शक्ति ग।

19 म्‍हीए बुद्धिए ताँए बारेर धर्मशास्‍त्रर छाबै ताँ प्‍ह्रीइमु,

“ङजी बुद्धिमानमैंए बुद्धिलाई नाश लवाब्‍मु,

ह्रब-सेब्‍मैंए क्‍होबै सैंलाई केर आत्‍हुब् लवाब्‍मु।”

बिसी प्‍ह्रीइमु।

20 तिंइजोरो या बुद्धिमानमैं खोई? फेरि पण्‍डितमैं खोई? चु संसारए छलफल लल् खाँबै म्‍ही खनीर तम्? परमेश्वरजी चु संसारए तान बुद्धिलाई बुद्धि आरेबा लवाइमु।

21 तलेबिस्‍याँ म्‍हीमैंजी ह्रोंसने बुद्धि मुब् दों ङ्हाँलेया चमैंजी म्‍हीए “बुद्धिउँइले” परमेश्वरलाई ङो सेला आखाँ। परमेश्वरजी छान् तब् लवाई, खिए बुद्धि अनुसार छाबै के लई। म्‍हीजगजी खुशीए खबुरलाई “बुद्धि आरेब्‍” दों ङ्हाँबैई। दिलेया परमेश्वरजी खिए योजना अनुसार च खुशीए खबर प्रचार लबउँइले विश्वास लब्‍मैंलाई जुगुदिभिंई।

22 यहूदीजगजी शक्ति मुबै प्रमाणजग म्‍हैम्, अरू जातिमैं चाहिं ज्ञान-बुद्धिए ताँ म्‍हैम्।

23 तर ङ्ह्योजी “ख्रीष्‍ट [परमेश्वरउँइले कुल्‍भिंबै म्रुँ मुलेया कमजोरी म्‍ही दोंले] क्रूसर टाँइदिसी सिइमु,” बिसी खुशीए खबर प्रचार लम्। यहूदीमैंए लागिर चु खबर छेर्बै ताँ ग, झाइले अरू जातिमैंजी च खबरलाई बुद्धि आरेबै ताँ दों ङ्हाँम्।

24 तर यहूदी मुलेया, अरू जाति खब मुलेया, परमेश्वरजी त्‍हाँबै म्‍हीमैंए लागिर ख्रीष्‍ट परमेश्वरए शक्ति नेरो परमेश्वरए ज्ञान-बुद्धि ग।

25 तलेबिस्‍याँ परमेश्वरउँइले खबै ताँलाई म्‍हीजगजी “बुद्धि आरेब्‍” दों ङ्हाँलेया च ताँ म्‍हीए “बुद्धि” भन्‍दा झन् ज्ञान योंबै ताँ ग, झाइले परमेश्वरउँइले खबै ताँलाई म्‍हीजगजी “कमजोरी” दों ङ्हाँलेया च ताँ बेले भोंबै म्‍हीए शक्ति भन्‍दा झन् भोंब् ग।

26 फेरि, ओ भाइ-बहिनीमैं, क्‍हेमैंलाई परमेश्वरजी त्‍हाँई, तर क्‍हेमैं खैबै म्‍ही मुला बिसी विचार लद्। म्‍हीए विचार अनुसार क्‍हेमैं न्‍होंरी च्‍युगुदे मात्रे बुद्धिमान मुबा, च्‍युगुदे मात्रे शक्ति मुबा, नेरो च्‍युगुदे मात्रे थेबै म्‍हीए खलकर्बै म्‍हीमैं मु।

27 तर परमेश्वरजी बुद्धिमानमैंलाई पि लवाबै लागिर संसारर्बै म्‍हीजी “बुद्धि आरेब्‍” दों ङ्हाँबै म्‍हीलाई त्‍हाँई। झाइले ह्रोंसलाई शक्ति मुब्‍मैं बिसी प्‍हैंब्‍मैंलाई पि लबरी परमेश्वरजी संसारर्बै म्‍हीजगजी “कमजोरी तब्‍” दों ङ्हाँबै म्‍हीमैंलाई त्‍हाँई।

28 खब म्‍हीलाई संसारजी “च्‍योंबै”, “तुच्‍छ”, झाइले “केर आत्‍हुब्‍” दों ङ्हाँमु, च म्‍हीमैंलाई परमेश्वरजी त्‍हाँई।संसारजी थेब म्‍हाँदिबै सैलाई केर आत्‍हुब् लवाबै लागिर खिजी छले त्‍हाँई।

29 छ तसी खबज्‍यै या ह्रोंसजी लबै तो केरै या परमेश्वरए उँइँर प्‍हैंला आयों।

30 तर परमेश्वरजी क्‍हेमैंलाई ख्रीष्‍ट ईशुने घ्रिन् लभिंइमु। छले ख्रीष्‍टउँइले ङ्ह्योलाई बुद्धिमान लभिंइमु, फेरि ख्रीष्‍टउँइले परमेश्वरजी ङ्ह्योलाई खिए उँइँर ठीक ठहर्दिइमु, खिए म्‍हीमैं लभिंइमु, झाइले जुगुदिभिंइमु।

31 छ तसी धर्मशास्‍त्ररी छले प्‍ह्रीइमु:

“खब्‍जी थेब् प्‍हैं प्‍हैं ङ्हाँमु, चजी प्रभुजी लबै केर्न प्‍हैंरिगे।”

क्रूसए टाँइदिबै ख्रीष्‍टए बारेर्बै खुशीए खबर

2

ओ भाइ-बहिनीमैं, ङ क्‍हेमैं ङाँर खमा ङजी परमेश्वरए गुप्‍तले लथेंबै सत्‍य ताँलाई प्रचार लई। तर ङजी छ्याँबै बोलीजग नेरो बुद्धि ताँउँइले प्रचार आलला।

2 तलेबिस्‍याँ ङजी क्‍हेमैं ङाँर मुमा ईशु ख्रीष्‍ट नेरो खास गरी खि क्रूसर टाँइदिसी कमजोरी म्‍ही दोंले सिबै बारेर मात्रे लुभिंसी अरू ताँजग आह्रब् दों तबर सैं निश्‍चय लला।

3 छ तसी ङ क्‍हेमैं ङाँर खमा ङ कमजोरी, नेरो थर थरले त्‍हारिसी ङ्हींला।

4 ङए वचन नेरो प्रचार म्‍हीए ज्ञान-बुद्धि त्‍येसी ह्वाँबै ताँ आङीं, तर परमेश्वरए आत्‍मा-सैंए शक्तिजी उँइँब् मुला।

5 क्‍हेमैंजी म्‍हीए बुद्धि म्रोंसी आङीं, तर परमेश्वरए शक्ति म्रोंसी विश्वास म्‍हाँदिरिगे बिसी ङजी छाबै प्रचार लई।

परमेश्वरए बुद्धि

6 दिलेया ङि परमेश्वर अनुसार पक्‍का तब्‍मैंने अथवा पवित्र आत्‍मा-सैं मुब्‍मैंने ज्ञान-बुद्धिए ताँजग लम्। तर च ज्ञान-बुद्धि चु संसारर्बै आङीं, फेरि चु संसारर राज्‍य चलिदिबै शासकजगला या आङीं। (चु संसारर्बै शासकजग नाश तह्याम्।)

7 तर ङजी पोंबै बुद्धि परमेश्वरए गुप्‍तले लोथेंबै ज्ञान-बुद्धि ग। च ज्ञान-बुद्धि म्‍हीजगउँइले लोथेंइमु, तर परमेश्वरजी ङ्ह्यो सब् तरिगे बिसी चु संसार बनिदिब् भन्‍दा पहिलेन् खिए इस्‍किम् बनिदिथेंला।

8 चु संसारर्बै राज्‍य चलिदिब्‍मैंजी चु बुद्धि मुबै इस्‍किमलाई आसे। चमैंजी छाबै बुद्धि ह्रइबिस्‍याँ तान भन्‍दा थेबै मान तबै प्रभुलाई क्रूसर आटाँइदिमला।

9 धर्मशास्‍त्ररी चु गुप्‍त बुद्धिए बारेर छले प्‍ह्रीइमु,

“तो शक्तिजग म्‍हीजी खोंयोंई आम्रों, खोंयोंई आथे, झाइले खोंयोंई या म्‍हीए सैं न्‍होंर आहों,

च शक्तिन् परमेश्वरजी खिलाई प्रेम लब्‍मैंए लागिर उँइँबरी तयार लथेंइमु।”

10 ओं, छलेन ङ्ह्योलाईन परमेश्वरजी खिए आत्‍मा-सैंउँइले खिए गुप्‍तबै सै उँइँभिंइमु, तलेबिस्‍याँ च आत्‍मा-सैंजी तान सै क्‍होमु, परमेश्वरए इस्‍किमए गहिरो गहिरो ताँजग या क्‍होम्।

11 नमुना बिले: खब मुले म्‍हीए विचार ह्रोंसए आत्‍मा-सैंजी मात्रे थाहा सेम्। छलेन परमेश्वरए विचार परमेश्वरए आत्‍मा-सैंजी मात्रे थाहा सेम्।

12 चु संसारर्बै आत्‍मा-सैं आङीं, तर परमेश्वरजी कुल्‍भिंबै आत्‍मा-सैं ङ्ह्योजी योंइमु। तो शक्ति मुबै वर परमेश्वरजी ङ्ह्योलाई सित्तिर्न पिंइमु, च शक्ति ङ्ह्योजी तान क्‍होरिगे बिसी परमेश्वरजी ङ्ह्योलाई खिए आत्‍मा-सैं कुल्‍भिंइमु।

13 छ तसी, म्‍हीए बुद्धिउँइले लुभिंबै ताँजग आङीं, बरु आत्‍मा-सैंजी लुभिंबै ताँजग ङ्ह्योजी पोंम्। छ लमा ङ्ह्योजी आत्‍मा-सैं योंबै म्‍हीमैंलाई आत्‍मा-सैंउँइले योंबै वचन पोंम्।

14 तर खबने परमेश्वरए आत्‍मा-सैं आरे, चजी परमेश्वरए आत्‍मा-सैंजी पिंबै शक्तिजगलाई च्‍योंब म्‍हाँदिम्। चजी छाबै शक्तिलाई केर आत्‍हुब् म्‍हाँदिम्, फेरि चजी च शक्तिजग क्‍होला आखाँ, तलेबिस्‍याँ च शक्तिजगए फल म्‍हीजगजी परमेश्वरए आत्‍मा-सैंउँइले मात्रे ज्ञान-बुद्धि योंसी छुटिदिल् खाँम्।

15 खबने प्रि पवित्र आत्‍मा-सैं मु, चजी तान सै छ्याँबा उ आछ्याँबा बिसी जाँच लल् खाँम्। तर च आत्‍मा-सैं मुबै म्‍हीलाई चु संसारर्बै म्‍हीजगजी जाँच लला आखाँ।

16 (चु अरूमैंजी आक्‍होबै विषयरी धर्मशास्‍त्रर छ प्‍ह्रीइमु,

“खबजै प्रभुए विचारलाई ङो सेला आखाँ,

खबजै प्रभुलाई लुभिंला आखाँ।”)

दिलेया ङ्ह्योने चाहिं ख्रीष्‍टए विचार मु।

परमेश्वरए के लबै म्‍हीमैं

3

ओ भाइ-बहिनीमैं, ङजी [क्‍हेमैं ङाँर खमा] क्‍हेमैंने पवित्र आत्‍मा-सैं मुब्‍मैंने दोंले पोंला आखाँला। तर ङजी संसारर्बै म्‍हीमैंने, अथवा ईशु ख्रीष्‍टलाई भरखर विश्वास म्‍हाँदिबै प्‍हसीमैंने दोंले पोंल् त्‍हुई।

2 ङजी क्‍हेमैंलाई क्‍युग्‍यु बाहेक अरू चबै सै आङीं, तर [परमेश्वरए वचनउँइले] ङ्हे मात्रे थुँल् भिंल् त्‍हुई। तलेबिस्‍याँ च बेला सम्‍म क्‍हेमैं अरू चबै सै चला आखाँमला, [अथवा गहिरो वचन क्‍होला आखाँमला।] अझै या क्‍हेमैंजी छाबै चबै सै चला आखाँ,

3 तलेबिस्‍याँ क्‍हेमैं चु संसारर्बै म्‍ही दोंलेन् टिइमु। क्‍हेमैं ह्रों-ह्रोंसर ईख नेरो झगडा लसेरो चु संसारर्बै म्‍ही दों तब्‍मैं ग, आङीं वा? निश्‍चय क्‍हेमैं चमैंए चाल-चलन अनुसार प्‍ह्रम्, आङीं वा?

4 खोंयों सम्‍म क्‍हेमैं न्‍होंरी घ्रिजी “ङ पावलए चेला ग,” अर्कोजी “ङ अपोल्‍लसल् ग” बिम्, च बेला सम्‍म क्‍हेमैं संसारर्बै म्‍ही दों तई, आङीं वा?

5 फेरि अपोल्‍लस बिबै म्‍ही खैबै म्‍ही जा? झाइले ङ पावल खैबै म्‍ही जा? ङिम् परमेश्वरए के लबै च्‍योंबै म्‍हीमैंन् ग, झाइले ङिउँइले क्‍हेमैंजी खिए फिरी विश्वास लई। ङि न्‍होंरी हरेकलाई प्रभुजी तो के तोक्‍दिभिंई च केन् लई।

6 ङजी प्‍लु प्‍लुई, अपोल्‍लसजी विरूवार क्‍यु झोंई, तर परमेश्वरजी च विरूवालाई बढिदिभिंमला।

7 प्‍लु प्‍लुबै म्‍ही नेरो क्‍यु झोंबै म्‍ही थेबा आङीं, तर विरूवालाई बढिल् लभिंबै परमेश्वरन् थेबा ग।

8 फेरि प्‍लु प्‍लुबै म्‍ही नेरो विरूवारी क्‍यु झोंबै म्‍हीए सैं घ्रिन् ग। परमेश्वरजी ङ्हींना ङ्हींन्‌लाई खेमैंए के अनुसार तलब पिंब्‍मु।

9 परमेश्वरने के लबै म्‍हीमैं ङि ग, झाइले क्‍हेमैं परमेश्वरए खेती ल्‍हैदिबै क्‍ल्‍हो दों तब् ग।

फेरि अर्को नमुना, क्‍हेमैं परमेश्वरजी खिए इस्‍किम अनुसार लबै धिं दों तब् ग, झाइले ङि डकर्मीमै मात्रे ग।

10 धिं लबै डकर्मीमैंए सिपालु नाइकेजी धिंए जग झोंब् दोंले ङजी परमेश्वरउँइले योंबै शक्ति मुबै वर अनुसार के लसी जग झोंइमु। च जगए फिरी अरूजी गारा झोंरिम्। तर हरेक म्‍हीजी ह्रोंसजी खैले बनिदिइमु चजी होशियार थेंल् त्‍हुम्।

11 जग चाहिं घ्रि मात्र मु, तलेबिस्‍याँ परमेश्वरजी ईशु ख्रीष्‍टलाई धिंए जग लइमु, झाइले च जग बाहेक खबज्‍यै या अरू जग झोंला आखाँ।

12 च धिंए जगए फिरी गारा झोंमा कोई म्‍हीजगजी म्‍हारा, अथवा चाँदी, अथवा महंगो तुथुजग झोंम्, झाइले कोईजी स्‍यीं, अथवा की, अथवा पराल, छाबै गारा झोंम्।

13 छ लमा हरेक म्‍हीजी लबै के खै तम् बिबा न्‍याय तबै दिनर तान म्‍हीए उँइँर म्रोंब्‍मु, तलेबिस्‍याँ च दिनरी हरेक म्‍हीए केलाई मिजी जाँच लब्‍मु।

14 खबज्‍यै या धिंए जगए फिरी झोंबै गारा मिर पर्दिलेया आख्रोंस्‍याँ चजी गारा झोंबै तलब योंब्‍मु।

15 तर खब म्‍हीए गारा मिर ख्रोंह्यामु, चजी लबै केए तलब आयों। च खिन् सोब्‍मु, तर ह्रोंसजी लबै के म्‍हह्यासी मिंउँइले उम्‍किदिसी मात्रे सोम्।

16 क्‍हेमैं परमेश्वरए मन्‍दिर ग बिसी थाहा आरेरोवा? फेरि परमेश्वरए आत्‍मा-सैं क्‍हेमैं न्‍होंरी टिइमु बिसी अझै थाहा आसेइमु वा?

17 छ तसी खबज्‍यै या परमेश्वरए मन्‍दिरलाई नाश लइबिस्‍याँ चलाई या परमेश्वरजी नाश लवाब्‍मु, तलेबिस्‍याँ परमेश्वरए मन्‍दिर खिल्‍लाँ ग, फेरि क्‍हेमैं ह्रोंसन खिए मन्‍दिर ग।

18 खबज्‍यै या ह्रोंसलाईन धोका पिंबै के आलरिगे: खबज्‍यै या ह्रोंसलाई चु संसारर्बै बुद्धिमान ग बिब् म्‍हैंस्‍याँ च म्‍ही क्‍ह्रोंसेन्‍बै बुद्धिमान आङीं। बरु क्‍ह्रोंसेन्‍बै बुद्धि योंबै लागिर चजी चु संसारर्बै “बुद्धि” प्‍यीसी ज्ञान आरेब् दों तरिगे।

19 तलेबिस्‍याँ चु संसारर्बै म्‍हीमैंजी बुद्धिमान ठहर्दिबै सै परमेश्वरए उँइँर तोई केर आत्‍हुबै सै ग। धर्मशास्‍त्ररै या छ प्‍ह्रीइमु,

“बुद्धिमानमैंजी चलाकी के लमा परमेश्वरजी चमैंलाई ङोर च्‍युवाम्।”

20 फेरि धर्मशास्‍त्रर चु या प्‍ह्रीइमु,

“प्रभुजी बुद्धिमानमैंए विचारजग फार्क्‍बै केर आत्‍हुबै सै ग बिसी थाहा सेम्।”

21 छ तसी ङि मुख्‍य चेलामैंजी लबै केरी खबज्‍यै या आप्‍हैंरिगे। खास गरी ङि तान क्‍हेमैंए लागिरन ग:

22 पावल, अपोल्‍लस, नेरो पत्रुस क्‍हेमैंए लागिर ग। फेरि चु संसार क्‍हेमैंला ग; सोलेया, सिलेया क्‍हेमैंए फायदा तम्। झाइले तिंइजोरोबै सै नेरो प्‍हनालिउँइबै सै या तान क्‍हेमैंला ग।

23 झाइले क्‍हेमैं [ङिला आङीं, तर] ख्रीष्‍टला ग, झाइले ख्रीष्‍ट परमेश्वरला ग।

4

ङि चिबमैंलाई चाहिं ख्रीष्‍टए के लबै म्‍ही दों ङ्हाँल् त्‍हुम्, झाइले परमेश्वरए गुप्‍तले लथेंबै सत्‍य ताँ ङिए जिम्‍मार थेंई बिसी ङ्हाँल् त्‍हुम्।

2 जिम्‍मा तबै म्‍हीए लागिर ताँ घ्रि चैदिम्: चलाई चए मालिकजी जिम्‍मा पिंबै के लबर विश्वासीलो तल् त्‍हुम्।

3 छ तसी ङ क्‍हेमैंउँइले दोष योंलेया अथवा म्‍हीजगजी दोष ल्‍हैदिलेया ङ गाह्रो आम्‍हाँदि, ङए लागिर च मामूली ताँ मात्रे ग। ङ ह्रोंसलाईन ह्रोंसजीन् जाँच लबा आम्‍है।

4 (ङए ठीक बेठीक छुटिदिबै शक्तिजी ङलाई दोष आल्‍हैदि, तर “तोई दोष आरेल्‍ले ठीक मु” बिसी ङजी ह्रोंसलाई न्‍याय लला आखाँ।) तर ङलाई इन्‍साफ लबै म्‍ही प्रभु ईशुन् ग।

5 छ तसी प्रभु ईशु युबै ठीक बेला भन्‍दा पहिले क्‍हेमैंजी तोई फैसला आलल्‍ले टिद्। च बेलार प्रभुजी अन्‍यारोर लोथेंबै ताँजग उज्‍यालोर त्‍येभिंब्‍मु। झाइले म्‍हीजगए सैं न्‍होंर्बै गुप्‍त विचार उँइँवाब्‍मु। झाइले तान म्‍हीजी परमेश्वरउँइले योंल् त्‍हुबै स्‍याबासी योंब्‍मु।

6 ओ भाइ-बहिनीमैं, क्‍हेमैंए फायदाए लागिर ङजी अपोल्‍लस नेरो ङए बारेर नमुना ताँ प्‍ह्रीब् ग। क्‍हेमैं न्‍होंरी कोईजी गुरु घ्रिलाई त्‍हाँसी अर्को गुरुलाई च्‍योंब् दों ङ्हाँसी प्‍हैंलाई।क्‍हेमैंजी छ आलरिगे, बरु ङिए नमुनाउँइले ठीक के लुरिगे बिसी ङजी छान प्‍ह्रीइमु। फेरि तो लुल् त्‍हुम् बिस्‍याँ “परमेश्वरजी प्‍ह्रीबै वचन भन्‍दा बढी तोई आलद्,” [अथवा म्‍हीलाई आङीं, तर परमेश्वरलाई थेब् म्‍हाँदिद्]।

7 [फेरि क्‍हेमैं न्‍होंर प्‍हैंबै म्‍हीलाई ङजी छ बिम्:] खबजी क्‍हीलाई अरूमैं भन्‍दा थेब् लइमु? क्‍हीने मुबै शक्ति परमेश्वरजी क्‍हीलाई तान आपिंइमुरोवा? क्‍हीने मुबै शक्ति छलेन् योंबै वर ग - छ तसी चए विषयरी खैले ह्रोंसलाई थेब् प्‍हैंबा?

8 क्‍हेमैंजी चैदिबै शक्तिजग तान योंल् खाँइमु वा? फेरि क्‍हेमैं प्‍ल्‍होल् खाँइमु वा? फेरी क्‍हेमैं ङि आरेल्‍ले म्रुँ तइमु वा? ओं, ङए इच्‍छा क्‍हेमैंजी क्‍ह्रोंसेन् राज्‍य चलिदिरिगे, झाइले ङि या क्‍हेमैंनेन् राज्‍य चलिदिल् खाँमला!

9 बरु परमेश्वरजी ङि मुख्‍य चेलामैंलाई चाहिं हूलजगए उँइँर सैबै सजाय पिंब्‍मैंलाई दोंले तान भन्‍दा च्‍योंबै क्‍ल्‍होर थेंइमु बिबा ङजी विचार लम्। ओं, स्‍वर्गदूत नेरो संसारर्बै म्‍हीए हूलए उँइँर ङि रमिता तइमु।

10 ङि ख्रीष्‍टए लागिर केर आत्‍हुब् दों तइमु, तर क्‍हेमैं चाहिं ख्रीष्‍टने घ्रिन् तसी बुद्धिमान तइमु, आङीं वा? ङि कमजोरी मु, तर क्‍हेमैं भोंब् मु। म्‍हीजगजी क्‍हेमैंलाई मान लम्, तर ङिलाई हेल लम्।

11 चु बेलार्न ङि ख्रेंइमु, पिइमु, क्‍लुनान् मु, झाइले अरूमैंजी ङिलाई धोंसेन्‍मु। [प्रभुए खुशीए खबर प्रचार लबरी] ङि खन्‍तदन ह्याल् त्‍हुसेरो धिं आरेब् दों तइमु,

12 झाइले ह्रोंसए लागिर ङि ह्रोंसए योजीन् ल्‍हे गाह्रो के लसी चल् त्‍हुसेन्‍मु। ङिलाई गाली केब्‍मैंलाई ङिजी आशीष पिंम्, झाइले म्‍हीजगजी ङिलाई खैबै दुःख पिंलेया ङिजी सैदिम्।

13 म्‍हीजगजी ङिए इज्‍जत वानाबिलेया ङिजी चमैंने क्‍ह्रीबै सैं लम्। तियाँ सम्‍म या ङि संसारर्बै घै मल नेरो फ्‍योबै कसीं दों तरिइमु।

14 क्‍हेमैंलाई पि लबर आङीं, तर आबाजी ह्रोंसए खोबै कोलोमैंलाई दोंले ङजी अर्ती पिंबरी चु छाबै ताँ प्‍ह्रीइमु।

15 तलेबिस्‍याँ ख्रीष्‍टउँइले जीवन योंसी क्‍हेमैंला हजार च्‍यु हेरचाहा लबै म्‍ही मुलेया, आबा चाहिं घ्रि मात्रे तम्। ङजी खुशीए खबर क्‍हेमैं ङाँर भसेरो ङ क्‍हेमैंए आबा दों तई। क्‍हेमैंलाई ख्रीष्‍ट ईशुउँइले जन्‍म पिंबै म्‍ही ङन् ग।

16 छ तसी ङए देखासिकी ङ्ह्योद् बिसी ङजी क्‍हेमैंने थेबै बिन्‍ती लम्।

17 चु कारण ङजी तिमोथीलाई क्‍हेमैं ङाँर कुल्‍भिंइमु। च प्रभुने घ्रिन् तसी ङए विश्वासीलो प्‍यारो च्‍ह दों तब् ग। ङ ईशु ख्रीष्‍टने घ्रिन् तसी ङए छ थोबै चाल चलन तिमोथीजी क्‍हेमैंलाई सैंर म्‍हैंल् भिंब्‍मु। च चाल चलन ङजी खन्‍तदोंनबै विश्वासी टोलीलाई लुभिंम्।

18 क्‍हेमैं न्‍होंरी कोई कोई म्‍हीजग चाहिं ङ [क्‍हेमैंलाई तहर झोंबर] आखा बिसी थेब् प्‍हैंइमु रो।

19 तर प्रभुए इच्‍छा मुइबिस्‍याँ ङ क्‍हेमैं ङाँर युम्‍नन् खब्‍मु। च बेलारी च घमण्‍डी म्‍हीमैंजी बिबै ताँए बारेर मात्रे आङीं, तर चमैंजी लबै केए बारेर ङजी थाहा योंब्‍मु।

20 तलेबिस्‍याँ म्‍हीजगजी परमेश्वरलाई म्रुँलाई दोंले म्‍हाँदिस्‍याँ खिउँइले आशीष योंम्। च आशीष बुद्धि दों तबै वचन मात्रे आङीं, तर के लबै शक्ति ग।

21 क्‍हेमैंजी तो इच्‍छा लमु? ङ क्‍हेमैं ङाँर खमा सजाय पिंबर प्‍हरे छेसी खले उ, माया नेरो दयालु सैं प्‍यासी खले हाँ?

ख। विश्वासी टोली लब्‍मैं न्‍होंरी व्‍यभिचार तबा

5

क्‍हेमैं न्‍होंरी थेबै फोहोरी व्‍यभिचार के तइमु रो बिबै ताँ ङजी थेइमु। चु छाबै फोहोरी के अरू जातर्बै विश्वास आलब्‍मैंजै लौ के भन्‍दा झन् थेबै छेर्बै ताँ ग। तलेबिस्‍याँ क्‍हेमैं न्‍होंर्बै म्‍ही घ्रिजी ह्रोंसए आम्‍ज्‍यों आमाने न्‍होंई रो।

2 क्‍हेमैं न्‍होंरी म्‍ही घ्रि चु छाबै के लसेरो क्‍हेमैं खैले थेब् प्‍हैंल् खाँम्? बरु क्‍हेमैं शोक तल् त्‍हुम्, झाइले च फोहोरी के लबै म्‍हीलाई क्‍हेमैंए न्‍होंउँइले त्‍येवाद्।

3 ङ क्‍हेमैंने जीउ ह्रेंगो मुलेया ङए सैं क्‍हेमैंनेन् मु। ङ क्‍हेमैंनेन् सैं बालुन् तसी च फोहोरी के लबै म्‍हीलाई ईशु ख्रीष्‍टए मिंउँइले निसाफ लल् खाँइमु।

4 क्‍हेमैं बालु तमा प्रभु ईशुए शक्ति योंसी ङए सैं क्‍हेमैंने बालु तम। छ तसी च व्‍यभिचारी म्‍हीलाई सजाय लद्।

5 चए आत्‍मा-सैं प्रभु ईशु युबै दिनर अझै जुगुदिल् योंरिगे बिसी च म्‍हीए जीउलाई नाश लवाबर शैतानए योरी सुम्‍पिदिद् [अथवा क्‍हेमैंए संगती न्‍होंउँइले त्‍येवाद्]।

6 क्‍हेमैं थेबा प्‍हैंबा ठीक आता। क्‍युँबै च्‍युगुदे दहीजी ङ्हे कति ल्‍हे मुलेन न्‍होंवाल् खाँम् बिबा क्‍हेमैंलाईन थाहा मु।

7 क्‍हेमैं तान शुद्ध ङ्हे दों तबा तरिगे बिसी क्‍हेमैं न्‍होंउँइले केर आत्‍हुबै क्‍युँबै दही त्‍येवाद्। खास गरी क्‍हेमैं शुद्ध तल् खाँइमु। क्‍ह्यु सैबै चाड़ए वलिदान सैल् खाँसी ङ्ह्योए भत्‍यार तयार मु। च वलिदान ईशु ख्रीष्‍ट ग।

8 त्‍हेरो ङ्ह्यो क्‍ह्यु सैबै चाड़ए भत्‍यार चले। [च भत्‍यार चबै लागिर ङ्ह्यो सैं शुद्ध तल् त्‍हुम्।] छ तसी च क्‍युँबै दही भ्‍योंवाब् दोंले क्‍हेमैंउँइले आछ्याँबै पुरानो बानीजग तान प्‍यीवाद्, झाइले पापी सैं नेरो फोहोरी व्‍यभिचारी लबै विचार आरेल्‍ले च चाड़ म्‍हाँदिले। ओं, तोई छल कपट आरेबै पवित्र नेरो सत्‍य सैंजी चाड़ म्‍हाँदिले।

9 ङजी क्‍हेमैंलाई ओसोंबै प्‍ह्रीबै चिट्ठीर व्‍यभिचार लब्‍मैंने बालु आप्‍ह्रद् बिसी ङजी प्‍ह्रीला।

10 तर खास गरी ङजी बिबै ताँ प्रभु ईशुलाई आम्‍हाँदिबै फोहोरी व्‍यभिचार लब्‍मैंने, लोभीमैंने, नियम आम्‍हाँदिब्‍मैंने, मूर्तिपूजा लब्‍मैंने कत्ति आप्‍ह्रद् बिबा आङीं। चमैंने कत्ति बालु आतस्‍याँ क्‍हेमैं चु संसारउँइले त्‍होंह्याल् त्‍हुमला।

11 तर ङए खास ताँ तो मु बिस्‍याँ, खब म्‍हीजी “ङ प्रभु ईशुलाई विश्वास लम्” बिनाबिलेया फोहोरी व्‍यभिचारी, लोभी, मूर्तिपूजा लबा, गाली क्‍येब, पा को तबा, ह्योबा, छाबै के लइबिस्‍याँ, चने बालु आप्‍ह्रद्। चबै या बालु आचद्।

12-13 तलेबिस्‍याँ प्रभु ईशुलाई विश्वास आलब्‍मैंलाई चाहिं सजाय पिंबर ङला हक आरे, परमेश्वरजीन् चमैंलाई सजाय पिंब्‍मु। तर क्‍हेमैंजीन् ह्रोंसए विश्वासी भाइमैं न्‍होंरी सजाय पिंला आत्‍हुरोवा? पिंल् त्‍हुम्! धर्मशास्‍त्ररी प्‍ह्रीब् अनुसार लद्:

“क्‍हेमैं न्‍होंउँइले खराबी म्‍हीलाई त्‍येवाद्।”

अड्डारी विश्वासी भाइने झगडा लबा

6

क्‍हेमैं न्‍होंरी खबै या खबनेई झगडा ताँ तस्‍याँ निसाफ लबर परमेश्वरए म्‍हीमैं ङाँर तले आह्या? विश्वास आलबै न्‍यायाधीश ङाँर तले ह्याम्?

2 परमेश्वरए म्‍हीमैंजी संसारर्बै म्‍हीमैंलाई निसाफ लब्‍मु बिबा क्‍हेमैंलाई थाहा आरे वा? संसारए निसाफ क्‍हेमैंउँइले तल् त्‍हुम् बिस्‍याँ च्‍युथिरी ताँ या क्‍हेमैंजी ह्रोंस न्‍होंरी क्‍ह्रील् लला आखाँरोवा?

3 ङ्ह्योजी स्‍वर्गदूतलाई या निसाफ लम् बिबै ताँ क्‍हेमैंलाई थाहा आरेवा? छ तसी चु जीवनर्बै मामूली ताँए बारेर निसाफ लबर झन् बढी हक मु!

4 तर चु जीवनए बारेर्बै छाबै च्‍युगुथिरी ताँ निसाफ लल् त्‍हुम् बिस्‍याँ तले अड्डार ङ्ह्यो विश्वास लब्‍मैं न्‍होंर बयान आरेब्‍मैं ङाँर निसाफ म्‍हैम्?

5 ङजी क्‍हेमैंलाई पिल् लबर छ बिल् त्‍हुइमु: क्‍हेमैं न्‍होंरी दाज्‍यू-भाइमैंलाई क्‍ह्रील् लबै बुद्धिमान म्‍ही खबै आरेरोवा?

6 बरु क्‍हेमैं ह्रोंस ह्रोंसर्बै विश्वासी भाइमैं न्‍होंरी आक्‍ह्रीबै ताँ मुस्‍याँ अड्डार निसाफ लबर ह्याब्रें लम्! विश्वास आलब्‍मैं ङाँरी निसाफ ह्रिम्!

7 क्‍हेमैं न्‍होंरी मुद्दाजग तसेरो च क्‍हेमैंए थेबै गल्‍तीए प्रमाण ग। बरु आछ्याँबै के पर्दिसी सैदिइन टिबा नेरो अरूजी ह्रोंसलाई ठग्‍दिल् भिंबा ठीक तमला।

8 तर झन् क्‍हेमैं ह्रोंसए विश्वासी भाइमैंलाईन ठग्‍दिसी आछ्याँबै के लम्।

9 आछ्याँबै के लब्‍मैं नेरो अधर्मीमैंजी परमेश्वरजी पिंबै अंश आयों बिबा क्‍हेमैंलाई थाहा आरेवा? क्‍हेमैं ह्रोंसलाई ह्रोंसजीन् स्‍युर आत्‍येद्। फोहोरी व्‍यभिचारीमैं, मूर्तिपूजा लब्‍मैं, जारी लब्‍मैं, आमुयुँमैंने फोहोरी के लबै आमुयुँमैं,

10 ह्योजग, लोभीमैं, पा ल्‍हे थुँसी न्‍हेब्‍मैं, अरूलाई गाली क्‍येब्‍मैं, ठग्‍दिब्‍मैं, खबज्‍यै या परमेश्वरउँइले योंल् त्‍हुबै आशीषए हक योंला आखाँ।

11 क्‍हेमैं न्‍होंरी कोई कोई च आछ्याँबै के लब्‍मैं दों तब् मुला। तर तिंइजोरो प्रभु ईशु ख्रीष्‍टए मिंउँइले, फेरि ङ्ह्योए परमेश्वरए आत्‍मा-सैंउँइले क्‍हेमैं पापउँइले शुद्ध तइमु, क्‍हेमैं परमेश्वरए म्‍हीमैं तइमु, फेरि परमेश्वरए उँइँर क्‍हेमैं ठीक ठहर्दिइमु।

ह्रोंसए जीउउँइले परमेश्वरए थेबै बयान लद्

12 खबज्‍यै या “ङ तो ललेन् तम्” बिलाई। ओं, चुम् ठीकन् ग, तर तान के क्‍हेमैंए सैंलाई सब् आला। ङज्‍यै या “ङजी तो ललेन् तम्” बिल् खाँम्, तर ङ आछ्याँबै इच्‍छाए अधीनर खैलसे आटि।

13 फेरि खबज्‍यै या “चबै सै फोए लागिर ग, फेरि फो चबै सैए लागिर ग,” बिलाई। ओं, चु या ठीकन् ग, तर परमेश्वरजी ङ्हींना ङ्हींन्‌लाई आखिरी नाश लवाब्‍मु। तर म्‍हीए जीउ चाहिं फोहोरी व्‍यभिचार लबै लागिर आङीं, तर प्रभुए सेवा लबै लागिर ग, फेरि प्रभुजी जीउलाई भरिपूर्ण लब् ग।

14 परमेश्वरजी प्रभुए जीउलाई सिबउँइले रिल् लभिंई। छ तसेरो खिए शक्तिजी ङ्ह्योए जीउलाई या रिल् लभिंब्‍मु।

15 क्‍हेमैंए जीउ ख्रीष्‍टए जीउए भाग घ्रि ग बिबा क्‍हेमैंलाई थाहा मु। छ तसी, तो, ङजी ख्रीष्‍टए जीउए भाग घ्रि बोसी वेश्‍याए जीउए भाग दों लवाब् वा? आङीं, छा कत्ति आतरिगे!

16 म्‍हीए जीउ वेश्‍याने कोंस्‍याँ चने जीउ घ्रिन् तम् बिबा क्‍हेमैंलाई थाहा आरे वा? तलेबिस्‍याँ [फ नेरो म्रिंए विषयरी] धर्मशास्‍त्ररी छेनाले छ बिइमु,

“चमैं ङ्हीं बालुन् तसी जीउ घ्रि तब्‍मु।”

17 तर खब प्रभु ईशुने घ्रि तमु, च खिने सैं घ्रि तम्।

18 फोहोरी व्‍यभिचार केउँइले स्‍यो तद्। अरू आछ्याँबै के लमा म्‍हीजी ह्रोंसए जीउए बाहिरू लम्, तर म्‍हीजी फोहोरी व्‍यभिचारी के लइबिस्‍याँ चजी ह्रोंसए जीउए विरूद्धर्न आछ्याँबै के लम्।

19 ङ्ह्योए जीउ परमेश्वरजी पिंबै आत्‍मा-सैं टिबै मन्‍दिर ग बिबा क्‍हेमैंलाई थाहा आरे वा? क्‍हेमैं ह्रोंसला आङीं, तर परमेश्वरए अधीनर मु,

20 तलेबिस्‍याँ परमेश्वरजी क्‍हेमैंलाई आछ्याँबै के लबै कैदी तबै क्‍ल्‍होउँइले सै फोसी खाब् ग। छ तसी ह्रोंसए जीउउँइले परमेश्वरए थेबै बयान लद्।

ग। प्रश्‍नजगए जवाफ पिंबा

१। विवाह लबै बारेर्बै प्रश्‍नजगए जवाफ

7

त्‍हेरो ङजी क्‍हेमैंजी प्‍ह्रीबै चिट्ठीए जवाफ प्‍ह्रीम्।

“आमुयुँ चए म्रिंने आरोबा छ्याँब तम्,” [क्‍हेमैंजी प्‍ह्रीई]।

2 तर [ङजी छ बिम्:] च्‍हौ ल्‍हे फोहोरी के तसेरो तान आमुयुँला ह्रोंसए म्रिं मुल् त्‍हुम्, फेरि तान चमिंरीला ह्रोंसए फ मुल् त्‍हुम्।

3 फजी ह्रोंसए म्रिंलाई लल् त्‍हुबै कर्तव्‍य लरिद्। च दोंले म्रिंज्‍यै या फलाई लल् त्‍हुबै कर्तव्‍य लरिद्। छाबै तरीकाले फ ने म्रिं ङ्हींन ङ्हींन् घ्रिजी अर्कोलाई म्रेंब् दोंलेन् खुशी लभिंल् त्‍हुम्।

4 म्रिंए जीउ ह्रोंसला आङीं, तर चए जीउ ह्रोंसए फला तम्, फेरि फए जीउ ह्रोंसला आङीं, तर चए जीउ ह्रोंसए म्रिंला तम्।

5 चु छाबै ठीक के लबर क्‍हेमैं आक्‍ह्रीबा आतद्। दिलेया फ म्रिंए सल्‍लाह लसी प्रार्थना लबर च के छिन्‍द्री रोक्‍दिलेन् तम्। झाइले च लिउँइजी क्‍हेमैं फेरि बालुन् तल् त्‍हुम्। चु तरीकाले क्‍हेमैंजी ह्रोंसलाई ठीकले चलिदिसी शैतानजी क्‍हेमैंलाई तोई फोहोरी केरी फसिदिवाला आखाँ।

6 विवाह लद् बिबै ताँ ङजी क्‍हेमैंलाई कर आल्‍हैदि, तर छ ललेन् ठीक तम् बिसी बिम्।

7 खास गरी क्‍हेमैं तान ङ दोंले विवाह आलरिगे बिसी ङए इच्‍छा मु। तर तान म्‍हीलाई परमेश्वरजी स्‍यो, स्‍योबै शक्ति पिंइमु। कोईलाई छाबै शक्ति पिंइमु, अर्को म्‍हीलाई अर्को स्‍योबै शक्ति पिंइमु।

8 त्‍हेरो ङजी विवाह आलब्‍मैं नेरो फ सिह्याब्‍मैंलाई छ बिम्: क्‍हेमैं ङ दोंले विवाह आलल्‍ले टिबा विवाह लब् भन्‍दा ठीक मु।

9 तर क्‍हेमैं विवाह आलल्‍ले जीउर्बै इच्‍छालाई रोक्‍दिसी टिला आखाँस्‍याँ विवाह लल् त्‍हुम्। तलेबिस्‍याँ जीउर्बै इच्‍छाजी दुःख पिंब् भन्‍दा विवाह लबा ठीक मु।

10 त्‍हेरो ङजी विवाह लब्‍मैंलाई छाबै हुकुम पिंम्। चु हुकुम ङजी मात्रे आङीं, तर प्रभुजी पिंब् ग। म्रिंजी ह्रोंसए फने छुटिदिला आता।

11 तर चजी ह्रोंसए फउँइले छुटिदिस्‍याँ कि विवाह आलल्‍ले टिल् त्‍हुम्, कि फेरि खिए फने प्रि मिलाप तल् त्‍हुम्। फेरि फज्‍यै या म्रिंउँइले पार लबा आता।

12 झाइले अरूमैंलाई प्रभु ईशुजी बिबा आङीं, तर ङजी छ बिम्: ईशुलाई विश्वास लबै आमुयुँला विश्वास आलबै म्रिं मुस्‍याँ, झाइले च म्रिंजी च आमुयुँने अझै टिबै इच्‍छा लस्‍याँ च विश्वास लबै भाइजी च चमिंरीउँइले पार लबा आता।

13 छलेन ईशुलाई विश्वास लबै चमिंरीला विश्वास आलबै प्‍युँ मुस्‍याँ, झाइले च प्‍युँजी च चमिंरीने टिबै इच्‍छा लस्‍याँ च चमिंरीजी ह्रोंसए प्‍युँउँइले पार लबा आता।

14 तलेबिस्‍याँ विश्वास आलबै प्‍युँ विश्वासी म्रिंउँइले परमेश्वरए म्‍ही तम्। झाइले अविश्वासी म्रिं विश्वासी प्‍युँउँइले परमेश्वरए म्‍ही तम्। छा आतस्‍याँ क्‍हेमैंए प्‍हसीमैं अशुद्ध तमला, तर निश्‍चय क्‍हेमैंए प्‍हसीमैं परमेश्वरए म्‍हीमैं तसी शुद्धन् मु।

15 दिलेया विश्वास आलबै प्‍युँ अथवा म्रिंजी फ्रिह्याबै इच्‍छा लस्‍याँ फ्रिह्यारिगे। छ तस्‍याँ विश्वासी प्‍युँ अथवा विश्वासी म्रिं च ओसोंबै विवाह लसी लल् त्‍हुबै कर्तव्‍यउँइले च बेला सेरो उम्‍किदिइमु। परमेश्वरजी ङ्ह्योलाई मिलाप लबर त्‍हाँइमु।

16 ओ विश्वासी चमिंरी, क्‍हीजी ह्रोंसए अविश्वासी प्‍युँलाई परमेश्वरए घ्‍याँउँई बोल् खाँम् उ आखाँ बिसी क्‍हीलाई निश्‍चय थाहा आरे। छलेन्, ओ विश्वासी आमुयुँ, ह्रोंसए अविश्वासी म्रिंलाई परमेश्वरए घ्‍याँउँई बोल् खाँम् उ आखाँ बिसी निश्‍चय थाहा आरे।

परमेश्वरजी क्‍हीलाई खिने ङो सेल् लभिंबै बेलार्बै कर्तव्‍य अझै लद्

17 प्रभुजी हरेक म्‍हीलाई खैबै शक्ति पिंइमु, फेरि परमेश्वरजी खिलाई ङो सेल् लभिंबै बेलारी चम्‍हीलाई तो केर ल्‍हैदिला, च म्‍हीजी च शक्ति अनुसार चके अझै लल् त्‍हुम्। तान क्‍ल्‍होर्बै विश्वासी टोलीमैंरी ङजी चु ताँ लुभिंम्।

18 खबलाई यहूदीमैंए जीउर्बै चिनु क्‍याँबै लिउँइजी परमेश्वरजी खिलाई ङो सेल् लभिंई चजी जीउर क्‍याँबै चिनुलाई वाबै कोशिश आलरिगे। झाइले खबलाई जीउर यहूदीमैंए चिनु आक्‍याँबर्न परमेश्वरजी खिलाई ङो सेल् लभिंई, चजी जीउर चिनु आक्‍याँरिगे।

19 जीउर्बै चिनु क्‍याँलेया, आक्‍याँलेया तोई आता। बरु मुख्‍य ताँ परमेश्वरए आज्ञा म्‍हाँदिब् ग।

20 परमेश्वरजी क्‍हेमैंलाई खिलाई ङो सेल् लभिंबै बेलारी क्‍हेमैंजी तो कर्तव्‍य लल् त्‍हुला, च कर्तव्‍य लसेन् टिद्।

21 परमेश्वरजी क्‍हीलाई खिलाई ङो सेल् लभिंमा क्‍ही मालिकए केब-नोकर मुस्‍याँ तोई शोक आलद्। तर मालिकउँइले छुट्कारा योंसी ह्याबै मौका योंस्‍याँ ह्याद्।

22 म्‍ही घ्रि केब-नोकर मुलेया प्रभु ईशुजी चलाई खिलाई ङो सेल् लभिंसी च म्‍ही प्रभुए उँइँर छुट्कारा योंब् दों तइमु। फेरि खबै केब-नोकर आङींबै म्‍हीलाई ईशु ख्रीष्‍टजी खिलाई ङो सेल् लभिंसी च म्‍ही प्रभुए केब-नोकर दों तब् ग।

23 क्‍हेमैंलाई परमेश्वरजी आछ्याँबै के लबै कैदी तबै क्‍ल्‍होउँइले सै फोसी खाब् ग। छ तसी खाँन् सम्‍म क्‍हेमैं म्‍हीमैंए केब-नोकर आतद्।

24 ओ ङए भाइ-बहिनीमैं, परमेश्वरजी क्‍हेमैंलाई खिलाई ङो सेल् लभिंबै बेलारी क्‍हेमैंजी तो कर्तव्‍य लल् त्‍हुला, छलेन परमेश्वरने संगती लसेन् टिसी च कर्तव्‍य अझै लद्।

फ सिह्याब्‍मैं नेरो विवाह आलब्‍मैंए बारेर्बै प्रश्‍न

25 त्‍हेरो क्‍हेमैंजी कन्‍यामैंए बारेर प्‍ह्रीबै प्रश्‍नए जवाफ ङजी बिम्। चु ताँए बारेर प्रभु ईशुउँइले तोई बिल् त्‍हुबै ताँ ङने आरे। तर प्रभु ईशुजी ङलाई शक्ति पिंसी विश्वास लबै लायकबै म्‍ही तसी ङजी च शक्ति अनुसार क्‍हेमैंलाई सल्‍लाह पिंम्।

26 तिंइजोरो ल्‍हे थेबै दुःख तसेरो ह्रोंस खैब मु छलेन टिबा ठीक मु बिसी ङए विचार ग।

27 अथवा क्‍हीला म्रिं मुस्‍याँ म्रिंउँइले फ्रिह्याबै सैं आलद्। अथवा क्‍ही विवाह आलइमु बिस्‍याँ म्रिं आम्‍हैद्,

28 दिलेया क्‍हीजी विवाह ललेया आछ्याँबै के आङीं। फेरि कन्‍या चमिंरीज्‍यै या विवाह ललेया च आछ्याँबै के आङीं। तर विवाह लब्‍मैंलाई दिनुन् शोक फिक्री तम्। छ तसी ङला क्‍हेमैंलाई च शोक फिक्रीउँइले जुगुदिबै इच्‍छा मु।

29 ओ भाइ-बहिनीमैं, ङए मतलब चुन् ग: प्रभुजी तोक्‍दिबै दिन चेंदोंन् तखइमु। छ तसी विवाह लब्‍मैं विवाह आलब्‍मैं दोंले टिसी [प्रभुए के लद्]।

30 झाइले क्रोब्‍मैं शोक आतब् दोंले टिरिद्। फेरि नि स्‍युब्‍मैं खुशी आतब् दोंले टिरिद्, तोई सै किंब्‍मैं तोई आयोंब् दोंले टिरिद्,

31 झाइले चु संसारर व्‍यापार लब्‍मैं च व्‍यापाररी पूरा सैं आझोंब् दोंले टिद्। तलेबिस्‍याँ चु संसार युम्‍नन् नाश तह्याम्। [चु संसाररी तो ललेया पूरा सैं प्रभुलाई मात्रे पिंन्।]

32 क्‍हेमैं तानलाई चु संसारर टिमा तोई फिक्री आलरिगे ङ्हाँबा ङए इच्‍छा मु। विवाह आलबै म्‍हीजी प्रभुए लागिर खोंयोंई के लम्, तलेबिस्‍याँ चजी प्रभुलाई मात्रे सैं तोंन् लला ङ्हाँम्।

33 तर विवाह लबै म्‍हीजी संसारए के लम्, तलेबिस्‍याँ चजी खिए म्रिंलाई सैं तोंन् लला ङ्हाँम्।

34 छ तसी चलाई सैं ङ्हीं तम्। [छलेन् विवाह आलबै चमिंरी नेरो विवाह लबै चमिंरी फरक मु।] तलेबिस्‍याँ विवाह आलबै चमिंरी अथवा कन्‍याजी जीउ नेरो सैं प्रभुए लागिर पवित्रले टिटि ङ्हाँम्। तर विवाह लबै चमिंरीजी खिए फलाई सैं तोंन् लबै लागिर संसारर्बै के या लल् त्‍हुम्।

35 ङजी क्‍हेमैंलाई मदत पिंपिं ङ्हाँसी चु ताँ बिरिइमु। ङजी क्‍हेमैंलाई ङोर क्‍हाब् दोंले दुःख पिंबै ताँ बिबै आङीं, बरु क्‍हेमैंजी ठीक के लरिगे, झाइले क्‍हेमैंलाई सैं ङ्हीं आतन्‍ले ढुक्‍कले प्रभुए लागिर के लसी फायदा तरिगे, बिसी ङजी चु ताँ बिब् ग।

36 खबजै ह्रोंसए विवाह आलबै कन्‍या चमींलाई [“प्रभुए के लबै लागिर विवाह आलरिगे” बिबै इच्‍छा मु, तर] च चमींला उमेर बढी तल् खाँसी विवाह लबै सैं मुस्‍याँ, फेरि आबाजी ह्रोंसए चमींलाई बेठीक लब् दों ङ्हाँस्‍याँ, चजी च चमींलाई विवाह लबर पिंलेन् तम्। छले विवाह लबर पिंलेया च आछ्याँबै के आता।

37 तर खबजी सैं भोंन्‍ले टिल् खाँमु, चमींए विवाह लबै सैं आरे, झाइले ह्रोंसए विचार ठीक अधीनर थेंल् खाँमु, चजी च चमींलाई विवाह लबर आपिंलेन् ठीक तम्।

38 छले खबजी चमींलाई विवाह लल् भिंमु, चजी ठीकन् लई, झाइले खबजी विवाह लबर आपिंन्‍लेन् थेंमु, चज्‍यै या झन् ठीक के लई।

39 विवाह लबै चमिंरी खिए प्‍युँ आसिन् सम्‍म च प्‍युँउँइले फ्रिह्याला आखाँ, तर प्‍युँ सिह्याइबिस्‍याँ च चमिंरी खिजी खोबै म्‍हीने विवाह ललेया तम्। तर प्रभु ईशुलाई विश्वास लबै म्‍हीने मात्रे विवाह लल् खाँम्।

40 ङए विचाररी च चमिंरी विवाह आलल्‍ले टिबा सैं तोंम्, फेरि चु ताँ बिमा परमेश्वरए आत्‍मा-सैं ङने मु बिसी ङजी विचार लम्।

२। मूर्तिलाई चडिदिबै चबै सैए बारेर्बै प्रश्‍नए जवाफ

8

त्‍हेरो मूर्तिलाई चडिदिबै चबै सैए बारेरी ताँ लले।

क्‍हेमैंजी बिब् दोंले “तोन्‍तोरी सै ङिजीन् सेइमु,” बिबा क्‍ह्रोंसेनन् ग। दिलेया छाबै ताँजी ह्रोंसलाई थेब प्‍हैंब् लम्, तर सब् लभिंबै मायाजी अरूमैंलाई थेब लभिंम्।

2 खबज्‍यै या “ङजी थाहा सेइमु” बिस्‍याँ चजी सेल् त्‍हुब जति खास आसेइमु।

3 तर खबजी परमेश्वरलाई सैं पिंसी प्रेम् लमु, परमेश्वरजी चलाई ङो सेम्। [अथवा ह्रोंसजी ह्रब् सेब् तब् भन्‍दा परमेश्वरजी ङो सेसी हेरचाहा लबा थेबा मु।]

4 छ तसी मूर्तिलाई चडिदिबै सै चबै बारेरी तो बिले? ओं, [क्‍हेमैंजी बिब् दोंले] “मूर्ति खास गरी क्‍ह्रोंसेन्‍बै सै आङीं,” फेरि “परमेश्वर घ्रि मात्रे मु,” बिसी ङ्ह्योलाई थाहा मु।

5 मुरी, पृथ्‍वीरी, “ईश्वरजग” ल्‍हेन् मु बिसी म्‍हीजगजी बिलेया, फेरि “ईश्वरजग” नेरो “प्रभुजग” ल्‍हेन् मु बिसी बिलेया,

6 ईश्वर घ्रि मात्रे मु, अथवा परमेश्वर आबा, बिसी ङ्ह्योलाई थाहा मु। खिजी तान सै बनिदिई, फेरि ङ्ह्यो या खिल्‍लाँ ग। झाइले प्रभु घ्रि मात्रे मु, अथवा ईशु ख्रीष्‍ट ग। खिउँइले तान सै तई, फेरि ङ्ह्यो या खिउँइलेन् तब् ग बिसी च ताँ ङ्ह्योलाईन थाहा मु।

7 तर तान विश्वास लब्‍मैंजी चु सत्‍य ताँलाई छेन्‍ले आसेइमु। क्‍हेमैं न्‍होंरी कोई म्‍हीमैंजी ओसों ओनोंन् मूर्तिलाई चडिदिबै बानी तसी मूर्तिलाई चडिदिबै सै मूर्तिल्‍लाँ ग बिसी अझै म्‍हैंम्। चमैंए ठीक बेठीक छुटिदिबै शक्ति कमजोरी तसी चमैंलाई च चबै सैउँइले ह्रोंसए सैंलाईन दुःख तम्।

8 खास गरी [क्‍हेमैंजी बिब् दोंले] “तो सै चलेया परमेश्वरए उँइँर तोई आता।” फेरि [च मूर्तिलाई चडिदिबै सै] आचसी ङ्ह्योलाई तोई नोक्‍सान या आता, झाइले च सै चसी ङ्ह्योए लागिर फायदा या आङीं।

9 बरु होशियार तद्! मूर्तिलाई चडिदिबै सै चबै क्‍हेमैंए बानीजी कमजोर विश्वासीमैंलाई आछ्याँबै केर आफसिदिरिगे।

10 तलेबिस्‍याँ क्‍हीजी मूर्तिलाई चडिदिबै सै चलेन तम् बिसी विश्वास लमु, तर खब मुले कमजोर विश्वास मुबै म्‍हीजी मूर्तिलाई चडिदिबै सै चला आता बिसी विश्वास लम्। झाइले चजी क्‍ही “ह्रब सेबै” म्‍हीजी देवताए मन्‍दिरर चब् म्रोंस्‍याँ चज्‍यै या मूर्तिलाई चडिदिबै सै चलाई।

11-12 तर च कमजोर विश्वास मुबै भाइजी छाबै सै चस्‍याँ चए ठीक बेठीक छुटिदिबै शक्तिजी ह्रोंसलाई दोष ल्‍हैदिम्। चजी ह्रोंसए ठीक बेठीक छुटिदिबै शक्तिलाई याद आथेंन्‍ले चस्‍याँ चजी च शक्तिलाई चोट लसी न्‍होंवाम्। छ तसी क्‍हीजी च भाइलाई आछ्याँबै के लम्। च विश्वासी भाइए लागिर ख्रीष्‍ट सिई, तर क्‍ही “ह्रब-सेब” तबै कारणजी लमा च भाइ नाश तह्याम्! छ तइबिस्‍याँ क्‍हीन् ख्रीष्‍टए विरोधी तम्!

13 छ तसी ङजी चबै सैजी ङए विश्वासी भाइलाई आछ्याँबै केर पार्दिवास्‍याँ च भाइ आछ्याँबै केर आपर्दिरिगे बिसी ङजी खोंयोंई या छाबै सै आचा।

पावलजी ह्रोंसए जीवनउँइले नमुना बिबा

9

[ह्रोंसए हक आचलिदिबै विषयरी ङए जीवनउँइले नमुना विचार लले।] चु संसारर ङए मालिक खबै आरे! ङ प्रभु ईशुए मुख्‍य चेला, आङीं वा? ङजी ईशु ङ्ह्योए प्रभुलाई म्रोंइमु, झाइले क्‍हेमैं ङए केउँइले प्रभुलाई विश्वास लब्‍मैं ग।

2 अरू म्‍हीजगजी ङ मुख्‍य चेला आङीं ङ्हाँलेया क्‍हेमैंजी ङलाई प्रभुए मुख्‍य चेला म्‍हाँदिल् त्‍हुम्, तलेबिस्‍याँ ङउँइले वचन थेसी क्‍हेमैंजी प्रभुर जीवन योंई! “ङ मुख्‍य चेला तइमु” बिबै ताँए प्रमाण क्‍हेमैंन् ग!

3 ङए हक बारेर ङ्युइब्‍मैंलाई ङजी छाबै ताँ बिम्।

4 छ तसी, तो, ङजी मुख्‍य चेलाए के लसेरो क्‍हेमैंए धिंजगर चब् नेरो थुँबै हक आरेरोवा?

5 तो, ङलाई च अरू मुख्‍य चेलामैं, खास गरी प्रभु ईशुए भाइमैं नेरो पत्रुस, दोंले ङ प्रचार लबर ह्यामा प्रभु ईशुलाई विश्वास लबै म्रिं बोबै हक ङला आरेरोवा?

6 अथवा ङ नेरो बर्णाबास मात्रे चब् थुँबै लागिर पैसा कमदिल् त्‍हुम्‌रोवा?

7 नमुना बिले: खब् मुले सिपाही ह्रोंसए पैसार्न नोकरी लम्‌रोवा? फेरि म्‍हीजी फलफूलए धुँ रूइँसी चए फल चबै हक आरेरोवा? झाइले र-क्‍ह्यु न्‍हबै प्‍ह्रोंछैंला च र-क्‍ह्युए ङ्हे थुँबै हक आरेरोवा?

8 चु छाबै मामूली नमुनाजग मात्रे ङजी पोंला आत्‍हु, तलेबिस्‍याँ परमेश्वरए धर्मनियमरै या छाबै ताँ प्‍ह्रीइमु।

9 तलेबिस्‍याँ मोशाजी प्‍ह्रीबै नियमरी छले प्‍ह्रीइमु:

“दाँई झोंबै क्‍ल्‍हालाई म्‍हुँलु आझोंन्।”

तो, परमेश्वरजी क्‍ल्‍हाए बारेर मात्रे वास्‍ता लम्‌रोवा?

10 चु ताँ खास ङ्ह्योए बारेर बिबा, आङीं वा? ओं, क्‍ह्रोंसेन चु ताँ ङ्ह्योए लागिर बिब् ग। झाइले फेरि प्‍लु प्‍लुबै म्‍हीजी प्‍हना लिउँइजी खेती योंबै आशाले प्‍लुम्, झाइले बाली थन्‍किदिब्‍मैंजी ह्रोंसए भाग या योंबै आशाले बाली थन्‍किदिम्।

11 ङिजी क्‍हेमैंए सैंरी बेले छ्याँबै सैंर्बै प्‍लु प्‍लुइमु। छ तसेरो ङिजी क्‍हेमैंउँइले जीउलाई चैदिबै सै उब्‍जनी दोंले योंल् त्‍हुमला।

12 अरूमैंला क्‍हेमैंउँइले चु जीउर्बै सै योंबै हक मु बिस्‍याँ झन् ङिला थेबै हक मु।

दिलेया ङिजी च हक आचलिदिइमु। बरु ख्रीष्‍टए खबर प्रचार लमा क्‍हेमैंलाई तोई दुःख आपर्दिरिगे बिसी ङिजी तान दुःख सैदिइमु।

13 फेरि क्‍हेमैंलाई चु अर्को नमुना या पक्‍का थाहा मु: मन्‍दिरर के लबै म्‍हीजी मन्‍दिरउँइले चबै सै योंम्, झाइले वलि चडिदिबै म्‍हीमैंजी चडिदिबै जन्‍तुए भाग या चल् योंम्।

14 छाबै तरीकाउँइले खुशीए प्रचार लब्‍मैंजी खुशीए प्रचार लबै केउँइलेन् चबा-थुँब् लसी छ थोद् बिसी प्रभु ईशुजी हुकुम पिंइमु।

15 तर “ङजी चु हुकुम अनुसार ङए हक खोंयोंई या आचलिदिइमु, [खुशीए खबर सित्तिर्न क्‍हेमैंलाई प्रचार लई,” बिसी ङ सैं प्‍ल्‍होसी बिम्]। झाइले फेरि “ङलाई छाबै मान लल् त्‍हुम्” बिसी ङजी तोगो चु ताँ प्‍ह्रीबै या आङीं। च भन्‍दा ङलाई सिबा सब तम्! खबज्‍यै या ङए चु सैं प्‍ल्‍होबै ताँलाई आङीं बिला आखाँ।

16 ङजी खुशीए खबर प्रचार लइबिस्‍याँ तोई प्‍हैंला आखाँ, तलेबिस्‍याँ ङलाई खुशीए खबर प्रचार लबै हुकुम तई। खुशीए खबर प्रचार आलइबिस्‍याँ ङलाई “धिक्‍कार!” बिलेन तम्।

17 ङजी ह्रोंसए इच्‍छा अनुसार मात्रे खुशीए खबर प्रचार लइबिस्‍याँ ङजी इनाम योंल् त्‍हुमला। तर ङए खुशीले आङीं, तर लल् त्‍हुबै कर्तव्‍य म्‍हैंसी प्रचार लम्, तलेबिस्‍याँ परमेश्वरजी ङलाई चु थेबै जिम्‍मा पिंइमु।

18 छ बिस्‍याँ ङजी तो इनाम योंम्? ङए इनाम चु या: प्रचार लमा ङजी ङए हक आचलिदिसेरो खुशीए खबर म्‍हीजगए लागिर सित्तिर्न तम्।

19 ङए मालिक चु संसाररी खबै आरे। ङ खब म्‍हीए केब-नोकरै या आङीं। दिलेया ङजी खाँन् सम्‍म ल्‍हे म्‍हीलाई ईशु ख्रीष्‍टलाई विश्वास लल् भिंबै लागिर तानए केब-नोकर दों तइमु।

20 ङजी यहूदीमैंलाई ख्रीष्‍टलाई विश्वासी लल् भिंबै लागिर ङन् यहूदीमैंए उँइँर यहूदीमैंए चाल-चलन अनुसार प्‍ह्रम्। अथवा यहूदी धर्मनियम म्‍हाँदिब्‍मैंलाई ख्रीष्‍टर भबै लागिर ङजी यहूदी धर्मनियम म्‍हाँदिला आत्‍हुलेया चमैंए उँइँर नियम म्‍हाँदिब्‍मैं दों तम्।

21 च दोंलेन, ङ अरू जातिमैं उँइँर के लमा चमैं यहूदी धर्मनियम न्‍होंर आटिसेरो ङ चमैं दोंलेन यहूदी धर्म आम्‍हाँदिल्‍ले टिम्। तर नियम न्‍होंर आटिना बिसी ङजी परमेश्वरए नियम आम्‍हाँदिब आङीं, तर खास गरी ख्रीष्‍टए नियम म्‍हाँदिम्।

22 फेरि कमजोर विश्वास लब्‍मैंलाई पक्‍का विश्वासी लबै लागिर ङ चमैंने टिमा कमजोर विश्वासीमैं दोंन् तम्। छले ङ तान किसिमबै म्‍ही न्‍होंर टिमा तान तरीकाले कोईलाई जुगुदिभिंबै लागिर तान जात दोंन् तई।

23 खुशीए खबर फैलिदिरिगे, फेरि अरूमैंने चए आशीष योंरिगे बिसी ङ छान् तम्।

24 फेरि [के लबै विषयरी] चु ताँ क्‍हेमैंलाईन थाहा मु: क्‍ह्योबै खेलरी तान क्‍ह्योम्, तर पुरूस्‍कार चाहिं घ्रिजी मात्रे योंम्। च नमुना दोंलेन ट्होसी पुरूस्‍कार योंबै लागिर छेनाले क्‍ह्योद्।

25 खेलरी क्‍ह्यो क्‍ह्यो ङ्हाँबै म्‍हीमैं तान किसिमले ह्रोंसए जीउ तहर झोंम्। चमैं नाश तह्याबै पुरूस्‍कार, अथवा ल-पोजी बनिदिबै मुकुट, योंबै लागिर जीउ तहर झोंम्, तर ङ्ह्यो खोंयोंई नाश आतबै मुकुट योंबै लागिर छ लम्।

26 छ तसी ङ तोक्‍दिबै क्‍ल्‍होर निश्‍चयले फेनेबर सरासर क्‍ह्योम्। फेरि बक्‍सीङ्ग क्‍लोंमा, ङ खाली खैंर खेरो ह्याल्‍ले आप्रिं।

27 ङजी ङए जीउलाई भोंब् लबै लागिर तालीम पिंब् दोंले ह्रोंसए अधीनर थेंम्। तले छ लम् बिस्‍याँ ङजी अरूमैंलाई “खेलर भों लद्” बिसेरो ङ चाहिं फेल आतरिगे बिसी छ लब् ग।

स्‍योम्‍बै इस्राएलीमैंए ताँउँइले मूर्तिए बारेर संझिदिभिंबा

10

ओ भाइ-बहिनीमैं, ङजी ङिए इस्राएली खेजगलाई खै तला बिसी क्‍हेमैंलाई थाहा योंरिगे बिबै इच्‍छा लम्। चमैं मोशाए लिली मिश्र देशउँइले त्‍होंखमा तानजी न्‍हाँम्‍ज्‍योए रक्षा योंला, फेरि चमैं तानलाई लाल समुद्र तर्दिल् भिंसी परमेश्वरजी जुगुदिला।

2 न्‍हाँम्‍ज्‍योए लिली नेरो समुद्रए बीचरी [ओबानो घ्‍याँर] ह्यामा मोशाउँइले चमैंजी बप्‍तिस्‍मा किंब् दों तई [अथवा चए लिली ल्‍हैदिबै सैं पिंई]।

3 तानजी परमेश्वरजी उदेकले [मुउँइले] पिंबै खाल ह्राबै चबै सै चई,

4 झाइले चमैं तानजी परमेश्वरजी उदेकले पिंबै खाल घ्रिबै थुँबै सै थुँई [तलेबिस्‍याँ मोशाजी चमैंए लागिर युमाँउँइले उदेकले क्‍यु थुँल् भिंला]। च दोंलेन् चमैंए लिली ल्‍हैदिबै युमाँउँइले चमैंजी परमेश्वरजी उदेकले पिंबै थुँबै सै थुँई। चमैंए लिली ल्‍हैदिबै युमाँ [खास युमाँ आङीं, तर] ख्रीष्‍ट खिन् मुला।

5-6 दिलेया चमैं ल्‍हे जसो म्रोंसी परमेश्वर सैं आतोंला, तलेबिस्‍याँ चमैंजी आछ्याँबै इच्‍छा लसी परमेश्वरए आज्ञा आम्‍हाँदिला। छ तसी परमेश्वरजी सजाय पिंमा चमैं तोई आरेबै एरियार्बै घ्‍याँर ह्यारिमा चमैंए सिनुजग खन्‍तदन हिना बिना तह्याई।

छ तसी च तान ताँ ङ्ह्योए लागिर सैंर म्‍हैंल् त्‍हुबै ताँ ग। च खेजगजी दोंले ङ्ह्योज्‍यै या आछ्याँबै सैंए इच्‍छा लबा आता।

7 चमैं न्‍होंरी कोईजी मूर्तिलाई पूजा लब् दोंले ङ्ह्योजी मूर्तिलाई पूजा लबा आता। च मूर्तिपूजाए बारेर धर्मशास्‍त्ररी छले प्‍ह्रीइमु,

“म्‍हीजग [मूर्तिलाई पूजा लमा] मज्‍जाले चबर नेरो थुँबरी कुँई,

झाइले फोहोरी नाच सेबर जुरूक्‍क रिई।”

8 छलेन चमैं न्‍होंरी कोईजी व्‍यभिचार लब् दोंले ङ्ह्योजी व्‍यभिचार लबा आता। चमैं व्‍यभिचार लमा परमेश्वरजी सजाय पिंसी तिगैंर्न तेइस हजार (२३,०००) म्‍ही सिह्याला।

9 फेरि चमैं न्‍होंरी कोईजी लब् दोंले ङ्ह्योजी प्रभुलाई जाँच लबै या आता। तलेबिस्‍याँ कोई खेजगजी “परमेश्वरजी ङिए खाँचो पूरा लभिंल आखाँ” बिसी प्रभुलाई जाँच लई। झाइले चमैं लिउँइजी प्‍हुरीउँइले नाश तह्याई।

10 छ तसी क्‍हेमैंजी ह्रोंसए चिबनाँबजी ल्‍हैदिबै अर्तीलाई गन गन आलद्, तलेबिस्‍याँ च खेजग न्‍होंरी कोईजी खेमैंए चिबनाँबजी ल्‍हैदिबै अर्तीलाई गन गन लमा नाश लवाबै स्‍वर्गदूतजी चमैंलाई सैवाई।

11 चु तान चमैंलाई पर्दिबै ताँजग अरूमैंलाई लुभिंबै लागिर तला। च ताँजग ङ्ह्योलाई संझिदिबै लागिरै या प्‍ह्रीथेंई, तलेबिस्‍याँ ङ्ह्यो चु संसारए आखिरी सम्‍म टिसेन्‍मु।

12 छ तसी क्‍हेमैं न्‍होंरी ह्रोंस ढुक्‍कले टिम् बिसी प्‍हैंबै म्‍हीजी ह्रोंस आछ्याँबै केर आपर्दिरिगे बिसी झन् होशियार थेंल् त्‍हुम्।

13 क्‍हेमैंए घ्‍याँर शैतानजी च्‍हुथेंबै ङोजग तान म्‍हीजगए घ्‍याँर पर्दिबै ङो दों तब् ग। तर परमेश्वरजी खिजी लबै कबूल पूरा लम्। छ तसी खिजी क्‍हेमैंलाई उम्‍किदिला आखाँबै ङोरी पर्दिला आभिं। खिजी क्‍हेमैंलाई सैदिबै भों पिंसी ङोर आफसिदिरिगे बिसी उम्‍किदिबै घ्‍याँ पिंम्।

मूर्तिपूजा लबा आता

14 छ तसी, ओ ङए प्‍यारो भाइ-बहिनीमैं, मूर्तिपूजाउँइले स्‍यो तद्।

15 क्‍हेमैं ह्रब् सेबै म्‍हीमैं तसी ङ क्‍हेमैंलाई छ बिम्। ङजी तो बिइमु च ताँ क्‍हेमैंजी विचार लद्।

16 ङ्ह्योजी प्रभु-भोजरी परमेश्वरलाई धन्‍यवाद लसी प्‍हेलाउँइले थुँम्। च थुँमा ङ्ह्योजी ख्रीष्‍टए कोए भाग योंम्। झाइले क्‍हें चमा, ङ्ह्योजी ख्रीष्‍टए जीउए भाग योंम्। [छले ङ्ह्यो खिने घ्रिन् तम्]

17 प्रभु-भोजरी क्‍हें घ्रि मात्रे तसेरो ङ्ह्यो ल्‍हे मुलेया तान जीउ घ्रिन् ग, तलेबिस्‍याँ ङ्ह्योजी क्‍हें घ्रिन् चम्।

18 फेरि अर्को नमुना: इस्राएलीमैं [अथवा यहूदी जातलाई] म्‍हैंन्: होम लबै क्‍ल्‍होर चडिदिबै सैए भाग चब्‍मैंजी च क्‍ल्‍होउँइले परमेश्वरलाई लबै सेवा बालु लम्।

19 ङए मतलब तो जा बिस्‍याँ “मूर्तिलाई चडिदिबै सै केर त्‍हुबै सै ग,” झाइले “मूर्ति क्‍ह्रोंसेन्‍बै देवता ग” बिबा आङीं!

20 दिलेया मूर्तिलाई पूजा लब्‍मैंजी परमेश्वरलाई आङीं, तर खास गरी मों-पुमीं-स्‍युदीलाई वलि चडिदिम्। फेरि ङए इच्‍छा क्‍हेमैं मोंने बालु घ्रिन् आतरिगे ङ्हाँइमु।

21 क्‍हेमैंजी प्रभुए प्‍हेला नेरो मोंए प्‍हेला ङ्हींना ङ्हींनउँइले थुँला आता। फेरि क्‍हेमैंजी प्रभुए थलीउँइले नेरो मोंए थलीउँइले चला आता।

22 तो, चु ताँ क्‍होलेया क्‍हेमैंजी आङेंसी अझै प्रभुलाई रिस खल् लबै सैं लइमु वा? तो, प्रभु भन्‍दा क्‍हेमैंजी भोंब् मु ङ्हाँइमु वा?

से चबै बारेर ङ्ह्योजी तो लले

23 म्‍हीजगजी “ङ्ह्यो तो ललेन् तम्,” बिम्। ओं, चु ताँ ठीकन् ग, तर कोई केजी ह्रोंसए सैंलाई न्‍होंवाम्। “ङ्ह्यो तो ललेन् तम्,” तर तान केजी ङ्ह्योए सैंलाई फायदा लम् बिला आखाँ।

24 ह्रोंसए मात्रे भलो म्‍हैबा आङीं, बरु अरूमैंलाई भलो तरिगे बिसी म्‍हैद्।

25 छ तसी छ लद् ओ: से चुँबै क्‍ल्‍होरी तो से चुँमु च सैंर तोई आङ्हाँन्‍ले चवाद्। “चु से मूर्तिलाई चडिदिइमु उ?” बिसी आङ्युइद्।

26 तलेबिस्‍याँ धर्मशास्‍त्ररी छले प्‍ह्रीइमु,

“पृथ्‍वी नेरो चर्बै तान सै प्रभुल्‍लाँ ग।”

27 फेरि ईशुलाई विश्वास आलब्‍मैं खबजी मुलेया क्‍हेमैंलाई चब् चबर निम्‍तो लइबिस्‍याँ, झाइले क्‍हेमैं ह्याबै इच्‍छा मुस्‍याँ, क्‍हेमैंलाई तो सै चल् भिंमु, च चबै सै सैंर तोई शङ्का आलल्‍ले चवाद्।

28 तर खबजी मुले क्‍हेमैंलाई छले, “चु मूर्तिलाई चडिदिबै चबै सै ग,” बिस्‍याँ च चबै सै आचद्। तले आचद् बिस्‍याँ, च मूर्तिए बारेर बिभिंबै म्‍हीए लागिर नेरो चए ठीक नेरो बेठीक छुटिदिबै शक्तिए लागिर आचद्।

29 क्‍हीए ठीक नेरो बेठीक छुटिदिबै शक्ति आङीं, तर चए ठीक बेठीक छुटिदिबै शक्ति आन्‍होंरिगे बिसी आचद्। कोईजी छ बिलाई, “ङए तान के लबै हक मु। छ तसी अरू म्‍हीए ठीक बेठीक छुटिदिबै शक्तिए लागिर तले ङजी लला ङ्हाँबै के तले रोक्‍दिबा?

30 ङजी परमेश्वरलाई चबै सैए लागिर धन्‍यवाद चडिदिसी चस्‍याँ अरूमैंजी छाबै चबै विषयरी ङलाई तले दोष ल्‍हैदिबा?” बिलाई।

31 तर ङजी तो बिम् बिस्‍याँ: क्‍हेमैंजी चलेया, थुँलेया, तो ललेया परमेश्वरजी थेबै मान योंबै के मात्रे लल् त्‍हुम्।

32 क्‍हेमैंजी छ थोमा यहूदी मुले, अरू जातिमैं मुले, परमेश्वरलाई विश्वास लब्‍मैं मुले, खबलाई या तोई सैं नल् लबै के आलद्।

33 ङ दों लद्। तलेबिस्‍याँ ङजी तानलाई सैं तोंन् लबर कोशिश लमु, फेरि तोन्‍दोरी ताँरी ह्रोंसए भलो लब आम्‍है। बरु अरूमैं जुगुदिरिगे बिसी ङजी सब् लभिंबै के लम्।

11

छ तसी ङजी ख्रीष्‍टलाई देखासिकी लब् दोंले क्‍हेमैंज्‍यै या ङलाई देखासिकी लद्।

३। परमेश्वरलाई सेवा लबर खागु तबै ठीक चलन

2 ङजी क्‍हेमैंलाई स्‍याबासी पिंम्, तलेबिस्‍याँ क्‍हेमैंजी खोंयोंई ङलाईन म्‍हैंरिइमु, फेरि ङजी क्‍हेमैंलाई चलनजग लुभिंब् अनुसार क्‍हेमैंजी ङेंइमु।

3 अझै ङजी क्‍हेमैंलाई चु ताँ थाहा सेरिगे बिबै इच्‍छा मु: ख्रीष्‍ट तान आमुयुँए क्रथे ग, फेरि फ चाहिं म्रिंए क्रथे ग, झाइले ख्रीष्‍टए क्रथे परमेश्वर ग।

4 छ तसी खब मुले आमुयुँजी सेवा लबै प्रार्थना लमा अथवा परमेश्वरए ताँ पोंमा क्र हुस्‍याँ चजी खिए क्रथे [अथवा ख्रीष्‍टए] मान आला।

5 फेरि खब चमिंरीजी क्र खुलाले प्रार्थना लमु, अथवा परमेश्वरए ताँ पोंमु, चजी खिए क्रथे [अथवा खिए फए] मान आला, तलेबिस्‍याँ च चमिंरीए क्र खुरवाब् दों तम्।

6 ओं, च चमिंरीजी क्र आहुइबिस्‍याँ चजी क्र खुरवालेन् तम्। तर क्र खुरवाब् पिसेरो चजी क्रमु या कुल् त्‍हुम्

7 आमुयुँजी क्र हुला आत्‍हु, तलेबिस्‍याँ आमुयुँजी परमेश्वरए रूप नेरो छ्याँबै बयान उँइँम्। तर चमिंरीजी आमुयुँए छ्याँबै बयान उँइँम्। (

8 तलेबिस्‍याँ आमुयुँ चमिंरीउँइले बनिदिबा आङीं, तर आदम बिबै पहिला आमुयुँउँइले चमिंरी बनिदिब् ग।

9 फेरि आमुयुँ चमिंरीए लागिर बनिदिबा आङीं, बरु चमिंरी आमुयुँए लागिर परमेश्वरजी बनिदिब् ग)

10 छ तसी चमिंरी क्र हुसी खिए फए अधीनर ठीकले टिबा स्‍वर्गदूतमैंज्‍यै या म्रोंरिगे।

11 तर ङ्ह्यो प्रभुने घ्रिन् तसी चमिंरी बिना आमुयुँ छ थोला आखाँ, आमुयुँ बिना चमिंरी छ थोला आखाँ।

12 तलेबिस्‍याँ चमिंरी आमुयुँउँइले बनिदिब् ग, तर आमुयुँ चमिंरीउँइले फिब् ग। तर तान सै परमेश्वरउँइले तब् ग।

13 चमिंरीजी सेवार टिमा, प्रार्थना लमा क्र आहुल्‍ले लब् तम्‌रोवा? क्‍हेमैंजीन् विचार लद्।

14 खोई, संसारए चलनज्‍यै या चु ताँ ङ्ह्योलाई लुभिंम्! आमुयुँजी ह्रिंग्‍यो क्र न्‍हस्‍याँ संसारए चलन अनुसार च पिल् त्‍हुम्, आङीं वा?

15 तर चमिंरीला क्र ह्रिंग्‍यो मुइबिस्‍याँ चए लागिर सैं प्‍ल्‍होबै ताँ ग, तलेबिस्‍याँ चए क्र हुबै लागिर च ह्रिंग्‍यो क्र तब् ग।

16 कोई म्‍हीजी च ताँ आङेंसी प्‍होंब् म्‍हैस्‍याँ चलाई ङजी चु मात्रे बिम्: ना ङि न्‍होंरी ना परमेश्वरए तान विश्वासी टोलीमैं न्‍होंरी अर्को चलन तोई आरे।

प्रभु-भोजए बारेर्बै ताँ

17 त्‍हेरो चु अर्को ताँरी क्‍हेमैंलाई ङजी “ठीक के लई” बिला आखाँ, तलेबिस्‍याँ क्‍हेमैंजी खागु तसी परमेश्वरए सेवा लमा छ्याँबै के भन्‍दा आछ्याँबै के ल्‍हे लइमु।

18 पहिलो ताँ, क्‍हेमैं परमेश्वरए सेवारी बालु तमा क्‍हेमैं न्‍होंरी फूट तइमु रो। चु ताँ या ङजी च्‍युगुदे क्‍वेंम्।

19 (खास गरी छ्याँब नेरो आछ्याँब म्‍ही प्रष्‍टले छुटिदिल् खाँबै लागिर क्‍हेमैं न्‍होंरी छाबै पाटीजग तल् त्‍हुम्।)

20 तर खोंयों क्‍हेमैं प्रभु-भोज चबर खागु तसी, च भोज खास प्रभुलाई म्‍हैंरिगे बिसी चबा आङीं।

21 तलेबिस्‍याँ क्‍हेमैं खैले चम् बिस्‍याँ तान म्‍हीजी ह्रोंसए चबै सै धिंउँइले भसी तानए उँइँर ह्रोंसए चबै सै ह्रोंसजी मात्रे चवाम्। छ तसी कोई फोदेंन् तम्, तर अरूमैं मज्‍जाले चसी थुँसी पा न्‍हेम्।

22 तो, क्‍हेमैंला चब्, थुँबै धिं आरेवा? अथवा क्‍हेमैंजी छले ख्रीष्‍टए विश्वासी टोलीलाई तोई वास्‍ता आलसी तोई आरेब्‍मैंलाई छले पिल् लम्‍मा? तो, क्‍हेमैंए विचाररी ङजी क्‍हेमैंलाई “ठीक के लई,” बिरिगे बिबै इच्‍छा मु वा? अंहं, क्‍ह्रोंसेन ङजी छ बिला आखाँ।

23 प्रभुजी ङलाई लुभिंब् अनुसार ङजी क्‍हेमैंलाई [प्रभु-भोज खैले चल् त्‍हुम् बिसी] लुभिंल् खाँई। ईशुलाई शत्रुजगए योर सुम्‍पिदिबै म्‍हुँइँसरी खिजी क्‍हें छेई।

24 झाइले परमेश्वरलाई धन्‍यवाद चडिदिसी क्‍हें पुदुसी छ बिई “चु क्‍हें क्‍हेमैंए लागिर ङए जीउ ग। ङलाई म्‍हैंबै लागिर चब्रें लद्,” बिई।

25 छलेन चल् खाँबै लिउँइजी प्रभुजी पा मुबै प्‍हेला छेसी बिई, “चु प्‍हेला परमेश्वरए नयाँ बाचा-कबूल ग। चु बाचा-कबूलरी झोंबै छाप ङए को ग। [अथवा पत्ररी सहीछाप झोंब् दोंले ङ सिसी ङए कोजी च बाचा-कबूल पक्‍का लम्।] क्‍हेमैंजी चु थुँब्रें लमा, ङलाई म्‍हैंबै लागिर छ लब्रें लद्,” बिई।

26 छ तसी प्रभु आयुन् सम्‍म क्‍हेमैंजी च क्‍हें चमा, च प्‍हेलाउँइले थुँमा प्रभु सिबै बारेर प्रचार लब्रें लम्।

27 छ तसी खबजी प्रभुलाई मान आलल्‍ले च क्‍हें चस्‍याँ, झाइले च प्‍हेलाउँइले थुँस्‍याँ, च म्‍ही प्रभुए जीउ नेरो कोए विरूद्धर दोषी ठहर्दिब्‍मु।

28 छ तसी तान म्‍हीजी ह्रोंसलाई पहिला [“ङए सैं ठीक मु उ आरे?” बिसी! जाँच्‍दिरिगे। झाइले च लिउँइजी च क्‍हें चरिगे, च प्‍हेलाउँइले थुँरिगे, अथवा प्रभु-भोज चरिगे।]

29 तलेबिस्‍याँ खबजी च क्‍हें चमा, झाइले च प्‍हेलाउँइले थुँमा प्रभुए जीउलाई तोई वास्‍ता आला, चजी खिलाईन गल्‍ती लसी परमेश्वरजी न्‍याय लब्‍मु।

30 च कारणजी क्‍हेमैं न्‍होंर ल्‍हे म्‍ही कमजोरी तसी नइमु, झाइले कोई सिह्याइमु।

31 तर ङ्ह्योजी ह्रोंसलाई सैं खैब मु बिसी ठीकलेजाँच्‍दिब्रें लसी प्रभु-भोज चस्‍याँ परमेश्वरए रिसए न्‍यायर आपर्दिमला।

32 तर ङ्ह्योलाई प्रभुजी तहर झोंबै लागिर सजाय पिंमा खिजी “संसारने बालु दोष आठहर्दिरिगे,” बिसी ङ्ह्योलाई बानी छ्याँब लसेन्‍मु।

33 छ तसी, ओ ङए भाइ-बहिनीमैं, ङजी तो बिम् बिस्‍याँ, प्रभु-भोज चबर खागु तमा तान घ्रिजी अर्कोलाई आखन् सम्‍म भैंन्।

34 झाइले क्‍हेमैं न्‍होंर कोई फो ख्रेंस्‍याँ ओसों धिंर्न ओसों चद्। झाइले क्‍हेमैंजी प्रभु-भोज चमा परमेश्वरए न्‍यायर आपर्दि। अरू ताँजग ङन् क्‍हेमैं ङाँर खसी मिलिदिभिंस्‍यो।

पवित्र आत्‍मा-सैंजी पिंबै शक्तिजग

12

त्‍हेरो ङजी पवित्र आत्‍मा-सैंजी पिंबै शक्तिए बारेर बिम्।

ओ ङए भाइ-बहिनीमैं, ङजी चु ताँ बारेर क्‍हेमैंज्‍यै या थाहा सेरिगे बिबै इच्‍छा मु।

2 क्‍हेमैंजी पहिला ख्रीष्‍टलाई विश्वास आलमा केर आत्‍हुबै मूर्तिजगए अधीनर टिला। च बेलारी चमैंजी क्‍हेमैंलाई क्‍हासी आछ्याँबै ध्‍पाँर भाँडिवाई।

3 छ तसी क्‍हेमैंजी [फलना म्‍हीजग पवित्र आत्‍मा-सैंउँइले पोंब् उ मूर्तिउँइले पोंबा बिसी थाहा सेबै लागिर] चु ताँ क्‍होल् त्‍हुम्: पहिलेबै चिनु चाहिं, परमेश्वरए आत्‍मा-सैंए अधीनर टिबै म्‍ही ईशुलाई श्राप पिंला आखाँ। फेरि दोस्रो ताँ चाहिं, पवित्र आत्‍मा-सैंजी डोरिदिब् बाहेक म्‍हीमैंजी ईशुलाई “प्रभु” बिला आखाँ।

4 पवित्र आत्‍मा-सैंजी पिंबै शक्तिजग ल्‍हे थरिबै मु, तर तान शक्तिजग परमेश्वरए आत्‍मा-सैं घ्रिजीन् पिंब् ग।

5 फेरि सेवा लबै तरीका ल्‍हे मु, तर तान तरीकाउँइले प्रभु घ्रिलाई सेवा लब् ग।

6 झाइले ल्‍हे किसिमबै केजग मु, तर च के लबरी परमेश्वर घ्रिजीन् तानलाई के लबै शक्ति पिंम्।

7 तानए फायदाए लागिर तान म्‍हीलाई पवित्र आत्‍मा-सैंजी खुल्‍लाले शक्ति पिंइमु।

8 च आत्‍मा-सैंजी घ्रिलाई ज्ञान-बुद्धि मुबै ताँ पोंबै शक्ति पिंम्, झाइले च आत्‍मा-सैंजी अर्कोलाई परमेश्वरए बारेर ह्रब-सेबै शक्ति पिंम्।

9 फेरि च आत्‍मा-सैं घ्रिजीन् घ्रिलाई विश्वास पिंमु, अर्कोलाई नब् सल् लबै शक्ति पिंम्,

10 अर्कोलाई छक्‍क पर्दिबै केजग लबै शक्ति, अर्कोलाई परमेश्वरए ताँ बिभिंबै शक्ति, अर्कोलाई पवित्र आत्‍मा-सैंजी पिंबै वर नेरो शैतानजी पिंबै वर ङो सेसी छुटिदिबै शक्ति, अर्कोलाई अनौठाबै भाषा पोंबै शक्ति, अर्कोलाई च भाषाए अर्थ खोल्‍दिबै शक्ति पिंम्।

11 तर चु तान के च आत्‍मा-सैं घ्रिजीन् लम्। खिए इच्‍छा अनुसार तान म्‍हीलाई स्‍यो-स्‍योबै शक्ति छलेन पिंम्।

जीउ घ्रिर्बै ल्‍हे भागजग

12 ईशु ख्रीष्‍ट जीउ घ्रि दों तब् ग। चए ल्‍हे भाग मु। जीउ घ्रिरी ल्‍हे भागजग मुलेया च जीउ घ्रिन् ग।

13 च दोंलेन, ङ्ह्यो तान यहूदी मुलेया, अरू जातिमैं मुलेया, केब-नोकरमैं मुलेया, आङींब्‍मैं मुलेया, खब मुलेया, ङ्ह्यो तानजी च आत्‍मा-सैं घ्रिउँइलेन् जीउ घ्रिर्न बप्‍तिस्‍मा किंइमु। फेरि ङ्ह्यो तानलाई आत्‍मा-सैं घ्रिउँइलेन् भरिपूर्ण लइमु।

14 जीउ भाग घ्रिउँइलेन् मात्रे बन्‍दिबा आङीं, तर ल्‍हे भागउँइले बन्‍दिब् ग।

15 नमुना घ्रि बिले, प्‍हलीजी, “ङ जीउए भाग आङीं, तलेबिस्‍याँ ङ यो आङीं” बिनाबिलेया च प्‍हली अझै च जीउर्बै भाग ग।

16 छलेन न्‍हेमेंजी, “ङ जीउए भाग आङीं, तलेबिस्‍याँ ङ म्‍यीं आङीं,” बिनाबिलेया च अझै जीउर्बै भाग ग।

17 क्‍हीए तान जीउ म्‍यीं मात्रे तस्‍याँ क्‍हीजी तोजी थेबा? फेरि क्‍हीए तान जीउ न्‍हेमें मात्रे तस्‍याँ क्‍हीजी तोजी थाँ नाँबा?

18 तर परमेश्वरजी भाग घ्रिउँइले मात्रे जीउ आबनिदि, तर खिए इच्‍छा अनुसार जीउरी स्‍यो-स्‍योबै भागजग थेंभिंइमु।

19 तान तिथु भाग मात्रे तस्‍याँ जीउ आतमला।

20 तर ल्‍हे भाग तसी जीउ घ्रि तम्।

21 छ तसी म्‍यींजी योलाई छले, “ङलाई क्‍ही आचैदि” बिला आखाँ। झाइले क्रज्‍यै या प्‍हलीलाई छले “ङलाई क्‍ही आचैदि” बिला आखाँ।

22 आङीं, ङ्ह्योजी जीउर्बै कोई भाग कमजोरी ठहर्दिलेया च भाग बिना तोई लला आखाँ।

23 झाइले ङ्ह्योजी जीउर्बै च्‍युगुथिरी ठहर्दिबै भागलाई ल्‍हे हेरचाहा लम्। फेरि म्रोंला आतबै भागलाई ङ्ह्योजी झन् छेनाले वास्‍ता लम्,

24 तर चमैं भन्‍दा ङ्ह्योए जीउर्बै अर्को छ्याँबै भागजगलाई छाबै वास्‍ता आचैदि। तर परमेश्वरजीन् तान जीउ छेनाले बनिदिमा, च्‍युगुथिरी भागजगलाई हेरचाहा लसी ठीक क्‍ल्‍होर थेंभिंई।

25 छ तसी जीउ [अथवा विश्वासी टोली न्‍होंरी] च भागजग फूट आतरिगे, बरु चु तान स्‍यो-स्‍योबै भागजग क्‍ह्रीसी घ्रिजी अर्कोलाई प्रि प्रिले वास्‍ता लरिगे बिसी परमेश्वरए इच्‍छा मु।

26 छ तसी भाग घ्रिजी दुःख नोस्‍याँ तान भागज्‍यै या दुःख नोम्, फेरि भाग घ्रिजी छ्याँबै बयान योंस्‍याँ अरू भागज्‍यै या सैं तोंम्।

27 क्‍हेमैं तान ख्रीष्‍टए जीउ ग। फेरि तान म्‍ही च जीउर्बै भाग घ्रि घ्रि ग।

28 ख्रीष्‍टलाई विश्वास लबै टोली न्‍होंरी परमेश्वरजी तान भाग थेंभिंइमु। पहिलोबै चाहिं मुख्‍य चेलाजग, दोस्रो परमेश्वरउँइले ताँ बिभिंबै म्‍हीजग, तेस्रो परमेश्वरए बारेर ताँ लुभिंबै म्‍हीजग, झाइले अरू क्‍ल्‍होरी छक्‍क पर्दिबै के लब्‍मैं, नब् सल् लबै शक्ति मुब्‍मैं, अरूमैंलाई मदत लभिंब्‍मैं, चिबनाँबमैं, झाइले अनौठाबै भाषा पोंब्‍मैं तानलाई परमेश्वरजी खेमैंए क्‍ल्‍होर थेंभिंई।

29 तान म्‍हीजग मुख्‍य चेलामैं आङीं, फेरि तान म्‍ही परमेश्वरउँइले ताँ बिभिंब्‍मैं आङीं, फेरि तान परमेश्वरए बारेर ताँ लुभिंब्‍मैं आङीं, फेरि तान छक्‍क पर्दिबै के लब्‍मैं आङीं।

30 झाइले तानजी नब् सल् आला, तानजी अनौठाबै भाषा आपों, तानजी भाषाए अर्थ आखोल्‍दि।

31 बेले थेबै शक्तिजग योंबै इच्‍छा लद्।

दिलेया ङजी अझै झन् स्‍वाबै घ्‍याँ उँइँभिंम्।

तान भन्‍दा थेबै घ्‍याँ माया लब् ग

13

ङजी म्‍हीजगए भाषाजग, अझै स्‍वर्गदूतमैंए भाषाजग, पोंलेया ङजी माया आलस्‍याँ ङए ताँ खाली ड्वाँ ड्वाँले ह्राबै ङ्ह अथवा झयाँई झयाँईले ह्राबै छ्योंले दों तम्।

2 फेरि ङजी परमेश्वरउँइले खिए ताँ पोंबै शक्ति योंलेया, फेरि ङने तान गुप्‍तले मुबै सैए थाहा योंलेया, झाइले तान सैरी ह्रब-सेब तलेया, झाइले डाँडालाई स्‍योवाल् खाँबै विश्वास मुलेया, ङजी माया आलस्‍याँ ङजी तोई आला। केर आत्‍हुबन् ग।

3 फेरि ङजी ङए तान सम्‍पत्ति गरीबमैंलाई च्‍हुवालेया, झाइले ह्रोंसए जीउ ख्रोंवाबर सुम्‍पिदिलेया, ङजी अरूलाई माया आलस्‍याँ ङलाई तोई फायदा आता।

4 माया लबै म्‍ही, दुःखरै या ढुक्‍कले सैदिम्, दयालु तम्। माया लबै म्‍हीजी रिस आला, ह्रोंसन् सेखी आला, थेबा आप्‍हैं,

5 आछ्याँबै चाल-चलन आला, ह्रोंसए फायदा मात्रे आला, रिस आखा, फेरि ह्रोंसलाई लबै गल्‍ती सैंरी आथें।

6 चजी खराबी के म्रोंसी सैं आतों, तर सत्‍य के म्रोंसी सैं तोंम्।

7 माया लबै म्‍हीजी अउजगजी तो लले निराश आता, खोंयोंई आनुल्‍ले विश्वास लम्, आशा थेंम्, झाइले तान सै ढुक्‍कले सैदिरिम्।

8 माया खोंयोंई आम्‍ह। तर परमेश्वरउँइले ताँ बिभिंबै शक्ति तिंइजोरो मु, तर [ङ्ह्यो परमेश्वर उँइँर रामा च शत्ति आचैदिसी] खाँह्याब्‍मु। छलेन विभिन्‍न भाषा पोंबै शक्ति मुलेया, चै या प्‍हनालिउँइजी म्‍हह्याब्‍मु। फेरि परमेश्वरउँइले ह्रब-सेबै शक्ति योंलेया च खाँह्याब्‍मु,

9 तलेबिस्‍याँ ङ्ह्योजी योंबै ह्रब-सेबै शक्ति नेरो परमेश्वरए शक्तिउँइले योंबै वचनजी पिंबै थाहा पूरा आङीं।

10 [तर ङ्ह्यो स्‍वर्गर फेनेसी पूरा थाहा योंब्‍मु।] झाइले पूरा थाहा योंसी पूरा आतबै थाहा पिंबै सै खाँह्याब्‍मु।

11 नमुना बिले, ङ कोलो मुमा ङजी कोलो दोंलेन् पोंमला, कोलो दोंलेन् सैं क्‍होमला, कोलो दोंलेन् विचार लमला, तर जोड़ींम् ङ थेब तइमु, छ तसी ङ कोलो तबै बानी प्‍यीवाई।

12 फेरि आछ्याँबै ऐनारी ल्‍यी चक्‍कले आम्रोंब् दोंले तिंइजोरो ङ्ह्योजी परमेश्वरए बारेर ह्रब-सेब गाह्रो मु, तर परमेश्वरने त्‍होसी तान सै पूरा थाहा तब्‍मु। परमेश्वरजी ङलाई पूरा ङो सेब् दोंले च बेलारी ङजी खिलाई ङो सेब्‍मु।

13 छ तसी विश्वास लबा, आशा थेंबा, नेरो माया लबा, च सों, खोंयोंई तरिम्। झाइले फेरि च सों न्‍होंरी तान भन्‍दा थेबा माया लब् ग।

आत्‍मा-सैंजी पिंबै शक्तिजग मिटिङरी चलिदिबा

14

तान भन्‍दा पहिले तानलाई माया लब् म्‍हैद्। झाइले फेरि परमेश्वरए आत्‍मा-सैंजी पिंबै शक्तिजग योंबरै या क्‍हेमैं इच्‍छा लद्, खास गरी अरू भन्‍दा परमेश्वरए ताँ बिभिंबै शक्ति योंबै इच्‍छा लद्।

2 तलेबिस्‍याँ अनौठाबै भाषा पोंबै म्‍हीउँइले [अरूमैंए लागिर फायदा आरे।] छले पोंबै म्‍हीजी म्‍हीमैंने आङीं, तर परमेश्वरने पोंम्, तलेबिस्‍याँ खबज्‍यै या चए ताँ आक्‍हो। चजी परमेश्वरए आत्‍मा-सैंए शक्तिउँइले गुप्‍तले मुबै ताँ पोंम्।

3 तर परमेश्वरए ताँ बिभिंबै म्‍हीजी म्‍हीमैंने पोंम्, झाइले म्‍हीमैंलाई प्रभुए ताँ लुभिंसी मदत पिंम्, सैंर्बै भों पिंम्, झाइले सैं क्‍होल् लभिंम्।

4 अनौठाबै भाषा पोंबै म्‍हीजी ह्रोंसलाई मात्रे फायदा लम्, तर परमेश्वरए ताँ बिभिंबै म्‍हीजी तान विश्वासी टोलीलाई मदत पिंम्।

5 ङजी क्‍हेमैं तानजी अनौठाबै भाषा पोंरिगे ङ्हाँइमु, तर च भन्‍दा परमेश्वरए वचन बिल् खाँरिगे ङ्हाँइमु। अनौठाबै भाषा पोंबै म्‍ही भन्‍दा परमेश्वरए वचन बिभिंबै म्‍ही बेले केर त्‍हुम्। तर तान विश्वासी टोलीलाई सब् लभिंरिगे बिसी अनौठाबै भाषा पोंबै म्‍हीए अर्थ खोलिदिबै म्‍ही मुस्‍याँ ठीक तम्।

6 छ तसी, ओ भाइ-बहिनीमैं, ङ क्‍हेमैं ङाँर खमा अनौठाबै भाषा मात्रे पोंस्‍याँ ङउँइले क्‍हेमैंलाई तोई फायदा आता। तर ङजी परमेश्वरउँइले कोई गुप्‍त ताँए अर्थ खोल्‍दिस्‍याँ, अथवा ज्ञान मुबै ताँ बिस्‍याँ, अथवा परमेश्वरए शक्तिउँइले वचन बिस्‍याँ, अथवा कोई परमेश्वरए बारेर्बै ताँ लुभिंस्‍याँ मात्रे क्‍हेमैंजी फायदा योंम्।

7 नमुना बिले: सो आप्‍याबै ह्राबै सैजग, अथवा मुरली मुलेया, गिटार मुलेया, ठीक फुला फरासिलोले आह्राइबिस्‍याँ तो भाका प्रिंई बिसी खबज्‍यै क्‍होला आखाँ।

8 फेरि बिगुल ह्राबै म्‍हीजी छेनाले फरासिलोले आह्रास्‍याँ फौजीजग लडाईं लबर खैले तयार लम्?

9 च दोंलेन् क्‍हीज्‍यै या सुँजी ताँ पोंमा अरूमैंलाई प्रष्‍टले मतलब आखोल्‍दिस्‍याँ खबज्‍यै या क्‍होला आखाँ। प्रष्‍टले आपोंस्‍याँ क्‍ही पोंबा फाक्‍कर्न तम्।

10 अर्को नमुना बिले: संसाररी विभिन्‍न थरिबै भाषाजग ल्‍हेन् मु, झाइले तान भाषाए मतलब लम्।

11 दिलेया खबजी मुलेया ङजी आक्‍होबै भाषारी ङने पोंस्‍याँ च पोंबै म्‍ही ङए लागिर विदेशी दों तम्, झाइले ङ चए लागिर विदेशी दों तम्।

12 च दोंलो आत्‍मा-सैंजी पिंबै शक्तिजग योंबर क्‍हेमैंजी थेबै इच्‍छा लसेरो तान विश्वासी टोलीलाई सब् लभिंबै शक्तिजग योंबरी कोशिश लद्।

13 छ तसी अनौठाबै भाषा पोंबै म्‍हीजी अर्थ खोल्‍दिबै शक्ति योंबै लागिर प्रार्थना लरिगे।

14 ङजी [परमेश्वरए आत्‍मा-सैंउँइले] अनौठाबै भाषारी प्रार्थना लस्‍याँ ङए आत्‍मा-सैंजी प्रार्थना लम्, तर ङए विचार लबै सैंजी तोई आक्‍हो।

15 छ तसी ङजी तो लल् त्‍हुम् बिस्‍याँ ङजी [परमेश्वरए आत्‍मा-सैंउँइले योंबै अनौठाबै भाषा पोंबै शक्तिजी] ङए आत्‍मा-सैंजी प्रार्थना लम्, तर ङए विचार लबै सैंज्‍यै या प्रार्थना लम्। झाइले ङजी आत्‍मा-सैंउँइले भजन प्रिंम्, फेरि ङए विचारज्‍यै या भजन प्रिंम्।

16 क्‍हेमैंए मिटिङरी क्‍हीजी परमेश्वरए आत्‍मा-सैंउँइले योंबै अनौठाबै भाषा पोंबै शक्तिजी मात्रे परमेश्वरलाई धन्‍यवाद पिंइबिस्‍याँ म्‍हीजगजी “आमिन,” अथवा छान तरिगे, बिला आखाँ, तलेबिस्‍याँ चमैंजी क्‍हीजी तो बिमु बिसी आक्‍हो।

17 क्‍हीजी छले परमेश्वरलाई छ्याँबै प्रार्थना लनाबिलेया, च प्रार्थना अरू म्‍हीमैंलाई तोई फायदा आता।

18 ङजी परमेश्वरलाई धन्‍यवाद पिंम्, तलेबिस्‍याँ ङजी अनौठाबै भाषारी पोंल् खाँम्। ओं, क्‍हेमैं तान भन्‍दा बढी अनौठाबै भाषा पोंबै शक्ति ङजी योंइमु।

19 दिलेया विश्वासी टोली खागु तमा ङजी क्‍होल् खाँबै ताँ पोंपों ङ्हाँम्। अनौठाबै भाषाउँइले हजार च्‍यु शब्‍द पोंब् भन्‍दा अरूमैंलाई सब् लभिंबै लागिर ङजी म्‍हीजगजी क्‍होल् खाँबै शब्‍द ङ्ह पोंपों ङ्हाँम्।

20 ओ भाइ-बहिनीमैं, खराब के लबरी चाहिं तोई आसेब् तद्, तर क्‍हेमैं परमेश्वरए शक्तिलाई क्‍होबै लागिर कोलोमैं दों आतद्।

21 धर्मशास्‍त्ररी छले प्‍ह्रीइमु,

“प्रभुजी छ बिमु,

ङए जनतामैंजी ङए ताँलाई वास्‍ता लरिबा आरे।

छ तसी ङजी अनौठाबै भाषा पोंबै म्‍हीमैंउँइले,

झाइले विदेशीमैंए सुँउँइले

चमैंने पोंब्‍मु।”

[परौयाह २९:११]

22 च दोंलेन अनौठाबै भाषा पोंबै शक्ति परमेश्वरलाई विश्वास लब्‍मैंए लागिर आङीं, बरु विश्वास आलब्‍मैंए लागिर परमेश्वरजी सजाय पिंम् बिबै प्रमाण दों तब् ग। झाइले परमेश्वरए ताँ बिभिंबै शक्ति खिजी बिबै ताँ थेला आङेंब्‍मैंए लागिर आङीं, तर खिए ताँ थेल् ङेंब्‍मैंए लागिर ग।

23 छ तसी विश्वासी टोली तान खागु तसी क्‍हेमैंजी अनौठाबै भाषारी पोंइबिस्‍याँ, झाइले परमेश्वरलाई विश्वास आलब्‍मैं अथवा अरू म्‍हीजग खसी म्रोंस्‍याँ क्‍हेमैंलाई सोबालमैं आबिरोवा?

24 तर क्‍हेमैं तानजी परमेश्वरए ताँ बिभिंस्‍याँ, झाइले विश्वास आलब्‍मैं नेरो अरू म्‍हीजग खस्‍याँ, चमैंजी च ताँउँइले खेमैंए आछ्याँबै केए बारेर क्‍होल् खाँम्, झाइले च ताँजी चमैंलाई जाँच लब्‍मु।

25 चए सैं न्‍होंर्बै विचारजगरी चेत होंल् लवाम्। झाइले चमैं पद्खु तसी परमेश्वरलाई फ्‍योब्‍मु, झाइले छले, “क्‍ह्रोंसेन परमेश्वर क्‍हेमैंए म्‍हाँजुर्न मुना,” बिसी खुल्‍लाले बिल् खाँब्‍मु।

मिटिङरी तान सै ठीक बन्‍दोबस्‍तले लद्

26 छ तसी, ओ भाइ-बहिनीमैं, ङ्ह्यो तो बिले? क्‍हेमैं परमेश्वरए सेवा लबर खागु तमा, [पवित्र आत्‍मा-सैंउँइले] तान म्‍हीजी ताँ पोंम्। कोई म्‍हीमैंजी भजन प्रिंम्, कोईजी ताँ घ्रि लुभिंम्, कोईजी परमेश्वरउँइले गुप्‍त ताँ खोल्‍दिबै अर्थ बिम्, कोईजी अनौठाबै भाषारी ताँ पोंम्, झाइले कोईजी च अनौठाबै भाषार्बै ताँए अर्थ खोल्‍दिम्। तर तो के ललेया तान विश्वासी टोलीलाई विश्वास लबर भों पिंबै के लल् त्‍हुम्।

27 खबज्‍यै या अनौठाबै भाषारी पोंस्‍याँ म्‍ही ङ्हीं, अथवा बढी मुस्‍याँ म्‍ही सोंजी, मात्रे पोंरिगे। पालो पालोले पोंरिगे, फेरि म्‍ही घ्रिजी च अनौठा भाषाए अर्थ खोलिदिल् त्‍हुम्।

28 तर च बेलार अनौठा भाषाए अर्थ खोलिदिबै म्‍ही आरेस्‍याँ च अनौठाबै भाषा पोंबै म्‍ही मिटिङर तोई आबिल्‍ले टिरिगे। बरु चजी एकान्‍त क्‍ल्‍होरी ह्रोंस नेरो परमेश्वरलाई पोंरिगे।

29 परमेश्वरए ताँ बिभिंबै म्‍ही चाहिं ङ्हींदे सोंदेजी बिरिगे। झाइले चमैंजी चु क्‍ह्रोंसिदिना परमेश्वरए ताँ ग उ आङींब् ङें? बिसी अरूमैंजी छेन्‍ले विचार लसी जाँच लरिगे।

30 तर मिटिङ तमा च जरे कुँब्‍मैं न्‍होंरी खबज्‍यै या एकासी परमेश्वरउँइले वचन योंस्‍याँ च बेलार्बै ओसों पोंरिबै म्‍ही तोई आबिल्‍ले टिरिगे।

31 छले तानजी लुल् योंबा, फेरि तानजी सैंर्बै भों योंबै लागिरी क्‍हेमैं तानजी पालो पालोले परमेश्वरए ताँ बिभिंबै मौका योंम्।

32 फेरि परमेश्वरए वचन पोंबै शक्तिलाई च शक्ति योंबै म्‍हीजी खिए अधीनर थेंल् त्‍हुम् [अथवा पालो पालोले पोंन्]।

33 तलेबिस्‍याँ परमेश्वरए इच्‍छा चुन् ग: क्‍हेमैंजी मिटिङ चलिदिमा तान सै गोलमोल आतल्‍ले छेनाले चलिदिद्।

झाइले फेरि अर्को ताँ, परमेश्वरए म्‍हीमैंए तान क्‍ल्‍होर्बै मिटिङरी तब् दोंले

34 परमेश्वरए सेवा लमा रिमैं तोई छलफल आलरिगे, तलेबिस्‍याँ चमैंलाई वचनए बारेर पोंबै हक आरे। यहूदीमैंए धर्मनियमज्‍यै या बिब् अनुसार रिमैं आमुयुँमैंए अधीनर टिरिगे।

35 चमिंरीमैंजी तो सै या क्‍होबै इच्‍छा मुस्‍याँ ह्रोंसए प्‍युँने धिंर ङ्युइरिगे, तलेबिस्‍याँ तान विश्वासी टोलीए मिटिङरी रिमैं छलफल लबा पिबै ताँ ग।

36 [क्‍हेमैं चु ताँने आक्‍ह्रीस्‍याँ क्‍हेमैंजी तो बिइमु?] परमेश्वरए वचन क्‍हेमैंउँइले त्‍होंभ्‌रोवा? अथवा क्‍हेमैंजी मात्रे परमेश्वरए वचन थाहा योंब्‍रोवा? आङीं!

37 खबजी मुलेया ह्रोंसलाई परमेश्वरए वचन बिभिंबै म्‍ही अथवा पवित्र आत्‍मा-सैंउँइले शक्ति योंबै म्‍ही बिब् म्‍हैंस्‍याँ चजी चु ङजी प्‍ह्रीबै ताँजग प्रभुए आज्ञा ग बिब् ङ्हाँरिगे।

38 तर खबज्‍यै या चु ताँलाई आङेंस्‍याँ चजी बिबा या आङेंन्।

39 छ तसी, ओ ङए भाइ-बहिनीमैं, ङए खास ताँ चुन् ग: परमेश्वरए वचन बिभिंबै शक्ति योंबर थेबै इच्‍छा लद्। तर अनौठाबै भाषारी ताँ पोंबर आरोक्‍दिद्।

40 तर तान सै मिटिङरी ठीक चलनले नेरो ठीक बन्‍दोबस्‍तले लरिगे।

ग। सिबै लिउँई रिबा

15

ओ भाइ-बहिनीमैं, त्‍हेरो ङजी ओसों बिबै प्रचार लबै खुशीए खबर क्‍हेमैंलाई फेरि म्‍हैंल् भिंल् त्‍हुम्। च खुशीए खबर ङजी प्रचार लमा क्‍हेमैंजी विश्वास लला, झाइले अझैन सैं भोंन्‍ले विश्वास लम्।

2 क्‍हेमैंजी च खुशीए खबरलाई पक्‍का विश्वास लस्‍याँ क्‍हेमैंजी रक्षा योंम्, तर क्‍हेमैंजी पक्‍का विश्वास आलस्‍याँ क्‍हेमैंए विश्वास लबा तोई केर आत्‍हु।

3 म्‍हीजगजी ङलाई लुभिंब् अनुसार ङजी जरूरी ताँजग क्‍हेमैंलाई बिभिंला: पहिलेन् धर्मशास्‍त्रर प्‍ह्रीब् अनुसार ङ्ह्योए आछ्याँबै केए लागिर ईशु ख्रीष्‍ट सिई,

4 सिसी म्‍हीजगजी प्‍हाई, झाइले पहिलेन् धर्मशास्‍त्रर प्‍ह्रीब् अनुसार सोंगैंबै दिनर परमेश्वरजी ईशुलाई रिल् लभिंई।

5 झाइले ईशु खिए दर्शन पिंसी पत्रुसने त्‍होई। च लिउँइजी बाह्र जना मुख्‍य चेलामैंने त्‍होई।

6 झाइले ङ्हप्‍ह्रदे भन्‍दा बढी भाइ-बहिनीमैंने तिच्‍यार्न त्‍होई। चमैं ल्‍हे जसो अझैन सोगोंन् मु, तर कोई सिह्यासी न्‍हरू च्‍हुइइमु।

7 च लिउँइजी याकूबने त्‍होई, झाइले तान मुख्‍य चेलामैंने त्‍होई।

8 झाइले ङ क्‍हैल्‍ले फिबै कोलो दों तब् मुलेया तान भन्‍दा लिउँइजी प्रभुजी ङने या त्‍होई।

9 ङ मुख्‍य चेलामैं न्‍होंर तान भन्‍दा च्‍योंब् ग। खास गरी ङ मुख्‍य चेला बिबै लायकबै आरे, तलेबिस्‍याँ ङजी विश्वासी टोलीलाई, अथवा परमेश्वरए म्‍हीमैंलाई, ओसोंन बेले दुःख पिंला।

10 तर परमेश्वरए दयामाया योंसी ङ तिंइजोरो मुख्‍य चेला तई। फेरि परमेश्वरजी ङलाई पिंबै दयामाया फाक्‍कर्न पिंब् दों आतइमु। बरु ङजी अरू मुख्‍य चेलामैंजी भन्‍दा बढी के लइमु। दिलेया चु छाबै के खास गरी ङ ह्रोंसजीन् लबा आङीं, तर ङने मुबै परमेश्वरए दयामायाजी छ लब् ग।

11 छ तसी ङजी ललेया, अरू मुख्‍य चेलामैंजी ललेया, छाबै खुशीए खबर घ्रिन् ङिजी प्रचार लम्, झाइले च ताँरी क्‍हेमैंजी विश्वास लइमु।

12 ख्रीष्‍टए बारेर खि सिसी सोइमु बिसी ङिजी खुशीए खबर प्रचार लम्। छ तसी अझै क्‍हेमैं न्‍होंरी कोईजी परमेश्वरजी सिब्‍मैं रिवाला आखाँ बिसी खैले बिल् खाँम्?

13 छले क्‍हेमैंजी बिब् दोंले सिब्‍मैं फेरि आरिस्‍याँ क्‍हेमैंजी ख्रीष्‍ट या सिबउँइले आरिइमु बिल् त्‍हुमला।

14 झाइले ख्रीष्‍ट सिबउँइले आरिस्‍याँ ङिजी प्रचार लबै खुशीए खबर फाक्‍कर्ब तमला। फेरि क्‍हेमैंजी लबै विश्वास या फाक्‍कर्ब तमला।

15-16 झन् क्‍हेमैंजी सिब्‍मैं फेरि आरि बिस्‍याँ, ख्रीष्‍ट सिबउँइले आरिमला। फेरि ख्रीष्‍ट आरिस्‍याँ परमेश्वरजी चलाई रिला आभिं बिसी बिल् त्‍हुमला। छ बिस्‍याँ ङि परमेश्वरए विरूद्धर स्‍युर्गु साक्षी पिंब्‍मैं तमला, तलेबिस्‍याँ ङिजी “ख्रीष्‍टलाई परमेश्वरजी सिबउँइले रिल् लभिंइमु” बिसी साक्षी-गवाही पिंला।

17 फेरि ख्रीष्‍ट सिबउँइले आरिइबिस्‍याँ क्‍हेमैंजी लबै विश्वास फाक्‍कर्न तह्यामला। झाइले फेरि क्‍हेमैं आछ्याँबै केए सजाय नोसी माफ आयोंन्‍ले टिरिमला।

18 छ मात्रे आङीं, तर ईशुलाई विश्वास लबै सिह्याल् खाँब्‍मैं या [विश्वास आलब्‍मैं दोंले] नाश तह्यामला।

19 झाइले ङ्ह्योजी ख्रीष्‍टउँइले चु संसाररी सोगों मुमा मात्रे फायदा तस्‍याँ, तर सिबै लिउँइजी तोई निश्‍चय आशा आरेस्‍याँ, तान म्‍ही भन्‍दा ङ्ह्योलाई म्रोंसी अरूमैं ल्‍होयो खल् त्‍हुमला।

20 तर छ बिबा आता! ख्रीष्‍ट सिबउँइले रिबा क्‍ह्रोंसेन् ग। ईशु सिब्‍मैं न्‍होंर तान भन्‍दा पहिला सिबउँइले रिई। [छ तसी सिसी न्‍हरू च्‍हुइरिब्‍मैं रिसी क्‍ह्रोंसेन परमेश्वरने टिल् योंम् बिबै ताँ प्रमाण उँइँइमु।]

21 तलेबिस्‍याँ म्‍ही घ्रिउँइले तान सिल् त्‍हुब दोंले अर्को म्‍ही घ्रिउँइले या तान म्‍ही सिबउँइले रिल् खाँब्‍मु।

22 अथवा [परमेश्वरजी पहिला बनिदिबै म्‍ही आदमजी आछ्याँबै के लसी सिई, झाइले] तान म्‍ही या आदमए सन्‍तान तसी छलेन् सिल् त्‍हुब् ग। च दोंलेन तान म्‍ही ख्रीष्‍टने घ्रिन् तस्‍याँ सिबउँइले रिसी परमेश्वरने टिल् योंम्।

23 तर तान म्‍ही खेमैंए पालो अनुसार सिबउँइले रिम्। तान भन्‍दा पहिलो ख्रीष्‍ट रिई, झाइले खिलाई विश्वास लब्‍मैं खिए एयुबै बेलार रिब्‍मु।

24 च लिउँइजी चु संसारए आखिरी दिन तब्‍मु। च बेलार ख्रीष्‍टजी तान परमेश्वरए शत्रुजग [अथवा स्‍यागी-म्‍हुँगीजग], तान शासकमैं नेरो शक्ति मुबै सैलाई नाश लवासी परमेश्वर आबालाई खिए राज्‍य चलिदिबै हक सुम्‍पिदिब्‍मु।

25 परमेश्वरजी तान शत्रुमैंलाई ट्होसी ख्रीष्‍टए प्‍हली न्‍होंर [अथवा अधीन न्‍होंर] आथेंन् सम्‍म ख्रीष्‍टजी म्रुँ तब् दोंले राज्‍य चलिदिल् त्‍हुम्।

26 तान भन्‍दा लिउँइजी ङ्ह्योलाई सिल् लवाबै काललाई ट्होसी च शत्रुलाई या परमेश्वरजी नाश लवाम्। [छ तसी च बेला सेरो म्‍हीजग खोंयोंई या आसि।]

27 तलेबिस्‍याँ धर्मशास्‍त्ररी [भजनसंग्रह ८:६] छले प्‍ह्रीइमु,

“परमेश्वरजी तान सै म्‍हीए प्‍हली न्‍होंर थेंई।”

छले “तान सै” बिमा चए मतलब परमेश्वरजी खि बाहेक अरू तान सै ख्रीष्‍टए अधीन न्‍होंर थेंम्। चु ताँ प्रष्‍ट मु।

28 झाइले परमेश्वरजी तान सै ख्रीष्‍टए अधीन न्‍होंर थेंसी ख्रीष्‍ट, अथवा च्‍ह, खिइन परमेश्वरए अधीन न्‍होंर टिब्‍मु। छ तसी परमेश्वरजी तान सैए फिर पुराले राज्‍य चलिदिब्‍मु।

29 फेरि क्‍हेमैंजी “सिब्‍मैं परमेश्वरने टिला आयों” बिस्‍याँ म्‍हीजगजी सिल् खाँब्‍मैंए लागिर बप्‍तिस्‍मा किंसी तो फायदा तम्? सिब्‍मैं रिम् बिबै ताँ पक्‍का आरेस्‍याँ चमैंजी सिब्‍मैंए लागिर तले बप्‍तिस्‍मा किंबा?

30 फेरि ङि या सिबै लिउँइजी आरिस्‍याँ तले खोंयोंई कष्‍ट नोरिबा?

31 ओ भाइ-बहिनीमैं, दिनुन् प्रभुए के लमा ङ सिबी छेई। ङजी क्‍हेमैंलाई म्रोंसी ङ्ह्योए प्रभु ईशु ख्रीष्‍टउँइले सैं प्‍ल्‍होइमु बिब् दोंले च ताँ बिबा क्‍ह्रोंसेन् ग।

32 छलेन चु एफिसस शहररी ङजी थेबै दुःख नोई - झन् चुरी चें भालू दों तब्‍मैंने न्‍हेई बिलेन् तम्। ङजी छले दुःख नोसी चु संसारए म्‍हीमैंए आशा दों तब् लस्‍याँ ङजी तोई फायदा आयोंमला। बरु सिब्‍मैं रिला आयों बिसी लिउँइजी ङलाई तोई फायदा आतस्‍याँ ङिजी “लु, चले, थुँले, मोज-मज्‍जा लले, तलेबिस्‍याँ प्‍हनाँग ङ्ह्यो तान खाँह्याम्,” बिल् त्‍हुमला।

33 अरूमैंजी ह्रोंसलाई भाँडिवाला आभिंन्। म्‍हीजगजी बिब् दोंले “खराब संगतजी छ्याँबै बानीलाई न्‍होंवाम्।”

34 सैं चिब् तसी आछ्याँबै के लबै बानी प्‍यीवाद्। ङजी क्‍हेमैंलाई पि लवाबै लागिर छ बिमु, क्‍हेमैं न्‍होंरी कोई म्‍हीजगजी परमेश्वरलाई छेन्‍ले थाहा आसेइमु। [छ तसी सिब्‍मैं रिला आयों बिबै चु गल्‍ती ताँ बिम्।]

सिसी रिबै रूप

35 कोई म्‍हीजी छ बिलाई, “आङीं, म्‍ही सिसी [चु कमजोरी जीउ] खैले रिल् खाँम्? म्‍ही सिसी रिइबिस्‍याँ चए जीउ खैबा खालर्ब तम्?” बिलाई।

36 छले बिम् बिस्‍याँ क्‍ही बुद्धि आरेबै म्‍ही ग! क्‍हीज्‍यै या बारीर प्‍लु प्‍लुमा च प्‍लुए फि आक्राँन् सम्‍म होला आखाँ।

37 फेरि गहुँ प्‍लुलेया, अर्को खालर्बै प्‍लु प्‍लुलेया, क्‍हीजी होल् त्‍हुबै धुँन आप्‍लु, बरु प्‍लु मात्रे प्‍लुम्।

38 झाइले परमेश्वरजी खिए इच्‍छा अनुसार च प्‍लुलाई जीउ दों तबै धुँ पिंम्। फेरि थरि थरिबै प्‍लुलाई खिजी चए सुहिदिबै जीउ पिंम्।

39 झाइले फेरि अर्को नमुना, सो मुबै सैए जीउ तान खाल घ्रिर्बै आता। म्‍ही, पशु, नेमा, ताँग, तान सैए जीउ स्‍यो-स्‍योबा तम्।

40 फेरि अर्को नमुना, स्‍वर्गर्बै सैला रूप तम्, पृथ्‍वीर्बै सैला रूप तम्। स्‍वर्गर्बै सैए रूप स्‍यो खालले छ्याँब मु, फेरि पृथ्‍वीर्बै सैए रूप या स्‍यो खालले छ्याँब मु।

41 फेरि त्‍हीयाँए उज्‍यालो स्‍योबन् मु, लयाँए उज्‍यालो स्‍योबन् मु, मुसाराजगए उज्‍यालो स्‍योबन् मु। फेरि मुसाराजग स्‍यो-स्‍यो किसिमबै उज्‍यालो तम्।

42 च दोंलेन सिब्‍मैं रिबै या छाबन् ग। जीउ प्‍हावास्‍याँ क्राँह्याम्, तर परमेश्वरजी रिल् लभिंसी चलाई अर्को तरीकाले आक्राँल्‍ले रिवाम्।

43 प्‍हाबै बेलार्बै जीउ आछ्याँब नेरो कमजोरी तम्, तर फेरि रिल् लभिंसी च छ्याँब नेरो भोंब् तम्।

44 प्‍हाबै बेलार्बै च रूप पृथ्‍वीर्बै जीउ ग, तर रिल् लभिंबै रूप स्‍वर्गए लागिर्बै ग। ङ्ह्योला पृथ्‍वीर्बै जीउ [अथवा रूप] तसेरो स्‍वर्गर्बै रूप या तल् त्‍हुम्।

45 तलेबिस्‍याँ धर्मशास्‍त्ररै या छले प्‍ह्रीइमु, “पहिलोबै म्‍ही, अथवा आदम, सो प्‍याबै म्‍ही तई,” तर लिउँइबै आदम, अथवा ख्रीष्‍ट, अरूलाई जीवन पिंल् खाँबै शक्ति मुबै सैं तई।

46 पहिलो आदम चाहिं स्‍वर्गर्बै शक्ति मुबै सैं आङीं, बरु पृथ्‍वीर्बै सो प्‍याबै म्‍ही मुला। लिउँइबै आदम चाहिं स्‍वर्गर्बै शक्ति मुबै सैं तई।

47 पहिलो म्‍ही पृथ्‍वीर्बै सउँइले बनिदिसी पृथ्‍वीर्बै मुला, तर दोस्रो खालर्बै म्‍ही, अथवा ख्रीष्‍ट, त स्‍वर्गउँइले युब् ग।

48 तान पृथ्‍वीर्बै म्‍हीमैं पृथ्‍वीर्बै सउँइले बनिदिबै म्‍ही आदम दों तब्‍मैं ग। तर स्‍वर्गउँइले नयाँ जीवन योंब्‍मैं चाहिं तान स्‍वर्गउँइले युबै ख्रीष्‍ट दों तब्‍मैं ग।

49 तिंइजोरो ङ्ह्योए रूप आदमए रूप दों तम्। प्‍हना लिउँइजी ङ्ह्योजी ख्रीष्‍टए रूप दों तबै रूप योंब्‍मु।

50 ओ भाइ-बहिनीमैं, ङए खास ताँ चुन् ग, चु से को तबै पृथ्‍वीर्बै जीउ परमेश्वरए राज्‍यर [अथवा स्‍वर्गर] ह्याला आयों। झाइले नाश तल् त्‍हुबै जीउजी खोंयोंई नाश आतबै जीवन योंला आखाँ।

51 थेद्, ङजी तोगो क्‍हेमैंलाई अनौठाबै गुप्‍त ताँ बिम्। ङ्ह्यो तान आसिब्‍मु, तर परमेश्वरजी ङ्ह्यो तानए रूप घरिन्‍न फेर्दिवाब्‍मु।

52 आखिरीर्बै बिगुल ह्रामा, म्‍यीं चिब्‍ली लबर्न, खिजी ङ्ह्योलाई घरिन्‍न फेर्दिवाब्‍मु। तलेबिस्‍याँ च बिगुल ह्राबै बेलार खिजी सिब्‍मैंलाई फेरि खोंयोंई या आसिल्‍ले रिल् लभिंब्‍मु, फेरि ङ्ह्यो तानलाई फेर्दिवाब्‍मु।

53 तलेबिस्‍याँ नाश तबै सैजी [क्‍वें प्‍लिब् दोंले पुरानो फि प्‍लिसी] क्‍वें खिब् दोंले खोंयोंई नाश आतबै रूप योंल् त्‍हुम्, फेरि सिल् त्‍हुबै सैजी आसिबै रूप योंल् त्‍हुम्।

54 झाइले नाश तह्याबै सै नाश आतबै रूप किंबै लिउँइजी, अथवा सिल् त्‍हुबै सै आसिबै रूप किंबै लिउँइजी, च बेलार्न धर्मशास्‍त्रर छले प्‍ह्रीबै ताँ पूरा तब्‍मु,

“ङ्ह्यो त्‍हेरो खोंयोंई या सिल् त्‍हुरिबा आरे,

छले ङ्ह्योए लागिर परमेश्वरजी पूराले ट्होल् खाँबै के लई।”

55 फेरि धर्मशास्‍त्ररी छले या प्‍ह्रीइमु,

“ओ काल, क्‍हीजी त्‍हेरो ङिए फिरी खोंयोंई ट्होला आखाँ,

ओ काल, ङिलाई दुःख पिंबै क्‍हीए शक्ति म्‍हह्याई।”

56 कालजी ङ्ह्योए आछ्याँबै केउँइले ङ्ह्योलाई दुःख पिंबै शक्ति योंइमु, झाइले आछ्याँबै केए दोष ल्‍हैदिबै शक्ति धर्मनियमउँइले योंइमु।

57 तर [प्रभु ईशुजी ङ्ह्योए आछ्याँबै केए सिल् त्‍हुबै सजाय ङ्ह्योए साटोरी नोल् खाँई। छ तसी] परमेश्वरलाई धन्‍यवाद तरिगे, तलेबिस्‍याँ खिजी ङ्ह्योए प्रभु ईशु ख्रीष्‍टउँइले ङ्ह्योलाई च तान आछ्याँबै सैए फिरी ट्होल् लभिंइमु। [छ तसी कालए फिरी या ट्होल् लभिंइमु।]

58 छ तसी, ओ ङए प्‍यारो भाइ-बहिनीमैं, सैंर भोंल्‍ले तोई आङ्हाँन्‍ले टिद्। प्रभुए लागिर खोंयोंईन ल्‍हे के लरिद्। तलेबिस्‍याँ [ङ्ह्यो तान सिलेया प्रभुने टिल् योंसेरो] प्रभुए लागिर लबै के फाक्‍कर्न आता बिबै ताँ क्‍हेमैंलाई थाहा मु।

भाइ-बहिनीमैंए लागिर्बै पैसा

16

त्‍हेरो अर्को ताँ, [यहूदिया अंचलर्बै] परमेश्वरए म्‍हीमैंलाई मदत पिंबर चन्‍दा पिंबै बारेर ताँ घ्रि बिल् त्‍हुम्। ङजी गलातिया अंचलर्बै विश्वासी टोलीलाई या अर्ती पिंब् दोंले क्‍हेमैंज्‍यै या छले लद्।

2 आइतवार आइतवार तानजी ह्रोंस ह्रोंसए गच्‍छे अनुसार पैसा जम्‍मा लथेंन्। तिं ओनों छ लइबिस्‍याँ ङ खबै बेलार पैसा जम्‍मा लरिला आत्‍हु।

3 फेरि ङ फेखबै लिउँइजी क्‍हेमैंजी खबलाई त्‍हाँमु, चमैंलाई क्‍हेमैंजी पिंबै पैसा नेरो ङजी ङो सेब् मिं सेब् लभिंबर प्‍ह्रीबै चिट्ठी यहूदियार्बै राजधानी यरूशलेमर कुल्‍भिंब्‍मु।

4 ङ ह्यासी फायदा तब् दों ङ्हाँस्‍याँ ङ या ह्याब्‍मु। झाइले चमैं ङने प्रि ह्याल् योंम्।

पावलए इच्‍छा

5 ङ म्‍यासिडोनिया अंचल घुम्‍दिसी क्‍हेमैं ङाँर खम्, तलेबिस्‍याँ ङ म्‍यासिडोनिया अंचलर घुम्‍दिल् त्‍हुम्।

6 क्‍हेमैंनेन् तिस्‍या टिलाई, शायद सर्ख भरि क्‍हेमैंनेन् टिलाई। झाइले ङ खनीर ह्याल् त्‍हुलेया ङए केरी क्‍हेमैंज्‍यै या मदत पिंल् खाँम्।

7 तलेबिस्‍याँ त्‍हेरो ङ क्‍हेमैं ङाँर खस्‍याँ ङ क्‍हेमैंने छिन घ्रि सम्‍म मात्रे त्‍होल् योंम्। ङ छले त्‍हो त्‍हो आङ्हाँ, बरु प्रभुजी ङलाई टिल् भिंस्‍याँ ङ क्‍हेमैंने ल्‍हेन् टिबै सैं मु।

8 छ तसी चु एफिसस शहररी ङ पेन्‍तिकोस बिबै चाड़ए दिन सम्‍म टिम्।

9 तलेबिस्‍याँ ङजी खुशीए खबर प्रचार लबै थेबै मौका योंइमु, झाइले विरोध लब्‍मैं ल्‍हेन् मु।

10 क्‍हेमैं ङाँर तिमोथी खस्‍याँ मानले टिल् भिंन्। क्‍हेमैंलाई म्रोंसी चजी कत्ति आङ्हींरिगे बिसी चलाई सैं क्‍होल् लभिंन्, तलेबिस्‍याँ चज्‍यै या ङजी लब् दोंले प्रभुए के लसेन्‍मु।

11 छ तसी खबज्‍यै या चलाई हेल आलरिगे, बरु च ङ ङाँर एखबै लागिर चलाई मदत पिंन्। तलेबिस्‍याँ अरू विश्वासीमैंने बालुले च ङ ङाँर खब्‍मु बिसी ङजी ह्रेरिइमु।

12 फेरि भाइ अपोल्‍लसए बारेर्बै ताँ ङजी चलाई अरू भाइमैंने क्‍हेमैं ङाँर ह्यारिगे बिसी ल्‍हेन् बिन्‍ती लई, तर च तियाँ सम्‍म ह्याला आङें। लिउँइजी मौका योंस्‍याँ च ह्याब्‍मु।

आखिरीर्बै ताँजग

13 होशियारले टिद्, प्रभुलाई पक्‍का विश्वास लरिद्, सैं भोंब तद्, तोई आङ्हाँल्‍ले टिद्।

14 क्‍हेमैंजी तो के ललेया तान सै सब् लभिंबै मायाउँइले लद्।

15 क्‍हेमैंजी स्‍तिफनस नेरो चए परिवारए बारेर थाहा सेइमु। चमैं ग्रीस अंचलर्बै तान भन्‍दा पहिले परमेश्वरउँई सैं एबै म्‍हीमैं मुला, फेरि चमैंजी खेमैंए जीउलाईन परमेश्वरए म्‍हीमैंए सेवा लबर पिंवाई।

16 छ तसी, ओ भाइ-बहिनीमैं, ङजी क्‍हेमैंलाई चु बिन्‍ती लम्, क्‍हेमैं च स्‍तिफनसमैं दों तबै म्‍हीए लिली प्‍ह्रद्। फेरि चमैंलाई मदत पिंब्‍मैं नेरो थेबै के लभिंब्‍मैंए लिली या प्‍ह्रद्।

17 स्‍तिफनस, फरटुनाटस, नेरो अकाइकस चुर खसी ङ सैं तोंई। तलेबिस्‍याँ क्‍हेमैं चुर आरेलेया चमैं क्‍हेमैंए साटोरी ङलाई सैं तोंन् लइमु।

18 तलेबिस्‍याँ [ङने ताँ लसी] चमैंजी ङलाई नेरो क्‍हेमैंलाई या सैं तोंन् लई। छाबै म्‍हीमैंलाई मान लद्।

19 चु एशिया अंचलर्बै विश्वासी टोलीमैंजी क्‍हेमैंलाई नमस्‍ते बिभिंइमु। अक्‍विला नेरो प्रिस्‍किला झाइले चमैंए धिंर खागु तबै विश्वासी टोलीउँइले या क्‍हेमैंलाई प्रभुरी बेले प्‍यारो नमस्‍ते बिभिंइमु।

20 चुर मुबै तान भाइमैंजी क्‍हेमैंलाई नमस्‍ते बिभिंइमु।

क्‍हेमैं घ्रिजी अर्कोलाई भाइमैं दोंले आँगालो झोंसी नमस्‍ते लद्।

21 ङए योजीन् प्‍ह्रीबै सही, “पावलउँइले नमस्‍ते मु।”

22 प्रभुलाई प्रेम आलबै म्‍हीलाई धिक्‍कार तरिगे!

ओ प्रभु, खैलसे यु!

23 प्रभु ईशुए दयामाया क्‍हेमैंने तरिगे।

24 ङजी क्‍हेमैं तानलाई माया लम्, तलेबिस्‍याँ ङ्ह्यो ख्रीष्‍ट ईशुउँइले घ्रिन् तइमु। पावल

कोरिन्‍थथेंमैंलाई पावलए दोस्रो चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: म्‍यासिडोनिया अंचलउँइले प्‍ह्रीई।

मिति: अन्‍दाज इ. सं. ५६-५७ साल, अथवा वि. सं. ११३-११४ सालरी प्‍ह्रीई।

प्‍ह्रीबै कारण: ख्रीष्‍टलाई विश्वास लबै कोरिन्‍थथेंमैं न्‍होंरी कोई म्‍हीजगजी बेले आछ्याँबै के लला। चु भन्‍दा ओसोंबै कडाले संझिदिबै चिट्ठीरी पावलजी विश्वासी टोलीजी चमैंलाई सजाय पिंल् त्‍हुम् बिसी प्‍ह्रीला। तीतसजी कोरिन्‍थउँइले खसी कोरिन्‍थथेंमैंजी पावलए हुकुम म्‍हाँदिना बिबै खबर भई। छ तसी चु चिट्ठीए पहिलो भागरी पावलजी बेले सैं तोंसी च सैं एबै म्‍हीलाई माफ पिंन् बिइमु।

यहूदी जातर्बै गरीब विश्वासीमैं ल्‍हे मुला। छ तसी अरू जातिमैं ङाँर ख्रीष्‍टए बारेर खुशीए खबर खनी प्रचार ललेया पावलजी विश्वासी टोलीमैंउँइले यहूदीमैंए लागिर चन्‍दा रिमला। चु चिट्ठीए दोस्रो भागरी पावलजी कोरिन्‍थथेंमैंलाई “पैसा जम्‍मा लबै के पूरा लद्” बिइमु।

कोरिन्‍थ शहररी कोई म्‍हीजगजी ह्रोंसलाई पक्‍का मुख्‍य चेला ङ्हाँसी पावललाई हेल लसी चलाई “च मुख्‍य चेला आङीं,” बिला। छ तसी चु चिट्ठीए तेस्रो भागरी पावलजी चमैंलाई च ताँए बारेरी जवाफ पिंइमु।

चु चिट्ठीरी प्रभु ईशुए पक्‍का के लबै म्‍हीए योंल् त्‍हुबै मान नेरो नोल् त्‍हुबै दुःखए बारेरै या पावलजी ल्‍हे ताँ प्‍ह्रीइमु।

मुख्‍य ताँजग

मदत लभिंबै परमेश्वर १:१-११

पावल नेरो कोरिन्‍थर्बै विश्वासी टोली १:१२–७:१६

यहूदिया अंचलर्बै विश्वासीमैंए लागिर्बै चन्‍दा ८:१–९:१५

पावल पक्‍का मुख्‍य चेला ग बिबा १०:१–१३:१०

आखिरीर्बै ताँ १३:११-१४

कोरिन्‍थथेंमैंलाई पावलए दोस्रो चिट्ठी

1

कोरिन्‍थ शहरर्बै विश्वासी टोलीलाई नेरो तान ग्रीस अंचल भरिबै परमेश्वरए म्‍हीमैंलाई परमेश्वरए इच्‍छाउँइले ईशु ख्रीष्‍टए मुख्‍य चेला ङ पावलउँइले नेरो ङ्ह्योए भाइ तिमोथीउँइले नमस्‍ते मु।

2 ङ्ह्योए परमेश्वर आबा नेरो प्रभु ईशु ख्रीष्‍टजी दयामायाउँइले क्‍हेमैंलाई सैं क्‍होल् लभिंरिगे।

पावलजी परमेश्वरलाई धन्‍यवाद पिंबा

3 ङ्ह्योए प्रभु ईशु ख्रीष्‍टए परमेश्वर, अथवा खिए आबालाई, धन्‍यवाद पिंले। तलेबिस्‍याँ ङ्ह्योए फिर ल्‍होयो खबै आबा परमेश्वरउँइले ङ्ह्योए लागिर तान मदत योंम्।

4 खिजी ङ्ह्योए तान दुःख कष्‍टरी ङ्ह्योलाई मदत पिंसी सैं क्‍होल् लभिंम्। छ तसी खिजी ङ्ह्योलाई सैं क्‍होल् लभिंब् दोंले ङ्ह्योज्‍यै या अरूमैंलाई तो दुःख कष्‍ट तलेया मदत पिंसी सैं क्‍होल् लभिंल् खाँम्।

5 ख्रीष्‍टजी ल्‍हे दुःख नोब् दोंले ङ्ह्योजी थेबै दुःख नोइबिस्‍याँ ङ्ह्योजी ख्रीष्‍टउँइले थेबै सैं क्‍होबै मदत योंम्।

6 क्‍हेमैंजी परमेश्वरउँइले जुगुदिल् योंबा नेरो मदत योंबै लागिर ङिजी दुःख कष्‍ट नोसेन्‍मु। झाइले ङिजी मदत योंब् दोंले क्‍हेमैंज्‍यै या दुःख नोमा छाबै सैं क्‍होबै मदत योंम्, झाइले ङिल् दों तबै दुःख नोसेरो क्‍हेमैंजी दुःख सैदिबै शक्ति या योंम्।

7 छ तसी क्‍हेमैं म्रोंसी ङिला कत्ति शङ्का आरे, तलेबिस्‍याँ ङिलाई छाबै ताँ थाहा मु: ङिजी नोबै दुःख दों तबा क्‍हेमैंज्‍यै नोसेरो ङिजी योंबै सैं क्‍होबै मदत क्‍हेमैंज्‍यै या निश्‍चय योंम्।

8 ओ भाइ-बहिनीमैं, ङिजी एशिया अंचलरी योंबै दुःखए बारेर क्‍हेमैंजी थाहा योंरिगे ङ्हाँइमु। ङिजी चर बेले थेबै दुःख योंसी ङिलाई त्‍हेरो सोल् योंम् बिबै आशा आरेला।

9 ङिए विरूद्धरी ङिलाई सैवाबै सजाय योंल् खाँब् दों ङ्हाँला। दिलेया ङिजी ह्रोंसए फिर्न आङीं, तर सिब्‍मैंलाई रिल् लभिंबै परमेश्वरए फिर भरोसा थेंरिगे बिसी परमेश्वरजी चु घटना तल् भिंला।

10-11 छाबै सिल् लबै दुःख कष्‍टउँइले या परमेश्वरजी ङिलाई जुगुदिभिंई। ओं, अझैन खिजी ङिलाई जुगुदिभिंब्‍मु। ङिजी खिए फिर भरोसा थेंसेरो झाइले क्‍हेमैंज्‍यै या ङिए लागिर प्रार्थना लभिंसेरो खिजी ङिलाई अझै मदत पिंब्‍मु। ल्‍हे म्‍हीजी छले प्रार्थना लभिंमा खिजी प्रार्थना थेसी आशीष पिंब्‍मु। छ तसी खिजी ङिलाई मदत पिंसेरो ल्‍हे म्‍हीजीन् परमेश्वरलाई गुण म्‍हाँदिसी धन्‍यवाद पिंल् खाँब्‍मु।

क। पावल नेरो कोरिन्‍थर्बै विश्वासी टोली

पावलए इस्‍किम फेर्दिलेया चए सैं क्‍ह्रोंसेन् मु

12 ङिजी बिल् खाँबै ताँ चु ग: ङिजी चु संसारर लबै छ्याँबै चाल-चलन, खास गरी क्‍हेमैंने लबै ङिए चाल-चलन, परमेश्वरउँइले लुसेरो छल कपट आरेब् नेरो क्‍ह्रोंसेन् मुला, फेरि च चाल-चलन म्‍हीए ज्ञानउँइले आङीं, तर परमेश्वरए दयामायाउँइले लुब् ग। छाबै ताँ ङिए ठीक बेठीक छुटिदिबै शक्तिजी ङिलाई साक्षी पिंइमु।

13-14 फेरि ङिजी चिट्ठी प्‍ह्रीमा क्‍हेमैंजी तो तो ताँ खेसी प्रष्‍टले क्‍होल् खाँमु, च ताँ मात्रे ङिए मतलब ग। फेरि क्‍हेमैंजी तोगो सम्‍म ङिलाई च्‍युगुदे मात्रे थाहा सेलेया लिउँइजी “ङए सैं खुल्‍ला मु” बिसी पूराले थाहा सेल् खाँब्‍मु बिसी ङए आशा मु। छ तसी ङ्ह्योए प्रभु ईशु युबै दिनरी ङिजी क्‍हेमैंलाई म्रोंसी सैं प्‍ल्‍होब् दोंले क्‍हेमैंज्‍यै या ङिलाई म्रोंसी सैं प्‍ल्‍होल् योंब्‍मु।

15 क्‍हेमैंजी ङिलाई म्रोंसी सैं प्‍ल्‍होम् बिसी ङि निश्‍चय तइमु। छ तसी ङउँइले क्‍हेमैंलाई डबल फायदा तरिगे बिसी ङ पहिला क्‍हेमैं ङाँर निश्‍चय खबै विचार लला।

16 छलेन ङ क्‍हेमैंउँइले म्‍यासिडोनिया अंचलर ह्याबा, झाइले म्‍यासिडोनियाउँइले फेरि क्‍हेमैं ङाँर्न एखबै विचार मुला। छले ङ क्‍हेमैंउँइले यहूदिया अंचलर ह्यामा मदत योंबै विचार या मुला। [ङजी चु योजना पूरा लला आखाँसेरो क्‍हेमैं न्‍होंरी कोई कोईजी ङलाई स्‍युर्गु बिसी दोष ल्‍हैदिइमु।]

17 तर चु छाबै विचार लमा ङ स्‍थिर आरेबा तह्याई बिम्‌रोवा? अथवा ङजी छाबै विचार ह्रोंसए खुशीजी लम्‌रोवा? फेरि ङ “ओं, खम्” नेरो “आङीं, आखा” ङ्हींना ङ्हींन् तिच्‍यार्न बिम्‌रोवा?

18 आङीं! खैले परमेश्वर विश्वासीलो मु, छलेन ङजी क्‍हेमैंलाई बिबै ताँ या क्‍ह्रोंसेन् ग। “खम्” नेरो “आखा” ङ्हींना ङ्हींन् ङजी सैंर तिच्‍यार्न आम्‍हैं।

19 ङिउँइले, अथवा सिलास, तिमोथी नेरो ङउँइले, परमेश्वरए च्‍ह, ईशु ख्रीष्‍ट, क्‍हेमैं ङाँर प्रचार तई। खिजी “ङींबन” नेरो “आङीं” ङ्हींना ङ्हींन् आबिला। बरु खिजी “लम्” बिबै के खोंयोंईन स्‍थिरले लला।

20 तलेबिस्‍याँ परमेश्वरए तान कबूल ईशु ख्रीष्‍टजी स्‍थिरले पूरा लइमु। छ तसी परमेश्वरए थेबै मानए लागिर ईशु ख्रीष्‍टउँइले ङ्ह्योजी “परमेश्वर भरोसा थेंबै लायकब मु” बिसी साक्षी पिंल् खाँम्।

21 फेरि ङिलाई, क्‍हेमैंलाई या, ख्रीष्‍ट ईशुने घ्रिन् लवासी स्‍थिर तल् भिंबा परमेश्वरन् ग। झाइले ङ्ह्योलाई त्‍हाँसी आशीष पिंबै या परमेश्वरन् ग।

22 फेरि खिजीन् ङ्ह्योलाई खिए म्‍हीमैं लसी छाप झोंभिंई। झाइले खिजीन् ङ्ह्योए सैं न्‍होंर खिए पवित्र आत्‍मा-सैं टिल् भिंसी तोगो सेरो ङ्ह्यो खिलन् ग बिसी पक्‍का लभिंई।

23 परमेश्वरजी चु छाबै ङए सैंलाई थाहा सेइमु, झाइले खिए उँइँर ङ चु साक्षी पिंम्: क्‍हेमैंलाई हौदिसी सैं नला आलरिगे बिसी ङ विचार फेर्दिसी कोरिन्‍थ शहरर फेरि आखब् ग।

24 ङिजी क्‍हेमैंलाई “ललन् त्‍हुम्” बिसी कर ल्‍हैदिबा आङीं, तलेबिस्‍याँ क्‍हेमैं ह्रोंसन् विश्वास लबर भोंब तइमु। बरु ङिजी क्‍हेमैंलाई बढी खुशी म्‍हाँदिल् लभिंबै लागिर क्‍हेमैंने के लबै सैं मु।

2

छ तसी ङजी छाबै विचार लई: ङउँइले क्‍हेमैंलाई फेरि तोई शोक आतरिगे बिसी ङ क्‍हेमैं ङाँर आखब् ग।

2 ङलाई सैं क्‍होल् लभिंब्‍मैं क्‍हेमैंन् ग, छ तसी ङ क्‍हेमैं ङाँर खसी क्‍हेमैंए सैं नल् लस्‍याँ ङलाई खबजी सैं क्‍होल् लभिंम्?

3 ङलाई सैं तोंल् लल् त्‍हुब्‍मैं क्‍हेमैंन् ग, छ तसी ङ क्‍हेमैं ङाँर खसी क्‍हेमैंलाई हौदिसी सैं नल् लला आङ्हाँ बिसी क्‍हेमैंलाई च ओसोंबै [हौदिबै] चिट्ठी प्‍ह्रीब् ग। तलेबिस्‍याँ ङ सैं तोंमा क्‍हेमैं तान या सैं तोंम् बिसी ङलाई निश्‍चय थाहा मु।

4 च चिट्ठी प्‍ह्रीमा ङए सैंर बेले शोक नेरो पीर मुला, फेरि ङ बेले क्रोई। क्‍हेमैंलाई सैं आनरिगे, बरु ङजी क्‍हेमैंलाई कत्ति थेबै माया लइमु बिबा क्‍हेमैंजी सेरिगे बिसी च चिट्ठी प्‍ह्रीला।

आछ्याँबै के लबै म्‍हीलाई माफ पिंन्

5 क्‍हेमैं न्‍होंर्बै आछ्याँबै के लबै म्‍हीए बारेर ङजी प्‍ह्रीला। च म्‍हीजी ङलाई मात्रे आङीं, तर क्‍हेमैं तानलाई पि लवासी सैं नल् लई। (चलाई बढी दोष पिं पिं आङ्हाँ।)

6 क्‍हेमैं न्‍होंर्बै ल्‍हे जसो म्‍हीमैंजी छले च म्‍हीलाई च्‍हग सजाय पिंलेन् तम्।

7 छ तसी क्‍हेमैंजी च आछ्याँबै के लबै म्‍हीलाई त्‍हेरो माफ पिंल् त्‍हुम्, फेरि सैंर्बै भों या पिंल् त्‍हुम्। छा आलस्‍याँ च म्‍ही झन् थेबै शोक तसी निराश तब्‍मु।

8 छ तसी क्‍हेमैंजी च म्‍हीलाई अझै माया लइमु बिसी चलाई प्रमाण उँइँन् बिसी ङजी क्‍हेमैंलाई थेबै बिन्‍ती लम्।

9 क्‍हेमैंलाई जाँच लबै लागिर, झाइले तान सैरी क्‍हेमैंजी ङए ताँ ङेंम् उ आङें बिबै ताँ थाहा योंबर ङजी च ओसोंबै [हौदिबै] चिट्ठी प्‍ह्रीला।

10 तर त्‍हेरो क्‍हेमैंजी खबलाई माफ पिंमु ङज्‍यै या चलाई माफ पिंम्। झाइले ङजी च म्‍हीलाई तोई सै माफ पिंल् त्‍हुइबिस्‍याँ ङजी क्‍हेमैंए लागिर, फेरि ख्रीष्‍ट ईशुए उँइँर, माफ लइमु।

11 ङ्ह्योए फिर शैतानजी तोई लला आखाँरिगे बिसी च आछ्याँबै के लबै म्‍हीलाई माफ पिंल् त्‍हुम्, तलेबिस्‍याँ शैतानए आछ्याँबै के लबै इस्‍किमजग ङ्ह्योलाई थाहा मु।

त्रोआस बजारर फेनेसी पावल सैं आतिदिबा

12 ङ ख्रीष्‍ट ईशुए खुशीए खबर प्रचार लबर त्रोआस बिबै बजारर ह्यामा प्रभुजी ङलाई चर के लबै छ्याँबै मौका पिंई।

13 तर ङ बेले शोक तई, तलेबिस्‍याँ चर ङजी ङ्ह्योए भाइ तीतसलाई त्‍होला आयों। छ तसी चर्बै म्‍हीमैंउँइले बिदा तसी तीतसने घ्‍याँर त्‍होम् उ ङ्हाँसी ङ म्‍यासिडोनिया अंचलउँई ह्याई।

ख्रीष्‍टने घ्रिन् तसी ट्होबा

14 [च क्‍ल्‍होरी तीतसने त्‍होसी ङिजी क्‍हेमैंए बारेर छ्याँबै खबर योंई।] परमेश्वरजी धन्‍यवाद योंरिगे! तलेबिस्‍याँ ख्रीष्‍टजी तान सैलाई ट्होसी परमेश्वरजी ङ्ह्योलाई ख्रीष्‍ट ईशुने घ्रिन् लभिंसी खिए लिली प्‍ह्रल् भिंइमु! छ तसी ङि खनीर ह्यालेया ङिउँइले ख्रीष्‍ट ईशुए ताँ तान क्‍ल्‍होर फैलिदिरिगे बिसी परमेश्वरजी ङिलाई छ्याँबै थाँ नाँब् धूप दों लइमु।

15 ङि परमेश्वरने टिल् योंसी जुगुदिब्‍मैंए म्‍हाँजुरी, फेरि नाश तल् त्‍हुब्‍मैंए म्‍हाँजुरै या, ईशु ख्रीष्‍टउँइले परमेश्वरलाई चडिदिबै छ्याँबै थाँ नाँबै धूप दों तइमु।

16 नाश तल् त्‍हुब्‍मैंए लागिर ङि सैबै आछ्याँबै थाँ नाँब् दों तइमु, तर परमेश्वरने टिल् योंसी जुगुदिब्‍मैंए म्‍हाँजुरी ङि भों पिंबै छ्याँबै थाँ नाँब् दों तम्। छ तसी चु छाबै के लबर लायकब खब मु? [परमेश्वरजी ङिलाई छाबै के लबै शक्ति पिंई, झाइले]

17 ङि लोभी सैं प्‍यासी परमेश्वरए वचन चुँब् दोंले स्‍युर ताँ कोंसी आलुभिं। ल्‍हे म्‍हीजी छले लुम्, तर परमेश्वरजी कुल्‍भिंब्‍मैं तसी परमेश्वरए उँइँर ख्रीष्‍टए नोकरमैं तसेरो ङिजी खिए ताँ छल-कपट आलल्‍ले बिवाम्।

नयाँ बाचा-कबूल न्‍होंर्बै के लब्‍मैं

3

च ताँ अनुसार [क्‍हेमैं न्‍होंर्बै स्‍युर ताँ लुभिंब्‍मैंजी दोंले] ङिजी ह्रोंसलाईन अझै थेबा प्‍हैंइमुरोवा? अरूमैंजी दोंले ङिजी “छ्याँबै के लइमु” बिबै प्रमाण पत्र क्‍हेमैंलाई पिंल् त्‍हुम्‌रोवा? झाइले ङिए लागिर क्‍हेमैंजी छाबै पत्र प्‍ह्रील् त्‍हुम्‌रोवा?

2 आत्‍हु! तलेबिस्‍याँ ङिए लागिर्बै प्रमाण पत्र दों तबा क्‍हेमैंन् ग। च चिट्ठी ङिए सैंर प्‍ह्रीथेंब् ग, झाइले अरूमैंज्‍यै या क्‍हेमैंए छ्याँबै चाल-चलन म्रोंसी ङिए केए बारेर तानजी थाहा सेल् खाँम्।

3 क्‍हेमैं चाहिं ख्रीष्‍टजी प्‍ह्रीबै चिट्ठी ग, झाइले ङिए योउँइले च चिट्ठी योंला। चु चिट्ठी [मसीजी प्‍ह्रीबा आङीं, बरु खोंयोंई तरिबै परमेश्वरए आत्‍मा-सैंजी प्‍ह्रीब् ग। चु चिट्ठी स्‍योम्‍बै मोशाजी प्‍ह्रीबै धर्मनियम दोंले] युमाँ प्‍लानर आप्‍ह्री, तर क्‍हेमैंए सैं न्‍होंर्न प्‍ह्रीब् ग।

4 ख्रीष्‍ट ईशुउँइलेन् ङिजी परमेश्वरलाई विश्वास लसी ङिजी छाबै ताँजग बिल् खाँइमु।

5 ह्रोंसए शक्तिजीन् ङिजी तोई लला आखाँ, तर ङिए के लबै शक्ति परमेश्वरउँइले योंम्।

6 ङि खिए नयाँ बाचा-कबूल न्‍होंर टिमा खिजीन् ङिलाई के लबै शक्ति पिंई। च नयाँ बाचा-कबूल अनुसार म्‍हीजी प्‍ह्रीबै नियमउँइले आङीं, तर परमेश्वरए आत्‍मा-सैंउँइले म्‍हीजगजी जीवन योंम्। तलेबिस्‍याँ [म्‍हीजगजी पुरानो बाचा-कबूल पूरा लला आखाँसेरो] च प्‍ह्रीबै नियम अनुसार म्‍ही तान सिल् त्‍हुला, तर परमेश्वरए आत्‍मा-सैंजी [खिजी बिबै बाचा-कबूल अनुसार आछ्याँबै केउँइले जुगुदिसी ङ्ह्योलाई] नयाँ जीवन पिंम्।

नयाँ बाचा-कबूल पुरानो भन्‍दा झन् छ्याँबा

7 परमेश्वरजी स्‍योम्‍बै मोशालाई पिंबै धर्मनियम अक्षरजग युमाँ प्‍लानरी कुन्‍दिसी प्‍ह्रीथेंला। च युमाँर प्‍ह्रीबै धर्मनियम म्‍हीजगलाई पिंमा मोशाउँइले परमेश्वरए थेबै उज्‍यालो तानजी म्रोंला। च उज्‍यालो लिउँई घटिह्यालेया च बेलारी मोशाए ल्‍यीउँइले चम्‍किदिसी स्‍योम्‍बै इस्राएलीमैंजी चए ल्‍यी छेन्‍ले ङ्ह्योला आखाँमला। झाइले च धर्मनियमए सेवा लमा मोशाजी म्‍हीजगलाई सिल् लबै ताँ प्रचार लई, दिलेया मोशाजी च सेवा लमा परमेश्वरए थेबै उज्‍यालो चए ल्‍यीउँइले चम्‍किदिई।

8 झन् पवित्र आत्‍मा-सैंए सेवा लमा बेले थेबै मान तम्।

9 म्‍हीजगलाई दोषी ठहर्दिबै घ्‍याँए सेवा लमा मान अथवा उज्‍यालो तई। झन् म्‍हीजगजी ठीक ठहर्दिबै घ्‍याँए सेवा लमा बेले थेबै मान तम्।

10 खास ताँ, तिंइजोरोबै बाचा-कबूलए थेबै मानने च्‍हैंस्‍याँ ओसोंबै बाचा-कबूलए मान नुह्याइमु, तलेबिस्‍याँ तिंबै पालोर्बै बाचा-कबूलए मान बेले थेब् ग।

11 ओसोंबै घटिह्याबै पुरानो नियमए मान तसेरो खोंयोंई तरिबै नयाँ बाचा-कबूलउँइले झन् थेबै मान तम्।

नयाँ बाचा-कबूल प्रचार लसी तोई आहु

12 छ तसी ङिए छाबै निश्‍चय आशा तसी ङि खुशीए खबर प्रष्‍टले प्रचार लबर थेबै भों खम्।

13 ङि मोशा दों तबै म्‍हीमैं आङीं, तलेबिस्‍याँ स्‍योम्‍बै इस्राएलीमैंजी चए ल्‍यीउँइले ज्‍वाला घटिह्याबा आम्रोंरिगे बिसी मोशाजी खिए ल्‍यीलाई क्‍वेंजी हुसी प्रचार लमला।

14 [मोशाए ल्‍यी हुब् दोंले] च इस्राएलथेंमैंए सैं हुब् दोंन् तला। छ तसी परमेश्वरए ताँ क्‍होला आखाँ। अझैन तियाँ सम्‍म इस्राएलीमैं [अथवा यहूदीमैं] पुरानो नियमउँइले क्‍वेंजी हुथेंब् दोंले चमैंए सैं हुथेंइमु, तोई क्‍होला आखाँ। ङ्ह्यो ख्रीष्‍ट ईशुने घ्रिन् तसी मात्रे च हुबै क्‍वें ङ्ह्योए सैंउँइले स्‍योवाइमु।

15 ओं, चमैंजी तिंइजोरोईन मोशाए नियम खेमा चमैंए सैंजी तोई आक्‍होसी सैंलाई क्‍वेंजी हुब् दों तइमु।

16 तर “खोंयों म्‍हीजी प्रभुउँई पट्टि सैं एमु, च बेलार्न चए सैंलाई क्‍होला आलबै हुबै क्‍वेंलाई स्‍योवाइमु।” [च ताँ मोशाए बारेर धर्मशास्‍त्ररी प्‍ह्रीला।]

17 च वचनरी “प्रभु” बिमा ङ्ह्योजी परमेश्वरए आत्‍मा-सैं बिसी मतलब थाहा सेल् खाँम्। छ तसी खनीर प्रभुए आत्‍मा-सैं तमु, चर म्‍हीजगजी छुट्कारा योंसी ल्‍यी हुल आत्‍हु।

18 छ तमा ङ्ह्यो तान क्‍वेंजी ल्‍यी हुल आत्‍हुसी ङ्ह्योए ल्‍यीउँइले प्रभुए उज्‍यालो ऐना दोंले टल्‍किदिइमु। छ तसी ङ्ह्योजी प्रभुए थेबै उज्‍यालो अरूमैंलाई उँइँमु। झाइले ङ्ह्योजी प्रभुए उज्‍यालोलाई ङ्ह्योमा प्रभुजी, अथवा पवित्र आत्‍मा-सैंजी, ङ्ह्योलाई झन् झन् खि दोंले उज्‍यालो लवाम्।

4

परमेश्वरजी खिए दयामाया ङि [नयाँ बाचा-कबूल न्‍होंर प्रचार लब्‍मैंलाई] पिंसी ङिजी खिलाई च छाबै नयाँ तरीकाले सेवा लल् भिंई। छ तसी ङि खोंयोंई निराश आता।

2 ङिजी तान छल कपट नेरो पिल् त्‍हुबै केजग प्‍यीवाइमु। झाइले ङिजी प्रचार लमा परमेश्वरए वचनलाई या तोई फरक स्‍युर ताँ आकों। बरु सत्‍य ताँ म्‍हीजगलाई उँइँभिंसी ङि परमेश्वरए उँइँर टिइमु, झाइले तान म्‍हीजगए उँइँर ङिजी ठीक ठहर्दिबै के लबर कोशिश लम्।

3 छ तसी ङिजी प्रचार लबै खुशीए खबर कोई म्‍हीजी क्‍होला आखाँन्‍ले थेइबिस्‍याँ चमैंन् नाश तह्याबै म्‍ही तबै कारणजी चमैंए सैंरी क्‍वेंजी हुथेंब् दों तइमु।

4 चमैंजी खुशीए खबरलाई विश्वास आला, तलेबिस्‍याँ चु पृथ्‍वीर्बै आछ्याँबै देवताए म्रुँ शैतानजी चमैंए सैंलाई अन्‍यारोरी थेंवाइमु। छ तसी चमैंजी खेमैं ङाँर चम्‍किदिबै उज्‍यालो म्रोंला आखाँ। च उज्‍यालो ईशु ख्रीष्‍टए थेबै मान बारेर्बै खुशीए खबरउँइले चम्‍किदिम्, तलेबिस्‍याँ परमेश्वर खैबा, ख्रीष्‍ट छाबन् ग।

5 ङिजी ह्रोंसए ताँ प्रचार आला, बरु ईशु ख्रीष्‍ट प्रभुन् ग बिसी प्रचार लम्, झाइले ङि चाहिं ईशुए लागिर क्‍हेमैंए नोकर दों तब् ग।

6 ङिजी तले छाबै प्रचार लम् बिस्‍याँ परमेश्वरजी छ बिइमु, “अन्‍यारो क्‍ल्‍होउँइले उज्‍यालो चम्‍किदिरिगे।” झाइले च परमेश्वरजीन् ङ्ह्योलाई खिए थेबै मानए बारेर थाहा योंबै उज्‍यालो पिंबै लागिर ङ्ह्योए सैंर उज्‍यालो चम्‍किदिभिंइमु। च उज्‍यालो ईशु ख्रीष्‍टए ल्‍यीउँइले टल्‍किदिसेन्‍मु।

परमेश्वरए थेबै उज्‍यालो मामूली म्‍हीजगए सैं न्‍होंर तबा

7 तर चु छाबै मान तबै उज्‍यालो ङि न्‍होंर तम्। च मामूली स भाँडोरी महंगो सै मुब् दों तब् ग। छ तसी ङि छाबै मामूली म्‍हीउँइले परमेश्वरए उज्‍यालो चम्‍किदिमा च शक्ति म्‍हीला आङीं, तर परमेश्वरल्‍लाँ ग बिसी तानजी थाहा सेल् खाँम्।

8 छ तसी तान क्‍ल्‍होरी ङि चोट चनाबिलेया आम्‍हार्दिइमु। ङि खैला खैला तसी सैं ङ्हीं तनाबिलेया, खोंयोंई या निराश आता।

9 ङिलाई विरोध लब्‍मैं ल्‍हेन् मुनाबिलेया परमेश्वरजी ङिलाई खोंयोंईन आवाथें। ङिलाई बेले टिंनाबिलेया ङि नाश आतइमु।

10 ङिए जीउरी ईशु सिबै बेलार्बै दुःख दों तबै दुःख ङिजी खोंयोंईन नोइनमु। छ तसी म्‍हीजगजी ईशुए रिल् लभिंबै शक्ति ङिए जीउउँइले म्रोंल् खाँम्।

11 अथवा ङिए कमजोरी सिल् त्‍हुबै जीउउँइले ईशु ख्रीष्‍टए जीवन अरूजी म्रोंरिगे बिसी ङि सोन् सम्‍म ईशु ख्रीष्‍टए लागिर सिबरै या तयार मु।

12 छाबै तरीकाले [ङि ईशुए ताँ प्रचार लमा] ङि सिब् दों तइमु, तर क्‍हेमैंजी खोंयोंई आखाँबै जीवन योंसेन्‍मु।

13 धर्मशास्‍त्रर म्‍ही घ्रिजी छले प्‍ह्रीइमु,

“ङजी परमेश्वरलाई विश्वास लसी खिए ताँ पोंई,”

बिई। छाबै विश्वासउँइले ङिज्‍यै या ईशुलाई विश्वास लसी खिए ताँ पोंम्।

14 ईशु ख्रीष्‍टलाई सिबउँइले रिल् लबै परमेश्वरजी ङिलाई या ईशु ख्रीष्‍टने घ्रिन् लसी सिबउँइले रिवाब्‍मु। झाइले ङिलाई क्‍हेमैंने बालुन् खिए उँइँर बोब्‍मु।

15 तलेबिस्‍याँ ङिए दुःख नेरो के क्‍हेमैंए फायदाए लागिर्न ग। झाइले परमेश्वरए दयामाया ल्‍हे म्‍हीमैंजी योंसेरो चमैंजी परमेश्वरए मान कति थेब मु बिसी प्रार्थना नेरो ल्‍हे धन्‍यवाद चडिदिब्‍मु।

ङि प्रभुने टिबै पक्‍का आशा थेंम्

16 छ तसी ङि खोंयोंई या निराश आता। ङिए बाहिरी जीउ च्‍हग च्‍हगले घटिह्यालेया ङिए भित्री सैं दिन दिनु नयाँ भों योंब्रें लम्।

17 ङिजी चु च्‍युगुथिरी घरिन्‍न खाँह्याबै दुःख सैदिसी प्‍हना लिउँइजी झन् च भन्‍दा थेबै खोंयोंई आनुबै मान योंब्‍मु।

18 छ तसी ङिजी म्रोंबै सैलाई आङीं, तर आम्रोंबै सैलाई पक्‍का आशा थेंम्। म्रोंल् खाँबै सैजग छिन्‍द्री लिउँइजी नाश तह्याम्, तर आम्रोंबै सै खोंयोंईन तरिम्।

5

ङ्ह्योए चु पृथ्‍वीर टिबै प्‍ह्रों [अथवा ङ्ह्योए जीउ] नाश तह्याम्। तर ङ्ह्योजी प्‍हना लिउँइजी खोंयोंई आनुबै स्‍वर्गर्बै पक्‍का धिं दों तबै रूप योंब्‍मु। च धिं [अथवा रूप] म्‍हीजगजी आबनिदि, तर परमेश्वरजी ङ्ह्योए लागिर बनिदिम्।

2 छ तसी ङ्ह्योजी स्‍वर्गर्बै धिं निश्‍चय योंब्‍मु बिब् सेसी च नयाँ रूप योंबै थेबै इच्‍छा लसी चु जीउरी ङ्ह्यो सैं पटिदिम्।

3 ङ्ह्योजी च नयाँ रूप योंसी ङ्ह्यो सिबै म्‍हीए प्‍ल्‍ह दोंले खन्‍जी खन्‍जी प्‍ह्रला आत्‍हु।

4 ङ्ह्यो चु पृथ्‍वीर्बै प्‍ह्रोंर टिमा दुःख तसी सैं पटिदिम्। तलेबिस्‍याँ ङ्ह्योजी चु छाबै पृथ्‍वीर्बै नाश तबै जीउ प्‍यीबै इच्‍छा लबा आङीं, तर खास ङ्ह्योए स्‍वर्गर्बै जीउ योंबै इच्‍छा लम्। छ तमा ङ्ह्यो खोंयोंई तरिबै रूप योंसी चु नाश तबै रूप म्‍हह्याम्।

5 परमेश्वरजी ङ्ह्योए रूप छले फेर्दिबै लागिर ङ्ह्योलाई खिजीन् तयार लइमु। झाइले खिजीन् ङ्ह्योलाई नयाँ रूप पिंबै बैना पिंब् दोंले खिए आत्‍मा-सैं ङ्ह्योलाई तिंइजोरोन् पिंइमु।

6 छ तसी [खिए पवित्र आत्‍मा-सैं खोंयोंईन योंसेरो] ङि सैं भोंब् तम्। झाइले ङिलाई चु ताँ थाहा मु, ङि चु पृथ्‍वीर्बै जीउर मुन् सम्‍म ङि प्रभुउँइले दे ह्रेंगो तम्,

7 अथवा ङि प्रभुलाई म्‍यींजी म्रोंसी आङीं, तर सैंजी म्रोंसी छ थोम्।

8 छ तमा ङि खोंयोंईन सैं भोंब् तम्। झाइले ङि चु जीउ प्‍यीवासी प्रभुने बालुले टिबै इच्‍छा लम्।

9 तर झन् च भन्‍दा ङि चु जीउरी मुलेया, आरेलेया, प्रभुलाई सैं तोंल् लला ङ्हाँबै थेबै इच्‍छा लम्।

10 तलेबिस्‍याँ ख्रीष्‍टजी निसाफ लमा ङ्ह्यो तान खिए उँइँर राल् त्‍हुम्। झाइले छ्याँबै के ललेया, आछ्याँबै के ललेया, ह्रोंसए जीउजी तो के लइमु च केए फल योंब्‍मु।

ख्रीष्‍टउँइले परमेश्वरने मिलाप

11 छ तसी ङिजी प्रभुए डर म्‍हाँदिसी म्‍हीजगलाई विश्वास लबरी संझिदिभिंम्। परमेश्वरजी ङ्ह्योलाई पूरा थाहा सेम्। झाइले क्‍हेमैंए ठीक बेठीक छुटिदिबै शक्तिज्‍यै या ङिलाई पूरा थाहा सेम् बिसी ङए आशा मु।

12 ङिजी ह्रोंसलाईन थेब् प्‍हैंबा आम्‍है, बरु क्‍हेमैंलाई ङिलाई थेब् म्‍हाँदिरिगे बिसी ङिजी क्‍हेमैंलाई कारण पिंपिं ङ्हाँब् ग। कोई म्‍हीजगजी म्‍हीए सैं न्‍होंर्बै बानी बेहोरए बारेर आङीं, तर बाहिरूबै सैए बारेर थेब म्‍हाँदिसी ङिलाई म्‍ही आच्‍ही। तर क्‍हेमैंजी चमैंलाई जवाफ पिंल् खाँरिगे बिसी ङिजी छ बिइमु।

13 ङि सोबाल तब् दों तब्‍मैं तइबिस्‍याँ च परमेश्वरए लागिर्न तब् ग। फेरि ङिए सैं ठीक तस्‍याँ च के क्‍हेमैंए लागिर ग।

14 [ङि ह्रोंसए लागिर के आला,] बरु ईशु ख्रीष्‍टजी ङिलाई माया लसेरो च मायाजी चलिदिसी ङिजी अरूलाई विश्वास लबरी संझिदिभिंल् त्‍हुम्, तलेबिस्‍याँ तान म्‍हीए साटोर म्‍ही घ्रि सिइमु बिबै ताँ ङ्ह्योजी थाहा सेइमु। ख्रीष्‍ट तानए साटोर आसिस्‍याँ तान म्‍ही सिल् त्‍हुमला।

15 तर ईशु ख्रीष्‍ट तानए साटोर सिसेरो सोब्‍मैं ह्रोंसए लागिर आङीं, तर ख्रीष्‍टए लागिर जिन्‍दगी थोल् त्‍हुम्, तलेबिस्‍याँ ङ्ह्यो खिए लागिर जिन्‍दगी थोरिगे बिसी ईशु ख्रीष्‍ट ङ्ह्योए लागिर सिसी रिई।

16 छ तसी त्‍हेरो ङिजी म्‍हीजगलाई म्रोंसी चु संसारर्बै विचार अनुसार थेबा च्‍योंबा आम्‍हाँदि। पहिलेन् ख्रीष्‍टलाई ङजी चु संसारर्बै विचार अनुसार च्‍योंब म्‍हाँदिला, तर तिंइजोरोम् अर्को तरीकाले खिलाई थेब म्‍हाँदिम्।

17 तलेबिस्‍याँ खबै या ख्रीष्‍टने घ्रि तस्‍याँ च म्‍ही नयाँ म्‍ही तम्। पुरानो सैजग तान म्‍हह्याई, तोन्‍दोरी सै नयाँ तह्याल् खाँइमु।

18 च तान नयाँ के परमेश्वरजी लब् ग। परमेश्वर खिजीन् ख्रीष्‍टउँइले ङिलाई खिने मिलाप लभिंई, झाइले अरूमैंलाई खिने मेल-मिलाप लभिंबै के ङिलाई पिंइमु।

19 ङिजी बिबै खुशीए खबर चुन् ग: परमेश्वरजी ख्रीष्‍टउँइले तान म्‍हीमैंलाई खिने मेल-मिलाप लभिंइमु। परमेश्वरजी म्‍हीजगजी लबै आछ्याँबै केए सजाय लबा आम्‍है। झाइले परमेश्वरजी म्‍हीजगलाई खिने मेल-मिलाप लई बिबै खबर ङिए जिम्‍मार पिंथेंइमु।

20 छ तसी ङि ईशु ख्रीष्‍टए साटोरी खुशीए खबर प्रचार लबर खटिदिब्‍मैं ग। परमेश्वरजी ङिउँइले बिब् दोंले ङिजी छ बिम्: ख्रीष्‍टए साटोरी ङिजी क्‍हेमैंने चु थेबै बिन्‍ती लम्, परमेश्वरने शत्रु तबै बानी प्‍यीवासी परमेश्वरने मिलाप तद्।

21 ईशु ख्रीष्‍ट तोई आछ्याँबै के आललेया ङ्ह्योए लागिर परमेश्वरजी ङ्ह्योए आछ्याँबै दोष ख्रीष्‍टलाई नोल् भिंई। छ तसी ङ्ह्यो ईशु ख्रीष्‍टने घ्रिन् तसी परमेश्वरए उँइँर ठीक ठहर्दिल् खाँम्।

6

ङि परमेश्वरने बालु के लसी क्‍हेमैंने चु बिन्‍ती या लम्, क्‍हेमैंजी परमेश्वरए दयामाया योंसी खेरो आह्यारिगे।

2 (तलेबिस्‍याँ परमेश्वरजी छ बिइमु:

“ङजी क्‍हेमैंलाई दया लभिंबै बेलार क्‍हेमैंए ताँ थेई,

फेरि रक्षा लभिंबै दिनर ङजी क्‍हेमैंलाई मदत पिंई,”

बिई। थेद्, परमेश्वरए दया योंबै बेला तोगोन् ग, रक्षा योंबै दिन तियाँन् ग।)

3 ङिए परमेश्वरलाई सेवा लबै केर म्‍हीजगजी तोई दोष आल्‍हैदिरिगे बिसी ङिजी खबलाई या सैं नला आभिं।

4 बरु ङिलाई “परमेश्वरए नोकरमैं मुना” बिबा म्‍हीजगजी सेरिगे बिसी ङिजी छ्याँबै के लसी च ताँ उँइँम्। ङि समस्‍याजग, दुःख, नेरो थेबै कष्‍ट सैदिसी टिम्।

5 म्‍हीजगजी ङिलाई टिंई, झेलर झोंवाई, हूल तुँसी ङिलाई दुःख पिंई। ङि थेबै गाह्रो के लल् त्‍हुई, न्‍हरू च्‍हुइलै आयोंला, चब् चलै आयोंला।

6 छलेन ङि चु तान दुःखजग सैदिसी ङिए छ्याँबै चाल-चलनउँइले, परमेश्वरलाई ङो सेबै शक्तिउँइले, दुःख सैदिबै शक्तिउँइले, झाइले ङिए दया लबै शक्तिउँइले ङिजी ह्रोंसन परमेश्वरए नोकरमैं ग बिसी प्रमाण उँइँमु। फेरि परमेश्वरए पवित्र आत्‍मा-सैंउँइले, क्‍ह्रोंसेन्‍बै माया लबै शक्तिउँइले,

7 ङिजी योंबै सत्‍य वचनउँइले, झाइले ङिजी योंबै परमेश्वरए शक्तिउँइले ङिजी छाबै छ्याँबै के लइमु। ङि परमेश्वरए उँइँर ठीक ठहर्दिसी ङिजी परमेश्वरउँइले हतियार दों तबै सै योंइमु। च हतियार शैतानलाई ट्होवाब नेरो ह्रोंसलाई रक्षा लबै हतियार ग।

8 ङिजी खोंयों मान योंमु, खोंयों हेल तम्। खोंयों बदनाम तम्, खोंयों छ्याँबै बयान तम्। ङिजी क्‍ह्रोंसेन्‍बै ताँ पोंलेया म्‍हीजगजी ङिलाई स्‍युर्गु लम्।

9 मिं चल्‍दिनाबिलेया म्‍हीजगजी ङिलाई ङो आसे बिम्। म्‍हीजगजी ङिलाई सिह्याब् दों ङ्हाँलेया ङि अझै सोगोंन् मु। ङिलाई दण्‍ड पिंलेया तियाँ सम्‍म आसैइमु।

10 ङिलाई शोक पर्दिलेया खोंयोंईन सैं तोंरिम्, झाइले ङि गरीब दों तलेया ङिजी ल्‍हे म्‍हीमैंलाई प्‍ल्‍होब लभिंसेन्‍मु। ङि [चु संसाररी] तोई आरेब् दों तलेया [ख्रीष्‍टने घ्रिन् तसी] ङिजी तान सै योंइमु।

11 ओ कोरिन्‍थथेंमैं, ओ ङए प्‍यारो अउमैं, ङजी क्‍हेमैंलाई सैं न्‍होंर्बै ताँ आलोल्‍ले प्रष्‍टले बिइमु, ङए सैंउँइले बेले थेबै माया लइमु।

12 ङजी क्‍हेमैंलाई माया आसैइमु, तर क्‍हेमैंजी ङलाई लबै माया सैई।

13 ङजी क्‍हेमैंलाई ह्रोंसए प्‍हसीमैंलाई दोंले चु ताँ बिम्: ङिजी क्‍हेमैंलाई लब् दोंले क्‍हेमैंज्‍यै या ङिलाई सैं पूरा पिंन्।

ख्रीष्‍टलाई विश्वास आलब्‍मैंने काँध घ्रि आतद्

14 ईशु ख्रीष्‍टलाई विश्वास आलब्‍मैंने काँध घ्रिने आप्‍ह्रद्। ठीक नेरो बेठीक खैले क्‍ह्रीमु? उज्‍यालो नेरो अन्‍यारो खैले बालु तल् खाँमु?

15 ईशु ख्रीष्‍ट नेरो शैतान खैले क्‍ह्रीमु? फेरि विश्वास लब्‍मैं विश्वास आलब्‍मैंने खैले घ्रि तल् खाँम्?

16 ङ्ह्यो परमेश्वर टिबै क्‍ल्‍हो तसी ङ्ह्योजी मूर्तिजगने तोई मन्‍जूर लल् खाँम्‌रोवा? आखाँ! तलेबिस्‍याँ ङ्ह्योए जीउ क्‍ह्रोंसिदिन् खोंयोंई तरिबै परमेश्वर टिबै क्‍ल्‍हो ग। परमेश्वरजी ङ्ह्योए बारेर खिजीन् छ बिइमु:

“ङ ङए म्‍हीमैंने बास लब्‍मु,

झाइले चमैंने प्‍ह्रब्‍मु।

ङ चमैंए परमेश्वर तब्‍मु,

झाइले चमैं ङए जनता तब्‍मु।”

17 झाइले परमेश्वरजी ङ्ह्योलाई छ बिइमु:

“क्‍हेमैंजी च आछ्याँबै म्‍हीमैंलाई प्‍यीवाल् त्‍हुम्,

क्‍हेमैं चमैंउँइले स्‍यो तल् त्‍हुम्।

अशुद्ध सैजग आछुइद्,

झाइले ङजी क्‍हेमैंलाई ङ ङाँर खल् भिंस्‍यो।

18 ङ क्‍हेमैंए आबा तब्‍मु,

झाइले क्‍हेमैं ङए च्‍ह-चमींमैं तब्‍मु।

तान भन्‍दा थेबै शक्ति मुबै परमेश्वरजी छ बिम्।”

7

ओ ङए प्‍यारो भाइ-बहिनीमैं, चु तान कबूलजग ङ्ह्योए लागिर्न ग। छ तसी ङ्ह्योए जीउलाई नेरो ङ्ह्योए सैंलाई अशुद्ध लवाबै सैजगलाई स्‍योवाले। झाइले ङ्ह्यो परमेश्वरए डर म्‍हाँदिसी ह्रोंसए सैं पूरा पवित्र तले।

पावल नेरो कोरिन्‍थथेंमैं सैं क्‍ह्रीबा

2 माया लसी क्‍हेमैंए सैं न्‍होंर्बै ताँ आलोल्‍ले ङिलाई बिभिंन्। ङिजी खबलाई या आछ्याँबै के आलइमु। ङिजी खबलाई या नाश तबै के आलइमु। झाइले खबलाई या छकदिबै के लबा आम्‍हैइमु।

3 ङजी क्‍हेमैंलाई दोष पिंबर छ बिबा आङीं, तलेबिस्‍याँ “क्‍हेमैं ङिने सैं घ्रि तसी सिलेया सोलेया ङ्ह्यो घ्रिन् तम्,” बिसी ङजी पहिलेन बिल् खाँई।

4 क्‍हेमैंलाई म्रेंसी ङ सैं प्‍ल्‍होई, झाइले ङजी सैं खुल्‍ला लसी पूरा ताँ बिइमु। छ तसी ङिजी दुःख पर्दिलेया सैं भोंल्‍ले टिल् खाँम्, ङ आनन्‍दलेन् टिम्।

5 ङि म्‍यासिडोनिया अंचलर फेनेसी तीतसजी भबै खबर आयोंन् सम्‍म सन्‍तोष आरेला। चर ङिजी तो के ललेया दुःखन् तई। अरूमैंने प्‍होंल् त्‍हुमला, झाइले ङिए सैंर्बै पीर मुला।

6 तर च्‍योंब तसी टिब्‍मैंलाई सैं थेब् लभिंबै परमेश्वरजी ङिलाई सैं क्‍होल् लभिंई। तीतस खसी ङिए सैंलाई भों लभिंई।

7 च खसी मात्रे आङीं, चलाई क्‍हेमैंजी भों पिंबै ताँ थेसी ङि झन् सैं तोंई। क्‍हेमैंजी ङलाई त्‍हो त्‍हो ङ्हाँबै इच्‍छा मु रो, आछ्याँबै के लसी पछित खई रो, झाइले क्‍हेमैंजी ङउँई सैं पिंइमु रो बिबै छाबै ताँजग थेसी ङ झन् बेले थेबै सैं तोंई।

8 ङजी पहिले [क्‍हेमैं न्‍होंर्बै आछ्याँबै केए बारेर] चिट्ठी प्‍ह्रीसी क्‍हेमैंलाई शोक तल् लवालेया ङ “चिट्ठी आप्‍ह्रीलेन् तमला” आङ्हाँ। च चिट्ठीजी क्‍हेमैंलाई शोक लई, तर छिन्‍द्रीए लागिर मात्रे तला। ङजी च शोक म्रोंसी “आप्‍ह्रीलेन तमला” छिन्‍द्री ङ्हाँई,

9 तर तोगो ङ सैं तोंइमु। ङजी क्‍हेमैंलाई शोक लवासी सैं तोंबा आङीं, बरु क्‍हेमैं शोक तसी आछ्याँबै केउँइले फ्रिइमु बिब् थेसी ङ सैं तोंम्। च शोक परमेश्वरए इच्‍छा अनुसार तब् ग, छ तसी ङिजी क्‍हेमैंलाई शोक लवालेया क्‍हेमैंलाई तोई आछ्याँब आता।

10 परमेश्वरउँइले तबै शोकजी ङ्ह्योए सैंलाई आछ्याँबै इच्‍छाउँइले उम्‍किदिभिंसी खिए रक्षा योंबै घ्‍याँर ल्‍हैदिम् छाबै घ्‍याँर प्‍ह्रबरी ङ्ह्यो खोंयोंईन पछित खला आत्‍हु। तर संसारर्बै शोकजी ङ्ह्योलाई नाश लवाम्।

11 याद थेंन्, परमेश्वरजी तल् भिंबै शोकजी क्‍हेमैंए लागिर थेबै फायदा लइमु! क्‍हेमैंलाई खैबै फायदा लइमु बिस्‍याँ: क्‍हेमैंलाई छ्याँबै के लबरी थेबै इच्‍छा लभिंइमु, फेरि क्‍हेमैंलाई त्‍हेरो पिरू तोई दोषी आतरिगे बिबै सैं लभिंइमु। फेरि आछ्याँबै के लब् म्रोंसी रिस खल् लभिंइमु, फेरि परमेश्वरए आज्ञा आम्‍हाँदिना बिब् चिसी आतिदिबै सैं लभिंइमु। ङने त्‍हो त्‍हो ङ्हाँबै सैं लभिंइमु, झन् झन् छ्याँबै के लबै सैं लभिंइमु, फेरि च आछ्याँबै के लबै म्‍हीलाई सजाय पिंबै सैं लभिंइमु। क्‍हेमैंजी ह्रोंसन् चु तान केरी ठीक लई बिसी प्रमाण उँइँइमु।

12 छ तसी, ङजी च पहिलेबै चिट्ठी खास प्‍ह्रीबै कारण तो मुला बिस्‍याँ ङजी च आछ्याँबै के लबै म्‍हीलाई हौदिबर मात्रे आङीं, फेरि आछ्याँबै के सैदिबै म्‍हीलाई मदत पिंबर मात्रे आङीं, तर झन् क्‍हेमैंला ङिजी बिब् ङेंबै सैं ह्रोंसलाई नेरो परमेश्वरलाई उँइँरिगे बिसी प्‍ह्रीब् ग।

13 क्‍हेमैंजी ङिजी बिब् म्‍हाँदिब् म्रोंसी ङि सैं क्‍होई।

ङि छले सैं क्‍होबा मात्रे आङीं, तर क्‍हेमैंजी तीतसलाई सन्‍तोष लभिंसी चए सैं तोंब् म्रोंसी ङि झन् सैं तोंई।

14 ङजी तीतसने क्‍हेमैंए बारेर छ्याँबै बयान लई, झाइले च बिबै ताँ अनुसारले क्‍हेमैंजी छ्याँबै के लई। ङिजी खोंयोंईन क्‍हेमैंने क्‍ह्रोंसेन्‍बै ताँ बिइमु। छलेन ङिजी तीतसने क्‍हेमैंए बारेर्बै बयान क्‍ह्रोंसेन् तई बिसी [क्‍हेमैंए छ्याँबै केउँइले] प्रमाण तई।

15 क्‍हेमैंजी डर म्‍हाँदिसी तीतसलाई थेबै मान लई, झाइले क्‍हेमैं तानजी चए आज्ञा म्‍हाँदिबर तयार मुला। तीतसजी क्‍हेमैंजी लभिंबै च छ्याँबै के म्‍हैंसी चए माया क्‍हेमैंए फिर झन् बडिह्याइमु।

16 तान छ्याँबै केजग ङए आशा अनुसार क्‍हेमैंजी पूरा लब् म्रोंसी ङई या क्‍हेमैं म्रोंसी झन् बेले सैं तोंम्।

ख। यहूदियाथेंमैंए लागिर्बै चन्‍दा

ईशुए लिली प्‍ह्रसी अरूमैंलाई पैसा पिंबा

8

ओ भाइ-बहिनीमैं, म्‍यासिडोनिया अंचलर्बै विश्वासी टोलीमैं न्‍होंरी परमेश्वरजी खैबै शक्ति पिंइमु बिसी च ताँ क्‍हेमैंज्‍यै या थाहा योंरिगे बिबै ङिए इच्‍छा मु।

2 चमैं थेबै दुःखए कष्‍ट पर्दिलेया, चमैं बेले सैं तोंई। छ तसी चमैं बेले गरीब मुलेया चमैंजी थेबै दया खसी [अरू गरीबमैंलाई] ल्‍हेन् पैसा पिंई।

3 ङजी क्‍हेमैंलाई चु ताँ साक्षी पिंल् खाँम्: चमैंजी खेमैंने मुब् अनुसार पिंई, अझै खेमैंने मुब् अनुसार भन्‍दा या अझै बढी पिंई। खेमैंए राजीखुशी तसी

4 “अरूमैंजी यहूदिया अंचलर्बै परमेश्वरए म्‍हीमैंलाई मदत लब् दोंले ङिज्‍यै या चमैंलाई मदत पिंल् खाँम् उ?” बिसी ङिने बेले थेबै बिन्‍ती लई।

5 झाइले ङिजी आशा लब् भन्‍दा बढी चमैंजी च के लई, तलेबिस्‍याँ ओसोंन चमैंजी खेमैंलाई खेमैंजीन् प्रभुलाई सुम्‍पिदिई, झाइले परमेश्वरए इच्‍छा अनुसार चमैंजी खेमैंलाई ङिए अधीनर पिंथेंई।

6 छाब् म्रोंसी ङिजी तीतसलाई [क्‍हेमैं ङाँर कुल्‍भिंसी] छाबै बिन्‍ती लइमु: चजी चु पैसा जम्‍मा लबै केए शुरूरी [क्‍हेमैंलाई सहायता] लब् दोंले त्‍हेरो चजी क्‍हेमैं न्‍होंरी च छ्याँबै के पूरा लल् खाँरिगे बिसी बिन्‍ती लइमु।

7 फेरि अर्को ताँ, क्‍हेमैं तान शक्तिर प्रशस्‍त तइमु: प्रभु ईशुलाई विश्वास लबरी, ताँ पोंबै शक्तिरी, ज्ञानरी, तान छ्याँबै के लबै इच्‍छारी, झाइले क्‍हेमैंजी ङिलाई माया लबरी क्‍हेमैं पूरा तइमु। छ तसी क्‍हेमैंजी चु छ्याँबै दया लबै के या छेन्‍ले लरिगे बिसी ङिए इच्‍छा मु।

8 ङजी क्‍हेमैंलाई हुकुम पिंसी कर ल्‍हैदिबा आङीं, तर अरूमैंजी छ्याँबै के लबै इच्‍छाउँइले नमुना उँइँसी ङजी क्‍हेमैंए माया क्‍ह्रोंसेन् मु उ आरे बिसी जाँच लब् ग।

9 [ङजी क्‍हेमैंलाई आज्ञा पिंला आत्‍हु] तलेबिस्‍याँ क्‍हेमैंजी ङ्ह्योए प्रभु ईशु ख्रीष्‍टए थेबै दयामायाए बारेर थाहा सेइमु। ईशु ख्रीष्‍ट तान सैजी भरिपूर्ण तलेया, क्‍हेमैंए लागिर गरीब तई। तलेबिस्‍याँ प्रभु ईशुजी खि गरीब तबउँइले क्‍हेमैंलाई प्‍ल्‍होब् लभिंबै विचार लला।

10 [ङजी क्‍हेमैंलाई आज्ञा आपिं] तर ङजी चु केरी चु सल्‍लाह पिंम्, तलेबिस्‍याँ क्‍हेमैंजी चु सल्‍लाह अनुसार लस्‍याँ क्‍हेमैंलाई फायदा तम्। अरूमैं भन्‍दा क्‍हेमैं तुग्‍युमा चु [यहूदियाथेंमैंए लागिर चन्‍दा रिबै] केए शुरू लबरी पहिले मुला, अझै तान भन्‍दा ओसों चु के लबै इच्‍छा म्‍हैंला।

11 छ तसी तोगो क्‍हेमैंजी च शुरू लबै के या पूरा लवाद्। खैले क्‍हेमैं इच्‍छा लबर तयार मुला, छलेन क्‍हेमैंने मुबै सम्‍पत्ति अनुसार च के पूरा लवाद्।

12 तलेबिस्‍याँ क्‍हेमैंजी पिंबै इच्‍छा म्‍हैंस्‍याँ क्‍हेमैंने आरेबै सै अनुसार आङीं, तर क्‍हेमैंने मुबै सै अनुसार परमेश्वरजी क्‍हेमैंए भेटी म्रोंसी सैं तोंम्।

13 ङजी क्‍हेमैंलाई दुःख लसी अरूमैंलाई सुख तरिगे बिबा आङीं,

14 तर भाइमैं न्‍होंरी तान बराबर तरिगे बिबै ङए इच्‍छा मु। छलेन अरूमैंजी लिउँइजी ल्‍हे योंसी क्‍हेमैंलाई खाँचो तबै बेलार क्‍हेमैंलाई मदत पिंरिगे बिसी क्‍हेमैंने तिंइजोरो ल्‍हेन् मुसेरो चमैंए खाँचो तबै बेलार चमैंलाई मदत पिंल् त्‍हुम्। छाबै तरीकाले क्‍हेमैं तान बराबर तब्‍मु।

15 धर्मशास्‍त्ररै या [मन्‍ना बिबै चबै सै जम्‍मा लसी बराबर तबै ताँ] छले प्‍ह्रीइमु,

“ल्‍हे जम्‍मा लबै म्‍हीने बढी आरेला,

च्‍युगुदे जम्‍मा लबै म्‍हीने या कम्‍ती आरेला।”

तीतसमैंलाई पावलजी खि भन्‍दा ओसों कोरिन्‍थ शहरर कुल्‍भिंबा

16 परमेश्वरलाई धन्‍यवाद तरिगे, तलेबिस्‍याँ खिजी क्‍हेमैंलाई मदत पिंरिगे बिबै सैं ङिलाई पिंब् दोंले तीतसलाई या पिंइमु।

17 चजी ङिए बिन्‍ती ङेंब मात्रे आङीं, तर खिए राजीखुशीउँइलेन् क्‍हेमैं ङाँर ह्याबै सैं मुला।

18 तीतसने ङिजी अर्को भाइ या कुल्‍भिंम्। च भाइ खुशीए खबर प्रचार लसी तान क्‍ल्‍होर्बै विश्वासी टोलीमैं न्‍होंरी मान योंइमु।

19 चजी छाबै मान योंब मात्रे आङीं, तर तान क्‍ल्‍होर्बै विश्वासी टोलीमैंजी चलाई ङिने ह्यारिगे बिसी त्‍हाँई। ङिजी प्रभुए थेबै मान लबर, झाइले “ङिजी मदत पिंबै इच्‍छा मु” बिब् उँइँबै लागिर ङिजी चु दया लबै के लम्।

20 चु ल्‍हे चन्‍दा रिबै पैसाए बारेर ङिलाई तोई दोष आतरिगे बिसी ङि होशियार [तबै लागिरी चु भाइमैंलाई कुल्‍भिंब् ग]।

21 तलेबिस्‍याँ ङिए मुख्‍य इच्‍छा तो ठीक मु च के लरिगे बिब् ग। खाली परमेश्वरजी मात्रे आङीं, तर म्‍हीजगज्‍यै या ठीक ठहर्दिबै के लबा ङिए थेबै इच्‍छा मु।

22 चमैंने ङिजी ङिए अर्को तेस्रो विश्वासी भाइ या क्‍हेमैं ङाँर कुल्‍भिंइमु। च भाइलाई ङिजी ल्‍हे पल्‍ट तान सैर जाँच लसी चए छ्याँबै के लबै इच्‍छा बारेर थाहा योंल् खाँइमु। फेरि तोगो च भाइजी क्‍हेमैंए फिर पूरा भरोसा म्‍हाँदिसी चलाई चु छ्याँबै के लबर झन् सैं बढिदिह्याई।

23 तीतस चाहिं, ङए अउ तसी चजी क्‍हेमैंए लागिर ङने बालु के लम्। झाइले तीतसने ह्याबै भाइजग विश्वासी टोलीमैंजी पैसा पिंबै केर खटिदिबै म्‍हीमैं ग, झाइले चमैंजी ख्रीष्‍टए थेबै मान उँइँभिंम्।

24 चमैं सोंलाई क्‍हेमैंए मायाए प्रमाण उँइँन्, झाइले ङिजी क्‍हेमैंए बारेर बिबै छ्याँबै ताँ ठीक मुना बिसी उँइँन्। छ तसी [चमैं सों अंचल अंचल थेंमैं तसेरो] तान क्‍ल्‍होर्बै विश्वासी टोलीमैंजी निश्‍चयले थाहा सेब्‍मु।

विश्वासी भाइमैंलाई मदत पिंबा

9

खास गरी यहूदिया अंचलर्बै म्‍हीमैंलाई चन्‍दा रिसी मदत पिंबै केए बारेर्बै ताँ ङलाई प्‍ह्रीबै खाँचो आरे,

2 तलेबिस्‍याँ क्‍हेमैंजी पिंबै इच्‍छा मु बिबै ताँ ङलाई थाहा मु। फेरि ङजी म्‍यासिडोनिया अंचलर्बै म्‍हीमैंने क्‍हेमैंए बारेरी छ्याँबै बयान लसी छ बिई, “ग्रीस अंचलर्बै भाइमैं तुग्‍युमा ओनों चन्‍दा रिसी मदत पिंबर तयार तइमु,” बिई। झाइले क्‍हेमैंए छाबै थेबै इच्‍छाजी ल्‍हे जसो म्‍हीमैंलाई भों खइमु।

3 दिलेया क्‍हेमैंए बारेर ङिजी चु विषयरी बिबै ताँ फाक्‍कर्न आतरिगे, तर ङजी चुर बिब् अनुसार क्‍हेमैंजी रिबै पैसा तयार तरिगे बिसी ङजी च भाइमैंलाई क्‍हेमैं ङाँर [ङ भन्‍दा ओसों] कुल्‍भिंइमु।

4 तलेबिस्‍याँ म्‍यासिडोनिया अंचलर्बै म्‍हीजग ङने खसी क्‍हेमैंलाई तयार आतब् स्‍यास्‍याँ ङिलाई बेले पिबै कारण तब्‍मु, (क्‍हेमैं या पिल् त्‍हुम् आबि)। तलेबिस्‍याँ ङिजी क्‍हेमैं तयार मु बिसी बेले निश्‍चयले बिल् खाँई।

5 छ तसी ङजी ङ भन्‍दा ओसोंन चु भाइ सोंलाई क्‍हेमैं ङाँर ह्याद्, बिसी बिन्‍ती लल् त्‍हुबै खाँचो तब् म्‍हैंई। झाइले क्‍हेमैंजी पहिले कबूल लबै पैसा तयार लद् बिसी ङजी चमैंलाई कुल्‍भिंब् ग। छ तसी ङ क्‍हेमैं ङाँर खबै बेलार क्‍हेमैंजी पिंबै पैसा तयार तब्‍मु। झाइले क्‍हेमैंजी कर ल्‍हैदिसी पिंबा आङीं, तर क्‍हेमैं राजीखुशी पिंब् म्रोंब्‍मु।

6 चु नमुना सैंर म्‍हैंन्, खबजी च्‍युगुदे प्‍लु प्‍लुमु चजी च्‍युगुदे बाली थन्‍किदिब्‍मु, तर खबजी ल्‍हे प्‍लु प्‍लुमु चजी ल्‍हेन् थन्‍किदिब्‍मु।

7 तानजी पिंल् त्‍हुबै कर्तव्‍य दों म्‍हैंसी आङीं, फेरि करले पिंबा आङीं, बरु म्‍ही घ्रि घ्रिजी ह्रोंसए इच्‍छा अनुसार पिंरिगे, तलेबिस्‍याँ राजीखुशीले भेटी पिंबै म्‍ही म्रोंसी परमेश्वर सैं तोंम्।

8 फेरि परमेश्वरजी खिए तान दयाउँइले चैदिबै सै भन्‍दा बढी क्‍हेमैंलाई पिंल् खाँम्। झाइले क्‍हेमैंए खाँचो पूरा तब्‍मु, अझै क्‍हेमैंने तान छ्याँबै केए लागिर पिंल् त्‍हुबै पैसा भन्‍दा ल्‍हे मु।

9 धर्मशास्‍त्रर छाबै म्‍हीए बारेर छ प्‍ह्रीइमु:

“चजी थेबै दयाले गरीबमैंलाई पिंइमु,

चए दया खोंयोंई या तरिम्।”

10 परमेश्वरजी प्‍लु प्‍लुबै म्‍हीलाई प्‍लु पिंम्, झाइले म्‍हीजगलाई चबै सै पिंम्। च दोंले परमेश्वरजी क्‍हेमैंलाई या चैदिबै प्‍लु पिंसी चलाई बडिल् लब्‍मु, झाइले क्‍हेमैंए पैसा पिंबै छ्याँबै केउँइले फल बडिल् लवाब्‍मु।

11 छलेन क्‍हेमैंजी तान छ्याँबै केरी पैसा पिंल् खाँरिगे बिसी खोंयोंई या क्‍हेमैंलाई योंबा-ख्‍युबा लभिंब्‍मु। झाइले क्‍हेमैंजी पिंबै पैसा गरीबमैंजी ङिए योउँइले योंसी चमैंजी परमेश्वरलाई धन्‍यवाद पिंब्‍मु।

12 छलेन क्‍हेमैंजी चु छाबै सहायता पिंबै सेवा लमा परमेश्वरए म्‍हीमैंलाई तान सै पूरा लब् मात्रे आङीं, तर अझै ल्‍हे म्‍हीजगजी परमेश्वरलाई बेले थेबै धन्‍यवाद पिंब्‍मु।

13 फेरि क्‍हेमैंजी लबै सेवाए प्रमाण म्रोंसी ल्‍हे म्‍हीजगजी परमेश्वरलाई मान पिंब्‍मु, तलेबिस्‍याँ क्‍हेमैंजी ईशु ख्रीष्‍टए खुशीए खबर अनुसार लबै भक्ति चमैंजी म्रोंब्‍मु, झाइले चमैंलाई नेरो तानलाई क्‍हेमैंजी दयाले पिंबै सहायता म्रोंब्‍मु।

14 फेरि परमेश्वरजी क्‍हेमैंलाई बेले थेबै ल्‍हे दया लबै सैं पिंइमु बिसी चमैं [यहूदीमैंजी] क्‍हेमैं [अरू जातिमैंए] लागिर थेबै मायाउँइले प्रार्थना लब्‍मु।

15 छ तसी बयान लला आखाँबै बेले थेबै वरदान परमेश्वरजी ङ्ह्योलाई पिंसेरो खिलाई धन्‍यवाद चडिदिले।

ग। पावल पक्‍का मुख्‍य चेला ग बिबा

मुख्‍य चेला तसी ङने हक मु बिबा

10

[क्‍हेमैं न्‍होंरी कोई म्‍हीजगजी ङए बारेर छ बिम् रो:] “पावल ङिउँइले ह्रेंगो तबै बेलार ङिलाई हौदिबै चिट्ठी प्‍ह्रीम्, तर ङि ङाँर मुबै बेलार च च्‍योंब तसी तोई आबिल्‍ले टिम्,” बिम् रो। [तर क्‍हेमैं उल्‍टो तई।] ङ पावल ख्रीष्‍ट दोंले ङए सैंरी ल्‍होयो खसी झाइले माया लसी, ङ चु चिट्ठी प्‍ह्रीसी क्‍हेमैंने चु बिन्‍ती लमु:

2 लल् त्‍हुस्‍याँ ङ क्‍हेमैंने बालु मुमा ङजी क्‍हेमैंलाई हौदिल् खाँब्‍मु, तर ङलाई छाबै हौदिबै केर आपर्दिभिंन्। ङजी चु ताँ निश्‍चयले बिल् खाँम्, खबजी ङिलाई चु संसारर्बै आछ्याँबै बानी तबै म्‍हीमैं बिमु, चमैंए विरूद्धरी ङजी भोंल्‍ले पोंल् खाँम्।

3 ओं, ङि चु संसाररी प्‍ह्रम्, दिलेया चु संसारर्बै म्‍हीमैं दोंले लडाईं आला।

4 तलेबिस्‍याँ ङिजी लडाईं लमा छेबै हतियार संसारर्बै म्‍हीमैंजी छेब् दों तबा आङीं, तर परमेश्वरए थेबै शक्ति मुबै हतियार छेम्। च हतियारजी भोंबै किल्‍लाजग नाश लवाल् खाँम्।

5 कोई म्‍हीजगजी सैं प्‍हैंल्‍ले ताँ पोंसी अरू म्‍हीजगलाई परमेश्वरलाई ङो सेला आभिं। छाबै थेब् प्‍हैंब्‍मैंए विचारजग ङिजी नाश लवाम्। ङिजी चमैंए विचारलाई खिए अधीनर थेंसी ख्रीष्‍टलाई म्‍हाँदिल् लम्।

6 छ लमा क्‍हेमैंजी ङिलाई सैं पिंबै मौका पूरा तबै लिउँइजी आम्‍हाँदिब्‍मैंलाई दण्‍ड पिंबर ङि तयार तब्‍मु।

7 [ङजी तले छले हौदिल्‍ले प्‍ह्रीई बिस्‍याँ] क्‍हेमैंजी ह्रोंसए उँइँर मुबै सै ङ्ह्योद्। चर म्‍ही घ्रिजी खिलाई ह्रोंसलाई ईशु ख्रीष्‍टए म्‍ही बिम्‌रोवा? चजी चु ताँ फेरि विचार लरिगे, च खैले ख्रीष्‍टए म्‍ही मु ङि या छाबन् मु।

8 प्रभुजी ङिलाई पिंबै अधिकारए बारेर ल्‍हे बिलेया ङ पिला आत्‍हु, तलेबिस्‍याँ प्रभुजी ङिलाई च अधिकार क्‍हेमैंलाई न्‍होंवाबै लागिर आङीं, बरु क्‍हेमैंलाई सब् लभिंबै लागिर पिंब् ग। छ तसी च अधिकारए बारेर पिला आत्‍हु।

9 ङजी ङए चिट्ठीजग प्‍ह्रीसी क्‍हेमैंलाई ङ्हींल् लला आङ्हाँ।

10 कोईजी ङलाई छ बिलाई, “पावलजी चिट्ठी प्‍ह्रीमा बेले कडा हुकुम नेरो हौदिबै ताँजग प्‍ह्रीम्, तर च ङ्ह्योए उँइँरी पर्दिमा कमजोरी मु, झाइले चए बोली तोई केर आत्‍हुब्‍मु,” बिलाई।

11 छाबै सैं म्‍हैंबै म्‍हीमैंजी चु ताँ थाहा सेरिगे, चिट्ठीर खैले प्‍ह्रीइमु, क्‍हेमैंने मुमा ङजी छलेन के लम्!

12 क्‍ह्रोंसेनन् ङिजी ह्रोंसलाई ङ थेब् मु बिसी बिला आखाँ। ङि थेब् प्‍हैंब्‍मैं दों तबा ङिए सैं आरे। चमैंजी खेमैंलाईन थेब् प्‍हैंमु, झाइले ह्रोंसलाईन म्रोंसी फैसला लबै तरीका अनुसार खेमैंजीन् विचार लम्। चमैं कत्ति बुद्धि आरेब्‍मैं ग।

13 तर ङिजी चाहिं छाबै विचार आला। बरु परमेश्वरजी ङिलाई पिंबै जिम्‍मार्बै केरी मात्रे ङि थेब् प्‍हैंम्। क्‍हेमैंए म्‍हाँजुर लबै के या परमेश्वरजी ङिए जिम्‍मार पिंथेंबै के ग।

14 छ तसी ङि पहिलेन ख्रीष्‍टए खुशीए खबर क्‍हेमैं ङाँर भमा ङिलाई परमेश्वरजी जिम्‍मा पिंब् अनुसार ङिजी के लई।

15 ङिलाई परमेश्वरजी पिंबै जिम्‍मारी बाहेक अरू चेलामैंजी लबै केरी ङिजी यो झोंसी थेबा आप्‍हैं। बरु क्‍हेमैंए विश्वास झन् झन् बडिभिंरिगे, झाइले परमेश्वरजी ङिलाई जिम्‍मा पिंब् अनुसार ङिजी क्‍हेमैंने बालु ल्‍हे के लल् खाँरिगे बिसी ङिए आशा मु।

16 झासेरो क्‍हेमैंए ह्युलरी मात्रे आङीं, तर अरू ह्रेंगो मुबै ह्युलरै या खुशीए खबर प्रचार लल् खाँम्। झाइले अरूजी लबै केरी आङीं, तर ह्रोंसजी लल् खाँबै केरी मात्रे ङिजी थेब् प्‍हैंल् खाँब्‍मु।

17 धर्मशास्‍त्रर छ बिइमु,

“खब्‍ज्‍यै या थेब प्‍हैंबै इच्‍छा मुस्‍याँ,

चजी प्रभुजी [चउँइले तो के] लभिंइमु, च ताँरी मात्रे प्‍हैंरिगे,”

बिब् प्‍ह्रीइमु।

18 तलेबिस्‍याँ खबै या ह्रोंसजीन् ह्रोंसलाई थेब् म्‍हैंबा आङीं, बरु खबलाई प्रभुजी थेब् ठहर्दिमु, च म्‍ही मात्रे थेब् ग।

पावल नेरो स्‍युर्गु मुख्‍य चेलाजग

11

ङजी तोई बुद्धि आरेबै ताँ ललेया क्‍हेमैंजी सैदिल् खाँस्‍याँ छ्याँब् तमला बिबा ङए इच्‍छा मु। बिन्‍ती मु, क्‍हेमैंजी चु ताँ सैदिभिंन् ओ!

2 तले सैदिल् त्‍हुम् बिस्‍याँ परमेश्वरजी लब् दोंले ङजी क्‍हेमैंए विषयरी रिस लइमु। तलेबिस्‍याँ क्‍हेमैं चोखो कन्‍या दों तब् ग, झाइले ङजी क्‍हेमैंलाई ख्रीष्‍टने बालुन् विवाह लभिंइमु।

3 ओसों क्‍हेमैंजी भक्ति लसी ख्रीष्‍टलाई सैं पिंई, तर स्‍योम्‍बै चमिंरी हवालाई प्‍हुरीजी छल लसी छकदिब् दोंले, म्‍हीजगजी क्‍हेमैंलाई या छाबै पवित्र सैंउँइले फ्रिवाम् उ बिसी ङ डर म्‍हाँदिइमु।

4 म्‍ही घ्रि क्‍हेमैं ङाँर खसी ङिजी प्रचार लबै ईशु भन्‍दा अर्को स्‍योबै ईशुए बारेर ताँ प्रचार लई। झाइले क्‍हेमैंजी ङिउँइले योंबै पवित्र आत्‍मा-सैं भन्‍दा चउँइले अर्को स्‍योबै आत्‍मा-सैं योंई। फेरि ङिजी प्रचार लबै खुशीए खबर भन्‍दा अर्को स्‍योबै खुशीए खबर क्‍हेमैंजी चउँइले थेई, झाइले क्‍हेमैंजी च म्‍हीलाई खुशीले सैदिइमु। [छाबै कत्ति आछ्याँबै म्‍हीलाई सैदिसेरो, झन् ङिलाई तले आसैदि?]

5 तलेबिस्‍याँ च क्‍हेमैंजी एकदम छ्याँब् म्रोंबै मुख्‍य चेलामैं दों तब्‍मैं भन्‍दा ङ तोई सैरी कम्‍ती आरे।

6 ओं, ङने पोंल् खाँबै शक्ति आरेब् दों ङ्हाँलेया, ङ ज्ञान आरेबा आङीं। ङिजी तान तरीकाले ङिए ज्ञान क्‍हेमैंलाई पूराले उँइँभिंइमु।

7 ङजी परमेश्वरए खुशीए खबर क्‍हेमैं ङाँर सित्तिर्न प्रचार लई, झाइले क्‍हेमैंलाई थेब् लबै लागिर ङ च्‍योंब् तई। छ लमा ङजी आछ्याँबै के लई वा?

8 ङ क्‍हेमैं ङाँर के लमा ङजी अरू क्‍ल्‍होर्बै विश्वासी टोलीमैंउँइले चबै पैसा योंई। छ तसी ङजी क्‍हेमैंए लागिर चमैंलाई लुटिह्याब् दों तई।

9 ङ क्‍हेमैं ङाँर मुबै बेलार ङलाई पैसा चैदिमा ङजी क्‍हेमैंने तोई खर्च आह्रिला। बरु म्‍यासिडोनिया अंचलउँइले खबै भाइमैंजी ङए खाँचो पूरा लभिंई। ङजी क्‍हेमैंलाई पहिले या तोई सैरै या दुःख आपिंला, लिउँइज्‍यै या तोई दुःख पिंरिबा आरे।

10 ख्रीष्‍टजी सत्‍य ताँ बिब् दोंले ङज्‍यै या सत्‍य ताँ बिम्: ङजी क्‍हेमैंए ग्रीस अंचल भरि “क्‍हेमैंलाई दुःख आपिं” बिम्। चु बारेरी छ बिबा खबज्‍यै ङलाई रोक्‍दिला आखाँ।

11 ङजी तले छ बिलाई? तो, ङजी क्‍हेमैंलाई माया आला बिसी छ बिम्‌रोवा? आङीं! ङजी क्‍हेमैंलाई माया लबा परमेश्वरलाईन थाहा मु!

12 ङजी क्‍हेमैंउँइले तोगो सम्‍म पैसा आकिंइमु, त्‍हेरो या म्‍हैरिबा आरे, तर च अर्को मुख्‍य चेला दों तब्‍मैंजी [चाहिं क्‍हेमैंउँइले तलब योंम्]। छ तसी चमैंजी “ङिजी पावलजी दोंले तरीका घ्रिउँइले के लम्” बिला आखाँ।

13 च म्‍हीजग क्‍ह्रोंसेन्‍बै मुख्‍य चेलामैं आङीं, तर ईशु ख्रीष्‍टए क्‍ह्रोंसेन्‍बै मुख्‍य चेलामैंए रूप किंसी छल्‍दिसी के लम्।

14 ओं, चु रूप किंबा तोई छक्‍क पर्दिबै ताँ आङीं, तलेबिस्‍याँ शैतानज्‍यै या खिए रूप फेर्दिसी उज्‍यालो चम्‍किदिबै स्‍वर्गदूत दों तल् खाँम्।

15 छ तसी च म्‍हीमैं, शैतानए सेवा लब्‍मैं तसी, परमेश्वरलाई म्‍हाँदिसी सेवा लब्‍मैं दोंले प्‍ह्रलेया तोई थेबै ताँ आङीं। तर आखिरीरी चमैं खेमैंए के अनुसार ठीक सजाय [परमेश्वरउँइले] योंब्‍मु।

मुख्‍य चेला तसी पावलजी सैदिबै दुःख

16 ङई फेरि बिमु, ङलाई खबज्‍यै या बुद्धि आरेबा आम्‍हैंरिगे। तर क्‍हेमैंजी ङए बारेर छाब् म्‍हैंसेरो ङजी थेब् प्‍हैंरिगे बिसी ङलाई बुद्धि आरेबै म्‍हीमैंजी बिब् दोंले च्‍युगुदे ताँ बिबै मौका पिंइमु। (

17 ङजी तोगो बिबै ताँ प्रभुउँइले बिबै ताँ आङीं, तर चु थेब् प्‍हैंबै ताँरी ङ बुद्धि आरेब्‍मैंजी दोंले प्‍हैंइमु।

18 ल्‍हे म्‍हीजी थेब् प्‍हैंम्, छ तसी ङज्‍यै या चमैं दोंले थेब् प्‍हैंसी बिम्।)

19 क्‍हेमैंने बुद्धि मु, झाइले क्‍हेमैंजी बुद्धि आरेब्‍मैंलाई खुशीले सैदिम्।

20 म्‍ही घ्रिजी क्‍हेमैंलाई हुकुम ल्‍हैदिलेया, क्‍हेमैंए पैसा लुटिलेया, क्‍हेमैंलाई ङोर स्‍याब् दोंले थुन्‍दिवालेया, क्‍हेमैंलाई हेल ललेया, झाइले क्‍हेमैंलाई ल्‍यीर क्‍ह्राँमु प्रिंवालेया, क्‍हेमैंजी रिस आखल्‍ले सैदिम्।

21 ङिजी चाहिं क्‍हेमैंलाई छाबै के लबर ङिए सैं आह्या। च पिल् त्‍हुबै ताँ मुरोवा?

तर खबज्‍यै या ह्रोंसलाई थेब् प्‍हैंबै आँट लम् बिस्‍याँ, ङज्‍यै या आँट लम्। (ङ तोगो बुद्धि आरेब्‍मैंजी दोंले पोंइमु।)

22 चमैं इब्रानी क्‍ह्युई पोंल् खाँम् वा? ङजीन् पोंल् खाँम्। चमैं इस्राएलीमैं वा? ङजीन् इस्राएली ग। चमैंए खे अब्राहाम वा? ङए खे या अब्राहाम।

23 चमैं ईशु ख्रीष्‍टए सेवा लब्‍मैं वा? छले पोंमा [चु ताँरी ह्रोंसलाई थेब् प्‍हैंसी] ङ झन् साह्रो बुद्धि आरेल्‍ले पोंम्, तर चमैं भन्‍दा ङ झन् सेवा लबरी थेबै म्‍ही ग। ङजी [ख्रीष्‍टए लागिर] झन् बेले गाह्रो केजग लइमु, झन् ल्‍हे पल्‍ट झयालखानर टिल् त्‍हुई, कोर्राजी झन् ल्‍हे पल्‍ट ङलाई प्‍ह्रुइमु, झाइले ङ झन् ल्‍हे पल्‍ट सिब् सम्‍म तई।

24 [ङजी ख्रीष्‍टए प्रचार लमा] ङ्हब्‍ले सम्‍म ङलाई यहूदीमैंजी सोंच्‍यु से कु सम्‍म कोर्राजी प्‍ह्रुई,

25 सोंब्‍ले सम्‍म रोमथेंमैंजी ङलाई प्‍हरेजी प्‍ह्रुई, झाइले तिब्‍ले ङलाई हूलजी युमाँजी प्रिंई। सोंब्‍ले ङ क्रेबै क्‍यु जहाज समुद्रर तिसी नाश तह्याई, झाइले तिगैं त्‍हीं ने म्‍हुँइँस ङजी समुद्रर टिल् त्‍हुई।

26 ङ [ईशु ख्रीष्‍टए खुशीए खबर प्रचार लबर] ल्‍हे बेला घ्‍याँर प्‍ह्रसेन्‍मुला। ल्‍हे पल्‍ट स्‍योंए बाढी तसी ङलाई नोबोबै खतरा तई, फेरि डाँकुमैंए खतरार पर्दिई, झाइले ह्रोंसए यहूदी जातिमैं नेरो अरू जातिमैंज्‍यै या ङलाई खतरार पार्दिई। शहर जरेरै या, म्‍ही आटिबै एरियारै या, समुद्ररै या, झाइले स्‍युर्गु अउजगउँइले या, ङ खतरार पर्दिला।

27 फेरि गाह्रो केजग लल् त्‍हुई, ल्‍हे पल्‍ट न्‍हरू च्‍हुइला आयों, ख्रेंसी, पिसी टिल् त्‍हुई। ल्‍हे पल्‍ट चला आयोंल्‍ले, बास आयोंल्‍ले, खिला आयोंल्‍ले टिल् त्‍हुई।

28 ङजी अरू ताँजग आबि, तर च भन्‍दा थेबै दुःख दिन दिनुन् ङलाई तान क्‍ल्‍होर्बै विश्वासी टोलीमैंए लागिर्बै फिक्री ग।

29 तलेबिस्‍याँ खबै या कमजोरी मु बिस्‍याँ ङई या कमजोरी मु, खबै या आछ्याँबै केर पर्दिमा ङए सैं या चए लागिर बेले दुःख म्‍हाँदिम्।

30 ङजी प्‍हैंल् त्‍हुस्‍याँ ङजी “ङ कमजोरी मु” बिबै ताँरी मात्रे प्‍हैंम्।

31 (प्रभु ईशुए परमेश्वर, अथवा खिए आबालाई, ङजी स्‍युर आत्‍येइमु बिसी थाहा मु। परमेश्वरए मिं खोंयोंई या बेले थेब तरिगे!)

32 ङ कति कमजोरी तई बिस्‍याँ, ङ डमस्‍कस शहरर मुमा अरितस म्रुँ न्‍होंर्बै बडाहाकिमजी ङलाई क्‍हाबै लागिर शहरए मूल ढोकार पालेजग थेंला।

33 तर ङ शहरलाई घेर्दिबै गाराए झयालउँइले झोगार टिसी डोरीजी खारिसी बडाहाकिमउँइले उम्‍किदिला।

पावललाई परमेश्वरजी पिंबै दर्शनजग

12

ङलाई तोई फायदा आतलेया ङ अझै थेब् प्‍हैंल् त्‍हुम् वा? तोगो ङजी प्रभुउँइले योंबै सैंर्बै दर्शन नेरो गुप्‍त रहस्‍य ताँ थाहा योंबै बारेर बिम्।

2 ङजी ङो सेबै विश्वासी म्‍हीलाई [परमेश्वरजी] चौध वर्ष भन्‍दा पहिले तेस्रो स्‍वर्ग सम्‍म क्‍हाबोई। (चु क्‍ह्रोंसेनन् उ, सैंजी म्रोंबै दर्शन ग बिबा ङलाई थाहा आरे, तर परमेश्वरलाईन थाहा मु।)

3 फेरि च ङजी ङो सेबै म्‍हीलाई स्‍वर्गर्बै बगैंचा सम्‍म क्‍हाबोला। (चु क्‍ह्रोंसेनन् उ, सैंजी म्रोंबै दर्शन ग बिबा ङलाई थाहा आरे, तर परमेश्वरलाईन थाहा मु।)

4 चजी बिला आखाँबै ताँजग थेई। च ताँजग म्‍हीए सुँजी पोंबा आता।

5 च छाबै म्‍हीए बारेर मात्रे ङए प्‍हैंबै सैं मु, तर ङजी ङए कमजोरी बाहेक अरू ताँरी थेबा आप्‍हैं।

6 ङजी [छाबै दर्शनए बारेर] बिलेया ङ बुद्धि आरेब् दों आता, तलेबिस्‍याँ ङजी सत्‍य ताँ मात्रे पोंमला। तर ङजी छाबै ताँरी थेब् प्‍हैं प्‍हैं आङ्हाँ। तलेबिस्‍याँ म्‍हीजगजी ङए केरी तो म्रोंमु, फेरि ङए ताँ तो थेमु, चए बारेर मात्रे ङलाई ठीक विचार म्‍हैंरिगे बिसी ङए इच्‍छा मु।

7 तर ङजी ल्‍हे छाबै अनौठाबै दर्शनजग म्रोंलेया ङ थेब् आप्‍हैंरिगे बिसी प्रभुजी ङए जीउरी दुःख पिंबै सै पिंइमु। च नबउँइले शैतानए दूत घ्रिजी ङलाई बेले थेबै दुःख पिंई।

8 ङजी सोंब्‍ले सम्‍म छाबै दुःख ङउँइले स्‍योभिंन् बिसी प्रभुने प्रार्थना लई।

9 तर प्रभुजी ङलाई छाबै जवाफ पिंई, “ङए दयामाया योंसेरो क्‍हीलाई अरू सै तोई आचैदि, तलेबिस्‍याँ क्‍ही कमजोरी तमा ङए शक्ति झन् बेले थेब् तम्,” बिइमु। छ तसी ख्रीष्‍टए शक्ति ङए जीउरी चलिदिबै लागिर “ङ कमजोरी मु” बिसी ङ बेले सैं तोंम्।

10 छ तसी ख्रीष्‍टए लागिर ङ कमजोर तमा, म्‍हीजगजी ङलाई हेल लमा, सैदिला आखाँबै दुःख तमा, कष्‍ट तमा, आपतजग तमा, ङ सन्‍तोष तम्। तलेबिस्‍याँ ङ कमजोर तबै बेलार ङ भोंब तम्।

कोरिन्‍थथेंमैं सब् तरिगे बिबै इच्‍छा लबा

11 [छले ङ ह्रोंसए बारेर थेब् प्‍हैंमा] ङ बुद्धि आरेब् दों तइमु, तर क्‍हेमैंजीन् ङलाई प्‍हैंबरी कर ल्‍हैदिब् ग। अरूमैंलाई क्‍हेमैंजी “एकदम छ्याँब मुख्‍य चेलामैं” बिम्, तर चमैंए उँइँर क्‍हेमैंजीन् ङए बारेर छ्याँबै बयान लल् त्‍हुमला। तलेबिस्‍याँ ङ तोई आङींलेया चमैं भन्‍दा ङ च्‍योंब् आङीं।

12 क्‍ह्रोंसेन ङ क्‍हेमैंने बालु बेले सैदिल्‍ले टिमा “ङ मुख्‍य चेला ग” बिसी प्रमाण उँइँबै के तई। परमेश्वरए शक्ति मुबा, अनौठाबा, नेरो छक्‍क पर्दिबै केजगउँइले क्‍हेमैंजी प्रमाण योंला।

13 फेरि अरू क्‍ल्‍होर्बै विश्वासी टोलीमैंलाई भन्‍दा ङजी क्‍हेमैंलाई तोई सैं नबै के लल्‌रोवा? ओं, ताँ घ्रि मु, ङजी क्‍हेमैंलाई म्‍हुई-पैसा खर्च आलवाइमु। बिन्‍ती मु, ङ कति आछ्याँबै के लई! ङलाई च माफ पिंन् ओ!

14 त्‍हेरो चु सोंब्‍लेबै लारै या ङ क्‍हेमैं ङाँर खबै तयार तइमु। ङजी क्‍हेमैंलाई तोई खर्च ह्रिरिबा आरे, कारण तलेबिस्‍याँ ङजी क्‍हेमैंए पैसालाई आङीं, तर ङलाई क्‍हेमैंए सैं चैदिम्। फेरि अर्को कारण, प्‍हसीमैंजी आबा-आमाए लागिर धनसम्‍पत्ति साँदिथेंला आत्‍हु, तर प्‍हसीमैंए लागिर आबा-आमामैंजी धनसम्‍पत्ति साँदिसी थेंल् त्‍हुम्।

15 झन् ङजी क्‍हेमैंलाई मदत पिंबै लागिर ङने मुबै तान धनसम्‍पत्ति, अझै ङए जीउलाई या, बेले खुशीले खर्च लवाम्। ङजी क्‍हेमैंलाई ल्‍हे माया लसेरो क्‍हेमैंजी ङलाई च्‍युगुदे माया आला वा?

16 ङजी क्‍हेमैंलाई तोई दुःख आपिं बिसी क्‍हेमैंज्‍यै या मन्‍जूरी लम्, आङीं वा? तर कोईजी ङजी छकदिसी क्‍हेमैंलाई ङोर स्‍याब् दोंले थुन्‍दिवाई बिसी ङलाई दोष ल्‍हैदिम् रो।

17 तो, ङ लोभी सैं प्‍यासी क्‍हेमैं ङाँर [चन्‍दा ह्रिबै] म्‍हीजग कुल्‍भिंम्‌रोवा? आङीं!

18 ङजी तीतसलाई ह्याबै बिन्‍ती लसी चने बालु अरू विश्वासी भाइलाई या क्‍हेमैं ङाँर कुल्‍भिंई। तो, च तीतस या लोभी सैं प्‍यासी खईरोवा? छले आखला! तीतस नेरो ङजी सैं सोजो प्‍यासी घ्रिलेन् के लम्। झाइले च नेरो ङए चाल-चलन घ्रिलेन् छ्याँब मु।

19 चु तान ताँजग बिमा ङिजी क्‍हेमैंए उँइँर “ङिए दोष आरे” बिसी पोंईरोवा? छ कत्ति आङीं। बरु ङि परमेश्वरए उँइँर्न ख्रीष्‍टए इच्‍छा अनुसार [छल कपट आरेल्‍ले] पोंम्। ओ प्‍यारो अउमैं, चु तान ङिजी लबै केजग क्‍हेमैंलाई सब् लभिंबै लागिर्न ग।

20 क्‍हेमैंए बानी छ्याँब तरिगे बिसी ङए इच्‍छा मु। तर ङ क्‍हेमैं ङाँर खमा क्‍हेमैं स्‍योबन् तम् उ बिसी ङलाई डर मु। झाइले क्‍हेमैंजी इच्‍छा लब् भन्‍दा ङ या स्‍योबन् तम् उ बिसी ङलाई डर मु। फेरि क्‍हेमैं झगडा लबा, ईख थेंबा, रिस लबा, ह्रोंसए फायदा मात्रे म्‍हैबा, अरूलाई हेल लबा, फ्रम्-ताँ क्‍योम्-ताँ लबा, घमण्‍ड लबा, झाइले हुकुम आङेंबा तम् उ बिसी ङ डर म्‍हाँदिसेन्‍मु।

21 क्‍हेमैं न्‍होंरी ल्‍हे म्‍हीजी आछ्याँबै के लब्‍मैं तसी चमैंए अशुद्ध फोहोरी के, व्‍यभिचार, नेरो मनपरीबै केउँइले तियाँ सम्‍म सैं आएलाई। झाइले ङ फेरि क्‍हेमैं ङाँर खमा छ म्रोंसी ङ सैं शोक लल् त्‍हुब्‍मु उ बिबै डर ङलाई मु। छलेन ङलाई परमेश्वरजी क्‍हेमैंए उँइँरी पिल् लम् उ बिसी ङलाई डर मु।

आखिरी संझिदिबै ताँ नेरो नमस्‍कार लबा

13

त्‍हेरो चु सोंब्‍लेबै लारी ङ क्‍हेमैं ङाँर खसेन्‍मु। धर्मशास्‍त्रजी प्‍ह्रीब् अनुसार, “म्‍ही ङ्हीं उ सोंजी साक्षी-गवाही पिंइबिस्‍याँ मात्रे तान दोष पक्‍का तब्‍मु,” बिसी प्‍ह्रीइमु।

2 ओसोंन ङ दोस्रो पल्‍टर क्‍हेमैं ङाँर खमा ङजी चु ताँ बिला, अझै या ङ तोगो क्‍हेमैंने ह्रेंगो तलेया बिम्। आछ्याँबै के लब्‍मैं नेरो अरूमैंलाई ङई फेरि छ बिमु: ङ क्‍हेमैं ङाँर खसी खबै या ङजी लबै दण्‍डउँइले उम्‍किदिल् योंरिबा आरे।

3 ङजी छ लमा क्‍हेमैंजी ङउँइले ख्रीष्‍ट पोंम् बिबै जाँच लसी प्रमाण योंब्‍मु। तलेबिस्‍याँ ख्रीष्‍ट क्‍हेमैंलाई निसाफ लमा खि कमजोर आरे, बरु क्‍हेमैंए म्‍हाँजुरी खिए शक्ति उँइँभिंम्।

4 कमजोर तबै बेलार ईशु क्रूसर च्‍योसी सिलेया तोगो परमेश्वरए शक्तिउँइले रिसी सोइमु। ईशुने घ्रिन् तमा ङि या कमजोर तलेया क्‍हेमैंने के लमा ङि परमेश्वरए शक्ति योंसी ईशुने सोब्‍मु।

5 क्‍हेमैंजी पक्‍का विश्वास लई उ आला बिसी क्‍हेमैं ह्रोंसैन ह्रोंसलाई जाँच लसी प्रमाण योंथेंन्। तर ख्रीष्‍ट क्‍हेमैंने बालु मु बिबा क्‍हेमैंलाई निश्‍चय थाहा आरेरोवा? क्‍हेमैं पूराले फेल् तसी [विश्वास म्‍हह्याइबिस्‍याँ] मात्रे ख्रीष्‍ट क्‍हेमैंने आटि।

6 तर ङि चाहिं फेल् आतइमु बिसी क्‍हेमैंजी थाहा योंब्‍मु बिबै ङए निश्‍चय आशा मु।

7 क्‍हेमैंजी आछ्याँबै के आलरिगे बिसी ङिजी परमेश्वरने प्रार्थना लम्। तले छाबै प्रार्थना लम् बिस्‍याँ ङिलाई [क्‍हेमैं न्‍होंरी] सफल के लसी पास लब् उँइँबर आङीं, बरु क्‍हेमैंजी खाली छ्याँबै के लरिगे बिसी प्रार्थना लम्। झाइले ङि [निसाफ लबरी] फेल् तब् दों तब्‍मु।

8 तलेबिस्‍याँ ङिजी सत्‍य केए विरोधरी तोई शक्ति उँइँला आखाँ, तर सत्‍य के लब्‍मैंलाई मदत पिंल् खाँम्।

9 ङि छले शक्ति आरेब दों तमा झाइले क्‍हेमैं भोंब् तमा ङि सैं तोंम्। छ तसी क्‍हेमैं तान सैर ठीक तरिगे बिसी या ङिजी प्रार्थना लम्।

10 फेरि च कारणजी ङ क्‍हेमैंने ह्रेंगो मुमा ङजी चु [संझिदिबै] चिट्ठी प्‍ह्रीइमु। ङ क्‍हेमैं ङाँर खमा प्रभुजी ङलाई पिंबै अधिकारजी क्‍हेमैंलाई कडा हुकुमले हौदिला आत्‍हुरिगे बिसी ङजी छले प्‍ह्रीइमु। च अधिकार क्‍हेमैंलाई नाश लवाबा आङीं, बरु क्‍हेमैंलाई सब लभिंरिगे बिसी प्रभुजी ङलाई पिंइमु।

11 ओ भाइ-बहिनीमैं, छेन्‍ले टिद् ओ, नमस्‍ते। तान सैर पूरा ठीक लबै कोशिश लद्, ङए ताँ थेद्, तानन् सैं घ्रिन् तसी मिलाप तद्। झाइले ङ्ह्योलाई खिए मायाउँइले सैं क्‍होल् लभिंबै परमेश्वर क्‍हेमैंने टिब्‍मु।

12 घ्रिजी अर्कोलाई पवित्रले अंगालो झोंसी नमस्‍ते लद्।

तान परमेश्वरए म्‍हीमैंजी क्‍हेमैंलाई नमस्‍ते बिभिंइमु।

13-14 प्रभु ईशु ख्रीष्‍टजी पिंबै दयामाया, परमेश्वर आबाजी लबै माया, नेरो पवित्र आत्‍मा-सैंउँइले तबै संगती क्‍हेमैं तानने तरिगे। पावल

गलातियाथेंमैंलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: एन्‍टिओक शहरउँइले प्‍ह्रीलाई।

प्‍ह्रीबै मिति: अन्‍दाज इ. सं. ४८ साल, अथवा वि. सं. १०५ सालरी प्‍ह्रीई।

प्‍ह्रीबै कारण: पावल नेरो चए अउमैंजी तान जातिमैं न्‍होंर प्रभु ईशुए बारेर्बै खुशीए खबर प्रचार लमा पावलजी “ईशु ख्रीष्‍टलाई विश्वास लसी मात्रे म्‍हीजग परमेश्वरए उँइँर ठीक ठहर्दिल् खाँम्” बिला। तर कोई म्‍हीजगजी “ईशु ख्रीष्‍टलाई पक्‍काले विश्वास लबै लागिर स्‍योम्‍बै मोशाजी प्‍ह्रीबै यहूदी धर्मनियम या म्‍हाँदिल् त्‍हुम्” बिसी पावलए ताँलाई विरोध लई। छाबै म्‍हीमैं गलातिया अंचलर्बै विश्वास लब्‍मैं ङाँर खला।

गलातियाथेंमैंजी चु स्‍युर ताँए लिली ल्‍हैदिई। छ तसी पावलजी चमैंलाई ओसों प्रचार लब् दोंले ठीक विश्वास लसी प्‍ह्रबै घ्‍याँलाई फेरि संझिदिभिंबर चु चिट्ठी प्‍ह्रीई। पहिले पावलजी ह्रोंस प्रभु ईशुए मुख्‍य चेला ग बिसी जोड़ले बिइमु। म्‍हीजगजी आङीं, तर परमेश्वरजीन् खिलाई खटिदिला, खास गरी अरू जातिमैं ङाँर प्रचार लबर कुल्‍भिंला बिसी पावलजी जोड़ले बिइमु। झाइले “विश्वास लसी मात्रे म्‍हीजग परमेश्वरए उँइँर ठीक ठहर्दिम्” बिबै ताँ पावलजी छेनाले क्‍होल् लभिंइमु। च लिउँइजी म्‍हीजगजी ख्रीष्‍टलाई विश्वास लसी अरूमैंलाई माया लल् त्‍हुम्, झाइले छ्याँबै चाल-चलनउँइले छ थोल् त्‍हुम् बिसी प्‍ह्रीइमु।

मुख्‍य ताँजग

पावल पक्‍का मुख्‍य चेला १:१–२:२१

परमेश्वरए दयामायाए बारेर्बै खुशीए खबर ३:१–४:३१

ख्रीष्‍टलाई विश्वास लसी छ थोल् त्‍हुबै तरीका ५:१–६:१०

आखिरीर्बै ताँ ६:११-१८

गलातियाथेंमैंलाई पावलजी प्‍ह्रीबै चिट्ठी

पावल मुख्‍य चेला ग

1

1-2 गलातिया अंचलर्बै विश्वासी टोलीमैंलाई ङ मुख्‍य चेला पावलउँइले नमस्‍कार मु। ङ म्‍हीमैंजी, झाइले म्‍हीउँइले, खटिदिब आङीं, तर ईशु ख्रीष्‍ट नेरो ईशु ख्रीष्‍टलाई सिबउँइले रिल् लभिंबै परमेश्वर आबाउँइले त्‍हाँसी खटिदिबै मुख्‍य चेला ग। फेरि ङने मुबै तान भाइमैंज्‍यै या क्‍हेमैंलाई नमस्‍ते बिइमु।

3 क्‍हेमैंलाई ङ्ह्योए परमेश्वर आबाजी नेरो प्रभु ईशु ख्रीष्‍टजी दयामाया पिंरिगे, झाइले सैं क्‍होल् लभिंरिगे।

4 चु जुगर्बै आछ्याँबै शक्तिउँइले ङ्ह्योलाई छुट्कारा पिंबै लागिर ईशु ख्रीष्‍टजी ङ्ह्योए आछ्याँबै केए सजाय नोई। खिजी ङ्ह्योए परमेश्वर आबाए इच्‍छा अनुसार खिलाईन सुम्‍पिदिई।

5 परमेश्वरलाई खोंयोंई या थेबै मान तरिगे। आमिन।

खुशीए खबर घ्रि मात्रे मु

6 ङ क्‍हेमैं म्रोंसी भुक्‍क म्‍हाँदिम्। ईशु ख्रीष्‍टए दयामायाउँइले परमेश्वरजी क्‍हेमैंलाई त्‍हाँइमु, तर क्‍हेमैं अर्को स्‍योबै खुशीए खबरए लिली प्‍ह्रई।

7 क्‍ह्रोंसेनन् ङिजी लुब् बाहेक अर्को खुशीए खबर आरे। तर छेन्‍ले याद थेंन्, कोई कोई म्‍ही क्‍हेमैंलाई खैलाबैला लसी ईशु ख्रीष्‍टए खुशीए खबरलाई उल्‍टिदिब् म्‍हैसेन्‍मु।

8 तर ङिजी क्‍हेमैंलाई सुनिदिल् खाँबै खुशीए खबर भन्‍दा स्‍योबै ताँ ङिजी लुलेया, स्‍वर्गउँइले युबै स्‍वर्गदूतजी लुलेया, खबज्‍यै या सुनिदिस्‍याँ चलाई परमेश्वरउँइले श्राप तरिगे।

9 ङिजी चु ताँ पहिलेन् बिल् खाँई, अझै ङजी तोगो फेरि बिमु, क्‍हेमैंजी योंल् खाँबै खुशीए खबर भन्‍दा स्‍योबै खुशीए खबर प्रचार लबै म्‍ही परमेश्वरउँइले श्राप तरिगे।

10 [कोई कोईजी ङजी म्‍हीजगलाई सैं तोंन् लबरी मात्रे प्रचार लम् बिसी ङलाई दोष लइमु। तर ङ छाबै “श्राप तरिगे” बिबै ताँ बिमा] तो, ङजी तोगो म्‍हीमैंउँइले स्‍याबासी योंल् म्‍हैइमुरोवा? अंहं, ङजी परमेश्वरउँइले मात्रे स्‍याबासी योंल् म्‍हैइमु। तो ङजी म्‍हीमैंलाई ङलाई खोल् लल् म्‍हैमु वा? ङजी अझै म्‍हीमैंलाई खुशी लब् म्‍हैस्‍याँ ङ ख्रीष्‍टए नोकर तला आखाँमला।

पावल खैले मुख्‍य चेला तई

11 ओ ङए भाइ-बहिनीमैं, ङजी प्रचार लबै खुशीए खबर म्‍हीउँइले खबा आडीं बिसी ङजी क्‍हेमैंलाई क्‍ह्रोंसेन्‍बै थाहा पिंम्।

12 ङजी चु खुशीए खबर म्‍हीउँइले योंबा आङीं, फेरि खबज्‍यै या ङलाई च ताँ लुभिंबा आङीं, बरु ईशु ख्रीष्‍टजीन् ङलाई खिए शक्ति उँइँभिंसी ङजी च खुशीए खबर खिउँइले योंब् ग।

13 ङए ताँ क्‍हेमैंजी थेल् खाँइमु: ङ यहूदी धर्म म्‍हाँदिबै बेलारी परमेश्वरजी त्‍हाँबै विश्वासी टोलीलाई ङजी दया आरेल्‍ले थेबै खेदो लसी चमैं तानलाई नाश लबर होंई।

14 ङजी ङए आबा-खेउँइले योंबै यहूदी रीति-थिति अनुसार ङए बराबर तबै ल्‍हे जसो यहूदी अउमैं भन्‍दा ङजी बेले जोशले बढी धर्म के लई।

15 तर परमेश्वरजी खिए दयामायाउँइले ङलाई खिए म्‍ही तबर ङ फिब् भन्‍दा ओसोंन आमाए फो न्‍होंर्न त्‍हाँल् खाँला।

16 झाइले ङ खिए बारेर अरू जातिमैं ङाँर खुशीए खबर प्रचार लरिगे बिसी परमेश्वरजी ङलाई खिए च्‍हए दर्शन पिंई। खिजी छाबै दर्शन पिंसेरो ङजी “खुशीए खबर खैबा जा?” ङ्युइसी खबै म्‍हीए सल्‍लाह आकिंला,

17 ङ भन्‍दा ओसोंन मुख्‍य चेला तब्‍मैं ङाँर सल्‍लाह किंबरी यरूशलेमर या आह्याला। बरु ङ तुरून्‍त अरबिया बिबै देशर ह्याई, झाइले च लिउँइजी डमस्‍कस शहरर एखई।

18 सोंदीं लिउँइजी ङ पत्रुसलाई ङो सेब मिं सेब लबै लागिर यरूशलेम शहरउँई ह्याई। झाइले ङ पत्रुसने बालु पन्‍ध्र दिन टिई।

19 तर च बेलार ङजी प्रभुए भाइ याकूबलाई बाहेक अरू मुख्‍य चेला खबलाई या आत्‍हो। (

20 ङजी तो प्‍ह्रीइमु च क्‍ह्रोंसेन्‍बै ताँ ग। ङजी स्‍युर आत्‍ये बिबा परमेश्वरलाईन थाहा मु।)

21 च लिउँइजी ङ सिरिया नेरो सिलिसिया बिबै अंचलरी ह्याई।

22 च बेलारी यहूदिया अंचलर्बै ख्रीष्‍टलाई विश्वासी टोलीमैंजी ङलाई खोंयोंई या आम्रोंला,

23 बरु ङए बारेर चमैंजी अरूमैंउँइले छाबै बयान मात्रे थेला: “च पावलजी पहिले ङिलाई खेदो लमला, झाइले ङ्ह्योजी लबै विश्वासलाई नाश लबै कोशिश लला, तर तिंइजोरो चु विश्वास लबै बारेर्न प्रचार लइमु रो।” छ बिबै ताँ मात्रे चमैंजी थाहा सेला।

24 छ तसी चमैंजी ङए लागिर परमेश्वरलाई मान आदर लई।

पावल नेरो अरू मुख्‍य चेलामैं

2

चौध वर्ष लिउँइजी ङ बर्णाबासने यरूशलेमर फेरि ह्याई। ङजी तीतसलाई या बोई।

2 परमेश्वरजी ङलाई चर ह्याद् बिला। छ तसी ङ ह्यासी नाइकेमैंए एकान्‍त मिटिङ्गरी ङजी “अरू जातिमैंलाई चु छाबै ईशु ख्रीष्‍टए बारेर्बै खुशीए खबर प्रचार लम्,” बिसी चमैंने प्रि छेनाले ताँ बिई। ङए के ओसों ललेया, तोगो ललेया च के फाक्‍कर्न आतरिगे बिबै ङए इच्‍छा मुला।

3-5 ङि यरूशलेमर मुमा कोई ख्रीष्‍टलाई पक्‍का विश्वास आलबै म्‍हीमैंजी तीतसए जीउर चिनु क्‍याँब् म्‍हैला। चमैं गुप्‍त चालले विश्वास लब्‍मैं म्‍हाँजुर खई, झाइले ङ्ह्यो ख्रीष्‍ट ईशुने घ्रिन् तसी पुरानो रीति-थिति तले म्‍हाँदिला आत्‍हु बिसी थाहा योंब् म्‍हैई। अझै चमैंजी ङ्ह्योलाई खेमैंए अधीनर थेंब् म्‍हैइमु। ख्रीष्‍टए क्‍ह्रोंसेन्‍बै खुशीए खबर क्‍हेमैंए लागिर अझै सित्तिर्न योंरिगे बिसी ङिजी छिन्‍द्री या चमैंए ताँ आसैदिई। छ तसी ङए अउ तीतस ग्रीक (यूनानी) जात तलेया चजी खिए जीउर ङि यहूदीमैंजी लबै चिनु लला आत्‍हुमला।

6 तर थेबै मिं चलिदिब् दों तब्‍मैं (तले ङजी चमैंलाई छ बिम् बिस्‍याँ चमैं खैब मुलेया ङलाई तोई वास्‍ता आरे। म्‍हीलाई ङ्ह्योसी परमेश्वरजी थेब च्‍योंब बिसी आछुटिदि!) चमैं छाबै थेबै मिं चलिदिबै म्‍हीमैंजी ङजी प्रचार लबै खुशीए खबर भन्‍दा ङलाई तोई नयाँ सल्‍लाह आपिंला।

7 तर झन् उल्‍टोले, यहूदीमैंलाई खुशीए खबर प्रचार लबै के पत्रुसए जिम्‍मार पिंब् दोंले अरू जातिमैंलाई प्रचार लबै के ङए जिम्‍मार परमेश्वरजी पिंना बिसी चमैंजी मन्‍जूर तई।

8 तलेबिस्‍याँ परमेश्वरजी खिए शक्तिउँइले यहूदीमैंलाई खुशीए खबर प्रचार लबरी पत्रुसलाई त्‍हाँब् दोंले ङलाई या अरू जातिमैंलाई प्रचार तबरी त्‍हाँब् ग।

9 छ तसी च थेबै मिं चलिदिबै याकूब, पत्रुस नेरो यूहन्‍नाजी ङलाई परमेश्वरजी अरू जातिमैं न्‍होंरी छ्याँबै के लबै शक्ति पिंइमु बिसी थाहा योंई। छ तसी चु केरी मन्‍जूर लई बिबै चिनुए लागिर चमैंजी ङने नेरो बर्णाबासने क्‍योलो यो क्‍ह्रीई। ङि चाहिं अरू जातिमैं ह्युलर, झाइले चमैं चाहिं यहूदीमैं ह्युलर, प्रचार लबर ह्याल् त्‍हुम् बिसी भर पक्‍का लई।

10 चमैंए बिन्‍ती घ्रि मात्रे मुला: चमैंजी ङिलाई चमैं म्‍हाँजुर्बै गरीबमैंलाई मदत पिंरिगे बिबै इच्‍छा लई। छाबै ताँरी ङज्‍यै या ओसों ओनोंन् थेबै के लसेन्‍मुला।

पावलजी पत्रुसलाई हौदिबा

11 तर पत्रुस एन्‍टिओक बिबै शहरर खबै लिउँइजी ङजी चलाई हौदिबै लागिर चए उँइँर राल् त्‍हुई, तलेबिस्‍याँ चए गल्‍ती मुला।

12 याकूबउँइले खबै यहूदीमैं चर फेनेब भन्‍दा ओसों पत्रुसजी अरू जातिमैंने बालु चब् चमला। तर चमैं चर फेनेबै लिउँइसेरो पत्रुसजी स्‍योले टिसी अरू जातिमैंने बालु चब आचसी यहूदीमैंने मात्रे चला। तलेबिस्‍याँ च “अरू जातिए विश्वासीमैंलाई या यहूदीमैंए जीउर्बै चिनु क्‍याँल् त्‍हुम्” बिब्‍मैं म्रोंसी पत्रुस ङ्हींला। [तलेबिस्‍याँ च जीउर चिनु क्‍याँबै यहूदीमैंजी चमैंए रीति-थिति अनुसार जीउर चिनु आक्‍याँब्‍मैंने चबा-टिबा आता बिमला।]

13 झाइले पत्रुस दोंले अरू विश्वासी यहूदी भाइमैं या समाज म्रोंसी ङ्हींई, झाइले अरू जातिमैंने चब आचा। चमैंए काँतर तबै केजी लमा बर्णाबास या चमैं दोंन् तह्याई।

14 छाबै तरीकाले ङजी चमैंलाई खुशीए खबरए क्‍ह्रोंसेन्‍बै चाल-चलन अनुसार पक्‍काले प्‍ह्रब आम्रों। छ तसी ङजी तानए उँइँर्न पत्रुसलाई छ बिवाई, “क्‍ही यहूदी ग, दिलेया ओसों चुरी क्‍ही यहूदीमैंए रीति-थिति अनुसार आप्‍ह्र, बरु क्‍ही अरू जातिमैंने बालुन चब प्‍ह्रब लई। तर जोरो स्‍यो तसी क्‍हीजी अरू जातिर्बै म्‍हीमैंलाई यहूदीमैंए चाल-चलन अनुसार प्‍ह्रल् त्‍हुम् बिसी तले कर ल्‍हैदिम्?” बिई।

खब जात मुलेया विश्वास लसीन् जुगुदिम्

15 [अझै ङजी पत्रुसलाई छ बिई] “ङ्ह्यो फिबउँइलेन् यहूदी तसेरो च्‍योंबै पापी जातिमैं आङीं।

16 दिलेया यहूदीमैंए धर्मनियम म्‍हाँदिसी आङीं, तर ईशु ख्रिष्‍टलाई विश्वास लसी मात्रे म्‍हीजग परमेश्वरए उँइँर ठीक ठहर्दिम् बिसी ङ्ह्योलाई थाहा मु। छ तसी ङ्ह्यो परमेश्वरए उँइँर ठीक ठहर्दिबै लागिर ङ्ह्योजी ईशु ख्रीष्‍टलाई विश्वास लइमु। तलेबिस्‍याँ धर्मशास्‍त्रर प्‍ह्रीब् दोंले यहूदीमैंए धर्मनियम म्‍हाँदिसी ‘परमेश्वरए उँइँर खब म्‍ही या ठीक ठहर्दिला आखाँ।’

17 “ङ्ह्यो यहूदीमैं ईशु ख्रीष्‍टने घ्रिन् तसी परमेश्वरए उँइँर ठीक ठहर्दिबै विचार लइमु। [तर क्‍हीजी ङ्ह्योजी अझै धर्मनियम म्‍हाँदिल् त्‍हुम् बिसी बिम्। छ बिस्‍याँ ङ्ह्योजी ख्रीष्‍टलाई विश्वास लमा च धर्मनियम म्‍हाँदिब् प्‍यीवासी ङ्ह्यो या धर्मनियम आरेबै च्‍योंबै जातिमैं दोंले] आछ्याँबै के लब्‍मैं दों तई। छ तसी ख्रीष्‍टजी म्‍हीजगलाई अझै आछ्याँबै के लल् भिंइमु बिम्‍मा? छाबै ताँ कत्ति आता!

18 तलेबिस्‍याँ ङलाई न्‍होंवाबै सै [अथवा धर्मनियम म्‍हाँदिबै चलन] फेरि थेब् म्‍हाँदिस्‍याँ ङजी ह्रोंसलाईन दोषी उँइँम्।

19 तलेबिस्‍याँ ङ परमेश्वरए लागिर सोसी केर त्‍हुब तरिगे बिसी ङ यहूदी धर्मनियमए लागिर केर आत्‍हुल्‍ले सिब् दों तई, तलेबिस्‍याँ धर्मनियमजी ङलाई सैवाब् दों तई।

20 ङ ख्रीष्‍टने बालुन् क्रूसर च्‍योसी सिई। छ तसी ङ सोबा आङीं, तर ख्रीष्‍ट ङ न्‍होंरी टिसी सोइमु। झाइले चु जीउरी ङ तोगो सोरिबै जीवन परमेश्वरए च्‍ह ईशु ख्रीष्‍टलाई विश्वास लसी ङ सोइमु, तलेबिस्‍याँ खिजी ङलाई माया लसी ङलाई सोन् लबै लागिर खिए जीउ सुम्‍पिदिभिंई।

21 परमेश्वरए दयामायालाई ङजी केर आत्‍हुब् दों कत्ति आठहर्दि। दिस्‍याँ क्‍हीजी म्‍हीजग यहूदीमैंए धर्मनियम म्‍हाँदिसी परमेश्वरए उँइँर ठीक ठहर्दिल् खाँम्, बिस्‍याँ, ईशु फाक्‍कर्न सिई, केर आत्‍हु बिल् त्‍हुम्।” [ङजी पत्रुसलाई छ बिई।]

यहूदी धर्मनियम नेरो विश्वास

(शक्ति १४:१-२८)

3

ओ बुद्धि आरेबै गलातियाथेंमैं, क्‍हेमैंलाई खबजी जादू लवाई? “ईशु क्रूसर च्‍योवाल् खाँलेया खि परमेश्वरजी कुल्‍भिंबै जुगुदिभिंबै म्रुँ ख्रीष्‍ट ग” बिसी क्‍हेमैंजी पूरा थाहा योंला।

2 ङलाई चु ताँ घ्रि बिभिंन्: परमेश्वरए आत्‍मा-सैं क्‍हेमैंजी खैले योंई? यहूदीमैंए धर्मनियम म्‍हाँदिसी आत्‍मा-सैं योंई वा? आङीं, खुशीए खबर थेसी विश्वास लबउँइले योंई, आङीं वा?

3 क्‍हेमैं तले छले बुद्धि आरेब्‍मैं दों तह्याई? क्‍हेमैं परमेश्वरए आत्‍मा-सैंउँइले [ख्रीष्‍टने सोबै जीवन] शुरू लसी त्‍हेरो ह्रोंसए जीउर्बै शक्तिजीन् च जीवन थोल् म्‍हैम्‍मा?

4 क्‍हेमैंजी तियाँ सम्‍म च्‍हौ ल्‍हे शक्ति योंसी फाक्‍कर्न तह्याई वा? क्‍ह्रोंसेनन् च केजग फाक्‍कर्न आतरिगे!

5 परमेश्वरउँइले क्‍हेमैंजी आत्‍मा-सैं नेरो छक्‍क पर्दिबै केजग खैले योंई? क्‍हेमैंजी यहूदी धर्मनियम अनुसार के लसी योंई वा? आङीं, ईशु ख्रीष्‍टए खुशीए खबर थेसी विश्वास लबउँइले योंई, आङीं वा?

6 फेरि स्‍योम्‍बै अब्राहामलाई तो तई बिसी म्‍हैंन्। धर्मशास्‍त्रर छले प्‍ह्रीइमु,

“अब्राहामजी परमेश्वरलाई विश्वास लई,

छ तसी परमेश्वरजी चलाई खिए उँइँर ठीक ठहर्दिई।”

7 छ तसी क्‍हेमैंजी चु ताँ म्‍हैंल् त्‍हुम्, ख-खबजी विश्वास लमु, चमैंजी अब्राहामजी दोंले विश्वास लसी चमैं अब्राहामए पक्‍का सन्‍तान दों तब् ग।

8 परमेश्वरजी अरू जातिमैंलाई चमैंए विश्वास लबउँइले ठीक ठहर्दिभिंब्‍मु बिसी परमेश्वरजी धर्मशास्‍त्ररी ओसोंन उँइँभिंई। छ तसी धर्मशास्‍त्ररी परमेश्वरजी अब्राहामलाई छले ओसोंन खुशीए खबर थाहा पिंला,

“क्‍हीउँइले तान जातिमैंलाई परमेश्वरजी आशीष पिंब्‍मु,”

बिसी प्‍ह्रीथेंला।

9 छ तसी अब्राहामजी परमेश्वरलाई विश्वास लब् दोंले खब जात मुलेया विश्वास लमु चज्‍यै या अब्राहामजी योंब् दोंलेन् आशीष योंम्।

10 तर खबजी धर्मनियम म्‍हाँदिसी परमेश्वरए उँइँर ठीक ठहर्दिबै आशा लमु, चमैं श्राप न्‍होंर पर्दिइमु, तलेबिस्‍याँ [चमैंजी धर्मनियम खोंयोंई पूरा आम्‍हाँदि, झाइले] धर्मशास्‍त्रर छले प्‍ह्रीइमु,

“धर्मशास्‍त्रर प्‍ह्रीथेंबै तान नियम न्‍होंरी खबजी नियम घ्रि मात्रे आम्‍हाँदि,

च म्‍ही परमेश्वरए श्राप न्‍होंर पर्दिम्,”

बिब प्‍ह्रीइमु।

11-12 फेरि खबज्‍यै या धर्मनियम म्‍हाँदिसी परमेश्वरए उँइँर ठीक ठहर्दिला आखाँ बिसी धर्मशास्‍त्रर छले प्‍ह्रीइमु,

“खब म्‍ही विश्वास लसी परमेश्वरए उँइँर ठीक ठहर्दिमु,

च म्‍ही [खोंयोंई आखाँबै] जीवन योंब्‍मु,”

छाबन् प्‍ह्रीइमु। तर धर्मनियम म्‍हाँदिबै घ्‍याँर प्‍ह्रमा म्‍हीजगजी विश्वास लला आत्‍हु, बरु [धर्म के मात्रे लल् त्‍हुब् ग, तलेबिस्‍याँ धर्मनियमए बारेर] धर्मशास्‍त्रर्न छाब प्‍ह्रीइमु,

“खब्‍जी धर्मनियम अनुसारन् धर्म के लमु,

च म्‍हीजी परमेश्वरउँइले [खोंयोंई आखाँबै] जीवन योंब्‍मु।”

बिसी प्‍ह्रीई। छले प्‍ह्रीबै चु वचन ङ्हींउँइले ङ्ह्योजी प्रष्‍टले चु ताँ थाहा योंब्‍मु: धर्मनियम अनुसार धर्म के लबै म्‍हीजी [विश्वास आला, झाइले विश्वास आलसेरो अजम्‍मरी] जीवन आयोंब्‍मु।

13 ङ्ह्योलाई धर्मनियमउँइले तबै श्रापउँइले सै फोसी खाबै लागिर ङ्ह्योए नोल् त्‍हुबै श्राप ख्रीष्‍टजीन् नोई। छले खि श्राप योंब् दों तई। तलेबिस्‍याँ [ख्रीष्‍ट सिं धुँ दों तबै क्रूसर च्‍योसी सिई, फेरि] धर्मशास्‍त्रर छले प्‍ह्रीइमु,

“खब म्‍ही सिं धुँर च्‍योसी सिल् त्‍हुमु,

च म्‍ही परमेश्वरए श्राप योंबै म्‍ही ग,”

बिब् प्‍ह्रीइमु।

14 परमेश्वरजी अब्राहामलाई आशीष पिंबै बाचा-कबूल लब् दोंले अरू जातिमैंजी ईशु ख्रीष्‍टउँइले आशीष योंरिगे बिसी ख्रीष्‍ट ङ्ह्योए लागिर सिई। अथवा ङ्ह्योजी खिलाई विश्वास लसी परमेश्वरजी लबै बाचा-कबूल अनुसार आत्‍मा-सैं योंरिगे बिसी ख्रीष्‍ट ङ्ह्योए लागिर श्राप नोसी सिल् त्‍हुई।

धर्मनियम नेरो परमेश्वरए बाचा-कबूल

15 ओ ङए भाइ-बहिनीमैं, ङजी तान म्‍हीजगजी थाहा सेबै नमुना बिम्: प्‍ह्रीबै बाचा-कबूललाई छाप झोंसी पास लइबिस्‍याँ, च ताँलाई खबज्‍यै या लिउँइजी वाला आखाँ, अर्को ताँ थप्‍दिले या आखाँ।

16 छलेन परमेश्वरजी अब्राहाम नेरो चए सन्‍तानलाई बाचा-कबूल लइमु। धर्मशास्‍त्ररी “क्‍हीए सन्‍तानजगलाई” आबिइमु, अथवा ल्‍हे म्‍हीमैंने कबूल आला, बरु “क्‍हीए सन्‍तान” बिसी म्‍ही घ्रिलाई मात्रे कबूल पिंइमु, झाइले च म्‍ही ख्रीष्‍ट ग।

17 ङए भनाइए खास मतलब चुन् ग: परमेश्वरजी अब्राहामने बाचा-कबूल लथेंसी छाप झोंसी पास लई। छ तसी अब्राहामने बाचा-कबूल लसी प्‍ल्‍हीब्रासे सोंच्‍यु वर्ष लिउँइजी पिंबै धर्मनियमजी परमेश्वरए बाचा-कबूल केर आत्‍हुब् लवाला आखाँ।

18 परमेश्वरउँइले योंबै आशीष अंश दोंले धर्मनियमउँइलेन् योंम् बिस्‍याँ परमेश्वरजी लबै बाचा-कबूल तोई केर आत्‍हुब् तह्याई बिल् त्‍हुमला। तर छा आङीं, तलेबिस्‍याँ परमेश्वरजी बाचा-कबूल लसीन् अब्राहामलाई च आशीष वर दोंले सित्तिर्न पिंई।

धर्मनियमजी खास लल् त्‍हुबै के

19 छ तस्‍याँ धर्मनियमजी खास लल् त्‍हुबै के तो तो जा? अब्राहामए सन्‍तानर्बै कबूल योंबै म्‍ही [अथवा ख्रीष्‍ट] आह्युन् सम्‍म आछ्याँबै केजग उँइँबै लागिर धर्मनियम तई। च धर्मनियम स्‍वर्गदूतजगए घ्‍याँउँइले योंई। फेरि म्‍ही घ्रि [अथवा मोशा] ताँ मिलिदिबै म्‍ही दों तसी च धर्मनियम स्‍वर्गदूतजगउँइले योंसी अरू म्‍हीजगलाई पिंई।

20 बरु बन्‍दोबस्‍त लबै म्‍ही घ्रि मात्रे मुस्‍याँ च म्‍ही घ्रिए लागिर ताँ मिलिदिबै म्‍ही आचैदि। च दोंलेन् परमेश्वर घ्रि मात्रे तसी [अर्को ताँ मिलिदिबै म्‍ही आरेल्‍ले खिन् ङ्ह्योने बाचा-कबूल लई]।

21 छ बिस्‍याँ धर्मनियम परमेश्वरए कबूलए विरूद्धर तम्‌रोवा? आता, छाबै ताँ कत्ति तला आखाँ! [तलेबिस्‍याँ धर्मनियमजी म्‍हीजगलाई आछ्याँबै केए बारेर दोष पिंम्, बरु कबूलउँइले चमैंजी माफ योंम्।] तर धर्मनियमउँइले म्‍हीमैंजी जीवन योंल् खाँस्‍याँ चमैंजी च धर्मनियमउँइले मात्रे परमेश्वरए उँइँर ठीक ठहर्दिमला।

22 तर धर्मशास्‍त्रजी “तान संसारर्बै म्‍हीमैंजी आछ्याँबै केए सजाय नोल् त्‍हुम्” बिइमु। तर परमेश्वरजी पिंबै कबूल ईशु ख्रीष्‍टलाई विश्वास लब्‍मैंए लागिर ग, झाइले च विश्वास लब्‍मैंलाईन मात्रे परमेश्वरजी कबूल पिंइमु।

23 ङ्ह्योजी विश्वास लब् भन्‍दा ओसों च विश्वास लल् योंबै घ्‍याँ आउँइँन् सम्‍म धर्मनियमजी ङ्ह्योलाई कैदीमैं दोंले च्‍युथेंई।

24 परमेश्वरए इच्‍छा अनुसार ङ्ह्योजी विश्वास लसी खिए उँइँर ठीक ठहर्दिल् त्‍हुमला। छ तसी धर्मनियमउँइले ईशु ख्रीष्‍ट ङाँर फेन्‍बै लागिर परमेश्वरजी ङ्ह्योलाई धर्मनियम न्‍होंर थेंई। [अथवा ङ्ह्योजी धर्मनियम म्‍हाँदिल् त्‍हुमला, तर म्‍हाँदिला आखाँसेरो ङ्ह्यो विश्वास लसी ठीक ठहर्दिबै खाँचो मु बिसी बल्‍ल थाहा योंइमु।]

25 त्‍हेरो विश्वास लबै घ्‍याँ तल् खाँई। छ तसी ङ्ह्यो च धर्मनियमए अधीन न्‍होंर आरे।

26 तलेबिस्‍याँ ईशु ख्रीष्‍टने घ्रिन् तसी क्‍हेमैं तान विश्वास लबउँइलेन् परमेश्वरए च्‍ह तइमु।

27 ख्रीष्‍टने घ्रिन् तबर क्‍हेमैंजी बप्‍तिस्‍मा किंसी तानजी नयाँ क्‍वें खिब् दोंले ख्रीष्‍टए बानी किंइमु।

28 छ तसी ङ्ह्यो ख्रीष्‍टने घ्रिन् तसी खबने या तोई फरक आरे - यहूदीमैं मुलेया अरू जाति मुलेया, झाइले केब-नोकर मुलेया आरेलेया, फेरि आमुयुँ मुलेया चमिंरी मुलेया, खबने या तोई फरक आरे। तलेबिस्‍याँ क्‍हेमैं तान ख्रीष्‍टने घ्रिन् तसी तान म्‍ही खाल घ्रिन् तइमु।

29 झाइले क्‍हेमैं ख्रीष्‍टने घ्रिन् तसेरो खिने क्‍हेमैंन् अब्राहामए सन्‍तान ग। छ तसी परमेश्वरजी अब्राहामलाई लबै कबूल योंबै हकवालामैं क्‍हेमैंन् ग।

4

ङए बिबै ताँ चु या: आबाए च्‍ह तान सम्‍पत्तिए क्‍ल्‍हे क्‍ह्रोंसेन तलेया च हकवाला तबै च्‍ह उमेर आयुन् सम्‍म केब-नोकर दोंलेन् टिल् त्‍हुम्।

2 जिम्‍मावार पिंबै बेला खोंयों तम् बिसी आबाजी तोक्‍दिम्। च जिम्‍मावार पिंबै बेला आतन् सम्‍म च कोलो तबै च्‍ह अरू म्‍हीजगए अधीनर टिल् त्‍हुम्। चमैंजी हेरचाहा लमु, झाइले च कोलोए लागिर लल् त्‍हुबै के लम्।

3 च दोंलेन्, ङ्ह्यो कोलो सैं मुन् सम्‍म चु संसारर्बै रीति-थितिए अधीनर टिल् त्‍हुला।

4-5 तर ठीक समय पूरा तमा परमेश्वरजी खिए च्‍ह कुल्‍भिंई। ङ्ह्यो म्‍हीमैं परमेश्वरए च्‍हमैं तरिगे बिसी परमेश्वरए च्‍ह, अथवा ईशु ख्रीष्‍ट, म्‍ही तसी चमिंरीए कोखाउँइले जन्‍म किंई। झाइले ङ्ह्यो यहूदी धर्मनियमए अधीनर टिब्‍मैंलाई सै फोसी खाभिंबै लागिर ईशु या धर्मनियमए अधीनर टिई।

6 क्‍हेमैं परमेश्वरए च्‍हमैं तई बिबै प्रमाण पिंबरी परमेश्वरजी क्‍हेमैंलाई खिए च्‍हए आत्‍मा-सैं ङ्ह्योए सैंर कुल्‍भिंई। झाइले ङ्ह्योए सैं न्‍होंउँइले च आत्‍मा-सैंजी “आबा, ओ ङए आबा” बिसी परमेश्वर आबालाई पुकार्दिम्।

7 छ तसी क्‍ही केब-नोकर आङीं, तर परमेश्वरए च्‍ह ग। फेरि क्‍ही च्‍ह तसेरो च्‍हमैंलाई पिंम् बिबै हक परमेश्वरजी क्‍हीलाईन पिंब्‍मु।

गलातीमैं म्रोंसी पावल शोक तबा

8 क्‍हेमैंजी पहिले परमेश्वरलाई ङो आसेमा क्‍हेमैं अर्को परमेश्वर आङींबै सैए अधीनर टिरिला।

9 तर तोगो क्‍हेमैंजी परमेश्वरलाई ङो सेइमु - खास गरी, परमेश्वरजी क्‍हेमैंलाई ङो सेइमु। अझै या क्‍हेमैं लिग्‍याँ तुसी च [स्‍वर्गदूतउँइले योंबै] कमजोर नेरो मामूली रीति-थिति तले म्‍हाँदिदि ङ्हाँम्? क्‍हेमैं च रीति-थितिजगए अधीनर टिब् तले म्‍हैब् जा?

10 क्‍हेमैंजी दिन ङ्ह्योसी वारजग, महीनाजग, ऋतुजग नेरो वर्षजग म्‍हाँदिम्।

11 क्‍हेमैं म्रोंसी ङए सैं न्‍होंर ल्‍हे शोक म्‍हाँदिइमु। ङजी क्‍हेमैंए म्‍हाँजुरी लबै के फाक्‍कर्न तह्याई वा?

12 ओ भाइ-बहिनीमैं, क्‍हेमैंए सैं ङए सैं दों तद् बिसी ङजी क्‍हेमैंलाई बिन्‍ती लम्। तलेबिस्‍याँ क्‍हेमैंजी विचार लब् दोंले ङज्‍यै या विचार लइमु। क्‍हेमैंजी ङए फिरी तोई आछ्याँबै के आलइमु।

13 ङ नसी भों न्‍हल् त्‍हुसेरो ङजी खुशीए खबर क्‍हेमैं ङाँर पहिलेबै लार प्रचार लला। (चु ताँ क्‍हेमैंलाई थाहा मु।)

14 छ तमा क्‍हेमैंए लागिर थेबै दुःख मुला। दिलेया सैं न्‍होंरी क्‍हेमैंजी ङलाई म्‍ही च्‍योंब् दों आङ्हाँला, बरु ङलाई म्‍ही थेब् दों ङ्हाँई। झन् क्‍हेमैंजी ङलाई परमेश्वरउँइले युबै स्‍वर्गदूतलाई दोंले मान लई। अझै ख्रीष्‍ट ईशुलाई दोंलेन् क्‍हेमैंजी ङलाई मान लई!

15 क्‍हेमैं च बेलार बेले सैं तोंला। ङजी क्‍हेमैंए लागिर चु साक्षी पिंल् खाँम्, क्‍हेमैंजी खाँइबिस्‍याँ क्‍हेमैंए ङ्ह्योबै म्‍यीं त्‍येसी ङलाई पिंमला! तर तोगो तो तई?

16 ङजी तियाँ क्‍हेमैंलाई चु छाबै सत्‍य अर्ती पिंमा झन् उल्‍टो ङ क्‍हेमैंए शत्रु दों तह्याई वा?

17 च स्‍युर ताँ लुभिंब्‍मैंजी क्‍हेमैंलाई खेमैंए टोली न्‍होंर कोंबरी थेबै सैं लम्। तर चमैंए खास सैं न्‍होंर्बै ताँ क्‍हेमैंए फिरी ठीक आरे। बरु क्‍हेमैंजी चमैंलाई मान लरिगे बिसी चमैंजी क्‍हेमैंलाई [ङउँइले नेरो ख्रीष्‍टउँइले] फ्रिसी बोवाब् म्‍हैइमु।

18 छ्याँबै केए लागिर थेबै इच्‍छा लबा ठीकन् ग। [छले ङ क्‍हेमैंने मुमा क्‍हेमैंजी ङए लिली प्‍ह्रबै थेबै इच्‍छा लई।] ङ क्‍हेमैंने मुलेया, आरेलेया, खोंयोंईन च इच्‍छा लबा छ्याँबन् ग।

19 ओ, ङए प्‍यारो च्‍ह-चमींमैं, क्‍हेमैंए सैं न्‍होंरी ख्रीष्‍टए स्‍वरूप नेरो बानी दों आतन् सम्‍म चमिंरीमैंलाई सुत्‍केरी बेथा ल्‍हैदिब् दोंले ङए सैं नसेन्‍मु।

20 ङ तोगो क्‍हेमैंने मुबै इच्‍छा लम्! क्‍हेमैंने मुस्‍याँ, ङजी क्‍हेमैंने तो ताँ बिल् त्‍हुम्, च ङलाई थाहा योंमला। क्‍हेमैंए बारेर खै लबा, तो लबा बिसी ङलाई तोगो अलमल तइमु।

हागार नेरो सारा बिबै चमिंरीमैंए नमुना

21 ओ, क्‍हेमैं धर्मनियमए अधीनर टिटि ङ्हाँब्‍मैं, ङलाई चु ताँ बिद्: धर्मनियमजी तो बिइमु, क्‍हेमैंजी आथेइमु वा?

22 धर्मशास्‍त्रर छाब प्‍ह्रीइमु: अब्राहामला च्‍ह ङ्हीं मुला। घ्रि खिए केब-नोकरस्‍योउँइले योंला, अर्को केबस्‍यो आङींबै प्‍ह्रेंस्‍योउँइले योंला।

23 अब्राहामए हागार केबस्‍योउँइले योंबै च्‍ह जीउए शक्ति अनुसार फिला, तर अर्को च्‍ह चाहिं केबस्‍यो आङींबै सारा प्‍ह्रेंस्‍योउँइले योंई, परमेश्वरए कबूल अनुसार फिब् मुला।

24 चु ताँरी नमुना मु: च चमिंरी ङ्हींए मतलब बाचा-कबूल ङ्हीं ग। हागार बिबै केबस्‍योए मतलब सिनै बिबै डाँडाउँइले युबै बाचा-कबूल ग। च केबस्‍योजी केब-नोकर तबै प्‍हसीमैं फिला।

25 च सिनै बिबै डाँडा चाहिं अरबिया बिबै देशर मु। झाइले हागारए मतलब तिंइजोरोबै यरूशलेम ग, अथवा यहूदी धर्म म्‍हाँदिब्‍मैं ग। चमैं तान [धर्मनियमए अधीनर टिसी] केब-नोकरमैं दों तई।

26 तर स्‍वर्गर्बै यरूशलेम चाहिं केबस्‍यो आङीं। च ङ्ह्योए आमा दों तब् ग, [तलेबिस्‍याँ ङ्हयोजी परमेश्वरजी लबै नयाँ बाचा-कबूल अनुसार म्‍हाँदिम्]।

27 [च यरूशलेम ङ्हीं बारेर यशैयाहजी] धर्मशास्‍त्रर छले प्‍ह्रीइमु,

“ओ प्‍हस्‍या-प्‍हसी आयोंबै चमिंरी, सैं तोंन्!

ओ सुत्‍केरी बेथा आल्‍हैदिबै चमिंरी, सैं तोंन्‍ले कै त्‍येद्!

तलेबिस्‍याँ प्‍युँ मुबै चमिंरीला भन्‍दा

प्‍युँजी वाथेंबै चमिंरीला प्‍हस्‍या-प्‍हसी ल्‍हे तम्,”

छाबन प्‍ह्रीइमु।

28 ओ भाइ-बहिनीमैं, इसहाक दों तबा क्‍हेमैं या परमेश्वरजी लबै कबूलउँइले योंबै च्‍ह ग। [तलेबिस्‍याँ इसहाक परमेश्वरजी पिंम् बिबै कबूलउँइले साराजी फिला।]

29 च बेलार जीउए शक्ति अनुसार [अब्राहामए केब-नोकरस्‍योउँइले] योंबै च्‍हजी परमेश्वरए आत्‍मा-सैंउँइले योंबै च्‍हलाई दुःख पिंसी विरोध लमला। च दोंलेन तिंइजोरो या [जीउए शक्ति अनुसार धर्मनियम म्‍हाँदिल् म्‍हैब्‍मैंजी ङ्ह्योलाई, अथवा परमेश्वरए आत्‍मा-सैंउँइले नयाँ जीवन योंब्‍मैंलाई] छलेन हेल लम्।

30 दिलेया धर्मशास्‍त्रजी तो बिइमु बिस्‍याँ,

“च केब-नोकरस्‍यो नेरो चए च्‍हलाई बाहिरू ल्‍हावाद्, तलेबिस्‍याँ केब-नोकरस्‍योउँइले योंबै च्‍हजी, केबस्‍यो आङींबै प्‍ह्रेंस्‍योउँइले योंबै च्‍ह दोंले आबाए हकवाला तला आयों।”

31 छ तसी, ओ ङए भाइ-बहिनीमैं, ङ्ह्यो केब-नोकरस्‍योए प्‍हसीमैं आङीं, तर केबस्‍यो आङींबै चमिंरीए प्‍हसीमैं ग।

केब-केबस्‍योमैं दोंले आटिद्

5

ङ्ह्यो केब-केबस्‍योमैं दों आतबै लागिर ख्रीष्‍टजी सै फोसी ङ्ह्योलाई खाभिंई। छ तसी सैं न्‍होंर केब-केबस्‍यो दों आङ्हाँन्‍ले भोंन्‍ले टिद्। क्‍हेमैं फेरि केब-नोकर दोंले [धर्मनियमए अधीनर] आटिद्।

2 थेद्, ङ पावलजी छ बिमु: क्‍हेमैंजी जीउरी यहूदी चिनु क्‍याँइबिस्‍याँ क्‍हेमैंजी ख्रीष्‍टउँइले तोई फायदा आयोंब्‍मु।

3 ङजी तिब्‍ले अझै क्‍ह्रोंसेन्‍ले चु ताँ बिम्, खबजी यहूदी धर्मनियम अनुसार जीउर्बै चिनु क्‍याँब् म्‍हैमु, च म्‍ही धर्मनियम पूराले म्‍हाँदिल् त्‍हुम्।

4 क्‍हेमैं न्‍होंर खबजी धर्मनियम म्‍हाँदिसी परमेश्वरए उँइँर ठीक ठहर्दिब् म्‍हैइमु, चजी ह्रोंसलाईन ख्रीष्‍टउँइले स्‍यो लवाइमु, फेरि परमेश्वरए दयामायाउँइले फ्रिह्याइमु।

5 तर ङि बिस्‍याँ, परमेश्वरए उँइँर ठीक ठहर्दिम् बिबै निश्‍चय आशा थेंसी भैंरिम्। खैले भैंरिम् बिस्‍याँ ङिजी विश्वास लसीन्, परमेश्वरए घ्‍याँ ङ्ह्योरिबर खिए आत्‍मा-सैंजी ङिलाई शक्ति पिंम्।

6 तलेबिस्‍याँ ङ्ह्यो ख्रीष्‍ट ईशुने घ्रिन् तमा, यहूदी चलनर्बै जीउरी चिनु क्‍याँलेया आक्‍याँलेया तोई फायदा आरे। बरु थेबै ताँ तो मु बिस्‍याँ ङ्ह्योजी विश्वास लसी अरूमैंलाई माया लसी सब् लल् त्‍हुम्।

7 क्‍हेमैं ओसों उत्तिल्‍ले छ्याँबै के लरिला। तर तोगो खैबै म्‍हीजी क्‍हेमैंलाई सत्‍य घ्‍याँर प्‍ह्रबउँइले रोक्‍दिवाई?

8 [चजी तो बिसी क्‍हेमैंलाई ह्वाँई?] चु छाबै ह्वाँबै ताँ परमेश्वरउँइले खबै ताँ आङीं। बरु क्‍हेमैंलाई परमेश्वरजी खिलाई ङो सेल् लभिंई।

9 चु नमुना म्‍हैंन्, “च्‍युगुदे दहीजी ल्‍हे ङ्हेलाई क्‍युँवाम्।” [अथवा क्‍हेमैंए संगती न्‍होंरी आछ्याँबै म्‍ही घ्रि मात्रे मुलेया क्‍हेमैं तान आछ्याँब तह्याम्।]

10 तर क्‍हेमैंए बारेर अझैन ङए चु निश्‍चय विश्वास मु: क्‍हेमैं आछ्याँबै विचार म्‍हैंरिबा आरे, कारण ङ्ह्यो ईशु ख्रीष्‍टने घ्रिन् तइमु। क्‍हेमैंए सैंलाई खैलाबैला लबै म्‍ही चाहिं खैबै म्‍ही मुलेया चजी परमेश्वरजी पिंबै सजाय नोल् त्‍हुब्‍मु।

11 तर ङ बिस्‍याँ, ओ भाइ-बहिनीमैं, यहूदी चलन अनुसार जीउर चिनु क्‍याँल् त्‍हुम् बिसी ङ अझै तोगो प्रचार लम् म्‍हीजगजी बिम्‌रोवा? तर ङजी छ लस्‍याँ ङजी अरूमैंउँइले आछ्याँबै गाली, दुःखजग तले नोल् त्‍हुम्। ङजी छाबै प्रचार लस्‍याँ “ख्रीष्‍ट क्रूसर टाँइदिसी सिई” बिलेया [यहूदीमैंजी पिंबै] दुःख ङजी नोला आत्‍हुमला।

12 क्‍हेमैंलाई खैलाबैला लब्‍मैंलाई चाहिं, ङए इच्‍छा छाबन् मु: क्‍हेमैंलाई जीउर चिनु क्‍याँब् म्‍हैब्‍मैंजी खेमैंए जीउन् क्‍याँसी खसी लवालेन् तमला।

परमेश्वरए आत्‍मा-सैं नेरो म्‍हीए आछ्याँबै इच्‍छा

13 ओ भाइ-बहिनीमैं, क्‍हेमैंलाई परमेश्वरजी छुट्कारा लभिंबर त्‍हाँब् ग। ङ्ह्यो छले छुट्कारा योंलेया च छुट्कारालाई सैं न्‍होंर्बै आछ्याँबै इच्‍छा अनुसार प्‍ह्रबै निहुँ आलद्। बरु घ्रिजी अर्कोलाई माया लसी ह्रोंस केब-नोकर तब् दोंले सेवा लद्।

14 तलेबिस्‍याँ तान धर्मनियम चु हुकुम घ्रिर्न बिइमु: “ह्रोंसए जीउलाई माया लब् दोंले अरूमैंलाई या छलेन माया लद्।”

15 तर क्‍हेमैंजी पशुमैं न्‍हेब् दोंले घ्रिजी अर्कोलाई दुःख हानि लइबिस्‍याँ, क्‍हेमैं तान घ्रिजी अर्कोलाई नाश लवाब्‍मु। बरु होशियार तद्।

16 छेन्‍ले याद थेंन्: परमेश्वरए आत्‍मा-सैंजी उँइँबै घ्‍याँरी प्‍ह्रद्, झाइले क्‍हेमैं ह्रोंसए सैं न्‍होंर्बै आछ्याँबै इच्‍छा, अथवा ह्रोंसए पुरानो बानी, खैलसे पूरा आला।

17 तलेबिस्‍याँ म्‍हीए सैं न्‍होंर्बै आछ्याँबै इच्‍छाजी परमेश्वरए आत्‍मा-सैंलाई विरोध लम्, झाइले परमेश्वरए आत्‍मा-सैंए छ्याँबै इच्‍छाजी म्‍हीए सैं न्‍होंर्बै आछ्याँबै इच्‍छालाई विरोध लम्। चुमैं ङ्हीं आक्‍ह्री। छ तसी क्‍हेमैंजी ह्रोंसए पक्‍का इच्‍छा पूरा लला आखाँ।

18 तर आत्‍मा-सैंजी क्‍हेमैंलाई डोरिदिस्‍याँ क्‍हेमैं धर्मनियम म्‍हाँदिसी टिला आत्‍हु।

19 म्‍हीए सैं न्‍होंर्बै आछ्याँबै इच्‍छाजग प्रष्‍टले म्रोंल् खाँम्। चु आछ्याँबै इच्‍छाउँइले म्‍हीजगजी लबै के छाबन् ग: फोहोरी व्‍यभिचारी के, अशुद्ध के, मनपरी लसी पिल् त्‍हुबै केजग,

20 फेरि मूर्तिपूजा लबा, मन्‍त्र-तन्‍त्र लबा, दुश्‍मनी लबा, प्‍होंब-न्‍हेबा, ईख थेंबा, रिस लबा, ह्रोंसलाई थेब् लबा, झाइले टोली टोली फ्रिह्याब, पाटी पाटीले आक्‍ह्रीबा,

21 रिस खल् लबा, फेरि पा ल्‍हे थुँबा, भोज चसी मोज-मज्‍जा लबा, झाइले अरू छाबै केजग तान सैं न्‍होंर्बै आछ्याँबै इच्‍छाउँइले तम्। ङजी क्‍हेमैंलाई ओसों संझिदिभिंब् दोंले तोगोई या छ बिम्: खब्‍जी छाबै केजग लसी प्‍ह्रमु, चमैंजी परमेश्वरए राज्‍यरी तोई हक योंरिबा आरे।

22 तर परमेश्वरए आत्‍मा-सैंउँइले तल् त्‍हुबै फल छाबन् ग: सब लभिंबै माया, सैं तोंबा, सैं क्‍होबा; तो पर्दिलेया सैदिबा, दया लबा, अरूमैंलाई भलो लबा; भर नोबै के पूरा लबा,

23 ह्रोंसलाई थेबा आप्‍हैंबा, झाइले ह्रोंसलाई ठीक अधीनर थेंबा। चुमैं तान आत्‍मा-सैंए छ्याँबै फल ग। चु छाबै आत्‍मा-सैंजी लुभिंबै केए फललाई धर्मनियमजी तोई विरोध आला।

24 खब ईशु ख्रीष्‍टए अधीनर टिमु, चमैंजी चमैंए पुरानो बानी, नेरो चए तान आछ्याँबै मनपरी लबै इच्‍छाजग, ईशु सिबै क्रूसर्न टाँइदिवासी नाश लवाइमु।

25 परमेश्वरए आत्‍मा-सैंजी ङ्ह्योलाई जीवन पिंसेरो आत्‍मा-सैंजी उँइँभिंबै घ्‍याँर्न प्‍ह्रले।

26 ङ्ह्यो थेब् प्‍हैंबा आता, अरूमैंलाई रिस खल् लबा आता, झाइले अरूमैंए फिरी रिस लबा आता।

घ्रिजी अर्कोए मदत लभिंन्

6

ओ ङए भाइ-बहिनीमैं, खबलाई मुलेया अपराध लब् म्रोंस्‍याँ क्‍हेमैं आत्‍मा-सैंजी भरिपूर्ण तब्‍मैंजी चलाई संझिदिभिंसी ठीक लभिंन्। तर ह्रोंसलाई थेबा आप्‍हैंन्‍ले दयाउँइले छ लल् त्‍हुम्। झाइले क्‍हेमैं या ह्रोंसन् छाबै आछ्याँबै केर आफस्‍दिरिगे बिसी छेन्‍ले विचार लसी होशियारले टिल् त्‍हुम्।

2 घ्रिजी अर्कोए दुःख पर्दिबै समस्‍यालाई मदत लभिंन्। छाबै तरीकाले क्‍हेमैंजी ख्रीष्‍टजी पिंबै नियम पूरा लब्‍मु।

3 खब “ङ थेबा ग” बिब् म्‍हैमु, तर च खास गरी तोई थेबा आङीं, चजी ह्रोंसलाईन धोका पिंम्।

4 तर तान म्‍हीजी ह्रोंसए चाल-चलन ठीक मु उ आरे बिसी ह्रोंसजीन् निश्‍चय लल् त्‍हुम्। झाइले चए चाल-चलन [परमेश्वरए उँइँर] छ्याँब तइबिस्‍याँ ह्रोंसए के म्रोंसी चजी सैं न्‍होंर थेब तल् योंम्, फेरि थेब् तबै लागिर अरूमैंजी लबै केने दाँज्‍दिला आत्‍हु।

5 तलेबिस्‍याँ तान म्‍हीजी ह्रोंसए ती नोब् दोंलेन् [ह्रोंसजी लल् त्‍हुबै के ह्रोंसजीन् लल् त्‍हुम्]।

6 परमेश्वरए वचन [अथवा ईशु ख्रीष्‍टए खुशीए खबर] लुब्‍मैंजी ह्रोंसलाई लुभिंबै गुरुलाई ह्रोंसने मुबै तान छ्याँबै सैजग च्‍हुभिंसी सहायता पिंरिगे।

7 ह्रोंसलाई स्‍युर त्‍येसी धोका आपिंन्, खबज्‍यै या परमेश्वरलाई छकदिला आखाँ। तलेबिस्‍याँ म्‍हीजी तो रूइँमु, च बालीन् थन्‍किदिम्।

8 खबजी ह्रोंसए सैं न्‍होंर्बै आछ्याँबै इच्‍छाजग अनुसार के लमु, चए फल नाश तह्याब्‍मु, तर खबजी परमेश्वरए आत्‍मा-सैं म्‍हाँदिमु, चए फल खोंयोंई आखाँबै जीवन योंब्‍मु।

9 छ तसी ङ्ह्यो अरूलाई भलो तबै के लबर हरेस आचले, तलेबिस्‍याँ ङ्ह्यो हरेस आचन्‍ले के लसीन् टिइबिस्‍याँ ठीक बेलारी बाली थन्‍किदिब् दोंले ङ्ह्योजी परमेश्वरउँइले आशीष योंब्‍मु।

10 छ तसी चु मौका मुबै बेलार्न ङ्ह्योजी तान म्‍हीलाई, अझै या खास गरी विश्वास लबै भाइ-बहिनीमैंलाई, भलो तबै मदत लले।

पावलजी खिजीन् प्‍ह्रीसी आखिरीर्बै संझिदिबा नेरो नमस्‍कार लबा

11 ङ्ह्योद् ओ, ङए योईन थेब् थेबै अक्षरजी क्‍हेमैंलाई चु ताँ प्‍ह्रीबर होंइमु।

12 च बाहिरूबै सै अनुसार छ्याँब् तब् म्‍हैब्‍मैंजी क्‍हेमैंलाई यहूदी चलन अनुसार जीउर चिनु क्‍याँल् त्‍हुम् बिसी कर ल्‍हैदिब्‍मैं ग। तर “परमेश्वरउँइले खटिदिबै ख्रीष्‍ट म्रुँ क्रूसर टाँइदिसी सिई,” बिबै बेलारी खेमैंलाई [यहूदीमैंउँइले] तोई दुःख आपर्दिरिगे बिब् म्‍हैंसी मात्रे चमैंजी “जीउर चिनु क्‍याँल् त्‍हुम्” बिम्।

13 च यहूदी चलन अनुसार जीउर चिनु क्‍याँब्‍मैंज्‍यै या खास यहूदी धर्मनियम आम्‍हाँदि। तर चमैंजी क्‍हेमैंए जीउर्बै चिनुए बारेर ह्रोंसलाई थेबा प्‍हैंल् योंरिगे बिसी चमैंजी क्‍हेमैंलाई जीउर चिनु क्‍याँल् त्‍हुम् बिसी कर ल्‍हैदिइमु।

14 तर ङ बिस्‍याँ ङ्ह्योए प्रभु ईशु ख्रीष्‍टए क्रूसए बारेर बाहेक ङजी तोई सैए बारेर खैलसे ह्रोंसलाई थेबा आप्‍हैं! च क्रूसए मतलब ङ ओसों म्‍हाँदिबै धर्मनियमए लागिर, झाइले च धर्मनियमए ङए लागिर, क्रूसर टाँइदिवासी सिब् दों तई।

15 छ तसी जीउर चिनु क्‍याँलेया, आक्‍याँलेया, तोई आङीं, खाली [विश्वास लसी] नयाँ जीवन योंसी नयाँ म्‍ही तबा, च मात्रे थेबै धर्म ग।

16 खबजी छाबै धर्म अनुसार छ थोमु, अथवा परमेश्वरए म्‍हीमैंलाई, परमेश्वरजी सैं क्‍होल् लभिंरिगे, झाइले थेबै दया पिंरिगे।

17 आखिरीर्बै ताँ: त्‍हेरो खबज्‍यै या चु चिनु क्‍याँबै ताँए बारेर ङलाई तोई दुःख आपिंरिगे। ङए चिनु तो मु बिस्‍याँ ङ ईशुए लागिर सेवा लबै म्‍ही ग बिसी उँइँबै डामजग ङए जीउर्न मु।

18 ओ भाइ-बहिनीमैं, ङ्ह्योए प्रभु ईशु ख्रीष्‍टए दयामाया क्‍हेमैं तानने खोंयोंई तरिगे। आमिन, छान तरिगे। पावल

एफिससथेंमैंलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: रोम शहर।

प्‍ह्रीबै मिति: अन्‍दाज इ. सं. ६१ साल, अथवा वि. सं. ११८ सालरी, प्‍ह्रीई।

प्‍ह्रीबै कारण: पावलजी एफिससथेंमैंलाई प्‍ह्रीबै चु चिट्ठीरी मुख्‍य ताँ परमेश्वरए इस्‍किमए बारेर ग, अथवा “स्‍वर्ग मुलेया, चु पृथ्‍वीर मुलेया, तान बनिदिबै सैजग बालु लसी ईशु ख्रीष्‍टए अधीन न्‍होंर थेंब् ग” (१:१०)। फेरि च ताँए फिरी पावलजी परमेश्वरए म्‍हीमैंलाई “ईशु ख्रीष्‍टने जीउ घ्रिन् तसी ‘तान म्‍हीजग घ्रिन् तरिगे’ बिबै परमेश्वरए इस्‍किम पूरा लद्,” बिसी पावलजी बिन्‍ती लइमु।

चु चिट्ठीए पहिलो भागरी पावलजी विश्वास लब्‍मैं घ्रिन् तल् त्‍हुबै कारण बिइमु। च कारणजग चुमैंन् ग:

क। परमेश्वर आबाजी खिए म्‍हीमैं, अथवा ङ्ह्यो तानलाई, त्‍हाँबा।

ख। प्रभु ईशु ख्रीष्‍टजी लमा ङ्ह्यो तानजी माफ योंसी ङ्ह्योए आछ्याँबै केजग ईशु ख्रीष्‍टउँइले छुट्कारा तबा।

ग। परमेश्वरजी ङ्ह्योलाई कबूल लबै पूरा आशीष पिंब्‍मु बिसी ङ्ह्योलाई पवित्र आत्‍मा-सैं पिंबा।

झाइले दोस्रो भागरी, पावलजी खिए चिट्ठी खेब्‍मैंलाई “क्‍हेमैं ख्रीष्‍टने जीउ घ्रिन् तसी छ थोद्,” बिबै बिन्‍ती लइमु।

परमेश्वरए म्‍हीमैं ईशु ख्रीष्‍टने बालुले घ्रिन् तई बिबै नमुनाजग पावलजी सों प्‍ह्रीइमु:

क। विश्वासी टोली जीउ घ्रिन् तम्, झाइले ख्रीष्‍ट च जीउए क्र ग।

ख। च टोली मन्‍दिर घ्रि दों तब् ग, झाइले ख्रीष्‍ट सुरर्बै युमाँ ग।

ग। च टोली प्‍ह्रेंस्‍यो ग, झाइले ख्रीष्‍ट प्‍युँ ग।

मुख्‍य ताँजग

शुरूर्बै ताँजग १:१-२

ख्रीष्‍ट नेरो खिलाई विश्वास लबै टोली १:३–३:२१

ख्रीष्‍टने घ्रिन् तसी नयाँ जीवन चल्‍दिबा ४:१–६:२०

आखिरीर्बै ताँजग ६:२१-२४

एफिससथेंमैंलाई पावलजी प्‍ह्रीबै चिट्ठी

1

एफिसस शहरर मुबै परमेश्वरए म्‍हीमैंलाई परमेश्वरए इच्‍छाउँइले ईशु ख्रीष्‍टए लागिर खटिदिबै मुख्‍य चेला ङ पावलए तरफउँइले नमस्‍ते मु। क्‍हेमैं ख्रीष्‍ट ईशुने घ्रिन् तसी विश्वासउँइले छ थोसेन्‍मु।

2 क्‍हेमैं तानलाई ङ्ह्योए आबा परमेश्वर नेरो प्रभु ईशु ख्रीष्‍टजी दयामाया नेरो शान्‍ति पिंरिगे।

ख्रीष्‍टने घ्रिन् तसी आशीषजग योंबा

3 ङ्ह्योए प्रभु ईशु ख्रीष्‍टए परमेश्वर, अथवा खिए आबालाई धन्‍यवाद पिंले। तलेबिस्‍याँ ङ्ह्योलाई ख्रीष्‍टने घ्रिन् लभिंसी परमेश्वरजी खिए राज चलिदिबै क्‍ल्‍होरी ङ्ह्योलाई सैंरी तान आशीषजग पिंइमु।

4 च आशीषजग तो जा बिस्‍याँ, ङ्ह्यो ख्रीष्‍टने घ्रिन् तबै लागिर ङ्ह्योलाई त्‍हाँबा। चु संसार बनिदिब् भन्‍दा ओसोंन ङ्ह्योलाई त्‍हाँई। ङ्ह्यो खिए म्‍हीमैं तसी खिए उँइँर दोष आरेब् तरिगे बिसी त्‍हाँई।

5 फेरि परमेश्वरजी खिए मायाजी ईशु ख्रीष्‍टउँइले खिए प्‍हसी लबर ङ्ह्योलाई पहिले ओनोंन् त्‍हाँला। चु ताँ खिए मन पर्दिबै इच्‍छा मुला।

6 छ तसी ङ्ह्योजी परमेश्वरए छ्याँबै बयान लले, तलेबिस्‍याँ खिजी ङ्ह्योलाई दयामाया लसी आशीष पिंई। च आशीष ङ्ह्योलाई खिए प्‍यारो च्‍हने घ्रिन् लभिंसी छलेन पिंई।

7 ख्रीष्‍ट सिमा ङ्ह्योए लागिर सै फोसी छुट्कारा लभिंई, अथवा ङ्ह्योए आछ्याँबै केजौ माफ लइमु। परमेश्वरए दयामाया बेले थेब् मु,

8 फेरि च दयामाया नाप लला आखाँल्‍ले ङ्ह्योलाई पिंइमु। खि तोन्‍दोरी सै ह्रब सेब् तसी खिए बुद्धिउँइले सैं न्‍होंरी जुक्ति म्‍हैंई।

9 च गुप्‍त जुक्ति ईशु ख्रीष्‍टउँइले पूरा लब्‍मु बिसी परमेश्वरजी ओसोंन विचार लला, झाइले खिजी तोगो ङ्ह्योलाई च जुक्तिए बारेर थाहा पिंइमु।

10 च जुक्ति तो जा बिस्‍याँ, स्‍वर्गर मुलेया, चु पृथ्‍वीर मुलेया, तान बनिदिबै सैजग खागु लसी ठीक बेलार ईशु ख्रीष्‍टए अधीन न्‍होंर थेंब् ग।

आशीष योंम् बिसी बैना पिंई

11 परमेश्वरजी तान के खिए इच्‍छा नेरो जुक्ति अनुसार लम्। छले शुरू ओनोंन् जुक्ति लसी परमेश्वरजी ङि [यहूदीमैंलाई] ख्रीष्‍टने घ्रिन् लसी खिए म्‍हीमैं तरिगे बिसी पहिले ओनोंन् त्‍हाँई।

12 तलेबिस्‍याँ ङि ख्रीष्‍टलाई आशा थेंब्‍मैं न्‍होंरी पहिलेबै म्‍हीमैं तसेरो ङिजी “परमेश्वरन् बेले थेबा नेरो स्‍वाब मु” बिसी बयान प्रशंसा लरिगे - परमेश्वरए इच्‍छा छाबन् मु।

13 फेरि क्‍हेमैं [अरू जातिमैंज्‍यै] या परमेश्वरए वचन थेसी ईशु ख्रीष्‍टलाई विश्वास लसेरो क्‍हेमैं या परमेश्वरए म्‍हीमैं तई। क्‍हेमैं या खिल् ग बिसी चिन्‍हा लब् दोंलेन परमेश्वरजी क्‍हेमैंलाई खिए बाचा-कबूल अनुसार खिए पवित्र आत्‍मा-सैं पिंई।

14 च आत्‍मा-सैं परमेश्वरजी पिंबै बैना दों तब् ग। क्‍हेमैं परमेश्वरल् ग, झाइले परमेश्वरजी लिउँइजी ङ्ह्योलाई पूरा अंश पिंस्‍यो बिसी तोगो खिए पवित्र आत्‍मा-सैं पिंइमु। छ तसी खिए छ्याँबै बयान प्रशंसा लले।

पावलए प्रार्थना

15 च कारण क्‍हेमैंजी प्रभु ईशुलाई विश्वास लब् नेरो परमेश्वरए म्‍हीमैंलाई सब् लभिंबै माया लबै बारेर थेसी

16 ङजी क्‍हेमैंए लागिर परमेश्वरलाई धन्‍यवाद पिंरिबा आप्‍यीइमु। फेरि प्रार्थना लमा ङजी खोंयोंईन क्‍हेमैंलाई म्‍हैंसी प्रार्थना लभिंम्।

17 ङ्ह्योए प्रभु ईशु ख्रीष्‍टए थेबै मानबै आबा परमेश्वरलाई प्रार्थना लमा ङजी खिए आत्‍मा-सैं क्‍हेमैंलाई अझै बढी पिंन् बिसी ह्रिइनमु, तलेबिस्‍याँ च आत्‍मा-सैंजी क्‍हेमैंलाई बुद्धि पिंसी “परमेश्वर चु छाबन् तम्” बिसी थाहा पिंब्‍मु। छ तसी क्‍हेमैंजी खिलाई ङो सेब्‍मु।

18 फेरि क्‍हेमैं सैं न्‍होंर्बै म्‍यीं म्रोंब् तसी परमेश्वरए उज्‍यालो म्रोंरिगे बिसी ङजी प्रार्थना लम्। तलेबिस्‍याँ च उज्‍यालो म्रोंस्‍याँ क्‍हेमैंजी चु ताँ सों थाहा सेब्‍मु: पहिले, खिजी प्‍हना लिउँइजी क्‍हेमैंलाई खैबै किसिमबै नयाँ जीवन पिंम् बिसी क्‍हेमैंजी निश्‍चय थाहा सेब्‍मु। फेरि खिए म्‍हीमैंलाई पिंबै बेले छ्याँबै आशीषजग कति थेबा मु बिसी क्‍हेमैंजी थाहा सेब्‍मु।

19 फेरि तेस्रो ताँ, परमेश्वरजी ङ्ह्यो विश्वास लब्‍मैं न्‍होंर के लमा खिए शक्ति कति थेब् मु बिसी क्‍हेमैंजी थाहा सेब्‍मु।

20 परमेश्वरजी च शक्तिउँइलेन् ईशु ख्रीष्‍टलाई सिबउँइले रिल् लभिंई, झाइले खिए राज लबै क्‍ल्‍होरी राज चलिदिरिगे बिसी ख्रीष्‍टलाई खिए क्‍योलोउँई कुँल् भिंई।

21 चर कुँसी ख्रीष्‍टजी तान स्‍वर्गर्बै म्रुँमैंए फिरी, अधिकारीजगए फिरी, स्‍यागी-म्‍हुँगीजौए शक्तिए फिरी, तोन्‍दोरी सैए फिरी या राज चलिदिम्। थेब तबै तान सैए फिरी चु संसाररी मुलेया, त्‍हेरो खबै संसारर मुलेया ख्रीष्‍टजी राज चलिदिम्।

22 परमेश्वरजी तान सैजग ख्रीष्‍टए प्‍हली न्‍होंर थेंभिंई। ङ्ह्यो विश्वास लबै टोलीए लागिर परमेश्वरजी ख्रीष्‍टलाई तान सैए फिरी मालिक लभिंई।

23 ख्रीष्‍ट क्र दों तब् ग, ङ्ह्यो विश्वास लबै टोली खिए जीउ दों तबन् ग। झाइले ख्रीष्‍ट खन्‍तदनर्बै तान सैलाई प्‍लेंलेया, खास गरी ङ्ह्यो ख्रीष्‍टए जीउ तसेरो ख्रीष्‍ट ङ्ह्यो ङ्ह्यो न्‍होंर पूराले टिम्।

सिबउँइले रिबा

2

पहिले क्‍हेमैंए थरी थरीबै आछ्याँबै केजगजी लमा क्‍हेमैं [अरू जातिमैं] या सिह्याब् दों तला, [परमेश्वरउँइले सैं ह्रेंगो तला]।

2 च बेलारी क्‍हेमैं चु संसारर्बै म्‍हीजगए आछ्याँबै इच्‍छा अनुसार प्‍ह्रमला, झाइले मोंजगए म्रुँ शैतानजी बिबा क्‍हेमैंजी म्‍हाँदिमला। तिंइजोरो या परमेश्वरलाई आम्‍हाँदिब्‍मैंजी च शैतानए हुकुम म्‍हाँदिइनमु।

3 चमैं दोंलेन ङ्ह्यो तानजीन् ङ्ह्योए जीउ नेरो सैंर्बै इच्‍छा अनुसार मनपरी तसी ह्रोंसए जीउए लोभ लसी ओसों छले टिला। छ तसी अरूमैंलाई दोंले परमेश्वरजी ङ्ह्योलाई या म्रोंसी रिस खला।

4 तर सजाय पिंबै साटोरी परमेश्वरजी थेबै दया लसी खिए बेले थेबै मायाजी ङ्ह्योए सैंलाई रिल् लभिंई।

5 ङ्ह्योए आछ्याँबै केजगजी लमा ङ्ह्यो सिब् दों तला। दिलेया ङ्ह्यो सिल् खाँब् तमा परमेश्वरजी ङ्ह्यो तानलाई ख्रीष्‍टने प्रि जीउ घ्रिन् लसी रिल् लई। परमेश्वरजी क्‍हेमैंलाई थेबै दयामाया लसी खिए रिसउँइले जुगुदिभिंई।

6 ख्रीष्‍ट ईशुने बालु ङ्ह्योलाई रिवासी परमेश्वरजी ख्रीष्‍टजी राज चलिदिबै क्‍ल्‍होर ङ्ह्योलाईन राज चलिदिबर कुँल् भिंई।

7 परमेश्वरजी छाबै के लसी त्‍हेरो खबै तान जुगरी खिए झन् बेले थेबै दयामाया उँइँब्‍मु। तलेबिस्‍याँ ईशु ख्रीष्‍टजी ङ्ह्योए लागिर लबै तान केए कारणजी लमा ङ्ह्योजी च दयामाया योंइमु।

8-9 छ तमा क्‍हेमैंए विश्वास म्रोंसी परमेश्वरजी दयामाया लसी तोन्‍दोरी गल्‍तीए माफ पिंइमु। च माफ क्‍हेमैंजी ह्रोंसजीन् धर्म के लसी योंबै माफ आङीं, तर च परमेश्वरजी छलेन पिंबै माफ ग। छ तसी खबज्‍यै या ह्रोंसए धर्म केए बारेर प्‍हैंला आखाँ।

10 तलेबिस्‍याँ ङ्ह्यो खै तमु, छले परमेश्वरजी ङ्ह्योलाई बनिदिब् ग। झाइले ङ्ह्योलाई ख्रीष्‍टने जीउ घ्रिन् तल् भिंसी छ्याँबै के लसी प्‍ह्रबै लागिर बनिदिई। च छ्याँबै केजौ ङ्ह्योजी लसी प्‍ह्ररिगे बिसी खिजी ओसों पहिले ओनों इस्‍किम तयार लभिंई।

ख्रीष्‍टने जीउ घ्रिन् तसी ङ्ह्यो तान जातिमैं घ्रिन् तह्याई

11 क्‍हेमैं अरू जातर जन्‍म किंसी क्‍हेमैंजी जीउरी यहूदीमैंए चिनु आल्‍हैदि। छ तसी जीउर्बै चिनु मुबै यहूदीमैंजी क्‍हेमैंलाई च्‍योंबा म्‍हाँदिसी “चिनु आरेब्‍मैं” बिमला। (तर च चिनु जीउर क्‍याँबै चलन मात्रे ग।) क्‍हेमैंजी ईशुलाई विश्वास लब् भन्‍दा ओसों खैबै जीवन बितिदिई बिसी सैंर म्‍हैंन्।

12 च बेलार क्‍हेमैं ख्रीष्‍टउँइले स्‍यो स्‍योले मुला, परमेश्वरजी त्‍हाँबै जात इस्राएल न्‍होंर आरेसी क्‍हेमैं विदेशीमैं तई टिला। परमेश्वरजी खिए म्‍हीमैंने लबै बाचा-कबूलरी क्‍हेमैंजी भाग आयोंला, फेरि आशा आरेब्‍मैं तसी परमेश्वरलाई ङो आसेसी टिला।

13 पहिला क्‍हेमैं परमेश्वरउँइले स्‍यो तलेया तिंइजोरो ख्रीष्‍ट सिबै घ्‍याँउँइले क्‍हेमैं ख्रीष्‍टने जीउ घ्रिन् तसी परमेश्वरने बालु तइमु।

14 अं, ख्रीष्‍टजी यहूदीमैं नेरो अरू जातिमैं म्‍हाँजुरी क्‍ह्रीबै घ्‍याँ बनिदिभिंई। [नमुना बिले: यहूदीमैंए मन्‍दिररी यहूदी नेरो अरू जातिमैंलाई छुटिदिबै गारा घ्रि मु।] तर ईशु ख्रीष्‍टजी च गारालाई फुवासी, यहूदीमैं नेरो अरू जातिमैंलाई घ्रि लवाई। ख्रीष्‍टजी खिए जीउ सुम्‍पिदिसी ङ्ह्योलाई क्‍ह्रील् लवाई,

15 झाइले यहूदीमैंए धर्मनियमजौ नेरो हुकुमजग तान स्‍योवाई। छले ख्रीष्‍टजी जात ङ्हींउँइले खिने घ्रिन् तबै नयाँ खालर्बै म्‍ही घ्रि लवाई। जात ङ्हीं ख्रीष्‍टने जीउ घ्रिन् तसी खिजी चमैंए म्‍हाँजुरी शान्‍ति लभिंई।

16 खि क्रूसर सिसी ङ्ह्योए म्‍हाँजुर्बै आखोबै सैंलाई स्‍योवाई। झाइले ङ्ह्यो स्‍यो स्‍यो तबै जात ङ्हींलाई जीउ घ्रिन् लसी खिजी परमेश्वर ङाँर बोसी मिलाप लल् भिंई।

17 छ तमा खि युसी क्‍हेमैं परमेश्वरउँइले ह्रेंगो तबै अरू जातिमैं नेरो परमेश्वरने चेंदों मुबै ङि यहूदीमैं तानलाईन खुशीए खबर प्रचार लसी बालु लवाई।

18 तलेबिस्‍याँ यहूदीमैं मुलेया अरू जातिमैं मुलेया ङ्ह्यो तानजी पवित्र आत्‍मा-सैंउँइले आबा ङाँर ह्याल् योंइमु।

19 छ तमा क्‍हेमैं अरू जातिमैं त्‍हेरो परदेशी नेरो स्‍याँमैं आङीं, तर परमेश्वरए म्‍हीमैं न्‍होंरी क्‍हेमैं बालु तसी परमेश्वरए राज्‍यर्बै विश्वासी जनतामैं ग।

20 ङि यहूदीमैंलाई दोंले क्‍हेमैंलाई या ङ्ह्यो तानलाई परमेश्वरजी नयाँ मन्‍दिर घ्रि बनिदिइमु। परमेश्वरए मुख्‍य चेलामैं नेरो ताँ बिभिंब्‍मैं च मन्‍दिरए जग दों तब् ग। ईशु ख्रीष्‍ट चाहिं सुरर्बै स्‍वाबै युमाँ दों तब् ग।

21 खिजी धिंर्बै ङ्ह्यो तान युमाँलाई बालुन् लवासी च धिं परमेश्वरए लागिर पवित्र मन्‍दिर लइमु।

22 ख्रीष्‍टने घ्रिन् लवासी परमेश्वरजी क्‍हेमैं एफिससथेंमैंलाई या अरूमैंने बालुन धिं बनिदिब् ग। खिए आत्‍मा-सैं टिबै लागिर मन्‍दिर दों तबै धिं लब् ग।

पावलजी अरू जातिमैंए लागिर लबै के

3

चु ताँजग म्‍हैंसी ङ पावलजी परमेश्वरने प्रार्थना लसेन्‍मु - फेरि ङ पावलजी चाहिं “अरू जातिमैं या परमेश्वर ङाँर ह्याल् योंम,” बिइमु। [छ तसी यहूदीमैं ङलाई म्रोंसी रिस खई।] च कारण ङ ईशु ख्रीष्‍टए इच्‍छा अनुसार के लसी झयालखानर टिसेन्‍मु।

2 अरू जातिमैंलाई खिए दयामाया उँइँरिगे बिसी परमेश्वरजी क्‍हेमैंए फायदाए लागिर ङलाई खटिदिइमु। चु ताँ क्‍हेमैंजी थाहा सेल् त्‍हुम्,

3 तलेबिस्‍याँ ङजी चु चिट्ठीरी चु ताँ ओसों प्‍ह्रीइमु। परमेश्वरजी खिए गुप्‍तले लथेंबै इस्‍किम ङलाई उँइँभिंइमु बिसी प्‍ह्रीइमु।

4 च ताँ क्‍हेमैंजी खेस्‍याँ च इस्‍किमए बारेर ङजी तो क्‍होइमु बिबै ताँ क्‍हेमैंजी थाहा सेब्‍मु।

5 स्‍योंम्‍नन् परमेश्वरजी म्‍हीजगलाई च इस्‍किम आबिला, तर तिंइजोरो परमेश्वरजी खिए पवित्र आत्‍मा-सैंउँइले खिए मुख्‍य चेलामैं नेरो खिए ताँ बिभिंबै म्‍हीमैंलाई च इस्‍किम उँइँभिंइमु।

6 खिए गुप्‍त इस्‍किम तो जा बिस्‍याँ चुन् ग: अरू जातिमैंजी यहूदीमैंजी दोंलेन खुशीए खबर क्‍वेंस्‍याँ परमेश्वरए आशीषजगए अंश प्रि प्रिले योंब्‍मु। चमैं ङ्हींना ङ्हींन् जीउ घ्रिन् तम्। फेरि परमेश्वरजी ईशु ख्रीष्‍टउँइले बिबै कबूल अरू जातिमैंए लागिर्न पूरा तइमु।

7 झाइले फेरि ङलाई दयामायाउँइले शक्ति (वर) पिंसी परमेश्वरजी खिए छ्याँबै इस्‍किमए बारेर ङलाई प्रचार लबै म्‍ही लभिंई। च प्रचार लबै लागिर खिए शक्तिउँइले ङलाई पोंबै भों पिंई।

8 ङ परमेश्वरए म्‍हीमैं न्‍होंरी तान भन्‍दा च्‍योंब मुनाबिलेया खिजी ङलाई अरू जातिमैंलाई खुशीए खबर बिभिंबै मौका पिंई। (च खबर तो जा बिस्‍याँ, प्रभु ईशु ख्रीष्‍टने नाप लला आखाँबै बेले थेबै शक्ति मु बिब् ग।)

9 फेरि परमेश्वरए गुप्‍त इस्‍किम खैले पूरा तम् बिबै थाहा तान म्‍हीमैंलाई उँइँभिंरिगे बिसी परमेश्वरजी ङलाई त्‍हाँइमु। (परमेश्वरजी तान सै बनिदिई, झाइले चु संसारए शुरू ओनों तियाँ सम्‍म परमेश्वरजी खिजी बनिदिबै इस्‍किमलाई गुप्‍तले थेंला।)

10 तले छाबै इस्‍किम लए बिस्‍याँ कारण चुन् ग, परमेश्वरए राज चलिदिबै क्‍ल्‍होर टिबै स्‍वर्गर्बै म्रुँमैं नेरो अधिकारीमैंजी ङ्ह्यो विश्वासी टोली म्रोंसी “परमेश्वरजी कति छ्याँबै पक्‍का इस्‍किम लई” बिबा थाहा सेरिगे। [चु इस्‍किम छाबन, खिलाई विरोध लब्‍मैं यहूदीमैं मुलेया, अरू जातिमैं मुलेया, जात ङ्हींजी ईशुलाई विश्वास लसी तोगो नयाँ खालर्बै म्‍ही घ्रि तई।]

11 च इस्‍किम चु संसार शुरू तब् भन्‍दा ओसों ओनोंन् म्‍हैंसी परमेश्वरजी ङ्ह्योए प्रभु ईशु ख्रीष्‍टजी लबै केउँइले छ लई।

12 ङ्ह्योए प्रभु ईशु ख्रीष्‍टने बालु जीउ घ्रिन् तसी झाइले खिलाई विश्वास लसी ङ्ह्यो कति आङ्हींन्‍ले परमेश्वर ङाँर ह्याल् योंइमु।

13 छ तसी ङ क्‍हेमैंए लागिर दुःख नोनाबिलेया क्‍हेमैं कत्ति आतिदिला आत्‍हु, बरु सैं भोंब् लद्, तलेबिस्‍याँ ङए दुःखजगउँइले क्‍हेमैंए लागिर फायदा तब्‍मु।

पावलए प्रार्थना

14 परमेश्वरए बेले छ्याँबै उदेकबै इस्‍किमए बारेर सैंर म्‍हैंसी ङ च्‍ही धुँसी परमेश्वर आबाए उँइँर फ्‍योम्।

15 स्‍वर्गर मुलेया, पृथ्‍वीर्न मुलेया, तान परिवारजी परमेश्वर आबाउँइले मिं [अथवा स्‍वरूप] योंइमु।

16 झाइले ङजी परमेश्वर आबाने प्रार्थना लसी छ बिम्: खिए बेले थेबै सम्‍पत्तिउँइले पवित्र आत्‍मा-सैंजी क्‍हेमैंए सैं भोंब् लभिंरिगे।

17 क्‍हेमैंजी लबै विश्वासउँइले प्रभु ईशु ख्रीष्‍ट क्‍हेमैंए सैं न्‍होंरी बास लरिगे। क्‍हेमैंए विश्वासए जरा परमेश्वरए मायारी गहिरोले च्‍योंरिगे।

18 झाइले क्‍हेमैं खिए तान विश्वास लब्‍मैंने क्‍ह्रीसी प्रभु ईशु ख्रीष्‍टए नाप लला आखाँबै माया क्‍होभिंरिगे। खिए बेले नुबै माया, बेले गहिरो माया, बेले प्‍लाबै माया, बेले थेबै माया क्‍हेमैंजी क्‍होरिगे।

19 झाइले च माया खबजै पूरा सेला आखाँनाबिलेया क्‍हेमैंजी सेरिगे। झासेरो परमेश्वर खैबा मु, क्‍हेमैं या छाबन् तब्‍मु। छाबै ताँजग बिसी ङजी प्रार्थना लम्।

20-21 त्‍हेरो ङ्ह्योए परमेश्वरलाई बेले थेबै मान योंरिगे। खिजी ङ्ह्योजी ह्रिब् भन्‍दा, झाइले सैंर म्‍हैंब् भन्‍दा, झन् थेबै के लल् खाँम। च के चाहिं खिए शक्तिजी ङ्ह्योए सैं न्‍होंर्न लम्। छ तसेरो प्‍हना लिउँइबै तान पुस्‍ता सम्‍म खिलाई विश्वास लबै टोलीउँइले नेरो ईशु ख्रीष्‍टउँइले परमेश्वरजी खोंयोंई थेबै मान योंरिगे। आमिन, छान् तरिगे!

प्रभु ईशुरी ङ्ह्यो जीउ घ्रि मु

4

प्रभुए लागिर कैदी तबै म्‍ही ङजी क्‍हेमैं विश्वास लब्‍मैंने थेबै बिन्‍ती लम्: क्‍हेमैं परमेश्वरए त्‍हाँबै म्‍ही तसी खिजी बिबा अनुसारले छ थोद्।

2 ह्रोंसन् थेबा आप्‍हैंन्, बरु घ्रिजी अर्कोलाई दया लसी तो पर्दिलेया रिस आखल्‍ले सैदिद्। फेरि अरूमैंजी आछ्याँबै के लनाबिलेया घ्रिजी अर्कोलाई सब् लभिंबै माया लद्।

3 फेरि परमेश्वरए आत्‍मा-सैंजी क्‍ह्रीबै शक्ति पिंसेरो क्‍हेमैं क्‍हेमैं न्‍होंरी खोंयोंई या क्‍ह्रीबरी कोशिश लद्।

4 क्‍हेमैं जीउ घ्रिन् मु, फेरि आत्‍मा-सैं या घ्रिन् मु। च दोंलेन परमेश्वरजी ङ्ह्योलाई त्‍हाँसी निश्‍चय आशा घ्रि पिंइमु।

5 प्रभु घ्रि मु, विश्वास लबै घ्‍याँ घ्रिन् मु, बप्‍तिस्‍मा किंबै मतलब घ्रि मु,

6 फेरि परमेश्वर, अथवा तान म्‍हीजगए आबा, खि या घ्रिन् मु। खि तान भन्‍दा थेब् मु, तानउँइले खिजी के लम्, फेरि खि तान म्‍हीए सैं न्‍होंरी मु।

7 दिलेया प्रभु ईशु ख्रीष्‍टजी ङ्ह्योलाई आशीष पिंब् अनुसार ङ्ह्यो घ्रि घ्रिजी स्‍यो स्‍यो किसिमबै शक्ति [वर] योंइमु।

8 धर्मशास्‍त्ररी चए बारेर छले प्‍ह्रीइमु:

“तान भन्‍दा नुबै क्‍ल्‍होर [ट्होखबै म्रुँ दोंले] ह्यामा

खिजी ल्‍हे कैदीजग बोह्याई,

फेरि म्‍हीमैंलाई वर पिंई,”

बिसी छ प्‍ह्रीइमु।

9 फेरि च “नुबै क्‍ल्‍होर ह्याई” बिबै ताँए मतलब खि ह्याब् भन्‍दा पहिले खि युला, अं, चु पृथ्‍वीरी युला।

10 छ तसी चु पृथ्‍वीरी युबै म्‍ही स्‍वर्गर फेन्‍बै म्‍हीन् ग। खि स्‍वर्गर ह्यासी तान भन्‍दा नुबै क्‍ल्‍होर [कुँसी तान सैए फिरी राज चलिदिइमु]। तले ह्याई बिस्‍याँ, तान संसारर्बै सैलाई प्‍लेंरिगे बिसी ह्याई।

11 फेरि खिजी पिंबै वरजग ल्‍हे किसिमबै मु। कोईलाई मुख्‍य चेला खटिदिई, कोईलाई खिए ताँ बिभिंब्‍मैं खटिदिई, फेरि कोईलाई खुशीए खबर प्रचार लब्‍मैं खटिदिई। झाइले फेरि कोईलाई प्‍ह्रोंछैंमैंजी दोंले हेरचाहा लब्‍मैं नेरो खिए ताँ लुभिंब्‍मैंलाई या खटिदिई।

12 ख्रीष्‍टए जीउ बडिबै लागिर परमेश्वरए तान म्‍हीमैंजी छ्याँबै के लबर तयार तरिगे बिसी ख्रीष्‍टजी छाबै वरजग पिंई।

13 ङ्ह्यो न्‍होंरी छाबै शक्तिजग योंसेरो ङ्ह्यो तान बालुले परमेश्वरए च्‍हलाई छेन्‍ले विश्वास लब्‍मु, फेरि खिलाई छेन्‍ले ङो सेब्‍मु। छ तसी ङ्ह्यो सैं चिबै चिबमैं तब्‍मु। च बेलारी ङ्ह्यो पूरा तरीकाउँइले खि दों तब्‍मु।

14 झाइले ङ्ह्यो कोलोमैं दों आतब्‍मु। म्‍हीजगजी स्‍युर त्‍येसी स्‍यो स्‍यो ताँ लुभिंनाबिलेया ङ्ह्यो सैं चिसी सैं ङ्हीं आतब्‍मु। च म्‍हीजगजी अरूमैंलाई छकदिसी बेठीक ताँ क्‍वेंबर फसिदिवाब्‍मु।

15 बरु ङ्ह्योजी सैंर्बै मायाउँइले खोंयोंईन क्‍ह्रोंसेन्‍बै ताँ पोंमा ख्रीष्‍ट जीउए क्र तसेरो ङ्ह्यो खिने घ्रिन् तसी तान सैरी बडिसी खि दों तल् त्‍हुम्।

16 झाइले क्रए अधीनर टिसी जीउए तान भाग छेन्‍ले क्‍ह्रीम्। तान भाग ह्रोंसए क्‍ल्‍हो क्‍ल्‍होर तसी परमेश्वरजी पिंबै जोनर्जिगजी जोर्दिम्। झाइले तान भागजी थरी थरीबै लल् त्‍हुबै के लसी अरू भागजगलाई माया लसी मदत पिंइबिस्‍याँ तान जीउजी ह्रोंसलाईन बडिल् लम्।

ख्रीष्‍टने घ्रिन् तसी नयाँ जीवन

17 छ तसी प्रभुए तरफउँइले ङजी क्‍हेमैंलाई छ बिसी संझिदिभिंम्: परमेश्वरए डर आम्‍हाँदिब्‍मैं दोंलेन क्‍हेमैं त्‍हेरो आप्‍ह्रद्। चमैंए सैं विचार केर आत्‍हुबन् ग।

18 चमैंए सैं या अन्‍यारो तई। परमेश्वरजी पिंबै जीवनरी चमैंला तोई भाग आरे, तलेबिस्‍याँ चमैं खिए ताँ थेला आङेंसी चमैंजी परमेश्वरजी बिबै ताँ तोई क्‍होला आखाँ।

19 चमैंए सैं साह्रो तसी तोई आङ्हाँन्‍ले आछ्याँबै के सैं घ्रिन्‍ले लम्। झाइले तान किसिमबै फोहोरी केर मनपरीले प्‍ह्रम्।

20-21 बरु क्‍हेमैंजी ख्रीष्‍टजी बिबै ताँ थेसी खिए बारेर्बै क्‍ह्रोंसेन्‍बै ताँ क्‍होइबिस्‍याँ क्‍हेमैंजी खिउँइले छाबै किसिमबै आछ्याँबै के आलु।

22 आछ्याँबै थौनी क्‍वें प्‍लिवाब् दोंले क्‍हेमैंए पुरानो आछ्याँबै बानी प्‍यीवाद्। च पुरानो बानीए आछ्याँबै इच्‍छाजगजी क्‍हेमैंलाई छकदिसी नाश लमला।

23 बरु ह्रोंसए सैं विचार लबै तरीका फेर्दिसी नयाँ विचार लल् त्‍हुम्, झाइले क्‍हेमैंए सैं या नयाँ तल् त्‍हुम्।

24 झाइले नयाँ छ्याँबै क्‍वें खिब् दोंले परमेश्वर दों तबै नयाँ बानी प्‍याद्। च बानी सत्‍य छ्याँबै बानी ग।

25 छ तसी त्‍हेरो पिरू स्‍युर आत्‍येद्। तान म्‍हीजी ह्रोंसए विश्वासी भाइमैंलाई सत्‍य ताँ पोंल् त्‍हुम्, तलेबिस्‍याँ ङ्ह्यो प्रभु ईशु ख्रीष्‍टए जीउ घ्रिए भागजग ग।

26 रिस खनाबिलेया गल्‍ती तबै के आलद्। रिस खलेया नेसा तब् भन्‍दा ओसों क्‍ह्रील् त्‍हुम्।

27 क्‍हेमैंए ताँ आक्‍ह्रीन्‍ले रोस्‍याँ क्‍हेमैंजी शैतानलाई ट्होबै मौका पिंम्।

28 खब म्‍हीजी ह्योमला, चजी ह्योबै के प्‍यीरिगे, झाइले गरीबमैंलाई मदत पिंबरी छ्याँबै सोझो के योजीन् लरिगे।

29 आछ्याँबै ताँ क्‍हेमैंए सुँउँइले आत्‍होंरिगे, बरु क्‍हेमैंए ताँ थेब्‍मैंजी च बेलार चैदिबै मदत नेरो फायदा योंरिगे बिसी पोंन्।

30 झाइले परमेश्वरए पवित्र आत्‍मा-सैंलाई सैं नला आलद्। परमेश्वरजी आखिरर्बै दिनरी क्‍हेमैंलाई स्‍वर्गर आबोन् सम्‍म क्‍हेमैंलाई चिन्‍ह लब् दोंले खिजी खिए पवित्र आत्‍मा-सैं पिंई।

31 छ तसी तान रिस, आछ्याँबै इच्‍छाजग नेरो मुर्ख बानी प्‍यीवाद्, प्‍होंब-न्‍हेब त्‍हेरो पिरू म्‍हवाद्। घ्रिजी अर्को म्रोंसी आछ्याँबै सें आलद्,

32 बरु घ्रिजी अरूलाई कमलो सैं तसी दया लद्। झाइले खबज्‍यै या तोई गल्‍ती क्‍हेमैंलाई लस्‍याँ माफ पिंन्। परमेश्वरजी क्‍हेमैंए गल्‍ती ख्रीष्‍टउँइले माफ पिंब् दोंले च गल्‍ती लबै म्‍हीलाई माफ पिंन्।

उज्‍यालोरी छ थोबा

5

परमेश्वरए प्‍यारो प्‍हसीमैं तसेरो क्‍हेमैं खिए ह्रि खसी खि दों तल् त्‍हुम्।

2 ख्रीष्‍टजी ङ्ह्योलाई माया लब् दोंले ङ्ह्योज्‍यै या छ थोमा तानलाई सब् लभिंबै माया लल् त्‍हुम्। ख्रीष्‍टजी ङ्ह्योलाई माया लमा ङ्ह्योए लागिर खिए जीउ समेत पिंवाई। खिजी खिए जीउ वलिदान तसी छ्याँबै थाँ नाँबै धुप दोंले परमेश्वरलाई चडिदिला। च दोंले क्‍हेमैंजी परमेश्वरलाई सैं तोंल् लबै तरीकाले छ थोद्।

3 परमेश्वरए म्‍हीमैं तसेरो क्‍हेमैं न्‍होंरी खबज्‍यै या फोहोरी व्‍यभिचारी के खैलसे आलरिगे, फोहोरी ताँ पोंबा नेरो लोभ लबउँइले स्‍यो तद्।

4 फोहोरी ताँ, केर आत्‍हुबै ताँ, नेरो पि ताँ खोंयोंई या आपोंन्। बरु सुँजी परमेश्वरलाई धन्‍यवाद बिब्रें लद्।

5 चु ताँ घ्रिरी क्‍हेमैंलाई निश्‍चय तल् त्‍हुम्: ख्रीष्‍ट नेरो परमेश्वरए राज्‍यरी फोहोरी तबै म्‍हीमैं नेरो छाबै आछ्याँबै इच्‍छा मुब्‍मैं नेरो लोभी लब्‍मैं खैलसे होंला आयों [अथवा परमेश्वरलाई आम्‍हाँदिसेरो चमैंजी खिउँइले आशीष आयोंब्‍मु।] छाबै लोभ लबा परमेश्वर उँइँर मूर्ति पूजा लबा दों तबा ठहर्दिम्।

6 केर आत्‍हुबै ताँ लब्‍मैंजी क्‍हेमैंलाई चु विषयरी स्‍युर आत्‍येरिगे, तलेबिस्‍याँ चु छाबै आछ्याँबै के लब्‍मैंलाई परमेश्वरजी खिलाई आम्‍हाँदिसेरो थेबै सजाय पिंब्‍मु।

7 छ तसी छाबै आछ्याँबै म्‍हीमैंउँइले फरक तद्।

8 क्‍हेमैं या छाबै अन्‍यारो घ्‍याँ जरे ओसोंन प्‍ह्रमला, तर तिंइजोरो प्रभुए म्‍हीमैं तसेरो क्‍हेमैं खिए उज्‍यालोर टिखइमु। खिए उज्‍यालोरी टिमा छ्याँबै बानी लद्।

9 (तलेबिस्‍याँ परमेश्वरए उज्‍यालोजी भलो के, छ्याँबै के, नेरो क्‍ह्रोंसेन्‍बै ताँजौ फल दों तबन् योंल् भिंम्।)

10 फेरि परमेश्वरजी तो सै म्रोंसी सैं तोंम्, च ताँ तो मु बिसी लुबै कोशिश लद्।

11 अन्‍यारोर लबै केर आत्‍हुबै केजौउँइले स्‍यो तद्, बरु च केजग उज्‍यालोर बोद्।

12 छ लबै म्‍हीमैंजी गुप्‍त क्‍ल्‍होर लबै केए बारेर बिबरै या शरम म्‍हाँदिल् त्‍हुम्।

13 तर तान के उज्‍यालोर बोस्‍याँ च के खैब जा बिसी तानजी थाहा योंल् खाँम्। झाइले छले आछ्याँबै के उज्‍यालोर बोस्‍याँ [अथवा प्रभु ङाँर बोसी माफ ह्रिस्‍याँ] च के या उज्‍यालो तम्।

14 छ तसी म्‍हीजगजी छ बिम्:

“न्‍हरू छुइरिब्‍मैं, रिद्,

सिह्याल् खाँब्‍मैंउँइले खो!

झाइले ख्रीष्‍टजी क्‍हीए फिरी उज्‍यालो प्रेभिंब्‍मु।”

15 छ तसी होश मुल्‍ले छेन्‍ले छ थोदु। दिमाग आरेब्‍मैं दोंले आङीं, तर बुद्धि मुब्‍मैं दोंलेन जिन्‍दगी थोदु।

16 चु जुग खराब तसेरो क्‍हेमैंजी मौका योंब् अनुसार [प्रभुए लागिर] लद्।

17 झाइले बुद्धि आरेब्‍मैं दों आतद्, तर प्रभुजी खोबै के तो मु बिसी क्‍होद्।

18 पा आन्‍हेद्, पाए अधीनर आटिद्। बरु परमेश्वरए आत्‍मा-सैंजी ह्रोंसलाई भरिपूर्ण लसी आत्‍मा-सैंए अधीनर टिद्।

19 छले टिमा घ्रिजी अरूने ताँ पोंमा भजनउँइले, आरतिउँइले, नेरो प्रभुए बारेर्बै क्‍ह्वेउँइले ताँ लद्, फेरि क्‍हेमैंए सैंउँइले आरति लमा प्रभुलाई भजनजग नेरो क्‍ह्वेजग प्रिंन्,

20 झाइले खोंयोंई या तान सैए लागिर परमेश्वर आबालाई ङ्ह्योए प्रभु ईशु ख्रीष्‍टए मिंरी धन्‍यवाद चडिदिद्।

प्‍युँ नेरो प्‍ह्रेंस्‍यो

21 ख्रीष्‍टलाई डर म्‍हाँदिसी क्‍हेमैं तानजी घ्रिजी अरूए अधीनर टिल् त्‍हुम्।

22 ओप्‍ह्रेंस्‍योमैं, प्रभुए अधीनर टिब् दोंलेन ह्रोंसए प्‍युँए अधीनर टिद्।

23 ख्रीष्‍ट खिन् विश्वासी टोलीलाई रक्षा लभिंबै म्‍ही ग, फेरि च खिए जीउन् तम्। छ तसी ख्रीष्‍ट चए क्र तब् दोंले प्‍युँ प्‍ह्रेंस्‍योए क्र दों तम्।

24 छ तसी विश्वासी टोली ख्रीष्‍टए अधीनर टिब् दोंले प्‍ह्रेंस्‍योजग खेमैंए प्‍युँए अधीनर टिल् त्‍हुम्।

25-27 ओ प्‍युँमैंए, क्‍हेमैंए प्‍ह्रेंस्‍योमैंलाई सब् लभिंबै माया लद्। ख्रीष्‍टजी विश्वासी टोलीलाई माया लसी चए लागिर खिए जीउ समेत पिंवाई, झाइले विश्वासी टोली परमेश्वरए म्‍हीमैं तबरी क्‍युजी नेरो खिए वचनजी ख्रुसी शुद्ध लभिंई। खिजी चलाई खिए बेले स्‍वाब् नेरो छ्याँबै प्‍ह्रेंस्‍यो लई, फेरि गल्‍ती आलबै, आझयुँबै, च्‍योमीं क्‍लि त्‍होंब आरेबै, झाइले तोई अर्को खोटी आरेबै प्‍ह्रेंस्‍यो दों तबा ह्रोंसए लागिर तयार लथेंई। ख्रीष्‍टजी छले विश्वासी टोलीलाई माया लब् दोंलेन् प्‍युँमैंजी खेमैंए प्‍ह्रेंस्‍योमैंलाई सब् लबै माया लल् त्‍हुम्।

28 फेरि प्‍युँजी ह्रोंसए जीउलाई माया लब् दोंले ह्रोंसए प्‍ह्रेंस्‍योलाई या छलेन सब् लभिंबै माया लल् त्‍हुम्, तलेबिस्‍याँ खबजी ह्रोंसए प्‍ह्रेंस्‍योलाई सब् लभिंबै माया लमु, चजी ह्रोंसलाईन माया लम्।

29 खबज्‍यै या ह्रोंसए जीउलाई हेल आला, बरु हेरविचार लसी चल् भिंम्, खिल् भिंम्। छलेन ख्रीष्‍टजी विश्वासी टोलीलाई माया लसी हेरविचार लम्।

30 ङ्ह्यो चाहिं खिए जीउर्बै भागजौ तम्।

31 धर्मशास्‍त्ररी चुए बारेर छ बिइमु:

“चु कारण खिए आबा आमाउँइले फ्रिसी आमुयुँजी ह्रोंसए प्‍ह्रेंस्‍योने क्‍ह्रीसी चमैं ङ्हीं घ्रिन् तब्‍मु।”

32 च वचनरी बेले थेब क्‍ह्रोंसेन्‍बै ताँ बिइमु। ङए विचाररी चु वचनए मतलब ख्रीष्‍ट नेरो विश्वासी टोलीए बारेर्बै नमुना ग।

33 दिलेया च वचन क्‍हेमैंए लागिरै ग। हरेक प्‍युँजी ह्रोंसलाई दोंलेन ह्रोंसए प्‍ह्रेंस्‍योलाई माया लल् त्‍हुम्, झाइले हरेक प्‍ह्रेंस्‍योजी ह्रोंसए प्‍युँलाई मान आदर लल् त्‍हुम्।

कोलोमैं नेरो आबा-आमामैं

6

ओ कोलोमैं, ह्रोंसए आबा-आमाजी बिबा म्‍हाँदिद्। छ लमा क्‍हेमैंजी प्रभुए उँइँर ठीक के लम्।

2 परमेश्वरजी स्‍योम्‍बै मोशालाई पिंबै मुख्‍य हुकुमजौ न्‍होंरी “क्‍हेमैंए आबा-आमालाई मान लद्” बिबै हुकुम पहिलो कबूल मुबै हुकुम मुला,

3 अथवा छ लस्‍याँ “क्‍हेमैंजी लबै के तान सफल तब्‍मु, फेरि चु संसाररी क्‍हेमैंए आयु ल्‍हे ह्रिंब्‍मु,” बिसी कबूल लइमु।

4 ओ आबामैं, क्‍हेमैंए ह्रोंसए कोलोमैंलाई छोरों ङ्हाँल्‍ले कच कच आलद्, बरु प्रभुलाई म्‍हाँदिबै छ्याँबै बानी लुसी ठीक तहर झोंन्।

केब-नोकरमैं नेरो मालिकमैं

5 ओ केब-नोकरमैं, ख्रीष्‍टलाई सेवा लब् दोंले क्‍हेमैंए मालिकमैं म्रोंसी ङ्हींसी सैं घ्रिन्‍ले चमैंजी बिबा म्‍हाँदिद्।

6 च मालिकमैंए उँइँर मुमा चमैंउँइले स्‍याबासी योंबै लागिर मात्रे आङीं तर खोंयों मुले क्‍हेमैं ख्रीष्‍टए केब-नोकरमैं तसी छाबै क्‍ह्रोंसेन्‍बै के लद्। सैं झोंसी परमेश्वरए इच्‍छा अनुसार के लसी

7 म्‍हीजगलाई सेवा लबा आङीं, तर प्रभुलाई सेवा लब् दोंले सैं तोंन्‍ले के लद्।

8 फेरि केब-नोकर ङींल्‍ले आङींल्‍ले या, तान म्‍हीजी छ्याँबै के लस्‍याँ प्‍हना लिउँइजी प्रभुजी ङ्ह्योलाई इनाम पिंब्‍मु बिबै ताँ खोंयोंई या आम्‍लिद्।

9 मालिकमैंलाई चाहिं ङजी बिमु: छाबै तरीकाउँइले क्‍हेमैंए केब-नोकरमैंलाई छ्याँबै चाल-चलन लल् त्‍हुम्। आहौदिदु, तलेबिस्‍याँ क्‍हेमैंए मालिक नेरो चमैंए मालिक स्‍वर्गर मुबै प्रभुन् ग। झाइले प्रभुजी तान म्‍हीलाई प्रि प्रिले आछुटिदिल्‍ले विचार लब्‍मु।

ङ्ह्योए रक्षाए लागिर परमेश्वरजी पिंबै सै

10 आखिरीर्बै ताँ चुन् ग: प्रभुने घ्रिन् तसी क्‍हेमैंए सैं न्‍होंरी खिए थेबै शक्ति योंसी सैं भोंब् तद्।

11 शैतान क्‍हेमैंने न्‍हेमा चए स्‍युर त्‍येबै चिप्‍ले ताँजग ह्रोंसलाई आफसिदिवारिगे बिसी स्‍योम्‍बै सिपाहीमैंजी जीउलाई रक्षा लबै क्‍वें खिब् दोंले क्‍हेमैंए सैं परमेश्वरजी पिंबै पूरा शक्तिउँइले भोंब तल् त्‍हुम्।

12 तलेबिस्‍याँ ङ्ह्यो म्‍हीमैंने आन्‍हे, तर परमेश्वरए शत्रुजौने प्रि न्‍हेम्: तान स्‍यागी-म्‍हुँगीमैंने, झाइले परमेश्वरलाई आम्‍हाँदिबै चु अन्‍यारो जुगर्बै शक्ति मुबै सैजगने ङ्ह्यो न्‍हेम्।

13 छ तसी क्‍वें खिब् दोंले परमेश्वरजी पिंबै रक्षा लबै तान शक्तिजग किंन्, झाइले च आछ्याँबै दिनरी क्‍हेमैंए शत्रुजी क्‍हेमैंने प्रि न्‍हेखमा क्‍हेमैं भोंन्‍ले न्‍हेसी चमैंलाई ट्होल् खाँम्।

14 छ तसी शत्रुए उँइँर भोंन्‍ले टिद्। स्‍योम्‍बै सिपाहीमैंजी खिबै रक्षा लबै क्‍वेंए नमुना बिले: पेटी कस्‍दिब् दोंले परमेश्वरए बारेर्बै क्‍ह्रोंसेन्‍बै ताँ विश्वास लद्। झाइले तिं नेरो फोए रक्षा लबै कोट खिब् दोंले क्‍हेमैं “परमेश्वरए उँइँर ठीक ठहर्दिइमु” बिबै थाहा सेद्।

15 फेरि प्‍हलीए रक्षा लबै बुट-जुत्ता खिसी दरोले राब् दोंले शान्‍ति पिंबै खबर प्रचार लबर तयार तद्।

16 झाइले मेजगजी ह्रोंसए जीउलाई आटरिगे बिसी सिपाहीजी छेक्‍दिबै सै (ढाल) छेमला। च दोंलेन शैतानजी प्रिंबै ख्रोंबै मेजगजी ह्रोंसए सैंलाई आटरिगे बिसी खोंयोंईन परमेश्वरलाई विश्वास लरिदु।

17 झाइले क्रए रक्षा लबै पैए कुले कुब् दोंलेन, “परमेश्वरजी ङ्ह्योलाई रक्षा लम्” बिसी निश्‍चय थाहा सेद्। तरवार बिस्‍याँ, परमेश्वरए आत्‍मा-सैंजी पिंबै तरवार परमेश्वरए वचन (अथवा धर्मशास्‍त्र) ग।

18 च तान के लमा तोन्‍दोरी ताँरी पवित्र आत्‍मा-सैंउँइले प्रार्थना लद्। तो सै चैदिमु च सै परमेश्वरने ह्रिद्। झाइले ह्रोंसए लागिर मात्रै आङीं, तर परमेश्वरए तान म्‍हीमैंए लागिर होश मुल्‍ले खोंयोंई प्रार्थना लद्।

19-20 फेरि ङ पावलए लागिर या प्रार्थना लभिंन्। चु झयालखानर टिमा ङ कैदी तनाबिलेया ङ ख्रीष्‍टए लागिर ताँ पोंबै दूत ग, फेरि ङ पोंबै मौका योंमा प्रभुए खुशीए खबर सैं भोंन्‍ले पोंल् त्‍हुम्। छ तसी परमेश्वरजी ङलाई बिल् त्‍हुबै ताँ पिंरिगे बिसी प्रार्थना लभिंन्। फेरि परमेश्वरए गुप्‍त लथेंबै इस्‍किम ङजी कत्ति आङ्हींल्‍ले प्रचार लरिगे बिसी प्रार्थना लभिंन्, तलेबिस्‍याँ छाबै भोंउँइले ङजी प्रचार लल् त्‍हुम्।

आखिरीर्बै ताँ

21 ङ्ह्योए भाइ टाइकिकसजी प्रभुए के ईमानदारले लम्, झाइले प्‍यारो भाइ ग। क्‍हेमैंजी ङए बारेर थाहा योंरिगे बिसी चजी क्‍हेमैं ङाँर फेनेसी ङए बारेर तान खबर बिभिंब्‍मु।

22 ङजी चलाई कुल्‍भिंबै कारण चुन् ग: ङि तानलाई खै तइमु बिसी क्‍हेमैंजी थाहा सेरिगे, फेरि चजी क्‍हेमैंए सैं भोंब् लभिंरिगे।

23 परमेश्वर आबा नेरो प्रभु ईशु ख्रीष्‍टजी क्‍हेमैं तानलाई शान्‍ति लभिंरिगे, झाइले प्रेम नेरो विश्वास पिंरिगे।

24 खबजी ङ्ह्योए प्रभु ईशु ख्रीष्‍टलाई खोंयोंई आखाँबै प्रेम लसी सैं पिंमु, चलाई परमेश्वरजी दयामाया लरिगे। पावल

फिलिप्‍पीथेंमैंलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: झयालखानउँइले प्‍ह्रीई।

प्‍ह्रीबै मिति: अन्‍दाज इ. सं. ५५ साल, अथवा वि. सं. ११२ साल, एफिसस शहरउँइले प्‍ह्रीलासे। तर कोई म्‍हीजी पावल इ। सं। ६०-६१ साल जरे रोम शहरर्बै झयालखानउँइले चु चिट्ठी प्‍ह्रीई बिसी विचार लम्।

प्‍ह्रीबै कारण: पावल झयालखानर मुला। फेरि फिलिप्‍पी शहरर्बै विश्वासी टोलीर स्‍युर शिक्षा लुभिंब्‍मैं खना बिसी च सैं नई। चए फिरी या अरू ख्रीष्‍टियान नेताजगजी चलाई विरोध लबउँइले पावलजी दुःख योंई। दिलेया चु चिट्ठी पावलजी सैं तोंल्‍ले झाइले सन्‍तोष तल्‍ले प्‍ह्रीई, तलेबिस्‍याँ चजी प्रभु ईशुलाई थेबै भरोसा म्‍हाँदिमला।

चु चिट्ठी प्‍ह्रीबै खास कारण फिलिप्‍पीथेंमैंजी पिभिंबै पैसा योंसी धन्‍यवाद पिंब् ग। पावलजी फिलिप्‍पीर्बै विश्वास लब्‍मैंलाई बेले माया लई। झाइले चमैंलाई नेरो खिलाई दुःख तनाबिलेया चमैंए सैंर भों खरिगे बिसी पावलजी सैं क्‍होल् भिंई। ह्रोंसलाई थेब लवाब झाइले प्‍हैंबै सैंए साटोरी प्रभु ईशुए सैं दोंले नम्र सैं प्‍याद् बिसी बिन्‍ती लई।

चु चिट्ठीर्बै मुख्‍य ताँ ङ्ह्यो ईशु ख्रीष्‍टने घ्रिन् तसी ङ्ह्यो सैं तोंल् योंम्, सन्‍तोष तल् योंम्, झाइले सैं क्‍ह्रील् त्‍हुम् बिई। फेरि तो पर्दिलेया ईशुए फिरी पक्‍का विश्वास लसी छ थोल् त्‍हुम् बिब् ग।

मुख्‍या ताँजग

शुरूर्बै ताँजग १:१-११

पावलए अवस्‍था १:१२-२६

प्रभु ईशुने घ्रिन् तबै जीवन १:२७–२:१८

तिमोथी नेरो इपाफ्रोडाइटस २:१९-३०

संझिदिभिंबै ताँजग ३:१–४:९

पैसा योंसी धन्‍यवाद पिंबा ४:१०-२०

अन्‍तिम ताँ ४:२१-२३

फिलिप्‍पीथेंमैंलाई पावलजी प्‍ह्रीबै चिट्ठी

1

फिलिप्‍पी शहरर्बै तान परमेश्वरलाई म्‍हाँदिब नेरो ख्रीष्‍ट ईशुने घ्रिन् तसी टिबै म्‍हीमैंलाई पावल नेरो तिमोथीउँइले नमस्‍कार मु। ङि ख्रीष्‍ट ईशुए नोकरमैंउँइले चु चिट्ठी क्‍हेमैं, क्‍हेमैं न्‍होंर्बै मण्‍डलीर्बै चिबमैं नेरो मदत पिंब्‍मैंलाई ङिजी प्‍ह्रीम।

2 परमेश्वर ङ्ह्योए आबाजी, नेरो प्रभु ईशु ख्रीष्‍टजी क्‍हेमैंलाई खिए दयामायाए आशीष नेरो शान्‍ति पिंरिगे।

फिलिप्‍पीथेंमैंए लागिर पावलए प्रार्थना

3 खोंयों ङजी क्‍हेमैंलाई सैंर म्‍हैंमु च बेलार्न ङजी ङए परमेश्वरलाई धन्‍यवाद पिंम्।

4 फेरि खोंयों ङजी क्‍हेमैंए लागिर प्रार्थना लमु च बेलार्न ङ बेले सैं तोंन्‍ले प्रार्थना लम्,

5 तलेबिस्‍याँ ईशुए खुशीए खबर सुनिदिबै लागिर पहिले ओनोंन् तोगो सम्‍म क्‍हेमैंजी ङलाई थेबै मदत पिंई।

6 छ तसी चु ताँ बारेर ङए सैं निश्‍चय मु: परमेश्वरजी क्‍हेमैं न्‍होंरी छ्याँबै के शुरू लसेरो ख्रीष्‍ट ईशु युबै दिन आतन् सम्‍म खिजीन् पूरा लब्‍मु।

7 ङजी क्‍हेमैंए बारेर छले विचार लबा ठीकन् मु, तलेबिस्‍याँ अझै ङजी क्‍हेमैंलाई खोंयोंई सैंर थेंम्। ङ तोगो झयालखानर टिम्, ओसों ङ बाहिरू मुला, तर खोंयों मुले खुशीए खबर जुगुदिथेंबर नेरो म्‍हीजगए विश्वास भोंब् लबर प्रचार लमा क्‍हेमैं ङनेन् सैं घ्रिन् तई। छ तमा क्‍हेमैंज्‍यै या ङने परमेश्वरए आशीष योंइमु। अझै ङजी क्‍हेमैंलाई खोंयोंई सैंर थेंम्।

8 खैले क्‍हेमैंलाई ख्रीष्‍ट ईशुजी माया लमु, छले ङजी क्‍हेमैं तानलाई माया लसी साँ खम्। चु ताँ परमेश्वरलाई या थाहा मु।

9 क्‍हेमैंए लागिर ङजी छले प्रार्थना लमु: क्‍हेमैंए सब् लबै बानी झन् बडिह्यारिगे। फेरि छ्याँबै ज्ञान नेरो ठीकले क्‍होबै बुद्धी बेले ल्‍हे तरिगे।

10 झाइले क्‍हेमैंजी ज्ञान नेरो बुद्धि योंसी तो सै अथवा के छ्याँब् मु, क्‍हेमैंजी च त्‍हाँल् खाँरिगे। छ तसी ईशु ख्रीष्‍ट युबै दिनर क्‍हेमैं तोई खोटी नेरो दोष तरिबा आरे।

11 झाइले क्‍हेमैंए बानी बेले छ्याँब तब्‍मु। च छ्याँबै बानी ईशु ख्रीष्‍टउँइले मात्रे योंम्। झाइले क्‍हेमैं छ्याँबै बानीजी भरिपूर्ण तसी परमेश्वरए प्रशंसा नेरो थेबै मान तब्‍मु।

पावलए कैदी तबै फायदा

12 ओ भाइ-बहिनीमैं, ङजी क्‍हेमैंलाई चु ताँ सैं क्‍होल् लभिंभिं ङ्हाँम्: तो घटनाजग ङलाई पर्दिखई च तान घटनाजग खुशीए खबर फैलिदिबै लागिर झन् फायदा तना।

13 तलेबिस्‍याँ चु दरबारर मुबै तान पालेजग नेरो अरू म्‍हीजगजी ङजी ख्रीष्‍टलाई म्‍हाँदिबै कारणजी झयालखानर थुन्‍दिवाई बिसी थाहा योंइमु।

14 झाइले फेरि ङलाई थुन्‍दिवासेरो ल्‍हे जसो दाज्‍यू-भाइजगजी प्रभु ईशुउँइले सैंर्बै भों योंसी कत्ति आङ्हींल्‍ले खुशीए खबर सुनिदिरिइमु।

15 तर कोईजी फूट नेरो रिस लसी ईशु ख्रीष्‍ट बारेर सुनिदिमु, तर अरूमैंजी छ्याँबै इच्‍छा लसी सुनिदिम्।

16 चमैंजी ङलाई सब् म्‍हैंसी ङए साटोरी प्रचार लम्, तलेबिस्‍याँ ङजी खुशीए खबर जुगुदिथेंरिगे बिसी परमेश्वरजी ङलाई चुर खल् भिंई बिसी चमैंजी थाहा सेम्।

17 तर च पहिलो थरीमैंजी छ्याँबै इच्‍छाले आसुनिदि, तर खेमैंलाई विश्वासी टोली न्‍होंरी थेब् लबै लागिर ईशुए बारेर सुनिदिम। झाइले चमैंजी ङ झयालखानर मुमा ङलाई अझै दुःख थप्‍दिरिगे बिसी इच्‍छा लम्।

18 तर तोई आता। ङ सैं तोंइमु। तलेबिस्‍याँ स्‍युरले मुलेया क्‍ह्रोंसेन्‍ले मुलेया तान किसिमले, ईशु ख्रीष्‍टए खुशीए खबर सुनिदिरिइमु। ओं, ङ अझै सैं तोंम्,

19 तलेबिस्‍याँ क्‍हेमैंजी प्रार्थना लसेरो, झाइले ईशु ख्रीष्‍टए पवित्र आत्‍मा-सैंजी मदत पिंसेरो चु तान सै ङलाई छ्याँब तब्‍मु बिसी निश्‍चय मु।

20 ङए थेबै इच्‍छा नेरो आशा चु या: लल् त्‍हुबै के ङ खोंयोंईन आपि तर खोंयोंई या, अझै तोगोई या, ङए सैं ल्‍हे भोंब् तसी ङ सोलेया सिलेया ङउँइले ईशु ख्रीष्‍टए लागिर थेबै मान तरिगे।

21 तलेबिस्‍याँ ङए लागिर सोबै मतलब ईशु ख्रीष्‍टने प्‍ह्रब् ग। छ तसी ङ सिइबिस्‍याँ झन् फायदा तम्।

22 दिलेया सोगों मुन् सम्‍म अझै छ्याँबै के लबै मौका योंइबिस्‍याँ तो घ्‍याँ प्‍ह्रले बिसी ङजी बिला आखाँ।

23 ङलाई सैं ङ्हीं तइमु। चु तिरोबै जीवन प्‍यीसी ख्रीष्‍टने टिबा ङए थेबै इच्‍छा मु। च झन् स्‍वाबा ङ्हाँइमु।

24 दिलेया क्‍हेमैंए लागिर ङ सोबा जरूरी मु।

25 ओं, च ताँ निश्‍चय मु। छ तसी ङ अझै सोम् बिसी ङलाई थाहा मु। क्‍हेमैं छेन्‍ले प्‍ह्ररिगे झाइले विश्वास लसी सैं तोंरिगे बिसी ङ क्‍हेमैंने टिरिम्।

26 छ तसी ङ क्‍हेमैं ङाँर फेरि खसी क्‍हेमैंजी ङलाई म्रोंसी ख्रीष्‍ट ईशुए थेबै शक्तिए प्रशंसा लल् योंब्‍मु।

27 मुख्‍य ताँ चु या: क्‍हेमैंए छ थोबै चलन ईशु ख्रीष्‍टए खबर अनुसार क्‍ह्रीबै लायकब तद्। कारण ङ क्‍हेमैंने त्‍होलेया आत्‍होलेया ङजी क्‍हेमैंए बारेर्बै छ्याँबै बयान थेरिगे। खुशीए खबर म्‍हाँदिबै लागिर क्‍हेमैं सैं घ्रिले बालुन तसी के लबा,

28 झाइले तो तलेया क्‍हेमैंए शत्रुजगलाई म्रोंसी कत्ति आङ्हींब् तबा ङजी थेल् योंरिगे। छले क्‍हेमैंए शत्रुजगजी ट्होला आखाँ बिबा चमैंजी थाहा योंब्‍मु। चमैं नाश तब्‍मु, तर क्‍हेमैंजी ट्होब्‍मु, तलेबिस्‍याँ परमेश्वरजी क्‍हेमैंलाई जुगुदिभिंइमु।

29 परमेश्वरजी क्‍हेमैंलाई ईशु ख्रीष्‍टलाई सेवा लल् भिंई। खैले सेवा लम् बिस्‍याँ, क्‍हेमैंजी खिए फिरी विश्वास लम् मात्रै आङीं, तर खिए लागिर दुःख या नोम्।

30 क्‍हेमैंजी खैले ङ ईशुए लागिर दुःख सैदिसी लड़ाईं लब् म्रोंई, अझै तोगो खैले लड़ाईं लब् थेइमु, छले क्‍हेमैंजी ईशु ख्रीष्‍टए लागिर ङने बालु लड़ाईं लबै भाग योंइमु।

ख्रीष्‍ट इँशुजी दोंले सैंर म्‍हैंन्

2

ङ्ह्यो ईशु ख्रीष्‍टने घ्रिन् तसेरो क्‍हेमैंने तोई सैं क्‍होल लभिंबै शक्ति, प्रेम, पवित्र आत्‍मा-सैंए संगती, ल्‍होयो, नेरो दया मुइबिस्‍याँ ङलाई सैं तोंल् लभिंन्।

2 क्‍हेमैंए विचार घ्रिन् तसी, माया घ्रिन् लसी, फेरि सैं घ्रिन् तसी क्‍ह्रीस्‍याँ ङ सैं तोंम्।

3 ह्रोंसलाई थेबा तरिगे बिसी झाइले ह्रोंसए बारेर प्‍हैंबरी तोई आलद्। बरु च्‍योंबा तसी अरूमैंलाई ह्रोंस भन्‍दा थेबा ङ्हाँन्।

4 फेरि ह्रोंस बडिबै केर मात्रे विचार आलद्, तर अरूमैं या बडिरिगे बिसी विचार लद्।

5 ख्रीष्‍ट ईशुजी सैंर म्‍हैंब् दोंले क्‍हेमैंज्‍यै या छले सैंर म्‍हैंन्:

6 ईशुए पूरा बानी बेहोर परमेश्वरए ह्रि खला।

तर परमेश्वरने बराबर तनाबिलेया खिजी ह्रोंसए हक आक्‍हा,

7 बरु ह्रोंसए हक प्‍यीवाई।

नोकर घ्रिए बानी बेहोर किंसी,

म्‍हीए रूपले युई।

झाइले म्‍हीए क्‍हो तसी,

8 ह्रोंसलाई च्‍योंब् लसी

सिबै बेला सम्‍म परमेश्वरए आज्ञा ङेंई।

ओं, अपराधी म्‍ही दोंले क्रूसर सिई।

9 च कारणजी खिलाई परमेश्वरजी तान भन्‍दा थेबा लभिंई,

फेरि तान मिं भन्‍दा थेबै मिं पिंई।

10 छ तसी ईशुलाई मान लबर

आकाश, पाताल, स्‍वर्ग, नर्ग, पृथ्‍वी खनीर्बै सैज्‍यै या तानजी फ्‍योब्‍मु।

11 फेरि तान सुँउँइले “ईशु ख्रीष्‍ट प्रभुन् ग” बिसी

परमेश्वर आबाए थेबै मान तब्‍मु।

मुसारा दोंले संसारर उज्‍यालो तद्

(शक्ति १६:१-४०)

12 छ तसी, ओ ङए प्‍यारो दोस्‍तीमैं, ङ क्‍हेमैंने मुमा ङए ताँ ङेंब् दोंले त्‍हेरो ङ क्‍हेमैंने आरेमा ङए ताँ ङेंब झन् जरूरी मु। छले परमेश्वरजी बिबै ताँ ङेंरिद्, झाइले खिजी पिंबै मुक्ति नेरो रक्षा क्‍हेमैंए जीवनरी पूरा तब्‍मु।

13 तलेबिस्‍याँ परमेश्वर खिजीन् क्‍हेमैंए सैं न्‍होंर खोंयोंई के लम्। छले के लमा खिजी क्‍हेमैंलाई खिए छ्याँबै इच्‍छा अनुसार के लबै इच्‍छा नेरो शक्ति ङ्हींना ङ्हींन् पिंम्।

14 तान के लमा कत्ति कच कच आलद्, आप्‍होंन्।

15-16 झाइले क्‍हेमैं दोषी आङीं, तर सुधो तब्‍मु। झाइले क्‍हेमैं सैंर तोई खोटी आरेबै परमेश्वरए प्‍हसीमैं तब्‍मु। छ तसी चु संसारर्बै असत्‍य आछ्याँबै के लब्‍मैंए म्‍हाँजुरी टिमा झाइले चमैंलाई जीवनए वचन पिंमा क्‍हेमैं मुसारा दोंले अन्‍यारोरी उज्‍यालो तद्। क्‍हेमैं छले टिइबिस्‍याँ ईशु ख्रीष्‍टजी न्‍याय लबै दिनरी क्‍हेमैंजी लबै केउँइले ङ प्‍हैंल् खाँब्‍मु, तलेबिस्‍याँ क्‍हेमैंए बानीलाई म्रोंसी ङजी ङए के खेरो आह्या बिल् खाँब्‍मु।

17 क्‍हेमैंए विश्वास परमेश्वरलाई सुम्‍पिदिबै छ्याँबै भेटी दों तब् ग। च वलिदानए फिरी ङए को थप्‍दिल् त्‍हुलेया [अथवा ङउँइले क्‍हेमैं अरू जातिमैंजी विश्वास लल् योंबै कारणजी लमा ङ सिल् त्‍हुलेया] ङम् सिबर तयार तसी सैं तोंम्। झाइले ङजी क्‍हेमैं तानलाई सैं तोंन् बिम्।

18 छले क्‍हेमैंए लागिर ङ सिबै मौका तस्‍याँ क्‍हेमैं या सै तोंल् त्‍हुम्, झाइले ङलाई या सैं तोंन् बिल् त्‍हुम्।

तिमोथी नेरो इपाफ्रोडाइटस

19 प्रभु ईशुए इच्‍छा मुस्‍याँ ङजी तिमोथीलाई क्‍हेमैं ङाँर युम्‍नन् कुल्‍भिंब्‍मु। क्‍हेमैंए बारेर्बै खबर योंसी ङ सैं भोंब् तरिगे बिसी चलाई कुल्‍भिंब् ग।

20 तिमोथी दों तबै अरू म्‍ही ङने चुर खबै आरे। चजी मात्रे क्‍हेमैंए बारेर पक्‍का हेरचाहा लम्।

21 अरू तानजी ह्रों-ह्रोंसए ताँरी मात्रे वास्‍ता लम्, झाइले ईशु ख्रीष्‍टए ताँलाई तोई वास्‍ता आला।

22 क्‍हेमैंलाईन चु ताँ थाहा मु: तिमोथी बेले केर त्‍हुम्। आबालाई च्‍हजी सेवा लब् दोंले खुशीए खबर प्रचार लमा चजी ङलाई मदत पिंई।

23 छ तसी ङलाई चुर फैसला तबै ताँ थाहा योंबै बित्तिकन् ङजी चलाई क्‍हेमैं ङाँर कुल्‍भिंबै सैं मु।

24 झाइले ङई या क्‍हेमैं ङाँर युम्‍नन् खब्‍मु बिसी प्रभुए शक्तिरी विश्वास म्‍हाँदिम्।

25 तर ङ्ह्योए भाइ इपाफ्रोडाइटसलाई क्‍हेमैं ङाँर तोगो एभिंबा ङजी जरूरी ठहर्दिई। चजी लड़ाईं लब् दोंले ङने खुशीए खबर प्रचार लबर सैं भोंन्‍ले बेले के लई। फेरि चजी क्‍हेमैंए साटोरी ङए खाँचो तबै बेलार मदत पिंई।

26 क्‍हेमैंजी च नई बिबै खबर थेला। छ तसी चए सैं बेले आतिदिई, झाइले चलाई क्‍हेमैंए लागिर बेले साँ खबै कारणजी ङजी चलाई क्‍हेमैं ङाँर एभिंम्।

27 क्‍ह्रोंसेन च नसी सिबी छेला। तर परमेश्वरजी चए फिरी दया उँइँई। चए फिर मात्रे आङीं, तर ङए फिरै या दया उँइँमा चलाई सल् लभिंई। दिस्‍याँ ङजी झन् थेबै दुःख नोल् त्‍हुमला।

28 छ तसी ङ चलाई क्‍हेमैं ङाँर एभिंबै इच्‍छा झन् निश्‍चय लम्। झाइले क्‍हेमैंजी चलाई म्रोंसी क्‍हेमैं सैं तोंसी ङई या दुःख आनोल्‍ले टिब्‍मु।

29 छ तसी च प्रभुलाई विश्वास म्‍हाँदिबै भाइ एखमा क्‍हेमैंजी सैं तोंन्‍ले चलाई मान लद्। तान छाबै म्‍हीलाई मान लद्,

30 तलेबिस्‍याँ ईशु ख्रीष्‍टए लागिर के लमा च भाइ जीउ समेत सुम्‍पिदिबर तयार तसी सिबर होंई। ङलाई क्‍हेमैंजी लला आखाँबै सेवा चजी पूरा लबर सिबी छेला।

3

ओ भाइ-बहिनीमैं, अन्‍तिम ताँ चु या: प्रभुने घ्रिन् तसी सैं तोंन्।

परमेश्वरए उँइँर पक्‍काले ठीक ठहर्दिब

ओसों बिबै अर्तीजग फेरि क्‍हेमैंलाई प्‍ह्रीब ङ छोरों आङ्हाँ, तलेबिस्‍याँ च अर्ती क्‍हेमैंए रक्षाए लागिर ग।

2 च आछ्याँबै के लब्‍मैं, च नगीजौ अथवा क्‍हेमैंए जीउरी यहूदी चिनु क्‍याँ क्‍याँ ङ्हाँब्‍मैंउँइले होशियारले टिद्।

3 जीउरी चिनु क्‍याँबउँइले आङीं, बरु परमेश्वरलाई खिए आत्‍मा-सैंउँइले पुकार्दिबउँइले म्‍हीजग खिए उँइँर पक्‍काले ठीक ठहर्दिब तम्। फेरि ङ्ह्यो ख्रीष्‍ट ईशुने घ्रिन् तसी सैं तोंइमु। छ तसी ङ्ह्योजी जीउजी लबै केर कत्ति भरोसा आम्‍हाँदि।

4 तर जीउजी लबै केर भरोसा म्‍हाँदिब ठीक तम् बिस्‍याँ ङम् छाबै केर भरोसा लल् खाँमला। खबज्‍यै या जीउजी लबै केर भरोसा लल् खाँम् बिबा म्‍हैंस्‍याँ च म्‍ही भन्‍दा ङजी झन् बढी प्‍हैंल् खाँम्।

5 तलेबिस्‍याँ फिसी प्‍ह्रेगैंमा ङए जीउर चिनु क्‍याँई। फिबउँइले ङ यहूदी जाति तई, बेन्‍जामिन बिबै खेए खलकरी फिसेरो ङ पक्‍का यहूदी तसी इब्रानी क्‍युई या पोंबा आप्‍यी। धर्मनियम म्‍हाँदिबरी ङ फरिसीमैंए पाटी तई [फरिसीमैंजी यहूदी धर्मनियमजौ बडिवासी तान पक्‍काले म्‍हाँदिमला]।

6 यहूदी धर्मभक्तजी लबै भोंरी बिस्‍याँ ङजी ईशु ख्रीष्‍टलाई म्‍हाँदिबै टोलीलाई सतिदिई! झाइले धर्म लसी परमेश्वर उँइँर ठीक ठहर्दिल् खाँम् बिस्‍याँ ङला तोई गल्‍ती आरेला।

7 तर च ह्रोंसए लागिर फायदा तल् भिंबै सैजग तानलाई ङजी ख्रीष्‍टए लागिर नौसन तबै सै ङ्हाँइमु।

8 च मात्रे आङीं, तर तान सैलाईन तोगोईन ङजी नौसन तबै सै मात्रे ङ्हाँम्, तलेबिस्‍याँ च सै भन्‍दा झन् ल्‍हे फायदा तबै सै ङ म्‍है म्‍है ङ्हाँम्, अथवा ङए प्रभु ईशु ख्रीष्‍टलाई पूरा ङो से से ङ्हाँम्। अझै खिलाई ङो सेबै लागिर ङए तान सै नौसनन् तइमु, तर ख्रीष्‍टलाई योंबरी, झाइले खिने घ्रिन् तबरी च तान पहिलेबै सैलाई ङजी क्‍लि दों म्‍हाँदिम्।

9 त्‍हेरो, ङम् ह्रोंसै लबै धर्मउँइले, अथवा धर्मनियम म्‍हाँदिबउँइले, ठीक ठहर्दिब आरे, बरु ईशु ख्रीष्‍टलाई विश्वास म्‍हाँदिसेरो ङ परमेश्वरए उँइँर ठीक ठहर्दिइमु। परमेश्वरजी पिंबै ठीक ठहर्दिबै तरीका विश्वास लबउँइले ग।

10 तोगो च ओसोंबै फायदा ठहर्दिबै सैजग नौसन ठहर्दिसी ङए थेबै इच्‍छा चुन् ग: ख्रीष्‍टलाई ङजी पूरा ङो सेरिगे। अथवा खिए रिल् लभिंबै शक्ति ङए जीउर तरिगे, झाइले खिए दुःखए भाग ङज्‍यै या योंरिगे, झाइले खि सिब् दोंले ङए पुरानो बानी सिरिगे।

11 झाइले खि सिसी फेरि रिब् दोंले ङई या सिसी फेरि रिसी परमेश्वरने टिल् योंबै थेबै इच्‍छा मु।

तोक्‍दिबै क्‍ल्‍होर बेले क्‍ह्योबा

12 ङजी च तान इच्‍छा तोगो पूरा तइमु बिबा आङीं, फेरि तोगो सम्‍म पूरा सफल आतइमु, तर च पुरस्‍कार योंबै लागिर, अथवा ख्रीष्‍टने घ्रिन् तबै लागिर, ङ अझै बेले भोंले क्‍ह्योम्। ङजी च पुरस्‍कार योंरिगे बिसी ख्रीष्‍ट ईशुजी ङलाई क्‍हासी खिए म्‍ही लभिंई।

13 ओ भाइ-बहिनीमैं, ङम् च पुरस्‍कार योंल् खाँई आबि, बरु के घ्रि मात्रे लम्: पहिलेबै सैलाई वास्‍ता आलसी फेनेल् त्‍हुबै क्‍ल्‍होर फेन्‍बै लागिर बेले भों लम्।

14 छ तसी पुरस्‍कार योंबै लागिर तोक्‍दिबै क्‍ल्‍होर बेले क्‍ह्योम्। च पुरस्‍कार तो मु बिस्‍याँ, परमेश्वरजी ङलाई ख्रीष्‍ट ईशुने घ्रिन् लसी स्‍वर्गर ह्याल् भिंब् ग।

15 ङ्ह्यो पक्‍का विश्वास लब्‍मैं तानजी छाबै विचार म्‍हैंल् त्‍हुम्। तर क्‍हेमैं न्‍होंरी कोई कोईजी फरक विचार लस्‍याँ परमेश्वरजी च ताँ या क्‍हेमैंलाई छेन्‍ले उँइँब्‍मु।

16 दिलेया तो ताँजग ङ्ह्यो तोगो सम्‍म लुल् खाँई, च ताँजग अनुसार प्‍ह्रले ओ।

17 ओ भाइ-बहिनीमैं, सैं घ्रि तसी ङजी लब् दोंले लरिदु। ङिजी क्‍हेमैंए लागिर छ्याँबै नमुना लथेंइमु। छ तसी च नमुना लिली प्‍ह्रब्‍मैंलाई देखासिकी लद्।

18 ङजी ल्‍हे पल्‍ट चु ताँ क्‍हेमैंलाई बिई, झाइले तोगो ङ सैं नसी क्रोमा फेरि बिमु: ल्‍हे म्‍हीजग आछ्याँबै बानी बेहोरर प्‍ह्रसेन्‍मु, झाइले दुःख नोला आङेंसी चमैं ईशु ख्रीष्‍ट सिबै क्रूसए शत्रुजग तई।

19 चमैं नरकरी नाश तब्‍मु, तलेबिस्‍याँ चमैंए सेवा लबै ईश्वर खेमैंए जीउर्बै इच्‍छाजग ग! पिल् त्‍हुबै ताँरी चमैंजी प्‍हैंम्, झाइले चु संसारर्बै ताँजगलाई मात्रे वास्‍ता लम्।

20 तर ङ्ह्यो चाहिं, स्‍वर्गर्बै नागरिकमैं ग, फेरि ङ्ह्योलाई रक्षा लबै प्रभु ईशु ख्रीष्‍ट स्‍वर्गउँइले युबै घ्‍याँ ङ्ह्योजी ङ्ह्योरिइमु।

21 खिजी ङ्ह्योए कमजोरी सिल् त्‍हुबै जीउए रूप फेर्दिसी खिए बेले छ्याँबै जीउ दों तबै रूप ङ्ह्योलाई पिंब्‍मु। खैले फेर्दिभिंम् बिस्‍याँ खिजी खिए अधीन न्‍होंरी तान सै थेंल् खाँबै शक्तिउँइले फेर्दिब्‍मु।

4

छ तसी, ओ भाइ-बहिनीमैं, छाबै तरीकाउँइले क्‍हेमैंजी प्रभुलाई सैं भोंल्‍ले विश्वास म्‍हाँदिल् त्‍हुम्। ओ प्‍यारो भाइ-बहिनीमैं, ङजी क्‍हेमैंलाई माया लसी बेले साँ खम्, झाइले क्‍हेमैं म्रोंसी ङ बेले सैं तोंन्‍ले प्‍हैंम्।

अर्तीजग

2 इयोदियालाई नेरो सुन्‍तुचेलाई ङ चु ताँ संझिदिमु: क्‍हेमैं प्रभुरी त्‍यीमैं तसेरो सैं घ्रिन् तद्।

3 ओ ङए विश्वासी दोस्‍ती, च चमिंरीमैंलाई क्‍ह्रीबरी मदत पिंन्। चमैंजी खुशीए खबरए लागिर ङने बेले के लला। फेरि क्‍लेमेण्‍ट नेरो अरू ङने के लब्‍मैंज्‍यै या छान लला। च के लब्‍मैंए मिं परमेश्वरजी “चमैंजी जीवन योंई” बिसी खिए किताबर प्‍ह्रीथेंइमु।

4 प्रभुने घ्रिन् तसी खोंयोंई आनन्‍द लद्। ङ फेरि बिमु, आनन्‍द लद्।

5 तानलाई शान्‍ति नेरो दया लद्। प्रभु युम्‍नन् युब्‍मु।

6 तोई ताँरै या फिक्री आलद्, बरु तो पर्दिलेया क्‍हेमैंए प्रार्थनाजगरी परमेश्वरलाई धन्‍यवाद चडिदिसी चैदिबै सैए बारेर बिद्।

7 परमेश्वरजी पिंबै शान्‍ति म्‍हीजगै क्‍होला आखाँ, तर क्‍हेमैं ख्रीष्‍ट ईशुने घ्रिन् तसी च शान्‍तिजी क्‍हेमैंए सैं नेरो विचारलाई रक्षा लभिंब्‍मु।

8 ओ भाइ-बहिनीमैं, आखिरीर्बै ताँ चुन् ग: तो सत्‍य मु, तो छ्याँब् म्‍हाँदिब् लायकब मु, तो ठीक मु, तो शुद्ध मु, तो एकदम स्‍वाबा मु, तो सै बारेर छ्याँब बयान तमु, तोई स्‍वाबा गुण मुस्‍याँ, तोई श्‍यावास योंबै सै मुस्‍याँ, च सैजग सैंर थेंन्।

9 तो ताँ ङजी क्‍हेमैंलाई अर्थ खोल्‍दिभिंई, झाइले शिक्षा लुभिंई, फेरि तो ताँ ङउँइले क्‍हेमैंजी थेई, झाइले म्रोंई, च अनुसार छेन्‍ले लद्। झाइले शान्‍ति पिंबै परमेश्वर क्‍हेमैंने टिब्‍मु।

पैसा योंसी धन्‍यवाद पिंबा

10 ङ प्रभुने घ्रिन् तसी बेले आनन्‍द तइमु, तलेबिस्‍याँ क्‍हेमैंजी ङए लागिर याद लसी याद उँइँबै मौका योंई। क्‍हेमैंजी ङए लागिर याद लबम् लला, तर चु भन्‍दा ओसों उँइँबै मौका आयोंला।

11 ङजी खाँचो तसी छ बिबा आङीं, तलेबिस्‍याँ ङ खैबै अवस्‍थार बिलेन सन्‍तोष तबा ङजी लुइमु।

12 ङने मुबै सै च्‍युगुदे मुले, ल्‍हे मुले, ङ टिल् ह्रम्। तो पर्दिलेया फेरि तान अवस्‍थारी म्रेंलेया ख्रेंलेया, झाइले ल्‍हे ल्‍हे सै मुलेया, आरेलेया, सन्‍तोष तबै भित्री तरीका ङजी ह्रइमु।

13 तलेबिस्‍याँ ख्रीष्‍टजी ङलाई शक्ति पिंसी ङजी खैबै अवस्‍थारैया सन्‍तोष तल् खाँम्।

14 दिलेया ङए दुःख तबै बेलार क्‍हेमैंजी ङलाई पैसा पिभिंसी भलो के लई।

15 फेरि, ओ फिलिप्‍पीथेंमैं, क्‍हेमैंलाई चु थाहा मु: ङ क्‍हेमैंए ह्युलर खुशीए खबर प्रचार लबर शुरू लमा म्‍यासिडोनिया अंचलउँइले बिदा तमा क्‍हेमैंजी मात्रे ङलाई मदत पिंई। अरू विश्वासी टोलीजी ङलाई पैसा आपिभिं, तोई मदत आपिंला।

16 ङ थिस्‍सलोनिका शहरर मुमा क्‍हेमैंजी तिब्‍ले मात्रे आङीं, तर च भन्‍दा बढी या ङए खाँचोर मदत पिंई।

17 ङजी दान म्‍हैबा आङीं, बरु क्‍हेमैंजी ङलाई मदत पिंमा क्‍हेमैंलाई आशीषए फायदा तरिगे बिसी ङए इच्‍छा मु।

18 तर ङजी तान सै योंई बिसी भरपाई चुर प्‍ह्रीम्, झाइले क्‍हेमैंउँइले ङलाई चैदिब् भन्‍दा बढी योंइमु। क्‍हेमैंजी इपाफ्रोडाइटसने पिभिंबै दानजगजी ङए खाँचो पूरा तई। च दानजग परमेश्वरलाई चडिदिबै छ्याँबै थाँ नाँबै भेटी दों तई। परमेश्वर उँइँर च ठीक, खोबै भेटी ग।

19 झाइले क्‍हेमैंलाई या तो खाँचो पर्दिमु, ङए परमेश्वरजी खिए बेले थेबै धनसम्‍पत्ति अनुसार ख्रीष्‍ट ईशुउँइले पूरा लभिंब्‍मु।

20 परमेश्वर ङ्ह्योए आबालाई खोंयोंई बेले थेबै प्रशंसा तरिगे। आमिन।

आखिरर्बै नमस्‍कार

21 परमेश्वरए हरेक म्‍हीलाई ख्रीष्‍ट ईशुने घ्रिन् तसी चमैंलाई ङए नमस्‍कार बिभिंन्। फेरि ङने टिबै विश्वासी भाइजगजी क्‍हेमैंलाई नमस्‍कार पिभिंइमु।

22 परमेश्वरए चुर्बै तान म्‍हीमैंजी, खास गरी महाराजाए दरबारर्बै विश्वासीमैंजी, क्‍हेमैंलाई नमस्‍कार पिभिंइमु।

23 प्रभु ईशु ख्रीष्‍टजी पिंबै दयामाया क्‍हेमैंए सैं न्‍होंर टिरिगे। पावल

कलस्‍सीथेंमैंलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: रोम शहररी झयालखानर कैदी मुमा पावलजी प्‍ह्रीई।

प्‍ह्रीबै मिति: अन्‍दाज इ. सं. ६०-६२ साल, अथवा वि. सं. ११७-११९ साल, जरे प्‍ह्रीई।

प्‍ह्रीबै कारण: कलस्‍सी बजार एशिया अंचल, अथवा तिंइजोरोबै टर्की बिबै देशर मुला, एफिसस शहरने चेंदोंने मुला। पावल खिन् कलस्‍सीर आह्याइमु, तर चजी एफिसस शहरउँइले च वरिपरिबै एरियारी म्‍हीजगलाई प्रचार लबर कुल्‍भिंला। छ तसी पावलजी चर्बै विश्वासी टोलीलाई खिए जिम्‍मार मु बिसी म्‍हैंला। झाइले कलस्‍सीर स्‍युर ताँ लुभिंबै म्‍हीजग खना बिसी पावलजी थाहा योंई। च स्‍युर ताँ लुभिंब्‍मैंजी छ बिला, “परमेश्वरलाई ङो सेसी ह्रोंसए आछ्याँबै केउँइले पूराले जुगुदिबै लागिर म्‍हीजगजी स्‍वर्ग नेरो नरकर्बै शक्ति मुबै सैजगलाई पूजा लल् त्‍हुम्, झाइले यहूदी धर्म अनुसार जीउर्बै चिनु क्‍याँल् त्‍हुम्, झाइले चबा, थुँबा नेरो अरू विषयर्बै रीति-थिति या म्‍हाँदिल् त्‍हुम्,” बिसी लुमला।

चु ताँए विरूद्धरी पावलजी प्रभु ईशुए बारेर क्‍ह्रोंसेन्‍बै ताँ प्‍ह्रीइमु। चए मुख्‍य ताँ, ईशु ख्रीष्‍टजी मात्रे ङ्ह्योलाई पूराले जुगुदिभिंल् खाँम्, झाइले ङ्ह्योजी अरू रीति-थिति म्‍हाँदिस्‍याँ ङ्ह्योजी ह्रोंसलाईन ईशुउँइले फ्रिवाम्। ख्रीष्‍टउँइले परमेश्वरजी तान संसार बनिदिला, झाइले ख्रीष्‍टउँइलेन् परमेश्वरजी संसारलाई खिने क्‍ह्रील् लभिंसेन्‍मु। ख्रीष्‍टने घ्रिन् तसी मात्रे संसारर्बै म्‍हीजग जुगुदिल् खाँम्। झाइले ख्रीष्‍टलाई विश्वास लसी खिने घ्रिन् तब्‍मैंजी लल् त्‍हुबै केए बारेर पावलजी अर्तीजग प्‍ह्रीइमु।

टाइकिकस बिबै म्‍हीजी चु चिट्ठी बोला। चने ओनेसिमस ह्याई। च ओनेसिमस केब-नोकर मुलेया चए मालिक फिलेमनउँइले रोम शहररी भौदिह्याला। तर पावलजी चने त्‍होसी फिलेमनलाई चए लागिर क्‍ह्रील् लबै चिट्ठी घ्रि प्‍ह्रीला। च चिट्ठी या चु किताबरी, अथवा बाइबलरी, ङ्ह्यो खेल् योंम्।

मुख्‍य ताँजग

शुरूबै ताँ १:१-१४

ख्रीष्‍ट तान भन्‍दा थेबा ग १:१–२:१९

ख्रीष्‍टने घ्रिन् तसी आङ्हींबै सैं प्‍यासी प्‍ह्रबा २:२०–४:६

आखिरर्बै ताँजग ४:७-१८

कलस्‍सीथेंमैंलाई पावलजी प्‍ह्रीबै चिट्ठी

1

1-2 कलस्‍सी बजारर मुबै ईशु ख्रीष्‍टलाई विश्वास लसी परमेश्वरए म्‍हीमैंलाई, परमेश्वरए इच्‍छाउँइले ईशु ख्रीष्‍टए मुख्‍य चेला ङ पावलउँइले नेरो ङ्ह्योए भाइ तिमोथीउँइले, नमस्‍ते मु। ङ्ह्यो ईशु ख्रीष्‍टने घ्रिन् तसी तान दाज्‍यू-भाइ दिदी-बहिनी ग।

ङ्ह्योए परमेश्वर आबाजी खिए दयामायाउँइले क्‍हेमैंलाई शान्‍ति पिंसी सैं क्‍होल् लभिंरिगे।

धन्‍यवाद पिंबै प्रार्थना

3 ङिजी क्‍हेमैंए लागिर प्रार्थना लमा ङ्ह्योए प्रभु ईशु ख्रीष्‍टए आबा परमेश्वरलाई खोंयोंई या धन्‍यवाद चडिदिम्।

4 तलेबिस्‍याँ क्‍हेमैंजी ईशु ख्रीष्‍टए फिरी थेंबै विश्वासए बारेर नेरो परमेश्वरए अरू तान म्‍हीमैंलाई सब् लभिंबै मायाए बारेर ङिजी छ्याँबै बयान थेइमु।

5 क्‍हेमैं ङाँर सत्‍य वचन अथवा खुशीए खबर खई। च बेलारी परमेश्वरउँइले क्‍हेमैंजी योंल् त्‍हुबै सैए बारेर ताँ थेई। परमेश्वरजी च सै क्‍हेमैंए लागिर स्‍वर्गरी रक्षा लसी थेंइमु, झाइले च सै योंबै आशा म्‍हाँदिसी क्‍हेमैंजी विश्वास नेरो सब् लबै माया लसेन्‍मु।

6 च खुशीए खबर क्‍हेमैं ङाँर खब् दोंले तान संसार भरि फैलिदिसेन्‍मु। झाइले क्‍हेमैं न्‍होंर तब् दोंलेन् च खबरउँइले तान संसार भरि छ्याँबै फल तसेन्‍मु। तो दिन क्‍हेमैंजी पहिले परमेश्वरए दयामाया खैब मुना बिसी क्‍होई, च दिनरी क्‍हेमैंजी च खबर क्‍ह्रोंसेन् ग बिसी थाहा योंला। च दिन सेरो च खबरजी लमा क्‍हेमैं न्‍होंरी छ्याँबै फल योंइमु।

7 ङिने बालु के लबै प्‍यारो दोस्‍ती इपाफ्रासउँइले च खबर थेई। च म्‍ही ङ्ह्योए लागिर ईशु ख्रीष्‍टए ईमानदारी के लभिंबै म्‍ही ग।

8 झाइले क्‍हेमैंजी परमेश्वरए आत्‍मा-सैंउँइले प्रेम-माया लबै शक्तिए बारेर चजी ङिलाई थाहा पिंला।

9 छ तसी क्‍हेमैंए बारेर च ताँ थेसी ङिजी क्‍हेमैंए लागिर खोंयोंई या प्रार्थना लसेन्‍मु। परमेश्वरए पवित्र आत्‍मा-सैंउँइले बुद्धि नेरो क्‍होल् खाँबै शक्ति योंसी क्‍हेमैंजी परमेश्वरए इच्‍छा अनुसार तो लल् त्‍हुम् बिसी छेन्‍ले क्‍होरिगे बिबै प्रार्थना लसेन्‍मु।

10 छाबै थाहा योंसी क्‍हेमैंजी प्रभुलाई सैं तोंन् लसी प्रभुजी खोबै घ्‍याँरी प्‍ह्रल् खाँब्‍मु। झाइले क्‍हेमैंजी तान किसिमबै छ्याँबै के लमा क्‍हेमैं छ्याँबै फल रूबै धुँ दों तब् ग, फेरि परमेश्वरलाई झन् छेनाले ङो सेब्‍मु।

11 फेरि ङिए प्रार्थना छाबन् मु: परमेश्वरए थेबै मान तबै शक्तिउँइले योंबै भोंजी क्‍हेमैंलाई सैंर भोंब् लरिगे, क्‍हेमैंजी सैं बेले तोंसी तान सै ढुक्‍कले सैदिल् खाँरिगे,

12 झाइले क्‍हेमैंजी परमेश्वर आबालाई धन्‍यवाद चडिदिरिगे बिसी प्रार्थना लसेन्‍मु। तलेबिस्‍याँ परमेश्वर आबाजी खिए म्‍हीमैंए लागिर खिए उज्‍यालो तबै राज्‍यरी छ्याँबै आशीष रक्षा लसी थेंइमु, फेरि क्‍हेमैंलाई च आशीष योंबै हक पिंइमु।

13 खिजी ङ्ह्योलाई अन्‍धकारर्बै आछ्याँबै शक्तिउँइले, [अथवा शैतानए शक्तिउँइले] छुट्कारा लभिंसी खिए प्‍यारो च्‍ह ईशु ख्रीष्‍टए राज्‍यर भसी ङ्ह्योलाई रक्षा लभिंई।

14 झाइले ख्रीष्‍टजी ङ्ह्योलाई छुट्कारा लभिंइमु, अथवा ङ्ह्योए आछ्याँबै केजग माफ लभिंइमु।

ईशु ख्रीष्‍ट तान भन्‍दा थेबा ग

15 परमेश्वरलाई म्‍हीजी म्रोंला आखाँलेया ईशु ख्रीष्‍ट खैब मुला परमेश्वर छाबन् ग। ख्रीष्‍ट परमेश्वरए तान भन्‍दा थेबै च्‍ह तसी तान बनिदिबै सै भन्‍दा थेबा ग,

16 तलेबिस्‍याँ परमेश्वरजी ख्रीष्‍टउँइले स्‍वर्गर नेरो पृथ्‍वीर्बै तान सै बनिदिई। म्रोंबै सै मुलेया, आम्रोंबै सै मुलेया, झाइले शक्ति मुबै सैजग, स्‍वर्गदूतजग, अधिकारजग, तान शक्ति मुबै सै या, तो सै मुलेया तान सै ख्रीष्‍टउँइले बनिदिब् ग। परमेश्वरजी तान सै ख्रीष्‍टउँइले ख्रीष्‍टए निम्‍तीर्न बनिदिई।

17 ख्रीष्‍ट तान सै भन्‍दा ओसों मुला, झाइले खिए शक्तिउँइले तान सै, स्‍वर्गरी मुले, पृथ्‍वीरी मुले, तान सै खेमैंए खटिदिबै क्‍ल्‍होर टिरिम्।

18 फेरि ख्रीष्‍टलाई विश्वासलबै टोली खिए जीउ दों तब् ग, चमैंए क्र ख्रीष्‍ट खिन् ग।

ख्रीष्‍ट तान सैए जीवन पिंबै मूल ग। छलेन ख्रीष्‍ट तान सै भन्‍दा थेब् तरिगे बिसी परमेश्वरजी ख्रीष्‍टलाई सिल् त्‍हुब्‍मैं न्‍होंरी तान भन्‍दा पहिलो सिबउँइले रिवाई।

19 तलेबिस्‍याँ परमेश्वरजी इच्‍छा लसीन् खिए च्‍हरी खिए पूरा बानी-सुबास तई।

20 छले परमेश्वरजी तान संसारलाई खिए च्‍हउँइलेन् ह्रोंसने मिलाप लबै विचार लई। झाइले परमेश्वरजी खिए च्‍हलाई क्रूसर सिल् भिंसी तान सैने मिलाप लभिंई। छले पृथ्‍वीर्बै सै मुलेया, स्‍वर्गर्बै सै मुलेया, तान सैजगलाई परमेश्वरजीन् खिने मिलाप लभिंई।

21 क्‍हेमैंजी ओसों आछ्याँबै केजग नेरो फोहोरी विचारजग लसेन्‍मुला। छ तसी क्‍हेमैं परमेश्वरउँइले ह्रेंगो तसी परमेश्वरए शत्रु तला।

22 तर तिंइजोरो, क्‍हेमैंलाई खिए उँइँर पवित्र, शुद्ध, नेरो तोई गल्‍ती आरेब् लभिंबै लागिर परमेश्वरजी खिए च्‍ह चु संसाररी सिबर कुल्‍भिंई। ख्रीष्‍ट सिबै कारणजी लमा परमेश्वरजी क्‍हेमैंलाई खिने प्रि मिलाप लभिंई।

23 क्‍हेमैं चाहिं ईशु ख्रीष्‍टलाई पक्‍का विश्वास लसी दरोले टिल् त्‍हुम्। झाइले क्‍हेमैंजी ईशुए बारेर खुशीए खबर थेसेरो [ईशुने स्‍वर्गर ह्याम् बिबै] निश्‍चय आशा म्‍हाँदिई। च निश्‍चय आशा कत्ति आम्‍हन्‍ले दरो तसी टिद्। चु खुशीए खबर संसार भरी तान म्‍हीलाई प्रचार लइमु, झाइले चु खुशीए खबर प्रचार लबै लागिर ङ पावलजी के लइमु।

पावलजी अरू जातिमैंए लागिर के लबा

24 क्‍हेमैंए लागिर, अथवा अरू जातिमैंए लागिर, ङजी तिंइजोरो [झयालखानर टिसी] दुःख नोरिइमु। दिलेया ङ सैं तोंम्, तलेबिस्‍याँ ख्रीष्‍टजी खिए जीउए लागिर, अथवा खिलाई विश्वास लबै टोलीए लागिर, दुःख नोल् त्‍हुमला, झाइले च बाँकी चैबै दुःख ङजी ङए जीउरी नोसेन्‍मु। छ तमा अझै नोल् त्‍हुबै दुःख ङजी पूरा लसेन्‍मु।

25 फेरि क्‍हेमैंए लागिर छाबै के पूरा लबरी विश्वासी टोलीए लागिर ङलाई खटिदिई। ङए के तो मु बिस्‍याँ खिए वचन पूरा प्रचार लब् ग।

26 च वचन परमेश्वरजी पहिले ओनों म्‍हीउँइले गुप्‍तले थेंइमु, तर तिंइजोरो खिए म्‍हीमैंलाईन च वचन उँइँभिंइमु।

27 तान जातर्बै म्‍हीमैंए लागिर परमेश्वरजी च वचन, अथवा इस्‍किम, तयार लथेंई, झाइले तिंइजोरो च थेबै मान तबै गुप्‍तले थेंबै इस्‍किमलाई परमेश्वरजी खिए तान म्‍हीमैंने उँइँभिंबै सैं लई। च गुप्‍तले मुबै इस्‍किम चुन् ग: [क्‍हेमैं अरू जातिमैं मुलेया] परमेश्वरजी कुल्‍भिंबै म्रुँ, ख्रीष्‍ट, क्‍हेमैंए सैं न्‍होंरी टिरिम्। ख्रीष्‍ट क्‍हेमैं न्‍होंरी टिरिसेरो क्‍हेमैंजीन् परमेश्वरए थेबै मानए भाग योंब्‍मु।

28 छ तसी ङिजी ख्रीष्‍टए बारेर तान जातिमैंलाई प्रचार लम्। झाइले ङिए इच्‍छा छाबन् मु, तान म्‍ही ख्रीष्‍टने खोंयोंईन सैं घ्रिन् तमा पक्‍का तसी, चमैंलाई परमेश्वर ङाँर बोबो ङ्हाँम्। छ तसी ङिजी ङिए पूरा क्‍होबै शक्तिजी तान म्‍हीलाई संझिदिभिंम्, झाइले ताँ लुभिंब्रें लम्।

29 चु के लबै लागिर ख्रीष्‍टजी ङलाई थेबै शक्ति पिंसी ङजी थेबै कोशिशले गाह्रो के लम्।

2

ङजी क्‍हेमैं, फेरि लाओडिसियाथेंमैं, नेरो तान ङलाई खोंयोंई या ङो आसेब्‍मैंए लागिर प्रार्थना लमा ङजी बेले थेबै गाह्रो के लम् बिबै ताँ क्‍हेमैंजी थाहा योंरिगे बिसी ङए इच्‍छा मु।

2 क्‍हेमैंए सैं भोंब् तरिगे बिसी, झाइले सब् लबै मायाए सैं प्‍यासी क्‍हेमैं तान सैं घ्रि तरिगे बिसी, झाइले सत्‍य ताँलाई छेनाले क्‍होसी क्‍हेमैंलाई पक्‍का निश्‍चय थाहाजी भरिपूर्ण तरिगे बिसी ङजी छले के लम्। छाबै के सफल तसी क्‍हेमैंजी परमेश्वरए गुप्‍त ताँ थाहा सेब्‍मु। च गुप्‍त ताँ चुन् ग, ईशु ख्रीष्‍टलाई ङो सेबा।

3 तलेबिस्‍याँ तान गुप्‍तले लोथेंबै बुद्धि नेरो ज्ञान ख्रीष्‍टउँइले मात्रे योंल् खाँम्।

4 खबज्‍यै छ्याँब् दों ङ्हाँबै ताँ लुभिंलेया क्‍हेमैंजी च ताँए लिली आप्‍ह्ररिगे बिसी ङजी क्‍हेमैंलाई [ख्रीष्‍टए बारेर] छाबै संझिदिबै ताँ लइमु,

5 तलेबिस्‍याँ ङए जीउ चु झयालखानर मुलेया, ङए सैं क्‍हेमैंने बालुन् मु। झाइले क्‍हेमैंजी ख्रीष्‍टलाई पक्‍का विश्वास लसी बालुले टिब् थेसी ङ सैं तोंइमु।

ख्रीष्‍टने घ्रि तसी टिद्

6 ख्रीष्‍ट ईशुलाई क्‍हेमैंजी प्रभु म्‍हाँदिसी चए लिली ल्‍हौदिसेरो क्‍हेमैं खिनेन् घ्रिन् तसी अझै प्‍ह्रद्।

7 खैले सिं धुँ सरी गहिरोले जरा च्‍योंमु, छलेन क्‍हेमैं ख्रीष्‍टलाई सैं पिंसी सैं अझै विश्वास लबरी भोंब् तसी टिद्। झाइले क्‍हेमैंजी लुब् दोंले खिए फिर अझै विश्वास भोंब् लद्, खोंयोंई या धन्‍यवाद पिंबै सैं प्‍याद्।

8 छ तसी होशियार तद्, खबज्‍यै या म्‍हीउँइले खबै ताँजी क्‍हेमैंलाई परमेश्वरए सत्‍य घ्‍याँउँइले आफ्रिह्यारिगे। च ताँलाई म्‍हीजगजी बुद्धि दों ङ्हाँलेया च केर आत्‍हुबै, स्‍युर त्‍येबै ताँ ग। च “बुद्धि” बिबै ताँ ख्रीष्‍टउँइले आङीं, तर म्‍हीउँइले खब् ग, झाइले चु संसारर्बै रीति-थितिउँइले तब् ग।

9 च ताँ आक्‍वेंन्, तलेबिस्‍याँ ख्रीष्‍टरी, अथवा खि म्‍ही तबै रूपर्न, परमेश्वरए तान शक्ति, बानी, ज्ञान, चाल-चलनजी क्‍ह्रोंसेन्‍ले प्‍लेंइमु।

10 झाइले परमेश्वरए उँइँर ठीक ठहर्दिबरी तो सै चैदिम्, च तान सै क्‍हेमैंजी ख्रीष्‍ट ईशुने घ्रिन् तसी खिउँइले योंइमु। तान शक्ति मुबै सैजग, तान स्‍वर्गदूतजग, नेरो पृथ्‍वीर्बै तान अधिकार मुबै सै भन्‍दा ख्रीष्‍ट बेले थेब् ग।

11 क्‍हेमैं ख्रीष्‍टने घ्रिन् तसी जीउर यहूदीमैंए चिनु थोब् दों तई। च चिनु म्‍हीउँइले लबै जीउर्बै चिनु आङीं, तर ईशु ख्रीष्‍टजी लबै सैंर्बै चिनु ग। च चिनुए अर्थ चुन् ग: ख्रीष्‍टजी ङ्ह्योलाई ङ्ह्योए आछ्याँबै बानीए शक्तिउँइले छुट्कारा लभिंई।

12 क्‍हेमैं क्‍युर प्‍लुँसी क्‍युउँइले त्‍होंखसी बप्‍तिस्‍मा किंई। चए मतलब ख्रीष्‍टनेन् सिसी प्‍हाब् ग, झाइले ख्रीष्‍टलाई सिबउँइले रिल् लबै परमेश्वरए शक्तिलाई विश्वास लसी क्‍हेमैं या ख्रीष्‍टने घ्रिन् तसी रिब् ग।

13 ओसों क्‍हेमैंए आछ्याँबै बानी नेरो केउँइले क्‍हेमैंए सैं सिह्याब् दों तला। तर परमेश्वरजी तोगो क्‍हेमैंलाई ख्रीष्‍टने प्रिजीउ घ्रिन् लसी रिल् लभिंई। परमेश्वरजी ङ्ह्योए तान आछ्याँबै के माफ लभिंई।

14 ङ्ह्योजी आछ्याँबै के लसी धर्मनियम अनुसार सजाय नोल् त्‍हुमला, तर ङ्ह्योए विरूद्धर नियमजग अनुसार प्‍ह्रीथेंबै दोषपत्र परमेश्वरजी ईशुए क्रूसर टाँइदिवासी मेटिदिवाई। अथवा ईशु क्रूसर सिमा च सजाय नोभिंसी स्‍योवाई।

15 [च यहूदी धर्मनियम स्‍वर्गदूतजगजी मोशालाई थाहा पिंला।] तर ईशुजी क्रूसर ङ्ह्योए सजाय नोसी सिह्यामा च तान शक्ति मुबै स्‍वर्गदूतजग भन्‍दा बेले थेब तसी ट्होई, झाइले [ङ्ह्योलाई छाबै दोष पिंबै] शक्ति म्‍हल् लवाई। झाइले “च शक्ति मुबै सै ङए अधीनर मु” बिसी खिजी चमैंलाई तान म्‍हीमैंए उँइँर रमिता उँइँवाई।

16 च नियमजग स्‍योह्यासेरो चबा, थुँबा, चाड़ म्‍हाँदिबा, औंसी दिन, फेरि छुट्टी दिन म्‍हाँदिबै बारेर क्‍हेमैंलाई खबज्‍यै कर आल्‍हैदिरिगे।

17 चु तान छाबै नियमजग प्‍हना लिउँई तखबै सैए छायाँ मात्रे उँइँब् ग, तर [तोगो ख्रीष्‍ट खसेरो] खि मात्रे क्‍ह्रोंसेन्‍बै म्‍हाँदिल् त्‍हुबै सै ग।

18 फेरि खबज्‍यै या “ह्रोंसलाई च्‍योंब् लवासी [ख्रीष्‍टलाई म्‍हाँदिबै साटोरी] स्‍वर्गदूतमैंलाई म्‍हाँदिल् त्‍हुम्,” बिसी क्‍हेमैंलाई दोष फाक्‍कर्न आल्‍हैदिरिगे। च म्‍हीजी “थेबै दर्शन म्रोंई” बिलेया क्‍हेमैंलाई आफसिदिवारिगे। चमैं ह्रोंसए इच्‍छा अनुसार फाक्‍कर्न थेब् प्‍हैंब् ग।

19 झाइले छाबै म्‍हीमैंजी क्र थेबाउँइले फ्रिई, अथवा ख्रीष्‍टजी बिबै लिली आप्‍ह्रइमु। तलेबिस्‍याँ ख्रीष्‍ट क्र तम्, झाइले विश्वासी टोली तानन्‍न खिए जीउ तम्। ख्रीष्‍टए अधीनरी तान जीउलाई भों खम्, झाइले जोनर्जिगजी जीउलाई जोर्दिम्। छ तसी परमेश्वरए इच्‍छा अनुसार जीउ बडिसेन् ह्याम्।

ख्रीष्‍टने सिसी रिबा

20 क्‍हेमैं ख्रीष्‍टने बालुन् सिह्यासी चु संसारर्बै रीति-थितिए शक्तिउँइले छुट्कारा योंइमु। छ तसी क्‍हेमैं तले चु संसारए अधीनर मुब्‍मैं दोंले टिम्? झाइले तले छाबै नियमजग,

21 अथवा “चु सै छेला आता,” “फलना सै चला आता,” “च सै छुइला आता,” बिबै ताँजग तले म्‍हाँदिब् जा?

22 (फेरि च तान सैजग चसी थुँसी म्‍हह्याबै सैन् ग।) तलेबिस्‍याँ च नियमजग म्‍हीजी बनिदिबै नियमजग नेरो म्‍हीउँइले लुभिंबै ताँ मात्रे ग।

23 च नियमजगजी “ह्रोंसलाई च्‍योंब् लवासी स्‍वर्गदूतमैंलाई पूजा लल् त्‍हुम्,” झाइले “ह्रोंसए जीउलाई दुःख पिंल् त्‍हुम्,” बिसी लुभिंमु, झाइले छाबै नियमजग क्‍ह्रोंसेन् दों ङ्हाँम्। तर म्‍हीए आछ्याँबै इच्‍छाजग रोक्‍दिबरी शक्ति आरेबै ताँ ग।

3

क्‍हेमैं ख्रीष्‍टने बालु रिल् खाँसी [क्‍हेमैं चु संसारर्बै शक्ति मुबै सैलाई ट्होइमु]। छ तसी क्‍हेमैंए सैं स्‍वर्गर मुबै सैउँई ल्‍हैदिद्। स्‍वर्गरी परमेश्वरए क्‍योलोउँई ख्रीष्‍ट राज्‍य चलिदिबरी खिए राज गद्दीर कुँइमु।

2 क्‍हेमैंए सैं चु पृथ्‍वीर्बै सैर आङीं, तर स्‍वर्गर मुबै सैउँई पक्‍काले ल्‍हैदिद्।

3 तलेबिस्‍याँ क्‍हेमैंए पुरानो बानी सिल् खाँब् दों तइमु, तर क्‍हेमैं ख्रीष्‍टने प्रि परमेश्वरए शक्ति न्‍होंर म्‍हीजगजी आम्रोंन्‍ले या सोसेन्‍मु।

4 क्‍हेमैंए पक्‍का शक्ति मुबै जीवन ख्रीष्‍टउँइले योंब् ग। छ तसी खोंयों ख्रीष्‍ट म्‍हीजगजी म्रोंन्‍ले चु संसारर युब्‍मु, च बेलारी म्‍हीजगजी म्रोंन्‍ले क्‍हेमैं या ख्रीष्‍टने बालु तब्‍मु। झाइले क्‍हेमैंजी च बेलारी खिए जीउ दों तबै बेले छ्याँबै उज्‍यालो तबै जीउ योंब्‍मु।

ख्रीष्‍टने सोब्‍मैंए लागिर्बै अर्तीजग

5 क्‍हेमैंए सैं स्‍वर्गउँई ल्‍हैदिल् खाँसेरो छ तसी क्‍हेमैंए जीउर्बै आछ्याँबै इच्‍छालाई नाश लवाल् त्‍हुम्, अथवा व्‍यभिचार, अशुद्ध सैं, फोहोरी विचार, आछ्याँबै इच्‍छाजग, झाइले लोभ लबै इच्‍छा तान प्‍यीवाल् त्‍हुम्। च लोभ चाहिं मूर्तिपूजा दों तब् ग।

6 च छाबै आछ्याँबै केजगए कारणजी परमेश्वरए रिस खिए आज्ञा आङेंब्‍मैंए फिर पर्दिब्‍मु।

7 क्‍हेमैं ओसों छाबै केजग न्‍होंर टिमा क्‍हेमैं या च आछ्याँबै इच्‍छाजग लसी प्‍ह्रमला।

8 तर तिंइजोरो क्‍हेमैंजी चु तान सै प्‍यीवाल् त्‍हुम्: रिस खबा, क्रोध, अरूलाई दुःख पिंबै विचार, अरूलाई इजेद-बिजेद लबा, झाइले फोहोरी ताँ पोंबा, तान प्‍यीवाल् त्‍हुम्।

9 घ्रिजी अकोलाई स्‍युर आत्‍येद्, तलेबिस्‍याँ क्‍हेमैंजी ह्रोंसए पुरानो आछ्याँबै सैंलाई, नेरो चए के लबै बानीलाई, तान भ्‍योंवाल् खाँइमु।

10 झाइले नयाँ सैं योंसी नयाँ म्‍ही दों तइमु। क्‍हेमैंजी खिलाई पूराले ङो सेरिगे बिसी परमेश्वरजी चु छाबै नयाँ म्‍हीलाई बनिदिसी अझै खि दोंबन खोंयोंई या बनिदिसेन्‍मु।

11 छ तसी तान म्‍ही प्रि प्रि तब्‍मु। यहूदीमैं मुलेया, अरू जातिमैं मुलेया, जीउर चिनु क्‍याँलेया, आक्‍याँलेया, आखेब्‍मैं, प्‍हाडियामैं मुलेया, केब-नोकरमैं मुलेया, आरेलेया, तो मुलेया, च तान सै परमेश्वरए उँइँर तोई फरक आरे। ङ्ह्योलाई चैदिबै सै ख्रीष्‍ट मात्रे ग, फेरि तान म्‍हीए सैं न्‍होंरी ख्रीष्‍ट टिम्।

12 परमेश्वरजी क्‍हेमैंलाई माया लसी खिए लागिर्न त्‍हाँई। क्‍हेमैं खिए म्‍हीमैं तसेरो क्‍हेमैं ल्‍होयो खबा, दयालु तबा, सैं आप्‍हैंबा, छ्याँबै चाल-चलन लबा, झाइले तान सै सैदिबै छाबै सैं प्‍याद्। नयाँ क्‍वें खिब् दोंले च नयाँ सैं प्‍याद्।

13 फेरि अरूमैंजी आछ्याँबै के ललेया घ्रिजी अर्कोलाई सब् लभिंन्, झाइले आक्‍ह्रीबै ताँ तलेया घ्रिजी अर्कोलाई माफ पिंन्। खैले ख्रीष्‍टजी क्‍हेमैंलाई माफ पिंइमु, छलेन क्‍हेमैंज्‍यै या अर्कोलाई माफ पिंन्।

14 चु तान भन्‍दा बढ़ता अरूलाई सब् लभिंबै माया लबै सैं प्‍याद्। माया लबै सैंजी अरू तान छ्याँबै के पूरा लबरी बालुले क्‍ह्रील् लम्।

15 तलेबिस्‍याँ क्‍हेमैं जीउ घ्रिन् तब् दोंले छेनाले मिल्‍दिरिगे बिसी परमेश्वरजी क्‍हेमैंलाई त्‍हाँब् ग। छ तसी ख्रीष्‍टए क्‍ह्रील् लबै शान्‍ति क्‍हेमैंए सैं न्‍होंर तरिगे। फेरि धन्‍यवाद पिंब्‍मैं तद्।

16 क्‍हेमैं न्‍होंरी ख्रीष्‍टए बारेर्बै वचनजी बेले भरिपूर्ण तसी घ्रिजी अर्कोलाई पूरा क्‍होबै शक्तिजी ताँ लुभिंन्, अर्ती पिंन्। सैं न्‍होंउँइले परमेश्वरलाई धन्‍यवाद पिंमा, भजन, आरति, झाइले प्रभुए बारेर्बै क्‍वेजग प्रिंन्।

17 छ तसी तो ललेया, तो पोंलेया, परमेश्वर आबालाई धन्‍यवाद चडिदिसी प्रभु ईशु ख्रीष्‍टउँइले लद्।

ख्रीष्‍टने बालुन सोमा अरूमैंलाई लल् त्‍हुबै कर्तव्‍य

18 ओ पह्रेंस्‍योमैं, प्रभु ईशुलाई विश्वास लसेरो क्‍हेमैंए प्‍युँए अधीनर टिद्।

19 ओ प्‍युँमैं, क्‍हेमैंए प्‍ह्रेंस्‍योमैंलाई सब् लभिंबै माया लद्, चमैंलाई कडा हुकुम आपिंन्।

20 ओ कोलोमैं, तान सैरी आबा-आमाए आज्ञा म्‍हाँदिद्, तलेबिस्‍याँ छाबै के लस्‍याँ परमेश्वर सैं तोंम्।

21 ओ आबामै, ह्रोंसए कोलोमैंलाई हरेस आलबै लागिर रिस खला आलद्।

22 ओ केब-नोकरमैं, क्‍हेमैंए चु संसारर्बै मालिकमैंए तान हुकुम म्‍हाँदिद्। खाली क्‍हेमैं मालिकमैं उँइँर मुमा चमैंउँइले स्‍याबास योंबै लबै लागिर मात्रे आङीं, तर प्रभु ईशुए डर म्‍हाँदिसी खोंयोंई या सैं घ्रिन्‍ले मालिकलाई ङेंन्।

23 क्‍हेमैंजी तो ललेया पूरा सैंजी लद्; म्‍हीए लागिर आङीं, तर प्रभुए लागिर दोंले च के लद्।

24 छ लस्‍याँ प्रभुजी क्‍हेमैंलाई इनाम पिंब्‍मु बिसी क्‍हेमैंजी थाहा सेम्। खिए म्‍हीमैंए लागिर तो इनाम खिजी साँदिइमु, चन् क्‍हेमैंजी योंब्‍मु, तलेबिस्‍याँ क्‍हेमैंए क्‍ह्रोंसेन्‍बै मालिक ख्रीष्‍ट ग।

25 फेरि खराब के लब्‍मैंजी चाहिं चए के अनुसारबै सजाय योंब्‍मु। परमेश्वरजी तानलाई पक्षपात आलल्‍ले निसाफ लम्।

4

ओ मालिकमैं, क्‍हेमैंजी ठीकले नेरो छ्याँबै तरीकाले केब-नोकरमैंलाई के ल्‍हैदिद्। क्‍हेमैंल् या स्‍वर्गर मालिक मु बिब् म्‍हैंन्।

अरू छअर्तीजग

2 परमेश्वरलाई धन्‍यवाद चडिदिसी आनारिल्‍ले चनाखोले खोंयोंई या प्रार्थना लरिद्।

3 फेरि ङिए लागिरै या प्रार्थना लद्: परमेश्वरजी ङिलाई ख्रीष्‍टए बारेर्बै गुप्‍त ताँ प्रचार लबर छ्याँबै मौका पिंरिगे बिसी प्रार्थना लद्। च गुप्‍त ताँ प्रचार लबा [अथवा “यहूदीमैं दोंले अरू जातिमैं या ख्रीष्‍टने प्रि घ्रिन् तसी परमेश्वरए उँइँर ठीक ठहर्दिल् खाँम्,” बिबै] कारणजी ङ पावल चु झयालखानर टिल् त्‍हुई।

4 छ तसी ङजी खैले च खशीए खबर छेनाले पोंल् त्‍हुम्, च तरीकाउँइले अरूमैंलाई क्‍होल् लभिंल् खाँरिगे बिसी ङए लागिर प्रार्थना लभिंन्।

5 ईशु ख्रीष्‍टलाई विश्वास आलब्‍मैंने होशियार थेंसी प्‍ह्रद्। झाइले क्‍हेमैंजी योंबै मौका अनुसार [प्रभुए लागिर] के लद्।

6 क्‍हेमैंजी अरूमैंलाई खोंयोंईन सैं नल आलल्‍ले ठीक विचार लसी ताँ पोंल् त्‍हुम्। छ लस्‍याँ तान म्‍हीलाई खैले ठीक जवाफ पिंल् त्‍हुम् बिसी क्‍हेमैंजी लुसेल् खाँम्।

आखिरर्बै ताँजग

7 ङ्ह्योए प्‍यारो भाइ टाइकिकस प्रभुए केरी ङ्ह्योए अउ, नेरो ङ्ह्योने बालु के लबै ईमानदारी म्‍ही ग। चजी ङए बारेर्बै तान ताँ क्‍हेमैंलाई बिब्‍मु।

8 ङिए बारेर क्‍हेमैंजी थाहा योंसी सैं क्‍होल् लभिंरिगे बिसी ङजी चलाई क्‍हेमैं ङाँर कुल्‍भिंब् ग।

9 च बालु क्‍हेमैंए नाँसर्बै ओनेसिमस बिबै म्‍ही या कुल्‍भिंइमु। च विश्वासी प्‍यारो भाइ ग। चमैंजी क्‍हेमैंलाई चुर तो ताँ तरिइमु, च ताँजग बिभिंब्‍मु।

10 ङने बालु कैदी तसी टिबै दोस्‍ती अरिस्‍तार्खसजी क्‍हेमैंलाई नमस्‍ते बिभिंइमु। झाइले बर्णाबासए भाइ पर्दिबै मर्कूसज्‍यै या क्‍हेमैंलाई नमस्‍ते बिभिंइमु। (च मर्कूस क्‍हेमैं ङाँर खइबिस्‍याँ क्‍हेमैंजी चलाई मान लल् त्‍हुम् बिबै ताँ क्‍हेमैंजी ओसों थाहा योंला।)

11 झाइले जस्‍तस बिबै ईशुज्‍यै या क्‍हेमैंलाई नमस्‍ते बिभिंइमु। प्रभुलाई विश्वास लबै यहूदीमैं न्‍होंर चुमैं सों मात्रेजी परमेश्वरए राज्‍यए बारेर प्रचार लबै के ङने लसेन्‍मु। चुमैंजी ङलाई बेले सैं क्‍होल् लभिंइमु।

12 क्‍हेमैं न्‍होंर्बै ईशु ख्रीष्‍टए के लबै अर्को म्‍ही इपाफ्रासजी या क्‍हेमैंलाई नमस्‍ते बिभिंइमु। तो सै पर्दिलेया क्‍हेमैंए सैं भोंब् तरिगे, तान सैरी पक्‍का तरिगे, झाइले परमेश्वरए इच्‍छा अनुसार क्‍हेमैंजी पूरा लरिगे बिसी चजी खोंयोंईन क्‍हेमैंए लागिर भोंन्‍ले प्रार्थना लसेन्‍मु।

13 क्‍हेमैं कलस्‍सीथेंमैं, फेरि लाओडिसियाथेंमैं नेरो हिरापोलिसथेंमैंए लागिर चजी गाह्रो के लइमु बिसी ङ ह्रोंसन साक्षी टिल् खाँम्।

14 फेरि प्‍यारो डाक्‍टर लूकाजी नेरो डेमासजी क्‍हेमैंलाई नमस्‍ते बिभिंइमु।

15 लाओडिसिया नाँसर्बै विश्वासी टोलीलाई नेरो निम्‍फालाई, झाइले चए धिंर खागु तबै विश्वासी टोलीलाई ङिउँइले नमस्‍ते बिभिंन्।

16 क्‍हेमैंजी चु चिट्ठी खेल् खाँबै लिउँइजी, लाओडिसिया नाँसर्बै विश्वासी टोलीलाई या खैलसे खेल् भिंन्। फेरि ङजी लाओडिसियालाई पिभिंबै चिट्ठी चमैंउँइले योंसी क्‍हेमैंज्‍यै या खेद्।

17 झाइले अर्खिप्‍पसलाई ङउँइले छ बिभिंन्: “क्‍हीजी प्रभुलाई खैबै सेवा लल् त्‍हुम् बिसी जिम्‍मा योंइमु, च के पूरा लबर निश्‍चय तद्,” बिभिंन् ओ।

18 ङए योउँइले ङजी चु ताँ प्‍ह्रीमु: ङ पावलउँइले नमस्‍ते मु। ङ झयालखानर कैदी तइमु बिबै ताँ आम्‍लिल्‍ले [ङए लागिर प्रार्थना लभिंन्।]

परमेश्वरए दयामाया क्‍हेमैंने तरिगे। पावल

थिस्‍सलोनिकाथेंमैंलाई पावलए पहिलो चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: कोरिन्‍थ शहरउँइले प्‍ह्रीलाई।

मिति: अन्‍दाज इ. सं. ५० साल, अथवा वि. सं. १०७ साल जरे प्‍ह्रीई।

प्‍ह्रीबै कारण: थिस्‍सलोनिका बिबै शहर म्‍यासिडोनिया अंचलए मुख्‍य क्‍ल्‍हो मुला। पावल फिलिप्‍पी बजारउँइले थिस्‍सलोनिकार ह्यासी चरी ईशुए बारेर प्रचार लई। चरी यहूदी आङींब्‍मैंजी पावलजी प्रचार लबै खुशीए खबर थेबर चाख किंई। छ तसी यहूदीमैंजी पावललाई विरोध लमला, झाइले पावल थिस्‍सलोनिका प्‍यीसी बेरिया शहररी ह्याल् त्‍हुई। झाइले लिउँइजी पावल कोरिन्‍थ फेनेई। चरी पावलजी थिस्‍सलोनिकार्बै विश्वास लब्‍मैंए बारेर खबर खिने बालु के लबै तिमोथीउँइले योंई।

पावलजी थिस्‍सलोनिकार्बै ख्रीष्‍टियानमैंलाई संझिदिसी भों पिंबर चु चिट्ठी प्‍ह्रीई। पावलजी चमैंए विश्वास नेरो माया लबै बारेर थेसी धन्‍यवाद पिंइमु। चु जिन्‍दगी खैले थोब बिबै बारेर पावलजी ह्रोंसए नमुना म्‍हैंल् भिंइमु। झाइले ख्रीष्‍ट एयुबै बारेर चमैंए चु प्रश्‍नए जवाफजौ प्‍ह्रीइमु: ख्रीष्‍ट युब् भन्‍दा पहिलेन् सिबै विश्वासीमैंजी प्रभु युमा खोंयोंई या आखाँबै जीवनए भाग योंम् उ आयों? ख्रीष्‍ट फेरि खोंयों युम्? छ बिबै प्रश्‍नजगए बारेर प्‍ह्रीमा पावलजी चमैंलाई छ्याँबै के लसेन् टिसी ख्रीष्‍ट युबै दिन ह्रेरिद् बिइमु।

मुख्‍य ताँजग

शुरू लबै ताँ १:१

धन्‍यवाद नेरो स्‍तुति चडिदिबा १:२-१०

थिस्‍सलोनिकारी पावलजी लबै के २:१–३:१३

ख्रीष्‍टियान जिन्‍दगी थोबै अर्तीजग ४:१-१२

ख्रीष्‍ट युबै बारेर्बै ताँ ४:१३–५:११

आखिरर्बै अर्तीजग ५:१२-२२

आखिरी ताँ ५:२३-२८

थिस्‍सलोनिकाथेंमैंलाई पावलए पहिलो चिट्ठी

1

थिस्‍सलोनिका शहरर्बै प्रभु ईशुलाई विश्वास लब्‍मैंलाई पावल, सिलास नेरो तिमोथीउँइले ङिए नमस्‍ते मु। क्‍हेमैं परमेश्वर आबा नेरो प्रभु ईशु ख्रीष्‍टए अधीनर मु। खिए दयामायाउँइले आशीष नेरो शान्‍ति क्‍हेमैंलाई तरिगे।

थिस्‍सलोनिकाथेंमैंए विश्वास थेसी पावल सैं तोंबा

2 ङि प्रार्थना लमा ङिजी क्‍हेमैंलाई म्‍हैंसी परमेश्वरलाई धन्‍यवाद चडिदिम्। क्‍हेमैंलाई आशीष तरिगे बिसी ङि खोंयोंईन प्रार्थना लब्रें लम्।

3 छले प्रार्थना लमा चु ताँ सों ङिए सैंर म्‍हैंमु: पहिले ताँ, क्‍हेमैंजी प्रभु ईशुलाई विश्वास लसी खिए छ्याँबै के लई। फेरि दोस्रो ताँ, प्रभु ईशुलाई सैं पिंबै प्रेम लसी क्‍हेमैंजी थेबै गाह्रो के लई। फेरि तेस्रो ताँ, प्रभु ईशु ख्रीष्‍ट निश्‍चय फेरि युब्‍मु बिसी क्‍हेमैंए सैं भोंन्‍ले विश्वास लम्।

4 ओ भाइ-बहिनीमैं, चु ताँ ङिजी थाहा सेमु। परमेश्वरजी क्‍हेमैंलाई माया लइमु, झाइले क्‍हेमैं खिए म्‍हीमैं तब्‍मु बिसी परमेश्वरजी क्‍हेमैंलाई त्‍हाँई।

5 ङिजीम् खुशीए खबर क्‍हेमैंने पहिलेन् बिमा ङि सुँजी पोंब् मात्रे आङीं तर परमेश्वरए पवित्र आत्‍मा-सैं नेरो शक्तिउँइले बिई। चु ताँ निश्‍चय क्‍ह्रोंसेन् ग बिबा सैं न्‍होंर थाहा सेसी ङि क्‍हेमैं ङाँर युई। क्‍हेमैं म्‍हाँजुर टिमा ङिजी दिन खैले थोला च क्‍हेमैंलाई थाहा मु। क्‍हेमैंए फायदाए लागिर्न ङिजी छले दिन थोई।

6 ङिए लिली नेरो ङ्ह्योए प्रभुए लिली क्‍हेमैं प्‍ह्रई। ङि दोंलेन् क्‍हेमैंज्‍यै या ल्‍हे दुःख सैदिनाबिलेया क्‍हेमैंजी च खुशीए खबर सैं तोंन्‍ले थेई। तले सैं तोंई बिस्‍याँ परमेश्वरए आत्‍मा-सैंजी सैं तोंल् लई।

7 छले म्‍यासिडोनिया नेरो ग्रीस अंचलर्बै विश्वासीजगए लागिर क्‍हेमैं नमुना तई,

8 तलेबिस्‍याँ क्‍हेमैं परमेश्वरलाई विश्वास लसी छेन्‍ले म्‍हाँदिम् बिबै ताँ म्‍यासिडोनिया नेरो ग्रीस अंचलरी मात्रै आङीं तर खन्‍तदन फैलिदिई। छ तसी म्‍हीजगने त्‍होसी ङिजी क्‍हेमैंए बारेर तोई बिला आत्‍हु,

9 तलेबिस्‍याँ च म्‍हीमैंजी ङिलाई छ बिम्: ङि क्‍हेमैंए शहरर टिमा क्‍हेमैंजी ङिलाई मान लई, झाइले च बेलारी क्‍हेमैंजी मूर्ति पूजा प्‍यीसी क्‍ह्रोंसेन्‍बै सोगों परमेश्वरउँई सैं एसी सेवा लई,

10 फेरि खिए च्‍ह ईशु एयुबै दिनए लागिरी क्‍हेमैंजी ह्रेरिमु। च ईशुलाई परमेश्वरजी सिबै क्‍ल्‍होउँइले रिल् लई, झाइले प्‍हनालिउँई परमेश्वरजी म्‍हीजगए आछ्याँबै केए फिरी रिस लनाबिलेया प्रभु ईशुजी ङ्ह्योलाई रक्षा लभिंब्‍मु।

पावलजी थिस्‍सलोनिकारी लबै केए बारेर्बै दोषलाई जवाफ पिंबा

(शक्ति १७:१-१०)

2

ओ भाइ-बहिनीमैं, ङि क्‍हेमैंए शहरर फाक्‍कर्न आह्याला, के सफल तबा क्‍हेमैंलाई थाहा मु।

2 क्‍हेमैंए शहर थिस्‍सलोनिकार खब् भन्‍दा ओसों ङि फिलिप्‍पी शहरर मुमा ङिजी ल्‍हे दुःख योंई। चरी म्‍हीमैंजी ङिलाई बेले आछ्याँबै के लई। चए बारेर क्‍हेमैंलाई थाहा मु। तर क्‍हेमैंए शहरर फेखसी ल्‍हे विरोधी तनाबिलेया परमेश्वरजी ङिलाई सैं भोंब् लभिंसी ङिजी च खुशीए खबर क्‍हेमैंलाई बिल् योंई।

परमेश्वरजी पिंबै खबर ङिजी बिई।

3 ङिजी क्‍हेमैंलाई चिप्‍ले ताँ तोई आबि। ङिला तोई गल्‍ती आरे। ङिम् सोजो मुला।

4 बरु परमेश्वरजी च खुशीए खबर सुनिदिबै के ङिलाई जिम्‍मा पिंई। छ तसी खिए इच्‍छा बमोजिम ङि प्रचार लब्रें लम्। म्‍हीलाई सैं तोंल् लबा आम्‍है, बरु परमेश्वरए इच्‍छा पूरा लब् म्‍हैम् तलेबिस्‍याँ परमेश्वरजी तान म्‍हीए सैं न्‍होंर्बै विचार जाँच लमु।

5 फेरि क्‍हेमैंए शहरर खमा ङिजी ह्वाँबै ताँ तोई आपोंला। ङिला लोभी सैं आप्‍याला। छ तसी लोभी सैं आरेसेरो ङिजी तोई चिप्‍ले ताँ पोंला आत्‍हु, आपों। चु ताँर परमेश्वर ङिए साक्षी गवाही मु। चु ताँ क्‍हेमैंलाईन थाहा मु।

6-7 ङि मुख्‍य चेलामैं तसेरो ङिजी “छ छ लद्, ङिलाई मान लल् त्‍हुम्” बिबै हक मुला, तर ङिजी छले क्‍हेमैंउँइले, झाइले अरू म्‍हीमैंउँइले या मान आम्‍हैला। बरु क्‍हेमैंने टिमा ङिजी आमाजगजी ह्रोंसए कोलोमैंलाई हेरचाहा लब् दोंले ङिजी क्‍हेमैंलाई माया लई।

8 ङिजी क्‍हेमैंलाई ल्‍हे माया लसी परमेश्वरजी पिंबै खुशीए खबर सुनिदिब् मात्रे आङीं, तर क्‍हेमैंए सेवा लबर ङि सिबर तयार मुला। ङि क्‍हेमैंलाई च्‍हौ ल्‍हे माया लई।

9 क्‍हेमैंलाई परमेश्वरजी पिंबै खुशीए खबर प्रचार लमा ङिजी चबा, खिबाए लागिर बेले के लई। क्‍हेमैंलाई या तोई दुःख आतरिगे बिसी ङजी त्‍हीयाँ म्‍हुँइँस के लबा क्‍हेमैंलाईन थाहा मुल् त्‍हुम्।

10 क्‍हेमैं विश्वासीमैंने ङिजी ठीक छ्याँब नेरो दोष आरेबै चाल-चलन लई। चु ताँरी क्‍हेमैं साक्षी टिल् खाँम्, परमेश्वर या साक्षी मु।

11 आबामैंजी ह्रोंसए कोलोमैंलाई दोंले ङिजी क्‍हेमैं हरेकलाई हेरचाहा लई।

12 क्‍हेमैंलाई सैं भोंल् लभिंई, सैं क्‍होल् लभिंई, झाइले परमेश्वरजी खिए राज्‍यर्बै उज्‍यालोउँई हुइसेरो खिए इच्‍छा बमोजिम छ थोल् त्‍हुम् बिसी ङिजी क्‍हेमैंलाई अर्ती लुभिंब्रें लई।

13 फेरि परमेश्वरलाई चु अर्को ताँरै या ङिजी खोंयोंई धन्‍यवाद चडिदिब्रेंलम्: ङिजी क्‍हेमैंलाई परमेश्वरए खबर बिमा क्‍हेमैंजी छेन्‍ले थेसी सैं तोंन्‍ले क्‍वेंई। क्‍हेमैंजी चु खबर म्‍हीजी बिब् दोंले आङीं, तर परमेश्वरजी बिब् दोंले थेभिंई। चु क्‍ह्रोंसेनन् परमेश्वरए खबर ग। तलेबिस्‍याँ क्‍हेमैं विश्वासीमैंए सैं न्‍होंरी परमेश्वरजी के लसेन्‍मु।

14 ओ भाइ-बहिनीमैं, क्‍हेमैंलाई तबै ताँ यहूदिया अंचलर्बै प्रभु ईशुए म्‍हीमैंलाई तबै ताँ दों तई। क्‍हेमैंजी ह्रोंसए नाँसथेंमैंउँइले दुःख योंब् दोंले चमैंजी यहूदी विरोधीमैंउँइले छाबै दुःख योंला।

15 च यहूदी कुलजी परमेश्वरए स्‍योम्‍बै ताँ बिभिंबै म्‍हीमैंलाई सैवाई, चमैंज्‍यै या प्रभु ईशुलाई सैवाई, झाइले ङिलाई ल्‍हे दुःख पिंसी ल्‍हावाई। चमैंलाई म्रोंसी परमेश्वर कत्ति सैं आतों। तान जातिमैंलाई म्रोंसी चमैंजी विरोध लम्,

16 अथवा ङिजी अरू जातिमैंलाई रक्षा योंबै प्रचार लमा चमैंजी रोक्‍दिबर कोशिश लई। छ लमा चमैंजी लरिबै आछ्याँबै के झन् पूरा तइमु। छ तसी तोगो परमेश्वरए रिस चमैंए फिरी बल्‍ल युइमु।

पावल चमैंने फेरि त्‍हो त्‍हो ङ्हाँब

17 ओ भाइ-बहिनीमैं, क्‍हेमैंउँइले महीना तिल् ङ्हींल् फ्रिह्यासी साँ खई। सैंर आफ्रि तर जीउ मात्रे फ्रिह्यानाबिलेया ल्‍हे साँ खई। छ तसी ङिजी क्‍हेमैंने फेरि त्‍होबर बेले कोशिश लई।

18 ङि ख ख ङ्हाँई। ङ पावल ल्‍हे पल्‍ट ह्याब् म्‍हैई, तर शैतानजी ङिलाई ह्याला आभिं।

19 क्‍हेमैंलाई म्रोंसी ङि सैं तोंइमु। फेरि प्रभु ईशु युमा ङि खिए उँइँर राबै बेलारी क्‍हेमैंलाई म्रोंसी ङजी, “ओ प्रभु, ङजी विजयबै के लई,” बिब्‍मु। छ तसी क्‍हेमैंलाई म्रोंसी ङि आशा या म्‍हाँदिम्।

20 ओं, क्‍हेमैंए फिरी ङि सैं तोंसी सैं प्‍ल्‍होम्।

3

फेरि आखिरर साँ खसी ङि छलेन् टिला आखाँला। छ तसी एथेन्‍स शहरर टिमा ङि चुर स्‍योले टिले बिसी ङिजी तिमोथीलाई क्‍हेमैं ङाँर कुल्‍भिंला।

2 च तिमोथी ङिए भाइ दोंले ङिने परमेश्वरए लागिर ईशु ख्रीष्‍टए बारेर्बै खुशीए खबर प्रचार लब्रें लम्। चु भाइ तिमोथी क्‍हेमैं ङाँर खसी क्‍हेमैंए सैं भोंन् लभिंरिगे, विश्वास बडिरिगे,

3 झाइले च नाँसथेंमैंउँइले योंबै दुःख पर्दिलेया क्‍हेमैं विश्वास लबा आप्‍यीरिगे बिसी ङिजी तिमोथीलाई क्‍हेमैं ङाँर कुल्‍भिंला। दुःखए विषयरी ङ्ह्यो तानजी दुःख सैदिल् त्‍हुब परमेश्वरए इच्‍छा ग बिबा क्‍हेमैंलाईन थाहा मु,

4 तलेबिस्‍याँ ङि क्‍हेमैंने टिमा “ङ्ह्योजी प्रभु ईशुलाई विश्वास लसी दुःख सैदिल् त्‍हुम्” बिसी ङिजी ओसोंन बिला। छाबै दुःख क्‍ह्रोंसेन् तइमु क्‍हेमैंलाईन थाहा मु।

5 छ तमा ङए सैंजी ङलाई सुख आपिंसी ङजी तिमोथीलाई कुल्‍भिंला। ङए सैं न्‍होंरी, “क्‍हेमैंजी दुःख सैदिल् खाँम् उ आखाँ? शैतानजी क्‍हेमैंलाई अर्को घ्‍याँर भुल्‍दिवासी ङिए के क्‍हेमैंए म्‍हाँजुरी केर आत्‍हुब् तई उ?” बिसी ङजी विचार लई। छ तसी क्‍हेमैंए विश्वासए बारेर थाहा योंबर ङजी तिमोथीलाई कुल्‍भिंला।

6 तोगोईन तिमोथी क्‍हेमैंउँइले ङि ङाँर फेखई। क्‍हेमैं तोकुल्‍भिंला। ङए सैं न्‍होंरी, “क्‍हेमैंजी दुःख सैदिल् खाँम् उ आखाँ? शैतानजी क्‍हेमैंलाई अर्को घ्‍याँर भुल्‍दिवासी ङिए के क्‍हेमैंए म्‍हाँजुरी केर आत्‍हुब् तई उ?” बिसी ङजी विचार लई। छ तसी क्‍हेमैंए विश्वासए बारेर थाहा योंबर ङजी तिमोथीलाई आङ्हाँल्‍ले सैं भोंब तसी प्रभुलाई विश्वास अझै लम्, झाइले क्‍हेमैं न्‍होंर सब् लभिंबै माया तम् बिसी ङिलाई छ्याँबै खबर भई। फेरि क्‍हेमैंजी ङिलाई थेबै माया लसी ङिजी क्‍हेमैंलाई साँ खब् दोंले क्‍हेमैंज्‍यै या ङिलाई साँ खम् रो बिबै खबर भई।

7 च खबर थेसी ङिजी चुर कष्‍ट नेरो दुःख नोनाबिलेया क्‍हेमैंए विश्वास थेसी ङि सन्‍तोष तई।

8 क्‍हेमैं क्‍ह्रोंसेन प्रभुलाई विश्वास लम् बिब् थेसी ङिए सैंजी फेरि सो सेंई।

9 छ तसेरो ङि क्‍हेमैंए लागिर ङ्ह्योए परमेश्वरलाई धन्‍यवाद चडिदिल् खाँम्। ङि परमेश्वरने प्रार्थना लमा क्‍हेमैंलाई म्‍हैंसी ङि बेले सैं तोंसी खिलाई धन्‍यवाद चडिदिम्।

10 त्‍हीयाँ म्‍हुँइँस परमेश्वरने प्रार्थना लमा क्‍हेमैंने त्‍होसी क्‍हेमैंए विश्वास तोई ताँरी पूरा आतस्‍याँ ङिजी पूरा लले बिसी ङि बेले प्रार्थना लम्।

11 ङ्ह्योए परमेश्वर, अथवा ङ्ह्योए आबा, नेरो ङ्ह्योए प्रभु ईशुजी ङिलाई क्‍हेमैंने त्‍होल् भिंरिगे।

12 फेरि ङिजी क्‍हेमैंलाई माया लब् दोंले प्रभुज्‍यै या क्‍हेमैंलाई क्‍हेमैं न्‍होंर नेरो अरू तान म्‍हीजगलाई सब् लभिंबै माया लबै लागिर ल्‍हे ल्‍हे माया पिंरिगे, झाइले छाबै माया बडिरिगे बिसी ङिजी प्रार्थना लम्।

13 छले प्रभुजी क्‍हेमैंए सैं भोंब् लभिंब्‍मु। लिउँइजी प्रभु ईशु खिए तान म्‍हीमैंने युबै बेलारी क्‍हेमैं ङ्ह्योए परमेश्वर, अथवा ङ्ह्योए आबाए, उँइँर रामा सैंर निर्दोष तसी खिए म्‍हीमैंन् तल् खाँब्‍मु।

परमेश्वरए इच्‍छा बमोजिम छ थोबै तरीका

4

ओ भाइ-बहिनीमैं, विशेष ताँ तो मु बिस्‍याँ ङिए चाल-चलन म्रोंसी परमेश्वरए इच्‍छा बमोजिम छ थोबै चलन क्‍हेमैंजी लुई। झाइले क्‍हेमैंजी तियाँ सम्‍म छले छ थोरिइमु। त्‍हेरो ङि अझै बेले थेबै बिन्‍ती लसी प्रभु ईशुए मिंर अर्ती पिंमु, “अझैन छले छ थोद्”।

2 प्रभु ईशुए हक न्‍होंरी ङिजी ल्‍हैदिबै ताँ क्‍हेमैंलाई पहिलेन् बिभिंई। च ताँ क्‍हेमैंलाईन थाहा मु।

3 क्‍हेमैंए लागिर परमेश्वरए इच्‍छा छाबन् मु: “ङ परमेश्वरए म्‍ही ग” बिबा म्‍हैंसी पवित्र छ थोसी फाल्‍टु आमुयुँ रिंमैंने तोई आछ्याँबै के आलद्।

4 क्‍हेमैं आमुयुँमैंजी ह्रोंसए प्‍ह्रेंस्‍यो भमा परमेश्वरए उँइँर नेरो नाँसथेंमैंए उँइँर ठीकले विवाह लद्।

5 परमेश्वरलाई ङो आसेब्‍मैं दोंले फोहोरी सैंजी ह्रोंसए प्‍ह्रेंस्‍यो आभउ।

6 चु प्‍ह्रेंस्‍यो भबै ताँरी खबज्‍यै या अरूए प्‍ह्रेंस्‍यो भसी आछ्याँबै के आलरिगे, तोई गल्‍ती आतरिगे। चु बेला भन्‍दा ओसों ङि क्‍हेमैंने क्‍ह्रोंसेन्‍ले बिइमु, “खब्‍जी छले लमु, परमेश्वरजी चलाई सजाय पिंब्‍मु,” बिसी कडा सूचना पिंई।

7-8 खबजी चु ताँलाई आङें, चजी म्‍हीलाई आङीं, तर परमेश्वरलाई विरोध लब् ग, तलेबिस्‍याँ परमेश्वरजी ङ्ह्योलाई फोहोरी केर प्‍ह्रबर आङीं बरु छ्याँबै सैं प्‍यारिगे बिसी त्‍हाँई। झाइले परमेश्वरजी ङ्ह्योलाई खैबै सैं पिंई बिस्‍याँ खिए छ्याँबै पवित्र आत्‍मा-सैं पिंब् ग।

9 झाइले प्रभु ईशुलाई तान विश्वास लब्‍मैंलाई ह्रोंसए त्‍यीमैंलाई दोंले सब् लभिंबै माया लद् बिबै हुकुमए बारेर क्‍हेमैंलाई ङजी तोई प्‍ह्रीला आत्‍हु। परमेश्वरउँइले क्‍हेमैंजी ह्रोंस-ह्रोंसर सब् लबै माया लबै हुकुम योंल् खाँइमु।

10 छले लुसी तान म्‍यासिडोनिया अंचलर्बै ख्रीष्‍टियान भाइ-बहिनीमैंलाई क्‍हेमैंजी क्‍ह्रोंसेनन् सब् लभिंइमु। छ तसी, ओ भाइ-बहिनीमैं, छले अझै या माया लद्।

11 त्‍हेरो छलेन बेले कोशिश लद्: खब्‍नेई या आप्‍होंनु, ह्रोंस-ह्रोंसए के लमा अरूमैंए केरी सुँ आझोंन्, बरु ह्रोंसए के ह्रोंसजीन् लसी ह्रोंसए प्‍हलीर ह्रोंसन् राद्। ङजी छाबै अर्तीजग ओसों बिई।

12 जिन्‍दगी छले छेन्‍ले थोइबिस्‍याँ तान नाँसथेंमैं प्रभुलाई विश्वास आम्‍हाँदिलेया क्‍हेमैंलाई म्रोंसी छ्याँबा ठहर्दिम्। फेरि ह्रोंसलाई चैदिबै सै क्‍हेमैंजी अरूने ह्रिला आत्‍हु।

प्रभु ईशु युबा

13 ओ भाइ-बहिनीमैं, न्‍हरू च्‍हुरिब्‍मैं [अथवा सिब्‍मैंए] बारेर थाहा सेरिगे झाइले प्रभु ईशुए फिर आशा आलब्‍मैं दोंले क्‍हेमैं शोक आतरिगे बिसी ङिजी इच्‍छा लम्।

14 ङ्ह्योजी प्रभु ईशु सिह्यासी फेरि रिई बिबै ताँ विश्वास लमु, छ तसी परमेश्वरजी तान सिह्याबै विश्वास लब्‍मैंलाई रिल् लभिंसी ईशुने थेंब्‍मु।

15 प्रभुए लुभिंबै ताँउँइले ङिजी क्‍हेमैंलाई बिभिंमु: ङ्ह्यो प्रभु ईशु युबै दिन सम्‍म सोरिस्‍याँ सिह्याब्‍मैं भन्‍दा ओसों ह्याला आयों।

16 च दिनरी परमेश्वरजी हुकुम पिंब्‍मु, खिए मुख्‍य स्‍वर्गदूतजी कै त्‍येब्‍मु, परमेश्वरए बिगुल ह्रासी प्रभु ईशु खिन् युब्‍मु, झाइले खिलाई विश्वास लबै सिह्याबै म्‍हीमैं पहिले रिखब्‍मु।

17 झाइले ङ्ह्यो च बेला सम्‍म चुर सोरिब्‍मैं चमैं तानने न्‍हाँम्‍ज्‍यो (बादल) म्‍हाँजुरी बालु तसी प्रभु ईशुने त्‍होब्‍मु। झासेरो ङ्ह्यो तान खोंयोंई या प्रभुने बालु टिब्‍मु।

18 छ तसी चु ताँ बिसी घ्रिजी घ्रिलाईन बुझिदिभिंन्, सैं क्‍होल् लभिंन्।

प्रभु युबै दिनए लागिर तयार तद्

5

ओ भाइ-बहिनीमैं, च ताँ खोंयों तम् बिसी ङजी क्‍हेमैंलाई तोई प्‍ह्रीला आत्‍हु,

2 तलेबिस्‍याँ म्‍हुँइँसरी ह्यो खब् दोंले परमेश्वरजी न्‍याय लबै दिन आचानक तब्‍मु बिसी क्‍हेमैंलाईन प्रष्‍टले थाहा मु।

3 च बेलारी म्‍हीजी “शान्‍ति तइमु, ङ्ह्योलाई तोई आछ्याँबै ताँ तला आखाँ,” बिमा एक्‍कासि नाश तब्‍मु। सुत्‍केरी बेथा एक्‍कासि शुरू तब् दोंले च दुःख तब्‍मु। खबै या उम्‍किदिला आयों।

4 ओ भाइ-बहिनीमैं, क्‍हेमैं अन्‍यारो न्‍होंर आरे। छ तसी च न्‍याय लबै दिन तमा क्‍हेमैंलाई ह्यो खब् दों ङ्हाँला आत्‍हु।

5 क्‍हेमैं तान उज्‍यालोर्बै म्‍हीमैं ग, दिनर्बै म्‍हीमैं ग। म्‍हुँइँसर्बै म्‍हीमैं नेरो अन्‍यारोर्बै म्‍हीमैं ङ्ह्यो आङीं।

6 छ तसी अरूमैं दोंले न्‍हरू आच्‍हुइल्‍ले, तर जागोले टिसी ह्रोंसए सैंलाई ठीकले थेंले।

7 म्‍हुँइँसरी अरू म्‍हीमैं रोमु, कोई पा न्‍हेमु,

8 तर ङ्ह्योम् दिनर्बै म्‍हीमैं तसेरो ङ्हयो सैंलाई ठीकले थेंसी टिल् त्‍हुम्। झाइले स्‍योम्‍बै सिपाहीजी तिंए रक्षाए लागिर खिबै सै दोंले ङ्ह्योए रक्षा लागिर ङ्ह्योजी विश्वास नेरो सब् लभिंबै माया लल् त्‍हुम्। फेरि क्रए रक्षा लबै लागिर टोप कुब् दोंले ङ्ह्योजी स्‍वर्गर ह्याबै निश्‍चय आशा लल् त्‍हुम्।

9 परमेश्वरजी ङ्ह्योलाई रिस लबै लागिर त्‍हाँब आङीं, तर ङ्ह्योए प्रभु ईशु ख्रीष्‍टए घ्‍याँउँइले रक्षा योंरिगे बिसी परमेश्वरजी ङ्ह्योलाई त्‍हाँई।

10 खिने बालु खोंयोंई टिरिगे बिसी ङ्ह्योए लागिरी ईशु सिई। खि युमा ङ्ह्यो सिलेन् सोलेन् तोई फरक आता, ङ्ह्यो ईशुने खोंयोंई टिल् योंम्।

11 छ तसी क्‍हेमैंजी तिंइजोरो लब् दोंले चु ताँउँइले घ्रिजी अर्कोलाई सैं क्‍होल् लभिंन्, घ्रिजी अर्कोलाई सैं भोंब् लभिंन्।

आखिरर्बै ताँ

12 ओ भाइ-बहिनीमैं, ङि क्‍हेमैंलाई बेले थेबै बिन्‍ती लम्: क्‍हेमैंए म्‍हाँजुरी नाइके तबै के लब्‍मैं मु। चमैंजी परमेश्वरए घ्‍याँर क्‍हेमैंलाई डोरिदिसी परमेश्वरए बारेर संझिदिभिंमु। चमैंलाई मान लद्।

13 चमैंए छ्याँबै के म्रोंसी चमैंजी बिबै ताँ म्‍हाँदिद्, फेरि चमैंलाई थेबै मायाले मान लद्। झाइले क्‍हेमैं तान मेल-मिलापले टिद्।

14 ओ भाइ-बहिनीमैं, चु अर्ती या पक्‍काले ङेंनु। अल्‍छी तब्‍मैंलाई संझिदिद्, ङ्हींब्‍मैंलाई सैं भोंल् लभिंनु, कमजोरीमैंलाई मदत पिंनु, तान म्‍हीमैंलाई रिस आखल्‍ले सैदिद्।

15 खबज्‍यै या आछ्याँबै साटोरी आछ्याँबै बदला आकिंन्। तर तोन्‍दोरी केर विश्वास लब्‍मैंलाई नेरो तान म्‍हीमैंलाईन भलो लबै सैं प्‍याद्।

16 खोंयोंई सैं तोंन्,

17 परमेश्वरलाई खोंयोंई या सैंर म्‍हैंसी खिने सैं न्‍होंर ताँ लदु,

18 झाइले तो तलेया परमेश्वरलाई धन्‍यवाद चडिदिद्। तलेबिस्‍याँ क्‍हेमैं ख्रीष्‍ट ईशुने छ थोमा परमेश्वरए इच्‍छा छाबन् मु।

19 तो ताँ परमेश्वरए आत्‍मा-सैंजी क्‍हेमैंलाई बिमु च ताँ ङेंनु।

20 अरूजी परमेश्वरए ताँ बिभिंस्‍याँ च ताँलाई मामूली आम्‍हैंनु,

21 तर च तान ताँलाई विचार लसी जाँच लदु, झाइले तो ताँ छ्याँब् मु च म्‍हाँदिद्,

22 फेरि तो ताँ आछ्याँब् मु च ताँउँइले स्‍यो तद्।

23 क्‍हेमैंए लागिरी ङिजी छाबै प्रार्थना लमु: सैं क्‍होल् लभिंबै परमेश्वरजी क्‍हेमैंलाई पूराले खिए बानी पिंरिगे। प्‍ल्‍ह, सैं, विचार, जीउ तानरी तोई दोष आरेल्‍ले ङ्ह्योए प्रभु ईशु ख्रीष्‍ट युबै बेला सम्‍म परमेश्वरजी क्‍हेमैंलाई रक्षा लभिंरिगे।

24 परमेश्वरजी क्‍हेमैंलाई च घ्‍याँर प्‍ह्रबर त्‍हाँई, झाइले खि विश्वास लायकब मु। खिजी छाबै के निश्‍चय लभिंब्‍मु।

25 ओ भाइ-बहिनीमैं, ङिए लागिरी या प्रार्थना लभिंन्।

26 तान भाइ-बहिनीमैंलाई अंगालो झोंसी ङए नमस्‍ते बिभिंन्।

27 प्रभुए तरफउँइले ङजी चु हुकुम पिंमु: चु चिट्ठी तान भाइ-बहिनीमैंलाई खेभिंसी सुनिदिभिंल् त्‍हुम्।

28 ङ्ह्योए प्रभु ईशु ख्रीष्‍टए दयामाया क्‍हेमैंने तरिगे। पावल

थिस्‍सलोनिकाथेंमैंलाई पावलए दोस्रो चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: कोरिन्‍थ शहरउँइले प्‍ह्रीलाई।

मिति: अन्‍दाज इ. सं. ५१ साल, अथवा वि. सं. १०८ साल जरे प्‍ह्रीई।

प्‍ह्रीबै कारण: थिस्‍सलोनिकार्बै विश्वासी टोली न्‍होंरी ईशु ख्रीष्‍ट युम् बिबै ताँए बारेर अझै गोलमोल तमला। “प्रभु ईशु युबै बेला तल् खाँइमु” बिबै ताँ क्‍ह्रोंसेन् आङीं बिसी पावलजी चु दोस्रो चिट्ठी प्‍ह्रीसी थिस्‍सलोनिकाथेंमैंलाई संझिदिभिंई। प्रभु ईशु युब् भन्‍दा पहिले दुष्‍टमैं “परमेश्वरए दुश्‍मन” बिबै चिबाए लिली प्‍ह्रसी साह्रोन् आछ्याँबै के लब्‍मु बिसी संझिदिभिंई।

दुःख कष्‍ट पर्दिलेया विश्वास लसी दरोले टिद् बिसी पावलजी विश्वासी टोलीलाई भों पिंइमु। पावलजी बिबै मुख्‍य ताँजग खि नेरो खिए अउमैं दोंले थिस्‍सलोनिकाथेंमैंजी ह्रोंसए चबा-खिबै लागिर के लबा नेरो खोंयोंईन अरूमैंलाई छ्याँबै के लबा आवश्‍यक मु बिइमु।

मुख्‍य ताँजग

शुरू लबै ताँ १:१-२

स्‍याबासी पिंबा १:३-१२

ख्रीष्‍ट युबै बारेर्बै ताँ २:१-१७

ख्रीष्‍टियान जिन्‍दगी थोबै अर्तीजग ३:१-१५

आखिरी ताँ ३:१६-१८

थिस्‍सलोनिकाथेंमैंलाई पावलए दोस्रो चिट्ठी

1

थिस्‍सलोनिका शहरर्बै भाइ-बहिनीमैंलाई पावल, सिलास, नेरो तिमोथीउँइले ङिए नमस्‍ते मु। क्‍हेमैं परमेश्वर ङ्ह्योए आबा नेरो प्रभु ईशु ख्रीष्‍टए अधीनर मु।

2 परमेश्वर आबा नेरो प्रभु ईशु ख्रीष्‍टजी क्‍हेमैंलाई खिए दयामायाउँइले आशीष नेरो सैं क्‍होल् लभिंबै शान्‍ति पिंरिगे।

ईशु ख्रीष्‍ट युबै बेलार्बै न्‍याय

3 ओ भाइ-बहिनीमैं, क्‍हेमैंए लागिर ङि परमेश्वरलाई खोंयोंई धन्‍यवाद चडिदिलन् त्‍हुम्। ङि छ लबा ठीक मु, तलेबिस्‍याँ प्रभु ईशुलाई क्‍हेमैंए विश्वास लबर बेले भों खइमु, झाइले क्‍हेमैं तानए घ्रिजी अरूलाई सब् लबै माया बडिइमु।

4 च कारण परमेश्वरलाई विश्वास लबै नाँस नाँसर्बै टोलीमैंने ताँ लमा ङिजी क्‍हेमैंए बारेर प्‍हैंम्, तलेबिस्‍याँ क्‍हेमैंलाई अरूमैंजी लबै दुःख नेरो कष्‍टजग तो तनाबिलेया क्‍हेमैं सैं भोंन्‍ले सैदिसी अझै प्रभुलाई विश्वास लरिमु।

5 चु तान सै परमेश्वरजी लबै न्‍याय ठीक मु बिसी प्रमाण तब् ग, तलेबिस्‍याँ क्‍हेमैंजी चु दुःख सैदिसी परमेश्वरए राज्‍य न्‍होंरी टिबै लायकब तब्‍मु। च राज्‍यर्न होंबै आशाउँइलेन् क्‍हेमैंजी दुःख सैदिम्।

6 फेरि परमेश्वरजी ठीक न्‍याय लमा क्‍हेमैंलाई दुःख पिंब्‍मैंलाई खिजीन् सजाय पिंब्‍मु,

7 झाइले क्‍हेमैं दुःख योंब्‍मैंलाई नेरो ङिलाई या परमेश्वरजी सुख पिंब्‍मु। खोंयों पिंब्‍मु बिस्‍याँ प्रभु ईशु नेरो खिए शक्ति मुबै स्‍वर्गदूतजग लुँबै मिने स्‍वर्गउँइले युसी उँइँबै दिनर परमेश्वरजी च न्‍याय लब्‍मु।

8 खि युबै दिनरी परमेश्वरलाई ङो सेला आङेंब्‍मैंलाई नेरो ङ्ह्योए प्रभु ईशुए बारेर खुशीए खबर आम्‍हाँदिब्‍मैंलाई सजाय पिंब्‍मु।

9 चमैंलाई प्रभुउँइले नेरो खिए बेले थेबै शक्तिउँइले फ्रिह्यासी चमैंजी नाश तबै सजाय खोंयोंई नोब्‍मु।

10 च दिनरी खिजी जुगुदिबै म्‍हीमैंउँइले थेबै मान योंबरी नेरो तान विश्वास लब्‍मैंजी उदेक म्‍हाँदिरिगे बिसी खि युब्‍मु। झाइले ङिजी क्‍हेमैंलाई पिंबै साक्षी क्‍हेमैंजी विश्वास लसेरो क्‍हेमैं या च विश्वास लब्‍मैं म्‍हाँजुर तब्‍मु।

11 छ तसी ङि परमेश्वरने क्‍हेमैंए लागिरी खोंयोंई प्रार्थना लब्रें लम्। प्रार्थना लमा, खिजी क्‍हेमैंलाई खैबै जिन्‍दगी थोबर त्‍हाँइमु, परमेश्वरजी क्‍हेमैंलाई छाबै लायकब लरिगे, फेरि क्‍हेमैंए तान भलो सैं नेरो विश्वास म्‍हाँदिसी लबै तान के खिए शक्तिउँइले पूरा लभिंरिगे बिसी ङिजी प्रार्थना लमु।

12 छ तस्‍याँ ङ्ह्योए परमेश्वर नेरो प्रभु ईशु ख्रीष्‍टए दयामाया अनुसार तान म्‍हीजी क्‍हेमैंलाई म्रोंसी ङ्ह्योए प्रभु ईशु ख्रीष्‍टलाई मान लब्‍मु, झाइले प्रभु ईशुने घ्रिन् तसी क्‍हेमैंलाई या मान योंल् लब्‍मु।

ईशु ख्रीष्‍ट युब् भन्‍दा ओसोंबै चिनुजग

2

ओ भाइ-बहिनीमैं, फेरि अर्को ताँ, ङ्ह्योए प्रभु ईशु ख्रीष्‍ट युब् नेरो ङ्ह्यो खिने बालु तबै विषयरी क्‍हेमैंजी थाहा योंल् त्‍हुम्।

2 प्रभु युबै दिन तइमु रो बिब् थेसी च ताँ आक्‍वेंन्। च ताँ परमेश्वरए आत्‍मा-सैंउँइले खई रो, अथवा म्‍हीजी छ बिई रो, अथवा पावलजी प्‍ह्रीबै चिट्ठीरी छ बिई रो बिबा थेनाबिलेया क्‍हेमैंए सैं आआतिदिरिगे, सैं न्‍होंर गडबड आतरिगे।

3 खबज्‍यै या क्‍हेमैंलाई प्रभु ईशु युइमु बिसी खैलसे छकदिला आभिंन्, तलेबिस्‍याँ क्‍हेमैंलाई चु थाहा निश्‍चय मु: प्रभु ईशु युबै दिन भन्‍दा पहिले ल्‍हे म्‍हीजौ परमेश्वरउँइले फ्रिह्याब्‍मु, झाइले परमेश्वरए थेबै दुश्‍मन घ्रि त्‍होंब्‍मु। च दुश्‍मन आखिरर नाश तल् त्‍हुब्‍मु।

4 तर ओसों चजी परमेश्वरलाई कत्ति आङेंसी विरोध लब्‍मु। फेरि तो सैलाई म्‍हीजगजी ईश्वर बिलेया, तो धर्म म्‍हाँदिलेया, च तानलाई च दुश्‍मनजी विरोध लसी चमैंए फिर ह्रोंसलाई थेब् लब् म्‍हैब्‍मु। परमेश्वरए मन्‍दिर न्‍होंरै या होंसी चजी खिन् परमेश्वर ग बिसी टिब्‍मु।

5 ङजी क्‍हेमैंने टिमा चए बारेर पहिलेन सेभिंई। क्‍हेमैंजी म्‍लिह्याई वा? तोगो सम्‍म च दुश्‍मन त्‍होंबै बेला आतइमु।

6 तोगो सम्‍म च घटनाजगलाई तोजी रोक्‍दिरिमु बिसी क्‍हेमैंलाई थाहा मु। तर ठीक बेलारी च परमेश्वरए दुश्‍मन त्‍होंब्‍मु।

7 दिलेया तिंइजोरोम् आछ्याँबै केजग थाहा आसेल्‍ले लसेन्‍मु। च आछ्याँबै केजग रोक्‍दिबै म्‍ही आह्यान् सम्‍म च दुश्‍मन आत्‍हों।

8 झाइले च परमेश्वरए दुश्‍मन त्‍होंब्‍मु, तर प्रभु ईशु युसी खिए सुँर्बै सोजी चलाई सैवाब्‍मु, झाइले प्रभु ईशुए उज्‍यालोजी चलाई नाश लब्‍मु।

9 च भन्‍दा पहिले च दुश्‍मन म्‍हीजगलाई खिए स्‍युर ताँ क्‍वेंरिगे बिसी शैतानए शक्तिउँइले तान किसिमबै केजग अचम्‍म नेरो छक्‍क पर्दिल्‍ले लब्‍मु।

10 चजी नाश तह्याब्‍मैंलाई तान किसिमबै धोका पिंब्‍मु। चमैंजी खेमैंए रक्षा योंबै लागिर सत्‍य ताँलाई आखोसी चमैं नाश तह्याब्‍मु।

11 छले सत्‍य ताँलाई आखोसेरो चमैंजी च स्‍युर ताँ क्‍वेंरिगे बिसी परमेश्वरजी खिए शक्तिउँइले चमैंए सैं न्‍होंवाम्।

12 छ तमा चमैंजी सत्‍य ताँ प्‍यीसी आछ्याँबै केजगए लिली सैं तोंन्‍ले प्‍ह्रसेरो परमेश्वरजी नाश लबै सजाय पिंब्‍मु।

परमेश्वरजी क्‍हेमैंलाईन रक्षा लबर त्‍हाँई

13 ओ भाइ-बहिनीमैं, तर क्‍हेमैंए बारेर्न ङि परमेश्वरलाई खोंयोंई धन्‍यवाद चडिदिब्रें लम्। प्रभुजी क्‍हेमैंलाई माया लइमु। शुरू ओनों परमेश्वरजी क्‍हेमैंलाई रक्षा लबर त्‍हाँई। खिए आत्‍मा-सैंजी क्‍हेमैंलाई खिए म्‍हीमैं लमा, झाइले फेरि क्‍हेमैंजी सत्‍य ताँलाई विश्वास लमा, क्‍हेमैंजी रक्षा योंई।

14 ङिजी खुशीए खबर प्रचार लबउँइले च रक्षाए लागिर परमेश्वरजी क्‍हेमैंलाई हुइला। प्रभु ईशु ख्रीष्‍ट थेब् तब् दोंले क्‍हेमैंज्‍यै या थेब् तबै भाग योंरिगे बिसी त्‍हाँई।

15 छ तसी, ओ भाइ-बहिनीमैं, त्‍हेरो पिरू दरोले टिसी ङिजी क्‍हेमैंलाई प्रचार लबै ताँ नेरो चिट्ठीर प्‍ह्रीबै ताँ सैंर म्‍हैंसी पक्‍का विश्वास लद्।

16 परमेश्वर ङ्ह्योए आबाजीन् ङ्ह्योलाई माया लमु, ङ्ह्योलाई दयामाया लसी ङ्ह्योए सैं खोंयोंई क्‍होल् लमु, झाइले ङ्ह्योलाई सैं न्‍होंरी योंल् त्‍हुबै सैए बारेर निश्‍चय आशा पिंम्। ङ्ह्योए प्रभु ईशु ख्रीष्‍ट खिजीन् नेरो परमेश्वर ङ्ह्योए आबाजी

17 क्‍हेमैंलाई सैं भोंन् लभिंरिगे, झाइले तोन्‍दोरी छ्याँबै केजग लबरी, छ्याँबै ताँजग पोंबरी मदत पिंरिगे।

ङिए लागिर प्रार्थना लद् बिबा

3

ओ भाइ-बहिनीमैं, आखिरर्बै ताँ छाबन् मु: ङिए लागिर प्रार्थना लब्रें लद् ओ। प्रभुए बारेर्बै समाचार खन्‍तदन क्‍हेमैं ङाँर दोंले फैलिदिसी ट्होरिगे बिसी प्रार्थना लद्।

2 फेरि आछ्याँबै बदमाश म्‍हीमैंउँइले ङिलाई जुगुदिभिंरिगे बिसी प्रार्थना लभिंनु, तलेबिस्‍याँ कोई म्‍हीमैंजी ईशु ख्रीष्‍टलाई विश्वास आला।

3 तर प्रभु ईशु बिस्‍याँ विश्वास लायकबन् मु। खिजी क्‍हेमैंलाई सैं भोंल लभिंसी शैतानउँइले जुगुदिभिंब्‍मु।

4 ङिजी बिबै ताँ क्‍हेमैंजी तोगो म्‍हाँदिसी फेरि लिउँइज्‍यै या छलेन् म्‍हाँदिब्‍मु बिसी ङिलाई निश्‍चय थाहा मु।

5 परमेश्वरजी क्‍हेमैंलाई माया लम्, झाइले दुःख क्‍हेमैंलाई पर्दिलेया ख्रीष्‍टजी सैदिबै शक्ति पिंम्। छाबै ताँ प्रभुजी क्‍हेमैंलाई क्‍होल् लभिंरिगे।

के लल् त्‍हुम्

6 ओ भाइ-बहिनीमैं, प्रभु ईशु ख्रीष्‍टए अधिकारउँइले ङजी चु हुकुम घ्रि पिंल् त्‍हुम्: तान अल्‍छी भाइमैंउँइले स्‍यो तद्। च भाइमैंजी ङिजी बिबै अर्तीजौ आम्‍हाँदि।

7 ङिजी के खैले लला छान् क्‍हेमैंजी लल् त्‍हुम् बिसी क्‍हेमैंलाईन थाहा मु। ङि क्‍हेमैंने टिमा ङिजी के लला।

8 खबए चबै सै या सित्तिर्न आचला, बरु खबलाई या खर्च आतरिगे बिसी ङिजी त्‍हीयाँ म्‍हुँइँस बेले के लई।

9 ङिला चब् थुँबै हक मुला, तर ङिजी के लब् दोंले क्‍हेमैंज्‍यै या लरिगे बिसी ङिजी छ लई।

10 ङि क्‍हेमैंने टिमा “खबजी के आला, चजी चबा आचरिगे” बिसी ङिजी अर्ती पिंब्रें लला।

11 कोई कोई अल्‍छीजगजी ह्रोंसए के आला, तर अरूए ताँरी फाक्‍कर्न यो झोंम् बिब् थेसी ङिजी क्‍हेमैंलाई छाबै हुकुम पिंब् ग।

12 प्रभु ईशुए अधिकारउँइले छाबै म्‍हीमैंलाई चब् थुँबै लागिर खुरूखुरू ह्रोंसए के लद् बिसी ङिजी छले संझिदिसी हुकुम पिंम्।

13 तर, ओ भाइ-बहिनीमैं, छ्याँबै के लबर खोंयोंई आनारिद्।

14 ङिजी चु चिट्ठीर प्‍ह्रीबै ताँ खबजी आङें, च म्‍हीलाई छेन्‍ले ङो सेथेंन्। झाइले च आङेंबै म्‍ही शरम तरिगे बिसी च म्‍हीने बालु आप्‍ह्रद्।

15 तर शत्रुलाई दोंले आठर्हीदद्, ह्रोंसए भाइलाई दोंले संझिदिब्रें लद्।

आखिरी ताँजग

16 त्‍हेरो पिरू ङ्ह्योए सैं क्‍होल् लभिंबै प्रभुजी खोंयोंई या क्‍हेमैंलाई तान सैरी शान्‍ति पिंरिगे। क्‍हेमैं तानने प्रभु तरिगे।

17 चु ताँ ङए योजीन् ङ पावलजी प्‍ह्रीब् ग: नमस्‍ते मु। ङए तान चिट्ठीजगरी ङजी छले सही झोंम्, छले प्‍ह्रीम्।

18 प्रभु ईशु ख्रीष्‍टए दयामाया क्‍हेमैं तानने तरिगे। पावल

तिमोथीलाई पावलए पहिलो चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: म्‍यासिडोनिया अंचलउँइले प्‍ह्रीलाई।

मिति: अन्‍दाज इ. सं. ६२ साल, अथवा वि. सं. ११९ साल जरे प्‍ह्रीई।

प्‍ह्रीबै कारण: तिमोथी एशिया बिबै अंचल, अथवा तिंइजोरो टर्की बिबै देशर्बै, ख्रीष्‍ट ईशुलाई विश्वास लबै फ्रेंसी मुला। तिमोथीए आमा यहूदीस्‍यो मुला, तर तिमोथीए आबा ग्रीस देशर्बै म्‍ही मुला। तिमोथी पावलए अधीनर टिसी खुशीए खबर प्रचार लबै के लई। पावलजी तिमोथीलाई प्‍ह्रीबै चु पहिलेबै चिट्ठीरी खास गरी मुख्‍य ताँ सों मु।

चु चिट्ठीरी पहिलो ताँ, विश्वासी टोली न्‍होंरी स्‍युर ताँ लुब्‍मैंलाई विरोध लद् बिइमु। च ताँरी यहूदीमैं नेरो अरूमैंए विचारजग थप्‍दिमला। चमैंए स्‍युर ताँ छाब मुला: चु संसार आछ्याँब मु, चोखो चबै सै आचस्‍याँ, विवाह लस्‍याँ, झाइले गुप्‍तले मुबै ज्ञान थाहा आयोंन् सम्‍म रक्षा आयों बिसी ताँ लुभिंमला। छ तसी पावलजी विश्वासी टोली न्‍होंरी स्‍युर ताँ लुभिंब्‍मैंलाई कडा विरोध लद् बिइमु।

झाइले दोस्रो ताँ, विश्वासी टोलीमैं न्‍होंरी व्‍यवस्‍था मिलिदिबा, सेवा लबै बारेरी अर्ती पिंइमु। नाइकेमैंलाई नेरो मदत पिंब्‍मैंलाई छ्याँबै चाल-चलन तल् त्‍हुम् बिसी अर्ती पिंइमु।

तेस्रो ताँ, ईशु ख्रीष्‍टए असल के लबै म्‍ही तल् त्‍हुम् बिबै ताँ नेरो थरी थरीबै ईशुलाई विश्वास लब्‍मैंलाई लल् त्‍हुबै कर्तव्‍यजगए अर्ती पिंइमु।

मुख्‍य ताँजग

शुरूर्बै ताँ १:१-२

विश्वासी टोली न्‍होंर्बै नाइकेजगए बारेर्बै अर्ती १:३–३:१६

तिमोथीए केए बारेर अर्ती ४:१–६:२१

तिमोथीलाई पावलए पहिलो चिट्ठी

1

तिमोथीलाई ईशु ख्रीष्‍टए मुख्‍य चेला पावलउँइले नमस्‍ते मु।

ङ्ह्योलाई रक्षा लबै परमेश्वर नेरो ङ्ह्योलाई निश्‍चय आशा पिंबै ख्रीष्‍ट ईशुए आज्ञा अनुसार ङ ईशुए मुख्‍य चेला तई।

2 ओ तिमोथी, ङजी क्‍हीलाई ईशुलाई विश्वास लबा लुभिंसी क्‍ही ङए पक्‍का च्‍ह दोंन् तई: परमेश्वर आबा नेरो ख्रीष्‍ट ईशु ङ्ह्योए प्रभुउँइले क्‍हीजी आशीष, दया, नेरो सन्‍तोष योंरिगे।

स्‍यो ताँ लुब्‍मैंए विरोधी

3 ङ म्‍यासिडोनिया अंचलर ह्याबि छेमा ङजी क्‍हीलाई एफिसस शहररी टिद् बिसी अर्ती घ्रि पिंई - च अर्ती फेरि तोगो या बिम्। चर्न अझै कोई कोई म्‍हीमैंजी च जरे ङजी लुभिंब् बाहेक अरू स्‍योबै किसिमबै अर्तीजग लुसेन्‍मु। चमैंलाई रोक्‍दिबर हुकुम पिंल् त्‍हुम्।

4 स्‍योम्‍बै स्‍युर ताँजग नेरो खेजगए ह्रिंग्‍यो ह्रिंग्‍यो ताँजगलाई ध्‍यान पिंबा प्‍यील् त्‍हुम् बिद्, तलेबिस्‍याँ च ताँजगउँइले झन् प्‍होंब-न्‍हेब तसी कल झगडा मात्रे तम्। छाबै ताँजग परमेश्वरए इच्‍छा पूरा लबरी केर आत्‍हुबन् ग। परमेश्वरलाई विश्वास लसी मात्रे ङ्ह्योजी खिए इच्‍छा ङो सेल् खाँम्।

5 छाबन चु हुकुमए कारण चुन् ग: म्‍हीजगए सैं चोखो लसी, ठीक बेठीक छुटिदिबै शक्ति अनुसार छ्याँबै के लसी, झाइले पक्‍का विश्वास लसी अरूमैंलाई सब् लभिंबै माया बडिरिगे।

6 तर कोई म्‍हीजग च चोखो घ्‍याँउँइले फ्रिसी फाक्‍कर्बै छलफल लसी केर आत्‍हुबै घ्‍याँर ल्‍हैदिइमु।

7 चमैं परमेश्वरए नियम लुभिंबै म्‍ही तता ङ्हाँम्, तर चमैंजी खेमैंजीन् पोंबै ताँजग आक्‍हो, खास गरी च ताँए विषय अर्थ आक्‍हो।

8 परमेश्वरए नियम चाहिं ठीक केर ल्‍हैदिस्‍याँ छ्याँब तम् बिसी ङ्ह्योलाई थाहा मु।

9 तर कानुनजग ठीक के लब्‍मैंए लागिर आङीं, बरु बेठीक के लब्‍मैंए लागिर बन्‍दिब् ग बिबा म्‍हैंल् त्‍हुम्। अथवा अन्‍याय लब्‍मैं, हुकुम आङेंब्‍मैं, परमेश्वरलाई आम्‍हाँदिब्‍मैं, आछ्याँबै के लब्‍मैं, अधर्मिमैं, परमेश्वरलाई हेल लब्‍मैं, नेरो म्‍हीजगलाई सैब्‍मैं, अझै आबा-आमालाई या सैब्‍मैं – छाबै म्‍हीजगए लागिर च नियम बन्‍दिब् ग।

10 फेरि व्‍यभिचार लब्‍मैं, आमुयुँमैं आमुयुँमैंनेन् फोहोरी के लबै म्‍हीमैं, म्‍ही ह्योसी चुँब्‍मैं, स्‍युर्गुमैं, झूटो साक्षी-गवाही पिंब्‍मैं, फेरि खब म्‍हीमैंजी परमेश्वरए खुशीए खबरए सत्‍य ताँलाई विरोध लमु, चमैं तानए लागिर्बै च नियम ग।

11 च सत्‍य ताँजग [ख्रीष्‍टए बारेर्बै] खुशीए खबर न्‍होंर तसी परमेश्वरउँइले खई। च खुशीए खबर प्रचार लबर परमेश्वरजी ङए जिम्‍मारी सुम्‍पिदिइमु। परमेश्वर बेले छ्याँब मु, खिलाई म्‍हीजगउँइले जय तरिगे।

परमेश्वरए दयाए लागिर धन्‍यवाद पिंबा

12 ईशु ख्रीष्‍ट ङ्ह्योए प्रभुलाई ङजी धन्‍यवाद पिंम्, तलेबिस्‍याँ खिजी ङलाई खिए के लबर भों पिंई, फेरि खिए सेवा लबर लायकब म्‍हैंसी ङलाई खटिदिई।

13 ङजी पहिले खिए बारेर आछ्याँबै ताँजौ बिमला, झाइले खिलाई दुःख पिंसी हानि लमुला। दिलेया परमेश्वर ङए लागिर दयालु तई, तलेबिस्‍याँ च बेलारी ङजी खिलाई विश्वास आलसी तो लइमु बिसी ङलाई थाहा आरेला।

14 ङ्ह्योए प्रभुजी खिए बेले थेबै दयामाया ङलाई उँइँई। झाइले ङलाई खिने घ्रिन् लभिंसी खिजी विश्वास नेरो माया लबै शक्ति ङलाई पिंई।

15 थेत्ती, चु वचन सत्‍य मु, झाइले चु ताँलाई म्‍हीजगजी पूराले विश्वास लल् त्‍हुम्: ईशु ख्रीष्‍ट संसारर्बै आछ्याँबै के लब्‍मैंलाई रक्षा लबर युई। चमैं मध्‍येरी ङजीन् मुख्‍य आछ्याँबै के लबै म्‍ही मु,

16 तर ईशुए सैदिबै शक्ति ङउँइले म्‍हीजगजी म्रोंरिगे बिसी परमेश्वरजी ङलाई दया लभिंई। ङ मुख्‍य आछ्याँबै के लबै म्‍ही मुनाबिलेया ङलाई दया लभिंई। छ तसी लिउँइबै खिए फिर विश्वास लसी खोंयोंई आखाँबै जीवन योंब्‍मैं तानए लागिर ङन् नमुना तई। छ तसी ङजी खिलाई धन्‍यवाद पिंम्!

17 अजम्‍मरी म्रुँ, अथवा खोंयोंई आसिबा, खोंयोंई नाश आतबा, नेरो म्रोंला आखाँबै परमेश्वर - खि दों तबै परमेश्वर अरू तोई आरे खिलाईन खोंयोंई थेबै मान नेरो महिमा तरिगे। आमिन, छान् तरिगे!

18 ओ बाबु तिमोथी, क्‍हीए जिम्‍मारी ङ हुकुम घ्रि पिंम्। परमेश्वरए ताँ बिभिंब्‍मैंजी पहिले क्‍हीए बारेर वचन पोंब् अनुसार ङजी क्‍हीलाई चु के ल्‍हैदिम्। च वचनजग हतियार छेब् दोंले सैंर म्‍हैंसी सैं भोंन्‍ले विश्वास लद्,

19 झाइले पक्‍का विश्वास लसी ठीक बेठीक छुटिदिबै शक्ति अनुसार ठीक के लसी छ थोद्। कोई कोईजी खेमैंए ठीक बेठीक छुटिदिबै शक्तिजी बिबा तोई वास्‍ता आलसी खेमैंए विश्वास प्‍यीवाई।

20 हाइमिनियस बिब् नेरो अलेक्‍जाण्‍डर बिबा छाबै म्‍हीमैं ग। चमैंजी परमेश्वरए बारेर आछ्याँब आबिरिगे बिसी ङजी चमैंलाई “क्‍हेमैं शैतानए लिली प्‍ह्रन् सम्‍म विश्वास लब्‍मैं न्‍होंरी संगती लला आयों,” बिसी ल्‍हावाई, अथवा “शैतानजी चमैंलाई तो लला ङ्हाँमु लरिगे” बिई।

परमेश्वरलाई लबै सेवा

2

1-2 ङए हुकुम तो मु बिस्‍याँ, तान भन्‍दा पहिले ङजी क्‍हेमैंलाई चु अर्ती पिंम्: म्रुँमैं, अधिकारीमैं, फेरि तान म्‍हीमैंए लागिर प्रार्थना, बिन्‍ती नेरो धन्‍यवाद चडिदिल् त्‍हुम्। ङ्ह्योजी छ्याँबै चाल-चलनले शान्‍ति तसी छ थोरिगे, परमेश्वरजी बिबा पक्‍काले ङेंरिगे, झाइले म्‍हीजगलाई ठीक के लरिगे बिसी प्रार्थना लल् त्‍हुम्।

3 ङ्ह्योए जुगुदिभिंबै परमेश्वरए उँइँर छाबै प्रार्थना लबा ठीक नेरो सैं तोंबै लायकब मु,

4 तलेबिस्‍याँ परमेश्वरजी तान म्‍हीजग जुगुदिरिगे झाइले सत्‍य थाहा योंरिगे ङ्हाँइमु।

5 तलेबिस्‍याँ परमेश्वर घ्रि मात्रे मु, फेरि परमेश्वर ङाँर म्‍हीलाई बोबै घ्‍याँ घ्रि मात्रे मु। च घ्‍याँ ईशु ख्रीष्‍ट मात्रे ग। खि म्‍हीन् तला।

6 ख्रीष्‍टजी तान म्‍हीए लागिर आछ्याँबै केए सजायउँइले छुट्कारा लबै सै फोबर, अथवा ङ्ह्योलाई आछ्याँबै केउँइले खाबै लागिर, खिलाईन सुम्‍पिदिई। चु छाबै के लमा परमेश्वरजी ङ्ह्यो तान जुगुदिरिगे बिबा ठीक बेलार प्रमाण लई।

7 च कारण परमेश्वरजी ङलाई खिए ताँ प्रचार लबर मुख्‍य चेला लसी कुल्‍भिंइमु। सत्‍य ताँलाई थाहा सेसी प्रभु ईशुलाई विश्वास म्‍हाँदिरिगे बिसी अरू जातिमैंलाई लुभिंबर ङलाई कुल्‍भिंइमु। ङ स्‍युर आपों, चु ताँ सत्‍य ग।

8 छ तसी हरेक सेवा लबै मिटिङरी आमुयुँमैंजी रिस आखल्‍ले, तोई गन गन आलल्‍ले परमेश्वरउँई पूरा सैं एसी यो रिसी प्रार्थना लरिगे बिसी ङए इच्‍छा मु।

9 चमिंरीमैंज्‍यै या ठीक पहिरन लसी, छ्याँबै बानीले, झाइले होशियारले टिरिगे। विश्वास लबै चमिंरीजौए प्रमाण तो जा बिस्‍याँ क्र सिंगार्दिसी नकल त्‍येब, झाइले म्‍हारा खिबा, छ्याँब् छ्याँबै क्‍वें खिबै चलन आङीं।

10 बरु च प्रमाण चाहिं चमैंजी भक्ति लसी भलो के लबन् ग।

11 चमिंरीमैंजी च्‍योंब् तसी चूपचापले परमेश्वरए ताँ लुरिगे।

12 ङजी चमिंरीमैंलाई सेवा लबै मिटिङरी लुभिंला आभिं, झाइले आमुयुँमैंए फिर अधिकार लला आभिं। बरु चमैं तोई आबिल्‍ले टिरिगे।

13 तलेबिस्‍याँ परमेश्वरजी पहिले बनिदिबै म्‍ही आदम बिबै आमुयुँ मुला, च लिउँइजी हवा बिबै चमिंरी बनिदिई। [उत्‍पत्ती २:२१-२३]

14 पहिले आदमलाई आङीं बरु हवालाई शैतानजी छकदिवाई। छ तसी च चमिंरीजी परमेश्वरए नियम आम्‍हाँदि। [उत्‍पत्ती ३:१-६]

15 दिलेया चमिंरीमैं विश्वास, सब् लभिंबै माया नेरो भक्ति लसेन् टिस्‍याँ, झाइले थेबा आप्‍हैंस्‍याँ, चमैंजी प्‍हसी फिमा परमेश्वरजी रक्षा लम्।

विश्वासी टोली न्‍होंर्बै नाइकेजग खै तल् त्‍हुम्

3

थेद्, चु विश्वास लल् त्‍हुबै ताँ या: खब्‍ज्‍यै या विश्वासी टोली न्‍होंर नाइके तसी के लबै इच्‍छा लस्‍याँ चए इच्‍छा छ्याँबन् ग।

2 विश्वासी टोलीए नाइके तोई दोष आरेब् तल् त्‍हुम्। म्रिं घ्रि मात्रे तल् त्‍हुम्। ठीक बानी प्‍याबा, ह्रोंसन् ठीक अधीनर टिबा, झाइले छ्याँबै सुबास मुल् त्‍हुम्। प्‍ह्रेंमैंलाई मान लल् त्‍हुम्, झाइले लुभिंबर सिपालु तल् त्‍हुम्।

3 च नाइके पा ल्‍हे थुँबा आता, मारपिट लबा, घरिन्‍न रिस खबा आता, तर सैं कमलो नेरो दयालु तल् त्‍हुम्। म्‍हुई पैसाए लोभ लबा आता।

4 च म्‍हीजी ह्रोंसए परिवारलाई ठीक बन्‍दोबस्‍त लसी ह्रोंसए अधीन न्‍होंर छेन्‍ले थेंल् त्‍हुम्, झाइले ह्रोंसए कोलोलाई खिए बिब् ङेंबरी तहर झोंल् त्‍हुम्,

5 तलेबिस्‍याँ खबज्‍यै या ह्रोंसए धिंर्बै जहानलाई ठीक लला आखाँ बिस्‍याँ झन् परमेश्वरए विश्वासी टोलीलाई खैले हेरचाहा लल् खाँमु?

6 भरखरबै विश्वास लबै म्‍ही नाइके आतरिगे, तलेबिस्‍याँ भरखरबै विश्वास लबै म्‍ही नाइके लस्‍याँ घमण्‍डी तलाई, झाइले “ङ थेबै म्‍ही तई” बिसी शैतान दोंले क्‍हुरिह्यासी सजाय योंब्‍मु।

7 अझै या च नाइके विश्वासी टोलीए बाहिरूबै समाजरै या छ्याँबै मिं चलिदिबै म्‍ही तल् त्‍हुम्। छ तस्‍याँ तोई दोष आरेसी शैतानए ङोर पर्दिला आखाँ।

विश्वासी टोली न्‍होंर मदत पिंब्‍मैं

8 विश्वासी टोली न्‍होंर मदत पिंब्‍मैं या छ्याँबै बानी प्‍याल् त्‍हुम्। सत्‍य ताँ पोंल् त्‍हुम्। पा ल्‍हे थुँबा आता, लोभी लबा आता।

9 ईशुए बारेर परमेश्वरजी लुभिंबै ताँलाई ठीक बेठीक छुटिदिबै शक्ति अनुसार पक्‍का विश्वासले सैं न्‍होंर थेंल् त्‍हुम्।

10 पहिले चमैंलाई जाँच लदु, झाइले तोई आछ्याँबै बानीए खोट आरेस्‍याँ चमैंजी विश्वासी टोली न्‍होंर सेवा लबा तम्।

11 फेरि चमैंए म्रिंमैं या छ्याँबै बानी प्‍याबा, ताँगेलस्‍यो आतबा, अनुशासनर टिबा, तान केरी ईमानदारी तल् त्‍हुम्।

12 विश्वासी टोली न्‍होंर मदत पिंबै म्‍हीला म्रिं घ्रि मात्रे तल् त्‍हुम्। चजी म्रिं, प्‍हस्‍या-प्‍हसी, नेरो धिंए बन्‍दोबस्‍त छेन्‍ले लल् खाँब् तल् त्‍हुम्, झाइले चए परिवारजी चजी बिबा ङेंल् त्‍हुम्।

13 खब मदत पिंब्‍मैंजी छेन्‍ले के लमु, चमैंजी थेबै पद योंम्, फेरि चमैंजी ईशु ख्रीष्‍टए बारेर ढुक्‍कले पोंल् खाँबै शक्ति या योंब्‍मु।

परमेश्वरजी पिंबै मुख्‍य ताँ

14 चु चिट्ठी प्‍ह्रीबै बेलारी ङ क्‍ही ङाँर युम्‍नन् खबै आशा लम्,

15 तर ङ ल्‍हेन् क्‍हैस्‍याँ ङ्ह्यो विश्वासीमैंए बानी बेहोर खैबै किसिमबै तल् त्‍हुम् बिसी ङजी चु चिट्ठीरी बिमु। विश्वासीमैं खोंयोंई तरिबै परमेश्वरए परिवार ग, झाइले चमैं परमेश्वरए सत्‍य ताँए लागिर मूल त्‍हो नेरो जग दों तब् ग।

16 ङ्ह्योए धर्मए गुप्‍त ताँ थेबा मु। चु ताँ खबज्‍यै या आङीं बिला आखाँ, [तलेबिस्‍याँ ईशु ख्रीष्‍टरी निश्‍चय थाहा पिंइमु]:

ईशु ख्रीष्‍ट म्‍हीए जन्‍म किंला,

परमेश्वरए आत्‍मा-सैंजी ठीक ठहर्दिबर उँइँला,

स्‍वर्गदूतमैंजी म्रोंला,

जात जातर्बै म्‍हीमैं ङाँर म्‍हीजगजी खिए बारेर प्रचार तला,

संसारभरिबै म्‍हीजी खिए फिरी विश्वास लला,

झाइले थेबै मानले स्‍वर्गउँई परमेश्वरजी खिलाई बोभिंला।

छकदिबै ताँ लुभिंब्‍मैं

4

पवित्र आत्‍मा-सैंजी प्रष्‍टले बिइमु, आखिररी कोई कोई म्‍हीजग विश्वास लबा प्‍यीवाब्‍मु। चमैंजी छकदिबै राक्षसजी बिब् ङेंसी शैतानए फौजीए लिली प्‍ह्रब्‍मु।

2 छाबै ताँजौ स्‍युर त्‍येबै म्‍हीमैंउँइलेन् खम्। चमैंए ठीक बेठीक छुटिदिबै शक्ति लाबै प्‍वेजी (फलामजी) ख्रोंसी सिब् दों तम्।

3 छाबै म्‍हीजगजी विवाह लबा रोक्‍दिम्, झाइले कोई कोई चबै सै चला आता बिबै गल्‍ती ताँजौ लुम्। तर परमेश्वरजी चबै लागिर तोन्‍दोरी छ्याँबै सै लभिंई। छ तसी ङ्ह्यो प्रभुलाई विश्वास लस्‍याँ झाइले खिए सत्‍य ताँ ङो सेस्‍याँ, तो सै चलेया खिलाई धन्‍यवाद पिंसी चलेन् तम्।

4 परमेश्वरजी बनिदिबै सैजग तान शुद्ध मु। तान चबै सैजग चबै लायकब मु, झाइले हरेक सै धन्‍यवाद पिंसी चल् त्‍हुम्।

5 तलेबिस्‍याँ परमेश्वरए वचन नेरो ङ्ह्योए प्रार्थनाजी तान सै शुद्ध लभिंम्।

ईशु ख्रीष्‍टए लागिर ठीक के लबै म्‍ही

6 क्‍हीजी चु ताँ अरू भाइ-बहिनीमैंलाई संझिदिभिंस्‍याँ क्‍ही ईशु ख्रीष्‍टए ठीक के लबै म्‍ही तब्‍मु। झाइले ह्रोंस चाहिं, ह्रोंसजी खब ताँजगलाई विश्वास म्‍हाँदिई, झाइले खब अर्तीजगलाई ङेंई, च ताँजग छेन्‍ले म्‍हैंसी ह्रोंसलाईन सैं भोंब् तम्।

7 तर माँब्‍मैंजी बिब् दोंबै स्‍योम्‍बै केर आत्‍हुबै कथाजगउँइले स्‍यो तद्। परमेश्वरए घ्‍याँरी छेन्‍ले प्‍ह्ररिगे बिसी तालीम लब् दोंले तो चैदिलेया कोशिश लद्।

8 जीउर्बै शक्तिए लागिर तालीम लबा केर त्‍हुम्। तर परमेश्वरए घ्‍याँरी प्‍ह्रबै लागिर तालीम लस्‍याँ झन् फायदा तम्, तलेबिस्‍याँ चए फल चाहिं चु जुनीरी नेरो स्‍वर्गरै या नयाँ जीवन योंम्।

9 थेत्ती, चु वचन क्‍ह्रोंसेन् मु, झाइले विश्वास लबै लायकब नेरो म्‍हाँदिबै लायकब मु:

10 ङिजी कोशिश लसी के छेन्‍ले लसी छ थोम्, तलेबिस्‍याँ ङ्ह्योए तान आशा खोंयोंई तरिबै परमेश्वरने थेंइमु। परमेश्वर तान म्‍हीलाई, खास गरी विश्वास लब्‍मैंलाई, जुगुदिबै परमेश्वर ग।

11 विश्वासी भाइ-बहिनीमैंलाई चु ताँजग लुभिंसी अर्ती पिंन्।

12 क्‍ही फ्रें मुनाबिलेया खबज्‍यै या क्‍हीलाई च्‍योंबा आम्रोंरिगे। चमैं तानए लागिरी क्‍ही नमुना तद्, अथवा क्‍हीए सुँजी पोंबै वचनउँइले, बानी-बेहोरउँइले, सब् लभिंबै मायाउँइले, विश्वास लबा नेरो शुद्ध सैं प्‍याबउँइले नमुना तद्।

13 ङ आखन् सम्‍म धर्मशास्‍त्र खेभिंबा, खुशीए खबर प्रचार लबा, झाइले ताँ लुभिंबै भों लद्।

14 परमेश्वरजी क्‍हीलाई पिंबै वर अथवा शक्तिलाई क्‍हीजी छेन्‍ले चलिदिद्। चिबनाँबमैंजी क्‍हीलाई आशीष पिंबरी यो थेंभिंसी, फेरि परमेश्वरए ताँ बिभिंब्‍मैंजी क्‍हीए बारेर वचन पोंसी क्‍हीजी च वर योंई।

15 च वर अनुसार क्‍हीजी चु वरजगलाई पूरा चलिदिसी क्‍हीए के सफल तब्‍मु। झाइले तानजी च के म्रोंल् खाँब्‍मु।

16 ह्रोंसजी लबै के नेरो लुभिंबै ताँए बारेर होशियार तद्। ङजी बिबै अर्तीजग अनुसार लसेन् टिद्। तलेबिस्‍याँ चु छ लब्‍जी क्‍हीजी ह्रोंसलाई नेरो क्‍हीए ताँ थेब्‍मैं तानलाई जुगुदिल् भिंम्।

विश्वासीमैं न्‍होंरी लल् त्‍हुबै व्‍यवस्‍था

5

खिब्‍मैंलाई आहौदिद्, तर चमैंलाई ह्रोंसए आबालाई दोंले संझिदिभिंन्। फेरि फ्रेंमैंलाई ह्रोंसए भाइ दों ङ्हाँन्।

2 माँब्‍मैंलाई ह्रोंसए आमालाई दोंले, झाइले छमींमैंलाई ह्रोंसए साख्‍खै रिंलाई दोंले शुद्ध विचार लद्।

3 प्‍युँ सिह्याबै चमिंरीमैं घ्रिन् तस्‍याँ छेन्‍ले हेरविचार लल् त्‍हुम्।

4 तर खब मुले प्‍युँ सिह्याबै चमिंरीला च्‍ह, चमीं, क्‍वें, क्‍वेंमीं मुस्‍याँ चमैंजी खेमैंए भुज्‍यूलाई छेन्‍ले मान लसी सुसार लरिगे। छ लमा चमैंजी खुशीए खबर अनुसार के लम्। झाइले खेमैंए आबा, आमा, बाज्‍यू, भुज्‍यूलाई भारा फोरिगे, तलेबिस्‍याँ चु छ लब् म्रोंसी परमेश्वर खुशी तम्।

5 च प्‍युँ सिह्याबै चमिंरीला खबै आरेस्‍याँ चजी परमेश्वरउँइले थेबै आशा थेंम्। झाइले खिए मदतए लागिर त्‍हीयाँ म्‍हुँइँस परमेश्वरलाई प्रार्थना लरिम्।

6 तर खब चमिंरी ह्रोंसए लागिर मात्रे इच्‍छा लमु, मोज-मज्‍जार भुल्‍दिमु, च म्‍ही सोगोंन् सिबै सरह तम्।

7 छ तसी चमैं तोई दोष आरेब तरिगे बिसी चु अर्तीजग पिंन्:

क.

8 खबज्‍यै या ह्रोंसए इष्‍टमित्रमैंलाई, खास गरी ह्रोंसए परिवारलाई, हेरचाहा आलस्‍याँ चजी खुशीए खबरलाई त्‍याग्‍दिवाम्। विश्वास आलब्‍मैं भन्‍दा च आछ्याँब् तम्।

ख.

9 अरूमैंलाई सेवा लबै लागिर प्‍युँ सिह्याबै चमिंरीए मिं प्‍ह्रीमा चु छाबै ताँ चैदिम्: च ट्हुच्‍यु वर्ष युल् त्‍हुम्, अरूमैंने आप्‍ह्रल्‍ले चए प्‍युँने छेन्‍ले टिबै चमिंरी तल् त्‍हुमला,

10 झाइले छ्याँबै केर छ्याँबै मिं चल्‍दिब् तल् त्‍हुम्, अथवा चजी ह्रोंसए च्‍ह-चमींलाई छेन्‍ले हुर्कुदिबा, स्‍याँ प्‍ह्रेंमैंलाई चबा-थुँबर मान लबा, विश्वासी भाइमैं प्रचार लबर खमा चमैंए मान लसी सेवा लबा, दुःख तब्‍मैंलाई मदत पिंबा, झाइले छ्याँबै केर ध्‍यान पिंबै चमिंरी तल् त्‍हुमला।

ग.

11 तर प्‍युँ सिह्याबै छमींमैंलाई अरूमैंलाई सेवा लबै केए लागिर मिं आप्‍ह्रीद्। तलेबिस्‍याँ चमैंलाई विवाह लबै इच्‍छा खइबिस्‍याँ ख्रीष्‍टलाई लबै कबूल प्‍यीवाब्‍मु।

12 छ लस्‍याँ चमैंजी “ङम् त्‍हेरो पिरू विश्वासी टोलीलाई सेवा लम्” बिबै ओसोंबै कबूल प्‍यीवासेरो दोषी ठहर्दिम्।

13 झाइले चमैंजी फाक्‍कर्न धिं धिं डुल्‍दिसी अल्‍छी बानी लुम्। तर अल्‍छी मात्रे आङीं, चमैं झन् ताँगेलस्‍यो तम्। पोंल आतबै ताँजौ पोंम्, फाक्‍कर्न आगुए केर यो झोंम्।

14 छ तसी प्‍युँ सिह्याबै छमींमैंजी विवाह लरिगे, च्‍ह-चमीं फिरिगे, ह्रोंसए धिंए हेरचाहा लरिगे। ङए इच्‍छा छाबन् मु, तलेबिस्‍याँ ङ्ह्योए शत्रुमैंजी ङ्ह्योलाई तोई दोष पिंबै घ्‍याँ आयोंरिगे ङ्हाँइमु।

15 तलेबिस्‍याँ कोई कोई प्‍युँ सिह्याब्‍मैं प्रभुलाई प्‍यीसी शैतानए लिली ल्‍हैदिल् खाँइमु।

घ.

16 परमेश्वरए विश्वासीमैं चमिंरीमैं न्‍होंरी खब मुले चए जहानरी प्‍युँ सिह्याबै चमिंरीमैं मुस्‍याँ चमैंलाई छेन्‍ले हेरचाहा लभिंरिगे, विश्वासी टोलीलाई तोई दुःख आपर्दिरिगे। झाइले क्‍ह्रोंसेन्‍बै हेरचाहा लबै म्‍ही आरेबै प्‍युँ सिह्याबै चमिंरीमैं मुस्‍याँ चमैंलाई विश्वासी टोलीजी हेरचाहा लल् त्‍हुम्।

नाइकेजगए बारेर्बै ताँ

17 छेन्‍ले के लबै विश्वासीमैं न्‍होंर्बै नाइकेमैंजी डबल तलब योंबै लायकब तम्। खास गरी खबजी प्रचार लबर नेरो ताँ लुभिंबर भों लमु, चमैंन् ग।

18 तलेबिस्‍याँ धर्मशास्‍त्रर छाई या बिइमु,

“दाँई झोंबै क्‍ल्‍हालाई म्‍हुँलु आझोंन्।”

फेरि

“के लबै म्‍ही ज्‍याला किंबै लायकब तम्।”

19 नाइके घ्रिए विरोधरी म्‍ही घ्रिजी मात्रे साक्षी पिंइबिस्‍याँ चए दोष ल्‍हैदिबै ताँ आक्‍वेंन्, तर म्‍ही ङ्हींदे, सोंदेए साक्षी क्‍ह्रीस्‍याँ बल्‍ल क्‍वेंन्।

20 आछ्याँबै के लब्‍मैंलाई तान म्‍हीए उँइँर हौदिद्। छ लस्‍याँ अरूमैं या ङ्हींम्।

21 क्‍हीजी तोई पक्षपात आलल्‍ले चु के लल् त्‍हुम्। छ लबर परमेश्वर, ईशु ख्रीष्‍ट, नेरो पवित्र स्‍वर्गदूतमैंए उँइँर ङजी क्‍हीलाई थेबै हुकुम पिंम्।

22 प्रभुए के लबर खटिदिबै लागिर खबै फिरै या झवाट्टन् आशीष पिंबर यो आथेंन्। झवाट्टन् खटिदिस्‍याँ च म्‍हीजी च केर गल्‍ती लस्‍याँ चए दोष क्‍हीए फिर पर्दिखम्। ह्रोंसए सैं शुद्धले टिद्।

23-25 कोई म्‍हीमैंए आछ्याँबै के छर्लङ्गले म्रोंमु, झाइले न्‍यायाधीश ङाँर युम्‍नन् फेनेम्। तर कोईए आछ्याँबै के लिउँइजी मात्रे थाहा योंम्। छलेन छ्याँबै केजग छर्लङ्गले म्रोंल् खाँम्। दिलेया प्रष्‍टले म्रोंला आखाँबै छ्याँबै केजग इगुर्ले लोला आखाँ, लिउँइजी म्रोंम्।

फेरि अर्को ताँ, क्‍हीए फो घरि घरि नसेरो क्‍यु मात्रे आथुँन्, बरु खोंयों खोंयों फो नबा सल् लबै मैंए लागिर पा च्‍युगुदे थुँलेन् तम्।

केब-नोकरमैं

6

मालिकए अधीन न्‍होंर टिल् त्‍हुबै केब-नोकरमैंजी खेमैंए मालिकलाई मान लरिगे। छ लमा परमेश्वरए मिं नेरो ङ्ह्योजी लुभिंबै ताँरी खबज्‍यै या दोष आपिंरिगे।

2 प्रभुलाई विश्वास लबै मालिकलाई प्रभुलाई विश्वास लबै केब-नोकरमैंजी “मालिक ङ्ह्यो दों तबै दाज्‍यू ग” बिलेया मालिक दों ङ्हाँरिगे। झाइले प्रभुलाई विश्वास लबै मालिकमैंलाई झन् छ्याँबै के लद्, तलेबिस्‍याँ छाबै के लमा विश्वासी दाज्‍यू-भाइलाईन फायदा तम्। झाइले च दाज्‍यू-भाइलाई परमेश्वरजी माया लम्।

स्‍युर ताँ लुभिंबै म्‍हीमैं नेरो सत्‍य सम्‍पत्ति

क्‍हीजी चु ताँजग लुभिंसी अर्ती पिंल् त्‍हुम्।

3 खबज्‍यै या अर्को स्‍योबै तां लुभिंस्‍यां, ङ्ह्योए प्रभु ईशु ख्रीष्‍टजी लुबै सत्‍य वचन आङेंस्‍याँ, झाइले भक्ति लबै ताँने आक्‍ह्रीस्‍याँ,

4 च म्‍ही फाक्‍कर्न ह्रब् सेब् प्‍हैंम्। छाबै म्‍हीमैंए ताँजगउँइले कल चिल प्‍होंब् म्‍हैसी रिस, झगडा, फूट, गाली, आछ्याँबै शङ्का,

5 झाइले कचिङ्गल तम्। छ लबै म्‍हीमैं सत्‍य ताँ म्‍हह्यासी ठीक विचार लला आखाँ। भक्ति लसी ङ प्‍ल्‍होब तम् उ? बिबै विचार मात्रे लम्।

6 भक्ति लस्‍याँ प्‍ल्‍होबम् प्‍ल्‍होमु, तर धनसम्‍पत्तिजी आङीं, बरु ह्रोंसने तोई मुलेया आरेलेया सैं न्‍होंर्बै सन्‍तोषजी प्‍ल्‍होब् तम्।

7 तलेबिस्‍याँ ङ्ह्यो संसाररी जन्‍म किंमा तोई आभुइल्‍ले फिई, झाइले सिमा तोई आबोल्‍ले ह्याम्।

8 छ तसी ङ्ह्योलाई चबा-थुँब् नेरो खिबा युसेरो ङ्ह्यो च्‍हगर्न सन्‍तोष तले।

9 तर म्‍हीजगजी धनसम्‍पत्ति म्‍हैमा लोभ लमु, आछ्याँबै इच्‍छाजग नेरो तोई फायदा आतबै केजौ लम्। आखिररी च केजगजी चमैंलाई नाश तबै ङोर चैंवाम्।

10 तलेबिस्‍याँ खब मुले धनसम्‍पत्तिलाई माया लइबिस्‍याँ झासेरो तान किसिमबै आछ्याँबै केजग शुरू तम्। कोईजी छाबै लोभ लमा प्रभुलाई विश्वास लबै घ्‍याँ प्‍यीवासी ल्‍हे दुःख तसी थेबै शोक तइमु।

व्‍यक्तिगत अर्ती

11 ओ बाबु, क्‍ही परमेश्वरए म्‍ही ग। छ तसी क्‍ही चु छाबै लोभ लबै केजगउँइले स्‍यो तद्। बरु परमेश्वरए उँइँर ठीक तबै के लबा, भक्ति लबा, विश्वास लबा, प्रेम लबा, तो दुःख पर्दिलेया ढुक्‍कले छ्याँबै के लबा, थेब् आप्‍हैंबा, छाबै केजगर कोशिश लद्।

12 थेबै विश्वासए बाजीर छेन्‍ले क्‍ह्योद्, झाइले खोंयोंई आखाँबै जीवनए पुरस्‍कार योंम्। तलेबिस्‍याँ च जीवन योंबै लागिर परमेश्वरजी क्‍हीलाई त्‍हाँला, च जीवन योंबै बारेर क्‍हीजी ल्‍हे म्‍हीए उँइँर ढुक्‍क तसी साक्षी पिंसी राई।

13 जीवन बिस्‍याँ, परमेश्वरजी तान सैलाई जीवन पिंइमु, झाइले ईशु ख्रीष्‍टजी अंचलाधीश पन्‍तियस पिलातसए उँइँर छलेन ढुक्‍क तसी साक्षी पिंई। छ तसी परमेश्वर नेरो ईशु उँइँर ङजी क्‍हीलाई चु कडा हुकुम पिंम्:

14 ङ्ह्योए प्रभु ईशु ख्रीष्‍ट आयुन् सम्‍म क्‍हीलाई पिंबै हुकुम म्‍हाँदिद्। तोई दोष आरेल्‍ले हुकुम अनुसार लद्।

15 परमेश्वरजी खिए ठीक समयरी प्रभु ईशु ख्रीष्‍टलाई उँइँभिंब्‍मु। परमेश्वर थेबै मान लबै लायकब मु, तान संसारए शासक मु, म्रुँमैं भन्‍दा थेबै म्रुँ ग, प्रभुमैं भन्‍दा थेबै प्रभु ग।

16 परमेश्वर मात्रे खोंयोंई आखाँन्‍ले टिम्, झाइले अरूमैं खबै होंला आखाँबै उज्‍यालोर टिम्। खबज्‍यै या परमेश्वरलाई आम्रोंइमु, खबज्‍यै या म्रोंला आखाँ। परमेश्वरलाई थेबै मान नेरो खोंयोंई या आखाँबै राज्‍य तरिगे। आमिन, छान् तरिगे!

17 चु संसारर्बै प्‍ल्‍होब्‍मैंलाई कडा हुकुम पिंन्। चमैं प्‍ल्‍होब् आप्‍हैंरिगे, आटिक्‍दिबै सम्‍पत्तिर आङीं, बरु ङ्ह्यो सन्‍तोष तबै लागिरी तान सै ङ्ह्योलाई पिंबै परमेश्वरए फिर च प्‍ल्‍होब्‍मैंजी भरोसा थेंरिगे।

18 झाइले भलो केजौ मात्रे लरिगे, छ्याँबै केर प्‍ल्‍होब तरिगे, तो सै मुलेया च्‍हुब-पाँब् खोंयोंई लरिगे बिसी चमैंलाई लुभिंन्।

19 छले छ थोइबिस्‍याँ स्‍वर्गर पक्‍का सम्‍पत्ति साँदिथेंब् दों तमु, झाइले खोंयोंई आखाँबै क्‍ह्रोंसेन्‍बै जीवन योंब्‍मु।

20 ओ तिमोथी, ङजी क्‍हीलाई तो लुभिंइमु, च ताँ बाङ्गो ताँने आकोंल्‍ले लुभिंन्। कोई म्‍हीजग बुद्धि मुब् प्‍हैंसी आछ्याँबै फाक्‍कर्बै ताँ नेरो केर आत्‍हुबै झगडाजग लम्। च ताँउँइले स्‍यो तद्।

21 कोई कोई छाबै असत्‍य “बुद्धिए” घ्‍याँउँई ल्‍हैदिई। झाइले आखिरर चमैंजी प्रभुलाई विश्वास लबै घ्‍याँ म्‍हवाइमु।

परमेश्वरए थेबै दयामाया क्‍हेमैंने खोंयोंई तरिगे। पावल

तिमोथीलाई पावलए दोस्रो चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: रोम शहरउँइले प्‍ह्रीलाई।

मिति: अन्‍दाज इ. सं. ६४ साल, अथवा वि. सं. १२१ साल जरे प्‍ह्रीलाई।

प्‍ह्रीबै कारण: चु चिट्ठी पावलजी फेरि दोस्रो पल्‍ट तिमोथी बिबै म्‍हीलाई प्‍ह्रीब् ग। तिमोथी फ्रें मुमा पावलने बालुले के लमला, झाइले चु चिट्ठीरी पावलजी तिमोथीलाई चए लागिर ल्‍हे ताँ लुभिंइमु। मुख्‍य ताँ ढुक्‍कले सैदिसी टिद् बिबै सल्‍लाह पिंइमु। तिमोथीलाई खुशीए खबर नेरो धर्मशास्‍त्रर्बै पुरानो नियमए सत्‍य ताँ लिली सैं पक्‍काले ल्‍हैदिद्, झाइले ईशु ख्रीष्‍टए बारेर विश्वासीलो साक्षी गवाही तसी भों लसेन् टिद्, झाइले खुशीए खबर प्रचार लल् त्‍हुबै के लद् बिइमु। अरू तान म्‍हीए उँइँर नेरो विरोधीमैंए उँइँरैया चु तान के लसी विश्वासीलो साक्षी तद् बिइमु।

केर आत्‍हुबै ताँरी सुँ आझोंन्, बरु स्‍यो तद्। सुँ झोंस्‍याँ खतरा तम् बिसी तिमोथीलाई बिइमु। झाइले आखिररी पावलजी तिमोथीलाई खि दोंलेन् छ थोसी खिए उदेश्‍य दों तबन् लद् बिइमु। खैबा बिस्‍याँ खि दोंले विश्वास नेरो माया लसी, झाइले दुःख, सतावट, तो तलेया सैदिसी टिद् बिइमु।

मुख्‍य ताँजग

शुरूबै ताँ १:१-२

स्‍याबासी नेरो अर्तीजग १:३–२:१३

सल्‍लाह नेरो चेताउनी २:१४–४:५

पावलजी खिए बारेर्बै ताँ बिबा ४:१६-१८

आखिरी ताँजग ४:१९-२२

तिमोथीलाई पावलए दोस्रो चिट्ठी

1

तिमोथीलाई ईशु ख्रीष्‍टए मुख्‍य चेला ङ पावलउँइले नमस्‍ते मु। ङ्ह्यो ईशु ख्रीष्‍टने घ्रिन् तसी योंबै जीवनए बारेर प्रचार लरिगे बिसी परमेश्वरए इच्‍छा अनुसार खिजी ङलाई खटिदिभिंइमु।

2 क्‍ही ङए प्‍यारो च्‍ह दों तई।

परमेश्वर आबाजी नेरो ङ्ह्योए प्रभु ईशु ख्रीष्‍टजी क्‍हीलाई आशीष, दया, नेरो सन्‍तोष पिंरिगे।

धन्‍यवाद नेरो भों पिंबा

3 ओ बाबु, ङजी प्रार्थना लमा, त्‍हीयाँ म्‍हुँइँस क्‍हीलाई म्‍हैंसी ङजी परमेश्वरलाई खोंयोंई धन्‍यवाद चडिदिम्। आशीष पिंरिगे बिसी ङजी ङए खे-माँए परमेश्वरलाई बिन्‍ती लम्। ङए खे-माँजी दोंले ङजी परमेश्वरलाई सैं घ्रिल्‍ले खिए सेवा लम्।

4 ङ्ह्यो फ्रिह्यामा क्‍ही क्रोबा ङजी म्‍हैंइमु, फेरि क्‍हीए साँ खइमु। ङ फेरि क्‍हीने त्‍होब बेले थेबै सैं मु। त्‍होल् योंस्‍याँ ङ बेले सैं तोंब्‍मु।

5 क्‍हीए छल कपट आरेबै पक्‍का विश्वास ङजी म्‍हैंइमु। छलेन पहिले क्‍हीए लोइस बिबै भुज्‍यू झाइले क्‍हीए आमा यूनिसजी छाबै विश्वास लमला। चमैं दोंले तोगो क्‍हीजी विश्वास लइमु बिबा ङलाई निश्‍चय मु।

6 च कारणजी ङजी क्‍हीलाई ताँ घ्रि संझिदिभिंम्। ङजी क्‍हीए फिर यो थेंसी क्‍हीजी परमेश्वरउँइले शक्ति योंई। च योंबै शक्तिलाई अझै मि फुइब् दोंले चलिदिद्।

7 च शक्ति ङ्ह्योलाई पिंसेरो परमेश्वरजी ङ्ह्योलाई ङ्हींला आला, बरु खिजी खिए आत्‍मा-सैं ङ्ह्योलाई पिंमा शक्ति पिंइमु, म्‍हीजगलाई सब् लभिंबै माया पिंइमु, फेरि ङ्ह्योलाई ह्रोंसए अघीन न्‍होंर टिबै भों पिंइमु।

8 छ तसी प्रभुए लागिर साक्षी पिंबर शरम आम्‍हाँदिद्। फेरि प्रभुए लागिर कैदी तबै ङ पावल म्रोंसी शरम आम्‍हाँदिद्। बरु खुशीए खबर प्रचार लमा ङ दोंले कष्‍ट नोद्। छाबै कष्‍ट नोबै लागिर परमेश्वरजी शक्ति पिंम्।

9 परमेश्वरजी ङ्ह्योलाई रक्षा लभिंसी खिए म्‍हीमैं लबै लागिर त्‍हाँई। छले त्‍हाँब ङ्ह्योजी धर्म लबै केउँइले आङीं, तर खिए दयामाया नेरो इच्‍छाउँइले त्‍हाँब् ग। च दयामाया संसारलाई बनिदिब् भन्‍दा ओसोंन खिजी प्रभु ईशु ख्रीष्‍टउँइले ङ्ह्योलाई पिंबै बन्‍दोबस्‍त लई,

10 झाइले तिंइजोरो ङ्ह्योए रक्षा लभिंबै प्रभु ईशु ख्रीष्‍ट चु संसारर युसी च रक्षा लभिंबै तरीका ङ्ह्योलाई उँइँल् खाँइमु। खिजी कालए शक्तिलाई ट्होसी खोंयोंई आखाँबै जीवनलाई खुशीए खबरउँइले थाहा लभिंइमु।

11 चु खुशीए खबर प्रचार लबै लागिर फेरि ताँ लुभिंबै लागिर परमेश्वरजी ङलाई मुख्‍य चेला लसी खटिदिई।

12 चु कारण ङजी तोगो चु तान दुःख नोइमु, दिलेया ङलाई पूरा शान्‍ति मु। तलेबिस्‍याँ ङजी खबए फिर विश्वास लइमु, खिलाई ङजी ङो सेइमु, फेरि तो के खिजी ङए जिम्‍मार थेंइमु च तान के खिजी न्‍याय लबै दिन आतन् सम्‍म सफल लभिंब्‍मु बिबा ङलाई निश्‍चय थाहा मु।

13 छ तसी ङजी लुभिंबै ताँजौ पक्‍काले सैंर थेंसी चमैं अनुसार छ थोद्। झाइले ङ्ह्यो ख्रीष्‍ट ईशुने घ्रिन् तसी खिलाई सैं पिंबै शक्ति योंइमु ङ्हाँसी टिरिद्।

14 ङ्ह्योने मुबै पवित्र आत्‍मा-सैंउँइले क्‍हीए जिम्‍मार पर्दिबै छ्याँबै ताँ अथवा खुशीए खबरलाई सत्‍यले लुभिंन्।

15 एशिया अंचलर्बै म्‍हीजग तान ङलाई वाथेंसी ह्याई। च ताँ क्‍हीलाई थाहा मु। चमैं न्‍होंरी फाइगेलस नेरो हेर्मोजेनेस बिबै म्‍हीमैं मुला।

16 तर ओन्‍सिफरसए परिवारलाई प्रभुजी दया लरिगे, तलेबिस्‍याँ चमैंजी ङलाई ल्‍हे पल्‍ट सैं क्‍होल् लभिंई। झाइले ङ झयालखानर मुलेया ङने त्‍होबर खमला।

17 ङ रोमर फेखबै बित्तिकन् चजी ङलाई आयोंन् सम्‍म ङ्युइ ङ्युइसी ङने त्‍होबर खई।

18 फेरि चजी ङ एफिसस बिबै शहररी मुमा ङए लागिर कति थेबै के लला, च क्‍हीलाईन छेनाले थाहा मु। न्‍याय लबै दिनरी चजी प्रभुउँइले दया योंरिगे।

ईशु ख्रीष्‍टए आज्ञाकारी सिपाही

2

ओ, ङए च्‍ह तिमोथी, क्‍ही ख्रीष्‍ट ईशुने घ्रिन् तसी खिउँइले योंबै दयामायाउँइले बेले भोंब तद्।

2 ङजी ल्‍हे म्‍हीए उँइँर प्रचार लबै ताँजौ सैंर म्‍हैंन्। झाइले च ताँजग अरूलाई लुभिंल् खाँबै ईमानदारी म्‍हीमैंलाई सुम्‍पिदिद्।

3 ईशु ख्रीष्‍टए आज्ञाकारी सिपाही दों तसी क्‍हीजी नोल् त्‍हुबै दुःख नोद्।

4 सिपाहीजी खिए कप्‍तानलाई खुशी लबर खोंयोंईन इच्‍छा लम्। छ तसी सिपाहीजी फौजीर्बै सेवा लमा बाहिरूर्बै फाल्‍टु के आला।

5 छलेन् खेलर क्‍ह्योबै म्‍हीजी नियम बमोजिम आक्‍ह्योल्‍ले पुरूस्‍कार आयों।

6 झाइले थेबै भोंले के लबै किसानजी ह्रोंसए बालीए फल निश्‍चय योंब्‍मु।

7 ङजी बिबै चु नमुनाजग छेन्‍ले सैंर म्‍हैंन्। प्रभुजी क्‍हीलाई चु तान नमुनाजगए अर्थ क्‍होल् खाँल् लभिंम्।

8 प्रभु ईशु ख्रीष्‍टलाई सैंर म्‍हैंन्, ङजी प्रचार लबै खुशीए खबर खिए बारेर ग। ईशु ख्रीष्‍ट, दाऊद म्रुँए सन्‍तान तई, झाइले परमेश्वरजी चलाई सिबउँइले रिल् लभिंई।

9 ङजी च खुशीए खबर अरूलाई प्रचार लसेरो ङजी कष्‍ट नोल् त्‍हुइमु। छ तमा अपराधी म्‍ही दोंले कैदी तसी सौंलीजी फुइथेंसी टिल् त्‍हुइमु। तर परमेश्वरए वचन खबज्‍यै या फुइला आखाँ।

10 छ तसी परमेश्वरजी चुन्‍दिबै म्‍हीमैंए लागिर ङ तान सै सैदिम्। चमैंज्‍यै या ईशु ख्रीष्‍टउँइले रक्षा नेरो खोंयोंई नाश आतबै पुरूस्‍कार योंरिगे बिसी ङजी तान दुःख नोसेन मु।

11 चु ताँ क्‍ह्रोंसेन ग,

“ङ्ह्यो खिने बालु तसी सिल् खाँइमु बिस्‍याँ

खिनेन् बालु रिब्‍मु।

12 ङ्ह्योजी दुःख सैदिसी टिइबिस्‍याँ

खिनेन् राज लल् योंब्‍मु।

ङ्ह्योजी खिलाई इन्‍कार लइबिस्‍याँ

खिज्‍यै या ङ्ह्योलाई इन्‍कार लब्‍मु।

13 ङ्ह्यो अविश्वासी तलेया

परमेश्वर अझै विश्वासी मु,

तलेबिस्‍याँ खिए वचन खोंयोंई आस्‍यो।”

परमेश्वरजी खोबै सेवा लबै म्‍ही

14 चु ताँजग क्‍हीने मुबै विश्वास लबै म्‍हीजगलाई संझिदिभिंन्। झाइले परमेश्वरए उँइँर कडा आज्ञा पिंन्, चमैंजी फायदा आतबै ताँए बारेर आप्‍होंरिगे। छले प्‍होंस्‍याँ तोई फायदा आता। बरु च झगडा थेब्‍मैंलाई झन् नाश तम्, प्रभु ईशुलाई विश्वास लबै सैं म्‍हह्याम्।

15 तर क्‍हीजी अरूमैंलाई लुभिंमा परमेश्वरजी खोबै के लबै म्‍ही तबरी भों लद्, परमेश्वरए सत्‍य वचन छेन्‍ले पोंसी पक्‍काले लुभिंन्, झाइले परमेश्वर उँइँर निसाफ लबै बेलार क्‍ही कत्ति पिला आत्‍हु।

16 तर बुद्धि आरेब् नेरो आछ्याँबै छलफलउँइले स्‍यो तद्। छाबै ताँ पोंस्‍याँ च ताँजी म्‍हीमैंलाई झन् परमेश्वरउँइले स्‍यो लवाम्।

17 थेबै घा जीउ भरि सर्दिब् दोंले चमैंए स्‍युर ताँजग विश्वासी टोली भरि फैलिदिम्। छाबै लुभिंबै म्‍हीजग न्‍होंरी हाइमिनियस नेरो फिलेतस ग।

18 चमैं ङ्हींजी “ङ्ह्यो सिसी रिल् खाँइमु,” बिम्। [च ताँए भनाइए खास मतलब खोंयोंई आखाँबै जीवन ङ्ह्योजी योंसेरो, सिसी परमेश्वरए उँइँर निसाफ लबरी राला आत्‍हु।] छले लुभिंमा चमैंजी कोई कोई परमेश्वरए विश्वासीमैंए सैं गोलमोल लवाइमु।

19 तर खै तलेया परमेश्वरजी पिंबै ताँ भोंबै जग दोंले खडान् मु। खबज्‍यै या च जगलाई स्‍योवाला आखाँ। च जगरी मुख्‍य वचन ङ्हीं छले प्‍ह्रीथेंइमु: पहिलेबै ताँ चुन् ग, “प्रभुजी खिए म्‍हीमैंलाई ङो सेम्,” झाइले अर्को ताँ, “खब्‍जी ङम् प्रभुल् ग बिमु, चजी ह्रोंसजी लरिबै आछ्याँबै केजग प्‍यील् त्‍हुम्।”

20 फेरि अर्को नमुना बिले: थेबै धिं जरे चरी कोई कोई भाँडोजग म्‍हाराला तम्, कोई चाँदील् तम्, तर चु भाँडोजग प्‍ह्रें तमा, थेबै भोज लमा, विवाह लमा मात्रे चलिदिम्। अरू भाँडोजग सिंला, सला, तम्। छाबै मामूली भाँडोजग मामूली केजगर मात्रे केर त्‍हुम्।

21 खबज्‍यै या आछ्याँबै केउँइले स्‍यो तसी ठीकले टिस्‍याँ च म्‍ही महंगो भाँडो दों तब् ग। झाइले खिए मालिकलाई तो केर चैदिमु च भाँडो थेबै केर त्‍हुम्। च तान थेबै के लबर तयार तम्।

22 क्‍हीए फ्रें तसी म्‍हैंबै आछ्याँबै इच्‍छाउँइले स्‍यो तद्। बरु प्रभुलाई म्‍हैब्‍मैं, अथवा छ्याँबै शुद्ध सैं प्‍याब्‍मैंने बालु प्‍ह्रद्। झाइले भलो तबै के लबा, परमेश्वरलाई विश्वास लबा, अरूलाई छ्याँबै के लबै माया, झाइले मेल-मिलाप लबै घ्‍याँए लिली ल्‍हौदिद्।

23 केर आत्‍हुबै छलफलरी क्‍ही आपोंन्, तलेबिस्‍याँ छाबै केर आत्‍हुबै छलफलउँइले झगडा तम्।

24 प्रभुए सेवा लबै म्‍हीजी प्‍होंबा आता, बरु तान म्‍हीलाई दया लल् त्‍हुम्, लुभिंबरी सिपालु तसी रिस आखल्‍ले संझिदिभिंन्।

25 ह्रोंसने आक्‍ह्रीब्‍मैंलाई छेनाले संझिदिभिंल् त्‍हुम्। शायद परमेश्वरजी चमैंलाई सत्‍य ताँ थाहा योंबर खिउँई एबै मौका पिंब्‍मु।

26 चमैं खेमैंए विचारर्न प्रभुउँई एसी शैतानए ङोउँइले उम्‍किदिब्‍मु। झाइले परमेश्वरए इच्‍छा अनुसार चमैं प्‍ह्रब्‍मु।

आखिरी दिनजग

3

आखिरी दिन जरे बेले थेबै दुःख नेरो कष्‍ट तबै बेला खब्‍मु, बिबा छेन्‍ले सैंर याद थेंन्।

2 च बेलार म्‍हीजग ह्रोंसए फायदा मात्रे म्‍हैब्‍मु, लोभी लबा, ह्रोंसलाई थेब् प्‍हैंबा, गाली केबा, आबा-आमाजी बिबा आङेंबा, बैगुणी तबा, अधर्मी तब्‍मु।

3 फेरि चमैं दया आरेबा, ल्‍होयो आखबा, अरूलाई फाक्‍कर्न दोष ल्‍हैदिबा, मूर्ख, निष्‍ठुरी सैं प्‍यासी धोंब-प्‍लाँब लब्‍मु।

4 अझै या चमैंजी खेमैंए म्‍हीमैंलाई धोका पिंबा, मनपरी लबा, ह्रब् प्‍हैंबा तब्‍मु। परमेश्वरलाई सैं तोंन् लबै के लबै साटोरी चमैं मोज-मज्‍जा लब खोब्‍मु।

5 फेरि चमैंजी सुँजी परमेश्वरलाई म्‍हाँदिम्,तर चमैंए सैंजी परमेश्वरए क्‍ह्रोंसेन्‍बै शक्तिलाई आक्‍वें। च छाबै आछ्याँबै म्‍हीमैंउँइले स्‍यो तद्।

6 छाबै गुरुजगजी अरू म्‍हीजगए धिंर ह्यासी भों आरेबै चमिंरीमैंलाई ह्रोंसए अधीनर थेंम्। च चमिंरीमैं सैंरी आछ्याँबै केए ती नोसी तान किसिमबै इच्‍छा लिली प्‍ह्रम्।

7 च छाबै चमिंरीमैंजी छ बिब्रें लम्, “ङिजी छाबै गल्‍तीजग लई, त्‍हेरो तो लल् त्‍हुम्?” बिसी गुरुजगने खोंयोंई सल्‍लाह ह्रिरिम्, तर कोई गुरुमैंजी परमेश्वरए सत्‍य ताँ लुभिंनाबिले चमैंजी खैलसे या च सत्‍य ताँलाई क्‍होला आखाँ।

8 मोशालाई विरोध लबै जेन्‍नस नेरो जेम्‍ब्रस बिबै म्‍हीमैं दोंले छाबै असत्‍य ताँ लुब्‍मैंजी सत्‍य ताँलाई विरोध लम्। फेरि चमैं बुद्धिहीन तसी विश्वास लला आखाँबै रद्दी म्‍हीमैं ग।

9 तर आखिररी चमैंए स्‍युर ताँ तानजी सेब्‍मु। च जेन्‍नस नेरो जेम्‍ब्रस बिब्‍मैंलाई आखिररी छान तला। तानन्‍न चमैंजी स्‍युर ताँ लुबा थाहा सेई।

आखिरर्बै आज्ञाजग

10 तर ङए लुभिंबै ताँ, ङए चाल-चलन, ङए जीवनर्बै इच्‍छा अनुसार क्‍ही ङए लिली ल्‍हैदिई। फेरि ङए विश्वास लबै तरीका, ङए सैदिबै शक्ति, ङए सब् लभिंबै माया, झाइले ङए दुःख नोबै भों, क्‍हीजी म्रोंसी च क्‍हीए लागिर नमुना तई।

11 ङजी खैले थेबै दुःख सैदिम् बिस्‍याँ, एन्‍टिओक, आइकोनियम नेरो लिस्‍त्रा बिबै नाँस सोंरी ङलाई पर्दिबै तान दुःखजगए बारेर क्‍हीलाईन थाहा मु। तर प्रभुजी ङलाई च तान कष्‍टउँइले छुट्कारा पिंई। [शक्ति १३:५०–१४:२०]

12 ख्रीष्‍ट ईशुने घ्रिन् तसी खिए ताँ अनुसार प्‍ह्रब्रा ङ्हाँब्‍मैं तानलाई दुःख पर्दिम्।

13 तर खराब म्‍हीमैं नेरो ठग्‍दिबै म्‍हीमैंजी झन् खराब त-तई ह्याम्। फेरि चमैंजी अरूमैंलाई धोका लम्, झाइले खेमैंन धोका चम्।

14 तर क्‍हीजी ङउँइले लुबै ताँजग अझै पक्‍काले ङेंसी छ थोद्। च ताँजग सत्‍य नेरो क्‍ह्रोंसेन्‍ब ग बिसी क्‍हीलाई थाहा मु, तलेबिस्‍याँ चु ताँ लुभिंब्‍मैं विश्वासीलो म्‍हीमैं ग।

15 फेरि क्‍हीजी कोलो ओनोंन् धर्मशास्‍त्रर्बै ताँ लुइमु। च धर्मशास्‍त्रर्बै ताँलाई ध्‍यान पिंइबिस्‍याँ च ताँउँइले क्‍हीजी बुद्धि योंम्। रक्षा योंबै लागिर ख्रीष्‍ट ईशुलाई विश्वास लबरी धर्मशास्‍त्रजी डोरिदिल् खाँम्।

16 धर्मशास्‍त्रर्बै तान वचनजग परमेश्वरए आत्‍मा-सैंउँइले प्‍ह्रीथेंइमु। छ तसी धर्मशास्‍त्रर्बै ताँ बेले केर त्‍हुम्। खैले केर त्‍हुम् बिस्‍याँ, क्‍ह्रोंसेन्‍बै ताँ लुभिंबरी, गल्‍ती ताँ लुभिंब्‍मैंलाई संझिदिभिंबरी, फेरि गल्‍ती ताँ ठीक लबरी, झाइले ठीक छ थोबै चलनए बारेर ज्ञान योंबर, केर त्‍हुम्।

17 छ तसी परमेश्वरए के लबै म्‍हीजी धर्मशास्‍त्रर्बै ताँ लुभिंसी तान छ्याँबै भलो के लबरी चैदिबै सै पूरा योंम्।

4

तिगैं ईशु ख्रीष्‍ट फेरि युब्‍मु। च बेलार खिजी सिब्‍मैं-सोब्‍मैं तानलाई निसाफ लब्‍मु। छ तसी ईशुए उँइँर, नेरो परमेश्वरए उँइँर तोगो ङजी क्‍हीलाई कडा आज्ञा पिंम्:

2 क। प्रभुए वचन प्रचार लद्।

ख। खोंयोंई या पोंबै मौका म्‍हैसी, सबिता मुलेया मुश्‍किल मुलेया, पोंबर तयार तद्।

ग। गल्‍ती ताँलाई विरोध लसी क्‍ह्रोंसेन्‍बै ताँ लुभिंन्।

घ। तान म्‍हीलाई परमेश्वरए क्‍ह्रोंसेन्‍बै ताँ ङेंन् बिसी रिस आखल्‍ले संझिदिभिंसी सैं भोंब् लद्।

3 म्‍हीजगजी क्‍ह्रोंसेन्‍बै ताँलाई आक्‍वेंबै बेला खब्‍मु। तर चमैंजी खेमैंए इच्‍छा अनुसार लब्‍मु। फेरि खेमैंजी थेथे ङ्हाँबै ताँ लुभिंबै म्‍हीजगलाई खेमैंलाई छले लुभिंन् बिसी जम्‍मा लब्‍मु।

4 चमैंजी क्‍ह्रोंसेन्‍बै ताँ थेबै साटोरी स्‍योंम स्‍योंम्‍बै क्‍ह्रोंसेन् आतबै कथाजग बिब्‍मैंलाई ध्‍यान पिंब्‍मु।

5 तर क्‍ही तान आछ्याँबै ताँउँइले होशले टिद्। दुःख पर्दिलेया सैदिद्, परमेश्वरए खुशीए खबर प्रचार लद्, झाइले क्‍ही परमेश्वरए के लबै म्‍ही तसेरो खिए सेवा लल् त्‍हुबै के पूरा लद्।

6 त्‍हेरो प्रभुलाई विश्वास लबाजी ङ सिल् त्‍हुमा ङए जीवनए सुम्‍पिदिवाबै आखिरी बेला तखइमु। ङए जीउ वाथेंबै बेला खइमु।

7 ङजी जीवनए खेलर खाँन् सम्‍म छेन्‍ले क्‍ह्योमा तोक्‍दिबै क्‍ल्‍होर फेखई। खोंयोंई निराश आतरिगे बिसी ङजी विश्वासए लागिर लड़ाईं लल् खाँइमु।

8 त्‍हेरो ङए लागिर तो बाँकी मु बिस्‍याँ ङजी ट्होबै पुरस्‍कार ङए लागिर थेंइमु। परमेश्वरए उँइँर ठीक ठहर्दिब्‍मैंजी योंबै पुरस्‍कार, अथवा स्‍याबासी योंसी थेबै मिं-पदबी योंबा मात्रे बाँकी मु। प्रभु ईशुजी ठीक निसाफ लम्, झाइले खिजी ङलाई च थेबै दिनरी च मिं-पदबी पिंब्‍मु। ङलाई मात्रे आङीं, तर प्रभुलाई सैं पिंसी खिए युबै दिनए घ्‍याँ ङ्ह्योरिब्‍मैं तानलाई खिजी च मिं-पदबी पिंब्‍मु।

ह्रोंसए बारेर्बै अर्तीजग

9 ङ ङाँर युम्‍नन् फेखबै भों लद्।

10 डेमासजी चु संसारए धनसम्‍पत्तिलाई माया लसी ङलाई वाथेंसी थिस्‍सलोनिका शहरर ह्याई। क्रेसेन्‍स बिबै भाइ गलातिया अंचलरी ह्याई, झाइले तीतस डालमितिया बिबै क्‍ल्‍होर ह्याई।

11 लूका मात्रे ङने बालुन् मु। क्‍ही चुर खमा मर्कूसलाई या भसी खो, तलेबिस्‍याँ चजी प्रभुए के लबर ङलाई मदत पिंबर केर त्‍हुम्।

12 टाइकिकसलाई ङजी एफिसस शहरर कुल्‍भिंई।

13 फेरि क्‍ही चुर खमा ङजी त्रोआस नाँसरी वाथेंबै कोट, नेरो किताबजग, झाइले खास गरि ट्हुबीए किताबजग खैलसे भसी खो।

14 च भाँडो बनिदिबै अलेक्‍जाण्‍डरजी ङलाई बेले आछ्याँबै दुःख पिंई। प्रभुजी चलाई चजी लबै के अनुसारबै दण्‍ड पिंब्‍मु।

15 च म्रोंसी क्‍ही होशियार तद्, तलेबिस्‍याँ चजी ङ्ह्योए वचनै या बेले विरोध लई।

16 ङजी पहिले रोमर्बै अड्डारी राई पोंमा खबज्‍यै या ङए लागिर तोई आबिभिं। बरु तान ङलाई वाथेंसी छ्युडिह्याई। परमेश्वरजी चमैंलाई माफ पिंरिगे।

17 दिलेया प्रभुजी ङने बालुन् तसी ङलाई खिए वचन प्रचार लबर भों पिंई। ङजी छले पोंसी अरू जातिमैंजी प्रभुए ताँ पूरा थेल् योंरिगे बिसी प्रभुजी च बेलारी ङ सिल् लबै दण्‍डउँइले या ङलाई उम्‍किदिल् भिंई।

18 अझै प्रभुजी ङलाई तान आछ्याँबै केउँइले जुगुदिभिंब्‍मु। झाइले खिए स्‍वर्गर मुबै राज्‍यर आबोन् सम्‍म ङलाई जुगुदिथेंब्‍मु। परमेश्वरलाई म्‍हीजगजी खोंयोंई या थेबै मान लरिगे। आमिन, छान तरिगे!

आखिरर्बै नमस्‍कार

19 प्रिस्‍का, अक्‍विला नेरो ओन्‍सिफरसए जहानलाई नमस्‍ते बिभिंन्।

20 इरास्‍तस कोरिन्‍थ शहरर टिई छ छर त्रोफिमस चाहिं सन्‍ज आतसी ङजी मिलेतस बिबै क्‍ल्‍होर वाथेंइमु।

21 झाइले क्‍ही खुँबै महीना खब् भन्‍दा ओसोंन खबै कोशिश लद्।

युवलस, प्रुडेन्‍स, लिनस नेरो क्‍लौदिया झाइले अरू तान विश्वास लबै चुर्बै अउमैंजी क्‍हीलाई नमस्‍ते बिभिंइमु।

22 प्रभु क्‍हीए सैं न्‍होंर टिरिगे। फेरि क्‍हेमैंजी खिए दयामाया योंरिगे। पावल

तीतसलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

मिति: अन्‍दाज इ. सं. ६२ साल, अथवा वि. सं. ११९ साल जरे प्‍ह्रीई।

प्‍ह्रीबै कारण: तीतस ख्रीष्‍टए फिर विश्वास लसी पावलने बालु प्रचार लबै के लई। क्रेट बिबै अंचलर्बै विश्वासी टोलीलाई हेरचार लबरी पावलजी तीतसलाई वाथेंला। छ तसी पावलजी खिए मदत पिंबै फ्रेंसीं तीतसलाई चिट्ठी प्‍ह्रीमा मुख्‍य ताँ सों मु।

पहिलो ताँ, विश्वासी टोली न्‍होंर्बै नाइकेए बानी खैब तल् त्‍हुम् बिबै ताँ संझिदिभिंला। तलेबिस्‍याँ क्रेट बिबै अंचलरी आछ्याँबै बानी मुबै म्‍हीजग ल्‍हेन् मुला।

दोस्रो ताँ, विश्वासी टोली न्‍होंरी थरी थरीबै म्‍हीलाई खैले लुभिंल् त्‍हुम् बिसी सल्‍लाह पिंइमु। खिब्‍मैं, माँब्‍मैं, फ्रेंमैं, केब-नोकरमैं, चमैं तानलाई तीतसजी खैले लुभिंल् त्‍हुम् बिबै ताँजग संझिदिभिंइमु। छमींमैंलाई माँब्‍मैंजी लुभिंल् त्‍हुम् बिबै बारेरै या मु।

तेस्रो ताँ तो मु बिस्‍याँ, पावलजी तीतसलाई ख्रीष्‍ट ईशुलाई विश्वास लब्‍मैंए चाल-चलनए बारेर सल्‍लाह पिंइमु। खास गरी तो सल्‍लाह मु बिस्‍याँ चिट्ठीरी दयालु तसी तानने क्‍ह्रीद् बिइमु। कल झगड़ा नेरो फूट लब्‍मैं, नेरो आछ्याँबै बानी मुब्‍मैंलाई विश्वासी टोलीउँइले स्‍यो लवाद् बिइमु।

मुख्‍य ताँजग

शुरूर्बै ताँ १:१-४

विश्वासी टोली न्‍होंर्बै चिबमैं १:५-१६

थरी थरीबै म्‍हीमैंजी लल् त्‍हुबै कर्तव्‍य २:१-१५

अर्तीजग नेरो होशले टिद् बिबै ताँजग ३:१-११

आखिरी ताँजग ३:१२-१५

तीतसलाई पावलजी प्‍ह्रीबै चिट्ठी

1

तीतसलाई परमेश्वरए केब-नोकर नेरो ईशु ख्रीष्‍टए मुख्‍य चेला ङ पावलउँइले नमस्‍ते मु। ङ तले मुख्‍य चेला तई बिस्‍याँ, परमेश्वरजी त्‍हाँबै म्‍हीमैंजी विश्वास ल्‍हे लरिगे झाइले ङ्ह्योजी खिलाई खैले म्‍हाँदिल् त्‍हुम् बिबै सत्‍य ताँ चमैंलाई छेन्‍ले लुभिंरिगे बिसी खिजी ङलाई त्‍हाँसी कुल्‍भिंइमु।

2 ङजी चु के लम् तलेबिस्‍याँ परमेश्वरजी म्‍हीजगलाई खोंयोंई आखाँबै जीवन पिंम् बिसी ङ निश्‍चय मु। खोंयोंई स्‍युर आत्‍येबै परमेश्वरजी सृष्‍टि लब् भन्‍दा पहिले चु जीवनए बारेर ङ्ह्योए लागिर कबूल लथेंइमु।

3 झाइले ठीक बेलारी खिए वचनए प्रचारउँइले खिजी लबै कबूल थाहा पिंब् ग। च प्रचार लबै जिम्‍मा चाहिं ङ्ह्योलाई जुगुदिभिंबै परमेश्वरए हुकुम अनुसार ङलाई पिंइमु।

4 क्‍ही नेरो ङजी विश्वास घ्रिन् लसेरो क्‍ही ङए पक्‍का च्‍ह दों तइमु। परमेश्वर आबाउँइले नेरो ङ्ह्योलाई जुगुदिभिंबै ईशु ख्रीष्‍टउँइले दयामाया नेरो सन्‍तोष तरिगे।

तीतस क्रेट अंचलरी के लबा

5 क्‍हीजी क्रेटर चैदिबै छ्याँबै केजग सुधार्दिबर हुकुम पिंरिगे बिसी ङजी क्‍हीलाई चर वाथेंई। ङजी क्‍हीलाई लुभिंब् दोंले क्‍हीज्‍यै या हरेक नाँसर विश्वासी टोली न्‍होंरी नाइकेमैं खटिदिद्।

6 च नाइके तबै म्‍ही दोषी आरेबा, झाइले म्रिं घ्रि मात्रे तल् त्‍हुम्। झाइले चए प्‍हसीमैं या विश्वासी मुल् त्‍हुम्, बिब् आङेंब अथवा आछ्याँबै केजौ लबै बयान मुबा आता।

7 तलेबिस्‍याँ परमेश्वरए के लभिंबै म्‍ही तसेरो च दोष आरेबा तल् त्‍हुम्। जिद्धी लबा, घरिन्‍न रिस खबा, पा ल्‍हे थुँबा, प्‍होंब-न्‍हेब लबा, पैसाए लोभी लबा, छाब्‍जौ तबा आता।

8 बरु प्‍ह्रेंमैंलाई मान लबा, छ्याँबै केलाई खोबा, ह्रोंसलाई ह्रोंसए अधीनर थेंल् खाँबा, ठीक न्‍याय लबा, सैं पवित्र तबा, झाइले अनुशासनर टिबा, विश्वासी टोली न्‍होंर्बै नाइके छाबै म्‍ही तल् त्‍हुम्।

9 तो ताँ विश्वास लबै लायकब मु, अथवा ङ्ह्योजी लुभिंबै ताँ बमोजिम क्‍ह्रीमु, च वचनरी विश्वास लबर ढुक्‍क तल् त्‍हुम्। छ तस्‍याँ च नाइकेजी अरूमैंए सैंलाई पक्‍का ताँ लुभिंसी भों पिंल् खाँब्‍मु। झाइले च पक्‍का ताँ क्‍ह्रोंसेन् आङीं बिब्‍मैंए गल्‍ती या उँइँभिंल् खाँब्‍मु।

10 तलेबिस्‍याँ ल्‍हे म्‍हीजग खेमैंजीन् नाइकेमैंए हुकुम आङें, झाइले केर आत्‍हुबै ताँ पोंसी अरूमैंलाई या आङींबै घ्‍याँरी डोरिदिम्। च किसिमले ईशुलाई विश्वास लबै ल्‍हे यहूदीमैं छाबन् मु। चमैंजी “म्‍हीजगजी प्रभु ईशुलाई विश्वास लबा मात्रे आङीं, तर चए फिर जीउरी यहूदीमैंए चिनु थोलन् त्‍हुम्। छलेन मात्रे परमेश्वर उँइँर ठीक ठहर्दिम्,” बिसी गल्‍ती लुभिंसेन्‍मु।

11 छ तसी चमैंए सुँर का झोंल् त्‍हुम्, तलेबिस्‍याँ च म्‍हीजौजी खेमैंजी लोभी सैं लसी लुला आतबै ताँ धिं-धिंर लुभिंसी बेले थेबै खैला बैला लम्।

12 झाइले क्रेटथेंमैं न्‍होंर्बै ह्रब् सेबै म्‍ही घ्रिज्‍यै या छ बिइमु, “क्रेटर्बै म्‍हीजग खोंयोंई स्‍युर्गु तम्, दुष्‍ट जनावरजौ नेरो केर आत्‍हुबै खाइदे ग।”

13 चु ताँ क्‍ह्रोंसेन् ग। छ तसी क्‍हीजी चमैंलाई कडा हुकुम पिंन्। झाइले च हुकुम ङेंसी चमैंजी पक्‍काले विश्वास लसी

14 यहूदीमैंए स्‍योम्‍बै स्‍युर कथाजगरी विश्वास लरिबा आरे, फेरि असत्‍य घ्‍याँर प्‍ह्रबै म्‍हीमैंजी पिंबै हुकुम म्‍हाँदिरिबा आरे।

15 च म्‍हीमैंजी “चु चु सै चबा आता,” बिलेया चोखो तब्‍मैंए लागिर तान सै चोखो तम्। तर खब म्‍हीमैं अशुद्ध मु झाइले परमेश्वरलाई विश्वास आला, चमैंलाई तोई सै या चोखो आता, तलेबिस्‍याँ चमैंए सैं नेरो ठीक बेठीक छुटिदिबै शक्ति समेत अशुद्ध तइमु।

16 चमैंजी परमेश्वरलाई ङो सेम् बिम्, तर चमैंजी लबै केजौलाई अरूजी म्रोंसी च ताँ आक्‍वें, तलेबिस्‍याँ चमैंजी छेर्बै बानी लबा, खबज्‍यै बिबा आङेंबा, झाइले छ्याँबै के लबै लागिर तोई केरै आत्‍हुब् ग।

छ्याँबै ताँ लुभिंन्

2

तर क्‍हीजी परमेश्वरए बारेर्बै पक्‍का ताँ अनुसार छ्याँबै अर्ती पिंन्।

2 खिब्‍मैंलाई “ठीक बानी प्‍याद्, ठीकले विचार लद्, ह्रोंसलाई ह्रोंसए अधीनर थेंन्, झाइले प्रेम् लसी तो पर्दिखलेया ढुक्‍कले सैदिसी पक्‍का विश्वास लद्,” बिसी अर्ती पिंन्।

3 छलेन माँब्‍मैं या शुद्ध पवित्र सैं प्‍यासी प्‍ह्रल् त्‍हुम्। चमैंजी फ्रम्-ताँ लबा, पा ल्‍हे थुँबा, आता। झाइले छ्याँबै ताँजग अरूलाई लुभिंल् त्‍हुम्।

4 च माँब्‍मैंजी छमींमैंलाई खेमैंए प्‍युँलाई नेरो प्‍हसीमैंलाई माया लब् लुभिंरिगे।

5 फेरि “ह्रोंसजी ह्रोंसलाईन अधीनर थेंल् खाँब् तद्, पूरा चोखोले टिद्, दयालु तद्, धिंर्बै चब् थुँबै बन्‍दोबस्‍त छ्याँब् लद्, ह्रोंसन ह्रोंसए प्‍युँए अधीन न्‍होंर टिद्,” बिसी माँब्‍मैंजी छाबै ताँजौ लुभिंल् त्‍हुम्। छ तस्‍याँ ईशुलाई विश्वास आलबै म्‍हीजगजी ङ्ह्योलाई, झाइले परमेश्वरउँइले युबै वचनलाई, दोष पिंला आयों।

6 छलेन फ्रेंमैंलाई खेमैंए सैंलाई अधीन न्‍होंर थेंन् बिद्।

7 झाइले क्‍ही तान केजगरी छ्याँबै नमुना तल् त्‍हुम्। फेरि अरूलाई ताँ लुभिंमा पक्‍का विचार लसी तो ताँई या कपट आलल्‍ले लुभिंन्।

8 ताँ लुभिंमा छ्याँबै बोली पोंनु। क्‍ही छले पोंस्‍याँ क्‍हीए शत्रुजगजी दाउ ङ्ह्योलेया ङ्ह्योए बारेर तोई आछ्याँबै ताँ पोंला आखाँसी पिल् त्‍हुम्।

9 फेरि केब-नोकरमैंज्‍यै या ह्रोंसए मालिकए अधीन न्‍होंर टिसी तान सैरी मालिकलाई सैं तोंल् लल् त्‍हुम्। ह्रों-ह्रोंसए मालिकलाई ओंठे जवाफ आपिंरिगे।

10 झाइले आह्योरिगे, बरु खोंयोंईन छ्याँब् नेरो विश्वास लबै लायकबै बानी उँइँरिगे। छले लस्‍याँ चमैंजी तान बानी बेहोरउँइले ङ्ह्योलाई जुगुदिभिंबै परमेश्वरजी पिंबै अर्तीजौ छ्याँब मुना बिसी अरूजी थाहा योंब्‍मु।

11 च जुगुदिभिंबै रक्षा चाहिं, परमेश्वरजी खिए दयामाया तान म्‍हीमैंए रक्षाए लागिर उँइँइमु।

12 च दयामाया म्रोंसी तान आछ्याँबै केजौ प्‍यीवासी, ङ्ह्यो चु संसाररी ह्रोंसए बानी ठीक थेंसी, भक्ति लसी, ङ्ह्योजी जिन्‍दगी थोल् त्‍हुबै थाहा योंम्।

13 छाबै छ थोमा ङ्ह्यो थेबै आशीष योंबै दिनए लागिर निश्‍चयले भैंम्। च दिनरी ङ्ह्योए तान भन्‍दा थेबै मान तबै परमेश्वर, अथवा ङ्ह्योलाई जुगुदिभिंबै ईशु ख्रीष्‍ट, थेबै मानले युब्‍मु।

14 खिजीन् ङ्ह्योए लागिर खिलाईन सुम्‍पिदिवाई। तले सुम्‍पिदिवाई बिस्‍याँ, ङ्ह्योलाई तान आछ्याँबै केउँइले जुगुदिबर, झाइले ङ्ह्योलाई खिए शुद्ध म्‍ही बनिदिबर सुम्‍पिदिब् ग। खिए शुद्ध म्‍ही खैले तम् बिस्‍याँ, खब ईशुए अधीनर टिसी छ्याँबै के लबर थेबै इच्‍छा लमु, चन् खिए शुद्ध म्‍ही तम्।

15 चु तान ताँजग लुभिंसी क्‍हीए ताँ थेब्‍मैंलाई सैं भोंल् लभिंन्। आछ्याँबै के लब्‍मैंलाई कड़ा हुकुमले हौदिद्। झाइले खबज्‍यै या क्‍हीलाई च्‍योंब आम्‍हैंरिगे।

परमेश्वरलाई विश्वास लब्‍मैंए बानी बेहोर

3

क्‍हीने मुबै विश्वास लबै म्‍हीमैंलाई चु ताँ म्‍हैंल् भिंन्: सरकारमैंलाई मान लद्, हुकुम म्‍हाँदिद्, झाइले हरेक छ्याँबै के लबर खोंयोंई तयार तद् बिसी संझिदिभिंन्।

2 खबलाई या आछ्याँबै ताँ आपोंन्, बरु दयालु तसी तान म्‍हीने क्‍ह्रीदु। तानने छ्याँबै चाल-चलन उँइँन्, तर थेबा आप्‍हैंन्।

3 तलेबिस्‍याँ पहिले ङ्ह्यो मूर्ख, हुकुम आम्‍हाँदिब, अटेरी तबा, छाबै आछ्याँबै केजौ लमला। झाइले फेरि ङ्ह्यो सैं न्‍होंर्बै तान आछ्याँबै इच्‍छा मनपरीले पूरा लबर किसिम किसिमबै आछ्याँबै केजग लई। छले कैदीलाई मुक्त आतब् दोंले ङ्ह्यो च आछ्याँबै केए साटोरी छ्याँबै के लला आयोंमला। घ्रिजी अर्कोलाई बैरी तसी, रिस लसी, अरूजी ङ्ह्यो म्रोंसी छेर्बा, झाइले ङ्ह्यो अरू म्रोंसी छेर्बाले जिन्‍दगी थोमला।

4 तर ङ्ह्योलाई जुगुदिभिंबै परमेश्वरजी खिए माया नेरो दया उँइँभिंसी,

5 खिजीन् ङ्ह्योलाई रक्षा लभिंई। च रक्षा ङ्ह्योजी छ्याँबै के लसी योंबा आङीं, बरु खिए दयामायाउँइले पवित्र आत्‍मा-सैंजी ङ्ह्योलाई आछ्याँबै केउँइले ख्रुभिंसी नयाँ जीवन पिंई, नयाँ जन्‍म लभिंई।

6 ङ्ह्योए जुगुदिभिंबै ईशु ख्रीष्‍टउँइले परमेश्वरजी खिए पवित्र आत्‍मा-सैं ङ्ह्योए सैं न्‍होंर बेले प्‍लेंभिंई।

7 छ तसी खिए दयामायाउँइले ङ्ह्योलाई ठीक ठहर्दिसी ङ्ह्योजी खोंयोंई आखाँबै जीवनए हकदार तइमु। च जीवन योंबर ङ्ह्यो पक्‍का आशा म्‍हाँदिम्।

8 च वचन सत्‍य मु।

झाइले चु ताँ क्‍हीजी छेन्‍ले भोंले लुभिंरिगे बिसी ङए इच्‍छा मु। परमेश्वरलाई विश्वास लब्‍मैंजी छ्याँबै केजग खोंयोंई लरिद् बिसी अर्ती पिंन्। चु ताँजग तान म्‍हीए लागिर छ्याँब् नेरो केर त्‍हुब् मु।

9 तर केर आत्‍हुबै ताँ लब्‍मैं, खेजगए बारेर्बै ह्रिंग्‍यो ताँजग, कल झगड़ा, धर्मनियमए बारेर्बै झगड़ाजगउँइले स्‍यो तद्। च तान सै केर आत्‍हुब नेरो फायदा आरेब् ग।

10 सल्‍लाह आङेंबै म्‍हीलाई ङ्हींब्‍ले सम्‍म संझिदिभिंन्। च्‍हौ बिसे आङेंस्‍याँ चने आप्‍ह्रद्।

11 च छाबै म्‍ही ठीक आरे बिबा क्‍हीलाई थाहा मु। लिउँइजी च छाबै म्‍ही गल्‍ती लना बिसी ह्रोंसजीन् चए आछ्याँबै केउँइले प्रमाण लब्‍मु।

आखिरी अर्तीजग

12 ङजी अर्तिमास अथवा टाइकिकसलाई क्‍ही ङाँर कुल्‍भिंसी क्‍ही निकोपोलिस बिबै नाँसरी ङ ङाँर खबै कोशिश लद्। तलेबिस्‍याँ चु त्‍हेरो खबै खुँबै महीनारी ङजी चर टिबै इच्‍छा लइमु।

13 जीनस बिबै वकील नेरो अपोल्‍लसलाई घ्‍याँर प्‍ह्रबै लागिर ठीक बन्‍दोबस्‍त लभिंन्। झाइले चमैंलाई तो चैदिमु च पूरा लभिंन्।

14 ङ्ह्योए प्रभुलाई विश्वास लबै म्‍हीमैंजी या थेबै खाँचो पर्दिखबै म्‍हीलाई मदत पिंबा, छ्याँबै केजौ लबा लुसी जिन्‍दगी थोल् ह्ररिगे। चमैंए छ केर त्‍हुल्‍ले थोरिगे।

15 ङने चुर मुबै अउमैं तानजी क्‍हीलाई नमस्‍ते बिभिंइमु। प्रभु ईशुलाई विश्वास लसी ङिलाई माया लब्‍मैंलाई ङिए नमस्‍ते बिभिंन्।

क्‍हेमैं तानने परमेश्वरए दयामाया तरिगे। पावल

फिलेमनलाई पावलजी प्‍ह्रीबै चिट्ठी

प्‍ह्रीबै म्‍ही: पावल।

प्‍ह्रीबै क्‍ल्‍हो: रोम शहरउँइले प्‍ह्रीलाई।

प्‍ह्रीबै मिति: अन्‍दाज इ. सं. ६१-६२ साल, अथवा वि. सं. ११८-११९ सालरी, प्‍ह्रीई।

प्‍ह्रीबै कारण: कलस्‍सी बजारर्बै ख्रीष्‍टलाई विश्वास लबै टोली न्‍होंरी फिलेमन तानजी ङो सेबै ख्रीष्‍टियान मुला। ओनेसिमस फिलेमनए केब-नोकर मुला। च केब खिए मालिकउँइले भौदिह्यासी तिगैं रोम शहररी झयालखानर मुबै पावलने त्‍होई। पावलउँइले ओनेसिमस ख्रीष्‍टियान तई। पावलजी खिए चिट्ठीरी च केब फेरि एभिंमा टिल् भिंन्, छेन् लद् बिसी फिलेमनने बिन्‍ती लइमु। पावलजी चलाई केब मात्रे आङीं तर विश्वासी ख्रीष्‍टियान भाइ तसी कुल्‍भिंइमु बिसी प्‍ह्रीइमु।

मुख्‍य ताँजग

पहिलेबै ताँ १-३

फिलेमनए लागिर धन्‍यवाद चडिदिबा ४-७

ओनेसिमसए लागिर बिन्‍ती ८-२२

आखिरी ताँ २३-२५

फिलेमनलाई पावलजी प्‍ह्रीबै चिट्ठी

1

ङिने बालु के लबै दोस्‍ती फिलेमनलाई ईशु ख्रीष्‍टए खुशीए खबर प्रचार लबै लागिर कैदी पावल नेरो ङ्हयोए भाइ तिमोथीए तरफउँइले नमस्‍ते मु।

2 फेरि ङिए बहिनी अफिया, ङिने बालुबै ईशुए सिपाही अर्किपस नेरो क्‍हीए धिंर खागु तबै अरू विश्वासी टोलीलाई नमस्‍ते मु।

3 क्‍हेमैंजी परमेश्वर ङ्ह्योए आबा नेरो प्रभु ईशु ख्रीष्‍टए तरफउँइले दयामायाजी पिंबै आशीष नेरो शान्‍ति योंरिगे।

फिलेमनजी विश्वास नेरो माया लबा

4 ओ भाइ फिलेमन, ङजी ङए हरेक प्रार्थनारी क्‍हीलाई म्‍हैंसी ङए परमेश्वरलाई खोंयोंईन धन्‍यवाद पिंम्।

5 क्‍हीजी तान विश्वासीमैंलाई माया लबा नेरो प्रभु ईशु ख्रीष्‍टलाई विश्वास लइमु बिबै ताँ ङजी थेइमु।

6 क्‍हीजी ख्रीष्‍टलाई विश्वास लसी ङ्ह्यो घ्रिन् तई। ख्रीष्‍टने घ्रिन् तसी ङ्ह्योजी ल्‍हे आशीष योंइमु। च तान आशीषलाई ङ्ह्योजी घ्रिन् तसी अझै क्‍होरिगे बिसी ङए प्रार्थना मु।

7 ओ भाइ, क्‍हीए मायाजी लमा ङलाई बेले आनन्‍द तइमु, बेले थेबै भों खइमु, तलेबिस्‍याँ क्‍हीउँइले प्रभुए विश्वासी म्‍हीमैंलाई सैं क्‍होल् लभिंइमु।

फिलेमनए केब-नोकरए लागिर पावलए बिन्‍ती

8 छ तसी क्‍हीजी लल् त्‍हुबै ताँ लद् बिसी क्‍हीलाई हुकुम पिंबर ङने ख्रीष्‍टउँइले योंबै हक मुलेया ङजी हुकुम आपिं।

9 बरु ङ्ह्योए मायाए कारणजी ङजी बिन्‍तीन् लमु। ङ पावल ख्रीष्‍ट ईशुए दूत, झाइले तोगो खिए लागिर कैदी तसी

10 हक मुलेया ङजी क्‍हीलाई क्‍हीए केब-नोकर ओनेसिमसए लागिर बिन्‍ती लम्। च ओनेसिमसजी ईशु ख्रीष्‍टलाई विश्वास लसेरो ङए च्‍ह दों तब् ग। ङ कैदर मुबै बेलार्न ङ चए सैंर्बै आबा तइमु।

11 च पहिला क्‍हीउँइले केर आत्‍हुसी भौदिना, तर तोगो क्‍हीए लागिरै या ङए लागिरै या केर त्‍हुब् तइमु। [ओनेसिमस बिबै मिंए अर्थ केर त्‍हुब् ग।]

12 छ तसी तोगो ङजी चलाई क्‍ही ङाँर कुल्‍भिंइमु। चलाई ल्‍हे माया खसी ङए सैं कुल्‍भिंब् दोंले चलाई कुल्‍भिंइमु।

13 ईशुए बारेर्बै खुशीए खबरए लागिर तोगो ङ कैदी तमा क्‍हीए साटोरी चजी ङलाई मदत पिंबै मौका तई। छ तसी ङजी चलाई ङने थेंबै इच्‍छा लला।

14 तर ङजी क्‍हीलाई कर आल्‍हैदि, बरु क्‍हीए इच्‍छा अनुसार चु छ्याँबै ताँ म्‍हैंसी लद्। छ तसी ङ क्‍हीए मन्‍जूर बिना तोई आला।

15 शायद, ओनेसिमस तिफारा क्‍हीउँइले फ्रिह्याबै कारण तो मु बिस्‍याँ, च त्‍हेरो पिरू खोंयोंईन क्‍हीने बालु टिब् ग।

16 त्‍हेरो च क्‍हीला केब-नोकर मात्रे आङीं तर नोकर भन्‍दा बेले थेब् तई, क्‍हीए प्‍यारो भाइ तई। ङजी चलाई बेले खोमु, अझै च प्रभुए विश्वासी भाइ नेरो ह्रोंसए नोकरन् तसेरो ङजी भन्‍दा क्‍हीजी झन् ल्‍हे खोब्‍मु।

17 ङए बिन्‍ती चु ग: क्‍हीजी ङलाई दोस्‍ती म्‍हैंसी खैले ङलाई टिल् भिंमला, छलेन च नोकरलाई या क्‍हीने बालु फेरि टिल् भिंन्, छेन् लद्।

18 तर चजी क्‍हीलाई तोई आछ्याँबै के अथवा क्‍हीए छे मुस्‍याँ च ङए जिम्‍मार थेंन्।

19 ङ पावलजी ङए योजीन् चु ताँ प्‍ह्रीइमु: ङजी खैलसे फोभिंस्‍यो। (दिलेया ङजी क्‍हीलाई खुशीए खबर प्रचार लसी क्‍हीजी नयाँ जीवन योंई। छ तसी ङलाई क्‍हीजी जीवन योंबै साटोरी छे फोल् त्‍हुमला, तर ङजी फोद् आबि।)

20 छ तसी, ओ भाइ, प्रभुए लागिर ङलाई च दया लभिंन्। ख्रीष्‍टलाई विश्वास लबै भाइ तसी ङलाई सैं सन्‍तोष लभिंन्।

21 ङजी चु ताँ प्‍ह्रीमा, ङजी बिब् अनुसार क्‍हीजी लब्‍मु बिसी ङलाई निश्‍चय मु, अझै ङजी बिब् भन्‍दा क्‍हीजी बढी लब्‍मु बिसी ङलाई थाहा मु।

22 फेरि अर्को ताँ घ्रि मु, ङए लागिरै या कोठा घ्रि तयार लथेंन्। तलेबिस्‍याँ परमेश्वरजी क्‍हेमैंए प्रार्थना थेसी ङलाई क्‍हेमैं ङाँर ह्याल् भिंब्‍मु बिबै पूरा आशा मु।

आखिरीर्बै ताँ

23 ईशुए खुशीए खबर प्रचार लबै लागिर ङने बालु कैद तसी टिबै इपाफ्रासजी क्‍हीलाई नमस्‍ते मु बिइमु।

24 छलेन् ङने बालु के लब्‍मैं मर्कूस, अरिस्‍तार्खस, डेमास नेरो लूकामैंजी नमस्‍ते बिइमु।

25 ङ्ह्योए प्रभु ईशु ख्रीष्‍टए दयामायाउँइले क्‍हेमैंए सैंर आशीष तरिगे। पावल

इब्रानीमैंलाई प्‍ह्रीबै चिट्ठी

प्‍ह्रीबै म्‍ही: ङ्ह्योलाई थाहा आरे। कोई म्‍हीजगजी सिलासजी, कोईजी लूकाजी, कोईजी अपोल्‍लसजी, कोईजी बर्णाबासजी, प्‍ह्रीलाई बिसी विचार लम्, तर परमेश्वर बाहेक तिंइजोरो खबलाई या निश्‍चय थाहा आरे।

खबलाई प्‍ह्रीई: चु चिट्ठी इटाली देशर्बै राजधानी रोम बिबै शहरर्बै ख्रीष्‍टलाई विश्वास लबै कोई यहूदीमैंलाई (अथवा “हिब्रूमैंलाई,” अथवा “इब्रानीमैंलाई”) प्‍ह्रीलाई।

प्‍ह्रीबै मिति: अन्‍दाज इ. सं. ६४ सालरी, अथवा वि. सं. १२१ सालरी प्‍ह्रीलाई।

प्‍ह्रीबै कारण: च ख्रीष्‍टलाई यहूदी विश्वास लब्‍मैंजी अरू यहूदीमैंउँइले झन् दुःख नोसी चमैंए प्रभुलाई लबै विश्वासलाई प्‍यीसी फेरि यहूदी धर्म म्‍हाँदिबर सैं एबै विचार लला। चमैंलाई “सैं भोंल्‍ले ईशुलाई विश्वास लद्” बिसी संझिदिमा चु चिट्ठी प्‍ह्रीबै म्‍हीजी “ईशु ख्रीष्‍टउँइले परमेश्वरजी खिए आखिरीर्बै पक्‍का ताँ संसारर्बै म्‍हीलाई बिल् खाँई,” बिइमु। छ बिमा मुख्‍य ताँ सों प्‍ह्रीइमु:

क. ईशुन् परमेश्वरए पहिले ओनों खोंयोंई तरिबै च्‍ह ग। चजी दुःख नोसी परमेश्वर आबालाई पक्‍काले म्‍हाँदिब् लुई। च परमेश्वरए च्‍ह तसी परमेश्वरए स्‍योम्‍बै ताँ बिभिंबै म्‍हीजग भन्‍दा, स्‍वर्गदूतजग भन्‍दा, अझै स्‍योम्‍बै मोशा भन्‍दै या थेब् मु।

ख. ईशुन् खोंयोंई या आसिबै पूजाहारी तई बिसी परमेश्वरजी म्‍हीजगलाई थाहा पिंइमु। छ तसी च स्‍योम्‍बै यहूदी पूजाहारीजग भन्‍दा ईशु थेब् मु।

ग. ईशुजीन् खिलाई विश्वास लबै म्‍हीमैंलाई आछ्याँबै केए सजाय नेरो शक्तिउँइले, झाइले डर नेरो सिबउँइले रक्षा लभिंम्। ईशु ङ्ह्योए थेबै मुख्‍य पूजाहारी तसी क्‍ह्रोंसेन्‍बै पक्‍का रक्षा लभिंम्। यहूदी धर्मए रीति-थिति नेरो पशु चडिदिबै तरीका च पक्‍का रक्षाए नमुना मात्रे मुला।

११ अध्‍याय सेरो स्‍योम्‍बै पक्‍का विश्वास लब्‍मैंए विश्वास बारेर्बै नमुना बिसी चु चिट्ठी प्‍ह्रीबै म्‍हीजी चिट्ठी खेब्‍मैंलाई “ईशुलाई ङ्ह्योसी आसिन् सम्‍म तो दुःख पर्दिलेया पक्‍का विश्वास लद्,” बिसी संझिदिइमु।

मुख्‍य ताँजग

ख्रीष्‍टउँइले परमेश्वरए ताँ पूरा लबा १:१-३

ख्रीष्‍ट स्‍वर्गदूतजग भन्‍दा थेबा १:४–२:१८

ख्रीष्‍ट मोशा नेरो यहोशुआ भन्‍दा थेबा ३:१–४:१३

ख्रीष्‍ट स्‍योम्‍बै पूजाहारीजग भन्‍दा थेबा ४:१४–७:२८

ख्रीष्‍टजी छाप झोंबै बाचा-कबूल तान भन्‍दा थेबा ८:१–९:१८

ख्रीष्‍टजी चडिदिबै वलिदान अरू भन्‍दा थेबा १०:१-३९

तान भन्‍दा थेबै ताँ विश्वास लबा ग ११:१–१२:२९

आखिरीर्बै अर्तीजग १३:१-२५

इब्रानीमैंलाई प्‍ह्रीबै चिट्ठी

परमेश्वरजी खिए च्‍हउँइले पोंबा

1

स्‍योम्‍नन् परमेश्वरजी ङ्ह्योए खेजगलाई खिए ताँ बिभिंबै म्‍हीजगउँइले ल्‍हे पल्‍ट अनेक तरीकाउँइले पोंई।

2 तर चु आखिरी बेलारी परमेश्वरजी खिए च्‍हउँइले ङ्ह्योने पोंइमु। च च्‍हउँइले परमेश्वरजी संसार बनिदिला, झाइले च च्‍हलाई आखिरी दिनर तान सै योंल् त्‍हुबै हकवाला लभिंई।

3 च च्‍हउँइले परमेश्वरए बेले छ्याँबै बानी-स्‍वभाव त्‍हीयाँ दोंले प्रेम्, झाइले परमेश्वर खैब मु, च्‍ह या छाबन् मु। च च्‍हजी खिए शक्ति मुबै वचनउँइले मुर्बै नेरो पृथ्‍वीर्बै तान सैलाई छेन्‍ले चलिदिम्। झाइले म्‍हीजगलाई चमैंए आछ्याँबै केउँइले शुद्ध लभिंबै घ्‍याँ थोंभिंसी च च्‍ह स्‍वर्गरी तान भन्‍दा थेबै शक्ति मुबै परमेश्वरए क्‍योलोउँई राज चलिदिबर कुँई।

स्‍वर्गदूतजग भन्‍दा परमेश्वरए च्‍ह थेब् ग

4 च च्‍ह स्‍वर्गदूतजग भन्‍दा थेबा ग। परमेश्वरजी स्‍वर्गदूतजगलाई भन्‍दा च्‍हलाई बेले थेबै मान पिंई।

5 तलेबिस्‍याँ परमेश्वरजी चु छाबै धर्मशास्‍त्रर्बै ताँ खोंयोंई या स्‍वर्गदूतलाई बिबा आङीं, [बरु ईशुलाई बिला]:

“क्‍ही ङए च्‍ह ग,

तियाँ ङ क्‍हीए आबा तइमु।”

फेरि छ बिला:

“ङ चए आबा तब्‍मु,

च ङए च्‍ह तब्‍मु।”

6 झाइले परमेश्वरजी खिए च्‍ह ठागुलाई संसारर कुल्‍भिंमा धर्मशास्‍त्रर्बै अर्को क्‍ल्‍होरी छ बिला,

“परमेश्वरए तान स्‍वर्गदूतजगजी चलाई मान लरिगे।”

7 तर स्‍वर्गदूतजगए बारेरी परमेश्वरजी छ बिला:

“परमेश्वरजी खिलाई सेवा लबरी स्‍वर्गदूतजगलाई खैं दों तब् लमु,

झाइले मिए ज्‍वाला दों तब् लम्।”

8 तर च्‍हलाई बिस्‍याँ परमेश्वरजी छ बिला,

“ओ परमेश्वर, क्‍हीए राज्‍य खोंयोंईन तरिब्‍मु।

क्‍हीजी ठीक न्‍यायले राज्‍य लम्।

9 क्‍हीजी छ्याँबै केलाई खोमु, आछ्याँबलाई हीन लम्।

छ तसी परमेश्वर, क्‍हीए परमेश्वरजी क्‍हीलाई त्‍हाँसी,

अरूमैंलाई भन्‍दा क्‍हीलाई बेले सैं तोंबै मान पिंई।”

10 फेरि खिजी अर्को क्‍ल्‍होर [च्‍हए बारेर] छ बिला,

“ओ प्रभु, क्‍हीजी शुरूरी पृथ्‍वी बनिदिई,

क्‍हीजी क्‍हीए योउँइले मु या बनिदिइमु।

11 च सै तान नुह्याब्‍मु, तर क्‍ही खोंयोंई या तरिब्‍मु।

क्‍वें दोंले चमैं थौनी तह्याब्‍मु,

12 चमैंलाई पछ्यौरालाई दोंले क्‍हीजी बेर्दिथेंब्‍मु। हीए परमेश्वरजी क्‍हील

झाइले पुरानो क्‍वें फेर्दिब् दोंले फेर्दिब्‍मु।

तर क्‍ही बिस्‍याँ खोंयोंईन एकनास तरिम्,

झाइले क्‍हीए जीवन खोंयोंई नुरिब आरे।”

13 फेरि परमेश्वरजी चु खिए च्‍हलाई बिबै ताँ स्‍वर्गदूतमैं न्‍होंर खबलाई या खोंयोंईन छ आबिला:

“क्‍हीए शत्रुजगलाई ङजी क्‍हीए प्‍हली न्‍होंर आथेंन् सम्‍म,

क्‍ही ङए क्‍योलोउँई राज्‍य चलिदिबर कुँन्।”

14 स्‍वर्गदूतजग तो जा बिस्‍याँ चमैं तान परमेश्वरलाई सेवा लबै खैं दों तबै सै ग, झाइले ङ्ह्यो आछ्याँबै केए सजायउँइले जुगुदिबै हक योंबै म्‍हीजगलाई मदत लबरी परमेश्वरजी च स्‍वर्गदूतमैंलाई कुल्‍भिंम्।

ङ्ह्योलाई थेबै जुगुदिभिंबै घ्‍याँ

2

छ तसी ङ्ह्यो केर आत्‍हुबै घ्‍याँर आफसिदिरिगे बिसी ङ्ह्योजी थेल् खाँबै ताँजग झन् सैं भोंन्‍ले ङेंसी प्‍ह्रल् त्‍हुम्।

2 ङ्ह्योए खेजगजी स्‍वर्गदूतजगउँइले योंबै ताँ परमेश्वरजी क्‍ह्रोंसिदिन तब् उँइँभिंई। झाइले च ताँलाई आङेंब्‍मैं नेरो च ताँ अनुसार आप्‍ह्रबै म्‍हीजग तानजी ठीक सजाय योंई।

3 छ तसी ङ्ह्योजी परमेश्वरए च्‍हउँइले योंबै च्‍हौ थेबै जुगुदिबै ताँलाई वास्‍ता आथेंस्‍याँ झन् ङ्ह्यो परमेश्वरए सजायउँइले उम्‍किदिला आखाँ! तलेबिस्‍याँ चु जुगुदिबै ताँ प्रभु ईशुजीन् ओसोंन प्रचार लई, झाइले खिए ताँ थेब्‍मैंजी ङ्ह्योलाई च ताँ सत्‍य ग बिसी प्रमाण पिंई।

4 चमैंए ताँलाई परमेश्वरज्‍यै या साक्षी थप्‍दिमा शक्ति मुबै प्रमाण तबै केजग, छक्‍क पर्दिबै केजग, झाइले ल्‍हे किसिमबै अचम्‍मबै केजग लई, फेरि खिए इच्‍छा अनुसार खिजी म्‍हीजगलाई पवित्र आत्‍मा-सैंउँइले शक्ति मुबै वरजग पिंई।

परमेश्वरजी तिस्‍याए लागिर ईशुलाई स्‍वर्गदूत भन्‍दा च्‍योंबै क्‍ल्‍होर थेंई

5 परमेश्वरजी स्‍वर्गदूतजगलाई लिउँई तखबै संसारए हक आपिं, [बरु ईशुलाई च संसार चलिदिबै हक पिंई।] च लिउँई तखबै संसारए बारेर्न ङि तोगो पोंसेन्‍मु।

6 धर्मशास्‍त्ररी म्‍ही घ्रिजी परमेश्वरलाई छले प्‍ह्रीइमु:

“ओ परमेश्वर, म्‍ही तो जा? क्‍हीजी तले चलाई याद लम्?

च म्‍ही मात्रे तसेरो क्‍ही तले चलाई वास्‍ता लम्?

7 क्‍हीजी चलाई तिस्‍याए लागिर स्‍वर्गदूतजग भन्‍दा त्‍ये च्‍योंबै क्‍ल्‍होर थेंई।

लिउँइजी चलाई थेबै स्‍याबास पिंसी थेबै मान तबै क्‍ल्‍होर थेंई,

8 झाइले तान सैए फिरी राज्‍य चलिदिबै हक पिंई।”

छले प्‍ह्रीई। च वचनरी “म्‍हीलाई तान सैए फिरी हक पिंई” बिसेरो परमेश्वरजी तान सै च म्‍हीए अधीनर थेंई बिबा प्रष्‍टन् मु। तर तिंइ सम्‍मन् तान सै [मामुली] म्‍हीए अधीनर ङ्ह्योजी आम्रों,

9 बरु ङ्ह्योजी तान सै ईशुए अधीनर म्रोंम्। [च बचनरी प्‍ह्रीब् अनुसार] - खिलाई परमेश्वरजी “तिस्‍याए लागिर स्‍वर्गदूतजग भन्‍दा त्‍ये च्‍योंबै क्‍ल्‍होर थेंई”। तले च्‍योंबै क्‍ल्‍होर थेंई बिस्‍याँ परमेश्वरए दयामाया अनुसार खि तान म्‍हीए लागिर सिरिगे बिसी च क्‍ल्‍होर थेंला। झाइले ईशु सिब् सम्‍म दुःख सैदिसेरो [च वचनरी प्‍ह्रीब् अनुसार] परमेश्वरजी “चलाई थेबै स्‍याबास पिंसी थेबै मान तबै क्‍ल्‍होर थेंई।”

10 परमेश्वरजी तान सै बनिदिई, झाइले खिए उदेश्‍यए लागिर तान सै तइमु। परमेश्वरजी ल्‍हे च्‍हजगलाई खिने मान योंबै हक तरिगे बिसी ईशुलाई च के लभिंबर पक्‍का लई। खैले पक्‍का लई बिस्‍याँ ईशुलाई ल्‍हे दुःख नोल् भिंसी पक्‍का लई। तलेबिस्‍याँ ईशुजी चमैंलाई जुगुदिबै क्‍ल्‍होर डोरिदिम्,

11 अथवा ईशुजी म्‍हीजगलाई चमैंए आछ्याँबै केउँइले फ्रिसी चोखो लभिंम्। छ तसी खि नेरो खिजी चोखो लभिंब्‍मैं तानए आबा घ्रिन् मु। चु कारण ईशुजी चमैंलाई भाइमैं बिबा आपि।

12 धर्मशास्‍त्ररी खिजी छले बिइमु,

“ओ परमेश्वर, ङए भाइमैंलाई ङजी क्‍हीए बारेर प्रचार लब्‍मु,

फेरि ल्‍हे म्‍हीए म्‍हाँजुरी ङजी क्‍हीए प्रशंसा लब्‍मु।”

13 झाइले अर्को क्‍ल्‍होरी छ बिइमु,

“ङजी ङए भरोसा परमेश्वरए फिरी थेंब्‍मु,”

बिइमु। फेरि अर्को क्‍ल्‍होरै या छ बिइमु,

“चुरी ङ नेरो ङलाई परमेश्वरजी पिंबै प्‍हस्‍या-प्‍हसीमैं मु।”

14 ङ्ह्यो, अथवा परमेश्वरए प्‍हस्‍या-प्‍हसीमैं, से-कोए जीउ तसेरो ईशु या ङ्ह्यो दोंले से-कोए जीउ तई। तलेबिस्‍याँ स्‍युर त्‍येबै शैतानलाई नाश लवाबरी ईशुजी म्‍हीए रूप किंसी सिल त्‍हुबै घ्‍याँर प्‍ह्रला। तलेबिस्‍याँ शैतानजी तान म्‍हीजगलाई सैवाल् खाँम्।

15 जीवन भरि म्‍हीजग सिल् त्‍हुम् बिसी ङ्हींसी डरए कैदी तला, तर ईशुजी शैतानलाई नाश लवासी म्‍हीजगलाई च सिल् त्‍हुबै डरउँइले छुट्कारा लभिंई।

16 ओं, स्‍वर्गदूतजगलाई छुट्कारा पिंबर आङीं, तर धर्मशास्‍त्रर बिब् अनुसार, “अब्राहामए सन्‍तानलाई [अथवा ङ्ह्योलाई] खिजी छुट्कारा पिंम्” बिसी प्‍ह्रीइमु।

17 छ तसी म्‍हीजगए आछ्याँबै केलाई क्षमा लबै लागिरी ईशुजी परमेश्वरए उँइँर प्रधान पूजाहारी दोंले सेवा लल् त्‍हुमला। परमेश्वरए उँइँर ईमानदारी नेरो दयालु प्रधान पूजाहारी तबै लागिर खि तान केरी खिए भाइमैं दोंलेन् म्‍ही दों तल् त्‍हुई।

18 छ तसी खिजी परीक्षा सैदिसी दुःख नोसेरो तिंइजोरो खिजी परीक्षा पर्दिब्‍मैंलाई मदत पिंल् खाँम्।

ईशु मोशा भन्‍दा थेब् ग।

3

ओ परमेश्वरजी त्‍हाँबै हकवाला तबै भाइमैं, ईशुलाई सैंर म्‍हैंन्। खिलाई परमेश्वरजी थेबै प्रधान पूजाहारी लबरी खटिदिभिंई। ङ्ह्योजी तो चलनउँइले विश्वास लम्, च चलनए प्रधान पूजाहारी खिन् ग।

2 ङ्ह्योए खे मोशा परमेश्वरए धिंरी के लमा ईमानदारी मुला। च दोंलेन् ईशु या ह्रोंसलाई खटिदिबै परमेश्वरजी सुम्‍पिदिबै के लबरी ईमानदारी मुला।

3 धिं लबै म्‍हीजी धिंजी भन्‍दा छ्याँबै बयान योंम्। च दोंलेन् मोशा भन्‍दा ईशुजी छ्याँबै मान योंबै लायकब मु।

4 क्‍ह्रोंसेनन् हरेक धिंलाई खब मुले म्‍हीजी बनिदिब् ग, तर तान सै बनिदिबै म्‍ही परमेश्वर ग।

5 मोशा परमेश्वरए धिंरी नोकर तसी ईमानदारी म्‍ही मुला, झाइले प्‍हना लिउँइजी तखबै ताँजगए बारेर पोंई।

6 तर ख्रीष्‍ट चाहिं नोकर तबरी आङीं, तर धिंर्बै च्‍ह थेब तबरी ईमानदारी मुला। झाइले परमेश्वरए धिंर्बै म्‍हीमैं चाहिं ङ्ह्योन् ग। ङ्ह्योजी तोए आशा लइमु च आशार्न पक्‍का भरोसा नेरो सैंर्बै भों आखिरी दिन सम्‍म थेंइबिस्‍याँ ङ्ह्योन् परमेश्वरए धिंर्बै म्‍हीमैं तम्।

परमेश्वरए म्‍हीमैंए लागिर भों न्‍हबा

7 छ तसी पवित्र आत्‍मा-सैंजी छ बिबै ताँलाई म्‍हैंन्,

“तियाँ क्‍हेमैंजी परमेश्वरजी बिबै ताँ थेइबिस्‍याँ

8 क्‍हेमैंए खेजगजी म्‍ही आटिबै एरियारी परमेश्वरलाई विरोध लब् दोंले क्‍हेमैं सैं साह्रो आलद्,

फेरि च बेलारी चमैंजी परमेश्वरलाई जाँच लब् दोंले क्‍हेमैं सैं कठोर आतद्।

9 प्‍ल्‍हीच्‍यु वर्ष सम्‍म ङए छक्‍क पर्दिबै केजग म्रोंनाबिलेया

क्‍हेमैंए खेजगजी [‘परमेश्वरजी ङिलाई जुगुदिला आखाँ’ बिसी] - ङलाई जाँच लला, बिसी परमेश्वरजी बिम्।

10 च कारणजी ङ चमैं म्रोंसी रिस खसी छ बिई,

‘चमैंए सैं खोंयोंईन ङउँइले स्‍यो तइमु,

ङए घ्‍याँ बिस्‍याँ चमैंजी खोंयोंई या प्‍ह्रला आङें।’

11 छ तसी ङ रिस खसी ङजी छाबै कसम चई,

‘चमैंजी ङजी तयार लथेंबै भों न्‍हबै क्‍ल्‍हो खोंयोंई या योंरिबा आरे।’”

12 ओ ङए भाइ-बहिनीमैं, क्‍ह्रोंसेन्‍बै परमेश्वरलाई विश्वास लबा आप्‍यीरिगे बिसी क्‍हेमैं न्‍होंरी खबै या सैं खराब नेरो सैं साह्रोले आटिद्। चु ताँरी होशियारले टिद्।

13 बरु खबलाई या आछ्याँबै के लबरी आपर्दिरिगे बिसी, झाइले सैं साह्रो आतरिगे बिसी दिन दिनु घ्रिजी अर्कोलाई संझिदिभिंसी मदत पिंन्। धर्मशास्‍त्रर “तियाँ” प्‍ह्रीब् दोंले मौका मुन् सम्‍म छाबै के लद्।

14 ङ्ह्योजी शुरूरी विश्वास लब् दोंले प्‍हना लिउँई आखिरी सम्‍म पक्‍काले विश्वास लइबिस्‍याँ ङ्ह्योजी ख्रीष्‍टने बालुन परमेश्वरजी पिंबै भाग योंब्‍मु।

15 धर्मशास्‍त्रर बिबै ताँरी अझै म्‍हैंन्,

“तियाँ क्‍हेमैंजी परमेश्वरजी बिबै ताँ थेइबिस्‍याँ

परमेश्वरलाई विरोध लबै बेलार दोंलेन् सै साह्रो आलद्।”

16 परमेश्वरए ताँ थेसेया परमेश्वरलाई रिस खल् लबै म्‍हीमैं खब जा बिस्‍याँ मोशाजी मिश्र देशउँइले त्‍ये भबै तान म्‍हीमैंन् ग।

17 झाइले खब म्रोंसी परमेश्वर प्‍ल्‍हीच्‍यु वर्ष सम्‍म रिस खई बिस्‍याँ चमैं तान आछ्याँबै के लब्‍मैंन् ग। फेरि चमैं तोई आरेबै एरियारी सिह्याल् खाँई।

18 परमेश्वरजी कसम चला, “चमैंजी ङजी तयार लथेंबै भों न्‍हबै क्‍ल्‍हो खोंयोंई या योंरिबा आरे,” बिसी बाचा फुई। छाबै तरीकाले परमेश्वर खबए विषयरी ताँ बिला बिस्‍याँ परमेश्वरए फिरी भरोसा आथेंब्‍मैंए विषयरी बिब् ग।

19 छ तसी विश्वास आलबै कारणजी चमैं भों न्‍हबै क्‍ल्‍होर होंला आयों बिसी ङ्ह्योजी थाहा योंइमु।

4

छलेन परमेश्वरजी तयार लथेंबै भों न्‍हबै मौकाए कबूल तिंइजोरोई या ङ्ह्योए लागिर लथेंइमु। छ तसी क्‍हेमैं न्‍होंरी खबै या च भों न्‍हबै मौका योंम् उ आयोंम्‌ङें ङ्हाँसी ङ्ह्यो ङ्हींल् त्‍हुम्।

2 तलेबिस्‍याँ चमैं मोशाजी मिश्र देशउँइले त्‍ये भबै इस्राएलीमैंजी दोंले ङ्ह्योज्‍यै या खुशीए खबर थेइमु। तर चमैंजी च खबर थेसी तोई फायदा आतला, तलेबिस्‍याँ चमैंजी खुशीए खबर थेलेया विश्वास आला।

3 छ तसी ङ्ह्यो विश्वास लब्‍मैंजी मात्रे परमेश्वरजी तयार लथेंबै भों न्‍हबै मौका योंल् खाँम्। परमेश्वरजी [विश्वास आलब्‍मैंए बारेर चाहिं] छ बिइमु,

“ङ रिस खला, छ तसी ङजी छाबै बाचा फुई।

चमैंजी ङजी लथेंबै भों न्‍हबै क्‍ल्‍हो खोंयोंई या योंरिबा आरे।”

दिलेया संसार बनिदिल् खाँबै ओनोंन् तयार लथेंबै भों न्‍हबै मौका अझै योंम्।

4 धर्मशास्‍त्रर्बै क्‍ल्‍हो घ्रिरी ङ्यीगैंबै दिनए बारेर छ बिइमु,

“परमेश्वर खिए तान केउँइले ङ्यीगैंबै दिनरी भों न्‍हला।”

5 तर च विषयरी धर्मशास्‍त्रर फेरि छ बिइमु,

“चमैंजी ङजी लथेंबै भों न्‍हबै मौका खोंयोंई या योंरिबा आरे।”

6-7 छ बिमा खुशीए खबर ओसोंन थेब्‍मैंजी [अथवा स्‍योम्‍बै मोशाने प्‍ह्रबै इस्राएलीमैंजी] विश्वास आला। छ तसी चमैंजी भों न्‍हबै मौका आयोंला। तर [च मोशाने प्‍ह्रबै स्‍योम्‍बै इस्राएलीमैंए पालो] ल्‍हे वर्ष लिउँइजी परमेश्वरजी दाऊद म्रुँउँइले पोंई। च धर्मशास्‍त्रर्बै ताँ ङिजी ओसों छलेन् बिई:

“तियाँ क्‍हेमैंजी परमेश्वरजी बिबै ताँ थेइबिस्‍याँ,

क्‍हेमैंए सैं साह्रो आलद्।”

परमेश्वरजी छले लिउँइजी खोंयों मुले दिनए लागिर “तियाँ” बिसी बिल् खाँसेरो तिंइजोरो या च भों न्‍हबै मौका अझै योंम्। छ तसी भों न्‍हल् त्‍हुबै म्‍हीमैं अझै मु।

8 फेरि [मोशाए पालो लिउँइजी यहोशुआजी इस्राएलीमैंलाई कनान देशरी बोसी होंई।] च कनान देश परमेश्वरजी क्‍ह्रोंसेन्‍बै भों न्‍हल् भिंबै क्‍ल्‍हो आङींला, तर च बाहेक अर्को मु, तलेबिस्‍याँ लिउँइजी परमेश्वरजी अर्को दिन घ्रिए बारेर [दाऊद म्रुँउँइले] “तियाँ” बिला।

9 छ तसी परमेश्वरए ङ्यीगैंबै दिनरी भों न्‍हब् दोंलेन् परमेश्वरए म्‍हीमैंए लागिर अझै या भों न्‍हबै मौका योंम्।

10 तलेबिस्‍याँ खब मुले म्‍हीजी परमेश्वरजी तयार लथेंबै भों न्‍हबै मौका योंइबिस्‍याँ परमेश्वरजी खिए के लल् खाँसी भों न्‍हब् दोंले च म्‍ही या ह्रोंसजी लबै केउँइले भों न्‍हम्।

11 च स्‍योम्‍बै म्‍हीमैं परमेश्वरलाई विश्वास आलसी च भों न्‍हबै मौका आयों। ङ्ह्यो न्‍होंरी खबै या चमैं दों आतले, बरु परमेश्वरजी तयार लथेंबै भों न्‍हबै मौका योंबरी सैं पिंले।

12 परमेश्वरए वचन खोंयोंई या तरिम्, फेरि के लबर शक्ति मुब् तम्। च पोंबै वचन दोहोरो धार तबै तरवार भन्‍दा छ्यारिब् तम्, तलेबिस्‍याँ च वचनजी सैंर्बै इच्‍छा नेरो म्‍हीए आत्‍मालाई या भाग भागले छुटिदिम्, अझै या च वचनजी म्‍हीए इच्‍छाजग नेरो सैंर्बै विचारजगलाई जाँच लल् खाँम्।

13 परमेश्वरए उँइँरी तो सै या लोला आखाँ। तान बनिदिबै सै परमेश्वरजी म्रोंल् खाँम्, तान लोथेंबै सै या खिए उँइँर खुल्‍ला मु। झाइले ङ्ह्यो खिए उँइँर ह्रोंसजी लबै केए हिसाब बुझिदिल् त्‍हुम्।

ईशु थेबै प्रधान पूजाहारी ग

14 छ तसी ङ्ह्योजी तोए फिरी विश्वास लई, च विश्वास अझै लसी थेंले। तलेबिस्‍याँ ङ्ह्योने बेले थेबै प्रधान पूजाहारी मु। च प्रधान पूजाहारी परमेश्वर ङाँर ह्याल् खाँइमु। च पूजाहारी परमेश्वरए च्‍ह ईशुन् ग।

15 ङ्ह्योए प्रधान पूजाहारी ङ्ह्योए कमजोरलाई म्रोंसी ल्‍होयो खम्। तलेबिस्‍याँ ङ्ह्योलाई दोंले खिलाई तोन्‍दोरी परीक्षा पर्दिई, दिलेया खैबै परीक्षा पर्दिलेयाउँइँरी तो सै या ल खिजी आछ्याँबै के अथवा पाप खोंयोंई या आलला।

16 छ तसी ङ्ह्यो सैं भोंन्‍ले टिसी दयामाया मुबै परमेश्वरए उँइँरी ह्याले। परमेश्वरउँइले ङ्ह्योजी दया योंब्‍मु, फेरि ङ्ह्योलाई खाँचो तबै बेलारी परमेश्वरए दयामायाउँइले ङ्ह्योए खाँचो पूरा तब्‍मु।

5

हरेक प्रधान पूजाहारीलाई चए म्‍हीमैं न्‍होंउँइले त्‍हाँसी परमेश्वरजी चलाई चमैंए लागिर के लबर खटिदिम्। तो के बिस्‍याँ परमेश्वरलाई सेवा लबा झाइले आछ्याँबै केए लागिर वलिदान नेरो भेटी चडिदिब् ग।

2 च प्रधान पूजाहारी [म्‍ही मात्रे तसेरो] ह्रोंसन् ल्‍हे किसिमले कमजोर तसी चजी आह्रब्‍मैंलाई, गल्‍ती लब्‍मैंलाई ल्‍होयो खल् खाँम्।

3 झाइले फेरि हरेक प्रधान पूजाहारीजी अरूए आछ्याँबै केए लागिर मात्रे आङीं, तर ह्रोंस कमजोर तसेरो ह्रोंसए आछ्याँबै केए लागिरै या वलिदान पिंल् त्‍हुम्।

4 खबज्‍यै या ह्रोंसलाईन ह्रोंसन छाबै मान तबै के आत्‍हाँ, तर हारूनलाई परमेश्वरजी खटिदिब् दोंलेन् परमेश्वरजी मात्रे खब मुले म्‍हीलाई प्रधान पूजाहारी तबर खटिदिम्।

5 च दोंले ईशु ख्रीष्‍टजी प्रधान पूजाहारीए मान तबै के “ङन् लम्” बिसी खिजी आबिला, तर परमेश्वरजी खिलाई खटिदिला। छ लमा परमेश्वरजी ईशुलाई छ बिइमु,

“क्‍ही ङए च्‍ह ग,

तियाँ ङ क्‍हीए आबा तइमु।”

6 फेरि परमेश्वरजी अर्को क्‍ल्‍होरी छ बिइमु,

“मेल्‍कीसेदेक पूजाहारी तब् दोंले

क्‍ही खोंयोंईए लागिर पूजाहारी तब्‍मु।”

7 ईशु चु संसारर टिमा खिलाई कालए डरउँइले जुगुदिल् खाँबै परमेश्वरने क्रोसी थेबै कैले प्रार्थना नेरो बिन्‍ती लई। ईशु नम्र नेरो ङेंबै सैं प्‍याब तसेरो परमेश्वरजी खिए प्रार्थना थेभिंई।

8 खि परमेश्वरए च्‍ह मुनाबिलेया खिजी दुःख नोसी परमेश्वरए इच्‍छा पूरा लबरी सैं भोंब् तई।

9 झाइले खि तान परीक्षाउँइले पास तल् खाँसी खिजी बिबै ताँ ङेंब्‍मैंए लागिर खि खोंयोंई आखाँबै जीवनए मूल तला।

10 झाइले ईशु पास तल् खाँसी परमेश्वरजी ईशुलाई मेल्‍कीसेदेक पूजाहारी तब् दोंले प्रधान पूजाहारी लभिंई।

विश्वास लबा आप्‍यीद् बिबा

11 चु ताँए बारेर ङिजी क्‍हेमैंने ल्‍हे ताँजग बिल् त्‍हुम्, तर क्‍हेमैं ताँ क्‍होबर ढिले तसेरो चु ताँए अर्थ खोलिदिबा मुश्‍किल मु।

12 तिं सम्‍म क्‍हेमैं ताँ लुभिंबै म्‍हीमैं तल् त्‍हुमला, तर खुशीए खबरए शुरूर्बै ताँजग अझै या क्‍हेमैंलाई लुभिंल् त्‍हुम्। क्‍हेमैंलाई क्‍युग्‍यु बाहेक अरू चबै सै चबा आङीं, बरु अझै या कोलोमैं दोंले ङ्हे मात्रे थुँल् त्‍हुब् दों तइमु।

13 ङ्हे थुँल् त्‍हुब्‍मैं कोलोमैं दोंबन् ग, झाइले चमैंजी ठीक नेरो बेठीक ताँ छुटिदिल् आखाँ, सैं आची।

14 साह्रो चबै सै थेब् तल् खाँबै म्‍हीए लागिर ग। चजी दिन दिनु छुटिदिबै के लसी चए सैं-बुद्धि भोंब् तइमु, झाइले चजी ठीक नेरो बेठीक छुटिदिल् खाँम्।

6

छ तसी ङ्ह्यो शुरूर्बै “क ख” दों तबै ताँजग ह्रल् खाँसी अझै थेबै ताँ लुलुसी पक्‍का तले। फेरी ङ्ह्यो शुरूर्बै “क ख” दों तबै ताँ घरि घरि तले लुरिबा, अथवा आछ्याँबै केजगउँइले सैं एसी परमेश्वरलाई विश्वास लबा,

2 बप्‍तिस्‍माए बारेर्बै ताँजग नेरो यो थेंसी आशीष पिंबै बारेर, फेरि परमेश्वरजी सिबउँइले म्‍हीजगलाई खिने रिल् लब, झाइले परमेश्वरजी आखिरी फल पिंबै न्‍याय लबै बारेर्बै छाबै ताँजग त्‍हेरो लुब् नुवाले।

3 बरु परमेश्वरए इच्‍छा अनुसार ङ्ह्यो अरू बढी ताँजग लुले।

4 तिफारा परमेश्वरए उज्‍यालो योंब्‍मैं योंसेया चमैं परमेश्वरए घ्‍याँउँइले प्‍यीह्यास्‍याँ, च छाबै म्‍हीजी खैले फेरि सैं एल् खाँम्? चमैंजी स्‍वर्गउँइलेबै वरदान योंल् खाँला, झाइले पवित्र आत्‍मा-सैंजी पिंबै शक्तिए भाग चमैंजी योंल् खाँला।

5 चमैंजी परमेश्वरए वचन छ्याँब् मु बिसी थाहा सेइमु, झाइले त्‍हेरो तखबै जुगए शक्ति च्‍युगुदे म्रोंल् खाँला।

6 छ तलेया चमैं परमेश्वरए घ्‍याँर प्‍ह्रब प्‍यीवाला। छ तसी चमैंजी सैं एला आखाँ, तलेबिस्‍याँ चमैंजी आछ्याँबै के लसीन ह्रोंसजीन परमेश्वरए च्‍हलाई फेरि क्रूसर टाँइदिमु, झाइले खुल्‍लम खुल्‍लाले खिलाई इजेद-बिजेद लसेन्‍मु।

7 नमुना बिले: परमेश्वरजी बारीए सलाई आशीष पिंम्। छले च सलाई चैदिबै नाँ क्‍यु परमेश्वरउँइले योंम्, झाइले खब म्‍हीमैंए लागिर किसानमैंजी त्‍हाब-क्‍ह्योब लसी च म्‍हीमैंए लागिर च सउँइले केर त्‍हुबै अनाज योंम्।

8 तर [परमेश्वरजी च सलाई आशीष पिंलेया] च क्‍ल्‍होउँइले केर आत्‍हुबै पुजु नेरो नो होस्‍याँ च क्‍ल्‍हो तोई केर आत्‍हु। छ तसी परमेश्वरउँइले श्राप योंबि छेइमु, झाइले मिउँइले नाश तब्‍मु।

9 ङिजी छ बिलेया, ओ प्‍यारो अउमैं, ङिलाई क्‍हेमैंए बारेर निश्‍चय थाहा मु। क्‍हेमैंजी खोंयोंई आखाँबै जीवन योंई, झाइले च जीवनर्बै झन् छ्याँबै फल क्‍हेमैंजी रूसेन्‍मु बिसी ङिलाई थाहा मु।

10 क्‍हेमैंजी छ्याँबै के लइमु, फेरि क्‍हेमैंजी परमेश्वरलाई प्रेम लइमु बिबा उँइँबै लागिर खिए विश्वासी म्‍हीमैंलाई मदत पिंई, अझैन क्‍हेमैंजी मदत पिंसेन्‍मु। च क्‍हेमैंए छ्याँबै के परमेश्वरजी म्‍लिरिबा आरे, परमेश्वरजी ठीक न्‍याय लम्।

11 क्‍हेमैंजी अझै सो मुन् सम्‍म छाबै छ्याँबै केजग लरिगे, झाइले क्‍हेमैंजी पुरस्‍कार योंम् बिबै आशा लब् दोंले पुरस्‍कार योंरिगे बिसी ङिलाई थेबै इच्‍छा मु।

12 क्‍हेमैं अल्‍छी आतरिगे, बरु परमेश्वरए विश्वासी नेरो दुःख सैदिबै म्‍हीमैं दों तरिगे बिसी ङिलाई इच्‍छा मु। छले टिइबिस्‍याँ परमेश्वरजी पिंम् बिबै कबूल लबै सै क्‍हेमैंजी योंब्‍मु।

परमेश्वरए निश्‍चय कबूल

13 परमेश्वरजी ङ्ह्योए खे अब्राहामने कबूल लमा खिजी च कबूल पूरा लभिंस्‍यो बिसी कसम चई। खि भन्‍दा थेबा खबै आरेसेरो परमेश्वरजी खिए मिंर्न च कबूलए कसम चई।

14-15 अब्राहामजी [ह्रोंसए घ्रि मात्रे मुबै च्‍ह सुम्‍पिदिबै दुःख] सैदिसी चजी परमेश्वरजी लबै कबूल योंला। [च बेलारी] परमेश्वरजी अब्राहामने छ बिई, “ङजी क्‍हीने छाबै कबूल लम्, क्‍हीलाई ङजी आशीष पिंसी क्‍हीला ल्‍हे ल्‍हे सन्‍तान तब्‍मु,” बिला।

16 खब मुले म्‍हीजी कसम चमा ह्रोंस भन्‍दा थेबै सैए मिं थेसी कसम चम्। झाइले कसम चसी तोई छलफल तबै ताँ खाँह्याम्।

17 परमेश्वरजी खिजी पिंबै सै योंल् त्‍हुब्‍मैंलाई “ङए सैंर्बै विचार पक्‍का मु, आफेर्दि,” बिसी छर्लङ्गले उँइँभिंबै इच्‍छा लई। छ तसी परमेश्वरजी च कबूललाई कसम चसी निश्‍चय लभिंई।

18 परमेश्वरजी लबै कबूल नेरो खिजी चबै कसम ङ्हींना ङ्हींन् फेर्दिबै सै आरे, झाइले परमेश्वरजी चु ताँरी स्‍युर आत्‍ये। छ तसी ङ्ह्यो खिउँइले रक्षा योंब्‍मैंजी स्‍वर्गर्बै अंश योंम् बिबै आशा थेंबरी झन् सैंर भोंब् तल् खाँम्।

19 ङ्हयोए सैं ढुक्‍क तरिगे बिसी परमेश्वरजी ङ्ह्योलाई च पक्‍का आशा पिंइमु। चु आशा स्‍वर्गर्बै मन्‍दिरए पवित्र क्‍ल्‍होर्बै पर्दा क्‍वें न्‍होंर्न फेनेइमु।

20 तलेबिस्‍याँ ईशुजी ङ्ह्योए लागिर च क्‍ल्‍होर ङ्ह्यो भन्‍दा ओसोंन ह्याल् खाँइमु। छले [ङजी ओसों बिब् दोंले] मेल्‍कीसेदेक पूजाहारी तब् दोंले ईशु खोंयोंईए लागिर प्रधान पूजाहारी तइमु।

मेल्‍कीसेदेक बिबै पूजाहारी

7

च पूजाहारी मेल्‍कीसेदेक शालेम बिबै शहरर्बै म्रुँ मुला। झाइले तान भन्‍दा थेबै परमेश्वरए पूजाहारी मुला। ङ्ह्योए खे अब्राहामजी लडाईंरी म्रुँमैंलाई सैवासी खिए धिंर एखमा मेल्‍कीसेदेकजी चलाई त्‍होसी आशीष पिंई।

2 अब्राहामजी मेल्‍कीसेदेकलाई खिए तोन्‍दोरी योंबै सै च्‍युथुरी तिथु [अथवा दशाँश] भेटि पिंई। (मेल्‍कीसेदेक बिबै मिंए पहिलो अर्थ इब्रानी क्‍ह्युईरी “ठीक के लबै म्रुँ,” ग। झाइले शालेम शहरर्बै म्रुँ मुला। छ तसी चए दोस्रो अर्थ “शान्‍ति पिंबै म्रुँ,” ग।) [शालेमए अर्थ शान्‍ति ग]

3 च मेल्‍कीसेदेकला आबा, आमा, खेए बारेर तोई इतिहास आप्‍ह्रीला, झाइले चए जन्‍म नेरो सिबए बारेरै या तोई ताँ आरे। तर परमेश्वरए च्‍ह ईशु दोंलेन् च खोंयोंईए लागिर पूजाहारी तरिम्।

4 च मेल्‍कीसेदेककति थेब मुना बिसी क्‍हेमैंजी थाहा सेल् खाँम, तलेबिस्‍याँ

क। ङ्ह्योए थेबै खे अब्राहामय या लडाईं लसी लुटिबै सैए दशाँश, अथवा च्‍युथुरी तिथु, भेटी मेल्‍कीसेदेकलाई पिंई।

5 खास गरी तान इस्राएली जातिमैं अब्राहामए सन्‍तान मुलेया, चमैं न्‍होंर्बै लेवी कुलर्बै म्‍हीमैं मात्रे पूजाहारी तई। झाइले मोशाजी पिंबै धर्मनियम अनुसार अरू इस्राएलीमैंउँइले, अथवा खेमैंए दाज्‍यू-भाइमैंउँइले, लेवीमैंजी दशाँश योंबै हक मुला।

6 तर मेल्‍कीसेदेक लेवी कुलर्बै म्‍ही आङींलेया अब्राहामजी चलाई दशाँश चडिदिई।

ख। फेरि मेल्‍कीसेदेकजी भाग्‍यामानी तल् खाँबै अब्राहामलाई आशीष पिंई।

7 आशीष तोबै म्‍ही भन्‍दा आशीष पिंबै म्‍ही थेब तम् बिसी ङ्ह्योलाई थाहा मु।

ग.

8 फेरि ङ्ह्योए लेवी कुलर्बै पूजाहारीमैंजी च्‍युथुरी तिथु भेटी योंलेया चमैं सिल् त्‍हुई, तर दशाँश योंबै मेल्‍कीसेदेक चाहिं धर्मशास्‍त्रर प्‍ह्रीबै अनुसार खोंयोंई या आसिन्‍ले सोरिम्। [छ तसी लेवीमैं भन्‍दा मेल्‍कीसेदेक थेब् ग।]

घ.

9-10 लेवीए सन्‍तानमैं पूजाहारीमैं तसी दशाँश योंब्रें लम्। तर अब्राहामजी मेल्‍कीसेदेकलाई दशाँश चडिदिसेरो, चए लेवी बिबै पनातिज्‍यै या मेल्‍कीसेदेकलाई दशाँश चडिदिला बिसी बिल् खाँम्। तलेबिस्‍याँ च बेलारी लेवी आफिनाबिलेया चए खे अब्राहामए जीउर तब दोंले अब्राहामए योउँइले चज्‍यै या मेल्‍कीसेदेकने त्‍होसी दशाँश चडिदिई। [छ तसी च लेवीमैंजी मेल्‍कीसेदेकलाई थेब म्‍हाँदिब् दों तई।]

मेल्‍कीसेदेक दों तबै अर्को पूजाहारी

11 लेवी कुलर्बै पूजाहारीमैंए के लबै नियम अनुसार ङ्ह्योए इस्राएली जनतामैंजी मोशाजी पिंबै धर्मनियम योंला। लेवीए कुलर्बै अथवा हारूनए खलकर्बै, पूजाहारीमैंजी लबै के पक्‍का तस्‍याँ मेल्‍कीसेदेकर्बै पूजाहारीजग युला आत्‍हुमला।

12 तर पूजाहारी तबै घ्‍याँ फेर्दिस्‍याँ धर्मनियम या फेर्दिल् त्‍हुम्।

13 ङिए खास ताँ ङ्ह्योए प्रभु ईशुए विषयरी बिइमु। झाइले खि लेवीए कुल बाहेक अर्को यहूदाए कुलर्बै म्‍ही मुला। च कुलउँइले खबज्‍यै या होम लबै क्‍ल्‍होरी पूजाहारीए के खोंयोंई या आलमला।

14 ईशु यहूदाए कुलउँइले जन्‍म तला बिसी तानजी थाहा सेम्, झाइले मोशाजी पूजाहारीए केए बारेर पोंमा च यहूदाए कुलर्बै म्‍हीमैंए बारेर तोई आबि।

15 मेल्‍कीसेदेक दों तब अर्को पूजाहारी त्‍होंइमु बिबै ताँ ङ्ह्योजी प्रष्‍टलेन् थाहा सेइमु।

16 खि म्‍हीए नियम अनुसार नेरो म्‍हीए रीति-थिति अनुसार पूजाहारी आतला, बरु खि खोंयोंई आखाँबै जीवनए शक्तिउँइले पूजाहारी तला।

17 तलेबिस्‍याँ धर्मशास्‍त्रर छ बिइमु:

“क्‍ही मेल्‍कीसेदेक दोंलेन् खोंयोंईए लागिर पूजाहारी तब्‍मु,”

बिबा प्‍ह्रीइमु।

18 छ तसी च पूरानो नियम कमजोर नेरो तोई केर आत्‍हुब् तसी परमेश्वरजी च नियम मेटिदिवाइमु,

19 तलेबिस्‍याँ मोशाजी पिंबै धर्मनियमजी तोई के पक्‍का लला आखाँला। [अथवा म्‍हीजगए आछ्याँबै के पूराले मेटिदिला आखाँमला, चमैंलाई परमेश्वर ङाँर बोला आखाँमला।] त्‍हेरो चए साटोरी च भन्‍दा छ्याँबै आशा मुबै नियम तइमु। च घ्‍याँउँइले ङ्ह्यो परमेश्वरए उँइँर फेनेल् खाँम्।

20 झाइले फेरि परमेश्वरए कसम अनुसारन ईशुलाई प्रधान पूजाहारी तल् भिंई।

21 [लेवीमैं] चाहिं परमेश्वरजी छाबै कसम आचल्‍ले चमैं पूजाहारी तला, तर कसम चसी खिजी ईशुलाई छ बिई,

“परमेश्वरजी कसम चसी खिए सैं खोंयोंई या फेर्दिबा आरे।

खिजी ‘क्‍ही खोंयोंईए लागिर पूजाहारी तरिब्‍मु,’ बिई।”

22 परमेश्वरजी छाबै कसमउँइले ईशु ख्रीष्‍टलाई खटिदिभिंसेरो ईशुजी झन् छ्याँबै कबूलए आशीष योंब्‍मु बिबै जमान नोबै म्‍ही तई।

23 झाइले फेरि च [लेवीर्बै] पूजाहारीजग ल्‍हेन् मुला, तलेबिस्‍याँ चमैं सिह्याई, झाइले चमैंए के खोंयोंईन युगुर्ले लला आखाँमला।

24 तर ईशु चाहिं खोंयोंई सोरिसेरो खिए सट्टारी खोंयोंई फेर्दिला आत्‍हु।

25 छ तसी खिउँइले परमेश्वर ङाँर ह्याब्‍मैंलाई ईशुजी खोंयोंईन् जुगुदिल् खाँम्, तलेबिस्‍याँ चमैंए लागिर खिजी परमेश्वरने प्रार्थना बिभिंबै लागिर खोंयोंई या सोरिम्।

26 छ तमा ङ्ह्योए प्रधान पूजाहारी ईशु ङ्ह्योए खाँचो पूरा लभिंबै लागिर ठ्याक्‍क क्‍ह्रीम्, तलेबिस्‍याँ ईशु पवित्र मु, खिने तोई गल्‍ती अथवा आछ्याँबै के आरे। परमेश्वरजी ईशुलाई आछ्याँबै के लबै म्‍हीजगउँइले छुटिदिवासी स्‍वर्गउँई कुइसी बोई।

27 अरू प्रधान पूजाहारीमैंजी पहिले ह्रोंसए आछ्याँबै के झाइले अरू म्‍हीमैंए आछ्याँबै के मेटिदिबै लागिर दिनुन् ख्रो पिंल् त्‍हुमला। तर ईशु च छाबै पूजाहारीमैं दोंले छले पूजा लला आत्‍हु, खिजी वलिदान घ्रि मात्रे तिब्‍ले चडिदिई। च वलिदान खिन् तिब्‍ले मात्रे तानए लागिर क्रूसर सिसी जीउन् वलिदान तई।

28 मोशाजी पिंबै धर्मनियमजी कमजोरी अथवा पक्‍का आरेबै म्‍हीमैंलाई प्रधान पूजाहारी खटिदिई, तर च नियम पिंबै लिउँइजी परमेश्वरजी खिए कबूल नेरो कसम अनुसार खिए च्‍हलाई खटिदिई। खिजी खिए च्‍हलाई खोंयोंईए लागिर पक्‍का तल् भिंई।

ईशु ङ्ह्योए प्रधान पूजाहारी ग

8

ङिजी बिरिबै मुख्‍य ताँ चुन् ग: ङ्ह्योए प्रधान पूजाहारी छाबै पूजाहारी ग: प्रभु ईशु स्‍वर्गरी तान भन्‍दा थेबै मान योंबै परमेश्वरए गद्दीए क्‍योलोउँई कुँइमु।

2 प्रधान पूजाहारी तसी ईशुजी म्‍हीजी बनिदिब आङीं, तर परमेश्वरजी बनिदिबै स्‍वर्गर्बै पक्‍का मन्‍दिर मुबै तम्‍बुरी सेवा लम्, अथवा च तम्‍बु न्‍होंर “तान भन्‍दा पवित्र क्‍ल्‍होर” परमेश्वरलाई सेवा लम्।

3 हरेक प्रधान पूजाहारीजी भेटी नेरो वलिदान चडिदिल् त्‍हुम्। छ तसी ङ्ह्योए प्रधान पूजाहारी ईशुज्‍यै या तो मुले चडिदिबै सै चैदिम्।

4 खि पृथ्‍वीर्न मुस्‍याँ पूजाहारी आतमला, तलेबिस्‍याँ धर्मनियम अनुसार [लेवी कुलर्बै] भेटी चडिदिबै पूजाहारीजग चुर्न मु।

5 तर चुर्बै पूजाहारीमैंजी लबै के स्‍वर्गर्बै नमुना नेरो अन्‍मान मात्रे ग। तलेबिस्‍याँ मोशाए पालोरी छाबै ताँ मुला। चजी परमेश्वरलाई सेवा लबै तम्‍बु बनिदिमा परमेश्वरजी मोशालाई छ बिई, “क्‍हीजी डाँडार म्रोंबै नमुना अनुसार तान सै बनिदिद्,” बिई।

6 तर च बेलार्बै परमेश्वरजी लभिंबै कबूल भन्‍दा प्रभु ईशुजी म्‍हीजगए लागिर लभिंबै कबूल झन् थेब मु। छ तसी ईशुजी परमेश्वरउँइले म्‍हीजगए लागिर बाचा-कबूल झन् छेन्‍ले लभिंल् खाँइमु। च दोंले स्‍योम्‍बै प्रधान पूजाहारीमैंजी भन्‍दा ईशुजी झन् छ्याँबै के लई।

7 ओसोंबै थेबै कबूल पक्‍का मुस्‍याँ चए साटोरी अर्को दोस्रो थेबै कबूल आचैदिमला।

8 तर खिए म्‍हीमैंए गल्‍ती म्रोंसी परमेश्वरजी दोष लसी चमैंलाई छ बिई,

“प्रभु परमेश्वरजी छ बिइमु, लु छाबै बेला खसेन्‍मु,

च बेलारी इस्राएल जातर्बै म्‍हीमैं नेरो यहूदा कुलर्बै म्‍हीमैंलाई ङजी नयाँ बाचा-कबूल लब्‍मु।

9 ङजी चमैंए खे-माँजगलाई मिश्र देशउँइले यो क्‍हासी त्‍येभबै दिनर्बै बाचा-कबूल दों तबा आङीं।

ङने लबै बाचा-कबूल चमैंजी पूरा आला।

छ तसी ङजी चमैंलाई तोई वास्‍ता आथेंला।

10 तर त्‍हेरो खबै बेलारी ङजी इस्राएलीर्बै म्‍हीमैंने छाबै बाचा-कबूल लब्‍मु।

ङजी चमैंए सैंरी ङए नियम थेंभिंब्‍मु।

झाइले ङजी चमैंए विचाररी ङए इच्‍छाजग प्‍ह्रीभिंब्‍मु।

ङ चमैंए परमेश्वर तब्‍मु,

झाइले चमैं ङए जनतामैं तब्‍मु।

11 ह्रोंसए अउमैंलाई अथवा ह्रोंसए नाँसथेंमैंलाई,

खबज्‍यै या ‘प्रभुलाई ङो सेद्,’ बिसी लुभिंल् त्‍हुरिबा आरे,

तलेबिस्‍याँ च्‍योंब्‍मैं थेब्‍मैं, तान म्‍हीमैंजी ङलाई ङो सेब्‍मु।

12 चमैंए आछ्याँबै केलाई ङजी माफ लभिंब्‍मु,

झाइले चमैंए आछ्याँबै केलाई ङजी फेरि चीथेंबा आरे।”

13 परमेश्वरजी छले नयाँ बाचा-कबूलए बारेर ताँ बिसी खिजी ओसोंबै बाचा-कबूल पुरानो केर आत्‍हुब लवाई। झाइले च केर आत्‍हुब तसी युम्‍नन् म्‍हम्‍हसी ह्याम्।

पृथ्‍वी नेरो स्‍वर्गर्बै सेवा लबै चलन

9

ओसोंबै बाचा-कबूलए लागिर परमेश्वरलाई पूजा लबै नियमजग मुला, फेरि म्‍हीजी बनिदिबै पूजा लबै क्‍ल्‍हो या मुला।

2 च क्‍ल्‍होए लागिर थेबै तम्‍बु मुला। च न्‍होंरी अर्को च्‍योंबै तम्‍बु मुला। थेबै तम्‍बुरी बत्ती म्रोंबै पानस घ्रि, टेबल घ्रि, नेरो [चए फिरी] परमेश्वरलाई चडिदिबै क्‍हें फुई थेंमला। च थेबै तम्‍बुलाई “पवित्र क्‍ल्‍हो” बिमला।

3 च न्‍होंर्न पर्दा क्‍वें लिउँई अर्को च्‍योंबै तम्‍बु मुला। च क्‍ल्‍होलाई “तान भन्‍दा पवित्र क्‍ल्‍हो” बिमला।

4 च क्‍ल्‍होरी धुप झोंबै म्‍हाराए बेदी मुला, झाइले तान म्‍हाराजी म्‍होबै बाकस मुला। च बाकसरी बाचा-कबूल म्‍हैंल् भिंबै चिनुजग झोंथेंला, अथवा च बाकस न्‍होंरी मन्‍ना बिबै क्‍हें झोंबै म्‍हाराए भाँडो, फेरि स्‍योम्‍बै हारून बिबै म्‍हीजी छेबै कोपिला मुबै प्‍हरे, झाइले बाचा-कबूलर्बै नियमजग प्‍ह्रीथेंबै प्‍लेंने युमाँ ङ्हीं थेंमला।

5 च बाकसए फिरी म्‍हाराजी बन्‍दिबै उत्तिल्‍ले स्‍वाबै करूब बिबै प्‍ह्या मुबै पशु दों तबै सैजग मुला। चमैं प्‍ह्या फैलिदिसी माफ नेरो दया लबै क्‍ल्‍होलाई हुसी रक्षा लथेंला। च तोगो च्‍हग मात्रे बिले, च क्‍ल्‍होए बारेर्बै अर्को ताँजग घ्रि घ्रिले बिबा तोगो समय आरे।

6 पूजा लबै रीति-थिति छाबन् मु। साधारण पूजाहारीजग दिन दिनुन् खेमैंए पूजाहारीए के लबरी थेबै तम्‍बु न्‍होंर ह्याब्रें लम्।

7 तर प्रधान पूजाहारी मात्रे च न्‍होंर्बै “तान भन्‍दा पवित्र क्‍ल्‍होर” ह्याम्। फेरि च चाहिं वर्षर तिब्‍ले मात्रे ह्याल् योंम्। च बेलार च प्रधान पूजाहारीजी खिए आछ्याँबै केए लागिर नेरो अरूमैंजी आसेन्‍ले लबै आछ्याँबै केए लागिर सैबै र-क्‍ह्युए को बोसी परमेश्वरलाई चडिदिबर न्‍होंर ह्याम्।

8 परमेश्वरए पवित्र आत्‍मा-सैंजी छले चु ताँ प्रष्‍टले लुभिंइमु: च ओसोंबै तम्‍बु [अथवा च छुटिदिबै पर्दा क्‍वें] तन् सम्‍म च न्‍होंर्बै “तान भन्‍दा पवित्र क्‍ल्‍होर” ह्याबै घ्‍याँ अझै छेन्‍ले आथोंइमु।

9 चु ताँ तिंबै जुगए लागिर नमुना घ्रि ग। चुए मतलब च भेटीजग नेरो परमेश्वरलाई पिंबै र-क्‍ह्युए वलिदानजगजी म्‍हीए सैंलाई ख्रुसी शुद्ध लला आखाँ।

10 तर च नियमजग रीति-थितिजग चबै सैजग, थुँबै सैजग, फेरि अनेक किसिमबै ख्रुसी चोखो लबै चलनए बारेर्बै नियमजग रीति-थितिजग मात्रे ग। चु तान नियमजग रीति-थितिजग बाहिरूबै जीउए लागिर मात्रे ग। परमेश्वरजी अर्को नयाँ स्‍वाबै घ्‍याँ आथोंन् सम्‍मए लागिर मात्रे बिथेंला।

11 तर ख्रीष्‍ट चु तोगो तल् खाँबै नयाँ छ्याँबै घ्‍याँए प्रधान पूजाहारी तसी युल् खाँई। झाइले खिजी सेवा लबै तम्‍बु चाहिं म्‍हीजी बनिदिबा आङीं। चु तोगोबै संसाररी बनिदिबै सै आङीं, तर चु संसारर्बै सै भन्‍दा च तम्‍बु थेबै पक्‍का क्‍ल्‍हो ग।

12 ख्रीष्‍ट तम्‍बु न्‍होंर “तान भन्‍दा पवित्र क्‍ल्‍होर” होंमा खि तिब्‍ले मात्रे खोंयोंईए लागिर होंई। च बेलार खिजी वलिदान पिंबै लागिर र-बोका, नग, क्‍ल्‍हा भाराए को बोसी आह्या, बरु ङ्ह्योए लागिर खिए कोजीन् ख्रो पिंसी खोंयोंई आखाँबै रक्षा लभिंई।

13 [पुरानो बाचा-कबूल अनुसार] र-बोका, क्‍ल्‍हा भाराए को, नेरो क्‍ल्‍हा भारालाई ख्रोंबै मेब्रो अशुद्ध म्‍हीमैंए फिर प्रासी चमैंए जीउ चोखो लम्।

14 तर ईशु ख्रीष्‍टजी खोंयोंई तरिबै आत्‍मा-सैंउँइले ह्रोंसए खोटी आरेबै जीउ परमेश्वरलाई चडिदिसी [म्‍हीजगए जीउ चोखो लभिंब् भन्‍दा] झन् बढी के लई। ख्रीष्‍टए कोजी ङ्ह्योए आछ्याँबै सैंलाईन छेन्‍ले चोखो लभिंम्। ख्रीष्‍टए कोजी छले ङ्ह्योए ठीक बेठीक छुटिदिबै शक्तिलाई चोखो लभिंसी ङ्ह्योजी तोई केर आत्‍हुबै रीति-थितिजग त्‍हेरो लला आत्‍हु। छ तसी ङ्ह्योजी क्‍ह्रोंसेन्‍बै परमेश्वरलाई सेवा लल् खाँम्।

15 छ तसी ख्रीष्‍टजी नयाँ बाचा-कबूल लभिंसेरो परमेश्वरए त्‍हाँबै म्‍हीमैंजी खिजी कबूल लबै खोंयोंई तरिबै आशीष योंल् खाँम्। तलेबिस्‍याँ पूरानो बाचा-कबूल न्‍होंर टिल् त्‍हुलेया चमैंजी आछ्याँबै के लई, तर चमैंए आछ्याँबै केजगए लागिर ख्रीष्‍ट सिसी खिजी चमैंलाई जुगुदिभिंइमु।

16 [च बाचा-कबूलए विषयरी अर्को नमुना बिले। म्‍ही घ्रि खब मुलेया खि सिसी अरूमैंलाई खिए सै पिंपिं ङ्हाँस्‍याँ चजी बाकसपत्र कागज प्‍ह्रीभिंम्।] झाइले “च म्‍ही सिह्याना” बिसी प्रमाण तबै लिउँई मात्रे म्‍हीमैंजी च प्‍ह्रीभिंबै सै योंम्।

17 च बाकसपत्र कागज प्‍ह्रीबै म्‍ही आसिन् सम्‍म खबज्‍यै या तोई आयों। तर च कागज प्‍ह्रीथेंबै म्‍ही सिबै लिउँइजी मात्रे च प्‍ह्रीथेंबै इच्‍छा पक्‍का तम्। च दोंलेन् ख्रीष्‍ट सिसी मात्रे च नयाँ बाचा-कबूलर्बै अंश ङ्ह्योजी योंल् खाँम्।

18 फेरि ओसोंबै बाचा-कबूल या तो मुले सै सिसी अथवा को बग्‍दिसी मात्रे च बाचा-कबूल पक्‍का तई।

19 पहिले मोशाजी तान [इस्राएल जातर्बै] म्‍हीमैंलाई धर्मनियम अनुसार तान आज्ञाजग सुनिदिभिंई। च लिउँइजी मोशाजी क्‍ल्‍हा भारा नेरो र-बोकाए को क्‍युने कोंई। झाइले हिसप बिबै धुँए लपो नेरो ओल्‍ग्‍या क्‍ह्यु पैजी धर्मनियम प्‍ह्रीबै किताबए फिरी नेरो म्‍हीजगए फिर को प्राई।

20 झाइले प्रामा मोशाजी छ बिई, “परमेश्वरजी क्‍हेमैंलाई पिंबै नियमजग क्‍हेमैंजी ‘म्‍हाँदिम्’ बिसी बाचा-कबूल लई। च बाचा-कबूल पास लसी छाप झोंबै को चु या,” बिई।

21 फेरि च तरीकालेन् मोशाजी च को पवित्र तम्‍बु नेरो तान पूजा लबै भाँडोए फिर प्राई।

22 ओं क्‍ह्रोंसेनन् धर्मनियम अनुसार ल्‍हे जसो तान सै कोउँइले शुद्ध तम्। फेरि म्‍हीजगजी आछ्याँबै के अथवा पाप लस्‍याँ को आबग्‍दिन् सम्‍म चमैंजी माफ योंला आखाँ।

ख्रीष्‍ट वलिदान तसेरो ङ्ह्योए आछ्याँबै के माफ तम्

23 च पूरानो बाचा-कबूलए ताँजग स्‍वर्गर्बै ताँजगए नमुना मात्रे मुला। स्‍योम्‍बै सैजग छले [पशुए कोउँइले] शुद्ध लल् त्‍हुमला। तर च भन्‍दा स्‍वर्गर्बै सैजग शुद्ध लबै लागिर झन् थेबै वलिदान चैदिम्।

24 छ तसी ईशु ख्रीष्‍ट म्‍हीजी बनिदिबै क्‍ह्रोंसेन् दों तबै नकली पवित्र क्‍ल्‍होर आहों, बरु खि स्‍वर्गर्न होंई। चरी खि परमेश्वर ङाँर ङ्ह्योए लागिर बिभिंबर ह्याई।

25 यहूदी प्रधान पूजाहारीजग पृथ्‍वीर्बै “तान भन्‍दा पवित्र क्‍ल्‍होरी” वर्षर तिला पशुजगए को बोसी ह्याब्रें लमला। तर ख्रीष्‍ ईशु खिए जीउलाई वलिदान लबर घरि घरि ह्याल् आत्‍हुला।

26 ल्‍हे पल्‍ट वलिदान चडिदिबर ह्यास्‍याँ खिजी संसारलाई बनिदिबै बेला ओनों घरि घरि दुःख नोसी सिल् त्‍हुमला। छ आङीं, बरु ख्रीष्‍ट आछ्याँबै के माफ लभिंबर खोंयोंईए लागिर तिब्‍ले मात्रे खिए जीउलाई वलिदान चडिदिबर चु संसारए आखिरी जुगरी युई।

27 हरेक म्‍ही तिब्‍ले सिल् त्‍हुम्, झाइले सिबै लिउँइजी परमेश्वरउँइले इन्‍साफ योंल् त्‍हुम्।

28 छलेन ल्‍हे म्‍हीए आछ्याँबै के मेटिदिभिंबर ख्रीष्‍ट या तिब्‍ले मात्रे वलिदान तसी सिई। खि दोस्रो पल्‍ट फेरि युब्‍मु, तर च बेलार खिजी आछ्याँबै के मेटिदिबै लागिर आङीं, तर खिलाई आशा लसी भैंरिब्‍मैंलाई जुगुदिभिंबर युब्‍मु।

10

क्‍ह्रोंसेन्‍बै सैए लागिर यहूदी धर्मनियम पक्‍का नमुना आता, तर त्‍हेरो झन् स्‍वाबै सै तखम् बिसी च धर्मनियम छायाँ मात्रे ग। धर्मनियम अनुसार यहूदी पूजाहारीमैंजी वर्षेनी वलिदान तिथु मात्रे चडिदिब्रें लम्। छाबै वलिदान परमेश्वरए चेंदों ह्या ह्या ङ्हाँब्‍मैंलाई शुद्ध लला आखाँ।

2 म्‍हीजगजी परमेश्वरलाई छाबै वलिदान चडिदिसी चमैंए आछ्याँबै केउँइले पक्‍का शुद्ध तस्‍याँ, चमैंए सैंजी आछ्याँबै केए दोष आरेब् दों ङ्हाँमला, झाइले चमैं तिब्‍ले शुद्ध तसी फेरि वलिदान चडिदिब प्‍यीवामला।

3-4 तर क्‍ल्‍हा भारा नेरो र-क्‍ह्युजगए कोजी म्‍हीए आछ्याँबै के खैलसे सैंउँइले ख्रुला आखाँ। छ तसी म्‍हीजगजी छले वलिदान चडिदिमा वर्षेनी चमैंजी खेमैंए आछ्याँबै के सैंर म्‍हैंम्।

5 छ तसी चु कारणजी ईशु ख्रीष्‍ट चु संसारर युबर होंमा खिजी परमेश्वरलाई छ बिई,

“क्‍हीलाई भेटीजग नेरो ख्रो पिंबा आचैदि,

तर क्‍हीजी ङए लागिर जीउ घ्रि तयार लभिंइमु।

6 पशुजग बेदीर होम लबा क्‍ही सैं आतों,

झाइले आछ्याँबै के ख्रुबै वलिदानजग म्रोंसी क्‍ही सैं आतों।

7 छ तसी ङजी बिई, ‘ओ परमेश्वर, ङ क्‍हीए उँइँर मु।

क्‍हीए विचार अनुसारबै के पूरा लबरी ङ तयार मु।

ङए बारेर धर्मनियमरी छले प्‍ह्रीथेंइमु।’”

8 चु वचनरी खिजी परमेश्वरलाई तो बिई बिस्‍याँ: पहिले “ख्रो पिंबा, भेटीजग, पशुए होम लबा, आछ्याँबै के ख्रुबै वलिदानजग, क्‍हीलाई आचैदि, फेरि क्‍ही सैं आतों,” बिला। चु तान रीति-थिति भेटीजग धर्मनियम अनुसार चडिदिलेया खिजी छ बिला।

9 झाइले फेरि खिजी छ बिला, “ओ परमेश्वर, ङ क्‍हीए उँइँर मु। क्‍हीए विचार अनुसारबै पूरा लबरी ङ तयार मु,” बिला। छ तसी परमेश्वरजी ओसोंबै ख्रो पिंबै चलन स्‍योवासी चए साटोर ख्रीष्‍टजी चडिदिबै वलिदानलाई थेंई।

10 झाइले परमेश्वरए विचार अनुसारबै के ईशुजी पूरा लसी खिए जीउलाईन खोंयोंईए लागिर तिब्‍ले वलिदान चडिदिई। छाबै वलिदानउँइले ङ्ह्यो तान सैं शुद्ध तइमु।

11 हरेक यहूदी पूजाहारीजी दिनुन् सेवा लसी च ख्रो ल्‍हे पल्‍ट पिंसी टिरिम्। तर छाबै ख्रो पिंमा म्‍हीलाई आछ्याँबै केए सजायउँइले खैलसे फ्रिवाला आखाँ।

12 तर ख्रीष्‍टजी म्‍हीजगलाई आछ्याँबै केए सजायएँइले फ्रिवाबर खोंयोंईए लागिर वलिदान घ्रि मात्रे चडिदिई। झाइले खि परमेश्वरए क्‍योलोउँई राज्‍य चलिदिबै क्‍ल्‍होर टिई।

13 परमेश्वरजी ख्रीष्‍टए शत्रुमैं खिए प्‍हली न्‍होंर आथेंन् सम्‍म ख्रीष्‍ट चर्न टिरिम्।

14 छ लमा खब म्‍हीमैंलाई ख्रीष्‍टजी शुद्ध लभिंसेन्‍मु, चमैंलाई च वलिदान घ्रिउँइले खिजी खोंयोंईए लागिर पक्‍का लभिंइमु।

15 पवित्र आत्‍मा-सैंज्‍यै या ङ्ह्योलाई खिए साक्षी पिंम्। पहिले आत्‍मा-सैंजी धर्मशास्‍त्ररी छ बिम्,

16 “प्रभुजी छ बिइमु,

ङजी चमैंने त्‍हेरो खबै जुगरी चु बाचा-कबूल लभिंब्‍मु:

ङजी चमैंए सैंरी ङए नियम थेंभिंब्‍मु,

झाइले ङजी चमैंए विचाररी ङए इच्‍छाजग प्‍ह्रीभिंब्‍मु।”

17 अझै या खिजी छ बिमु,

“त्‍हेरो पिरू ङजी चमैंए पाप नेरो आछ्याँबै केजग म्‍हैंरिबा आरे।”

18 छ तसी चमैंए आछ्याँबै के माफ तल् खाँसी चमैंए पापए लागिर अर्को वलिदान अझै आचैदि।

परमेश्वर चेंदों ह्याले

19 छ तसी, ओ भाइ-बहिनीमैं, ईशुए कोउँइले ङ्ह्यो “तान भन्‍दा पवित्र क्‍ल्‍होर” सैं भोंन्‍ले ह्याल् योंइमु।

20 ईशुजी ङ्ह्योए लागिर पर्दा क्‍वें न्‍होंर ह्याबै क्‍ह्रोंसेन्‍बै नयाँ घ्‍याँ थोंभिंई। अथवा खिजी खिए जीउन् चडिदिसी ङ्ह्योलाई ह्याल् भिंई।

21 ङ्ह्योए प्रधान पूजाहारी परमेश्वरए धिंर्बै म्‍हीमैं न्‍होंर्बै मुख्‍य चिबा ग।

22 छ तसी ङ्ह्योए सैंर तोई कपट आरेब् तसी, निश्‍चय विश्वास लसी, झाइले सैंलाई तान आछ्याँबै विचारजगउँइले ख्रुसी, फेरि जीउलाई चोखो क्‍युजी ख्रुसी पवित्र तसी परमेश्वरए उँइँर ह्याले।

23 झाइले ङ्ह्योजी विश्वास लसी साक्षी पिंबै आशालाई भोंल्‍ले सैंरी थाम्‍दिथेंले। तलेबिस्‍याँ ङ्ह्योजी भरोसा थेंबै परमेश्वरजी खिए कबूल पूरा लम्।

24 झाइले ङ्ह्यो तानजी माया नेरो छ्याँबै के लरिगे बिसी घ्रिजी अर्कोलाई छ्याँबै विचार लसी मदत पिंले।

25 फेरि कोईजी प्‍यीवाब् दोंले ङ्ह्यो तान बालु तसी संगती लबरी आप्‍यीले, बरु क्‍हेमैंजी प्रभु युबै दिन चेंदोंन् तखब् थाहा सेसेरो घ्रिजी अर्कोलाई बढी सैंर्बै भों पिंले।

26 तलेबिस्‍याँ परमेश्वर ङाँर ह्याबै नयाँ घ्‍याँए बारेर्बै ताँ थाहा योंसेया अझै ङ्ह्योजी आछ्याँबै के लब्रें लइबिस्‍याँ च आछ्याँबै के मेटिदिबै लागिर अर्को आछ्याँबै के ख्रुबै वलिदान बाँकी आरे।

27 बरु छ लस्‍याँ ङ्ह्योलाई खैबै घटना तब्‍ङें बिसी सैं ङ्हींल् त्‍हुम्। खै तम् बिस्‍याँ, परमेश्वरजी न्‍याय लसी बेले थेबै मिरी ङ्ह्योजी सजाय नोल् त्‍हुम्। च मिजी परमेश्वरलाई विरोध लब्‍मैंलाई नाश लवाम्।

28 स्‍योम्‍बै मोशाए धर्मनियम अनुसार खबजी मुले आज्ञा आम्‍हाँदिस्‍याँ म्‍ही ङ्हीं सोंजी गल्‍ती लइमु बिसी साक्षी पिंइबिस्‍याँ चलाई दया आलल्‍ले सैवामला।

29 छ बिस्‍याँ परमेश्वरए च्‍हलाई हेल लब्‍मैंलाई झन् खै तम्? च म्‍हीजी परमेश्वरए बाचा-कबूल अनुसार आछ्याँबै केए सजायउँइले ह्रोंसलाई स्‍योभिंबै कोलाई च्‍योंबा म्रोंमु, फेरि दयामाया लबै आत्‍मा-सैंलाई इज्‍जत वाम्। चलाई तो तम्? चु ताँलाई विचार लद्, मोशाजी पिंबै नियम आम्‍हाँदिब्‍मैंलाई भन्‍दा झन् ईशुलाई आम्‍हाँदिब्‍मैंजी कति थेबै सजाय नोल् त्‍हुम्!

30 तलेबिस्‍याँ ङ्ह्योजी चु ताँ खबजी बिइमु थाहा सेम्। खिजी बिइमु,

“बदला किंबै के ङल् ग, ङजी साटो फेर्दिम्।”

फेरि खिजी

“प्रभुजी खिए म्‍हीमैंलाई न्‍याय लब्‍मु,”

छाबै ताँ बिइमु।

31 क्‍ह्रोंसेन् ल्‍हे शक्ति मुबै परमेश्वरए योर न्‍याय लबरी पर्दिबा ङ्हींल् त्‍हुबै ताँ ग।

32 क्‍हेमैंजी ओसोंबै विश्वास लबै बेला फेरि म्‍हैंन्। च बेलारी क्‍हेमैंजी परमेश्वरए उज्‍यालो योंसी तानजी थेबै दुःख सैदिसी टिला।

33 क्‍हेमैंलाई खोंयों खोंयों अरूमैंजी निन्‍दा लबा नेरो दुःख पिंब सैदिल् त्‍हुब, फेरि कोई बेलारी अरूमैंलाई दुःख पर्दिमा क्‍हेमैंजी या दुःख म्‍हाँदिई।

34 क्‍हेमैंजी कैदर थुन्‍दिब्‍मैंए लागिर बालुन सैंर्बै दुःख नोई, झाइले क्‍हेमैंए सम्‍पत्ति अरूमैंजी जबरजस्‍ती लुटिवालेया क्‍हेमैं सैं तोंसीन् टिला, तलेबिस्‍याँ क्‍हेमैंने च धनसम्‍पत्ति भन्‍दा झन् स्‍वाब खोंयोंई तरिबै सम्‍पत्ति मु बिसी क्‍हेमैंलाई थाहा मुला।

35 छ तसी क्‍हेमैंए सैंर्बै भोंलाई आम्‍हवाद्, तलेबिस्‍याँ क्‍हेमैं ढुक्‍कले टिस्‍याँ थेबै इनाम योंब्‍मु।

36 क्‍हेमैंजी परमेश्वरए इच्‍छा अनुसार के लबर नेरो खिजी कबूल लबै सै योंबै लागिर तान सै ढुक्‍कले सैदिल् त्‍हुम्।

37 धर्मशास्‍त्रजी छ बिइमु,

“त्‍हेरो छिन् घ्रिर्न,

खब युल् त्‍हुमु च युम्‍नन् युब्‍मु,

च युबर कत्ति आक्‍है।

38 ङए उँइँर ठीक के लब्‍मैं बिस्‍याँ विश्वास लसीन् टिइबिस्‍याँ सोब्‍मु।

तर च म्‍ही ङउँइले लिग्‍याँ एस्‍याँ च म्‍ही म्रोंसी ङ सैं आतों।”

39 तर ङ्ह्यो चाहिं परमेश्वरए विश्वास लबउँइले लिग्‍याँ एह्यासी नाश तबै म्‍हीमैं दोंब आङीं। बरु ङ्ह्यो विश्वास लसी जुगुदिल् योंबै म्‍हीमैं ग।

विश्वास

11

विश्वास बिबा तो जा बिस्‍याँ, ङ्ह्योजी ङ्ह्योए सैंरी तो सैए फिरी आशा थेंम् च सै निश्‍चय तब्‍मु, झाइले आम्रोंबै सै क्‍ह्रोंसेन् तब्‍मु बिसी निश्‍चय लसी टिबा: चलाई विश्वास लबा बिम्।

2 परमेश्वरए स्‍योम्‍बै म्‍हीमैंजी छाबै विश्वास लसी चमैंलाई परमेश्वरजी ठीक ठहर्दिई।

3 ङ्ह्योजी विश्वास लसी परमेश्वरजी खिए बोली-वचनउँइले चु संसार बनिदिई बिसी क्‍होम्। छले परमेश्वरजी आम्रोंबै सैउँइले म्रोंल् खाँबै सै बनिदिई।

१. हाबिल

(उत्‍पत्ती ४:१-७)

4 परमेश्वरलाई विश्वास लसीन् हाबिल बिबै स्‍योम्‍बै म्‍हीजी ह्रोंसए दाज्‍यू कैनजी भन्‍दा परमेश्वरलाई छ्याँबै वलिदान चडिदिई। च हाबिलजी छाबै विश्वास लसी परमेश्वरजी चलाई खिए उँइँर ठीक ठहर्दिई, तलेबिस्‍याँ परमेश्वरजी हाबिलए वलिदान म्रोंसी सैं तोंई। छ तसी हाबिल सिह्यालेया चए विश्वास लबउँइले तियाँ सम्‍म चउँइले [ङ्ह्योजी परमेश्वरलाई विश्वास लबै] ताँ योंइमु।

२. हनोक

(उत्‍पत्ती ५:२४)

5 हनोक या परमेश्वरलाई विश्वास लसी आसिन्‍लेन् चलाई परमेश्वरजी स्‍वर्गउँई बोई। झाइले चलाई खबजै योंला आखाँला, तलेबिस्‍याँ परमेश्वरजी स्‍वर्गउँई सोगोंन् बोला। चलाई स्‍वर्गउँई बोब भन्‍दा पहिले हनोकजी परमेश्वरलाई सैं तोंन् लला बिसी धर्मशास्‍त्रर प्‍ह्रीइमु।

6 तर परमेश्वरलाई विश्वास आलस्‍याँ खबज्‍यै या परमेश्वरलाई सैं तोंन् लभिंला आखाँ। (खैबै विश्वास बिस्‍याँ परमेश्वरलाई म्‍हैब्‍मैंजी “परमेश्वर क्‍ह्रोंसेन् मु, झाइले खबजी खिलाई म्‍हैमु, चमैंजी निश्‍चय खिलाई योंब्‍मु,” बिसी छाबै विश्वास लल् त्‍हुम्।)

३. नूह

(उत्‍पत्ती ६:५–८:२२)

7 फेरि नूह बिबै स्‍योम्‍बै म्‍हीजी प्‍हना लिउँइजी तबै [थेबै नाँ बाढी तसी संसार क्‍युजी प्‍लेंब्‍मु बिबै] ताँ परमेश्वरउँइले थाहा योंई। झाइले परमेश्वरए चेताउनीलाई विश्वास लसी नूहजी खिए आज्ञा म्‍हाँदिसी क्‍यु जहाज बनिदिई। झाइले च जहाजरी च नेरो चए परिवार जुगुदिई। तर [चजी म्‍हाँदिब् दोंले] संसारर्बै म्‍हीमैंजी परमेश्वरजी बिबै ताँ आम्‍हाँदिइमु, बिसी छाबै तरीकाले चमैंलाई नूहजी दोषी तब् उँइँभिंई। नूहजी विश्वास लसी परमेश्वरजी ठीक ठहर्दिई।

४. अब्राहाम

(उत्‍पत्ती ११:३१–१२:९)

8 फेरि अब्राहामजी खैले विश्वास लई बिस्‍याँ, चलाई परमेश्वरजी हुइसी “क्‍हीलाई टिबै देश पिंस्‍यो,” बिसी कबूल लई। छ लमा अब्राहामजी च ताँरी विश्वास लसी धिंउँइले ह्याई। खनीर फेन्‍मु थाहा आसेलेया, खि टिबै देश प्‍यीथेंई।

9 फेरि परमेश्वरजी पिंस्‍यो बिसी कबूल लबै देशर ह्यासी चर्न पर्देशीमैं दोंले टिल् त्‍हुलेया अझै परमेश्वरए कबूलरी अब्राहामजी विश्वास लला। चए च्‍ह इसहाक नेरो चए क्‍वें याकूबजी चजी दोंले कबूलए अंश योंल् त्‍हुबै हकदार मुलेया च देशरी तम्‍बुर मात्रेन् टिल् त्‍हुला।

10 तलेबिस्‍याँ अब्राहामजी “परमेश्वरजी पिंम् बिबै खोंयोंई तरिबै शहर ङ्ह्योजी योंब्‍मु” बिबै आशारी विश्वास लसी भैंसेन्‍मुला। च शहरए इस्‍किम लबा, नेरो बनिदिब, खि परमेश्वरन् ग।

५. सारा

(उत्‍पत्ती १८:१-१५)

11 झाइले फेरि अब्राहामए म्रिं साराज्‍यै या माँब तसी प्‍हसी फिबै उमेर ह्याल् खाँलेना विश्वास लबै घ्‍याँउँइले प्‍हसी फिला, तलेबिस्‍याँ परमेश्वरजी लबै कबूलरी साराजी परमेश्वर विश्वासी मु बिसी सैंर म्‍हैंला।

12 छ तसी अब्राहाम खिब तसी सिबै बेला तलेया खि मुर्बै मुसारा दों नेरो समुद्रर्बै बालुवा दों तबै ल्‍हे सन्‍तानए खे तई।

13 च तान म्‍हीजगजी परमेश्वररी विश्वास लसी आशा थेंबै कबूल आयोंन्‍ले सिला। [परमेश्वरजी लिउँई पिंबै सै] ह्रेंगोउँइले म्रोंसी चमैं सैं तोंई। झाइले छले आशा थेंसी चमैंजी चु संसारर टिमा पर्देशीमैं दोंले यात्रीमैं तई बिसी चमैंजी सैं क्‍होई।

14 चमैंजी छले बिसेरो खेमैंए पक्‍का देश म्‍हैरिइमु बिबा उँइँभिंइमु।

15 चमैंजी खेमैंजी वाथेंबै देशर एबै इच्‍छा लस्‍याँ चमैंलाई एल् योंबै मौका मुला, तर चमैंजी खेमैंजी वाथेंबै देशए बारेर तोई वास्‍ता आला।

16 बरु चमैंजी झन् स्‍वाबै देशर, अथवा स्‍वर्गर, ह्याबै सैं मुला। छ तसी परमेश्वर चमैंने “ङ क्‍हेमैंए परमेश्वर ग” बिबा शरम आम्‍हाँदिला, तलेबिस्‍याँ खिजी चमैंए लागिर शहर तयार लथेंला।

17-18 फेरि परमेश्वरजी अब्राहामलाई जाँच लमा, अब्राहाम अझै परमेश्वरए फिरी विश्वास लई। अब्राहामजी ओसोंन परमेश्वरउँइले छाबै कबूल थेला, “क्‍हीए च्‍ह इसहाकउँइले क्‍ही ल्‍हे सन्‍तानए खे तब्‍मु,” बिला। परमेश्वरजी छ बिलेया चजी खिए घ्रि मात्रे मुबै च्‍ह इसहाकलाई ख्रो पिंबर या तयार मुला।

19 तलेबिस्‍याँ अब्राहामजी परमेश्वरजी इसहाकलाई फेरि रिल् लल् खाँम् बिसी विश्वास लला। अब्राहामजी खिए च्‍ह इसहाकलाई सिबउँइले रिब् दोंलेन् फिर्ता योंई बिल् त्‍हुम्।

६. इसहाक, याकूब, यूसुफ

(उत्‍पत्ती २७:१-४१; ४८:८-२०; ५०:२४,२५)

20 फेरि इसहाकजी लिउँई तखबै ताँए बारेर विश्वास लसी खिए च्‍ह ङ्हीं याकूब नेरो एसावलाई आशीष पिंई।

21 फेरि छाबै विश्वास लबउँइले याकूबजी खि सिब भन्‍दा पहिले खिए च्‍ह यूसुफए हरेक च्‍हलाई आशीष पिंई। चजी खिए धुँबै प्‍हरेए अडेस किंसी परमेश्वरलाई धन्‍यवाद पिंई।

22 फेरि यूसुफजी परमेश्वरए फिरी विश्वास लबउँइले खि सिबै बेला तमा इस्राएलीमैं मिश्र देशउँइले त्‍होंबै बारेर ताँ पोंई। झाइले खिए सिनुए बारेर या [मिश्रउँइले बोह्याद् बिसी] आयल गायल बिथेंला।

७. मोशा

(प्रस्‍थान १:२२–२:२; २:११-१६; ५:१-९; १२:१-३६; १४:१-३१)

23 झाइले लिउँई मोशाए आबा-आमाजी [मोशा परमेश्वरजी त्‍हाँबै म्‍ही तब्‍मु बिबै] विश्वास लसी चमैंजी चलाई जन्‍म ओनों महीना सोंल् सम्‍म लोलोसी थेंई, [तलेबिस्‍याँ च इजिप्‍त देशर्बै म्रुँजी इब्रानी आमुयुँ कोलोमैंलाई सैद् बिबै हुकुम पिंला]। चमैंजी चलाई बेले छ्याँबै कोलो म्रोंसी देशर्बै म्रुँए हुकुम मुलेया चमैं विश्वास लसीन् आङ्हींला।

24 झाइले फेरि मोशा थेब् तसी [खिए जातिमैंलाई मिश्र देशउँइले त्‍येबोबै लागिर परमेश्वरजी खिलाई त्‍हाँइमु बिबै] विश्वास लई। छाबै विश्वास लसीन् मोशाजी म्रुँ फारोहए चमींए योर हुर्कुदिलेया चए च्‍ह तसी टिला आङें।

25 बरु मोशाजी मनपरी आछ्याँबै के लसी छिन्‍द्री सुख योंबा भन्‍दा परमेश्वरए म्‍हीमैंने कष्‍ट सैदिसी टिबा त्‍हाँई।

26 मोशाजी मिश्र देशर्बै तान सम्‍पत्ति योंब् भन्‍दा परमेश्वरजी खिलाई खटिदिसेरो म्‍हीजगजी ईशुलाई दोंले खिलाई हेल लबा सैदिब थेब म्‍हाँदिई। तलेबिस्‍याँ चजी लिउँइबै थेबै इनाम सैंर म्रोंसी योंबै घ्‍याँ ङ्ह्योरिला।

27 [परमेश्वरजी खेमैंलाई मिश्रउँइले त्‍येबोम् बिबै ताँरी] विश्वास लसी मोशाजी म्रुँ फारोहए रिसउँइले आङ्हींन्‍ले मिश्र देश प्‍यीवाई। चजी म्रोंला आखाँबै परमेश्वरलाई म्रोंब दोंले लिग्‍याँ आतु।

28 काल लवाबै स्‍वर्गदूतजी इस्राएलर्बै म्‍हीमैंए च्‍ह थेबालाई आस्‍यारिगे बिसी मोशाजी विश्वास लसी इस्राएलर्बै म्‍हीमैंलाई “क्‍ह्यु ख्रो पिंसी चए को म्रार प्राद्” बिसी हुकुम पिंई।

29 फेरि [परमेश्वरजी पिंबै हुकुमरी] विश्वास लसीन् इस्राएलीमैं लाल समुद्रए म्‍हाँजुर ह्यामा समुद्र फ्रिह्यासी ओबानो क्‍ल्‍होर प्‍ह्रई। तर चमैंलाई ल्‍हाबै मिश्रथेंमैं चमैंए लिली ल्‍हाखमा च समुद्र न्‍होंरी डुब्‍दिसी सिह्याई।

८. कानान दिशरी

(यहोशुआ २:१-२४; ६:१-२५)

30 फेरि परमेश्वरए ताँरी विश्वास लसी इस्राएलीमैंजी यरिको बिबै शहरलाई ङ्यीगैं सम्‍म घुम्‍दिब्रें लसी च शहरलाई घेर्दिबै बानु खिन् फुह्याई।

31 फेरि यरिको शहरलाई ङ्ह्योबर कुल्‍भिंबै इस्राएली म्‍हीमैं खसी राहाब बिबै वेश्‍याजी [“चु घटना परमेश्वरए इच्‍छा अनुसार तब् ग” बिबै] विश्वास लसी चमैंलाई मान लई। छ तसी इस्राएलीमैंजी यरिको शहर नाश लमा च राहाब वेश्‍यालाई आसैला।

32 अझै छाबै ताँजग तो बिबा? अरू स्‍योम्‍बै परमेश्वरलाई विश्वास लब्‍मैं गिदोन्, बाराक, शामसन, जेफथाह, दाऊद, शामूएल नेरो अरू परमेश्वरए ताँ बिभिंब्‍मैंए बारेर तोगो बिबा ङलाई समय आरे।

33 विश्वासउँइलेन् चमैं न्‍होंरी कोईजी म्रुँने न्‍हेसी ट्होई, कोईजी परमेश्वरए इच्‍छा अनुसारले ठीक न्‍याय लई, झाइले परमेश्वरजी लबै कबूल चमैंजी योंई; कोईलाई चेंए सुँर पर्दिलेया चेंजगजी आचा;

34 कोईलाई मिर झोंवालेया मिजी आख्रों; कोईलाई तरवारजी सैवाब् म्‍हैलेया सैला आखाँ; कोई भों आरेलेया भोंब तई; कोईजी लड़ाईं लबर शक्ति योंसी [खेमैंने न्‍हेखबै] फौजीजगलाई ल्‍हावाई।

35 कोई चमिंरीजी परमेश्वररी विश्वास लबउँइले चमैंए सिह्याबै म्‍हीमैं सिबउँइले रिसी फेरि योंई।

अरूमैंजी छुट्कारा योंबै इच्‍छा आला, बरु झन् बेले स्‍वाबै अर्को जीवन योंबै लागिर थेबै दुःख कष्‍ट नोसी सिई।

36 कोईजी अरूए बिल्‍ली लबै ताँ थेल् त्‍हुई, कोईजी कोर्राए चोट चई, कोई फुइसी झयालखानर टिल् त्‍हुई।

37 चमैंलाई युमाँजी प्रिंई, करौंतीजी क्‍लिवाई, तरवारजी सैवाई। चमैंजी र क्‍ह्युए ट्हुबी खिल् त्‍हुमला, गरीब तला, दुःख नोला। म्‍हीजगजी चमैंलाई थेबै दुःख पिंसी नोक्‍सान लवाई।

38 चु आछ्याँबै संसार चमैंए लागिर लायकबै आरेला। चमैं उ जरे, रो जरे, टिसी म्‍ही आटिबै एरिया जरे, डाँडा काँडा जरे, तोई आरेबै पर्देशीमैं दोंले टिल् त्‍हुला।

39 चमैं तानजी परमेश्वरलाई थेबै विश्वास लसी बेले छ्याँबै बयान योंइमु। दिलेना छ मुम्‍ना चमैंजी परमेश्वरजी लबै कबूल आयोंला।

40 चमैंजी कबूल आयोंबै कारण तो जा बिस्‍याँ परमेश्वरजी ङ्ह्योए लागिर झन् बेले छ्याँबै इस्‍किम लथेंइमु। च सिल् खाँबै विश्वास लब्‍मैं ङ्ह्योने बालु मात्रे पक्‍का तरिगे बिसी परमेश्वरला छाबै इच्‍छा मुला।

ईशुलाई ङ्ह्योले

12

ङ्ह्योए वरिपरि च्‍हौ ल्‍हे साक्षी तबै म्‍हीजग तसेरो तोक्‍दिबै क्‍ल्‍होर आफेन् सम्‍म सैं ढुक्‍कले क्‍ह्योले। तो सैजी ङ्ह्योलाई क्‍ह्योला आभिं, च सैलाई भ्‍योंवाले, झाइले ङ्ह्योलाई आछ्याँबै के लबर सजिलोले फसिदिल् खाँबै आछ्याँबै इच्‍छा स्‍योवासी क्‍ह्योले।

2 घ्‍याँर क्‍ह्योमा सैं घ्रि तसी ङ्ह्योजी ईशुलाई मात्रे ङ्ह्योले। खिजी ङ्ह्योलाई शुरूरी विश्वास लल् भिंई, फेरि आखिरीरी ङ्ह्योए विश्वासलाई खिजीन् पक्‍का लभिंब् मु। खिजी लबै नमुना म्‍हैंन्: लिउँइबै तखबै सुख म्‍हैंसी खि क्रूसर थेबै कष्‍ट नोसी सिबर तयार तई। क्रूसर सिबा पिल् त्‍हुबै ताँ मुलेया खि तोई आङ्हाँल्‍ले सिई। झाइले च लिउँइजी खि परमेश्वरए राजगद्दीए क्‍योलोउँई टिइमु।

3 विचार लत्ती, खिजी आछ्याँबै के लबै म्‍हीमैंउँइले च्‍हौ ल्‍हे दुःख नेरो घृणा सैदिई। छ तसी क्‍हेमैंजी [दुःख सैदिल् त्‍हुलेया] ह्रोंसन निराश नेरो हैरान आतद्।

4 तलेबिस्‍याँ क्‍हेमैंजी आछ्याँबै केए विरोध लमा सिल् त्‍हुब् सम्‍मबै विरोध आलइमु।

5 परमेश्वरजी क्‍हेमैंलाई ह्रोंसए च्‍हमैंलाई प्‍हसीलाई दोंले संझिदिभिंबै अर्ती म्‍लिवाई वा? च भों पिंबै वचन छाब मु:

“ओ ङए च्‍ह, प्रभुजी क्‍हीलाई छ्याँबै बानी किंरिगे बिसी धोंमा सैं झोंन्,

झाइले खिजी क्‍हीलाई हौदिमा च्‍योंबै सैं आप्‍याद्।

6 तलेबिस्‍याँ प्रभुजी खिजी खोब्‍मैं हरेकलाई छ्याँबै बानी किंरिगे बिसी तहर झोंम्

झाइले खब म्‍हीलाई च्‍ह बिमु, चमैं हरेकलाई सजाय लम्।”

छ बिब प्‍ह्रीइमु।

7 छ तसी क्‍हेमैंजी तो सैदिल् त्‍हुलेया आबाजी क्‍हेमैंलाई सजाय पिंब् दोंले सैदिद्। तलेबिस्‍याँ क्‍हेमैंलाई छले सजाय लसी परमेश्वरजी क्‍हेमैंलाई खिए प्‍हसीमैं तई बिसी उँइँभिंब् ग। आबाजी तहर आझोंबै प्‍हसी खब मु रो?

8 क्‍हेमैंजी तान च्‍हजी दोंले सजाय आयोंस्‍याँ क्‍हेमैं पक्‍का क्‍ह्रोंसेन्‍बै आबाए च्‍हजग आङीं, बरु प्रोग्‍यामैं दोंन् ग।

9 ङ्ह्योए चु संसारर्बै आबाजी ङ्ह्योलाई सजाय पिंमा ङ्ह्योजी आबालाई मान लई। छ तसी ङ्ह्योए स्‍वर्गर्बै आबाए अधीनर झन् टिल् त्‍हुम्, झाइले ङ्ह्योजी जीवन योंब्‍मु।

10 चु संसारर्बै आबाजी तिफाराए लागिर खेमैंए विचार अनुसार ठीक तबै नियमले ङ्ह्योलाई सजाय पिंई। तर परमेश्वरजी ङ्ह्योलाई खि दों तबै पवित्र लभिंबै लागिर, अथवा ङ्ह्योए फायदाए लागिर ङ्ह्योलाई सजाय पिंम्।

11 परमेश्वरजी ङ्ह्योलाई सजाय पिंबै बेलार ङ्ह्योलाई सैं आतों, तर सैं नमु। तर लिउँइजी खबजी च दण्‍ड सैदिसी ङेंमु, झाइले छ्याँबै बानी किंमु, चजी परमेश्वरए उँइँर ठीक ठहर्दिबै जीवन थोसी शान्‍तिए फल योंब्‍मु।

अर्तीजग नेरो संझिदिभिंबै ताँ

12 छ तसी क्‍हेमैंए लुला योजग [के लबर] चलिदिद्, झाइले कमजोरी च्‍हीजग धुँन्।

13 लङ्गडा प्‍हलीए घुँड़ो आफुस्‍किदिरिगे तर सरिगे बिसी सोझो घ्‍याँर प्‍ह्रद्।

14 तान म्‍हीजगने मेल-मिलाप लबै कोशिश लदु, झाइले पवित्र घ्‍याँर प्‍ह्रद्। छा आलस्‍याँ खबज्‍यै या [क्‍हेमैंए जीवनउँइले] प्रभुलाई म्रोंरिब आरे।

15 खबै या परमेश्वरए दयामायाउँइले आएरिगे बिसी होशियार तद्। फेरि खबै या काँबै जरा दों आतरिगे बिसी होशियार तद्। जरा च्‍योंब् दोंले छाबै काँबै सैं प्‍याबै म्‍हीए विषजी अरूमैंलाई दुःख पिंसी चमैं तानन् काँबै सैं प्‍याब् तम्।

16 फेरि खबै या फोहोरी व्‍यभिचारी के आलरिगे, झाइले एसाव बिबै स्‍योम्‍बै म्‍ही दों तबै परमेश्वरए आशीषलाई म्‍ही आच्‍हीबै म्‍ही दों आतरिगे बिसी होशले टिद्। [तलेबिस्‍याँ च स्‍योम्‍बै एसाव ठागु तसी चला योंल् त्‍हुबै हक थेब मुला।] तर चजी च [परमेश्वरउँइले योंबै] हक खिए भाइलाई च्‍युथिरी चबै सैए लागिर चुँवाँई।

17 लिउँइजी च एसावजी खिए आबाउँइले आशीष योंबै इच्‍छा लई। [ठागुजी आबाउँइले आशीष तोल् योंमला] तर च आशीष आयोंन्‍ले एल् त्‍हुई, तलेबिस्‍याँ पहिला खिजी भाइलाई खिए ठागु तबै हक चुँवाँसेरो फेरि खिए ठागु तबै हक किंबै अर्को तरीका आरेला। क्रोसेया च आशीष आयों।

18 स्‍योम्‍बै इस्राएलीमैं दोंले क्‍हेमैं बेले ङ्हींल् लबै डाँडाउँई आखइमु। चमैंजी [सिनै बिबै डाँडार ह्यामा] लुँरिबै मि, म्‍लोंग्‍या न्‍हाँम्‍ज्‍यो, अन्‍यारो झाइले थेबै आँधी म्रोंई।

19-20 फेरि चमैंजी बिगुलए स्‍वर नेरो थेबै कै थेई। च कैजी छाबै हुकुम पिंई, “[परमेश्वर टिबै चु पवित्र] डाँडालाई पशुजी मात्रे छुइलेया चलाई युमाँजी प्रिंसी सैवाद्।” छाबै कडा हुकुम थेसी च म्‍हीमैंजी अझै बढी वचन आथेरिगे बिसी बिन्‍ती लई।

21 चर म्रोंबै सै बेले ङ्हीं ङ्हीं ङ्हाँन्‍देबै तसी मोशाज्‍यै या छ बिला, “ङ ङ्हींसी थर थर त्‍हाँरिई।”

22 बरु क्‍हेमैं [सिनैए साटोरी] सियोन बिबै डाँडार ह्याब् दों तइमु, अथवा क्‍हेमैं क्‍ह्रोंसेन्‍बै परमेश्वरए शहर, अथवा स्‍वर्गर्बै यरूशलेमर खइमु। चर थेबै हूलए स्‍वर्गदूतए म्‍हाँजुरी

23 क्‍हेमैं स्‍वर्गरी मिं प्‍ह्रीथेंबै परमेश्वरए उँइँर च्‍ह ठागु दों तब्‍मैं ङाँर सैं तोंन्‍ले खागुले खइमु। फेरि तान म्‍हीलाई न्‍याय लबै परमेश्वर ङाँर, झाइले

24 नयाँ बाचा-कबूल लभिंबै ईशु ङाँर क्‍हेमैं खइमु। फेरि ईशुए को प्रासेरो क्‍हेमैंजी छुट्कारा योंइमु। च कोजी स्‍योम्‍बै हाबिल बिबै म्‍हीए को भन्‍दा झन् छ्याँबै ताँ पोंम्, [तलेबिस्‍याँ च हाबिललाई खिए आघीं कैनजी सैह्यासी चए कोजी परमेश्वरने बदला ह्रिई, तर म्‍हीजगजी प्रभु ईशुलाई सैह्यासी खिए कोउँइले म्‍हीजगजी माफ योंइमु।]

25 छ तसी होशियार तद्, ङ्ह्योने पोंबै परमेश्वरलाई हेल आलद्। चु पृथ्‍वीर्बै म्‍ही [मोशाजी] बिबै हुकुम इस्राएलीमैंजी थेला आङेंसी दण्‍डउँइले उम्‍किदिला आयोंला। ङ्ह्योजी झन् स्‍वर्गउँइले पोंबै परमेश्वरजी बिबा थेला आङेंस्‍याँ ङ्ह्यो खैले उम्‍किदिल् खाँम् रो?

26 च स्‍योम्‍बै बेलार परमेश्वरए कैजी पृथ्‍वी थर्किदिला। तर तियाँ खिजी छाबै कबूल लइमु,

“ङजी त्‍हेरो तिब्‍ले पृथ्‍वी मात्रे आङीं,

तर स्‍वर्ग या थर्किदिवाब्‍मु,”

बिइमु।

27 खिजी “त्‍हेरो थर्किदिवाब्‍मु” बिसेरो चए मतलब थर्किदिला आखाँबै सैजग खोंयोंई तरिगे बिसी तान थर्किदिल् खाँबै सैजग, अथवा तान सृष्‍टि लबै सैजग, थर्किदिवासी स्‍योवाब्‍मु। च मतलब प्रष्‍टले उँइँइमु।

28 छ तसी ङ्ह्योजी थर्किदिला आखाँबै राज्‍य [अथवा परमेश्वरए स्‍वर्गर्बै राज्‍य] योंसी धन्‍यवाद पिंले। ङ्ह्यो परमेश्वरए डर थेंसी खिलाई मन पर्दिबै भक्तिले सेवा लले,

29 तलेबिस्‍याँ ङ्ह्योए परमेश्वर मि दोंबै नाश लवाबै परमेश्वरन् ग।

परमेश्वरलाई सैं तोंन् लबै तरीका

13

क्‍हेमैं तानलाई ह्रोंसए परिवारलाई दोंले सब लभिंबै माया लद्।

2 ङो आसेबै म्‍हीमैंलाई या ह्रोंसए धिंर [ह्रोंसए म्‍हीमैंलाई दोंले] चबा-टिबै मान लबर खोंयोंई आम्‍लिद्, तलेबिस्‍याँ कोई कोईजी छले स्‍याँ म्‍हीमैंलाई टिल् भिंमा थाहा आसेन्‍लेन् स्‍वर्गदूतमैंलाई बास पिंइमु।

3 [ह्रोंसए विश्वासीमैं] कोई झयालखानर मुस्‍याँ ह्रोंसैन झयालखानर मुब् दों ङ्हाँन्। झाइले कोईजी दुःख योंस्‍याँ चने ह्रोंस या दुःख योंब् दोंन् ङ्हाँन्।

4 [परमेश्वरए उँइँर] विवाह लबा थेब् ठहर्दिम्। छ तसी तानजी विवाह लबा थेबा म्‍हाँदिल् त्‍हुम्, झाइले प्‍युँ नेरो प्‍ह्रेंस्‍यो ह्रोंस ह्रोंसलाई पवित्र थेंल् त्‍हुम्, व्‍यभिचारी आछ्याँबै विचार लबा आता, तलेबिस्‍याँ व्‍यभिचारी नेरो जारी लब्‍मैंलाई परमेश्वरजी न्‍याय लम्।

5 क्‍हेमैंए छ थोमा म्‍हुई पैसाए लोभउँइले स्‍यो तद्। बरु ह्रोंसने कति सै मु, च्‍हग सैंर्न सन्‍तोष तद्। तलेबिस्‍याँ परमेश्वरजी छ बिइमु,

“ङजीम् क्‍हेमैंलाई खैलसे आवाथें,

झाइले खोंयोंई या आप्‍यी,”

बिइमु।

6 छ तसी ङ्ह्यो सैं भोंब् तले, झाइले छ बिले,

“ङलाई प्रभुजी मदत पिंम्,

छ तसी ङ खोंयोंई ङ्हींल आत्‍हु,

म्‍हीजी ङलाई तो लल् खाँम् रो?”

7 क्‍हेमैंलाई पहिले परमेश्वरए वचन बिभिंबै नाइकेमैंलाई म्‍हैंन्। चमैंजी खैले छ थोसी सिला विचार लद्, झाइले चमैंजी विश्वास खै लला क्‍हेमैंजी छान लद्।

8 ईशु ख्रीष्‍ट स्‍योम्‍नन्, तिंइजोरो, झाइले फेरि खोंयोंई या एकनासबन् मु।

ईशु ङाँर ह्याले

9 क्‍हेमैं नाना किसिमबै अनौठो ताँजग लिली ल्‍हैदिसी केर आत्‍हुबै घ्‍याँर आप्‍ह्रद्, तलेबिस्‍याँ चबै सैए बारेर्बै रीति-थिति म्‍हाँदिबउँइले आङीं, तर परमेश्वरए दयामायाउँइले ङ्ह्योए सैंलाई भोंब् लबा ठीक मु। छाबै “फलना सै चला आता, फलना सै चब् तम्” बिबै चबै सैए नियम म्‍हाँदिब्‍मैंलाई सैंर्बै फल तोई आरे।

10 ङ्ह्योए लागिर चाहिं होम लबै क्‍ल्‍हो दों तबै क्‍ल्‍हो घ्रि तम् [अथवा ईशु सिबै क्रूस ग]। तर यहूदीमैंए तम्‍बु न्‍होंर्बै होम लबै क्‍ल्‍होर पुरानो चलन दोंले पूजा लबै म्‍हीमैंजी ईशु सिबै क्रूसर खसी चर्बै प्रसाद चबै हक आरे। [तलेबिस्‍याँ चमैंजी पूरानो चलन अनुसार पूजा लबै तरीकारी भरोसा थेंस्‍याँ चमैंजी प्रभु ईशु ख्रीष्‍टलाई भरोसा थेंबा आङीं।]

11 नमुना बिले: यहूदीमैंए प्रधान पूजाहारीजी आछ्याँबै केए लागिर मन्‍दिरए “तान भन्‍दा पवित्र क्‍ल्‍होर” पशुए को चडिदिमला, तर च पशुए से चाहिं [अशुद्ध दों तसी] खेमैंए नाँस बाहिरू बोसी मिर ख्रोंवामला।

12 च नमुना दोंलेन् ईशुजी खिए कोजी म्‍हीजगलाई चमैंए आछ्याँबै केउँइले शुद्ध लभिंबै लागिर ईशु या शहरए बाहिरू सिल् त्‍हुला।

13 छ तसी ङ्ह्यो या खिए म्‍हीमैं तसेरो खिनेन् नाँस बाहिरू टिब् दोंले म्‍हीजी हेल दों ङ्हाँबै समाज न्‍होंर टिले।

14 तलेबिस्‍याँ ङ्ह्योए लागिर चु पृथ्‍वीर खोंयोंई तरिबै शहर आरे, तर ङ्ह्यो त्‍हेरो खबै खोंयोंई तरिबै शहरए घ्‍याँ ङ्ह्योरिइमु।

15 छ तसी ङ्ह्योजी वलिदान चडिदिब् दोंले ईशुउँइले परमेश्वरलाई खोंयोंईन धन्‍यवाद चडिदिले। अथवा ङ्ह्यो खिए म्‍हीमैं तसी ह्रोंसए सुँजी अरूमैंलाई परमेश्वरए बयान लस्‍याँ, चन् ङ्ह्योजी परमेश्वरलाई चडिदिबै वलिदान दों तब् ग।

16 फेरि छ्याँबै के लबा नेरो घ्रिजी अर्कोलाई मदत पिंबर आम्‍लिद्, तलेबिस्‍याँ छाबै केजग या परमेश्वरलाई सैं तोंन् लबै वलिदान दों तब् ग।

17 झाइले क्‍हेमैंए नाइकेमैंजी बिब् ङेंसी चमैंए अधीनर टिद्। चमैंजी भों आन्‍हल्‍ले क्‍हेमैंए सैं परमेश्वर उँइँर ठीक तरिगे बिसी खोंयोंईन हेरचाहा लम्। छाबै हेरचाहा लभिंबै केए लागिर चमैंजी तिगैं परमेश्वरए उँइँर हिसाब बुझिदिल् त्‍हुम्। क्‍हेमैंजी चमैंजी बिब् ङेंस्‍याँ चमैंजी सैं तोंन्‍ले च के लल् खाँब्‍मु, तर चमैंजी सैं आतोंन्‍ले च के लस्‍याँ क्‍हेमैंलाई तोई फायदा आता।

प्रार्थना

18 ङिए लागिरै या प्रार्थना लभिंनु। ङिए ठीक बेठीक छुटिदिबै शक्तिजी ङिलाई ठीक ठहर्दिई बिसी ङिलाई निश्‍चय थाहा मु, तलेबिस्‍याँ ङि खोंयोंई या छ्याँबै ठीक के मात्रे लला ङ्हाँम्।

19 झाइले परमेश्वरजी ङलाई क्‍हेमैं ङाँर युम्‍नन् एरिगे बिसी प्रार्थना लद्, चु ङए थेबै बिन्‍ती मु।

20 खोंयोंई तरिबै बाचा-कबूल पास लबै छाप झोंबर ईशुए को बग्‍दिई। तर परमेश्वरजी खिलाई, अथवा क्‍ह्युजगए थेबै क्‍ह्युछैं दों तबै ङ्ह्योए प्रभु ईशुलाई, सिबउँइले रिल् लभिंई।

21 क्‍हेमैंजी खिलाई खोबै के लबै लागिर क्‍हेमैंजी तो तो छ्याँबै सै चैदिम्, च तान सै शान्‍ति पिंबै परमेश्वरजी पूरा लभिंरिगे। फेरि ईशु ख्रीष्‍टउँइले परमेश्वरजी ङ्ह्यो न्‍होंर खिजी खोबै के लरिगे। ईशुलाई खोंयोंई मान नेरो छ्याँबै बयान तरिगे। आमिन।

आखिरी वचनजग

22 ओ ङए भाइ-बहिनीमैं, ङजी क्‍हेमैंलाई चु भों पिंबै अर्तीलाई छेन्‍ले थेद् बिसी थेबै बिन्‍ती मु, तलेबिस्‍याँ ङजी चु चिट्ठीरी च्‍युगुदे ताँ मात्रे प्‍ह्रीइमु।

23 ङजी क्‍हेमैंलाई चु थाहा पिंम्, ङ्ह्योए भाइ तिमोथी झयालखानउँइले त्‍होंइमु। च ङ ङाँर युम्‍नन् खस्‍याँ च नेरो ङ बालुले क्‍हेमैं ङाँर त्‍होबर खब्‍मु।

24 क्‍हेमैंए तान नाइकेमैं नेरो परमेश्वरए म्‍हीमैंलाई ङिउँइले नमस्‍कार मु बिभिंन्। फेरि इटाली देशउँइले खबै [ङिने टिबै] भाइ-बहिनीमैंजी या क्‍हेमैंलाई नमस्‍कार बिभिंइमु।

25 क्‍हेमैं तानलाई परमेश्वरए दयामाया तरिगे। आमिन [अथवा छान् तरिगे]।

याकूबजी प्‍ह्रीबै चिट्ठी

प्‍ह्रीबै म्‍ही: याकूब बिबै मुख्‍य चेलाजी प्‍ह्रीई। च याकूब प्रभु ईशुने भाइ पर्दिलाई (गलाती १:१९)। च यरूशलेम शहरर्बै विश्वास लब्‍मैं न्‍होंरी चिबा मुला (शक्ति १२:१७; १५:१३-२१)।

प्‍ह्रीबै क्‍ल्‍हो: यरूशलेम शहरउँइले प्‍ह्रीलाई।

प्‍ह्रीबै मिति: अन्‍दाज इ. सं. ६० साल, अथवा वि. सं. ११७ साल।

प्‍ह्रीबै कारण: चु चिट्ठीरी याकूबजी चु संसार भरि खन्‍तदन फैलिदिबै यहूदी विश्वास लब्‍मैंलाई छ थोबै अर्तीजग प्‍ह्रीइमु। ईशुलाई विश्वास लब्‍मैंए विचारजग नेरो संझिदिबै चाल चलनए बारेर दिनुन् चैदिबै बुद्धि नेरो सल्‍लाह प्‍ह्रीइमु। छ्याँबै नमुनाजगउँइले ल्‍हे थरिबै ताँजगरी अर्ती पिंइमु: प्‍ल्‍होबा नेरो गरीब तबा, अरूउँइले योंबै कष्‍ट नोबा, छ्याँबै चाल चलनउँइले छ थोबा, म्‍ही ङ्ह्योसी आछुटिदिबा, विश्वास नेरो के लबा, सुँजी पोंबा, बुद्धि म्‍हैबा, आप्‍होंबा, आन्‍हेबा, घमण्‍डी आलबा, ह्रोंसलाई च्‍योंब् म्‍हैंबा, अरूलाई दोष आल्‍हैदिबा, आप्‍हैंबा, दुःख सैदिबै शक्ति, नेरो प्रार्थना, छाबै विषयरी प्‍ह्रीइमु। चु चिट्ठीरी ईशुलाई विश्वास लमा छ्याँबै के लबा मुख्‍य के ग बिसी जोड पिंइमु।

मुख्‍य ताँजग

शुरूबै ताँ १:१

विश्वास नेरो बुद्धि १:२-८

गरीब नेरो प्‍ल्‍होबा १:९-११

शैतानजी च्‍हुबै ङोजग १:१२-१८

वचन थेसी ङेंन् लबा १:१९-२७

म्‍ही ङ्ह्योसी छुटिदिबा आता २:१-१३

विश्वास नेरो के लबा २:१४-२६

सुँए बारेर्बै अर्तीजग ३:१-१८

ईशुलाई विश्वास लब्‍मैं नेरो संसार ४:१–५:६

थरी थरीबै अर्तीजग ५:७-२०

याकूबजी प्‍ह्रीबै चिट्ठी

1

चु संसार भरि खन्‍तदन फैलिदिबै यहूदी विश्वास लब्‍मैंलाई परमेश्वर नेरो प्रभु ईशु ख्रीष्‍टए के लबै म्‍ही याकूबउँइले नमस्‍ते मु।

विश्वास नेरो बुद्धि

2 ओ प्‍यारो अउमैं, क्‍हेमैंलाई अनेक किसिमबै दुःख पर्दिमा झन् बेले सैं तोंन्।

3 तलेबिस्‍याँ छाबै दुःख पर्दिमा च परमेश्वरजी जाँच लब् दों तब् ग। झाइले दुःख सैदिसी छाबै जाँचरी पास तस्‍याँ क्‍हेमैंजी झन् सैदिल् खाँबै भों योंम्।

4 परमेश्वरजी क्‍हेमैंलाई जाँच लबै कारण तो जा बिस्‍याँ क्‍हेमैंए सैं तान छ्याँबै सैजी भरिपूर्ण तसी क्‍हेमैंए सैं पक्‍का तरिगे, अथवा क्‍हेमैंए सैंरी तो ताँरै या खाँचो आतरिगे, बिसी ग। छ तसी खैबै दुःख पर्दिलेया सैं आसिल्‍ले सैं भोंन्।

5 तर क्‍हेमैं न्‍होंर खबलाई या बुद्धिए खाँचो मुस्‍याँ परमेश्वरने प्रार्थना लसी ह्रिद्, झाइले क्‍हेमैंलाई पिंब्‍मु। परमेश्वरजी सैं सल्‍ले पिंम्, तलेबिस्‍याँ खि दयालु मु।

6 तर क्‍हेमैंजी प्रार्थना लमा कत्ति शङ्का आलल्‍ले “परमेश्वरजी निश्‍चय पिंम्” बिसी विश्वासले ह्रिल् त्‍हुम्। शङ्का लबै म्‍ही थेबै खैंजी झाई-माई ल्‍हाबै समुद्रर्बै क्‍युए भेल्‍गा दों तब् ग।

7-8 छाबै शङ्का म्‍हाँदिबै म्‍हीलाई दोहोरो सैं प्‍याम्, झाइले चए तान केरी सैं चन्‍चल तम्। छाबै सैं म्‍हैंस्‍याँ च म्‍हीजी परमेश्वरउँइले तोई सै योंम् बिसी आशा म्‍हाँदिला आत्‍हु।

गरीब नेरो प्‍ल्‍होब्‍मैं

9 फेरि अर्को ताँ, परमेश्वरलाई विश्वास लबै म्‍ही गरीब मुलेया परमेश्वरजी चलाई क्‍ह्रोंसेन्‍बै धनसम्‍पत्ति पिंइमु बिसी च सैं तोंल् त्‍हुम्।

10 फेरि प्‍ल्‍होबै म्‍ही या प्रभुलाई विश्वास लनालन् चए धनसम्‍पत्ति म्‍हह्यालेया “प्रभुजी ङए सैं प्‍ल्‍होब लभिंई” बिसी च सैं तोंल् त्‍हुम्। धनसम्‍पत्तिलाई माया लबै प्‍ल्‍होबै म्‍ही वनर्बै ट दों तबन् ग।

11 च ट त्‍हीयाँ चर्को प्रेसी ओइलिदियाम। झाइले ट खारह्यासी छ्याँब तबै टए रूप आछ्याँब् तह्याम्। चु दोंलेन प्‍ल्‍होबै म्‍हीई या खिए प्‍ल्‍होब् तबै के लनालन् झन् क्‍युरू ह्यासी नाश तह्याम्।

शैतानजी च्‍हुबै ङोजग

12 शैतानजी च्‍हुबै ङोजगउँइले सैं चन्‍चल आतल्‍ले उम्‍किदिल् खाँबै म्‍ही भाग्‍यमानी ग, तलेबिस्‍याँ छाबै ङोजगउँइले स्‍योल् खाँसी परमेश्वरजी इनाम पिंम्। परमेश्वरजी खिलाई प्रेम लब्‍मैंलाई खिजी बिबै कबूल अनुसार खोंयोंई आखाँबै जीवन निश्‍चय पिंम्।

13 तर खोंयों मुले म्‍हीलाई आछ्याँबै के लबै इच्‍छा खस्‍याँ च म्‍हीजी “परमेश्वरजी ङलाई ङो च्‍हुना” आबिरिगे। तलेबिस्‍याँ परमेश्वरलाई खबज्‍यै आछ्याँबै केर फसिदिला आखाँ, फेरि खबलाई या परमेश्वरजी आछ्याँबै केर फसिदिला आभिं।

14 तर खब म्‍हीजग खेमैंए सैं न्‍होंउँइलेन् आछ्याँबै इच्‍छाजग म्‍हैंस्‍याँ च म्‍ही परमेश्वरजी तेंबै घ्‍याँउँइले फ्रिह्याम्, झाइले शैतानए ङोजगरी पर्दिह्याम्।

15 झाइले च आछ्याँबै इच्‍छाजी आछ्याँबै के लबरी ल्‍हैदिम्, झाइले च आछ्याँबै के पूरा लसी म्‍हीजी सिल् त्‍हुबै सजाय नोल् त्‍हुम्।

16 ओ ङए प्‍यारो अउमैं, क्‍हेमैंजी चु ताँरी गल्‍ती विचार आलद्: [परमेश्वरजी क्‍हेमैंलाई आछ्याँबै के लबरी ङो खैलसे आच्‍हु,]

17 बरु तान छ्याँबै सै नेरो छ्याँबै फल परमेश्वरजी पिंम्। खिजी तान मुर्बै छ्याँबै उज्‍यालो पिंबै सै बनिदिई।छाबै उज्‍यालो प्रेमा खोंयों खोंयों घटिदिम्, तर परमेश्वरए सैंर्बै उज्‍यालो ङ्ह्योए फिरी प्रेमा खोंयोंई आफेर्दि, छायाँ नेरो अन्‍यारो आता। [अथवा म्‍हीलाई आछ्याँबै केरी खोंयोंई या आल्‍हैदि।]

18 खिए इच्‍छाजी खिए क्‍ह्रोंसेन्‍बै वचनउँइले ङ्ह्योलाई खिए प्‍हसीमैं लभिंई। तलेबिस्‍याँ खिजी बनिदिबै तान सै न्‍होंरी ङ्ह्यो खिलाई चडिदिबै पहिलो फल तरिगे बिसी ङ्ह्योलाई त्‍हाँई।

क्‍ह्रोंसेन्‍बै भक्ति

19 ओ, ङए प्‍यारो अउमैं, क्‍हेमैंजी चु ताँ म्‍हैन्: तान म्‍हीजी ताँ थेबरी तयार तद्, तर पोंबरी युम्‍नन् आपोंन्, झाइले रिस थाम्‍दिद्।

20 तलेबिस्‍याँ परमेश्वरजी खोबै बानी लबरी रिस खबै बानी प्‍यील् त्‍हुम्। श्‍ र्ं

21 छ तसी तान आछ्यांबै के लबा नेरो अम्यांबै सैं प्‍याबै बानी प्‍यीवाद्। बरू परमेश्वरलाई प्‍हांदिसी खिजी क्‍हेमैंए सैं न्‍होंर म्‍हैंल् भिंबै वचन म्‍हैंसी छेनाले ङेंन्। च वचनजी क्‍हेमैंलाई तोन्‍दोरी अमछ्यांबै सैउंइले जुगुदिल् खांम्।

22 फेरि परमेश्वरए वचनए विषयरी ह्रोंसलाईन स्‍युर आत्‍येद्, तलेबिस्‍यां खिए वचनलाई थेसी मात्रे तोई फायदा आरे, बरू च वचन अनुसार प्‍ह्रल् त्‍हुम्।

23-24 परमेश्वरए वचनलाई थेबम् थेबा तर च वचन अनुसार आप्‍ह्रबै म्‍ही छबबै म्‍ही दों तब् ग: च म्‍ही ऐनार ल्‍यी ङ्ह्योम्, झाइले खिए ल्‍यीर क्‍ह्री म्रोंम्, तर च क्‍ह्रीलाई म्रोंनाबिलेया चजी लिउंइजी म्‍लिह्यासी ल्‍यी ख्रुबर आह्या।

25 तर खबजी परमेश्वरए वचनलाई छेन्‍ले ध्‍यान पिंमु, च म्‍हीजी लबै के खोंयोंई या सफल तम्। तलेबिस्‍यां परमेश्वरए वचनलाई, अथवा खिए पक्‍का स्‍वाबै नियमजगलाई, ध्‍यान पिंब्‍मैंजी खेमैंए पुरानो बानीउंइले अम्‍किदिबै शक्रि योंम्। छाबै म्‍हीजग परमेश्वरए वचनलाई थेसी झ्‍वाट्टन् आम्‍लि, बरु च वचन अनुसार प्‍ह्रम्। छ तसी चमैंजी लबै के खोंयोंई सफल तम्।

26 खबज्‍यै या ह्रोंसलाई परमेश्वरए भक्ति लबै म्‍ही म्‍हैंमु तर ह्रोंसए सुँलाई तहर थेंल् आखाँइबिस्‍याँ च म्‍ही ह्रोंसलाई उल्‍टो विचार लम्। फेरि चए भक्ति लबा फाक्‍कर्न ग।

27 बरु ङ्ह्योए परमेश्वर आबाए उँइँर पक्‍का नेरो क्‍ह्रोंसेन्‍बै भक्ति लबै तरीका छले ग: टुहुरो कोलोमैं नेरो प्‍युँ सिह्याबै चमिंरीमैंए दुःख कष्‍ट तमा चमैंलाई हेरविचार लभिंबा, फेरि ह्रोंसलाई चु संसारर्बै आछ्याँबै केउँइले प्‍यीबा, छाबन् ग।

म्‍ही ङ्ह्योसी छुटिदिबा आता

2

ओ ङए अउमैं, क्‍हेमैंजी ङ्ह्योए प्रभु ईशु ख्रीष्‍ट ङ्ह्योए धनसम्‍पत्ति ग बिसी विश्वास लमा, ङ्ह्यो विश्वासी टोली न्‍होंरी थेब नेरो च्‍योंब तले छुटिदिबा?

2-3 चु ताँए लागिर नमुना घ्रि बिले, खब मुले प्‍ल्‍होबै म्‍ही म्‍हाराए औंठी नेरो नामी क्‍वें खिसी क्‍हेमैंए सभा धिंर खमा क्‍हेमैंजी चलाई मान लसी “चुर छ्याँबै क्‍ल्‍होर कुँन्” बिम्, तर गरीब म्‍ही थौनी क्‍वें खिसी खइबिस्‍याँ च गरीब म्‍हीलाई क्‍हेमैंजी “क्‍ही चर्न राद्,” अथवा “ङए प्‍हली प्‍ह्रीउँई सर कुँन्,” बिम्।

4 छ तसेरो क्‍हेमैं न्‍होंर्न थेब नेरो च्‍योंब छुटिदिम् फेरि क्‍हेमैंजी आछ्याँबै लोभी सैं प्‍याबै या च गल्‍ती ग।

5 ओ ङए प्‍यारो अउमैं, ङए ताँ थेद्, परमेश्वरजी चु संसारर्बै गरीबमैंलाई चमैंए विश्वास लबरी प्‍ल्‍होब् तरिगे, फेरि खिए राज्‍यर्बै धनसम्‍पत्ति योंरिगे बिसी त्‍हाँइमु। खिलाई प्रेम लब्‍मैंलाई खिजी खिए कबूल अनुसार छाबै राज्‍यर्बै धनसम्‍पत्ति पिंब्‍मु।

6 तर क्‍हेमैंजी गरीबमैंलाई मान आलइमु। विचार लद्, प्‍ल्‍होब्‍मैंजी क्‍हेमैंलाई अत्‍याचार आलइमुरोवा? फेरि प्‍ल्‍होब्‍मैंजी क्‍हेमैंलाई कर ल्‍हैदिसी न्‍यायाधीशए अड्डार दुःख पिंबरी आबोरोवा? बोम्।

7 फेरि चमैंजी ल्‍हे जसो ङ्ह्योए प्रभु ईशु ख्रीष्‍टए बारेर आछ्याँबै ताँ पोंम्, तर खिए छ्याँबै मिं ङ्ह्योजी किंइमु।

8 बरु क्‍हेमैंजी परमेश्वरए राज्‍यर्बै मुख्‍य नियम पक्‍काले म्‍हाँदिस्‍याँ छ्याँबै के लम्। च नियम धर्मशास्‍त्रर छले प्‍ह्रीथेंइमु,

“ह्रोंसए छिमेकीलाई ह्रोंसलाईन दोंले सब् लभिंबै माया लभिंन्”

बिसी प्‍ह्रीइमु।

9 तर क्‍हेमैंजी म्‍ही ङ्ह्योसी मान लस्‍याँ आछ्याँबै के लम्, फेरि नियम आङेंब्‍मैं तसी क्‍हेमैं अपराधीमैं दोंन् तम्।

10 तलेबिस्‍याँ खबज्‍यै या धर्मनियम तान म्‍हाँदिसी नियम घ्रि मात्रे आम्‍हाँदिस्‍याँ च म्‍ही तान नियम आङेंब्‍मैं दों तसी परमेश्वरए उँइँर दोषी ठहर्दिम्।

11 च तरीकाउँइलेन् “अरूए प्‍ह्रेंस्‍योने आप्‍ह्रद्” बिबै परमेश्वरजी “सैब-हुब आलद्” या बिइमु। छ तसी क्‍हीजी अरूए प्‍ह्रेंस्‍योने आप्‍ह्रलेया, तर सैब-हुब लइबिस्‍याँ क्‍ही नियम आङेंबै म्‍ही तई।

12 तर क्‍हेमैंजी पुरानो बानीउँइले उम्‍किदिबै शक्ति नियम घ्रिउँइले योंइमु। च नियम अनुसार परमेश्वरजी क्‍हेमैंलाई प्‍हनालिउँइजी न्‍याय लब्‍मु। छ तसी डर म्‍हाँदिसी च नियम अनुसार प्‍ह्रद्।

13 अरूलाई दया आलबै म्‍हीलाई परमेश्वरजी दया आलल्‍लेन् निसाफ लब्‍मु। अर्को गल्‍ती के लनाबिलेया क्‍हेमैंजी खाँचो तब्‍मैंलाई दया लब्रें लस्‍याँ, परमेश्वरजी क्‍हेमैंलाई निसाफ लबर दया लसी क्‍हेमैंजी लबै गल्‍ती माफ लभिंब्‍मु।

विश्वास लबा नेरो छ्याँबै के लबा

14 ओ ङए प्‍यारो अउमैं, खबज्‍यै या “परमेश्वर क्‍ह्रोंसेन मु बिसी विश्वास लम्” बिलेया, तर च विश्वास अनुसारबै छ्याँबै के आलस्‍याँ चलाई तोई फायदा आता। छाबै विश्वास लबाजी चलाई परमेश्वरए रिसउँइले जुगुदिला आखाँ।

15 चु नमुना बिले: खब्‍मुले भाइ-बहिनीमैंला चबा खिबा आह्युस्‍याँ

16 क्‍हेमैंजी चमैंलाई “परमेश्वरजी क्‍हेमैंलाई आशीष पिंरिगे। क्‍हेमैंलाई चब् खिब् युरिगे,” बिनाबिलेया, चलाई चैदिबै सै तोई आपिंइबिस्‍याँ छ बिबै आशीषउँइले चलाई तोई फायदा आता।

17 छ तसी च दोंलेन् परमेश्वरलाई विश्वास ललेया च अनुसारबै के आलस्‍याँ च विश्वास केर आत्‍हु।

18 तर कोई म्‍हीमैंजी छ बिलाई, “म्‍ही घ्रिजी परमेश्वरलाई विश्वास लम्, तर अर्कोजी खिए के लम्,” बिसी छलफल ललाई। तर छाबै म्‍हीलाई ङए जवाफ चुन् ग, क्‍हीजी क्‍हीए छ्याँबै के तोई आरेस्‍याँ क्‍हीजी लबै विश्वास ङलाई तोई सै उँइँल आखाँ, बरु ङजी छ्याँबै के लसीन् ङजी लबै विश्वास क्‍हीलाई उँइँभिंस्‍यो।

19 परमेश्वर घ्रि मात्रे ग बिबा क्‍हीजी विश्वास लम् वा? चम् ठीकन् ग, तर मोंजगज्‍यै या छाबै विश्वास लम्, च कारण ङ्हींसी त्‍हारिम्।

20 क्‍ही दिमाग आरेबै म्‍ही ग। छ्याँबै के बिनाबै विश्वास लबा फाक्‍कर्न ग बिसी ङजी क्‍हीलाई प्रमाण उँइँम्।

21 ङ्ह्योए आबा-खे अब्राहामजी परमेश्वर उँइँर खैले ठीक ठहर्दिई बिसी म्‍हैंन्। [खिजी परमेश्वरलाई पक्‍का विश्वास लसी] अब्राहामजी खिए च्‍ह इसहाकलाई बेदीर थेंसी परमेश्वरलाई सुम्‍पिदिवाबर तयार मुला। छाबै के लसिरीन् अब्राहाम परमेश्वरए उँइँर ठीक ठहर्दिब् ग।

22 अझै क्‍हीजी आक्‍होइमु वा? अब्राहामजी विश्वास नेरो के बालुलेन् चलिदिसी चए विश्वास लबा परमेश्वरए उँइँर पक्‍का ठहर्दिई।

23 धर्मशास्‍त्रर प्‍ह्रीबै वचन छले पूरा तई:

“अब्राहामजी परमेश्वरलाई विश्वास लई,

छ तसी परमेश्वरजी चलाई ठीक ठहर्दिई।”

छ तसी अब्राहामलाई “परमेश्वरए दोस्‍ती” बिबै कारण छलेन ग।

24 छ तसी म्‍ही परमेश्वरने ठीक ठहर्दिबर विश्वास लसी मात्रे आङीं, बरु च अनुसारबै केइ या लल् त्‍हुम् बिसी क्‍हेमैंजी क्‍होल् खाँम्।

25 चु छाबै तरीकाउँइलेन् वेश्‍या राहाबज्‍यै या छ्याँबै के लसी परमेश्वर उँइँर ठीक ठहर्दिई। तो छ्याँबै के लई बिस्‍याँ, ङ्ह्योए यहूदी जातए खेजग चु देशर खमा च कोई कोई चेक लबै यहूदी सिआइडीमैंलाई लोसी अर्को घ्‍याँउँइले उम्‍किदिभिंई।

26 छ तसी खैले जीउरी प्‍ल्‍ह आरेस्‍याँ ङ्ह्यो सिह्याम्, छलेन् छ्याँबै के आरेस्‍याँ ङ्ह्योए विश्वास केर आत्‍हुब् तम्।

ह्रोंसए सुँलाई तहर थेंबा

3

ओ प्‍यारो अउमैं, क्‍हेमैंए म्‍हाँजुरी ल्‍हे म्‍ही गुरु तबा आम्‍हैद्, तलेबिस्‍याँ अरूमैंलाई भन्‍दा ङि गुरुमैंलाई परमेश्वरजी गाह्रो निसाफ लब्‍मु बिबा क्‍हेमैंलाईन थाहा मु।

2 ल्‍हे ताँजगरी ङ्ह्यो तानजी गल्‍ती लब्रें लम्। तर खब मुलेया पोंमा खोंयोंई या गल्‍ती आपोंस्‍याँ च म्‍ही पक्‍का तम्, झाइले चजी तान जीउलाई ह्रोंसए अधीनर थेंल् खाँम्।

3 घोड़ालाई ङ्ह्योजी बिबा ङेंरिगे बिसी सुँर लगाम झोंइबिस्‍याँ घोड़ालाई ह्रोंसजी बिबै क्‍ल्‍होर बोल् खाँम्।

4 क्‍यु जहाजए नमुना या बिले। च क्‍यु जहाज थेबै खैंए भोंजी चलिदिम्। दिलेया च्‍हौ थेबै क्‍यु जहाजलाई च्‍युथिरी चलिदिबै सैउँइले जहाज चलिदिबै म्‍हीजी खिए सैंर म्‍हैंबै क्‍ल्‍होउँई बोल् खाँम्।

5 चु छाबै तरीकाउँइलेन् ङ्ह्योए सुँ जीउ भन्‍दा कति च्‍योंब् मुलेया, चुजी थेब थेबै शक्ति चलिदिम् बिसी घमण्‍ड लल् खाँम्।

लुँरिबै मिलाईन विचार लद्। च्‍युगुथिरी मिजी थेब् थेबै वन घरिन्‍न मिसा ह्याल् लवाम्।

6 ङ्ह्योए सुँ मि दों तबन् ग। सुँजी लमा ङ्ह्योए जीउलाई आछ्याँबै के लवाल् खाँम्। चु सुँजी लसी जीउ तानलाई दोषी लवाम्, फेरि छ भरि मि सल्‍किदिवासी ङ्ह्योलाई नोक्‍सान लवाम्। नरकउँइले खबै लुँबै मि दोंले आछ्याँबै ताँजग ङ्ह्योए सुँउँइले पोंम्।

7 म्‍हीजी चु संसारर तान खालर्बै पशु, नेमा, प्‍हुरी, ताँगजग तहल्‍हैदिल् खाँम्। ओं, तह ल्‍हैदिसेन्‍मु।

8 तर सुँलाई खबज्‍यै या तह ल्‍हैदिला आखाँ। सुँ कडा विषजी भर्दिबै तहर झोंला आखाँबै दुष्‍ट सै ग।

9 चु सुँउँइलेन ङ्ह्योजी ङ्ह्योए प्रभु अथवा परमेश्वर आबालाई जय जयकार लम्,फेरि चु सुँजीन् परमेश्वरजी बनिदिबै म्‍हीमैंलाई सराप्‍दिम्।

10 छलेन चु सुँ घ्रिउँइलेन् धन्‍यवाद नेरो सराप लबै ताँ ङ्हींना ङ्हींन् त्‍होंम्। ओ ङए प्‍यारो अउजग, छाबै ताँ आतरिगे।

11 क्‍यु मूल घ्रिउँइलेन् ल्‍यींबै क्‍यु नेरो काँबै क्‍यु ङ्हींना ङ्हींन् मूल त्‍होंम्-रोवा? आत्‍हों।

12 ओ ङए प्‍यारो अउजग, फेरि अर्को नमुना बिले, तुँबु धुँरी बेलाउती आरु, फेरि बेलाउती धुँरी तुँबु आरू। छलेन् चज ङ्हाँबै क्‍युए मूल त्‍होंबै क्‍ल्‍होउँइले ल्‍यींबै क्‍यु आत्‍हों।

परमेश्वरउँइले योंबै ज्ञान

13 [गुरु तबै लागिर] बुद्धिमानी नेरो ताँ क्‍होबै म्‍ही खैब तल् त्‍हुम् बिस्‍याँ च म्‍हीजी ह्रोंसन थेब प्‍हैंब आता। बरु थेबा आप्‍हैंन्‍ले ज्ञान-बुद्धिउँइले छ्याँबै के लसी चए ठीक चाल-चलनउँइले गुरु तबै लायकबै प्रमाण उँइँरिगे।

14 तर क्‍हेमैंए सैं न्‍होंर ईख, विरोध, नेरो ह्रोंसए फायदा मात्रै म्‍हैबै सैं मुइबिस्‍याँ क्‍हेमैं थेब आप्‍हैंन्। थेब प्‍हैंस्‍याँ क्‍हेमैं सत्‍य ताँलाई विरोध लम्।

15 च खालर्बै ज्ञान परमेश्वरउँइले योंबै ज्ञान आङीं बरु चु संसारर्बै ङ्ह्योए आछ्याँबै इच्‍छाउँइले नेरो शैतानउँइले खबै ज्ञान ग।

16 तलेबिस्‍याँ खनीर ईख नेरो ह्रोंसए फायदा मात्रै म्‍हैबै सैं तमु, च क्‍ल्‍होरी नियम आम्‍हाँदिब झाइले तान किसिमबै आछ्याँबै केजौ तम्।

17 तर खब म्‍हीजी परमेश्वरउँइले ज्ञान योंमु च म्‍हीए सैं शुद्ध तम्। झाइले फेरि परमेश्वरए ज्ञान योंसी च म्‍हीजी मेल-मिलाप लबै शक्ति योंम्, दयालु नेरो कमलो सैं प्‍याम्, सल्‍लाह लबै सैं तम्, झाइले चजी तोन्‍दोरी किसिमबै छ्याँबै केजौ लम्। च ज्ञान योंबै म्‍हीजी तानलाई बराबर म्रोंम्, झाइले खोंयोंई चिप्‍ले ताँ आला।

18 छाबै मेल-मिलाप लबै इच्‍छा मुबै म्‍हीमैंजी मेल-मिलापए प्‍लु प्‍ल्‍हुसी छ्याँबै केजगए फल योंम्।

संसारर्बै आछ्याँबै इच्‍छाने मिलाप

4

क्‍हेमैं न्‍होंर कल्-चिल् झगडा खैले तम् बिस्‍याँ च तान क्‍हेमैंए मोज-मज्‍जा लला ङ्हाँबै सैंउँइले खम्। छाबै इच्‍छाजग क्‍हेमैंए सैं न्‍होंर खोंयोंई गडबड तम्।

2 क्‍हेमैंजी तो सै मुले “ङन् योंरिगे” बिसी इच्‍छा लम्, तर क्‍हेमैंजी योंला आखाँ। छ तसी क्‍हेमैं मारकाट लबर तयार तम्। क्‍हेमैंजी तो मुले सैए थेबै लोभ लम्, तर क्‍हेमैंजी योंला आखाँ। छ तसी क्‍हेमैं न्‍हेबा, झगडा लम्। क्‍हेमैंजी ह्रोंसलाई चैदिबै सैजग परमेश्वरने आह्रि, छ तसी आयों।

3 झाइले क्‍हेमैंजी परमेश्वरने ह्रिलेया आयों, तलेबिस्‍याँ क्‍हेमैंए इच्‍छा आछ्याँब् मु, फेरि क्‍हेमैंजी ह्रोंसए मोज-मज्‍जा लबै आछ्याँबै इच्‍छाए लागिर ह्रिम्।

4 ओ बेईमानी प्‍ह्रेंस्‍यो दों तबै म्‍हीजग, क्‍हेमैंए सैं न्‍होंरी आछ्याँबै इच्‍छा थेंइबिस्‍याँ क्‍हेमैं परमेश्वरए विरोधी तम् बिबा थाहा आरे वा? खब परमेश्वरलाई विश्वास आलब्‍मैंने प्‍ह्र प्‍ह्र ङ्हाँमु च म्‍ही ह्रोंसलाईन परमेश्वरए शत्रु लवाब्‍मु।

5 “परमेश्वरजी ङ्ह्योलाई पिंबै आत्‍मा-सैं आछ्याँबै सैंजौ ङ्ह्यो न्‍होंर टिबा कति आसैदि।” बिबै ताँ धर्मशास्‍त्रजी फाक्‍कर्न बिई बिसी क्‍हेमैंजी म्‍हैंम्‍मा?

6 तर च आछ्याँबै सैंजग त्‍येवाबै लागिर दयामाया लसी परमेश्वरजी बेले थेबै भों पिंम्। धर्मशास्‍त्ररी छाई या क्‍ह्रीइमु:

“परमेश्वरजी थेब् प्‍हैंब्‍मैंलाई विरोध लम्,

तर च्‍योंब् तब्‍मैंलाई [अथवा खिने भों ह्रिब्‍मैंलाई] दयामाया लसी भों पिंम्,”

बिसी प्‍ह्रीथेंइमु।

7 छ तसी परमेश्वरए अधीनर टिद्, शैतानए विरोध लद्। झाइले शैतान क्‍हेमैंउँइले भौदिह्याम्।

8 परमेश्वरउँई सैं एद्, झाइले परमेश्वर क्‍हेमैंउँई तब्‍मु। आछ्याँबै के लब् प्‍यीसी छ्याँबै के लद्। कपटी सैं प्‍याब प्‍यीसी परमेश्वरए लिली ल्‍हैदिबै चोखो सैं तद्।

9 दुःखी तद्, शोक लद्, फेरि क्रोब-म्‍होब तद्। क्‍हेमैंए खुशी शोक तरिगे, फेरि क्‍हेमैंए आनन्‍द फिक्री तरिगे।

10 प्रभुए उँइँर ह्रोंसलाई च्‍योंब लसी टिद्, झाइले खिजी क्‍हेमैंलाई थेब लवाब्‍मु।

विश्वासी भाइमैंलाई बदनाम आलद्

11 ओ प्‍यारो अउजग, घ्रिजी अर्कोलाई बदनाम आलद्। खबजी ह्रोंसए भाइलाई बदनाम लमु, अथवा दोष ल्‍हैदिमु, चजी परमेश्वरए नियमलाई या बदनाम लम्। झाइले नियम म्‍हाँदिबै साटोरी क्‍हेमैंजी “च नियम ठीक आरे” बिसी बदनाम लम्,

12 तलेबिस्‍याँ नियम पिंबा नेरो निसाफ लबै म्‍ही घ्रि मात्रे मु। [च परमेश्वरन् ग।] खिजी मात्रे जुगुदिल् खाँम्, नाश लवालै या खाँम्। छ तसी क्‍हीजी ह्रोंसए विश्वासी भाइलाई दोष ल्‍हैदिस्‍याँ क्‍ही ह्रोंसलाई खैबै म्‍ही प्‍हैंला?

ह्रोंसए योजना लब् भन्‍दा प्रभुए योजनार प्‍ह्रद्

13 ङए ताँ थेद्, क्‍हेमैंजी छ बिलाई, “तियाँ अथवा प्‍हनाग ङ्ह्यो फलना शहरर ह्याब् ग। झाइले चरी तिदीं दे टिसी व्‍यापार लसी नाफा लब् ग।”

14 तर ह्रोंसए लिउँइबै जिन्‍दगी खै तम् बिसी च ताँ खबलाई या तोई थाहा आरे। क्‍हेमैं म्‍होस्‍यो (बादल) दों तबै सै ग। च म्‍होस्‍यो छिन्‍द्रीदे म्रोंम्, झाइले घरिन्‍न म्‍हह्याम्।

15 बरु छ बिल् त्‍हुम्, “प्रभुए इच्‍छा मुस्‍याँ ङ्ह्यो सोसी छ लमला।”

16 तर जोरोम् क्‍हेमैंजी ह्रोंसए योजना मात्रे लसी घमण्‍ड लम्, च छाबै घमण्‍ड लबै सैं आछ्याँब् ग।

17 छ तसी खबजी छ्याँबै के लब् ह्रना ह्रनैया आला, चलाई पाप खम्।

प्‍ल्‍होब्‍मैंलाई संझिदिबै ताँ

5

त्‍हेरो ङ प्‍ल्‍होब्‍मैंलाई ताँ घ्रिदे ङ्हींदे बिम्। ओ प्‍ल्‍होबै म्‍हीमैं ङए ताँ थेद्, क्‍हेमैंए फिर दुःख पर्दिबै बेला खमा धुरु धुरूले क्रोद्।

2 क्‍हेमैंए धनसम्‍पत्ति क्राँयाइमु, क्‍हेमैंए क्‍वेंजौरी प्‍हुलुँ ल्‍हैदिइमु।

3 क्‍हेमैंए म्‍हारा चाँदी साँदिथेंसी खैर खब् दों तइमु। झाइले च साँदिथेंबै पैसा मुबै खैरजी क्‍हेमैं लोभी सैं प्‍याब्‍मैं ग बिसी साक्षी पिंब्‍मु। झाइले च पैसा खैर खल्‍ले थेंसेरो मिजी सेलाई ख्रोंवाब् दोंले परमेश्वरजी क्‍हेमैंलाई सजाय पिंब्‍मु। तलेबिस्‍याँ क्‍हेमैंजी चु नुह्याबै जुगरी धनसम्‍पत्ति ल्‍हेन् साँदिइमु,

4 तर क्‍हेमैंजी म्रोंर के लब्‍मैंलाई स्‍युर त्‍येसी चमैंए ज्‍याला पूरा आपिंइमु। छ तसेरो चमैंए सैं क्रोबा थेद्। क्‍हेमैंए म्रोंम्‍मैंए सैं क्रोबा तान भन्‍दा थेबै शक्ति मुबै परमेश्वरजी थेइमु।

5 क्‍हेमैं चु पृथ्‍वीरी मोज-मज्‍जा आनन्‍दरी मनपरीले जीवन थोइमु, तर सैबै लागिर छोल्‍ले न्‍हथेंबै खसी दोंले क्‍हेमैं छोल्‍ले टिइमु।

6 क्‍हेमैंजी दोष आरेबै म्‍हीलाई दोषी ठहर्दिसी सैवाइमु। दिलेया चजी क्‍हेमैंलाई तोई विरोध आलइमु।

आशा लसी टिद्

7 ओ ङए अउमैं, प्रभु आयुन् सम्‍म सैं ढुक्‍कले भैंन्। नमुना घ्रि बिले, खेती ल्‍हैदिबै म्‍ही बाली आतुँन् सम्‍म सैं ढुक्‍कले भैंम्। चजी रुइँब् भन्‍दा ओसोंब नेरो लिउँइबै झरि आतन् सम्‍म सैं ढुक्‍कले भैंम्।

8 च दोंलेन् क्‍हेमैं या सैं ढुक्‍कले भैंल् त्‍हुम्। निश्‍चय आशा थेंन्, तलेबिस्‍याँ प्रभु युबै दिन चेंदों खइमु।

9 ओ ङए अउजग, परमेश्वरजी क्‍हेमैंलाई सजाय आपिंरिगे बिसी खबज्‍यै या घ्रिजी अर्कोए विरोधरी गन गन आलद्। सैंर म्‍हैंद्, न्‍याय लबै म्‍ही युबि छेइमु।

10 ओ ङए प्‍यारो अउजग, प्रभुए स्‍योम्‍बै ताँ बिभिंब्‍मैंए बारेर सैं न्‍होंर म्‍हैंन्। चमैंलाई दुःख पर्दिलेया सैं ढुक्‍कले टिबै देखासिका ङ्ह्योद्।

11 च ढुक्‍कले कष्‍ट सैदिबै म्‍हीमैंलाई तिंइजोरो ङ्ह्योजी भाग्‍यमानी ठहर्दिम्। फेरि क्‍हेमैंजी स्‍योम्‍बै अयूब बिबै म्‍हीए ढुक्‍कले कष्‍ट सैदिबै बारेर थेइमु। झाइले प्रभुजी आखिरी खैले चए फिरी झन् बढी दया लई बिसी थेई। छ तसी प्रभु क्षमा नेरो दयाजी भरिपूर्ण तबै प्रभु ग बिसी ङ्ह्योजी थाहा सेम्।

कसम आकिंन्

12 ओ प्‍यारो अउजग, तान भन्‍दा थेबै ताँ चुन् ग, स्‍वर्ग, पृथ्‍वी, अथवा तो सै मुलेया, तोरै या कसम आकिंन्। बरु ह्रोंस दोषी आतबै लागिर ङींबै ताँ मुइबिस्‍याँ “ङींबन्” मात्रे बिद्, आङींबै ताँ मुस्‍याँ “आङीं” मात्रे बिद्। [खै तमु, छान् बिद्।]

प्रार्थना लबै शक्ति

13 क्‍हेमैं न्‍होंरी खबलाई मुले दुःख पर्दिइबिस्‍याँ चजी प्रार्थना लल् त्‍हुम्। खब मुलेया सैं तोंई बिस्‍याँ चजी प्रभुए छ्याँबै बयान लसी भजन प्रिंल् त्‍हुम्।

14 झाइले क्‍हेमैं न्‍होंर खब मुलेया नइबिस्‍याँ चजी विश्वासी टोली न्‍होंर्बै चिबनाँबमैंलाई हुइल् त्‍हुम्, झाइले चमैंजी च नबै म्‍हीलाई प्रभुए मिंउँइले तेल फोभिंमा प्रार्थना लल् त्‍हुम्।

15 छाबै प्रार्थना विश्वासले लइबिस्‍याँ नबै म्‍ही सब्‍मु। प्रभुजी चलाई जीउ सत्ते लभिंम्, झाइले चजी लबै आछ्याँबै केजौ तो मुनाबिलेया प्रभुजी माफ लभिंब्‍मु।

16 छ तसी क्‍हेमैं सरिगे बिसी घ्रिजी अर्कोलाई आछ्याँबै के आलोल्‍ले बिवाद्, फेरि घ्रिजी अर्कोए लागिर प्रार्थना लभिंन्। छ्याँबै सैं प्‍याबै म्‍हीजी भोंल्‍ले लबै प्रार्थनाउँइले अचम्‍मबै के तल् खाँम्।

17 तो अचम्‍मबै के लल् खाँम बिस्‍याँ, स्‍योंम्‍बै एलिया बिबै म्‍हीए ताँ म्‍हैंन्। च म्‍हीन् ङ्ह्यो दोंन् तबै दुःख नेरो सुख भुँदिबै म्‍ही मुला। तर चजी नाँ आह्युरिगे बिसी जोडले प्रार्थना लला। छले प्रार्थना सैं भोंन्‍ले लमा च क्‍ल्‍होरी सोंदीं से महिना ट्हुल सम्‍म नाँ आह्युला।

18 फेरि च लिउँइजी चजी नाँ युरिगे बिसी प्रार्थना लई। फेरि नाँ युसी पृथ्‍वीउँइले उब्‍जनी तई।

सत्‍य घ्‍याँर भभिंबै म्‍ही

19 ओ ङए प्‍यारो अउजग, क्‍हेमैं न्‍होंर खबै या सत्‍य घ्‍याँउँइले फ्रियाइबिस्‍याँ फेरि अर्को म्‍हीजी चलाई सत्‍य घ्‍याँरी एभिंस्‍याँ,

20 चु ताँ थाहा सेरिगे: खबजीं से महिनाआछ्याँबै के लबै म्‍हीलाई चए आछ्याँबै घ्‍याँउँइले एभिंमु, चजी च म्‍हीए तान आछ्याँबै के क्षमा लल् भिंम्। झाइले च आछ्याँबै के लबै म्‍हीए प्‍ल्‍हलाई परमेश्वरजी जीवन पिंब्‍मु। याकूब

पत्रुसए पहिला चिट्ठी

प्‍ह्रीबै म्‍ही: पत्रुस।

प्‍ह्रीबै क्‍ल्‍हो: इटाली देशर्बै रोम शहरउँइले प्‍ह्रीलाई। पत्रुसजी “बेबिलोन” प्‍ह्रीई (५:१३), तर बेबिलोन स्‍योम्‍बै परमेश्वरए म्‍हीमैंलाई विरोध लबै शहर मुला, झाइले पत्रुसए पालोरी च दोंले रोम छाबै विरोधी शहर मुला।

प्‍ह्रीबै मिति: अन्‍दाज इ. सं. ६४ साल, अथवा वि. सं. १२१ सालर प्‍ह्रीई।

प्‍ह्रीबै कारण: तिंइजोरोबै टर्की बिबै देश स्‍योमा विभिन्‍न देशजग, अथवा रोमी सरकारए अधीन न्‍होंर्बै अंचलजग, मुला। चर्बै ख्रीष्‍टियानमैंलाई पत्रुसजी चु चिट्ठी प्‍ह्रीई। चए खास उदेश्‍य चमैंलाई सैंर्बै भों पिंब् ग, तलेबिस्‍याँ चमैंजी प्रभु ईशुलाई विश्वास लबै कारणजी दुःख नोल् त्‍हुमला। “प्रभु ईशु सिसी रिई, झाइले एयुब्‍मु बिबा निश्‍चय तम्,” बिसी पत्रुसजी चमैंलाई सैंर म्‍हैंल् भिंई। फेरि च ताँ म्‍हैंमा दुःख सैदिल् त्‍हुम्, तलेबिस्‍याँ च दुःख चमैंए विश्वासलाई जाँच लबै सै ग, झाइले ईशु ख्रीष्‍ट युसी प्रकट तबै दिनर चमैंजी इनाम योंब्‍मु बिसी थाहा सेल् त्‍हुम् बिई।

फेरि चए फिरी पत्रुसजी चमैंलाई, दुःख पर्दिलेया तो तलेया प्रभु ईशु ख्रीष्‍टए म्‍हीमैं तसी ठीकले छ थोद् बिसी संझिदिभिंई।

मुख्‍य ताँजग

शुरूबै ताँ १:१-२

परमेश्वरजी पिंबै नयाँ जीवन १:३-१२

बानी शुद्ध लद् १:१३–२:१०

दुःख सैदिबै कर्तव्‍य २:११–४:१९

घ्रिजी अर्कोलाई सेवा लद् ५:१-११

आखिरी ताँ ५:१२-१४

पत्रुसए पहिला चिट्ठी

1

संसारए खन्‍जी खन्‍जी टिबै ईशुलाई विश्वास लब्‍मैंलाई ईशु ख्रीष्‍टए मुख्‍य चेला घ्रि ङ पत्रुसउँइले नमस्‍ते मु। क्‍हेमैं पोन्‍टस, गलातिया, क्‍यापाडोसिया, एशिया, नेरो बिथिनिया बिबै देश ङ्हरी विदेशीमैं तसी टिरिइमु,

2 तर परमेश्वर आबाजी क्‍हेमैंलाई स्‍योंम्‍ना ङो सेसी त्‍हाँई। छ तसी परमेश्वरए आत्‍मा-सैंजी क्‍हेमैंलाई खिए पवित्र म्‍हीजग तल् लइमु। परमेश्वर आबाजी त्‍हाँबै कारण चु ङ्हीं या: घ्रि क्‍हेमैंजी ईशु ख्रीष्‍टए आज्ञा ङेंबा, अर्को चाहिं ईशुए कोजी सैं ख्रुसी क्‍हेमैं शुद्ध तब् ग।

परमेश्वरजी क्‍हेमैंलाई ल्‍हे ल्‍हे आशीष नेरो सन्‍तोष पिंरिगे।

नयाँ जीवनए आशा पूरा तबा

3 ओं, ङ्ह्योए प्रभु ईशु ख्रीष्‍टए परमेश्वर नेरो आबालाई धन्‍यवाद मु, तलेबिस्‍याँ खिजी ङ्ह्योजगए फिरी उत्तिल्‍ले दया उँइँसी ईशु ख्रीष्‍टलाई सिबउँइले फेरि रिल् लभिंसेरो ङ्ह्योजी नयाँ जीवन योंई। छ तसी ङ्ह्यो या खोंयोंई परमेश्वरने टिल् योंम् बिसी निश्‍चय आशा मु।

4 फेरि परमेश्वरजी क्‍हेमैंए लागिर चु भन्‍दा उत्तिल्‍ले थेबै आशीषए अंश स्‍वर्गरी थेंभिंइमु। च अंश खोंयोंई आनु, खोंयोंई आक्‍ह्राँ, खोंयोंई नाश आता।

5 च अंश चु संसारए आखिरी दिनर ङ्ह्योलाई उँइँभिंब्‍मु। क्‍हेमैंजी परमेश्वरलाई विश्वास लसेरो खिजी खिए शक्तिउँइले क्‍हेमैंलाई च अंश योंबै लागिर छेन्‍ले रक्षा लभिंइमु।

6 छ तसी सैं तोंरिद्। जाँच तमा क्‍हेमैंजी अनेक किसिमबै दुःख सैदिल् त्‍हुसी छिन्‍द्री सम्‍म अफसोस तल् त्‍हुलेया सैं तोंरिद्।

7 च जाँचए कारण क्‍हेमैंजी छेन्‍ले विश्वास लना उ आलना विचार लबर ग। जाँच लसी म्‍हारा मिर खारदिब् दोंले क्‍हेमैंलाई शुद्ध लब् ग। (तर क्‍हेमैंए विश्वास नाश तबै म्‍हारा भन्‍दा बेले महंगो मु।) छ तसी ईशु ख्रीष्‍ट एयुसी तान म्‍हीजगजी खिलाई म्रोंबै दिनरी क्‍हेमैंए विश्वास जाँच लसी पक्‍का मुस्‍याँ परमेश्वरजी क्‍हेमैंलाई स्‍याबासी पिंब्‍मु, स्‍याबास मु बिब्‍मु, छ्याँबै बयान लब्‍मु।

8 क्‍हेमैंजी ईशुलाई आम्रोंनाबिलेया खिलाई प्रेम लरिइमु। फेरि तिंइजोरो खिलाई आम्रोंलेया खिलाई विश्वास लरिइमु। छ तसी बयान लई लला आखाँबै छ्याँबै आनन्‍दरी क्‍हेमैं बेले सैं तोंम्,

9 तलेबिस्‍याँ क्‍हेमैंजी परमेश्वरलाई विश्वास लसेरो क्‍हेमैंए रक्षा तिंइजोरोन् योंम्।

10 परमेश्वरजी क्‍हेमैंलाई पिंबै रक्षाए बारेर परमेश्वरए ताँ बिभिंबै म्‍हीजगजी स्‍योंमा प्‍ह्रीला। च रक्षाए बारेर्बै ताँ चमैंजी आक्‍होसी चए मतलब सैंर म्‍हैरिला,

11 तलेबिस्‍याँ परमेश्वरए आत्‍मा-सैंजी प्‍ह्रीद् बिबै ताँ खैलसे क्‍होला आखाँमला। प्‍हनालिउँई ईशु ख्रीष्‍टलाई तल् त्‍हुबै ताँ, अथवा खिए दुःख नोबा, आखिररी थेबै मान योंबा, छाबै ताँ चमैंजी ओसोंन प्‍ह्रील् त्‍हुसी चु ताँ खोंयों तब्‍ङे बिसी सैंर म्‍हैंई।

12 बल्‍ल परमेश्वरजी छ बिसी चमैंलाई सैं क्‍होल् लभिंई, “क्‍हेमैंजी प्‍ह्रील् त्‍हुबै ताँ क्‍हेमैंए लागिरी आता, तर प्‍हनालिउँइबै म्‍हीमैंए लागिर ग,” बिई। परमेश्वरजी “प्‍हनालिउँई तम्” बिबै ताँ ङ्ह्योए पालोरी पूरा तइमु। झाइले तोगो परमेश्वरजी खिए पवित्र आत्‍मा-सैंलाई स्‍वर्गउँइले कुल्‍भिंसेरो म्‍हीजगजी च आत्‍मा-सैंए शक्तिउँइले च रक्षाए बारेर्बै खुशीए खबर क्‍हेमैंलाई प्रचार लइमु। च खबरए बारेर स्‍वर्गदूतमैंज्‍यै या ङो सेब् म्‍हैम्।

ईशुलाई विश्वास लब्‍मैंए बानी

13 छ तसी ईशु ख्रीष्‍ट स्‍वर्गउँइले एयुबै दिनरी अंश पूरा योंब्‍मु बिसी थेबै आशा थेंसेरो छ्याँबै के लबरी सैं खोंयोंई तयार लद्।

14 क्‍हेमैं परमेश्वरए ताँ ङेंबै प्‍हस्‍या-प्‍हसीजग तसी, ईशुलाई ङो सेब् भन्‍दा ओसोंबै दोंले फेरि आछ्याँबै इच्‍छा आलद्।

15 तर क्‍हेमैंलाई खिए प्‍हस्‍या-प्‍हसीजग लभिंबर चुन्‍दिबै परमेश्वर शुद्ध मु। छ तसी खि दों तबा तोन्‍दोरी सैरी क्‍हेमैंए बानी शुद्ध तद्।

16 तलेबिस्‍याँ धर्मशास्‍त्ररी छाबन् मु,

“क्‍हेमैं शुद्ध तद्, तलेबिस्‍याँ ङ शुद्ध मु।”

17 फेरि परमेश्वरजी तान म्‍हीजगलाई चमैंजी लबै के अनुसार न्‍याय घ्रिन् लम्। छ तसी क्‍हेमैंजी परमेश्वरलाई प्रार्थना लसी आबा बिसी पुकार्दिसेरो चु संसाररी परदेशीमैं दोंले टिमा परमेश्वरए डर म्‍हाँदिसी टिद्।

18 क्‍हेमैंलाई चु थाहा मु, कि क्‍हेमैंए खेजौए केर आत्‍हुबै रीति-थितिउँइले क्‍हेमैंलाई छुट्कारा लबै लागिर नाश तबै म्‍हारा चाँदीजौजी किंबा आङीं,

19 तर निर्दोषी क्‍ह्यु झजए महंगो कोजी, अथवा ईशुए कोजी खाब् ग।

20 ओं, संसार बनिदिब् भन्‍दा ओसों ङ्ह्योए रक्षा लबै लागिर परमेश्वरजी ईशुलाई त्‍हाँई, तर चु आखिरी बेलार्न ईशु क्‍हेमैंए लागिर युई।

21 क्‍हेमैंजी ईशुउँइले परमेश्वरलाई विश्वास म्‍हाँदिइमु। ईशु युसी सिई, झाइले परमेश्वरजी चलाई सिबउँइले रिल् लभिंसी उत्तिल्‍ले थेबै मिं पिंई। छ तसी क्‍हेमैंजी परमेश्वरलाई विश्वास नेरो आशा पूरा म्‍हाँदिल् खाँम्।

22 झाइले क्‍हेमैंजी तिंइजोरोम् ईशुजी लुभिंबै सत्‍य ताँजग ङेंसेरो ह्रोंसए सैं शुद्ध लइमु, फेरि क्‍हेमैंजी तान भाइ-बहिनीमैंलाई, अथवा ईशुलाई विश्वास लबै म्‍हीजगलाई, क्‍ह्रोंसेन्‍बै सब लबै माया लल् योंइमु। छ तसी पूरा सैंजी घ्रिजी अरूजगलाई च पक्‍का माया लद्।

23 क्‍हेमैंजी नयाँ जीवन योंइमु, च जीवन क्‍हेमैंए आबा-आमाउँइले योंबा आङीं, तर परमेश्वरए सोगों नेरो खोंयोंई तरिबै वचनउँइले क्‍हेमैं खिए च्‍ह-चमींजौ तई।

24 तलेबिस्‍याँ धर्मशास्‍त्ररी छान् प्‍ह्रीइमु,

“तान म्‍हीजग छि दों तब् ग,

म्‍हीए बयान ट दों तब् ग।

छि कारह्याम्, ट खारह्याम्,

25 तर परमेश्वरजी बिबै वचन खोंयोंई तरिम्।”

बिसी प्‍ह्रीइमु। चु वचन क्‍हेमैंलाई सुनिदिबै खुशीए खबर ग।

शुद्ध जाति

2

छ तसी क्‍हेमैंजी तान किसिमबै आछ्याँबै इच्‍छा लबै बानी प्‍यीवाद्। तोन्‍दोरी किसिमबै ठग्‍दिब नेरो स्‍युर त्‍येबै बानी प्‍यीवाद्। फेरि देखावटी धर्म आलद्। क्‍हेमैंए सैं न्‍होंरी ईख आतरिगे, झाइले अरू म्‍हीजगलाई सैं नल् लबै ताँजग तोई आपोंन्।

2-3 बरु परमेश्वरए थेबै दयालु के नेरो आशीषए लिंबै स्‍वाद क्‍हेमैंजी म्‍ह्योंसेरो, भरखर फिबै कोलोमैंजी ङ्हे म्‍हैब् दोंले क्‍हेमैंज्‍यै या सैंलाई भों पिंबै शुद्ध वचन म्‍हैरिद्। तलेबिस्‍याँ परमेश्वरए वचन खेब्रें लसी ध्‍यान पिंब्रें लस्‍याँ क्‍हेमैंए विश्वास बडिसी क्‍हेमैंजी रक्षा योंम्।

4 फेरि अर्को नमुना: [परमेश्वरए मन्‍दिर बनिदिबै लागिर] ईशु ख्रीष्‍ट मुख्‍य युमाँ दों तब् ग, झाइले खोंयोंई तरिबै सोगों युमाँ दों तब् ग। अरू म्‍हीजगजीम् ईशुलाई रद्दी केर आत्‍हुबै युमाँ म्‍हैंसी भ्‍योंवाई, तर परमेश्वरजी चलाई उत्ति ल्‍ले महंगो युमाँ म्‍हैंसी त्‍हाँई। छ तसी खि ङाँर खो,

5 झाइले परमेश्वरए आत्‍मा-सैं टिबै मन्‍दिर बनिदिबै लागिर परमेश्वरजी क्‍हेमैंलाई या सोगों युमाँ दों लभिंब्‍मु। झाइले क्‍हेमैं खिए शुद्ध पूजाहारी तसी ह्रोंसए सैंउँइले परमेश्वरजी खोबै वलिदान ईशु ख्रीष्‍टए मिंउँइले चडिदिद्।

6 तलेबिस्‍याँ धर्मशास्‍त्ररी छाबन प्‍ह्रीइमु:

“ङजी उत्तिल्‍ले महंगो युमाँ घ्रि [अथवा ख्रीष्‍ट] त्‍हाँसी

सियोन बिबै मन्‍दिरर्बै सुररी झोंम्।

झाइले खबजी खिलाई विश्वास लमु,

च खोंयोंई या निराश तला आत्‍हु।”

7 ईशुए फिरी विश्वास लसेरो क्‍हेमैंए लागिरी च युमाँ, अथवा ईशु ख्रीष्‍ट, उत्तिल्‍ले थेबा ठहर्दिमु, तर खिलाई विश्वास आलब्‍मैंए लागिर चाहिं धर्मशास्‍त्रर प्‍ह्रीब् दों तमु, अथवा:

“खब युमाँ धिं बनिदिबै म्‍हीमैंजी केर आत्‍हुब् बिसी भ्‍योंवाई

च युमाँन् तान भन्‍दा मुख्‍य तह्याई।”

8 फेरि अर्को वचनरी छ बिम्,

“च युमाँ विश्वास आलब्‍मैंलाई थुर्न लबै युमाँ ग,

अथवा क्‍हुरिल् लबै युमाँ ग।”

तलेबिस्‍याँ चमैंजी परमेश्वरए वचन आम्‍हाँदिसेरो थुरसी सत्‍यानाश तह्याम्। चमैंए लागिरी परमेश्वरए इच्‍छा छाबन् ग।

9 तर क्‍हेमैं छ आता, तलेबिस्‍याँ क्‍हेमैं परमेश्वरजी त्‍हाँबै कुल ग, परमेश्वर म्रुँए पूजाहारीमैं, पवित्र जाति, नेरो परमेश्वरए प्रजा ग। तलेबिस्‍याँ क्‍हेमैंजी “परमेश्वरए शक्ति तान भन्‍दा थेब मु” बिब् उँइँरिगे बिसी परमेश्वरजी क्‍हेमैंलाई अन्‍ध्‍यारोउँइले भसी खिए बेले थेबै उज्‍यालोरी थेंभिंई।

10 पहिले क्‍हेमैं परमेश्वरए प्रजा आरेला, तर तिंइजोरो परमेश्वरए प्रजा तइमु। पहिले परमेश्वरए दयाए बारेर क्‍हेमैंलाई तोई थाहा आरेला, तर तिंइजोरो क्‍हेमैंजी दया योंइमु।

ईशुलाई विश्वास लब्‍मैंजी लल् त्‍हुबै कर्तव्‍यजग:

क। ईशुलाई विश्वास आलब्‍मैंलाई

11 ओ प्‍यारो अउमैं, क्‍हेमैंला क्‍ह्रोंसेन्‍बै धिं स्‍वर्गर मु। झाइले चु संसाररी क्‍हेमैं परदेशीमैं नेरो स्‍याँमैं दोंले टिबा मात्रे ग। छ तसी आछ्याँबै इच्‍छाजगउँइले स्‍यो तद्, तलेबिस्‍याँ छाबै इच्‍छाजगजी क्‍हेमैंलाई क्‍हुरवाब् म्‍हैम्।

12 बरु क्‍हेमैं ईशुलाई विश्वास आलब्‍मैंए उँइँर ठीक चाल-चलन थेंन्। झाइले चमैंजी क्‍हेमैंलाई फाक्‍कर्न दोष ल्‍हैदिनाबिलेया क्‍हेमैंए छ्याँबै चाल-चलन म्रोंसी परमेश्वरए एयुबै दिनरी चमैंजी परमेश्वरए बयान छ्याँब् लल् त्‍हुम्।

ख। सरकारलाई

13-15 क्‍हेमैंजी छ्याँबै के लमा केर आत्‍हुब्‍मैंजी दोष ल्‍हैदिला आयोंरिगे बिसी परमेश्वरए इच्‍छा मु। छ तसी प्रभुए छ्याँबै बयान तरिगे बिसी क्‍हेमैंजी चु संसारर्बै तान शासनलाई म्‍हाँदिद्। तान भन्‍दा थेबै महाराजाधिराजए हुकुम नेरो चए हाकिमजगलाई या म्‍हाँदिद्। चमैंजी आछ्याँबै के लब्‍मैंलाई सजाय लब् नेरो छ्याँबै के लब्‍मैंलाई बयान लबरी [परमेश्वरजी] सरकारउँइले चमैंलाई खटिदिब् ग।

16 क्‍हेमैंजी छुट्कारा योंइमु, तर कानुन प्‍यीवासी ह्रोंसए आछ्याँबै इच्‍छाजग पूरा लबरी आङीं, बरु परमेश्वरएकेब-नोकरमैं तसी खिए इच्‍छा पूरा लबरी छुट्कारा योंब् ग।

17 तान म्‍हीमैंलाई मान लद्। तान ईशुलाई विश्वास लब्‍मैंलाई सब लबै माया लरिद्, परमेश्वरए डर म्‍हाँदिद्, झाइले महाराजाधिराजलाई म्‍हाँदिद्।

ग। मालिकजगलाई

18 तोगो ङजी केब-नोकरमैंलाई बिमु, ह्रोंस ह्रोंसए मालिकलाई मान लसी चमैंजी बिबै ताँ ङेंन्। चमैं गतिलो, स्‍वाबा, दयालु मुले आरेलेया मालिक तसेरो चमैंलाई मान लद्।

19 क्‍हेमैंजी फाक्‍कर्बै दुःख परमेश्वरए इच्‍छा अनुसार सैदिस्‍याँ परमेश्वर क्‍हेमैं म्रोंसी सैं तोंम्।

20 तलेबिस्‍याँ क्‍हेमैंजी आछ्याँबै के लसी चोट चमा दुःख सैदिस्‍याँ चम् तोई थेबै ताँ आङीं। तर छ्याँबै के लनालन् दुःख पर्दिखमा सैदिस्‍याँ परमेश्वर क्‍हेमैं म्रोंसी सैं तोंम्।

21 छाबै किसिमबै दुःख सैदिबै लागिरी परमेश्वरजी क्‍हेमैंलाई त्‍हाँइमु, तलेबिस्‍याँ ख्रीष्‍टजी क्‍हेमैंए लागिरी नमुना तसी थेबै दुःख सैदिई। खिए म्‍हैर्न प्‍ह्रद्।

22 खिजी खोंयोंई आछ्याँबै के आला, खोंयोंई या स्‍युर आत्‍ये,

23 गालीए बदलारी गाली आसें। फाक्‍कर्न दुःख योंबै बेलारी खिजी दुःखए साटोरी दुःख पिंबा आम्‍है, बरु परमेश्वरजी ठीक न्‍याय लम् बिसी खिजी थेबै आशा थेंई।

24 सिह्याब् दोंले ङ्ह्योजी आछ्याँबै के लब् प्‍यीरिगे, झाइले नयाँ जीवन योंसी छ्याँबै नेरो भलो के लरिगे बिसी ईशुजी ङ्ह्योए आछ्याँबै केए सजाय खिए जीउजीन् नोसी क्रूसर सिई। खिजी चोट चसी खिए घाउजी क्‍हेमैं सह्याई।

25 क्‍हेमैं क्‍ह्युजी दोंले घ्‍याँ बिरिदिवाला, तर तिंइजोरो क्‍हेमैंए प्‍ह्रोंछैं ङाँर एखइमु। खिजी तान शत्रुजौ नेरो आछ्याँबै सैउँइले रक्षा लभिंसी क्‍हेमैंलाई डोरिदिभिंसेन्‍मु।

घ। ह्रोंसए प्‍युँलाई

3

1-2 तोगो विवाह लबै चमिंरीमैंलाई ङजी बिमु, ह्रोंसए प्‍युँए अधीनर टिद्। छ तसी कोई चमिंरीए प्‍युँमैं परमेश्वरए खुशीए खबर थेला आङेंलेया क्‍हेमैंए शुद्ध बानी नेरो च्‍योंब तसी पोंबै चाल-चलन म्रोंसी ह्रोंसजी तोई बिला आत्‍हुल्‍ले चमैंए सैं एब्‍मु।

3 क्‍हेमैं छ्याँब् लबै तरीका महंगो क्‍वेंजी, गहनाजी नेरो क्र सुइसी जीउ बाहिरू छ्याँब लबा आम्‍हैद्,

4 बरु सैं न्‍होंर छ्याँब् तब् म्‍हैद्। ह्रोंसए प्‍युँलाई कच कच आलबा, खिने सैं क्‍ह्रील्‍ले टिबा, छाबै सैंर्बै छ्याँब् तबा परमेश्वरए उँइँर झन् महंगो तम्, फेरि खोंयोंई आम्‍ह।

5 छाबै तरीकाले स्‍योंम्‍बै भक्ति लबै चमिंरीमैंजी परमेश्वररी आशा थेंसी खेमैंए सैंलाई छ्याँब लमला। छले खेमैंए प्‍युँए अधीन न्‍होंर टिसी छ्याँबै सैं प्‍यामला।

6 छलेन चमैं न्‍होंरी चमिंरी घ्रि सारा बिब् मुला। चजी ह्रोंसए प्‍युँ अब्राहामलाई चिबा म्‍हाँदिमला। झाइले क्‍हेमैं छ्याँबै के लस्‍याँ तो तनाबिलेया ङ्हींला आत्‍हु। क्‍हेमैं या साराए सन्‍तान दों तइमु।

ङ। ह्रोंसए प्‍ह्रेंस्‍योलाई

7 तोगो विवाह लबै आमुयुँमैंलाई ङजी बिमु, ह्रोंसए म्रिंमैंने बालु छेन्‍ले टिद्। चमैं क्‍हेमैं भन्‍दा कमजोरी मु बिब् सेसी चमैंलाई छेन्‍ले हेरचाहा लभिंल् त्‍हुम्। तलेबिस्‍याँ चमैंलाई या क्‍हेमैंने बालु परमेश्वरजी पिंबै जीवन योंबर बराबर हक मु। क्‍हेमैंजी ह्रोंसए म्रिंमैंने छेन्‍ले आक्‍ह्रीस्‍याँ खैले बालुले प्रार्थना लम्?

च। विश्वासी भाइ-बहिनीमैंलाई

8 आखिरीर्बै ताँ चु या: क्‍हेमैं तान सैं घ्रि तद्। अरूए दुःख तमा ल्‍होयो खबै सैं प्‍याद्। घ्रिजी अरूमैंलाई ह्रोंसए भाइलाई दोंले सब लबै माया लद्। दया लद्, झाइले ह्रोंसलाई थेब आप्‍हैंन्।

9 झाइले अरूमैंजी ह्रोंसलाई आछ्याँबै के ललेया बदला आपिंन्। अरूजी क्‍हेमैंलाई गालि केइबिस्‍याँ चए साटोरी गालि आक्‍येद्। बरु सब तरिगे बिसी आशीष पिंन्। तलेबिस्‍याँ क्‍हेमैंजी आशीष योंरिगे बिसी परमेश्वरजी क्‍हेमैंलाई त्‍हाँला।

10 धर्मशास्‍त्ररी छले प्‍ह्रीइमु:

“खब्‍जी ह्रोंसए जीवनरी सुख म्‍हैमु,

फेरि सैं तोंबै दिन थोथो ङ्हाँमु,

चजी आछ्याँबै ताँ पोंबा आता,

फेरि स्‍युर त्‍येबा आता।

11 झाइले आछ्याँबै के प्‍यीसी चजी भलो के लल् त्‍हुम्,

चए पूरा सैंजी शान्‍ति म्‍हैल् त्‍हुम्।

12 तलेबिस्‍याँ प्रभु परमेश्वरजी छ्याँबै के लब्‍मैंए फिर हेरचाहा लमु,

झाइले चमैंए प्रार्थना थेमु,

तर आछ्याँबै के लब्‍मैंए फिरी परमेश्वरजी विरोध लम्।”

छ्याँबै के ललेया दुःख योंबा

13 क्‍हेमैंजी छ्याँबै के लस्‍याँ खबज्‍यै क्‍हेमैंलाई दुःख आपिं।

14 तर छ्याँबै के लसी दुःख योंनाबिलेया क्‍हेमैं भाग्‍यमानीमैं ग। म्‍हीजग म्रोंसी आङ्हींन्, पीर आम्‍हाँदिद्।

15 बरु ह्रोंसए सैं न्‍होंरी ख्रीष्‍टलाई “प्रभु” म्‍हैंसी पक्‍काले सेवा लद्। तो बेलारै या खबजै, “ख्रीष्‍टलाई क्‍हेमैंजी विश्वास लसी तो आशा म्‍हाँदिम्?” बिसी ङ्युइस्‍याँ छ्याँबै जवाफ पिंबर तयार तद्।

16 तर रिस आखल्‍ले छेन्‍ले मान लसी सैं क्‍होबै जवाफ पिंन्। क्‍हेमैंए ठीक बेठीक छुटिदिबै शक्तिजी ह्रोंसलाई दोष पिंला आत्‍हुरिगे बिसी खोंयोंई या ठीक के लद्। छ लस्‍याँ क्‍हेमैंजी ख्रीष्‍टलाई म्‍हाँदिबै छ्याँबै चाल-चलनलाई कोई म्‍हीजगजी फाक्‍कर्न दोष ल्‍हैदिस्‍याँ चमैं पिल् त्‍हुब्‍मु।

17 अपराध लसी दुःख नोब् भन्‍दा परमेश्वरए इच्‍छा बमोजिम क्‍हेमैंजी छ्याँबै के लसी दुःख नोबा झन् ठीक ग।

18 ईशु ख्रीष्‍टए नमुना ङ्ह्योले: ख्रीष्‍टजी ङ्ह्योलाई परमेश्वरने क्‍ह्रील् लभिंबै लागिर ख्रीष्‍ट दोषी आरेलेया ङ्ह्यो दोष मुब्‍मैंए लागिर तिब्‍ले खिन् सिई। खिए जीउ म्‍हीजगजी सैवाई, तर खिए प्‍ल्‍ह चाहिं परमेश्वरजी रिल् लभिंई।

19 झाइले ईशु म्‍ही प्‍ल्‍हमैंए नाँसर ह्यासी थुन्‍दिथेंबै प्‍ल्‍हजौलाई परमेश्वरए ताँ सुनिदिभिंई।

20 चमैं स्‍योंम्‍बै नूह बिबै म्‍हीए पालोर्बै म्‍हीजग मुला। [चए पालोरी संसारर्बै म्‍हीजगजी परमेश्वरलाई आम्‍हाँदिसी खिजी चमैंलाई सजाय पिंबै विचार लई। छ तसी परमेश्वरजी नूहलाई बिई, “प्‍हना लिउँइजी थेबै नाँ बाडी युसी तान नाश तब्‍मु। छ तसी जुगुदिबै लागिरी क्‍यु जहाज बनिदिद्,” बिई।] नूहजी च जहाज बनिदिमा अरू म्‍हीजगजी परमेश्वरजी बिबै ताँ आङेंला। झाइले नूह नेरो खिए जहानर्बै म्‍हीलाई, जम्‍मा म्‍ही प्‍ह्रे मात्रे, च थेबै क्‍युउँइले जुगुदिई, तर अरू तान सिह्याई।

21 नूहलाई तबै ताँ बप्‍तिस्‍माए नमुना ग। तलेबिस्‍याँ नूह नेरो चए जहानलाई क्‍युउँइले जुगुदिब् दोंले क्‍हेमैंलाई ईशुए मिंरी क्‍युर प्‍लुँसी जुगुदिमु। खैले जुगुदिम् बिस्‍याँ परमेश्वरजी ईशु ख्रीष्‍टलाई सिबउँइले रिल् लभिंसेरो क्‍हेमैंजी नयाँ जीवन योंइमु। च बप्‍तिस्‍मा क्‍युजी जीउ सफा लबा आङीं, तर क्‍हेमैंजी परमेश्वरलाई, “क्‍हीजी ङए आछ्याँबै केए दोष सफा लभिंसेरो ङजी शुद्ध बानी प्‍याब्‍मु” बिसी सैं सफा लब् ग।

22 ईशु तियाँ स्‍वर्गर ह्यासी परमेश्वरए क्‍योलो पट्टि टिइमु। झाइले खिजी तान स्‍वर्गदूतमैं, स्‍वर्गर्बै अधिकारजगए फिर नेरो शक्ति मुबै सैए फिर राज्‍य चलिदिसेन्‍मु।

फेर्दिबै बानी

4

ख्रीष्‍टजी खैले जीउजी दुःख नोला, छलेन क्‍हेमैंज्‍यै या ह्रोंसए सैं भोंब् लबै लागिर जीउजी दुःख नोबै विचार लद्। तलेबिस्‍याँ जीउजी दुःख नोब्‍मैंजी आछ्याँबै केउँइले स्‍यो तम्।

2 त्‍हेरो बाँकी मुबै जीवन आसिन् सम्‍म ह्रोंसए मनपरी तबा आङीं, तर परमेश्वरए इच्‍छा अनुसार प्‍ह्रद्।

3 तो के परमेश्वरलाई आम्‍हाँदिब्‍मैंजी लला ङ्हाँम्, च आछ्याँबै केजग क्‍हेमैंजी पहिले लमा ल्‍हे बेला छलेन बितिई। च बेलार फोहोरी के, आछ्याँबै फोहोरी इच्‍छा, पा ल्‍हे थुँसी न्‍हेबा, मोज-मज्‍जा, म्‍ही तुँसी पा थुँबा, झाइले मूर्तिलाई पूजा लसी आछ्याँबै केजग लमला।

4 त्‍हेरो क्‍हेमैं च घ्‍याँर आप्‍ह्रसेरो च आछ्याँबै घ्‍याँर प्‍ह्रबै अउमैं क्‍हेमैं म्रोंसी छक्‍क पर्दिम्। छ तसी क्‍हेमैंलाई तान किसिमबै आछ्याँबै ताँ पोंम्।

5 तर सोब्‍मैं नेरो सिब्‍मैंलाई न्‍याय लबर तयार तरिबै परमेश्वरलाई चमैंजी खेमैंजी लबै केए हिसाब फोल् त्‍हुब्‍मु।

6 फेरि सिब्‍मैंज्‍यै या हिसाब फोल् त्‍हुसेरो [ईशुजी] चमैंलाई या खुशीए खबर सुनिदिभिंई। अथवा चमैं जीउरी म्‍ही अनुसार सजाय योंलेया चमैंए प्‍ल्‍ह सोसी परमेश्वरने टिल् योंरिगे बिसी [ईशुजी] सिल् खाँब्‍मैंलाई या खुशीए खबर सुनिदिई।

7 तान सै नुह्याबै बेला चेंदों तखइमु। छ तसी ठीकले छ्याँबै बानी तसी प्रार्थना लबर चनाखोले टिद्।

8 तान भन्‍दा थेबै ताँ: घ्रिजी अर्कोलाई सब् लबै माया लद्। तलेबिस्‍याँ माया लब्‍जी ल्‍हे आछ्याँबै के क्षमा तम्।

9 घ्रिजी अर्कोलाई ह्रोंसए धिंर चबरी टिबरी सैं तोंन्‍ले मान लद्।

10 तानजी परमेश्वरए लागिर छ्याँबै के लभिंबै म्‍ही तसी छ थोद्। तलेबिस्‍याँ घ्रि घ्रिलाई परमेश्वरजी शक्ति, अथवा वर, पिंइमु। च छ्याँबै शक्ति अनुसार घ्रिजी अर्कोलाई छ्याँबै के लद्।

11 खबजी प्रचार लमु चजी परमेश्वरजी पोंब् दोंले पोंरिगे। झाइले खबजी अरूमैंलाई मदत पिंमु चजी परमेश्वरउँइले योंबै शक्तिजी मदत पिंल् त्‍हुम्। खबजी तो ललेया ईशु ख्रीष्‍टउँइले परमेश्वरलाई उत्तिल्‍ले छ्याँबै प्रशंसा बयान तरिगे बिसी च के लद्। ईशुला तान भन्‍दा थेबै मान नेरो शक्ति खोंयोंईन मु। आमिन, क्‍ह्रोंसेन् तइमु।

ख्रीष्‍टियान तसी दुःख सैदिबा

12 ओ ङए प्‍यारो अउमैं, क्‍हेमैंए फिर पर्दिखबै थेबै कष्‍ट योंबै जाँच खमा क्‍हेमैं तोई नौलो सै तब् दोंले अचम्‍म आम्‍हाँदिद्।

13 बरु क्‍हेमैं ख्रीष्‍टजी सैदिबै दुःखए भाग योंमा सैं तोंन्। तलेबिस्‍याँ खिए दुःखए भाग क्‍हेमैंजी सैदिस्‍याँ खिए थेबै बयान संसारलाई उँइँबै दिनरी क्‍हेमैं हर्ष तल् योंब्‍मु।

14 क्‍हेमैं ख्रीष्‍टलाई म्‍हाँदिबै कारणजी म्‍हीजगजी क्‍हेमैंलाई इज्‍जत वास्‍याँ सैं तोंन्, तलेबिस्‍याँ छाबै बेलार थेबै मान तबै आत्‍मा-सैं, अथवा परमेश्वरए आत्‍मा-सैं, क्‍हेमैंने मु बिसी थाहा सेम्।

15 तर क्‍हेमैंजी म्‍ही सैबा, ह्योबा, ऐन कानुन आङेंबा, अरूए केए फिर सुँ झोंबा लबा आता। छाबै के लस्‍याँ क्‍हेमैंजी सजाय नोल् त्‍हुम्।

16 तर खै तलेया क्‍हेमैं ख्रीष्‍टियान तबै कारणजी दुःख नोल् त्‍हुस्‍याँ क्‍हेमैं आपिद्। बरु म्‍हीजगजी क्‍हेमैंलाई ख्रीष्‍टए मिं छले थेंसी परमेश्वरलाई धन्‍यवाद चडिदिद्।

17 परमेश्वरजी न्‍याय लबै बेला तखइमु। अरूलाई भन्‍दा पहिले परमेश्वरए म्‍हीमैंलाई न्‍याय शुरू लम्। च न्‍याय ङ्ह्योउँइले शुरू तस्‍याँ परमेश्वरए खुशीए खबरलाई विश्वास आलब्‍मैंलाई झन् खै तलाई?

18 धर्मशास्‍त्ररी छले प्‍ह्रीइमु;

“धामीमैं जुगुदिबा गाह्रो मु!

छ तसी परमेश्वरलाई आम्‍हाँदिबै आछ्याँबै के लब्‍मैंलाई झन् खै तलाई?”

19 छ तसी परमेश्वरए इच्‍छा अनुसार दुःख सैदिल् त्‍हुलेया छ्याँबै के लबा आप्‍यीद्, बरु पूराले ह्रोंसलाई बनिदिबै परमेश्वरए जिम्‍मार सुम्‍पिदिवाद्। तलेबिस्‍याँ खिजी लबै कबूल ङ्ह्योलाई खोंयोंईन पूरा लभिंम्।

परमेश्वरए बगाल

5

क्‍हेमैं न्‍होंर्बै विश्वासीमैंए नाइकेमैंलाई ङजी बिन्‍ती घ्रि लमु। ङ या नाइकेन् मु। ङ ह्रोंसए म्‍यींजी ख्रीष्‍टजी सैदिबै दुःख म्रोंई, च साक्षी ङ मु। झाइले खिए थेबै मान तबै भाग ङज्‍यै या योंब्‍मु। क्‍हेमैं नाइकेमैंने ङए बिन्‍ती चुन् ग:

2 परमेश्वरजी क्‍हेमैंलाई पिंबै बगाललाई खुशीले हेरचाहा लभिंन्। कर ल्‍हैदिसी आङीं, तर परमेश्वरए इच्‍छा अनुसार लद्। नाफा योंबै लागिर आङीं, तर क्‍ह्रोंसेन्‍बै छ्याँबै इच्‍छाजी सेवा, मदत लद्।

3 क्‍हेमैंजी ह्रोंसए जिम्‍मार मुब्‍मैंलाई नोकरलाई दोंले शासन आचलिदिद्, तर बगालमैंए लागिर छ्याँबै के लबै नमुना तद्।

4 झाइले तान भन्‍दा मूली प्‍ह्रोंछैं, अथवा प्रभु ईशु, युबै बेलारी क्‍हेमैंजी खोंयोंई नाश आतबै थेबै मानबै इनाम योंब्‍मु।

5 फेरि च दोंलेन फ्रेंमैंजी खिब्‍मैंलाई म्‍हाँदिद्, मान लद्। झाइले क्‍हेमैं तान ह्रोंस च्‍योंब् तसी घ्रिजी अर्कोलाई सेवा लद्। तलेबिस्‍याँ धर्मशास्‍त्रर छले प्‍ह्रीइमु:

“परमेश्वरजी घमण्‍डीलाई विरोध लम्,

तर च्‍योंब् तब्‍मैंलाई आशीष पिंम्।”

6 ह्रोंसलाई च्‍योंब् लसी थेबै शक्ति मुबै परमेश्वरए योर सुम्‍पिदिद्, झाइले खिजी ठीक बेलार क्‍हेमैंलाई थेब् लब्‍मु।

7 क्‍हेमैंए तान शोक फिक्रीजग परमेश्वरए जिम्‍मार सुम्‍पिदिवाद्, तलेबिस्‍याँ खिजी क्‍हेमैंलाई हेरचाहा लम्।

8 होशियार तसी ह्रोंस चनाखोले टिद्, तलेबिस्‍याँ क्‍हेमैंए शत्रु शैतान, खबलाई सैसी चब्‍ङें बिबै थेबै चें दोंले झाई माई प्‍ह्ररिइमु।

9 क्‍हेमैं परमेश्वरए फिर पक्‍का विश्वास लसी च शैतानलाई विरोध लद्। तलेबिस्‍याँ चु ताँ क्‍हेमैंलाईन थाहा मु, संसारर्बै तान विश्वासीमैंजी छाबै दुःख योंसेन्‍मु।

10 परमेश्वरजी तान आशीष सित्तिर्न पिंम्, झाइले खिजी क्‍हेमैंलाई ईशु ख्रीष्‍टने घ्रि लसी खिए खोंयोंई आनुबै थेबै मानए भाग पिंबर त्‍हाँइमु। क्‍हेमैंजी छिन्‍द्री दुःख नोबै लिउँइजी खिजीन् सैंर्बै भों, शक्ति, नेरो पक्‍का जग लभिंसी क्‍हेमैंलाई तान सै पूरा लभिंब्‍मु।

11 खिए शक्ति खोंयोंईन तम्। आमिन, क्‍ह्रोंसेन तइमु।

आखिरी ताँजग

12 सिलास बिबै भाइए योउँइले ङजी चु च्‍युथिरी चिट्ठी प्‍ह्रीसी क्‍हेमैंलाई पिभिंइमु। च ईशु ख्रीष्‍टलाई विश्वास लबै विश्वासी भाइ ग। ङजी क्‍हेमैंलाई सैंर्बै भों पिंबा, झाइले चु परमेश्वरए सत्‍य दयामायाउँइले आशीष योंबै तरीका ग बिबै साक्षी पिंबै इच्‍छा मु। चु आशीषरी ढुक्‍कले टिद्।

13 चु “बेबिलोन” शहरर्बै विश्वासी टोलीमैंजी क्‍हेमैंलाई नमस्‍ते बिभिंइमु। क्‍हेमैंलाई दोंले चमैंलाई या परमेश्वरजी त्‍हाँई। झाइले ङए च्‍ह दों तबै मर्कूसज्‍यै या क्‍हेमैंलाई नमस्‍ते बिभिंइमु।

14 क्‍हेमैं घ्रिजी अर्कोलाई ख्रीष्‍टजी पिंबै मायाउँइले अंगालो झोंसी नमस्‍ते लद्।

ख्रीष्‍टने मुबै क्‍हेमैं तानलाई शान्‍ति तरिगे। शिमोन पत्रुस

पत्रुसए दोस्रो चिट्ठी

प्‍ह्रीबै म्‍ही: पत्रुस।

मिति: अन्‍दाज इ. सं. ६५, अथवा वि. सं. १२२ साल, जरे प्‍ह्रीलाई।

प्‍ह्रीबै कारण: पत्रुसए दोस्रो चिट्ठी संसारर्बै ख्रीष्‍ट ईशुलाई विश्वास लब्‍मैंए लागिर प्‍ह्रीइमु। चए मुख्‍य ताँ स्‍युर ताँ लुभिंब्‍मैंलाई विरोध लब् ग। म्‍हीजग च स्‍युर ताँए लिली प्‍ह्रस्‍याँ आछ्याँबै बानीर्बै फोहोरी के लम्। च आछ्याँबै बानीलाई खैले विरोध लम् बिस्‍याँ, परमेश्वर नेरो ङ्ह्योए प्रभु ईशु ख्रीष्‍टलाई पक्‍काले ङो सेल् त्‍हुम्। पत्रुसजी नेरो अरू मुख्‍य चेलामैंजी ईशु ख्रीष्‍टलाई म्रोंसी, फेरि ईशुए लुभिंबै ताँ थेसी ईशुलाई पक्‍काले ङो सेबै तरीका लुभिंल् खाँम् बिइमु।

अरूमैंजी ईशु ख्रीष्‍ट चु संसारर फेरि युरिबा आरे बिइमु। चमैंलाई पत्रुसजी छ बिइमु, “प्रभु ईशु फाक्‍कर्न आक्‍है, तर परमेश्वरए इच्‍छा खबै या नाश आतरिगे, बरु तानन्‍न चमैंए केउँइले खिउँई एरिगे बिबै इच्‍छा मु,” बिसी प्‍ह्रीइमु (३:९)।

मुख्‍य ताँजग

शुरू लबै ताँ १:१-२

ईशु ख्रीष्‍टजी विश्वासीमैंलाई त्‍हाँबा १:३-२१

स्‍युर ताँ लुभिंब्‍मैं २:१-२२

ईशु ख्रीष्‍ट एयुबा ३:१-१८

पत्रुसए दोस्रो चिट्ठी

1

ईशु ख्रीष्‍टए केब-नोकर नेरो मुख्‍य चेला शिमोन पत्रुसउँइले ङि दोंलेन महंगो विश्वास लल् योंब्‍मैंलाई नमस्‍ते मु। ङ्ह्योए रक्षा लभिंबै परमेश्वर ईशु ख्रीष्‍टजी ङ्ह्यो तानलाई च विश्वास लल् भिंई।

2 क्‍हेमैंजी परमेश्वर नेरो ईशु ङ्ह्योए प्रभुलाई छेन्‍ले ङो सेल् खाँसी थेबै दयामाया नेरो सन्‍तोष क्‍हेमैंने बडिसी ह्यारिगे।

परमेश्वरजी क्‍हेमैंलाई त्‍हाँसी खिलाई ङो सेल् लभिंई

3 ङ्ह्योए प्रभु ईशुला बेले मान तबै मिं तम्, झाइले खिजी छ्याँबै के लम्। ङ्ह्योजी खिए मान तबै मिं नेरो छ्याँबै बानीए भाग योंरिगे बिसी खिजी ङ्ह्योलाई त्‍हाँइमु, ङो सेल् लभिंई। छ तसी खि परमेश्वर तसी खिए शक्तिजी ङ्ह्योलाई क्‍ह्रोंसेन्‍बै भक्ति तबै जीवन थोबै लागिर तान चैदिबै सै पिंल् खाँई।

4 खिए कबूलजग अनुसार ङ्ह्योए प्रभुजी खिए मान तबै बेले छ्याँबै के लसी ङ्ह्योलाई उत्तिल्‍ले थेबै महंगो शक्ति नेरो वरजग पिंइमु। च महंगो वरजगए सै ङ्ह्योजी फोला आखाँमला। झाइले च वरजग योंसी क्‍हेमैं चु संसारर्बै आछ्याँबै इच्‍छाजी नाश तबउँइले उम्‍किदिसी खिए बानी-स्‍वभाव प्‍याल् योंब्‍मु।

5 प्रभुजी छाबै कबूलजग ङ्ह्योलाई पिंइमु बिसी क्‍हेमैंजी पूरा कोशिशजी विश्वास लसेरो छ्याँबै के लबै बानी-स्‍वभाव थप्‍दिल् त्‍हुम्। झाइले च छ्याँबै के लबै बानी-स्‍वभाव तसी परमेश्वरलाई छेन्‍ले ङो सेसी चए इच्‍छाए बारेर थाहा योंन्।

6 च थाहा योंसी ह्रोंसलाई ठीक अधीनर थेंन्। ह्रोंसलाई ठीक अधीनर थेंसी दुःख ढुक्‍कले सैदिबै भों किंन्। च ढुक्‍कले सैदिबै भों तसी भक्ति तद्।

7 भक्ति तसी तान विश्वासी भाइलाई खोबै सैं लद्, झाइले खोबै सैं लसी [तान भन्‍दा थेबै ताँ] सब् लभिंबै माया लल् त्‍हुम्।

8 तलेबिस्‍याँ चु तान बानी-स्‍वभाव क्‍हेमैंने तसी बेले ल्‍हे बडिस्‍याँ ङ्ह्योए प्रभु ईशु ख्रीष्‍टलाई पूराले ङो सेबै लागिर क्‍हेमैं केर त्‍हुम्, झाइले फाक्‍कर्न तरिबा आरे।

9 तर च छाबै बानी-स्‍वभावए लिली आप्‍ह्रबै म्‍ही म्‍यीं आरेबै कन दों तम्, झाइले चए पूरानो आछ्याँबै केउँइले सैं ख्रुल् खाँई बिबै ताँ च म्‍ही म्‍लिह्याइमु।

10 छ तसी, ओ ङए भाइ-बहिनीमैं, परमेश्वरजी क्‍हेमैंलाई त्‍हाँसी खिलाई ङो सेल् लभिंई बिसी निश्‍चय प्रमाण उँइँबर झन् बढी कोशिश लद्। क्‍हेमैंजी छाबै कोशिश लस्‍याँ क्‍हेमैं खोंयोंई परमेश्वरउँइले फ्रिह्याबा आरे।

11 छले ङ्ह्योए रक्षा लभिंबै प्रभु ईशु ख्रीष्‍टए खोंयोंई आखाँबै राज्‍य खोंबै लागिरी परमेश्वरजी क्‍हेमैंलाई पूरा हक पिंब्‍मु।

पत्रुसए सिबै बेला चेंदों तसेरो म्‍हैंल् भिंबै ताँ प्‍ह्रीबा

12 छ तसी क्‍हेमैंलाई चु तान ताँ थाहा मुलेया, झाइले क्‍हेमैंने मुबै सत्‍य ताँजी क्‍हेमैं पक्‍काले भोंल्‍ले टिलेया ङजी चु ताँजग क्‍हेमैंलाई अझै म्‍हैंल् भिंबै लागिरी ङ खोंयोंई या तयारन् मु।

13 ङ चु जीउर मुन् सम्‍म क्‍हेमैंलाई म्‍हैंल् लभिंसी संझिदिब्रें लबा ङए लागिर छ्याँब मु।

14 तलेबिस्‍याँ चु सिल् त्‍हुबै जीउलाई ङ प्‍यीबै बेला चेंदोंन् तखइमु बिसी ङलाई थाहा मु। चु ताँ ङ्ह्योए प्रभु ईशु ख्रीष्‍टजी ङलाई ओसों उँइँभिंइमु।

15 ङ सिबै लिउँइज्‍यै या क्‍हेमैंजी चु ङजी पिंबै तान अर्तीजग खोंयोंई या सैंर म्‍हैंल् खाँरिगे बिसी ङजी थेबै कोशिश लसेन्‍मु।

ख्रीष्‍टजी मान योंबा ङिजी म्रोंई बिबा

(मत्ती १७:१-५; मर्कूस ९:२-७; लूका ९:२८-३५)

16 ङिजी क्‍हेमैंलाई ङ्ह्योए प्रभु ईशु ख्रीष्‍टए थेबै शक्तिए बारेर नेरो ख्रीष्‍ट युई बिबै ताँ प्रचार लई। छले प्रचार लमा ङिजी क्‍हेमैंलाई छकदिबै लागिर सोंज्‍दिबै स्‍युर कथाजग आबिला। बरु ङिजीम् खिए थेबै मान तबा ङिए म्‍यींजीन् म्रोंई, ङिन् साक्षी मु।

17 तलेबिस्‍याँ तान भन्‍दा थेबै परमेश्वर आबाजी ईशुलाई थेबै मान पिंसी खिलाई चम्‍किदिल् भिंमा “चु ङए च्‍ह, ङए प्‍यारो च्‍ह ग, चु म्रोंसी ङ बेले सैं तोंइमु” बिबा ङिजी थेई।

18 च पवित्र डाँडार ङि खिने मुला, झाइले स्‍वर्गउँइले परमेश्वरजी पोंबै च वचन ङिजीन् थेला।

19 छ तसी परमेश्वरए ताँ बिभिंबै म्‍हीजगए वचनलाई ङ्ह्योजी बढी निश्‍चय विश्वास लल् त्‍हुम्। च वचन न्‍हाँगर्बै झिसमिसे म्‍यीं म्रोंबै बेला आतन् सम्‍म अंध्‍यारो मुबै क्‍ल्‍होर लुँरिबै बत्ती दों तम्। अथवा क्‍हेमैंए सैंरी न्‍हाँगर्बै मुसारा (शुक्र) आप्रेन् सम्‍म [अथवा प्रभु ईशु फेरि आयुन् सम्‍म] च वचनलाई होशियारले थेंस्‍याँ क्‍हेमैंलाई फायदा तम्।

20 फेरि चु मुख्‍य ताँ म्‍हैंन्, धर्मशास्‍त्रर्बै परमेश्वरए वचन पोंबै म्‍हीजी खेमैंए सैंर्बै ताँ आपों,

21 तलेबिस्‍याँ म्‍हीए इच्‍छाउँइले परमेश्वरए तोई ताँ खोंयोंई या आखा, बरु पवित्र आत्‍मा-सैंजी म्‍हीजगलाई लुभिंसी चमैंजी परमेश्वरउँइले युबै ताँ पोंमला।

स्‍युर ताँ लुभिंब्‍मैं

(यहूदा ४-१३)

2

तर इस्राएली म्‍हीमैं न्‍होंरी परमेश्वर बाहेक स्‍युर ताँ पोंबै म्‍ही पहिलेन् तब् दोंले क्‍हेमैं न्‍होंरै या स्‍युर ताँ लुभिंबै म्‍हीजग तब्‍मु। चमैंजी क्‍हेमैं न्‍होंरी बेले आछ्याँबै क्‍ह्रोंसेन आरेबै ताँ थप्‍दिसी लुभिंब्‍मु। मालिकजी सै फोसी चमैंलाईन खाभिंई, तर खिजी बिबा आङेंसी चमैंजी ह्रोंसए फिर्न युम्‍नन् नाश तबै सजाय भब्‍मु।

2 झाइले ल्‍हे म्‍हीजगजी चमैंजी लबै आछ्याँबै फोहोरी के अनुसार लब्‍मु। चमैंजी छाबै के लसी अरू म्‍हीजगजी सत्‍य घ्‍याँलाई दोष पिंब्‍मु।

3 झाइले लोभ लसी चमैंजी फाक्‍कर्बै ताँजग त्‍येसी क्‍हेमैंउँइलेन् नाफा लब्‍मु। पहिले ओनोंन् चमैंए लागिर्बै दण्‍ड तयार लथेंइमु, झाइले चमैंए नाश तबै बेला तबर होंइमु।

4 तलेबिस्‍याँ परमेश्वरजी आछ्याँबै के लबै स्‍वर्गदूतलाई या बाँकी आथेंन्‍ले नरकर झोंवाई, झाइले न्‍याय लबै दिन सम्‍म चमैंलाई चर्बै अंध्‍यारो खोल्‍दोंर्न थेंई।

5 फेरि परमेश्वरजी पुरानो जुगर्बै संसारलाई बाँकी आथें, बरु संसारर्बै परमेश्वरलाई आम्‍हाँदिब्‍मैं तानलाई क्‍युजी म्‍याल्‌वासी सैवाई। तर च बेलार्बै परमेश्वरए उँइँर ठीक के लबै नूह बिबै म्‍ही नेरो अरू म्‍ही ङ्यीलाई मात्रे जुगुदिई।

6 फेरि परमेश्वरजी स्‍योम्‍बै सदोम नेरो गमोरा शहरलाई ख्रोंसी नाश तबै दण्‍ड पिंई। छले परमेश्वरजी लिउँइबै खिलाई आम्‍हाँदिब्‍मैंलाई खैबै सजाय तब्‍मु बिसी नमुना उँइँभिंई।

7 च बेलारी लूत बिबै ठीक के लबै म्‍हीजी चर्बै आछ्याँबै के लबै म्‍हीजगए फोहोरी बानी म्रोंसी छेरला, झाइले परमेश्वरजी [च शहरजगए फिर तखबै सजायउँइले] लूतलाई जुगुदिभिंई।

8 तलेबिस्‍याँ लूत ठीक म्‍ही मुला, झाइले च म्‍हीमैं म्‍हाँजुरी टिमा चमैंए मनपरी लबै आछ्याँबै के म्रोंसी, थेसी, चए शुद्ध सैं दिनुन् दुःखी तमला।

9 च नमुनाजग म्रोंसी ङ्ह्योजी छ बिल् खाँम्: प्रभुजी भक्तिमैंलाई दुःखउँइले जुगुदिभिंल् खाँम्, आछ्याँबै के लब्‍मैंलाई सजाय पिंबै लागिर न्‍याय लबै दिन सम्‍म थेंल् खाँम्।

10 प्रभुजी खास गरी जीउए फोहोरी इच्‍छा अनुसार आछ्याँबै के लब्‍मैं, नेरो अधिकारलाई आम्‍हाँदिब्‍मैंलाई दण्‍ड पिंम्।

च स्‍युर लुभिंब्‍मैं घमण्‍ड नेरो मनपरी तसी थेबै मान लबै म्‍हीमैंलाई वास्‍ता आथेंन्‍ले गाल क्‍येबै के लम्।

11 तर स्‍वर्गदूतमैं च स्‍युर ताँ लुबै म्‍हीमैं भन्‍दा बढी शक्ति नेरो भों मुलेया चमैंजी प्रभुए उँइँरी च म्‍हीमैंलाई दोष पिंसी गाल आक्‍ये।

12 च म्‍हीमैं बिस्‍याँ चेत आरेबै पशुजग दों तम्। छाबै पशुजग म्‍हीजगउँइले क्‍हासी सैह्याबै लागिर स्‍वभाव अनुसार फिब् ग। च स्‍युर ताँ लुभिंब्‍मैंजी चाहिं चेत आरेल्‍ले के लसी ह्रोंसजी आक्‍होबै सैलाई गाली क्‍येम्। झाइले चमैं पशुजग दोंले नाश तबर होंइमु।

13 झाइले ह्रोंसजी लबै आछ्याँबै केए ज्‍यालारी आछ्याँबन् भोग्‍दिल् त्‍हुम्। चमैं त्‍हीयाँर्न पिल् त्‍हुबै केजौ लसी जीउए इच्‍छा पूरा लम्। छ तसी क्‍हेमैंने बालु चब् चमा चमैं आछ्याँबै दाग दों तसी थेबै दोषीमैं ग, झाइले चमैं स्‍युर त्‍येबर सैं तोंम्।

14 चमैंजी फोहोरी के लबै चमिंरीलाई मात्रे ङ्ह्यो ङ्ह्यो ङ्हाँम्, झाइले आछ्याँबै केए लिली प्‍ह्रबर थाम्‍दिला आखाँ। कोई म्‍ही चन्‍चले सैं प्‍यासी ख्रीष्‍टलाई ढुक्‍कले विश्वास आला, झाइले च स्‍युर लुभिंब्‍मैंलाई फस्‍ला फुस्‍लुँले चमैंलाई नाश लवाम्। चमैंए सैंजी लोभ लबै तालीम योंइमु। चमैंए फिर परमेश्वरए श्राप तइमु।

15 सोझो घ्‍याँ प्‍यीब्‍मैं दोंले चमैंजी परमेश्वरए आज्ञा म्‍हाँदिब् प्‍यीसी आछ्याँबै घ्‍याँउँई ल्‍हौदिइमु। चमैं पैसाए लोभ लसी आछ्याँबै केउँइले योंबै पैसालाई प्‍यार लबै स्‍योम्‍बै बोसरए च्‍ह बालमए लिली प्‍ह्रइमु।

16 चजी खिए आछ्याँबै के लबै कारणजी खप्‍की योंला, तलेबिस्‍याँ सुँ आपोंबै गधाजीन् म्‍हीए कैले पोंई, झाइले परमेश्वरए ताँ पोंबै म्‍ही सैं आह्युबै केलाई रोक्‍दिवाई।

17 चमैं क्‍यु आह्युबै क्‍यु मूल नेरो थेबै खैंजी उडिदिबै न्‍हाँम्‍ज्‍यो (बादल) दों तब् ग। परमेश्वरजी च छाबै म्‍हीए लागिर खोंयोंई अंध्‍यारो तरिबै क्‍ल्‍हो तयार लथेंइमु।

18 चमैंजी थेबै शब्‍दजी बुद्धि आरेबै वचन पोंम्। झाइले आछ्याँबै के लब्‍मैंउँइले उम्‍किदिल् म्‍हैब्‍मैंलाई सैंर्बै फोहोरी इच्‍छा अनुसार लब् लुभिंसी चमैंजी चमैंलाई फस्‍लाँ फुस्‍लुँले नाश लवाम्।

19 चमैंजी म्‍हीजगलाई “क्‍हेमैं केब-नोकर तरिबा आरे, तान के ललेन तम्,” बिसी कबूल लमु, तर चमैं खेमैंन् नाश लबै आछ्याँबै बानीए केब-नोकरमैं ग। तलेबिस्‍याँ म्‍हीजी तो सैलाई सैं पिंमु, च सैए केब-नोकर दों तसी च सैए अधीनर टिम्।

20 पहिले च म्‍हीजग ङ्ह्योए रक्षा लभिंबै प्रभु ईशु ख्रीष्‍टलाई ङो सेसी चु संसारर्बै नाश लबै फोहोरी बानीउँइले उम्‍किदिला। तर लिउँइजी संसारर्बै च आछ्याँबै केए लिली फसिदिह्यास्‍याँ चमैंए ओसोंबै अवस्‍था भन्‍दा लिउँइबै अवस्‍था झन् आछ्याँब् तइमु।

21 तलेबिस्‍याँ चमैंलाई पिंबै बेले छ्याँबै पवित्र आज्ञा थाहा सेसेया आम्‍हाँदिब् भन्‍दा धर्मए छ्याँबै घ्‍याँ ङो आसेबन् ठीक तमला।

22 चु क्‍ह्रोंसेन्‍बै उखान अनुसार चमैंलाई तइमु: “नगी खिजीन् रूइबै रूई एखसी चम्,” फेरि अर्को उखान, “ख्रुल् खाँबै तिली हिलार एसी पल्‍डिम्।”

प्रभु युबै दिन

3

ओ ङए प्‍यारो अउमैं, त्‍हेरो ङ क्‍हेमैंलाई प्‍ह्रीबै चिट्ठी दोस्रो चिट्ठी ग। झाइले ङजी चु चिट्ठी ङ्हींना ङ्हींन्‌जी क्‍हेमैंए सैंलाई म्‍हैंल् लभिंसी भों पिंबै कोशिश लइमु।

2 परमेश्वरए ताँ बिभिंबै पवित्र म्‍हीमैंजी बिबै वचन नेरो क्‍हेमैंए मुख्‍य चेलामैंजी बिबै आज्ञा सैंर म्‍हैंन्। च आज्ञा ङ्ह्योलाई रक्षा लभिंबै प्रभुए आज्ञा ग।

3 पहिले चु ताँ सेद्, प्‍हना लिउँइबै दिन जरे बिल्‍ली लब्‍मैं त्‍होंब्‍मु। चमैंजी बिल्‍ली लसीन् खेमैंए आछ्याँबै इच्‍छा अनुसार प्‍ह्रब्‍मु।

4 चमैंजी छ बिब्‍मु, “प्रभुजी युम् बिबै कबूल लई, आङीं वा? तर प्रभु निश्‍चय आयु, तलेबिस्‍याँ ङ्ह्योए खे-माँमैं सिल् खाँई। फेरि संसारए शुरूर तान सै खैब मुला, तोगोई छाबन् मु,” बिब्‍मु।

5 तर चमैंजी छ बिमा चु ताँ याद लला आङें: परमेश्वरजी पोंबै वचनउँइले स्‍योम्‍नन् मु नेरो पृथ्‍वी क्‍युउँइले बनिदिब् ग, झाइले क्‍युउँइले तान सै सोइमु।

6 झाइले चमैंउँइले [अथवा क्‍युउँइले नेरो खिए वचनउँइले] च बेलार्बै संसार क्‍युजी प्‍लेंसी नाश तला।

7 तर परमेश्वरए च वचनउँइलेन् तिंबै मु नेरो पृथ्‍वी चाहिं मिजी लिउँई नाश लबै लागिर तोगो नाश आतल्‍ले तयार लथेंइमु। अथवा परमेश्वरलाई आम्‍हाँदिबै म्‍हीमैंलाई न्‍याय नेरो नाश लबै दिन सम्‍म तयार लसी थेंइमु।

8 ओ प्‍यारो अउमैं, क्‍हेमैं चाहिं चु ताँ घ्रि याद लद्: प्रभुए लागिर तिगैं हजार वर्ष दों तम्, झाइले हजार वर्ष तिगैं दों तम्।

9 कोई कोईजी “प्रभु फाक्‍कर्न क्‍हैई” बिब् म्‍हैंलेया प्रभु खिए कबूल पूरा लबर आक्‍है। खबै या नाश आतरिगे, बरु तानन्‍न चमैंए आछ्याँबै केउँइले खिउँई सैं एरिगे बिसी प्रभुजी क्‍हेमैंलाई सैदिसी भैंरिइमु।

तयार तसी टिल् त्‍हुम्

10 तर प्रभु ह्यो खब् दोंले खिए दिनर युब्‍मु। च दिनरी मु थेबै कैले नुह्याब्‍मु, तान मुर्बै सैजग मिर ख्रोंसी नाश तब्‍मु, फेरि पृथ्‍वी नेरो चर मुबै सैजग तान म्‍हह्याब्‍मु।

11 चु तान सैजग छले नाश तह्याम् बिसेरो क्‍हेमैं खैबै म्‍ही तल् त्‍हुम्? क्‍हेमैं पवित्रले नेरो परमेश्वरए भक्तिले टिसी

12 परमेश्वरए न्‍याय लबै दिनलाई भैंरिल् त्‍हुम्। झाइले च दिन युम्‍नन् तरिगे बिसी बेले सैं झोंसी के लद्। च दिनरी मु या लुँब्‍मु, फेरि चर मुबै सैजग थेबै गर्मीउँइले बिलिदिह्याब्‍मु।

13 झाइले खिए कबूल अनुसार खिए उँइँर ठीक ठहर्दिब्‍मैं टिबै लागिर परमेश्वरजी नयाँ मु नेरो नयाँ पृथ्‍वी बनिदिब्‍मु। ङ्ह्यो च नयाँ मु नेरो नयाँ पृथ्‍वीए घ्‍याँ ङ्ह्योसी टिरिम्।

14 छ तसी, ओ ङए प्‍यारो अउमैं, च दिनलाई घ्‍याँ ङ्ह्योमा प्रभुए उँइँर तोई खोट नेरो दोष आरेल्‍ले खिने मिलाप तसी टिबै थेबै कोशिश लद्।

15 झाइले [म्‍हीजगजी आछ्याँबै के ल्‍हे ल्‍हे ललेया] ङ्ह्योए प्रभुजी सैदिमा ङ्ह्योलाई रक्षा योंबै मौका पिंइमु बिसी सैंर म्‍हैंन्। चु ताँ ङ्ह्योए प्‍यारो भाइ पावलज्‍यै या परमेश्वरउँइले खिजी योंबै बुद्धिजी क्‍हेमैंलाई प्‍ह्रीइमु।

16 फेरि पावलजी चु ताँए बारेर प्‍ह्रीमा चए तान चिट्ठीरी छ बिइमु। चए चिट्ठीजगरी कोई ताँजग क्‍होबा मुश्‍किल मु। छ तसी त्‍ये आखेब्‍मैं नेरो क्‍होबै सैं आलब्‍मैंजी अरू धर्मशास्‍त्रए ताँ न्‍होंवाब् दोंले च मुश्‍किल ताँ या न्‍होंवाइमु। न्‍होंवासेरो चमैंन् नाश तह्याब्‍मु।

17 ओ ङए प्‍यारो अउमैं, चु तान ताँजग क्‍हेमैंजी चाहिं तोगो थाहा योंई। छ तसी होशियारले टिद्। मनपरी लबै म्‍हीमैंए आछ्याँबै केरी आफसिदिरिगे, झाइले ह्रोंसए पक्‍का विश्वासरै या ढुक्‍कले टिरिगे बिसी होशियार लद्।

18 तर ङ्ह्योए रक्षा लभिंबै ईशु ख्रीष्‍टए थेबै दयामाया नेरो बुद्धिरी झन् बडि-बडिसी ह्याद्। खिलाई तोगो नेरो खोंयोंई या थेबै मान तरिगे। आमिन, छान् तरिगे। शिमोन पत्रुस

यूहन्‍नाए पहिलो चिट्ठी

प्‍ह्रीबै म्‍ही: मुख्‍य चेला यूहन्‍नाजी प्‍ह्रीलाई।

प्‍ह्रीबै मिति: अन्‍दाज इ. सं. ९० साल, अथवा वि. सं. १४७ साल जरे, प्‍ह्रीई।

प्‍ह्रीबै कारण: चु चिट्ठीरी मुख्‍य ताँ ङ्हीं मु। पहिलो ताँ, यूहन्‍नाजी चिट्ठी खेब्‍मैंलाई परमेश्वर नेरो खिए च्‍ह ईशु ख्रीष्‍टने संगती लसी टिद् बिइमु।

दोस्रो ताँ, चमैंलाई संगतीलाई नाश लबै स्‍युर त्‍येबै ताँ लुभिंब्‍मैंए विरुद्धरी होशियारले टिद् बिइमु। च स्‍युर त्‍येबै ताँजग छाबन् मुला: चु संसारर टिइबिस्‍याँ पाप खम्। ईशु परमेश्वरए च्‍ह मु। छ तसी खि क्‍ह्रोंसेन म्‍ही तला आखाँमला। चु संसारर्बै म्रिं, प्‍हस्‍या-प्‍हसी, तान सै वास्‍ता आलसी मात्रे मुक्ति योंल् खाँमु, झाइले च मुक्ति योंसेरो छ्याँबै सैं प्‍यारिला आत्‍हु बिसी छाबै स्‍युर त्‍येबै ताँजग लुभिंमला। तर चु चिट्ठी प्‍ह्रीमा यूहन्‍नाजी च स्‍युर त्‍येबै ताँ लुभिंब्‍मैंए विरुद्धरी प्रष्‍टले चु ताँ बिइमु: ईशु ख्रीष्‍ट परमेश्वरए च्‍ह तलेया खि म्‍ही तसी युसेरो खि क्‍ह्रोंसेन्‍बै म्‍ही मुला। फेरि अर्को मुख्‍य ताँ तो मु बिस्‍याँ खबजी ईशु ख्रीष्‍टलाई विश्वास लमु झाइले परमेश्वरलाई सैं पिंबै प्रेम लमु, च घ्रिजी अर्कोलाई खैलसेया सब् लभिंबै माया लल् त्‍हुम् बिइमु।

मुख्‍य ताँजग

पहिलेबै ताँजग १:१-४

परमेश्वरए उज्‍यालोर प्‍ह्रद् १:५–२:२९

परमेश्वरए प्‍हसीमैं तसी जिन्‍दगी थोद् ३:१–४:६

सब् लभिंबै माया लल् त्‍हुबै कर्तव्‍य ४:७-२१

विश्वासउँइले ट्होबा ५:१-२१

यूहन्‍नाए पहिलो चिट्ठी

ईशुउँइले योंबै खोंयोंई आखाँबै जीवन

1

ङिजी क्‍हेमैंलाई सोल् लभिंबै बोली-वचनए बारेर [अथवा ईशु ख्रीष्‍टए बारेर] प्‍ह्रीम्। खि पहिले ओनोंन् मुला। खिलाई ङिइन थेइमु, झाइले ङिए म्‍यींईन म्रोंइमु, ङिए योईन छुइइमु।

2 खि चु संसारर युसी ङिजी खिलाई म्रोंई। छ तसी ङिजी खिए बारेर साक्षी पिंम्, झाइले क्‍हेमैंलाई खिए बारेर प्रचार लम्। खि पहिले ओनोंन् परमेश्वर आबाने मुला, झाइले चोरोम् ङिलाई उँइँई।

3 ङिजी तो थेइमु तो म्रोंइमु च ताँ ङिजी क्‍हेमैंलाई बिभिंम्। क्‍हेमैं ङिए संगती तरिगे बिसी ङिजी चु ताँ बिब् ग। ङिए संगती परमेश्वर आबा नेरो खिए च्‍ह ईशुने तम्।

4 ङ्ह्यो तान पूराले सैं तोंरिगे बिसी ङिजी क्‍हेमैंलाई चु ताँ प्‍ह्रीम्।

१। परमेश्वरए उज्‍यालोर प्‍ह्रले

5 चु ताँ ङिजी परमेश्वरए च्‍ह ईशुउँइले थेसी ङिजी क्‍हेमैंलाई प्रचार लम्: परमेश्वर उज्‍यालो ग, खिने कत्ति अन्‍यारो [अथवा आछ्याँबै के] आरे। च ताँ छाबन् ग।

6 छ तसी ङ्ह्योजी “परमेश्वरने सैं घ्रिन् तसी प्‍ह्रम्” बिलेया अझै अन्‍यारोर्न, [अथवा आछ्याँबै बानीर्न] प्‍ह्रइबिस्‍याँ ङ्ह्योम् स्‍युर त्‍येब्‍मैंन् तम्, झाइले सत्‍य घ्‍याँर आप्‍ह्रा।

7 तर ईशु दोंले ङ्ह्यो परमेश्वरए उज्‍यालोर्न प्‍ह्रइबिस्‍याँ ङ्ह्यो घ्रिजी अर्कोने सैं क्‍ह्रीसी संगती तम्, परमेश्वरए च्‍ह ईशुए कोजी ङ्ह्योलाई तान आछ्याँबै केउँइले चोखो लभिंम्।

क। आछ्याँबै के प्‍यीले

8 तर ङ्ह्योजी, “ङिम् ठीकन् मु, आछ्याँबै के के आला” बिस्‍याँ ङ्ह्योजी ङ्ह्योलाईन धोका पिंम्, झाइले ङ्ह्योजी सत्‍य ताँ आपों।

9 तर ङ्ह्योजी परमेश्वरलाई, “ङिजी छ-छाबै आछ्याँबै के लई” बिसी सैं एइबिस्‍याँ परमेश्वरजी ङ्ह्योए आछ्याँबै केजौ क्षमा लभिंम्, अथवा आछ्याँबै केउँइले चोखो लभिंम्, तलेबिस्‍याँ परमेश्वर विश्वासी मु, झाइले ठीकले के लम्।

10 ङ्ह्योजी “आछ्याँबै के आलइमु” बिस्‍याँ, ङ्ह्योजी परमेश्वरलाई स्‍युर्गु ठहर्दिम्, झाइले खिए वचन [अथवा प्रभु ईशु] ङ्ह्योने आटि।

2

ओ ङए प्‍यारो अउमैं, क्‍हेमैंजी आछ्याँबै के आलरिगे बिसी ङजी चु चिट्ठी प्‍ह्रीम्। तर खबज्‍यै या आछ्याँबै के लइबिस्‍याँ ङ्ह्योए लागिर परमेश्वर आबाने क्षमा ह्रिभिंबै म्‍ही घ्रि मु। च ईशु ख्रीष्‍ट ग, खिन् ठीक मु।

2 खिजी ङ्ह्योए आछ्याँबै केए लागिर क्षमा लभिंबै घ्‍याँ खोलिदिभिंइमु। फेरि ङ्ह्योए आछ्याँबै केए क्षमा लभिंब मात्रे आङीं, तर संसारर्बै तान म्‍हीमैं लागिरै ग।

ख। परमेश्वरए आज्ञा ङेंले: खास गरी अरूमैंलाई सब् लभिंबै माया लले

3 ङ्ह्योजी परमेश्वरए हुकुम म्‍हाँदिस्‍याँ खिलाई ङो सेम् बिसी निश्‍चय तम्।

4 खबज्‍यै या “ङ परमेश्वरलाई ङो सेम्” बिम् तर परमेश्वरए हुकुम आम्‍हाँ, च म्‍ही स्‍युर्गु ग, चने सत्‍य आता।

5 तर खबजी परमेश्वरए वचन ङेंमु, चजी क्‍ह्रोंसेनन् परमेश्वरलाई सैं पिंइमु। छले ङेंइबिस्‍याँ परमेश्वर ङ्ह्योने मु बिसी निश्‍चय तल् खाँम्।

6 खबजी “ङ परमेश्वरने टिम्” बिमु, च म्‍ही ख्रीष्‍ट दोंले प्‍ह्रल् त्‍हुम्।

7 ओ ङए प्‍यारो अउमैं, ङजी क्‍हेमैंलाई तोई नयाँ आज्ञा आप्‍ह्री, तर पुरानो आज्ञा प्‍ह्रीम्। च [ख्रीष्‍ट युब् भन्‍दा] पहिले ओनोंन् क्‍हेमैंनेन् मुला। च पुरानो आज्ञा क्‍हेमैंजी पहिलेन् थेइमु।

8 दिलेया ङजी प्‍ह्रीबै आज्ञा [अथवा “घ्रिजी अर्कोलाई सब् लभिंबै माया लद्” बिबै आज्ञा] अर्को तरीकाले नयाँ मु, तलेबिस्‍याँ चु आज्ञा सत्‍य मु बिसी तोगो ख्रीष्‍टए जीवनरी, क्‍हेमैंए जीवनरै या, म्‍हीजगजी ङ्ह्योसी थाहा योंल् खाँम्। तोगो अन्‍यारो बितिदिसेन्‍मु, झाइले क्‍ह्रोंसेन्‍बै उज्‍यालो प्रेइमु।

9 खबज्‍यै या “ङ उज्‍यालोर मु” बिमु, तर ह्रोंसए विश्वासी भाइलाई घृणा लमु, च अझै अन्‍यारोर्न तम्।

10 तर खबजी ह्रोंसए विश्वासी भाइलाई सब् लभिंबै माया लमु, च उज्‍यालोर तम्, झाइले च पापर आफसिदिल्‍ले प्‍ह्रल् खाँम्।

11 र खबजी ह्रोंसए विश्वासी भाइलाई घृणा लमु च अन्‍यारोर तसी प्‍ह्रम्। अन्‍यारोर प्‍ह्रसी म्‍यीं आम्रों, झाइले खनीर फेनेमु च थाहा आता, तलेबिस्‍याँ अन्‍यारोजी चलाई कन लवाई।

ग। संसारर्बै सैलाई माया लब् सैले

12 ओ ङए प्‍यारो कोलोमैं, ङजी क्‍हेमैंलाई चु ताँ प्‍ह्रीम्, तलेबिस्‍याँ ख्रीष्‍टए मिंउँइले क्‍हेमैंजी तान आछ्याँबै केए क्षमा योंइमु।

13 ओ चिबनाँबमैं, ङजी क्‍हेमैंलाई चु ताँ घ्रि प्‍ह्रीमु, तलेबिस्‍याँ खब शुरू ओनोंन् मुला, खिलाई क्‍हेमैंजी ङो सेइमु। ओ फ्रेंमैं, ङजी क्‍हेमैंलाई प्‍ह्रीमु, तलेबिस्‍याँ क्‍हेमैंजी शैतानलाई ट्होइमु। ओ कोलोमैं, ङजी क्‍हेमैंलाई प्‍ह्रीमु, तलेबिस्‍याँ क्‍हेमैंजी परमेश्वर आबालाई ङो सेइमु।

14 ओ चिबनाँबमैं, ङजी क्‍हेमैंलाई प्‍ह्रीमु तलेबिस्‍याँ शुरू ओनोंबै परमेश्वरलाई क्‍हेमैंजी ङो सेइमु। ओ फ्रेंमैं, ङजी क्‍हेमैंलाई प्‍ह्रीमु तलेबिस्‍याँ क्‍हेमैं भोंब् मु, क्‍हेमैंए आत्‍मा-सैं न्‍होंरी परमेश्वरए वचन बास लइमु, झाइले क्‍हेमैंजी शैतानलाई ट्होइमु।

15 संसारलाई माया आलद्, अथवा संसारर मुबै तोई सैलाई या माया आलद्। क्‍हीजी संसारलाई माया लस्‍याँ परमेश्वरलाई सैं पिंसी प्रेम लला आखाँ।

16 तलेबिस्‍याँ संसारर मुबै तान सै, अथवा जीउर्बै आछ्याँबै इच्‍छा, लोभी इच्‍छा नेरो थेब् प्‍हैंबै इच्‍छा, छाबै सै परमेश्वर आबाउँइले आता, बरु संसारउँइले तम्।

17 संसार नेरो च न्‍होंरी म्‍हीजगजी माया लबै सैजग तान नुह्याम, तर परमेश्वरए इच्‍छा अनुसार लब्‍मैं खोंयोंई आनु।

घ। ख्रीष्‍टए विरोधीमैं म्रोंसी चनाखोले टिले

18 ओ ङए प्‍यारो कोलोमैं, आखिरी दिनजग तखइमु। क्‍हेमैंजी “आखिरी दिनरी ख्रीष्‍टए विरोधी घ्रि त्‍होंब्‍मु” बिसी ताँ तिजी थेला। फेरि तिंइजोरो ख्रीष्‍टए विरोधीमैं ल्‍हेन् त्‍होंल् खाँइमु। छ तसी आखिरी दिनजग तखइमु बिसी ङ्ह्योलाई थाहा मु।

19 च म्‍हीमैं ङ्ह्योए टोलीउँइले त्‍होंला। चमैं खास गरी ङ्ह्योला आङींला। चमैं ङ्ह्योए टोलीर्बै क्‍ह्रोंसेन्‍ले मुस्‍याँ, ङ्ह्योए टोलीर अझै टिमला। तर चमैं ङ्ह्योउँइले त्‍होंह्यासी चमैं तान ङ्ह्योए टोलीर्बै आङीं बिबा प्रमाण पिंई।

20 तर क्‍हेमैंलाईन ख्रीष्‍टउँइले पवित्र आत्‍मा-सैंजी भरिपूर्ण तसेरो क्‍हेमैंजी सत्‍य घ्‍याँलाई ङो सेम्।

21 ङजी चु चिट्ठी तले प्‍ह्रीम् बिस्‍याँ, क्‍हेमैंजी सत्‍य घ्‍याँलाई थाहा आयों बिबै कारण आङीं, तर क्‍हेमैंलाई सत्‍य घ्‍याँ थाहा मु, झाइले सत्‍यउँइले तोई स्‍युर आखा, बिबा क्‍हेमैंलाई थाहा मु बिसी ङजी चु चिट्ठी प्‍ह्रीब् ग।

22 छ तसी स्‍युर्गु खब जा बिस्‍याँ खबजी ईशुलाई परमेश्वरए खटिदिभिंबै म्रुँ, अथवा ख्रीष्‍ट, आङीं बिमु चन् स्‍युर्गु ग, चजी परमेश्वर आबा नेरो च्‍हलाई विरोध लम्, चन् ख्रीष्‍टए शत्रु ग।

23 खबजी परमेश्वरए च्‍हलाई आम्‍हाँदि चजी आबालाई या आम्‍हाँदि। तर खबजी च्‍हलाई सैं पिंसी म्‍हाँदिमु, चने आबा या सैं न्‍होंर टिम्।

24 छ तसी क्‍हेमैंजी शुरू ओनोंन् थेबै ताँ सैं न्‍होंर अझै थेंसी निश्‍चय लद्। क्‍हेमैंजी पहिले ओनोंन् थेबै ताँजग छले सैं न्‍होंर थेंस्‍याँ क्‍हेमैं परमेश्वर च्‍ह नेरो आबाने घ्रिन् तसी खोंयोंई बालुले टिब्‍मु।

25 ङ्ह्यो छले जिन्‍दगी थोसी ख्रीष्‍टजी ङ्ह्योलाई खोंयोंई आखाँबै जीवन पिंम् बिसी कबूल लइमु।

26 क्‍हेमैंलाई भाँडिदिवाब् म्‍हैब्‍मैं बारेर ङजी चु ताँ प्‍ह्रीम्।

27 तर खास गरी क्‍हेमैंलाई ख्रीष्‍टजी खिए पवित्र आत्‍मा-सैंजी भरिपूर्ण लभिंसेरो क्‍हेमैंलाई अरू लुभिंबै म्‍ही आचैदि। हरेक सैए बारेर खिए आत्‍मा-सैंजी क्‍हेमैंलाई लुभिंम्, झाइले खिजी लुबै ताँ सत्‍य ग, स्‍युर आङीं। छ तसी [क्‍हेमैंलाई चु ताँ म्‍हैंल् भिंबै लागिर ङजी चु चिट्ठी प्‍ह्रीम्:] पवित्र आत्‍मा-सैंजी लुभिंबै अनुसार ङेंनु, झाइले जिन्‍दगी भरी ख्रीष्‍टनेन् घ्रिन् तसी प्‍ह्रद्।

28 अं, ओ ङए प्‍यारो कोलोमैं, खिनेन् घ्रिन् तसी प्‍ह्रद्। छ तस्‍याँ खि युबै बेला सम्‍म ङ्ह्यो भोंब् तब्‍मु। झाइले खि युबै दिनरी ङ्ह्यो पिला आत्‍हु।

29 ख्रीष्‍टजी ठीक के मात्रे लम् बिसी क्‍हेमैंलाई थाहा मु। छ तसी खब म्‍हीजी छ्याँबै के लमु चन् परमेश्वरए प्‍हसी ग बिसी क्‍हेमैंलाई या थाहा मु।

२। परमेश्वरए प्‍हसीमैं तसेरो छाबै अनुसारले प्‍ह्रद्

3

विचार लद्, परमेश्वर आबाजी ङ्ह्योलाई कति थेबै माया लइमु। च्‍हौ ल्‍हे माया लसी ङ्ह्यो खिए प्‍हसीमैं तल् भिंइमु। क्‍ह्रोंसेन् ङ्ह्यो परमेश्वरए प्‍हसीमैं तइमु। संसारर्बै म्‍हीजगजी परमेश्वरलाई ङो आसे। छ तसी ङ्ह्योलाईन चमैंजी “परमेश्वरए प्‍हसीमैं ग,” बिसी आक्‍हो।

2 ङए प्‍यारो अउमैं, ङ्ह्यो तोगो परमेश्वरए प्‍हसीमैं ग। प्‍हना लिउँइजी ङ्ह्यो खै तम् बिसी तोगो बिला आखाँ, तर ङ्ह्योलाई चु ताँ घ्रि थाहा मु, खोंयों ख्रीष्‍ट खि त्‍होंयुब्‍मु च बेलारी ङ्ह्यो या रूप फेर्दिसी खि दोंन् तब्‍मु, तलेबिस्‍याँ च दिनरी खि खैबा मु छाबन खिलाई ङ्ह्योजी प्रष्‍टले म्रोंब्‍मु।

क। आछ्याँबै के प्‍यील् त्‍हुबा

3 खब म्‍हीजी छाबै आशा थेंमु, च म्‍ही पवित्रले टिम्, तलेबिस्‍याँ ख्रीष्‍ट पवित्र मु।

4 खबजी आछ्याँबै के लमु चजी परमेश्वरए नियम या आम्‍हाँदि, तलेबिस्‍याँ आछ्याँबै के लबा चाहिं नियमए विरोध लबा ग।

5 ख्रीष्‍ट म्‍हीजगए आछ्याँबै के स्‍योवाबर युबा, फेरि खिने कत्ति आछ्याँबै के आरे बिबा क्‍हेमैंलाई थाहा मु।

6 छ तसी खब ख्रीष्‍टने टिरिम् चजी आछ्याँबै के लरिबा आरे। तर आछ्याँबै के लब्रें लब्‍मैंजी खिलाई खोंयोंई आम्रों, झाइले ङो या आसे।

7 ओ ङए प्‍यारो कोलोमैं, क्‍हेमैंलाई खबज्‍यै या आभाँडिदिरिगे। खबजी छ्याँबै के लब्रें लमु, चन् प्रभु ईशु ख्रीष्‍ट दोंले सोजो सैं प्‍याबै म्‍ही ग।

8 तर खबजी आछ्याँबै के लब्रें लमु च शैतानल ग, तलेबिस्‍याँ शैतानजी शुरूओनों आछ्याँबै के लइमु। शैतानए आछ्याँबै के नाश लवाबरी परमेश्वरए च्‍ह युब् ग।

9 खब म्‍ही परमेश्वरए प्‍हसी ग, च म्‍ही आछ्याँबै केरी आप्‍ह्र, तलेबिस्‍याँ परमेश्वरए छ्याँबै बानी बेहोर चए सैं न्‍होंर्न मु। फेरि परमेश्वर चए आबा ग। छ तसी चजी आछ्याँबै केरी प्‍ह्रला आखाँ।

10 परमेश्वरए प्‍हसी नेरो शैतानए प्‍हसी छले छुटिदिल् खाँम्। खैले छुटिदिम् बिस्‍याँ खबजी छ्याँबै के आला, झाइले खबजी ह्रोंसए विश्वासी भाइलाई सब् लभिंबै माया आला, च परमेश्वरए प्‍हसी आङीं।

ख। परमेश्वरए आज्ञा ङेंल् त्‍हुबा, खास गरी अरूमैंलाई सब् लभिंबै माया लबा

11 क्‍हेमैंजी घ्रिजी अर्कोलाई सब् लभिंबै माया लल् त्‍हुम् बिबै खबर पहिला ओनोंन् थेला।

12 ङ्ह्यो स्‍योम्‍बै कैन बिबै म्‍ही दों तबा आता, तलेबिस्‍याँ च शैतानए म्‍ही मुला, झाइले चजी खिए भाइलाई या सैवाई। कैनजी खिए भाइलाई तले सैई बिस्‍याँ चए के आछ्याँब मुला, तर चए भाइए के छ्याँब मुला।

13 ओ ङए भाइ-बहिनीमैं, संसारर्बै म्‍हीमैंजी क्‍हेमैंलाई विरोध लस्‍याँ तोई छक्‍क आम्‍हाँदिद्।

14 ङ्ह्यो सिबै क्‍ल्‍होउँइले जीवनए क्‍ल्‍हो सम्‍म तर्दिल् खाँइमु बिबा ङ्ह्योजी खैले थाहा सेइमु बिस्‍याँ, ङ्ह्योजी ङ्ह्योए विश्वासी भाइलाई सब् लभिंबै माया लम्। तर खबजी ह्रोंसए विश्वासी भाइलाई छाबै माया आला च सिबै क्‍ल्‍होर अझै मु।

15 खबजी ह्रोंसए विश्वासी भाइलाई हेल लमु च ज्‍यानमारा दों तबै म्‍ही ग। झाइले ज्‍यानमारामैंने खोंयोंई आखाँबै जीवन आता बिबा क्‍हेमैंलाई थाहा मु।

16 माया बिबा ङ्ह्योलाई खैले थाहा सेम् बिस्‍याँ ख्रीष्‍टजी ङ्ह्योए लागिर माया लसी खिए जीवन पिंई। छ तसी ङ्ह्योज्‍यै या ह्रोंसए विश्वासी भाइए लागिर सब् लभिंबै माया लसी जीउ समेत सुम्‍पिदिबर तयार तल् त्‍हुम्।

17 तर प्‍ल्‍होबै म्‍ही घ्रि ह्रोंसए विश्वासी भाइए खाँचो तबै सै म्रोंसेया दया आलस्‍याँ, परमेश्वरजी पिंबै माया चए सैंरी टिम्‌रोवा?

18 ओ ङए प्‍यारो कोलोमैं, ङ्ह्योजी लबै माया बोली नेरो सुँई पोंबा मात्रे आङीं, तर भलो के लसीन् क्‍ह्रोंसेन्‍बै सब् लभिंबै माया लल् त्‍हुम्।

19 छाबै भलो के लमा ङ्ह्यो परमेश्वरउँई ल्‍हैदिम् बिसी निश्‍चय थाहा सेल् खाँम्, फेरि खिए उँइँर न्‍याय लबर ङ्ह्यो रामा तोई ताँरी पिला आत्‍हु।

20 झाइले ङ्ह्योए सैंर्बै ठीक बेठीक छुटिदिबै शक्तिजी ङ्ह्योलाई दोष पिंलेया ङ्ह्योलाई छाबै थाहा मु: “परमेश्वर ङ्ह्योए सैं भन्‍दा थेबा मु, झाइले खिजी ङ्ह्योजी लबै के तोन्‍दोरी थाहा सेम्।”

21 ओ प्‍यारो अउमैं, तर ङ्ह्योए ठीक बेठीक छुटिदिबै शक्तिजी ङ्ह्योलाई तोई दोष आल्‍हैदिस्‍याँ ङ्ह्यो परमेश्वरए उँइँर रासी भों खम्।

22 फेरि ङ्ह्योजी खिने तो सै ह्रिलेया योंम्, तलेबिस्‍याँ ङ्ह्योजी खिए आज्ञाजग म्‍हाँदिम्, झाइले खिलाई सैं तोंन् लबै के लम्।

23 खिए आज्ञाजग चुन् ग: ङ्ह्योजी खिए च्‍ह ख्रीष्‍ट ईशुए मिंर विश्वास लल् त्‍हुम्, झाइले ईशुजी हुकुम पिंब् दोंले घ्रिजी अर्कोलाई सब् लभिंबै माया लल् त्‍हुम्।

24 खबजी परमेश्वरए आज्ञाजग म्‍हाँदिमु च परमेश्वरने टिमु, झाइले परमेश्वर चने टिम्। ङ्ह्योने परमेश्वर मु बिबा खैले ङो सेम् बिस्‍याँ खिजी खिए आत्‍मा-सैं ङ्ह्योलाई पिंइमु।

घ। ख्रीष्‍टए विरोधीमैं म्रोंसी चनाखोले टिल् त्‍हुबा

4

ओ ङए प्‍यारो अउमैं, “ङलाई परमेश्वरए आत्‍मा-सैंजी भरिपूर्ण तसी ङ परमेश्वरए ताँ बिभिंबै म्‍ही ग,” बिब्‍मैं तानलाई आक्‍वेंन्। तर चमैंउँइले पोंबै आत्‍मा-सैं परमेश्वरउँइले युबै आत्‍मा-सैं ङींब् उ आङींब् जा बिसी ठीक जाँच लद्। तलेबिस्‍याँ “ङ परमेश्वरए ताँ बिभिंम्” बिबै स्‍युर्गु ताँ पोंब्‍मैं खन्‍तदन फैलिदिइमु।

2 क्‍हेमैंजी खैले परमेश्वरए आत्‍मा-सैं ङो सेम् बिस्‍याँ, खबजी, “ईशु ख्रीष्‍ट म्‍ही तसी युई,” बिसी म्‍हाँदिमु चनेन् परमेश्वरउँइले युबै आत्‍मा-सैं तम्।

3 तर खबजी ईशु बारेर छाबै ताँ बिला आङें चने परमेश्वरए आत्‍मा-सैं आता। चने मुबै आत्‍मा-सैं ख्रीष्‍टए विरोधीए आत्‍मा-सैं ग। क्‍हेमैंजी च विरोधीए आत्‍मा-सैं त्‍होंखम् बिबै ताँ ओसोंन थेला। छ बिब् अनुसार चए आत्‍मा-सैं चु संसारर्बै म्‍हीमैं न्‍होंर तिंइजोरो फेखइमु।

4 ओ ङए प्‍यारो कोलोमैं, क्‍हेमैं चाहिं परमेश्वरलन् ग। झाइले क्‍हेमैंजी स्‍युर ताँ पोंब्‍मैंलाई ट्होवाइमु, तलेबिस्‍याँ क्‍हेमैंने मुबै पवित्र आत्‍मा-सैं चु संसारर्बै म्‍हीमैं न्‍होंर्बै आत्‍मा-सैं भन्‍दा थेबै शक्ति मुबै आत्‍मा-सैं ग।

5 च स्‍युर ताँ पोंब्‍मैंजी चु संसारर्बै ताँजग पोंम्, झाइले संसारर्बै म्‍हीमैंजी चमैंए ताँ थेम्।

6 तर ङ्ह्यो परमेश्वरलन् ग। छ तसी परमेश्वरलाई ङो सेब्‍मैंजी ङिए ताँ थेम्, तर खब परमेश्वरला आङीं, चजी ङिए ताँ आथे। चु तरीकाउँइले ङ्ह्योजी सत्‍य आत्‍मा-सैं नेरो असत्‍य आत्‍मा-सैं छुटिदिल् खाँम्।

३। माया नेरो विश्वास

क। सब् लभिंबै माया लल् त्‍हुबा

7 ओ प्‍यारो अउमैं, ङ्ह्योजी घ्रिजी अर्कोलाई सब् लभिंबै माया लले, तलेबिस्‍याँ छाबै माया लबै शक्ति परमेश्वरउँइले युम्। सब् लभिंबै माया लब्‍मैं परमेश्वरए प्‍हसीमैं ग, फेरि परमेश्वरलाई ङो सेम्।

8 तर सब् लभिंबै माया आलब्‍मैंजी परमेश्वरलाई ङो आसे, तलेबिस्‍याँ परमेश्वरजी माया लम्।

9 परमेश्वरजी ङ्ह्योलाई खैले माया लइमु बिस्‍याँ, ङ्ह्यो खिउँइले खोंयोंई आखाँबै जीवन योंरिगे बिसी खिजी खिए घ्रि मात्रे मुबै च्‍हलाई संसारर कुल्‍भिंई।

10 प्रेम-माया लबा तो मु बिस्‍याँ चुन् ग: ङ्ह्योजी परमेश्वरलाई प्रेम लबा आङीं, तर परमेश्वरजी ङ्ह्योलाई पक्‍का माया लसी ङ्ह्योए आछ्याँबै के क्षमा लभिंबर खिए च्‍ह कुल्‍भिंब् ग।

11 ओ ङए प्‍यारो अउमैं, परमेश्वरजी ङ्ह्योलाई छले माया लसेरो ङ्ह्योज्‍यै या घ्रिजी अर्कोलाई सब् लभिंबै माया लल् त्‍हुम्।

12 खबज्‍यै या खोंयोंई या परमेश्वरलाई आम्रोंइमु, तर [म्‍हीजगजी तो म्रोंल् खाँम् बिइबिस्‍याँ,] ङ्ह्योजी घ्रिजी अर्कोलाई सब् लभिंबै माया लस्‍याँ परमेश्वर ङ्ह्योने टिम्, झाइले खिए माया ङ्ह्योए जीउउँइले पक्‍का तम्।

13 ङ्ह्यो परमेश्वरने टिमु, फेरि परमेश्वर ङ्ह्योने टिम् बिसी ङ्ह्योलाई निश्‍चय थाहा मु, तलेबिस्‍याँ परमेश्वरजी ङ्ह्योलाई खिए आत्‍मा-सैं पिंइमु।

14 ङिजी म्‍यींजी म्रोंसेरो अरूमैंलाई छले बिम्: परमेश्वर आबाजी खिए च्‍हलाई संसारर्बै म्‍हीमैंलाई जुगुदिभिंबर कुल्‍भिंई।

15 खबजी ईशुलाई परमेश्वरए च्‍ह बिमु, चने परमेश्वर टिम् फेरि च परमेश्वरने टिम्।

16 छलेन टिसी ङ्ह्योजी परमेश्वरजी ङ्ह्योलाई लबै मायालाई ङो सेसी ङ्ह्योजी खिलाई विश्वास लम्।

परमेश्वरजी माया लम्। छ तसी खबजी माया मुबै के लमु, च परमेश्वरने टिमु, फेरि परमेश्वर चने टिम्।

17 न्‍याय लबै दिनरी ङ्ह्यो सैं भोंब् तरिगे बिसी परमेश्वर ङ्ह्योने टिमा खिजी ङ्ह्योउँइले पक्‍का माया लम्। झाइले ङ्ह्यो निश्‍चय सैं भोंब् तब्‍मु, तलेबिस्‍याँ चु संसारर ख्रीष्‍टजी जिन्‍दगी थोब् दोंलेन् ङ्ह्योज्‍यै या जिन्‍दगी थोम्।

18 खबजी ङ्ह्योलाई माया लमु, चलाई म्रोंसी ङ्ह्यो ङ्हींला आत्‍हु। चजी ङ्ह्योलाई लबै थेबै मायाजी ङ्ह्योए ङ्हींबै सैंलाई स्‍योवाम्। छ तसी खब सजायए बारेर सैंर म्‍हैंसी ङ्हींमु चजी परमेश्वरए मायाए बारेर पूरा आक्‍हो।

19 छ तसी ङ्ह्योजी प्रेम-माया लमु, तलेबिस्‍याँ परमेश्वरजी पहिलेन् ङ्ह्योलाई माया लइमु।

20 तर खबजी मुलेया, “ङजी परमेश्वरलाई प्रेम लसी सैं पिंइमु,” बिम् तर ह्रोंसए विश्वासी भाइलाई घृणा लस्‍याँ, च स्‍युर्गु ग। तलेबिस्‍याँ ह्रोंसजी म्रोंबै विश्वासी भाइलाई सब् लभिंबै माया आलस्‍याँ खोंयोंई आम्रोंबै परमेश्वरलाई खैले प्रेम लल् खाँम्?

21 ख्रीष्‍टजी पिंबै आज्ञा चुन् ग: खब्‍जी परमेश्वरलाई प्रेम लसी सैं पिंमु, चजी ह्रोंसए विश्वासी भाइलाई या सब् लभिंबै माया लल् त्‍हुम्।

5

तलेबिस्‍याँ खबजी ईशुलाई ख्रीष्‍ट ग [अथवा परमेश्वरए कुल्‍भिंबै म्रुँ ग] बिसी विश्वास लमु च परमेश्वरए प्‍हसी ग, झाइले ङ्ह्योजी आबालाई प्रेम लस्‍याँ आबाए प्‍हसीमैंलाई या सब् लभिंसी खैले माया लम्।

2 छ तसी ङ्ह्योजी परमेश्वरए प्‍हसीमैंलाई सब् लभिंबै माया लम् उ आला बिबै थाहा योंम् बिस्‍याँ, ङ्ह्योजी परमेश्वरलाई सैं पिंबै प्रेम लसी खिजी बिबै आज्ञाजग म्‍हाँदिम् उ आम्‍हाँदि बिसी थाहा सेम्।

3 तलेबिस्‍याँ परमेश्वरलाई सैं पिंबै प्रेम तो मु बिस्‍याँ चुन् ग: ङ्ह्योजी खिए आज्ञा म्‍हाँदिब् ग। फेरि ङ्ह्योए लागिर खिए आज्ञा म्‍हाँदिबर ल्‍हे गाह्रो आरे,

4 तलेबिस्‍याँ परमेश्वरए तान प्‍हसीमैंजी संसारर्बै आछ्याँबै के नेरो आछ्याँबै इच्‍छाजगलाई ट्होल् खाँम्। खैले ट्होम् बिस्‍याँ ङ्ह्योजी परमेश्वरलाई विश्वास लसी ट्होब् ग।

5 खबजी संसारर्बै आछ्याँबै इच्‍छाजगलाई ट्होल् खाँम् बिस्‍याँ ईशुलाई परमेश्वरए च्‍ह बिसी विश्वास ट्होल् खाँम्।

ख। विश्वास लबा

6-7 ईशु ख्रीष्‍ट परमेश्वरए च्‍ह तसी युला बिबै साक्षी सोंथु मु। पहिलो चाहिं खि क्‍युरी प्‍लुँसी बप्‍तिस्‍मा किंला। दोस्रो चाहिं सिसी को बग्‍दिसी ख्रो पिंई। फेरि तेस्रो चाहिं परमेश्वरए आत्‍मा-सैंजी या साक्षी पिंम्। आत्‍मा-सैं सत्‍यन् मु, खिजी सत्‍य ताँ मात्रे पोंम्।

8 छ तसी बप्‍तिस्‍मा किंबै क्‍यु, ईशुए को, नेरो परमेश्वरए आत्‍मा-सैं, च साक्षी सों क्‍ह्रीम्। [ऐन अनुसार म्‍ही ङ्हीं सोंए साक्षी क्‍ह्रीइबिस्‍याँ च पक्‍का मु (व्‍यवस्‍थाको पुस्‍तक १७:६।)]

9 ङ्ह्योजी म्‍हीए साक्षी विश्वास लइबिस्‍याँ परमेश्वरए साक्षी झन् विश्वासिलो मु। झाइले परमेश्वरजी, “चुम् ङए च्‍ह ग” बिसी गवाही पिंइमु।

10 छ तसी खबजी परमेश्वरए च्‍हलाई विश्वास लमु, चए सैंरी साक्षी तम्। तर खबजी परमेश्वरए ताँलाई विश्वास आला,चजी परमेश्वरलाई स्‍युर्गु बिम्, तलेबिस्‍याँ परमेश्वरजी खिए च्‍हए बारेर पिंबै साक्षी च म्‍हीजी विश्वास आला।

11 परमेश्वरजी पिंबै साक्षी तो मु बिस्‍याँ चुन् ग: खिजी ङ्ह्योलाई खोंयोंई आखाँबै जीवन पिंइमु, झाइले च खोंयोंई आखाँबै जीवन खिए च्‍हउँइले योंम्।

12 खबने परमेश्वरए च्‍ह मु चने च जीवन मु, तर खबने परमेश्वरए च्‍ह आरे चने च जीवन आरे।

ङ्ह्योए निश्‍चय थाहा

13 क्‍हेमैंजी परमेश्वरए च्‍हलाई विश्वास लसेरो क्‍हेमैंने खोंयोंई आखाँबै जीवन मु। चु ताँ निश्‍चय थाहा सेरिगे बिसी ङजी चु चिट्ठी क्‍हेमैंलाई प्‍ह्रीब् ग।

14 फेरि खिए उँइँर ङ्ह्यो भोंल्‍ले राल् खाँम्, तलेबिस्‍याँ ङ्ह्योजी खिए इच्‍छा अनुसार खिने तो ह्रिलेया खिजी ङ्ह्योए बिन्‍ती थेभिंम् बिसी निश्‍चय थाहा मु।

15 झाइले ङ्ह्योजी खिने तो सै ह्रिलेया खिजी ङ्ह्योए बिन्‍ती थेमु बिबा ङ्ह्योलाई क्‍ह्रोंसेन्‍ले थाहा मु। छ तसी ह्रिबै सै खिजी पिंम् बिबै या सेम्।

16 छलेन् खबज्‍यै या ह्रोंसए विश्वासी भाइलाई आछ्याँबै के लरिब् म्रोंस्‍याँ, झाइले च आछ्याँबै के सिल् त्‍हुबै के आङींस्‍याँ, चजी चए भाइए लागिर प्रार्थना लल् त्‍हुम्। झाइले परमेश्वरजी चए भाइलाई जीवन पिंब्‍मु। च ताँ सिला आत्‍हुबै के लबै भाइए बारेर ग। दिलेना सिल् त्‍हुबै [अथवा माफ आयोंबै] आछ्याँबै के मु। छाबै आछ्याँबै के लबै म्‍हीए लागिरी परमेश्वरने प्रार्थना लरिगे बिसी ङजी आबि।

17 तान आछ्याँबै केजग पाप ग, तर कोई आछ्याँबै के सिल् त्‍हुबै पाप आङीं।

18 फेरि परमेश्वरए प्‍हसी आछ्याँबै केरी आप्‍ह्र, तलेबिस्‍याँ परमेश्वरए च्‍हजी चलाई जुगुदिथेंम्, झाइले शैतान दुष्‍टजी चलाई तोई हानि लला आखाँ बिसी ङ्ह्योलाई थाहा मु।

19 झाइले ङ्ह्योलाई चु ताँ या थाहा मु: तान संसारर्बै म्‍हीमैं च शैतानए अधीनर टिनाबिलेया ङ्ह्यो परमेश्वरला ग।

20 झाइले फेरि ङ्ह्योलाई क्‍होल् लभिंबै ज्ञान पिंबरी परमेश्वरए च्‍ह युई बिसी ङ्ह्योलाईन थाहा मु। छ तसी क्‍ह्रोंसेन्‍बै परमेश्वरलाई ङ्ह्योजी ङो सेम्। फेरि क्‍ह्रोंसेन्‍बै परमेश्वरए च्‍ह ईशु ख्रीष्‍टने घ्रिन् तसी ङ्ह्यो क्‍ह्रोंसेन्‍बै परमेश्वरने टिम् बिसी थाहा मु। क्‍ह्रोंसेन्‍बै परमेश्वर खिन् ग, फेरि खोंयोंई आखाँबै जीवन छाबन् तम्।

21 ओ ङए प्‍यारो कोलोमैं, स्‍युर देवतामैंउँइले जुगुदिसी स्‍योले टिद्।

यूहन्‍नाए दोस्रो चिट्ठी

प्‍ह्रीबै म्‍ही: विश्वासी टोली न्‍होंर्बै नाइके घ्रिजी प्‍ह्रीई। चए मिं यूहन्‍ना मुलाई।

प्‍ह्रीबै मिति: अन्‍दाज इ. सं. ९० साल, अथवा वि. सं. १४७, प्‍ह्रीलाई।

प्‍ह्रीबै कारण: चु चिट्ठी चमिंरी घ्रि नेरो चए प्‍हसीजगलाई प्‍ह्रीई। चए मतलब क्‍ल्‍हो घ्रिर्बै विश्वासी टोली नेरो चए सदस्‍यजग मुलाई। छ तसी १० पदरी “क्‍हेमैंए धिं” बिबै मतलब “क्‍हेमैंए संगती” मुलाई। चु चिट्ठीए मुख्‍य ताँ तो मु बिस्‍याँ घ्रिजी अर्कोलाई सब् लभिंबै माया लल् त्‍हुम्, झाइले स्‍युर ताँ लुभिंब्‍मैं नेरो चमैंए स्‍युर ताँउँइले होशियार तल् त्‍हुम्।

मुख्‍य ताँजग

शुरूबै ताँ १-३

सब् लभिंबै माया लबा तान भन्‍दा थेबै के ग ४-६

स्‍युर लुभिंबै ताँए बारेर चेत पिंबा ७-११

आखिरी ताँ १२-१३

यूहन्‍नाए दोस्रो चिट्ठी

1

परमेश्वरजी त्‍हाँबै प्‍यारो आना (दिदी) नेरो क्‍हीए कोलोमैंलाई ङ विश्वासी टोलीर्बै नाइकेए तरफउँइले नमस्‍ते मु। ङजी क्‍हेमैंलाई क्‍ह्रोंसेन्‍ले सब् लभिंबै माया लम्। ङजी मात्रे आङीं, तर क्‍ह्रोंसेन्‍बै ताँलाई ङो सेबै तान म्‍हीज्‍यै या क्‍हेमैंलाई माया लम्।

2 तलेबिस्‍याँ च क्‍ह्रोंसेन्‍बै ताँ ङ्ह्योने प्रि टिम्, झाइले खोंयोंईन ङ्ह्योने टिरिब् मु।

3 परमेश्वर आबाजी नेरो खिए च्‍ह ईशु ख्रीष्‍टजी थेबै आशीष, दयामाया, नेरो शान्‍ति ङ्ह्योलाई प्रेम लसी क्‍ह्रोंसेन्‍ले पिंब्‍मु।

क्‍ह्रोंसेन्‍बै घ्‍याँ नेरो माया

4 परमेश्वर आबाजी ङ्ह्योलाई हुकुम पिंब अनुसार क्‍हीए कोलोमैंजी कोई कोई क्‍ह्रोंसेन्‍बै घ्‍याँर प्‍ह्रबा थाहा योंसी ङ बेले सैं तोंइमु।

5 छ तसी, ओ आना, ङ्ह्यो तानजी घ्रिजी अर्कोलाई सब् लभिंबै माया लले बिसी ङजी क्‍हीने बिन्‍ती लम्। चु प्‍ह्रीबै ताँ तोई नयाँ हुकुम आङीं, बरु चु हुकुम ङ्ह्योने शुरू ओनोंन् मुला।

6 चु सब् लभिंबै माया लले बिबै ङए मतलब ङ्ह्यो परमेश्वरए हुकुम म्‍हाँदिसी टिले बिब् ग। क्‍हीजी च हुकुम शुरू ओनोंन् थेल् खाँइमु, च हुकुम चुन् ग: क्‍हेमैंजी घ्रिजी अर्कोलाई सब् लभिंबै माया लसी टिल् त्‍हुम्।

ईशु ख्रीष्‍टए विरोधीमैं

7 चु संसाररी भुल्‍दिवाब् म्‍हैबै म्‍हीजग ल्‍हेन् प्‍ह्रइमु। चमैंजी ईशु ख्रीष्‍ट म्‍ही तसी युई बिबा आक्‍वें। छाबै आक्‍वेंबै म्‍हीजगन् स्‍युर त्‍येब्‍मैं नेरो ख्रीष्‍टए विरोधीमैं ग।

8 छ तसी होशियारले टिद्। क्‍हेमैंजी लबै केए फल छलेन् म्‍हवाब आङीं, बरु पुरस्‍कार योंरिगे बिसी चमैंजी बिबै ताँलाई ध्‍यान आपिंन्।

9 ख्रीष्‍टजी बिबै वचनए फिरी अरू ताँ थप्‍दिब्‍मैंने परमेश्वर आटि। तर खबजी प्रभुए वचन मात्रे लुभिंमु, चने प्रि परमेश्वर आबा नेरो च्‍ह ङ्हींना ङ्हींन् टिम्।

10 छ तसी खबज्‍यै या क्‍हेमैं ङाँर खसी छाबै क्‍ह्रोंसेन्‍बै ताँ आलु, चलाई क्‍हेमैंए धिंर मान आलद्, झाइले शान्‍ति तद् बिबै आशीष आपिंन्।

11 तलेबिस्‍याँ क्‍हेमैंजी चलाई शान्‍ति तबै आशीष पिंइबिस्‍याँ चजी लबै आछ्याँबै केरी क्‍हेमैं मन्‍जूर तब् दों तम्।

आखिरी ताँ

12 क्‍हेमैंलाई बिल् त्‍हुबै ताँजग ल्‍हेन् मु, तर कलमजी प्‍ह्री प्‍ह्री आङ्हाँ। बरु ङ्ह्योए खुशी पूरा तरिगे बिसी ङ क्‍हेमैंनेन् त्‍होसी ताँ लला ङ्हाँबै आशा लम्।

13 क्‍हीए प्‍यारो बहिनीए कोलोमैंजी क्‍हीलाई नमस्‍ते बिभिंइमु।

यूहन्‍नाए तेस्रो चिट्ठी

प्‍ह्रीबै म्‍ही: विश्वासी टोलीए नाइके घ्रिजी प्‍ह्रीई। चए मिं यूहन्‍ना मुलाई।

प्‍ह्रीबै मिति: अन्‍दाज इ. सं. ९० साल, अथवा वि. सं. १४७ साल, प्‍ह्रीलाई।

प्‍ह्रीबै कारण: चु चिट्ठी गायस बिबै विश्वास लबै म्‍ही घ्रिलाई प्‍ह्रीई। गायसजी प्रचार लबर घुम्‍दिबै विश्वासीमैंलाई मदत पिंसेरो यूहन्‍नाजी स्‍याबासी पिंम्, झाइले चमैंलाई विरोध लबै डियोत्रिफस बिबै म्‍हीउँइले होशियारले टिद् बिम्। तर अर्को डेमेत्रियस बिबै म्‍हीलाई स्‍याबासी पिंम्।

मुख्‍य ताँजग

शुरूबै ताँ १-४

गायसलाई स्‍याबासी पिंबा ५-८

डियोत्रिफसलाई दोष पिंबा ९-१०

डेमेत्रियसलाई स्‍याबासी पिंबा ११-१२

आखिरी ताँ १३-१५

यूहन्‍नाए तेस्रो चिट्ठी

1

प्‍यारो गायसलाई ङ विश्वास लब्‍मैंए नाइकेए तरफउँइले ङजी क्‍ह्रोंसेन्‍ले माया लसी नमस्‍ते मु।

2 ओ ङए प्‍यारो दोस्‍ती, क्‍ही तान छ्याँबै केर सफल तरिगे, झाइले सब तसी सन्‍चन तरिगे बिसी ङजी प्रार्थना लम्। क्‍हीए आत्‍मा-सैं छ्याँब तबा ङलाई थाहा मु।

3 कोई भाइमैं खसी ङलाई क्‍ही परमेश्वरए बारेर्बै क्‍ह्रोंसेन्‍बै ताँ ङेंसी प्‍ह्रइमु बिसी साक्षी पिंई। छ तसी ङ बेले सैं तोंई। क्‍ह्रोंसेन् क्‍ही खोंयोंई सत्‍य ताँ लिली प्‍ह्रम्।

4 ङए कोलोमैं छले क्‍ह्रोंसेन्‍बै ताँ लिली प्‍ह्रइमु बिब् थेमा चु भन्‍दा थेबै सैं तोंन् लबै खबर अरू ङए लागिर आरे।

गायसए स्‍याबासी

5 विश्वासी भाइमैंलाई मदत पिंबरी क्‍ही ईमानदारी मु। झन् क्‍हीजी चमैंलाई ङो आसेलेया क्‍हीजी मदत पिंसेन्‍मु।

6 चमैंजी क्‍हीए सब् लभिंबै माया बेले थेब मु बिसी चुर्बै विश्वासी टोलीलाई साक्षी पिंई। बिन्‍ती मु, परमेश्वरए इच्‍छा अनुसार चमैंलाई अझैन घ्‍याँर क्‍हाबर भों पिंन्,

7 तलेबिस्‍याँ चमैं प्रभुलाई अविश्वासीमैंउँइले तोई मदत आकिंल्‍ले, ख्रीष्‍टए सेवा लबर खन्‍तदन प्‍ह्रब् ग।

8 छ तसी ङ्ह्यो विश्वासीमैंजी च छाबै म्‍हीमैंलाई मदत पिंल् त्‍हुम्। छ लबजी क्‍ह्रोंसेन्‍बै ताँ फैलिदिबै लागिरी चमैंजी लबै केरी ङ्ह्यो बालुन् के लब् ग।

डियोत्रिफस नेरो डेमेत्रियस

9 ङजी विश्वासी टोलीलाई च्‍युथिरी चिट्ठी प्‍ह्रीला, तर चमैं न्‍होंर थेब तब् म्‍हैबै डियोत्रिफसजी ङलाई मान आला।

10 छ तसी ङ चर खसी चजी लबै केजौए बारेर ङजी क्‍हेमैंलाई थाहा पिंब्‍मु। चजी ङिए विरोधर आछ्याँबै ताँ पोंम्, झाइले स्‍युर त्‍येम्। तर च्‍हग मात्रे आङीं, खन्‍तदन ह्यासी प्रचार लबै विश्वासीमैंलाई चजी धिंर मान आला। चए फिरी चमैंलाई मान लब् म्‍हैब्‍मैंलाई चजी रोक्‍दिब् म्‍हैम्, झाइले विश्वासी टोलीउँइले चमैंलाई ल्‍हावाब् म्‍हैम्।

11 ओ ङए प्‍यारो दोस्‍ती, आछ्याँबै के आङीं तर छ्याँबै केए देखासिकी लद्। खबजी छ्याँबै भलो के लमु च परमेश्वरल् ग, तर खबजी आछ्याँबै के लमु चजी परमेश्वरलाई आम्रोंइमु।

12 च अर्को म्‍ही डेमेत्रियसए बारेरी तान म्‍हीजौजी छ्याँबै बयान पिंम्। क्‍ह्रोंसेन्‍बै ताँजौ या मु। ङिज्‍यै या चलाई छाबै ताँरी छ्याँबै साक्षी पिंम्, झाइले ङिजी बिबा क्‍ह्रोंसेन् ग बिसी क्‍हीलाईन थाहा मु।

आखिरी ताँ

13 ङजी क्‍हीलाई बिल् त्‍हुबै ताँ ल्‍हेन् मु, तर ङम् कलमजी प्‍ह्री प्‍ह्री आङ्हाँ।

14 बरु ङ क्‍हीने युम्‍नन् त्‍होबै आशा लम्। झाइले ङ्ह्यो बालुले ताँ लब्‍मु।

15 क्‍हीलाई सन्‍तोष तरिगे। चुर्बै क्‍हीए अउमैंजी क्‍हीलाई नमस्‍ते बिभिंइमु। फेरि चर मुबै ङिए अउमैं तानलाई घ्रि घ्रिलाई नमस्‍ते बिभिंन् ओ।

यहूदाजी प्‍ह्रीबै चिट्ठी

प्‍ह्रीबै म्‍ही: यहूदा बिबै म्‍हीजी प्‍ह्रीई। च यहूदा प्रभु ईशु नेरो याकूबए साख्‍खै भाइ मुला।

प्‍ह्रीबै क्‍ल्‍हो: इस्राएल देशउँइले विश्वास लबै यहूदीमैंलाई प्‍ह्रीलाई।

प्‍ह्रीबै मिति: अन्‍दाज इ. सं. ७० साल, अथवा वि. सं. १२७ साल, जरे प्‍ह्रीई।

प्‍ह्रीबै कारण: कोई म्‍हीजी “ङिज्‍यै या ईशु ख्रीष्‍टलाई विश्वास लम्” बिलेया स्‍युर ताँ लुभिंमुला। चमैंए विरूद्धरी यहूदाजी चु चिट्ठी प्‍ह्रीब् ग। चु चिट्ठीर लुभिंबै ताँ “दोस्रो पत्रुस” बिबै चिट्ठीने ल्‍हे ताँ क्‍ह्रीम्। चुरै या खिए चिट्ठी खेब्‍मैंलाई माया लसी यहूदाजी छ बिइमु, “विश्वास लल् त्‍हुबै ताँ परमेश्वरजी खिए म्‍हीमैंलाई खोंयोंईए लागिर तिब्‍लेर्न लुभिंल् खाँई। च विश्वास लबै ताँ क्‍ह्रोंसेन् ग बिसी पक्‍का विश्वास लद्,” बिब् ग। (पद ३)

मुख्‍य ताँजग

शुरू लबै ताँ १-२

स्‍युर ताँ लुभिंब्‍मैंए चाल-चलन नेरो सजाय ३-१६

पक्‍काले विश्वास लद् बिबा १७-२१

अरूमैंलाई सब् लभिंन् बिबा २२-२५

यहूदाजी प्‍ह्रीबै चिट्ठी

1

परमेश्वरजी त्‍हाँबै म्‍हीमैंलाई ईशु ख्रीष्‍टए केब-नोकर अथवा याकूबए भाइ ङ यहूदाउँइले नमस्‍ते मु। परमेश्वर आबाजी क्‍हेमैंलाई माया लइमु, झाइले परमेश्वरजी ईशु ख्रीष्‍टए लागिर क्‍हेमैंलाई रक्षा लथेंइमु।

2 क्‍हेमैंलाई थेबै दया, सन्‍तोष, नेरो माया पूरा बडिरिगे।

स्‍युर ताँ लुभिंबै म्‍हीजग

(२ पत्रुस २:१-१७)

3 ओ ङए प्‍यारो अउमैं, क्‍हेमैंलाई ङ्ह्योए बालुले योंबै रक्षाए बारेर ङजी प्‍ह्रीबै थेबै कोशिश लमला। तर तोगो ङ्ह्योजी विश्वास लबै ताँए बारेर प्‍ह्रील् त्‍हुइमु। च विश्वास लल् त्‍हुबै ताँ परमेश्वरजी खिए म्‍हीमैंलाई खोंयोंईए लागिर तिब्‍लेर्न लुभिंल् खाँई। [अरूमैंए आछ्याँबै ताँए लिली आप्‍ह्रबै लागिर] जीउलाई तहर झोंसी “च विश्वास लबै ताँ क्‍ह्रोंसेन् ग” बिसी पक्‍का विश्वास लद्। क्‍हेमैंलाई चु ताँए अर्ती पिंसी प्‍ह्रीभिंबै लागिर खाँचो मुला,

4 तलेबिस्‍याँ कोई बेठीक ठहर्दिबै म्‍हीजग गुप्‍तले ङ्ह्यो न्‍होंरी होंइमु। चमैंजी परमेश्वरलाई आम्‍हाँदिसी ङ्ह्योए परमेश्वरए थेबै दयामायाए बारेर्बै ताँ फेर्दिसी फोहोरी आछ्याँबै के लबै निहुँ लइमु। छ लमा चमैंजी ङ्ह्योए घ्रि मात्रे मुबै मालिक नेरो प्रभुलाई, अथवा ईशु ख्रीष्‍टलाई, मान आलइमु। चमैंलाई योंल् त्‍हुबै दण्‍ड धर्मशास्‍त्ररी स्‍योम्‍नन् प्‍ह्रीथेंइमु।

5 [चमैंए विषयरी ङजी च नमुना ताँ बिल् त्‍हुम्।] क्‍हेमैंलाई चु तान ताँ तिब्‍ले योंइमु, दिलेया म्‍हैंल् भिंबै इच्‍छा मु: प्रभुजी इस्राएलीमैंलाई मिश्र देशउँइले [अथवा इजिप्‍ट देशउँइले] जुगुदिसी भला। तर खब म्‍हीमैंलाई खिजी छले जुगुदिसी भई, चमैं न्‍होंर लिउँइजी तान विश्वास आलब्‍मैंलाई नाश लवाई।

6 फेरि अर्को नमुना, ठीक हकर टिला आङेंसी ह्रोंसए टिबै ठीक क्‍ल्‍होलाई प्‍यीवाबै स्‍वर्गदूतलाई प्रभुजी आखिरी थेबै दिनर्बै न्‍यायए लागिर खोंयोंई आनुबै सौंलीजी फुइसी अन्‍यारो पातालर थेंइमु।

7 फेरि अर्को ताँ, सदोम नेरो गमोरा बिबै शहरजगलाई, झाइले चमैंए वरिपरिबै नाँसजगलाई म्‍हैंन्। च आछ्याँबै के लबै स्‍वर्गदूतमैंजी लब् दोंले च शहरर्बै म्‍हीमैंज्‍यै या फोहोरी व्‍यभिचारी केर ल्‍हैदिसी आछ्याँबै फोहोरी इच्‍छाए लिली प्‍ह्रला। छ तसी च शहरजग मिसा ह्यासी खोंयोंई आनुबै दण्‍डर पर्दिसी तान म्‍हीए लागिर “परमेश्वरउँइले सजाय योंब्‍मु” बिसी नमुना तइमु,

8 फेरि च दोंलेन चु स्‍युर ताँ लुभिंबै म्‍हीमैंज्‍यै या आछ्याँबै के लम्। फाक्‍कर्बै म्‍होंड म्‍होंसी चुमैंजी ह्रोंसए जीउलाईन आछ्याँबै केर झोंम्, फेरि ठीक अधिकारलाई म्‍ही आच्‍ही, झाइले थेबै मान तबै स्‍वर्गदूतमैंलाई गाली क्‍येम्।

9 तर माइकल बिबै मुख्‍य स्‍वर्गदूतजी चाहिं [थेब तलेया] मोशाए सिनुए बारेर शैतानने झगडा लमा चलाई गाली आक्‍येसी दोष पिंबै आँट आला, बरु “क्‍हीलाई प्रभु परमेश्वरजीन् हौदिरिगे,” मात्रे बिला।

10 तर चु स्‍युर ताँ लुभिंब्‍मैंजी ह्रोंसजी आक्‍होबै ताँ या फाक्‍कर्न गाली क्‍येम्।तर तो ताँ चमैं क्‍होल् खाँम् बिस्‍याँ चेत आरेबै जङ्गली पशु दोंले चमैं विचार आलल्‍ले बानी-सुबासउँइले मात्रे के लम् [अथवा चमैंए सैंर्बै इच्‍छाजगए लिली प्‍ह्रम्]। छाबै के लमा चमैंजी खेमैंलाई नाश लवाम्।

11 चमैंलाई बेले थेबै दुःख तब्‍मु। तलेबिस्‍याँ चमैं स्‍योम्‍बै कैन प्‍ह्रबै घ्‍याँर प्‍ह्रइमु। [च कैन आछ्याँबै के लसी ह्रोंसए भाइलाई माया आलसी सैवाला।] फेरि बालम बिबै म्‍हीजी गल्‍ती लब् दोंले चुमैं पैसाए नाफाए लागिर लोभ लालचए घ्‍याँर प्‍ह्रई। झाइले स्‍योम्‍बै कोरह बिबै म्‍हीजी [मोशाए फिरी] विरोध लब् दोंले चुमैंजी ठीक अधिकारए विरोध लसी च दोंले नाश तइमु।

12 चुमैं क्‍हेमैंने स्‍योगैं चमा फोहोरीमैं दों तम्। पि आरेल्‍ले मोज-मज्‍जा लसी चम्। चमैं ह्रोंसए हेरविचार मात्रे लम्। चमैं थेबै खैंजी उडिदिबै ना आरेबै न्‍हाँम्‍ज्‍यो (बादल) दोंले [केर आत्‍हुबै चन्‍चले सैं प्‍याबै म्‍हीमैं] ग। फेरि आसोज-कार्तिकरै या फल आरूबै धुँ दों तइमु। ङ्हींब्‍ले सिह्यासी चमैंलाई जरानेन् स्‍युइवाइमु।

13 झाइले समुद्रर्बै थेबै भेल्‍गाजी मैलो फिंज चलिदिब् दोंले चुमैंजी आछ्याँबै पिल् त्‍हुबै केजग लसी उँइँभिंब्रें लम्। झाइले चुमैं ठीक क्‍ल्‍होर आटिबै मुसारा [अथवा ग्रहजग] दों तब् केर आत्‍हुब् ग। छाबै म्‍हीजगए लागिरी खोंयोंईन अन्‍यारो तरिबै क्‍ल्‍हो तयार लथेंइमु।

14 चमैंए बारेर हनोकजी स्‍योम्‍नन् छ बिला। हनोक बिबै म्‍ही चाहिं परमेश्वरजी पहिलो बनिदिबै म्‍ही आदमउँइले पुस्‍ता ङ्यी लिउँइबै म्‍ही मुला। चजी छले लिउँई तखबै ताँ बिला,

“थेद्, प्रभु खिए हजारौं स्‍वर्गदूतमैंने प्रि युब्‍मु।

15 तान म्‍हीए निसाफ लबर,

फेरि परमेश्वरए फिर विश्वास आलब्‍मैंलाई

चमैंजी लबै आछ्याँबै केजगए बारेरी दोष पिंबर,

झाइले परमेश्वरलाई आम्‍हाँदिबै पापीमैंलाई

खिए विरोधरी पोंबै तान छेर्बै ताँए बारेर दोष उँइँभिंबरी युब्‍मु।”

छले हनोकजी बिल् खाँला।

16 चु स्‍युर ताँ लुभिंब्‍मैं कल्-चिल् लबा, अरूलाई दोष पिंबा, खेमैंए आछ्याँबै इच्‍छा अनुसार प्‍ह्रबा, थेब् प्‍हैंबा, ह्रोंसए फायदाए लागिर आछ्याँबै म्‍हीलाई सुँजी छ्याँब् पोंबा, छाबै के लम्।

अर्तीजग

17 तर क्‍हेमैं, ओ ङए प्‍यारो अउमैं, ङ्ह्योए प्रभु ईशु ख्रीष्‍टए मुख्‍य चेलामैंजी पहिलेन् बिबै ताँजग सैंर म्‍हैंन्।

18 चमैंजी क्‍हेमैंलाई छ बिब्रें लला, “आखिरी दिन जरे म्‍हीजगजी क्‍हेमैंलाई बिल्‍ली लब्‍मु। चमैं खेमैंए परमेश्वरलाई आम्‍हाँदिबै आछ्याँबै विचारर प्‍ह्रब्‍मु,” बिला।

19 च म्‍हीमैंजी चाहिं क्‍हेमैं न्‍होंरी टोली टोली लवाम्, झाइले चमैंने पवित्र आत्‍मा-सैं आटिसी खेमैंए आछ्याँबै इच्‍छार्न प्‍ह्रम्।

20 तर, ओ ङए प्‍यारो अउमैं, क्‍हेमैं बिस्‍याँ परमेश्वरउँइले योंबै विश्वास लबै ताँ [छेन्‍ले लुसी] बडिसेन टिद्। झाइले परमेश्वरए पवित्र आत्‍मा-सैंउँइले प्रार्थना लद्।

21 परमेश्वरजी लबै मायारी टिरिद्, फेरि खोंयोंई आखाँबै जीवनए योंबै लागिर ङ्ह्योए प्रभु ईशु ख्रीष्‍टजी लबै दयालाई घ्‍याँ ङ्ह्योरिद्।

अरूमैंलाई सब लभिंन्

22 [च स्‍युर ताँए बारेर] सैं ङ्हीं तब्‍मैंलाई दया लद्।

23 अरूमैंलाई मिउँइले त्‍येवाब् दोंले [च स्‍युर ताँउँइले] रक्षा लभिंन्, झाइले अरूमैंलाई चाहिं दया लद्, तर जीउउँइले फोहोर तबै क्‍वें म्रोंसी छेर्ब दोंले [चमैंए आछ्याँबै केउँइले] स्‍योह्याद्।

24 परमेश्वरजी क्‍हेमैंलाई क्‍हुरह्याबउँइले जुगुदिल् खाँम्, फेरि खिजीन् क्‍हेमैंलाई तोई खोट आरेल्‍ले खिने मुबै थेबै उज्‍यालोर आनन्‍दले थेंल् खाँम्।

25 छाबै घ्रि मात्रे मुबै परमेश्वरलाई, अथवा ङ्ह्योलाई रक्षा लभिंबै परमेश्वरलाई, ङ्ह्योए प्रभु ईशु ख्रीष्‍टउँइले थेबै मान, तान भन्‍दा उच्‍च, तान भन्‍दा थेबै शक्ति, नेरो अधिकार, तान जुग भन्‍दा ओसों ओनोंन, फेरि तोगो, झाइले खोंयोंई सम्‍म तरिगे। आमिन, छान् तरिगे। यहूदा

यूहन्‍नालाई उँइँथेंबै दर्शन

प्‍ह्रीबै म्‍ही: यूहन्‍ना।

प्‍ह्रीबै मिति: अन्‍दाज इ. सं. ९० साल, अथवा वि. सं. १४७ साल, जरे प्‍ह्रीलाई।

प्‍ह्रीबै कारण: ख्रीष्‍टलाई विश्वास लब्‍मैंजी ईशु प्रभुन् ग बिसेरो म्‍हीजगजी चमैंलाई दुःख पिंई। च बेलार यूहन्‍नाजी चु किताब प्‍ह्रीइमु। चए खास विचार चमैंलाई निश्‍चय आशा लल् भिंसी सैं क्‍होल् लबा, फेरि खेदो नेरो दुःख पर्दिलेया विश्वास आप्‍यील्‍ले छ थोद् बिसी संझिदिभिंबा ग।

विश्वास लब्‍मैं बाहेक अरूमैंजी आक्‍होरिगे बिसी यूहन्‍नाजी नमुना ताँउँइले सैंर्बै दर्शनजगए बारेर प्‍ह्रीइमु। चए तान भन्‍दा खास ताँ प्रष्‍टन् मु: ङ्ह्योए प्रभु ईशु ख्रीष्‍टजी के लमा परमेश्वरजी खिए तान शत्रुजगए फिरी, खास गरी शैतानए फिरी, पूरा युगुर्ले ट्होब्‍मु। झाइले खिए विश्वासी म्‍हीमैंलाई नयाँ मु नेरो नयाँ पृथ्‍वीर्बै थेबै आशीष पिंब्‍मु।

मुख्‍य ताँजग

शुरू लबै ताँ १:१-८

विश्वासी टोलीमैंलाई प्‍ह्रीबै चिट्ठी ङ्यी १:९–३:२२

छाप ङ्यीजी झोंबै कागज ४:१–८:५

बिगुल ङ्यी ८:६–११:१९

अजिङ्गर नेरो आछ्यांबै पशु ङ्हीं १२:१–१३:१८

अरू दर्शनजग १४:१–१५:८

परमेश्वरए रिसजी प्‍लेंबै भाँडो ङ्यी १६:१-२१

परमेश्वरए शत्रुमैंलाई ट्होसी नाश लबा १७:१–२०:१०

आखिरी सजाय २०:११-१५

नयाँ मु, पृथ्‍वी नेरो नयाँ यरूशलेम २१:१–२२:५

आखिरी ताँ २२:६-२१

यूहन्‍नालाई उँइँथेंबै दर्शन

1

चु ईशु ख्रीष्‍टजी उँइँभिंबै सैंर्बै दर्शन ग। ईशु ख्रीष्‍टजी खिए के लभिंब्‍मैंलाई “त्‍हेरो चु ताँ युम्‍नन् तखम्” बिबा उँइँभिंरिगे बिसी परमेश्वरजी ईशुलाई चु दर्शन पिंब् ग। ईशुजी खिलाई सेवा लबै म्‍ही यूहन्‍नालाई खिए स्‍वर्गदूत कुल्‍भिंसी छाबै ताँजौ थाहा पिंई।

2 झाइले यूहन्‍नाजी खिजी म्रोंबै तान सैजग थाहा पिंइमु, अथवा परमेश्वरए वचन नेरो ईशु ख्रीष्‍टजी उँइँबै क्‍ह्रोंसेन्‍बै दर्शन साक्षी पिंब् ग।

3 चु किताब अरूमैंलाई खेभिंबै म्‍ही भाग्‍यमानी ग, झाइले खबजी चु किताबर्बै वचन थेसी च अनुसार जिन्‍दगी थोमु, चमैं या भाग्‍यमानी ग, तलेबिस्‍याँ चु तान ताँजग पूरा तबै बेला चेंदोंन् खसेन्‍मु।

एशियार्बै विश्वासी टोलीमैंलाई बिबै नमस्‍ते

4-5 एशिया अंचलर्बै बजार ङ्यीर्बै विश्वासी टोलीमैंलाई ङ यूहन्‍नाए तरफउँइले नमस्‍ते मु।

क्‍हेमैंलाई परमेश्वरउँइले, झाइले आत्‍मा-सैं ङ्यीउँइले, झाइले ईशु ख्रीष्‍टउँइले या दयामाया नेरो सन्‍तोष तरिगे। परमेश्वर [संसार बनिदिब् भन्‍दा ओसोंई] मुला, [तिंइजोरो] मु, झाइले लिउँइज्‍यै या युब्‍मु। आत्‍मा-सैं ङ्यी चाहिं परमेश्वर कुँबै गद्दी बिबै क्‍ल्‍हो उँइँर तबै पवित्र आत्‍मा-सैं मु। ईशु ख्रीष्‍ट चाहिं क्‍ह्रोंसेन्‍बै ईमानदारी साक्षी मु, फेरि खि सिबउँइले रिब्‍मैं न्‍होंरी तान भन्‍दा ओसोंबै फल् ग, झाइले खि पृथ्‍वीर्बै म्रुँमैंए मालिक ग।

प्रभु ईशुजी ङ्ह्योलाई माया लम्। खि सिसी खिए कोउँइले ङ्ह्योलाई आछ्याँबै केउँइले छुट्कारा लभिंइमु।

6 ङ्ह्योलाई म्रुँ दों लभिंसी ङ्ह्यो पूजाहारी दोंले ईशुए परमेश्वर, अथवा खिए आबाए सेवा लभिंब्‍मैं या लभिंइमु। छ तसी ईशु ख्रीष्‍टलाई थेबै मान नेरो थेबै शक्ति खोंयोंईन तरिगे। आमिन [अथवा छान तरिगे]

7 लु, याद थेंन्, खि न्‍हाँम्‍ज्‍यो न्‍होंउँइले युरिब्‍मु। हरेक म्‍हीए म्‍यींजी खिलाई म्रोंब्‍मु, फेरि खिलाई सैसी हुवाब्‍मैंज्‍यै या खिलाई म्रोंब्‍मु। झाइले पृथ्‍वीर्बै तान कुलमैंजी प्रभुए चोट म्रोंसी खिए लागिर क्रोब-म्‍होब तब्‍मु। ओं क्‍ह्रोंसेन्, छान तरिगे।

8 परमेश्वर खोंयोंई मु, ओसों ओनों मुला, फेरि आखिरी या युब्‍मु। च तान भन्‍दा थेबै शक्ति मुबै परमेश्वरजी छ बिइमु, “ङ तान भन्‍दा ओसोंन मुला, झाइले फेरि तान भन्‍दा आखिरी ङ तब्‍मु।”

ईशु ख्रीष्‍टलाई म्रोंबा

9 क्‍हेमैंए दाज्‍यू, ङ यूहन्‍ना ग। क्‍हेमैं दोंले ङ ईशु ख्रीष्‍टने घ्रिन् तई। ङ्ह्यो तान परमेश्वरए राज्‍यरी म्रुँ दों तलेया दुःख नोल् त्‍हुम्, झाइले ङ्ह्यो तानजी च दुःख ढुक्‍कले सैदिम्। ङ परमेश्वरए वचन नेरो ईशु ख्रीष्‍टए बारेर साक्षी पिंबै कारणजी पत्‍मोस बिबै टापूर म्‍हीजगजी ङलाई थेंला।

10 प्रभुए दिनरी ङए फिरी पवित्र आत्‍मा-सैं मुला। झाइले ङजी ङए लिउँइजी बिगुलए स्‍वर दों तबै थेबै कै थेई।

11 च कैजी छ बिला, “क्‍हीजी तो म्रोंमु, च ताँ किताबर प्‍ह्रीद्, झाइले च किताब नाँस ङ्यीर्बै विश्वासी टोलीमैंलाई पिभिंन्। अथवा एफिसस, स्‍मर्ना, पर्गामम, थिआटायरा, सार्डिस, फिलाडेल्‍फिया नेरो लाओडिसिया बिबै नाँसर्बै विश्वासी टोलीमैंलाई पिभिंन्,” बिई।

12 झाइले खनीउँइले पोंए बिसी ङ लिग्‍याँ तुई। छ तमा ङजी बत्ती थेंबै म्‍हाराए पानस ङ्यी म्रोंई।

13 चर्न म्‍ही दों ब्‍योंबै सो प्‍याबै सै घ्रि म्रोंई। खिए प्‍हलीर सम्‍म युल्‍ले क्‍वें खिसी तिंरै या म्‍हाराए क्‍वें फुइब् मुला।

14 खिला तार्ग्‍या पै, अथवा क्‍लिं (हिउँ), दों ब्‍योंबै क्र मुला। फेरि खिए म्‍यीं मिए ज्‍वाला दों ब्‍योंब् मुला।

15 खिए प्‍हली आरनर खारदिबै पित्तल दोंले टल्‍किदिब् मुला। खिए कै बेले नुबै क्‍युए छाहारे दों तब् मुला।

16 खिए क्‍योलो योरी मुसारा (तारा) ङ्यी मुला। झाइले खिए सुँउँइले दोहोरोन् धार तबै तरवार त्‍होंला। खिए ल्‍यी (मोहोंडा) त्‍हीयाँ आधार्बै त्‍हीयाँ दोंले चम्‍किदिब् मुला।

17 छले ङजी खिलाई म्रोंसी ङ सिब् दोंन् तसी खिए प्‍हलीर पद्खु तई। झाइले खिजी खिए क्‍योलो यो ङए फिर थेंसी छ बिई, “आङ्हींन्, तान भन्‍दा ओसों नेरो आखिरी ङन् ग।

18 फेरि सोगोंई या ङन् ग। ङ सिला, तर ङ खोंयोंईन सोरिम्। झाइले कालए फिरी नेरो म्‍ही प्‍ल्‍हमैं फिरी हक ङल् मु।

19 छ तसी क्‍हीजी चु तोगो तबै नेरो लिउँइजी तखबै ताँजग म्रोंसी प्‍ह्रीद्। क्‍हीजी ङए क्‍योलो योरी म्रोंबै मुसारा ङ्यी नेरो बत्ती थेंबै म्‍हाराए पानस ङ्यीए गुप्‍त मतलब छाबन् ग।

20 चु मुसारा ङ्यी स्‍वर्गउँइले कुल्‍भिंबै दूत ङ्यी ग। च दूतजग बजार ङ्यी मुबै विश्वासीमैंए स्‍वर्गउँइले खटिदिबै दूतजग ग, झाइले चु बत्ती थेंबै म्‍हाराए पानस ङ्यी बजार ङ्यीर्बै विश्वासी टोलीमैं ग।

एफिससर्बै विश्वासी टोलीलाई प्‍ह्रीबै चिट्ठी

2

“एफिसस बजारर्बै विश्वासी टोलीए दूतलाई चु ताँ प्‍ह्रीद्:

“ङ मुसारा ङ्यी क्‍योलो योरी छेसी, झाइले बत्ती थेंबै म्‍हाराए पानस ङ्यीए म्‍हाँजुर प्‍ह्रबै म्‍हीजी बिइमु,

2 क्‍हीजी तो के लइमु, कति गाह्रो के लइमु, झाइले कति ढुक्‍कले सैदिइमु, च तान ताँ ङलाई थाहा मु। फेरि क्‍हीजी खराब म्‍हीलाई सैदिला आङें बिबा ङलाई थाहा मु। क्‍हीजी प्रभु ईशुए मुख्‍य चेलामैं ग बिब्‍मैंलाई जाँच लसी चमैंए स्‍युर ताँ उँइँभिंई बिबा ङलाई थाहा मु।

3 झाइले क्‍हीजी साह्रो दुःख सैदिसी टिइमु, ङए लागिर दुःख नोइमु, फेरि ङए घ्‍याँरी प्‍ह्रबर आनारिइमु बिबै चु तान ताँजग ङलाई थाहा मु।

4 तर क्‍हीए गल्‍तीए बारेर ङने चु ताँ मु: क्‍हीजी ओसोंबै दोंले ङलाई प्रेम तोगो आलइमु।

5 छ तसी क्‍हीजी खैबै प्रेम लबउँइले प्‍यीला बिसी म्‍हैंन्। झाइले च गल्‍तीउँइले सैं एसी ओसों क्‍हीजी खैले ङलाई प्रेम लला च दोंलेन् तोगोईन ङलाई प्रेम लद्। तर क्‍हीजी च गल्‍तीउँइले सैं आएस्‍याँ ङजी क्‍हेमैं ङाँर खसी क्‍हीए बत्ती थेंबै पानस चए क्‍ल्‍होउँइले ङजी स्‍योवाब्‍मु।

6 तर क्‍हीने प्रि छ्याँबै के तो मु बिस्‍याँ, ङजी निकोलाइटनमैंए केलाई घ्रिणा लब् दोंलेन् क्‍हीज्‍यै या घ्रिणा लम्। चु ताँरी क्‍हीजी ठीक लइमु।

7 “खब्‍ने ताँ थेबै न्‍ह मु, चजी आत्‍मा-सैंजी विश्वासी टोलीमैंलाई तो बिइमु थेरिगे।

“खब्‍जी खेमैंए गल्‍तीए फिरी ट्होमु, चलाई परमेश्वरए स्‍वर्गर मुबै जीवनए सिं धुँर्बै फल ङजी चल् भिंब्‍मु।”

स्‍मर्नार्बै विश्वासी टोलीलाई प्‍ह्रीबै चिट्ठी

8 “स्‍मर्ना नाँसर्बै विश्वासी टोलीए दूतलाई चु चिट्ठी प्‍ह्रीद्:

“चु ताँ ओसों शुरू ओनों तबै नेरो आखिरी सम्‍म तबै म्‍हीजी, अथवा सिल् खाँबा तर फेरि रिबै म्‍हीजी, बिइमु,

9 ङलाई क्‍हीए दुःखजग तान थाहा मु, क्‍हीए गरीब तबै या थाहा मु, दिलेया क्‍ही क्‍ह्रोंसेन प्‍ल्‍होब् मु। झाइले कोई म्‍हीजी ‘ङ यहूदी ग,’ बिमु तर चमैं छाब आङीं, चमैंजी क्‍हीलाई आछ्याँबै ताँ पोंबा ङलाई थाहा मु। तर चमैं यहूदी आङीं, बरु चमैं शैतानए अधीनर टिब्‍मैं ग।

10 तर क्‍हीजी त्‍हेरो पर्दिखबै दुःखए लागिरी कत्ति आङ्हींन्। थेद्, क्‍हेमैंलाई शैतानजी आछ्याँबै के लरिगे बिसी फसिदिबै लागिर कोईलाई झयालखानर झोंब्‍मु। क्‍हेमैंलाई च्‍युगैंदे दुःख तब्‍मु। क्‍ही सिबै बेला सम्‍मन् ङए फिरी विश्वास लद्, झाइले ङजी क्‍हीलाई खोंयोंई आखाँबै जीवन योंबै पुरस्‍कार पिंस्‍यो।

11 “खब्‍ने ताँ थेबै न्‍ह मु, चजी आत्‍मा-सैंजी विश्वासी टोलीमैंलाई तो बिइमु, थेरिगे।

“खब्‍जी ङ्हींबै सैंए फिरी ट्होमु, चलाई दोस्रो कालरी तोई हानि आता।”

पर्गाममर्बै विश्वासी टोलीलाई प्‍ह्रीबै चिट्ठी

12 “पर्गामम बजारर्बै विश्वासी टोलीए दूतलाई चु चिट्ठी प्‍ह्रीद्:

“चु ताँ छ्यारिबै दोहोरो धार मुबै तरवार छेबै म्‍हीजी छ बिइमु,

13 क्‍ही शैतानए राज्‍यर टिइमु बिबा ङलाई थाहा मु। तर शैतानए टिबै क्‍ल्‍होरी ङए बारेर विश्वासीलो साक्षी पिंबै एण्‍टिपासलाई म्‍हीजगजी सैवानाबिलेया क्‍ही छाबै घटना म्रोंलेया अझै विश्वास लसेन्‍मु।

14 तर क्‍हीए गल्‍तीए बारेर ङने कोई ताँ मु, तलेबिस्‍याँ स्‍योम्‍बै बालामए ताँ लिली प्‍ह्रबै म्‍हीमैं कोई कोई क्‍हीने मु। च बालामजी स्‍योम्‍बै बालाक बिबै म्रुँलाई आछ्याँबै ताँ लुभिंला। अथवा इस्राएलीमैंलाई आछ्याँबै केउँई बोबै लागिर मूर्तिलाई चडिदिबै सै चद्, झाइले फोहोरी के लद् बिबै सल्‍लाह लद् बिसी बालामजी बालाक म्रुँलाई लुभिंई।

15 फेरि च दोंलेन निकोलाइटनमैंजी लुभिंबै ताँ लिली प्‍ह्रब्‍मैं कोई कोई क्‍हीने बालु मु।

16 छ तसी क्‍हीए आछ्याँबै केउँइले सैं एद्। च आछ्याँबै केउँइले सैं आएइबिस्‍याँ ङ क्‍ही ङाँर युम्‍नन् युब्‍मु। झाइले च म्‍हीमैंने प्रि ङए सुँउँइले त्‍होंबै तरवारजी ङजी लडाईं लब्‍मु।

17 “क्‍हेमैंला ताँ थेबै न्‍ह मुस्‍याँ, आत्‍मा-सैंजी तान विश्वासीमैंलाई तो बिइमु च थेद्।

“खब्‍जी आछ्याँबै केए फिरी ट्होमु, लोथेंबै चबै सै ङजी चलाई चल् भिंब्‍मु। चलाई ङजी तार्ग्‍या युमाँ पिंब्‍मु। च युमाँरी चए नयाँ मिं प्‍ह्रीइमु। खबजी च योंमु, च म्‍हीजी मात्रे च नयाँ मिं ङो सेम्।”

थिआटायरार्बै विश्वासी टोलीलाई प्‍ह्रीबै चिट्ठी

18 “थिआटायरा बजारर्बै विश्वासी टोलीए दूतलाई चु ताँ प्‍ह्रीद्।

“चु ताँ मिए ज्‍वाला दों तबै म्‍यीं नेरो टल्‍किदिबै पित्तल दों तबै प्‍हली मुबै परमेश्वरए च्‍हजी बिइमु,

19 क्‍हीजी लबै तान के ङलाई थाहा मु। झाइले क्‍हीजी कति भोंले प्रेम लमु, विश्वासीलो मु, कति छ्याँबै सेवा लमु, कति ढुक्‍कले सैदिसी टिमु, चु तान ताँ ङलाई थाहा मु। फेरि ओसों भन्‍दा तिंइजोरो क्‍हीजी झन् बढी के लबा ङलाई थाहा मु।

20 तर क्‍हीए गल्‍तीए बारेर ङने चु ताँ मु: क्‍हीजी जेजबेललाई टिल् भिंइमु। च चमिंरीजी खिलाईन परमेश्वरए ताँ बिभिंबै म्‍ही ग बिसी बिइमु, तर चजी ङए के लभिंब्‍मैंलाई फोहोरी के नेरो मूर्तिलाई चडिदिबै सै चब् लुभिंसी ह्वाँम्।

21 ङजी चलाई आछ्याँबै केउँइले सैं एबै मौका, पिंई तर च चमिंरीजी खिए व्‍यभिचारी फोहोरी के लबै आछ्याँबै केउँइले सैं एबै इच्‍छा आलइमु।

22 छ तसी ङजी च चमिंरीलाई नल् लब्‍मु, झाइले चने व्‍यभिचार लब्‍मैंलाई या थेबै दुःख पिंब्‍मु। चमैंजी चने लबै आछ्याँबै केउँइले सैं आएइबिस्‍याँ ङजी चमैंलाई तोगोन् थेबै कष्‍ट लब्‍मु।

23 ङजी च चमिंरीए लिली प्‍ह्रबै म्‍हीमैंलाई सैवाब्‍मु। च बेलारी ङजी म्‍हीए तान विचार नेरो तान इच्‍छा थाहा सेब् मुना बिसी तान विश्वासी टोलीमैंजी थाहा योंब्‍मु, फेरि क्‍हेमैंजी लबै केए अनुसार ङजी क्‍हेमैं घ्रि घ्रिलाई फल पिंब्‍मु।

24 “तर क्‍हेमैं थिआटायरारी टिब्‍मैं अरू चु आछ्याँबै ताँ लुबै जेजबेलए लिली आप्‍ह्रइमु। म्‍हीजगजी च ताँलाई ‘शैतानए गहिरो ताँ’ बिलेया क्‍हेमैंजी च आलुइमु। छ तसी ङजी क्‍हेमैंलाई छ बिमु, ङजी क्‍हेमैंए फिरी अरू तोई ती नोला आभिं।

25 तो तलेया ङ आयुन् सम्‍म क्‍हेमैंजी तो ताँरी विश्वास लइमु, च ताँ पक्‍काले अझै विश्वास लद्।

26 “खब्‍जी आछ्याँबै केए फिरी ट्होमु, झाइले ङजी खोबै केजग आखिरी दिन सम्‍म लरिमु, चलाईन ङजी अरू जातिए फिर राज्‍य चलिदिबै हक पिंब्‍मु। ङजी ङए आबाउँइले थेबै हक योंब् दोंले छाबै हक चलाई या ङजी पिंब्‍मु।

27 प्‍वेए डण्‍डीजी कुमालेए स भाँडोलाई फदिवाब् दोंले चजी च म्‍हीमैंए फिरी कडा शासन लब्‍मु।

28 झाइले फेरि चलाई ङजी न्‍हाँगर्बै मुसारा या पिंब्‍मु।

29 “क्‍हेमैंला ताँ थेबै न्‍ह मुस्‍याँ आत्‍मा-सैंजी विश्वासी टोलीमैंलाई तो बिइमु, थेद्।

सार्डिसर्बै विश्वासी टोलीलाई प्‍ह्रीबै चिट्ठी

3

“सार्डिस बजारर्बै विश्वासी टोलीए दूतलाई चु ताँ प्‍ह्रीद्,

“चु ताँ परमेश्वरए आत्‍मा-सैं ङ्यी नेरो मुसारा ङ्यी मुबै म्‍हीजी बिइमु। क्‍हीजी लबै के ङलाई थाहा मु। क्‍ही सोगों मु बिबा तानजी विचार लइमु, तर क्‍ही सिल् खाँब् दों तइमु।

2 छ तसी रिद्, जागोले टिद्, झाइले बाँकी के या सिब् भन्‍दा ओसों च केलाई पक्‍का लद्। तलेबिस्‍याँ क्‍हीजी तियाँ सम्‍म लबै के ङए परमेश्वरए उँइँर पक्‍का आतइमु।

3 छ तसी क्‍हीजी तो लुई, तो थेई, च ताँ म्‍हैंन्। झाइले च ताँ अनुसार के लसी आछ्याँबै के लबउँइले सै एद्। क्‍ही न्‍हरूउँइले आछुरिइबिस्‍याँ ङ ह्यो खब् दोंले युब्‍मु, झाइले क्‍हीजी ङ युबै समय कत्ति थाहा आयोंब्‍मु।

4 तर क्‍हेमैं सार्डिसथेंमैं न्‍होंरी च्‍युगुदे म्‍हीजी क्‍वें क्‍ह्रीउँइले स्‍योह्याब् दोंले आछ्याँबै केउँइले स्‍योसी छ्याँबै के लइमु। छ तसी चमैं तार्ग्‍या क्‍वें खिसी ङने प्‍ह्रब्‍मु, तलेबिस्‍याँ चमैं ङने प्‍ह्रबै लायकबन् मु।

5 “खब्‍जी आछ्याँबै केए फिरी ट्होमु, चलाई ङजी तार्ग्‍या क्‍वें खिभिंब्‍मु। झाइले ङजी खोंयोंई आखाँबै जीवन योंई बिसी मिं प्‍ह्रीथेंबै किताबउँइले खोंयोंई या चए मिं आमेटिदि। ङए आबाए उँइँर नेरो खिए स्‍वर्गदूतए उँइँर चलाई ‘ङल् ग’ बिसी ङजी साक्षी पिंब्‍मु।

6 “खबला ताँ थेबै न्‍ह मु, चजी आत्‍मा-सैंजी विश्वासी टोलीमैंलाई तो बिइमु च थेरिगे।”

फिलाडेल्‍फियार्बै विश्वासी टोलीलाई प्‍ह्रीबै चिट्ठी

7 “फिलाडेल्‍फिया नाँसर्बै विश्वासी टोलीए दूतलाई चु ताँ प्‍ह्रीद्:

“चु ताँ सत्‍य नेरो पवित्र म्‍हीजी बिइमु। ङजी स्‍योम्‍बै दाऊद म्रुँए साँचो छेसी तोई म्रा मुले थोंस्‍याँ खबज्‍यै तुला आखाँ, फेरि तोई म्रा मुले ङजी तुस्‍याँ खबज्‍यै थोंला आखाँ। ङजी क्‍हीलाई छ बिम्:

8 क्‍हीजी तो के लमु च तान ङलाई थाहा मु। क्‍हीने शक्ति च्‍युगुदे मात्रे मुलेया क्‍हीजी ङजी लुभिंबै ताँ अनुसार प्‍ह्रइमु, झाइले ङलाई आप्‍यीइमु। ङजी क्‍हेमैंए लागिर म्रा थोंथेंइमु। च म्रा खबज्‍यै तुला आखाँ।

9 थेद्, क्‍हीने प्रि शैतानए टोली घ्रिजी ‘ङ यहूदी ग’ बिम् तर चमैं खास यहूदी आङीं। च स्‍युर्गुमैंलाई ङजी क्‍हेमैंए प्‍हली फ्‍योबर कर ल्‍हैदिब्‍मु। झाइले चमैं तानजी ङजी क्‍हेमैंलाई माया लना बिबा थाहा सेब्‍मु।

10 क्‍हीजी ङए ‘दुक्‍कले सैदिद्’ बिबै हुकुम ढुक्‍कले ङेंसेरो ङज्‍यै या क्‍हीलाई त्‍हेरो खबै जाँच लबै बेलाउँइले जुगुदिभिंस्‍यो। च परीक्षा पृथ्‍वीर्बै तान म्‍हीलाई जाँच लबर पर्दिखब्‍मु।

11 ङ युम्‍नन् युम्। क्‍हीजी तो ताँ विश्वास लइमु, च ताँ पक्‍काले अझै विश्वास लद्। झाइले खबज्‍यै क्‍हीजी ट्होसी योंबै पुरस्‍कार क्‍हीउँइले प्‍हें बोला आखाँ।

12 “खब्‍जी परीक्षाए फिरी ट्होमु, चलाईन ङजी ङए परमेश्वरए मन्‍दिरर्बै त्‍हो लभिंम्। झाइले चलाई च मन्‍दिरउँइले खोंयोंई या आप्‍यी। चए फिरी ङजी ङए परमेश्वरए मिं प्‍ह्रीभिंब्‍मु, फेरि स्‍वर्गउँइले प्‍ह्रीउँई युबै परमेश्वरए नयाँ यरूशलेम बिबै शहरए मिं प्‍ह्रीभिंब्‍मु, झाइले ङए नयाँ मिं या च म्‍हीए फिरी ङजी प्‍ह्रीभिंब्‍मु।

13 “खबने ताँ थेबै न्‍ह मु, चजी आत्‍मा-सैंजी विश्वासी टोलीमैंलाई तो बिइमु, च थेरिगे।”

लाओडिसियार्बै विश्वासी टोलीलाई प्‍ह्रीबै चिट्ठी

14 “लाओडिसिया नाँसर्बै विश्वासी टोलीए दूतलाई चु ताँ प्‍ह्रीद्:

“चु ताँ विश्वासीलो रनरो सत्‍य साक्षीपिंबै म्‍हीजी बिइमु: ङउँइले परमेश्वरजी तान सै बनिदिइमु, झाइले ङ आमिन ग [अथवा ङजी तो बिमु, चन् तम्]।

15 ङलाई क्‍हीए केए बारेर थाहा मु। क्‍हीए विश्वास तातो या आता, ङ्युँबै या आता। क्‍ही तो मुले तिथु तस्‍याँ तमला।

16 तर क्‍हीए विश्वास मनतातो मु। क्‍ही तातो या आता, ङ्युँबै या आतसेरो ङजी क्‍हीलाई ङए सुँउँइले तु प्राब् दों लब्‍मु।

17 क्‍हीजी ‘ङ प्‍ल्‍होब मु, ङलाई तोई खाँचो आरे,’ बिम्। तर क्‍हीलाई ह्रोंस दुःखी नेरो अभागी मु बिबा थाहा आरे। क्‍ही गरीब, म्‍यीं आम्रोंबा, क्‍लुना मु।

18 ङजी क्‍हीलाई चु सल्‍लाह पिंम्, क्‍ही प्‍ल्‍होब् तबै लागिर ङनेबै मिर खारदिबै सुद्ध म्‍हारा किंन्। म्‍हीजगजी क्‍हीलाई क्‍लुना तब् आम्रोंरिगे बिसी खिबै लागिर ङने मुबै तार्ग्‍या क्‍वें किंन्। फेरि क्‍हीए म्‍यीं म्रोंरिगे बिसी ङने मुबै म्‍यीं म्रोंल् लबै मैं किंसी फोद्।

19 ङजी खबलाई माया लमु, चलाई ङजी हौदिमु, झाइले तहर झोंम्। छ तसी क्‍हीजी जोशिलो तसी क्‍हीजी लबै आछ्याँबै केउँइले सैं एद्।

20 थेद्, ङ म्रार रासी हुइम्, खबज्‍यै या ङए कै थेसी म्रा थोंस्‍याँ ङ चने न्‍होंर खब्‍मु, झाइले चने बालु चब्‍मु, च या ङने बालु चब्‍मु।

21 “खबजी आछ्याँबै केए फिरी ट्होमु, चलाई ङजी ङए गद्दी फिरी ङने प्रि कुँल् भिंब्‍मु। ङज्‍यै या ट्होसी ङए आबानेन् खिए गद्दीर कुँल् योंब् दोंलेन् च ट्होबै म्‍ही या ङने बालुन् कुँल् योंब्‍मु।

22 “खब्‍ने ताँ थेबै न्‍ह मु, चजी आत्‍मा-सैंजी विश्वासी टोलीमैंलाई तो बिइमु, थेरिगे।”

स्‍वर्गए दर्शन

गद्दीर कुँबै म्‍ही

4

च लिउँइजी ङजी फेरि दर्शन म्रोंई। ङजी स्‍वर्गर्बै म्रा थोंथेंब् म्रोंई। पहिले ङने पोंबै बिगुलए स्‍वर दों तबै कै ङने फेरि पोंई। च कैजी छ बिई, “झुइ कैंडु खो, त्‍हेरो लिउँइजी तो तमु, च ताँजग ङजी क्‍हीलाई उँइँभिंस्‍यो,” बिई।

2 झाइले ङ तुरून्‍त आत्‍मा-सैंए अधीनर तला। झाइले गद्दी त स्‍वर्गर म्रोंई। च गद्दीरी म्‍ही दों तबै दृश्‍य घ्रि कुँरिला।

3 च कुँबै परमेश्वर ङ्ह्योमा चए ल्‍यी स्‍फटिक नेरो सारडियस बिबै हिरामोती दोंले टल्‍किदिला। गद्दीए वरिपरि पिंग्‍या रंगर्बै पन्‍ना दों तबै ह्यागों थुला।

4 फेरि गद्दीए वरिपरि चौबीस जना अर्को गद्दीजग मुला। च गद्दीजगरी कुँबै चौबीस जना चिबमैंजी म्‍हाराए मुकुट कुला, तार्ग्‍या क्‍वें या खिला।

5 च मुख्‍य गद्दीउँइले तिम्‍ली काम्‍ली दोंबै चम्‍किदिबै उज्‍यालो नेरो मु ङ्हेब् दोंबै आवाजजग तला। गद्दीए उँइँरी मि लुँब् दोंबै बत्ती ङ्यी मुला। च बत्तीजग परमेश्वरए आत्‍मा-सैं ङ्यी मुला।

6 च गद्दीए उँइँर बेले सफा ऐना दोंले टल्‍किदिबै समुद्र दों तबै सै मुला।

गद्दीए वरिपरि सो प्‍याबै सैजग प्‍ल्‍ही मुला। चए जीउरी लिउँई उँइँजी भरि म्‍यीं म्‍यीं मुला।

7 ओसोंबै सो प्‍याबै सै चें दों ब्‍योंब् मुला। दोस्रो चाहिं भारा दों तब् मुला। तेस्रो सो प्‍याबै सैए ल्‍यी म्‍हीए ल्‍यी दों तब् मुला। झाइले चौथो सो प्‍याबै सै प्‍हीरिरिबै क्‍होरे दों तब् मुला।

8 च हरेक सो प्‍याबै सैला प्‍ह्या ट्हु ट्हु मुला। फेरि चमैंए जीउ भरि, प्‍ह्या न्‍होंरी या, खन्‍तदन म्‍यीं म्‍यीं मुला। चमैंजी त्‍हीयाँ म्‍हुँइँस फुर्सत आरेल्‍ले भजन प्रिंबै प्रिंबन् लला। चमैंजी छले भजन प्रिंमला:

“पवित्र, पवित्र, पवित्र, तान भन्‍दा थेबै शक्ति मुबै प्रभु परमेश्वर,

खि पहिले ओनों मुला, तियाँ या मु, लिउँइज्‍यै या तरिब्‍मु।”

छले भजन प्रिंला।

9 चर मुबै सो प्‍याबै सैजगजी छले भजन प्रिंमा गद्दीर कुँबै खोंयोंई या तरिबै परमेश्वरलाई थेबै मान, धन्‍यवाद नेरो जय जयकार चडिदिम्।

10 छले प्रिंमा च चौबीस जना चिबमैंजी च म्‍हाँजुर्बै गद्दीर कुँबै खोंयोंई या तरिबै परमेश्वरलाई पद्खु तसी फ्‍योम्। चमैंजी खेमैंजी कुबै मुकुटजग गद्दीए उँइँर थेंसी छ बिम्,

11 “ओ ङिए प्रभु नेरो परमेश्वर,

क्‍ही थेबै मान, थेबै जय जयकार नेरो शक्ति मुबै लायकब मु।

तलेबिस्‍याँ तान सै क्‍हीजी बनिदिब् ग,

झाइले क्‍हीए सैं विचार अनुसार च तान सैजग तसी सो प्‍याबै शक्ति योंई।”

छाबै भजन प्रिंई।

क्‍ह्यु झज नेरो बेर्दिबै कागज

5

ङजी गद्दीर कुँबै परमेश्वरए क्‍योलो योरी दोहोरोन् प्‍ह्रीबै बेर्दिबै कागज म्रोंई। च कागजरी बन्‍द लसी छाप ङ्यी झोंला।

2 झाइले ङजी बेले भोंबै स्‍वर्गदूतजी थेबै कैले छ बिब् थेई, “खब् चु छापलाई फोर्दिबा झाइले कागज प्‍लबा लायकब मु,” बिई।

3 तर च कागजलाई प्‍लसी ङ्ह्योल् खाँबै म्‍ही स्‍वर्गरी, पृथ्‍वीरी झाइले म्‍ही प्‍ल्‍हमैं नाँसरै या खबै आरेला।

4 ङ बेले क्रोई, तलेबिस्‍याँ च कागज प्‍लसी न्‍होंरी ङ्ह्योबै लायकबै म्‍ही खबै आयोंला।

5 ङ छले क्रोसी चर मुबै चौबीस जना चिबमैं न्‍होंरी घ्रिजी ङलाई छ बिई, “आक्रोद्, ङ्ह्योद्! चरी यहूदाए कुलर्बै चें मु। च स्‍योम्‍बै दाऊद म्रुँए हाँगाउँइले तब् ग। चजीन् ट्होइमु। छ तसी चजीन् चु छाप फोर्दिसी चु कागज प्‍लल् खाँम्,” बिई।

6 झाइले ङ्यी गद्दी म्‍हाँजुरी, अथवा च सो प्‍याबै सै प्‍ल्‍ही नेरो चिबमैंए म्‍हाँजुरी, क्‍ह्यु झज घ्रि रारिब् म्रोंई। च क्‍ह्यु झज सैवाल् खाँब् दों ब्‍योंला। च क्‍ह्यु झजने रू ङंयी नेरो म्‍यीं ङ्यी मुला। च म्‍यींजौ पृथ्‍वीर कुल्‍भिंबै परमेश्वरए आत्‍मा-सैं ङ्यी मुला। [क्‍ह्यु झजए मतलब प्रभु ईशु ग।]

7 च क्‍ह्यु झज ह्यासी गद्दीर कुँबै परमेश्वरए क्‍योलो योउँइले च कागज किंई।

8 च कागज किंबै लिउँइजी चर्बै सो प्‍याबै सै प्‍ल्‍ही नेरो चौबीस जना चिबमैंजी क्‍ह्यु झजलाई पद्खु तसी फ्‍योई। चमैं हरेकने गिटार दों तबै ह्राबै बाजा [अथवा विणा] घ्रि नेरो धूप झोंबै म्‍हाराए धुपारा मुला। च धुपए थाँ परमेश्वरए म्‍हीमैंए प्रार्थना मुला।

9 झाइले चमैंजी भजन घ्रि प्रिंई। च भजन छाबन् मुला,

“क्‍ही च कागज किंब् नेरो च छाप फोर्दिबै लायकबन् मु। तलेबिस्‍याँ म्‍हीजगजी क्‍हीलाई सैवाला, झाइले क्‍हीए कोजी हरेक कुलर्बै म्‍हीजगउँइले, हरेक भाषा पोंब्‍मैंउँइले, हरेक ह्युलर्बै म्‍हीउँइले, झाइले हरेक जातिमैंउँइले, ङ्ह्योए परमेश्वरए लागिर कोई कोईलाई किंसी खाभिंई।

10 क्‍हीजी च म्‍हीमैंलाई म्रुँ नेरो पूजाहारी तबै कुलर्बै म्‍हीमैं बनिदिभिंसी परमेश्वरए सेवा लबरी नेरो पृथ्‍वीए फिरी राज चलिदिबरी खटिदिई,” बिसी छाबै भजन प्रिंला।

11 फेरि ङजी ङ्ह्योई, झाइले गद्दीए वरिपरि, चिबमैंए वरिपरि, सो प्‍याबै सै प्‍ल्‍हीए वरिपरि या, च्‍योसेई च्‍योला आखाँबै स्‍वर्गदूतमैंए हूल मुला।

12 च स्‍वर्गदूतमैंजी बेले थेबै कैजी छाबै भजन प्रिंला,

“सैवाल् खाँबै क्‍ह्यु झज थेबै शक्ति, थेबै सम्‍पत्ति, थेबै ज्ञान, थेबै भों, थेबै मान, थेबै जय जयकार, थेबै धन्‍यवाद योंबै लायकबन् मु।”

13 झाइले स्‍वर्गरी, पृथ्‍वीरी, म्‍ही प्‍ल्‍हमैं नाँसरी, समुद्ररी, अथवा खन्‍तदन मुबै सो प्‍याबै सैजगजी छले भजन प्रिंबा ङजी थेई,

“गद्दीर कुँबै परमेश्वरलाई नेरो क्‍ह्यु झजलाई धन्‍यवाद, थेबै मान, जय जयकार नेरो शक्ति खोंयोंई या तरिगे।”

14 झाइले सो प्‍याबै सै प्‍ल्‍हीजी “छान् तरिगे” बिई। झाइले चिबमैंजी पद्खु तसी फ्‍योई।

कागजर झोंबै छाप ङ्यीलाई क्‍ह्यु झजजी फोर्दिबा

क. पहिलेर्बै छाप क्‍ह्यु झजजी फोर्दिबा - ट्होबा

6

झाइले क्‍ह्यु झजजी छाप ङ्यी न्‍होंरी ओसोंबै छापलाई फोर्दिई। च लिउँइजी ङजी च सो प्‍याबै सै प्‍ल्‍ही न्‍होंरी घ्रिजी मु ङ्हेब् दोंले “खो” बिब् थेई।

2 झाइले ङजी ङ्ह्योमा चर तार्ग्‍या घोड़ा त्‍होंब् म्रोंई। च घोड़ाए फिर क्रेबै म्‍हीजी त्‍हली छेबा ङजी म्रोंई। परमेश्वरजी चलाई ट्होबै पुरस्‍कार पिंई। झाइले चजी ट्होसी फेरि ट्होबर ह्याई।

ख. दोस्रो छाप - लडाईं तबा

3 च क्‍ह्यु झजजी फेरि दोस्रो छाप फोर्दिई। च लिउँइजी दोस्रो सो प्‍याबै सैजी “खो” बिबा ङजी थेई।

4 अर्को ओल्‍ग्‍या घोड़ा घ्रि त्‍होंखई। च घोड़ाए फिर क्रेबै म्‍हीलाई पृथ्‍वीर लडाईं लल् भिंबै हक परमेश्वरजी पिंई। झाइले चलाई थेबै तरवार घ्रि परमेश्वरजी पिंई।

ग. तेस्रो छाप - अनिकाल तबा

5 फेरि च क्‍ह्यु झजजी तेस्रो छाप फोर्दिई। झाइले ङजी तेस्रो सो प्‍याबै सैजी “खो” बिब् थेई। ङजी ङ्ह्योमा म्‍लोंग्‍या घोड़ा त्‍होंब् म्रोंई। च म्‍लोंग्‍या घोड़ाए फिर योरी जोख्‍दिबै पार छेबै म्‍ही घ्रिलाई ङजी म्रोंई।

6 ङजी सो प्‍याबै सै म्‍हाँजुउँइले छ बिबै कै थेई, “तिगैंबै के लबै ज्‍याला गहुँ ङ्हींम्‍ना, अथवा जौ ट्हुम्‍ना, च्‍हौ तद्। तर पा नेरो तेललाई तोई हानी आलद्, म्‍हीजगजी अझै योंरिगे” बिई।

घ. चार नम्‍बरर्बै छाप - सैवाबा

7 झाइले फेरि च क्‍ह्यु झजजी चार नम्‍बरर्बै छाप फोर्दिई। झाइले ङजी चौथो सो प्‍याबै सैजी “खो” बिब् थेई।

8 ङजी फिक्‍का पिंग्‍या घोड़ा त्‍होंब् म्रोंई। चए फिर क्रेबै म्‍हीए मिं “काल” बिबा ङजी म्रोंई। झाइले च घोड़ाए लिली पाताल बिबा ङजी त्‍होंब् म्रोंई। चमैंजी पृथ्‍वीर्बै म्‍हीए भाग प्‍ल्‍हीथुरी तिथुलाई लडाईं लसी, अनिकाल लसी, रोगजौ भसी, झाइले पृथ्‍वीर्बै वनर्बै जन्‍तुजौजी च्‍हील् भिंसी, सैबै हक योंई।

ङ. पाँच नम्‍बरर्बै छाप - सैह्याबै म्‍हीए सैं क्रोबा

9 झाइले फेरि क्‍ह्यु झजजी अर्को पाँच नम्‍बरर्बै छाप फोर्दिई। परमेश्वरए बेदी न्‍होंरी प्रभुए लागिर सिल् खाँब्‍मैं ङजी म्रोंई। चमैं परमेश्वरए वचन प्रचार लबै कारणजी, झाइले प्रभुए लागिर साक्षी पिंबै कारणजी, म्‍हीजगजी चमैंलाई सैवाला।

10 च सिल् खाँब्‍मैंजी छले थेबै कै त्‍येई, “ओ तान भन्‍दा थेबै प्रभु, क्‍ही पवित्र नेरो क्‍ह्रोंसेन्‍बै ग। क्‍हीजी संसारर्बै ङिलाई सैब्‍मैंलाई निसाफ लसी सजाय आपिंन् सम्‍म ङि कति सम्‍म भैंले?” बिसी ङ्युइई।

11 झाइले चमैं घ्रि घ्रिलाई तार्ग्‍या क्‍वें पिंसी परमेश्वरजी चमैंलाई छ बिई, “म्‍हीजगजी क्‍हेमैंलाई सैवाब् दोंलेन, क्‍हेमैंए भाइमैंलाई नेरो अरू के लबै अउमैंलाई या सैवाब्‍मु। चमैं तानलाई आसैन् सम्‍म अझै तिस्‍यादे भैंन्,” बिई।

च. छ नम्‍बरर्बै छाप - परमेश्वरए रिस पर्दिबा

12 फेरि ङजी च क्‍ह्यु झजजी अर्को छ नम्‍बरर्बै छाप फोर्दिब् म्रोंई। च लिउँइजी थेबै सयो (भैंचालो) खई। त्‍हीयाँ म्‍लोंग्‍या बाक्‍लो क्‍वें दोंन् तह्याई। लयाँ चाहिं को दोंले ओल्‍ग्‍या तह्याई।

13 थेबै खैं खमा तुँबु धुँउँइले आभिंबै तुँबु रू खारिब् दोंले मुउँइले मुसारा पृथ्‍वीरी खारह्याई।

14 मु कागज बेर्दिब् दोंले बेर्दिह्यासी मु म्‍हह्याई। झाइले हरेक डाँडा-काँडा नेरो टापूजग (समुद्र म्‍हाँजुर्बै क्‍ल्‍होजग) खेमैंए क्‍ल्‍होउँइले स्‍योह्याई।

15 छ तमा पृथ्‍वीर्बै म्रुँजग, शासन लब्‍मैं, फौजीए कप्‍तानजग, प्‍ल्‍होब्‍मैं, भोंबै म्‍हीजग, झाइले तान म्‍हीमैं या, डाँडा जरेर्बै उ नेरो युमाँ कों जरे लोबर ह्याई।

16 चमैंजी डाँडा-काँडा नेरो थेबै युमाँलाई छ बिई, “ङिए फिर खारिद्, गद्दीर कुँबै चिबउँइले लोभिंन्। फेरि क्‍ह्यु झजए रिसउँइले ङिलाई लोभिंन्।

17 तलेबिस्‍याँ चमैंए थेबै रिस खबै दिन तियाँ तइमु। चमैंए विरूद्धर खब राल् खाँम्?” बिसी बिन्‍ती लई।

परमेश्वरए रिस पर्दिब् भन्‍दा पहिले खिए म्‍हीजगलाई छाप झोंबा

7

च लिउँइजी ङजी पृथ्‍वीए कुना प्‍ल्‍हीउँई स्‍वर्गदूत प्‍ल्‍ही रारिब् म्रोंई। चमैंजी पृथ्‍वी, समुद्र, सिं धुँ तोरै या खैं आखरिगे बिसी हक छेसी रारिला। छ तसी तिस्‍यादे सम्‍म खनीरै खैं आखला।

2 झाइले फेरि क्‍ह्रोंसेन्‍बै सत्‍य परमेश्वरए छाप छेबै अर्को स्‍वर्गदूत घ्रि पूर्वउँइले खरिब् ङजी म्रोंई। परमेश्वरजी च अर्को स्‍वर्गदूत प्‍ल्‍हीलाई पृथ्‍वी नेरो समुद्र नाश लबै हक पिंला, तर भरखर खबै स्‍वर्गदूतजी चमैंलाई छ बिई,

3 “ङिजी ङ्ह्योए परमेश्वरए के लब्‍मैंलाई चमैंए ङ्होर परमेश्वरए छाप आझोंन् सम्‍म पृथ्‍वी, समुद्र, सिं धुँ, तोए फिरी या हानि आलद्” बिई।

4 कति म्‍हीलाई छाप झोंई बिस्‍याँ लाख घ्रि से चवालीस हजार (१,४४,०००) म्‍हीलाई परमेश्वरए छाप चमैंए ङ्होर छाप्‍दिई बिबा ङजी नम्‍बर थेई। चमैं तान इस्राएली जातर्बै बाह्र कुलउँइले तई।

5 यहूदाए कुलउँइले १२,०००

रूबेनए कुलउँइले १२,०००

गादए कुलउँइले १२,०००

6 आशेरए कुलउँइले १२,०००

नप्‍तालीए कुलउँइले १२,०००

मनस्‍सेए कुलउँइले १२,०००

7 शिमियोनए कुलउँइले १२,०००

लेवीए कुलउँइले १२,०००

इस्‍साकारए कुलउँइले १२,०००

8 जबुलुनए कुलउँइले १२,०००

यूसुफए कुलउँइले १२,०००

बेन्‍जामीनए कुलउँइले १२,०००

स्‍वर्गर्बै थेबै हूल

9 च लिउँइजी ङजी खबज्‍यै च्‍योला आखाँबै म्‍हीए हूल म्रोंई। चमैं तान जातिउँइले, तान कुलउँइले, तान ह्युलउँइले, नेरो तान भाषा पोंब्‍मैंउँइले खब्‍मैं मुला। चमैं छ्याँबै तार्ग्‍या क्‍वें खिसी, झाइले योर सिं धुँए हाँगाजौ छेसी, गद्दी नेरो क्‍ह्यु झजए उँइँर मुला।

10 झाइले चमैं तानजी थेबै कैले छ बिबा ङजी थेई, “गद्दीर कुँबै ङ्ह्योए परमेश्वर नेरो क्‍ह्यु झजने रक्षा लभिंबै शक्ति मु।”

11 गद्दी, चिबमैं नेरो सो प्‍याबै सै प्‍ल्‍हीए वरिपरि स्‍वर्गदूतजग रारिला। झाइले च स्‍वर्गदूतमैंजी गद्दीए उँइँर पद्खु तसी फ्‍योसी परमेश्वरलाई

12 “आमेन” [अथवा ओं, क्‍ह्रोंसेन् छान तई] बिई। फेरि चमैंजी बिई, “ङ्ह्योए परमेश्वरलाई प्रशंसा, जय जयकार, ज्ञान, धन्‍यवाद, मान, शक्ति, नेरो भों खोंयोंई या तरिगे। आमिन।” बिई।

13 चिबमैं न्‍होंरी घ्रिजी ङलाई छ बिसी ङ्युइई, “च तार्ग्‍या क्‍वें खिब्‍मैं खब जा, खनीउँइले खब जा?” बिई।

14 झाइले ङजी “हजुर, चु ताँ क्‍हीलाईन थाहा मु, [ङलाई थाहा आरे],” बिई।

छ तसी चजी ङलाई बिई, “चमैं थेबै दुःख सैदिसी खरिब्‍मैं ग। चमैंजी खेमैंए क्‍वें क्‍ह्यु झजए कोर ख्रुसी बेले शुद्ध तार्ग्‍या लइमु।

15 छ तसी चमैं परमेश्वरए गद्दीए उँइँर रासी चमैंजी परमेश्वरए मन्‍दिरर त्‍हीयाँ, म्‍हुँइँस खिए सेवा लरिम्। गद्दीर कुँबै परमेश्वरजी चमैंने खोंयोंई टिसी खिए रक्षारी हुथेंब्‍मु।

16 चमैं फेरि खोंयोंई या फो आख्रेब्‍मु, खोंयोंई या क्‍यु आपिब्‍मु। झाइले चमैंए फिरी त्‍हीयाँजी या झाइले अरू तोज्‍यै या चमैंलाई आख्रों।

17 तलेबिस्‍याँ गद्दीए म्‍हाँजुर मुबै क्‍ह्यु झजजी चमैंलाई प्‍ह्रोंछैं दोंले रक्षा लम्। च क्‍ह्यु झजजी चमैंलाई खोंयोंई या आखाँबै जीवन योंबै क्‍यु मूलर बोभिंब्‍मु। परमेश्वरजी चमैंए म्‍यींउँइले मिली फ्‍योभिंब्‍मु,” बिई।

छ। सात नम्‍बरर्बै छाप - बिगुल ह्राबै स्‍वर्गदूत ङ्यी

8

झाइले फेरि च क्‍ह्यु झजजी सात नम्‍बरर्बै छाप फोर्दिई। च छाप फोर्दिमा स्‍वर्गरी आधा घण्‍टा सम्‍म तोई स्‍वरै आथे।

2 च लिउँई परमेश्वरए उँइँर स्‍वर्गदूत ङ्यी म्रोंई। च स्‍वर्गदूतमैंए योरी परमेश्वरजी बिगुल ङ्यी पिंला।

3 झाइले अर्को स्‍वर्गदूत घ्रि खसी बेदीए उँइँर राई। चए योर म्‍हाराए धुपारा मुला। चजी परमेश्वरए उँइँर्बै बेदीर धूप झोंबै लागिर ल्‍हे धूप योंला। च धूप तान परमेश्वरए म्‍हीमैंजी लबै प्रार्थनाजगए फिरी कोंसी च बेदीर चडिदिई।

4 धूपए मिखु नेरो परमेश्वरए म्‍हीमैंजी लबै प्रार्थनाजग बालुन स्‍वर्गदूतए योउँइले परमेश्वरए उँइँर ह्याई।

5 झाइले च स्‍वर्गदूतजी बेदीर्बै मि धूपारार ठ्याम्‍मले झोंसी पृथ्‍वीए फिरी भ्‍योंवाई। झाइले पृथ्‍वीरी मु ङ्हेबा, आवाजजग, तिम्ल-काम्ली तबा, नेरो सयो (भैंचालो) खबा तई।

बिगुल ङ्यी

क। पहिलो बिगुल - तिस्‍यू नेरो मि युबा

6 झाइले च बिगुल ङ्यी मुबै स्‍वर्गदूतजग बिगुल ह्राबर तयार तई।

7 तान भन्‍दा पहिलो स्‍वर्गदूत घ्रिजी बिगुल ह्राई। झाइले पृथ्‍वीर को कोंबै मि नेरो तिस्‍यु युई। पृथ्‍वीए भाग सोंथुरी तिथु, सिं धुँए भाग सोंथुरी तिथु, झाइले पृथ्‍वीर मुबै तान नो धुँजग, च तान ख्रोंह्याई।

ख. दोस्रो बिगुल - पहाड घ्रि समुद्रर भ्‍योंबा

8 झाइले दोस्रो स्‍वर्गदूतजी बिगुल ह्राई। झाइले मि लुँरिबै थेबै पहाड घ्रि दों तबै सै परमेश्वरजी समुद्रर भ्‍योंवाई। झाइले समुद्रर्बै क्‍यु भाग सोंथुरी तिथु को तह्याई,

9 समुद्रर्बै सो प्‍याबै सै भाग सोंथुरी तिथु सिह्याई, झाइले समुद्रर्बै क्‍यु जहाजजग भाग सोंथुरी तिथु नाश तह्याई।

ग. तेस्रो बिगुल - मुसारा घ्रि खारिबा

10 झाइले फेरि तेस्रो स्‍वर्गदूतजी बिगुल ह्राई। झाइले थेबै मुसारा घ्रि ज्‍वाला दोंले लुँरिला। च मुसारा मुउँइले खारिसी स्‍योंर्बै क्‍यु नेरो मूलर्बै क्‍यु भाग सोंथुरी तिथुए फिरी पर्दिई।

11 च मुसाराए मिं “बेले काँबै सै” बिब् मुला। छ तसी क्‍यु भाग सोंथुरी तिथु बेले काँब तह्याई। च क्‍यु काँब तसी क्‍यु थुँबै म्‍हीजग ल्‍हेन् सिह्याई।

घ. चार नम्‍बरर्बै बिगुल - अन्‍यारो तह्याबा

12 फेरि चार नम्‍बरर्बै स्‍वर्गदूतजी बिगुल ह्राई। झाइले त्‍हीयाँए भाग सोंथुरी तिथु, लयाँए भाग सोंथुरी तिथु, नेरो मुसाराए भाग सोंथुरी तिथुलाई चोट पर्दिसी उज्‍यालो पिंबै शक्ति म्‍हह्याई। छ तसी त्‍हीयाँर नेरो म्‍हुँइँसरै या भाग सोंथुरी तिथु अन्‍यारो तह्याई।

13 झाइले ङजी फेरि ङ्ह्योई। ङजी प्‍हीरिरिबै क्‍होरे घ्रिजी बेले थेबै कैजी छ बिब् थेई, “त्‍हेरो बाँकी मुबै स्‍वर्गदूत सोंए बिगुल ह्रामा पृथ्‍वीर्बै म्‍हीजगलाई कत्ति थेबै दुःख नेरो शोक तब्‍मु,” बिसी कै त्‍येई।

ङ. पाँच नम्‍बरर्बै बिगुल - गहिरो खोल्‍दों

9

झाइले फेरि पाँच नम्‍बरर्बै स्‍वर्गदूतजी बिगुल ह्राई। ङजी स्‍वर्गउँइले पृथ्‍वीर मुसारा घ्रि खारिब् म्रोंई। परमेश्वरजी च मुसारालाई बेले थेबै गहिरो खोल्‍दोंए साँचो पिंला।

2 च मुसाराजी च बेले थेबै गहिरो खोल्‍दोंए का थोंई। झाइले च क्‍ल्‍होउँइले थेबै कोदाउँइले खब् दोंले थेबै मिखु खई, च मिखुजी त्‍हीयाँ नेरो मुलाई अन्‍यारो लवाई।

3 च मिखुउँइले पृथ्‍वीए फिरी तिरीजौ खई। झाइले पृथ्‍वीर्बै बिच्‍छीने मुब् दोंबै शक्ति च तिरीजौलाई या परमेश्वरजी च्‍हीबै शक्ति पिंई।

4 झाइले परमेश्वरजी तिरीमैंलाई छ बिई, “पृथ्‍वीर्बै नो, छि धुँ, फेरि सिं धुँ तोईलाई या तोई हानि आलद्, तर खब म्‍हीए ङ्होर ङए छाप आरे, चमैंलाई मात्रे हानि लद्।

5 तर चमैंलाई आसैद्, बरु महीना ङ्हल् सम्‍म थेबै दुःख पिंन्,” बिई। झाइले च तिरीमैंजी च्‍हीसी खैले नई बिस्‍याँ, बिच्‍छीजी च्‍हीब् दोंलेन् च म्‍हीमैं छलेन नई।

6 म्‍हीजग च महीना ङ्हल् सम्‍म नमा चमैंजी सिबै इच्‍छा लब्‍मु, तर चमैं सिला आखाँब्‍मु। चमैं सिसि ङ्हाँब्‍मु तर चमैंलाई सिबै काल आखब्‍मु।

7 च तिरीजग लडाईं लबर तयार तबै घोड़ा दों ब्‍योंरिला। च तिरीजगए क्रर म्‍हाराए मुकुट दों तबै सै मुला, झाइले च तिरीए ल्‍यी म्‍हीए ल्‍यी दोंबन् मुला।

8 चमैंए क्र चमिंरीमैंए क्र दों तबा ह्रिंग्‍यो मुला। च तिरीजगए स चेंए स दोंबन् मुला।

9 झाइले च तिरीजगए तिंरी पैए पाता दोंबै रक्षा लबै सै खिला। च तिरीजगए प्‍ह्याउँइले खबै स्‍वर चाहिं लडाईं लबर ह्याबै ल्‍हे घोड़ा गाडीए स्‍वर दोंबन् मुला।

10 च तिरीजगए मि नेरो मे बिच्‍छील् दोंबन् मुला। चए मिरी म्‍हीजगलाई महीना ङ्हल् सम्‍म नल् लवाबै शक्ति मुला।

11 च बेले थेबै गहिरो खोल्‍दोंए दूत च तिरीजगए म्रुँ दों तला। [च म्रुँए मिंए मतलब नोक्‍सान लबै सै ग।] इब्रानी क्‍ह्युईरी चए मिं “एबाड्डोन” ग। यूनानी क्‍युईरी चाहिं चए मिं “अपल्‍यीओन” ग।

12 छले ओसोंबै कष्‍ट ह्याल् खाँई। लिउँइज्‍यै या अर्को कष्‍ट ङ्हीं खब्‍मु।

च. छ नम्‍बरर्बै बिगुल - नाश लवाबै दूतजग

13 झाइले छ नम्‍बरर्बै स्‍वर्गदूतजी बिगुल ह्राई। झाइले ङजी परमेश्वरए उँइँर्बै म्‍हाराए बेदीए कुना प्‍ल्‍हीउँइले खबै कै थेई।

14 च कैजी च बिगुल ह्राबै दूतलाई छ बिई, “यूफ्रेटिस बिबै थेबै स्‍योंर च्‍युँइँथेंबै दूत प्‍ल्‍हीलाई प्‍यीवाद्,” बिई।

15 झाइले च स्‍वर्गदूतजी च दूत प्‍ल्‍हीलाई म्‍हीजगए भाग सोंथुरी तिथुलाई नाश लबरी प्‍यीवाई। परमेश्वरजी च दूत प्‍ल्‍हीलाई ठीक चु बेला, चु दिन, चु महिना, नेरो चु वर्षए लागिर पहिले ओनों तयार लथेंला।

16 ङजी चमैंए फौजीए नम्‍बर थेई। चमैंए घोड़ा क्रेब्‍जगए दफा ङ्हीस्‍यु करोड (२०,००,००,०००) मुला।

17 झाइले सैंर्बै दर्शनरी ङजी घोड़ाजग नेरो घोड़ा क्रेब्‍मैं म्रोंई। घोड़ाए फिर क्रेब्‍मैंए तिंर्बै पैए पाता मि लुँब् दोंबै ओल्‍ग्‍या, नेरो निलम् बिबै युमाँ दों तबै निलो, नेरो गन्‍धक दों तबै उर्ग्‍या मुला। च घोड़ाजगए क्र चेंए क्र दोंबन् मुला। झाइले च घोड़ाजगए सुँउँइले मि, मिखु नेरो आछ्याँबै थाँ नाँबै गन्‍धक त्‍होंरिला।

18 च कष्‍ट सोंउँइले, अथवा चमैंए सुँउँइले त्‍होंबै मि, मिखु, नेरो गन्‍धकउँइले, म्‍हीजगए भाग सोंथुरी तिथुलाई सैवाई।

19 घोड़ाजगए शक्ति चमैंए सुँरी मुला, मिरै या मुला, तलेबिस्‍याँ घोड़ाए मि प्‍हुरीजग दोंबन् मुला। झाइले च प्‍हुरीजगला क्र मुला। च मिउँइले चमैंजी म्‍हीजगलाई नल् लमला।

20 चु कष्‍ट सोंउँइले आसैन्‍ले बाँकी मुबै म्‍हीजगजी अझै खेमैंजी लबै आछ्याँबै केउँइले सैं आएला। चमैंजी अझै या मोंजगलाई पूजा लबा, झाइले म्‍हारा, चाँदी, पित्तल, युमाँ, सिं, छाबै सैउँइले बनिदिबै मूर्तिलाई पूजा लबा आप्‍यीला। छाबै मूर्तिजी म्रोंला आखाँ, थेला आखाँ, प्‍ह्रला आखाँ।

21 झाइले फेरि च बाँकी म्‍हीजगजी खेमैंजी लबै मारकाट, तन्‍त्र मन्‍त्र, फोहोरी के लबा, झाइले ह्योबा, छाबै आछ्याँबै केजगउँइले या सैं आएला।

स्‍वर्गदूत नेरो च्‍युथिरी कागज

10

ङजी अर्को बेले शक्ति मुबै स्‍वर्गदूत घ्रि स्‍वर्गउँइले युरिब् म्रोंई। च स्‍वर्गदूतलाई न्‍हाँम्‍ज्‍योजी बेर्दिला। चए क्रए वरिपरि ह्यागों थुला। चए ल्‍यी त्‍हीयाँ दोंब् मुला। चए प्‍हली चाहिं लुँरिबै मिए मुस्‍लो दोंबन् मुला।

2 चए योरी च्‍युथिरी खोल्‍दिथेंबै कागज मुला। चजी खिए क्‍योलो प्‍हली समुद्रर थेंला, झाइले देब्रे प्‍हली पृथ्‍वीए फिरी प्‍लि थेंला।

3 फेरि च थेबै चें ङ्हेब् दोंले थेबै कै त्‍येई। चजी कै त्‍येबै लिउँइजी ङ्यीथु मु ङ्हेबै आवाजजी बालुले थेबै कै त्‍येसी च स्‍वर्गदूतलाई जवाफ पिंई।

4 चमैं पोंबर होंमा ङजी थेबै ताँ प्‍ह्रीबर होंई, तर ङजी स्‍वर्गउँइले छ बिबै कै थेई, “ङ्यीथु मु ङ्हेबै आवाजजी बिबै ताँलाई गुप्‍तले थेंन्, आप्‍ह्रीद्,” बिला।

5 झाइले ङजी पृथ्‍वीरी नेरो समुद्रए फिरी रारिब् म्रोंबै स्‍वर्गदूतजी क्‍योलो यो स्‍वर्गउँई कुइरिई।

6 झाइले च स्‍वर्गदूतजी स्‍वर्गर मुबै सै, पृथ्‍वीर मुबै सै, समुद्रर मुबै सै, तान सै बनिदिब नेरो खोंयोंई तरिबै परमेश्वरए मिंरी [चु ताँ क्‍ह्रोंसेन तम्, बिसी] कसम चई। छले च स्‍वर्गदूतजी छ बिई, “परमेश्वरजी लबै के त्‍हेरो आक्‍है।

7 तर सात नम्‍बरर्बै स्‍वर्गदूतजी चए बिगुल ह्राब्‍मु। झाइले परमेश्वरजी खिए सेवा लब्‍मैंलाई अथवा खिए ताँ बिभिंबै म्‍हीमैंलाई उँइँल् खाँबै ह्रोंसए गुप्‍तले लबै विचार खिजी त्‍हेरो लब्‍मु,” बिई।

8 झाइले फेरि स्‍वर्गउँइले युबै कैजी ङलाई फेरि छ बिई, “ह्यादु, झाइले समुद्रए फिर नेरो पृथ्‍वीए फिरी रारिबै स्‍वर्गदूतए योर्बै खोल्‍दिथेंबै कागज क्‍हीए योर किंन्,” बिई।

9 च कैजी छ बिसेरो ङजी च च्‍युथिरी कागज स्‍वर्गदूतने ह्रिई। च स्‍वर्गदूतजी ङलाई छ बिई, “न, योर किंनु, झाइले चवाद्। चु क्‍हीए फो न्‍होंरी उत्तिल्‍लेन् काँब्‍मु, तर सुँरी खुदु दोंले किगिब्‍मु,” बिई।

10 छ तसी ङजी च च्‍युथिरी कागज स्‍वर्गदूतउँइले किंसी चवाई। च ङए सुँरी खुदु दोंले बेले किगिई, तर फो न्‍होंर ह्याबै बित्तिकन् बेले काँई।

11 झाइले ङलाई कैजी छ बिई, “क्‍हीजी ल्‍हे म्‍हीए जातिजग, ल्‍हे ह्युलजग, ल्‍हे भाषा पोंब्‍मैं, नेरो ल्‍हे म्रुँमैंए विषयरी या लिरी तखबै ताँ अझै परमेश्वरउँइले बिभिंल् त्‍हुब्‍मु,” बिई।

साक्षी पिंब्‍मैं ङ्हीं

11

झाइले फेरि ङजी नाप्‍दिबै सै दों तबै प्‍हरे घ्रि योंई। झाइले ङलाई कै घ्रिजी छ बिई, “रिद्, परमेश्वरए मन्‍दिर नेरो बेदीलाई नाप्‍दिद्, झाइले मन्‍दिर न्‍होंरी परमेश्वरलाई पुकार्दिब्‍मैंलाई च्‍ह्योद्।

2 तर मन्‍दिर बाहिरू मुबै ह्युलाई आनाप्‍दिद्, तलेबिस्‍याँ च ह्यु चाहिं अरू ङलाई विश्वास आलबै म्‍हीमैंलाई ङजी पिंई। चमैंजी सोंदीं से महीना ट्हुल् सम्‍म पवित्र शहरलाई प्‍लिथेंब्‍मु।

3 ङजी ङए साक्षी पिंब्‍मैं ङ्हींलाई बोराए क्‍वें खिभिंसी कुल्‍भिंब्‍मु। ङजी चमैंलाई च समय सम्‍म, अथवा बाह्र सय से ट्हुच्‍यु दिन सम्‍म, परमेश्वरए ताँ पोंबै शक्ति पिंब्‍मु,” बिई।

4 चु साक्षी पिंब्‍मैं ङ्हीं चाहिं भद्राक्ष बिबै सिं धुँ ङ्हींदुँ नेरो पृथ्‍वीर्बै प्रभुए उँइँर्बै बत्ती म्रोबै पानस ङ्हीं दों तब् ग।

5 खबज्‍यै या चमैंलाई हानि लबै कोशिश लस्‍याँ चलाईन च साक्षी पिंब्‍मैंए सुँउँइले त्‍होंबै मिजी नाश लवाब्‍मु। झाइले छले च साक्षी पिंब्‍मैंलाई हानि लवाबै सैं मुब्‍मैं सिल् त्‍हुम्।

6 च साक्षी पिंब्‍मैंजी परमेश्वरए ताँ पोंबै समयरी नाँ आह्युरिगे बिस्‍याँ मु बन्‍द तसी नाँ आह्युल् लबै शक्ति मु, फेरि चमैंने क्‍युलाई को तल् लबै शक्ति या मु, झाइले चमैंजी इच्‍छा लबै बेलारी पृथ्‍वीरी ना ना किसिमबै थेबै कष्‍ट भबै शक्ति चमैंने मु।

7 झाइले चमैंजी परमेश्वरए ताँ प्रचार लबै के लल् खाँबै लिउँइजी च बेले थेबै गहिरो खोल्‍दोंउँइले खबै आछ्याँबै पशुजी च साक्षी पिंब्‍मैं ङ्हींलाई लडाईं लब्‍मु, झाइले ट्होसी सैवाब्‍मु।

8 झाइले चमैंए सिनुजग खेमैंए प्रभुलाई क्रूसर सैबै थेबै शहरए सडकर तब्‍मु। (च क्‍ल्‍होलाई नमुनाए लागिर सदोम शहर नेरो इजिप्‍ट देश [अथवा परमेश्वरए म्‍हीमैंए विरोधीमैं टिबै ह्युल] बिम्।)

9 झाइले सोंगैं से आधा दिन सम्‍म च सिनुजगलाई तान कुलर्बै म्‍हीमैंजी, तान ह्युलर्बै म्‍हीमैंजी, तान भाषा पोंब्‍मैंजी नेरो तान जातर्बै म्‍हीजगजी ङ्ह्योब्‍मु। चमैंजी च सिनुलाई छगोंर प्‍हाला आभिं।

10 चु परमेश्वरए ताँ पोंब्‍मैंजी पृथ्‍वीर्बै म्‍हीजगलाई ल्‍हे दुःख पिंला। छ तसी सिनु म्रोंसी पृथ्‍वीर मुबै म्‍हीमैंजी बेले सैं तोंसी आनन्‍द म्‍हाँदिब्‍मु। झाइले चमैंजी भोज चब्‍मु, खेमैं खेमैंलाई सैं तोंन् लबै चिनु पिंबा-किंबा लब्‍मु।

11 तर सोंगैंसे आधा दिन लिउँइजी परमेश्वरए जीवन पिंबै सो च सिनु ङ्हीं न्‍होंर होंई। झाइले च सिनु ङ्हीं रिई। चमैं ङ्हींलाई म्रोंब्‍मैं बेले ङ्हींई।

12 च परमेश्वरए ताँ पोंब्‍मैं ङ्हींजी थेबै कैले स्‍वर्गउँइले छ बिब् थेई, “झुई कैंडु खो।” छ तसी खेमैंए शत्रुजगए उँइँरी चमैं ङ्हीं न्‍हाँम्‍ज्‍योने बालुन् स्‍वर्गर ह्याई।

13 च बित्तिकन् थेबै सयो (भैंचालो) खई। शहरर्बै भाग च्‍युथुरी तिथु नाश तह्याई। झाइले सयोजी हजार ङ्यी म्‍हीलाई सैवाई। बाँकी मुबै म्‍हीमैं बेले ङ्हींसी स्‍वर्गर्बै परमेश्वरए शक्ति कत्ति थेब् मु बिसी मान लई।

14 छले दोस्रो थेबै दुःख तोगो तल् खाँई, तर फेरि तेस्रो दुःख युम्‍नन् खसेन्‍मु।

छ. सात नम्‍बरर्बै बिगुल - स्‍वर्गरी परमेश्वरलाई मान लबा

15 फेरि सात नम्‍बरर्बै स्‍वर्गदूतजी बिगुल ह्राई। झाइले स्‍वर्गउँइले थेबै कैजी छ बिबा ङजी थेई, “पृथ्‍वीर्बै राज्‍य चलिदिबै हक नेरो ङ्ह्योए प्रभु परमेश्वरला, नेरो खिए खटिदिभिंबै म्रुँल् तइमु। खिजी खोंयोंई राज्‍य चलिदिब्‍मु,” बिई।

16 छ बिब् थेबै लिउँइजी परमेश्वरए उँइँर्बै गद्दीर कुँरिबै चौबीस जना चिबमैंजी परमेश्वरलाई पद्खु तसी फ्‍योई।

17 झाइले चमैंजी छ बिई,

“ओ प्रभु परमेश्वर, तान भन्‍दा थेबै शक्ति मुबा,

क्‍ही पहिला ओनों मुला, झाइले खोंयोंई या मु।

ङिजी क्‍हीलाई धन्‍यवाद चडिदिम्,

तलेबिस्‍याँ क्‍हीजी क्‍हीए थेबै शक्ति छेसी राज्‍य चलिदिबर होंइमु।

18 अरू जातिमैंजी रिस लई,

तलेबिस्‍याँ चमैंए फिरी झन् क्‍हीए रिस थेब तई।

छ तसी सिह्याब्‍मैंलाई इन्‍साफ लबै बेला चेंदोंन् खइमु,

तर क्‍हीए सेवा लब्‍मैंलाई,

अथवा क्‍हीए ताँ बिभिंबै म्‍हीमैं नेरो क्‍हीए पवित्र म्‍हीमैंलाई,

फेरि क्‍हीए डर म्‍हाँदिब्‍मैंलाई, थेबा नेरो च्‍योंबा तानलाई,

इनाम पिंबै बेला तइमु।

झाइले खब म्‍हीमैंजी पृथ्‍वीलाई नाश लमु,

चमैंलाई नाश लबै बेला खइमु।”

बिसी चमैंजी भजन प्रिंई।

19 च लिउँइजी परमेश्वरए स्‍वर्गर्बै मन्‍दिर थोंह्याई। झाइले ङजी मन्‍दिरर बाचा-कबूलए चिनु झोंथेंबै बाकस म्रोंई। झाइले चरी तिम्‍ली काम्‍ली दों तबै उज्‍यालोजग, मु ङ्हेबै कैजग, फेरि सयो खबा, नेरो थेबै थेबै तिस्‍यु युई।

चमिंरी नेरो अजिङ्गर

12

च लिउँइजी स्‍वर्गरी थेबै छक्‍क पर्दिबै चिनु म्रोंई: चरी चमिंरी घ्रि मुला। क्‍वेंए लागिर चजी त्‍हीयाँ खिला, चए प्‍हली न्‍होंर लयाँ मुला, झाइले चए क्ररी बाह्रवटा मुसारा मुबै मुकुट मुला।

2 चजी प्‍हसी फिबि छेना। छ तसी चलाई प्‍हसी फिबै रें खसी थेबै कै त्‍येरिला।

3 झाइले स्‍वर्गरी अर्को छक्‍क पर्दिबै चिनु म्रोंई। चरी बेले थेबै ओल्‍ग्‍या अजिङ्गर दों तबै पशु मुला। चए क्र ङ्यी मुला। हरेक क्ररी मुकुट घ्रि घ्रि मुला। झाइले चए रू च्‍युं मुला।

4 चए मिजी [पुच्‍छरजी] मुर्बै मुसारा भाग सोंथुरी तिथुलाई चैंसी पृथ्‍वीर फिरी भ्‍योंरिला। च अजिङ्गरजी ओलाँ कोलोलाई चब् बिसी सुत्‍केरी तबि छेबै चमिंरीए उँइँर राई।

5 झाइले च चमिंरीजी च्‍ह घ्रि फिई। च च्‍हजी तान जातिलाई प्‍ह्रोंछैं दोंले पैए प्‍हरे छेसी अधिकारले राज्‍य चलिदिब्‍मु। तर कोलो फिबै तोदोंन् दूत घ्रिजी कोलोलाई परमेश्वरङाँर, अथवा खिए गद्दीर, क्‍हाबोई।

6 च च्‍ह फिबै चमिंरी म्‍ही आटिबै एरियाउँई भौदिह्याई। च म्‍ही आटिबै एरियारी परमेश्वरजी च चमिंरीए लागिर बाह्र सय से ट्हुच्‍यु दिन सम्‍मबै चब् थुँबा तयार लथेंला।

7 च लिउँइजी स्‍वर्गरी लडाईं शुरू तई। माइकल [बिबै थेबै स्‍वर्गदूत] नेरो अरू स्‍वर्गदूतजग च अजिङ्गर नेरो चए दूतजगने लडाईं लई।

8 तर माइकलजी ट्होई। छ तसी च अजिङ्गर नेरो चए दूतजग स्‍वर्गरी च बेला सेरो टिला आयों।

9 च थेबै अजिङ्गरलाई स्‍वर्गउँइले भ्‍योंवाई। च अजिङ्गर स्‍योम्‍बै प्‍हुरी ग, चलाई स्‍युर्गु नेरो शैतान बिम्। चजी तान संसारर्बै म्‍हीमैंलाई स्‍युर त्‍येसी ठग्‍दिइमु। चलाई नेरो चए दूतजगलाई परमेश्वरए दूतजगजी त्‍येवासी पृथ्‍वीर भ्‍योंवाई।

10 झाइले ङजी फेरि स्‍वर्गरी छ बिबै कै थेई, “तिंइजोरो परमेश्वरजी जुगुदिभिंबै शक्ति उँइँभिंइमु! तिंइजोरो परमेश्वरजी खिए राज चलिदिबै शक्ति उँइँइमु! त्‍हेरो परमेश्वरजी खटिदिभिंबै म्रुँ ख्रीष्‍टजी खिए राज्‍य चलिदिबै हक उँइँइमु! तलेबिस्‍याँ ङ्ह्योए भाइमैंलाई परमेश्वरए उँइँर त्‍हीयाँरै या म्‍हुँइँसरै या दोष ल्‍हैदिबै दूतलाई [अथवा शैतानलाई] स्‍वर्गउँइले भ्‍योंवाइमु।

11 ङ्ह्योए भाइमैंजी क्‍ह्यु झजए कोउँइले, झाइले खेमैंजी क्‍ह्रोंसेन्‍बै प्रचार लबै साक्षीउँइले च शैतानए फिरी ट्होइमु। तलेबिस्‍याँ चमैं खेमैंए जीउलाई माया आरेसेरो सिबरै या तयार मुला।

12 छ तसी, ओ स्‍वर्ग नेरो स्‍वर्गर मुब्‍मैं, सैं तोंन्। तर पृथ्‍वीरी नेरो समुद्रलाई कत्ति थेबै दुःख तब्‍मु। तलेबिस्‍याँ शैतान क्‍हेमैं ङाँर युइमु, झाइले समय च्‍युगुदे मात्रे च्‍हैइमु बिबै थाहा सेसी चलाई बेले रिस खइमु,” बिई।

13 थेबै अजिङ्गरजी खिलाई स्‍वर्गउँइले पृथ्‍वीर खारवाब थाहा सेसी चजी आमुयुँ कोलो फिबै चमिंरीलाई म्‍हैबर ह्याई।

14 तर च चमिंरीलाई अजिङ्गरए सुँउँइले म्‍ही आटिबै एरियार्बै क्‍ल्‍हो सम्‍म उम्‍किदिसी ह्याबै लागिर परमेश्वरजी थेबै क्‍होरे घ्रिए प्‍ह्या ङ्हीं पिंला। च प्‍ह्या ङ्हींजी प्‍हीरिसी च चमिंरी चबा थुँबा चए लागिर तयार लथेंबै क्‍ल्‍होर ह्यासी सोंदीं से महीना ट्हुल् सम्‍म चर परमेश्वरजी हुर्कुदिभिंब्‍मु।

15 झाइले च चमिंरी उडिदिब् म्रोंसी च चमिंरीलाई नो बोरिगे बिसी च अजिङ्गरजी खिए सुँउँइले थेबै स्‍यों त्‍येवाई।

16 तर पृथ्‍वीजी चमिंरीए मदत लई, अथवा पृथ्‍वीजी सुँ खोल्‍दिसी च अजिङ्गरए सुँउँइले त्‍होंबै स्‍योंलाई क्‍ल्‍होंई।

17-18 झाइले च चमिंरी उम्‍किदिब् म्रोंसी अजिङ्गर बेले रिस खई। छ तसी च चमिंरीए अर्को सन्‍तानजगने न्‍हेबर ह्याई, अथवा परमेश्वरए आज्ञा ङेंब्‍मैं नेरो ईशुए बारेर क्‍ह्रोंसेन्‍बै साक्षी पिंबै म्‍हीमैंने लडाईं लबरी च अजिङ्गर ह्याई।

आछ्याँबै पशु ङ्हीं

13

च अजिङ्गर समुद्र छ्योगर्बै बालुवाए फिर राई। झाइले ङजी समुद्रउँइले आछ्याँबै पशु घ्रि त्‍होंरिब् म्रोंई। च पशुए रू च्‍युं, क्र ङ्यी मुला। झाइले हरेक रूरंी मुकुट मुला। चए तान क्ररी परमेश्वरए विरोधरी आछ्याँबै मिंजग प्‍ह्रीला।

2 ङजी म्रोंबै च आछ्याँबै पशु चें दों तब् मुला। चए प्‍हली भालूए प्‍हली दों तब् मुला, झाइले चए सुँ सिंहए सुँ दोंबन् मुला। च अजिङ्गरजी च आछ्याँबै पशुलाई खिए शक्ति, खिए गद्दी, नेरो खिए थेबै हक या पिंई।

3 फेरि ङजी च पशुए क्र ङ्यी न्‍होंरी क्र घ्रिलाई सिल् त्‍हुबै चोट तब् म्रोंई, तर लिउँइजी च थेबै चोट सह्याला, च आसि। छ तसी तान पृथ्‍वीर्बै म्‍हीजग छक्‍क पर्दिसी च पशुए लिली ल्‍हैदिई।

4 झाइले तान म्‍हीजगजी अजिङ्गरलाई फ्‍योई, तलेबिस्‍याँ चजी आछ्याँबै पशुलाई खिए हक पिंला। चमैंजी च पशुलाई या फ्‍योसी छ बिई, “चु पशु दों तबा खबै आरे। झाइले चने प्रि लडाईं लल् खाँबै म्‍ही या खबै आरे,” बिई।

5 च पशुलाई परमेश्वरए विरूद्धर आछ्याँबै ताँ पोंल् योंई। चलाई प्‍ल्‍हीच्‍युसे महीना ङ्हींल् सम्‍म आछ्याँबै के लबै हक योंला।

6 झाइले च आछ्याँबै पशुजी परमेश्वरए विरूद्धर आछ्याँबै ताँ पोंबर होंई, अथवा परमेश्वरए मिं, परमेश्वरए टिबै क्‍ल्‍हो, झाइले स्‍वर्गर टिबै तान म्‍हीजगए विरूद्धर आछ्याँबै ताँ पोंबरी शुरू लई।

7 च पशुजी परमेश्वरए पवित्र म्‍हीमैंने लडाईं लबरी झाइले चमैंलाई ट्होबरी हक योंई। झाइले हरेक कुलर्बै म्‍हीजग, नेरो हरेक ह्युलर्बै म्‍हीजग, हरेक भाषा पोंब्‍मैं नेरो तान जातिर्बै म्‍हीजगए फिरै या हक योंई।

8 पृथ्‍वीर टिबै तान म्‍हीमैंजी च पशुलाई फ्‍योब्‍मु। अथवा खब म्‍हीए मिं सैवाबै क्‍ह्यु झजए किताबरी संसार बनिदिब् भन्‍दा ओसों आप्‍ह्रीइमु, चमैं तानजी च आछ्याँबै पशुलाई फ्‍योब्‍मु। च किताबरी चाहिं जीवन योंब्‍मैंए मिंजग प्‍ह्रील् खाँइमु।

9 थेद्, खबनेई या ताँ थेबै न्‍ह मुस्‍याँ थेरिगे।

10 खबै या परमेश्वरजीन् झयालखानर झोंबै सैं लस्‍याँ

च झयालखानर टिलन् त्‍हुम्।

खबै या अरूमैंलाई तरवारजी सैस्‍याँ

चमैंलाईन तरवारजी सैवालन् त्‍हुम्।

छाबै बेलारी परमेश्वरए म्‍हीमैंए लागिर ढुक्‍कले सैदिबै शक्ति नेरो विश्वास लबै भों चैदिम्।

11 झाइले फेरि ङजी अर्को आछ्याँबै पशु घ्रि पृथ्‍वीउँइले त्‍होंखरिब् म्रोंई। च पशुए रू क्‍ह्युं झजए रू दंों तब् ङ्हीं मुला। तर च पशु अजिङ्गर दोंलेन आछ्याँबै तरीकाउँइले पोंमला।

12 चु पशुजी ओसोंबै आछ्याँबै पशुए उँइँर च पशुए तान हक चलिदिला। च पशुजी पृथ्‍वी नेरो पृथ्‍वीर टिबै तान म्‍हीलाई च ओसोंबै सिल् त्‍हुबै चोट सबै पशुलाई फ्‍योद् बिसी ल्‍हैदिमला।

13 च दोस्रो पशुजी थेबै छक्‍क पर्दिबै केजग लमला। मुउँइले पृथ्‍वी सम्‍म मिए ज्‍वाला तान म्‍हीए उँइँर खरिबै चिनु तबै के लमला।

14 च ओसोंबै पशुए उँइँर चजी बेले थेबै केजग लबै शक्ति योंसी चजी पृथ्‍वीर टिब्‍मैंलाई ठग्‍दिई। झाइले “क्रर तरवारए चोट तलेया सोबै पशुए मूर्ति बनिदिद्” बिसी चजी म्‍हीजगलाई कर ल्‍हैदिई।

15 झाइले च दोस्रो पशुजी च ओसोंबै पशुए मूर्तिलाई सोल् लबै शक्ति योंई। छ तसी च मूर्ति पोंरिगे, झाइले खिलाई पूजा लला आङेंब्‍मैंलाई सैयारिगे बिसी मूर्तिलाई सोल् लई।

16 झाइले च पशुजी थेबा नेरो च्‍योंबा, प्‍ल्‍होब् नेरो गरीब, नोकर मुलेया आरेलेया, तान म्‍हीलाई चमैंए क्‍योलो योरी अथवा ङ्होरी छाप झोंबर ल्‍हैदिई।

17 च पशुए मिंए छाप, अथवा चए मिंए नम्‍बरए छाप, ह्रोंसए जीउरी आरेइबिस्‍याँ खबजै तोई सै किंलै आयोंला, तोई चुँलै आयोंमला।

18 चु ताँ क्‍होबै लागिर ज्ञान चैदिम्। खबजी विचार लल् खाँमु, चजी च पशुए नम्‍बरए अर्थ क्‍होल् खाँम्, तलेबिस्‍याँ च नम्‍बर म्‍ही घ्रिए मिंए नमुना ग। चए नम्‍बर ट्हुब्रासे ट्हुच्‍यु से ट्हु (६६६) मु।

जुगुदिथेंबै म्‍हीजगए क्‍ह्वे

14

ङजी फेरि ङ्ह्योरिमा क्‍ह्यु झज सियोन बिबै डाँडार रारिब् म्रोंई। च क्‍ह्यु झजने बालु लाख घ्रि से चवालीस हजार (१,४४,०००) म्‍ही मुला। च तान म्‍हीए ङ्होरी क्‍ह्यु झजए मिं नेरो खिए आबाए मिं प्‍ह्रीथेंला।

2 झाइले ङजी स्‍वर्गउँइले थेबै क्‍युए छाहारे दों तबै कै अथवा थेबै मु ङ्हेब् दों तबै कै थेई। फेरि च कै गिटारजग दों तबै बाजा (अथवा विणाजग) ह्राब्‍मैंए स्‍वर दों तबै स्‍वर मुला।

3 च लाख घ्रि से चवालीस हजार म्‍हीमैं गद्दी, सो प्‍याबै सै प्‍ल्‍ही, नेरो चिबमैंए उँइँर तान रारिला। पृथ्‍वीउँइले जुगुदिल् योंसी चमैं नयाँ भजन प्रिंई। च पृथ्‍वीउँइले जुगुदिल् योंबै म्‍हीमैं बाहेक खबज्‍यै या च भजन प्रिंला आखाँमला।

4 च म्‍हीजग कन्‍यामैं दोंले चमिंरीमैंने आन्‍होंल्‍ले टिब्‍मैं ग। [अथवा चमैंजी परमेश्वरलाई मात्रे फ्‍योला, अरू देवतालाई कत्ति आम्‍हाँदिला।] क्‍ह्यु झज खनी खनी ह्यामु चमैंन् क्‍ह्यु झजए लिली प्‍ह्रमला। तान म्‍हीए जातिउँइले जुगुदिब्‍मैं चुमैंन् ग, झाइले चुमैं फुई दों तब्‍मैं ग। अथवा परमेश्वरलाई नेरो क्‍ह्यु झजलाई चडिदिबै पहिलो फल दों तब्‍मैं ग।

5 चमैंलाई स्‍युर ताँ खोंयोंई आपोंला, तलेबिस्‍याँ चमैं तोई दोष आरेबै निर्दोषी म्‍हीमैं मुला।

स्‍वर्गदूत सोंए दर्शन

6 झाइले ङजी त मुरी स्‍वर्गदूत घ्रि प्‍हीरिब् म्रोंई। खोंयोंई तरिबै खुशीए खबर चने मुला। च खुशीए खबर पृथ्‍वीर्बै म्‍हीए लागिर, अथवा तान जाति, तान कुल, तान भाषा पोंब्‍मैं, नेरो तान ह्युलर्बै म्‍हीजगए लागिरै ग।

7 चजी थेबै कैले छ बिई, “परमेश्वर म्रोंसी ङ्हींल् त्‍हुम्, झाइले परमेश्वरलाई मान लद्, तलेबिस्‍याँ खिजी म्‍हीजगलाई न्‍याय लबै बेला तखइमु। स्‍वर्ग, पृथ्‍वी, समुद्र, नेरो क्‍युए मूल बनिदिबै परमेश्वरलाई पद्खु तसी फ्‍योद्,” बिई।

8 फेरि दोस्रो स्‍वर्गदूत ओसोंबै स्‍वर्गदूतए लिली ल्‍हैदिसी छ बिई, “नाश तइमु। च बेबिलोन बिबै थेबै शहर नाश तइमु। तलेबिस्‍याँ च शहरर्बै म्‍हीमैंजी अरू तान देशर्बै म्‍हीमैंलाई पा थुँबर ल्‍हैदिइमु। च पा खैबा मु बिस्‍याँ फोहोरी के लबा ग,” बिई। [बेबिलोन बिसी यूहन्‍नाजी नमुना झोंई। चए खास मतलब रोम बिबै थेबै शहर, अथवा परमेश्वरए म्‍हीमैंए विरूद्ध लब्‍मैं टिबै क्‍ल्‍हो ग। पत्रुसज्‍यै या च नमुना झोंई (१ पत्रुस ५:१३)।]

9 फेरि तेस्रो स्‍वर्गदूत ओसोंबै स्‍वर्गदूत ङ्हींए लिली ल्‍हौदिसी थेबै कैले छ बिई, “खब्‍ज्‍यै या च आछ्याँबै पशु नेरो चए मूर्तिलाई पूजा लस्‍याँ, झाइले चए योरी नेरो ङ्होर च आछ्याँबै पशुए छाप झोंस्‍याँ,

10 चजी परमेश्वरए बेले थेबै रिसए पा थुँल् त्‍हुब्‍मु [अथवा सजाय नोल् त्‍हुब्‍मु।] च बेलारी कत्ति दया आलल्‍ले परमेश्वरजी सजाय पिंब्‍मु। च म्‍हीमैंजी पवित्र स्‍वर्गदूत नेरो क्‍ह्यु झजए उँइँरी सजाय नोल् त्‍हुब्‍मु। मिरी नेरो जीउलाई ख्रोंल् लवाबै गन्‍धक बिबै सैरी ख्रोंवाब्‍मु।

11 चमैंए सजाय पिंबै मिए मिखु खोंयोंईन त कैंडु ह्यारिब्‍मु। खबजी च आछ्याँबै पशु नेरो चए मूर्तिलाई पूजा लमु, झाइले चए मिंए छाप झोंल् ङेंमु, चलाई त्‍हीयाँ म्‍हुँइँस सजाय नोबउँइले आराम आयों,” बिई।

12 छाबै सजाय म्‍हैंसी परमेश्वरए म्‍हीमैंलाई ढुक्‍कले सैदिबै शक्ति चैदिम्। परमेश्वरए म्‍हीमैं खब जा बिस्‍याँ, प्रभु ईशुए फिर विश्वास लसी परमेश्वरए आज्ञा ङेंब्‍मैंन् ग।

13 झाइले फेरि ङजी स्‍वर्गउँइले छ बिबै कै थेई, “चु ताँ प्‍ह्रीद्: त्‍हेरो पिरू प्रभुलाई विश्वास लसी सिब्‍मैं भाग्‍यमानी तम्।”

पवित्र आत्‍मा-सैंजी छ बिई, “चु ताँ क्‍ह्रोंसेन ग। चमैं खेमैंए गाह्रो केउँइले भों न्‍हल् योंसी सैं तोंब्‍मु। चमैंजी खेमैंजी लबै सेवाए फल योंब्‍मु,” बिई।

पृथ्‍वीर्बै बाली

14 झाइले ङजी तार्ग्‍या न्‍हाँम्‍ज्‍यो (बादल) म्रोंई। च बादलए फिर म्‍ही घ्रिजी योर आँसी छेसी टिरिब् म्रोंई। चजी म्‍हाराए मुकुट कुला।

15 झाइले अर्को स्‍वर्गदूत घ्रि मन्‍दिरउँइले बाहिरू त्‍होंसी चजी थेबै कैले च बादलर कुँरिबै म्‍हीलाई छ बिई, “क्‍हीए आँसी छेसी बाली खैंन्, तलेबिस्‍याँ ठीक बेला तल् खाँइमु, पृथ्‍वीर्बै तान बाली म्‍यींल् खाँइमु।”

16 छ बिब् थेसी च न्‍हाँम्‍ज्‍योर कुँबै म्‍हीजी आँसी पृथ्‍वीर चलिदिवाई। झाइले पृथ्‍वीर्बै बालीजग तान खैंल् खाँला।

17 झाइले ङजी स्‍वर्गर्बै मन्‍दिरउँइले अर्को स्‍वर्गदूत घ्रि बाहिरू त्‍होंब् म्रोंई। चने या बेले छ्यारिबै आँसी मुला।

18 झाइले फेरि अर्को स्‍वर्गदूत घ्रि बेदीउँइले खई। च स्‍वर्गदूतने लुँरिबै मिए फिरी हक मुला। च स्‍वर्गदूतजी बेले छ्यार्बै आँसी छेबै स्‍वर्गदूतलाई थेबै कैले “आँसी छेसी पृथ्‍वीर्बै अङ्गुर बिबै झुप्‍पा तुँन्, तलेबिस्‍याँ च म्‍यींल् खाँइमु,” बिई।

19 छ बिब् थेसी च स्‍वर्गदूतजी खिए आँसी पृथ्‍वीर चलिदिई। झाइले पृथ्‍वीर्बै अङ्गुर बिबै फल क्‍याँसी जम्‍मा लई। च तान अङ्गुर बिबै फललाई पा कोलर [कुलर] म्‍हावाई। च कोल परमेश्वरए रिसए नमुना ग।

20 च अड्गुर शहरए बाहिरू कोलर भ्‍योंवाइ, [अथवा परमेश्वरजी ल्‍हे म्‍हीलाई सजाय लसी सैवाई।] झाइले च कोल पेल्‍दिबै क्‍ल्‍होउँइले प्‍ह्र कोस सम्‍म ह्रेंगो, झाइले सोंग्रु सम्‍म गहिरोले को जलथल तई।

स्‍वर्गदूत ङ्यी नेरो थेबै दुःख ङ्यी

15

फेरि ङजी स्‍वर्गर बेले थेबै अचम्‍मबै चिनु घ्रि म्रोंई। चरी स्‍वर्गदूत ङ्यीलाई म्रोंई। चमैंने आखिरर्बै थेबै दुःख ङ्यी मुला। च दुःखउँइलेन् परमेश्वरए रिस पुरा तम्।

2 झाइले ङजी ऐना दों तबै समुद्र मि कोंब् दों तब् म्रोंई। फेरि ङजी च आछ्याँबै पशुए फिरी, चए मूर्तिए फिरी, झाइले चए मिंए नम्‍बरए फिरी ट्होब्‍मैंलाई म्रोंई। चमैंजी परमेश्वरजी पिंबै गिटार दों तबै बाजा (विणा) छेसी ऐना दों तबै समुद्रए छ्योगर रारिब ङजी म्रोंई।

3 चमैंजी परमेश्वरए के लभिंबै स्‍योम्‍बै मोशा नेरो क्‍ह्यु झजए भजन प्रिंरिला। च भजन छाब मुला,

“ओ प्रभु परमेश्वर, क्‍ही तान भन्‍दा थेबै शक्ति मुबै परमेश्वर ग।

क्‍हीए केजग बेले थेब् नेरो बेले अचम्‍मबै मु,

क्‍ही तान जातिर्बै म्रुँ ग,

क्‍हीजी लबै के ठीक नेरो सत्‍य मु।

4 ओ प्रभु, क्‍ही म्रोंसी तान म्‍ही डर म्‍हाँदिल् त्‍हुम्,

फेरि क्‍हीलाई तानन्‍न मान लल् त्‍हुम्,

तलेबिस्‍याँ क्‍ही मात्रे सत्‍य नेरो पवित्र मु।

तान जातिमैं क्‍ही ङाँर खसी क्‍हीलाई फ्‍योब्‍मु,

तलेबिस्‍याँ क्‍हीए ठीक न्‍याय तानजी म्रोंल् खाँइमु।”

बिसी प्रिंरिला।

5 च लिउँइजी ङजी स्‍वर्गर्बै मन्‍दिर थोंथेंब् म्रोंई। च न्‍होंरी परमेश्वरए बारेर साक्षी पिंबै सै थेंबै तम्‍बु म्रोंई।

6 झाइले थेबै दुःख ङ्यी मुबै स्‍वर्गदूत ङ्यी मन्‍दिरउँइले बाहिरू त्‍होंई। चमैंजी तार्ग्‍या चम्‍किदिबै क्‍वें खिला, फेरि चमैंए तिंलाई म्‍हाराए पेटीजी फुइला।

7 चर्बै सो प्‍याबै सै प्‍ल्‍ही न्‍होंरी घ्रिजी च स्‍वर्गदूत ङ्यीलाई खोंयोंई मुरिबै परमेश्वरए रिसजी प्‍लेंबै प्‍हेला ङ्यी पिंई। च प्‍हेला ङ्यी म्‍हाराल मुला।

8 च बेलारी परमेश्वरए चम्‍किदिबै उज्‍यालो नेरो शक्तिउँइले तबै मिखुजी मन्‍दिर न्‍होंर प्‍लेंई। छ तसी च स्‍वर्गदूत ङ्यीजी थेबै दुःख ङ्यी आथोन् सम्‍म खबै या च मन्‍दिर न्‍होंर ह्याला आयों।

परमेश्वरए रिसए प्‍हेला ङ्यी

16

झाइले ङजी च स्‍वर्गदूत ङ्यीलाई स्‍वर्गउँइले थेबै कैले छ बिब् थेई, “क्‍हेमैं ह्याद्, झाइले परमेश्वरए रिसए प्‍हेला पृथ्‍वीर ङ्हेवाद्।”

2 छ तसी ओसोंबै स्‍वर्गदूतजी ह्यासी पृथ्‍वीरी खिए प्‍हेला ङ्हेवाई। च लिउँइजी आछ्याँबै पशुए छाप मुब्‍मैं नेरो चए मूर्तिए पूजा लब्‍मैं तानए जीउ भरि थेबै घा नेरो रू खंई।

3 दोस्रो स्‍वर्गदूतजी खिए प्‍हेला समुद्रर ङ्हेवाई। छ लमा च समुद्रर्बै क्‍यु सिह्याबै म्‍हीए को दों तह्याई। झाइले समुद्रर्बै तान सो प्‍याबै सैजग सिह्याई।

4 फेरि तेस्रो स्‍वर्गदूतजी खिए प्‍हेला स्‍योंजगरी नेरो क्‍यु मूलजगरी ङ्हेवाई। छ लमा चर्बै तान क्‍यु को तह्याई।

5 क्‍युए फिरी अधिकार मुबै स्‍वर्गदूतजी परमेश्वरलाई छ बिई, “ओ पवित्र परमेश्वर, क्‍ही तियाँ मु, फेरि पहिला ओनों मुला। क्‍हीजी ठीक सत्‍य निसाफ लइमु,

6 तलेबिस्‍याँ पृथ्‍वीर्बै म्‍हीजगजी क्‍हीए पवित्र म्‍हीमैंलाई नेरो क्‍हीए ताँ बिभिंबै म्‍हीमैंलाई सैवासी को बग्‍दिवाई। छ तसी चए बदलारी तोगो क्‍हीजी चमैंलाई को थुँल् भिंइमु। चमैं छ लबै लायकबन् मु,” बिई।

7 फेरि ङजी बेदीरी छ बिबै कै घ्रि थेई, “ओ प्रभु परमेश्वर, तान भन्‍दा थेबै शक्ति मुबै परमेश्वर, क्‍हीए निसाफ ठीक नेरो सत्‍य मु,” बिई।

8 फेरि चार नम्‍बरर्बै स्‍वर्गदूतजी खिए प्‍हेला त्‍हीयाँए फिरी ङ्हेवाई। छ लमा त्‍हीयाँजी म्‍हीजगलाई ख्रोंवाबै शक्ति योंई।

9 छ तसी त्‍हीयाँ बेले गर्मी तसी म्‍हीजगलाई ख्रोंई। झाइले चमैंजी च थेबै दुःखए पिंबै शक्ति मुबै परमेश्वरलाई गाली क्‍येई। तर चमैंजी खेमैंजी लबै आछ्याँबै केउँइले अझै सैं आएला, फेरि परमेश्वरलाई या मान आलला।

10 झाइले फेरि पाँच नम्‍बरर्बै स्‍वर्गदूतजी खिए प्‍हेला च आछ्याँबै पशुए गद्दीर ङ्हेवाई। छ लमा च आछ्याँबै पशुए राज्‍यर अन्‍यारो तई। चर्बै म्‍हीमैंलाई थेबै दुःख तसी चमैंजी खेमैंए ल्‍ये क्रिई।

11 फेरि चमैंलाई घा नेरो रूजंगए दुःखजी लमा परमेश्वरलाई गाली क्‍येई। तर चमैं खेमैंजी लबै आछ्याँबै केउँइले अझै सैं आएला।

12 झाइले छ नम्‍बरर्बै स्‍वर्गदूतजी खिए प्‍हेला यूफ्रेटिस बिबै थेबै स्‍योंर ङ्हेवाई। छ लमा पूर्वउँइले खबै म्रुँमैंए लागिर घ्‍याँ तयार तरिगे बिसी च स्‍यों ङ्हारवाई।

13 झाइले ङजी अशुद्ध आछ्याँबै मों-आत्‍मा सोंलाई प्‍हत्‍गुए क्‍हो तसी खब् म्रोंई। च मों-आत्‍माजग अजिङ्गरए सुँउँइले, आछ्याँबै पशुए सुँउँइले, नेरो स्‍युर ताँ पोंबै म्‍हीए सुँउँइले त्‍होंखबा ङजी म्रोंई। [च स्‍युर ताँ पोंबै म्‍ही दोस्रो आछ्याँबै पशु मुला, अध्‍याय १३ पद १४।]

14 च मों-आत्‍मा सों अचम्‍मबै केजौ लबै आछ्याँबै मोंजगए आत्‍मान् ग। च मों-आत्‍मा सों पृथ्‍वीर्बै तान म्रुँमैं ङाँर ह्याम्। च म्रुँमैंलाई खागु लसी तान भन्‍दा थेबै शक्ति मुबै परमेश्वरजी तोक्‍दिबै दिनरी लडाईं लरिगे बिसी च म्रुँमैंलाई हुसिदिबर ह्याम्।

15 [प्रभु ईशुजी छ बिमु,] “थेद्, क्‍हेमैंजी थाहा आयोंन्‍ले ङ ह्यो खब् दोंले युसेन्‍मु। खब होश मुल्‍ले ह्रोंसए क्‍वें ह्रोंसने तयार लथेंम्, च म्‍ही भाग्‍यमानी ग। च म्‍ही क्‍लुना तरिब आरे। छ तसी म्‍हीमैंए उँइँर पिरिबा आरे,” बिई।

16 झाइले मों-आत्‍माजगजी इब्रानी क्‍ह्युईरी आर-मागेडोन बिबै क्‍ल्‍हो च तान म्रुँमैंलाई खागु लई।

17 झाइले फेरि सात नम्‍बरर्बै स्‍वर्गदूतजी खिए प्‍हेला खैंए फिरी ङ्हेवाई। झाइले मन्‍दिरर्बै गद्दीउँइले “तल् खाँई,” बिबै थेबै कै ङजी थेई।

18 छ बिमा तिम्‍ली काम्‍ली चम्‍किदिबा, थेबै आवाजजग, थेबै मु ङ्हेबा, झाइले बेले थेबै सयो (भैंचालो) खई। म्‍हीलाई बनिदिबै बेलासेरो छाबै नोक्‍सान लबै थेबै सयो खोंयोंई आखला।

19 च लिउँइजी [बेबिलोन बिबै] थेबै शहर भाग सों तह्याई। झाइले तान ह्युलर्बै शहरजग नाश तह्याई। च बेलारी परमेश्वरजी च बेबिलोन बिबै थेबै शहरलाई म्‍हैंई। छ तसी खिजी बेले थेबै रिसजी प्‍लेंबै प्‍हेला च बेबिलोन शहरलाई थुँबर कर ल्‍हैदिई।

20 टापूजग (अथवा समुद्रए बीचर्बै क्‍ल्‍हो) तान लोह्याई। डाँडाजगै या च तोदोंन् म्‍हह्याई।

21 थेबै युमाँ दों थेबै तिस्‍यु मुउँइले म्‍हीमैंए फिरी युई। च तिस्‍यु ङ्हीस्‍यु धार्नी मुला। छ तसी म्‍हीजगजी परमेश्वरलाई गाली क्‍येई, तलेबिस्‍याँ च तिस्‍यु युबै बेले थेबै कष्‍टउँइले थेबै डर तला।

मिं चल्‍दिबै वेश्‍या

17

झाइले च प्‍हेला ङ्यी छेबै स्‍वर्गदूत ङ्यी न्‍होंरी घ्रिजी ङलाई छ बिई, “झुइ खो, ङजी क्‍हीलाई च मिं चल्‍दिबै वेश्‍यालाई खैबै सजाय तम् बिसी उँइँभिंस्‍यो। चए धिं ल्‍हे क्‍यु मुबै क्‍ल्‍होए चेंदोंन् मु।

2 पृथ्‍वीर्बै तान म्रुँमैंजी च मिं चल्‍दिबै वेश्‍याने फोहोरी के लइमु। झाइले संसारर्बै म्‍हीजग च वेश्‍याने फोहोरी के लसी पा थुँब् दोंले न्‍हेइमु,” बिई।

3 झाइले ङ आत्‍मा-सैंए अधीनर मुमा स्‍वर्गदूतजी म्‍ही आटिबै तोई आरेबै एरियारी ङलाई क्‍हासी बोई। चरी ङजी चमिंरी घ्रि ओल्‍ग्‍या पशु फिर टिरिब् म्रोंई। च पशुए जीउ भरि परमेश्वरलाई हेल लबै मिंजग प्‍ह्रीथेंला। च पशुए क्र ङ्यी मुला, झाइले रू च्‍युं मुला।

4 च चमिंरीजी कलाँजी रंगर्बै क्‍वें नेरो ओल्‍ग्‍या क्‍वें खिला, फेरि चजी म्‍हाराए गहनाजौ नेरो महंगो सकली तुथुजग (अथवा रत्‍न, मोतीजग) पहिरिदिला। च चमिंरीए योरी म्‍हाराए प्‍हेला मुला। च प्‍हेला आछ्याँबै अशुद्ध सैजगजी प्‍लेंला। च सैजग च चमिंरीजी फोहोरी के [व्‍यभिचार] लसी च योंई।

5 च चमिंरीए ङ्होरी मिं घ्रि प्‍ह्रीला। च मिंए गुप्‍त अर्थ छाब मुला, “थेबै बेबिलोन शहर, अथवा पृथ्‍वीर्बै फोहोरी व्‍यभिचार लबै तान वेश्‍याजग नेरो तान आछ्याँबै के लबै म्‍हीए आमा चुन् ग,” बिबा प्‍ह्रीथेंला।

6 झाइले च चमिंरीजी परमेश्वरए म्‍हीमैंए को नेरो ईशुए लागिर सिब्‍मैंए को या थुँसी न्‍हेरिब ङजी म्रोंई।

च म्रोंसी ङ बेले अचम्‍म म्‍हाँदिई।

7 “क्‍ही तले अचम्‍म म्‍हाँदिला?” बिसी स्‍वर्गदूतजी ङलाई ङ्युइई। झाइले स्‍वर्गदूतजी ङलाई फेरि छ बिई, “ङजी क्‍हीलाई च वेश्‍याए बारेरी, नेरो च चमिंरीलाई नोबै रू च्‍युं नेरो क्र ङ्यी मुबै पशुए बारेरी गुप्‍त अर्थ खोल्‍दिभिंस्‍यो।

8 च पशु तिब्‍ले सोला, तर तोगो आरे। च बेले थेबै गहिरो खोल्‍दोंउँइले खबी छेइमु, झाइले नाश तबर ह्याब्‍मु। झाइले संसार बनिदिब् भन्‍दा ओसों खोंयोंई आखाँबै जीवन योंबै किताबर मिं आप्‍ह्रीबै पृथ्‍वीर्बै म्‍हीमैंजी च पशु म्रोंसी अचम्‍म म्‍हाँदिब्‍मु। तलेबिस्‍याँ च पशु तिब्‍ले मुला, तर जोरोम् आरेलेया तिब्‍ले फेरि सोसी खब्‍मु।

9 “ज्ञान नेरो क्‍होल् खाँबै शक्ति मुब्‍मैं मात्रे चु ताँ क्‍होल् खाँम्: च क्र ङ्यीए अर्थ डाँडा ङ्यी ग, च डाँडा ङ्यीए फिरी च वेश्‍या टिमु। झाइले च क्र ङ्यीए अर्को मतलब थेबै म्रुँ ङ्यी या ग।

10 म्रुँ ङ्हए पालो तल् खाँई। म्रुँ घ्रिजी अझै राज्‍य चलिदिसेन्‍मु। झाइले अर्को म्रुँ घ्रि अझै चए पालो आखइमु। च म्रुँ खसी खि छिन्‍द्री मात्रे राज्‍य चलिदिल् योंब्‍मु।

11 फेरि च तिब्‍ले सोरिबै तर तोगो सिल् खाँबै पशु आठ नम्‍बर म्रुँ ग। तर च या म्रुँ ङ्यी न्‍होंर्ब घ्रि ग। फेरि च नाश तबर ह्याब्‍मु।

12 “च क्‍हीजी म्रोंबै रू च्‍युं, चए अर्थ च्‍योंबै म्रुँ च्‍यु ग। चमैंजी तियाँ सम्‍म राज्‍य चलिदिला आयोंइमु। चमैंजी च पशुने बालु छिन घ्रिए लागिर म्रुँ दोंलेन राज्‍य चलिदिबै हक योंब्‍मु।

13 च म्रुँ च्‍युए सैं घ्रिन् तसी खेमैंए शक्ति नेरो हक च पशुलाई सुम्‍पिदिम्।

14 चमैं क्‍ह्यु झजए विरूद्धर लडाईं लब्‍मु। तर क्‍ह्यु झजजी नेरो खिजी हुइसी त्‍हाँबै विश्वासी म्‍हीमैंजीन् चमैंलाई ट्होवाब्‍मु। तलेबिस्‍याँ खि प्रभुमैंए फिरी थेबै प्रभु, झाइले म्रुँमैंए फिर झन् थेबै म्रुँ ग,” बिसी स्‍वर्गदूतजी छ बिई।

15 फेरि च स्‍वर्गदूतजी ङलाई छ बिई, “क्‍हीजी च वेश्‍या कुँरिबै क्‍यु मुबै क्‍ल्‍होजग म्रोंइमु वा? चमैंए अर्थ विभिन्‍न हूलजग, विभिन्‍न ह्युलर्बै म्‍हीमैं, विभिन्‍न जातर्बै म्‍हीजग, झाइले विभिन्‍न भाषा पोंब्‍मैं ग।

16 क्‍हीजी म्रोंबै रू च्‍युं [अथवा म्रुँ च्‍यु] नेरो च पशुजी च वेश्‍यालाई घृणा लसी चमैंजी वेश्‍याने मुबै तान सैजग लुटिसी चलाई क्‍लुना लवाब्‍मु। चमैंजी च वेश्‍याए स्‍ये चब्‍मु, झाइले चलाई मिर नाश लवाब्‍मु।

17 तलेबिस्‍याँ च म्रुँ च्‍युए सैं न्‍होंरी परमेश्वरजी खिए इच्‍छा अनुसार के लबै सैं पिंई। अथवा चमैं तान सैं घ्रिन्‍ले च आछ्याँबै पशुलाई खेमैंए राज्‍य चलिदिबै शक्ति सुम्‍पिदिसी च पशुजी राज्‍य चलिदिरिगे बिसी परमेश्वरजी चमैंलाई छाबै सैं पिंई। परमेश्वरए वचन पूरा आतन् सम्‍म च पशुजी राज्‍य चलिदिरिगे बिसी परमेश्वरजी छान लई।

18 “क्‍हीजी म्रोंबै च चमिंरी, च थेबै शहर ग। चजी पृथ्‍वीर्बै तान म्रुँए फिरी राज्‍य चलिदिसेन्‍मु,” बिई।

बेबिलोन बिबै शहरलाई नाश लवाबा

18

झाइले ङजी स्‍वर्गउँइले अर्को स्‍वर्गदूत घ्रि युरिब् म्रोंई। च स्‍वर्गदूतने थेबै शक्ति मुला। चए चम्‍किदिबै तेजजी संसार उज्‍यालो तह्याई।

2 चजी थेबै कै त्‍येसी छ बिई, “च थेबै बेबिलोन बिबै शहर [अथवा च चमिंरी] नाश तइमु, चलाई मोंजग नेरो आछ्याँबै मों-आत्‍माजी स्‍याइमु। तान आछ्याँबै अशुद्ध नेरो नोक्‍सान लवाबै नेमाजग च न्‍होंरी टिइमु।

3 तान जातर्बै म्‍हीजगलाई च चमिंरीने फोहोरी व्‍यभिचारी के लसी पा थुँब् दोंले न्‍हेइमु। पृथ्‍वीर्बै म्रुँमैंजी या च चमिंरीने फोहोरी व्‍यभिचार लइमु। च वेश्‍या मोज-मज्‍जा लबै इच्‍छा लसी चउँइले पृथ्‍वीर्बै व्‍यापारीजग चने व्‍यापार लसी प्‍ल्‍होब् तइमु,” बिई।

4 ङजी स्‍वर्गउँइले अर्को छ बिबै कै थेई,

“ओ ङए म्‍हीजग, च चमिंरीउँइले त्‍होंसी झुई खो।

चजी लबै आछ्याँबै केर क्‍हेमैं चने प्रि आप्‍ह्रद्,

तलेबिस्‍याँ चलाई तखबै थेबै दुःख क्‍हेमैंजी नोला आत्‍हु।

5 तलेबिस्‍याँ चजी लबै आछ्याँबै केए बयान स्‍वर्गर सम्‍म फेखइमु,

झाइले परमेश्वरजी चजी लबै आछ्याँबै केजग चिसेन्‍मु।

6 चजी क्‍हेमैंलाई खैबै दुःख पिंइमु, क्‍हेमैंज्‍यै या चलाई छाबै दुःख पिंन्।

चजी क्‍हेमैंलाई तो दुःख पिंला, दोबर चलाई बदला पिंन्।

झाइले चजी क्‍हेमैंए लागिर बनिदिबै नोक्‍सान लबै पाए साटोरी

क्‍हेमैंज्‍यै या चलाई दोबर नोक्‍सान लवाबै पा बनिदिद्।

7 चजी खैले मान नेरो सुख योंला,

छलेन चलाई च दों प्रि तबै दुःख नेरो शोक पिंन्।

तलेबिस्‍याँ चजी खिए सैं न्‍होंर छाबै विचार म्‍हैंब्रें लम्:

‘ङ चुर म्रुँस्‍यो तसी टिइमु।

ङलाई प्‍युँ सिह्याब दोंले शोक तरिबा आरे,

ङलाई क्रोब-म्‍होब खोंयोंई तबा आरे,’

छाबै विचार च चमिंरीजी लइम्।

8 छ तसी चए फिर तिगैंर्न थेबै दुःखजग खब्‍मु,

रोग, शोक नेरो अनिकाल पर्दिब्‍मु।

झाइले च मिर ख्रोंवाब्‍मु,

तलेबिस्‍याँ चलाई न्‍याय लबै प्रभु परमेश्वर, थेबै शक्ति मुबै परमेश्वरन् ग।”

स्‍वर्गउँइले युबै कैजी छ बिई।

9 च चमिंरिने फोहोरी व्‍यभिचार लसी मोज-मज्‍जा लबै म्रुँमैंजी चलाई ख्रोंवाबै मिखु म्रोंसी क्रोब-म्‍होब तसी थेबै शोक तब्‍मु।

10 चमैं ह्रेंगोर्न रारिब्‍मु, तलेबिस्‍याँ चमैं चए थेबै दुःख म्रोंसी ङ्हींब्‍मु। झाइले च म्रुँमैंजी छ बिब्‍मु, “आमै! आमै! कति थेबै नोक्‍सान तना! च थेब नेरो भोंबै बेबिलोन शहर, घरिन्‍न सजाय योंना,” बिब्‍मु।

11 झाइले फेरि पृथ्‍वीर्बै छों लबै व्‍यापारीजग या क्रोब-म्‍होब लसी थेबै शोक तब्‍मु, तलेबिस्‍याँ चमैंए माल सामान त्‍हेरो [बेबिलोन शहर नाश तसी] खबज्‍यै या आकिं।

12 अथवा चमैंए म्‍हारा, चाँदी, महंगो हिरामोतीजग, नेरो तान किसिमबै महंगो क्‍वें, कलाँजी रंगर्बै क्‍वें, रेशमी क्‍वें, ओल्‍ग्‍या क्‍वें; झाइले छ्याँबै थाँ नाँबै सिंजग, फेरि हात्तीए दारा, महंगो सिं, पित्तल, प्‍वे, असल जातर्बै युमाँ, छाबै सैउँइले तान किसिमबै बनिदिबै सैजग;

13 झाइले फेरि दालचिनी, मसला, धूप, छ्याँबै थाँ नाँबै अत्तर, लोबान बिबै धूप; फेरि पा नेरो तेल, प्‍ह्रो नेरो गहुँ, म्‍हे-मगी नेरो र-क्‍ह्यु, घोड़ा नेरो घोड़ा गाडाजग, फेरि नोकरजग नेरो केबजग या, खबजै त्‍हेरो आकिं।

14 छ तसी च व्‍यापारीमैंजी च बेबिलोन शहरलाई छ बिम्, “क्‍हीजी थेबै इच्‍छा लबै असल सामानजग तान नाश तह्याई। क्‍हीए तान सम्‍पत्ति नेरो नकल त्‍येबै सैजग तान नाश तह्याइमु। क्‍हीजी त्‍हेरो खोंयोंई या च सैजौ योंरिबा आरे,” बिब्‍मु।

15 च शहरर च सामानजग व्‍यापार लसी प्‍ल्‍होब तबै व्‍यापारीजग ल्‍हे ह्रेंगोर्न रारिब्‍मु। तलेबिस्‍याँ चमैं च शहरए थेबै दुःख म्रोंसी ङ्हींरिब्‍मु। चमैं क्रोब-म्‍होब तसी छ बिम्,

16 “आमै! आमै! च च्‍हौ थेबै शहरलाई कत्ति थेबै दुःख तइमु। चजी मलमलए क्‍वेंजग, कलाँजी रंगर्बै क्‍वेंजग, नेरो ओल्‍ग्‍या क्‍वेंजग खिसी म्‍हाराए गहना नेरो महंगो रत्‍न मोतीजौजी पहिरिदिमला।

17 ओहो! छिन्‍द्रीर्न च्‍हौ ल्‍हे सम्‍पत्ति नाश तह्याई,” बिब्‍मु।

झाइले फेरि क्‍यु जहाजए अफिसरजग नेरो फिरी क्रेब्‍मैं, जहाज चलिदिब्‍मैं, नेरो जहाजरी के लसी छ थोब्‍मैं तान ह्रेंगोर्न रारिला।

18 झाइले चमैंजी च शहरलाई ख्रोंबै मिखु म्रोंसी छ बिसी कै त्‍येई, “च दों तबै थेबै शहर अरू खोंयोंईन आतइमु,” बिई।

19 फेरि चमैंजी खेमैंए क्रर त्‍हुला झोंसी शोक लई। क्रोमा चमैंजी कै त्‍येई, “आमै! आमै! च शहरलाई नाश तना! चए सम्‍पत्तिउँइलेन् जहाज चलिदिब्‍मैं प्‍ल्‍होब् तला, तर तोगो तान सै छिन्‍द्रीर्न नाश तह्याई,” बिई।

20 (ओ स्‍वर्ग, च शहरए नाश तब् म्रोंसी सैं तोंन्! ओ परमेश्वरए म्‍हीमैं, मुख्‍य चेलामैं, नेरो परमेश्वरए ताँ बिभिंब्‍मैं, तान सैं तोंन्, तलेबिस्‍याँ च शहरजी क्‍हेमैंलाई बेले दुःख पिंबै साटोरी परमेश्वरजी चलाई सजाय पिंइमु। छ तसी बेले सैं तोंन्!)

21 च लिउँइजी थेबै शक्ति मुबै स्‍वर्गदूत घ्रिजी थेबै ह्रेंदो दों प्रि युमाँ घ्रि छेसी समुद्रर भ्‍योंसी छ बिई,

“छलेन च थेबै बेबिलोन शहरलाई बेले जबरजस्‍तीले भ्‍योंवाब्‍मु,

झाइले फेरि खोंयोंई या म्रोंरिबा आरे।

22 च शहररी गिटार दों तबै बाजा ह्राब्‍मैं, क्‍ह्वे प्रिंब्‍मैं,

नेरो मुरली बिगुल ह्राब्‍मैंए कै खोंयोंई या थेरिबा आरे।

फेरि के लब्‍मैं नेरो सिकर्मीमैं च शहरर खोंयोंई या योंरिबा आरे,

झाइले ह्रेंदोए कै, कुनी धोंबै कै खोंयोंई या थेरिबा आरे।

23 च शहर न्‍होंरी बत्तीए उज्‍यालो खोंयोंई या म्रोंरिबा आरे,

झाइले व्‍याउलो नेरो प्‍ह्रेंस्‍योए पोंबै ताँ या खोंयोंई या थेरिबा आरे।

तलेबिस्‍याँ च शहरर्बै व्‍यापारीजग चु पृथ्‍वीरी थेबै शक्ति मुब्‍मैं मुला,

फेरि च शहरर्बै म्‍हीमैंजी अरू तान संसारर्बै जातिमैंलाई जादू लसी ठग्‍दिमला,

24 झाइले परमेश्वरए ताँ बिभिंब्‍मैं नेरो परमेश्वरए म्‍हीमैंलाई सैवाबै को च शहरर बग्‍दिला।

फेरि तान पृथ्‍वीरी खबलाई म्‍हीजगजी सैवाला, चमैंए को या च शहरर्न मुला।”

19

छ तबै लिउँइजी ङजी स्‍वर्गर म्‍हीए थेबै हूल दों तबै कैजी छ बिब् थेई,

“ङ्ह्योए परमेश्वरलाई जय जयकार नेरो मान तरिगे।

तलेबिस्‍याँ खिजी शक्तिउँइले ङ्ह्योलाई जुगुदिथेंइमु,

2 फेरि परमेश्वरजी ठीक नेरो सत्‍य न्‍याय लम्।

पृथ्‍वीर्बै म्‍हीमैंलाई फोहोरी व्‍यभिचार लबर फसिदिवाबै च थेबै वेश्‍यालाई परमेश्वरजी न्‍याय लइमु।

च वेश्‍याजी परमेश्वरए के लभिंब्‍मैंलाई सैइमु,

छ तसी परमेश्वरजी बदला किंसी चलाई सजाय पिंइमु।”

3 अझै या च स्‍वर्गउँइले छले कै त्‍येई,

“परमेश्वरलाई जय जयकार!

च थेबै शहर ख्रोंसी खबै मिखु खोंयोंई या त क्‍हैंडु ह्यारिब्‍मु।”

4 झाइले चौबीस जना चिबमैंजी नेरो सो प्‍याबै सै प्‍ल्‍हीजी गद्दीर टिरिबै परमेश्वरलाई पद्खुले फ्‍योसी छ बिई, “आमिन [अथवा छ क्‍ह्रोंसेन तइमु]। परमेश्वरए जय जयकार लद्!” बिई।

क्‍ह्यु झजए विवाह

5 झाइले गद्दीउँइले छ बिबै थेबै कै त्‍येई, “ओ थेबा, च्‍योंबा, खैबा मुलेया, परमेश्वरए के लभिंब्‍मैं नेरो तान म्‍हीमैं, तान खिए डर म्‍हाँदिब्‍मैं, परमेश्वरए जय जयकार लद्।”

6 च लिउँइजी ङजी फेरि कै थेई। च कै म्‍हीए थेबै हूल दों तबा, क्‍युए छाहारे दों तबा नेरो मु ङ्हेब् दों तब् मुला। च कैजी छ बिला, “परमेश्वरए जय जयकार लद्, तलेबिस्‍याँ प्रभु ङ्ह्योए परमेश्वर, तान भन्‍दा थेबै शक्ति मुबै परमेश्वर, तान सैए फिरी राज्‍य चलिदिसेन्‍मु।

7 छ तसी ङ्ह्यो सैं तोंले, खुशी म्‍हाँदिले, खिए थेब तबै लागिर जय जयकार लले। तलेबिस्‍याँ क्‍ह्यु झजए विवाह लबै बेला खइमु। क्‍यु झजए प्‍ह्रेंस्‍योजी खिलाईन तयार तइमु।

8 च प्‍ह्रेंस्‍योलाई पहिरिदिबै लागिर परमेश्वरजी चम्‍किदिबै मलमलए तार्ग्‍या क्‍वें पिंला,” बिई। (च छ्याँबै मलमलए क्‍वें परमेश्वरए म्‍हीमैंए छ्याँबै शुद्ध केजग ग।)

9 झाइले स्‍वर्गदूतजी ङलाई छ बिई, “चु ताँ प्‍ह्रीद्, खब म्‍हीजगलाई क्‍ह्यु झजए विवाहए निम्‍तो लसी हुइमु, च म्‍हीमैं भाग्‍यमानीमैं ग।” फेरि स्‍वर्गदूतजी छ बिई, “परमेश्वरए सत्‍य वचन चुन् ग,” बिई।

10 स्‍वर्गदूतजी छ बिसी ङ च स्‍वर्गदूतलाई फ्‍योबर पद्खु तई। तर चजी ङलाई छ बिई, “छा आलद्! ङ परमेश्वरए के लबै म्‍ही मात्रे ग। क्‍ही नेरो क्‍हीए विश्वासी भाइमैं, अथवा तान ईशु ख्रीष्‍टजी पिंबै साक्षी क्‍वेंब्‍मैं, क्‍हेमैं तानजी दोंले ङजी परमेश्वरए के लमु। परमेश्वरलाई मात्रे फ्‍योद्,” बिई।

तलेबिस्‍याँ ईशुजी पिंबै साक्षी परमेश्वरए ताँ बिभिंब्‍मैंलाई लुभिंबै सैं ग।

तार्ग्‍या घोड़ाए फिर क्रेबै “परमेश्वरए वचन”

11 ङजी फेरि स्‍वर्ग थोंब् म्रोंई। चरी तार्ग्‍या घोड़ा घ्रि मुला। झाइले च घोड़ाए फिर क्रेबै म्‍हीए मिं “विश्वासिलो नेरो सत्‍य” बिब् मुला। चजी ठीक न्‍याय लम्, झाइले ठीक न्‍याय अनुसार लडाईं लम्।

12 चए म्‍यीं मिए ज्‍वाला दों तब् मुला। चए क्ररी ल्‍हे राज मुकुटजग मुला। चए जीउरी मिं प्‍ह्रीथेंब् मुला, तर खिजी बाहेक अरू खबज्‍यै या च मिं ङो सेला आखाँमला।

13 चजी कोजी पाँबै क्‍वें खिला। चए मिं “परमेश्वरए वचन” बिब् मुला।

14 झाइले स्‍वर्गर्बै फौजीजग चए लिली ल्‍हौदिई। च फौजीजग तान तार्ग्‍या घोड़ाए फिर क्रेसी बेले सफा तार्ग्‍या क्‍वें खिला।

15 तान जातिलाई प्रिंबर खिए सुँउँइले छ्यारिबै तरवार त्‍होंला। खिजी प्‍वेए प्‍हरे छेब् दोंले तान जातिए फिरी राज चलिदिब्‍मु। छ लमा खिजी तान भन्‍दा थेबै शक्ति मुबै परमेश्वरए कोल चलिदिब्‍मु। [च कोल परमेश्वरए सजायए नमुना ग।]

16 चए क्‍वेंर नेरो प्‍हाँरी “प्रभुमैं फिर्बै प्रभु, फेरि म्रुँमैं फिर्बै म्रुँ,” बिबै मिं प्‍ह्रीला।

17 झाइले ङजी स्‍वर्गदूत घ्रि त्‍हीयाँ प्रेबै क्‍ल्‍होर रारिब् म्रोंई। झाइले चजी बेले थेबै कैले मुर प्‍हीरिबै नेमाजगलाई छ बिई, “परमेश्वरए थेबै भोजर चबर खो।

18 झाइले म्रुँमैं, कप्‍तानमैं नेरो थेबै शक्ति तब्‍मैंए से चद्। झाइले घोड़ा नेरो घोड़ाए फिर क्रेब्‍मैंए से, फेरि थेबा, च्‍योंबा, प्‍ल्‍होब्, ङ्हाँब्, तान म्‍हीए से चद्,” बिई।

19 झाइले फेरि म्रोंमा च आछ्याँबै पशु, पृथ्‍वीर्बै म्रुँमैं, नेरो चमैंए फौजीजग, च घोड़ाए फिर क्रेबै म्‍ही नेरो खिए फौजीए विरूद्धर लडाईं लबर जम्‍म तब् म्रोंई।

20 च आछ्याँबै पशुलाई क्‍हासी परमेश्वरए फौजीमैंजी फुइथेंई। फेरि च स्‍युर ताँ पोंबै म्‍हीलाई [अथवा दोस्रो आछ्याँबै पशुलाई] या फुइथेंई। च स्‍युर ताँ पोंबै म्‍हीजी च आछ्याँबै पशुए उँइँर छक्‍क पर्दिबै चिनुजग लरिमला, छ तसी पशुए छाप किंब्‍मैं नेरो चए मूर्ति पूजा लब्‍मैंलाई ओसों ठग्‍दिला। छ तसी च पशु ङ्हींलाई सोगोंन् खोंयोंई आसिबै लुँरिबै मिरी झोंवाई। च मि नेरो आछ्याँबै थाँ नाँबै गन्‍धकए खोरर मुला।

21 झाइले च पशुमैंए फौजी तानलाई घोड़ाए फिर क्रेबै म्‍हीए सुँउँइले त्‍होंबै तरवारजी सैवाई। झाइले तान नेमाजगजी चमैंए स्‍ये चसी म्रेंई।

हजार घ्रि वर्ष

20

फेरि ङजी स्‍वर्गउँइले स्‍वर्गदूत घ्रि युरिब् म्रोंई। चजी बेले गहिरो खोल्‍दोंर्बै साँचो नेरो बेले ल्‍हीबै साँउँली छेला।

2 च स्‍वर्गदूतजी च अजिङ्गर, अथवा स्‍योम्‍बै प्‍हुरीए रूप किंबै स्‍युर्गु आछ्याँबै शैतान बिबै भूतलाई, क्‍हासी हजार घ्रि वर्ष सम्‍म साँउँलीजी फुइवाई।

3 च शैतानलाई च खोल्‍दोंर भ्‍योंवाई, झाइले चर्बै म्राए साँचो बन्‍द लवासी छाप झोंई। छ तसेरो त्‍हेरो च स्‍युर्गु पृथ्‍वीर्बै जातिजगलाई हजार घ्रि वर्ष सम्‍म तोई ठग्‍दिला आयों। च लिउँइजी छिन्‍द्रीए लागिर च शैतानलाई प्‍यीवाल् त्‍हुम्।

4 झाइले ङजी गद्दीजग नेरो चर कुँबै म्‍हीजग म्रोंई। चमैंलाई न्‍याय लबै लागिर परमेश्वरजी हक पिंई। झाइले खब म्‍हीमैंलाई ईशुए लागिर साक्षी पिंबा नेरो परमेश्वरए सत्‍य वचन प्रचार लबै लागिर म्‍हीजगजी सैवाला, चमैंए प्‍ल्‍हजग ङजी म्रोंई। चमैं च आछ्याँबै पशुए छाप ङ्होरी या, योरी या आल्‍हैदिला, फेरि च पशुलाई नेरो चए मूर्तिलाई या चमैंजी पूजा आलला। चमैं फेरि रिसी ख्रीष्‍टने बालु हजार घ्रि वर्षए लागिर राज चलिदिई।

5 चुन् ओसोंबै सिबउँइले रिब् ग। अरू बाँकी सिह्याब्‍मैं हजार घ्रि वर्ष आतन् सम्‍म आरि।

6 च छाबै ओसोंबै सिबउँइले रिल् योंब्‍मैं भाग्‍यमानी नेरो बेले आशीष योंबै म्‍हीमैं ग। चमैं दोस्रो लारी सिला आत्‍हु। चमैं परमेश्वर नेरो ख्रीष्‍टए पूजाहारी तसी टिल् योंम्। चमैंजी हजार घ्रि वर्ष सम्‍म ख्रीष्‍टने राज्‍य चलिदिब्‍मु।

शैतानलाई ट्होबा

7 हजार घ्रि वर्ष तल् खाँबै लिउँइजी [परमेश्वरजी] च शैतानलाई थुन्‍दिबै क्‍ल्‍होउँइले प्‍यीवाब्‍मु।

8 च लिउँइजी शैतान संसारर्बै तान जाति ङाँर, अथवा गग नेरो मेगग बिब्‍मैं ङाँर, ठग्‍दिबर ह्याब्‍मु। च गग नेरो मेगगलाई शैतानजी लडाईं लबर हुसिदिसी हुइब्‍मु। झाइले चमैं जम्‍मा तसी समुद्रर्बै बालुवा दोंले बेले ल्‍हे तब्‍मु।

9 चमैं तानजी पृथ्‍वी भरि फैलिदिसी परमेश्वरए म्‍हीमैं टिबै क्‍ल्‍हो नेरो परमेश्वरजी खोबै शहररै या घेर्दिई। तर स्‍वर्गउँइले मि युसी चमैंलाई नाश लवाई।

10 झाइले [परमेश्वरजी] च जातिमैंलाई ठग्‍दिबै शैतानलाई मि नेरो आछ्याँबै थाँ नाँबै गन्‍धक खोरर भ्‍योंवाई। चरी च आछ्याँबै पशु नेरो स्‍युर त्‍येबै म्‍हीलाई या ओसोंन चर भ्‍योंवाला। चमैं त्‍हीयाँ म्‍हुँइँस खोंयोंई या थेबै कष्‍ट भोग्‍दिल् त्‍हुब्‍मु।

आखिरीर्बै न्‍याय लबा

11 झाइले फेरि ङजी तार्ग्‍या गद्दी नेरो। च गद्दीए फिरी कुँबै म्‍ही म्रोंई। चउँइले पृथ्‍वी नेरो मु या भौदिह्यासी च तोदोंन् म्‍हह्याई।

12 झाइले ङजी सिह्याब्‍मैं, थेबा मुलेया, च्‍योंब् मुलेया, तानलाईन गद्दीए उँइँर इन्‍साफ लबर रारिब् म्रोंई। परमेश्वरजी किताबजग खोल्‍दिई। झाइले सिह्याब्‍मैंजी सोमा तो तो के लला, च केजग च किताबजगरी प्‍ह्रीथेंला। झाइले चमैंजी लबै के अनुसार चमैंलाई परमेश्वरजी न्‍याय लमला। (अर्को किताब घ्रि या खिजी खोल्‍दिई। च किताबरी खोंयोंई आखाँबै जीवन योंई बिसी मिं प्‍ह्रीबै किताब मुला।)

13 समुद्ररी सिबै म्‍हीजग, फेरि म्‍ही प्‍ल्‍हमैं नाँसर मुब्‍मैं, तान सिल् खाँब्‍मैं परमेश्वरए उँइँर राई। चमैं तानलाई खेमैंजी लबै केए फल अनुसार परमेश्वरजी न्‍याय लई।

14 झाइले काल नेरो म्‍ही प्‍ल्‍हमैं नाँसलाई या मि मुबै खोर न्‍होंर परमेश्वरजी भ्‍योंवाई। च मि मुबै खोर दोस्रो सिबै काल ग।

15 छले खब म्‍हीजी जीवन योंई बिसी मिं प्‍ह्रीबै किताबर मिं आरे, च म्‍ही तानलाई च मि मुबै खोर न्‍होंर परमेश्वरजी भ्‍योंवाई।

नयाँ मु नेरो नयाँ पृथ्‍वी

21

झाइले ङजी नयाँ पृथ्‍वी नेरो नयाँ मु म्रोंई। पहिलेबै मु नेरो पृथ्‍वी म्‍हह्याला। समुद्र या म्‍हह्याला।

2 झाइले ङजी नयाँ यरूशलेम अथवा “परमेश्वरए पवित्र शहर” म्रोंई। च शहर स्‍वर्गउँइले, परमेश्वरए तरफउँइले युरिला, व्‍याउलोए लागिर प्‍ह्रेंस्‍यो पहिरिदिब् दोंले तयारले स्‍वर्गउँइले युरिला।

3 ङजी गद्दीउँइले थेबै कैजी छ बिब् थेई, “त्‍हेरो परमेश्वरए धिं म्‍हीजगने मु। खि म्‍हीजगने टिब्‍मु, झाइले चमैं खिए म्‍हीमैं तब्‍मु। परमेश्वर खिन् चमैंने तब्‍मु। झाइले खि चमैंए परमेश्वर तम्।

4 खिजी तान म्‍हीजगए सैं क्‍होल् लभिंसी चमैंए मिली फ्‍योभिंब्‍मु। च बेला ओनों खबै आसि, शोक आता, क्रोब-म्‍होबा नेरो दुःख कष्‍ट खोंयोंई या आता। ओसों जुगर्बै तान सैजग म्‍हह्याल् खाँइमु,” बिई।

5 झाइले च गद्दीर कुँरिबै परमेश्वरजी छ बिई, “त्‍हेरो ङजी तान सैजग नयाँ बनिदिम्।” अझै या खिजी छ बिई, “चु ताँ प्‍ह्रीद्, तलेबिस्‍याँ चु ताँजग सत्‍य नेरो विश्वासिलो मु।”

6 फेरि खिजी बिई, “चु केजग लल् खाँइमु, ङ अल्‍फा नेरो ओमेगा ग। अथवा शुरू नेरो आखिरी ङन् ग। क्‍यु पिब्‍मैंलाई ङजी खोंयोंई आखाँबै जीवन योंबै क्‍यु मूलउँइले सित्तिर्न थुँल् भिंब्‍मु।

7 खबजी शैतानलाई ट्होमु चला चु आशीष योंबै हक मु, फेरि ङ चए परमेश्वर तब्‍मु, झाइले च ङए च्‍ह तब्‍मु।

8 तर ङ्हींबै काँतरमैं, विश्वास आलब्‍मैं, फोहोरी के लब्‍मैं, ज्‍यानमारामैं, व्‍यभिचारीमैं, जादू के लब्‍मैं, झाइले मूर्तिलाई पूजा लब्‍मैं, नेरो स्‍युर्गुमैं, तानलाई दोस्रो कालरी सिह्याम्। खैले सिह्याम् बिस्‍याँ [परमेश्वरजी] चमैंलाई मि नेरो आछ्याँबै थाँ नाँबै गन्‍धक मुबै खोरर भ्‍योंवाब्‍मु,” बिई।

9 झाइले फेरि च स्‍वर्गदूत ङ्यी न्‍होंरी स्‍वर्गदूत घ्रिजी ङने ताँ लई। (च स्‍वर्गदूत ङ्यीने प्रि च आखिरीर्बै थेबै दुःख ङ्यीजी प्‍लेंबै प्‍हेला ङ्यी छेला।) स्‍वर्गदूतजी ङलाई “चुर खो, ङजी क्‍हीलाई क्‍ह्यु झजए प्‍ह्रेंस्‍यो उँइँभिंस्‍यो,” बिई।

10 झाइले ङ परमेश्वरए आत्‍मा-सैंए अधीनर मुमा स्‍वर्गदूतजी ङलाई बेले नुबै डाँडार बोई। झाइले चजी ङलाई पवित्र यरूशलेम शहर उँइँई। च शहर परमेश्वरए तरफउँइले स्‍वर्गउँइले युरिला।

11 च शहर परमेश्वरए थेबै मान तबै उज्‍यालोउँइले चम्‍किदिला। च शहर बेले महंगो हिरामोती दोंले चम्‍किदिला। झाइले सकली तुथु दों तबै सैजी शीशा दोंले छर्लङ्गले टल्‍किदिला।

12 च शहरए वरिपरि बेले थेब नेरो नुबै बानु मुला। च बानुरी बाह्रवटा बेले थेबै म्रा मुला। झाइले च बाह्रवटा बेले थेबै म्रारी बाह्रवटा स्‍वर्गदूतजग पाले टिला। च बाह्रवटा म्राए फिरी इस्राएलर्बै बाह्र कुलर्बै खेमैंए मिं घ्रि घ्रि प्‍ह्रीला।

13 पूर्वउँइजी म्रा सों, दक्षिणउँइजी म्रा सों, पश्‍चिमउँइजी म्रा सों, झाइले उत्तरउँइजी म्रा सों मुला।

14 च शहरर्बै बानुए जग बाह्रवटा मुला। च जगजौरी क्‍ह्यु झजए बाह्रवटा मुख्‍य चेलामैंए मिं प्‍ह्रीला।

15 च शहर, झाइले चए म्रा नेरो बानु, नाप्‍दिबै लागिर ङने पोंबै स्‍वर्गदूतने म्‍हाराए नाप्‍दिबै प्‍हरे मुला।

16 च शहरए कुना प्‍ल्‍ही बराबर मुला। लम्‍बाइ कति मुला, चए चौडाइ या च्‍हगन् मुला। च स्‍वर्गदूतजी खिए नाप्‍दिबै प्‍हरेजी च शहरलाई नाप्‍दिई। च शहर हजार ङ्हीं से प्‍ल्‍हीब्रा [२,४००] किलोमीटर ह्रिंब् मुला। छलेन लम्‍बाइ, चौडाइ, उचाइ बराबर मुला।

17 फेरि च स्‍वर्गदूतजी बानुलाई नाप्‍दिई। म्‍हीए नाप अनुसार, अथवा स्‍वर्गदूतए नाप अनुसार, च बानु प्‍ह्रसे प्‍ल्‍हीच्‍युसे प्‍ल्‍हीग्रु मुला।

18 च बानु बेले छ्याँबै टल्‍किदिबै हिरामोतीजी बनिदिला। शहर चाहिं छर्लङ्ग तबै ऐनाजी दोंले म्‍हाराजी बनिदिब् मुला।

19 च बानुए जग अनेक थरिबै टल्‍किदिबै हिरामोतीजी बनिदिला। च हिरामोतीए मिंजग छाबन् मुला: पहिलो स्‍फटिक, दोस्रो नीर, तेस्रो लाल्, चार नम्‍बरर्बै पन्‍ना,

20 पाँच नम्‍बरर्बै गोमेद, छ नम्‍बरर्बै सारडियस मणि, सात नम्‍बरर्बै पीतमणि, आठ नम्‍बरर्बै पिरोजा, नौ नम्‍बरर्बै पुष्‍पराज, दश नम्‍बरर्बै लहसुने, एघार नम्‍बरर्बै धुम्रकान्‍त, झाइले बाह्र नम्‍बरर्बै मर्तिस मणि बिब्‍जौ मुला। [चु तान बेले टल्‍किदिबै थरी थरीबै हिरामोती मिंजग ग।]

21 च बाह्र म्रा बाह्रवटा मोतीजी बिबै छ्याँबै तुथुजी बनिदिला। तान म्रा मोती घ्रि घ्रिउँइले बन्‍दिब् मुला। च शहरए सडक छर्लङ्गले टल्‍किदिबै ऐना दों तबै म्‍हाराए सडक मुला।

22 ङजी च शहरर मन्‍दिर आम्रों, तलेबिस्‍याँ चर्बै मन्‍दिर तान भन्‍दा थेबै शक्ति मुबै प्रभु परमेश्वर नेरो क्‍ह्यु झज ग।

23 च शहरलाई उज्‍यालोए लागिर त्‍हीयाँ नेरो लयाँ आचैदि, तलेबिस्‍याँ परमेश्वर खिन् छ्याँबै उज्‍यालो तसी उज्‍यालो पिंम्। झाइले च शहरए लागिर उज्‍यालो पिंबै बत्ती क्‍ह्यु झजन् ग।

24 संसारर्बै म्‍हीजग च शहरर्बै उज्‍यालोरी प्‍ह्रब्‍मु, झाइले संसारर्बै म्रुँमैंजी खेमैंए धनसम्‍पत्ति चर भब्‍मु।

25 च शहरए म्राजग त्‍हींतिइमी खुल्‍ला तब्‍मु। खोंयोंई बन्‍द आतब्‍मु, तलेबिस्‍याँ चर म्‍हुँइँस आता।

26 तान जातिमैंजी खेमैंए धनसम्‍पत्ति नेरो खेमैंजी योंबै मान च शहरर भब्‍मु।

27 तर चरी तोई फोहोरी पिबै सै, पिबै के लब्‍मैं, झाइले स्‍युर ताँ पोंब्‍मैं होंल् योंरिबा आरे, तर क्‍ह्यु झजए “जीवन योंई” बिसी मिं प्‍ह्रीबै किताबर मिं मुब्‍मैं मात्र च शहर न्‍होंर होंल् योंरिब्‍मु।

22

झाइले च स्‍वर्गदूतजी ङलाई खोंयोंई आखाँबै जीवन पिंबै क्‍यु मुबै स्‍यों उँइँई। च स्‍यों बेले टल्‍किदिबै हिरामोती दोंले टल्‍किदिब् मुला। च स्‍यों परमेश्वरए गद्दीउँइले नेरो क्‍ह्यु झजउँइले च शहरए म्‍हाँजुर्बै सडकर युरिला।

2 च स्‍योंए क्‍योंजा नेरो चोंजा, जीवन पिंबै सिं धुँ मुला। सालर्बै बाह्र महीनारी च धुँरी महीना ह्रेंस्‍यो स्‍यो-स्‍योबै फल रूमला। च सिं धुँए प्‍हो तान जातिमैंलाई सल् लबै लागिर मुला।

3 च शहररी परमेश्वरए सराप खोंयोंई आता। परमेश्वर नेरो क्‍ह्यु झज कुँबै गद्दी च शहर न्‍होंर तब्‍मु। झाइले खिए के लभिंब्‍मैंजी खिए सेवा लसी फ्‍योब्‍मु।

4 चमैंजी परमेश्वरजी ल्‍यी म्रोंब्‍मु। खिए मिं चमैंए ङ्होर प्‍ह्रीभिंब्‍मु।

5 च शहररी खोंयोंई या म्‍हुँइँस तरिब आरे। झाइले चमैंलाई बत्ती नेरो त्‍हीयाँए उज्‍यालोए खाँचो खोंयोंई या आता, तलेबिस्‍याँ प्रभु परमेश्वरन् चमैंए उज्‍यालो ग। झाइले च म्‍हीमैंजी म्रुँजी लब् दोंले खोंयोंई या राज्‍य चलिदिब्‍मु!स ईशु युरिबा

6 झाइले फेरि स्‍वर्गदूतजी ङलाई छ बिई, “चु वचनजग सत्‍य नेरो विश्वास लबै लायकबन् मु। प्रभु परमेश्वरजी खिए ताँ बिभिंब्‍मैंलाई खिए आत्‍मा-सैंपिंम्। च परमेश्वरजी त्‍हेरो युम्‍नन् तखबै सैजग उँइँबरी खिए स्‍वर्गदूतलाई खिए के लभिंब्‍मैं ङाँर तोगो कुल्‍भिंइमु,” बिई।

7 [ईशुजी छ बिम्,] “थेद् ङ युम्‍न न युब्‍मु,थेद् चु किताबर्बैन् ‘लिउँई तखम्’ बिबै परमेश्वरए वचन म्‍हाँदिबै म्‍ही बेले भाग्‍यमानी ग,” बिम्।

8 चु ताँजग थेब् नेरो म्रोंबा ङ यूहन्‍ना ग। छले ङजी चु तान ताँजग थेल् खाँसी, म्रोंल् खाँसी ङलाई उँइँभिंबै स्‍वर्गदूतलाई फ्‍योबर ङ चए प्‍हलीर पद्खु तई।

9 तर चजी ङलाई छ बिई, “छा आलद्! क्‍ही नेरो परमेश्वरए वचन पोंबै क्‍हीए दाज्‍यू-भाइमैं, झाइले चु किताबर्बै परमेश्वरए वचन अनुसार प्‍ह्रब्‍मैं दोंबन ङ परमेश्वरए के लबै म्‍ही मात्रे ग। परमेश्वरलाई मात्रे फ्‍योद्,” बिई।

10 फेरि चजी छ बिई, “चु परमेश्वरए वचन गुप्‍तले आथेंन्, तलेबिस्‍याँ चु तल् खाँबी छेबै बेला चेंदोंन् फेखइमु।

11 खबजी आछ्याँबै केजग लमु, चजी आछ्याँबन् लरिगे, खबजी फोहोरी केजग लमु, चजी फोहोरी केन् लरिगे। झाइले खबजी छ्याँबै केजग लमु, चजी छ्याँबै केजगन् लसीन् टिरिगे, झाइले खब पवित्र मु, च अझै पवित्र तसी टिरिगे,” बिई।

12 फेरि ईशुजी छ बिइमु, “थेद्! ङ युम्‍नन् युब्‍मु। हरेक म्‍हीलाई चजी लबै के अनुसार पिंबै इनाम ङने मु।

13 ङ अल्‍फा नेरो ओमेगा, अथवा शुरू नेरो आखिरी, ओसोंबै नेरो लिउँइबै ग।

14 “ह्रोंसए क्‍वें सफाले ख्रुसी थेंब्‍मैं भाग्‍यमानी ग, तलेबिस्‍याँ चमैंजी खोंयोंई आखाँबै जीवन योंबै सिं धुँउँइले फल चल् योंम्। झाइले म्राउँइले शहरर होंल् योंम्।

15 तर शहरए बाहिरू चाहिं फोहोरी के लब्‍मैं, जादू लब्‍मैं, व्‍यभिचारीमैं, ज्‍यानमारामैं, मूर्तिलाई पूजा लब्‍मैं, झाइले स्‍युर ताँ पोंब्‍मैं नेरो स्‍युर के लब्‍मैं तम्।

16 “ङ ईशुजी ङलाई विश्वास लब्‍मैंए लागिर चु ताँ बिभिंबर स्‍वर्गदूतलाई कुल्‍भिंइमु। ङ दाऊदए मूल खे नेरो सन्‍तान ग। न्‍हाँगर्बै चारिबै मुसारा दों तबा ङन् ग,” बिई।

17 झाइले आत्‍मा-सैंजी नेरो प्‍ह्रेंस्‍योजी [अथवा ईशुलाई विश्वास लब्‍मैंजी] “खो” बिइमु।

फेरि खबजी चु ताँ थेमु, चजी या “खो” बिल् त्‍हुम्।

खब क्‍यु पिइमु, च क्‍यु मूलर खरिगे। खबजी चु क्‍यु थुँ थुँ ङ्हाँबै सैं मु, चजी जीवन योंबै क्‍यु सित्तिर्न थुँरिगे।

आखिरी ताँ

18 ङ यूहन्‍नाजी चु किताबर्बै त्‍हेरो तखबै ताँजग थेब्‍मैंलाई जोडले छ बिसी संझिदिभिंम्: खबज्‍यै या चु ताँजौ भन्‍दा बढी तोई ताँ थप्‍दिस्‍याँ चु किताबर प्‍ह्रीबै थेबै दुःख परमेश्वरजी थप्‍दिवासी चलाई सजाय पिंब्‍मु।

19 फेरि खबज्‍यै या चु किताबउँइले परमेश्वरए वचन थोस्‍याँ चलाई परमेश्वरजी जीवन योंबै सिं धुँए फलए भाग थोब्‍मु, खिए पवित्र शहरर टिबै हक या थोब्‍मु। च जीवन योंबै सिं धुँ नेरो परमेश्वरए पवित्र शहरए बारेर्बै ताँ चु किताबर प्‍ह्रीइमु।

20 चु तान सैए साक्षी पिंबै म्‍हीजी छ बिम्, “निश्‍चय, ङ युम्‍नन् युम्।”

आमिन [छान तरिगे]! ओ प्रभु ईशु, युम्‍नन् यु!

21 प्रभु ईशुए दयामायाए आशीष परमेश्वरए म्‍हीमैंने तरिगे। छान् तरिगे!